
Cuvânt introductiv 


Impactul Codului de procedură civilă asupra activității întregului sistem 
judiciar este, fără îndoială, unul major, astfel că înțelegerea aprofundată a noii 
reglementări de către profesioniștii în domeniul dreptului, primii chemaţi să 
pună în operă această amplă reformă legislativă, este esenţială. 


Lucrarea de faţă este concepută sub forma unui comentariu pe articole, 
structură menită să asigure interpretului accesul rapid la informaţia dorită şi, 
totodată, posibilitatea identificării facile a corelaţiilor dintre textele legale. 

Autorii acestui studiu sunt ei înșiși practicieni, cu experienţă proprie în 
procedura civilă, dobândită în cadrul sau în faţa instanţelor de toate gradele, de 
aceea și raportarea fiecăruia la textele pe care le-a comentat s-a făcut în aceeași 
manieră practică și aplicată, la fel ca analiza unui judecător, avocat sau executor 
judecătoresc care aplică dispoziţiile codului în spete concrete. 


Pe parcursul demersului nostru, am optat pentru o abordare complexă, 
îmbinând aspectele teoretice cu cele jurisprudenţiale. Mai mult decât atât, 
dispoziţiile noului cod au fost analizate dintr-o perspectivă comparativă cu cele 
cuprinse în reglementarea anterioară, fiind accentuate elementele de noutate 
legislativă. Soluţia este firească, având în vedere că cele două reglementări vor 
fi aplicate în paralel în practică, ca efect al optiunii legiuitorului pentru principiul 
potrivit căruia dispoziţiile legii noi de procedură sunt aplicabile numai proceselor 
și executărilor silite începute după intrarea în vigoare a acesteia, în detrimentul 
principiului aplicării imediate a legii noi de procedură civilă. 

De multe ori, analiza pe articole a dispoziţiilor noului cod, prin raportare la 
celelalte dispoziţii ale acestuia și la legislaţia procesual-civilă afectată de intrarea 
lui în vigoare, a scos în evidenţă și unele necorelări, ce conduc la dificultăţi de 
interpretare, în cuprinsul lucrării fiind expuse soluţiile apreciate de noi ca fiind 
legale. Cu siguranţă, însă, că pe parcursul aplicării efective a dispoziţiilor Codului 
de procedură civilă se vor ivi noi întrebări şi divergente de interpretare. 


De aceea, lucrarea noastră nu își propune o abordare exhaustivă a problema- 
ticii analizate, ci doar expunerea unor prime observaţii pe marginea acestei re- 
glementări fundamentale, urmând ca practica judiciară și doctrina să contribuie 
treptat la interpretarea noii legi de procedură civilă. 


București, martie 2013 Prof. univ. dr. Gabriel Boroi 


http:/ /bibliotecahamangiu.re 29—Nov—2013 


CUPRINS 


CARTEA A III-A. PROCEDURA NECONTENCIOASĂ JUDICIARĂ 


Titlul |. Dispoziţii generale 
Titlul ||. Dispoziţii speciale 


CARTEA A IV-A. DESPRE ARBITRAJ 
Titlul |. Dispoziţii generale 

Titlul II. Convenţia arbitrală 

Titlul IIl. Tribunalul arbitral 

Titlul IV. Procedura arbitrală 

Capitolul |. Sesizarea tribunalului arbitral 
Capitolul ||. Judecata 

Capitolul III. Cheltuielile arbitrale 
Capitolul IV. Hotărârea arbitrală 

Titlul V. Desființarea hotărârii arbitrale 
Titlul VI. Executarea hotărârii arbitrale 
Titlul VII. Arbitrajul instituționalizat 


CARTEA A V-A. DESPRE EXECUTAREA SILITĂ 
Titlul |. Dispoziţii generale 

Capitolul |. Scopul și obiectul executării silite 
Capitolul II. Titlul executoriu 

Capitolul III. Participanţii la executarea silită 
Capitolul IV. Efectuarea executării silite 


Secţiunea 1. Sesizarea organului de executare 
Secţiunea a 2-a. Efectuarea actelor de executare silită 
Secțiunea a 3-a. Executarea împotriva moștenitorilor 


Secţiunea a 4-a. Intervenţia altor creditori 
Secţiunea a 5-a. Perimarea executarii silite 


Secţiunea a 6-a. Amânarea, suspendarea și restrângerea executării 


Secţiunea a 7-a. Încetarea executării silite 


Capitolul V. Prescripţia dreptului de a obține executarea silită 


Capitolul VI. Contestaţia la executare 


http:/ /bibliotecahamangiu.re 29—Nov—2013 


Art. 
527-540 
527-537 
538-540 


541-621 
541-547 
548-554 
555-570 
571-007 
571-574 
575-594 
595-600 
601-607 
608-013 
614-615 
616-021 


622-913 
622-725 
622-031 
632-042 
643-661 
662-704 
662-071 
672-685 
686-088 
689-695 
696-698 
699-701 
702-704 
705-710 
711-719 


VII 


Capitolul VII. Depunerea cu afectaţiune specială 
Capitolul VIII. Întoarcerea executării 

Titlul II. Urmărirea silită asupra bunurilor debitorului 
Capitolul |. Urmărirea mobiliară 

Secţiunea 1. Bunurile mobile care nu se pot urmări 
Secţiunea a 2-a. Procedura urmăririi mobiliare 

$1. Sechestrarea bunurilor mobile 

82. Valorificarea bunurilor sechestrate 

$3. Vânzarea la licitaţie publică 

84. Dispoziţii speciale 

Secţiunea a 3-a. Poprirea 

Secţiunea a 4-a. Urmărirea fructelor și a veniturilor imobilelor 


$1. Urmărirea silită a fructelor neculese și a recoltelor prinse de rădăcini 


$2, Urmărirea veniturilor generale ale imobilelor 
Capitolul II. Urmărirea imobiliară 

Secţiunea 1. Bunurile imobile care pot fi urmărite 
Secţiunea a 2-a. Încuviințarea urmăririi imobiliare 
Secţiunea a 3-a. Efectele urmăririi 

Secțiunea a 4-a. Vânzarea la licitație publică 

$1. Formalităţile premergătoare vânzării 

$2. Scoaterea în vânzare a imobilului 

$3. Licitaţia și adjudecarea imobilului 

Secţiunea a 5-a. Efectele adjudecării 

Secțiunea a 6-a. Dispoziţii speciale 

Capitolul IIl. Eliberarea și distribuirea sumelor realizate prin urmărirea silită 
Secțiunea 1. Dispoziţii generale 


Secţiunea a 2-a Distribuirea sumei rezultate din vânzarea bunurilor 
urmărite 


Secţiunea a 3-a. Plata sumei rezultate din urmărirea silită 
Titlul III. Executarea silită directă 

Capitolul | Dispoziţii generale 

Capitolul II. Predarea silită a bunurilor mobile 

Capitolul III Predarea silită a bunurilor imobile 


Capitolul IV. Executarea silită a altor obligaţii de a face sau a obligațiilor 
de a nu face 


Secţiunea 1. Dispoziţii comune 


Secţiunea a 2-a. Executarea hotărârilor judecătorești referitoare 
la minori 


VIII 


http://bibliotecahamangiu.re 29—Novy—2013 


CUPRINS 


720-721 
722-725 
726-886 
726-811 
726-729 
730-779 
730-751 
752-756 
757-777 
778-779 
780-793 
794-811 
794-798 
799-811 
812-862 
812-817 
818-825 
826-827 
828-855 
828-833 
834-840 
841-855 
856-858 
859-862 
863-886 
863-867 


868-877 
878-886 
887-913 
887-891 
892-894 
895-901 


902-913 
902-908 


909-913 


CUPRINS 


CARTEA A VI-A. PROCEDURI SPECIALE 

Titlul |. Procedura divorțului 

Capitolul |. Dispoziţii comune 

Capitolul II. Divorțul remediu 

Secţiunea 1. Divorțul prin acordul soților 
Secţiunea a 2-a. Divortul din motive de sănătate 
Capitolul III. Divorțul din culpa soților 

Titlul Il. Procedura punerii sub interdicţie judecătorească 
Titlul III. Procedura de declarare a mortii 

Titlul IV. Măsuri asigurătorii și provizorii 
Capitolul |. Sechestrul asigurător 

Secţiunea 1. Dispoziţii generale 


Secţiunea a 2-a. Dispoziţii speciale privind sechestrul asigurător 
al navelor civile 


Capitolul II. Poprirea asigurătorie 
Capitolul III. Sechestrul judiciar 


Capitolul IV. Măsuri provizorii în materia drepturilor de proprietate 
intelectuală 


Titlul V. Procedura partajului judiciar 

Titlul VI. Procedura ordonanţei președinţiale 

Titlul VII. Cererile posesorii 

Titlul VII. Procedura ofertei de plată şi consemnaţiunii 

Titlul IX. Procedura ordonanţei de plată 

Titlul X. Procedura cu privire la cererile de valoare redusă 

Titlul XI. Evacuarea din imobilele folosite sau ocupate fără drept 
Capitolul I. Dispoziţii generale 

Capitolul II. Procedura de evacuare 

Capitolul III. Dispoziţii speciale 


Titlul XII. Procedura privitoare la înscrierea drepturilor dobândite 
în temeiul uzucapiunii 


Titlul XIII. Procedura refacerii înscrisurilor și hotărârilor dispărute 
Titlul XIV. Cauţiunea judiciară 


CARTEA A VII-A. PROCESUL CIVIL INTERNAȚIONAL 
Titlul |. Competenta internaţională a instanţelor române 
Capitolul |. Dispoziţii generale 


Capitolul II. Dispoziţii speciale de competenţă internațională a instanţelor 


române 


http:/ /bibliotecahamangiu.re 29—Nov—2013 


914-1.063 
914-934 
914-927 
928-932 
928-931 

932 
933-934 
935-942 
943-950 
951-978 
951-968 
951-958 


959-968 
969-970 
971-976 


977-978 
979-995 
996-1.001 
1.002-1.004 
1.005-1.012 
1.013-1.024 
1.025-1.032 
1.033-1.048 
1.033-1.038 
1.039-1.044 
1.045-1.048 


1.049-1.052 
1.053-1.055 
1.056-1.063 


1.064-1.132 
1.065-1.081 
1.065-1.077 


1.078-1.081 


Titlul Il. Legea aplicabilă în procesul civil internaţional 

Capitolul |. Capacitatea și drepturile părţilor în proces 

Capitolul I1. Legea aplicabilă în materie procedurală 

Titlul IIt. Eficacitatea hotărârilor străine 

Capitolul |. Recunoașterea hotărârilor străine 

Capitolul ||. Executarea hotărărilor străine 

Titlul IV. Arbitrajul internaţional și efectele hotărârilor arbitrate 
străine 

Capitolul |. Procesul arbitral internațional 

Capitolul ||. Efectele hotărârilor arbitrale străine 

DISPOZIȚII FINALE 


Index general 


http:/ /bibliotecahamangiu.re 29—Nov—2013 


CUPRINS 


1.082-1.092 
1.082-1.086 
1.087-1.092 
1.093-1.109 
1.094-1.101 
1.102-1.109 


1.110-1.132 
1.119-1.122 
1.123-1.132 

1.133 


pag. 769 


alin. 

art. 

B.C. 

B.J. 

B.J. Baza de date 
C. civ. 1864 
C. com. 

C. fam. 

C. fisc. 

C. muncii 

C. pen. 

C. proc. fisc. 
C. proc. pen. 
C.A. 

C.C. 

C.D. 
C.E.D.O. 

CJ. 
CELECEJCLUE: 
C.PJ. 

C.PJ.C. 
C.PI.C.A.F. 


C.P.J.Com. 
C.S.J. 
Cas. 

col. civ. 
CPC 1865 
dec. 
Dreptul 
ed. 

Ed. 

H.G. 
ECJ: 
infra 


http://bibliotecahamangiu.re 29—Novy—2013 


ABREVIERI 


alineatul 

articolul 

Buletinul Casaţiei 

Buletinul jurisprudenţei 

Baza de date, Ed. All Beck 

Codul civil din 1864 

Codul comercial din 1887 

Codul familiei (Legea nr. 4/1953) 

Codul fiscal (Legea nr. 571/2003) 

Codul muncii (Legea nr. 53/2003) 

Codul penal (Legea nr. 15/1968) 

Codul de procedură fiscală (O.G. nr. 92/2003) 
Codul de procedură penală (Legea nr. 29/1968) 
Curtea de apel 

Curtea Constituţională 

Culegere de decizii 

Curtea Europeană a Drepturilor Omului 
Curierul Judiciar 

Curtea de Justiţie e Comunităţilor/Uniunii Europene 
Culegere de practică judiciară 

Culegere de practică judiciară în materie civilă 


Culegere de practică judiciară în materia contenciosului 
administrativ și fiscal 


Culegere de practică judiciară în materie comercială 
Curtea Supremă de Justiţie 

Curtea de Casaţie și Justiţie a României 

colegiul civil 

Codul de procedură civilă din 1865 

decizia 

revista Dreptul 

ediția 

Editura 

hotărârea Guvernului 

Înalta Curte de Casaţie și Justiţie 

mai jos, mai departe; este însoţit de numărul paginii sau 
al secţiunii 


P.J.C. 

P.R. 

PS. 

parag. 

pct. 

R.D.C. 
R.R.D. 
R.R.D.P. 
R.R.E.S. 
Repertoriu | 


Repertoriu Il 


Repertoriu III 


Repertoriu IV 


XII 


http://bibliotecahamangiu.re 29—Novy—2013 


ABREVIERI 


Justiţia Nouă 

Jurisprudenta Secţiei civile și de proprietate intelectuală 
Judecătoria 

Legalitatea Populară 

litera 

Monitorul Oficial al României, Partea | 

nota autorului 

nota noastră 

noul Cod civil (Legea nr. 287/2009) 

(Legea nr. 134/2010) 

numărul 

ordonanța Guvernului 

ordonanța de urgenţă a Guvernului 

opera citată 

pagina 

Practică judiciară civilă 

Pandectele Române 

Pandectele Săptămânale 

paragraful 

punctul 

Revista de drept comercial 

Revista română de drept 

Revista română de drept privat 

Revista română de executare silită 

lI. Mihuţă, Al. Lesviodax, Repertoriu de practică judiciară 
în materie civilă a Tribunalului Suprem și a altor instanţe 
judecătorești pe anii 1952-1969, Ed. Ştiinţifică și 
Enciclopedică, Bucureşti, 1970 

LG. Mihuţă, Repertoriu de practică judiciară în 
materie civilă a Tribunalului Suprem și a altor instanţe 
judecătorești pe anii 1969-1975, Ed. Ştiinţifică și 
Enciclopedică, București, 1976 

LG. Mihuţă, Repertoriu de practică judiciară în 
materie civilă a Tribunalului Suprem și a altor instanţe 
judecătorești pe anii 1975-1980, Ed. Ştiinţifică și 
Enciclopedică, București, 1982 

LG. Mihutța, Repertoriu de practică judiciară în 
materie civilă a Tribunalului Suprem și a altor instanţe 
judecătorești pe anii 1980-1985, Ed. Ştiinţifică și 
Enciclopedică, București, 1986 

secția 


ABREVIERI 


„Civ. 


. COM. 
„min. și fam. 

s. mun. şi asig. soc. 
SC: 

s.n. 

S.U. 

sent. 

supra 


TFUE 

Trib. jud. 

Trib. Mun. Bucureşti 
Trib. pop. 

Trib. reg. 

Trib. Suprem 

vol. 


Nota redacţiei 


S 
s. civ. și de propr. int. 
S 
S 


secția civilă 

secția civilă și de proprietate intelectuală 

secţia comercială 

secția pentru cauze cu minori și de familie 
secţia privind litigii de muncă și asigurări sociale 
Studii şi cercetări juridice 

sublinierea noastră 

Secţiile Unite 

sentinţa 

deasupra, mai sus; este însoţit de numărul paginii sau al 
secţiunii 

Tratatul privind funcţionarea Uniunii Europene 
Tribunalul județean 

Tribunalul Municipiului Bucureşti 

Tribunalul popular 

Tribunalul regional 

Tribunalul Suprem 

volumul 


În cuprinsul lucrării, sintagma „NCPC” desemnează noul Cod de procedură civilă, 
adoptat prin Legea nr. 134/2010, republicat în M. Of. nr. 545 din 3 august 2010 și intrat 
în vigoare la 15 februarie 2013, iar sintagma „CPC 1865” a fost folosită pentru a indica 
articolele din Codul de procedură civilă din 1865, republicat în M. Of. nr. 42 din 24 
februarie 1948 şi abrogat odată cu intrarea în vigoare a noului cod. 


XIII 


http://bibliotecahamangiu.re 29—Novy—2013 


CARTEA A III-A. PROCEDURA 
NECONTENCIOASĂ JUDICIARĂ 


Titlul |. Dispoziţii generale 


Art. 527. Domeniu de aplicare. Cererile pentru soluționarea cărora este 
nevoie de intervenția instanţei, fără însă a se urmări stabilirea unui drept potriv- 
nic față de o altă persoană, precum sunt cele privitoare la darea autorizaţiilor 
judecătoreşti sau la luarea unor măsuri legale de supraveghere, ocrotire ori asi- 


gurare, sunt supuse dispoziţiilor prezentei cărți. 


COMENTARIU 


1. Determinarea domeniului de aplicare. Condiţii. Reglementarea procedurii necon- 
tencioase conţine chiar în titulatură o precizare relativă la caracterul judiciar al acesteia. 
Procedând astfel, legiuitorul realizează o distincție necesară față de procedurile necon- 
tencioase care nu sunt de competenţa instanţelor — cum ar fi procedura notarială sau 
procedura de carte funciară = și, totodată, circumscrie mai exact domeniul de aplicare 
al Cărţii a III-a, care în vechiul Cod de procedură civilă era intitulată „Dispoziţii generale 
privitoare la procedurile necontencioase”. 

Pentru a se încadra în domeniul de aplicare al procedurii necontencioase judiciare, o 
cerere trebuie să îndeplinească două condiții, una pozitivă, alta negativă, și anume: 

a) să presupună intervenţia instanţei; 

b) să nu urmărească stabilirea unui drept potrivnic fată de o altă persoană (condiţie 
negativă). 

Condiţia pozitivă este îndeplinită doar atunci când necesitatea intervenţiei instanţei 
pentru soluționarea cererii are o bază legală (/ato sensu). 

Condiţia negativă este îndeplinită atunci când nu există un diferend™ de natură juri- 
dică cu o altă persoană, în legătură cu măsurile ce se cer a fi luate în procedura neconten- 
cioasă. Cu această limitare, cererea rămâne necontencioasă, chiar dacă prin admiterea 
ei se stabilește un drept în favoarea petentului. 

Stabilirea caracterului necontencios ori contencios al unei cereri se face prin rapor- 
tare la cerinţele menţionate, și nu prin raportare la unele aspecte procedurale, cum ar fi 
citarea ori necitarea părţilor. 

În sensul art. 527 NCPC, prin intervenţia instanţei se înţelege intervenţia judecăto- 
rului, iar prin stabilirea unui drept potrivnic se înţelege afirmarea unei pretenţii juridice 
față de o altă persoană. 


2. Categorii de cereri necontencioase. Cazurile de cereri judiciare necontencioase, 
enumerate exemplificativ în articolul analizat, sunt identice cu cele din vechiul Cod de 
procedură civilă (art. 331 CPC 1865). Clasificarea diverselor cereri necontencioase ca 
fiind autorizaţii sau măsuri, iar, în cazul acestora din urmă, de supraveghere, de ocrotire 


1 A se vedea, în acest sens, /. Deleanu, Tratat de procedură civilă, vol. II, ed. a 2-a, Ed. C.H. Beck, Bucureşti, 2007, 
p. 364. 


DUMITRU MARCEL GAVRIȘ 1 

Art. 527 CARTEA III. PROCEDURA NECONTENCIOASĂ JUDICIARĂ 


sau de asigurare nu este întotdeauna ușor de făcut, dar o astfel de taxonomie nu este 
necesară, importantă fiind stabilirea caracterului necontencios sau contencios al cererii. 

2.1. Dintre cererile privitoare la darea autorizaţiilor judecătoreşti exemplificăm: 

— autorizarea instanţei de tutelă pentru gratificarea descendenților celui pus sub 
interdicţie (art. 175 NCC); 

— încuviințarea prealabilă dată de către instanţa competentă lichidatorului pentru 
vânzarea bunului la licitaţie publică în caz de excedent şi de interdicţie a atribuirii aces- 
tuia către asociaţi [art. 1946 alin. (5) NCC]; 

— încuviințarea sau autorizarea de către instanţă a vânzării bunurilor mobile ipote- 
cate, în condiţiile art. 2445 NCC, de către creditor, fără intervenţia executorului judecă- 
toresc [art. 622 alin. (5) NCPC]; 

— autorizarea de către instanţa competentă a intrării executorului în încăperile ce 
reprezintă domiciliul, reședința sau sediul unei persoane, în cazul executării altor titluri 
decât hotărârile judecătorești [art. 679 alin. (2) NCPC]; 

— autorizarea prealabilă a instanţei de executare cu privire la identificarea bunurilor 
urmăribile şi efectuarea actelor de executare la domiciliul sau sediul altei persoane, în 
lipsa acordului acesteia (art. 680 NCPC); 

— încuviințarea dată de câtre instanţă debitorului cauţiunii pentru aducerea unui 
garant în condiţiile art. 1059 NCPC; 

— autorizarea convocării adunării generale de către instanţa de la sediul societăţii, 
atunci când consiliul de administraţie, respectiv directoratul nu o convoacă (art. 119 din 
Legea nr. 31/1990 a societăților, republicată); 

— prelungirea de către instanţă a termenului în care se face lichidarea ca urmare a 
dizolvării (art. 260 din Legea nr. 31/1990, republicată) etc. 

2.2. Dintre cererile privitoare la fuarea unor măsuri legale de supraveghere, de 
ocrotire ori de asigurare exemplificăm: 

— numirea de către instanța de tutelă a unui curator special pentru îngrijirea și repre- 
zentarea celui a cărui interdicţie a fost cerută și pentru administrarea bunurilor până la 
soluţionarea cererii de punere sub interdicție judecătorească (art. 167 NCC); 

— încuviințarea adopţiei de către instanţa de tutelă (art. 454 NCC şi Legea nr. 273/2004 
privind procedura adopţiei, republicată); 

— încuviințarea instanţei de tutelă cu privire la exercitarea autorităţii părintești sau cu 
privire la luarea unei măsuri de protecţie a copilului, în cazul în care părinţii se înţeleg în 
acest sens, dacă este respectat interesul superior al copilului (art. 506 NCC); 

— încuviințarea dată de către instanță executorului testamentar pentru vânzarea 
bunurilor, în lipsă de sume suficiente pentru executarea legatelor[art. 1080 alin. (1) 
lit. c) NCC]; 

— numirea curatorului special de către instanța care soluţionează un proces, dacă 
persoana fizică lipsită de capacitatea de exercițiu a drepturilor civile nu are reprezentant 
legal (art. 58 NCPC); 

— desemnarea de către instanţă, în caz de neînțelegere între părţi, a persoanei admi- 
nistratorului-sechestru [art. 975 alin. (1) NCPC] etc. 

Precizăm că, potrivit art. 92 alin. (1) NCPC, procurorul poate introduce o cerere 
necontencioasă dacă se pune problema luării unor măsuri; de ocrotire în cazul minorilor, 
al persoanelor puse sub interdicţie și al dispăruţilor sau în alte cazuri expres prevăzute 
de lege. 

2.3. intră în categoria procedurilor necontencioase: 

— încuviințarea executării silite de către instanţa de executare (art. 665 NCPC); 

— procedura restituirii cauțiunii conform art. 1063 NCPC; 

— înregistrarea partidelor politicel!i; 

— înscrierea asociațiilor și fundațiilor în registrul asociaţiilor și fundațiilor aflat la grefa 
judecătorieil?!; 

— dobândirea de către sindicat a personalităţii juridice, prin înscrierea în registrul spe- 
cial al sindicatelor ţinut la judecătoriel?l; 

— îndeplinirea de către judecătorul-sindic a atribuţiilor prevăzute la art. 11 lit. c)-f) și 
j) din Legea nr. 85/2006 privind procedura insolvenţei etc. 

2.4. Întrucât presupun stabilirea unui drept potrivnic, nu au caracter neconten- 
cios cereri precum: suspendarea hotărârii AGA în condiţiile art. 133 alin. (1) din Legea 
nr. 31/1990, republicată; suspendarea executării provizorii a hotărârii pronunţate în 
primă instanţă și supuse apelului (art. 450 NCPC); suspendarea executării hotărârii ata- 
cate cu recurs [art. 484 alin. (2)-(7) NCPC]; suspendarea executării hotărârii definitive 
atacate cu contestaţie în anulare sau revizuire (art. 507 și art. 512 NCPC) etc. 


Art. 528. Competenta. (1) Cererile necontencioase care sunt în legătură cu 
o cauză în curs de soluţionare sau soluționată deja de o instanţă ori care au ca 
obiect eliberarea unor înscrisuri, titluri sau valori aflate în depozitul unei instanțe 
se vor îndrepta la acea instanţă. 

(2) În celelalte cazuri, competența instanţei şi soluționarea incidentelor pri- 
vind competența sunt supuse regulilor prevăzute pentru cererile contencioase. 

(3) În cazul în care competenţa teritorială nu poate fi stabilită potrivit dis- 
poziţiilor alin. (2), cererile necontencioase se vor îndrepta la instanța în a cărei 
circumscripție petentul îşi are, după caz, domiciliul, reşedinţa, sediul ori repre- 
zentanța, iar dacă niciuna dintre acestea nu se află pe teritoriul României, cererile 
se vor îndrepta, urmând regulile de competență materială, la Judecătoria Sec- 
torului 1 al municipiului Bucureşti sau, după caz, la Tribunalul Bucureşti. 


COMENTARIU 


1. Competența specială în materie necontencioasă. Alineatul (1) al art. 528 NCPC 
are un conţinut identic cu cel al art. 332 CPC 1865. 

Competentă să soluţioneze cererea necontencioasă este instanța care soluţionează 
sau a soluţionat cauza în legătură cu care se formulează cererea. Dacă se solicită elibe- 
rarea unor înscrisuri, titluri sau valori aflate în depozitul unei instanțe, aceasta din urmă 
este competentă să soluţioneze cererea. 


2. Stabilirea competenţei potrivit dreptului comun. Sintagma „în celelalte cazuri” 
cu care debutează alin. (2) al art. 528 trebuie înțeleasă în sensul că, atunci când nu sunt 
aplicabile dispoziţiile alin. (1), regula este aceea a stabilirii competenţei după normele de 
procedură contencioasă. Așadar, cu excepţia cazurilor prevăzute la alin. (1), competența 
instanţei care soluţionează cererea necontencioasă se va stabili după regulile prevăzute 
la cererile contencioase. 


M Reglementată prin Legea partidelor politice nr. 14/2003, republicată. 
2! O.G. nr. 26/2000 cu privire la asociaţii şi fundaţii. 
B! Legea dialogului social nr. 62/2011. 

incidentele privind competenţa, şi anume excepţia de necompetenţă, conflictele 
pozitive de competenţă, litispendența, conexitatea, strămutarea proceselor și delega- 
rea instanţei, se vor tranșa [inclusiv în cazul prevăzut la alin. (1), dacă apar astfel de inci- 
dente] după regulile prevăzute în materie contencioasă. 

Întrucât, spre deosebire de procedura contencioasă, cele mai multe cereri neconten- 
cioase nu presupun chemarea unor persoane înaintea instanţei, legiuitorul a prevăzut 
în alin. (3) al art. 528 că, în cazul acestora din urmă, competența teritorială se va stabili 
după domiciliul, reședința, sediul ori reprezentanța petentului. Dacă niciuna dintre aces- 
tea nu se află pe teritoriul României, cererile se vor îndrepta la Judecătoria Sectorului 1 
al municipiului București sau, după caz, la Tribunalul București. În această situaţie, com- 
petența materială între judecătorie și tribunal se stabilește conform art. 94 NCPC. 

Regula arătată mai sus nu este aplicabilă când legiuitorul stabileşte expres compe- 
tenţa teritorială a soluționării unei anumite cereri cu caracter necontencios judiciar. 
De exemplu, alin. (1) al art. 114 NCPC stabilește că cererile privind ocrotirea persoanei 
fizice date de Codul civil în competenţa instanţei de tutelă și de familie se soluţionează 
de instanţa în a cărei circumscripție teritorială își are domiciliul sau reședința persoana 
ocrotită. Alineatul (2) al aceluiași articol stabilește că, în cazul cererilor privind autori- 
zarea de către instanţa de tutelă și de familie a încheierii unor acte juridice, când actul 
juridic a cărui autorizare se solicită priveşte un imobil, este, de asemenea, competentă și 
instanţa în a cărei circumscripție teritorială este situat imobilul. În acest caz, instanţa de 
tutelă și de familie care a pronunţat hotărârea va comunica de îndată o copie a acesteia 
instanţei de tutelă și de familie în a cărei circumscripție teritorială își are domiciliul sau 
reședința cel ocrotit. 


Art. 529. Verificarea competenţei. (1) Instanţa îşi verifică din oficiu com- 
petenţa, chiar dacă este de ordine privată, putând cere părții lămuririle necesare. 

(2) Dacă instanţa se declară necompetentă, va trimite dosarul instanței com- 
petente. 


COMENTARIU 


Verificarea competenţei generale, materiale și teritoriale a instanţei sesizate se face 
din oficiu, la fel ca în cazul procedurii contencioasel!. 

Lipsa unei părți potrivnice în cazul cererii necontencioase a determinat legiuitorul 
să prevadă, prin excepţie de la dispoziţiile art. 130 alin. (3) NCPC, că instanța va trebui 
să invoce din oficiu necompetența, chiar și atunci când aceasta este de ordine privatătl. 

În scopul verificării competenţei, instanţa va putea cerere lămuririle necesare păr- 
ţii care a formulat cererea. Lămuririle la care se referă textul privesc obiectul, respectiv 
motivarea cererii și vor fi cerute de la petent chiar și în situaţia în care s-a solicitat che- 
marea unor persoane în fața instanţei. 

Cele arătate anterior relativ la verificarea competenţei din oficiu și la posibilita- 
tea solicitării unor lămuriri părţii care a formulat cererea demonstrează că dispoziţiile 
art. 130 alin. (4) NCPC nu sunt aplicabile procedurilor necontencioase judiciare sau, altfel 


l) A se vedea comentariul de la art. 131 NCPC. 

2 Necompetenţa este de ordine privată dacă nu intervine ca urmare a încălcării normelor care reglementează: 
a) competenţa generală a instanţelor judecătorești; b) competenţa materială procesuală (nu și cea funcţională); 
c) competenţa teritorială exclusivă. 

spus, titularul cererii va putea invoca necompetența instanţei pe care el a sesizat-o, chiar 
dacă necompetența este de ordine privată. 

Dacă instanţa sesizată se declară necompetentă, dosarul va fi trimis la instanța com- 
petentă. 

Trimiterea dosarului în sensul alin. (2) al art. 529 se va putea face doar la instanţa 
competentă, nu și la alt organ, indiferent dacă acesta are sau nu atribuţii jurisdicționale. 

Din interpretarea per a contrario a dispoziţiilor art. 529 alin. (2) și aplicarea dispozi- 
ţiilor art. 536 alin. (1) raportat la art. 132 alin. (4) NCPC rezultă că, dacă instanța va con- 
stata că cererea este de competența altui organ cu activitate jurisdicțională ori a unui 
organ fără atribuţii jurisdicționale sau că nu este de competența instanțelor române, 
cererea va fi respinsă ca inadmisibilă. 

Soluţia trimiterii dosarului are un regim juridic diferit faţă de soluția declinării com- 
petenţei, chiar dacă practic efectul declinării este acela al trimiterii dosarului. Încheierile 
de trimitere, chiar reciproce fiind, nu sunt susceptibile să dea naștere unui conflict 
negativ de competență. Cu toate acestea, în cazul procedurilor necontencioase judiciare 
sunt posibile conflictele pozitive de competenţă. Aceasta, deoarece art. 133 alin. (1) 
pct. 1 NCPC nu presupune existenţa unor declinări reciproce de competenţă, cum este 
cazul pct. 2 al aceluiași alineat. 

Prin urmare, dacă două instanţe se consideră deopotrivă competente să soluţioneze 
o cerere necontencioasă judiciară, instanţa în faţă căreia s-a ivit incidentul va suspenda 
din oficiu judecata cererii și va înainta dosarul instanţei competente să soluţioneze con- 
flictul pozitiv de competenţă, după regulile stabilite prin art. 135-137 NCPC. 


Art. 530. Cuprinsul cererii. (1) Cererea va cuprinde numele, prenumele şi 
domiciliul sau, după caz, denumirea şi sediul celui care o face şi, după împreju- 
rări, ale persoanelor pe care acesta cere să fie chemate înaintea instanței, obiectul, 
motivarea acesteia şi semnătura. 

(2) Ea va fi însoţită de înscrisurile pe care se sprijină. 


COMENTARIU 


1. Cuprinsul cererii. Spre deosebire de cererea de chemare în judecată, cuprinsul 
cererii necontencioase judiciare este mai restrâns. Astfel, potrivit alin. (1) al art. 530, în 
cerere trebuie indicate datele de identificare ale celui care o face, datele de identificare 
ale persoanelor chemate înaintea instanţei (dacă este cazul), obiectul cererii, motivarea 
ei și semnătura. 

Dispoziţiile art. 530 alin. (1) nu se completează cu dispoziţiile art. 194 NCPC, ci cu 
dispoziţiile art. 148-152 NCPC, în măsura în care acestea din urmă sunt compatibile cu 
natura necontencioasă a cererii. Dacă cererea necontencioasă ar trebui să conţină în 
completare menţiunile cererii de chemare în judecată, s-ar transforma ab initio caracte- 
rul necontencios în unul contencios. 

Cele arătate mai sus permit următoarele precizări relative la cererea necontencioasă 
judiciară: 

a) trebuie formulată în scris, în limba română; 

b) înscrisul în formă electronică este valabil, dacă îndeplinește condiţiile prevăzute 
de lege; 

c) poate fi formulată personal sau prin reprezentant; 

d) dacă este cazul, obiectul cererii va fi evaluat; 

e) dacă este cazul, se vor indica adresa electronică, numărul de telefon, numărul fax 
etc.; 

f) cererea se va face într-un singur exemplar, cu excepţia cazului în care sunt chemate 
în faţa instanţei și alte persoane, cărora trebuie să li se comunice; 

g) cererii i se va aplica timbrul judiciar și i se va atașa taxa judiciară de timbru, dacă 
nu este scutită de la obligaţia timbrării. Legea nr. 146/1997 stabileşte reguli de taxare 
diferite pentru fiecare categorie de cerere necontencioasă în parte, fără a conţine o pre- 
vedere relativă la timbrajul cererilor necontencioase în general; incidentele privitoare 
la timbraj (cereri de reexaminare, cereri de ajutor public judiciar, cereri de scutire, de 
reducere sau de eșalonare), atunci când este cazul, sunt aplicabile și cererilor în materie 
necontencioasă. 

Dispoziţiile art. 200 NCPC relative la verificarea cererii și regularizarea acesteia nu 
sunt incompatibile cu procedura necontencioasă. Oricum, regulile de procedură speci- 
fice etapei verificării și regularizării [alin. (1), (2) și (3) ale art. 200] sunt similare regulilor 
de procedură din materie necontencioasă. Reținerea aplicabilităţii dispozițiilor art. 200 
NCPC în materiile necontencioase este importantă din perspectiva posibilității formulării 
cererii de reexaminare, reglementată în alin. (4)-(7) ale acestui articol. 

Cererea necontencioasă care nu cuprinde numele, prenumele sau, după caz, denu- 
mirea celui care o face, obiectul, motivarea în fapt sau semnătura petentului va fi 
declarată nulă în condiţiile art. 530 alin. (1) raportat la art. 536 alin. (1) NCPC, cu aplicarea 
art. 196 alin. (1) din același cod. 

Cererea necontencioasă care nu a fost timbrată potrivit dispoziţiilor judecătorului va 
fi anulată. 

Dispoziţiile art. 201 NCPC nu sunt aplicabile în materie necontencioasă, deoarece lip- 
seşte pârâtul, astfel că nu se poate vorbi nici de întâmpinare. 


2. Înscrisurile pe care se sprijină cererea. Alineatul (2) al art. 530 prevede că cererea 
va fi însoțită de înscrisurile pe care se sprijină. Așadar, în cadrul procedurii neconten- 
cioase judiciare, reglementată prin dispoziţiile art. 527-536 NCPC, este admisibilă proba 
cu înscrisuri. Admisibilitatea probei cu înscrisuri face ca incidentele procedurale relative 
la acestea să își găsească aplicarea în materie necontencioasă. 

Textul nu trebuie interpretat în sensul limitării probatoriului în materiile neconten- 
cioase, deoarece nu este așezat în cadrul dispoziţiilor relative la procedura de soluțio- 
nare a cererii. De altfel, art. 530 alin. (2) reprezintă o aplicare în materie necontencioasă 
a dispoziţiilor generale ale art. 150 NCPC. 


Art. 531. Caracterul contencios. Dacă cererea, prin însuşi cuprinsul ei ori 
prin obiecțiile ridicate de persoanele citate sau care intervin, prezintă caracter 
contencios, instanța o va respinge. 


COMENTARIU 


1. Determinarea caracterului cererii. Dacă din cuprinsul cererii ori din obiecțiile ridi- 
cate de persoanele chemate în faţa instanţei sau de cele care intervin ori din alte împre- 
jurări rezultă caracterul contencios al acesteia, instanţa o va respinge. 

Cererea prin care se pretinde un drept împotriva unei alte persoane are caracter con- 
tencios prin însuși cuprinsul ei. 

Din conţinutul art. 531 rezultă în primul rând că judecătorul nu va califica, în temeiul 
art. 22 alin. (4) NCPC, cererea din necontencioasă în contencioasă, pentru ca, ulterior, 
să iși decline competenţa, ci va respinge cererea pe motiv că prezintă caracter conten- 
cios. Cererea necontencioasă nu va fi calificată de judecător ca fiind contencioasă nici în 
situaţia în care, raportat la instanţă şi la obiectul litigiului, ar fi competent să soluţioneze 
cererea calificată. 

Dispoziţiile art. 152 NCPC relative la denumirea greșită a cererii sunt aplicabile în 
materiile necontencioase judiciare, deoarece nu influențează conţinutul necontencios al 
acestora. Așadar, o cerere va fi soluţionată după procedura necontencioasă, chiar dacă 
denumirea dată de petent evocă, în mod greșit, caracterul contencios. 

Articolul 531 nu se opune calificării de către judecător a cererii contencioase ca fiind 
necontencioasă, pentru ca ulterior să fie soluţionată potrivit dispoziţiilor Cărţii a IIl-a din 
Codul de procedură civilă. 

În unele cazuri, caracterul contencios sau necontencios al pretenției afirmate nu 
depinde de conţinutul acesteia, ci de calea procedurală aleasă pentru valorificarea ei. De 
exemplu, potrivit Legii nr. 62/2011, republicată, îndeplinirea condiţiilor de reprezentati- 
vitate poate fi contestată de organizaţiile patronale ori sindicale corespondente la nivel 
național, de sector de activitate, grup de unităţi sau de unităţi, atât prin intervenirea în 
cadrul procedurii necontencioase a verificării menţinerii condiţiilor de reprezentativi- 
tate, care se face din 4 în 4 ani, conform art. 221, cât ṣi prin formularea unei cereri de 
chemare în judecată contencioasă, la instanţa judecătorească ce a acordat reprezentati- 
vitatea, conform art. 222. 


2. Semnificaţia noţiunii de intervenţie în materie necontencioasă 

2.1. Sediul materiei îl regăsim în art. 531 și art. 532 alin. (2) NCPC, care se referă la 
persoanele citate ori care intervin și la persoanele care pot aduce lămuriri ori cele ale 
căror interese ar putea fi afectate, respectiv în art. 534 alin. (4), care se referă la posibi- 
litatea declarării apelului de către orice persoană interesată. Pentru corecta înţelegere a 
specificului intervenţiei în materia analizată, trebuie avute în vedere și dispoziţiile art. 78 
alin. (1) NCPC, conform cărora, în procedura necontencioasă, judecătorul va dispune din 
oficiu introducerea în cauză a altor persoane, chiar dacă părţile se împotrivesc. Folosirea 
în articol a pluralului „părți” este consecinţa aplicabilităţii acestuia inclusiv în materiile 
contencioase, în caz de prevedere legală expresă. 

Participarea altor persoane la soluţionarea cererilor necontencioase este reglemen- 
tată de lege ca mijloc de lămurire a cauzei sau ca modalitate de evitare a afectării inte- 
reselor acestora. Așadar, atunci când sunt chemate alte persoane la soluționarea cererii, 
instanţa nu va stabili drepturi potrivnice acestora. 

2.2. Felurile intervenției. Reguli aplicabile. Din textele de lege arătate anterior 
rezultă că participarea altor persoane la soluţionarea cererii necontencioase poate fi 
rezultatul propriei iniţiative a intervenienţilor (intervenție voluntară), dacă aceștia con- 
sideră că cererea necontencioasă formulată sau încheierea de încuviinţare a cererii le-ar 
putea afecta interesele. Tot despre o intervenţie voluntară a terţilor în procedura necon- 
tencioasă este vorba și în ipoteza declarării apelului împotriva încheierii de încuviințare 
a cererii necontencioase de către persoane care nu au participat la soluţionarea în primă 
instanţă a cererii. Intervenţia voluntară este cel mai frecvent întâlnită în materia înregis- 
trării partidelor politice (Legea nr. 14/2003 a partidelor politice, republicată), în materia 
acordării reprezentativităţii organizaţiilor sindicale sau patronale (Legea nr. 62/2011 a 

dialogului social, republicată) și în materia înregistrărilor la registrul comerţului (Legea 
nr. 26/1990 privind registrul comerţului, republicată și O.U.G. nr. 116/2009 pentru insti- 
tuirea unor măsuri privind activitatea de înregistrare în registrul comerțului). 

Sunt intervenții forțate situaţiile în care participarea altor persoane la soluționarea 
cererii necontencioase este rezultatul a) iniţiativei petentului (acesta indică persoanele 
care urmează să fie chemate în fața instanţei) sau b) dispoziţiei instanţei în acest sens 
[art. 532 alin. (2) și art. 78 alin. (1) NCPC]. 

Când intervin alte persoane în procedura necontencioasă, judecătorul va avea în 
vedere și obiecțiile ridicate de persoanele care intervin. 

Indiferent dacă intervenţia în procedura necontencioasă este rezultatul aplicării dis- 
pozițiilor art. 531, art. 532 alin. (2) sau art. 78 NCPC, instanţa nu se va pronunța asupra 
admisibilităţii în principiu a intervenției. 

Participarea altor persoane la soluţionarea cererii necontencioase nu atrage aplica- 
bilitatea regulilor din procedura contencioasă relative la contradictorialitate. Din această 
perspectivă, sub rezerva existenţei unor dispoziţii legale contrare!!!, considerăm că cita- 
rea intervenientului sau comunicarea cererii de intervenţie către petent sunt măsuri 
lăsate la libera apreciere a instanţei, care va dispune citarea sau comunicarea doar dacă 
le consideră utile pentru soluţionarea cererii [art. 532 alin. (2) NCPC]. Evident că citarea 
se va realiza în cazul intervenţiei forțate, dacă instanţa a chemat din oficiu o persoană 
în condițiile art. 78 NCPC. Instanţa va aprecia inclusiv asupra utilității citării persoanelor 
pe care petentul a cerut să fie chemate, putând să nu dea curs unei astfel de solicitări. 


2.3. interesul practic al clasificării. Distincţiile de mai sus sunt justificate de necesi- 
tatea practică a existenţei unei delimitări!?! între cazurile și modalităţile de participare a 
terţilor la judecata cererilor contencioase și situațiile în care terții participă la soluționa- 
rea cererilor necontencioase. 

Dacă intervenţiei în materie necontencioasă i s-ar aplica regulile procedurii conten- 
cioase cuprinse în art. 61-77 NCPC (intervenţia voluntară, intervenţia forţată, chemarea 
în garanţie și arătarea titularului dreptului), s-ar da curs unei interpretări pe care nu o 
putem numi decât birocratică, în baza căreia cvasitotalitatea cererilor necontencioase ar 
fi respinse de către instanţe în temeiul art. 531 NCPC, ca urmare a formulării cererii de 
intervenţie (mai puţin intervenţia accesorie). Instanţele vor respinge cererile de inter- 
venţie principale, întemeiate pe dispoziţiile art. 62 NCPC, ca inadmisibile și vor soluţiona 
cererea necontencioasă, dacă aceasta nu capătă caracter contencios. Dacă petentul a 
solicitat concursul instanţei fără a invoca un drept potrivnic față de o altă persoană și fără 
a afecta interesele altor persoane, nu se poate accepta soluţia de respingere a cererii pe 
motiv că un tert intervine și invocă un drept faţă de petent în cadrul procedurii inițiate de 
către acesta din urmă. Bineînţeles că terțul va putea introduce pe cale principală o cerere 
contencioasă pentru a-și realiza dreptul. Astfel, dacă debitorul formulează o cerere de 
intervenţie principală în cadrul procedurii încuviințării executării silite, instanţa de exe- 
cutare nu va respinge cererea de încuviinţare în temeiul dispoziţiilor art. 531 NCPC, ci va 
respinge cererea de intervenţie ca inadmisibilăl?. 


I9 O dispoziţie legală contrară, care impune comunicarea cererii de intervenţie, este ceea din procedura necontencioasă 
specială reglementată în art. 20 alin. (2) teză ultimă din Legea nr. 14/2003 a partidelor politice, republicată. 

2 Deşi terminologiei juridice folosite i s-ar putea reproşa producerea unor confuzii cu noţiunile specifice instituţiei 
intervenţiei contencioase, faţă de care am încercat să stabilim diferența, am considerat că este mai indicat să ne 
asumăm acest risc, decât să inventăm noţiuni sui generis al căror conţinut nu ar fi exact sau să folosim termeni 
aproximativ echivalenți care ar putea fi înțeleși greșit. 

5) Inadmisibilitatea rezultă din interpretarea per a contrario a dispoziţiilor art. 61 alin. (2) raportat la art. 527 NCPC. 

În lipsa unor prevederi legale exprese contrare, cererea de intervenţie principală, 
întemeiată pe dispoziţiile art. 62 NCPC, este inadmisibilă în materie necontencioasă, dar 
poate constitui temei pentru incidenţa dispoziţiilor art. 531 NCPC dacă instanţa, rapor- 
tându-se la toate împrejurările de fapt și de drept ale cauzei, inclusiv la dreptul propriu 
invocat prin intervenţie, apreciază că prin cererea necontencioasă se urmărea stabilirea 
unui drept potrivnic. 

Un exemplu de folosire improprie a noțiunii de intervenţie, care ar putea susține 
admisibilitatea intervenţiei principale în respectiva materie necontencioasă, găsim în 
Legea nr. 14/2003 a partidelor politice, republicată, care la art. 20 prevede că „(1) Tribu- 
nalul București examinează cererea de înregistrare a partidului politic în ședință publică, 
cu participarea reprezentantului Ministerului Public. (2) Persoanele fizice sau juridice 
interesate pot interveni în proces, dacă depun o cerere de intervenție în interes propriu, 
potrivit Codului de procedură civilă. Cererea de intervenţie se comunică din oficiu per- 
soanelor care au semnat cererea de înregistrare” (s.n.). 

Deși unele dispoziţii ale Legii nr. 14/2003 au fost modificate prin Legea nr. 76/2012, 
legiuitorul nu a pus în acord sintagma „cerere de intervenţie în interes propriu” cu noua 
reglementare a intervenţiei principale în materia contencioasă sau a intervențiilor în 
materie necontencioasă. 

Dată fiind natura necontencioasă a cererii de înregistrare a partidului politic, consi- 
derăm că interesul persoanelor fizice şi juridice care intervin trebuie analizat din această 
perspectivă, care este una mai largă, de ordin general și constă în invocarea unor motive 
legitime de respingere a înregistrării partidului. Motive legitime şi pertinente sunt 
doar cele prin care se susține nerespectarea uneia sau mai multora dintre prevederile 
art, 1-19 din lege. 

Articolul 20 alin. (2) din legea menționată nu s-ar putea aplica dacă interesul ar fi 
stabilit prin raportare la dispoziţiile art. 61 alin. (2) NCPC, care impun intervenientului să 
pretindă pentru sine, în tot sau în parte, dreptul dedus judecății sau un drept strâns legat 
de acesta (adică de partidul a cărui înregistrare se solicită). 

Față de formularea univocă a alin. (2) al art. 20 din lege, cererea de intervenţie tre- 
buie totuşi să respecte, din punct de vedere formal, cerinţele art. 194 NCPC, și nu pe cele 
ale art. 148 din același cod. După cum s-a mai arătat, o astfel de cerere de intervenţie 
trebuie comunicată. 

Clasificarea intervențiilor în materie necontencioasă este utilă în cazul în care iniția- 
tiva formulării cererii de intervenţie aparține terțului, deoarece apar probleme legate de 
forma și taxarea cererii. Astfel, persoanele care intervin conform art. 531 NCPC vor for- 
mula o cerere al cărei cuprins este cel prevăzut de art. 148 NCPC. Taxarea cererii de inter- 
venţie se face în funcție de obiectul concret al acesteia, prin raportare la regulile cererii 
necontencioase introductive de instanţă (art. 10 din Legea nr. 146/1997). 

În cazurile în care terțul este chemat în instanţă de titularul cererii necontencioase 
[art. 530 alin. (1)] ori de judecător din oficiu (art. 532 alin. (2) NCPC], participarea are 
ca scop lămurirea unor aspecte de fapt și de drept ale cauzei. În astfel de situații, terțul 
este chemat, de cele mai multe ori, în baza unor dispoziţii legale speciale. De exemplu, în 
cazul adopţiei unei persoane căsătorite care poartă un nume comun cu celălalt soţ, soțul 
adoptat poate lua numele adoptatorului doar cu consimțământul celuilalt soț, dat în fata 
instanţei care încuviințează adopția [art. 473 alin. (4) NCC]. 

Art. 532. Procedura. (1) Cererea se judecă în camera de consiliu, cu citarea 
petentului şi a persoanelor arătate în cerere, dacă legea o impune. În caz contrar, 
judecata se face cu sau fără citare, la aprecierea instanței. 

(2) Instanţa poate dispune, chiar din oficiu, orice măsuri utile cauzei. Ea are 
dreptul să asculte orice persoană care poate aduce lămuriri în cauză, precum şi 
pe acelea ale căror interese ar putea fi afectate de hotărâre. 


COMENTARIU 


1. Reguli procedurale. Specificul cererilor necontencioase judiciare face ca procedura 
de judecată a acestora să nu fie guvernată de principiile contradictorialității și publicită- 
tii, decât atunci când legea prevede expres acest lucru. 

În doctrină!!! s-a subliniat corect că judecătorul are „puteri mai largi” în materie 
necontencioasă decât în cea contencioasă, rolul său, în cadrul celei dintâi, „fiind similar 
celui al unui agent administrativ făcând acte de autoritate și posedând o mare libertate 
de decizie”. 

Regula este aceea că cererea necontencioasă se judecă în camera de consiliu”, fără 
citarea petentului sau a persoanelor arătate în cerere. Aceștia vor fi citați doar dacă 
legea o impune sau dacă judecătorul apreciază necesar acest lucru. 

Participarea procurorului la judecarea cererii necontencioase este posibilă în con- 
diţiile art. 92 NCPC sau în condiţiile prevederilor din legile speciale care reglementează 
materii necontencioase. 

Dacă, din orice motive, cererea necontencioasă este judecată în ședință publică, 
sancţiunea care intervine nu este nulitatea necondiționată reglementată de art. 176 
pct. 5 NCPC (care sancţionează nerespectarea publicităţii ședinței de judecată), ci 
nulitatea condiționată de dovedirea unei vătămări care nu poate fi înlăturată altfel, în 
condițiile art. 175 alin. (1) NCPC. 

Sancţiunea nulităţii prevăzută de art. 175 alin. (1) NCPC intervine și atunci când 
judecata s-a făcut cu lipsă de procedură, deși, potrivit legii sau dispoziției judecătorului, 
petentul trebuia citat. 

În doctrină s-a arătat că, „în toate cazurile când legea nu prevede altfel, pronunţarea 
nu se face în ședință publică, neexistând niciunul dintre motivele care, îndeobște, justi- 
fică publicitatea pronunțării”. 


2. Rolul activ al judecătorului. Rolul activ al judecătorului în soluționarea cererii 
necontencioase judiciare compensează lipsa contradictorialităţii și a publicităţii sedintei 
de judecată. 

Alineatul (2) al art. 532 stabilește că instanţa poate dispune, din oficiu, orice măsuri 
utile cauzei, cum ar fi atașarea unor dosare sau solicitarea unor relaţii de la diverse insti- 
tuții ale statului. De asemenea, instanța are dreptul să asculte orice persoană care poate 


19 ș. Deleanu, op. cit., vol. II, p. 363. 

2 Regula soluționării cererilor necontencioase în camera de consiliu nu este modificată prin dispoziţiile art. XII 
alin. (2) din Legea nr. 2/2013 privind unele măsuri pentru degrevarea instanţelor judecătorești, precum și pentru 
pregătirea punerii în aplicare a Legii nr. 134/2010 privind Codul de procedură civilă, deoarece ne aflăm într-un caz 
în care legea prevede altfel (teza ultimă a alineatului menţionat). Dispoziţiile relative la cercetarea procesului sunt 
aplicabile în materia analizată,doar dacă nu contravin caracterului necontencios al cererii. Dispoziţiile relative la 
dezbaterea fondului nu sunt aplicabile, de regulă, în materie necontencioasă, deoarece această etapă este forma 
specifică de realizare a contradictorialității. Reamintim că în materii necontencioase reglementate prin legi speciale 
este posibil să se prevadă că procedura de judecată este supusă principiului contradictorialităţii. 

15) . Deleanu, op. cit., vol. II, p. 369. Soluţia este valabilă și în lumina noului Cod de procedură civilă. 

aduce lămuriri în cauză. În fine, instanţa poate să asculte persoanele ale căror interese 
ar putea fi afectate prin hotărâre. 

În cadrul procedurii necontencioase poate fi administrat orice mijloc de probă consi- 
derat util de către instanţă. 

Măsurile dispuse din oficiu de către instanţă nu trebuie puse în prealabil în discuția 
petentului, dar, dacă acesta este prezent, va putea să își exprime punctul de vedere cu 
privire la ele. Evident că, dacă este cazul, instanţa va dispune și cu privire la măsurile soli- 
citate de petent, încuviinţându-le sau respingându-le. 

Oricât de largi ar fi puterile judecătorului în această materie, toate măsurile dispuse 
trebuie să fie motivate. Procedura necontencioasă nu conţine prevederi care să îl dispen- 
seze pe judecător de obligaţia motivării. 

Din punct de vedere procedural, chemarea în instanţă a altor persoane (pentru lămu- 
riri sau pentru că hotărârea s-ar putea să le afecteze drepturile) se realizează prin citație. 
Titulatura sub care este citată persoana chemată la soluţionarea cererii nu este prevă- 
zută în cod, dar apreciem că poate fi aceea de participant, intervenient sau martor, dacă 
persoana este chemată pentru a da lămuriri cu privire la împrejurări de fapt. 


Art. 533. Solutionarea cererii. Instanţa se pronunţă prin încheiere, în raport 
cu toate împrejurările de fapt şi de drept ale cauzei, chiar dacă nu au fost invocate 
în cerere sau pe parcursul procedurii. 


COMENTARIU 


Hotărârea prin care instanța soluţionează cererea necontencioasă judiciară este 
întotdeauna încheiere. Din perspectiva felului hotarârii, nu are importanţă dacă cererea 
necontencioasă a fost admisă, respinsă, anulată sau trimisă la altă instanţă. 

Soluţia va fi dată în raport de toate împrejurarile de fapt și de drept ale cauzei, ceea 
ce înseamnă că judecătorul își va putea întemeia soluţia pe orice considerente care au 
legătură cu respectiva cauză. Ultima teză a art. 533 confirmă faptul că procedura necon- 
tencioasă nu este guvernată de principiul contradictorialităţii. Faptul că vor putea fi 
avute în vedere inclusiv împrejurări care nu au fost invocate în cerere sau pe parcursul 
procedurii, respectiv care nu au fost puse în discuţie de către instanţă ţine de specifi- 
cul materiilor necontencioase. Obiectul cererilor necontencioase face posibilă reducerea 
unor garanții procesuale, altminteri intangibile, precum dreptul la apărare și dreptul la o 
procedură contradictorie. 

În doctrină!!! s-a arătat că, de regulă, hotărârile pronunţate în materie necontencioasă 
au efect constitutiv, spre deosebire de cele pronunţate în materie contencioasă, care au 
efect declarativ, 

Completul care soluţionează cererea necontencioasă în primă instanţă va fi compus 
dintr-un singur judecător. Completul care soluţionează cererea necontencioasă în apel 
va fi compus din doi judecătoril?l. 

Când cererea necontencioasă este incidentă unui litigiu sau are legătură cu acesta se 
va ţine seama de stadiul procesual de referință!?l. Astfel, dacă cererea necontencioasă 


1] 7. Stoenescu, S. Zilberstein, Tratat de drept procesual civil, voi. II, Universitatea din București, 1981, p. 107. 

2! Art. 54 din Legea nr. 304/2004 privind organizarea judiciară, republicată. 

3! Aceasta înseamnă că cererea de restituire a unei cauţiuni plătite cu ocazia judecării apelului va fi soluționată de un 
complet compus din doi judecători. 

este incidentă sau are legătură cu judecata în primă instanţă a unei cauze, completul va 
fi format dintr-un singur judecător. Dacă cererea necontencioasă este incidentă sau are 
legătură cu judecata în apel a unei cauze, completul va fi format din doi judecători. În 
fine, dacă cererea necontencioasă este incidentă sau are legătură cu judecata în recurs a 
unei cauze, completul va fi format din trei judecători. 


Art. 534. Calea de atac. (1) Încheierea prin care se încuviințează cererea este 
executorie. 

(2) Încheierea prevăzută la alin. (1) este supusă numai apelului, cu excepția 
celei pronunțate de un complet al Înaltei Curți de Casaţie şi Justiţie, care este 
definitivă. 

(3) Termenul de apel va curge de la pronunțare, pentru cei care au fost pre- 
zenți la ultima şedinţă de judecată, şi de la comunicare, pentru cei care au lipsit. 

(4) Apelul poate fi făcut de orice persoană interesată, chiar dacă nu a fost 
citată la soluționarea cererii, termenul de apel curgând de la data la care a luat 
cunoştinţă de încheiere, dar nu mai târziu de un an de la data pronunțării. 

(5) Apelul se judecă în camera de consiliu. 


COMENTARIU 


1. Caracterul executoriu. Încheierea prin care se încuviinţează cererea este executo- 
rie, în sensul că termenul de apel și apelul declarat în termen nu suspendă executarea 
hotărârii, cum se întâmplă, de regulă, în procedura contencioasă. Practic, autorizarea 
dată de instanţă sau măsura de ocrotire dispusă prin încheiere produce efecte, chiar 
dacă hotărârea este atacată cu apel. Alineatul (1) al art. 534 nu trebuie interpretat în sen- 
sul că cele dispuse prin incheierea de încuviințare a cererii ar fi susceptibile de executare 
silită, deoarece astfel s-ar contraveni caracterului necontencios al cererii. Măsura luată 
prin încheierea de încuviinţare a cererii necontencioase nu este dispusă împotriva unei 
persoane care are calitatea de debitor. Totuși, este posibil ca, în materii necontencioase 
reglementate prin legi speciale, eventuale obligații stabilite prin încheierea de încuviin- 
tare să fie susceptibile de a fi puse în executare silită. 

În cazul încheierilor de respingere, de anulare ori de trimitere, nu se pune problema 
caracterului executoriu. 


2. Calea de atac. Calea de atac împotriva încheierii de încuviinţare a cererii este ape- 
lul. Întrucât legiuitorul nu distinge, apelul poate privi atât considerentele, cât şi dispoziti- 
vul încheierii. încheierea de admitere a cererii necontencioase pronunţată de un complet 
al Înaltei Curți de Casaţie și Justiţie este definitivă. 

Interpretând per a contrario dispoziţiile art. 534 alin. (2) NCPC, se poate ajunge 
la concluzia că încheierile prin care se respinge, se anulează ori se trimite către o altă 
instanţă cererea necontencioasă nu sunt supuse apelului. Cu toate acestea, considerăm 
că apelul poate fi declarat, inclusiv împotriva încheierilor respective, în baza art. 536 
raportat la art. 466 NCPC. 

Apelul va fi soluționat de instanţa superioară celei care a pronunţat încheierea, con- 
form dispoziţiilor art. 95 pct. 2 și art. 96 pct. 2 NCPC. Faţă de competenţa funcţională sta- 
bilită prin art. 97 NCPC, Înalta Curte de Casaţie și Justiţie nu soluţionează apeluri împo- 
triva încheierilor pronunţate în materie necontencioasă. 

3. Termenul de apel. În lipsa unor prevederi exprese, termenul de apel este cel de 
drept comun, și anume 30 de zile (art. 468 NCPC). Acesta curge: 

a) de la pronunțare, pentru cei care au fost prezenţi la ultima ședință de judecată 
[chiar dacă pronunţarea a fost amânată conform art. 396 alin. (1) sau (2) NCPC]; 

b) de la comunicare, pentru cei care au lipsit la ultima ședință de judecată; 

c} de la data la care au luat cunoștință de încheiere, dar nu mai tărziu de un an de la 
data pronunțării, în cazul persoanelor interesate, care nu au fost citate la soluționarea 
cererii. 

Alineatul (3) al art. 534 se referă la persoanele care au fost citate în cadrul procedu- 
rii, dar stabilește că termenul curge de la pronunțare, respectiv de la comunicare, după 
cum persoanele au fost prezente sau nu la ultimul termen de judecată. Acesta din urmă 
este singurul relevant, chiar dacă pentru judecarea cererii au fost acordate mai multe 
termene. 

Alineatul (4) al articolului analizat se referă la persoanele interesate care nu au fost 
citate pentru soluţionarea cererii și care pot ataca cu apel încheierea de încuviinţare, în 
termen de 30 de zile de la data la care au luat cunoștință de aceasta. Luarea la cunoştinţă 
este un fapt juridic. Data luării la cunoştinţă poate fi dovedită cu orice mijloace de probă 
admise de lege. Aplicând dispoziţiile art. 249 NCPC în materie necontencioasă şi ţinând 
seama de instituirea prin lege a limitei maxime de un an de la care începe să curgă ter- 
menul de apel, considerăm că sarcina probei datei luării la cunoștință revine persoanei 
interesate în declararea apelului, și nu persoanei care, eventual, ar invoca tardivitatea, 
mai ales că, de regulă, această excepţie este invocată de către instanţă. Prin persoane 
interesate se înțelege acele persoane ale căror drepturi și interese sunt afectate prin 
încheierea de încuviințare. 

După 1 an și 30 de zile de la data pronunțării, încheierea de încuviinţare a cererii 
necontencioase nu mai poate fi atacată de persoanele interesate, chiar dacă au luat 
cunoștință de aceasta ulterior. Termenul de 1 an este unul obiectiv și marchează momen- 
tul limită de la care, cel mai târziu, începe să curgă termenul de apel. Termenul de 1 an 
nu este stabilit pentru declararea câii de atac, astfel că nu este susceptibil de întrerupere, 
suspendare sau repunere în termen. 


4. Solutionarea apelului. În procesele pornite începând cu 15 februarie 2013 și până 
la 31 decembrie 2015, cererii de apel îi sunt aplicabile dispoziţiile relative la regularizare, 
prevăzute în art. XV alin. (1) și (2) din Legea nr. 2/2013. Dacă în apel există intimat, întâm- 
pinarea este obligatorie, iar dispoziţiile art. XV alin. (3)-(9) din Legea nr. 2/2013 sunt 
aplicabile corespunzător specificului necontencios al cererii. Apelul se judecă în camera 
de consiliu [precizările relative la sancţionarea publicităţii ședinței de judecată, făcute la 
comentariul art. 532 alin. (1), își păstrează valabilitatea]. 

În apel se vor cita apelantul și persoanele citate în fata primei instanţe, deoarece 
art. 534 nu cuprinde dispoziții derogatorii de la obligativitatea citării, de genul celor de la 
art. 532 alin. (1) teza a Il-a. Dacă în apel există părţi cu interese contradictorii, principiu! 
contradictorialității este aplicabil. 

Soluțiile instanţei de apel pot fi cele de la art. 480 NCPC, mai puţin cele de anulare 
pentru neevocarea fondului și pentru unele cazuri de necompetenţă, care fie nu sunt 
compatibile cu procedura necontencioasă, fie au o reglementare specială în cadrul aces- 
teia. 

Instanţa de apel va pronunţa o decizie, conform dispoziţiilor art. 424 alin. (3) NCPC. 
Decizia este definitivă şi se va comunica părților. 

5. Căile extraordinare de atac. Contestaţia privind tergiversarea procesului. Dispo- 
ziţiile care alcătuiesc dreptul comun al procedurii necontencioase nu prevăd situaţii în 
care încheierea să fie atacată cu recurs. Cu toate acestea, în cazul renunțării petentului la 
judecata cererii necontencioase, calea de atac este cea prevăzută de art. 410 NCPC pen- 
tru incidentul procedural respectiv (recursul). Nimic nu se opune însă ca legile speciale, 
care reglementează materii necontencioase, să prevadă că încheierea poate fi atacată și 
cu recurs sau numai cu recurs. 

Contestaţia în anulare de drept comun |art. 503 alin. (1) NCPC] este admisibilă în 
materie necontencioasă. De asemenea, este admisibilă contestaţia în anulare specială 
pentru motivele prevăzute la pct. 1, 2, 4 de la alin. (2) al art. 503 NCPC. 

Întrucât, atunci când se referă la hotărâri pronunţate asupra fondului sau care evocă 
fondul, art. 509 alin. (1) NCPC vizează litigiul sau cauza, și nu dreptul, apreciem că nu tre- 
buie exclusă posibilitatea atacării cu revizuire a hotarârii pronunţate în materie necon- 
tencioasă pe fondul cererii. Chiar dacă nu este pronunțată asupra fondului sau nu îl 
evocă, hotărârea pronunţată în materie necontencioasă poate fi atacată cu revizuire în 
condițiile art. 509 alin. (2) NCPC. 

Sesizarea Înaltei Curti de Casaţie și Justiţie în vederea pronunțării unei hotărâri pre- 
alabile pentru dezlegarea unor chestiuni de drept nu este posibilă în cadrul procedurii 
necontencioase, deoarece art. 520 NCPC se referă la dezbateri contradictorii, limitând 
sfera de aplicare a respectivei instituţii la procedura contencioasă. Sesizarea Înaltei Curți 
conform procedurii menţionate ar putea fi admisibilă în cazul apelului declarat de o per- 
soană interesată, când intimat este petentul din cererea introductivă, iar dezbaterile din 
apel sunt contradictorii. 

Contestaţia privind tergiversarea procesului, în măsura în care actuala reglementare 
a instituției va avea aplicabilitate practică, este compatibilă cu procedura necontenci- 
oasă. 


Art. 535. Efectele hotărârii. Încheierile pronunţate în procedura neconten- 
cioasă nu au autoritatea lucrului judecat. 


COMENTARIU 


La fel ca în vechea reglementare, încheierile pronunțate în materie necontencioasă 
nu au autoritate de lucru judecat. Diferenţa de formulare între art. 535 NCPC — care se 
referă la autoritatea lucrului judecat — și art. 337 CPC 1865 — care se referea la puterea 
lucrului judecat — nu este producătoare de efecte, fiind rezultatul schimbării termi- 
nologiei folosite de legiuitor. Noul cod reglementează la art. 430-432 autoritatea de 
lucru judecat și excepţia autorității de lucru judecat, pe când vechiul cod reglementa în 
art. 166 excepţia puterii lucrului judecat. 

Legiuitorul nu conferă autoritate de lucru judecat nici încheierilor de încuviinţare a 
cererii necontencioase, nici încheierilor de respingere a cererii necontencioase. Autori- 
tatea de lucru judecat nu poate fi opusă, ca excepţie, nici măcar în cazul unor cereri iden- 
tice din toate punctele de vedere. Prin urmare, cererile necontencioase pot fi, în princi- 
piu, reiterate de către petentul nemulțumit. Totuși, dacă noua cerere nu este bazată pe 
împrejurări de fapt sau de drept noi ori nu este susținută de alte înscrisuri, instanţa, pe 
lângă faptul că nu își va schimba soluţia, va putea considera că este caz de exercitare abu- 
ziv a dreptului procesual, făcând aplicarea dispoziţiilor art. 12 alin. (2) teza ultimă NCPC. 

În doctrină s-a arătat succint că „numai în materie contencioasă hotărârea capătă 
puterea lucrului judecat. În materie necontencioasă, în care propriu-zis nu se judecă 
nimic, nu se poate vorbi de lucru judecat. Partea vătămată prin măsura luată și care nu a 
fost prezentă în instanţă poate folosi calea acţiunii în anulare contra actului juridic auto- 
rizat. Hotărârile necontencioase leagă instanţa numai în măsura în care situaţia de fapt 
a rămas neschimbată, dar, dacă ea se schimbă ulterior, se poate reveni asupra măsurii 
luate, cu rezerva însă a drepturilor câștigate de tertii de bună-credinţă”!”. 


Art. 536. Reguli aplicabile. (1) Dispoziţiile art. 527-535 referitoare la proce- 
dura necontencioasă se completează cu dispozițiile de procedură contencioasă, 
în măsura în care acestea din urmă sunt compatibile cu natura necontencioasă a 
cererii. 

(2) Materiile necontencioase cu privire la care legea prevede o procedură spe- 
cială rămân supuse acelor dispoziţii, care se vor completa cu cele ale prezentei 
cărți. 


COMENTARIU 


1. Completarea cu normele procedurii contencioase. Dispoziţiile art. 527-535 NCPC 
reprezintă dreptul comun cu privire la procedura de urmat în materiile necontencioase. 
Dacă acestea nu sunt suficiente, se aplică, în completare, dispoziţiile de la procedura 
contencioasă, în măsura în care sunt compatibile cu natura necontencioasă a cererii. 

De exemplu, lipsa pârâtului în procedura necontencioasă face ca dispoziţiile din pro- 
cedura contencioasă relative la întâmpinare și cererea reconvenţională să nu fie com- 
patibile cu natura necontencioasă a cererii. De asemenea, sunt incompatibile cu natura 
necontencioasă a unei cereri instituţii precum renunţarea la dreptul pretins, tranzacţia, 
hotărârea de expedient etc. 

În schimb, instituţii precum renunțarea la judecată, perimarea ori suspendarea jude- 
căţii nu pot fi considerate de plano ca incompatibile cu natura necontencioasă a unei 
cereri. Dacă cererea de apel se perimă, inclusiv în materie necontencioasă, nu există 
motive pentru ca pentru cererea introductivă din aceeași materie să nu fie aplicabile dis- 
poziţiile de la perimare. 


2. Reglementări speciale. Procedura prevăzută în legile speciale care reglementează 
materii necontencioase se aplică prioritar respectivelor materii (de exemplu, procedura 
privitoare la înscrierea drepturilor dobândite în temeiul uzucapiunii, dacă nu s-au făcut 
opoziții la cererea de uzucapiune — art. 1049-1052 NCPC; plângerea privind cartea fun- 
ciară întemeiată pe dispoziţiile art. 31 din Legea cadastrului și a publicităţii imobiliare 
nr. 7/1996, republicată"). 

Unele legi, precum Legea nr. 62/2011 a dialogului social, republicată, reglementează 
mai multe proceduri necontencioase, și anume: procedura dobândirii personalităţii juri- 
dice de către sindicat, care este dată de lege în competenţa judecătoriei în a cărei rază 
teritorială își are sediul acesta (art. 14-20); procedura dobândirii personalităţii juridice 
de către federaţiile și confederaţiile sindicale, respectiv de către uniunile sindicale, dată 
de lege în competenţa tribunalului în a cărui rază teritorială își are sediul forma asocia- 


u ș, Stoenescu, 5. Zilberstein, op. cit., vol. II, p. 106. 
2 Caracterul necontencios al acestei proceduri a fost stabilit prin Dec, nr. 72/2007, pronunţată în interesul legii de 
către 1.C.C.J., S.U. (M. Of. nr. 685/2008). 

tivă care se constituie (art. 42-50); procedura dobândirii personalităţii juridice de către 
organizația patronală, dată de lege în competenţa judecătoriei în a cărei rază teritorială 
își are sediul aceasta (58-59); procedura acordării reprezentativităţii organizaţiilor patro- 
nale, dată de lege în competenţa Tribunalului Municipiului București (art. 72-74); verifi- 
carea menţinerii condiţiilor de reprezentativitate a organizaţiilor patronale și sindicale, 
care se face din 4 în 4 ani (art. 221). 

În completarea dispoziţiilor din legile speciale se aplică dispoziţiile de drept comun 
privitoare la cererile necontencioase judiciare, iar în completarea acestora din urmă, 
dacă este cazul și dacă nu contravin naturii necontencioase a cererii, se aplică dispoziţiile 
de la procedura contencioasă. 

Așadar, materiilor necontencioase reglementate prin legi speciale nu li se pot aplica, 
în completare, direct dispozițiile de la procedura contencioasă. 

Din topografia articolelor Cărţii a Ill-a rezultă că dispoziţiile art. 537-540 NCPC, care 
urmează articolului analizat, nu constituie drept comun pentru alte reglementări necon- 
tencioase, ele având caracterul unor proceduri (respectiv a unor dispoziţii) speciale în 
materii necontencioase. 


Art. 537. Măsuri luate de preşedintele instanţei. (1) Procedura neconten- 
cioasă se aplică şi în cazurile în care legea dă în competența preşedintelui instan- 
tei luarea unor măsuri cu caracter necontencios. 

(2) În aceste cazuri, preşedintele trebuie să pronunţe încheierea în termen de 
cel mult 5 zile de la primirea cererii. 

(3) Apelul împotriva încheierii date de preşedintele judecătoriei se judecă de 
tribunal, iar apelul împotriva încheierii date de preşedintele tribunalului sau 
curții de apel se judecă de un complet al instanței respective. 

(4) Încheierile date de preşedinţii secţiilor Înaltei Curți de Casaţie şi Justiţie 
sunt definitive. 


COMENTARIU 


1. Domeniu de aplicare. Pentru aplicarea procedurii necontencioase, în virtutea 
dispoziţiilor art. 537, este necesar ca legea să dea în competenţa președintelui instanţei 
luarea unor măsuri cu caracter necontencios. Termenul de „lege” trebuie înţeles /ato 
sensu, ca semnificând act normativ. Prin „măsuri de competenţa preşedintelui instanţei” se 
înțelege acele sarcini și atribuţii care, prevăzute fiind de lege, exced procedurii contencioase 
și nu au caracter de administrare judiciară (de exemplu, ţine de administrarea judiciară 
activitatea de înaintare a dosarelor spre repartizarea aleatorie în sistem informatizat). 

Dacă președintele unei instanţe soluţionează o cerere necontencioasă ca judecător, 
conform planificării şedinţelor de judecată, nu sunt aplicabile dispoziţiile art. 537. 

Posibilitatea delegării atribuţiei de luare a măsurii prevăzute de lege către vicepreșe- 
dinte sau către alt judecător, care înlocuiesc președintele când acesta lipsește, nu împie- 
dică aplicarea dispoziţiilor art. 537. Totuși, dispoziţiile art. 537 nu sunt aplicabile atunci 
când însăși legea stabilește competența luării măsurii în sarcina președintelui sau a unui 
judecător desemnat, cum este cazul dispoziţiilor art. 471 alin. (3)-(7) NCPC privitoare la 
regularizarea cererii de apel. 

Dispoziţiile art. 537 sunt aplicabile, de exemplu: în cazul procedurii punerii sub inter- 
dictie judecătorească, când președintele instanței dispune, conform art. 937 alin. (3) 

NCPC, numirea unui curator în condiţiile prevăzute de Codul civil; în materia vânzării, 
când există dezacord asupra calităţii bunului vândut, iar președintele judecătoriei de la 
locul prevăzut pentru executarea obligaţiei de predare va desemna de îndată un expert 
în vederea constatării (art. 1691 NCC); în procedura de declarare a morţii, când preșe- 
dintele instanţei competente conform art. 943 NCPC va sesiza instanţa de tutelă spre a 
numi, dacă este cazul, un curator [art. 944 alin. (3) NCPC]; în aceeași procedură, dacă în 
patrimoniul persoanei a cărei moarte se cere a fi declarată există bunuri imobile, preșe- 
dintele va cere, din oficiu, notarea cererii în cartea funciară, precum și înregistrarea aces- 
teia în registrul comerţului, dacă este profesionist [art. 944 alin. (4) NCPC]. 

Dacă este cazul, în completarea dispoziţiilor art. 537 se aplică dispoziţiile art. 527- 
536 NCPC. 


2. Încheierea. Căi de atac. Președintele dispune cu privire la măsura necontencioasă 
stabilită prin lege în sarcina sa prin încheiere. 

Președintele trebuie să pronunţe încheierea în termen de cel mult 5 zile. Termenul de 
5 zile, în cadrul căruia trebuie luată măsura necontencioasă, este un termen procedural, 
stabilit prin lege, care se calculează conform art. 181 alin. (1) pct. 2 NCPC. Nerespectarea 
termenului nu are sancţiuni în plan procesual, deoarece președintele nu poate fi decăzut 
din dreptul de a lua măsura stabilită de lege în sarcina sa. 

Încheierea președintelui de dispunere a măsurii este executorie. Împotriva încheierii 
se poate declara apel de către persoanele arătate la art. 534 NCPC, în aceleași condiţii. 
Apelul se judecă în camera de consiliu, de către tribunal, dacă încheierea a fost pro- 
nunţată de președintele judecătoriei, și de câtre un complet al instanţei respective, dacă 
încheierea a fost pronunţată de președintele tribunalului sau de președintele curții de 
apel. 

Din redactarea alin. (4) al art. 537 rezultă, în primul rând, că încheierile date de pre- 
ședinţii secțiilor Înaltei Curți de Casaţie și Justiţie sunt definitive și, în al doilea rând, că 
președintele instanţei supreme nu are în competenţă luarea unor măsuri de genul celor 
prevăzute la art. 537. 

După cum s-a arătat în doctrina!!! aferentă vechiului Cod de procedură civilă, calea 
de atac „exercitată împotriva încheierii date de președintele tribunalului sau al curţii 
de apel este o cale de atac de retractare, de vreme ce este de competenţa aceleiași 
instanţe. Pe de altă parte, textul este de strictă interpretare. Drept urmare, încheierii 
date de un președinte de secție îi sunt aplicabile dispoziţiile de drept comun în materie 
de competenţă”. Distincţiile în privinţa competenţei soluționării apelului împotriva 
încheierilor președinților de secție sunt valabile formal, inclusiv raportat la conţinutul 
art. 537 alin. (3) NCPC, cu precizarea că împrejurarea soluționării căii de atac împotriva 
încheierii președintelui tribunalului sau curţii de către un complet din cadrul aceleiași 
instanţe nu este suficientă pentru a transforma apelul într-o cale de atac de retractare. 

Cu toate acestea, opinăm că principiul specializării judecătorilor, secţiilor și instanțe- 
lor, regăsit în legile de organizare judiciară, impune o interpretare extensivă a dispoziţiilor 
art. 537 NCPC, pentru a se ajunge la o soluție utilă din punct de vedere practic, și anume 
aceea ca prin sintagma președintele instanţei să se înțeleagă, atunci când este cazul, 
preşedintele de secție. Doar astfel s-ar putea respecta principiul specializării, în cazul în 
care, de exemplu, președintele tribunalului, provenind de la o secţie penală, ar trebui 


1 M, Tăbârcă, Gh. Buta, Codul de procedură civilă, comentat și adnotat cu legislaţie, jurisprudenţă și doctrină, ed. 
a 2-a, Ed. Universul Juridic, București, 2008, p. 1041. 

să ia măsuri de ocrotire care, chiar necontencioase fiind, presupun o anumită pregătire 
teoretică și practică în domeniul dreptului familiei. Mai mult, interpretarea restrictivă a 
articolului lasă loc unor situaţii anormale din punctul de vedere al ierarhiei jurisdicţio- 
nale. Astfel, în cazul încheierii necontencioase pronunţate de președintele unei secţii din 
cadrul tribunalului, apelul va fi soluționat de instanţa superioară — curtea de apel —, pe 
când, în cazul încheierii necontencioase pronunţate de președintele tribunalului, apelul 
va fi soluționat de un complet din cadrul tribunalului, în alcătuirea căruia nu va putea 
intra președintele care a pronunţat încheierea, dar va putea intra preşedintele de secţie. 
În fine, interpretarea propusă răspunde nevoilor organizatorice ale tribunalelor și curti- 
lor de apel, al căror volum de activitate este pe măsura numărului mare de secţii care le 
compun. 

Art. 338. Eliberarea de copii de pe hotărâri şi de pe alte înscrisuri. (1) La 
cerere, grefa instanţei va elibera copii de pe încheierea de şedinţă, de pe hotărâre 
sau dispozitiv sau de pe celelalte înscrisuri aflate la dosar. 

(2) Copiile de pe încheierile de şedinţă, de pe hotărâre sau de pe dispozitiv se 
vor putea elibera numai după ce acestea au fost semnate de toți judecătorii, sub 
sancţiunea aplicabilă grefierilor pentru infracțiunea de fals. 

(3) În cazul în care dezbaterile nu s-au desfăşurat în şedinţă publică, alte per- 
soane decât părțile nu pot dobândi copii de pe încheteri, expertize, înscrisuri sau 
declarații de martori decât cu încuviințarea preşedintelui. Dispoziţiile art. 537 
alin. (2)-(4) se aplică în mod corespunzător. 


COMENTARIU 


Deși dispoziţiile art. 538 au o formulare generală, ele sunt aplicabile doar proceduri- 
lor necontencioase. Doar în materie necontencioasă grefa instanţei este ţinută de obli- 
gatia de a da curs cererilor oricăror persoane de a li se elibera copii de pe încheierea de 
ședință, de pe hotărâre sau dispozitiv. 

Alineatul (1) al articolului analizat nu condiționează eliberarea copiilor de aspecte 
precum dovedirea calităţii de parte sau dovedirea interesului (care ar putea fi personal 
sau public), ci doar de caracterul public al dezbaterilor. 

În cazul în care dezbaterile nu s-au desfășurat în ședință publică, doar părţile pot 
obţine, de la grefă, copii de pe actele și lucrările dosarului. În această situaţie, terţele 
persoane pot obţine copii de pe încheieri, expertize, înscrisuri sau declaraţii de mar- 
tori doar cu încuviințarea președintelui, care va proceda conform dispoziţiilor art. 537 
alin. (2)-(4), aplicabile corespunzător. Încheierea președintelui de încuviinţare a eliberării 
copiilor este executorie, apelul declarat împotriva acesteia nefiind suspensiv de execu- 
tare. În aceste condiţii, dacă se dă curs celor dispuse prin încheiere, se pune problema 
utilității declarării căii de atac și, eventual, a efectului admiterii acesteia. Eliberarea efec- 
tivă a copiilor în baza încheierii președintelui se face tot de către grefa instanţei. 

Prevederile primei teze a alin. (2), conform cărora copiile de pe încheieri, hotărâri și 
dispozitiv se vor elibera doar dacă sunt semnate de toți judecătorii, sunt logice, cu pre- 
cizarea că încheierile pronunţate în condiţiile art. 220 NCPC (amânarea cauzei când nu 
este în stare de judecată, de către un singur judecător, chiar dacă completul de judecată 
este alcătuit din mai mulţi) vor fi semnate doar de judecătorul care a dispus amânarea. 

Teza a Il-a a aceluiași alineat are o formulare anacronică și este inutilă, deoarece 
infracțiunile de fals sunt de mai multe feluri, iar pentru eventuala pedepsire a grefieru- 
lui trebuie întrunite toate elementele constitutive ale infracțiunii, inclusiv latura subiec- 
tivă. Cert este că grefierul trebuie să verifice existenţa semnăturilor tuturor judecătorilor 
pe încheierile, hotărârile sau dispozitivele de pe care eliberează copii. Trebuie precizat 
că eliberarea de copii se referă la minută — în sensul art. 401 NCPC —, şi nu la dispozitiv, 
deoarece, în cazul existenței acestuia din urmă, hotărârea este deja redactată, astfel că 
poate fi eliberată copia întregii hotărâri. 

Art. 539-540 CARTEA III. PROCEDURA NECONTENCIOASĂ JUDICIARĂ 


Art. 539. Încheieri pentru eliberarea unor bunuri. (1) Cererea de eliberare 
privind sumele de bani sau alte valori ori titluri, consemnate, precum şi orice alte 
bunuri, păstrate la instanță ori aflate în depozitul altuia, după caz, în legătură cu 
un proces, se introduce, de persoana îndreptățită, la instanţa care a dispus acea 
măsură. 

(2) Cererea se va soluţiona prin încheiere executorie, dată în camera de consi- 
liu. Părţile vor fi citate dacă instanța consideră necesar. 

(3) În încheierea de eliberare se va arăta deţinătorul obligat la eliberarea bunu- 
rilor, precum şi persoana îndreptățită să le primească. 

(4) Încheierea prevăzută la alin. (3) este supusă aceloraşi căi de atac ca şi hotă- 
rârea pe baza căreia s-a cerut eliberarea bunului. 


COMENTARIU 


Sub titulatura „încheieri pentru eliberarea unor bunuri”, art. 539 reglementează 
situaţia sumelor de bani, valorilor, titlurilor sau altor bunuri consemnate ori păstrate 
la instanţă sau aflate în depozitul altuia. Domeniu! de aplicare al acestui articol este 
restrâns la bunurile mobile. 

Bunurile se eliberează la cererea persoanei îndreptăţite, prin încheiere executorie, 
dată în camera de consiliu. Părţile se citează doar dacă instanţa consideră necesar. 

Instanţa competentă să soluţioneze cererea este instanţa care a dispus măsura con- 
semnării, păstrării sau a depozitării, dacă respectiva măsură este în legătură cu un pro- 
ces. Codul nu distinge după cum procesul este în curs ori s-a finalizat. 

În încheierea de soluţionare a cererii trebuie să se precizeze persoana căreia i se vor 
elibera bunurile și persona care este ţinută să le predea. 

Explicându-se rațiunea pentru care în materie necontencioasă calea de atac se poate 
declara de orice persoană interesată, în doctrină s-a arătat că „această dispoziţie speci- 
ala are drept scop evitarea posibilității de surprindere a instanţei de către petiţionar în 
lipsa părții adverse, de exemplu, prin afirmaţia, în cadrul unei cereri de eliberare a unei 
sume de bani, că nu mai sunt alţi creditori” ®. 

Împotriva încheierii de eliberare se poate declara aceeași cale de atac ca și împo- 
triva hotărârii pe baza căreia s-a cerut eliberarea bunului. Trebuie precizat că hotărâ- 
rea pe baza căreia s-a cerut eliberarea bunului este hotărârea care a dispus cu privire la 
consemnare, păstrare ori depozitare, și nu hotărârea de finalizare a procesului în cadrul 
căruia s-a dispus măsura. Aceasta, deoarece nu întotdeauna hotărârea pe baza căreia 
s-a cerut eliberarea bunului este supusă acelorași căi de atac cu hotărârea de finalizare a 
procesului în cadrul căruia s-a dispus măsura. 


Art. 540. Inventarierea bunurilor minorului. (1) În vederea inventarierii 
bunurilor minorului pus sub tutelă, instanţa de tutelă desemnează de îndată un 
delegat şi dispune citarea tutorelui şi a membrilor consiliului de familie, precum 
şi a minorului care a împlinit vârsta de 14 ani. 

(2) Inventarul va cuprinde datele de identificare a bunurilor mobile sau imo- 
bile, descrierea lor sumară, inclusiv menţiuni privind starea bunurilor şi valoa- 
rea estimată a acestora, precum şi indicarea înscrisurilor existente cu privire la 


J A. Hilsenrad, |. Stoenescu, Procesul civil în RPR, Ed. Științifică, București, 1957, p. 397. 

TITLUL ||. DISPOZIŢII SPECIALE Art. 540 


bunuri. De asemenea, inventarul va cuprinde menţiuni privind creantele, dato- 
riile sau alte pretenţii declarate de tutore sau de membrii consiliului de familie. 


COMENTARIU 


Titulatura articolului este cvasi-identică cu cea a art. 140 NCC. Trecând peste faptul 
că reflectarea normei de drept substanţial în norma de drept procesual nu trebuie să se 
facă prin preluarea conținutului celei dintâi, observăm că dispoziția specială analizată 
instituie o măsură de ocrotire a patrimoniului minorului în raport cu actele pe care le 
va face tutorele pe perioada exercitării tutelei. Inventarul reflectă starea patrimoniu- 
lui minorului la momentul instituirii tutelei și permite analizare modului în care au fost 
administrate bunurile minorului de către tutore. 

Din punct de vedere procedural, trebuie reţinut că instanţa de tutelă desemnează 
de îndată (după numirea tutorelui) un delegat care va verifica la fața locului bunurile 
minorului. inventarul va cuprinde datele de identificare a bunurilor mobile sau imobile, 
descrierea lor sumară, inclusiv menţiuni privind starea bunurilor și valoarea estimată a 
acestora, precum și indicarea înscrisurilor existente cu privire la bunuri. Inventarul se va 
face de către delegatul instanţei în termen de cel mult 10 zile de la numirea tutorelui de 
către instanţa de tutelă [art. 140 alin. (1) teza ultimă NCC]. Deși textul nu prevede, apre- 
ciem că delegatul va întocmi un proces-verba! de inventar. 

Instanţa de tutelă va dispune citarea tutorelui, a membrilor consiliului de familie pre- 
cum și a minorului care a împlinit vârsta de 14 ani, deoarece inventarul va cuprinde men- 
țiuni privind creanţele, datoriile sau alte pretenţii declarate de tutore sau de membrii 
consiliului de familie. 

Deși art. 540 NCPC nu prevede, din aplicarea în completare a dispoziţiilor art. 534 
rezultă că instanţa de tutelă va lua act de efectuarea inventarului printr-o încheiere exe- 
cutorie, susceptibilă de a fi atacată numai cu apel. După pronunţarea încheierii menţio- 
nate, tutorele va putea exercita tutela cu privire la bunurile minorului. 

CARTEA A IV-A. DESPRE ARBITRAJ 


Titlul |. Dispoziţii generale 


Art. 541. Noțiune. (1) Arbitrajul este o jurisdicție alternativă având caracter 
privat. 

(2) În administrarea acestei jurisdicții, părţile litigante şi tribunalul arbitral 
competent pot stabili reguli de procedură derogatorii de la dreptul comun, cu 
condiţia ca regulile respective să nu fie contrare ordinii publice şi dispozițiilor 
imperative ale legii. 


COMENTARIU 


Prima dispoziţie din cartea rezervată arbitrajului ne oferă în premieră o definiție 
legală a instituţiei. Reglementarea anterioară cuprindea, la rândul ei, o dispoziţiel!! — ce 
se regăsește în linii mari și în prezent — care a permis doctrinei să extragă elementele 
definitorii ale arbitrajului. 

Cuprinsul primului alineat al art. 541 confirmă natura jurisdicțională a procedurii, 
similară celei a justiţiei statale. Așadar, arbitrajul este un mijloc de soluţionare a litigiilor, 
prin decizii pronunţate de un tert, care sunt obligatorii pentru părţi. Confluenţa dintre 
cele două jurisdicții face însă ca ele să se respingă reciproc, excluzând posibilitatea exer- 
citării simultane. Legiuitorul a resimţit nevoia să sublinieze aspectul, incluzând în defini- 
ţie caracterul său „alternativ”. 

În același timp, se confirmă apartenenţa — acceptată de majoritatea doctrinei — a 
arbitrajului la familia din ce în ce mai largă a mijloacelor alternative de soluționare a con- 
flictelor, încetăţenite sub denumirea de „alternative dispute resolution” (A.D.R.). Alături 
de arbitraj, regăsim aici medierea, concilierea, negocierea directă, expertiza amiabilă! 
etc. Însă și față de ele arbitrajul se delimitează cu precădere prin funcţia jurisdicţională, 
de care acestea sunt lipsite. Consecința este posibilitatea utilizării lor în scopul solu- 
țţionării aceluiași litigiu — simultan sau consecutiv. De aceea, în privinţa acestor mijloace 
nejurisdicţionale, doctrina recentă, urmată de legiuitor, nu mai vorbește de un caracter 
„alternativ”, ci de unul „facultativ”l:!, „complementar” etc. Astfel, medierea și concilierea 
preced de regulă arbitrajul, însă în practică se recurge și la hibridul cunoscut sub denu- 
mirea de „med-arb”!”. 

Ultimul element al definiţiei vine să reîntregească cele de mai sus, adăugându-i unul 
dintre caracterele fundamentale, bogat în semnificaţii: arbitrajul este o jurisdicție pri- 


1! Este vorba de art. 340 CPC 1865, preluat în prezent în art. 542 alin. (1) NCPC. 

2! EG. Păncescu, Expertiza — mijloc de soluţionare a conflictelor?, în C.J. nr. 10/2009, p. 558 și urm. 

(31 În acest sens era definiția inițială a medierii, cuprinsă în art. 1 alin. (1) din Legea nr. 192/2006 privind medi- 
erea și organizarea activității de mediator. În prezent s-a renunţat la evidenţierea acestui caracter. 

4 FG. Păncescu, Procedurile mediation-arbitration şi mini-tria! în România, în C.J. nr. 6/2009, p. 319 şi urm. 

Art. 541 CARTEA IV. DESPRE ARBITRAJ 


vată. Distingem, așadar, arbitrajul privat de jurisdicţia de drept comun, dar și de arbitra- 
jul de stat, jurisdicție specială existentă în trecuti. 

Noţiunea de arbitraj privat se opune și celei de arbitraj de drept public, prezent cu 
precădere în plan internaţional, în soluţionarea diferendelor dintre state. 

Caracterul privat al arbitrajului se manifestă de la prezenţa simplilor particulari che- 
mați de părţi să tranșeze litigiul, până la aspectele ce ţin de organizarea, administrarea 
și desfășurarea sa. 

Această latură a arbitrajului nu exclude participarea persoanelor juridice de drept 
public, respectiv a statului şi a autorităților publice (art. 542 NCPC). 

Cel de-al doilea alineat relevă natura convențională a arbitrajului, în sensul că modul 
de organizare și administrare este lăsat la alegerea părților litigante sau a tribunalului 
arbitral. Acest lucru este valabil indiferent de forma arbitrajului privat — ad-hoc sau insti- 
tuționalizat. Justiția statală, în contrast, în garantarea principiului egalității, a reglemen- 
tat în mod uniform și în general imperativ organizarea și desfășurarea procesului civil. 
Graţie libertăţii de voinţă a părţilor, procesele arbitrale pot să difere de la unul la altul, 
chiar dacă nu asupra aspectelor fundamentale. 

Fiind vorba de administrarea justiţiei, arbitrajul nu poate devia, prin autonomia pe 
care i-o conferă natura sa convenţională, de la această funcţie. Caracterul alternativ nu 
trebuie înțeles ca o posibilitate de evitare a instanţelor judecătorești. Totodată, părțile 
înțelegând să renunţe la garanţiile oferite în procesul civil obișnuit prin recurgerea la 
arbitraj, trebuie ferite de orice abuz din partea arbitrilor, care sunt obligaţi să asigure 
desfășurarea procesului arbitral cu respectarea principiilor fundamentale ale oricărui 
proces civil, în special egalitatea ṣi contradictorialitatea. Pavăză acestor idei stau ordinea 
publică!” și dispoziţiile imperative ale legii, de la care părțile și tribunalul arbitral nu pot 
deroga prin convențiile asupra arbitrajului”. 

Datorită faptului că ordinea publică vizează organizarea societăţii, este firesc ca arbi- 
trajul să nu aducă atingere legilor care reglementează această organizare!“!, cum ar fi sta- 
rea și capacitatea persoanelori?.. Privit la o scară mai largă, arbitrajul constituie în sine un 
aspect care se integrează în ordinea publică. Mai adăugăm faptul că în arbitrajul interna- 
tional interesează și ordinea publică de drept internaţional privat. 

În privinţa normelor imperative, nu sunt vizate doar cele din cuprinsul Cărţii a IV-a — 
prezente într-un număr neglijabil —, ci toate cele care au incidenţă directă asupra litigiu- 
lui supus arbitrajului. 

Normele imperative din cuprinsul cărţii rezervate arbitrajului sunt menite să asigure 
acestei proceduri o structură uniformă. Exemple de norme imperative sunt cele referi- 
toare la domeniul de aplicare al arbitrajului, participanţii la procesul arbitral sau princi- 
piile procesuale. De asemenea, normele de competență materială a instanţelor jude- 
cătorești chemate să verifice activitatea arbitrală, precum și unele norme referitoare la 
desființarea hotărârilor arbitrale prezintă caracter imperativ. 


1) A se vedea Legea nr. 5/1954 pentru organizarea și funcționarea Arbitrajului de Stat, republicată, abrogată 
prin Decretul nr. 81/1985 cu privire la unele măsuri referitoare la îmbunătăţirea activității de soluționare a 
litigiilor dintre unităţile socialiste. 

2) A se vedea și art. 11 și art. 1169 NCC. 

B) Respectarea acestei condiții este supusă controlului judiciar, prin acțiunea în anulare introdusă la instanţele 
judecătorești. 

4) D. Alexandresco, Dreptul civil român în comparaţiune cu legile vechi şi cu principalele legislaţiuni străine, 
tomul |, ed. a 2-a, Ed. Curierul Judiciar, București, 1906, p. 224-225. 

5 Art. 542 scoate în mod expres starea și capacitatea persoanelor din domeniul arbitrajului. 

TITLUL |. DISPOZIȚII GENERALE Art. 542 


Din cuprinsul celui de-al doilea alineat al articolului de față se mai desprinde și faptul 
că normele cuprinse în Cartea a IV-a a noului Cod de procedură civilă reprezintă dreptul 
comun în materia arbitrajului intern”. 


Art. 542. Obiectul arbitrajului. (1) Persoanele care au capacitate deplină 
de exercițiu pot conveni să soluţioneze pe calea arbitrajului litigiile dintre ele, 
în afară de acelea care privesc starea civilă, capacitatea persoanelor, dezbaterea 
succesorală, relațiile de familie, precum şi drepturile asupra cărora părțile nu pot 
să dispună. 

(2) Statul şi autorităţile publice au facultatea de a încheia convenții arbitrale 
numai dacă sunt autorizate prin lege sau prin convenții internaționale la care 
România este parte. 

(3) Persoanele juridice de drept public care au în obiectul lor de activitate 
şi activități economice au facultatea de a încheia convenții arbitrale, în afară de 
cazul în care legea ori actul lor de înființare sau de organizare prevede altfel. 


COMENTARIU 


1. Arbitrabilitatea litigiului. Primul alineat al art. 542 evidenţiază faptul că pe calea 
arbitrajului pot fi soluționate litigiile ivite între diferite persoane. O primă concluzie ce se 
poate trage de aici este aceea că arbitrajul nu are și o funcţie de prevenire a litigiilor, fapt 
care însă nu împiedică încheierea de convenţii arbitrale cu privire la litigii încă nenăscute. 

Însă ceea ce reglementează în principal articolul de faţă este latura obiectivă a arbi- 
trajului, respectiv noţiunea de arbitrabilitate a litigiului — sub cele două aspecte, subiec- 
tiv și obiectiv. 

În analiza acestei noţiuni, vom urmări textul de lege care prezintă cele două fațete 
înmănuncheat, luându-se ca punct de reper fiecare subiect de drept în parte. 


2. Persoanele fizice. Persoanelor fizice le este deschisă calea arbitrajului dacă au 
capacitate deplină de exercițiu. S-ar părea că, în cazul persoanelor având capacitate de 
exercițiu restrânsă, nu este posibilă încheierea de convenții arbitrale, cu încuviințarea 
părinţilor sau, după caz, a tutorelui, iar în cazurile prevăzute de lege, și cu autorizarea 
instanţei de tutelă [art. 41 alin. (2) NCC]. Minorul cu capacitate de exercițiu restrânsă nu 
se poate prevala de dispoziţiile art. 41 alin. (3) NCC, care îi permit încheierea unor acte 
de dispoziție de mică valoare, cu caracter curent şi care se execută la data încheierii lor!2. 

Față de reglementarea anterioară, legiuitorul nu a mai reţinut condiția naturii patri- 
moniale a litigiului cu privire la drepturi asupra cărora părţile pot încheia o tranzacţie. 
Într-o nouă formulare, art. 542 alin. (1) indică faptul că este vorba de litigii — patrimo- 
niale sau nepatrimoniale — cu privire la drepturi de care părțile pot dispune?!. Cu toate 
acestea, sunt excluse în mod expres litigiile privind starea civilă, capacitatea persoanelor, 


1! Potrivit art. 1122 NCPC, normele de față se aplică în mod subsidiar în arbitrajul internațional, completând 
aspectele nereglementate. 

2! În același sens, R.A. Schütze, D. Tscherning, W. Wais, Handbuch des Schiedsverfahrens. Praxis der deutschen 
und internationalen Schiedsgerichtsbarkeit, ed. a 2-a, de Gruyter, Berlin, 1990, p. 22. 

B3! Semnalăm aici o formă de „arbitraj” al conflictelor privind drepturile pacientului. Potrivit art. 17 din Legea 
drepturilor pacientului nr. 46/2003, în cazul în care furnizorii de servicii medicale considerä că intervenția este 
în interesul pacientului, iar reprezentantul legal refuză să își dea consimțământul, decizia este declinată unei 
comisii de arbitraj de specialitate. Comisia de arbitraj este constituită din 3 medici pentru pacienţii internați în 
spitale și din 2 medici pentru pacienții din ambulator. 

Art. 542 CARTEA IV. DESPRE ARBITRAJ 


dezbaterea succesorală, relaţiile de familie!!! indiferent dacă acestea privesc și drepturi 
asupra cărora părţile pot dispune sau nu. 


3. Persoanele juridice de drept privat. Recurgerea la arbitraj de către persoanele 
juridice de drept privat nu ridică probleme deosebite, sfera litigiilor arbitrabile fiind largă 
și diversă. În anumite materii, legiuitorul a indicat în mod expres arbitrajul ca mijloc de 
soluţionare a litigiilor. 

În materie contractuală, de pildă, sunt arbitrabile litigiile cu privire la calitatea tutu- 
nului dintre producător și prim-procesator!!. La fel sunt și litigiile apărute în legătură cu 
modul de negociere a unei oferte, precum și în legătură cu un contract de bursă’. 

În privinţa consumatorilor, art. 20 din Legea nr. 365/2002 privind comerţul electro- 
nic, republicată prevede posibilitatea pentru furnizorii de servicii și destinatarii serviciilor 
de a supune arbitrajului litigiile născute între ei. Tot aici se cuvine amintit că se consideră 
abuzivă clauza care exclude dreptul consumatorului de a întreprinde o acțiune legală sau 
de a exercita un alt remediu legal, solicitându-i în același timp rezolvarea disputelor în 
special prin arbitraj”. 

În cadrul pieţelor de capital, operatorul de piaţă poate stabili un sistem de arbitraj 
pentru rezolvarea disputelor între intermediari și/sau emitenţii ale căror instrumente 
financiare sunt admise la tranzacţionare pe pieţele administrate de către operatorul 
respectiv"! 


4. Statul, autorităţile publice și alte persoane juridice de drept public. Alături de 
persoanele juridice de drept privat, mai pot recurge la arbitraj privat și statul, autoritățile 
publice și alte persoane juridice de drept public. 

Așa cum decurge din alineatul secund, statu! și autoritățile publice au capacitatea de 
a încheia o convenţie arbitrală numai cu autorizarea expresă printr-o lege sau o convenţie 
internațională la care România este parte. Exemplificând, pot fi soluționate pe calea arbi- 
trajului litigii privind licenţele, respectiv permisele legate de activitatea minieră!“ litigiile 
dintre furnizorii de servicii medicale sau farmaceutice și casele de asigurări produse farma- 
ceutice!! ori litigiile referitoare la investiţiile dintre stat și un investitor străin. 

Facultatea de a încheia convenţii arbitrale este dată, conform alin. (3), și altor per- 
soane juridice de drept public, care au în obiectul lor de activitate și activități econo- 
mice. Spre deosebire de precedenta situaţie, aici este o aptitudine generală, restrânsă 
în cazurile expres prevăzute de lege. Astfel, pot fi soluționate atât litigiile patrimoniale 
între două astfel de persoane juridice, cât și acelea cu persoane de drept privat. Regiile 
autonome și societățile comerciale cu capital de stat pot apela și la arbitraj pentru solu- 


3 interesant de semnalat este faptul că, de curând, în Marea Britanie pot fi soluționate litigiile patrimoniale 
izvorâte din raporturile de familie (a se vedea Family Law Arbitration Scheme al institute of Family Law Arbitra- 
tors Limited). Pentru o privire detaliată asupra arbitrajului în materie de divorţ în dreptul german, S.U. Gi/frich, 
Schiedsverfahren im Scheidungsrecht, Mohr Siebeck, Tubingen, 2007, p. 32 și urm. 

2) Art. 32 din Legea nr. 236/2003 privind organizarea pieţei tutunului brut în România. 

B) Art. 26 din Legea nr. 357/2005 privind bursele de mărfuri. 

4 Anexa la Legea nr. 193/2000 privind clauzele abuzive din contractele încheiate între comercianţi și consu- 
matori, republicată. 

5) Art. 134 alin. (6) din Legea nr. 297/2004 privind piaţa de capital. 

5 Art. 61 din Legea minelor nr. 85/2003. 

3 Art. 298-300 din Legea nr. 95/2006 privind reforma în domeniul sănătății. 

l România a încheiat numeroase convenții bilaterale referitoare la protecţia reciprocă a investiţiilor. În acest 
context, menționăm faptul că, prin Decretul nr. 62/1975, România a ratificat Convenţia pentru reglementarea 
diferendelor relative la investiţii între state și persoane ale altor state, încheiată la Washington la 18 martie 1965. 

ţionarea litigiilor dintre ele, potrivit art. 51 alin. (2) din Legea nr. 15/1990 privind reorga- 
nizarea unităţilor economice de stat ca regii autonome și societăți comerciale. 

Ultimele două alineate ale art. 542 — inedite — reprezintă o confirmare a opiniilor 
exprimate în trecut cu privire la aspectele reglementatel!. 


Art. 543. Tribunalul arbitral. Arbitrajul poate fi încredinţat, prin convenția 
arbitrală, uneia sau mai multor persoane, învestite de părţi sau în conformitate 
cu acea convenție să judece litigiul şi să pronunţe o hotărâre definitivă şi obliga- 
torie pentru ele. Arbitrul unic sau, după caz, arbitrii învestiți constituie, în sensul 
dispozițiilor prezentei cărți, tribunalul arbitral. 


COMENTARIU 


Alături de părți, tribunalul arbitral reprezintă celălalt participant al cărui rol este 
esențial pentru desfășurarea procesului arbitral. 

Neavând o existenţă anterioară, tribunalul arbitra! se constituie prin convenția pärti- 
lor, durând în principiu până la finalizarea procesului arbitral. În această privință, misiu- 
nea arbitrilor se apropie de cea a unui mandatar convenţional. 

Numărul arbitrilor care constituie tribunalul arbitral este cel puţin unut!, nefiind limi- 
tat numărul maxim. De regulă, părţile se opresc la trei arbitri, ele convenind în funcţie de 
complexitatea cauzei, de interesele fiecăreia dintre ele și, nu în ultimul rând, de cheltuielile 
implicate. Din acest punct de vedere, arbitrajul diferă de mediere, unde regula este media- 
torul unic. În cazul justiţiei statale, compunerea instanţei este stabilită de lege, în funcţie 
de natura procesului și de gradul de jurisdicție, părțile neputând deroga prin convenţie. 

Este adevărat că, în condiţiile art. 126 NCPC, părţile pot încheia convenţii de ale- 
gere a instanţei, altele decât acelea care, potrivit legii, ar fi competente teritorial să le 
judece. Însă aici cele două tipuri de jurisdicții se deosebesc, fiindcă în cazul arbitrajului 
nu se poate vorbi de competenţă materială, teritorială etc. Tribunalul arbitral este unic, 
neexistând un altul la care să se raporteze. 

Așa cum rezultă din art. 543, misiunea arbitrilor — în acord cu funcţia jurisdicţională a 
arbitrajului — este de a judeca litigiul și de a pronunţa o hotărâre definitivă și obligatorie. 
În doctrina germană s-a afirmat că această atribuţie poate fi denumită competenţă!?!. 

Mai rămâne de stabilit dacă arbitrul poate avea și funcţia de mediator, adică aceea 
de a facilita ajungerea părţilor la un acord prin care să se soluţioneze litigiul. Așa cum 
rezultă din întreaga reglementare a arbitrajului, această funcţie nu este conferită arbitri- 
lor în mod automat. Însă nimic nu împiedică părţile să îi încredinţeze și această misiune, 
bineînţeles cu condiţia ca arbitrii să fie mediatori autorizați. 


1 A se vedea: V Babiuc, O. Căpățţână, Capacitatea de a încheia o convenţie arbitrală în dreptul român, în R.D.C. 
nr. 6/1996, p. 5; î. Băcanu, Litigii arbitrabile, în Dreptul nr. 2/2000, p. 21; M. Radu, Arbitrabiiitatea litigiilor 
comerciale, în R.D.C. nr. 7-8/2000, p. 191; î. Băcanu, V Babiuc, Capacitatea autorităţilor și instituțiilor publice 
de a încheia o convenţie arbitrală în dreptul român, în R.D.C. nr. 12/2005, p. 34. 

1 Asupra acestui subiect, a se vedea O. Căpăţână, Constituirea unui tribunal arbitrai unipersonal, în Dreptul 
nr. 1/1997, p. 3 şi urm. 

3! R.A. Schütze, op. cit., p. 180. 

M Potrivit art. 11 alin. (3) din Regulile de procedură arbitrală ale Curții de Arbitraj Comercial Internaţional, apro- 
bate prin Rezoluţia nr. 17/2012 a Camerei de Comerţ și Industrie a României, „Tribunalul arbitrai va depune dili- 
gente spre a facilita asemenea înţelegeri, astfel încât litigiul supus arbitrajului să fie soluționat într-un termen 
rezonabil, permiţând reluarea raporturilor normale între părți”. 

Art. 544. Organizarea arbitrajului de către părți. (1) Arbitrajul se organi- 
zează şi se desfăşoară potrivit convenției arbitrale, încheiată conform dispoziţi- 
ilor titlului I din prezenta carte. 

(2) Sub rezerva respectării ordinii publice şi a bunelor moravuri, precum şi a 
dispozițiilor imperative ale legii, părțile pot stabili prin convenţia arbitrală sau prin 
act scris încheiat ulterior, cel mai târziu odată cu constituirea tribunalului arbitral, 
fie direct, fie prin referire la o anumită reglementare având ca obiect arbitrajul, 
normele privind constituirea tribunalului arbitral, numirea, revocarea şi înlocuirea 
arbitrilor, termenul şi locul arbitrajului, normele de procedură pe care tribunalul 
arbitral trebuie să le urmeze în judecarea litigiului, inclusiv eventuale proceduri 
prealabile de soluţionare a litigiului, repartizarea între părți a cheltuielilor arbitrale 
şi, în general, orice alte norme privind buna desfăşurare a arbitrajului. 

(3) În lipsa regulilor prevăzute la alin. (2), tribunalul arbitral va putea stabili 
procedura de urmat aşa cum va socoti mai potrivit. 

(4) Dacă nici tribunalul arbitral nu a stabilit aceste norme, se vor aplica dispo- 
zițiile ce urmează. 


COMENTARIU 


Arbitrajul prezintă o maleabilitate sporită în raport cu justiţia statală, graţie laturii 
convenţionale puternice a sa, dublată de preponderenta normelor supletive din cuprin- 
sul Cărţii a IV-a din noul Cod de procedură civilă, așa încât, potrivit art. 544, înseși orga- 
nizarea și desfășurarea arbitrajului sunt lăsate la alegerea părților. 

În consecinţă, alineatul secund prevede că părțile pot conveni asupra normelor privind 
constituirea tribunalului arbitral, numirea, revocarea și înlocuirea arbitrilor, termenul și 
locul arbitrajului, normele de procedură pe care tribunalul arbitral trebuie să le urmeze 
în judecarea litigiului, inclusiv eventuale proceduri prealabile de soluționare a litigiului, 
repartizarea între părți a cheltuielilor arbitrale și, în general, orice alte norme privind 
buna desfășurare a arbitrajului. Desigur, părţile pot conveni doar asupra unora dintre 
aceste aspecte, urmând ca restul să se completeze cu dispoziţiile din prezenta carte. 

Părţile sunt libere să determine direct conţinutul acestor norme ori se pot referi la o 
anumită reglementare arbitrală, împrumutând din conţinutul acesteia. 

Firește, părţile pot fixa cadrul normativ de mai sus fie prin convenţia arbitrală, fie, cel 
mai târziu, odată cu constituirea tribunalului arbitral — cel puţin cu privire la tribunalul 
arbitral și la aspectele legate de arbitri, precum și la eventualele proceduri prealabile de 
soluționare a litigiului. 

Presupunând că părţile s-au înţeles doar asupra aspectelor legate de tribunalul arbi- 
tral și de arbitri, iar tribunalul arbitral a fost constituit, ele pot să îi încredinţeze celelalte 
aspecte nereglementate, adică regulile procedurale”, 

Potrivit ultimului alineat al articolului analizat, în cazul în care nici tribunalul arbitral 
nu a stabilit aceste norme, organizarea și desfășurarea arbitrajului vor avea loc potrivit 
Cărţii a IV-a din noul Cod de procedură civilă. Altfel spus, părțile au libertatea și întâieta- 
tea organizării arbitrajului, dar, la rândul lor, pot să o lase în sarcina arbitrilor. Concomi- 
tent, legiuitorul român a pus la dispoziţia părţilor un cadru normativ al arbitrajului sufi- 
cient de dezvoltat, descărcând-le pe ele și pe arbitri de această sarcină. 


1] A se vedea și art. 576 alin. (2) NCPC. 

Nu în ultimul rând, fiind vorba de o convenţie a părţilor, aceasta trebuie să țină cont 
de ordinea publică, de bunele moravuri și de dispoziţiile imperative ale legii!!l. Trimiterea 
este la normele imperative de drept material și procedural — inclusiv cele din cuprinsul 
Cărţii a IV-a —, de la care părțile nu pot deroga în dorința de a organiza arbitrajul. 


Art. 545. Organizarea arbitrajului de un terț. Părțile pot conveni ca arbi- 
trajul să fie organizat de o instituție permanentă de arbitraj, potrivit titlului VII 
din prezenta carte, sau de o altă entitate ori de o persoană fizică. În aceste cazuri, 
soluționarea litigiului este încredințată unor arbitri, numiţi ori acceptaţi de părți 
potrivit convenției arbitrale sau regulilor instituției permanente de arbitraj. 


COMENTARIU 


Întrucât părţile care doresc să recurgă la arbitraj nu sunt de regulă specialiști în acest 
tip de jurisdicție, ele pot să încredințeze organizarea arbitrajului unui terț. Acesta este 
fie o instituție permanentă de arbitraj, o altă entitate ori o persoană fizică. Entităţile 
amintite pot fi, de pildă, comisiile de arbitraj din cadrul unor instituții, care nu au carac- 
ter permanent. 

O altă rațiune este și faptul că instituțiile permanente de arbitraj beneficiază de o orga- 
nizare proprie (arbitri, spaţii, arhivă etc.), facilitând desfășurarea procesului. De aceea, în 
asemenea cazuri, soluționarea litigiului este încredințată unor arbitri numiţi ori acceptați 
de părți potrivit convenției arbitrale sau regulilor instituţiei permanente de arbitraj. 

Subliniem faptul că este vorba despre organizarea arbitrajului de către un tert, nu de 
administrarea sa, cu toate că, uneori, terțul are în atribuţii ambele sarcini!?. 


Art. 546. Reprezentarea părților. (1) În litigiile arbitrale, părțile pot formula 
cereri şi îşi pot exercita drepturile procesuale personal sau prin reprezentant. 
Aceştia pot fi asistați de alți specialişti. 

(2) În procedura arbitrală, împuternicirea dată avocaţilor, potrivit legii, valo- 
rează alegerea domiciliului sau, după caz, a sediului procesual la avocat, dacă în 
cuprinsul acesteia nu se prevede altfel, şi cuprinde dreptul avocatului de a exer- 
cita opțiunile cu privire la caducitatea arbitrajului potrivit art. 568, precum şi de a 
solicita ori de a accepta prelungirea termenului arbitrajului, prevăzut la art. 567. 

(3) Dispoziţiile alin. (1) şi (2) se aplică în mod corespunzător şi în cazul repre- 
zentării părţii prin consilier juridic. 


COMENTARIU 


Întrucât procedura arbitrală derogă de la procedura de drept comun, era firesc ca 
reguli specifice privind reprezentarea convenţională!” să fie incluse în noua reglementare 
arbitrală. În privinţa aspectelor nereglementate, sunt aplicabile dispoziţiile art. 83-89 NCPC. 


n Părţile nu pot, cel puţin în arbitrajul intern, să convină asupra cazurilor de incompatibilitate, nici asupra 
procedurii recuzării arbitrilor. 

2! 4. Băcanu, Arbitrajul ad-hoc și arbitrajul instituțional în legislaţia română actuală, în Dreptul nr. 8/1995, p. 4; 
i. Deleanu, 5. Deleanu, Arbitrajul intern și internaţional, Ed. Rosetti, București, 2005, p. 125-126. 

5! Articolul de față nu are în vedere reprezentarea legală sau judiciară. De asemenea, trebuie distins de situaţia 
absenței părţii la dezbateri, care nu este prezentă nici prin reprezentantul convenţional ales (art. 582). 

Participarea părților în procesul arbitral poate avea loc direct sau prin reprezentant 
convenţional, potrivit art. 546 alin. (1). Complexitatea litigiului, depărtarea faţă de sediul 
tribunalului arbitral pot constitui motive pentru care o parte să încredinţeze participarea 
sa unui reprezentant. 

Cu toate acestea, reprezentanții, nefiind în mod necesar familiarizați cu substanţa 
litigiului, pot fi sprijiniți de alte persoane, specializate în anumite domenii. Noţiunea de 
specialist este exprimată în sens larg, nefiind restrânsă la categoria experților tehnici. 
Aşadar, nu este vorba nici de expertul chemat să lămurească tribunalul arbitral asupra 
unor aspecte, potrivit art. 589. 

În egală măsură, părțile pot apela direct la susținerea și prezenţa unui specialist. 
Raporturile juridice dintre parte, reprezentant și specialist sunt stabilite potrivit regulilor 
mandatului, respectiv ale prestării de servicii. 

Dispoziţii speciale sunt rezervate în alineatul secund pentru cazul în care reprezen- 
tarea este asigurată de un avocat. În doctrină s-a exprimat regretul pentru lipsa obligati- 
vității asistării părţii de un avocat, necesitate care se manifestă mai cu pregnantă într-o 
procedură arbitrală, unde organizarea nu este întotdeauna bine conturată". Astfel, 
mandatul general acordat unui avocat se presupune a include și stabilirea la acesta a 
domiciliului, respectiv a sediului procesual. De asemenea, în lipsa unui prevederi con- 
trare, împuternicirea cuprinde şi dreptul de dispoziție în sensul de a exercita opțiunile 
cu privire la caducitatea arbitrajului, precum și de a solicita ori de a accepta prelungirea 
termenului arbitrajului. 

Însă pentru alte acte de dispoziţie, cum ar fi renunţarea la judecată, achiesarea la 
pretenţiile adversarului sau încheierea unei tranzacţii, este necesar un mandat special, 
atât pentru mandatarul avocat, cât și neavocat. 

Aşa cum am văzut, în procedura arbitrală pot fi implicate ca părți și persoane juridice 
de drept privat sau de drept public!?l, așa încât este firesc să fie acordate consilierului juri- 
dic puteri similare celor ale avocatului [art. 546 alin. (3)]. 

În principiu, orice persoană poate avea calitatea de reprezentant al unei părţi într-un 
proces arbitral. Printre excepții evocăm situaţia avocatului străin, care nu poate pune 
concluzii orale sau scrise decât în faţa organelor de arbitraj internaţionaltl. De aseme- 
nea, suntem de părere că un mediator care a încercat în prealabil soluţionarea litigiului 
pe cale amiabilă nu poate reprezenta ulterior una dintre părţi în procedura arbitrală. În 
general, calitatea de reprezentant nu o poate avea persoana care se află într-o situaţie 
din care rezultă un conflict de interese, în condiţiile legiil“!. 


Art. 547. Intervenţia instanței. (1) Pentru înlăturarea piedicilor ce s-ar ivi în 
organizarea şi desfăşurarea arbitrajului, precum şi pentru îndeplinirea altor atri- 
buţii ce revin instanţei judecătoreşti în arbitraj, partea interesată poate sesiza tri- 
bunalul în circumscripția căruia are loc arbitrajul. Tribunalul va soluţiona cauza 
în completul prevăzut de lege pentru judecata în primă instanţă. 

(2) Instanţa va soluţiona aceste cereri de urgenţă şi cu precădere, prin proce- 
dura ordonanţei preşedinţiale, hotărârea nefiind supusă niciunei căi de atac. 


H R.A. Schütze, op. cit., p. 175. 

2 Reamintim faptul că persoanele juridice pot fi asistate și de avocați. 

3) Art. 13 alin. (4) din Legea nr. 51/1995 pentru organizarea și exercitarea profesiei de avocat, republicată. 

4 A se vedea art. 46 alin. (1) din Legea nr. 51/1995, respectiv art. 16 din Legea nr. 514/2003 privind organizarea 
și exercitarea profesiei de consilier juridic. 

COMENTARIU 


Articolele precedente au configurat natura convenţională a arbitrajului. Părţile pot 
conveni asupra organizării și desfăşurării arbitrajului sau pot încredința această sarcină 
unui tert. 

Cu toate acestea, se pot ivi piedici în bunul mers al procedurii arbitrale, datorate fie 
uneia dintre părţi, fie tribunalului arbitrai sau chiar unui terț. Punând la dispoziţia părți- 
lor posibilitatea soluționării litigiilor pe calea arbitrajului, statul oferă anumite mijloace, 
de natură a garanta respectarea convențiilor de arbitraj, respectiv desfășurarea și orga- 
nizarea arbitrajului. 

Astfel, partea interesată poate sesiza instanţa judecătorească, semnalând orice pie- 
dici ce s-ar ivi în organizarea și desfășurarea arbitrajului. Cu alte cuvinte, cererile pot privi 
chestiuni prealabile, prejudiciale, precum și chestiuni ivite după sesizarea tribunalului 
arbitral, până la încheierea procesului. 

Față de vechea reglementare, se aduce un plus de claritate, atribuindu-se compe- 
tenta materială în cererile legate de arbitraj tribunalului în circumscripția căruia are loc 
arbitrajul. 

Competența tribunalului nu se restrânge la cererile de mai sus, această instanţă 
judecând și orice alte cereri cu care este sesizată, în îndeplinirea atribuţiilor cuprinse în 
prezenta carte. Așadar, tribunalul va judeca cererile privind: numirea arbitrilor de către 
instanţă (art. 561); recuzarea arbitrilor (art. 563); luarea măsurilor asigurătorii (art. 585); 
recurgerea la mijloace de constrângere și aplicarea de sancțiuni martorilor sau experţilor 
(art. 589); luarea măsurilor prevăzute la art. 298 alin. (1), în cazul refuzului autorităţilor 
publice de a transmite informaţiile solicitate în legătură cu actele și acţiunile acestora 
(art. 590); verificarea cheltuielilor arbitrale (art. 598), 

La aceste competenţe se adaugă și obligaţia în plan administrativ a tribunalului de a 
păstra dosarul arbitra! înaintat acestuia de tribunalul arbitral (art. 607). 

Tribunalul va soluţiona cauza în completul prevăzut de lege pentru judecata în primă 
instanţă. Potrivit art. 54 alin. (1) din Legea nr. 304/2004 privind organizarea judiciară, 
republicată, cauzele date în competenţa de primă instanţă a tribunalului se judecă în 
complet format dintr-un judecător. 

Fiind vorba de lămurirea unor aspecte care prin trecerea timpului ar putea crea pre- 
judicii părţilor, judecarea cererilor are loc pe calea procedurii ordonantei președinţiale, 
de urgenţă și cu precăderel!l. Pentru aceleași raţiuni, precum și pentru faptul că intruziu- 
nea jurisdicției statale în procesul arbitrai trebuie redusă la minim, hotărârea pronunțată 
nu este supusă niciunei căi de atac. 

Nu doar tribunalului în circumscripţia căruia are loc arbitrajul îi revin atribuţii jurisdic- 
tionale în materia arbitrajului. Curtea de ape! în circumscripţia căreia a avut loc arbitrajul 
va judeca acţiunea în anulare (art. 610). 

De asemenea, conflictul de competenţă dintre tribunalul arbitra! şi o instanţă jude- 
cătorească este soluţionat de instanţa judecătorească ierarhic superioară celei aflate în 
conflict [art. 554 alin. (3)]. 


W Având în vedere că ordonanța preşedinţială se judecă de urgență și cu precădere, credem că aici legiuitorul a 
vrut să instituie o prioritate a acestor ordonanţe președinţiale față de celelalte cu care un tribunal este sesizat. 

Art, 548, Forma scrisă. (1) Convenţia arbitrală se încheie în scris, sub sancțiu- 
nea nulității. Condiţia formei scrise se consideră îndeplinită atunci când recurgerea 
la arbitraj a fost convenită prin schimb de corespondenţă, indiferent de forma aces- 
teia, sau schimb de acte procedurale. 

(2) În cazul în care convenţia arbitrală se referă la un litigiu legat de transfe- 
rul dreptului de proprietate şi/sau constituirea altui drept real asupra unui bun 
imobil, convenţia trebuie încheiată în formă autentică notarială, sub sancţiunea 
nulității absolute, 


COMENTARIU 


1, Definiţia convenției arbitrale, Înainte de analiza condiţiilor de formă și de fond ale 
convenției arbitrale, considerăm utilă încercarea unei definiții a acesteia. 

Prin convenția arbitrală părţile convin în scris ca litigiile viitoare sau născute, izvorăte 
din raporturile juridice dintre ele să fie soluționate pe calea arbitrajului. 


2. Condiţii de formă. Convenţia arbitrală trebuie încheiată în scris, cerință necesară 
pentru însăși validitatea sa, nu doar sub aspect probator. Neîncheierea în scris a con- 
venției arbitrale atrage nulitatea absolutë. Fiind un act de dispoziţie, prin care părțile, 
printre altele, renunţă la competenţa instanţelor judecătoreşti, apare firesc accentul pus 
pe forma scrisă. 

Condiția formei scrise se consideră îndeplinită atunci când recurgerea la arbitraj a 
fost convenită prin schimb de corespondenţă, indiferent de forma acesteia (electro- 
nică, prin poștă etc.), sau în debutul procedurii arbitrale, prin schimb de acte procedu- 
rale (comunicarea cererii, urmată de întâmpinare, prin care se acceptă propunerea de 
recurgere la arbitraj). 

Convenţia arbitrală care se referă la un litigiu legat de transferul dreptului de pro- 
prietate și/sau constituirea altui drept real asupra unui bun imobil trebuie încheiată în 
formă autentică notarială, sub sancţiunea nulităţii absolute. Suntem de părere că, în 
acest caz, forma autentică este excesivă, ţinând cont de faptul că prin convenţia arbi- 
trală nu se strămută sau se constituie drepturi reale care urmează a fi înscrise în cartea 
funciară, potrivit prevederii art. 1244 NCC. De asemenea, nu credem că este incidentă 
regula simetriei actelor juridice, atât timp cât hotărârea arbitrală emană de la arbitri, 
nefiind o legătură directă între cele două. 


3. Condiţii de fond. Conţinutul convenției arbitrale se lasă dezvăluit din numeroase 
aispoziții. Unele dintre menţiuni sunt obligatorii, restul fiind lăsate la voința părţilor. 
Înainte de a le trece în revistă însă, precizăm că, de regulă, convențiile arbitrale sunt 
succinte, urmând ca, ulterior, părțile să revină în mod detaliat. 

Convenţia arbitrală poate conţine următoarele clauze: cu privire la obiectul litigiului 
(art. 551); parcurgerea unor proceduri prealabile de soluţionare a litigiului pe cale 
amiabilă art. 544); participarea terţilor (art. 581); compunerea tribunalului arbitral 


1 A se vedea art, 1242 alin, (1) NCC, 

și numirea arbitrilor (art. 556 și art. 558); termenul și locul arbitrajului (art. 567 și 
art. 569); limba arbitrajului (art. 570); regulile de procedură [art. 576 alin. (1)]; modalitatea 
de soluționare a litigiului; suportarea cheltuielilor [art. 595 alin. (1)]; retrimiterea cauzei 
tribunalului arbitral, după anularea hotărârii arbitrale [art. 613 alin. (3) lit. b)]. 

În doctrină s-a arătat că părțile mai pot conveni şi asupra extinderii convenției arbi- 
trale și la alte litigii, respectiv constituirea unei instanțe arbitrale de control. 

Anumite clauze, cum ar fi favorizarea unei părți la numirea arbitrilor (art. 557) sau 
renunțarea la acțiunea în anulare (art. 609), nu pot fi incluse în convenția arbitrală, fiind 
lovite de nulitate. 


Art, 549, Felurile convenției arbitrale. (1) Convenţia arbitrală se poate 
încheia fie sub forma unei clauze compromisorii, înscrisă în contractul principal 
ori stabilită într-o convenţie separată, la care contractul principal face trimitere, 
fie sub forma compromisului. 

(2) Existenţa convenției arbitrale poate rezulta şi din înțelegerea scrisă a părți- 
lor făcută în fața tribunalului arbitral. 


COMENTARIU 


Cu titlu general, urmând a fi dezvoltate în dispoziţiile subsecvente, articolul de față 
prezintă cele două feluri principale ale convenției arbitrale, respectiv clauza compromi- 
sorie și compromisul. 

Ca o varietate a compromisului, alineatul secund menţionează înțelegerea părților 
făcută în fața tribunalului arbitral, consemnată în scris. Aşa cum se deduce din articolul 
anterior, compromisul poate rezulta și din schimbul de acte procedurale dintre părți. 


Art, 350, Clauza compromisorie. (1) Prin clauza compromisorie părțile 
convin ca litigiile ce se vor naşte din contractul în care este stipulată sau în legă- 
tură cu acesta să fie soluționate pe calea arbitrajului, arătându-se, sub sancţiunea 
nulității, modalitatea de numire a arbitrilor. In cazul arbitrajului instituționalizat 
este suficientă referirea la instituţia sau regulile de procedură ale instituției care 
organizează arbitrajul. 

(2) Validitatea clauzei compromisorii este independentă de valabilitatea con- 
tractului în care a fost înscrisă, 

(3) In caz de îndoială, clauza compromisorie se interpretează în sensul că se 
aplică tuturor neințelegerilor care derivă din contractul sau din raportul juridic 
la care ea se referă. 


COMENTARIU 


În materie contractuală, părţile pot stabili ca litigiile dintre ele să fie soluționate pe 
calea arbitrajului. Aceasta poate avea loc prin inserarea unei clauze compromisorii în 
contractul principal ori stabilită într-o convenţie separată, la care contractul principal 
face trimitere. 


6l În legătură cu acest aspect, părţile pot detalia raportul dintre acestea și arbitri. 
BI A.A. Schütze, op. cit.. p. 72-74, 

Clauza compromisorie priveşte litigii viitoare, nenăscute la momentul încheierii sale. 
Aşa fiind, cuprinsul acesteia este redus la elementele esenţiale, respectiv referirea la 
arbitraj. În cazul în care părţile doresc să recurgă la arbitrajul ad-hoc, se va adăuga, sub 
sancţiunea nulității, modalitatea de numire a arbitrilor!!!. Ne întrebăm în ce condiții 
intervine sancţiunea, ținând cont că numirea arbitrilor, respectiv indicarea modalităţii 
de numire poate fi convenită şi ulterior încheierii convenției arbitrale!?. 

Menţiunea nu este necesară în cazul arbitrajului instituționalizat, regulile de proce- 
dură ale instituției conținând dispoziţii cu privire la acest aspect. Este suficientă referirea 
la instituţia sau regulile de procedură ale instituției care organizează arbitrajul. 

Pentru a asigura supraviețuirea clauzei compromisorii în cazul în care este contestat 
însuşi contractul de care este legată, alineatul secund al prezentului articol prevede că 
validitatea clauzei compromisorii este independentă de vaiabilitatea contractului în care 
a fost înscrisă, 

O regulă specială de interpretare a clauzei compromisorii îndoielnice este introdusă 
prin ultimul alineat“. Aceasta se completează cu regula prevăzută în art. 1268 alin. (5) 
NCC, potrivit căreia exemplificarea unor tipuri de neînțelegeri sau orice altă clauză menită 
să înlăture orice îndoială asupra aplicării clauzei compromisorii la un caz particular nu îi 
restrânge aplicarea în alte cazuri care nu au fost expres prevăzute. 


Art. 551. Compromisul. (1) Prin compromis părțile convin ca un litigiu 
intervenit între ele să fie soluționat pe calea arbitrajului, arătându-se, sub sancti- 
unea nulității, obiectul litigiului şi numele arbitrilor sau modalitatea de desem- 
nare a acestora în cazul arbitrajului ad-hoc. În cazul arbitrajului instituționalizat, 
dacă părţile nu au ales arbitrii şi nici nu au stabilit modalitatea de desemnare a 
acestora, aceasta se va face potrivit regulilor de procedură ale respectivei insti- 
tuţii arbitrale. 

(2) Compromisul se poate încheia chiar dacă litigiul intervenit între părți este 
deja pe rolul unei alte instanţe. 


COMENTARIU 


În cazul în care fitigiul este actual, părţile pot recurge la arbitraj printr-o convenţie de 
sine-stătătoare, denumită compromis. 

În legătură cu arbitrii, respectiv tribunalul arbitral, menţiunile din compromis sunt 
similare celei din clauza compromisorie. La aceasta se adaugă obligativitatea inserării 
obiectului litigiului. Aceasta, întrucât prin compromis se urmărește soluționarea unui 
litigiu determinat. 

Spre deosebire de clauza compromisorie, suntem de părere că prin compromis păr- 
tile pot recurge la arbitraj şi pentru litigii izvorând din obligaţii necontractuale!“. 

Posibilitatea încheierii compromisului nu este limitată de existenţa litigiului pe rolul 
unei instanțe judecătorești sau a altui organ cu atribuţii jurisdicționale. Părţile pot re- 
nunţa la această judecată, îndreptându-se spre arbitraj. 


UI! A se vedea infra, comentariile la art. 558 alin. (2). 

BI Art, 584 alin. (2), coroborat cu art. 558 alin. (2) NCPC, 

BI Această regulă a regăsim și în art. 808-quater C. proc. civ. italian, referitor la convențiile arbitrale, indiferent 
de formă. 

1! O dispoziţie expresă în acest sens întâlnim în art. 808-bis C. proc. ciy. italian, 

Art. 552. Eficacitatea clauzei compromisorii. Încheierea procedurii arbi- 
trale cu sau fără pronuntarea unei hotărâri asupra fondului cauzei nu aduce atin- 
gere eficacității convenției arbitrale, sub forma clauzei compromisorii. Aceasta 
va rămâne valabilă şi va servi drept temei pentru orice nouă procedură arbitrală 
care ar fi declanșată în temeiul acesteia pentru soluționarea oricărui litigiu apărut 
între părți derivând din contractul principal. 


COMENTARIU 


Încetarea convenției arbitrale poate avea loc prin modurile generale prevăzute de 
art. 1321 NCCU 

În legătură cu executarea convenției, respectiv deschiderea procedurii arbitrale, 
art. 552 consacră supraviețuirea convenției arbitrale, sub forma clauzei compromisorii, 
atunci când procedura arbitrală s-a încheiat cu sau fără pronunțarea unei hotărâri asu- 
pra fondului cauzei. 

Acordul de voință al părţilor, inclusiv prin încheierea unei tranzacții, produce efecte 
în sensul încetării convenției arbitrale, până la încuviințarea executării silite a hotără- 
rii arbitrale. După acest moment, un astfel de acord nu va mai produce efecte"! La fel 
este şi în cazul desființării convenției arbitrale pentru vicii de consimțământ (eroare, dol, 
violenţă). Eroarea asupra persoanei arbitrului poate fi însă înlăturată pe calea recuzării. 

Denunţarea unilaterală are loc când o parte nu mai poate participa în procesul arbi- 
tral. Se cuvine amintit aici că rezoluțiunea nu poate fi cerută de reclamant pentru refu- 
zul plăţii anticipate a cheltuielilor, el fiind obligat să le achite în locul pârâtului, potrivit 
art. 596 alin. (3). 

Depăşirea termenului fixat pentru depunerea cererii de arbitrare sau a cuantumului 
maximal acceptat a! valorii litigiului poate duce la încetarea convenției. 

Decesul, incapacitatea și deschiderea procedurii insolvenţei uneia dintre părți nu 
determină încetarea convenției arbitrale. Aceste incidente pot determina suspendarea 
procedurii arbitrale, în condiţiile art. 412 NCPC, care se aplică în mod corespunzător. 


Art. 553. Excluderea competenţei instanţei, Încheierea convenției arbitrale 
exclude, pentru litigiul care face obiectul ei, competenţa instanțelor judecătoreşti. 


COMENTARIU 


Arbitrajul este o procedură alternativă celei de drept comuni. Consecința — indicată 
de prezentul articol — este faptul că încheierea convenției arbitrale exclude, pentru liti- 
giul care face obiectul ei, competența instanţelor judecătoreşti. 

Cu alte cuvinte, nu este posibilă o judecată paralelă în faţa celor două tipuri de juris- 
dicţii cu privire fa același litigiu. Aşa cum prevede articolul următor, aceasta nu exclude 
însă posibilitatea sesizării instanţei judecătorești care, în anumite circumstanţe, poate 
reține cauza spre judecare, ceea ce determină, la rândul ei, excluderea competenţei tri- 
bunalului arbitral. 


“! Executare, acordul de voinţă al părţilor, denunţare unilaterală, expirarea termenului, îndeplinirea sau, după 
caz, neindeplinirea condiției, imposibilitate fortuită de executare, precum și din orice alte cauze prevăzute de 
lege. 

RI RA. Schütze, op. cit., p. 78 şi urm, 

el A se vedea supra, comentariile la art, 541 alin. (1). 

Art. 554. Verificarea competenţei instanței. (1) Instanţa judecătorească, 
sesizată cu o cauză cu privire la care s-a încheiat o convenţie arbitrală, îşi va veri- 
fica propria competenţă şi se va declara necompetentă numai dacă părțile sau 
una dintre ele solicită aceasta, invocând convenţia arbitrală. În acest caz, instanța 
îşi va declina competenţa în favoarea organizației sau instituţiei pe lângă care 
funcționează arbitrajul instituționalizat, care, în temeiul hotărârii de declinare, va 
lua măsurile necesare în vederea constituirii tribunalului arbitral. În cazul arbi- 
trajului ad-hoc, instanța va respinge cererea ca nefiind de competenţa instanţei 
judecătoreşti. 

(2) Instanţa va reține spre soluționare procesul dacă: 

a) pârâtul şi-a formulat apărările în fond, fără nicio rezervă întemeiată pe con- 
venţia arbitrală; 

b) convenţia arbitrală este lovită de nulitate ori este inoperantă; 

c) tribunalul arbitral nu poate fi constituit din cauze vădit imputabile pârâtu- 
lui în arbitraj. 

(3) Conflictul de competență dintre tribunalul arbitral şi o instanţă judecăto- 
rească este soluționat de instanţa judecătorească ierarhic superioară celei aflate 
în conflict. 


COMENTARIU 


Chiar dacă între părţi există o convenţie arbitrală, acestea se pot adresa în continuare 
unei instanţe judecătorești cu o cerere privind același litigiu. 

Instanța judecătorească își verifică din oficiu propria competenţă, raportându-se 
la alte instanţe — naționale sau străine —, respectiv organe cu atribuţii jurisdicționale, 
Instanţa judecătorească nu are obligaţia de a verifica din oficiu existența unei conven- 
ţii între părţi care îi exclude propria competență. De aceea, verificarea competenţei în 
raport cu încheierea unei convenţii arbitrale are loc numai dacă părţile sau una dintre 
ele solicită aceasta. 

Invocarea excepţiei întemeiate pe existenţa unei convenții arbitrale este posibilă 
indiferent dacă tribunalul arbitral a fost constituit sau nu. 

Existenţa convenției arbitrale nu exclude de plano competenţa instanţei judecăto- 
resti. În cazul în care pârătul din proces, care este de regulă reclamantul în arbitraj, şi-a 
formulat apărările în fond, fără nicio rezervă întemeiată pe convenţia arbitrală, instanța 
va reține spre soluţionare procesul. Se instituie prezumția unei renunţări la arbitraj din 
partea sa. 

La fel va proceda instanţa și dacă convenţia arbitrală este nulă sau inoperanţă. Invo- 
cându-se convenţia arbitrală, instanţa va proceda la verificarea acesteia. Nu orice cauză 
de nulitate conduce însă la acest efect!!! 

Nu în ultimul rând, procesul continuă dacă se constată că tribunalul arbitral nu poate 
fi constituit din cauze vădit imputabile pârătului în arbitraj. 


uI Bunăgară, eroarea asupra persoanei arbitrului, Într-o asemenea situaţie are prioritate instrumentul recuză- 
rii (RA. Schiitze, op. cit., p. 73). 

i Potrivit art. 561, în cazul în care părâtul din arbitraj refuză să numească arbitrul, reclamantul poate cere 
tribunalului prevăzut la art. 547 să îl numească în locul său. În cazul de față, este vorba de alte cauze care 
impiedică constituirea tribunalului arbitrai, cum ar fi împiedicarea persoanei propusa de arbitru să accepte 
misiunea, 

În cazul în care nu este incidentă vreuna dintre situaţiile de mai sus, instanţa va pro- 
ceda după cum este vorba de un arbitraj instituţionalizat sau ad-hoc. În primul caz, se 
declină competența în favoarea organizaţiei sau instituţiei pe lângă care funcționează 
arbitrajul instituționalizat, care, în temeiul hotărârii de declinare, va lua măsurile neçe- 
sare în vederea constituirii tribunalului arbitral. Credem că aceste măsuri vor fi luate doar 
în cazul în care instituţia arbitraiă a fost deja sesizată. În cel de-al doilea caz, instanța va 
respinge cererea ca nefiind de competenţa instanţei judecătorești. 

Interesantă este situația în care, concomitent cu sesizarea instanței judecătorești, 
există un proces și pe rolul tribunalului arbitral. Care este raportul dintre hotărârea tri- 
bunalului și cea a instanţei cu privire la competenţă? 

Dacă se constată un conflict de competență, în sensul art. 133 NCPC, ultimul alineat 
al articolului de față atribuie soluționarea incidentului instanței judecătorești ierarhic 
superioare celei aflate în conflict. În acest caz, dispoziţiile art. 134-136 se aplică în mod 
corespunzător. 

În cazul în care instanța judecătorească reţine cauza spre judecare, tribunalul arbitral 
este obligat să își decline competența. Dispoziţia de față nu lasă loc unei alte interpretări. 

Hotărârea instanței judecătorești prin care se respinge cererea ca nefiind de compe- 
tența instanţei judecătorești declară implicit și validitatea convenției arbitrale. Tribunalul 
arbitral nu o poate trece cu vederea atunci când verifică validitatea convenției arbitrale. 

Art. 555. Arbitrii. Poate fi arbitru orice persoană fizică dacă are capacitate 
deplină de exercițiu. 


COMENTARIU 


Sarcina de arbitru poate fi încredinţată numai persoanelor fizice. De aceea, în cazul în 
care părțile desemnează o persoană juridică drept arbitru, convenţia este inoperantă. Ea 
poate valora cel mult intenţia părţilor de a încredința acesteia organizarea arbitrajului". 

Faţă de reglementarea anterioară, s-a renunțat la cerința cetățeniei române a arbi- 
trului. Libertatea de alegere a arbitrilor nu putea fi îngrădită în continuare pentru acest 
motiv, cu precădere în contextul actual al liberei circulații a persoanelor în statele mem- 
bre ale Uniunii Europene. Fliminând această cerinţă, a fost necesară reglementarea regi- 
mului lingvistic al arbitrajului, prin introducerea art. 570. 

În mod firesc, s-a menţinut cerința capacității depline de exerciţiu a arbitrului, activi- 
tatea sa reclamând un grad de maturitate și de experienţă. Așadar, nu pot fi arbitri mino- 
ni și interzişii. 

Aṣa cum se observă, nu se impune ca arbitrul să aibă studii juridice sau de altă natură 
ori o calificare anume. Prin comparaţie, calitatea de mediator poate fi acordată numai 
persoanelor cu studii superioare, iar cea de judecător doar persoanelor licențiate în 
drept!!. O explicaţie ar putea fi faptul că arbitrul nu exercită această atribuţie cu titlu de 
profesie, fiind ocazională, în cazul arbitrajului ad-hoc. 

În cadrul instituţionalizat, calitatea de arbitru nu o poate avea decât persoana care 
se bucură de o reputaţie neștirbită ṣi are o înalta calificare și experienţă profesională". 
În sistemul Codului de procedură civilă, pot fi arbitri faliții® sau persoanele care nu pot 
ocupa o funcţie publică. Pe această cale, legea lasă la aprecierea părților persoanele care 
să soluţioneze litigiul pe calea arbitrajului, responsabilizându-le asupra consecinţelor. 


UI Aceeași este situaţia în care o instanţă judecătorească sau o autoritate publică este numită în această caii- 
tate. Alţi autori nu exclud posibilitatea numirii unei persoane juridice în calitate de arbitru, arătând că aceasta 
va fi exercitată în cele din urmă de persoanele fizice desemnate [R.A. Schütze, op. cit., p. 97). 

BI Cel puţin teoretic, minorul căsătorit sau emancipat poate să accepte funcţia de arbitru, însă în aceste situaţii 
se ridică problema experienței dobândite, a cunoștințelor legate de această procedură. 

BI Art, 7 alin. (1) it. b) din Legea nr. 192/2006 privind organizarea și exercitarea profesiei de mediator, respectiv 
art. 14 alin, (2) lit. b) din Legea nr. 304/2004 privind statutul judecătorilor și procurorilor, republicată, 

4 Art. 4 alin. (2) din Regulamentul privind organizarea și funcţionarea Curţii de Arbitraj Comercial Internaţional 
de pe lăngă Camera de Comer și Industrie a României, aprobat prin Decizia nr, 272012. 

5I Potrivit art. 47 din Legea nr. 85/2006 privind procedura insolvenţei, dreptul de administrare al debitoru- 
(ui — constând în dreptul de a-şi conduce activitatea, de a-și administra bunurile din avere și de a dispune de 
acestea — încetează de drept la data la care se dispune începerea falimentului. Pe de altă parte, debitorului îi 
este permisă desfășurarea activităților curente și cu atăt mai mult, adăugăm nai, o activitate independentă 
de cea comercială, care să îi asigure traiul. Activitatea de arbitru este una remunerată, ea nefiind eo ipso 
susceptibilă da a aduce o scădere a patrimoniului, decăt în situaţia atragerii răspunderii arbitrului, 

În principiu, orice persoană poate fi arbitru. Le este interzisă desfăsurarea de activi- 
tăți de arbitraj judecătorilor şi procurorilor!!! grefierilor®, membrilor Curţii de Conturi 
şi în general persoanelor care, datorită funcţiei deținute sau activităţii desfășurate, nu 
pot fi arbitri. 


Art. 556. Numărul arbitrilor. (1) Părţile stabilesc dacă litigiul se judecă de 
un arbitru unic sau de mai mulți arbitri, care trebuie să fie întotdeauna în număr 
impar. 

(2) Dacă părțile nu au stabilit numărul arbitrilor, litigiul se judecă de 3 arbitri, 
câte unul numit de fiecare dintre părți, iar al treilea ~ supraarbitrul - desemnat 
de cei 2 arbitri. 

(3) Dacă există mai mulți reclamanți sau mai mulți pârâţi, părţile care au inte- 
rese comune vor numi un singur arbitru. 


COMENTARIU 


În privința compunerii tribunalului arbitral, legiuitorul s-a îndepărtat de la soluţia 
anterioară, care permitea ca tribunalul arbitral să fie compus și dintr-un număr par de 
arbitri. În prezent, părțile pot alege ca litigiul să se judece de un tribunal arbitral com- 
pus dintr-un arbitru unic sau de mai mulţi arbitri, dar care trebuie să fie întotdeauna în 
număr impart“. Fiecare parte propune un număr egal de arbitri, la care se adaugă în mod 
obligatoriu un suproarbitru, numit de arbitrii“), 

În lipsa unei convenții a părţilor asupra numărului arbitrilor, litigiul se judecă de 3 
arbitri, câte unul numit de fiecare dintre părţi, iar al treilea — supraarbitrul — desemnat 
de cei 2 arbitri. 

Pentru menținerea unui echilibru între cele două părţi aflate în litigiu, în situația 
coparticipării procesuale active, pasive sau mixte, părțile care au interese comune vor 
numi un singur arbitru. 

Se cuvine a arăta aici faptul că situația coparticipării obiective, a reunirii mai multor 
cereri datorită strânsei legături dintre ele, nu poate interveni în arbitraj. 


Art. 557. Nulitatea parțială, Este nulă clauza din convenţia arbitrală care 
conferă uneia dintre părţi un privilegiu cu privire la desemnarea arbitrilor ori 
care prevede dreptul uneia dintre părți de a numi arbitrul în locul celeilalte părți 
sau de a avea mai mulți arbitri decât cealaltă parte. 


Gl Art, 8 alin, (1) lit. b) din Legea nr. 303/2004 privind statutul judecătorilor şi procurorilor, republicată. 

el Art, 77 alin. (2) lit. b} din Legea nr. 567/2094 privind statutul personalului auxiliar de specialitate al instanțe- 
lor judecătoreşti și al parchetelor de pe lângă acestea și al personalului care funcționează în cadrul Institutului 
Naţional de Expertize Criminalistice. 

el Art. 49 alin, (3) din Legea nr. 94/1992 privind organizarea și funcţionarea Curţii de Conturi, republicată. 

HI Soluția se regăseşte și în alte legislații, cum ar fi cea italiană sau cea franceză. 

si În reglementarea anterioară, supraarbitrul era numit și în cazul în care arbitrii, prezenți într-un număr cu soț, 
nu se înțelegeau asupra soluţiei (art. 360° CPC 1855). Credem că această soluție prezenta dezavantajul amână- 
rii pronunțării hotărârii arbitrale datorită obligaţiei de reluare a ascultării părților și a celorlalţi arbitri de către 
supraarbitru, la care se adăugau eventualele neintelegeri ale arbitrului cu privire (a numirea supraarbitrului, 

COMENTARIU 


Completând dispoziţia precedentă, articolul de față sancţionează cu nulitatea clauza 
din convenţia arbitrală care conferă uneia dintre părţi un privilegiu cu privire la desemna- 
rea arbitrilor ori care prevede dreptul uneia dintre părţi de a numi arbitru în locul celei- 
lalte părți sau de a avea mai mulţi arbitri decât cealaltă parte. Se urmăreşte pe această 
cale garantarea desfăşurării unui proces arbitral în condiţii de egalitate între părți. 

În privinţa caracterului absolut sau relativ al nulităţii, ne exprimăm părerea în sen- 
sul că, cel puţin în viitor, este mai potrivită incidenţa nulităţii relative în această situaţie, 
urmând a fi constatată de instanţa judecătorească, în caz de vătămare, la cererea părții 
interesate"! 


Art. 558, Numirea arbitrilor. (1) Arbitrii sunt numiți, revocați sau înlocuiți 
conform convenției arbitrale, 

(2) Când arbitrul unic sau, după caz, arbitrii nu au fost numiți prin conven- 
ţia arbitrală şi nici nu s-a prevăzut modalitatea de numire, partea care vrea să 
recurgă la arbitraj va comunica celeilalte părţi, în scris, să procedeze la numirea 
lor potrivit art, 556 alin. (2) şi (3). 

(3) In comunicare se arată numele, domiciliul şi, pe cât posibil, datele per- 
sonale şi profesionale ale arbitrului unic propus sau ale arbitrului desemnat de 
partea care vrea să recurgă la arbitraj, precum şi enunțarea succintă a pretențiilor 
şi a temeiului lor, 

(4) Partea căreia i s-a făcut comunicarea trebuie să transmită, la rândul său, 
în termen de 10 zile de la primirea acesteia, răspunsul la propunerea de numire 
a arbitrului unic sau, după caz, numele, prenumele, domiciliul şi, pe cât posibil, 
datele personale şi profesionale ale arbitrului desemnat de aceasta, 

(5) Când propun arbitrii, fie prin convenţia arbitrală, fie în condiţiile alin. (2)- 
(4), părţile vor propune şi câte un supleant, pentru cazul în care arbitrul principal 
ar fi sau ar ajunge în situaţia să nu îşi poată indeplini însărcinarea. 


COMENTARIU 


Articolul de faţă, împreună cu următoarele trei dispoziţii, detaliază numirea arbitrilor, 
precum şi orice alte aspecte legate de această procedură. 

Ca regulă, arbitrii sunt numiţi, revocaţi sau înlocuiți de părţi, conform convenției arbi- 
trale sau celei încheiate ulterior, potrivit art. 544 alin. (2). 

În lipsa unei asemenea convenţii, partea care vrea să recurgă la arbitraj va comunica 
celeilalte părți, în scris, intenţia de numire a arbitrilor, cu respectarea regulilor privind 
numărul arbitrilor, enunțate mai sus, 

Comunicarea va cuprinde numele, domiciliul şi, pe cât posibil, datele personale şi 
profesionale ale arbitrului unic propus sau ale arbitrului desemnat de partea care vrea să 
recurgă la arbitraj, precum și enunţarea succintă a pretențiilor şi a temeiului lor”. Indi- 


€ Făcând o paraielă, numirea arbitrului unic de către o parte și acceptat de cealaltă parte constituie o situație 
in care o parte are un avantaj asupra celeilalte. În aceeași privință, art. 1034 alin. (2) C. proc, ciy. german (Zivil- 
prozessordnung — ZPO) permite instanței judecătoreşti sesizate de partea nemulțumită să intervină în mod 
activ, în sensul schimbării sau îndepărtării arbitrilor, așa cum se oferă posibilitatea în alte situații prevăzute de 
art. 561 NCPC, 

1 Sub acest aspect, nu trebuie să ia forma cererii de chemare în judecată. 

carea datelor personale și profesionale ale persoanei propuse este necesară pentru ca 
adversarul să își poată forma o părere despre acesta, respectiv să verifice incidenţa unor 
eventuale motive de recuzare. În același timp, cunoscând și pretenţiile și temeiul aces- 
tora, va putea avea suficiente elemente pentru a alege arbitrii potriviţi. 

În doctrină! s-a sugerat ca fiind utilă indicarea în comunicare a obligativităţii formu- 
lării unui răspuns în termenul de 19 zile. 

Nu este necesar ca persoana propusă ca arbitru să fi fost deja informată asupra aces- 
tei perspective. 

Partea căreia i s-a făcut comunicarea trebuie să transmită, la rândul său, în termen 
de 10 zile de la primire, răspunsul ia propunerea de numire a arbitrului unic sau, după 
caz, numele, prenumele, domiciliul și, pe cât posibil, datele personale și profesionale 
ale arbitrului desemnat de aceasta. Termenul de 10 zile se calculează potrivit art. 181 şi 
urm. NCPC. 

Răspunsul nu trebuie să se refere la pretenţiile cuprinse în comunicare sau să 
cuprindă eventuale contra-pretenţii împotriva părții care vrea să recurgă la arbitraj. Cu 
toate acestea, în cazul în care pretenţiile sunt vădit nefondate, se pot aduce unele clari- 
ficări, astfel încât partea care dorește să recurgă la arbitraj să se îndrepte spre persoana 
împotriva căreia şi le poate realiza!” 

Nou-introdus, ultimul alineat al prezentului articol adaugă faptul că părțile, odată cu 
propunerile de arbitri, vor propune și câte un supleant, pentru cazul în care arbitrul prin- 
cipal ar fi sau ar ajunge în situaţia de a nu-și putea îndeplini însărcinarea. Așadar, arbi- 
trul supleant este numit înainte de ivirea unei cauze care ar determina activarea funcţiei 
sale, 


Art. 359. Acceptarea sarcinii de arbitru. Acceptarea însărcinării de arbitru 
trebuie să fie făcută în scris şi va fi comunicată părţilor, în termen de 5 zile de 
la data primirii propunerii de numire, prin poştă, telefax, poştă electronică sau 
prin alte mijloace ce asigură transmiterea textului actului şi confirmarea primirii 
acestuia. 


COMENTARIU 


Convenţia de arbitru se încheie odată cu ajungerea acceptării funcţiei de arbitru la 
ofertanţi!:!. Propunerea de numire provine de la ambele părţi sau de la una dintre aces- 
tea, având împuternicirea celeilalte. Părţile în această convenţie sunt cele două părți din 
convenția de arbitraj, de o parte, și arbitrul, de cealaltă parte. 

În privința formei, oferta poate fi făcută numai în scris, având în vedere faptul că 
acceptarea îmbracă aceeași formă, iar potrivit art. 1187 NCC, oferta și acceptarea tre- 
buie emise în forma cerută de lege pentru încheierea valabilă a contractului. 

Acceptarea trebuie să fie făcută în scris și va fi comunicată părţilor în termen de 5 zile 
de la data primirii propunerii de numire, prin poștă, telefax, poştă electronică sau prin 
alte mijloace care asigură transmiterea textului actului și confirmarea primirii acestuia. 
Tăcerea sou inacţiunea destinatarului nu valorează acceptare. 


6l RA. Schütze, op. cit., p. 108-109. 
el De remarcat că În acest stadiu al procedurii nu se fac referiri la partea reclamantă şi pârătă. 
BI A se vedea art. 1186 NCC. 

Convenţia de arbitru este independentă fată de convenția arbitrală, în cuprinsul ei 
fiind reglementate chestiuni specifice precum: activitatea normativă™ și jurisdicțio- 
nală!?, răspunderea arbitrilor și, nu în ultimul rând, chestiunile legate de onorariu și alte 
cheltuieli. De aceea, convenţia de arbitru are o natură juridică proprie, împrumutând din 
elementele mandatului, respectiv ale prestării de servicii, după caz. Arbitrii sunt inde- 
pendenti între ei, însă, cu toate acestea, ei sunt obligaţi să coopereze pentru misiunea 
comună ce le-a fost încredințată. 

Dispoziţia de faţă este aplicabilă și în privinţa arbitrului supleant. 


Art. 360. Numirea supraarbitrului. Cei 2 arbitri vor proceda la numirea 
supraarbitrului şi a unui supleant al acestuia, în termen de 10 zile de la ultima 
acceptare. Supraarbitrul se va conforma prevederilor art. 559. 


COMENTARIU 


Fiecare parte propune unul sau mai mulţi arbitri pe care îi consideră potriviţi să tran- 
șeze litigiul. Fiind în număr par, va trebui întrunită condiţia numărului impar al tribunalu- 
lui arbitral (art. 556). Cum niciuneia dintre părţi nu îi este permis să numească mai mulți 
arbitri decât cealaltă parte, sarcina numirii acestui din urmă arbitru, denumit supraarbi- 
tru, le revine arbitrilort?). 

Arbitrii numiţi vor proceda la numirea supraarbitrului și a unui supleant al acestuia în 
termen de 10 zile de la ultima acceptare. 

Obligaţia de a numi un supraarbitru izvorăşte din lege, iar nu din mandatul părților. 
Convenţia dintre arbitri și supraarbitru — convenția de supraarbitru — va urma același 
mecanism de formare prevăzut mai sus pentru numirea arbitrilor. Raportul juridic dintre 
arbitri și supraarbitru este asemănător cu cel din convenţia de arbitru. Cu toate acestea, 
convenţia de supraarbitru se răsfrânge și asupra părților, de pildă, în privinţa cheltuieli- 
lor. Răspunderea asupra persoanei alese în calitate de supraarbitru revine arbitrilor. 

Deși dispoziţiile referitoare la atribuţiile sale sunt sărace!“!, se poate aprecia că supra- 
arbitrul reprezintă corespondentul în arbitraj al președintelui de complet de judecată. 


Art. 561. Numirea arbitrilor de către instanţă. (1) În caz de neînțelegere 
între părți cu privire la numirea arbitrului unic sau dacă o parte nu numeşte 
arbitrul ori dacă cei 2 arbitri nu cad de acord asupra persoanei supraarbitrului, 
partea care vrea să recurgă la arbitraj poate cere tribunalului prevăzut la art. 547 
alin. (1) să procedeze la numirea arbitrului ori, după caz, a supraarbitrului. 

(2) Tribunalul se pronunţă în termen de 10 zile de la sesizare, cu citarea părti- 
lor, prin încheiere care nu este supusă niciunei căi de atac. 


1] Stabilirea normelor de procedură arbitrală, persoana supraarbitrului, durata, locul și limba arbitrajului, deli- 
berarea. 

2) De exemplu, împuternicirea de a judeca litigiul în echitate. Însă, totodată, părţile le pot încredința arbitrilor 
și misiunea de mediator. 

3) Suntem de părere că, cel puţin teoretic, părțile pot numi și supraarbitrul, în aceleași condiţii în care se 
numește arbitrul unic. 

*) A se vedea art. 588 alin. (1) și art. 1120 alin. (2). 

COMENTARIU 


Numirea arbitrilor potrivit regulilor de mai sus nu este întotdeauna încununată de 
succes. Pentru a înlătura acest impas şi a oferi eficienţă convenției arbitrale, legea acordă 
părții care vrea să recurgă la arbitraj posibilitatea de a se adresa cu o cerere în acest sens 
instanţei judecătorești. 

Cazurile în care poate fi solicitat sprijinul instanţei sunt fimitativ enumerate. Astfel, 
instanţa va soluţiona neînțelegerile dintre părți ivite în cursul negocierilor cu privire la 
persoana arbitrului unic, respectiv dintre arbitrii numiţi cu privire la numirea supraarbi- 
trului sau va numi un arbitru în cazul refuzului uneia dintre părţi de a-l numi. 

În toate aceste cazuri, instanţa va numi arbitrii în locul celor chemaţi să o facă. Cu alte 
cuvinte, odată sesizată instanța, dreptul de numire se pierde. Numirea nu poate avea loc 
înainte de verificarea motivului neînțelegerilor, respectiv al refuzului. Se poate descoperi 
astfel că persoana propusă nu îndeplinește în mod vădit cerințele sau calificarea pentru 
a deveni arbitru. Mai mult, se poate ajunge la concluzia că cererea a fost formulată doar 
în scopul amânării formării tribunalului arbitral. 

Din redactarea articolului se desprinde concluzia că se acordă calitate procesuală 
activă numai persoanei care dorește să recurgă la arbitraj, chiar și în cazul neînțelegeri- 
lor dintre arbitri cu privire la persoana supraarbitrului, însă textul trebuie interpretat în 
sensul că această calitate este acordată fiecăreia dintre părți. 

Referitor la refuzul părţii de a numi arbitrul, se observă că este vorba despre partea 
căreia i s-a făcut comunicarea potrivit art. 558. De asemenea, se va considera refuz şi 
acceptarea necorespunzătoare sau tardivăll. 

O problemă se ridică în privinţa instanţei competente, respectiv a tribunalului în cir- 
cumscripţia căruia are loc arbitrajul (art. 547). Aşa cum vom vedea, locul arbitrajului este 
stabilit de părți, iar în lipsa convenției, de către tribunalul arbitral. Pentru această ultimă 
situaţie, având în vedere faptul că tribunalul arbitral nu este încă constituit, se pot ivi difi- 
cultăţi în legătură cu competența tribunalului sesizat. Partea care dorește să recurgă la 
arbitraj trebuie să prezinte instanţei elementele din care decurge competenţa teritorială. 

Ajungând la acest punct, mai trebuie adăugat faptul că, alături de condiţiile generale 
prevăzute de art. 148 NCPC, cererea va cuprinde o expunere succintă a pretențiilor supuse 
arbitrajului, a motivelor care au stat la baza cererii de numire a arbitrului pe cale judiciară. 
Acesteia i se va alătura o copie a convenției arbitrale și a altor înscrisuri relevante, cum ar fi 
comunicarea făcută potrivit art. 558, precum și eventualul refuz de numire. 

Tribunalul se pronunţă în termen de 10 zile de la sesizare, pe calea ordonanţei pre- 
ședințiale. Procedura are loc cu citarea părților, instanța pronunţându-se prin încheiere 
care nu este supusă niciunei căi de atac. Numirea are loc dintre persoanele propuse spre 
numire de parte ori de ambele părți, respectiv de arbitri. 

În cazul în care persoana numită nu acceptă propunerea, se poate relua procedura, 
în temeiul unei cereri noi. 


Art. 562. Incompatibilitatea arbitrilor. (1) În afară de cazurile de incompa- 
tibilitate prevăzute pentru judecători, arbitrul poate fi recuzat şi pentru următoa- 
rele motive, care pun la îndoială independenţa şi imparţialitatea sa: 


1] A se vedea și art. 1197-1198 NCC. 

a) neîndeplinirea condițiilor de calificare sau a altor condiții privitoare la 
arbitri, prevăzute în convenţia arbitrală; 

b) când o persoană juridică al cărei asociat este sau în ale cărei organe de con- 
ducere se află arbitrul are un interes în cauză; 

c) dacă arbitrul are raporturi de muncă ori de serviciu, după caz, sau legături 
comerciale directe cu una dintre părți, cu o societate controlată de una dintre 
părți sau aflată sub un control comun cu aceasta; 

d) dacă arbitrul a prestat consultanță uneia dintre părți, a asistat sau a repre- 
zentat una dintre părți ori a depus mărturie în una dintre fazele precedente ale 
litigiului. 

(2) O parte nu poate recuza arbitrul numit de ea decât pentru cauze survenite 
sau de care a luat cunoştinţă după numire. 

(3) Persoana care ştie că în privința sa există o cauză de recuzare este obligată 
să înştiințeze părțile şi pe ceilalți arbitri mai înainte de a fi acceptat însărcina- 
rea de arbitru, iar dacă asemenea cauze survin după acceptare, de îndată ce le-a 
cunoscut. 

(4) Această persoană nu poate participa la judecarea litigiului decât dacă păr- 
tile, înştiințate potrivit alin. (3), comunică în scris că înțeleg să nu ceară recuzarea. 
Chiar în acest caz, ea are dreptul să se abţină de la judecarea litigiului, fără ca 
abținerea să însemne recunoaşterea cauzei de recuzare. 

(5) Abţinerea produce efecte pe data formulării ei, fără nicio altă formalitate. 


COMENTARIU 


1. Cazuri de incompatibilitate. Arbitrii numiţi potrivit procedurii descrise în articolele 
anterioare sunt învestiţi de părţi să judece litigiul, cu pronunţarea unei hotărâri. Devine 
limpede poziţia arbitrilor, similară cu cea a judecătorilor, care, în raport cu părţile sau 
alte persoane, trebuie să manifeste independență și imparțialitate. 

S-a resimţit astfel nevoia reglementării în cadrul arbitrajului a incidentelor legate de 
constituirea tribunalului arbitral. 

Subliniind cele de mai sus, art. 562 declară incompatibilitatea arbitrilor de a judeca 
un litigiu pentru aceleași situaţii ca şi judecătorii, dispoziţiile referitoare la aceștia apli- 
cându-se în mod corespunzător. 

La aceste cazuri de incompatibilitate sunt adăugate și alte motive, specifice arbitraju- 
lui. În afara acestora — prezente în număr generos —, părţile nu pot stabili prin conventie! 
sau invoca în faţa tribunalului arbitral alte cazuri de incompatibilitate. 

a) Primul motiv de recuzare specific îl constituie neîndeplinirea condiţiilor de calificare 
sau a altor conditii privitoare la arbitri, prevăzute în convenția arbitrală. Aşa cum arătam 
și mai sus’!, arbitrii nu trebuie să aibă o anumită calificare sau studii. Însă părţile, în 
funcție de natura litigiului, pot stabili în convenția arbitrală sau cea încheiată ulterior 
ca sarcina de arbitru să revină unor persoane având o calificare care să le permită o 
bună apreciere a circumstanțelor litigiului. Acest motiv nu este atât de mult legat de 


1] A se vedea supra, comentariile la art. 41-42. De notat faptul că art. 42 alin. (1) pct. 7 se aplică doar pentru 
situația în care arbitrul este curatorul uneia dintre părți. 

2) În cadrul arbitrajului internaţional este prevăzută o astfel de posibilitate, la art. 1113 alin. (2) lit. b). 

3 A se vedea supra, comentariile la art. 555. 

independenţa și imparțialitatea arbitrului, cât mai degrabă de inaptitudinea sa de a 
judeca litigiul. 

b) Independenţa arbitrului este afectată atunci când o persoană juridică al cărei aso- 
ciat este sau în ale cărei organe de conducere se află arbitrul are un interes în cauză. Per- 
soana juridică nu este parte în proces, însă este direct interesată, din rațiuni comerciale, 
de soluţia care urmează să fie dată în litigiu și în favoarea căreia dintre părți. 

c} Independenţa și imparţialitatea arbitrului sunt puse la îndoială dacă între e! și una 
dintre părți, o societate controlată de una dintre părţi sau afiată sub un control comun 
cu aceasta există raporturi de muncă ori de serviciu, după caz, sau legături comerciale 
directe. Față de situaţia anterioară, aici interesul pentru soarta procesului aparține atât 
arbitrului, cât și unui tert. Existenţa acestui motiv de recuzare nu se extinde la soțul sau 
rudele arbitrului sau ale părţilor. 

d) Ultimul motiv de recuzare specific se referă la situaţia în care arbitrul a prestat con- 
sultanță uneia dintre părți, a asistat sau a reprezentat una dintre părti ori a depus măr- 
turie în una dintre fazele precedente ale litigiului. Imparțialitatea arbitrului este deter- 
minată de faptul că acesta fie și-a format o opinie asupra litigiului, prin susținerea uneia 
dintre părţi, fie a contribuit la soluţionarea litigiului în calitate de martor sau expert — 
adăugăm noi — într-o etapă precedentă arbitrajului (conciliere, mediere etc.). 


2. Recuzarea și abţinerea. Având cunoștință despre una dintre situațiile de mai sus, 
partea poate cere recuzarea arbitrului implicat. Acest drept se află la dispoziția fiecăreia 
dintre părți, cu o singură excepție: partea nu poate recuza arbitrul numit de ea decât 
pentru cauze survenite sau de care a luat cunoștință după numire. Cunoscând anumite 
detalii care ar afecta independenţa și imparţialitatea arbitrului, partea și-a asumat răs- 
punderea cu privire la conduita sa în îndeplinirea atribuţiilor. O revenire asupra persoa- 
nei arbitrului ar duce la un șir nesfârșit de recuzări, îngreunând desfășurarea procesului 
arbitral. 

Calitatea de arbitru îndeamnă către o atitudine corectă. De aceea, în cazul în care 
arbitrul are cunoștință în privinţa propriei persoane de incidenţa unui motiv de recu- 
zare, are îndatorirea de a înstiinta părţile și pe ceilalți arbitri, mai înainte de a accepta 
misiunea de arbitru, iar dacă asemenea cauze survin după acceptare, de îndată ce le-a 
cunoscut. 

Mentinerea sa în continuare rămâne la aprecierea părților implicate, care, în caz afir- 
mativ, comunică în scris că înțeleg să nu ceară recuzarea. Este necesar acordul ambelor 
părţi, nu doar al celei care ar putea fi defavorizată de acest arbitrul”. 

Cu toate acestea, ultimul cuvânt îi aparține persoanei propuse sau numite în calitate 
de arbitru, care are dreptul să refuze propunerea sau, odată numit, să se abțină de la 
judecarea litigiului. Abţinerea nu valorează recunoașterea cauzei de recuzare. 

Abţinerea produce efecte fără a fi necesar acordul părţilor ori altă formalitate. Nimic 
nu împiedică însă ca aceeași persoană să fie numită arbitru între aceleași părţi, în alte 
litigii. 


Art. 563. Cererea de recuzare. (1) Recuzarea trebuie să fie cerută, sub sanc- 
țiunea decăderii, în termen de 10 zile de la data când partea a luat cunoştinţă de 
numirea arbitrului sau, după caz, de la survenirea cauzei de recuzare. 


1! În privinţa judecătorilor, această posibilitate nu este pusă la dispoziţia părților. 

Art. 564 CARTEA IV. DESPRE ARBITRAJ 


(2) Cererea de recuzare se soluţionează de tribunalul prevăzut la art. 547 
alin. (1) prin încheiere, pronunțată cu citarea părților şi a arbitrului recuzat, în 
termen de 10 zile de la sesizare. Încheierea nu este supusă niciunei căi de atac. 

(3) Dispoziţiile prezentului cod privind recuzarea judecătorilor se aplică în 
mod corespunzător. 


COMENTARIU 


Recuzarea arbitrului are loc pe cale judiciară în toate cazurile, chiar și după constitu- 
irea tribunalului arbitral. 

Sub sancţiunea decăderii, cererea de recuzare este formulată în termen de 20 zile 
de la data când partea a luat cunoștință de numirea arbitrului sau, după caz, de la sur- 
venirea cauzei de recuzare. Se observă că recuzarea poate avea loc și înaintea acceptării 
de către persoana propusă a însărcinării de arbitru. De asemenea, partea care a numit 
un arbitru nu îl poate recuza decât pentru cauze survenite sau de care a luat cunoștință 
după numire. 

Cererea de recuzare se face în scris pentru fiecare arbitru în parte, arătându-se cazul 
de incompatibilitate și probele de care partea înțelege să se folosească [art. 47 alin. (1) 
NCPC]. 

Competența aparţine tribunalului în circumscripţia căruia are loc arbitrajul, în condi- 
tiile art. 547. De această dată, alături de părţi este citat și arbitrul recuzat, iar termenul 
de soluționare este de 10 zile de la sesizare. 


Art. 564. Înlocuirea arbitrilor. În caz de recuzare, revocare, abţinere, renun- 
tare, deces, precum şi în orice alt caz în care arbitrul este împiedicat să îşi înde- 
plinească sarcina şi dacă supleantul, la rândul său, este împiedicat să îşi exercite 
însărcinarea, se va proceda la înlocuirea arbitrului potrivit dispozițiilor stabilite 
pentru numirea lui. 


COMENTARIU 


Nu întotdeauna arbitrul numit își poate duce misiunea până la capăt, fiind necesară 
înlocuirea sa. Situaţiilor indicate în art. 562, legate de incompatibilitate, li se adaugă 
altele, prevăzute în prezentul articol, care toate determină înlocuirea arbitrilor. 

Referitor la revocare, deosebirea dintre aceasta și recuzare constă în faptul că ea 
aparține ambelor părţi. De asemenea, este independentă de motivele de recuzare. 

Renuntarea reprezintă manifestarea de voinţă a arbitrului, prin care acesta nu mai 
dorește să exercite atribuțiile care i-au fost încredințate. Ea nu poate interveni decât 
după acceptarea funcţiei de arbitru. 

Ca urmare a decesului arbitrului numit în considerarea persoanei sale, efectele sunt 
mai energice, convenţia arbitrală devenind inoperantăl!. 

Misiunea arbitrului încetează și atunci când acesta nu participă la judecarea litigiului 
sau nu pronunţă hotărârea în termenul stabilit. 


H În asemenea situaţii, se presupune că nu a fost numit un supleant. A se vedea şi !. Deleanu, S. Deleanu, op. 
cit., p. 120. 

TITLUL IIl. TRIBUNALUL ARBITRAL Art. 565 


Arbitrului îi va lua locul persoana propusă pentru a fi supleant. Dacă nu a avut loco 
astfel de numire sau dacă, la rândul său, supleantul este împiedicat să își exercite însăr- 
cinarea, va opera înlocuirea arbitrului potrivit dispozițiilor stabilite pentru numirea lui. 


Art. 565. Răspunderea arbitrilor. Arbitrii răspund, în condiţiile legii, pen- 
tru prejudiciul cauzat, dacă: 

a) după acceptare, renunţă în mod nejustificat la însărcinarea lor; 

b) fără motiv justificat, nu participă la judecarea litigiului ori nu pronunţă 
hotărârea în termenul stabilit de convenţia arbitrală sau de lege; 

c) nu respectă caracterul confidenţial al arbitrajului, publicând sau divulgând 
date de care iau cunoştinţă în calitate de arbitri, fără a avea autorizarea părților; 

d) încalcă cu rea-credință sau gravă neglijenţă alte îndatoriri ce le revin. 


COMENTARIU 


Odată cu acceptarea funcției de arbitru, între părți și arbitru se creează o legătură 
contractuală. Pe cale de consecinţă, neîndeplinirea obligaţiilor ce decurg din această 
convenție poate atrage, în anumite condiţii, răspunderea contractuală a arbitrului. 

Primul caz îl reprezintă renunțarea în mod nejustificat la însărcinarea primită, inter- 
venită după acceptare. Anterior acceptării, răspunderea persoanei căreia i s-a propus 
funcţia nu poate fi atrasă decât în condiţiile prevăzute pentru neexecutarea promisiunii 
de a contracta, prevăzută de art. 1279 NCC. 

Neîndeplinirea fără motiv justificat a atribuțiilor principale — de a participa la judeca- 
rea litigiului — sau nerespectarea termenului stabilit prin convenţia arbitrală pentru pro- 
nunțarea hotărârii constituie un alt motiv care determină răspunderea arbitrului. 

Al treilea caz de răspundere a arbitrului relevă un caracter fundamental al arbitraju- 
lui — confidențialitatea. Faţă de judecata ce are loc în faţa instanţelor judecătorești, care 
este supusă principiului publicității (art. 17 NCPC), arbitrajul este organizat în condiţii 
care să asigure confidenţialitatea. Arbitrul este obligat să se abţină de la publicarea sau 
divulgarea datelor de care ia cunoștință în această calitate, fără autorizarea părților în 
acest sens. 

Din acest punct de vedere, arbitrajul se apropie de mediere, fiind unul dintre moti- 
vele care atrag părţile să recurgă la cele două proceduri. Întinderea obligaţiei de confi- 
denţialitate este stabilită prin convenția care stabilește raporturile dintre părți și arbitru, 
respectiv atribuţiile acestuia. 

În afară de neîndeplinirea atribuțiilor de a participa la judecată ori de a pronunţa 
hotărârea în termen, răspunderea arbitrilor intervine și pentru încâ!/carea altor îndatoriri 
ce le revin. Nefiind de importanţa primelor, răspunderea intervine doar în cazul în care 
arbitrul acţionează cu rea-credință sau gravă neglijență. 

Nimic nu împiedică faptul ca repararea prejudiciului să aibă loc tot pe cale arbitrală. 

În final, menţionăm că, potrivit art. 293 noul C. pen.!'!, dispoziţiile referitoare la lua- 
rea si darea de mită se aplică în mod corespunzător și persoanelor care, pe baza unei 
convenţii de arbitraj, sunt chemate să pronunţe o hotărâre cu privire la un litigiu ce le 
este dat spre soluționare, indiferent dacă procedura arbitrală se desfășoară în baza legii 
române ori în baza unei alte legi. 


i! Adoptat prin Legea nr. 286/2009. 

Art. 566-567 CARTEA IV. DESPRE ARBITRAJ 


Art. 566. Constituirea tribunalului arbitral. (1) Tribunalul arbitral se con- 
sideră constituit la data acceptării însărcinării de arbitru unic sau, după caz, a 
ultimei acceptări a însărcinării de arbitru ori de supraarbitru. 

(2) Data acceptării este cea a expedierii comunicării prevăzute la art. 559. 


COMENTARIU 


Misiunea arbitrului unic sau a arbitrilor debutează odată cu constituirea tribunalului 
arbitral. Momentul este marcat de data acceptării însărcinării de arbitru unic sau, după 
caz, a ultimei acceptări a însărcinării de arbitru ori de supraarbitru. 

Se consideră ca dată a acceptării momentul expedierii comunicării efectuate de per- 
soana propusă potrivit art. 559, iar nu al primirii acesteia de către părţi!”. 

Constituirea tribunalului arbitral se distinge de sesizarea acestuia de către reclamant 
cu cererea de arbitrare, potrivit art. 571. 

Ulterior constituirii se pot ivi situaţii în care, datorită încetării funcţiei arbitrului unic 
sau a unui arbitru, tribunalul arbitral nu mai poate fi considerat ca fiind constituit. În lipsa 
unui arbitru supleant, soarta tribunalului arbitral urmează a fi decisă de părți. 

După ce membrii tribunalului arbitral au luat la cunoștință unul de celălalt, vor trece 
la luarea tuturor măsurilor necesare organizării și desfășurării arbitrajului (locul de des- 
fășurare, normele de procedură etc.). 

În activitatea lor, arbitrii pot fi sprijiniți de asistenţi arbitrali. 


Art. 567. Termenul arbitrajului. (1) Dacă părțile nu au prevăzut altfel, tri- 
bunalul arbitral trebuie să pronunţe hotărârea în termen de cel mult 6 luni de la 
data constituirii sale, sub sancţiunea caducității arbitrajului. 

(2) Termenul se suspendă pe timpul judecării unei cereri de recuzare sau a 
oricărei alte cereri incidente adresate tribunalului prevăzut la art. 547. 

(3) În cadrul termenului prevăzut la alin. (1), părțile pot consimți în scris la 
prelungirea termenului arbitrajului. 

(4) Tribunalul arbitral poate dispune, pentru motive temeinice, prelungirea 
termenului, o singură dată, cu cel mult 3 luni. 

(5) Termenul se prelungeşte de drept cu 3 luni în cazul decesului uneia dintre 
părți. 


COMENTARIU 


Desfășurarea procedurii arbitrale are loc în anumite limite temporale și spaţiale. 
Durata arbitrajului este lăsată la aprecierea părţilor, care trebuie să aibă în vedere com- 
plexitatea dosarului, locul situării unor probe, părţi etc. În lipsa unei convenţii, tribunalul 
arbitral trebuie să pronunțe hotărârea în termen de cel mult 6 luni de la data constituirii 
sale, sub sancţiunea caducității arbitrajului. Termenul relativ scurt reliefează unul dintre 
avantajele arbitrajului asupra judecății, anume operativitatea. 

Cursul procedurii arbitrale poate fi uneori întrerupt de anumite incidente. În scopul 
evitării depăşirii termenului, operează suspendarea sa de drept pe timpul judecării unei 
cereri de recuzare sau a oricărei alte cereri incidente de competenţa tribunalului prevă- 
zut la art. 547. 


H Potrivit art. 1200 NCC, acceptarea produce efecte numai din momentul în care ajunge la destinatar, chiar 
dacă acesta nu ia cunoștință de ea din motive care nu îi sunt imputabile. 

TITLUL III. TRIBUNALUL ARBITRAL Art. 568-569 


Sub același efect al legii, în cazul decesului uneia dintre părți, termenul se prelungește 
cu 3 luni, pentru a permite introducerea în cauză a moștenitorilor. Decesul unuia dintre 
arbitri determină înlocuirea acestuia, neavând însă loc o prelungire de drept a termenului. 

Complexitatea litigiului sau orice alte incidente, în afara celor de natură să determine 
suspendarea de drept a termenului, pot conduce la prelungirea judecății. Pentru acest 
motiv, în cadrul termenului de 6 luni, părțile pot consimţi în scris la prelungirea terme- 
nului arbitrajului. 

La rândul său, tribunalul arbitra! are facultatea de a dispune, pentru motive temeinice, 
prelungirea termenului, o singură dată, cu cel mult 3 luni. Se evită astfel atragerea răspun- 
derii pentru încălcarea îndatoririi de a pronunţa hotărârea în termenul prevăzut iniţial. 


Art. 568. Caducitatea arbitrajului. (1) La primul termen de judecată la care 
au fost legal citate, părțile sunt obligate să declare în scris, sub sancţiunea decă- 
derii, dacă înţeleg să invoce caducitatea arbitrajului. 

(2) Când cel puţin una dintre părți a formulat declaraţia prevăzută la alin. (1), 
tribunalul arbitral, la expirarea termenului prevăzut la art. 567, va pronunţa o 
hotărâre prin care va constata că arbitrajul a devenit caduc, cu excepția situației 
în care părțile declară în mod expres că renunţă la caducitate, caz în care va con- 
tinua judecata. 

(3) Probele administrate în cadrul procedurii devenite caducă vor putea fi 
utilizate, dacă este cazul, într-un nou arbitraj, în măsura în care se socoteşte că nu 
este necesară refacerea lor. 


COMENTARIU 


În afara situaţiei prevăzute mai sus (expirarea termenului arbitrajului), caducitatea 
arbitrajului poate interveni și în alte situaţii. În esenţă, este vorba despre acele cauze 
independente de voinţa părţilor, ulterioare încheierii convenției de arbitraj și care deter- 
mină ineficacitatea acesteia. 

Caducitatea arbitrajului poate interveni pentru motive precum: încheierea unui 
acord de mediere cu privire la litigiu; renunţarea unui arbitru numit în mod nominal; 
reținerea spre soluționare, de către instanţa sesizată, a cauzei cu privire la care s-a înche- 
iat o convenție arbitrală ș.a.m.d. 

Invocarea caducităţii are loc în scris, sub sancţiunea decăderii, la primul termen de 
judecată la care părțile au fost legal citate. 

Susceptibil de a crea confuzie, ultimul alineat al articolului analizat prevede că pro- 
bele administrate în cadrul procedurii devenite caducă — așadar, după termenul în care 
trebuie invocată caducitatea — vor putea fi utilizate, dacă este cazul, într-un nou arbitraj, 
în măsura în care se socotește că nu este necesară refacerea lor. 


Art. 569. Locul arbitrajului. Părţile stabilesc locul arbitrajului. În lipsa unei 
asemenea prevederi, locul arbitrajului se stabileşte de tribunalul arbitral. 


COMENTARIU 


Pe lângă durata arbitrajului, părţile stabilesc și locul unde se desfășoară. În lipsa unei 
asemenea prevederi, locul arbitrajului se stabilește de tribunalul arbitral — de regulă, 

Art. 570 CARTEA IV. DESPRE ARBITRAJ 


la locuința sau biroul supraarbitrului — în aşa fel încât să fie convenabil din punctul de 
vedere al depărtării pentru toate părţile!!! 

Locul ales trebuie să asigure desfășurarea arbitrajului cu respectarea principiilor 
nemijlocirii, contradictorialităţii, oralităţii și al confidențţialității. Chiar dacă nu trebuie 
organizată și o arhivă propriel?!, secretariatul tribunalului reprezintă o necesitate. 

Alături de sediul tribunalului arbitral, procedura se poate desfășura și în alte locuri. 
În aceste condiţii, arbitrajul poate fi desfășurat și prin utilizarea tehnologiei, pe calea 
videoconferinţei. 


Art. 370. Limba arbitrajului. (1) Dezbaterea litigiului în faţa tribunalului 
arbitral se face în limba stabilită prin convenţia arbitrală sau, dacă nu s-a prevă- 
zut nimic în această privinţă ori nu a intervenit o înţelegere ulterioară, în limba 
contractului din care s-a născut litigiul ori, dacă părțile nu se înțeleg, într-o limbă 
de circulaţie internaţională stabilită de tribunalul arbitral. 

(2) Dacă o parte nu cunoaşte limba în care se desfăşoară dezbaterea, la cererea 
şi pe cheltuiala ei, tribunalul arbitral îi asigură serviciile unui traducător. 

(3) Părţile pot să participe la dezbateri cu traducătorul lor. 


COMENTARIU 


Un alt aspect care diferenţiază arbitrajul de procedura judiciară este regimul lingvis- 
tic. În dreptul comun, limba procesuală este româna (art. 18 NCPC). În schimb, art. 570 
permite derogări: dezbaterea litigiului în fața tribunalului arbitral se face în limba stabi- 
lită prin convenția arbitrală sau, dacă nu s-a prevăzut nimic în această privință ori nu a 
intervenit o înţelegere ulterioară, în limba contractului din care s-a născut litigiul ori, ca 
urmare a neînţelegerii dintre părţi, într-o limbă de circulație internațională stabilită de 
tribunalul arbitral. 

Regimul lingvistic special se datorează și faptului că părțile pot numi un arbitru străin. 

Dacă o parte nu cunoaște limba în care se desfășoară dezbaterea, la cererea și pe 
cheltuiala ei, tribunalul arbitrai îi asigură serviciile unui traducător. Partea poate face 
apel la tribunalul arbitrai când, spre exemplu, domiciliază în alt stat și nu poate fi însoţită 
de traducătorul propriu. 

În mod egal, părţile pot să participe la dezbateri cu traducătorul lor. Tot așa, oficiul de 
traducător poate fi îndeplinit de unul dintre arbitri. 

Regimul de mai sus se aplică și înscrisurilor, care, atunci când sunt redactate într-o 
altă limbă decât cea stabilită, sunt însoţite de o traducere certificată de un traducător 
autorizat. 


H R.A. Schütze, op. cit., p. 201-202. 
3 A se vedea art. 607 NCPC. 

Titlul IV. Procedura arbitrală 
Capitolul |. Sesizarea tribunalului arbitral 


Art. 571. Cererea de arbitrare. (1) Tribunalul arbitral este sesizat de recla- 
mant printr-o cerere scrisă, care va cuprinde: 

a) numele şi prenumele, domiciliul sau reşedinţa părților ori, pentru persoa- 
nele juridice, denumirea şi sediul lor. De asemenea, cererea va cuprinde şi codul 
numeric personal sau, după caz, codul unic de înregistrare sau codul de identi- 
ficare fiscală, numărul de înmatriculare în registrul comerțului ori de înscriere 
în registrul persoanelor juridice şi contul bancar ale reclamantului, precum şi 
ale pârâtului, dacă sunt cunoscute de reclamant. Dacă reclamantul locuieşte în 
străinătate, va arăta şi domiciliul ales în România, unde urmează să i se facă toate 
comunicările privind procesul; 

b) numele, prenumele şi calitatea celui care reprezintă partea în litigiu, când 
este cazul anexându-se dovada calității; 

c) menţionarea convenției arbitrale, anexându-se copie de pe contractul în 
care este inserată, iar dacă a fost consemnată într-un înscris separat ori s-a înche- 
iat un compromis, copie de pe acesta; 

d) obiectul şi valoarea cererii, precum şi calculul prin care s-a ajuns la deter- 
minarea acestei valori; 

e) motivele de fapt şi de drept, precum şi probele pe care se întemeiază cere- 
rea; 

f) numele, prenumele şi domiciliul membrilor tribunalului arbitral; 

g) semnătura părții. 

(2) Cererea se poate face printr-un proces-verbal încheiat în fața tribunalului 
arbitral şi semnat de părți sau numai de reclamant, precum şi de arbitri. 


COMENTARIU 


Tribunalul arbitral este constituit odată cu numirea arbitrilor. Distinct de acest moment 
este cel al sesizării sale, care are loc prin cererea de arbitrare, formulată de reclamant. 

Cuprinsul cererii este reglementat de art. 571 alin. (1) și este similar cererii de che- 
mare în judecată (art. 194 NCPC). Ceea ce o distinge sunt mențiunile specifice arbitraju- 
lui, respectiv convenţia arbitrală și detaliile legate de arbitri (nume, prenume, domiciliu). 

Față de reglementarea anterioară, reclamantul își va stabili un domiciliu procesual! în 
România, obligaţie fără caracter imperativ. 

Cererea de arbitrare se formulează de reclamant în scris. În aceeași măsură, cererea 
poate fi formulată și direct în fața tribunalului arbitral, fiind consemnată într-un proces- 
verbal care va cuprinde toate menţiunile unei cereri de arbitrare. Particularitatea constă 
în faptul că este semnat de părți sau doar de reclamant, alături de arbitri. 

Reclamantul își poate modifica cererea, în condiţiile art. 204 NCPC, care se aplică în 
mod corespunzător. 

Art. 572-573 CARTEA IV. DESPRE ARBITRAJ 


În cazul cererii incomplete, suntem de părere că nulitatea nu poate interveni în mod 
automat pentru lipsa numelui și a prenumelui sau, după caz, a denumirii, precum și pen- 
tru obiectul cereriil!!, în condiţiile în care părţile ṣi arbitrii au luat la cunoştinţă despre 
aceste elemente prin comunicările anterioare efectuate. 

Nu în ultimul rând, potrivit art. 2537 pct. 2 NCC, introducerea cererii de arbitrare 
întrerupe prescripția extinctivă. 


Art. 572. Comunicarea cererii arbitrale. Reclamantul va comunica pârâtu- 
lui, precum şi fiecărui arbitru copie de pe cererea de arbitrare şi de pe înscrisurile 
anexate. 


COMENTARIU 


Spre deosebire de dreptul comun, comunicarea cererii arbitrale nu are loc din oficiu, 
prin grija tribunalului arbitral”. Așa fiind, sarcina comunicării unei copii de pe cererea de 
arbitrare către pârât şi câtre fiecare dintre arbitri revine reclamantului. 

În fapt, cererea se va face în atâtea exemplare câte sunt necesare pentru comunicare, 
ţinând cont de situaţia în care pârâţii au un reprezentant comun sau pârâtul figurează 
în mai multe calități juridice, când se va face într-un singur exemplar [art. 149 alin. (1) 
NCPC]. 


Art. 573. Întâmpinarea. (1) În termen de 30 de zile de la primirea copiei de 
pe cererea de arbitrare, pârâtul va face întâmpinare cuprinzând exceptiile pri- 
vind cererea reclamantului, răspunsul în fapt şi în drept la această cerere, probele 
propuse în apărare, precum şi, în mod corespunzător, celelalte menţiuni prevă- 
zute la art. 571 pentru cererea de arbitrare. 

(2) Excepţiile şi alte mijloace de apărare, care nu au fost arătate prin întâmpi- 
nare, trebuie invocate, sub sancţiunea decăderii, cel mai târziu la primul termen 
de judecată la care partea a fost legal citată. 

(3) Dacă tribunalul arbitral apreciază că nedepunerea întâmpinării justifică 
amânarea soluționării litigiului, pârâtul va putea fi obligat la plata cheltuielilor 
de arbitrare cauzate prin amânare. 

(4) Dispoziţiile art. 572 se aplică în mod corespunzător. 


COMENTARIU 


Odată ce a luat la cunoștință pretenţiile reclamantului, pârâtul are la dispoziţie un 
termen de 30 de zile pentru a face întâmpinare, în forma prevăzută de art. 572 alin. (1). 

Întâmpinarea nu este obligatorie, însă, în cazul în care pârâtul nu invocă excepţiile și 
alte mijloace de apărare până cel mai târziu la primul termen de judecată la care partea 
a fost legal citată, intervine decăderea [art. 573 alin. (2)]. Sancţiunea se întinde și asupra 
probelor care nu au fost propuse prin întâmpinare. Date fiind consecinţele, credem că ar 
fi util ca în cererea arbitrală să se indice termenul de mai sus. 

În ciuda caracterului facultativ al întâmpinării, nedepunerea acesteia poate prici- 
nui amânarea soluționării litigiului. Lipsa unor elemente din partea pârâtului necesare 


H A se vedea și art. 196 NCPC. 
3 Pe larg, a se vedea infra, comentariile la art. 577. 

lămuririi cauzei poate determina tribunalul arbitral la verificări suplimentare, dispunerea 
unor noi probe etc. În cazul în care tribunalul arbitral constată reaua-credință a pârâ- 
tului, acesta va putea fi obligat la plata cheltuielilor de arbitrare cauzate prin amânare. 
În situaţia coparticipării pasive, pârâţii pot răspunde împreună, toți sau numai unii 
dintre ei, printr-o singură întâmpinare (art. 207 NCPC). 
Păstrând simetria, pârâtul va comunica reclamantului, precum și fiecărui arbitru 
copie de pe întâmpinare şi de pe înscrisurile anexate. 


Art. 574. Cererea reconvențională. (1) Dacă pârâtul are pretenții împotriva 
reclamantului, derivând din acelaşi raport juridic, el poate face cerere reconven- 
țională. 

(2) Cererea reconvențională va fi introdusă în cadrul termenului pentru depu- 
nerea întâmpinării sau cel mai târziu până la primul termen de judecată la care 
pârâtul a fost legal citat şi trebuie să îndeplinească aceleaşi condiții ca şi cererea 
principală. 


COMENIARIU 


Pretenţiile pe care pârâtul le are, la rândul său, împotriva reclamantului, derivând din 
același raport juridic, sunt supuse regimului temporal al întâmpinării (30 de zile de la pri- 
mirea copiei de pe cererea de arbitrare). 

Nedepunerea în termenul fixat a cererii reconvenţionale este sancţionată cu decă- 
derea. 

Când reclamantul și-a modificat cererea de chemare în judecată, în condiţiile prevă- 
zute de art. 204 NCPC, care se aplică în mod corespunzător, cererea reconvenţională 
se va depune cel mai târziu până la termenul ce se va încuviinţa pârâtului în acest scop 
lart. 209 alin. (6) NCPC]. 

În final, trebuie adăugat faptul că părțile pot deroga prin convenţie de la termenele 
instituite pentru depunerea actelor procedurale de mai sus, prevăzute în capitolul de față). 


Capitolul Il. Judecata 


Art. 575. Dispoziţii generale. (1) Judecata arbitrală se desfăşoară potrivit 
regulilor procedurale stabilite la art. 576. 

(2) Cu toate acestea, principiile fundamentale ale procesului civil prevăzute la 
art. 5 alin. (2), art. 8-10, art. 12-16, art. 19-21, art. 22 alin. (1), (2), (4), (5) şi (6) şi la 
art. 23 sunt aplicabile în mod corespunzător şi în procedura arbitrală. 


COMENTARIU 


Manifestare a apropierii dintre cele două proceduri, arbitrală și judiciară, desfășura- 
rea judecății arbitrale are loc după reguli care urmăresc să parcurgă etapele obisnuite 
ale unui proces: procedura şcrisă, urmată de dezbateri, încheiată de deliberare și pro- 
nunțarea hotărârii. 


1 Art. 1046 ZPO lasă în sarcina părţilor fixarea termenelor aferente depunerii cererii și întâmpinării. În lipsa 
unei convenţii, părţile sunt libere să depună sau să modifice oricând cererea, întâmpinarea sau cererea recon- 
venţională, după caz. Totuși, tribunalul arbitral poate cenzura această libertate, dacă nu este suficient justifi- 
cată întârzierea. 

Așa cum am văzut în comentariile art. 544 alin. (2), pârțile au libertatea de a stabili 
propriile reguli de desfășurare a procesului arbitral sau pot încredința aceasta tribunalu- 
lui arbitral. Prin comparație, în cadrul procedurii judiciare, posibilitatea de a deroga de la 
regulile de procedură este permisă în proporții nesemnificative. 

Cu toate acestea, pentru atingerea scopului său, desfăşurarea procesului arbitral tre- 
buie să conţină anumite repere obligatorii, de la care părţile, respectiv tribunalul arbitral 
nu pot deroga. 

Astfel, într-o formă mai detaliată decât în reglementarea anterioară (art. 358 CPC 
1865), art. 575 cuprinde principiile fundamentale ale procesului civil judiciar care sunt 
aplicabile în mod corespunzător și în procedura arbitrală. Tribunalul arbitral este obligat 
să asigure egalitatea între părţi (art. 8) şi să garanteze dreptul la apărare (art. 13). De ase- 
menea, arbitrului numit îi este interzisă denegarea de dreptate [art. 5 alin. (2)]. El trebuie 
să asigure continuitatea (art. 19), să respecte principiile procesului civil aplicabile și celui 
arbitral (art. 20), să caute soluţii amiabile de soluționare a litigiului (art. 21) și să stăruie 
în aflarea adevărului [art. 22 alin. (1), (2), (4), (5) și (6)]. 

Soluţionarea litigiului are loc în condiţiile art. 5, potrivit art. 601 alin. (1). 

Desfășurarea procesului trebuie să se facă în condiţii de contradictorialitate, oralitate 
și nemijlocire (art. 14-16). Cei prezenţi la judecată trebuie să acorde respectul cuvenit 
tribunalului arbitral şi să nu tulbure buna desfășurare a ședinței acestuia (art. 23). 

La rândul lor, părțile se bucură de dreptul de dispoziţie asupra desfăşurării procesului 
(art. 9), revenindu-le în mod corelativ anumite obligaţii (art. 10). Atât drepturile, cât și 
obligaţiile procesuale trebuie exercitate, respectiv îndeplinite cu bună-credinţă (art. 12). 

Încălcarea acestor dispoziţii poate duce la desfiinţarea hotărârii arbitrale, potrivit 
art. 608 alin. (1) lit. h). 


Art. 576. Reguli de procedură aplicabile. (1) Părţile pot stabili, în convenţia 
arbitrală, regulile de procedură aplicabile arbitrajului sau îi pot împuternici pe 
arbitri să stabilească aceste reguli. Aceste reguli se completează, dacă este cazul, 
cu prevederile prezentei cărți. 

(2) Când părţile recurg la arbitrajul instituţionalizat, se aplică dispoziţiile 
art. 619 alin. (3). 

(3) În toate celelalte cazuri, procedura arbitrală este cea stabilită de prezenta 
carte. 


COMENTARIU 


În ciuda naturii convenţionale a arbitrajului, Cartea a IV-a a noului Cod de procedură 
civilă reglementează de o manieră detaliată procedura aplicabilă arbitrajului. Pe această 
cale, s-a dorit ca părțile care recurg la arbitraj să aibă la dispoziție un instrument eficient. 

Acest lucru nu le împiedică să deroge de la aceste reguli, în tot sau în parte, sub 
rezerva respectării ordinii publice și a bunelor moravuri, precum și a principiilor enun- 
tate în articolul anterior. De cele mai multe ori, părțile din arbitraj nu cunosc mecanismul 
acestei jurisdicții, de aceea, pot apela la serviciile unui specialist pentru fixarea regulilor. 
În aceleaşi condiţii, ei pot încredința această misiune tribunalului arbitral. 

În lipsa unei astfel de convenţii, tribunalul arbitral poate stabili procedura de urmat 
așa cum va socoti mai potrivit [art. 544 alin. (3)]. Dacă însă nici tribunalul arbitral nu a 

procedat la aceasta, devin aplicabile dispozițiile din prezentul capitoli”. Asupra situaţiilor 
ce nu își găsesc reglementare, decizia revine tribunalului arbitral, cu ascultarea părțilori?. 
Fiind o atribuţie normativă, tribunalul arbitral va putea adopta regulile procedurale 
pe cale de hotărâre, care nu trebuie confundată cu cea prevăzută în art. 603. 
În cazul arbitrajului instituționalizat, situaţia este asemănătoare, părţile bucurându-se 
de aceeași libertate de a stabili regulile procedurale. În lipsa unei astfel de convenții, devin 
aplicabile regulile de procedură ale arbitrajului instituționalizat [art. 619 alin. (3)]. 


Art. 577. Comunicarea actelor de procedură. (1) Comunicarea între părți 
sau către părți a înscrisurilor litigiului, a citațiilor, hotărârilor arbitrale şi încheie- 
rilor de şedinţă se face prin scrisoare recomandată cu conținut declarat şi confir- 
mare de primire. Înştiințarea părţilor cu privire la alte măsuri luate de tribunalul 
arbitral poate fi făcută şi prin telefax, poştă electronică sau prin alte mijloace ce 
asigură transmiterea textului actului şi confirmarea primirii acestuia. 

(2) Înscrisurile pot fi înmânate şi personal părții, sub semnătură. 

(3) Dovezile de comunicare se depun la dosar. 


COMENTARIU 


Așa cum anticipam”, în cadrul procedurii arbitrale, comunicarea actelor nu are loc 
din oficiu, tribunalul arbitral nedispunând în toate cazurile de un aparat auxiliar. Fiecare 
parte de la care emană un act procedural, respectiv tribunalul arbitral trebuie să asigure 
comunicarea lui către ceilalți participanţi. 

Modalitatea principală de comunicare rămâne prin scrisoare recomandată cu conti- 
nut declarat și confirmare de primire. 

Pentru celeritate, tribunalul arbitral poate aduce la cunoștința părților alte măsuri, în 
afara citaţiilor, hotărârilor arbitrale și încheierilor de ședință, și prin telefax, poștă elec- 
tronică sau prin alte mijloace care asigură transmiterea textului actului și confirmarea 
primirii acestuia. Este vorba, de pildă, de măsurile administrative și de organizare luate 
prin rezoluții, dispoziţii etc. 

În privinţa înscrisurilor, altele decât cele emanând de la tribunalul arbitral, acestea 
pot fi înmânate între părţi și personal, sub semnătură. 

Dovezile de comunicare se depun la dosar, pentru evidenţă. 

Suntem de părere că citarea prin publicitate nu este potrivită în procedura arbitrală, 
întrucât s-ar aduce, printre altele, o încălcare a principiului confidenţialităţii. 


Art. 578. Verificarea dosarului. (1) Îndată după expirarea termenului pen- 
tru depunerea întâmpinării, tribunalul arbitral verifică stadiul pregătirii litigiului 
pentru dezbatere şi, dacă va socoti necesar, va dispune măsurile corespunzătoare 
pentru completarea dosarului. 

(2) După această verificare şi, dacă este cazul, după completarea dosarului, 
tribunalul arbitral fixează termen de dezbatere a litigiului şi dispune citarea păr- 
ților. 


"u A se vedea şi supra, comentariul la art. 544. 
2! Pentru o soluție asemănătoare, art. 1042 ZPO. 
B A se vedea supra, art. 572. 

COMENTARIU 


Etapa scrisă a judecății arbitrale ia sfârșit odată cu depunerea întâmpinării de către 
pârât sau cu împlinirea termenului avut la dispoziţie în acest scop. 

În cazul în care tribunalul arbitral constată că este necesară completarea dosarului, 
va acorda părților un termen în acest sens. Bunăoară, se va dispune completarea men- 
ţiunilor lipsă din cuprinsul cererii sau al întâmpinării ori depunerea tuturor actelor ce le 
însoțesc. De asemenea, va putea verifica plata anticipată a cheltuielilor solicitate potrivit 
art. 597. Nu în ultimul rând, vor fi luate ultimele măsuri pentru organizarea dezbaterilor. 

Prin aceste verificări se previn situaţiile care ar duce la amânarea dezbaterilor și la 
prelungirea arbitrajului. 

După ce a ajuns la concluzia că dosarul se află în stare de judecată, tribunalul arbitral 
fixează termen de dezbatere a litigiului și dispune citarea părţilor, în condiţiile art. 580. 


Art. 579. Verificarea competenţei. (1) La primul termen de judecată cu pro- 
cedura legal îndeplinită, tribunalul arbitral îşi verifică propria sa competenţă de 
a soluţiona litigiul. 

(2) Dacă tribunalul arbitral hotărăşte că este competent, consemnează acest 
lucru într-o încheiere, care se poate desființa numai prin acţiunea în anulare 
introdusă împotriva hotărârii arbitrale, conform art. 608. 

(3) Dacă tribunalul arbitral hotărăşte că nu este competent să soluţioneze liti- 
giul cu care a fost sesizat, îşi declină competenţa printr-o hotărâre, împotriva 
căreia nu se poate formula acțiunea în anulare, prevăzută la art. 608. 


COMENTARIU 


Un aspect important pentru soarta procesului arbitral este lămurirea problemei com- 
petenței tribunalului arbitral. Se evită astfel pierderea de timp prețios pentru părți în 
lămurirea problemei litigioase. 

De aceea, prin dispoziția art. 579 — nou-introdusă = s-a instituit regula potrivit căreia, 
la primul termen de judecată cu procedura lega! îndeplinită, tribunalul arbitral este dator 
să procedeze din oficiu la verificarea competenţei. Până la acest moment, părțile au 
posibilitatea de a ridica, la rândul lor, excepția necompetenţei tribunalului arbitral, potri- 
vit art. 592!!, determinând tribunalul arbitral la aceeași verificare!”!. Concomitent, com- 
petenta tribunalului arbitral poate fi supusă controlului judiciar, în condiţiile art. 554°. 

Strâns legat de această problemă este și cea a verificării validității convenției arbi- 
trale. Potrivit doctrinei germane, conceptul de „competenţă-competenţă” permite păr- 
ţilor încheierea unei convenţii distincte de cea arbitrală, prin care să acorde tribunalului 
arbitral competenţa să se pronunţe asupra eficacității convenției arbitrale”. 


I) Pentru detalii, a se vedea infra, comentariile la acest articol. 

2) în cadrul arbitrajului reglementat de Codul de procedură civilă german, odată cu verificarea propriei com- 
petenţe, tribunalul arbitral verifică existenţa și validitatea convenției arbitrale. De asemenea, ambele părți 
pot invoca excepţia necompetenței, chiar dacă au numit arbitri sau au participat la constituirea tribunalului 
arbitral. În cazul în care tribunalul arbitral se consideră competent, părțile pot introduce acțiune împotriva 
hotărârii la instanţa judecătorească, în termen de o lună de la comunicare (art. 1040 ZPO). 

3) A se vedea supra, comentariile la acest articol. 

i Pentru o tratare monografică și comparativă a problemei competenţei arbitrale, A. Ahrendt, Der Zustân- 
digkeitsstreit im Schiedsverfahren, Mohr Siebeck, Tübingen, 1996, p. 18. 

În cazul în care tribunalul arbitral constată că este competent, consemnează această 
concluzie într-o încheiere și continuă judecata. Această încheiere interlocutorie nu poate 
fi atacată decât pe calea acţiunii în anulare, potrivit art. 608, astfel încât procesul arbi- 
tral nu riscă să fie întrerupt de exercitarea unor căi de atac la instanţele judecătorești. În 
cazul în care acţiunea în anulare este admisă și se constată faptul că tribunalul arbitral 
nu era competent, litigiul va fi soluționat de instanţa judecătorească competentă, fără a 
lăsa părților opţiunea de a recurge din nou la arbitraj (art. 613). 

Dacă tribunalul arbitral decide în sens contrar, stabilind că nu este competent să solu- 
tioneze litigiul, își declină competenţa printr-o hotărâre împotriva căreia nu se poate for- 
mula acţiune în anulare. Pe această cale, convenţia nu mai produce efecte, părțile având 
însă posibilitatea să încheie o nouă convenţie arbitrală. 


Art. 580. Termenul de citare. Între data primirii citației şi termenul de dez- 
batere trebuie să existe un interval de timp de cel puţin 15 zile. 


COMENTARIU 


În vederea asigurării dreptului la apărare, s-a instituit un termen de cel puţin 15 zile 
între data primirii citaţiei și termenul de dezbatere. 
In funcție de circumstanţele cauzei, termenul poate suferi modificări. 


Art. 581. Participarea terţilor. (1) Tertii pot participa la procedura arbitrală 
în condițiile art. 61-77, dar numai cu acordul lor şi al tuturor părților. Cu toate 


acestea, intervenţia accesorie este admisibilă şi fără îndeplinirea acestei condiţii. 
(2) Dispoziţiile art. 580 se aplică în mod corespunzător. 


COMENTARIU 


Lipsind din reglementarea anterioară, dispoziția de faţă reglementează posibilitatea 
participării terţilor în procedura arbitrală. Formele intervenției voluntare și forțate, 
cuprinse în art. 61-771!, sunt permise și în procesul arbitral. Diferenţa esenţială o face 
faptul că, în toate cazurile, este nevoie de acordul terţilor şi al tuturor părților?l, ceea ce 
se explică prin accesul voluntar la arbitraj. Terţul, odată intrat într-o procedură arbitrală, 
renunţă la competenţa instanțelor judecătorești, devenindu-i opozabilă hotărârea 
arbitrală. 

O consecinţă a cerinței acordului tuturor părților și al terțului este faptul că nu mai 
are loc o procedură contradictorie de admitere în principiu a cererii de intervenție. 

Excepție de la cerința de mai sus există în cazul intervenientului accesoriu, situație în 
care nu este necesar decât acordul părţii în sprijinul căreia are loc intervenţia. 


Art. 382. Absența unei părți. Neprezentarea părții legal citate nu împiedică 
dezbaterea litigiului, afară numai dacă partea lipsă nu va cere, cel mai târziu cu 3 
zile înainte de data pentru care a fost stabilită dezbaterea, amânarea acesteia pen- 
tru motive temeinice, încunoştințând în acelaşi termen şi cealaltă parte, precum 
şi arbitrii. Aprecierea temeiniciei motivelor absenței uneia dintre părți, precum şi 


ul Pentru detalii, trimitem la comentariile acestor articole. 
2! Art. 816-quinquies C. proc. civ. italian cere şi acordul arbitrilor. 

a motivelor pentru care absenţa justifică amânarea dezbaterii este de competența 
exclusivă a tribunalului arbitral, hotărârea acestuia nefiind supusă niciunei căi 
de atac. 


COMENTARIU 


Desfășurarea procedurii arbitrale nu implică în mod obligatoriu prezenţa părţilor la 
dezbateri, singura cerinţă fiind ca acestea să fie legal citate. 

Există situaţii în care, din diverse motive, una dintre părţi nu se poate prezenta la 
dezbateri. Insistând să fie prezentă la dezbateri, ea poate solicita amânarea cauzei, în 
condiţiile prezentului articol. Cererea nu produce de la sine amânarea cauzei, urmând 
ca tribunalul arbitra! să aprecieze temeinicia acesteia, în funcţie de influenţa prezenţei 
părţii asupra economiei procesului. 

Spre deosebire de art. 358” CPC 1865, în prezent sunt posibile mai multe amânări ale 
dezbaterilor pentru absenţa unei părţi. S-au adăugat și competenţa exclusivă a tribuna- 
lului arbitral asupra acestor cereri!!!, precum și faptul că hotărârea nu este supusă niciu- 
nei căi de atac. În ciuda denumirii, suntem de părere că este vorba despre o încheiere 
interlocutorie. 


Art. 583. Solicitarea judecării în lipsă. Oricare dintre părți poate cere în 
scris ca soluționarea litigiului să se facă în lipsa sa, pe baza probelor aflate la 
dosar. Dispoziţiile art. 580 se aplică în mod corespunzător. 


COMENTARIU 


Completând problematica referitoare la prezenţa părților, articolul de faţă prevede că 
oricare dintre părţi poate solicita tribunalului arbitral judecarea în lipsă, pentru a evita 
orice posibile amânări determinate de lămurirea absenței sale. Cu toate acestea, proce- 
dura de citare trebuie îndeplinită ṣi faţă de această parte. 

Cererea este făcută în scris, odată cu cererea arbitrală sau ulterior. 


Art. 584. Absența ambelor părți. (1) Dacă ambele părți, deşi legal citate, nu 
se prezintă la termen, tribunalul arbitral va soluţiona litigiul, în afară de cazul în 
care s-a cerut amânarea pentru motive temeinice. Aprecierea temeiniciei moti- 
velor amânării este de competenţa exclusivă a tribunalului arbitral, hotărârea 
acestuia nefiind supusă niciunei căi de atac. 

(2) Chiar dacă părțile nu solicită amânarea soluționării litigiului, tribunalul 
arbitral poate să amâne judecarea acestuia, citând părțile, dacă apreciază că pre- 
zenta lor la dezbatere este necesară, sau acordând un termen pentru ca părțile să 
îşi poată formula concluziile în scris. 


COMENTARIU 


Lipsa ambelor părţi legal citate nu atrage suspendarea procesului! Tribunalul arbi- 
tral poate soluţiona dosarul pe baza actelor existente la dosar. 


1) Art. 1048 alin. (4) teza a Il-a ZPO lasă părţilor posibilitatea de a conveni asupra efectelor absenței. 
3 Aici, suspendarea nu se poate justifica la fel ca în dreptul comun, întrucât procesul arbitral nu se află în con- 
curs cu alte procese aflate pe rolul tribunalului arbitral, fiind necesară buna administrare a instanței. 

Absența părţilor poate fi o dovadă a încrederii acordate tribunalului arbitral, 
dar poate fi determinată şi de lipsa timpului necesar pentru a participa la jude- 
cată. Dacă este însă vorba de o situație izolată, părțile pot solicita amânarea cau- 
zei, cerere asupra căreia tribunalul se pronunță în condiţiile de la art. 583. 

După caz, tribunalul arbitral poate ajunge la concluzia că prezenţa părţilor este nece- 
sară pentru clarificarea unor aspecte, administrarea unor probe etc. Pentru aceasta, tri- 
bunalul arbitral va amâna cauza chiar şi în lipsa cererii părţilor și emite o nouă citaţie 
sau, cu titlu de noutate, poate să acorde un termen pentru formularea de concluzii scrise. 


Art, 585. Măsuri asigurătorii. (1) Înaintea sau în cursul arbitrajului, oricare 
dintre părți poate cere tribunalului prevăzut la art. 547 să încuviințeze măsuri 
asigurătorii şi măsuri provizorii cu privire la obiectul litigiului sau să constate 
anumite împrejurări de fapt. 

(2) La această cerere se vor anexa, în copie, cererea de arbitrare sau, în lipsă, 
dovada comunicării prevăzute la art. 558 alin. (2), precum şi convenţia arbitrală. 

(3) Încuviințarea acestor măsuri va fi adusă la cunoştinţa tribunalului arbitral 
de către partea care le-a cerut. 

(4) În cursul arbitrajului, măsurile asigurătorii şi măsurile provizorii, precum 
şi constatarea anumitor împrejurări de fapt pot fi încuviințate şi de tribunalul 
arbitral. În caz de împotrivire, executarea acestor măsuri se dispune de către 
instanţa judecătorească, potrivit prevederilor alin. (1). 


COMENTARIU 


Prin reunirea vechilor art. 3588-358? CPC 1865, art. 585 NCPC reglementează măsu- 
rile procesuale ce pot fi încuviinţate în cursul procesului arbitral. Acestea sunt menite să 
asigure soluţionarea litigiului, precum și executarea hotărârii arbitrale. 

Măsurile la care se referă art. 585 sunt masurile asigurătorii prevăzute în Titlul IV al 
Cărţii a VI-a, alte măsuri provizorii ce pot fi luate pe calea ordonanţei președinţiale, la 
care se adaugă constatarea anumitor împrejurări de fapt (art. 364 NCPC). 

Acestea pot fi cerute de partea interesată chiar și înaintea arbitrajului, competenţa 
fiind atribuită exclusiv tribunalului prevăzut la art. 547. Pentru justificarea cererii, aceasta 
va fi însoţită de cererea de arbitraj sau de dovada efectuării comunicării numirii arbitri- 
lor, precum și de convenţia arbitrală. Vor trebui aduse însă şi argumente care să justifice 
competenţa tribunalului din punct de vedere teritorial. Suntem de părere că în această 
fază era mai potrivită competența de drept comun a instanţelor judecătorești, întrucât 
părţile nu vor apela în mod necesar la arbitraj. 

Urmând regimul general al comunicărilor actelor în procedura arbitrală, în cazul în 
care luarea măsurilor a fost încuviinţată, va fi adusă la cunoștința tribunalului arbitral 
prin grija părţii care le-a cerut. 

În cursul arbitrajului, partea interesată poate apela în paralel și la tribunalul arbi- 
tral. Întrucât acesta nu este înzestrat cu imperium, în caz de împotrivire la executare, 
nu dispune de mijloace de constrângere pentru executarea propriilor măsuri. De aceea, 
în asemenea situaţii, se recurge la sprijinul tribunalului în circumscripţia căruia are loc 
arbitrajul, care dispune executarea măsurii. Din redactarea ultimului alineat, care tri- 
mite la primul, presupunem că este vorba de o nouă judecată, în condiţiile art. 547, însă 
verificările instanţei vor fi sumare, pentru a nu duce la descurajarea părţilor de a solicita 

tribunalului arbitral încuviințarea măsurilor. Credem că ar fi fost mai potrivit doar ca tri- 
bunalul să încuviinţeze executarea silită, în condiţiile art. 66510. 

Tot în cursul arbitrajului se pot ivi incidente, atunci când există cereri simultane pri- 
vind luarea unor măsuri. 

Trebuie adăugat faptul că împotriva încheierilor tribunalului arbitral prin care au fost 
dispuse măsuri asigurătorii sau provizorii poate fi exercitată separat acțiunea în anu- 
larel”. 

Orice cerere de luare a măsurilor prevăzute în prezentul articol, introdusă cu read- 
credință, deschide calea unei acţiuni în despăgubiril?. 


Art. 586. Sarcina probei. (1) Fiecare dintre părţi are sarcina să dovedească 
faptele pe care îşi întemeiază în litigiu pretenţia sau apărarea. 

(2) In vederea soluționării litigiului, tribunalul arbitral poate cere părților 
explicaţii scrise cu privire la obiectul cererii şi faptele litigiului şi poate dispune 
administrarea oricăror probe prevăzute de lege. 


COMENTARIU 


În privinţa sarcinii probei, arbitrajul urmează regula „actori incumbit probatio, reus 
in excipiendo fit actor”, fiecărei părţi revenindu-i sarcina de a dovedi faptele pe care își 
întemeiază în litigiu pretenţia sau apărarea. 

Așa cum am văzut la art. 575 alin. (2), arbitrii exercită un rol activ aproape în aceeași 
măsură ca și judecătorii, dispoziţiile art. 22 alin. (1), (2), (3), (4) și (6) fiindu-le aplicabile 
în mod corespunzător. 

Articolul 586 alin. (2) reia, de o manieră adaptată, dispoziţiile art. 22 alin. (2). Aceeași 
dispoziție reprezintă, totodată, o confirmare a legalității probelor în procesul arbitrai. 


Art. 387. Propunerea probelor. (1) Probele care nu au fost cerute prin cere- 
rea de arbitrare sau prin întâmpinare nu vor mai putea fi invocate în cursul arbi- 
trajului, în afară de cazurile prevăzute la art. 254 alin. (2). 

(2) Tribunalul arbitral are competența exclusivă de a decide asupra utilită- 
tii, pertinenței şi concludenței probelor propuse de părți. Cu consultarea părți- 
lor, tribunalul arbitral poate fixa termene-limită pentru administrarea probelor 
încuviințate. După expirarea acestor termene, administrarea probei nu mai poate 
avea loc decât dacă tribunalul arbitral apreciază că aceasta este esențială pentru 
soluționarea corectă a litigiului. 


COMENTARIU 


Anterior inclusă în art. 358” alin. (23) CPC 1865, chestiunea referitoare la propunerea 
probelor a primit un articol de sine-stătător. 

Sub sancţiunea decăderii, probele se propun de către reclamant prin cererea de arbi- 
trare, iar de pârât prin întâmpinare, respectiv prin cererea reconvenţională. 


1 În acest sens este și art. 1041 alin. (2) ZPO. 

12) A se vedea infra, art. 594 alin. (1) lit. b). 

B) A se vedea și art. 187 alin. (1) pct. 1 lit. d) NCPC. 

1! Pentru detalii, a se vedea supra, comentariile la acest articol. 

Cu titlu de excepție, părţile pot invoca noi probe în cursul arbitrajului în cazurile 
expres prevăzute de art. 254 alin. (2) NCPC, care se aplică în mod corespunzător: 

a) necesitatea probei rezultă din modificarea cererii; 

b) nevoia administrării probei reiese din dezbaterile arbitrale și partea nu o putea 
prevedea; 

c) partea învederează tribunalului arbitral că, din motive temeinic justificate, nu a 
putut propune în termen probele cerute; 

d) administrarea probei nu duce la amânarea judecății; 

e) există acordul expres al tuturor părților. 

În legătură cu admisibilitatea probeior, nou-introdusul alin. (2) conferă competență 
exclusivă tribunalului arbitral în privința aprecierii utilității, pertinenţei și concludenţei 
probelor propuse de părți, ceea ce exclude posibilitatea de a aduce în discuţie în faţa 
instanţelor judecătoreşti acest aspect. 

Administrarea probelor poate fi fixată într-un cadru temporal, sens în care se acordă 
tribunalului arbitral posibilitatea de a stabili termene-limită pentru administrarea probe- 
lor încuviinţate, sub sancţiunea decăderii. Înainte de a decide astfel, tribunalul arbitral 
va consulta și părţile, pentru a evita cazurile în care acestea ajung în imposibilitate de a 
administra probele în termenul fixat. 

Totuși, probele vor putea fi administrate şi după expirarea termenelor-limită fixate, 
dacă tribunalul arbitral apreciază că acest lucru este esenţial pentru soluționarea corectă 
a litigiului. 


Art. 388. Administrarea probelor. (1) Administrarea probelor se efectuează 
în şedinţa tribunalului arbitral. Acesta poate dispune ca administrarea probelor 
să fie efectuată în fața supraarbitrului sau, cu acordul părţilor, în faţa unui arbitru 
din compunerea tribunalului arbitral. 

(2) Dacă una dintre părți deține un mijloc de probă, tribunalul arbitral poate 
ordona înfăţişarea lui. 


COMENTARIU 


Ecou al principiului nemijlocirii îl reprezintă faptul că probele se administrează de 
către tribunalul arbitral, în şedinţă. Pentru operativitate, acesta poate dispune ca admi- 
nistrarea probelor să fie efectuată în fața supraarbitrului, chiar și în afara ședinţelor, misi- 
une ce poate fi încredinţată cu acordul părţilor și unui arbitru. 

În cazul în care din dezbateri sau din înscrisurile depuse de părţi rezultă faptul că una 
dintre părţi deţine un mijloc de probă, tribunalul arbitral poate ordona înfățișarea lui. 
Dispoziţiile art. 293 și urm. NCPC se aplică în mod corespunzător. 


Art. 589. Audierea martorilor şi a experților. (1) Martorii şi experții sunt 
audiaţi fără prestare de jurământ. 

(2) Audierea martorilor şi a experților poate fi făcută, la cererea sau cu con- 
simțământul acestora, şi la locuinţa ori la locul unde îşi desfăşoară activitatea. 
De asemenea, tribunalul arbitral le cere să răspundă în scris întrebărilor puse, 
acordând un termen în acest scop. 

(3) Tribunalul arbitral nu poate să recurgă la mijloace de constrângere şi nici 
să aplice sancțiuni martorilor sau experților. Pentru luarea acestor măsuri părțile 
se pot adresa tribunalului prevăzut la art. 547. 


COMENTARIU 


Anumite reguli derogatorii de la dreptul comun întâlnim în cazul administrării probei 
cu martori și al expertizei. 

Potrivit art. 589 alin. (1), audierea martorilor şi a experților are loc fără prestare de 
jurământ. Aceasta se explică prin faptul că arbitrajul fiind o procedură privată, aceste 
persoane nu pot să participe la procedură decât în mod voluntari!!. Nu înseamnă însă că 
un proces arbitral poate fi ignorat de persoanele sau autoritățile chemate să își dea con- 
cursul în soluţionarea litigiului. De aceea, tribunalul arbitral poate solicita sprijinul tribu- 
nalului prevăzut la art. 547, pentru a recurge la mijloace de constrângere sau să aplice 
sancțiuni martorilor sau experților". 

Cu titlu de noutate!!, audierea martorilor si a experților poate fi făcută, la cererea 
sau cu consimţământul acestora, și la locuinta ori la locul unde își desfăsoară activita- 
tea. Dispoziţia nu este aplicabilă doar în caz de boală sau altă împiedicare gravă, așa cum 
restrânge art. 314 NCPC. 

Urmând regula prevăzută la art. 588 alin. (1), tribunalul arbitral poate împuternici 
supraarbitrul cu această sarcină sau, cu acordul părţilor, să desemneze pe unul dintre 
arbitri. Trebuie precizat că tribunalul arbitra! nu are posibilitatea de a recurge la comisia 
rogatorie. 

Nu în ultimul rând, tribunalul arbitral poate cere martorilor sau experţilor să răspundă 
în scris întrebărilor puse, acordând un termen în acest scop, dispoziţie care este mai utilă 
în cazul experţilor. În orice caz, această modalitate de luare a declaraţiei se recomandă a 
fi utilizată numai cu acordul părţilor, pentru lămurirea unor chestiuni simple!?l. 


Art. 590. Informaţii deținute de autoritățile publice. (1) Tribunalul arbitral 
poate solicita informații scrise autorităților publice în legătură cu actele şi acţiu- 
nile acestora, care sunt necesare pentru soluționarea cauzei. 

(2) Dacă autoritatea publică refuză transmiterea informațiilor, deşi nu sunt 
îndeplinite condițiile art. 298 alin. (2), părțile sau arbitrii pot sesiza tribunalul 
prevăzut la art. 547, care va lua măsurile prevăzute de art. 298 alin. (1). 


COMENTARIU 


În cadrul noutăţilor aduse arbitrajului se înscrie și dispoziţia de faţă, care permite tri- 
bunalului arbitral să solicite orice informaţii scrise deţinute de autoritățile publice, dacă 
sunt necesare pentru lămurirea stării de fapt. 

La fel ca și în cazul martorilor și experţilor, tribunalul arbitral nu deţine mijloace de 
constrângere a autorităților solicitate, în situația refuzului de a-și da concursul. Tot la 


9 R.A. Schütze, op. cit., p. 228. 

2) în procedura arbitrală germană, tribunalul arbitral sau una dintre părţi, cu acordul tribunalului arbitral, 
poate solicita sprijinul instanţei judecătorești pentru administrarea unei probe (art. 1050 ZPO}. A se vedea și 
art. 187 alin. (1) pct. 2 lit. a) și d), respectiv art. 313 NCPC. 

2 Dispoziţia se regăsește și în art. 816-ter alin. (2) C. proc. civ. italian. 

1) RA. Schütze, op. cit., p. 229. 

fel însă, partea sau arbitrii pot sesiza tribunalul prevăzut la art. 547, pentru a dispune 
măsuri de constrângerelil. 


Art. 591. Aprecierea probelor. Aprecierea probelor se face de către arbitri 
potrivit intimei lor convingeri. 


COMENTARIU 


Cu toate că arbitrii sunt numiţi de părţi, creându-se legături convenţionale, ei trebuie 
să îşi exercite misiunea dând dovadă de echidistanță fată de părti, dar și de indepen- 
dentă unul fată de celălalt, inclusiv în legătură cu probele administrate. 

Pe de altă parte, părţile nu vor putea impune arbitrilor o ierarhie a probelor, astfel că 
aprecierea probelor se va face potrivit intimei lor convingeri. 


Art. 592. Cereri şi excepții. (1) Orice excepție privind existenţa şi validitatea 
convenției arbitrale, constituirea tribunalului arbitral, limitele însărcinării arbitri- 
lor şi desfăşurarea procedurii până la primul termen de judecată la care partea a 
fost legal citată trebuie ridicată, sub sancţiunea decăderii, cel mai târziu la acest 
termen, dacă nu s-a stabilit un termen mai scurt. 

(2) Orice cereri şi orice înscrisuri vor fi depuse cel mai târziu până la primul 
termen de judecată la care părțile au fost legal citate. Dispoziţiile art. 587 se aplică 
în mod corespunzător. 

(3) Neregularitatea actelor de procedură se acoperă dacă nu a fost invocată 
de cel interesat la termenul la care s-a produs ori, dacă a lipsit la acel termen, la 
primul termen de judecată la care a fost prezent ori legal citat după producerea 
neregularităţii şi înainte de a se pune concluzii în fond. 


COMENTARIU 


Articolul de faţă fixează regimul cererilor și excepțiilor formulate în cursul arbitraju- 
lui, care intră în competenţa tribunalului arbitral. 

În fața tribunalului arbitral pot fi ridicate atât excepții procedurale, cât şi apărări de 
fond, referitoare la convenţia arbitrală, limitele însărcinărilor arbitrilor, stabilirea reguli- 
lor procedurale, compensație?! etc. 

Pentru evitarea temporizării procedurii arbitrale, excepţiile și apărările trebuie invo- 
cate, sub sancţiunea decăderii, până la primul termen de judecată la care partea a fost 
legal citată sau la termenul mai scurt stabilit de părți. 

În mod similar, orice cereri şi orice înscrisuri vor fi depuse cel mai târziu până la pri- 
mul termen de judecată la care părţile au fost legal citate. Însă această posibilitate acor- 
dată trebuie să fie exercitată ţinând cont de dispoziţiile art. 587 referitoare la termenul 
de propunere a probelor. 

Urmând regimul dreptului comun, neregularitatea actelor de procedură nu va mai fi 
luată în considerare dacă nu este invocată în condiţiile alin. (3) al prezentului articol. Par- 
tea interesată va invoca neregularitatea în scris’! sau oral, în ședință. 


1 A se vedea și art. 187 alin. (1) pct. 2 lit. g) NCPC. 
2! A se vedea și art. 817-bis C. proc. civ. italian. 
B De exemplu, dacă este vorba de neregularități survenite până la primul termen fixat pentru dezbateri. 

Art. 593. Încheierea de şedinţă. (1) Dezbaterile arbitrale vor fi consemnate 
în încheierea de şedinţă. 

(2) Orice dispoziție a tribunalului arbitral va fi consemnată în încheiere şi va 
fi motivată. 

(3) Încheierea de şedinţă va cuprinde, pe lângă menţiunile prevăzute la 
art. 603 alin. (1) lit. a) şi b), şi următoarele mențiuni: 

a) o scurtă descriere a desfăşurării şedinţei; 

b) cererile şi susținerile părților; 

c) motivele pe care se sprijină măsurile dispuse; 

d) dispozitivul; 

e) semnăturile arbitrilor, cu observarea prevederilor art. 602 alin. (3). 

(4) Dispoziţiile art. 603 alin. (2) se aplică în mod corespunzător. 

(5) Părțile au dreptul să ia cunoştinţă de conținutul încheierilor şi de actele 
dosarului. La cererea părţilor sau din oficiu, tribunalul arbitral poate îndrepta 
sau completa încheierea de şedinţă printr-o altă încheiere. Părţilor li se comunică, 
la cerere, copie de pe încheierea de şedinţă. 


COMENTARIU 


Dezbaterile arbitrale se pot desfășura în una sau mai multe ședințe. Ca o măsură de 
prevedere, acestea vor fi consemnate de tribunalul arbitral, împreună cu orice dispoziţie 
luată!!, sub forma încheierii de ședință. 

Cuprinsul acesteia, similar unei încheieri judecătorești, este prevăzut în alin. (3). Opi- 
niile separate sau concurente vor fi redactate și semnate de arbitrul în cauză. Acestea vor 
fi întotdeauna motivate!” 

Părțile pot lua cunoștință de întreg dosarul arbitral fără a fi nevoite să justifice un 
motiv (pierderea unor acte, nevoia confruntării originaleior etc.). 

Tribunalul arbitral comunică copie de pe încheierile de ședință sau orice alte acte 
(declaraţii de martori, rapoarte de expertiză etc.) numai la cerere, nu şi din oficiul? 

La fel ca echivalentul lor din judecata obișnuită, încheierile arbitrale pot fi împărţite, 
la rândul lor, în preparatorii și interlocutorii. 


Art. 594. Atacarea separată a încheierilor de şedinţă. (1) Pot fi atacate sepa- 
rat cu acţiunea în anulare prevăzută la art. 608 încheierile tribunalului arbitral 
prin care s-au luat următoarele măsuri: 

a) a fost suspendat cursul arbitrajului, potrivit art. 412 şi 413; 

b) au fost luate măsuri asigurătorii sau provizorii, potrivit art. 585; 

c) a fost respinsă, ca inadmisibilă, cererea de sesizare a Curţii Constituţionale 
privind constituționalitatea unei dispoziții legale. 

(2) Dispoziţiile art. 608-613 se aplică în mod corespunzător, în măsura în care 
prezentul articol nu prevede altfel. 


I Bunăoară, cele de la prima ședință a tribunalului ori cu privire la probe etc. 

2) În doctrina germană s-a afirmat că, din punct de vedere probator, încheierile constituie un act sub semnă- 
tură privată (R.A. Schütze, op. cit., p. 181). 

3) Pentru încurajarea unei asemenea practici, ibidem. 

(3) În afara motivelor prevăzute la art. 608, în acţiunea în anulare se poate 
invoca şi lipsa condiţiilor prevăzute de lege pentru luarea măsurilor dispuse prin 
încheiere. 

(4) Acţiunea în anulare poate fi introdusă în termen de 5 zile de la comunicare, 
cu excepția cazului prevăzut la alin. (1) lit. a), când poate fi formulată cât timp 
durează suspendarea. 

(5) În cazurile prevăzute la alin. (1) lit. b) şi c), acţiunea în anulare nu sus- 
pendă cursul arbitrajului. 

(6) Soluţionând acțiunea în anulare, curtea de apel poate, după caz, să men- 
țină, să modifice sau să desființeze măsurile dispuse de tribunalul arbitral prin 
încheiere. Hotărârea curţii de apel este definitivă. 


COMENTARIU 


Introdus prin Legea nr. 76/2012, articolul de față reglementează regimul unor 
încheieri interlocutorii, prin care au fost luate măsurile enumerate în primul alineat. 
Celelalte încheieri vor fi atacate doar odată cu hotărârea arbitrală. 

În premieră, dispoziţia de față consacră în mod expres anumite incidente ce pot inter- 
veni în cursul arbitrajului, respectiv suspendarea de drept și cea facultativă, precum și 
invocarea excepţiei de neconstituţionalitate. 

Suntem de părere că împotriva hotărârilor curţii de apel, care sunt definitive, nu mai 
pot fi exercitate alte căi de atac. 


Capitolul III. Cheltuielile arbitrale 


Art. 595. Cheltuielile arbitrale. (1) Cheltuielile pentru organizarea şi desfă- 
şurarea arbitrajului, precum şi onorariile arbitrilor, cheltuielile de administrare a 
probelor, cheltuielile de deplasare a părților, arbitrilor, experţilor, martorilor se 
suportă potrivit înţelegerii dintre părți. 

(2) În lipsa unei asemenea înțelegeri, cheltuielile arbitrale se suportă de partea 
care a pierdut litigiul, integral, dacă cererea de arbitrare este admisă în totalitate, 
sau proporțional cu ceea ce s-a acordat, dacă cererea este admisă în parte. 


COMENTARIU 


Arbitrajul este o activitate care, prin persoanele implicate, resursele alocate, precum 
și durata sa, antrenează anumite costuri. Unul dintre motivele pentru care se apelează 
la arbitraj sunt cheltuielile care, de regulă, sunt mult mai scăzute decât cele ale judecății 
obișnuite. 

Articolul 595 alin. (1) stabilește regula potrivit căreia, în privinţa suportării cheltuie- 
ilor arbitrale, la fel ca și asupra celorlalte aspecte financiare ale arbitrajului, părțile vor 
încheia o înțelegere. Acestea se referă de regulă la organizarea şi desfășurarea arbitra- 
jului, precum și la onorariile arbitrilor, cheltuielile de administrare a probelor, cheltuie- 
lile de deplasare a părților, arbitrilor, experţilor, martorilor, la care se pot adăuga și alte 
aspecte. 

În lipsa înţelegerii, sarcina suportării cheltuielile revine, la fel ca și la judecata obiș- 
nuită, părții care a pierdut procesul. Cuantumul este stabilit de tribunalul arbitral după 
cum cererea a fost admisă în totalitate sau în parte. 

Nimic nu împiedică însă părţile să împuternicească tribunalul arbitral să împartă 
cheltuielile între cele două părţi, în funcţie de circumstanţele litigiului și de soluția la 
care s-a ajunsiil, 


Art. 596. Onorariul arbitrilor. (1) Tribunalul arbitral poate evalua, în mod 
provizoriu, cuantumul onorariilor arbitrilor şi poate obliga părțile să consem- 
neze, potrivit dispozițiilor sale, suma respectivă prin contribuţie egală. 

(2) Părţile pot fi obligate solidar la plată. 

(3) Dacă pârâtul nu îşi îndeplineşte obligaţia care îi revine potrivit alin. (1), în 
termenul stabilit de tribunalul arbitral, reclamantul va consemna întreaga sumă, 
urmând ca prin hotărârea arbitrală să se stabilească cuantumul final al onorarii- 
lor cuvenite arbitrilor, precum şi modul de suportare de către părți. 


COMENTARIU 


Activitatea arbitrilor nu este una gratuită. Pentru activitatea depusă, ei au dreptul la 
un onorariu. 

Odată ce a fost constituit, tribunalul arbitral poate evalua, în mod provizoriu, cuantu- 
mul onorariilor. Această opţiune este utilă mai ales pentru evitarea unui conflict cu păr- 
tile pe seama onorariului. Părţile vor suporta onorariul provizoriu în cote egale, putând 
fi obligate și în mod solidar pentru întreaga sumă. 

Întrucât interesul în soluționarea litigiului aparţine mai ales reclamantului, se întâm- 
plă ca pârâtul să nu dea curs dispoziției tribunalului arbitral. Această atitudine poate să 
nască o lipsă de încredere din partea arbitrilor. Neavând mijloace de constrângere la dis- 
poziție, tribunalului arbitral nu îi rămâne altă opţiune decât să pună în sarcina reclaman- 
tului consemnarea întregii sume, urmând ca prin hotărârea arbitrală să se regularizeze 
plățile, în funcție de partea în favoarea căreia s-a pronunţat soluţia, respectiv convenţia 
arbitrală etc. 

În cazul în care pârâtul refuză să achite această sumă după pronunţarea hotărârii, 
reclamantul are deschisă calea unei acțiuni în pretentii. 

Pentru situaţia în care și reclamantul refuză să plătească onorariul, credem că tribu- 
nalul arbitral nu are dreptul să demisioneze, ci doar să se abţină de a da curs arbitrajului, 
potrivit art. 588 alin. (2). 


Art. 597. Plata anticipată a cheltuielilor. (1) Tribunalul arbitral poate obliga 
părțile sau pe fiecare dintre ele la avansarea oricăror cheltuieli necesare pentru 
organizarea şi desfăşurarea arbitrajului. 

(2) Tribunalul arbitral poate să nu dea curs arbitrajului până la consemnarea, 
avansarea sau plata sumelor prevăzute în prezentul capitol. 


I În acest sens, art. 1057 ZPO. 

COMENTARIU 


Tribunalul arbitral nu deţine resurse financiare proprii și nici membrii săi nu pot fi 
obligaţi să avanseze sume legate de organizarea și desfășurarea arbitrajului. 

De aceea, în afara plății onorariilor provizorii ale arbitrilor, părţile sau fiecare dintre 
ele mai pot fi obligate și la plata altor cheltuieli previzibile, cum ar fi cele legate de chiria 
spațiului unde se desfășoară arbitrajul, asigurarea secretariatului, efectuarea comunicări 
citațiilor etc. 

Tribunalul are dreptul să se abţină de la îndeplinirea atribuţiilor sale până la avan- 
sarea sumelor stabilite. Dispoziţia alin. (2) are un caracter general, tribunalul arbitral 
putând face apel la aceasta ori de câte ori părţile sunt obligate să consemneze, să avan- 
seze sau să plătească sumele stabilite de acestal!. 


Art. 398. Verificarea cheltuielilor. La cererea oricăreia dintre părți, tribu- 
nalul prevăzut la art. 547 va examina temeinicia măsurilor dispuse de tribunalul 
arbitral şi va stabili, prin încheiere executorie şi care nu este supusă niciunei căi 
de atac, cuantumul onorariilor arbitrilor şi al celorlalte cheltuieli arbitrale, pre- 
cum şi modalitățile de consemnare, de avansare sau de plată. 


COMENTARIU 


Dispoziţiile tribunalului arbitral referitoare la cheltuieli pot fi cenzurate de tribunalul 
în circumscripţia căruia are loc arbitrajul, care, la cererea părții nemulțumite, întreprinde 
o verificare a temeiniciei acestora. 

Hotărârea instanţei este executorie, fiind obligatorie pentru tribunalul arbitrai. Efec- 
tele hotărârii nu se întind și asupra dispoziţiilor viitoare ale tribunalului arbitral cu privire 
la cheltuielile arbitrale. 


Art. 599. Plata onorariilor. (1) Plata onorariilor arbitrilor se va face după 
comunicarea către părți a hotărârii arbitrale. 

(2) Dacă arbitrajul se întrerupe fără a se pronunţa o hotărâre, onorariile arbi- 
trilor pentru activitatea depusă se reduc în mod corespunzător. 


COMENTARIU 


Plata onorariilor arbitrilor — în întregime sau a restului după plata celor provizorii — se 
face după îndeplinirea însărcinării primite, respectiv pronunţarea hotărârii și comunica- 
rea acesteia. 

Pentru stabilirea onorariilor arbitrilor se poate recurge la cele mai diverse criterii: 

a) în funcţie de durata arbitrajului, respectiv dificultatea procedurii; 

b) printr-o cotă procentuală din valoarea litigiului, inclusiv prin raportare la taxele 
judiciare de timbru etc. 

Cuantumul onorariilor poate fi convenit de părți chiar prin convenţia arbitrală, însă 
acesta trebuie acceptat și de arbitri. 

În cazul în care, din diverse motive, arbitrajul nu este dus la bun sfârșit, onorariile 
arbitrilor pentru activitatea depusă se reduc în mod proporțional. Trebuie ținut cont și de 
eventuala culpă a arbitrilor pentru încheierea prematură a arbitrajului. 


1! O dispoziţie asemănătoare întâlnim şi în art. 816-septies C. proc. civ. italian. 

Art. 600. Regularizarea cheltuielilor. Orice diferență în plus sau în minus 
de cheltuieli arbitrale se regularizează cel mai târziu prin hotărârea arbitrală şi se 
plăteşte până la comunicarea hotărârii către părți. Hotărârea nu se va comunica, 
dacă este cazul, până la plata diferenţei. 


COMENTARIU 


În situația în care există diferente între plăţile efectuate de părti cu privire la cheltuie- 
lile arbitrale, o regularizare este posibilă până la pronuntarea hotărârii arbitrale. Sumele 
rezultate vor fi achitate până la comunicarea hotărârii. În caz contrar, tribunalul arbitral 
va refuza comunicarea hotărârii arbitrale către partea sau părţile datornice. 

Tribunalul arbitral trebuie să se pronunţe asupra cheltuielilor arbitrale cel mai târziu 
prin hotărârea arbitrală. În caz contrar, procesul arbitral se consideră neîncheiatiil. 

Cu toate acestea, credem că o regularizare poate avea loc și după închiderea proce- 
durii arbitrale, însă pe cale judiciară, iar nu arbitrală. 


Capitolul IV. Hotărârea arbitrală 


Art. 601. Soluționarea litigiului. (1) Tribunalul arbitral soluţionează litigiul 
în temeiul contractului principal şi al normelor de drept aplicabile, potrivit dis- 
pozițiilor art. 5. 

(2) Pe baza acordului expres al părților, tribunalul arbitral poate soluţiona 
litigiul în echitate, 


COMENTARIU 


Dispoziția de faţă reglementează aspectul legat de modalităţile de soluționare a liti- 
giului, respectiv în baza normelor de drept sau în echitate. 

Dreptul aplicabil litigiului este determinat de părți. În lipsa unei asemenea convenţii, 
alin. (1) acordă tribunalului arbitral unele linii după care să se ghideze în soluţionarea 
litigiului. În prezent, ca urmare a modificărilor intervenite prin Legea nr. 76/2012, arbi- 
trii vor solutiona litigiul întocmai ca și judecătorii. Astfel, tribunalul arbitral va determina 
normele de drept aplicabile litigiului, naționale sau străine. Cu alte cuvinte, tribunalul 
arbitral se va comporta în acest caz ca o instanţă judecătorească. Întotdeauna va ţine 
însă cont şi de contractul principal din care derivă litigiul arbitral. Întrucât la arbitraj pot 
recurge diverse categorii profesionale, cel mai adesea comercianţi, se va ţine cont și de 
uzanţele sau regulile profesionale. 

Alineatul secund evidenţiază o latură distinctivă a arbitrajului — judecata în echitate. 
Tribunalul arbitral poate recurge la această modalitate de soluţionare doar în urma 
acordului expres al părţilor. Potrivit art. 592 alin. (2), acordul poate fi depus în fața 
tribunalului arbitral cel mai târziu până la primul termen de judecată la care părţile au 
fost legal citate!?l. 


H R.A. Schütze, op. cit., p. 288. 
d Potrivit art. 1051 alin. (3) teza a Il-a ZPO, împuternicirea poate fi depusă până la pronunţarea hotărârii. 

Art. 602. Deliberarea şi pronunțarea. (1) În toate cazurile, pronunţarea tre- 
buie să fie precedată de deliberarea în secret a arbitrilor, în modalitatea stabilită 
de convenţia arbitrală sau, în lipsă, de tribunalul arbitral. 

(2) Pronunţarea poate fi amânată cu cel mult 21 de zile, sub condiţia încadrării 
în termenul arbitrajului, stabilit potrivit art. 567. 

(3) Hotărârea se ia cu majoritatea de voturi. 

(4) După deliberare, se va întocmi o minută, care va cuprinde pe scurt conținutul 
dispozitivului hotărârii şi în care se va arăta, când este cazul, opinia minoritară. 


COMENTARIU 


După închiderea dezbaterilor, tribunalul se retrage pentru deliberare. Modalitatea de 
deliberare este stabilită de părţi prin convenţia arbitrală sau cea încheiată ulterior, la fel 
cum poate fi lăsată în seama tribunalului arbitral. 

Nimic nu îi împiedică pe arbitri să atragă un tert în procedura deliberării, având ro! 
consultativ. 

În toate cazurile, deliberarea va avea loc în secret, cu directă trimitere la obligaţia de 
confidenţialitate a arbitrilor, care nu pot fi judecători (art. 41 NCPC) sau martori [art. 317 
alin. (1) pct. 1 NCPC] într-o procedură judiciară ulterioară. 

La fel ca și în vechea reglementare, pronunţarea poate fi amânată, dacă arbitrii au 
nevoie de un timp mai îndelungat pentru deliberare. Termenul nu poate să depășească 
21 de zile și trebuie să se încadreze în termenul arbitrajului, stabilit potrivit art. 567. 
Întârzierile nejustificate pot conduce la caducitatea arbitrajului și atragerea răspunderii 
arbitrilor. 

La deliberări participă toți arbitrii, constituind una dintre datoriile lor principale. Pre- 
zenţa tuturor arbitrilor la deliberări nu mai este expres prevăzută, însă ea decurge din 
prevederile art. 603 alin. (1) lit. g). Rămâne nelămurită situația în care unul dintre arbitri 
nu participă la deliberare”! 

Luarea hotărârii are loc în raport cu noua compunere a tribunalului arbitral, stabilită 
de art. 556 alin. (1). Astfel, hotărârea se ia cu majoritate de voturi, iar dacă din deliberare 
rezultă mai mult de două opinii, arbitrii ale căror păreri se apropie mai mult sunt datori 
să se unească într-o singură opinie. 

În premieră, se prevede obligativitatea redactării minutei după luarea hotărârii. Con- 
ținutul acesteia este similar minutei care precedă hotărârea judecătorească, respectiv ea 
va cuprinde conținutul dispozitivului și, după caz, opinia minoritară. Chiar în lipsa unei 
prevederi exprese, așa cum este în cazul judecății obișnuite!“!, credem că minuta ar tre- 
bui semnată de arbitri. 


Art. 603. Hotărârea arbitrală. (1) Hotărârea arbitrală se redactează în scris 
şi trebuie să cuprindă: 

a) componenţa nominală a tribunalului arbitral, locul şi data pronunțării 
hotărârii; 


! Deliberarea poate avea loc și în scris, deși nu este recomandabil (R.A. Schütze, op. cit., p. 253). 

2! idem, p. 254. 

(31 În asemenea cazuri, art. 1052 alin. (2) ZPO prevede că hotărârea va fi luată de restul arbitrilor, cu înștiințarea 
prealabilă a părţilor. 

4 Art. 401 alin. (2) NCPC. 

b) numele şi prenumele părților, domiciliul ori reşedinţa lor sau, după caz, 
denumirea şi sediul, numele şi prenumele reprezentanţilor părților, precum şi 
ale celorlalte persoane care au participat la dezbaterea litigiului; 

c) menționarea convenției arbitrale în temeiul căreia s-a procedat la arbitraj; 

d) obiectul litigiului şi susținerile pe scurt ale părților; 

e) motivele de fapt şi de drept ale hotărârii, iar în cazul arbitrajului în echitate, 
motivele care, sub acest aspect, întemeiază soluția; 

f) dispozitivul; 

g) semnăturile tuturor arbitrilor, sub rezerva art. 602 alin. (3), şi, dacă este 
cazul, semnătura asistentului arbitral. 

(2) Arbitrul care a avut o altă părere va redacta şi va semna opinia separată, 
cu arătarea considerentelor pe care aceasta se sprijină. Această regulă se aplică în 
mod corespunzător şi în cazul în care există opinie concurentă. 

(3)U! În cazul în care hotărârea arbitrală se referă la un litigiu legat de transfe- 
rul dreptului de proprietate şi/sau de constituirea altui drept real asupra unui 
bun imobil, hotărârea arbitrală se va prezenta instanţei judecătoreşti ori notaru- 
lui public pentru a obține o hotărâre judecătorească sau, după caz, un act autentic 
notarial. După verificarea de către instanța judecătorească ori de către notarul 
public a respectării condiţiilor şi după îndeplinirea procedurilor impuse de lege 
şi achitarea de către părți a impozitului privind transferul dreptului de proprie- 
tate, se va proceda la înregistrarea în cartea funciară şi se va realiza transferul de 
proprietate şi/sau constituirea altui drept real asupra bunului imobil în cauză. 


COMENTARIU 


Punct culminant al procesului, hotărârea arbitrală reprezintă actul prin care tribuna- 
lul arbitral tranșează litigiul dintre părţi. Fără a insista, ne alăturăm opiniei potrivit căreia 
hotărârea arbitrală are o natură jurisdicțională. Faptul că arbitrajul izvorăşte din conven- 
ţia părților nu determină perpetuarea influenţei părților asupra arbitrilor în hotărârea pe 
care aceștia o iau. Altfel, nu s-ar mai vedea rostul numirii unor arbitri independenţi, dacă 
părțile puteau decide ele singure asupra litigiului. 

Tribunalul va admite sau respinge cererea principală, în tot sau în parte, procedând 
în mod corespunzător și cu privire la cererea reconvenţională. 

Din redactarea art. 603 alin. (1) rezultă că hotarârea arbitrală are o structură identică 
cu cea a hotărârii judecătorești, respectiv o parte introductivă, considerentele și dispo- 
zitivul. 

Hotărârea arbitrală poate să îmbrace numai forma scrisăt?l, cerinţă de la care nu se 
poate deroga. Redactarea ei poate fi încredinţată unuia dintre arbitri sau unui terţ, spe- 
cialist în domeniul arbitrajului. 

Din cuprinsul hotărârii evidențiem faptul că ea trebuie să menţioneze convenţia arbi- 
trală. De asemenea, hotărârea se va motiva și în cazul în care soluţionarea arbitrajului 
a avut loc în echitate. Nu mai puţin, părţile pot conveni ca hotărârea să nu fie motivată. 


U Alin. (3) al art. 603 a fost introdus prin art. III din Legea nr. 206/2012. Potrivit art. IV din Legea nr. 206/2012, 
dispoziţiile art. III intră în vigoare la data intrării în vigoare a Legii nr. 134/2010 privind Codul de procedură 
civilă. 

3 Arbitrajul englez cunoaște și forma orală a hotărârii arbitrale. 

Hotărârea va cuprinde semnăturile tuturor arbitrilor și a asistentului arbitral, cu 
excepția celor care au avut o opinie separată sau concurentă, care trebuie să o redacteze 
și să o semneze, arătând, totodată, considerentele pe care se sprijină. În ciuda lipsei unei 
dispoziții expresel!!, credem că lipsa semnăturii unor arbitri poate fi suplinită de supra- 
arbitru, pentru motive întemeiate. 

Ultimul alineat privește situaţia în care hotărârea arbitrală se referă la un /ítigiu legat 
de transferul dreptului de proprietate şi/sau de constituirea altui drept real asupra unui 
bun imobil. În vederea înregistrării în cartea funciară, respectiv realizarea transferului de 
proprietate și/sau constituirea altui drept real asupra bunului imobil în acest caz, hotărâ- 
rea arbitrală este supusă unei formalităţi, respectiv prezentarea acestela în fata instanţei 
judecătorești ori notarului public pentru a obţine o hotărâre judecătorească sau, după 
caz, un act autentic notarial”. Aceasta ne conduce la concluzia că, sub aspect probator, 
hotărârea arbitrală nu mai este un act autentic, devenind un simplu înscris sub semnă- 
tură privată. 

Trebuie adăugat faptul că și în procesul arbitral poate interveni tranzacţia părților, 
caz în care părțile pot solicita tribunalului arbitral să se dea o hotărâre care să o consfin- 
tească. 

Având în vedere faptul că actele de dispoziţie ale părţilor (renunţarea, recunoașterea 
pretențiilor) sunt aplicabile în mod corespunzător și în procedura arbitrală, în doctrină 
s-a afirmat că, dată fiind natura arbitrajului, tribunalul arbitral este obligat să pronunţe o 
hotărâre contradictorie. De aceea, în cazul unor asemenea acte de dispoziţie, hotărârea 
va interveni doar în urma unor cercetări întreprinse de tribunalul arbitral, iar nu în mod 
automati?l. 

Nu mai puţin, procesul arbitral poate înceta și înaintea pronunțării hotărârii pe fond, 
ca urmare a admiterii unor cereri sau excepţii, prin învoiala părților, datorită nereluării 
procedurii suspendate etc. 


Art. 604. Lămurirea, completarea şi îndreptarea hotărârii. (1) În cazul în 
care sunt necesare lămuriri cu privire la înțelesul, întinderea sau aplicarea dis- 
pozitivului hotărârii ori acesta cuprinde dispoziții potrivnice, oricare dintre părți 
poate cere tribunalului arbitral să lămurească dispozitivul sau să înlăture dispo- 
zițiile potrivnice. 

(2) Dacă prin hotărârea pronunțată tribunalul arbitral a omis să se pronunţe 
asupra unui capăt de cerere, asupra unei cereri conexe sau incidentale, oricare 
dintre părți poate solicita completarea ei. 

(3) Cererea de lămurire sau de completare se formulează, potrivit alin. (1), 
respectiv alin. (2), în termen de 10 zile de la data primirii hotărârii şi se soluțio- 
nează de tribunalul arbitral, prin hotărâre separată, cu citarea părților. 

(4) Greşelile materiale din textul hotărârii arbitrale sau alte greşeli evidente 
care nu schimbă fondul soluției, precum şi greşelile de calcul pot fi îndreptate, 
prin încheiere, la cererea oricăreia dintre părți, formulată în termenul prevăzut 
de alin. (3), sau din oficiu. Părțile vor fi citate dacă tribunalul arbitral apreciază 
că este necesar. 


u Art. 1054 alin. (1) teza a Il-a ZPO. 
2! A se vedea și art. 888 NCC. 
B R.A. Schütze, op. cit., p. 253. 

Art. 605 CARTEA IV. DESPRE ARBITRAJ 


(5) Hotărârea de lămurire sau de completare ori încheierea de îndreptare se 
pronunță de îndată şi face parte integrantă din hotărârea arbitrală. 

(6) Părţile nu pot fi obligate la plata cheltuielilor legate de lămurirea, comple- 
tarea sau îndreptarea hotărârii. 


COMENTARIU 


Regimul referitor la lămurirea, completarea și îndreptarea hotărârii arbitrale a suferit 
unele modificări și adăugiri față de reglementarea anterioară (art. 362 CPC 1865). 

Primul alineat, nou-introdus, consacră competenţa tribunalului arbitral în privinţa 
lămuririi dispozitivului hotărârii arbitrale și înlăturării dispoziţiilor contradictorii, soluţie 
admisă și în trecuti!. 

O altă situaţie reglementată este completarea hotărârii arbitrale, în cazul în care tri- 
bunalul arbitral a omis să se pronunţe asupra unui capăt de cerere (minus petita), asupra 
unei cereri conexe sau incidentale. Acest motiv poate fi invocat numai pe această cale, 
nemaifiind deschisă acţiunea în anulare. În schimb, cazurile în care tribunalul arbitral s-a 
pronunțat asupra unor lucruri care nu au fost cerute (extra petita) sau a acordat mai mult 
decât s-a cerut (ultra petita) constituie motive de desființare a hotărârii. Acţiunea este 
deschisă și altor participanţi (martori, experți, traducători etc.) cu privire la drepturile lor, 
precum și terţilor intervenienți. 

În ambele tipuri de cereri, tribunalul arbitral va proceda la lămurirea sau completa- 
rea hotărârii arbitrale /a cererea oricărei părți interesate, iar nu din oficiu. Cererea se for- 
mulează în termen de 10 zile de la data primirii hotărârii și se soluţionează de tribunalul 
arbitral prin hotărâre separată, cu citarea părţilor. În privinţa termenului acordat, con- 
statăm că acesta este mai scurt în comparaţie cu alte legislații, exprimându-ne îndoiala 
asupra suficienţei sale. 

Tribunalul arbitral este obligat să se pronunţe de îndată, cu alte cuvinte, într-un inter- 
val de câteva zile. 

În privinţa îndreptării hotărârilor, aceasta poate avea loc /a cererea părții interesate 
sau din oficiu. Termenul pentru formularea cererii este același de mai sus. Faţă de regle- 
mentarea anterioară, s-a prevăzut că tribunalul arbitral va cita părțile doar dacă consi- 
deră necesar. O altă deosebire față de procedurile de mai sus este aceea că tribunalul se 
pronunţă printr-o încheiere. 

În mod firesc, hotărârea de lămurire sau de completare ori încheierea de îndreptare 
face parte integrantă din hotărârea arbitrală. Acestea vor fi atacate odată cu fondul, pe 
calea acţiunii în anulare. 

Nedatorându-se culpei părților, aceste reveniri asupra hotărârii arbitrale sunt scutite 
de la plata oricăror cheltuieli. 

O ultimă observaţie: aceste proceduri nu pot fi încredințate unei instanțe judecăto- 
rești, după expirarea termenului de exercitare, la fel cum nu se poate recurge la reconsti- 
tuirea tribunalului arbitral în acest scop. 


Art. 605. Comunicarea hotărârii. (1) Hotărârea arbitrală va fi comunicată 
părţilor în termen de cel mult o lună de la data pronunțării ei. 


H 7, Deleanu, S. Deleanu, op. cit., p. 271-272; V.M. Ciobanu, Impactul modificării Codului de procedură civilă și 
a altor reglementări legale recente asupra arbitrajului, în R.D.C. nr. 12/2002, p. 13-15. 

TITLUL IV. PROCEDURA ARBITRALĂ Art. 606 


(2) La cererea oricăreia dintre părți, tribunalul arbitral îi va elibera o dovadă 
privind comunicarea hotărârii, în condiţiile alin. (1). 


COMENTARIU 


Odată pronunţată hotărârea, arbitrii au la dispoziţie un termen de o lună pentru 
redactarea acesteia și comunicarea către părţi. Hotărârea poate fi redactată în unul sau 
mai multe exemplare originale, părților fiindu-le comunicat un original sau o copie con- 
formă cu originalul. De asemenea, hotărârea poate fi comunicată și reprezentantului 
părții. 

Comunicarea hotărârii arbitrale are loc din oficiu și se efectuează potrivit art. 577 
alin. (1) teza |, prin scrisoare recomandată cu conţinut declarat și confirmare de primire, 
de câtre persoana desemnată cu această operaţiune. 

Tribunalul arbitral va elibera, la cererea părţii interesate, o dovadă privind comunica- 
rea hotărârii, respectiv o copie a confirmării de primire. 


Art. 606. Efectele hotărârii arbitrale. Hotărârea arbitrală comunicată părți- 
lor este definitivă şi obligatorie. 


COMENTARIU 


îndepărtându-se de la redactarea anterioară [art. 363 alin. (3) CPC 1865], art. 606 nu 
mai asimilează expressis verbis hotărârea arbitrală cu una judecătorească, sub aspectul 
efectelor. Într-o formulare asemănătoare cu cea din art. 34 pct. 2 din Regulile de arbitraj 
UNCITRAL, art. 606 enunţă că, odată comunicată, hotărârea arbitrală devine definitivă 
și obligatorie. 

Suntem de părere că era preferabilă menţinerea vechii redactări sau una similară 
aceleia din art. 1484 C. proc. civ. francez!" fiind mai lămuritoare. 

De la data pronunțării hotărârii se produce dezînvestirea tribunalului arbitral”. 
Aceasta poate avea loc și la momente ulterioare, după lămurirea, completarea sau 
îndreptarea hotărârii! 

Fiind definitivă, hotărârea arbitrală dobândește autoritate de lucru judecat, cu suita 
de consecinţe ce se desprind din art. 430 NCPC. 

Cu toate că este exclusă reluarea unei noi judecăţi între aceleași părți în aceeași 
calitate, în temeiul aceleiași cauze și pentru același obiect, trebuie precizat că, potrivit 
art. 552, clauza arbitrală rămâne valabilă și, în urma pronunțării unei hotărâri arbitrale, 
va putea servi drept temei pentru orice nouă procedură arbitrală care ar fi declanșată 
în temeiul acesteia, pentru soluționarea oricărui litigiu apărut între părţi derivând din 
contractul principal. 

Caracterul obligatoriu determină consecința că hotărârea arbitrală poate fi adusă la 
îndeplinire pe calea executării silite. 


1 „La sentence arbitrale a, des quelle est rendue, autorité de la chose jugée relativement à la contestation 
qu'elle tranche”. Formularea din art. 363 alin. (3) CPC 1865 o întâlnim și în art. 1055 ZPO. 

2 Au fost luate drept reper dispoziţiile art. 429 NCPC. 

3! O dispoziţie expresă întâlnim în art. 1056 alin. (3) ZPO. 

Art. 607 CARTEA IV. DESPRE ARBITRAJ 


Art. 607. Păstrarea dosarului. În termen de 30 de zile de la data comunicării 
hotărârii sau de la data lămuririi, completării ori îndreptării ei, potrivit art. 604, 
tribunalul arbitral va depune dosarul litigiului la tribunalul prevăzut la art. 547, 
ataşând şi dovezile de comunicare a hotărârii arbitrale. 


COMENTARIU 


Așa cum am văzut, arbitrajul ad-hoc nu beneficiază de o organizare proprie decât pe 
o durată limitată de timp, la fel și sarcina arbitrilor. Neavând la dispoziție un spațiu des- 
tinat arhivei, dosarul litigiului va fi păstrat la tribunalul în circumscripţia căruia are loc 
arbitrajul. 

Prin grija tribunalului arbitral, dosarul litigiului — iar nu doar hotărârea arbitrală — va 
fi depus la această instanță, împreună cu dovezile de comunicare a hotărârii arbitrale, în 
termen de 30 de zile de la data comunicării hotărârii sau de la data lămuririi, completării 
ori îndreptării ei. 


11 În cazul în care dosarul este depus la o altă instanță, aceasta va trimite dosarul tribunalului competent. 

Titlul V. Desființarea hotărârii arbitrale 


Art. 608. Acţiunea în anulare. (1) Hotărârea arbitrală poate fi desființată 
numai prin acțiune în anulare pentru unul dintre următoarele motive: 

a) litigiul nu era susceptibil de soluționare pe calea arbitrajului; 

b) tribunalul arbitral a soluționat litigiul fără să existe o convenţie arbitrală 
sau în temeiul unei convenții nule ori inoperante; 

c) tribunalul arbitral nu a fost constituit în conformitate cu convenţia arbitrală; 

d) partea a lipsit la termenul la care au avut loc dezbaterile şi procedura de 
citare nu a fost legal îndeplinită; 

e) hotărârea a fost pronunţată după expirarea termenului arbitrajului prevăzut 
la art. 567, deşi cel puțin una dintre părți a declarat că înțelege să invoce caducitatea, 
iar părțile nu au fost de acord cu continuarea judecății, potrivit art. 568 alin. (1) şi 
(2); 

f) tribunalul arbitral s-a pronunțat asupra unor lucruri care nu s-au cerut ori a 
dat mai mult decât s-a cerut; 

g) hotărârea arbitrală nu cuprinde dispozitivul şi motivele, nu arată data şi 
locul pronunțării ori nu este semnată de arbitri; 

h) hotărârea arbitrală încalcă ordinea publică, bunele moravuri ori dispozitii 
imperative ale legii; 

1) dacă, după pronunţarea hotărârii arbitrale, Curtea Constituțională s-a 
pronunțat asupra excepţiei invocate în acea cauză, declarând neconstituțională 
legea, ordonanța ori o dispoziţie dintr-o lege sau dintr-o ordonanţă care a făcut 
obiectul acelei excepții ori alte dispoziții din actul atacat, care, în mod necesar şi 
evident, nu pot fi disociate de prevederile menționate în sesizare. 

(2) Nu mai pot fi invocate ca motive pentru anularea hotărârii arbitrale nere- 
gularitățile care nu au fost ridicate potrivit art. 592 alin. (1) şi (3) sau care pot fi 
remediate pe calea prevăzută la art. 604. 

(3) Pentru dovedirea motivelor de anulare nu pot fi aduse ca probe noi decât 
înscrisuri. 


COMENTARIU 


Arbitrajul nu este alcătuit dintr-un sistem în sensul celui clasic, format dintr-o jude- 
cată pe fond, urmată de una sau mai multe căi de atac. Acesta reprezintă unul dintre 
motivele pentru care arbitrajul este preferat judecății, și anume lipsa sistemului căilor de 
atac, care pot întârzia mult soluționarea litigiului dintre părți. 

Pe de altă parte, activitatea arbitrilor, finalizată prin hotărârea arbitrală, nu este ferită 
de strecurarea unor erori, omisiuni etc. Unele dintre acestea pot aduce atingere ordinii 
publice, bunelor moravuri sau dispoziţiilor imperative ale legii. 

De aceea, un control al hotărârii arbitrale nu poate fi exclus în totalitate. Această atri- 
buţie revine instanţelor judecătorești, care verifică interferența dintre hotărârea arbi- 
trală și cadrul socio-juridic în care aceasta urmează să își producă efectele. În definitiv, 
hotărârea arbitrală, cu toate că se naște într-un cadru paralel cu cel al justiției statale, 
trebuie să se înscrie mai devreme sau mai târziu în făgașul acestuia din urmă. 

Art. 609 CARTEA IV. DESPRE ARBITRAJ 


Așa cum rezultă din art. 608 alin. (1), împotriva hotărârii arbitrale poate fi exercitată 
numai acţiunea în anulare, nefiind permise și alte acţiuni, respectiv căi de atac"!. Aceasta 
nu înseamnă că nu mai pot fi exercitate alte acţiuni în legătură cu arbitrajul, cum ar fi 
acţiunea pentru atragerea răspunderii arbitrilor, în despăgubiri etc. 

Natura juridică a acţiunii în anulare reprezintă un subiect asupra căruia nu există un 
punct de vedere unitar în doctrină. În privinţa noastră, considerăm că, raportându-ne 
la sistemul căilor de atac prevăzute în dreptul comun, acţiunea în anulare prezintă cele 
mai multe similitudini cu recursul!l. Cu toate acestea, considerăm că acțiunea în anulare 
este un mijloc procedural de sine-stătător. Nu este o cale de atac de retractare în sen- 
sul deplin, întrucât nu are loc o trimitere a cauzei spre rejudecare tribunalului arbitral’! 

Motivele care pot determina desființarea hotărârii arbitrale sunt strict prevăzute de 
lege. Faţă de reglementarea anterioară, se constată unele modificări, precum și o nou- 
tate — dispoziţiile de la lit. i). Unele precizări se impun în legătură cu acestea. 

Constituirea tribunalului arbitral fără respectarea convenției arbitrale — prevăzută la 
lit. c) — determină anularea și atunci când această operaţiune este contrară dispoziţiilor 
legale". Tot aici se încadrează și neinformarea părţii în legătură cu numirea arbitrilor. 

În legătură cu neconformitatea procedurii citării — motivul prevăzut la lit. d)—, aceasta 
acoperă toate situaţiile, de la omisiunea citării până la neîndeplinirea ei în termenul pre- 
văzut de art. 580. 

Constituie motiv de desființare pronunţarea hotărârii arbitrale după expirarea ter- 
menului, în condiţiile în care arbitrajul a devenit caduc potrivit art. 568 [art. 608 alin. (1) 
lit. e)]. Trebuie remarcat că acest caz se poate încadra și la lit. b}. 

De asemenea, părțile nu mai pot solicita anularea hotărârii arbitrale pentru motivul 
că tribunalul arbitral nu s-a pronunţat asupra unui lucru cerut, respectiv pentru că dispo- 
zitivul hotărârii arbitrale cuprinde dispoziții care nu se pot aduce la îndeplinire [art. 608 
alin. (1) lit. f), h)]. În prezent, aceste vicii pot fi remediate doar de tribunalul arbitral, prin 
intermediul procedurii lămuririi sau completării hotărârii. 

Se observă că instanţa judecătorească nu este obligată să verifice din oficiu incidenţa 
unora dintre aceste motive, deși s-ar impune, cel puţin în legătură cu litigiile nonarbitra- 
bile și încălcarea ordinii publice, prevăzute la lit. a) și h). 

Așa cum se poate observa, unele dintre aceste motive de anulare pot fi invocate în 
cursul arbitrajului, în condiţiile art. 592 alin. (1). Neglijenţa părţilor nu poate fi trecută cu 
vederea, astfel că, potrivit alineatului secund, aceste neregularități invocate în premieră 
nu vor determina anularea hotărârii. 

Odată cu cererea în anulare, care va îndeplini condiţiile generale ale cererilor adre- 
sate instanțelor judecătorești prevăzute de art. 148-152 NCPC, se vor propune și probele 
în susținerea acesteia, a căror sferă este restrânsă la înscrisurile noi, potrivit ultimului 
alineat al prezentului articol. 


Art. 609. Renunţarea la acțiunea în anulare. (1) Părțile nu pot renunţa prin 
convenția arbitrală la dreptul de a introduce acțiunea în anulare împotriva hotă- 
rârii arbitrale. 


3 G. Boroi, D. Rădescu, Codul de procedură civilă, comentat și adnotat, Ed. All, București, 1994, p. 615. 

2) Motivele de anulare a hotărârii sunt strict prevăzute, restrângerea probelor admisibile la înscrisurile noi, 
posibilitatea suspendării executării hotărârii arbitrale, compunerea instanţei. 

2) Posibilitate întâlnită în art. 1059 alin. (4) ZPO. 

' În acest sens, art. 1059 alin. (2) pct. 1 lit. d) ZPO. 

TITLUL V. DESFIINŢAREA HOTĂRÂRII ARBITRALE Art. 610-612 


(2) Renuntarea la acest drept se poate face numai după pronunțarea hotărârii 
arbitrale. 


COMENTARIU 


Părţile au facultatea de a renunţa la dreptul de a introduce acțiunea în anulare. Însă, 
pentru a asigura echilibrul între cele două părţi din convenţia arbitrală, care adesea nu 
se află pe picior de egalitate, renunţarea la acest drept nu se poate face prin convenţia 
arbitrală și nici în cursul arbitrajului. 

Pe de altă parte, renunţarea poate fi exercitată abia după ce dreptul de a introduce 
acţiunea în anulare s-a născut, adică după pronunțarea hotărârii. 


Art. 610. Instanţa competentă. Competența de a judeca acțiunea în anulare 
revine curții de apel în circumscripția căreia a avut loc arbitrajul. 


COMENTARIU 


Menţinând regula anterioară (art. 365 CPC 1865), competenţa de a judeca acţiunea 
în anulare a fost atribuită în continuare instanţei superioare celei competente în pro- 
bleme de arbitraj, respectiv curtea de apell!. 

Este o competență specială, atribuită în conformitate cu prevederile art. 96 pct. 4 
NCPC. 


Art. 611. Termen de exercitare. (1) Acţiunea în anulare va fi introdusă la 
curtea de apel în termen de o lună de la data comunicării hotărârii arbitrale. Dacă 
s-a formulat o cerere potrivit art. 604, termenul curge de la data comunicării hotă- 
rârii sau, după caz, a încheierii prin care a fost soluționată cererea. 

(2) Pentru motivul prevăzut la art. 608 alin. (1) lit. i), termenul este de 3 luni 
de la publicarea deciziei Curţii Constituţionale în Monitorul Oficial al României, 
Partea |. 


COMENTARIU 


În privința termenului de exercitare a acţiunii în anulare, acesta a rămas neschimbat 
în actuala reglementare. În schimb, au fost aduse clarificări în legătură cu momentul de 
la care el începe să curgă. Dacă punctul de pornire îl reprezintă de regulă comunicarea 
hotărârii, în cazul în care s-a cerut lămurirea, completarea!” sau îndreptarea hotărârii, 
termenul începe să curgă de la comunicarea acestei hotărâri sau încheieri. 

La fel ca și în cazul revizuirii [art. 511 alin. (3)], termenul este de 3 luni atunci când 
anularea este cerută în baza excepţiei de neconstituţionalitate admise. 


Art. 612. Suspendarea executării. Curtea de apel va putea suspenda exe- 
cutarea hotărârii arbitrale împotriva căreia a fost introdusă acțiunea în anulare. 
Dispoziţiile art. 484 alin. (2)-(5) şi (7) se aplică în mod corespunzător. 


1 Soluția este întâlnită și în legislaţia italiană (art. 828 C. proc. civ. italian). 
2! În procedura civilă austriacă [art. 611 alin. (4) teza a III-a], cererea de îndreptare sau de lămurire nu schimbă 
momentul de la care curge termenul de exercitare a acţiunii în anulare. 

Art. 613 CARTEA IV. DESPRE ARBITRAJ 


COMENTARIU 


În cazul în care procedura executării silite a fost demarată, curtea de apel va putea 
suspenda, ia cererea părții interesate, executarea hotărârii arbitrale. 

Pentru evitarea producerii unor prejudicii până la soluţionarea acţiunii în anulare, 
partea care solicită suspendarea va depune o cauțiune, potrivit art. 718 NCPC. 

În privinţa procedurii suspendării devin aplicabile dispoziţiile corespunzătoare de la 
recurs (art. 484 NCPC). Notăm însă unele deosebiri, respectiv faptul că suspendarea nu 
poate opera și de drept, la fel cum nu se instituie obligativitatea reprezentării părților de 
avocat, respectiv de consilier juridic. 


Art. 613. Judecarea acțiunii în anulare. (1) Curtea de apel va judeca acțiu- 
nea în anulare în completul prevăzut de lege pentru judecata în primă instanță. 

(2) Întâmpinarea este obligatorie. Dispoziţiile art. 205-208 sunt aplicabile î în 
mod corespunzător. 

(3) Admiţând acțiunea, curtea de apel va anula hotărârea arbitrală şi: 

a) în cazurile prevăzute la art. 608 alin. (1) lit. a), b) şi e), va trimite cauza spre 
judecată instanţei competente să o soluţioneze, potrivit legii; 

b) în celelalte cazuri prevăzute la art. 608 alin. (1), va trimite cauza spre reju- 
decare tribunalului arbitral, dacă cel puțin una dintre părți solicită expres acest 
lucru. În caz contrar, dacă litigiul este în stare de judecată, curtea de apel se va 
pronunța în fond, în limitele convenției arbitrale. Dacă însă, pentru a hotări în 
fond, este nevoie de noi probe, curtea se va pronunța în fond după administra- 
rea lor. În acest din urmă caz, curtea va pronunța mai întâi hotărârea de anulare 
şi, după administrarea probelor, hotărârea asupra fondului, iar, dacă părțile au 
convenit expres ca litigiul să fie soluționat de către tribunalul arbitral în echitate, 
curtea de apel va soluţiona cauza în echitate. 

(4) Hotărârile curții de apel, pronunțate potrivit alin. (3), sunt supuse recursului. 


COMENTARIU 


După ce iniţial primul alineat al prezentului articol prevedea o regulă diferită de cea 
existentă în fostul art. 365 alin. (1) CPC 1865, stabilind că judecarea acţiunii în anulare urma 
să aibă loc în completul prevăzut de lege pentru recurs, prin Legea nr. 76/2012 s-a revenit, 
astfel că în prezent, la fel ca și în trecut, curtea de apel va judeca în completul prevăzut 
pentru judecarea în primă instanță. Potrivit art. 54 alin. (1) din Legea nr. 304/2004 privind 
organizarea judiciară, republicată, completul va fi format dintr-un singur judecător. 

Așa cum se prevede în alineatul secund, nou-introdus, întâmpinarea este obligatorie. 
Aceasta se justifică mai ales prin faptul că în procedura arbitrală regimul întâmpinării nu 
are acest caracter, dându-se astfel posibilitatea ca intimatul să facă cunoscute anumite 
elemente pe care tribunalul arbitral nu le-a avut la dispoziţie. 

Soluţiile la care se poate opri curtea de apel sunt fie de admitere, fie de respingere a 
acțiunii în anulare. 

În caz de admitere a acțiunii, instanţa va anula hotărârea arbitrală indiferent de 
motivul de anulare. După aceasta însă, soluţiile variază în funcţie de motivul de anulare. 
Astfel, lipsa caracterului arbitrabi! al litigiului, a unei convenţii arbitrale, precum și 

pronunţarea hotărârii peste termenul fixat determină trimiterea cauzei spre judecata 
instanţei competente să o soluţioneze, indiferent de voinţa părţilor. 

Pentru celelalte motive, ultima modificare adusă prin Legea nr. 76/2012 este nova- 
toare: pe lângă reținerea spre judecare, cauza poate fi trimisă tribunalului arbitral, dacă 
cel puţin una dintre părți dorește acest lucru. Soluţia, existentă și în alte legislaţiil!!, răs- 
punde cu adevărat voinţei părţilor de a soluţiona litigiul pe o altă cale decât cea a drep- 
tului comun. Mai mult, în cazul în care cauza rămâne spre judecare curții de apel, aceasta 
se poate manifesta ca un tribunal arbitral, rejudecând în echitate. 

În mod corespunzător, ultimul alineat a urmat același parcurs ca și primul. Iniţial s-a 
prevăzut că hotărârile de admitere a acţiunii în anulare sunt definitive. În prezent, calea 
de atac este recursul, cu posibilitatea exercitării contestaţiei în anulare și a revizuirii. 
Astfel, nu s-a mai reţinut limitarea la recurs, prin eliminarea adverbului „numai” existent 
în art. 366 alin. (2) CPC 1865. 


1 A se vedea art. 1059 alin. (4) ZPO. 

Art. 614. Executarea de bunăvoie. Hotărârea arbitrală se aduce la îndepli- 
nire de bunăvoie de către partea împotriva căreia s-a pronunțat, de îndată sau în 
termenul arătat în cuprinsul acesteia. 


COMENTARIU 


Potrivit art. 606, hotărârea arbitrală comunicată este definitivă și obligatorie. Con- 
secinţa celui din urmă caracter este că partea împotriva căreia s-a pronunțat hotarârea 
arbitrală este obligată să se supună dispoziţiilor acesteia. 

Executarea are loc în mod voluntar, de îndată ce hotărârea arbitrală a fost comuni- 
cată sau în termenul fixat de tribunalul arbitral în acest scop. 


Art. 615. Executarea silită. Hotărârea arbitrală constituie titlu executoriu şi 
se execută silit întocmai ca şi o hotărâre judecătorească. 


COMENTARIU 


Dispoziţia de față, referitoare la executarea silită a hotărârii arbitrale, a suferit prin 
Legea nr. 76/2012 unele modificări. 

Astfel, în cazul în care debitorul nu execută voluntar obligaţia stabilită prin hotărârea 
arbitrală, aceasta constituie titlu executoriu și se execută silit întocmai ca şi o hotărâre 
judecătorească, în oricare dintre formele prevăzute de lege, simultan sau succesiv, până 
la realizarea dreptului recunoscut prin titlul executoriu, achitarea dobânzilor, penalităţi- 
lor sau a altor sume acordate potrivit legii prin titlu, precum și a cheltuielilor de execu- 
tare |art. 622 alin. (3) NCPC]. 

Potrivit art. 635 NCPC, hotărârile arbitrale pot fi puse în executare, chiar dacă sunt 
atacate cu acțiunea în anulare, sub rezerva suspendării executării (art. 612 NCPC). 

În acest scop, hotărârile arbitrale sunt supuse încuviințării executării silite de către 
judecătoria în circumscripţia căreia se află biroul executorului judecătoresc care face 
executarea, care, odată cu admiterea cererii, va adăuga și formula executorie [art. 650 
alin. (1) coroborat cu art. 665 NCPC]. 

Se observă, așadar, că nu se mai menţine în această etapă competenţa tribunalului în 
circumscripţia căruia a avut loc arbitrajul. 

COMENTARIU 


Prezentul titlu a fost introdus prin noul Cod de procedură civilă, neexistând în vechea 
reglementare. Dispoziţii referitoare la arbitrajul instituţionalizat au existat însă și ante- 
rior, fiind dispuse în mod disparat pe întreg cuprinsul cărţii rezervate arbitrajuluil!i. 


Art. 616. Noțiune. (1) Arbitrajul instituționalizat este acea formă de juris- 
dicție arbitrală care se constituie şi funcționează în mod permanent pe lângă o 
organizație sau instituție internă ori internațională sau ca organizație neguver- 
namentală de interes public de sine stătătoare, în condiţiile legii, pe baza unui 
regulament propriu aplicabil în cazul tuturor litigiilor supuse ei spre soluționare 
potrivit unei convenţii arbitrale. Activitatea arbitrajului instituţionalizat nu are 
caracter economic şi nu urmăreşte obținerea de profit. 

(2) În reglementarea şi desfăşurarea activităţii jurisdicționale, arbitrajul insti- 
tuționalizat este autonom în raport cu instituţia care l-a înființat. Aceasta va sta- 
bili măsurile necesare pentru garantarea autonomiei. 


COMENTARIU 


Definiția de mai sus ne oferă elementele distinctive ale arbitrajului instituţionalizat, 
ca formă a jurisdicției arbitrale, alături de arbitrajul ad-hoc. Spre deosebire de acesta 
din urmă, arbitrajul instituționalizat se constituie și funcţionează pe lângă o organizație 
sau o instituție internă ori internațională sau ca organizație neguvernamentală de inte- 
res public de sine stătătoare, în condiţiile legii. Această preconstituire a arbitrajului este 
împrumutată din sistemul organizării judiciare. 

Pe de altă parte, încheierea unei convenţii arbitrale, posibilitatea alegerii — chiar şi 
limitată uneori — a arbitrilor apropie arbitrajul instituţionalizat de arbitrajul ad-hoc. 

De regulă, tribunalele arbitrale astfel constituite deservesc anumite organizații cu 
caracter asociativ, respectiv organizații profesionale (camere de comerţ, organizaţii 
cooperatiste etc.), contribuind la soluționarea litigiilor în care membrii acestora sunt 
implicați, rămânând deschisă și altor persoane. 

Cu toate acestea, pentru îndeplinirea misiunii sale, arbitrajul! instituționalizat este 
independent de organizația sau instituția de care aparține. Este posibil însă ca ambele 
categorii de activităţi, de administrare și de exercitare a arbitrajului, să revină arbitraju- 
lui instituţionalizat!?!. De asemenea, activitatea arbitrajul instituţionalizat nu are caracter 
economic și nu urmăreşte obţinerea de profit. Acest lucru nu înseamnă că este o acti- 
vitate gratuită, persoanele care recurg la această procedură urmând a suporta anumite 
taxe si onorarji. 


1 Cu privire la noua reglementare a arbitrajului instituționalizat, a se vedea A. Severin, Consideraţii asupra 
reglementării arbitrajului în noul Cod de procedură civilă — cu specială privire la arbitrajul instituţionalizat, în 
Dreptul nr. 1/2011, p. 40 şi urm. 

2! 1. Deleanu, $. Deleanu, op. cit., p. 127 și urm. 

În îndeplinirea activităţii sale, arbitrajul instituţionalizat are o conducere proprie, 
care adoptă regulamentul de organizare și funcţionare. 

O altă notă distinctivă este caracterul permanent, ceea ce se traduce printr-o activi- 
tate arbitrală curentă. Pe de altă parte, dat fiind faptul că arbitrajul instituţionalizat nu are 
un caracter izolat, acesta se desfăsoară după reguli de organizare şi de procedură proprii 
prestabilite, aplicabile tuturor litigiilor, ceea ce constituie unul dintre avantajele sale. 


Art. 617. Alegerea arbitrajului instituționalizat. (1) Părțile, prin convenția 
arbitrală, pot supune soluţionarea litigiilor dintre ele unei anumite instanțe arbi- 
trale aparținând arbitrajului instituționalizat. 

(2) In caz de contrarietate între convenţia arbitrală şi regulamentul arbitraju- 
lui instituționalizat la care aceasta trimite, va prevala convenţia arbitrală. 


COMENTARIU 


La fel ca și în cazul arbitrajului ad-hoc, recurgerea la arbitrajul instituționalizat are loc 
în urma încheierii unei convenţii arbitrale, în formele stabilite de art. 549U!. 

În cadrul anumitor arbitraje instituţionalizate pot coexista mai multe instanţe arbi- 
trale, specializate pe anumite domenii sau având aceeași competență materială, dis- 
tincte însă din punct de vedere teritorial. În asemenea situaţii, precum și în altele în care 
între convenţia arbitrală și regulamentul arbitrajului instituţionalizat la care aceasta tri- 
mite există discordante, se instituie prevalența convenției arbitralel?l. 


Art. 618. Arbitrii. (1) Arbitrajul instituționalizat poate întocmi liste facul- 
tative cu persoane care pot fi arbitri sau supraarbitri. Aceste liste nu au caracter 
obligatoriu. 

(2) În cazul în care părțile nu se înțeleg asupra arbitrului unic ori când o parte 
nu numeşte arbitrul sau când cei 2 arbitri nu cad de acord asupra persoanei 
supraarbitrului, autoritatea de desemnare este preşedintele arbitrajului institu- 
ționalizat, afară numai dacă regulile de procedură ale acestuia sau părțile însele 
nu dispun altfel. 

(3) Organizațiile cu caracter asociativ sau cele constituite pentru apărarea 
intereselor unei categorii profesionale nu pot să numească arbitri dintre membrii 
lor, în cazurile în care acestea sunt în litigiu cu terții. 


COMENTARIU 


Venind în sprijinul celor care doresc să recurgă la arbitrajul instituționalizat, instituția 
pune la dispoziţie liste cu arbitri și supraarbitri. Astfel, părțile pot alege arbitrii care acti- 


1] Potrivit art. 13 din Regulile de arbitraj ale Curţii de Arbitraj Comercial, convenţia arbitrală poate rezulta și 
din introducerea de către reclamant a unei cereri de arbitrare/acțiuni arbitrale la Curtea de Arbitraj, urmată de 
acceptarea pârâtului, care trebuie să fie expresă și consemnată în scris. 

2) Potrivit art. 1 alin. (3) din Regulile de arbitraj, în cazul în care instituţia permanentă de arbitraj nu este nomi- 
nalizată și părțile au prevăzut în convenţia arbitrală soluţionarea litigiilor pe calea arbitrajului, în lipsa altor 
indicii, competenţa va fi determinată de locul unde s-a înregistrat cererea de arbitrare/acțiunea arbitrală de 
câtre reclamant. 

vează în cadrul arbitrajului instituţionalizat, având experienţă în practica arbitrală, pre- 
cum și o cunoaștere a regulilor procedurale ale tribunalului arbitral ales. 

Modalitatea de numire și de înlocuire a arbitrilor este în mod obișnuit stabilită de 
regulile de procedură ale arbitrajului instituţionalizat. În privinţa incompatibilităţii arbi- 
trilor, suntem de părere că o derogare prin aceste regulamente proprii de la art. 562-563 
apare ca fiind posibilălil. 

Neinţelegerile cu privire la numirea arbitrilor revin spre soluţionare președintelui 
arbitrajului instituționalizat, iar numai în mod subsidiar tribunalului potrivit art. 561, 
dacă se prevede astfel în regulile de procedură ale acestuia sau prin convenţia părților. 

Aşa cum am văzut mai sus la comentariile la art. 616, arbitrajul instituţionalizat se 
organizează și pe lângă organizaţii cu caracter asociativ sau profesional. Pentru garanta- 
rea independenţei și imparțialității, alin. (3) al articolului aici analizat instituie o interdic- 
ție de numire a arbitrilor din rândul membrilor organizațiilor, atunci când acestea sunt 
în litigiu cu tertii. Aşadar, în litigiile dintre membrii organizației sau dintre organizaţie și 
membrii ei, arbitrii pot fi numiţi și din rândul acestora. 

În multe cazuri, arbitrii sunt numiţi de către arbitrajul instituţionalizat în urma sesizării 
reclamantului. De asemenea, lista cu arbitri este obligatorie, părțile neputând desemna 
o persoană din afara acesteia, cu excepţia arbitrajului ad-hoc organizat de arbitrajul insti- 
tuționalizat. Anumite arbitraje instituționalizate impun ca numele arbitrilor desemnaţi 
să nu fie cunoscute de către părţi, nici măcar din cuprinsul hotărârii arbitrale”. 

Față de dispoziţiile actuale, care consacră caracterul facultativ al listelor arbitrilor — 
care deschid implicit dreptul părţilor de a alege un arbitru —, se ridică un semn de între- 
bare în privinţa legalităţii dispoziţiilor contrare existente în anumite reguli de procedură. 


Art. 619. Regulile arbitrale. (1) Regulile de procedură ale arbitrajului insti- 
tuționalizat se adoptă de către conducerea acestuia potrivit normelor sale de 
funcționare stabilite prin actul de înființare. 

(2) Prin desemnarea unui anumit arbitraj instituționalizat ca fiind competent 
în soluționarea unui anumit litigiu sau tip de litigii, părțile optează automat pen- 
tru aplicarea regulilor sale de procedură. Orice derogare de la această prevedere 
este nulă, afară numai dacă, ținând seama de condiţiile speței şi de conținutul 
regulilor de procedură indicate de părți ca fiind aplicabile, conducerea arbitraju- 
lui instituționalizat competent decide că pot fi aplicate şi regulile alese de părți, 
stabilind dacă aplicarea acestora din urmă este efectivă sau prin analogie. 

(3) Dacă părţile nu au convenit altfel, se vor aplica regulile de procedură ale 
arbitrajului instituționalizat în vigoare la momentul sesizării acestuia. 

(4) Dreptul la apărare al părţilor în litigiu şi contradictorialitatea dezbaterilor 
sunt garantate. 

(5) În cazul arbitrajului organizat de o instituție permanentă, dosarul se păs- 
trează la acea instituție. 


W Această soluție o conţine art. 832 alin. (5) C. proc. civ. italian. 
2! RA. Schütze, op. cit., p. 15. 

COMENTARIU 


Prin derogare de la art. 576, potrivit căruia regulile de procedură aplicabile arbitra- 
jului ad-hoc sunt stabilite de părţi prin convenţie sau de către arbitri, ca urmare a împu- 
ternicirii date de către părți, în cazul arbitrajului instituționalizat se aplică regulile de 
procedură proprii. Acestea sunt adoptate de conducerea arbitrajului instituţionalizat, 
potrivit normelor sale de funcționare stabilite prin actul de înființare. Aceste norme de 
procedură se completează cu cele prevăzute de prezenta carte. 

În alineatul secund al prezentului articol se instituie prezumția potrivit căreia desem- 
narea unui anumit arbitraj instituţionalizat ca fiind competent în soluționarea unui anu- 
mit litigiu sau tip de litigii echivalează cu opțiunea părţilor pentru aplicarea regulilor sale 
de procedură. Părţile nu pot deroga prin convenţie de la aceste reguli de procedură, sub 
sancţiunea nulităţii. 

Regulile de procedură alese de părți pot fi aplicate doar în mod excepţional și în 
anumite circumstanţe, în urma hotărârii conducerii arbitrajului instituționalizat, având 
în vedere circumstanţele speţei și conţinutul regulilor de procedură indicate de părți. 

Reglementând în continuare raportul dintre convenţia arbitrală și regulile de proce- 
dură ale arbitrajului instituţionalizat, alin. (3) prevede că, în lipsa unei convenţii contrare, 
se vor aplica regulile de procedură în vigoare la momentul sesizării tribunalului arbitral. 
În acest mod, părţile sunt puse la adăpost, atât una faţă de cealaltă, cât și față de arbi- 
trajul instituţionalizat, de orice modificare intervenită în regulile de arbitraj pe care nu 
le-au cunoscut și, pe cale de consecinţă, nici acceptat la momentul recurgerii la arbitrajul 
instituţionalizat. 

La fel de bine, părțile pot conveni asupra regulii tempus regit actum, astfel încât orice 
modificare să fie aplicabilă şi în litigiul lor, aflat pendinte. 

Desfășurarea arbitrajului instituționalizat trebuie să aibă loc, potrivit alin. (4), cu 
garantarea dreptului la apărare al părţilor în litigiu şi în condiţii de contradictorialitate a 
dezbaterilor. Dispoziţia de față se completează cu cea a art. 575 alin. (2) privind principiile 
fundamentale ale procesului civil ce trebuie respectate în orice procedură arbitrală. 
Arbitrajul instituționalizat va asigura și confidențialitatea procedurii şi a actelor din dosar. 

Întrucât arbitrajului organizat de o instituţie permanentă are un sediu propriu, dosa- 
rul arbitral se păstrează la acea instituţie, neimpunându-se trimiterea la tribunalului în 
circumscripția căruia are loc arbitrajul, potrivit art. 607. În acest scop, se vor asigura con- 
dițiile necesare arhivarii dosarelor. 


Ari. 620. Cheltuielile arbitrale. În cazul arbitrajului organizat de o instituţie 
permanentă, taxele pentru organizarea arbitrajului, onorariile arbitrilor, precum 
şi celelalte cheltuieli arbitrale se stabilesc şi se plătesc conform regulamentului 
acelei instituții. 


COMENTARIU 


La fel ca și în cazul arbitrajului ad-hoc, soluţionarea litigiilor în cadrul arbitrajul insti- 
tuţionalizat nu este o activitate gratuită. 

Fiecare instituţie de arbitraj, prin organele sale de conducere, își stabileşte propriile 
cheltuieli necesare organizării și desfășurării arbitrajului. 

Natura, numărul şi cuantumul cheltuielilor arbitrale, precum și modalitatea de plată 
se stabilesc potrivit regulamentului fiecărei instituții. 

Art. 621. Refuzul soluționării litigiului. Dacă organizația sau instituția 
prevăzută la art. 616 refuză să organizeze arbitrajul, convenţia arbitrală rămâne 
valabilă, iar litigiul dintre părți va fi soluționat potrivit prevederilor prezentei cărți. 


COMENTARIU 


În funcţie de conţinutul cererii de arbitrare, organizația sau instituția pe lângă care 
funcţionează arbitrajul instituţionalizat poate refuza organizarea arbitrajului. Un refuz, 
cel puțin temporar, se poate ivi și în cazul în care reclamantul nu plătește taxele aferente 
debutului procedurii. 

Trebuie reținut că nu este vorba de cazul în care arbitrii desemnaţi nu acceptă misi- 
unea. 

În asemenea situații, convenţia arbitrală supraviețuiește, indiferent de forma pe care 
o îmbracă. Părţile vor putea în continuare să recurgă la arbitrajul ad-hoc, fie la un alt 
arbitraj instituționalizat — dacă nu conţine nominalizarea arbitrajului instituționalizat 
care a refuzat. 

CARTEA A V-A. DESPRE EXECUTAREA SILITĂ 


Titlul |. Dispoziţii generale 


Capitolul I. Scopul și obiectul executării silite 


Art. 622. Îndeplinirea obligațiilor prevăzute în titlul executoriu. (1) Obli- 
gația stabilită prin hotărârea unei instanțe sau printr-un alt titlu executoriu se 
aduce la îndeplinire de bunăvoie. 

(2) În cazul în care debitorul nu execută de bunăvoie obligaţia sa, aceasta se 
aduce la îndeplinire prin executare silită, care începe odată cu sesizarea organu- 
lui de executare, potrivit dispozițiilor prezentei cărți, dacă prin lege specială nu 
se prevede altfel. 

(3) Executarea silită are loc în oricare dintre formele prevăzute de lege, simul- 
tan sau succesiv, până la realizarea dreptului recunoscut prin titlul executoriu, 
achitarea dobânzilor, penalităţilor sau a altor sume acordate potrivit legii prin 
titlu, precum şi a cheltuielilor de executare. 

(4) Executarea unor obligații de a face, precum înscrierea sau radierea unui 
drept, act sau fapt dintr-un registru public, emiterea unei autorizații, eliberarea 
unui certificat sau predarea unui înscris şi altele asemenea, se poate obține la sim- 
pla cerere a persoanei îndreptăţite, făcută în temeiul unui titlu executoriu, fără 
a fi necesară intervenţia executorului judecătoresc, dacă prin lege nu se dispune 
altfel. În caz de neconformare a debitorului, creditorul poate recurge la executa- 
rea silită în condiţiile prezentului cod. 

(5) Vânzarea de către creditor a bunurilor mobile ipotecate în condițiile 
art. 2.445 din Codul civil se face cu încuviințarea instanței, fără intervenția exe- 
cutorului judecătoresc. 


COMENTARIU 


1. Executarea silită. Noţiune. Lipsa unei definiţii legale a făcut ca doctrina să nu fie 
unanimă în stabilirea genului proxim şi a diferenţei specifice în cazul executării silite. 
De-a lungul timpului s-au propus mai multe definiții. 

Executarea silită a fost definită ca „procedura prin mijlocirea căreia creditorul, titular 
al dreptului recunoscut printr-o hotărâre judecătorească sau printr-un alt titlu executo- 
riu, constrânge, cu concursul organelor de stat competente, pe debitorul său, care nu îşi 
execută de bunăvoie obligaţiile decurgând dintr-un asemenea titlu, de a și le aduce la 
îndeplinire, în mod silit”!!!. 

Despre executarea silită s-a spus că „este ultima fază a procesului civil. Ea constă 
în constrângerea, cu concursul organelor de stat competente, a debitorului, care nu-și 
execută de bunăvoie obligațiile decurgând din hotărârea judecătorească executorie sau 


W 5, Zilberstein, VM. Ciobanu, Tratat de executare silită, Ed. Lumina Lex, București, 2001, p. 23. A se vedea și 
i. Gârbuleţ, A. Stoica, Ghid practic de executare silită, ed. a 2-a, Ed. Hamangiu, București, 2010, p. 3. 

dintr-un alt titlu executoriu, de a și le îndeplini în mod silit. O particularitate a execută- 
rii silite civile este aceea că ea nu poartă asupra persoanei debitorului, ci numai asupra 
bunurilor din patrimoniul acestuia”l!l. 

S-a considerat că executarea silită este acea „fază a procesului civil în cadrul căreia 
creditorul își poate realiza în mod efectiv drepturile statornicite într-un titlu executoriu, 
prin constrângerea patrimonială a debitorului”!?l. S-a arătat că „procedura de executare 
silită este continuarea, în cadrul procesului civil, a procedurii de judecată, în vederea 
obținerii, prin constrângere, a executării hotărârii judecătorești și contribuie astfel la rea- 
lizarea efectivă a drepturilor reclamate, fiind în acelaşi timp și un mijloc temeinic pentru 
asigurarea respectului cuvenit legii și justiției”), 

Atât vechiul, cât și noul Cod de procedură civilă permit aserțiunea că executarea silită 
nu este o fază a procesului civil atunci când se execută un alt titlu executoriu decât o 
hotărâre judecătorească. Într-o astfel de ipoteză!l, executarea silită poate da naștere 
unui proces civil, fără a fi precedată de acesta. Așadar, nu este riguros exact să definim 
executarea silită drept a doua fază a procesului civil. Mai mult, art. 3 alin. (1) teza ultimă 
din Legea nr. 76/2012, art. 6 alin. (2), art. 24 și art. 25 NCPC fac distincţie între procese 
și executări silite, astfel că relaţia dintre cele două noţiuni nu este de tipul întreg-parte, 
chiar dacă dreptul la un proces echitabil, în termen optim și previzibil, este un principiu 
fundamental deopotrivă aplicabil proceselor judiciare și executărilor silite. 

Semnificaţia noţiunii de executare silită nu este epuizată prin însumarea procedurilor 
legale desfășurate între anumiţi subiecţi de drept în vederea atingerii unui scop. Astfel, 
executarea silită trebuie tratată inclusiv ca instituţia de drept al cărei regim juridic este 
stabilit prin normele Cărţii a V-a, intitulată „Despre executarea silită”, din noul Cod de 
procedură civilă. Aceste norme stabilesc regulile de executare a hotărârilor instanţelor și 
a altor titluri executorii, în scopul înfăptuirii justiției în materie civilă, și constituie, după 
cum rezultă din alin. (2) teza ultimă al articolului, dreptu! comun în materie. 

Noul Cod de procedură civilă explică executarea silită prin raportare la scopul și 
obiectul ei. Din această perspectivă, prin executarea silită se înţelege ansamblul dispozi- 
țiilor legale care reglementează modalitățile de aducere la îndeplinire a obligațiilor pre- 
văzute în titlul executoriu. 

Definiţiile prezentate nu necesită referințe de ordin istoric pentru a justifica aserțiu- 
nea conform căreia genul proxim al executării silite se regăsește în instituţia răspunderii 
civile, iar diferența specifică este dată de intervenţia specializată și coercitivă a statului. 


2. Aplicarea în timp a normelor care reglementează executarea silită. În lumina 
principiului legalităţii și a principiului bunei-credinţe, legiuitorul afirmă, cu putere de 
regulă, că subiecţii de drept trebuie să aibă o conduită conformă cu cele stabilite printr-o 
hotărâre judecătorească sau printr-un alt titlu executoriu și să execute de bunăvoie obli- 
gaţiile care le revin. Dacă debitorul nu execută de bunăvoie obligaţia, creditorul acesteia 
poate porni executarea silită. Debitorul care nu s-a conformat celor dispuse prin titlul 
executoriu va suporta cheltuielile cauzate de executarea silită. 

Executarea silită începe odată cu sesizarea organului de executare. 


9 /, Stoenescu, S. Zilberstein, Tratat de drept procesual civil, vol. II, Bucureşti, 1981, p. 207-208. 

2) 7, Les, Tratat de drept procesual civil, ed. a 3-a, partea a V-a, Ed. All Beck, București, 2005, p. 825. 

3) A. Hilsenrad, |. Stoenescu, Procesul civil în RPR, Ed. Științifică, București, 1957, p. 456. 

4 Potrivit art. 1 NCPC, executarea silită a altor titluri decât hotărârile judecătorești este o modalitate de 
înfăptuire a justiţiei în materie civilă. 

Potrivit dispoziţiilor art. 24 teza ultimă NCPC, legea nouă se aplică numai executări- 
lor silite începute după intrarea acesteia în vigoare. Executările silite începute sub legea 
veche rămân supuse acelei legi. Articolul 3 alin. (1) din Legea nr. 76/2012 pentru punerea 
în aplicare a Legii nr. 134/2010 privind Codul de procedură civilă prevede că dispoziţi- 
ile Codului de procedură civilă se aplică numai executărilor silite începute după intrarea 
acestuia în vigoare. 

Pentru rezolvarea conflictului de legi în cazul schimbării reglementărilor în materia 
executării silite, legiuitorul nu are în vedere data la care titlul a cărui executare se urmă- 
rește a devenit sau putea deveni executoriu, ci data la care creditorul a sesizat organul 
de executare. Cererea depusă de creditor, personal sau prin reprezentant, la biroul exe- 
cutorului judecătoresc dobândește dată certă la momentul înregistrării, potrivit art. 664 
alin. (1) NCPC. 

Pentru a fi aplicabile normele noului Cod de procedură civilă în situația transmiterii 
cererii de executare silită prin poștă, curier, telefax sau poștă electronică, este necesar 
ca data transmiterii cererii să se situeze după intrarea în vigoare a acestuia, și nu data 
recepţionării ori înregistrării cererii de către executor. Transmiterea are loc la data la care 
cererea a fost depusă la oficiul poștal, la serviciul de curierat sau la un serviciu specializat 
de comunicare [art. 183 alin. (1) NCPC]. 


3. Executarea unor obligaţii de a face. Creditorul poate recurge la executarea silită și 
în cazul obligațiilor prevăzute la alin. (4) al art. 622 (obligaţii de a face, precum înscrierea 
sau radierea unui drept, act sau fapt dintr-un registru public, emiterea unei autorizaţii, 
eliberarea unui certificat sau predarea unui înscris și altele asemenea) dacă, în urma 
cererii creditorului de obținere a executării, debitorul nu se conformează. 

Problema legii aplicabile în astfel de situaţii se rezolvă potrivit regulii generale (în 
funcție de data sesizării organului de executare), întrucât cererea formulată de persoana 
îndreptăţită în vederea obţinerii executării, urmată de conformarea debitorului, înlătură 
necesitatea recurgerii la executarea silită. 

Formularea alin. (4), care enumeră obligaţiile de a face susceptibile de executare fără 
intervenţia executorului judecătoresc, nu este la adăpost de critici. Astfel, este unanim 
acceptat că executarea oricărei obligaţii [nu doar a obligaţiilor enumerate exemplificativ 
la alin. (4)], stabilită printr-un titlu executoriu, poate fi obţinută la simpla cerere a per- 
soanei îndreptățite, acesta fiind și sensul dispoziţiilor alin. (1) al art. 622. Or, se observă 
că alineatul analizat acreditează ideea greșită că executările obligaţiilor nu ar fi posi- 
bile (sau, mai grav, nu ar fi valabile) la simpla cerere a persoanei îndreptăţite, atunci 
când legea prevede necesitatea intervenţiei executorului judecătoresc pentru executa- 
rea silită a acestora. Chiar dacă o distincţie implicită între executarea voluntară și execu- 
tarea silită se regăsește în teza ultimă a alin. (4), apreciem că acesta, în ansamblu, este 
atât echivoc, cât și inutil. 

instituirea unui tratament juridic diferit aplicabil „unor obligaţii de a face” a fost cri- 
ticată în doctrină!!!. S-a arătat că diferența de tratament lasă loc interpretării potrivit 
căreia cererea depusă la debitor, fără intervenţia executorului [în cazul obligaţiilor prevă- 
zute la alin. (4)], are efecte în privinţa întreruperii termenului de prescripţie a dreptului 
de a cere executarea silită. S-a observat, totodată, că, într-o altă interpretare, demersul 
efectuat de creditor nu are semnificaţia unui act de executare silită care să ducă la între- 
ruperea cursului prescripţiei. 


W A.M. Ungureanu, Consideraţii asupra unor modificări legislative prevăzute de noul Cod de procedură civilă 
în materia executării silite, în R.R.E.S. nr. 1/2011. 

Corectitudinea uneia sau alteia dintre interpretările menţionate trebuie stabilită, în 
opinia noastră, prin raportare la dispoziţiile art. 708 pct. 2 NCPC, potrivit cărora întreru- 
perea prescripţiei are loc pe data depunerii cererii de executare, însoţită de titlul execu- 
toriu, chiar dacă a fost adresată unui organ de executare necompetent. Or, din moment 
ce debitorii obligaţiilor la care se referă alin. (4) nu pot fi asimilați unui organ de execu- 
tare necompetent, este evident că actele de executate efectuate fără intervenția execu- 
torului nu întrerup prescripția. 


4. Vânzarea de către creditor a bunurilor mobile ipotecate. Potrivit art. 2445 NCC, 
„[1) Creditorul ipotecar poate cere instanţei de executare încuviințarea executării ipotecii 
mobiliare prin vânzarea bunului mobil ipotecat. La cererea de încuviinţare se vor depune 
documente care atestă existența creanţei ipotecare şi a ipotecii mobiliare, împreună cu 
dovada perfectării ipotecii. Instanţa va analiza existenţa creanţei și a ipotecii legal perfec- 
tate și va încuviința vânzarea, cu citarea părților interesate. (2) Creditorul ipotecar poate 
vinde bunurile mobile ipotecate în starea în care se găsesc sau după luarea unor măsuri 
comercial rezonabile pentru valorificarea acestora. (3) Creditorul poate vinde bunurile 
mobile ipotecate prin licitaţie publică ori prin negociere directă, prin unul sau mai multe 
contracte, în bloc ori separat, în orice moment sau loc, în condiţii comerciale rezonabile. (4) 
Părțile pot conveni, prin contractul de ipotecă, modul de valorificare a bunurilor grevate. 
(5) În toate cazurile, vânzarea trebuie realizată într-o manieră comercial rezonabilă în ceea 
ce privește metoda, momentul, locul, condiţiile și toate celelalte aspecte ale acesteia”. 

În privinţa alin. (5) al art. 622, trebuie observat că: 

a) se referă doar la vânzarea bunurilor mobile; 

b) se aplică și vânzării bunului mobil gajat, date fiind dispoziţiilor art. 2494 NCC, și 

c) după încuviințarea instanţei, nimic nu îl împiedică pe creditor să vândă bunul prin 
intermediul executorului judecătoresc. 


Art. 623. Organul de executare. Executarea silită a oricărui titlu executoriu, 
cu excepția celor care au ca obiect venituri datorate bugetului general consolidat 
sau bugetului Uniunii Europene şi bugetului Comunității Europene a Energiei 
Atomice, se realizează numai de către executorul judecătoresc, chiar dacă prin 
legi speciale se dispune altfel. 


COMENTARIU 


1. Precizări prealabile. Legea nr. 287/2011 privind unele măsuri referitoare la orga- 
nizarea activităţii de punere în executare a creanţelor aparţinând instituţiilor de credit 
și instituțiilor financiare nebancare a unificat diversele categorii de executori care aveau 
calitatea de organe de executare. 

Astfel, executorilor aparținând corpurilor proprii de executori organizate de institu- 
tiile de credit și alte entităţi care aparțin grupului acestora şi care desfășoară activități 
financiare, de instituţiile financiare nebancare sau de instituţiile de credit cooperatiste, 
care desfășoară activitate de executor în cadrul acestora, li s-a dat posibilitatea de a se 
dobândi calitatea de executori judecătorești după procedura și în condiţiile legii!!! 


I Art. 3 din Legea nr. 287/2011 prevede că, „De la data intrării în vigoare a prezentei legi, activitatea de 
punere în executare a titlurilor executorii aparţinând instituţiilor de credit, altor entităţi care aparțin grupului 
acestora şi care desfășoară activităţi financiare, instituţiilor financiare nebancare sau cooperativelor de credit 
se desfășoară numai de către executorii judecătoreşti competenţi potrivit legii, cu excepția cazurilor prevăzute 

Prevederile art. 623 NCPC reiterează faptul că principalul organ de executare este 
executorul judecătoresc. Stipulând regula potrivit căreia executarea silită se realizează 
de către executorul judecătoresc, chiar și atunci când în legile speciale există prevederi 
contrare, articolul realizează o abrogare expresă indirectă a prevederilor contrare din 
alte legi. Potrivit art. 4 din Legea nr. 76/2012, „Dispoziţiile art. 614 din Codul de proce- 
dură civilă (devenit art. 623 în urma republicării — n.a.) se aplică numai executărilor silite 
începute după intrarea în vigoare a Codului de procedură civilă”. 

Folosind un criteriu bazat pe obiectului titlului executoriu ce se execută silit, legiuitorul 
instituie două exceptii în cazul cărora organul de executare nu este executorul judecătoresc. 
Este vorba, pe de o parte, despre executarea silită a titlurilor executorii ce conţin creanţe 
fiscale, iar, pe de altă parte, de titlurile executorii având ca obiect realizarea veniturilor la 
bugetul Uniunii Europene și la bugetul Comunităţii Europene a Energiei Atomice. 


2. Executorii judecătorești. Principala categorie de organ de executare este repre- 
zentată de executorii judecătorești și este reglementată de dispoziţiile Legii nr. 188/2000 
privind executorii judecătorești, republicată. 

Legea nr. 188/2000, republicată și modificată pin Legea nr. 76/2012, prevede în 
alin. (1) al art. 1 că „Executarea silită a oricărui titiu executoriu, cu excepţia celor care 
au ca obiect venituri datorate bugetului general consolidat, bugetului Uniunii Euro- 
pene și bugetului Comunităţii Europene a Energiei Atomice, se realizează numai de 
către executorul judecătoresc, chiar dacă prin legi speciale se dispune altfel”. 

Executorii judecătorești sunt învestiți să îndeplinească un serviciu de interes public 
[art. 2 alin. (1) din Legea nr. 188/2000]. 


3. Organele de executare silită a creanţelor fiscale. Titlu executoriu care are ca obiect 
venituri datorate bugetului general consolidat se execută de organele fiscale. Conform 
art. 110 C. proc. fisc., aprobat prin O.G. nr. 92/2003, republicată, colectarea creante- 
lor fiscale se face în temeiul unui titlu de creanţă sau al unui titlu executoriu, după caz. 
Titlul de creanță este actul prin care se stabilește și se individualizează creanta fiscală, 
întocmit de organele competente sau de persoanele îndreptăţite, potrivit legii. Aseme- 
nea titluri pot fi: decizia de impunere; declaraţia fiscală; decizia referitoare la obligaţii 
de plată accesorii; declarația vamală; decizia prin care se stabilesc și se individualizează 
datoria vamală, impozitele, taxele şi alte sume care se datorează în vamă, potrivit legii, 
inclusiv accesoriile; procesul-verbal de constatare și sancţionare a contravenţiei, întoc- 
mit de organul prevăzut de lege, pentru obligaţiile privind plata amenzilor contravenţio- 
nale; decizia de atragere a răspunderii solidare emisă potrivit legii; ordonanța procuro- 
rului, încheierea sau dispozitivul hotărârii instanţei judecătorești ori un extras certificat 


la art. 5 alin. (1) și (2)“. Art. 5 din legea menționată dispune că „(1) Executările silite privind titluri executorii 
aparţinând instituţiilor de credit, altor entităţi care aparțin grupului acestora și care desfășoară activități 
financiare, instituţiilor financiare nebancare sau cooperativelor de credit, aflate în curs la data intrării în 
vigoare a dispozițiilor prezentei legi, pot fi continuate de executorul care a început urmărirea silită. Cu toate 
acestea, creditorul, instituție bancară sau instituţie financiară nebancară, poate solicita continuarea executării 
acestor titluri executorii de câtre executorul judecătoresc competent potrivit legii. (2) De la data intrării în 
vigoare a prezentei legi până la data numirii în funcţia de executor judecătoresc, executorii prevăzuţi la art. 1, 
la cererea creditorului, instituție de credit sau instituţie financiară nebancară, pot începe noi executări silite 
în temeiul titlurilor executorii aparţinând acestor instituţii. (3) În cazurile prevăzute la alin. (1) şi (2), dosarele 
de executare aflate în curs de soluționare se predau de către instituţiile de credit și de instituţiile financiare 
nebancare executorilor judecătorești competenţi, potrivit legii, să continue executarea silită. (4) Actele de 
executare îndeplinite de către executorii prevăzuţi la art. 1 până la data numirii acestora în funcția de executor 
judecătoresc, cu respectarea dispoziţiilor legale în vigoare la data efectuării lor, rămân valabile”. 

întocmit în baza acestor acte, în cazul creanţelor fiscale stabilite, potrivit legii, de procu- 
ror sau de instanţa judecătorească. 

Potrivit art. 136 alin. (1)-(4) C. proc. fisc., „(1) În cazul în care debitorul nu își plătește 
de bunăvoie obligaţiile fiscale datorate, organele fiscale competente, pentru stingerea 
acestora, procedează la acțiuni de executare silită, potrivit prezentului cod, cu excep- 
ţia cazului în care există o cerere de restituire/rambursare în curs de soluţionare, iar 
cuantumul sumei solicitate este egal cu sau mai mare decât creanta fiscală datorată de 
debitor. (2) Organele fiscale care administrează creanţe fiscale sunt abilitate să aducă la 
îndeplinire măsurile asigurătorii și să efectueze procedura de executare silită. (3) Cre- 
anţele bugetare care se încasează, se administrează, se contabilizează și se utilizează 
de instituții publice, provenite din venituri proprii și cele rezultate din raporturi juridice 
contractuale, precum şi creantele care se încasează, se administrează, se contabilizează 
și se utilizează de Banca de Export-Import a României EXIMBANK — SA, provenite din fon- 
durile alocate de la bugetul de stat, se execută prin organe proprii, acestea fiind abilitate 
să ducă la îndeplinire măsurile asigurătorii și să efectueze procedura de executare silită, 
potrivit prevederilor prezentului cod. (4) Organele prevăzute la alin. (2) și (3) sunt denu- 
mite în continuare organe de executare silită”. 

Articolul 138 alin. (1) din acelaşi cod stabileşte că executarea silită se face de organul 
de executare competent prin intermediul executorilor fiscali. 

Organele de executare a creanţelor fiscale realizează executarea silită conform 
procedurilor stabilite în Codul de procedură fiscală. Dacă nu există reglementări în Codul 
de procedură fiscală, organele de executare vor aplica dispoziţiile dreptului comun în 
materie, și anume cele din Codul de procedură civilă. 


4. Titluri executorii având ca obiect venituri la bugetul UE și CEEA. Sunt avute în 
vedere titlurile executorii emise sau pronunţate pe teritoriul României, al căror obiect 
este reprezentat de creanţe care se fac venituri la bugetul Uniunii Europene și la bugetul 
Comunităţii Europene a Energiei Atomice. Codul de procedură civilă nu se referă la dis- 
poziţiile Tratatului privind funcţionarea Uniunii Europene și ale Tratatului de instituire a 
Comunității Europene a Energiei Atomice, care reglementează procedurile pentru asigu- 
rarea realizării veniturilor necesare funcţionării Uniunii. 

Titlurile executorii emise în cadrul activităților de accesare, gestionare și utilizare a 
fondurilor europene au un regim juridic distinct și nu se execută de către executorii jude- 
cătorești. În art. 38 alin. (1) lit. e) din O.U.G. nr. 66/2011 privind prevenirea, constatarea 
și sancţionarea neregulilor apărute în obţinerea și utilizarea fondurilor europene și/sau 
a fondurilor publice naționale aferente acestora, aprobată prin Legea nr. 142/2012, se 
arată că „stingerea creanţelor bugetare rezultate din nereguli se realizează prin: (...) €) 
executare silită, conform Ordonanţei Guvernului nr. 92/2003, republicată, cu modifică- 
rile și completările ulterioare”. Articolul 40 din același act normativ prevede că, „în cazul 
în care creanţele bugetare rezultate din nereguli nu pot fi recuperate prin încasare, dedu- 
cere din plăţi/rambursări următoare și/sau executarea garantiilor bancare, prevăzute la 
art. 38 lit. a)-c), autorităţile cu competenţe în gestionarea fondurilor europene transmit 
titlurile executorii prevăzute la art. 43, împreună cu dovada comunicării acestora, orga- 


9 Art. 322 alin. (2) din Titlul II al Părţii a șasea din Tratatul privind funcționarea Uniunii Europene (versiunea 
consolidată după Tratatul de la Lisabona) prevede următoarele: „Consiliul, hotărând la propunerea Comisiei 
și după consultarea Parlamentului European și a Curţii de Conturi, stabilește metodele și procedura prin care 
veniturile bugetare prevăzute de regimul resurselor proprii ale Uniunii se pun la dispoziția Comisiei și definește 
măsurile care trebuie aplicate pentru a răspunde, dacă este cazul, necesităţilor trezoreriei”. 

nelor fiscale competente, care: a) duc la îndeplinire măsurile asigurătorii prevăzute la 
cap. VI din Ordonanţa Guvernului nr. 92/2003, republicată, cu modificările și completă- 
rile ulterioare, dacă autorităţile cu competenţe în gestionarea fondurilor europene dis- 
pun aceste măsuri; și b) efectuează procedura de executare silită, precum și procedura 
de compensare pentru recuperarea sumelor plătite necuvenit din fondurile europene și/ 
sau fondurile publice naţionale aferente acestora, în conformitate cu prevederile Ordo- 
nanţei Guvernului nr. 92/2003, republicată, cu modificările și completările ulterioare”. 
Chiar dacă nu au relevanţă din punctul de vedere al executării silite, trebuie observate 
dispoziţiile art. 56 din ordonanța de urgenţă menţionată, potrivit cărora „Sumele nece- 
sare finanţării debitelor stabilite de reprezentanţii Uniunii Europene/donatorul public 
internaţional ca urmare a aplicării corecţiilor financiare se transferă în contul programu- 
lui sau, după închiderea programului, direct în conturile Uniunii Europene/donatorului 
public internaţional, în prima instanță de la bugetul de stat (s.n.), conform prevederilor 
legale în vigoare”. Practic, debitele la bugetele UE și CEEA sunt acoperite de către stat, 
în primă instanţă, astfel că executarea silită urmărește acoperirea debitului către stat. 


5. Sancţiunea. Trebuie reţinut că executările silite începute după intrarea în vigoare 
a noului Cod de procedură civilă de câtre alte organe de executare decât cele prevăzute 
la art. 623 sunt lovite de nulitate absolută necondiționată, în condiţiile art. 174 alin. (2), 
respectiv art. 176 pct. 6. NCPC. 


Art. 624. Modalităţi de executare. Executarea silită se efectuează prin: 

1. urmărirea bunurilor mobile şi imobile ale debitorului sau aparţinând terti- 
lor ținuți să răspundă, în condițiile legii, pentru obligaţiile debitorului, în scopul 
îndestulării creditorilor; 

2. predarea către creditor a bunurilor, prevăzute în titlul executoriu, ce sunt 
deținute fără drept de debitor; 

3. alte măsuri prevăzute de lege. 


COMENTARIU 


Sub titulatura „modalităţi de executare”, art. 624 enumeră urmărirea bunurilor debi- 
torului sau a terţilor care răspund conform legii pentru neexecutarea obligaţiilor aces- 
tora, predarea bunurilor prevăzute în titlul executoriu și alte măsuri prevăzute de lege. 

Sintagma „în condiţiile legii” de la pct. 1 trebuie înțeleasă lato sensu, ceea ce înseamnă 
că include și conventiile legal încheiate, mai ales că acestea din urmă constituie, de cele 
mai multe ori, temeiul răspunderii terțului cu propriile bunuri pentru datoriile debitorului. 

Executarea obligaţiei de predare a bunurilor prevăzute în titlul executoriu (individual 
determinate) se face conform titlului, fără a mai fi necesar să se dovedească în faza exe- 
cutării că „sunt deţinute fără drept de către debitor”, cum greșit lasă să se înţeleagă 
ultima teză a pct. 2 al articolului. 

Modalităţile de executare directă a dispoziţiilor din titlurile executorii sunt multiple, 
astfel că, pentru a evita omiterea unora dintre acestea, pct. 3 al articolului le determină 
generic. Exemple de alte modalități de executare regăsim chiar în noul Cod de procedură 
civilă, și anume: executarea silită a obligaţiilor de a nu face (art. 904-905), executarea 
hotărârilor judecătorești referitoare la minori (art. 909-913) etc. 

Cert este că modalitatea de executare sau măsura prevăzută de lege, aplicabile în fie- 
care executare silită, depinde de cele dispuse prin titlul executoriu care a stabilit obligaţia. 

Art. 625. Legalitatea executării silite. (1) Executarea silită se face cu res- 
pectarea dispozițiilor legii, a drepturilor părților şi ale altor persoane interesate. 

(2) Este interzisă efectuarea de acte de executare de către alte persoane sau 
organe decât cele prevăzute la art. 623. 


COMENTARIU 


Principiul legalităţii executării silite este o aplicare particulară a principiului funda- 
mental al legalităţii care guvernează procesul civil, consacrat art. 7 NCPC. Legalitateal!! 
este o stare de drept care constă în respectarea legii fundamentale și a celorlalte acte 
normative în vigoare de către toate persoanele fizice sau juridice, de drept public sau 
de drept privat. Reiterarea acestui principiu în materia executării silite este utilă tocmai 
dacă se acceptă că executarea silită nu este o fază a procesului civil. 

Prima componentă a ceea ce se cheamă „legalitatea executării silite” este reprezen- 
tată de respectarea dispozițiilor legii. A doua componentă este reprezentată de respecta- 
rea drepturilor părților — creditorul și debitorull?l. A treia componentă este reprezentată 
de respectarea drepturilor persoanelor interesate, în categoria cărora intră ceilalți parti- 
cipanţi la executarea silită, enumerati în art. 643 NCPC. 

Condiția extrinsecă de valabilitate a actelor de executare, de a fi efectuate doar de 
către persoanele sau organele prevăzute la art. 623, este reluată în alin. (2) al art. 625. 
După cum s-a arătat, sancţiunea care intervine în cazul nerespectării acestei dispoziţii 
este nulitatea necondiționată de cauzarea unei vătămaări. 


Art. 626. Rolul statului în executarea silită. Statul este obligat să asigure, 
prin agenții săi, executarea în mod prompt şi efectiv a hotărârilor judecătoreşti şi 
a altor titluri executorii, iar, în caz de refuz, cei vătămaţi au dreptul la repararea 
integrală a prejudiciului suferit. 


COMENTARIU 


1. Obligaţia statului. Rolul statului în executarea silită trebuie înţeles într-un sens mai 
larg decât acela de asigurare a cadrului normativ necesar desfășurării acestei activităţi. 
Codul de procedură civilă nu prevede că statul are un rol activ în executarea silită, dar 
stabilește în sarcina acestuia obligația pozitivă de a asigura, prin agenţii săi, executarea 
în mod prompt și efectiv a hotărârilor judecătorești și a titlurilor executorii. 


0 Pentru definiţii ale principiului legalităţii, a se vedea: M.N., Costin, I. Les, M.St. Minea, C.M. Costin, S. Spinei, 
Dicționar de procedură civilă, ed. a 2-a, Ed. Hamangiu, București, 2007, p. 666; Gh. Penculescu, Principii de 
Drept, Ed. Științifică, Bucureşti, 1959, p. 15. 

2) De exemplu, atunci când titlul executoriu este reprezentat de un act notarial care constată o creanţă certă, 
lichidă și exigibilă. 

2) În practică, nu s-a încuviinţat cererea de executare silită formulată de creditorul redevenit proprietar al imo- 
bilului, prin dispoziţia primarului general, emisă în baza Legii nr. 10/2001, împotriva debitorului, fost chiriaş al 
statului. S-a considerat că dispoziţiile art. 25 alin. (4) din Legea nr. 10/2001 dau putere executorie dispoziției, 
însă efectele ei sunt relative, potrivit principiului relativităţii efectelor actului juridic. Dispoziţia, care este titlu 
executoriu cu privire la imobil, în raporturile dintre emitent și beneficiar, nu poate fi opusă terţilor — chiriași, 
în condiţiile în care situația juridică a acestora este regiementată prin dispoziţii speciale în aceeași lege (Trib. 
București, s. a IV-a civ., dec. nr. 822/R/2011, în A.G. Țambulea, Executarea silită. Practică judiciară, Ed. Haman- 
giu, București, 2012, p. 86-87). 

În sensul articolului, prin agenții statului se înţelege autorităţile, instituţiile și per- 
soanele care reprezintă statul și au calitatea de participanţi la executarea silită, cum ar fi 
agenţii forței publice, Ministerul Public etc. 

Articolul nu tratează „statul” ca „parte” în executarea silită, când acesta are dreptu- 
rile și obligaţiile respectivei părţi. În schimb, respectarea de către „stat” a rolului impus 
de lege trebuie analizată cu mai mare exigenţă dacă acesta este și parte în executarea 
silită. 

Curtea de la Strasbourg!!! a considerat că autorităţile administrative formează un ele- 
ment al statului supus ordinii de drept, iar interesele acestor autorităţi coincid cu nevoia 
unei administrări corecte a justiţiei. Dacă autorităţile administrative nu pot sau nu vor să 
se conformeze unei hotărâri ori numai întârzie executarea ei, garanţiile cuprinse în art. 6 
din Convenţia europeană în faza judecății sunt golite de scop. 

Chiar dacă este admisibil ca o instituţie să aibă nevoie de o anumită perioadă de 
timp pentru a efectua o plată, totuși, dacă este vorba despre plata unor despăgubiri 
pentru durata excesivă a unor proceduri, Curtea de la Strasbourg?! a apreciat că această 
perioadă nu poate depăși 6 luni începând de la momentul la care hotărârea de despăgu- 
bire a devenit executorie. Pe de altă parte, în contextul arătat anterior, Curtea a opinat în 
sensul că o autoritate a statului nu poate motiva prin lipsa de fonduri neexecutarea unei 
obligaţii izvorâte dintr-o hotărâre judecătorească. 

Preluând jurisprudenţa Curţii Europene a Drepturilor Omului, noul Cod de procedură 
civilă stabilește în alin. (2) al art. 6 că dispoziţiile alin. (1) al aceluiași articol privitoare 
la „dreptu! la un proces echitabil, în termen optim și previzibil" se aplică în mod cores- 
punzător și în faza executării silite. Jurisprudenţa Curţii Europene a Drepturilor Omului 
în materia executării silite este constantă în sensul că executarea unei hotărâri judecă- 
toreșşti trebuie privită ca parte integrantă a noțiunii de proces, prevăzută în art. 6 din 
Convenţie. Dreptul de acces la o instanţă ar fi iluzoriu dacă ordinea juridică a unui stat 
ar permite ca o decizie judiciară definitivă și obligatorie să rămână neoperantă în detri- 
mentul uneia dintre părți]. 

Rolul statului este același indiferent că se execută o hotărâre judecătorească sau un 
alt titlu executoriu, cum ar fi un act autentificat de notar care constată o creanţă certă, 
lichidă și exigibilă. 

Obligaţia statului de a asigura executarea în mod prompt și efectiv este una de dili- 
gență. Statul nu garantează solvabilitatea debitorilor din cadrul executărilor silite. 


2. Răspunderea statului. Nerespectarea de către stat a obligaţiei prevăzute în art. 626 
dă dreptul persoanelor vătămate la repararea integrală a prejudiciului suferit, în cadrul 
unei acţiuni directe împotriva statului. 

Admisibilitatea unei astfel de acțiuni este condiţionată de existenţa unui refuz al sta- 
tului (al agenţilor săi) de a îndeplini obligaţiile stabilite prin lege în sarcina sa. De exem- 
plu, refuzul autorităţii competente de a asigura concursul forţei publice la solicitarea 
executorului judecătoresc, întemeiată pe dispoziţiile art. 658 NCPC! 


1! A se vedea R. Stanciu, Executarea silită și dreptul la un proces echitabil în jurisprudenţa CEDO, Ed. Hamangiu, 
București, 2011. 

2! C.E.D.O., cauza Gaglione și alţii c. Italiei, Hotărârea din 21 decembrie 2010, definitivă la 20 iunie 2011, în 
R. Stanciu, op. cit., p. 147-162. 

BI C.E.D.O., cauza Hornsby c. Greciei, Hotărârea din 19 martie 1997, în R. Stanciu, op. cit., p. 1-17. 

4 Articolul prevede și alte sancţiuni în caz de refuz al autorităţii competente. 

Răspunderea statului este delictua!ă, fiindu-i aplicabile dispoziţiile art. 1349 și art. 1384 
alin. (2) NCC. 

Sarcina probei existenţei prejudiciului și a întinderii acestuia revine persoanei vătă- 
mate, conform dispoziţiilor 249 NCPC. Prejudiciul cauzat prin refuzul agenților statului 
nu este egal cu valoarea creanţei executate decât în situaţia de excepţie în care „refuzul“ 
este singura cauză și unicul impediment pentru realizarea creanţei înscrise în titlul exe- 
cutoriu. Aceasta, deoarece statul nu este un obligat subsidiar care, în anumite condiţii, 
poate lua locul debitorului în executarea silită. Se poate anticipa că instanţele vor fi con- 
fruntate cu acţiuni întemeiate pe dispoziţiile art. 626 ca urmare a refuzului agenţilor sta- 
tului, din cauza cărora s-a întârziat executarea. 

Fiind vorba de o normă care instituie un principiu al executării silite, trebuie spus că 
acțiunea pe care o reglementează este la îndemâna tuturor persoanelor vătămate, inclu- 
siv a debitorului și terţilor participanţi, dacă aceștia dovedesc că prin refuzul agenţilor 
statului de a asigura executarea în mod prompt și efectiv a hotărârii judecătorești sau a 
titlului executoriu au suferit un prejudiciu. 

Acţiunea în repararea prejudiciului întemeiată pe dispoziţiile art. 626 este evalua- 
bilă în bani, astfel că, dacă este introdusă pe cale principală, îi sunt aplicabile dispoziţiile 
dreptului comun privitoare la competența materială și teritorială. Dacă acţiunea îmbracă 
forma unui capăt de cerere accesoriu, în cadrul unei contestaţii la executare, îi sunt apli- 
cabile dispoziţiile art. 123 raportat la art. 713 NCPC. 

În oricare dintre situaţii, dreptul la acţiune se prescrie în termen de 3 ani, conform 
art. 2517 NCC. Termenul de prescripţie începe să curgă de la data la care persoana vătă- 
mată a cunoscut sau trebuia să cunoască poziţia de refuz a autorităţilor statului. 


Art. 627. Rolul activ al executorului judecătoresc. (1) În tot cursul execu- 
tării, executorul judecătoresc este obligat să aibă rol activ, stăruind, prin toate 
mijloacele admise de lege, pentru realizarea integrală şi cu celeritate a obligaţiei 
prevăzute în titlul executoriu, cu respectarea dispozițiilor legii, a drepturilor păr- 
ților şi ale altor persoane interesate. 

(2) Dacă socoteşte că este în interesul executării, executorul judecătoresc îi 
va cere debitorului, în condiţiile legii, lămuriri în scris în legătură cu veniturile 
şi bunurile sale, inclusiv cele aflate în proprietate comună pe cote-părți sau în 
devălmăşie, asupra cărora se poate efectua executarea, cu arătarea locului unde 
se află acestea, precum şi pentru a-l determina să execute de bunăvoie obliga- 
tia sa, arătându-i consecinţele la care s-ar expune în cazul continuării executării 
silite. În toate cazurile, debitorul va fi informat cu privire la cuantumul estimativ 
al cheltuielilor de executare. 

(3) Refuzul nejustificat al debitorului de a se prezenta ori de a da lămuririle 
necesare, precum şi darea cu rea-credinţă de informații incomplete atrag răspun- 
derea acestuia pentru toate prejudiciile cauzate, precum şi aplicarea sancţiunii 
prevăzute la art. 188 alin. (2). 


COMENTARIU 


Stabilirea principiului rolului activ al executorului judecătoresc este consecinţa fap- 
tului că acesta exercită un serviciu public a cărui normală desfăşurare trebuie garantată 
chiar de către stat, în virtutea obligaţiei generale pozitive reglementate în art. 626 NCPC. 

Conduita prescrisă executorului pentru ca acesta să își exercite rolul activ constă în 
folosirea tuturor mijloacelor admise de lege pentru atingerea scopului urmărit, și anume 
realizarea integrală și cu celeritate a obligaţiei prevăzute în titlul executoriu. 

Limitele în care trebuie exercitat rolul activ sunt: legea, obligaţia prevăzută în titlul 
executoriu și drepturile părţilor, respectiv ale altor persoane interesate. 

Executorul urmărește interesul executării, adică interesul creditorului, astfel cum 
acesta este materializat în hotărârea judecătorească sau în titlul executoriu. Executorul 
trebuie să încerce să îl determine pe debitor să își execute de bunăvoie obligaţia sa, ară- 
tându-i consecinţele la care s-ar expune în caz contrar. Prima consecinţă este aceea că 
debitorul va suporta inclusiv cheltuielile de executare, despre al căror cuantum estimativ 
va fi informat de către executor. A doua consecinţă este aceea că valorificarea bunurilor 
debitorului se va face în condiţiile executării silite, care, de regulă, sunt mai defavorabile 
proprietarului urmărit decât valorificarea acestora pe piața liberă. 

Executorul este îndrituit să ceară debitorului lămuriri scrise cu privire la veniturile și 
bunurile asupra cărora se poate face executarea. 

Din modul de reglementare a rolului activ rezultă două aspecte care ţin de o bună 
practică a profesiei de executor judecătoresc. Primul este acela că, după ce a fost sesizat 
de către creditor, executorul trebuie să ia legătura cu debitorul, fie invitându-l la sediu, 
fie comunicând cu acesta la distanță, dar efectiv, pentru a-l determina să aibă o conduită 
conformă cu titlul executoriu. Arătarea consecinţelor continuării executării şi informa- 
rea cu privire la cuantumul estimativ al cheltuielilor de executare ar trebui să acționeze 
asupra debitorului ca un imbold pentru limitarea pierderilor care vor fi suferite. Al doilea 
este acela de a solicita debitorului să dea lămuriri scrise cu privire la bunurile și venitu- 
rile urmăribile. 

Debitorul care refuză nejustificat să se prezinte sau să dea curs convocării executoru- 
lui ori să dea lămuririle scrise solicitate de executor și debitorul care, cu rea-credinţă, dă 
informaţii incomplete sunt răspunzători față de creditor pentru toate prejudiciile cauzate 
și pot fi sancționaţi de către președintele instanţei de executare (la solicitarea executo- 
rului) cu o amendă judiciară de la 100 la 1000 lei, în condiţiile art. 188 alin. (2) NCPC. 
Caracterul nejustificat al refuzului debitorului sau reaua-credinţă a acestuia sunt aspecte 
care vor fi stabilite în funcţie de datele concrete ale fiecărei spete. 


Art. 628. Obligaţiile susceptibile de executare silită. (1) Pot fi executate 
silit obligaţiile al căror obiect constă în plata unei sume de bani, predarea unui 
bun ori a folosinţei acestuia, desființarea unei construcții, a unei plantații ori a 
altei lucrări, încredințarea minorului, stabilirea locuinţei şi vizitarea acestuia sau 
în luarea unei alte măsuri stabilite prin titlul executoriu. 

(2) În cazul în care prin titlul executoriu au fost acordate dobânzi, penalități 
sau alte sume, fără să fi fost stabilit cuantumul acestora, ele vor fi calculate de 
executorul judecătoresc, potrivit legii. 

(3) Dacă prin titlul executoriu nu au fost acordate dobânzi, penalități sau alte 
asemenea sume care să poată fi stabilite potrivit alin. (2), executorul judecătoresc, 
la cererea creditorului, poate actualiza valoarea obligaţiei principale stabilite în 
bani, indiferent de izvorul ei. În cazul în care titlul executoriu nu conține niciun 
asemenea criteriu, executorul judecătoresc va proceda, la cererea creditorului, la 
actualizare în funcție de rata inflaţiei, calculată de la data când hotărârea judecă- 

torească a devenit executorie sau, în cazul celorlalte titluri executorii, de la data 
când creanta a devenit exigibilă şi până la data plăţii efective a obligaţiei cuprinse 
în oricare dintre aceste titluri. 

(4) Pentru sumele stabilite potrivit prezentului articol, încheierea executoru- 
lui judecătoresc este titlu executoriu. 


COMENTARIU 


Enumerarea obligaţiilor al căror obiect este susceptibil de executare silită are carac- 
ter exemplificativ. Spre deosebire de vechea reglementarel!!, textul se referă inclusiv la 
obligaţii precum încredințarea minorului, stabilirea locuinţei și vizitarea acestuial?. 

Articolul conţine doar obligatiile al căror obiect este susceptibil de executare silită 
directă (sau executare silită în natură) conform celor dispuse în hotărârea judecătorească 
sau în titlul executoriu. Cu toate acestea, respectarea unei obligaţii de a nu face poate fi 
asigurată în mod silit, de exemplu, solicitându-se desfiinţarea lucrărilor efectuate contra 
celor stabilite prin titlul executoriu. 

Alineatul (2) al art. 628 are în vedere cuantumul nedeterminat a! accesoriilor, de 
genul dobânzilor sau penalităților, care au fost acordate prin titlul executoriu și stabi- 
lește că acesta poate fi calculat de către executor. 

Alineatul (3) prevede că, la cererea creditorului, executorul! poate actualiza valoarea 
obligaţiei principale stabilite în bani, conform criteriului de actualizare menţionat sau 
folosit în titlul executoriu ori, în lipsa unui astfel de criteriu, în funcţie de rata inflației. 
Actualizarea se va face de la data la care putea fi executată silit respectiva obligaţie și 
până la data plăţii efective. Executorul nu poate actualiza creanţa în lipsa cererii credi- 
torului sau în cazul în care prin titlu au fost acordate dobânzi ori penalități de întârziere. 

Alineatele (2) și (3) se exclud reciproc de la aplicare atunci când este vorba de una și 
aceeași obligaţie. 

În doctrină! s-a opinat că, „în conformitate cu alineatul doi, executorul poate calcula 
și întocmi un proces-verbal care reprezintă titlu executoriu pentru orice fel de sumă indi- 
cată generic în dispozitiv, dar fără să fi fost stabilit cuantumul său (de exemplu, cheltuieli 
de judecată), în timp ce în baza alineatului trei executorul poate actualiza numai acceso- 
riile unei creanţe principale (dobânzi, penalităţi sau alte asemenea sume)”. 

Lăsând la o parte faptul că pentru sumele arătate în art. 628 executorul întocmește 
încheiere, şi nu proces-verbal, trebuie spus că opinia menţionată este contrară înțelesu- 
lui clar al textului, care prevede expres că „executorul judecătoresc, la cererea creditoru- 
lui, poate actualiza valoarea obligatiei principale stabilite în bani (s.n.)”. Alineatul (3) nu 
conţine elemente care să ducă la concluzia că se referă la actualizarea accesoriilor unei 
creanţe principale, cum este cazul alin. (2). 

Pentru indicarea modului de calcul al dobânzilor sau penalităţilor ori pentru arătarea 
criteriului și modului de actualizare a obligaţiei principale stabilite în bani este obligato- 
riu ca executorul să întocmească o încheiere care, potrivit ultimului alineat al art. 628, 


2 Art. 3711 alin. (1) CPC 1865 stipula că „Pot fi executate silit obligaţiile al căror obiect constă în plata unei 
sume de bani, predarea unui bun ori a folosinţei acestuia, desființarea unei construcţii, plantaţii ori altei lucrări 
sau în luarea unei alte măsuri admise de lege”. 

3 Executarea silită directă a acestora este reglementată în Titlul III, Capitolul IV, Secţiunea a 2-a din Cartea 
a V-a a noului Cod de procedură civilă. 

15 A.M. Ungureanu, op. cit., 2011. 

este titlu executoriu. Încheierea se dă fără citarea părţilor, se comunică acestora, este 
executorie de drept şi poate fi atacată doar pe calea contestaţiei la executare. 


Art. 629. Veniturile şi bunurile supuse executării. (1) Veniturile şi bunu- 
rile debitorului pot fi supuse executării silite dacă, potrivit legii, sunt urmăribile 
şi numai în măsura necesară pentru realizarea drepturilor creditorilor. 

(2) Bunurile supuse unui regim special de circulaţie pot fi urmărite numai cu 
respectarea condiţiilor prevăzute de lege. 


COMENTARIU 


Deși executarea silită poate avea loc simultan și în oricare dintre forme, veniturile și 
bunurile debitorului pot fi supuse executării silite numa; în măsura necesară pentru rea- 
lizarea drepturilor creditorilor și numai dacă sunt urmaribile. 

Textul vine să apere drepturile debitorului care ar putea fi pus în situaţia de a-i fi 
urmărite simultan bunuri și venituri care, cumulate, depășesc cu mult valoarea creanței. 
Legea lasă executorului o marjă de apreciere cu privire la stabilirea bunurilor și venituri- 
lor a căror urmărire este necesară și suficientă pentru realizarea creanţei. Oricum, debi- 
torul nemulțumit de urmărirea simultană a unor bunuri și venituri cu o valoare net supe- 
rioară creanţei executate poate formula contestaţie la executare. 

Articolul 726 NCPC indică bunurile mobile care nu pot fi urmărite silit, iar art. 727 sta- 
bilește bunurile care pot fi urmărite doar pentru executarea anumitor obligaţii, respec- 
tiv doar în lipsa altor bunuri urmăribile și în anumite condiţii. Bunurile imobile care pot 
fi urmărite şi limitele în care poate fi realizată urmărirea sunt stabilite în art. 812-817 
NCPC. Limitele urmăririi veniturilor bănești sunt punctual tratate în art. 728 din cod. 

Bunurile care au un regim special de circulație pot fi urmărite silit doar cu respecta- 
rea regimului special prescris prin lege. 

instituind explicit limitele executării silite, art. 629 afirmă implicit că și dreptul de a 
cere executarea silită este susceptibil de a fi exercitat abuziv în sensul art. 12 NCPC. 


Art. 630. Înţelegeri privind efectuarea executării. În tot cursul executării 
silite, sub supravegherea executorului judecătoresc, creditorul şi debitorul pot 
conveni ca aceasta să se efectueze, în total sau în parte, numai asupra veniturilor 
băneşti sau altor bunuri ale debitorului, ca vânzarea bunurilor supuse urmăririi să 
se facă prin bună învoială sau ca plata obligaţiei să se facă în alt mod admis de lege. 


COMENTARIU 


Sub titlul „înţelegeri privind efectuarea executării”, legiuitorul!!! consacră posibilitatea 
ca între creditor și debitor, pe parcursul executării, să se încheie o convenție care poate 
viza fie alegerea veniturilor și bunurilor urmăribile, fie acceptul părţilor ca vânzarea 
bunurilor să se facă prin bună învoială, fie acordul acestora de executare a obligaţiei în alt 
mod admis de lege. Ultima dintre variantele înțelegerilor privind efectuarea executării ar 
trebui să își găsească o mai largă aplicare în cazul executării silite a dispoziţiilor referitoare 
la minori din hotărârile judecătorești, știut fiind faptul că în astfel de situaţii primează 
interesul superior al copilului, care se poate schimba chiar pe parcursul executării. 


1! Art. 371* CPC 1865 avea un conţinut similar, astfel cum fusese modificat prin Legea nr. 459/2006. 

Textul nu prevede condiţii de formă pentru astfel de convenţii și nu obligă executo- 
rul să întocmească o încheiere care să le constate. Deși ar părea că principiul libertăţii 
formei convențiilor reglementat prin art. 1178 NCC şi-ar găsi pe deplin aplicabilitatea, 
opinăm că înțelegerile dintre creditor și debitor trebuie să îmbrace formă scrisă sau cel 
puţin să fie consemnate în actele întocmite de executorul judecătoresc. Argumentele în 
sprijinul acestei opinii sunt următoarele: convenţia se încheie sub supravegherea!!! exe- 
cutorului judecătoresc, care, în îndeplinirea atribuţiilor și îndatoririlor sale, întocmește 
acte scrise, cum sunt încheierile, procesele-verbale și alte acte de procedură; înţelegerea 
părţilor poate face obiectul contestaţiei la executare, astfel că forma scrisă este necesară 
cel puţin din punct de vedere probatoriu; convenţia părților poate modifica însăși cere- 
rea de executare silită, astfel că principiul simetriei actelor juridice impune forma scrisă 
a actului modificator (cererea de executare silită trebuie să aibă formă scrisă). 

În conciziunea lui, articolul nu spune ce se întâmplă dacă executorul, din diverse 
motive, nu confirmă sau nu dă curs convenției părţilor. Apreciem că părțile au la înde- 
mână procedura prevăzută de art. 711 alin. (1) teza ultimă, pe motiv că executorul refuză 
să îndeplinească un act de executare silită în condiţiile legii. 

Aplicând dispoziţii ale vechiului Cod de procedură civilă, preluate și în noul cod, 
instanța supremă!! a decis că „creditorul are latitudinea de a-și alege bunurile asupra 
cărora face executarea, cu excepţia cazurilor prevăzute de lege, printre care: între părți a 
intervenit o convenţie de executare a veniturilor (art. 371* CPC 1865); înaintea imobilelor 
se urmăresc bunurile mobile, dacă debitorul este minor sau pus sub interdicţie (art. 491 
CPC 1865); veniturile debitorului sunt suficiente pentru plata integrală a datoriei în maxim 
6 luni (art. 499 CPC 1865)”. 


Art. 631. Domeniu de aplicare. (1) Executarea silită poate fi pornită împo- 
triva oricărei persoane fizice sau persoane juridice, de drept public sau de drept 
privat, cu excepţia acelora care beneficiază, în condiţiile legii, de imunitate de 
executare. 

(2) Dispoziţiile prezentei cărți constituie dreptul comun în materie de execu- 
tare silită, indiferent de izvorul sau de natura obligațiilor cuprinse în titlul execu- 
toriu ori de calitatea juridică a părţilor. 


COMENTARIU 


1. Domeniul personal de aplicare. Regula este aceea că executarea silită poate fi por- 
nită împotriva oricărei persoane fizice sau juridice, de drept public sau de drept privat. 
Excepţia de la regulă este de strictă interpretare și se referă la persoanele care benefi- 
ciază de imunitate de executare. 

Potrivit alin. (1) al articolului analizat, oricine poate fi debitor, dar aceasta nu în- 
seamnă că toate persoanele au calitatea de debitor raportat la un anumit titlu execu- 
toriu. Chiar și în cazul încălcării obligațiilor legale generale de a nu face, procesul și exe- 
cutarea silită se desfășoară doar în contradictoriu cu persoana sau persoanele care au 
încălcat obligaţia negativă. Executarea silită se efectuează împotriva debitorului concret 
dintr-un anumit titlu executoriu. 


1) Sintagma „sub supravegherea” face ca dispoziţiile art. 678 NCPC care instituie forma scrisă pentru constata- 
rea actelor de executare efectuate de către executor să poată fi avute în vedere doar prin analogie. 
3 C.Ş.]., s. civ., dec. nr. 2967/2004, www.scj.ro. 

imunitatea de executare este o parte a imunităţii de jurisdicție și trebuie să fie expres 
prevăzută de prin legel!'l. De exemplu, nu se pot executa silit bunurile aparţinând unui 
stat străin. 

Tot în legătură cu domeniul de aplicare, trebuie reținut principiul teritorialităţii legii 
de procedură (art. 28 NCPC), care, aplicat în materia analizată, semnifică faptul că nor- 
mele de executare silită din Codul de procedură civilă se aplică doar executărilor silite 
efectuate pe teritoriul României (inclusiv în situaţia în care se execută o hotărâre străină 
pe teritoriul României). 


2. Raportul cu alte norme de executare silită. Cartea a V-a a noului Cod de proce- 
dură civilă constituie dreptul comun în materie de executare silită. Legile speciale, care 
conțin norme de drept executional civil, prevăd, de cele mai multe ori!?!, într-o formă sau 
alta, că în completare se aplică normele Codului de procedură civilă relative la executa- 
rea silită. Articolul stabilește caracterul de drept comun al dispozițiilor din Codul de pro- 
cedură civilă, fără a lăsa loc excepțiilor bazate pe izvorul sau natura obligațiilor cuprinse 
în titlul executoriu sau pe calitatea juridică a părţilor. De altfel, art. 2 NCPC, al cărui titlu 
marginal este „aplicabilitatea generală a Codului de procedură civilă”, prevede că „(1) 
Dispoziţiile prezentului cod constituie procedura de drept comun în materie civilă. (2) De 
asemenea, dispozițiile prezentului cod se aplică și în alte materii, în măsura în care legile 
care le reglementează nu cuprind dispoziții contrare”. 

Prin urmare, dispoziţiile Cărţii a V-a se vor aplica: în completarea altor proceduri exe- 
cuționale prevăzute în Codul de procedură civilă (de exemplu, 1102-1103); în comple- 
tarea procedurilor execuţionale prevăzute în legi speciale (de exemplu, Codul de proce- 
dură fiscală), inclusiv când prin acestea sunt transpuse în dreptul intern acte normative 
internaționale (de exemplu, legile de transpunere a unor directive); în completarea dis- 
poziţiilor din regulamentele Uniunii Europene relative la executarea silită [de exemplu, 
Regulamentul (CE) nr. 44/2001]; în completarea altor acte normative internaționale al 
căror regim juridic se caracterizează prin aceea că au aplicabilitate directă pe teritoriul 
României, fără a fi necesară adoptarea unor legi interne pentru transpunere. 


Capitolul Il. Titlul executoriu 


Art. 632. Temeiul executării silite. (1) Executarea silită se poate efectua 
numai în temeiul unui titlu executoriu. 

(2) Constituie titluri executorii hotărârile executorii, hotărârile definitive, pre- 
cum şi orice alte hotărâri sau înscrisuri care, potrivit legii, pot fi puse în executare. 


i! În acest sens se pot vedea: Convenţia cu privire la relațiile diplomatice, încheiată la Viena la 18 aprilie 1961 
(ratificată prin Decretul nr. 566/1968); Convenţia cu privire la privilegiile și imunitățţile instituţiilor specializate, 
adoptată la New York la 21 noiembrie 1947 (la care România a aderat prin Decretul nr. 343/1970); Acordul 
general asupra privilegiilor și imunităților Consiliului Europei, încheiat la Paris la 2 septembrie 1994, Protocolul 
nr. 1, încheiat la Strasbourg la 6 noiembrie 1952, Protocolul nr. 2, încheiat la Paris la 15 decembrie 1956, 
Protocolul nr. 4, încheiat la Paris la 16 decembrie 1961, Protocolul nr. 5, încheiat la Strasbourg la 18 iunie 1990 
(la care România a aderat prin Legea nr. 43/1994) și Protocolul nr. 6, încheiat la Strasbourg la 5 martie 1996 
(la care România a aderat prin Legea nr. 6/1999); Acordul dintre Guvernul României și Comisia Comunităţilor 
Europene privind stabilirea, privilegiile și imunităţile delegaţiei Comisiei Comunităţilor Europene în România 
(H.G. nr. 70/1993) etc. 

2! A se vedea art. 2 alin. (3) C. proc. fisc., art. 446 C. proc. pen. etc. 


DUMITRU MARCEL GAVRIȘ 101 


http://bibliotecahamangiu.re 29—Novy—2013 


Art. 633 CARTEA V. DESPRE EXECUTAREA SILITĂ 


COMENTARIU 


Titlul executoriu este atât temeiul, cât și scopul parcurgerii procedurilor de executare 
silită. 

Legea nr. 76/2012 prevede în art. 5 că „Dispoziţiile Codului de procedură civilă privi- 
toare la titlurile executorii se aplică și hotărârilor judecătorești sau altor înscrisuri pro- 
nunţate ori, după caz, întocmite înainte de intrarea în vigoare a Codului de procedură 
civilă, care pot fi puse în executare chiar dacă nu au fost învestite cu formula executorie”. 

Obligatiile stabilite prin hotărârile executorii, hotărârile definitive și prin orice alte 
hotărâri sau înscrisuri care, potrivit legii, pot fi puse în executare sunt aduse la îndeplinire 
pe cale silită în condiţiile Cărţii a V-a a noului Cod de procedură civilă. 

Executarea silită poate fi pornită doar pentru aducerea la îndeplinire a celor stabilite 
printr-un titlu executoriu. 

Vechea reglementare prevedea în art. 374 că hotărârea judecătorească sau alt titlu 
se execută numai dacă este învestit cu formulă executorie, cu anumite excepţii. Actuala 
reglementare a suprimat necesitatea învestirii distincte cu formulă executorie, incluzând 
această procedură în procedura încuviinţării executării silite, astfel cum se va arăta la 
art. 665 NCPC. 

Raportat la categoriile de titluri executorii, enumerarea din alin. (2) al art. 632 este 
limitativă. Prin urmare, un raport de expertiză judiciară, un proces-verbal de cercetare 
la fața locului încheiat de către instanţa de judecată sau o mărturisire judiciară nu pot 
constitui titluri executorii. 

Instanța de executare va respinge cererea de încuviinţare a executării silite dacă 
hotărârea sau, după caz, înscrisul nu constituie, potrivit legii, titlu executoriu [art. 665 
alin, (5) pct. 2 NCPC]. 


Art. 633. Hotărârile executorii. Sunt hotărâri executorii: 

1. hotărârile date în apel, dacă prin lege nu se prevede altfel; 

2. hotărârile date în primă instanţă, fără drept de apel, ori cele în legătură cu 
care părțile au convenit să exercite direct recursul, potrivit art. 459 alin. (2). 


COMENTARIU 


Hotărârile date în apel sunt executorii indiferent dacă sunt atacabile cu recurs sau 
nu. Caracterul executoriu al hotărârilor pronunţate în apel poate fi înlăturat doar printr-o 
prevedere legală expresa. Precizăm că hotărârea pronunţată în apel, care nu poate fi 
atacată cu recurs, este definitivă și constituie titlu executoriu în temeiul art. 634 alin. (1) 
pct. 4 teza |. 

Articolul 484 NCPC stabilește că recursul suspendă executarea hotărârii în cauzele 
privitoare la strămutarea de hotare’), desființarea de construcţii, plantaţii sau a oricăror 
lucrări având o așezare fixă, precum și în cazurile anume prevăzute de lege. Hotărârea 
executorie pronunțată în apel nu poate fi executată silit dacă instanţa de recurs sus- 
pendă executarea conform art. 484. 


3) Articolul nu este corelat cu art. 483 alin. (2), în care se arată că nu pot fi atacate cu recurs, printre altele, 
cererile privitoare la strămutarea de hotare. Or, dacă în această materie hotărârile pronunţate în apel nu pot fi 
atacate cu recurs, nu se mai pune problema caracterului suspensiv de executare al recursului. 

Hotărârile primei instanţe sunt executorii dacă sunt definitive în baza unei prevederi 
legale exprese, dacă nu pot fi atacate decât cu recurs!!] sau dacă părțile au convenit să 
exercite direct recursul conform art. 459 alin. (2) NCPC. 


Art. 634. Hotărârile definitive. (1) Sunt hotărâri definitive: 

1. hotărârile care nu sunt supuse apelului şi nici recursului; 

2. hotărârile date în primă instanţă, fără drept de apel, neatacate cu recurs; 

3. hotărârile date în primă instanţă, care nu au fost atacate cu apel; 

4. hotărârile date în apel, fără drept de recurs, precum şi cele neatacate cu 
recurs; 

5. hotărârile date în recurs, chiar dacă prin acestea s-a soluționat fondul pri- 
cinii; 

6. orice alte hotărâri care, potrivit legii, nu mai pot fi atacate cu recurs. 

(2) Hotărârile prevăzute la alin. (1) devin definitive la data expirării termenu- 
lui de exercitare a apelului ori recursului sau, după caz, la data pronunțării. 


COMENTARIU 


Hotărârile definitive sunt titluri executorii indiferent de instanța care le-a pronunțat. 
Hotărârile definitive enumerate în art. 634 sunt, într-o exprimare succintă, acele hotă- 
râri care nu mai pot fi atacate nici cu apel, nici cu recurs, fie pentru că a expirat termenul 
pentru declararea căii de atac, fie pentru că legea nu prevede posibilitatea atacării lor. 

Hotărârile care nu mai pot fi atacate cu apel și recurs sunt definitive /a data pronun- 
țării lor. Hotărârile care pot fi atacate cu apel, fără ca părţile să exercite calea de atac, 
devin definitive /a data expirării termenului de exercitare a apelului. Hotărârile care pot 
fi atacate cu recurs devin definitive la data expirării termenului de exercitare a recursului. 


Art. 635. Hotărârile arbitrale şi alte hotărâri ale organelor cu atribu- 
ţii jurisdicţionale. Pot fi puse în executare hotărârile arbitrale, chiar dacă sunt 
atacate cu acțiunea în anulare, precum şi alte hotărâri ale organelor cu atribuții 
jurisdicționale rămase definitive, ca urmare a neatacării lor în fața instanţei jude- 
cătoreşti competente. 


COMENTARIU 


1. Hotărârile arbitrale. Articolul 615 NCPC stabilește expres că hotărârea arbitrală 
constituie titlu executoriu și se execută silit întocmai ca și o hotărâre judecătorească. 
Fiind titluri executorii, hotărârile arbitrale pot fi puse în executare, chiar dacă sunt ata- 
cate cu acțiune în anulare. 

Întrucât, potrivit art. 606 NCPC, hotărârea arbitrală este definitivă și obligatorie doar 
la momentul comunicării către părți, acesta este și momentul la care devine titlu execu- 
toriul?l. Codul stabilește că hotărârea arbitrală trebuie comunicată părţilor în termen de 
o lună de la data pronunțării și că, la cererea oricărei părţi, tribunalul arbitral va elibera o 
dovadă privind comunicarea hotărârii. În lipsa unor reguli de procedură stabilite de către 


u De exemplu, hotărârile de primă instanță prin care se încuviințează învoiala părților conform art. 440 NCPC. 
2! Vechea reglementare prevedea la art. 368 CPC 1865 că doar hotărârea arbitrală învestită cu formulă execu- 
torie constituie titlu executoriu. 

părţi prin convenţia arbitrală sau, după caz, de către arbitrajul instituționalizat relative la 
comunicarea hotărârii, dispoziţiile art. 165-172 NCPC privitoare la comunicarea actelor 
de procedură sunt pe deplin aplicabile pentru stabilirea momentului la care comunica- 
rea a fost legal îndeplinită și, implicit, a momentului la care hotărârea arbitrală este defi- 
nitivă, obligatorie și constituie titlu executoriu. 

Potrivit art. 614 NCPC, hotărârea arbitrală se aduce la îndeplinire de bunăvoie de 
către partea împotriva căreia s-a pronunţat, de îndată sau în termenul arătat în cuprin- 
sul acesteia. Pentru corelarea cu celelalte articole, termenul „de îndată” ar fi trebuit să 
se raporteze la momentul comunicării către parte a hotărârii arbitrale, și nu la momen- 
tul pronunțării. Sintagma „de îndată ce i-a fost comunicată” se înscrie în logica art. 606 
NCPC. 

Dacă partea obligată nu execută de bunăvoie hotărârea arbitrală, aceasta poate fi 
pusă în executare silită. 

Chiar dacă atacarea hotărârii arbitrale, în termen, cu acţiune în anulare nu are efecte 
cu privire la caracterul de titlu executoriu, totuși, curtea de apel competentă să solu- 
ționeze acțiunea în anulare poate să suspende executarea hotărârii arbitrale în condiţiile 
art. 612 NCPC. 

Hotărârea arbitrală străină este executorie și obligatorie de la comunicarea sa párti- 
lor (art. 1120 NCPC). Prealabil solicitării încuviinţării executării silite, hotărârea arbitrală 
străină trebuie recunoscută!!! pe teritoriul României (art. 1125-1126 NCPC). 


2. Hotărâri ale organelor cu atribuții jurisdicționale. Pentru a se putea vorbi de un 
organ cu atribuţii jurisdicţionale, este necesar ca procedura desfășurată în fața acestuia 
să respecte principiile legalităţii, contradictorialității, egalităţii și principiul dreptului la 
apărare. Este cazul hotărârilor autorităţilor administraţiei publice cu activitate jurisdic- 
ţională și al hotărârilor date în jurisdicţiile disciplinare. Articolul nu are în vedere juris- 
dicţiile speciale administrative, la care trimite art. 21 alin. (4) din Constituţia României, 
sau procedurile administrative prealabile obligatorii, de genul celei prevăzute în Legea 
nr. 10/2001. 

Spre deosebire de hotărârile arbitrale, hotărârile organelor cu atribuţii jurisdicţionale 
constituie titlu executoriu doar dacă nu au fost atacate în fata instanțelor judecătorești 
competente. Prin urmare, data la care devin titluri executorii aceste din urmă hotărâri 
este cea la care a expirat termenul în cadrul căruia se putea declara calea de atac. 

Atacarea, în termen, a hotărârilor organelor cu atribuţii jurisdicționale face imposi- 
bilă punerea lor în executare, deoarece nu au caracterul de titlu executoriu. Când prin 
hotărâre definitivă se respinge calea de atac, hotărârea organului cu atribuţii jurisdictio- 
nale este titlu executoriu din acel moment. 


Art. 636. Titlurile executorii europene. Titlurile executorii europene cu pri- 
vire la care dreptul Uniunii Europene nu cere recunoaşterea prealabilă în statul 
membru în care se va face executarea sunt executorii de drept, fără nicio altă 
formalitate prealabilă. 


COMENTARIU 


1. Sediul materiei se regăsește în Regulamentul (CE) nr. 805/2004 al Parlamentului 
European și al Consiliului din 21 aprilie 2004 privind crearea unui Titlu Executoriu Euro- 


Recunoaşterea unei hotărâri arbitrale străine poate fi cerută și pe cale incidentală. 

pean pentru creantele necontestate. Regulamentul se aplică hotărârilor judecătorești, 
tranzacţiilor judiciare și actelor autentice privind creanţe necontestate. De asemenea, 
se aplică hotărârilor pronunţate ca urmare a acţiunilor introduse împotriva hotărârilor 
judecătorești, tranzacţiilor judiciare sau actelor autentice certificate ca fiind titluri exe- 
cutorii europene. 

În sensul regulamentului, o creantă se consideră necontestată: 

a) în cazul în care debitorul a recunoscut-o în mod expres, acceptând-o sau recurgând 
la o tranzacţie care a fost aprobată de o instanță judecătorească sau încheiată în fața 
unei instanţe judecătorești în cursul unei proceduri judiciare; sau 

b) în cazul în care debitorul nu i s-a opus niciodată, în conformitate cu normele de 
procedură ale statului membru de origine, în cursul procedurii judiciare; sau 

c} în cazul în care debitorul nu s-a prezentat sau nu a fost reprezentat în cadrul unei 
ședințe de judecată privind această creanţă după ce a contestat-o inițial în cursul pro- 
cedurii judiciare, cu condiţia ca atitudinea sa să fie asimilabilă unei recunoașteri tacite 
a creanței sau a faptelor invocate de creditor în temeiul legislaţiei statului membru de 
origine; sau 

d) în cazul în care debitorul a recunoscut-o în mod expres într-un act autentic. 

Regimul juridic al titlului executoriu european este uniform, dar în regulament există 
un capitol (V) destinat reglementării chestiunilor specifice tranzacţiilor judiciare și acte- 
lor autentice. 

Fără a intra în detaliile reglementări privind titlul executoriu european, considerăm că 
specificul acesteia, în cazul hotărârilor judecătorești, constă în următoarele: 

a) certificarea hotărârii ca titlu executoriu european se face exclusiv de către statul 
de origine; 

b) este eliminată procedura de recunoaștere a hotărârii (exequatur) în celelalte state 
membre; 

c} hotărârea certificatăl!! este recunoscută de drept în celelalte state membre și 
poate fi executată silit; 

d) executarea silită se realizează fără a fi necesară încuviințarea executării şi fără a fi 
posibilă contestarea recunoașterii sale, ceea ce înseamnă că pe cale contestaţiei la exe- 
cutare se pot critica doar actele de executare, si nu forma sau fondul titlului executoriu; 

e) procedurile de executare sunt cele reglementate de legislația statului membru de 
executare; 

f} condiţiile în care, la cererea debitorului, instanța competență din statul de execu- 
tare poate refuza ori suspenda sau limita executarea sunt strict reglementate în art. 21, 
respectiv art. 23 din regulament. 

În cazul titlului executoriu european având la bază o tranzacție judiciară sau un act 
autentic există două diferenţe principale, și anume: formularul de certificare de către 
statul de origine este cel tip prevăzut în anexa 2 sau, după caz, 3; în privinţa titlului exe- 
cutoriu pot fi formulate apărări de fond (nu relative la formă). Ultima diferenţă rezultă 
din faptul folosirii în regulament a unor expresii a căror semnificaţie evident diferită nu 
poate avea alt sens, în opinia noastră, decât cel arătat. Astfel, în cazul hotărârilor jude- 
cătorești certificate se prevede că nu este necesară încuviințarea executării și „nu este 
posibilă contestarea recunoașterii lor”, iar în cazul tranzacţiei judiciare sau actului auten- 


i! Certificatul de titlu executoriu european se eliberează utilizând formularul tip prevăzut în anexa 1 la 
Regulament. 

tic certificate se prevede că nu este necesară încuviințarea executării și „nu este posibilă 
opoziţia la forța sa executorie”. 

Articolul 636 NCPC este corelat cu Regulamentul nr. 805/2004 în ceea ce privește 
reținerea caracterului executoriu de drept al titlului executoriu european. Corelarea ar fi 
fost totală dacă în cod s-ar fi folosit sintagma „fără nicio altă formalitate”, renunţându-se 
la termenul „prealabilă“. Sustinem aceasta, deoarece, în actuala reglementare, procedura 
încuviinţării executării silite (neaplicabilă titlurilor executorii europene) nu este prealabilă 
executării silite, ci cel mult concomitentă]. Or, atâta timp cât art. 665 NCPC nu prevede 
expres excepţii de la procedura încuviințării executării silite de către instanţă, s-ar putea 
înțelege eronat că, potrivit normelor interne, încuviințarea ar fi necesară în cazul titlurilor 
executorii europenel?l. 

Trebuie reținut că regulamentul este obligatoriu și are aplicabilitate directă, astfel 
că, faţa de dispoziţiile art. 148 alin. (2) din Constituţia României, revizuită, dispozițiile 
art. 636 și art. 665 NCPC nu pot fi interpretate și înţelese decât în sensul că formalitatea 
reprezentată de încuviințarea executării silite nu este necesară în cazul titlurilor executo- 
rii europene. Considerăm că se impune precizarea expresă în cod a inaplicabilităţii pro- 
cedurii încuviinţării în cazul titlurilor executorii europene. 

O.U.G. nr. 119/2006 privind unele măsuri necesare pentru aplicarea unor regulamente 
comunitare de la data aderării României la Uniunea Europeană (inclusiv a Regulamentului 
CE nr. 805/2004), aprobată cu completări prin Legea nr. 191/2007, cu completările ulte- 
rioare, a fost modificată și completată prin dispoziţiile art. 63 din Legea nr. 76/2012 
pentru punerea în aplicare a Codului de procedură civilă, dar nu în privinţa inadvertenţei 
sesizate, ci în privinţa regulilor aplicabile căilor de atac, care au fost corelate cu cele din 
Codul de procedură civilă. 

Nu sunt titluri executorii europene [în sensul art. 636 NCPC și al Regulamentului 
nr. 805/2004] hotărârile care intră în domeniul de aplicare al Regulamentului Parlamen- 
tului European și al Consiliului (CE) nr. 44/2001 privind competenţa judiciară, recunoaș- 
terea și executarea hotărârilor în materie civilă și comercială sau al Regulamentului 
Parlamentului European și al Consiliului (CE) nr. 2201/2093 privind competenţa, recu- 
noașterea și executarea hotărârilor judecătorești în materie matrimonială și în materia 
răspunderii părintești, în cazul cărora este necesară parcurgerea procedurii de recunoaș- 
tere”! (formalitate prealabilă) și de încuviinţare a executării silite pe teritoriul României!“ 


2. Aspecte practice specifice. Titularul unor drepturi constatate printr-un titlu execu- 
toriu european se va adresa executorului judecătoresc competent, potrivit dispoziţiilor 
art. 651 NCPC, cu cerere de executare silită, la care va atașa hotărârea certificată. Cre- 
ditorul nu va achita taxa de timbru specifică cererii de încuviinţare a executării silite. 
Executorul va înștiința debitorul, conform art. 666 și urm. NCPC, și va efectua actele 


La momentul aplicării Regulamentului în România — 1 ianuarie 2007 —, legislaţia internă nu prevedea pro- 
cedura încuviinţării executării de către instanţă, ci doar procedura prealabilă a învestirii cu formulă executorie, 
ceea ce a făcut ca traducerea Regulamentului să fie făcută în contextul respectiv, cu accent pe caracterul exe- 
cutoriu și executarea directă. 

2) Inadvertenţa ar fi înlăturată și dacă în art. 636 sau în art. 665 NCPC s-ar prevedea că procedura încuviințării 
executării silite nu se aplică titlurilor executorii europene. 

B) Recunoașterea nu este necesară în cazul hotărârilor cărora le sunt aplicabile dispoziţiile art. 54, art. 58 și 
anexa nr. V din Regulamentul nr. 44/2001. În cazul acestora, pentru a fi executate pe teritoriul României, este 
necesară doar procedura încuviinţării executării silite de către tribunal. 

4 Pentru detalii în legătură cu specificul încuviinţării executării silite în cazul Regulamentelor nr. 44/2001 şi 
nr. 2201/2003, a se vedea infra, comentariul art. 665. 

de executare silită. Contestaţia la executare se va introduce la judecătoria în a carei 
circumscripție se află biroul executorului care face executarea sau, după caz, la jude- 
cătoria în a cărei rază teritorială se află imobilul urmărit!!!. Pe calea contestaţiei se vor 
putea invoca doar critici referitoare la actele de executare efectuate. 


Art. 637. Executarea hotărârilor supuse controlului instanţelor judecăto- 
reşti. (1) Punerea în executare a unei hotărâri judecătoreşti care constituie titlu 
executoriu se poate face numai pe riscul creditorului dacă hotărârea poate fi ata- 
cată cu apel sau recurs; dacă titlul este ulterior modificat ori desfiinţat, creditorul 
va fi ținut, în condiţiile legii, să îl repună pe debitor în drepturile sale, în tot sau 
în parte, după caz. 

(2) Dispoziţiile alin. (1) se aplică în mod corespunzător în cazul punerii în 
executare a unei hotărâri arbitrale. 


COMENTARIU 


1. Hotărârile judecătorești. Articolul are în vedere hotărârile care sunt executorii, dar 
nu sunt definitive, astfel cum acestea sunt prevăzute în art. 633 NCPC. Riscul pe care și-l 
asumă creditorul este acela de a fi obligat la întoarcerea totală sau parțială a executării, 
în cazul modificării ori desființării hotărârii judecătorești în calea de atac a apelului sau 
a recursului. Evident că repunerea debitorului în drepturile sale, în tot sau în parte, se 
poate face și benevol, fără a se apela la întoarcerea silită a executării. 

Terminologia folosită în articol nu este corelată cu terminologia folosită în art. 480, 
care vorbește, în caz de admitere a apelului, despre anulare sau schimbare, în tot sau 
în parte, și 496 NCPC, care vorbeşte, în caz de admitere a recursului, despre casare, în 
tot sau în parte. Având în vedere posibilitatea?! anulării, schimbării sau casării titlului 
executoriu în căile de atac a apelului, respectiv a recursului, ar fi fost de dorit ca artico- 
lul să folosească termenii aferenţi soluțiilor respective, care sunt actuali, și nu termenii 
folosiţi în vechea reglementare a apelului și recursului. 

Articolul nu trateaza posibilitatea anulării ori schimbării totale sau parțiale a titlului 
executoriu reprezentat de o hotărâre definitivă în cadrul contestaţiei în anulare sau al 
revizuirii. 

2. Hotărârile arbitrale. Aplicarea prevederilor alin. (1) inclusiv hotărârilor arbitrale 
este consecința firească a faptului că hotărârea arbitrală, comunicată părților, poate fi 
pusă în executare silită, chiar dacă a fost atacată cu acţiune în anulare. Or, din moment 
ce acțiunea în anulare poate fi admisă de către instanţă, cu consecinţa anulării titlului 
executoriu, se pune problema suportării riscului executării de către creditor și a repune- 
rii debitorului în drepturile sale. 

Apreciem că alin. (2) ar fi fost mai exact dacă ar fi precizat că se referă la punerea în 
executare a hotărârilor arbitrale comunicate părţilor și atacate, în termen, cu acţiune în 
anulare. Aceasta, deoarece problema suportării riscului executării nu se pune în cazul 
hotărârilor arbitrale neatacate în termen cu acțiune în anulare sau al celor în privinţa 
cărora a fost respinsă acțiunea în anulare. 


"u Dacă urmărirea se realizează potrivit art. 819 NCPC. 
2) Pentru detalii cu privire la soluţiile care se pot pronunţa în apel, a se vedea D.M. Gavriș, Consideraţii cu 
privire la calea de atac a apelului în noul Cod de procedură civilă, în P.S. nr. 19/2012. 

3. Diferenţa faţa de reglementarea anterioară. Trebuie observat că vechea regle- 
mentare nu conţinea un articol similar celui analizat. Aspectele reglementate de art. 637 
NCPC erau tratate implicit sau explicit în materia întoarcerii executării. 

Considerăm că legiuitorul a procedat corect adoptând soluţia conform căreia, în con- 
diţiile date, punerea în executare se face pe riscul creditorului, deoarece a tranșat pro- 
blemele legate de riscul contractului (de exemplu, în cazul vânzării silite a bunurilor sau 
chiar în cazul vânzării libere a bunurilor, de către debitor cu acordul creditorului, dar pe 
parcursul executării silite) și de pieirea fortuită a bunului executati”. 


Art. 638. Alte titluri executorii. (1) Sunt, de asemenea, titluri executorii şi 
pot fi puse în executare silită: 

1. încheierile şi procesele-verbale întocmite de executorii judecătoreşti care, 
potrivit legii, constituie titluri executorii; 

2. înscrisurile autentice; 

3. titlurile de credit sau alte înscrisuri cărora legea le recunoaşte putere exe- 
cutorie. 

(2) Suspendarea executării titlurilor prevăzute la alin. (1) pct. 2 şi 3 poate fi 
cerută şi în cadrul acțiunii de fond având ca obiect desființarea lor. Dispoziţiile 
art. 718 se aplică în mod corespunzător, 


COMENTARIU 


Articolul enumeră titlurile executorii care nu sunt hotărâri judecătorești, hotărâri 
arbitrale sau titluri europene. Toate aceste „alte titluri executorii” sunt materializate în 
înscrisuri în sensul art. 265 NCPC. 


1. Încheierile şi procesele-verbale întocmite de executorii judecătorești. Prima cate- 
gorie de astfel de titluri executorii este reprezentată de încheierile și procesele-verbale 
întocmite de executorii judecătorești. Fiind vorba de acte ale executorului judecătoresc, 
acestea sunt în același timp și înscrisuri autentice conform art. 269 NCPC. 

Nu orice încheiere sau proces-verbal încheiate de executor sunt titluri executorii, ci 
doar cele care au această calitate potrivit legii. Prin urmare, caracterul de titlu executoriu 
al unei încheieri sau al unui proces-verbal trebuie să fie expres prevăzut în lege. 

Astfel, sunt titluri executorii: încheierea de actualizare a sumelor din titlul executoriu, 
emisă de executor la cererea creditorului potrivit art. 628 NCPC; încheierea executorului 
judecătoresc pentru sumele stabilite potrivit art. 669 NCPC (cheltuielile de executare); 
procesul-verbal de licitaţie prin care executorul stabilește suma datorată de fostul adju- 
decatar care nu a depus preţul în termen, potrivit art. 849 NCPC, etc. 


2. Înscrisurile autentice. A doua categorie de „alte titluri executorii” este reprezen- 
tată, în formularea codului, de înscrisurile autentice. 

Înscrisul autentic este definit în art. 269 NCPC ca fiind înscrisul întocmit sau, după 
caz, primit și autentificat de o autoritate publică, de notarul public sau de către o altă 
persoanäľ! învestită de stat cu autoritate publică, în forma și în condiţiile stabilite de 
lege. Autenticitatea înscrisului se referă la stabilirea identității părţilor, exprimarea con- 
1) Pentru detalii, a se vedea D.M. Gavriș, Transferul proprietăţii și riscul în contractul de vânzare-cumpărare, 
potrivit noului Cod civil, în P.S. nr. 20/2011. 

2) Actele executorilor judecătorești, în limita competenţelor legale, sunt acte de autoritate publică, conform 
art. 2 alin. (2) din Legea nr. 188/2000 privind executorii judecătorești, republicată. 

simţământului acestora cu privire la conţinut, semnătura lor și data înscrisului. Este, de 
asemenea, autentic orice alt înscris emis de către o autoritate publică și căruia legea îi 
conferă acest caracter. 

Observând conţinutul art. 639, constatăm că reprezintă o dezvoltare a pct. 2 din 
art. 638; de altfel, titlul marginal al art. 639 este „inscrisurile autentice notariale”. 

Precizarea anterioară a fost necesară, pentru că se pune întrebarea dacă pct. 2 
al art. 638 are în vedere înscrisurile autentice, astfel cum acestea sunt definite prin 
art. 269, sau are în vedere înscrisurile autentice notariale dezvoltate în art. 639? Răspun- 
sul nu poate fi decât acela că pct. 2 al art. 638 se referă la înscrisurile autentice notariale. 
A accepta prima variantă — că art. 638 pct. 2 are în vedere înscrisurile autentice defi- 
nite la art. 269 NCPC — ar însemna că toate actele întocmite de funcţionarii autorităţilor 
publice sunt titluri executorii, ceea ce, din motive care ţin de conţinutul respectivelor 
acte, din motive ce ţin de siguranţa circuitului juridic civil şi din motive ce ţin de interpre- 
tarea sistematică a normelor de procedură, nu poate fi acceptat. Din aspectul de necon- 
testat că toate hotărârile judecătoreşti sunt înscrisuri autentice în sensul art. 269 și din 
aspectul, de asemenea de necontestat, că nu toate hotărârile judecătoreşti sunt titluri 
executorii (ci doar hotărârile executorii și cele definitive) se ajunge la concluzia că pct. 2 
al articolului este greșit formulat şi nu poate avea în vedere înscrisurile autentice definite 
de art. 269 NCPC, ci doar înscrisurile autentice notariale, astfel cum sfera acestora este 
delimitată în art. 639. 

Eroarea de la pct. 2 din articol este una de conţinut şi poate avea efecte practice 
negative, astfel că se impune a fi înlăturată, fie prin abrogarea pct. 2, fie prin completarea 
acestui punct cu sintagma „notariale care constată o creanţă certă, lichidă și exigibilă”. 


3. Titlurile de credit sau alte înscrisuri cărora legea le recunoaște putere executorie. 
A treia categorie de „alte titluri executorii” este una mai largă și cuprinde, pe de o parte, 
titlurile de credit, care sunt dezvoltate în art. 640, iar, pe de altă parte, alte înscrisuri 
cărora legea le recunoaște putere executorie. 

În cazul acestora din urmă, textul nu distinge nici după emitenţii sau beneficiarii 
înscrisurilor, nici după cum sunt înscrisuri autentice sau sub semnătură privată și nici 
după cum sunt înscrisuri pe suport informatic, pe suport electronic sau pe suport de hâr- 
tie. Prin urmare, aplicând principiul ubi lex non distinguit, nec nos distinguere debemus, 
reținem doar că, în privinţa acestor din urmă înscrisuri, pentru a fi titluri executorii, este 
necesar și suficient ca legea să le recunoască putere executorie sau, mai exact, să pre- 
vadă că pot fi puse în executare silită. 

Legea nr. 287/2009 privind Codul civil, republicată, a mărit semnificativ numărul titlu- 
rilor executorii. De exemplu, sunt titluri executorii: contractele de locaţiune încheiate 
prin înscris sub semnătură privată care au fost înregistrate la organele fiscale, precum și 
cele încheiate în formă autentică — doar pentru plata chiriei la termenele și în modalită- 
tile stabilite în contract sau, în lipsa acestora, prin lege (art. 1798 NCC); contractele de 
arendare încheiate în formă autentică, precum și cele inregistrate la consiliul local — doar 
pentru plata arendei la termenele și în modalităţile stabilite în contract (art. 1845 NCC); 
contractul de comodat încheiat în formă autentică sau printr-un înscris sub semnătură 
privată cu dată certă — doar în privinţa obligaţiei de restituire și doar în cazul încetării 
contractului prin decesul comodatarului sau prin expirarea termenului (art. 2157 NCC); 
împrumutul de consumatie, în condiţiile împrumutului de folosință (art. 2165 NCC). 

Cazurile, condiţiile și scopurile în vederea cărora legea recunoaşte caracterul de titlu 
executoriu unor înscrisuri sunt de strictă interpretare. Astfel, contractul de locaţiune 

încheiat în formă autentică, pe durată nedeterminată, nu este titlu executoriu pentru 
restituirea bunului dat în locaţiune [art. 1809 alin. (2) NCC], iar contractul de comodat 
încheiat prin act autentic nu devine titlu executoriu în cazul decesului comodantului. 

Trebuie precizat că părțile, instituțiile sau autoritățile statului ori alte subiecte de 
drept nu pot să confere putere executorie înscrisurilor. 


4. Suspendarea executării titlurilor executorii. Particularitatea titlurilor executorii 
reglementate în art. 638 de a nu fi rezultatul unui proces desfășurat în faţa instanţei jude- 
cătorești sau a tribunalului arbitral a determinat legiuitorul ca, în cazul celor de la pct. 2 
și 3, să prevadă posibilitatea suspendării executării lor în cadrul acţiunii de fond prin care 
se urmăreşte desfiinţarea titlului executoriu. În sensul articolului, acţiunea de fond poate 
fi o acțiune în anulare, o acțiune în constatarea nulităţii, o acţiune în rezoluțiune sau în 
reziliere, precum şi orice altă acţiune prin care se urmărește lipsirea de efecte juridice 
(altfel spus, desființarea) a titlului executoriu. 

În cadrul acţiunii de fond se poate solicita, de către partea interesată, suspendarea 
executării titlului executoriu (doar dacă anterior a fost pus în executare), după regulile 
prevăzute în art. 718 NCPC (pentru motive temeinice, de regulă cu darea prealabilă a 
unei cauţiuni etc.), care se aplică în mod corespunzător. 

Simpla introducere a acţiunii de fond prin care se urmărește desființarea titlului exe- 
cutoriu nu are ca efect suspendarea executării silite. Dacă în cadrul acțiunii de fond nu 
se solicită suspendarea executării sau dacă nu se introduce o acţiune de fond, debitorul 
poate solicita suspendarea în cadrul contestaţiei la executare în baza aceluiași art. 718 
NCPC. 


Art. 639. Înscrisurile autentice notariale. (1) Actul autentificat de notarul 
public care constată o creanţă certă, lichidă şi exigibilă constituie titlu executoriu. 
In lipsa originalului, titlul executoriu îl poate constitui duplicatul sau copia lega- 
lizată de pe exemplarul din arhiva notarului public. 

(2) În cazul anulării de către instanţa de judecată a înscrisului autentificat de 
notarul public, răspunderea civilă a notarului public poate fi angajată numai pen- 
tru încălcarea de către acesta cu vinovăţie a obligațiilor sale profesionale, urmate 
de cauzarea unui prejudiciu, stabilite prin hotărâre judecătorească definitivă. 


COMENTARIU 


1. Înscrisurile autentice notariale. Înscrisurile autentice notariale sunt înscrisuri 
autentificate de notarii publici conform procedurii de autentificare a actelor, reglemen- 
tată în art. 90-101 din Legea notarilor publici și a activităţii notariale nr. 36/1995, repu- 
blicată. Articolul 90 alin. (1) din lege prevede că înscrisul autentic notarial este cel întoc- 
mit sau, după caz, primit și autentificat de către notarul public ori de către personalul 
misiunilor diplomatice şi al oficiilor consulare, în forma ṣi în condiţiile stabilite prin lege. 

Potrivit art. 101 din legea menţionată, „înscrisul autentificat de notarul public care 
constată o creanţă certă și lichidă are putere de titlu executoriu la data exigibilității aces- 
teia. În lipsa înscrisului original, poate constitui titlu executoriu duplicatul sau copia lega- 
lizată de pe exemplarul din arhiva notarului public”. 

Înscrisurile autentificate de notarii publici sunt multiple, dar nu în cazul tuturor se 
pune problema caracterului de titlu executoriu. Înscrisurile autentice notariale sunt 
titluri executorii doar dacă constată o creanţă certă, lichidă și exigibilă. 

Creanţa este certă când existenţa ei neîndoielnică rezultă din însuşi titlul executoriu 
(art. 662 alin. (2) NCPC]. 

Creanţa este lichidă atunci când obiectul ei este determinat sau când titlul executoriu 
conţine elementele care permit stabilirea lui [art. 662 alin. (3) NCPC]. 

Creanţa este exigibilă dacă obligaţia debitorului este ajunsă la scadenţă sau acesta 
este decăzut din beneficiul termenului de plată [art. 662 alin. (4) NCPC]. 

Nu sunt titluri executorii înscrisurile autentice care constată, nasc, modifică, transmit 
sau sting drepturi reale. De exemplu, un contract de schimb, fără sultă, nu este titlu exe- 
cutoriu pentru predarea bunurilor la care se referă, chiar dacă este autentificat la nota- 
riat. În schimb, dacă, pentru egalizarea valorică a bunurilor, același contract de schimb 
prevede obligaţia unei părţi de plată a sultei și stabilește necondiționat data până la care 
trebuie plătită, va fi titlu executoriu în privinţa sultei de la data exigibilităţii acesteia. 

Înscrisurile autentice întocmite de personalul misiunilor diplomatice și al oficiilor 
consulare nu au putere de titlu executoriu la data exigibilităţii, chiar dacă constată o 
creanță certă și lichidă. 

2. Răspunderea civilă a notarului public pentru anularea de către instanță a actu- 
lui autentificat. Potrivit art. 73 din Legea nr. 36/1995, republicată, „răspunderea civilă 
a notarului public poate fi angajată în condiţiile legii civile, pentru încălcarea obligaţiilor 
sale profesionale, atunci când acesta a cauzat cu vinovăţie sub forma relei-credințe un 
prejudiciu, stabilite prin hotărâre judecătorească definitivă” (s.n.). 

Articolul 1258 NCC, al cărui titlu marginal este „repararea prejudiciului în cazul nulită- 
ţii contractului încheiat în formă autentică”, prevede următoarele: „în cazul anulării sau 
constatării nulităţii contractului încheiat în formă autentică pentru o cauză de nulitate a 
cărei existență rezultă din însuși textul contractului, partea prejudiciată poate cere obli- 
garea notarului public la repararea prejudiciilor suferite, în condiţiile răspunderii civile 
delictuale pentru fapta proprie”. 

Conform dispoziţiilor alin. (2) al art. 639 NCPC, pentru a se angaja răspunderea civilă 
a notarului public, este necesar ca prin hotărâre judecătorească definitivă să se stabi- 
lească îndeplinirea cumulativă a următoarelor condiţii: 

a) înscrisul autentificat de notarul public a fost anulat de către instanţa de judecată 
civilă sau penală; 

b) la momentul autentificării înscrisului, notarul nu a respectat obligaţiile profesio- 
nale; 

c) nerespectarea obligaţiilor profesionale s-a făcut cu vinovăţie, în oricare dintre for- 
mele reglementate de art. 16 NCC; 

d) fapta notarului (comisivă sau omisivă) a cauzat un prejudiciu. 

Deși ar părea că textele regăsite în Legea nr. 36/1995, republicată, în Codul civil și în 
Codul de procedură civilă reglementează aceleași aspecte, în realitate domeniul de apli- 
care al acestora este diferit. Astfel, art. 73 din Legea nr. 36/1995, republicată, instituie 
principiul răspunderii civile a notarului public pentru prejudiciile cauzate prin încălcarea 
obligaţiilor profesionale în orice domeniu de activitate notarială. Codul civil face o apli- 
care a principiului enunțat în materia contractelor încheiate în formă autentică, indife- 
rent de obiectul contractului. Codul de procedură civilă face, la rândul său, o aplicare a 
aceluiași principiu în materia înscrisurilor autentificate de notarul public, care constată o 
creanță certă, lichidă și exigibilă și care au fost puse în executare silită. 

Prin urmare, vinovăția cerută pentru răspunderea notarului în condiţiile alin. (2) al 
art. 639 nu este aceeași cu vinovăția cerută pentru răspunderea notarului în condiţiile 
art. 73 din Legea nr. 36/1995, republicată (în primul caz legiuitorul vorbește de vinovăţie, 
fără distincţii, pe când în al doilea caz legiuitorul vorbește de vinovăție sub forma 
relei-credințe). În privinţa răspunderii notarului public, Codul de procedură civilă este 
lege specială față de Legea nr. 36/1995. Din acest motiv, nu se poate susține că Legea 
nr. 77/2012, care a modificat expres Legea nr. 36/1995 și, totodată, este ulterioară Legii 
nr. 76/2012 de punere în aplicare și de modificare a Codului de procedură civilă, ar fi 
modificat implicit alin. (2) al art. 639 NCPC. Dacă legiuitorul va dori ca răspunderea 
notarului în condiţiile art. 639 alin. (2) NCPC să fie antrenată doar pentru vinovăția sub 
forma intenţiei (din păcate, termenul de vinovăţie sub forma relei-credinţe, introdus prin 
Legea nr. 77/2012, este corelat doar cu vechiul Cod civil), va trebui să modifice Codul de 
procedură civilă. 

Domeniul de aplicare al dispoziţiilor art. 639 alin. (2) este limitat la cazurile de anu- 
lare a înscrisurilor autentice notariale care constituie titluri executorii și în legătură cu 
care s-a început executarea silită ori chiar s-a finalizat. Dacă anularea înscrisului autentic 
s-a dispus de către instanţa judecătorească anterior începerii executării silite, nu sunt 
incidente dispozițiile art. 639, iar eventuala răspundere a notarului va putea fi antrenată 
doar în condiţiile art. 73 din Legea nr. 36/1995, republicată, sau art. 1258 NCC. 

Răspunderea civilă a notarului nu intervine când motivele de anulare sau de nulitate 
nu au legătură cu respectarea sau nerespectarea îndatoririlor profesionale ale notarului 
public. Nu poate fi antrenată răspunderea civilă a notarului atunci când motivul de nuli- 
tate a fost cauzat, exclusiv, de către o parte sau un tert. 

În fine, răspunderea civilă a notarului nu poate fi angajată dacă înscrisul autentificat, 
care constituia titlu executoriu, a fost lipsit de efecte juridice în alt mod decât în urma 
unei acțiuni în anulare. 


Art. 640. Titlurile de credit. Cambia, biletul la ordin şi cecul, precum şi alte 
titluri de credit constituie titluri executorii, dacă îndeplinesc condiţiile prevăzute 
în legea specială. 


COMENTARIU 


Sediul materiei în cazul cambiei, biletului la ordin și cecului este reprezentat de Legea 
nr. 58/1934 și Legea nr. 59/1934. Actele normative menţionate prevăd că titlurile de cre- 
dit pe care le reglementează au valoare de „titlu executor pentru capital şi accesorii”. 

Prin Legea nr. 76/2012 au fost aduse modificări (atât expres, cât și implicit) Legilor 
nr, 58/1934 și nr. 59/1934. Un caz de modificare implicită este cel referitor la înlăturarea 
cerinței învestirii cu formulă executorie a cambiei, biletului la ordin și cecului. Articolul 5 
din Legea nr. 76/2012 prevede că „Dispoziţiile Codului de procedură civilă privitoare la 
titlurile executorii se aplică și hotărârilor judecătorești sau altor înscrisuri pronunţate ori, 
după caz, intocmite înainte de intrarea în vigoare a Codului de procedură civilă, care pot 
fi puse în executare chiar dacă nu au fost învestite cu formula executorie”. Articolul 10 
din același act normativ prevede că, „Ori de câte ori printr-un act normativ se prevede 
învestirea cu formulă executorie a unei hotărâri judecătorești sau a altui înscris, acestea 
vor fi puse în executare, de la data intrării în vigoare a Codului de procedură civilă, fără a 
fi necesară învestirea cu formulă executorie”. 

Titlurile de credit menţionate se execută potrivit dispoziţiilor legilor speciale amin- 
tite mai sus, care prevăd intervenția executorului judecătoresc doar în cazul dresării 
protestului. 


Art. 641. Refuzul eliberării titlului executoriu. Dacă se refuză eliberarea 
titlului executoriu de către alte organe competente potrivit legii şi dacă legea spe- 
cială nu prevede altfel, creditorul poate face plângere la judecătoria în circum- 
scripția căreia se află organul care trebuia să emită titlul executoriu, în termen de 
15 zile de la data când a luat cunoştinţă de refuz. 


COMENTARIU 


instituirea acestei proceduri este utilă, dar trebuie precizat de la început că nerespec- 
tarea termenului de 15 zile nu poate avea ca efect decăderea creditorului din dreptul de 
a i se elibera titlu executoriu. 

Momentul la care s-a luat cunoștință de refuz este cert atunci când refuzul eliberării 
titlului este rezultatul invocării unor impedimente legale de către organul emitent, impe- 
dimente care sunt comunicate în scris creditorului. 

Dacă, așa cum se întâmplă în practică, organul emitent nu răspunde prompt sau în 
termenul legal solicitării creditorului, apreciem că nu avem de-a face cu un refuz de eli- 
berare care să atragă incidenţa dispoziţiilor art. 641, ci cu o lipsă de celeritate (specifică 
aparatelor birocratice) a cărei sancţionare se realizează în regim de contencios adminis- 
trativ. Cu alte cuvinte, în logica art. 641, lipsa răspunsului nu este asimilată cu refuzul 
eliberării titlului executoriu. 

Procedura plângerii reglementate prin art. 641 are caracter subsidiar și se aplică doar 
atunci când legea specială nu prevede altfel. 

Competența soluționării plângerii este stabilită în favoarea judecătoriei în a cărei rază 
teritorială se află organul care trebuia să emită titlul executoriu. Soluţia aleasă de legiui- 
tor este justificată de faptul că, în lipsa titlului executoriu, nu se poate vorbi de executare 
silită și, implicit, de instanța de executare. 

Cu titlu de exemplu, arătăm că eliberarea titlului executoriu se face de către alte 
organe în cazurile prevăzute de art. 25 alin. (4)-(7) din Legea nr. 10/2001. 


Art. 642. Desființarea titlului executoriu. Dacă s-a desfiinţat titlul executo- 
riu, toate actele de executare efectuate în baza acestuia sunt desființate de drept, 
dacă prin lege nu se prevede altfel. În acest caz, sunt aplicabile dispoziţiile privi- 
toare la întoarcerea executării. 


COMENTARIU 


Desființarea actelor de executare ca efect al desființării titlului executoriu este o apli- 
care a principiului quod nullum est, nullum producit effectum!" 

Reglementarea anterioară nu prevedea nicio excepție de la regula desființării actelor 
de executare efectuate. Actuala reglementare, stabilind principiul desființării de drept a 
actelor de executare, precizează că acesta se aplică „dacă prin lege nu se prevede altfel”. 


i În noul Cod civil, principiul este consacrat prin dispoziţiile art. 1254, care la alin. (2) prevede că „desființarea 
contractului atrage, în condițiile legii, și desființarea actelor subsecvente încheiate în baza lui”. 

De exemplu, alin. (2) al art. 722 NCPC prevede că sunt exceptate de la desființare actele 
juridice efectuate în cursul executării silite care au dus la dobândirea unor drepturi defi- 
nitive, cu privire la bunuri, de către terții de bună-credinţă. 

Excepţiile de la desfiinţarea actelor de executare, în cazul desființării titlului executo- 
riu, trebuie să fie expres prevăzute de lege și sunt de strictă interpretare. 

Articolul 642 se referă, exclusiv, la desființarea titlului executoriu, ceea ce înseamnă 
că regula enunțată nu se aplică actelor subsecvente atunci când se anulează un act de 
executare oarecare. În astfel de situaţii sunt aplicabile dispoziţiile dreptului comun în 
materia nulităţii actelor de procedură. 


Capitolul III. Participanţii la executarea silită 


Art. 643. Enumerare. (1) Participanții la executarea silită sunt: 

1. părţile; 

2. tertii garanti; 

3. creditorii intervenienţi; 

4. instanța de executare; 

5. executorul judecătoresc; 

6. Ministerul Public; 

7. agenții forței publice; 

8. martorii asistenți, experții, interpreții şi alți participanti, în conditiile anume 
prevăzute de lege. 

(2) Dispoziţiile art. 41 şi următoarele se aplică în mod corespunzător şi parti- 
cipanților la executarea silită prevăzuţi la alin. (1) pct. 4-8. 


COMENTARIU 


Capitolul III al Titlului | tratează participanţii la executarea silită, stabilind drepturile și 
obligaţiile acestora și tranșând problemele legate de competenţă acolo unde este cazul. 

Enumerarea participanţilor la executarea silită nu este una exhaustivă, teza ultimă a 
pct. 8 de la alin. (1) prevăzând posibilitatea existenţei și a altor participanţi, în conditi- 
ile anume prevăzute de lege. Astfel de alţi participanţi pot fi: terţul deținător al bunului 
mobil sau administratorul sechestru [art. 743 alin. (3)]; adjudecatarii bunurilor mobile 
sau imobile vândute la licitație publică (art. 773-774, respectiv art. 852-853); terțul 
poprit (art. 786 NCPC) etc. 

Întrucât contestaţia la executare face parte integrantă din executarea silită, este posi- 
bil ca, pe parcursul judecării acesteia, terțe persoane să intervină voluntar sau forțat în 
proces, lărgind astfel sfera participanţilor. De asemenea, instanţa sesizată cu o contesta- 
ţie la executare va putea pune în discuţie din oficiu, conform art. 78 alin. (2) NCPC, intro- 
ducerea în cauză a altor persoane. 

Dispoziţiile art. 41-54 NCPC!" privitoare la incompatibilitate, abţinere, recuzare și la 
modul de soluţionare a acestor incidente procedurale se aplică în mod corespunzător (nu 
mutatis mutandis), dacă este cazul, și membrilor care constituie instanța de executare, 


9 Codul de procedură civilă nu trebuie să aibă formulări de genul „art. 41 și următoarele”, deoarece dispoziţiile 
la care se referă norma de trimitere nu pot fi stabilite exact, contravenindu-se astfel regulilor de elaborare a 
actelor normative. 

executorului judecătoresc, reprezentantului Ministerului Public, agenţilor forţei publice, 
martorilor asistenți, experților, interpreţilor și celorlalţi participanţi. 


Art. 644. Părțile. (1) Sunt părți în procedura de executare silită creditorul şi 
debitorul. 

(2) Calitatea de creditor sau de debitor se poate transmite oricând în cursul 
executării silite, potrivit legii. În acest caz, actele de executare îndeplinite până 
la data transmiterii calității procesuale produc efecte, în condiţiile legii, față de 
succesorii în drepturi ai creditorului sau ai debitorului, după caz. 


COMENTARIU 


1. Noţiunea de părţi. Creditorul este subiectul activ al executării silite, în calitate 
de titular al unui drept!!! susceptibil de a fi valorificat prin executare silită și constatat 
printr-un titlu executoriu, în condiţiile legii. 

Debitorul este subiectul pasiv al executării silite. Acesta este ţinut în baza titlului să 
execute obligația de a da, de a face sau de a nu face, corelativă dreptului creditorului și 
stabilită prin titlul executoriu. 

În același titlu executoriu pot sta în calitate de creditor și/sau debitor mai multe per- 
soane. 

Dispoziţiile Codului civil relative la capacitatea de folosinţă și capacitatea de exercițiu 
sunt pe deplin aplicabile creditorului și debitorului. 

Pot avea calitatea de părți în executarea silită atât persoanele fizice, cât și persoanele 
juridice, acestea din urmă fie că sunt de drept public, fie că sunt de drept privat. Singura 
condiție este ca persoana fizică sau juridică să fie parte și în titlul executoriu, ca titular de 
drepturi sau obligaţii susceptibile de executare silită. 


2. Transmiterea calității de parte. Calitatea de creditor sau de debitor se poate trans- 
mite oricând în cursul executării silite, prin lege, prin convenţie, prin succesiune, prin 
fuziune, prin divizare sau prin orice alt mijloc permis de lege. 

Actele de executare îndeplinite până la data transmiterii calității produc efecte, în 
condiţiile legii, față de succesorii în drepturi ai creditorului sau ai debitorului, după caz. 
Momentul la care are loc transmiterea depinde de fiecare mod de transmitere în parte. 

Pentru a fi opozabilă terţilor (ceilalți participanţi la executarea silită) și pentru a-și 
produce efecte faţă de aceștia, este necesar ca transmiterea sau înstrâinarea calităţii să 
le fie adusă la cunoștință. 

Transmiterea calității de creditor în executarea silită nu afectează obiectul obligaţiei 
sau garanţiile constituite pentru asigurarea realizării acesteia. 

Vânzarea drepturilor executate silit nu este o vânzare de drepturi litigioase în sensul 
art. 1653 NCC, deoarece în faza executării existenţa dreptului este deja stabilită pin titlul 
executoriu, iar întinderea este fie determinată, fie determinabilă. Totuși, dacă există o 
contestaţie la executare, în cadrul căreia se pot aduce critici pe fondul titlului executo- 
riu, vânzarea are ca obiect drepturi litigioase. Părților din contestaţia la executare le sunt 
aplicabile dispoziţiile art. 38 și art. 39 NCPC relative la transmiterea calității procesuale și 
la situaţia procesuală a înstrăinătorului și a succesorilor săi. 


H Dreptul poate fi atât patrimonial, cât şi nepatrimonial, după cum poate fi un drept de creanţă sau un drept 
real. 

Art. 645. Drepturile părţilor. (1) Creditorul şi debitorul au dreptul să asiste, 
personal sau prin reprezentanții lor, la efectuarea tuturor actelor de executare, să 
ia cunoştinţă de actele dosarului de executare şi să obțină adeverinte şi copii de 
pe aceste acte, certificate de executorul judecătoresc, pe cheltuiala părții intere- 
sate, iar atunci când se consideră vătămați în drepturile ori interesele lor legitime, 
pot contesta actele de executare sau executarea silită însăşi, în termenele şi condi- 
tiile prevăzute de lege. Acest drept îl au şi alte persoane care justifică un interes 
ocrotit de lege. 

(2) La cererea debitorului, executorul judecătoresc va aplica, în condiţiile legii, 
compensaţia legală dintre creanţa prevăzută în titlul a cărui executare s-a cerut 
împotriva sa şi creanța pe care el o opune pe baza unui alt titlu executoriu. 


COMENTARIU 


1. Drepturile părților. Creditorul și debitorul au dreptul: 

a) de a fi asistați şi/sau reprezentați, în condiţiile legii, pe parcursul executării silite; 
pe parcursul executării silite partea poate fi reprezentată de către un mandatar neavo- 
cat și fără studii juridice, dar în cazul contestaţiilor la executare sunt pe deplin aplicabile 
restricţiile prevăzute de art. 83 alin. (1) teza a Il-a NCPC; 

b} de a formula cereri și excepţii în legătură cu executarea silită care se desfășoară; 

c) de a participa nemijlocit, personal sau/și prin reprezentant, la efectuarea tuturor 
actelor de executare; 

d) să ia cunoștință de actele dosarului de executare; persoanele care nu vorbesc sau 
nu înțeleg limba română au dreptul să ia cunoștință de cuprinsul actelor prin intermediul 
unui interpret sau traducător; 

e) să obțină adeverinte și copii, certificate de executorul judecătoresc, pe cheltuiala 
părţii interesate, de pe actele aflate la dosarul de executare; la cererea părții de a i se eli- 
bera un duplicat al actului original, biroul executorului judecătoresc care a întocmit acel 
act va elibera duplicatul în cel mult 5 zile (art. 58 din Legea nr. 188/2000, republicată); 

f) de a contesta actele de executare silită ori executarea silită însăși, în termenele și 
în condiţiile prevăzute de lege; 

g) de a face acte de dispoziție în formele și în condiţiile prevăzute de lege [art. 9 
alin. (3) NCPC]. 

Părțile trebuie să își exercite drepturile cu bună-credință, în scopul în care acestea 
sunt recunoscute și ocrotite prin lege. 


2. Compensaţia. În faza executării silite, compensaţia legală poate fi aplicată de către 
executorul judecătoresc (a) la cererea debitorului și (b) dacă creanţei executate silit i se 
opune o creanţă rezultată dintr-un alt titlu executoriu. În titlul executoriu care constată 
creanţa opusă trebuie să figureze aceleași părți, cu calități inverse. 

O creanţă certă, lichidă și exigibilă, constatată printr-un contract sub semnătură 
privată, nu poate face obiectul compensării aplicate de executor, deoarece respectivul 
contract nu este un titlu executoriu. Bineînţeles că părţile pot conveni ca cele două 
creanţe să fie compensate, potrivit dreptului comun, în virtutea dreptului de a face acte 
de dispoziţie. 

Executarea silită a unor obligaţii al căror obiect nu este un drept de creanţă exclude 
posibilitatea aplicării compensaţiei de către executor. Compensaţia nu poate fi aplicată 
de către executor în situaţia în care se execută, respectiv se opun obligații de predare 

a unei anumite cantităţi de bunuri fungibile, deși, potrivit Codului civil, compensaţia ar 
opera (art. 1617 NCC). 

Dacă, urmare a aplicării compensaţiei, datoria executată silit se stinge în totalitate 
(inclusiv dobânzile, penalitățile, cheltuielile de executare), executarea silită va înceta. 
Dacă datoria executată silit este stinsă în parte, executare va continua pentru partea 
neexecutată. 

Alineatul (2) al art. 645 nu prevede expres care este actul întocmit de executorul 
judecătoresc atunci când aplică, la cererea debitorului, compensarea legală. Faţă de dis- 
poziţiile art. 656 alin. (1) NCPC, este clar că executorul va întocmi o încheiere pentru situ- 
aţiile în care executarea silită încetează ca urmare a stingerii întregii datorii executate. 
Din raţiuni de simetrie, considerăm că tot încheiere se întocmește de către executor și în 
situaţia în care, urmare a aplicării compensării, se stinge doar o parte din datorie. Într-o 
astfel de situație se poate susține că executarea silită a unei părţi din debit a încetat. Util 
ar fi fost ca legiuitorul să prevadă expres că executorul, aplicând compensarea sau res- 
pingând cererea de compensare formulată de debitor, va întocmi o încheiere. 


Art. 646. Obligaţiile părților. (1) Creditorul este obligat să acorde execu- 
torului judecătoresc, la cererea acestuia, sprijin efectiv pentru aducerea la înde- 
plinire, în bune condiţii, a executării silite, punându-i la dispoziţie şi mijloacele 
necesare în acest scop. El este obligat să avanseze cheltuielile necesare îndeplini- 
rii actelor de executare, potrivit dispoziţiilor luate de executor. 

(2) Debitorul este obligat, sub sancțiunile prevăzute la art. 188 alin. (2), să de- 
clare, la cererea executorului, toate bunurile sale, mobile şi imobile, inclusiv cele 
aflate în proprietate comună pe cote-părți sau în devălmăşie, cu arătarea locului în 
care acestea se află, precum şi toate veniturile sale, curente sau periodice. 

(3) Debitorul ale cărui bunuri au fost deja sechestrate este ținut să aducă la 
cunoştinţa executorului care sechestrează aceleaşi bunuri existența sechestrului 
anterior şi identitatea organului de executare care l-a aplicat, predând executoru- 
lui o copie a procesului-verbal de sechestru. 


COMENTARIU 


1. Obligaţiile creditorului. Creditorul are următoarele obligaţii: 

a) să acorde sprijin efectiv executorului judecătoresc, la cererea acestuia, pentru 
aducerea la îndeplinire, în bune condiţii, a executării silite; 

b) să avanseze cheltuielile necesare efectuării actelor de executare, potrivit dispozi- 
ţiilor luate de către executor. 

Codul nu prevede sancțiuni exprese pentru neexecutarea obligațiilor de catre credi- 
tor, deoarece acesta are interesul să finalizeze executarea, iar atitudinea sa pasivă nu îl 
afectează decât pe el. După cum se va vedea, instituţia perimării se prezintă în primul 
rând ca o sancţiune a creditorului care nu stăruie în efectuarea executării începute. 


2. Obligaţiile debitorului. Sancţiuni. Debitorul are următoarele obligaţii: 

a) să declare, la cererea executorului, toate bunurile sale, mobile sau imobile, inclu- 
siv cele aflate în proprietate comună, pe cote-părți sau în devălmășie, cu arătarea locului 
în care acestea se află, precum și toate veniturile sale, curente şi periodice; 

b) să înștiinţeze executorul despre existența unor bunuri sechestrate anterior, să 
indice organul de executare care a aplicat sechestrul și să predea executorului o copie a 
procesului-verbal de sechestru. 

Sancţiunea care se poate aplica în cazul neexecutării obligaţiei debitorului de a 
declara, la cererea executorului, bunurile urmaribile indicate la art. 646 alin. (2) este cea 
prevăzută la art. 188 alin. (2) NCPC, și anume amendă judiciară de la 100 lei la 1.000 lei. 
Amenda se aplică de către președintele instanţei de executare, la cererea executorului 
judecătoresc. 

Apreciem că aceeași sancţiune se poate aplica și pentru fapta debitorului de a nu 
aduce la cunoștința executorului existența unor sechestre anterioare. Chiar dacă în 
alin. (3) al art. 646 nu există o trimitere expresă la art. 188, de genul celei din alin. (2), 
se poate considera că, printr-un comportament contrar celui prescris de lege, debitorul 
împiedică executarea normală a executării silite. 

Pentru consecvență metodologică, ar fi fost de dorit ori ca trimiterea la art. 188 
alin. (2) să se regăsească atât în alin. (2), cât ṣi în alin. (3) al art. 646, ori să nu se regă- 
sească în niciunul dintre ele. 


Art. 647. Tertii garanti. (1) Creditorul, în condiţiile legii, poate urmări, în 
limita creanţei şi a accesoriilor acesteia, concomitent sau, după caz, separat, şi 
bunurile terţilor care au garantat plata datoriilor debitorului. În acest caz, dispo- 
zițiile privitoare la drepturile şi obligațiile debitorului se aplică în mod corespun- 
zător şi terţilor garanti, în afară de cazul în care prin lege se dispune altfel. 

(2) Când se urmăreşte numai terțul fidejusor ori garant ipotecar, toate actele 
de executare vor fi comunicate în acelaşi timp şi debitorului principal, care va fi 
introdus din oficiu în procedura de urmărire silită, 


COMENTARIU 


1. Noţiune. Terţii garanți sunt persoanele care s-au angajat să garanteze plata dato- 
riilor asumate de debitor. Creditorul poate urmări concomitent sau, după caz, separat și 
bunurile terţilor garanţi, în limita garanţiilor asumate de către aceștia. 

Alineatul (2) al art. 647 are în vedere terţul fideiusor și terţul garant ipotecar care au 
constituit o garanţie personală, respectiv reală în favoarea creditorului și pentru garan- 
tarea executării obligațiilor debitorului. 


2. Terțul fideiusor. Potrivit art. 2280 NCC, fideiusiunea este contractul prin care o 
parte, fideiusorul, se obligă faţă de cealaltă parte, care are într-un alt raport obligaţional 
calitatea de creditor, să execute, cu titlu gratuit sau în schimbul unei remuneraţii, obli- 
gatia debitorului dacă acesta din urmă nu o execută. Fideiusorul nu este ţinut să îndepli- 
nească obligaţia debitorului decât dacă acesta nu o execută. 

Important din perspectiva executării silite este faptul că fideiusorul, convenţional sau 
legal, are facultatea de a cere creditorului să urmărească mai întâi bunurile debitorului 
principal, dacă nu a renunţat la beneficiu! de discuțiune în mod expres. Fideiusorul judi- 
ciar nu se poate apăra de executarea silită invocând beneficiul de discuţiune. 


3. Terţul garant ipotecar. Ipoteca este un drept real asupra bunurilor mobile sau imo- 
bile afectate executării unei obligaţii. Creditorul ipotecar poate urmări bunul ipotecat în 
orice mână ar trece, fără a se ţine seama de drepturile reale constituite sau înscrise după 
înscrierea ipotecii sale. 

Executarea ipotecii mobiliare se realizează în condiţiile Codului civil (art. 2429-2477). 
Executarea silită a ipotecii imobiliare se realizează potrivit art. 816 NCPC. 

Important din perspectiva executării silite este faptul că terțul care a garantat cu un 
drept de ipotecă imobiliară executarea obligaţiei de către debitor nu va putea opune cre- 
ditorului urmăritor beneficiul de discuțiune. 

4. Drepturi și obligaţii. Terţii garanţi au aceleași drepturi și obligaţii ca și debitorul 
urmărit. 

Când se urmărește numai terţul fideiusor ori garant ipotecar, toate actele de execu- 
tare trebuie comunicate și debitorului principal, care va fi introdus din oficiu în executa- 
rea silită. 

Introducerea din oficiu în executarea silită a debitorului principal trebuie făcută de 
către executorul judecătoresc la momentul solicitării de încuviinţare a executării silite. 
Apreciem că, dacă debitorul principal nu este introdus de către executor în cererea de 
încuviinţare a executării silite, instanţa, în temeiul art. 665 alin. (5) pct. 7 NCPC, va res- 
pinge cererea de încuviinţare a executării silite. 


Art. 648. Creditorii intervenienți. Orice creditor al debitorului poate, în 
condiţiile art. 689 şi următoarele, să intervină în procedura de executare silită 
aflată în curs până la data fixării de către executorul judecătoresc a termenului 
pentru valorificarea bunurilor urmăribile, iar după depunerea sau consemnarea 
sumelor realizate din urmărire, poate să participe la distribuirea acestor sume, 
potrivit dispozițiilor art. 863 şi următoarele. 


COMENTARIU 


În funcţie de felul creanței și de modul în care și-au conservat drepturile, creditorii 
intervenienţi pot interveni în cadrul executării silite pornite de un alt creditor împotriva 
debitorului lor. Momentele până la care se poate interveni sunt arătate atât în art. 648, 
cât și în art. 689 și urm., respectiv art. 863 și urm. NCPC. 

Astfel, dacă creditorii nu au intervenit până la momentul fixării termenului de valori- 
ficare a bunurilor urmăribile, pot să participe la distribuirea prețului, în anumite condiţii. 
Dacă cererea de intervenţie este încuviinţată, creditorii intervenienţi au aceleași drepturi 
ca și creditorul iniţial. 

Prin formularea cererii de intervenţie creditorii urmăresc, pe de o parte, să evite o 
posibilă insolvenţă viitoare a debitorului, iar, pe de altă parte, să reducă cheltuielile de 
executare. De regulă, creditoru! intervenient are și posibilitatea de a porni o executare 
silită separată, în baza propriului titlu executoriu. Cu toate acestea, există situaţii!!! în 
care un creditor poate interveni în cursul unei executări începute, fără a avea o creanţă 
care la momentul intervenţiei să îi fi permis începerea unei executări silite distincte. 


Art. 649. Tertii. Orice terță persoană vătămată printr-un act de executare 
silită poate solicita desființarea acestuia sau, după caz, încetarea executării silite 
înseşi, numai pe calea contestatiei la executare, dacă prin lege nu se dispune altfel. 


1! A se vedea infra, comentariul de la art. 689. 

COMENTARIU 


În doctrină s-a arătat că „uneori participă la executare și terţii. Modul în care aceștia 
intervin depinde de împrejurările concrete ale cauzei. Astfel, terţul căruia i se urmăresc 
bunurile pentru datoria altuia poate face contestaţie la executare. Tot astfel, terţul credi- 
tor care socotește că urmărirea a fost pornită de un creditor fictiv se poate opune la dis- 
tribuirea preţului realizat din vânzarea bunurilor debitorului sau la validarea popririi”!!). 

Tertii care participă la executarea silită nu vin să își valorifice propriile drepturi, ci să 
și le apere. Interesul terţilor de a interveni este, totodată, condiție pentru a putea să o 
facă și constă în suferirea de către aceștia a unei vătămări ca urmare a executării silite 
sau a unui act de executare. 

Terţii pot interveni oricând pe parcursul executării silite, formulând contestaţie la 
executare împotriva acesteia sau împotriva unui anumit act de executare. Terţii vătămați 
printr-un act de executare participă la executarea silită numai formulând contestaţie la 
executare, cu excepția situațiilor în care legea dispune expres că pot participa și în alt 
mod. De exemplu, terţii deținătorii de bunuri care aparţin debitorului au obligația de a 
comunica în scris acest lucru la solicitarea executorului. Sechestrul se va putea aplica și 
asupra bunurilor aflate în mâinile terţilor, după procedura prevăzută la art. 732 NCPC. 

Stabilind că, de regulă, persoanele vătămate printr-un act de executare pot formula 
doar contestaţie la executare, legiuitorul a instituit pentru astfel de cazuri reguli speciale 
care să le permită terţilor să își apere drepturile. 

Dacă executarea silită s-a încheiat, în orice mod, terţii își vor putea apăra drepturile 
potrivit dreptului comun. 


Art. 650. Instanţa de executare. (1) Instanţa de executare este judecătoria în 
circumscripția căreia se află biroul executorului judecătoresc care face executa- 
rea, în afara cazurilor în care legea dispune altfel. 

(2) Instanţa de executare soluţionează cererile de încuviințare a executării 
silite, contestaţiile la executare, precum şi orice alte incidente apărute în cursul 
executării silite, cu excepția celor date de lege în competenţa altor instanțe sau 
organe. 

(3) Hotărârile pronunțate de instanţa de executare sunt executorii şi pot fi 
atacate numai cu apel, în termen de 10 zile de la comunicare, dacă prin lege nu 
se dispune altfel. 


COMENTARIU 


1. Regimul juridic de drept comun. Articolul 650 reglementează regimul juridic de 
drept comun al instituţiei instanţei de executare, ca participant la executarea silită. În 
acest sens, alin. (1) stabilește care este, de regulă, instanţa de executare competentă din 
punct de vedere material și teritorial să participe la executarea silită, alin. (2) stabilește 
competenţa de atribuţiune a instanţei de executare în cadrul executării silite, iar alin. (3) 
tratează hotărârile pronunţate de instanţa de executare. 


2. Instanţa de executare. a) Potrivit noului Cod de procedură civilă, instanţa de exe- 
cutare este judecătoria în circumscripția căreia se află biroul executorului judecătoresc 
care face executarea, în afara cazurilor în care legea dispune altfel. 


I 7. Stoenescu, S. Zilberstein, op. cit., vol. II, p. 212. 

Soluţia aleasă de legiuitor conţine un element de noutate pentru sistemul juridic 
românesc care, în materie de competenţă, opera cu criterii intrinseci raportului juridic 
litigios, cum ar fi obiectul sau părţile acestuia!!!. Or, noua reglementare stabileşte compe- 
tenţa teritorială a instanţei de executare în funcţie de locul situării biroului executorului 
judecătoresc, care este un element extrinsec raportului juridic de executare silită existent 
între creditor și debitor”. 

Textul nu prevede care este instanţa de executare atunci când executările silite sunt 
făcute de către alte organe de executare decât executorii judecătorești. În astfel de 
situaţii, prevederile din legile speciale se vor aplica prioritar. 

b) Tribunalul este instanță de executare’! în condiţiile art. 1102-1109 NCPCI! relative 
la executarea hotărârilor străine, pronunţate sau emise într-un stat nemembru al Uniu- 
nii Europene. Reglementarea din art. 1102-1109 se completează cu dispoziţiile de drept 
comun în materia executării silite. 

De asemenea, tribunalul este instanță de executare atunci când încuviințează execu- 
tarea silită a hotărârilor care intră sub incidenţa Regulamentului Parlamentului European 
și al Consiliului (CE) nr. 44/2001 privind competenţa judiciară, recunoaşterea și executa- 
rea hotărârilor în materie civilă și comercială și a Regulamentului Parlamentului Euro- 
pean și al Consiliului (CE) nr. 2201/2003 privind competenţa, recunoașterea și executa- 
rea hotărârilor judecătorești în materie matrimonială și în materia răspunderii părintești. 

Dispoziţiile Cărţii a V-a relative la instanţa de executare, inclusiv dispoziţiile art. 650 
alin. (2) și (3), sunt pe deplin aplicabile tribunalului când este instanţă de executare. 

c} În fine, sunt instanţe de executare judecătoria sau, după caz, tribunalul! în a căror 
rază teritorială se află imobilul în cazul încuviințării urmăririi silite în condiţiile art. 819 
NCPC. 


3. Incidente cu privire la instanţa de executare 


3.1. Pluralitatea de instanțe de executare. De regulă, nu există două instanţe de exe- 
cutare în cadrul aceleiași executări silite. Chiar articolul utilizează forma de singular când 
se referă la instanţa de executare. Cu toate acestea, prin ultima teză a alin. (1) — „în afara 
cazurilor în care legea dispune altfel” —, legiuitorul permite inclusiv existenţa concomi- 
tentă a două sau mai multor instanţe de executare pentru o singură executarea silită. O 
situaţie de pluralitate de instanţe de executare poate exista în cazul aplicării dispoziţi- 
ilor art. 819 NCPC relative la încwviințarea urmăririi imobiliare. Astfel, dacă pe parcursul 
executării silite mobiliare, încuviinţată de către o instanţă de executare, se descoperă că 


1 Devenise loc comun al limbajului juridic să reglementezi competenţa materială raportându-te la obiectul 
litigiului (după cum acesta este neevaluabil în bani sau evaluabil, caz în care interesează valoarea) și competența 
teritorială raportându-te la domiciliile părţilor, la locul situării bunului, locul producerii prejudiciului, locul 
săvârșirii faptei ori locul executării obligaţiei. 

21 Sperăm că acest criteriu formal (sediul executorului judecătoresc) sau altele similare (sediul notarului, sediul 
avocatului etc.) nu vor fi preluate în alte acte normative, pentru a nu se ajunge la situația în care instanța com- 
petentă teritorial să soluţioneze acţiunea în anularea unui act autentificat la notariat să fie cea în circumscripţia 
căreia se află sediul biroului notarului public implicat sau la situaţia în care instanţa în circumscripţia căreia se 
află sediul biroului de avocatură, în cadrul căruia îşi desfășoară activitatea avocatul reclamantului, să fie una 
dintre instanţele competente din punct de vedere teritorial, atunci când această competenţă este alternativă. 
31 Hotărârile străine pot fi puse în executare pe teritoriul României, pe baza încuviinţării date, la cererea per- 
soanei interesate, de către tribunalul în circumscripţia căruia urmează să se efectueze executarea. 

4! Pentru procedura și condiţiile încuviințării executării hotărârilor străine, trimitem la comentariile articolelor 
respective. 

5 Când se execută hotărâri străine. 


DUMITRU MARCEL GAVRIȘ 121 


http://bibliotecahamangiu.re 29—Novy—2013 


Art. 650 CARTEA V. DESPRE EXECUTAREA SILITĂ 


debitorul deține un imobil în circumscripţia altei curți de apel, executorul iniţial, sesizat 
de creditor inclusiv cu o cerere de urmărire imobiliară, va solicita de îndată instanţei de 
executare în circumscripţia căreia se află imobilul încuviințarea urmaririi lui silite, dispo- 
zițiile art. 644 și art. 665 aplicându-se corespunzător. Aceasta, deoarece dispoziţia legală 
din materia încuviințării urmăririi imobiliare și dispoziția din alin. (2) al art. 651 NCPC per- 
mit prorogarea competenţei teritoriale a executorului, fără a permite prorogarea com- 
petenţei instantei de executare inițiale. Nu vor exista concomitent două instanţe de exe- 
cutare dacă imobilul descoperit este situat în circumscripţia curţii de apel în a cărei rază 
teritorială se situează instanţa care a încuviinţat inițial executarea silită. De asemenea, 
nu vor exista două instanţe de executare dacă imobilul urmărit se întinde în circumscrip- 
ţia teritorială a mai multor curți de apel, printre care figurează și cea în a cărei rază teri- 
torială se află instanţa de executare iniţială. 


3.2. Relaţia dintre competența executorului şi competența instanței de executare. 
Ca regulă, judecătoria în circumscripţia căreia se află biroul executorului judecătoresc 
este instanța de executare competentă, daca executorul judecătoresc sesizat de către 
creditor era competent potrivit art. 651 NCPC. Dacă executorul era competent ca urmare 
a incidenţei unui caz de prorogare, iar legea trimite la o altă instanţă de executare decât 
cea de drept comun, este posibil ca instanţa de executare sesizată să fie necompetentă, 
chiar dacă este judecătoria în circumscripţia căreia se află biroul executorului judecăto- 
resc. De asemenea, judecătoria prevăzută de art. 650 alin. (1) teza | nu este instanţa de 
executare competentă nici în cazul hotărârilor judecătorești străine, a căror încuviinţare 
a executării silite se dispune de către tribunal. 

Dacă executorul sesizează o instanță de executare necompetentă, aceasta va trimite 
cererea de încuviinţare instanţei competente, deoarece procedura încuviințării execută- 
rii silite este necontencioasă. 

Considerăm că înlocuirea executorului pe parcursul executării silite nu are ca efect 
schimbarea instanței de executare după sediul biroului noului executor, deoarece nu 
există nicio dispoziţie legală în acest sens. 

Soluţionarea unor incidente de către alte instanțe, în sensul tezei ultime a alin. (2) al 
art. 650, nu înseamnă că respectivele instanţe sunt de executare. 

Dacă instanța de executare sesizată constată că executorul nu era necompetent, va 
respinge cererea de încuviinţare a executării silite — în procedura prevăzută de art. 665 
NCPC —, respectiv va anula executarea silita — în procedura contestației la executare 
reglementată de art. 711 alin. (1). 

Conform Codului de procedură civilă, curțile de apel sau Înalta Curte de Casaţie și 
Justiție nu pot fi instanțe de executare. Chiar dacă, în anumite forme și în anumite cazuri, 
categoriile de instanțe arătate vor avea pe rol litigii având ca obiect contestaţii la execu- 
tare (în căile de atac, prima, sau în procedura hotărârii prealabile ori în recursul în inte- 
resul legii, ultima), acestea nu devin instanțe de executare. 


4. Atribuţiile instanţei de executare. a) Potrivit alin. (2) al art. 650, instanţa de exe- 
cutare soluţionează cererile de încuviinţare a executării silite, contestaţiile la executare, 
precum și orice alte incidente apărute în cursul executării silite, cu excepţia celor date de 
lege în competenţa altor instanţe sau organe. 

Pe lângă faza administrativă, gestionată de organul de executare, executările silite 
au, în toate cazurile, o fază judiciară necontencioasă (încuviințarea executării de către 
instanță) şi, în multe cazuri, o fază judiciară contencioasă. Această fază judiciară conten- 

cioasă (contestaţia la executare) este un proces în toată regula, atât ca grad de comple- 
xitate, cât și ca durată, cel puţin atunci când titlul executoriu nu este o hotărâre judecă- 
torească. 

Prima atribuţie a instanţei de executare este aceea de a încuviința executarea silită, 
procedura încuviinţării fiind reglementată de dispoziţiile art. 665 NCPC. Executorul jude- 
cătoresc nu poate proceda la executarea silită în lipsa încuviinţării executării de către 
instanţă, cu excepţia cazurilor prevăzute de lege în care parcurgerea acestei proceduri 
nu este necesară. 

A doua atribuţie este aceea de a solutiona contestațiile la executare cu care este sesji- 
zată, potrivit art. 713 NCPC. 

A treia atribuţie este stabilită generic, instanța de executare având plenitudine de 
jurisdicție în privința oricăror incidente privitoare la executare, cu excepţia celor date de 
lege în competenţa altor instanţe!!! sau organe. 

b) Legea stabilește anumite atribuții în sarcina președintelui instanței de executare. 
Astfel, potrivit art. 189 NCPC, președintele instanţei de executare va putea obliga, la 
cererea părții interesate, pe cel care a pricinuit amânarea executării silite, prin una din- 
tre faptele prevăzute la art. 187 sau art. 188, /a plata unei despăgubiri pentru prejudiciul 
material sau moral cauzat prin amânare. Potrivit art. 190 NCPC, președintele instanţei 
de executare stabilește abaterea săvârșită, amenda şi despăgubirea, prin încheiere exe- 
cutorie, care se comunică celui obligat, dacă măsura a fost luată în lipsa acestuia. 


5. Hotărârile pronunţate de instanța de executare. Potrivit art. 650 alin. (3), hotărâ- 
rile instanţei de executare: 

a) Sunt executorii, dacă sunt admise cereri și dacă dispun asupra unor aspecte sus- 
ceptibile de executare şilită. 

Pentru punerea lor în executare este necesară o nouă încuviințare a executării silite 
conform art. 665 NCPC. Sub acest aspect, apreciem că ar fi necesară o prevedere legală 
în baza căreia titlurile executorii reprezentate de hotărâri judecătorești pronunţate de 
instanța de executare să fie exceptate de la încuviințarea executării. Aceasta, cu atât 
mai mult cu cât titlurile executorii emise pe parcursul executării de către executor sunt 
exceptate de la încuviinţare, fiind executate în baza încheierii iniţiale de încuviinţare. 

Inconvenientul rezultat din necesitatea parcurgerii etapei încuviințării executării 
silite pentru fiecare hotărâre a instanţei de executare poate fi înlăturat de legiuitor prin 
extinderea incidenţei dispoziţiilor art. 665 alin. (4) teza ultimă asupra hotărârilor execu- 
torii sau definitive pronunţate de instanţa de executare. 

b) Pot fi atacate numai cu apel, în termen de 10 zile de la comunicare, dacă prin lege 
nu se dispune altfel. 

Hotărârile pronunţate în apel nu pot fi atacate cu recurs, acest lucru rezultând din 
dispoziţiile art. 483 alin. (2) teza ultimă, potrivit cărora „nu sunt supuse recursului hotă- 
rârile date de instanţele de apel în cazurile în care legea prevede că hotărârile de primă 
instanţă sunt supuse numai apelului”. 

Pentru ca în cazul hotărârilor instanţei de executare să poată fi declarate atât calea 
de atac a apelului, cât și calea de atac a recursului, pentru ca hotărârea instanţei de exe- 
cutare să poată fi atacată doar cu recurs sau pentru ca hotărârea instanţei de executare 


W De exemplu, instanța de la locul unde se află minorul, competentă potrivit art. 912 alin. (2) NCPC să dispună, 
în funcţie de vârsta copilului, un program de consiliere psihologică. 

să fie definitivă (adică să nu poată fi atacată cu nicio cale de atac), este necesară o pre- 
vedere legală expresă. 

Cu titlu de exemplu, precizăm că hotărârea pronunţată de instanţa de executare 
în contestaţia la executare introdusă de terțul care pretinde un drept de proprietate 
sau un alt drept real poate fi atacată potrivit dreptului comun [art. 717 alin. (1) teza 
finală NCPC], adică inclusiv cu recurs, dacă valoarea litigiului este mai mare de 1.000.000 
lei, respectiv 500.000 lei după data de 1 ianuarie 2016. Tot în exemplul arătat, dacă 
respectiva hotărâre va consfinţi învoiala părţilor, va putea fi atacată doar cu recurs, 
indiferent de valoarea obiectului (art. 440 NCPC). Încheierea instanţei de executare prin 
care se admite cererea de încuviinţare a executării silite nu este supusă niciunei căi de 
atac [art. 665 alin. (6) teza | NCPC]. 

c} Faţă de dispoziţiile art. 83 lit. k) din Legea nr. 76/2012 pentru punerea în aplicare 
a Legii nr. 134/2010 privind Codul de procedură civilă, potrivit cărora „La data intrării în 
vigoare a Codului de procedură civilă se abrogă: (...) k) orice alte dispoziții contrare, chiar 
dacă sunt cuprinse în legi speciale”, considerăm că de la data intrării în vigoare a noului Cod 
de procedură civilă prevederile contrare din legile speciale anterioare referitoare la căile de 
atac şi caracterul hotărârilor instanţei de executare sunt abrogate expres și indirect. 

Prin urmare, sintagma „dacă prin lege nu se dispune altfel” din ultimul alineat al 
art. 650 are în vedere căile de atac sau termenele diferite stabilite expres tot prin Codul 
de procedură civilă, precum şi prin legile care se vor adopta după intrarea sa în vigoare. 


Art. 651. Executorul judecătoresc. (1) Dacă prin lege nu se dispune altfel, 
hotărârile judecătoreşti şi celelalte titluri executorii se execută de către executorul 
judecătoresc din circumscripția curții de apel, după cum urmează: 

a) în cazul urmăririi silite a bunurilor imobile, al urmăririi silite a fructelor 
prinse de rădăcini şi al executării silite directe imobiliare, executorul judecătoresc 
din circumscripția curții de apel unde se află imobilul; 

b) în cazul urmăririi silite a bunurilor mobile şi al executării silite directe 
mobiliare, executorul judecătoresc din circumscripția curții de apel unde se află 
domiciliul sau, după caz, sediul debitorului; 

c) în cazul executării silite a obligațiilor de a face şi a obligațiilor de a nu face, 
executorul judecătoresc din circumscripţia curții de apel unde urmează să se facă 
executarea. 

(2) Dacă bunurile urmăribile, mobile sau imobile, se află în circumscripțiile 
mai multor curți de apel, oricare dintre executorii judecătoreşti care funcționează 
pe lângă una dintre acestea este competent să realizeze executarea, inclusiv cu 
privire la bunurile urmăribile aflate în raza celorlalte curți de apel. 

(3) Dacă bunul mobil care face obiectul urmăririi silite ori al executării silite 
directe a fost mutat în timpul procedurii de executare, competent teritorial este 
executorul judecătoresc care a început procedura de executare. 

(4) Nerespectarea dispozițiilor prezentului articol atrage nulitatea necondiţio- 
nată a actelor de procedură efectuate. 


COMENTARIU 


1. Competența teritorială a executorilor judecătorești. Articolul 651 reiterează ca- 
racterul de organ de executare cu plenitudine de competenţă al executorilor judecătoreşti 

și stabilește competenţa acestora de a pune în executare hotărârile şi titlurile executorii, 
prin raportare la raza teritorială a curții de apel în cadrul căreia urmează să se desfășoare 
executarea, arătând punctual care este respectiva curte de apel, în funcţie de felul 
urmăririi sau al executării. Pentru a nu exista contradicții între Legea privind exercitarea 
profesiei de executor judecătoresc și reglementarea Codului de procedură civilă, prin 
Legea nr. 76/2012 a fost modificat art. 9 din Legea nr. 188/2012, stabilindu-se că, în cazul 
prevăzut de art. 7 lit. a) (referitor la punerea în executare a dispoziţiilor cu caracter civil 
din titlurile executorii — n.a.), este competent executorul judecătoresc din circumscripţia 
curţii de apel în a cărei rază teritorială urmează să se facă executarea, în condițiile 
prevăzute de Codul de procedură civilă. 


1.1. Executarea silită imobiliară. Executorul judecătoresc din circumscripția curții de 
apel unde se află imobilul este competent să efectueze executarea dacă: 

a) se urmăresc silit bunuri imobile, conform procedurii prevăzute de art. 812-862 
NCPC; 

b) se urmăresc silit fructele neculese sau recoltele prinse de rădăcini, potrivit proce- 
durii prevăzute de art. 794-798 NCPC; 

c} se realizează o executare silită directă imobiliară, potrivit dispoziţiilor art. 895-901 
NCPC. 

În primele două cazuri sunt relevante elementele din patrimoniul debitorului suscep- 
tibile de a fi valorificate silit, în legătură cu care trebuie precizat că nu sunt întotdeauna 
cunoscute de către creditor la momentul sesizării executorului judecătoresc. 

În cel de-al treilea caz este relevant obiectul titlului executoriu ce se pune în execu- 
tare, care trebuie să privească un imobil, cum ar fi hotărârile judecătorești pronunţate 
în cadrul unei acţiuni în revendicare imobiliară, al unei acţiuni contractuale în predarea 
unui imobil, al unei acțiuni în evacuare dintr-un imobil, al unei acţiuni posesorii imobi- 
liare etc. 

1.2. Executarea silită mobiliară. Executorul judecătoresc din circumscripţia curții de 
apel unde se află domiciliul sau, după caz, sediul debitorului este competent să efectu- 
eze executarea dacă: 

a) se urmăresc silit bunuri mobile, conform procedurii prevăzute de art. 726-811 
NCPC; poprirea și urmărirea silită a fructelor și a veniturilor imobilului sunt incluse în 
această categorie, în cazul celei dintâi existând și prevederi speciale privitoare la com- 
petență; 

b) se realizează o executare silită directă mobiliară, conform procedurii prevăzute de 
art. 892-894 NCPC. 

1.3. Executarea silită a obligațiilor de a face/de a nu face. Executorul judecătoresc 
din circumscripția curții de apel unde urmează să se facă executarea este competent în 
cazul executării silite a obligațiilor de a face și de a nu face, conform procedurilor prevă- 
zute de art. 902-913 NCPC. 

Executarea hotărârilor judecătorești referitoare la minori se face de către executorul 
judecătoresc din raza curții de apel unde urmează să se facă executarea. 

1.4. importantă. Sesizarea executorului judecătoresc competent este importantă, 
deoarece judecătoria în a cărei rază teritorială își are acesta biroul sau altă instanţă de 
executare competentă potrivit legii verifică, la momentul soluționării cererii de încuvi- 
inţare a executării silite, inclusiv competenţa organului de executare, iar eventuala con- 

statare a necompetenţei acestuia este sancţionată cu respingerea cererii de încuviinţare 
a executării. 


2. Prorogarea competenţei. Alineatele (2) și (3) ale art. 651 instituie două cazuri de 
prorogare legală a competenţei teritoriale a executorului, şi anume (a) pentru situaţia în 
care bunurile urmăribile, mobile sau imobile, se află în circumscripţia mai multor curți 
de apel, respectiv (b) pentru situaţia în care bunul mobil care face obiectul urmăririi silite 
sau al executării a fost mutat în timpul procedurii de executare. 

2.1. Primul caz de prorogare a competenţei. Legiuitorul a păstrat pentru primul caz 
soluţia vechiului cod!il, prevăzând că este competent să efectueze executarea oricare 
dintre executorii judecătorești care funcţionează pe lângă una dintre aceste curţi, inclu- 
siv cu privire la bunurile urmaribile aflate în raza celorlalte curti. 

Prorogarea legală a competenţei teritoriale a executorului în cazul reglementat de 
alin. (2) al art. 651: 

a) operează doar în cazul urmăririi bunurilor mobile sau imobile. Din formularea tex- 
tului deducem că bunurile urmăribile pot aparţine debitorului sau garanţilor, cu singura 
condiţie ca executarea silită să fi fost încuviințată în privinţa acestora; 

b) operează doar dacă executorul era competent la momentul sesizării după regulile 
alin. (1) al art. 651 sau, altfel! spus, dacă debitorul avea bunuri urmăribile inclusiv în cir- 
cumscripţia curţii de apel în a cărei rază teritorială funcționează executorul. 

O aplicare a cazului de prorogare a competenţei prevăzut în art. 651 alin. (2) o regă- 
sim în art. 819 NCPC pentru ipoteza în care cererea de încuviințare a urmăririi imobiliare 
se formulează de executorul judecătoresc care obținuse anterior încuviințarea executării 
silite mobiliare prin raportare la circumscripţia teritorială a altei curți de apel. 

Ipoteza reglementată pentru prorogarea competenţei este de strictă interpretare și 
aplicare, astfel că dispozițiile art. 651 alin. (2) nu sunt aplicabile: 

a) în cazul popririi; 

b) în cazul executării silite a altor obligații de a face sau a obligaţiilor de a nu face; 

c) în cazul executării hotărârilor judecătorești referitoare la minori. 

Cu privire la situaţia bunurilor urmăribile aflate în circumscripțiile mai multor curți 
de apel, în doctrină s-a opinat corect, pe de o parte, că executorul „este obligat să 
pornească executarea silită asupra bunurilor urmăribile care se găsesc în circumscripţia 
sa și numai dacă aceste bunuri nu sunt suficiente pentru recuperarea integrală a creanţei 
poate fi declanșată executarea silită și asupra altor bunuri ale debitorului care se găsesc 
în alte circumscripţii”l?!, iar, pe de altă parte, că „nu este necesar ca, în prealabil, să fie 
valorificate bunurile care se găsesc în circumscripția executorului învestit cu executarea 
silită, deoarece niciun text de lege nu prevede o asemenea cerinţă, iar, în al doilea rând, 
s-ar tergiversa foarte mult executarea silită, scopul instituirii acestor dispoziţii legale 
fiind tocmai acela al rezolvării cât mai grabnice a acesteia. Singura condiţie pe care 
legea o prevede este aceea ca debitorul să dețină bunuri urmăribile în circumscripţia 
mai multor judecătorii (actualmente curţi de apel — n.n.). Dacă s-ar proceda altfel, 


3 Art. 373 alin. (1) teza ultimă CPC 1865 prevedea că, „dacă bunurile urmăribile, mobile sau imobile, se află 
în circumscripțiile mai multor curți de apel, este competent oricare dintre executorii judecătorești care func- 
ționează pe lângă una dintre acestea”. 
12) 7. Gârbuleț, A. Stoica, op. cit., p. 95. 

debitorul cu rea-credinţă ar avea la dispoziţie suficient timp pentru a-și înstrăina 
bunurile deținute în alte circumscripţii și în acest mod ar evita executarea silită”l!!, 

Opiniile redate mai sus au fost exprimate în perioada!” în care erau în vigoare modi- 
ficările aduse vechiului Cod de procedură civilă prin Legea nr. 459/2006, iar procedura 
încuviințării executării silite de către instanţă nu exista. Valabilitatea lor se păstrează 
dacă se schimbă ceea ce și în lege s-a schimbat. 

În reglementarea actualului cod, efectuarea actelor de executare silită, inclusiv urmă- 
rirea bunurilor mobile și/sau imobile, se efectuează doar după încuviințarea executării 
silite de către instanță, moment la care este analizată şi competenţa organului de exe- 
cutare. Or, după ce s-a încuviinţat executarea și s-a stabilit competenţa executorului, 
conform alin. (1) al art. 651, acesta poate cunoaște exact situaţia patrimonială a debito- 
rului. Sub acest aspect, noul Cod de procedură civilă pune la îndemâna executorului mij- 
loace de informare multiple şi eficiente (executorul poate chestiona direct debitorul; ter- 
ţii sunt obligaţi ca, în condiţiile legii, să furnizeze informaţiile solicitate de executor etc.). 

2.2. Al doilea caz de prorogare a competenţei. Prorogarea legală a competenţei teri- 
toriale a executorului în cazul reglementat de alin. (3) al art. 651: 

a) operează doar în cazul bunului mobil (imobilele nu pot fi mutate) care face obiec- 
tul urmăriri silite ori al executării silite directe; 

b) pentru a opera, este necesar ca bunul mobil, care aparține persoanei executate 
silit, să fi fost mutat de către aceasta sau de către o terță persoană. Prin mutare se înţe- 
lege schimbarea fizică a locului situării bunului; textul nu are în vedere ieşirea bunului 
din patrimoniul debitorului; 

c) presupune că executorul care a început executarea era competent în funcţie de 
locul situării bunului înainte de a fi mutat. 


3. Sancţiunea încălcării normelor privitoare la competenţa teritorială a executo- 
rului judecătoresc. Nerespectarea dispoziţiilor art. 651 este sancţionată cu nulitatea 
necondiționată a actelor de procedură executate. 

Sancţiunea nulității necondiționate, la care trimite ultimul alineat al articolului, își are 
sediul materiei în dispoziţiile art. 176 pct. 6 NCPC. Potrivit acestuia, „nulitatea nu este 
condiționată de existenţa unei vătămări, în cazul încălcării dispoziţiilor legale referitoare 
la: (...) 6. alte cerinţe legale extrinseci actului de procedură, dacă legea nu dispune altfel”. 

Competența teritorială a executorului judecătoresc este reglementată de cod ca o 
condiție extrinsecă pentru valabila efectuare a actelor de executare. 

Întrucât art. 651 se referă la executorii judecătorești, sancţiunea din ultimul alineat al 
articolului nu poate fi aplicată prin analogie actelor de executare efectuate de către alte 
organe de executare necompetente. De altfel, considerăm că aplicarea prin analogie nu 
este necesară, deoarece dispoziţiile art. 176 pct. 6 NCPC se aplică direct, fără nicio pro- 
blemă, actelor efectuate de alte organe de executare, dacă legea care le reglementează 
nu prevede altfel. 

Persoana care invocă nulitatea nu trebuie să dovedească faptul că prin actul de exe- 
cutare efectuat de către executorul necompetent i s-a produs o vătămare. 

Mijloacele şi condiţiile de invocare a nulităţii actelor de executare sunt cele specifice 
contestatiei la executare reglementate de art. 711 NCPC. 


u 7, Gârbuleţ, Consideraţii în iegătură cu apiicarea art. 373 din Codui de procedură civiiă privind competenţa 
teritorială a executorului judecătoresc, în R.R.E.S. nr. 1-2/2008, p. 47-54. 
2! Pentru un istoric al reglementărilor, a se vedea infra, comentariul de la art. 665. 

Chiar și terţii vătămaţi printr-un act de executare efectuat de un executor necom- 
petent pot formula doar contestaţie la executare, dacă legea nu dispune altfel (art. 649 
NCPC)U . 


Art. 652. Recuzarea şi înlocuirea executorului judecătoresc. (1) Executorii 
judecătoreşti pot fi recuzați numai în cazurile şi în condițiile prevăzute la art. 42 
şi următoarele. 

(2) Cererea de recuzare nu suspendă de drept executarea. Cu toate acestea, 
instanța de executare poate dispune, motivat, suspendarea executării până la 
soluționarea cererii de recuzare, prin încheiere care nu este supusă niciunei căi 
de atac. Pentru a se dispune suspendarea, cel care o solicită trebuie să dea în 
prealabil o cauţiune în cuantum de 1.000 lei. În cazul în care valoarea creanţei 
prevăzute în titlul executoriu nu depăşeşte 1.000 lei, cauțiunea va fi de 10% din 
valoarea creanței. 

(3) În caz de admitere a cererii de recuzare, încheierea va arăta în ce măsură 
actele îndeplinite de executorul judecătoresc urmează să fie păstrate. 

(4) La cererea creditorului, instanța care a încuviințat executarea silită poate 
dispune, pentru motive temeinice, înlocuirea executorului judecătoresc cu alt 
executor judecătoresc indicat de către creditor şi continuarea executării silite de 
către noul executor judecătoresc. Dispoziţiile art. 653 alin. (2) se aplică în mod 
corespunzător. 


COMENTARIU 


1. Recuzarea executorului. Cazuri. Articolul 652 face trimitere la cazurile reglemen- 
tare în art. 42 NCPC, sub titulatura „alte cazuri de incompatibilitate”. 

Norma la care se face trimitere tratează incompatibilitatea judecătorului, astfel că 
aplicarea acesteia executorului judecătoresc trebuie făcută în mod corespunzător, nu 
mutatis mutandis. 

Întrucât din chiar ipotezele reglementate rezultă că unele cazuri de incompatibilitate 
a judecătorului nu pot fi aplicate executorului, acestea?! sunt înlăturate fără alte preci- 
zări suplimentare. 

Alte cazuri necesită precizări, deoarece, interpretate teleologic, adică în funcţie de 
scopul urmărit de legiuitor prin instituirea incompatibilităţii, ar putea fi aplicate inclu- 
siv executorului, dar interpretate literal, adică prin raportare la expresiile folosite (de 
exemplu, „în legătură cu pricina care se judecă”, „desemnat să judece pricina”), nu pot 
fi aplicate. În aceste din urmă cazuri vom puncta aspectul sau aspectele discutabile, la 
momentul comentării lor. 

Prealabil examinării cazurilor de incompatibilitate, precizăm că dispoziţiile privitoare 
la soț se aplică şi concubinilor [art. 42 alin. (2) NCPC]. 


: Sub imperiul vechii reglementări s-a decis în același sens, respectiv că dispoziţiile legale privind contestaţia 
la executare au caracterul unor dispoziții speciale (art. 399 și urm. CPC 1865, ce derogă de la normele de drept 
comun — art. 105 CPC 1865). Ca urmare, în cazul în care actele de executare sunt întocmite de un executor 
judecătoresc fără competenţă, partea vătămată poate face contestaţie la executare, cu consecinţele ce decurg 
din art. 404 CPC 1865, iar nu acțiune fondată pe art. 105 alin. (2) din același cod {1.C.C.J., $. civ. și de propr. int., 
dec. nr. 493/2005, www.scj.ro). 

2 Este vorba de cazurile reglementate prin art. 42 pct. 1, 10, 11 NCPC, care tratează ipoteze precum ante- 
pronunţarea, judecarea în căile de atac sau compunerea completului de judecată. 

Executorul judecătoresc poate fi recuzat: 

a) când există împrejurări care fac justificată temerea că el, soţul său, ascendenţii ori 
descendenţii lor sau afinii lor, după caz, au un interes în legătură cu pricina care se judecă. 
Deși se referă la „pricina care se judecă”, apreciem că textul, fiind de ordin general, se 
aplică și executorului, interesul, într-o astfel de situaţie, putând privi bunurile executate 
silit sau alte elemente ale patrimoniului creditorului sau debitorului; 

b) când este soţ, rudă sau afin până la gradul al patrulea inclusiv cu avocatul ori 
reprezentantul unei părţi sau dacă este căsătorit cu fratele ori cu sora soţului uneia din- 
tre aceste persoane; 

c} când soţul sau fostul său soț este rudă ori afin până la gradul al patrulea inclusiv 
cu vreuna dintre părți; 

d) dacă el, soţul sau rudele lor până la gradul al patrulea inclusiv ori afinii lor, după 
caz, sunt părţi într-un proces care se judecă la instanţa la care una dintre părţi este jude- 
cător. Executorul trebuie să fie parte personal, iar nu participant la procesul care se 
judecă la instanța la care una dintre părțile executării silite este judecător; 

e) dacă între el, soţul său ori rudele lor până la gradul al patrulea inclusiv sau afinii 
lor, după caz, și una dintre părţi a existat un proces penal cu cel mult 5 ani înainte de a fi 
sesizat cu executarea silită. În cazul plângerilor penale formulate de părţi în cursul execu- 
tării silite, executorul devine incompatibil numai în situația punerii în miscare a acțiunii 
penale împotriva sa; 

f} dacă este tutore sau curator al uneia dintre părţi; 

g) dacă el, soțul său, ascendenţii ori descendenţii lor au primit daruri sau promisiuni 
de daruri ori alte avantaje de la una dintre părţi; 

h) dacă el, soţul său ori una dintre rudele lor până la gradul al patrulea inclusiv sau 
afinii lor, după caz, se află în relaţii de dușmănie cu una dintre părți, soțul ori rudele 
acesteia până la gradul al patrulea inclusiv; 

i) dacă soţul, o rudă ori un afin al său până la gradul al patrulea inclusiv a reprezentat 
sau asistat partea în aceeași pricină înaintea altei instanţe. Pentru ipoteza executorului, 
textul vizează toate fazele procesului, finalizat cu titlul executoriu ce se execută silit; 

j) atunci când există alte elemente care nasc în mod întemeiat îndoieli cu privire la 
imparţialitatea sa. 

Sub aspectul conţinutului cazurilor de recuzare, precizăm că sunt pe deplin valabile 
comentariile art. 42 NCPC, cu excepţiile punctate, care sunt specifice situației executo- 
rului judecătoresc. 

Observăm că la alin. (1) al art. 652 legiuitorul folosește un procedeu greșit din punc- 
tul de vedere al tehnicilor de elaborare a actelor normative, și anume face trimitere la 
„art. 42 şi următoarele” din cod!'l. Acest mod de reglementare nu permite interpretului 
să stabilească dacă trimiterea vizează exclusiv recuzarea judecătorului sau și abţinerea 


0 Art. 50 din Legea nr. 24/2000 privind normele de tehnică legislativă pentru elaborarea actelor normative, 
republicată, al cărui titlu marginal este „Trimiterea la alte acte normative“, prevede următoarele: „(1) În cazul 
în care o normă este complementară altei norme, pentru evitarea repetării în text a acelei norme se va face 
trimitere la articolul, respectiv la actul normativ care o conţine. Nu poate fi făcută, de regulă, o trimitere la 
o altă normă de trimitere. (2) Dacă norma la care se face trimitere este cuprinsă în alt act normativ, este 
obligatorie indicarea titlului acestuia, a numărului și a celorlalte elemente de identificare. (3) Trimiterea la 
normele unui alt act normativ se poate face la întregul său conținut ori numai la o subdiviziune, precizată ca 
atare. Când actul ce face obiect de trimitere a fost modificat, completat ori republicat, se face mențiune şi 
despre aceasta. (4) La modificarea, completarea și abrogarea dispoziţiei la care s-a făcut trimitere, în actul de 
modificare, completare sau abrogare trebuie avută în vedere situaţia juridică a normei de trimitere”. 

acestuia. Dat fiind titlul marginal al articolului, considerăm că intenţia legiuitorului a fost 
aceea de a trimite exclusiv la cazurile de recuzare. 

În schimb, instituţia abținerii este aplicabilă executorilor judecătorești în baza dispo- 
zițiilor art. 10 din Legea nr. 188/2000, modificat prin Legea nr. 76/2012. Potrivit articolu- 
lui menţionat: „(1) Executorii judecătorești pot fi recuzațţi în cazurile și în condiţiile pre- 
văzute de Codul de procedură civilă. (2) Executorul judecătoresc pentru care este cerută 
recuzarea poate declara că se abtine. (3) Partea interesată poate cere instanţei de exe- 
cutare recuzarea executorului judecătoresc imediat ce a aflat despre una dintre situaţiile 
prevăzute la alin. (1), dar numai până la încetarea executării silite. Încheierea instanţei 
prin care s-a încuviinţat ori s-a respins abţinerea, precum și cea prin care s-a încuviinţat 
recuzarea nu sunt supuse niciunei căi de atac. (4) Încheierea prin care s-a respins recu- 
zarea poate fi atacată numai cu apel în termen de 5 zile de la comunicare. (5) Încheierea 
prin care s-a hotărât recuzarea va arăta în ce măsură actele îndeplinite de executorul 
judecătoresc recuzat vor fi păstrate”. 

Spre deosebire de instituția abținerii judecătorului, care permite declaraţia de abti- 
nere chiar în lipsa unei cereri de recuzare (art. 43 NCPC), instituția abținerii executorului 
judecătoresc este reglementată doar pentru cazul în care s-a cerut recuzarea acestuia. 
Altfel spus, executorul judecătoresc nu se va putea abţine dacă nu a fost recuzat. Într-o 
astfel de situaţie, executorul va informa părţile despre starea de incompatibilitate în care 
se află, acestea putând formula cerere de recuzare. 

Considerăm că cererea de recuzare a executorului trebuie formulată în scris și depusă 
la instanţa de executare. Depunerea cererii de recuzare la executor nu este conformă cu 
dispoziţiile alin. (3) al art. 10 din Legea nr. 188/2000, republicată. Cu toate acestea, exe- 
cutorul va putea trimite cererea de recuzare formulată împotriva sa la instanţa de execu- 
tare pentru soluţionare. În cererea de recuzare a executorului trebuie să se arate cazul 
sau cazurile de incompatibilitate și probele de care partea înţelege să se folosească, 
Cererea de recuzare a executorului se va timbra după regulile aplicabile cererii de recu- 
zare a judecătorului. 

Cererea de recuzare se soluţionează în camera de consiliu, fără prezenţa părților. 
Instanţa care soluţionează cererea de recuzare și, dacă este cazul, cererea de abţinere 
va putea asculta, dacă va aprecia necesar, executorul recuzat sau părţile executării silite. 

Dacă cererea de executare este admisă, instanţa va arăta în ce măsură actele efectu- 
ate se menţin. 


2. Suspendarea executării. Formularea unei cereri de recuzare a executorului nu are 
caracter suspensiv în privinţa executării silite. Cu toate acestea, instanţa de executare 
poate dispune, motivat, suspendarea executării până la soluționarea cererii de recuzare, 
prin încheiere care nu este supusă niciunei căi de atac. 

Pentru a se dispune suspendarea, cel care o solicită trebuie să dea în prealabil o cau- 
țiune în cuantum de 1.000 lei. În cazul în care valoarea creanţei prevăzute în titlul execu- 
toriu nu depășește 1.000 lei, cauțiunea va fi de 10% din valoarea creanţei. Dacă valoa- 
rea creanţței din titlul executoriu depășește suma de 1.000 lei sau dacă nu se execută o 
creanţă, ci, de exemplu, o obligaţie de a face, cauţiunea va fi întotdeauna fixă, în sumă 
de 1.000 lei. 

Suspendarea executării în condiţiile alin. (2) teza a II-a al art. 652 presupune că, între 
momentul sesizării instanței de executare cu cererea de recuzare și momentul soluțio- 
nării acesteia, se interpune o anumită perioadă de timp. Or, dacă lecturăm dispoziţiile 
art. 51 NCPC, al cărui titlu marginal este „procedura de soluţionare a abţinerii sau a recu- 

zării”, constatăm că instanţa hotărăște asupra cererii de recuzare de îndată (în cazul recu- 
zării executorului nu sunt incidente dispoziţiile art. 52 relative la procedura de soluționare 
de către instanţa superioară). În realitate, trebuie să se ţină seama de faptul că cererea de 
recuzare se repartizează aleatoriu unui complet din cadrul instanţei de executare, că jude- 
cata în camera de consiliu presupune tot o şedinţă de judecată (nepublică) și că respectiva 
ședință presupune un termen (acordat de complet) care să permită evidenţierea în siste- 
mul informatizat ECRIS. În aceste condiţii, completul desemnat soluţionează cererea de 
recuzare în cel mai scurt termen posibil, acesta nefiind întotdeauna în ziua primirii cererii. 
Oricum, cererea de recuzare nu va putea fi soluţionată de îndată, dacă instanţa consideră 
necesară ascultarea executorului sau a părților. 

Partea care solicită suspendarea executării silite până la soluționarea recuzării va tre- 
bui să atașeze cererii dovada de plată a cauţiunii. Nu se poate solicita termen pentru a se 
depune cauțiunea. Dispoziţiile art. 1061 alin. (1) NCPC nu sunt aplicabile, deoarece cuan- 
tumul cauţiunii este stabilit prin lege, iar achitarea cauţiunii trebuie făcută în prealabil. 
Cuantumul cauțiunii, când valoarea creanţei nu depășește 1.000 lei, trebuie raportat la 
titlul executoriu pus în executare silită, fără a include cheltuielile de executare stabilite 
de executor. 


3. Înlocuirea executorului. Înlocuirea executorului poate fi dispusă: 

a) la cererea creditorului; 

b) de către instanţa care a încuviinţat executarea silită; 

c} doar pentru motive temeinice; 

d) doar cu executorul indicat de creditor pentru continuarea executării silite și 

e) dispunându-se, totodată, asupra cheltuielilor de executare efectuate până la 
momentul înlocuirii. 

Procedura înlocuirii executorului de către instanță nu are legătură cu recuzarea exe- 
cutorului, iar motivele temeinice sunt altele decât motivele pentru care s-ar putea cere 
recuzarea. 

Suspendarea din funcţie a executorului ca urmare a săvârșirii unei abateri discipli- 
narel!], imposibilitatea exercitării temporare a profesiei de către executor din cauze 
medicale sau de altă natură pot constitui motive temeinice pentru înlocuirea executo- 
rului judecătoresc. Nemulțumirile creditorului relative la modul în care executorul efec- 
tuează actele de executare nu constituie motive temeinice în sensul art. 652 alin. ultim. 

Cheltuielile de executare efectuate până la momentul executării vor fi restituite de 
către executor doar dacă înlocuirea a fost justificată de faptele culpabile ale acestuia 
(nemo auditur propriam turpitudinem allegans). Instanţa de executare trebuie să se pro- 
nunţe expres și motivat cu privire la eventuala restituire a cheltuielilor de executare efec- 
tuate până la data înlocuirii. 


Art. 653. Competenta. Conexarea executărilor. (1) Când, privitor la aceleaşi 
bunuri, se efectuează mai multe executări silite de către executori judecătoreşti 
diferiți, instanța de executare în circumscripția căreia a început prima executare, 
la cererea persoanei interesate sau a oricăruia dintre executori, le va conexa, dis- 
punând să se facă o singură executare de către executorul judecătoresc care a 


U Pentru problematica abaterilor disciplinare, a se vedea !. Gârbuleț, Răspunderea disciplinară a executorului 
judecătoresc, în R.R.E.S. nr. 1/2011. 

îndeplinit actul de executare cel mai înaintat, iar dacă executările sunt în acelaşi 
stadiu, de către executorul judecătoresc care a început cel dintâi executarea. 

(2) În cazul în care dispune conexarea executărilor, instanţa, prin încheiere, 
se va pronunța şi asupra cheltuielilor de executare efectuate până în momentul 
conexării. Totodată, instanţa va dispune trimiterea dosarelor conexate la execu- 
torul desemnat potrivit alin. (1). 

(3) După conexare, procedura de executare va continua de la actul de urmă- 
rire cel mai înaintat. 

(4) Desistarea, după conexare, a oricăruia dintre creditorii urmăritori nu va 
putea să împiedice continuarea executării de la actul de executare cel mai înaintat. 

(5) În cazul executărilor silite aflate pe rolul aceluiaşi executor, conexarea 
se va dispune de executor, prin încheiere dată cu citarea părților, dispozițiile 
alin. (2) aplicându-se în mod corespunzător. 


COMENTARIU 


Titlul marginal „Competența. Conexarea executărilor” nu are în vedere competența 
executorilor judecătorești, deși în anumite ipoteze articolul reglementează cazuri de pro- 
rogare a competenţei teritoriale a executorului. 

Existența mai multor executări silite, pornite de executori judecătorești diferiţi, cu 
privire la aceleași bunuri, impune conexarea executărilor și realizarea lor de câtre un 
singur executor. 

Textul nu distinge după cum este vorba de executarea silită directă a bunurilor ori 
urmărirea silită a acestora. De asemenea, nu distinge după cum bunurile sunt mobile 
sau imobile ori după cum proprietarul acestora este urmărit ca debitor, ca tert garant ori 
în ambele calități. 

Conexarea poate fi solicitată de câtre orice persoană interesată (oricare dintre par- 
ticipanţii la executările silite) și de către oricare dintre executori. Cererea de conexare 
se depune la instanţa de executare care a pronunţat prima încheiere de încuviinţare a 
executării silite sau, în formularea legiuitorului, la instanţa de executare în circumscripţia 
căreia a început prima executare. 

instanţa de executare va putea fie să respingă cererea de conexare, fie să o admită şi 
să dispună efectuarea unei singure executări de către executorul care a îndeplinit actul de 
executare cel mai înaintat, iar dacă executările sunt în același stadiu, de către executorul 
care a început cel dintâi executarea. În acest din urmă caz, instanţa se va pronunţa inclusiv 
asupra cheltuielilor de executare efectuate până la conexare și va dispune trimiterea 
dosarelor conexate la executorul judecătoresc desemnat potrivit alin. (1) al art. 653. 

Alineatul (3) al art. 653 stipulează că după conexare urmărirea va continua de la actul 
de executare cel mai înaintat, iar potrivit alin. (4), desistarea după conexare a oricăruia 
dintre creditorii urmăritori nu va putea să împiedice continuarea executării de la actul 
de executare cel mai înaintat. 

Din interpretarea sistematică a întregului articol rezultă că instanța nu va putea dis- 
pune efectuarea executării de către alt executor decât cei arătaţi în ultima teză a alin. (1) — 
cel care a efectuat actul de executare cel mai înaintat sau, dacă executările sunt în același 
stadiu, cel care a solicitat primul încuviințarea executării silite —, nici dacă toți creditorii 
urmăritori ar solicita acest lucru. 

Dacă același executor efectuează mai multe executări silite cu privire la aceleași 
bunuri, va putea dispune conexarea executărilor fie din oficiu, fie la solicitarea persoanei 
interesate în sensul alin. (1). 

Dacă sunt îndeplinite cerinţele alin. (1) sau (5) ale art. 653, participanții nu se pot 
opune la conexare. Evident că oricare dintre creditorii urmaăritori poate renunţa la execu- 
tare dacă este nemulțumit, indiferent de motiv. 

Încheierea pronunţată de instanţa de executare în temeiul art. 653 alin. (2) sau (5) va 
putea fi atacată numai cu apel, în termen de 10 zile de la comunicare. Declararea apelu- 
lui nu suspendă executarea încheierii și nici continuarea executării silite. 


Art. 654. Concursul dintre executarea silită şi executarea pornită de un 
creditor. Dispoziţiile art. 653 rămân aplicabile şi atunci când, privitor la aceleaşi 
bunuri, se efectuează mai multe executări, unele pornite de executorul judecă- 
toresc, la cererea unui creditor, iar altele direct de către alți creditori, în cazurile 
anume prevăzute de lege. În astfel de cazuri, toate actele de executare vor fi efec- 
tuate de către executorul judecătoresc competent în favoarea căruia s-a dispus 
conexarea, potrivit regulilor prevăzute de prezentul cod, dacă prin lege specială 
nu se prevede altfel. 


COMENTARIU 


Vechea reglementare stabilea în cadrul art. 373" că, în lipsa unei prevederi contrare, 
vor putea fi reunite executările chiar dacă ele au fost pornite de organe de executare 
diferite. După cum s-a arătat, actualmente, dispoziţiile art. 653 pot fi aplicate doar situa- 
tiei în care toate executările silite sunt efectuate de către executorii judecătorești. 

Dacă executările silite privitoare la aceleași bunuri se efectuează atât de către execu- 
torii judecătorești, cât și de către creditori în mod direct (atunci când legea permite acest 
lucru, creditorul având propriile organe de executare), toate executările vor fi efectuate 
de către executorul judecătoresc competent, în favoarea căruia s-a dispus executarea, 
conform regulilor stabilite în art. 653 alin. (1)-(4). 

La aplicare art. 654 nu sunt relevante criteriile de conexare de genul „actul de execu- 
tare cel mai înaintat” sau „prima executare începută”. Totuși, articolul 654 se aplică doar 
dacă legea specială nu conţine o reglementare diferită. 


Art. 653. Actele executorului judecătoresc. (1) În îndeplinirea atribuţiilor şi 
îndatoririlor sale legate de punerea în executare a titlurilor executorii, executorul 
judecătoresc va întocmi încheieri, procese-verbale şi alte acte de procedură cu 
formele şi în termenele prevăzute de lege. 

(2) Erorile materiale săvârşite cu prilejul întocmirii actelor arătate la alin. (1) se 
pot îndrepta, din oficiu sau la cerere, cu respectarea dispoziţiilor legale prevăzute 
pentru întocmirea lor. 


COMENTARIU 


Pentru punerea în executare a titlurilor executorii, executorul judecătoresc întoc- 
mește următoarele acte: încheieri, procese-verbale și alte acte de procedură. Valabili- 
tatea acestor acte este condiționată de respectarea formelor și termenelor prevăzute 
de lege. 

Erorile materiale din cuprinsul actelor prevăzute la alin. (1) pot fi îndreptate tot de 
către executor, cu respectarea dispoziţiilor legale prevăzute pentru întocmirea lor. 

Potrivit alin. (2), care este o aplicaţie a principiului simetriei actului juridic, dacă la 
întocmirea actului părțile trebuiau citate, obligaţia de a fi citate subzistă și pentru opera- 
ţiunea de îndreptare a erorii materiale. Dacă actul putea fi încheiat fără citarea părților, 
acestea nu vor trebui citate nici la îndreptarea eventualelor erori materiale strecurate în 
el. Același principiu se aplică și în privința comunicării sau a altor cerinţe legale. 

Principiul simetriei nu justifică situaţii practice în care un act de executare care se 
întocmeşte fără citarea părţilor și fără a le fi comunicat este îndreptat după aceeași pro- 
cedură, deoarece, procedându-se în acest fel, garanţiile prevăzute de art. 6 din Conven- 
ţia europeană a drepturilor omului, care se aplică și în faza executării silite, sunt încăl- 
cate. 

Dispoziţiile relative la nulitatea actelor de procedură stabilite în art. 174-179 NCPC 
constituie dreptul comun inclusiv în privința actelor întocmite de executorul judecăto- 
resc. La fel și dispoziţiile relative la termenele procedurale regasite în art. 180-186 NCPC. 


Art. 656. Încheierile executorului judecătoresc. (1) Amânarea, suspenda- 
rea şi încetarea executării silite, eliberarea sau distribuirea sumelor obținute din 
executare, precum şi alte măsuri anume prevăzute de lege se dispun de executo- 
rul judecătoresc prin încheiere, care trebuie să cuprindă: 

a) denumirea şi sediul organului de executare; 

b) data şi locul întocmirii încheierii şi numărul dosarului de executare; 

c) titlul executoriu în temeiul căruia se efectuează procedura de executare; 

d) numele şi domiciliul ori, după caz, denumirea şi sediul creditorului şi ale 
debitorului; 

e) procedura de executare care face obiectul încheierii; 

f) chestiunea asupra căreia se adoptă încheierea; 

g) motivele în fapt şi în drept care au determinat darea încheierii; 

h) dispoziția luată de executor, 

i) calea şi termenul de atac al încheierii; 

j) semnătura şi ştampila executorului judecătoresc. 

(2) Menţiunile de la alin. (1) lit. a)-h) şi j} sunt prevăzute sub sancţiunea nuli- 
tății. 

(3) Dacă prin lege nu se dispune altfel, încheierile se dau fără citarea părților, 
se comunică acestora, sunt executorii de drept şi pot fi atacate numai cu contes- 
tatie la executare. 


COMENTARIU 


1. Cazurile în care se întocmesc încheieri. Executorul judecătoresc întocmește 
încheieri doar în cazurile prevăzute de lege. În lipsa unei prevederi exprese relative la 
întocmirea unei încheieri, actul întocmit de executor va avea alt regim juridic. Astfel, 
constatarea actelor de executare, în lipsa unei prevederi legale contrare, se va face, 
potrivit art. 678 NCPC, prin încheierea unui proces-verbal. 

Articolul 656 enumeră patru cazuri în care executorul întocmește încheieri și prevede 
că executorul va dispune prin încheiere și în cazul luării altor măsuri expres prevăzute de 
lege. 

Executorul dispune prin încheiere când amână, suspendă ori încetează executarea 
silită, când eliberează sau distribuie sumele obţinute prin executare, precum și când 
legea prevede expres necesitatea întocmirii unei încheieri (de exemplu, în cazul conexării 
executărilor silite aflate pe rolul aceluiași executor, în cazul înregistrării cererii de 
executare silită ori al refuzului deschiderii procedurii de executare, în cazul perimării 
executării etc.). 


2. Conţinutul încheierii. Orice încheiere întocmită de executor trebuie să cuprindă 
următoarele: 

a) denumirea și sediul organului de executare; 

b) data și locul întocmirii încheierii și numărul dosarului de executare; 

c) titlul executoriu în temeiul căruia se efectuează procedura de executare; 

d) numele și domiciliul ori, după caz, denumirea și sediul creditorului și ale debitorului; 

e) procedura de executare care face obiectul încheierii; 

f) chestiunea asupra căreia se adoptă încheierea; 

g) motivele în fapt și în drept care au determinat darea încheierii; 

h) dispoziţia luată de executor; 

i) calea și termenul de atac al încheierii; 

j) semnătura și ştampila executorului judecătoresc. 

Cu excepția mențţiunii privitoare la indicarea căii de atac și a termenului în care poate 
fi declarată, celelalte mențiuni sunt prevăzute de cod sub sancţiunea expresă a nulităţii 
[alin. (2) art. 656]. Este vorba despre o nulitate condiționată, expres prevăzută de lege, 
ceea ce înseamnă că vătămarea produsă este prezumată, dar partea interesată poate 
face dovada contrară [art. 175 alin. (2) NCPC]. 

Lipsa din încheiere a menţiunii de la lit. i) este sancţionată de lege tot cu nulita- 
tea condiționată, dar aceasta intervine doar dacă, prin nerespectarea cerinţei legale, s-a 
adus părţii o vătămare (care trebuie dovedită de către parte) care nu poate fi înlăturată 
decât prin desființarea încheierii [art. 175 alin. (1) NCPC]. 

În cazul nulităţii condiţionate, instanţa de executare va putea îndrepta neregulari- 
tatea încheierii, dacă vătămarea poate fi înlăturată fără anularea încheierii și dacă nu a 
intervenit decăderea ori o altă sancțiune procesuală sau dacă nu se produce ori subzistă 
o vătămare [art. 177 alin. (2) NCPC]. 


3. Caracteristicile încheierilor. Încheierile, ca acte ale executorului judecătoresc, se 
dau fără citarea părţilor, dacă legea nu dispune altfel. Un caz în care încheierea se dă cu 
citarea părților este cel expres prevăzut în art. 652 alin. (5) (conexarea executărilor silite 
aflate pe rolul aceluiași executor). 

Încheierile se comunică întotdeauna părților, sunt executorii de drept și pot fi atacate 
numai pe calea contestației la executare. 


Art. 657. Ministerul Public. Ministerul Public sprijină, în condiţiile legii, 
executarea hotărârilor judecătoreşti şi a altor titluri executorii. În cazurile anume 
prevăzute de lege, Ministerul Public poate să ceară punerea în executare a hotă- 
rârilor judecătoreşti şi a altor titluri executorii. 


COMENTARIU 


1. Sprijinirea executării. Potrivit art. 131 din Constituţie, Ministerul Public își exercită 
atribuţiile prin procurori constituiți în parchete, în condiţiile legii. În activitatea judiciară, 

Ministerul Public reprezintă interesele generale ale societăţii și apără ordinea de drept, 
precum și drepturile și libertăţile cetățenilor. 

Spre deosebire de reglementarea anterioară, în care rolul Ministerului Public, ca 
reprezentant al statului în cadrul executării silite, era cvasiinexistent, actualmente există 
mai multe prevederi prin care locul și rolul Ministerului Public sunt clar delimitate. 

Potrivit art. 657, Ministerul Public sprijină, în condiţiile legii, executarea hotărârilor 
judecătorești şi a altor titluri executorii. 

Modalităţi concrete de materializare a sprijinului acordat de Ministerul Public pe par- 
cursul executării silite regăsim în: 

a) art. 659 alin. (3): „(...) Ministerul Public va întreprinde, la cererea executorului jude- 
cătoresc, dilizgenţele necesare pentru aflarea informațiilor cerute, în special pentru iden- 
tificarea entităţilor publice sau private la care debitorul are deschise conturi sau depozite 
bancare, plasamente de valori mobiliare, este acţionar ori asociat sau, după caz, deţine 
titluri de stat, bonuri de tezaur și alte titluri de valoare susceptibile de urmărire silită”; 

b) art. 681 alin. (2): „Dacă opunerea la executare întrunește elementele constitutive 
ale unei fapte prevăzute de legea penală, executorul judecătoresc încheie un proces- 
verbal, pe care îl va trimite de îndată parchetului de pe lângă instanţa de executare”; 

c) art. 911 alin. (2): „În cazul în care debitorul nu își îndeplineşte obligaţia în terme- 
nul prevăzut la alin. (1), precum și atunci când debitorul este de rea-credinţă și ascunde 
minorul, executorul judecătoresc va consemna acest fapt şi va sesiza de îndată parchetul 
de pe lângă instanţa de executare în vederea începerii urmăririi penale, pentru săvârși- 
rea infracţiunii de nerespectare a hotărârii judecătoreşti” etc. 

Considerăm că refuzul Ministerului Public de a sprijini, în condiţiile legii, executarea 
hotărârilor judecătorești și a altor titluri executorii poate antrena răspunderea statului în 
condițiile art. 626 teza ultimă NCPC. 


2. Solicitarea executării. În cazurile anume prevăzute de lege, Ministerul Public poate 
să ceară punerea în executare a hotărârilor judecătorești și a altor titluri executorii. 

Astfel, în temeiul art. 92 NCPC, procurorul poate să ceară punerea în executare a ori- 
căror titluri executorii emise în favoarea minorilor, a persoanelor puse sub interdicție și 
a dispăruţilor, precum și în alte cazuri expres prevăzute de lege. 

Dacă Ministerul Public a formulat cererea de executare silită în cazurile menţionate 
anterior, titularul dreptului va fi introdus în executarea silită și se va putea prevala de 
dispozițiile art. 406, art. 408, art. 409 și art. 438-440, iar dacă procurorul își va retrage 
cererea, va putea cere continuarea executării silite. 

Interpretând o fortiori dispoziţiile art. 92 alin. (1) și alin. (4) teza | NCPC, se ajunge la 
concluzia că procurorul poate exercita căile de atac legale împotriva actelor executorului 
judecătoresc în situaţia în care a cerut punerea în executare a titlului executoriu. Altfel, 
apreciem că actele executorului nu pot fi atacate decât de persoana interesată. 

În cazul contestaţiei la executare, modalităţile de participare a procurorului sunt ace- 
leași ca în cazul oricărui proces civil, astfel că sunt pe deplin valabile comentariile de la 
art. 92 și art. 93 NCPC. 


Art. 658. Agenţii forţei publice. (1) În cazurile prevăzute de lege, precum şi 
când executorul judecătoresc consideră necesar, organele de poliție, jandarmerie 
sau alți agenţi ai forței publice, după caz, sunt obligați să sprijine îndeplinirea 
promptă şi efectivă a tuturor actelor de executare silită, fără a condiționa înde- 

plinirea acestei obligații de plata unor sume de bani sau de efectuarea unei alte 
contraprestații. 

(2) In acest scop, executorul se va adresa autorității competente pentru a asi- 
gura concursul forței publice, care va trebui să ia măsuri de urgenţă pentru a se 
evita tergiversarea sau împiedicarea executării. 

(3) Agenţii forţei publice nu pot refuza să sprijine activitatea de executare 
silită sub motiv că există impedimente, de orice natură, la executare, singurul 
răspunzător pentru nesocotirea acestora fiind executorul judecătoresc, în condi- 
tiile legii. 

(4) In caz de refuz, dispozițiile art. 188 alin. (2) şi ale art. 189-191 sunt aplica- 
bile în mod corespunzător. 


COMENTARIU 


1. Rolul agenţilor forței publice. Agentii forței publice participă la executarea silită fie 
atunci când executorul consideră necesar, fie atunci când legea prevede expres necesita- 
tea participării lor [de exemplu, pentru accesul la bunurile debitorului în ipoteza art. 679 
alin. (1) teza ultimă NCPC], în ambele cazuri doar la solicitarea executorului. 

Rolul agenților forței publice constă în sprijinirea îndeplinirii prompte și efective a 
tuturor actelor de executare silită. 

Pentru a obține concursul agenţilor forţei publice, executorul trebuie întotdeauna să 
se adreseze autorității competente, care va lua măsuri de urgenţă pentru a se evita ter- 
giversarea sau împiedicarea executării. 

Alineatul (3) al art. 658 necesită o interpretare nuanţată, pentru a nu se ajunge la 
concluzia greșită că, atunci când sprijină activitatea de executare, agenţii forţei publice 
sunt subordonați executorului judecătoresc din punctul de vedere al comenzii. Măsurile 
concrete și procedurile urmate de agenții forței publice, în scopul prevăzut la alin. (1) al 
art. 658, sunt stabilite de câtre respectivii agenți, nu de către executor. 

Agenţii forţei publice nu pot refuza să sprijine activitatea de executare invocând 
aspecte care țin de legalitatea executării sau a actului de executare lato sensu. Altfel 
spus, agenţii forţei publice nu au a face aprecieri cu privire la scopul pentru realizarea 
căruia li s-a solicitat concursul de către executor și nici a răspunde obiecțţiilor părţilor prin 
care se invocă impedimente la executare. Singurul răspunzător pentru nesocotirea aces- 
tora este executorul judecătoresc, în condițiile legii. 


2. Sancţiuni în caz de refuz. În cazul refuzului autorității competente sau al agenţilor 
președintele instanţei de executare va putea aplica, la cererea executorului, o amendă 
judiciară în condiţiile art. 188 alin. (2) NCPC. 

De asemenea, la cererea părţii interesate, în condiţiile art. 189 NCPC, președintele 
instanţei de executare va putea obliga persoana vinovată la plata unei despăgubiri pen- 
tru prejudiciul material sau moral cauzat prin amânarea executării silite. Potrivit ultimu- 
lui alineat al articolului, dispoziţiile art. 190-191 NCPC sunt aplicabile în mod corespun- 
zător, astfel că și comentariile acestora sunt pe deplin valabile. 

Dacă prejudiciul cauzat prin refuzul sprijinirii activităţii executorului nu a fost integral 
acoperit în procedura art. 189 sau dacă prin refuz au fost prejudiciate și alte persoane 
decât părțile, se poate formula acțiune în condiţiile art. 626 teza ultimă NCPC. 

Art. 659. Îndatorirea terţilor de a da informaţii. (1) La cererea executoru- 
lui judecătoresc, cei care datorează sume de bani debitorului urmărit ori dețin 
bunuri ale acestuia supuse urmăririi, potrivit legii, au datoria să comunice în 
scris toate informațiile necesare pentru efectuarea executării. Ei sunt ținuți să 
declare întinderea obligaţiilor lor față de debitorul urmărit, eventuale modalități 
care le-ar putea afecta, sechestre anterioare, cesiuni de creanță, subrogații, pre- 
luări de datorie, novaţii, precum şi orice alte acte sau fapte de natură să modi- 
fice conţinutul ori părțile raportului obligational sau regimul juridic al bunului 
deținut. La cererea executorului judecătoresc sau a părții interesate, instanța de 
executare poate lua măsurile prevăzute la art. 187 alin. (1) pct. 2 lit. f) şi la art. 189. 

(2) De asemenea, la cererea executorului judecătoresc, instituțiile publice, 
instituțiile de credit şi orice alte persoane fizice sau juridice sunt obligate să îi 
comunice, de îndată, în scris, datele şi informaţiile apreciate de executorul jude- 
cătoresc ca fiind necesare realizării executării silite, chiar dacă prin legi speciale 
se dispune altfel. Tot astfel, organele fiscale sunt obligate să comunice, în aceleaşi 
condiții, datele şi informaţiile pe care le administrează potrivit legii. La cererea 
executorului judecătoresc sau a părții interesate, instanța de executare poate lua 
măsurile prevăzute la art. 187 alin. (1) pct. 2 lit. f) şi la art. 189. 

(3) Dacă cei sesizați nu dispun de informaţiile solicitate sau, după caz, refuză 
să le dea, Ministerul Public va întreprinde, la cererea executorului judecătoresc, 
diligențele necesare pentru aflarea informațiilor cerute, în special pentru identi- 
ficarea entităților publice sau private la care debitorul are deschise conturi sau 
depozite bancare, plasamente de valori mobiliare, este acționar ori asociat sau, 
după caz, deține titluri de stat, bonuri de tezaur şi alte titluri de valoare suscep- 
tibile de urmărire silită. 

(4) Executorul judecătoresc este obligat să asigure secretul informaţiilor pri- 
mite, dacă legea nu prevede altfel. Aceste informații nu pot fi utilizate decât în 
scopul pentru care au fost cerute, fiind interzisă cu desăvârşire, sub sancțiunile 
prevăzute de lege, divulgarea lor către terțe persoane sau utilizarea lor pentru 
crearea unei baze de date personale. 

(5) În vederea obținerii informaţiilor necesare executării, executorul judecă- 
toresc are acces liber la cartea funciară, la registrul comerțului şi la alte regis- 
tre publice care conțin date despre bunurile debitorului susceptibile de urmă- 
rire silită. Totodată, executorul judecătoresc poate solicita instanței de executare 
datele şi informaţiile la care se referă art. 154 alin. (8). 


COMENTARIU 


1. Obligaţiile terţilor de a comunica informaţii. Modul în care este reglementată 
obligaţia terţilor de a da informaţii la cererea executorului denotă intenţia legiuitorului 
de a crea toate condiţiile pentru a asigura aducerea la îndeplinire a celor prevăzute în 
titlul executoriu. 

Mijloacele de informare puse la dispoziția executorului judecătoresc descurajează 
eventualele încercări ale debitorilor de a ascunde sau sustrage de la executare elemente 
de patrimoniu care ar putea fi urmărite silit. Cu toate acestea, creditorii trebuie să știe 
că, dacă debitorii nu sunt solvabili, nici măcar executarea silită nu poate asigura aduce- 
rea la îndeplinire a celor stabilite în titlul executoriu. 

Accesarea informaţiilor prin mijloacele reglementate de prezentul articol presupune 
costuri care, în final, vor fi cuprinse în cheltuielile de executare și suportate de către debi- 
tor, astfel că, pentru acesta din urmă, ar fi mai avantajos din punct de vedere economic 
să colaboreze cu executorul și să ofere informațiile în condiţiile art. 646 alin. (2) NCPC. 

Obligaţia terţilor de a da informaţiile solicitate se naște doar la momentul la care le-a 
fost comunicată o cerere în acest sens de către executorul judecătoresc. Articolul nu pre- 
vede un termen în cadrul căruia tertii sunt tinuti să răspundă, dar executorul va putea 
indica în cerere un termen, rezonabil după împrejurări, în cadrul căruia să fie comunicat 
în scris răspunsul. 

Dacă terţii nu se conformează solicitării executorului, acesta va putea sesiza instanța 
de executare pentru a lua măsurile prevăzute la art. 187 alin. (1) pct. 2 lit. f) şi la art. 189 
NCPC (amenaă judiciară şi despăgubiri pentru amânarea executării). Instanţa de execu- 
tare va putea fi sesizată în aceleași condiţii și de partea interesata. Teza ultimă a alin. (1) 
al art. 659 ar fi trebuit corelată cu dispoziţiile art. 189, care prevăd că măsura obligării la 
despăgubiri va fi dispusă de preşedintele instanţei de executare. 

Articolul 659 prevede că au datoria să comunice în scris toate informaţiile necesare 
doar cei care datoreaza sume de bani debitorului urmarit ori dețin bunuri ale acestuia 
supuse urmăririi. Per a contrario, terţii care nu deţin bunuri urmăribile ale debitorului și 
nu îi datorează acestuia bani nu sunt ţinuţi să comunice un răspuns scris. Neavând obli- 
gații conform art. 659, terţilor care nu au raporturi juridice cu debitorul nu li se vor putea 
aplica de către instanţa de executare măsurile prevăzute la art. 187 alin. (1) pct. 2 lit. f) 
și la art. 189 NCPC. 


2. Obligaţiile instituţiilor publice/instituţiilor de credit/altor persoane fizice sau 
juridice. Alineatul (2) al art. 659 instituie în sarcina instituţiilor publice, a instituţiilor de 
credit și a oricăror alte persoane fizice sau juridice obligaţia de a comunica, de îndată, în 
scris, datele și informaţiile apreciate de executorul judecătoresc ca fiind necesare reali- 
zării executării silite. Întrucât obligaţia menţionată există „chiar dacă prin legi speciale 
se dispune altfel”, constatăm că dispoziţiile contrare din legile speciale sunt abrogate 
expres și indirect, în privinţa executorilor judecătorești, în baza art. 83 lit. k) din Legea 
nr. 76/2012. 

Obligația reglementată la alin. (2) ia naștere din momentul comunicării către destina- 
tar a cererii executorului judecătoresc. În cererea formulată de executor trebuie ca, pe 
lângă datele legate de identificarea debitorului, să se precizeze ce fel de date și informaţii 
sunt necesare executării silite. 

În aceleași condiţii (cererea executorului, identificarea debitorului, arătarea felului 
datelor și informaţiilor necesare executării, răspuns scris, de îndată) este reglementată 
obligația organelor fiscale de a comunica datele și informațiile pe care le administrează. 

Spre deosebire de reglementarea din alin. (1), persoanele și instituţiile avute în 
vedere la alin. (2) sunt obligate să răspundă de îndată executorului, chiar dacă răspunsul 
este în sensul că nu deţin date și informaţii. În lipsa unui răspuns, executorul sau partea 
interesată va putea sesiza instanţa de executare pentru a lua măsurile prevăzute la 
art. 187 alin. (1) pct. 2 lit. f) și la art. 189 NCPC (amenda judiciară și despăgubiri pentru 
amânarea executării). 


3. Concursul Ministerului Public. Dacă cei sesizaţi nu dispun de informaţiile solicitate 
sau refuză să le dea, executorul judecătoresc va putea cere Ministerului Public să între- 
prindă demersurile necesare pentru aflarea informaţiilor solicitate. 

Ministerul Public va fi solicitat în special pentru identificarea entităților publice sau 
private la care debitorul: 

a) are deschise conturi sau depozite bancare; 

b) are plasamente de valori mobiliare; 

c) este acționar ori asociat; 

d) deține titluri de stat, bonuri de tezaur și alte titluri de valoare susceptibile de 
urmărire silită. 

Ministerul Public va putea fi solicitat doar după ce executorul a utilizat fără succes 
pârghiile puse la dispoziţie în primele două alineate. Prin folosirea sintagmei „în special”, 
legiuitorul a urmărit să evite situaţiile în care executorii apelează la Ministerul Public 
pentru informaţii a căror obţinere directă ar fi fost posibilă. 

Dacă Ministerul Public refuză să sprijine executarea prin întreprinderea demersurilor 
necesare la solicitarea executorului, atunci când este cazul, persoana vătămată poate 
intenta o acțiune directă împotriva statului în temeiul art. 626 NCPC. 


4. Obligaţiile executorului. În legătură cu datele și informaţiile primite, executorul 
judecătoresc are mai multe obligații: 

a) să asigure secretul informaţiilor, dacă legea nu prevede altfel; 

b) să nu utilizeze informaţiile decât în scopul pentru care au fost cerute; 

c) să nu divulge informaţiile către terțe persoane; 

d) să nu utilizeze informaţiile pentru crearea unei baze de date personale. 

În legătură cu ultimele două obligaţii, codul prevede expres (şi inutil, apreciem noi) că 
încălcarea lor este cu desăvârșire interzisă, sub sancţiunile prevăzute de lege. 


5. Accesul la registrele publice/bazele de date. Alineatul ultim al art. 659 prevede 
că, pentru obținerea informaţiilor necesare, executorul are acces liber la cartea funciară, 
la registrul comerţului și la alte registre care conţin date despre bunurile debitorului sus- 
ceptibile de executare silită. 

Art. 18 NCC prevede: „(1) Drepturile, actele și faptele privitoare la starea și capacita- 
tea persoanelor, cele în legătură cu bunurile care aparţin acestora, precum și orice alte 
raporturi juridice sunt supuse publicităţii în cazurile expres prevăzute de lege. (2) Publi- 
citatea se realizează prin cartea funciară, Arhiva Electronică de Garanţii Reale Imobiliare, 
denumită în cuprinsul prezentului cod și arhivă, prin registrul comerţului, precum și prin 
alte forme de publicitate prevăzute de lege”. 

În finalul art. 659 se prevede că executorul judecătoresc poate solicita instanţei de 
executare datele și informaţiile la care se referă art. 154 alin. (8) NCPC, mai exact cele 
necesare realizării procedurii de comunicare a citaţiilor, a altor acte de procedură, pre- 
cum și îndeplinirii oricărei atribuţii proprii activităţii de judecată. 

Întrucât pentru obţinerea acestor date instanţele au drept de acces direct la bazele 
de date electronice sau la alte sisteme de informare deținute de autorităţi și instituţii 
publice, apreciem că ar fi fost mai eficient pentru executor să se adreseze direct autori- 
tăților sau instituțiilor deținătoare a acestor baze de date, şi nu unui intermediar, cum 
este instanţa de executare. Aceasta, cu atât mai mult cu cât prin Codul civil și prin Codul 
de procedură civilă s-au stabilit în sarcina judecătoriilor un număr de atribuţii care depă- 
seşte, în mod evident, capacităţile acestor instanţe de a le aduce la îndeplinire. 

Art. 660. Martorii asistenți. (1) În cazurile şi în condiţiile anume prevă- 
zute de lege, prezența martorilor asistenți este obligatorie la pătrunderea într-o 
locuinţă, în localuri, depozite sau alte încăperi, în vederea sechestrării şi ridicării 
bunurilor debitorului. 

(2) La aprecierea executorului judecătoresc sau la cererea părților, martorii 
asistenți pot fi invitați şi în alte cazuri. 

(3) Pot fi martori asistenți persoanele cu capacitate de exercițiu deplină care 
nu sunt interesate de săvârşirea actelor de executare şi care nu se află cu partici- 
pantii la procedura de executare în legătură de rudenie până la gradul al patrulea 
inclusiv sau de afinitate până la gradul al doilea ori de subordonare. 

(4) Dacă prin lege nu se dispune altfel, numărul martorilor asistenți trebuie să 
fie de cel puțin 2. 


COMENTARIU 


1. Rolul martorilor asistenți. Reglementarea instituției martorilor asistenţi denotă 
intenţia legiuitorului de a asigura deplina respectare a principiului legalităţii pe parcursul 
executării silite, în condiţiile în care mijloacele procedurale puse la dispoziția executoru- 
lui pentru atingerea scopului urmărit sunt pe cât de directe, pe atât de incisive, astfel că 
trebuie utilizate doar în limitele și în scopul în care au fost recunoscute. 

Prezenţa martorilor asistenţi este obligatorie la pătrunderea într-o locuinţă, în loca- 
luri, depozite sau alte încăperi, în vederea sechestrării sau ridicării bunurilor, dacă debi- 
torul sau un membru major al familiei acestuia ori un agent al forței publice nu se află 
în acel loc. 

Părţile pot solicita ca martorii asistenţi să fie invitaţi şi în alte cazuri. Considerăm că 
executorul nu se opune unei astfel de solicitări decât atunci când invitarea martorilor 
asistenţi ar cauza amânarea executării. 

Executorul poate invita martori asistenţi la efectuarea oricărui act de executare, dacă 
apreciază că este în interesul executării. 

Asumarea calității de martor asistent ţine de opțiunea persoanei în cauză. 


2. Condiţii pentru a fi martor asistent. Condiţiile pentru ca o persoană să fie martor 
asistent sunt următoarele: 

a) să aibă capacitate de exercițiu deplină. Nu pot fi martori asistenți minorii şi interzi- 
sii judecătorești; minorul căsătorit sau minorul în vârstă de peste 16 ani, căruia instanţa 
de tutelă i-a recunoscut capacitate de exercițiu anticipată, poate avea calitatea de mar- 
tor asistent; 

b) să nu fie interesată de săvârșirea actelor de executare; îndeplinirea sau neîndepli- 
nirea acestei condiţii este o chestiune de fapt, dar interesul poate fi și indirect (raportat 
la alte persoane decât martorul); 

c} să nu se afle în legătură de rudenie până la gradul al patrulea inclusiv sau de afini- 
tate până la gradul al doilea cu participanţii la procedura de executare; extinderea legă- 
turii de rudenie sau de afinitate la toţi participanţii la executarea silită o apreciem ca fiind 
exagerată, deoarece, în zonele rurale, acest lucru poate cauza dificultăţi în găsirea unor 
martori asistenţi; 

d) să nu se afle în relaţii de subordonare cu niciunul dintre participanţii la executa- 
rea șilită; potrivit textului, poate fi martor asistent un coleg al debitorului care nu este 
subordonat acestuia, dacă îndeplineşte și celelalte condiţii; nu poate fi martor asistent 

un alt angajat din cadrul autorităţii competente care a asigurat, la cererea executorului, 
concursul forței publice. 

3. Numărul martorilor asistenţi. Numărul martorilor asistenţi trebuie să fie de cel 
puţin 2, dacă prin lege nu se dispune altfel. 

Prevederea legală contrară ar presupune că actul de executare poate fi efectuat în 
prezenţa unui singur martor asistent. Considerăm că, pentru situaţiile în care participa- 
rea martorilor asistenţi nu este obligatorie conform legii, părţile pot stabili că invitarea 
unui singur martor asistent este suficientă. 


Art. 661. Drepturile şi îndatoririle martorilor asistenţi. (1) Martorul asis- 
tent, prin semnarea procesului-verbal, atestă faptele la care a asistat. 

(2) El este îndreptățit să ceară informații despre actele de executare la care este 
invitat şi să facă observaţii în legătură cu îndeplinirea lor. Observațiile martoru- 
lui asistent, când este cazul, vor fi consemnate de către executorul judecătoresc 
în proces-verbal. 

(3) Înainte de a începe efectuarea actelor de executare la care urmează să par- 
ticipe, executorul judecătoresc va explica martorilor asistenţi drepturile şi înda- 
toririle lor. 

(4) Pentru serviciul prestat, martorul asistent are dreptul la sumele prevăzute 
la art. 326, care se aplică în mod corespunzător. 


COMENTARIU 


Martorul asistent atestă faptele la care a asistat. Prin semnarea procesului-verbal, el 
certifică realitatea faptelor consemnate în acesta. 

Pentru ca rolul martorului asistent să nu fie unul decorativ, legiuitorul a reglementat 
distinct drepturile și îndatoririle acestuia. Îndatoririle martorilor asistenţi sunt tratate 
doar ca și corelative ale drepturilor. 

Martorul asistent are dreptul: 

a) de a i se explica de către executor ce presupune calitatea de martor asistent; 

b) de a cere informaţii despre actele de executare la care este invitat să participe; 

c) să facă propriile observaţii (care, dacă este cazul, se vor consemna în procesul-ver- 
bal) în legătură cu îndeplinirea actelor de executare; 

d) când și dacă este cazul, la rambursarea cheltuielilor de transport, cazare și masă, 
dacă este din altă localitate, precum și dreptul la despăgubiri pentru acoperirea venitu- 
rilor pe care le-ar fi obţinut dacă și-ar fi exercitat profesia pe durata lipsei de la locul de 
muncă, prilejuită de chemarea sa în vederea ascultării ca martor, stabilite în raport cu 
starea sau profesia pe care o exercită, precum și cu timpul efectiv pierdut. 

Martorul asistent poate refuza semnarea procesului-verbal dacă faptele consemnate 
în acesta nu corespund cu cele la care a asistat și executorul refuză să consemneze obiec- 
ţiunile sale în procesul-verbal. 

Codul de procedură civilă nu prevede o sancţiune expresă pentru situaţia nerespec- 
tării dispozițiilor relative la martorii asistenți. 

Considerăm că, atunci când participarea martorilor asistenți la efectuarea unui act de 
executare este obligatorie, potrivit legii, suntem în prezenţa unei cerinţe legale extrinseci 
actului de procedură, iar sancţiunea care intervine este nulitatea necondiționată con- 
form art. 176 pct. 6 NCPC. 

Dacă participarea martorilor asistenți nu este obligatorie, sunt aplicabile regulile pri- 
vitoare la nulitatea condiţionată de o vătămare care nu poate fi înlăturată altfel (art. 175 
NCPC). Nulitatea condiţionată intervine atunci când participarea martorilor este urma- 
rea aprecierii executorului sau la cererea părţilor. 

Diferenţa de tratament sancţionator este justificată de diferenţa de reglementare. 
Alineatul (2) al art. 660 nu poate fi interpretat ca instituind o cerință legală extrinsecă 
actului de executare, din moment ce participarea sau neparticiparea martorilor asistenţi 
este lăsată la aprecierea executorului sau la cererea părților. 


Capitolul IV. Efectuarea executării silite 


Secțiunea 1. Sesizarea organului de executare 


Art. 662. Creanţa certă, lichidă şi exigibilă. (1) Executarea silită nu se poate 
face decât dacă creanta este certă, lichidă şi exigibilă. 

(2) Creanţa este certă când existenţa ei neîndoielnică rezultă din însuşi titlul 
executoriu. 

(3) Creanţa este lichidă atunci când obiectul ei este determinat sau când titlul 
executoriu conţine elementele care permit stabilirea lui. 

(4) Creanţa este exigibilă dacă obligația debitorului este ajunsă la scadenţă sau 
acesta este decăzut din beneficiul termenului de plată. 

(5) Creanţele cu termen şi cele condiționale nu pot fi puse în executare, însă 
ele pot participa, în condiţiile legii, la distribuirea sumelor rezultate din urmări- 
rea silită a bunurilor aparținând debitorului. 


COMENTARIU 


1. Caracterul cert și lichid al creanţei. „Caracterul de constrângere al măsurilor de 
executare și împrejurarea că ele pot uneori crea îndatoriri pentru terți impun ca această 
fază a procesului civil să nu înceapă decât după ce s-a constatat, în mod neîndoielnic, 
dreptul la urmărire silitä și s-a stabilit și momentul de când ea poate fi pornită. Pentru 
pornirea executării silite este necesar ca creanţa pusă în executare să fie certă, lichidă și 
exigibilă, iar dreptul de a executa să fie constatat printr-un înscris, anume întocmit potri- 
vit legii, înscris denumit titlu executoriu”!!]. 

Reglementarea anterioară prevedea aceleași condiții pentru efectuarea executării 
silite, dar criteriile care permiteau stabilirea caracterului cert și lichid al creanţei erau 
mai largi. Astfel, potrivit art. 379 alin. (3) CPC 1865, „creanţa certă este aceea a cărei 
existență rezultă din însuși actul de creanţă sau și din alte acte, chiar neautentice, ema- 
nate de la debitor sau recunoscute de dânsul”. Potrivit alin. (4) al aceluiași articol, „cre- 
anta este lichidă atunci când câtimea ei este determinată prin însuși actul de creanţă sau 
când este determinabilă cu ajutorul actului de creanţă sau și a altor acte neautentice, fie 
emanând de la debitor, fie recunoscute de dânsul, fie opozabile lui în baza unei dispoziţii 
legale sau a stipulaţiilor conţinute în actul de creanţă, chiar dacă pentru această deter- 
minare ar fi nevoie de o deosebită socoteală”. 


1! $. Zilberstein, V.M. Ciobanu, op. cit., p. 142. 

Actualmente, caracterul cert al! creanței trebuie să rezulte din însuși titlul executoriu, 
iar caracterul lichid al acesteia trebuie să poată fi determinat prin raportare la elemen- 
tele conținute în titlul executoriu. 

Articolul 662 nu permite efectuarea executării unei creanţe constatate printr-un titlu 
executoriu dacă dovedirea caracterului cert sau lichid al creanţei se face prin alte înscri- 
suri, chiar dacă acestea sunt autentice sau chiar dacă, sub semnătură privată fiind, sunt 
recunoscute de debitor. 


2. Caracterul exigibil. Potrivit alin. (4) al art. 662, creanţa este exigibilă dacă obligația 
debitorului este ajunsă la scadență. Codul asimilează cu o creanţă exigibilă situația debi- 
torului care, deși beneficiază de un termen de plată, este decăzut din acesta. Potrivit 
art. 1417 NCC, debitorul decade din beneficiul termenului dacă se află în stare de insolva- 
bilitate sau, după caz, de insolvenţă declarată în condiţiile legii, precum și atunci când, cu 
intenţie sau dintr-o culpă gravă, diminuează prin fapta sa garanţiile constituite în favoarea 
creditorului sau nu constituie garanţiile promise. Decăderea din beneficiul termenului 
poate fi cerută și atunci când, din culpa sa, debitorul ajunge în situaţia de a nu mai satis- 
face o condiţie considerată esenţială de creditor la data încheierii contractului. 

Decăderea din beneficiul termenului trebuie constatată sau, după caz, dispusă de 
către instanţă, iar hotărârea care dovedește exigibilitatea anticipată trebuie depusă la 
executor împreună cu titlul executoriu. 

Potrivit ultimului alineat al art. 662, creantele cu termen sau cele condiţionale nu 
pot fi puse în executare decât după împlinirea termenului (cu excepția debitorului decă- 
zut din beneficiul termenului) sau realizarea condiţiei. Trebuie precizat că textul are în 
vedere creanţele (sau obligaţiile) afectate de o condiţie suspensivă. 

Titularii unor creanţe afectate de termen sau condiţie suspensivă vor putea participa 
la distribuirea sumelor rezultate din urmărirea silită a bunurilor aparținând debitorului, 
conform dispoziţiilor art. 873 alin. (3), art. 880 și art. 881 NCPC. Cu titlu de excepție, 
art. 780 alin. (4) NCPC prevede că se va putea popri și creanta cu termen ori sub condiţie. 
În acest caz, poprirea nu va putea fi executată decât după ajungerea la termen ori de la 
data îndeplinirii condiţiei. 


Art. 663. Cererea de executare silită. (1) Executarea silită poate porni numai 
la cererea creditorului, dacă prin lege nu se prevede altfel. 

(2) Cererea de executare silită se depune, personal sau prin reprezentant legal 
ori convențional, la biroul executorului judecătoresc competent ori se transmite 
acestuia prin poştă, curier, telefax, poştă electronică sau prin alte mijloace ce asi- 
gură transmiterea textului şi confirmarea primirii cererii de executare cu toate 
documentele justificative. 

(3) Cererea de executare silită, în afara menţiunilor prevăzute la art. 148, va 
cuprinde: 

a) numele, prenumele şi domiciliul sau, după caz, denumirea şi sediul credi- 
torului şi debitorului; 

b) bunul sau, după caz, felul prestaţiei datorate; 

c) modalitățile de executare solicitate de creditor. 

(4) La cerere se vor ataşa titlul executoriu în original sau în copie legalizată, 
după caz, şi dovada achitării taxelor de timbru, inclusiv timbrul judiciar, precum 
şi, dacă este cazul, înscrisurile anume prevăzute de lege. 

COMENTARIU 


1. Formularea cererii. Titularul cererii de executare silită este creditorul obligaţiei 
stabilite prin titlul executoriu. Cererea de executare silită se poate depune, persona! sau 
prin reprezentant (în această din urmă situaţie sunt aplicabile, în mod corespunzător, dis- 
poziţiile art. 80-89 NCPC), la biroul executorului judecătoresc competent ori se transmite 
acestuia prin poștă, curier, telefax, poștă electronică sau prin alte mijloace ce asigură 
transmiterea textului și confirmarea primiriil!!. 

Legea prevede situaţii în care cererea de executare silită poate fi formulată de alte 
persoane în numele creditorului. Astfel, conform art. 92 alin. (1) și (5) NCPC, procurorul 
poate să ceară punerea în executare a oricăror titluri executorii emise în favoarea mino- 
rilor, a peroanelor puse sub interdicție și a dispăruţilor. De asemenea, cererea de execu- 
tare silită poate fi formulată de către un creditor al beneficiarului titlului executoriu, dacă 
respectivul creditor îndeplinește condiţiile art. 1560 NCC. 


2. Conţinut. Cererea de executare silită trebuie să cuprindă următoarele: indicarea 
biroului executorului judecătoresc căruia îi este adresată, numele, prenumele, domiciliul 
sau reşedinţa creditorului și debitorului ori, după caz, denumirea și sediul lor, numele 
și prenumele, domiciliul sau reședința reprezentanţilor lor, dacă este cazul, obiectul, 
valoarea pretenţiei, dacă este cazul, motivele cererii, bunul sau, după caz, felul presta- 
tiei datorate, modalităţile de executare solicitate de către creditor, precum și semnătura. 
Obiectul și valoarea prestaţiei, în cazul cererii de executare silită, sunt menţiuni care au 
în vedere titlul executoriu ale cărui dispoziţii trebuie aduse la îndeplinire. 

De asemenea, cererea va cuprinde, dacă este cazul, și adresa electronică sau coordo- 
natele care au fost indicate în acest scop de părți, precum numărul de telefon, numărul 
de fax ori altele asemenea. 

Obligația atasării la cererea de executare a titlului executoriu în original sau în copie 
legalizată presupune depunerea acestora direct la biroul executorului judecătoresc 
sau prin poștă, curier ori alte asemenea mijloace care permit transmiterea efectivă și 
materială a titlului executoriu. Potrivit art. 426 alin. (6) NCPC, hotărârea judecătorească 
se întocmește în 2 exemplare originale, unul la dosar și unul la mapă. Potrivit art. 427, 
părților li se comunică o copie. Așadar, dacă titlul executoriu este o hotărâre judecăto- 
rească, se va depune o copie legalizată. 

Taxele de timbrul?! trebuie plătite anticipat şi în cazul cererii de executare silită. 

Articolul 39 alin. (3) din Legea nr. 188/2000, republicată, stabilește că executorii jude- 
câtorești nu pot condiționa punerea în executare a hotărârilor judecătorești de plata 
anticipată a onorariului. 


Art. 664. Înregistrarea cererii de executare. (1) De îndată ce primeşte cere- 
rea de executare, executorul judecătoresc, prin încheiere, va dispune înregistra- 
rea acesteia şi deschiderea dosarului de executare sau, după caz, va refuza moti- 
vat deschiderea procedurii de executare. 

(2) Încheierea prevăzută la alin. (1) se comunică de îndată creditorului. În 
cazul în care executorul judecătoresc refuză deschiderea procedurii de executare, 


"i! Pentru cererea formulată prin înscris în formă electronică, a se vedea supra, comentariul art. 148. 
2! Cuantumul taxei judiciare de timbru în cazul cererii de încuviinţare a executării silite este indicat în art. 3 
lit. 0) din Legea nr. 146/1997 privind taxele judiciare de timbru. 

creditorul poate face plângere, în termen de 15 zile de la data comunicării 
încheierii prevăzute la alin. (1), la instanţa de executare. 


COMENTARIU 


Înregistrarea cererii de executare silită este prima operaţiune întreprinsă de executo- 
rul judecătoresc la momentul primirii acesteia. Actul de procedură în baza căruia și prin 
care se dispune înregistrarea este încheierea. 

Înregistrând cererea, executorul va dispune deschiderea dosarului de executare sau 
va refuza motivat deschiderea procedurii de executare. 

Alineatul (1) al art. 664 nu prevede cazurile în care se poate refuza deschiderea pro- 
cedurii de către executor, dar stabilește că o astfel de soluţie trebuie motivată. 

Apreciem că executorul va refuza deschiderea procedurii atunci când cererea de 
executare silită nu îndeplinește condiţiile de formă intrinseci si extrinseci prevăzute 
în art. 663. Instituind acest prim filtru la nivelul biroului executorului judecătoresc, 
legiuitorul previne posibilitatea sesizării instanţelor cu cereri informe sau incomplete 
de încuviinţare a executării silite. De exemplu, executorul va înregistra cererea, dar nu 
va deschide procedura dacă dovada achitării taxei de timbru nu este atașată cererii 
creditorului. 

Încheierea de înregistrare a cererii se comunică de îndată creditorului atât când s-a 
dispus deschiderea procedurii, cât și când s-a refuzat deschiderea procedurii. 

Împotriva încheierii de refuz al deschiderii procedurii de executare creditorul poate 
formula plângere în termen de 15 zile de la data comunicării încheierii, la instanţa de 
executare. Până la momentul încuviinţării executării silite, prin instanţă de executare nu 
se poate înțelege decât instanţa în a cărei rază teritorială își are sediul biroul executoru- 
lui judecătoresc. Creditorul va timbra plângerea conform dispoziţiilor art. 13 din Legea 
nr. 146/1997, și nu conform art. 8? lit. b) din Legea nr. 146/1997, astfel cum a fost modi- 
ficat prin Legea nr. 76/2012. Plângerea împotriva încheierii prin care se refuză motivat 
deschiderea procedurii de executare nu poate fi asimilată plângerii împotriva refuzului 
executorului judecătoresc de a-și îndeplini atribuţiile prevăzute de lege, în sensul art. 8? 
lit. b). Încheierea de refuz reglementată prin art. 664 este pronunţată de executor tocmai 
în exercitarea atribuţiilor legale. Din acest motiv, nu trebuie pus semnul egalităţii între 
obiectul plângerii şi obiectul contestației la executare întemeiate pe dispozițiile art. 711 
alin. (1) teza a Il-a, care implică, de asemenea, refuzul efectuării unei executări sau înde- 
plinirii unui act de executare silită în condiţiile legii. Dispoziţiile art. 711 alin. (1) teza a 
II-a, împreună cu dispoziţiile art. 719 alin. (7) NCPC (refuzul de a primi ori înregistra cere- 
rea de executare silită) presupun un refuz nejustificat. Acesta este raţiunea pentru care, 
în alin. (8) al art. 719 NCPC, se prevede că instanţa va solicita încheierea prevăzută de 
art. 664 alin. (1) sau, după caz, actul care constată refuzul executorului judecătoresc de a 
îndeplini un act de executare silită ori de a lua măsura prevăzută de lege. 

Instanța va putea fie să respingă plângerea împotriva încheierii, dacă soluția dispusă 
de executor a fost legală, fie să o admită și să oblige executorul să deschidă procedura 
de executare. 

Hotărârea instanţei de executare prin care se respinge plângerea va putea fi atacată 
de către creditor (debitorul nu este parte în această plângere) numai cu apel în termen 
de 10 zile de la comunicare. Deși nu există o prevedere legală în acest sens, apreciem că 
ar fi util ca hotărârile pronunţate în această procedură să fie comunicate din oficiu de 
către instanţă şi executorului judecătoresc. 

Admiterea plângerii împotriva încheierii de refuz pronunţate de către executorul 
judecătoresc nu are semnificația încuviinţării executării silite, această procedură tre- 
buind urmată și în acest caz. 

Întrucât etapa înregistrării cererii și a deschiderii procedurii de către executor nu pre- 
supune, prin ea însăși, stabilirea unui drept potrivnic faţă de o altă persoană, opinăm 
că instanţa va aplica, în completarea dispoziţiilor de la executarea silită, dispoziţiile de 
la procedura necontencioasă judiciară reglementată de dispoziţiile art. 527-540 NCPC. 
Aceasta înseamnă că instanţa va soluţiona plângerea prin încheiere, în camera de consi- 
liu, putând dispune ca judecata să se facă și fără citarea creditorului. Încheierea de admi- 
tere a plângerii este executorie. După cum s-a mai arătat, încheierea pronunţată de către 
instanţă poate fi atacată cu apel. 

Un argument în sensul caracterului necontencios al procedurii poate fi dedus din 
lipsa autorităţii de lucru judecat a încheierilor pronunțate în materie necontencioasă, 
ceea ce permite ca, dacă este cazul, instanţa să respingă cererea de încuviinţare a exe- 
cutării silite și atunci când deschiderea procedurii de către executor s-a facut în urma 
admiterii plângerii de către instanţă. 

Dat fiind caracterul necontencios al procedurii plângerii, deşi executorul nu este parte 
în aceasta (la fel cum notarul nu este parte în plângerile împotriva unor acte notariale pe 
care le-a întocmit), instanţa îi va putea cere lămuriri în condiţiile art. 532 alin. (2) NCPC. 


Art. 665. Încuviinţarea executării silite. (1) În termen de maximum 3 zile 
de la înregistrarea cererii, executorul judecătoresc va solicita să se dispună încu- 
viințarea executării de către instanța de executare, căreia îi va înainta, în copie 
certificată de executorul judecătoresc pentru conformitate cu originalul, cererea 
creditorului, titlul executoriu, încheierea prevăzută la art. 664 alin. (1) şi dovada 
taxei de timbru. 

(2) Cererea de încuviinţare a executării silite se soluţionează de instanţă în 
termen de maximum 7 zile de la înregistrarea acesteia la judecătorie, prin încheiere 
dată în camera de consiliu, fără citarea părților. Pronunțarea se poate amâna cu cel 
mult 48 de ore, iar motivarea încheierii se face în cel mult 7 zile de la pronunțare. 

(3) Încheierea va cuprinde, în afara mențiunilor prevăzute la art. 233 alin. (1), 
arătarea titlului executoriu pe baza căruia se va face executarea, suma, cu toate 
accesoriile pentru care s-a încuviinţat urmărirea, când s-a încuviințat urmărirea 
silită a bunurilor debitorului, modalitatea concretă de executare silită, atunci 
când s-a solicitat expres aceasta, şi autorizarea creditorului să treacă la executa- 
rea silită a obligaţiei cuprinse în titlul executoriu. 

(4) Încuviinţarea executării silite permite creditorului să ceară executorului 
judecătoresc care a solicitat încuviințarea să recurgă, simultan ori succesiv, la 
toate modalităţile de executare prevăzute de lege în vederea realizării drepturilor 
sale, inclusiv a cheltuielilor de executare. Încuviinţarea executării silite produce 
efecte pe întreg teritoriul țării. De asemenea, încuviințarea executării silite se 
extinde şi asupra titlurilor executorii care se vor emite de executorul judecătoresc 
în cadrul procedurii de executare silită încuviințate. 

(5) Instanţa poate respinge cererea de încuviințare a executării silite numai dacă: 

1. cererea de executare silită este de competenţa altui organ de executare decât 
cel sesizat; 

2. hotărârea sau, după caz, înscrisul nu constituie, potrivit legii, titlu executoriu; 

3. înscrisul, altul decât o hotărâre judecătorească, nu întruneşte toate conditi- 
ile de formă cerute de lege; 

4. creanţa nu este certă, lichidă şi exigibilă; 

5. debitorul se bucură de imunitate de executare; 

6. titlul cuprinde dispoziţii care nu se pot aduce la îndeplinire prin executare 
silită; 

7. există alte impedimente prevăzute de lege. 

(6) Încheierea prin care instanța admite cererea de încuviințare a executării 
silite nu este supusă niciunei căi de atac. Încheierea prin care se respinge cererea 
de încuviințare a executării silite poate fi atacată exclusiv cu apel numai de credi- 
tor, în termen de 5 zile de la comunicare. 

(7) În partea finală a încheierii de încuviinţare a executării silite va fi adăugată 
formula executorie, cu următorul cuprins: 

„Not, Preşedintele României, 

Dăm împuternicire şi ordonăm executorilor judecătoreşti să pună în executare titlul 
(Aici urmează elementele de identificare a titlului executoriu.) pentru care s-a pronunțat 
prezenta încheiere de încuviințare a executării silite. Ordonăm agenților forței publice să 
sprijine îndeplinirea promptă şi efectivă a tuturor actelor de executare silită, iar procu- 
rorilor să stăruie pentru ducerea la îndeplinire a titlului executoriu, în condițiile legii. 
(Urmează semnătura preşedintelui instanței şi a grefierului.)” 


COMENTARIU 


1. Reglementarea anterioară. Procedura încuviinţării executării silite de către instanță 
a fost introdusă în Codul de procedură de la 1865 prin O.U.G. nr. 138/2000!!. Începând cu 
data intrării în vigoare a ordonanţei de urgență menționate — 2 ianuarie 2001 —, Codul de 
procedură civilă reglementa o procedură de încuviințare a executării silite și o procedură de 
învestire cu formulă executorie, ambele presupunând intervenţia instanţei judecătorești și 
verificarea unor aspecte care, în mare măsură, erau identice. 

Pentru a evita paralelismul reglementării, suprapunerea de competenţe și tergiversa- 
rea executării, Codul de procedură civilă a fost modificat prin Legea nr. 459/2006 în sen- 
sul înlăturării procedurii încuviinţării executării silite de către instanţă. Astfel, după data 
intrării în vigoare a legii menţionate — 12 ianuarie 2007 —, executorul judecătoresc sesi- 
zat de creditor proceda la executarea silită cu singura condiţiel?l ca titlul să fie învestit cu 
formulă executorie. Executorul nu mai solicita instanţei să încuviințeze executarea silită. 


u În formularea dată prin ordonanța de urgenţă, art. 373! CPC 1865 avea următorul cuprins: „Cererea de 
executare silită se depune la executorul judecătoresc, dacă legea nu dispune altfel. Executorul judecătoresc 
va solicita încuviințarea executării de către instanța de executare, căreia îi va înainta, în copie, cererea 
creditorului urmăritor şi titlul executoriu. Instanţa încuviințează executarea silită prin încheiere dată în camera 
de consiliu, fără citarea părților. După încuviințarea cererii instanţa va alcătui un dosar privind executarea, la 
care executorul judecătoresc este obligat să depună câte un exemplar al fiecărui act de executare, în termen 
de 48 de ore de la efectuarea acestuia”. 

2) Art. 373! alin. (1) și (2) CPC 1865, în forma modificată prin Legea nr. 459/2006, prevedea că „Cererea de 
executare silită se depune la executorul judecătoresc, dacă legea nu prevede altfel. Executorul judecătoresc 
este dator să stăruie, prin toate mijloacele admise de lege, pentru realizarea integrală și cu celeritate a 
obligaţiei prevăzute în titlul executoriu și pentru respectarea dispozițiilor legii, a drepturilor părților și ale altor 
persoane interesate”. Art. 374 CPC 1865, în forma modificată prin Legea nr. 459/2006, prevedea că „Hotărârea 
judecătorească sau alt titlu se execută numai dacă este învestit cu formula executorie prevăzută de art. 269 

Prin Decizia Curţii Constituţionale nr. 458/2009 s-a constată că dispoziţiile art. 373! 
CPC 1865, astfel cum au fost modificate prin art. | pct. 13 din Legea nr. 459/2006, sunt 
neconstituţionale, deoarece modificarea respectivă a determinat desfiinţarea unei 
importante garanţii a dreptului la un proces echitabil al tuturor părţilor implicate în pro- 
cedura executării silite, prin înlăturarea controlului instanţelor judecătorești asupra înce- 
perii acestei proceduri, fiind încălcate astfel dispoziţiile constituționale ale art. 1 alin. (3) 
și (4), art. 21 alin. (3) şi ale art. 126 alin. (1), cu raportare la art. 6 parag. 1 din Convenţia 
pentru apărarea drepturilor omului și a libertăţilor fundamentale. 

Urmare a deciziei Curţii Constituţionale, prin Legea nr. 202/2010 privind unele măsuri 
pentru accelerarea soluționării proceselor, art. 371: CPC 1865 a fost modificat!!! în sensul 
reintroducerii procedurii încuviințării executării silite de câtre instanță. 


2. Actuala reglementare. Articolul 665 NCPC reglementează procedura încuviințării 
executării silite de câtre instanţă, incluzând și aspectele relative la formula executorie, 
care în vechiul cod erau reglementate distinct”. Procedând în acest fel, legiuitorul a 
realizat o economie de reglementare, fără a mai lăsa loc obiecţiilor de neconformitate 
cu Constituţia. Din punctul de vedere al părţilor, actuala reglementare este superioară, 
deoarece presupune economie de timp și de cheltuieli. 


alin. (1), afară de încheierile executorii, de hotărârile executorii provizoriu și de alte hotărâri sau înscrisuri 
prevăzute de lege, care se execută fără formula executorie”. 

1 Potrivit art. 3711 CPC 1865 în forma modificată prin Legea nr. 202/2010: „(1) Cererea de executare silită, 
însoțită de titlul executoriu, se depune la executorul judecătoresc, dacă legea nu prevede altfel. Acesta, în 
termen de cel mult 5 zile de la înregistrarea cererii, va solicita instanţei de executare încuviințarea executării 
silite, înaintându-l în copie cererea de executare și titlul respectiv. (2) Instanța de executare încuviințează 
executarea silită a obligaţiei stabilite prin titlul executoriu, printr-o singură încheiere dată în camera de consiliu, 
fără citarea părţilor, în termen de cel mult 7 zile de la înregistrarea cererii de încuviințare a executării silite. 
(3) În temeiul încheierii prin care se admite cererea de încuviințare a executării silite, executorul judecătoresc 
poate proceda la executarea silită a obligaţiei stabilite prin titlul executoriu în oricare dintre formele prevăzute 
de lege, dispoziţiile art. 371! alin. (3) aplicându-se în mod corespunzător. Încuviinţarea executării silite este de 
drept valabilă și pentru titlurile executorii care se vor emite de executorul judecătoresc în cadrul procedurii de 
executare silită încuviinţate. (4) Instanţa poate respinge cererea de încuviinţare a executării silite numai dacă: 
1. cererea de executare silită este de competenţa altui organ de executare decât cel sesizat; 2. titlul nu a fost 
învestit cu formulă executorie, dacă, potrivit legii, această cerinţă este necesară pentru pornirea executării 
silite; 3. creanţa nu este certă, lichidă și exigibilă; 4. titlul cuprinde dispoziţii care nu se pot aduce la îndeplinire 
prin executare silită; 5. există alte impedimente prevăzute de lege. (5) Încheierea prin care instanţa admite 
cererea de încuviinţare a executării silite nu este supusă niciunei căi de atac. Încheierea prin care se respinge 
cererea de încuviințare a executării silite poate fi atacată cu recurs numai de către creditor, în termen de 5 zile 
de la comunicare. (6) În tot cursul executării, executorul judecătoresc este obligat să aibă rol activ, stăruind, 
prin toate mijloacele admise de lege, pentru realizarea integrală și cu celeritate a obligaţiei prevăzute în titlul 
executoriu, cu respectarea dispoziţiilor legii, a drepturilor părţilor şi ale altor persoane interesate. (7) Dacă 
socotește că este în interesul executării, executorul judecătoresc îl va putea invita pe debitor pentru a-i cere, 
în scris, în condiţiile legii, lămuriri în legătură cu veniturile și bunurile sale, inclusiv cele aflate în proprietate 
comună pe cote-părţi sau în devălmăşie, asupra cărora se poate efectua executarea, cu arătarea locului unde 
se află acestea, precum și pentru a-l determina să execute de bunăvoie obligația sa, arătându-i consecinţele 
la care s-ar expune în cazul continuării executării silite. În toate cazurile, debitorul va fi informat cu privire la 
cuantumul estimativ al cheltuielilor de executare. (8) Refuzul nejustificat al debitorului de a se prezenta ori 
de a da lămuririle necesare, precum și darea de informații incomplete ori eronate atrag răspunderea acestuia 
pentru toate prejudiciile cauzate, precum și aplicarea sancţiunii prevăzute de art. 1082 alin. (2), dacă fapta 
nu întrunește elementele constitutive ale unei fapte prevăzute de legea penală. (9) În situația prevăzută la 
art. 3717 alin. (1), executorul judecătoresc este dator să pună în vedere părţii să își îndeplinească de îndată 
obligația de avansare a cheltuielilor de executare”. 

2! Art. 269, art. 3735 și art. 374-376 CPC 1865. 

Modalitatea concretă de încuviințare a executării silite este caracterizată prin insti- 
tuirea de către legiuitor a unor termene scurte în cadrul cărora participanţii la această 
procedură trebuie să își exercite drepturile sau să îşi execute obligaţiile. 


3. Cererea de încuviințare a executării. Executorul judecătoresc trebuie să solicite 
instanţei încuviințarea executării silite în maximum 3 zile de la data înregistrării cererii de 
executare silită și a dispunerii prin încheiere a deschiderii dosarului de executare. 

Deși alin. (1) al art. 665 nu prevede, termenul de 3 zile avut la dispoziție de către 
executor pentru a solicita încuviințarea executării silite poate să curgă și de la momen- 
tul admiterii plângerii împotriva refuzului executorului de a deschide procedura de exe- 
cutare în condiţiile art. 664. Aceasta, deoarece încheierea de admitere a plângerii este 
executorie. 

instituirea unor termene scurte și folosirea un expresii rezolute („în cel mult”, „în 
termen de maximum”) denotă intenţia legiuitorului de a pune accentul pe celeritatea 
procedurii, în condiţiile în care termenele respective nu privesc exercitarea drepturilor 
procesuale ale părţilor, pentru ca, în cazul nerespectării lor, să poata fi aplicate sancţiu- 
nile prevăzute în art. 185 NCPC. 


4. Solutionarea cererii. Instanţa de executare trebuie să soluţioneze cererea în maxi- 
mum 7 zile, putând amâna pronunţarea cu cel mult 48 ore și trebuind să motiveze înche- 
ierea în cel mult 7 zile de la pronunțare. 

Soluţionarea cererii de încuviințare a executării silite se face: (a) de către instanţa de 
executare, (b) în camera de consiliu, (c) fără citarea părţilor, (d) prin încheiere. 

Apreciem că prevederea potrivit căreia cererea de încuviinţare a executării silite se 
soluţionează în camera de consiliu nu a fost afectată de dispoziţiile tranzitorii cuprinse în 
art. XII din Legea nr. 2/2013, deoarece norma conținută în art. 665 alin. (2) NCPC repre- 
zintă un caz în care, „legea prevede altfel”. 

Încheierea pronunţată de către instanţă este definitivă, dacă s-a admis cererea de 
încuviinţare a executării silite, sau este atacabilă exclusiv cu apel numai de către creditor 
în termen de 5 zile de la comunicare, dacă s-a respins cererea de încuviinţare a executării. 

Apelul declarat de creditor se soluţionează prin decizie definitivă de către tribunalul 
în a cărui circumscripție teritorială figurează judecătoria care a pronunţat încheierea. 

Întrucât debitorul nu participă la judecarea cererii de încuviinţare a executării silite — 
nu este citat, nu i se comunică și nu poate ataca încheierea —, opinăm că procedura încu- 
viințării este o procedură necontencioasă judiciară. O consecinţă a acestei calificării este 
aceea că apelul împotriva încheierii de respingere se soluţionează în camera de consiliu 
conform art. 534 alin. (5) NCPC, cu citarea exclusiv a apelantului creditor. O altă conse- 
cinţă este aceea că instanţa sesizată cu o cerere de încuviinţare a executării silite nu va 
declina competenţa, ci va trimite dosarul instanţei competente. 

Trebuie precizat că încheierea de admitere este definitivă doar din perspectiva cre- 
ditorului și doar în această procedură a încuviinţării executării silite. Debitorul sau alte 
peroane vătămate vor putea ataca încheierea de încuviinţare a executării pe calea con- 
testaţiei la executare în condiţiile art. 711 alin. (3) și art. 714 alin. (1) pct. 3 și alin. (4). 

Încheierea de încuviinţare a executării silite trebuie să arate titlul executoriu, respec- 
tiv să prevadă suma și toate accesoriile pentru care s-a încuviinţat urmărirea, când s-a 
încuviințat urmarirea silită a bunurilor. Chiar dacă titlul executoriu pus în executare 
cuprinde și alte sume, nu vor putea fi urmărite bunuri pentru alte debite decât cele pre- 
văzute în încheierea de încuviinţare. 

Instanţa va indica modalitatea concretă de executare silită atunci când s-a solicitat 
expres aceasta. Modalităţile concrete de executare sunt cele indicate la art. 624 NCPC. 
Competența organului de executare se stabilește inclusiv în funcţie de modalitatea de 
executare. 

Menţiunea privind autorizarea creditorului să treacă la executarea silită a obligaţiei 
cuprinse în titlul executoriu reafirmă faptul că titularul executării silite este creditorul, și 
nu organul de executare. Lipsa acestei mențiuni din încheiere se sancţionează cu nulita- 
tea condiționată de vătămare, în condiţiile art. 175 alin. (1) NCPC. 


5. Efectele încuviințării executării silite: 

a) creditorul va putea cere executorului să recurgă simultan sau succesiv la toate 
modalitățile de executare prevăzute de lege; apreciem că, dacă instanţa a încuviințat o 
anumită modalitate de executare, executorul nu va putea recurge la altă modalitate de 
executare; 

b) executorul care a solicitat și obținut încuviințarea executării (la cererea credito- 
rului) este competent să efectueze toate modalităţile de executare, chiar dacă, în cazul 
unora dintre acestea, luate separat, nu ar fi fost competent conform art. 651 NCPC; 

c} încuviințarea executării silite produce efecte pe întreg teritoriul ţăriil!]; per a con- 
trario, încheierea nu dă dreptul la urmărirea silită a unor bunuri aflate pe teritoriul altor 
state, chiar dacă acestea sunt proprietatea debitorului; 

d) încheierea de încuviinţare a executării include cheltuielile de executare efectuate 
sau care se vor efectua pe parcursul executării; 

e) încuviințarea executării se extinde și asupra titlurilor executorii care se vor emite 
de către executorii judecătorești în cadrul procedurii de executare silită; pentru executa- 
rea acestor titluri nu este necesară o nouă procedură de încuviințare. 


6. Respingerea cererii. Cazuri. Instanţa poate respinge cererea de încuviințare a exe- 
cutării silite numai dacă: 

a) cererea de executare silită este de competenţa altui organ de executare decât cel 
sesizat. Textul are în vedere atât nerespectarea dispoziţiilor art. 623, potrivit căruia pe 
lângă executorii judecătorești pot exista și alte organe de executare dacă sunt prevăzute 
în legi speciale, cât şi nerespectarea dispoziţiilor 651 NCPC, care reglementează compe- 
tenţa teritorială a executorilor judecătorești; 

b) hotărârea sau, după caz, înscrisul nu constituie, potrivit legii, titlu executoriu; tex- 
tul are în vedere nerespectarea dispoziţiilor art. 632-640 NCPC; cererea de încuviințare 
va fi respinsă pentru acest motiv dacă solicitarea este formulată de reclamantul căruia 
prin hotărâre judecătorească definitivă i s-a respins sau anulat cererea; 

c) înscrisul, altul decât o hotărâre judecătorească, nu întrunește toate condiţiile de 
formă cerute de lege; textul are în vedere nerespectarea condițiilor de formă prevăzute 
în legile speciale în cazul titlurilor executorii precum: titlurile de credit, contractul de 
locaţiune (art. 1798 NCC), contractul de leasing (art. 7-8! din O.G. nr. 51/1997, repu- 
blicată) etc.; 

d) creanţa nu este certă, lichidă și exigibilă în sensul art. 662 NCPC. Articolul 665 sta- 
bilește că încheierea de încuviinţare produce efecte pe întreg teritoriul țării și permite 
recurgerea la oricare dintre formele de executare până la realizarea integrală a sumei și 
accesoriilor acesteia, pentru care s-a încuviințat urmărirea, dar nu stabilește că, în cazul 
titlurilor executorii care conţin obligaţii cu executare succesivă și periodică, este sufi- 


1! A se vedea şi infra, comentariul de la art. 819-820. 

cientă o singură încheiere de încuviinţare, inclusiv pentru prestațiile viitoare (acestea, 
prin ipoteză, nu sunt exigibile în sensul punctului analizat); întrucât prestațiile viitoare 
sunt creanţe cu termen, ele nu pot fi puse în executare, însă pot participa, în condiţiile 
legii, la distribuirea sumelor rezultate din urmărirea silită a bunurilor aparţinând debi- 
torului; o excepţie de la dispoziţiile analizate regăsim în art. 780 alin. (4) NCPC, care 
prevede posibilitatea popririi creanţei cu termen ori sub condiţie, executarea popririi 
urmând a se face după ajungerea la termen ori la data îndeplinirii condiţiei; 

e) debitorul se bucură de imunitate de executare în sensul art. 631 alin. (1) teza Il-a 
NCPC; 

f) titlul cuprinde dispoziții care nu se pot aduce la îndeplinire prin executare silită; 
motivul de respingere este aplicabil obligaţiilor care nu se încadrează în dispoziţiile 
art. 628 NCPC; 

g) există alte impedimente prevăzute de lege; acest ultim caz nu este de ordin general 
și nu vizează neregularități care nu au putut fi încadrate în cazurile menţionate anterior, 
ci se referă la impedimente strict și expres prevăzute de lege; considerăm că se încadrează 
în „alte impedimente prevăzute de lege” aspectele relative la timbraj, dispoziţiile legale 
speciale care suspendă temporar dreptul de a cere sau continua executarea silită a anu- 
mitor titluri executorii etc. 

Formularea alin. (5) este univocă, în sensul că instanța poate respinge cererea de 
încuviinţare numai în cazurile expres prevăzute. Prin urmare, nu se va putea respinge 
cererea de încuviinţare pe motiv că dreptul de a obține executarea silită s-a prescris [ori- 
cum, potrivit art. 706 alin. (1) NCPC, prescripţia nu operează de plin drept, ci numai la 
cererea persoanei interesate]. 

Încheierea prin care s-a respins o cerere de încuviințare a executării silite nu poate fi 
opusă cu autoritate de lucru judecat într-o cerere ulterioară de încuviinţare ale cărei lip- 
suri iniţiale au fost complinite. 


7. Formula executorie. Dacă se admite cererea de încuviințare a executării silite, 
în partea finală a încheierii va fi adăugată formula executorie prevăzută la alin. (7) al 
art. 665. 

Actuala formulă executorie se referă exclusiv la executorii judecătoreşti, pe când for- 
mula din art. 269 CPC 1865 se referea la organele de executare. Diferenţa de conţinut 
denotă intenţia legiuitorului de a exclude de la procedura încuviinţării titlurile executorii 
care constată creanţe fiscale și presupun alte organe de executare. 


8. Cazuri speciale de încuviinţare a executării silite. a) Încuviinţarea executării silite 
pe teritoriul României a hotărârilor străine care intră în domeniul de aplicare al Regu- 
lamentului Parlamentului European si al Consiliului (CE) nr. 44/2001 privind competenţa 
judiciară, recunoașterea și executarea hotărârilor în materie civilă și comercială sau al 
Regulamentului Parlamentului European si al Consiliului (CE) nr. 2201/2003 privind com- 
petenta, recunoașterea și executarea hotărârilor judecătoreşti în materie matrimonială 
și în materia răspunderii părintești. 

În cazul hotărârilor menţionate, cererea de încuviinţare a executării silite se intro- 
duce la tribunalul de domiciliu al părţii împotriva căreia se solicită executarea sau la 
tribunalul în a cărui circumscripție teritorială se află locul de executare (art. 39 și anexa 
nr. II din Regulamentul nr. 44/2001), respectiv la tribunalul în a cărui circumscripție își 
are reședința obișnuită persoana împotriva căreia se solicită executarea sau la tribu- 

nalul unde are reședința oricare dintre copiii vizați de cerere (art. 29 din Regulamentul 
nr. 2201/2003). 

Hotărârile tribunalului vor putea fi atacate numai cu apel, conform art. 650 alin. (3) 
NCPCI!. 

Termenul de apel nu va fi însă cel prevăzut de art. 650 alin. (3), ci cel prevăzut la 
art. 43 alin. (5) din Regulamentul nr. 44/2001, respectiv art. 33 alin. (5) din Regulamentul 
nr. 2201/2003, deoarece dispoziţiile regulamentelor nu trebuie transpuse, ci se aplică 
direct situaţiilor pentru care au fost edictate. Astfel, calea de atac se introduce în termen de 
o lună de la data comunicării hotărârii. Dacă partea împotriva căreia se solicită executarea 
are domiciliul pe teritoriul unui stat membru, altul decât cel în care s-a pronunţat hotărârea 
de încuviinţare a executării, termenul pentru depunerea căii de atac este de două luni şi 
începe să curgă de la data comunicării care a fost efectuată fie persoanei respective, fie la 
domiciliul acesteia. Acest termen nu poate fi prelungit pe motiv de distanță. 

Întrucât dispoziţiile din regulamentele”! menţionate sunt direct aplicabile, apreciem 
că, în cadrul comentariului la art. 665, nu se impun dezvoltări suplimentare. 

b) încuviințarea executării hotărârilor judecătorești străine, din state nemembre UE, 
se face de către tribunalul în circumscripţia căruia urmează să se facă executarealil. 


9. Cazuri în care nu este necesară încuviințarea executării silite. a) Nu este necesară 
încuviințarea executării silite în cazul punerii în executare a titlurilor executorii europene. 
Regulamentul (CE) nr. 805/2004 al Parlamentului European și al Consiliului din 21 apri- 
lie 2004 privind crearea unui Titlu Executoriu European pentru creantele necontestate 
prevede, în art. 5 intitulat „Eliminarea procedurii de exequatur”, că o hotărâre judecă- 
torească care a fost certificată ca titlu executoriu european în statul membru de origine 
este recunoscută și executată în celelalte state membre fără a fi necesară încuviințarea 
executării și fără a fi posibilă contestarea recunoașterii sale. 

b) Nu este necesară încuviințarea executării silite conform art. 665 când executarea 
se efectuează de alte organe de executare decât executorii judecătorești. De exemplu, 
titlurile executorii care constată creanţe fiscale se execută în condițiile Codului de proce- 
dură fiscală, fără a fi necesară încuviințarea executării silite. 


Art. 666. Înştiinţarea debitorului. (1) Dacă cererea de executare a fost încu- 
viințată, executorul judecătoresc va comunica debitorului o copie de pe încheie- 
rea dată în condiţiile art. 665, împreună cu o copie, certificată de executor pentru 
conformitate cu originalul, a titlului executoriu şi, dacă legea nu prevede altfel, 
o somaţie. 

(2) Comunicarea titlului executoriu şi a somației, cu excepția cazurilor în care 
legea prevede că executarea se face fără somaţie ori fără comunicarea titlului exe- 
cutoriu către debitor, este prevăzută sub sancţiunea nulității executării. 


1! Prin art. 63 din Legea nr. 76/2012 au fost abrogate art. ! art. 1 alin. (2) și art. P art. 1 alin. (2) din O.U.G. 
nr. 119/2006 privind unele măsuri necesare pentru aplicarea unor regulamente comunitare de la data aderării 
României la Uniunea Europeană. Articolele abrogate stabileau calea de atac a recursului împotriva hotărârii 
tribunalului [în privința regulamentelor care ne interesează]. Urmare a abrogării dispoziţiilor din legea specială 
relative la calea de atac, devin aplicabile dispoziţiile dreptului comun în materia hotărârilor instanțelor de 
executare. Interpretarea este justificată de faptul că regulamentul lasă la latitudinea statelor denumirea și felul 
căii de atac, impunând doar recunoașterea acesteia și termenele în cadrul cărora poate fi exercitată. 

2 De exemplu, regulamentele cuprind cazuri de suspendare a executării silite. 

B Pentru detalii, a se vedea infra, comentariile de la art. 1102-1109. 

COMENTARIU 


În etapa încuviinţării executării silite instanţa nu efectuează niciun act de procedură 
care să presupună citarea debitorului. Obligaţia de a-l înștiința pe debitor despre încuvi- 
inţarea executării revine executorului judecătoresc. În acest scop, executorul va comu- 
nica debitorului o copie de pe încheierea de încuviinţare împreună cu o copie, certificată 
de executor pentru conformitate cu originalul, a titlului executoriu și, dacă legea nu pre- 
vede altfel, o somaţie. 

Obligaţia executorului de a-i comunica debitorului titlul executoriu şi somaţia este 
prevăzută de lege sub sancţiunea nulității executării, cu excepţia cazului în care legea 
prevede că executare se face fără somaţie ori fără comunicarea titlului executoriu. 

Din redactarea textului rezultă indubitabil că încheierea de încuviinţare a executării 
este comunicată de către executor debitorului întotdeauna. Se observă că sancţiunea 
care intervine în cazul neîndeplinirii obligaţiei de comunicare a încheierii este nulitatea 
condiţionată virtuală, reglementată în art. 175 alin. (1), și nu nulitatea expresă, regle- 
mentată în art. 175 alin. (2) NCPC (incidentă doar în cazul obligaţiei de comunicare a 
titlului executoriu și a somaţiei). 

Întrebarea care se pune este aceea de a ști când se comunică încheierea de încuviin- 
tare a executării, dacă legea prevede că executarea se face fără comunicarea somaţiei? 
Într-o astfel de situaţie, dacă s-ar comunica doar încheierea de încuviinţare a execută- 
rii, s-ar lipsi de efecte instituția executării fără somaţie, care este justificată de existenţa 
posibilității sustragerii debitorului de la executare. 

Pentru a interpreta prevederile legale în sensul în care sunt producătoare de efecte 
juridice, apreciem că, atunci când executarea se face fără somatie, nu este necesar să se 
comunice debitorului încheierea de încuviințare a executării, în prealabil, aşa cum rezultă 
din interpretarea gramaticală a tezei | a articolului analizat. 

De altfel, atunci când stabilește că poprirea se înființează făra somaţie, în baza 
încheierii de încuviinţare a executării, prin adresă în care se precizează titlul executoriu 
și care se comunică terțului poprit, legiuitorul precizează că „despre măsura luată va fi 
înștiințat și debitorul, căruia i se va comunica, în copie, adresa de înfiinţare a popririi, 
la care se vor atașa și copii certificate de pe încheierea de încuviinţare a executării sau 
de pe certificatul privind soluţia pronunţată în dosar, și titlul executoriu, în cazul în care 
acestea din urmă nu i-au fost anterior comunicate”. 

Pe lângă cazurile în care legea prevede că executarea se face fără comunicarea titlului 
executoriu sau a somaţiei, trebuie reținută și ipoteza în care executarea fără somaţie se 
dispune, la cererea creditorului, în condiţiile art. 888 NCPC, de către instanță, care, încu- 
viinţând executarea silită, face menţiune despre acest aspect în încheiere. 

Momentul comunicării către debitor a încheierii de încuviințare a executării este 
important pentru calcularea termenului în care acesta poate formula contestaţie la exe- 
cutare împotriva încheierii. 


Art. 667. Somaţia. Debitorul va fi somat să îşi îndeplinească obligația, de 
îndată sau în termenul acordat de lege, cu arătarea că, în caz contrar, se va pro- 
ceda la continuarea executării silite. 


COMENTARIU 


Somaţia este actul prin care executorul îi pune în vedere debitorului să își îndepli- 
nească de bunăvoie, de îndată sau în termenul acordat de lege, obligaţia prevăzută în 

titlul executoriu. În somaţie se va arăta că, în caz de neconformare, va fi continuată exe- 
cutarea silită. 

Spre deosebire de art. 387 CPC 1865, care detalia conţinutul somaţiei, art. 667 se 
rezumă la a prevedea scopul emiterii acesteia. În consecinţă, la întocmirea somaţiei tre- 
buie avute în vedere, în mod corespunzător, dispoziţiile art. 678 NCPC. 

Comunicarea somației se va realiza conform dispoziţiilor art. 671 NCPC. 


Art. 668. Exceptii de la comunicare. Nu este necesară comunicarea titlului 
executoriu şi a somaţiei: 

1. în cazurile prevăzute la art. 674; 

2. în cazul ordonanţelor şi încheierilor pronunțate de instanţă şi declarate de 
lege executorii. 


COMENTARIU 


Întrucât prin acest articol se instituie anumite exceptii, ele sunt de strictă interpre- 
tare, potrivit reguli consacrate în adagiul latin exceptio est strictissimae interpretationis. 
După cum s-a arătat în comentariul de la art. 666, excepţiile de la comunicare vizează 
doar titlul executoriu și somaţia. Excepţiile de la comunicare nu sunt excepţii de la încu- 
viinţarea executării silite. 

Articolul 668 debutează cu sintagma „nu este necesară comunicarea”, care conţine o 
nuanţă suplimentară faţă de sintagma „nu se va notifica” folosită în art. 390 CPC 1865. 
Dacă vechea formulare interzicea comunicarea în anumite cazuri — fără a stabili o sanc- 
ţiune pentru nerespectării interdicţiei —, actuala formulare lasă posibilitatea efectuării 
comunicării, chiar pentru situațiile exceptate, atunci când creditorul solicită sau atunci 
când executorul consideră utilă această procedură. Totuși, în lipsa solicitării creditorului, 
executorul va fi rezervat în a considera utilă comunicarea somaţiei şi a titlului executoriu, 
eventuala utilitate trebuind să fie motivată de interesul executării. 

În cazurile reglementate la art. 674 NCPC, debitorul este decăzut din termenul de 
plată, iar starea patrimonială a acestuia impune realizarea urgentă a actelor de executare. 

Cazul ordonanțelor şi încheierilor pronunțate de instanță si declarate de lege execu- 
torii nu figura printre excepţiile de la comunicare în vechea reglementare. Pentru stabili- 
rea domeniului de aplicare al dispoziţiilor cuprinse în pct. 2 al art. 668, trebuie observate 
următoarele aspecte: 

a) textul are în vedere doar ordonanţele și încheierile care nu sunt definitive și sunt 
puse în executare în baza faptului că legea le declară executorii; 

b) în cazul ordonanţelor sau încheierilor executorii, dar puse în executare silită după 
momentul rămânerii lor definitive, sunt aplicabile dispoziţiile de drept comun privitoare 
la înștiințarea debitorului; 

c} ordonanţele și încheierile cu privire la care instanţa a încuviinţat executarea pro- 
vizorie în condiţiile art. 449 NCPC nu intră sub incidenţa excepțiilor de la comunicare, 
deoarece nu sunt declarate executorii de lege, ci de către instanţă; 

d) textul nu se aplică sentinţelor și deciziilor, chiar dacă acestea sunt declarate de 
lege executorii şi sunt puse în executare înainte de a fi definitive. 

Se circumscriu domeniului de aplicare al dispoziţiilor art. 668 pct. 2: încheierea pro- 
nunţată de instanţa în fața căreia s-a săvârșit fapta sau de președintele instanţei de exe- 
cutare, prin care se stabilește despăgubirea pe care trebuie să o plătească cel care a pri- 

cinuit amânarea judecății sau a executării silite (art. 189, art. 190); încheierea prin care 
instanţa stabilește drepturile bănești cuvenite martorului (art. 326); ordonanta președin- 
țială (art. 996); ordonanta de plată (art. 1024 NCPC) etc. 


Art. 669. Cheltuieli de executare. (1) Partea care solicită îndeplinirea unui 
act sau a altei activități care interesează executarea silită este obligată să avanseze 
cheltuielile necesare în acest scop. Pentru actele sau activităţile dispuse din ofi- 
ciu, cheltuielile se avansează de către creditor. 

(2) Cheltuielile ocazionate de efectuarea executării silite sunt în sarcina debi- 
torului urmărit, în afară de cazul când creditorul a renunţat la executare, situaţie 
în care vor fi suportate de acesta, sau dacă prin lege se prevede altfel. De aseme- 
nea, debitorul va fi ținut să suporte cheltuielile de executare stabilite sau, după 
caz, efectuate după înregistrarea cererii de executare şi până la data realizării 
obligaţiei stabilite în titlul executoriu, chiar dacă el a făcut plata în mod voluntar. 
Cu toate acestea, în cazul în care debitorul, somat potrivit art. 667, a executat obli- 
gaţia de îndată sau în termenul acordat de lege, el nu va fi ţinut să suporte decât 
cheltuielile pentru actele de executare efectiv îndeplinite, precum şi onorariul 
executorului judecătoresc şi, dacă este cazul, al avocatului creditorului, propor- 
tional cu activitatea depusă de aceştia. 

(3) Sunt cheltuieli de executare: 

1. taxele de timbru necesare declanşării executării silite; 

2. onorariul executorului judecătoresc, stabilit potrivit legii; 

3. onorariul avocatului în faza de executare silită; 

4. onorariul expertului, al traducătorului şi al interpretului; 

5. cheltuielile efectuate cu ocazia publicităţii procedurii de executare silită şi 
cu efectuarea altor acte de executare silită; 

6. cheltuielile de transport; 

7. alte cheltuieli prevăzute de lege ori necesare desfăşurării executării silite. 

(4) Sumele datorate ce urmează să fie plătite se stabilesc de către executorul 
judecătoresc, prin încheiere, pe baza dovezilor prezentate de partea interesată, în 
condiţiile legii. Aceste sume pot fi cenzurate de instanța de executare, pe calea 
contestaţiei la executare formulate de partea interesată şi ținând seama de pro- 
bele administrate de aceasta. Dispoziţiile art. 451 alin. (2) şi (3) se aplică în mod 
corespunzător, iar suspendarea executării în privința acestor cheltuieli de execu- 
tare nu este condiționată de plata unei cauțiuni. 

(5) În cazul în care sumele stabilite potrivit alin. (4) nu pot fi recuperate de la 
debitor, din lipsa bunurilor urmăribile sau din alte cauze, ele vor fi plătite de cre- 
ditor, care le va putea recupera de la debitor când starea patrimonială a acestuia 
o va permite, înăuntrul termenului de prescripţie. 

(6) Pentru sumele stabilite potrivit prezentului articol, încheierea constituie 
titlu executoriu atât pentru creditor, cât şi pentru executorul judecătoresc. 


COMENTARIU 


1. Avansarea și suportarea cheltuielilor de executare. Reglementarea cheltuielilor 
de executare este grefată pe principiile regăsite în reglementarea cheltuielilor de jude- 
cată, Articolul 669 stabilește două reguli, și anume: 

a) partea care solicită îndeplinirea unui act sau a altei activităţi de executare este 
obligată să avanseze cheltuielile necesare în acest scop; 

b) debitorul suportă cheltuielile de executare. 

Soluţia avansării cheltuielilor de executare de către partea interesată în efectuarea 
actului ori realizarea activităţii este pragmatică, deoarece, în cazul neîndeplinirii obliga- 
tiei de avansare a sumelor necesare, actul de executare ori activitatea nu sunt efectuate, 
acest lucru putând afecta însăși executarea silită, dacă partea interesată este creditorul. 

Dat fiind caracterul „silit” al executării, legiuitorul prezumă culpa debitorului și sta- 
bilește regula că acesta suportă cheltuielile ocazionate de efectuarea executării silite. 

Regula suportării cheltuielilor de către debitor comportă două exceptii, și anume: 

a) suportarea cheltuielilor de executare de către creditorul care a renunţat la execu- 
tare și 

b) suportarea cheltuielilor de executare conform unor prevederi legale exprese. 

În cea de-a doua excepţie se înscriu: prevederea art. 658 alin. (1), din care rezultă că 
debitorul!!! nu va putea fi ţinut să suporte cheltuielile efectuate de agentii forței publice 
pentru sprijinirea îndeplinirii prompte și efective a actelor de executare, la cererea exe- 
cutorului judecătoresc (aceste cheltuieli, prilejuite de executare, sunt suportate de către 
stat); prevederea art. 722, conform căreia cheltuielile de executare rămân în sarcina cre- 
ditorului în toate cazurile în care se desființează titlul executoriu sau executarea silită 
însăși; prevederea art. 770 alin. (3), conform căreia primul adjudecatar al bunului sau 
bunurilor mobile, care nu consemnează preţul, va suporta atât cheltuielile vânzării, cât 
și eventuala scădere a preţului obţinut la a doua vânzare; prevederea art. 849 NCPC, 
conform căreia adjudecatarul care nu depune preţul va suporta cheltuielile prilejuite de 
urmărirea imobilului. 

Deşi nu există o prevedere expresă, cheltuielile de executare aferente actelor de exe- 
cutare desfiinţate ca urmare a perimării vor fi suportate de către creditor, deoarece dis- 
poziţiile art. 696 NCPC trimit la culpa creditorului. 

Debitorul suportă cheltuielile de executare stabilite sau, după caz, efectuate după 
înregistrarea cererii de executare și până la data realizării obligaţiei stabilite în titlul exe- 
cutoriu. Întrucât orice obligație dintr-un titlu executoriu trebuie adusă la îndeplinire de 
bunăvoie la momentul scadenţei, legiuitorul îl prezumă pe debitor în întârziere și stabi- 
lește că acesta va suporta cheltuielile stabilite sau efectuate după înregistrarea cererii de 
executare, chiar dacă debitorul nu este înștiințat despre începerea executării silite până 
la încuviințarea acesteia de către instanţă. Debitorul nu va fi obligat să plătească chel- 
tuielile de executare efectuate după înregistrarea cererii de executare, dacă instanţa nu 
încuviințează executarea silită. 

În cazul în care debitorul, somat potrivit art. 667, a executat obligația de îndată sau în 
termenul acordat de lege, el nu va fi ţinut să suporte decât cheltuielile pentru actele de 
executare efectiv îndeplinite, precum și onorariul executorului judecătoresc și, dacă este 
cazul, al avocatului creditorului, proporţional cu activitatea depusă de aceștia. 

Executarea de îndată a obligaţiei prevăzute în titlul executoriu și raportul între chel- 
tuielile datorate și activitatea efectiv prestată de către executor sau avocat sunt chestiuni 
de fapt lăsate de legiuitor la aprecierea executorului. 


W Acesta va putea fi obligat potrivit dreptului comun la acoperirea prejudiciilor cauzate agenților forței publice 
său terţilor prin manifestarea opoziţiei la executare. 

2. Stabilirea cheltuielilor de executare. Asupra cheltuielilor de executare executorul 
dispune prin încheiere, ținând seama de costurile efectuării executării silite, în care sunt 
incluse onorariile executorului și, dacă este cazul, ale avocatului, în baza dovezilor pre- 
zentate de partea interesată. 

Din enumerarea exemplificativă a cheltuielilor de judecată, regăsită în alin. (3) al arti- 
colului analizat, se desprinde concluzia că, pentru intra sub incidența textului analizat, o 
cheltuială trebuie să fie prevăzută de lege ori să fie necesară desfășurării executării. Prin 
urmare, executorul va putea aprecia dacă cheltuielile efectuate cu avocatul în faza de 
executare sunt sau nu necesare executării. 

Încheierea prin care executorul stabilește cheltuielile de executare poate fi atacată 
cu contestaţie la executare de către partea interesată, în termen de 5 zile de la comuni- 
care. Dacă pe parcursul executării sunt stabilite cheltuieli de executare prin mai multe 
încheieri, termenele în cadrul cărora pot fi atacate cu contestaţie la executare sunt dis- 
tincte. 

Aplicarea corespunzătoare a dispozițiilor art. 451 alin. (2) şi (3) NCPC în cazul încheie- 
rilor executorului care stabilesc cheltuieli de executare nu înseamnă că instanţa ar putea 
reduce anumite cheltuieli de executare din oficiu, fără ca partea să fi atacat în termen 
încheierea prin care au fost stabilite. 

Prin excepție de la dispozițiile art. 718 NCPC, debitorul! nu este ținut să plăteasca vreo 
cauțiune dacă prin contestaţia la executare formulată împotriva încheierii de stabilire a 
cheltuielilor de executare solicită și suspendarea executării acestora. 

Dacă, din orice motive, cheltuielile de executare nu pot fi recuperate de la debitor, 
acestea vor fi plătite de către creditor, iar acesta le va putea recupera ulterior de la debi- 
tor în cadrul termenului de prescripţie. 

Încheierea executorului judecătoresc prin care sunt stabilite cheltuielile de executare 
este titlu executoriu atât pentru executor împotriva debitorului sau, după caz, a credito- 
rului, cât și pentru creditor împotriva debitorului. Încuviinţarea inițială a executării silite 
își extinde efectele și asupra încheierilor executorului de stabilire a cheltuielilor de exe- 
cutare. 


Art. 670. Depunerea şi consemnarea de cauțiuni sau alte sume. (1) Depu- 
nerea sau consemnarea oricărei sume în scopul participării la desfăşurarea, potri- 
vit legii, a executării silite ori al obținerii suspendării executării silite, depunerea 
sumelor cu afectaţiune specială, precum şi depunerea sau consemnarea sumelor 
reprezentând veniturile bunurilor urmărite ori prețul rezultat din vânzarea aces- 
tor bunuri se fac la CEC Bank - S.A., Trezoreria Statului sau la orice altă instituție 
de credit care are în obiectul de activitate operațiuni de consemnare la dispoziția 
instanței de executare sau a executorului judecătoresc. 

(2) Dovada depunerii sau consemnării acestor sume se poate face cu recipisa 
de consemnare sau cu orice alt înscris admis de lege. 

(3) Eliberarea acestor sume se face persoanelor îndreptățite sau reprezentan- 
tilor acestora numai pe baza dispoziției executorului judecătoresc ori a instanței 
de executare, după caz. 

(4) Dispoziţiile art. 1.056 şi următoarele privitoare la cauțiunea judiciară se 
aplică în mod corespunzător. 

COMENTARIU 


1. Instituția de consemnare. Noul Cod de procedură civilă stabileste că depunerea 
sau consemnarea unor sume pe parcursul executării silite, de către participanţii la execu- 
tare, se poate face la orice institutie de credit care are în obiectul său de activitate opera- 
țiuni de consemnare la dispoziţia instanței de executare sau a executorului judecătoresc. 

Atât articolul analizat, cât și art. 1056 NCPC conţin două exemple de instituții, și 
anume CEC Bank — S.A., respectiv Trezoreria Statului. Menţionarea expresă a Trezoreriei 
Statului este justificată prin caracterul de instituție publică al acesteia. Nu găsim justifi- 
cări pentru menţionarea în Codul de procedură a unei bănci comerciale — e drept, actual- 
mente, cu capital de stat — căreia, în calitate de persoană juridică de drept privat, i se 
creează astfel un avantaj faţă de celelalte bănci comerciale care au în obiectul de acti- 
vitate operațiuni de consemnare la dispoziţia instanţei de executare sau a executorului 
judecătoresc. 

Oricum, trebuie observat că articolul nu conţine precizări în legătură cu locul situă- 
rii respectivelor instituţii, ceea ce înseamnă că aspecte precum domiciliul debitorului, 
sediul instanței de executare etc., relevante în cazul taxelor judiciare, sunt irelevante 
în privinţa cauţiunilor, deoarece unde legea nu distinge, nici interpretul nu trebuie să o 
facă. 


2. Dovada depunerii. Dovada depunerii sau consemnării se poate face exclusiv prin 
înscrisuri admise de lege, cel mai uzual dintre acestea — recipisa de consemnare — fiind 
menționat expres în articol. Important este ca din înscris să rezulte că depunerea sau 
consemnarea a fost făcută la dispoziţia executorului sau a instanţei de executare. Proba 
cu martori nu este admisă pentru dovedirea depunerii sau consemnării sumelor. 

Persoana care a depus sau consemnat suma nu mai poate dispune de ea. Eliberarea 
sumei se face persoanei îndreptăţite numai pe baza dispoziţiei executorului judecătoresc 
ori a instanţei de executare, după caz. 

Dispoziţiile Codului de procedură civilă relative la cauțiunea judiciară în general 
(art. 1056-1063) se aplică în mod corespunzător și în cazul cauțiunilor sau sumelor depuse 
ori consemnate pe parcursul executării silite. Acesta înseamnă că, acolo unde legea nu 
prevede cine stabilește cauțiunea ori sumele asimilate acesteia sau nu precizează cuan- 
tumul lor, va dispune instanța de executare, nu executorul judecătoresc. 


Art. 671. Comunicarea actelor de procedură. Comunicarea actelor de pro- 
cedură în cadrul executării silite se poate face de către executorul judecătoresc 
fie personal, fie prin intermediul agentului său procedural. Dovada comunicării 
prin agent procedural are aceeaşi forță probantă cu dovada comunicării efectuate 
de către executor însuşi. 


COMENTARIU 


Actele de procedură efectuate în cursul executării silite se comunică, dacă este cazul, 
de către executor personal ori prin intermediul agentului său procedural. 

Când este necesară comunicarea unui act de procedură, acesta se face de către exe- 
cutor din oficiu, la fel cum prevede art. 154 NCPC pentru citaţii sau alte acte de proce- 
dură comunicate de către instanţă. 

Deși prevede că dovada comunicării prin agent procedural are aceeași forță probantă 
cu dovada comunicării efectuate de către executor, articolul nu arată care este forța 
probantă a comunicării efectuate de către executor. În legătură cu acest din urmă aspect, 
date fiind dispoziţiile art. 270 alin. (1) NCPC, considerăm că menţiunile din procesul- 
verbal care atestă comunicarea nemijlocită a actului de procedură de câtre executor nu 
pot fi combătute decât prin procedura înscrierii în fals. 

Din interpretarea per a contrario a ultimei teze a art. 671 rezultă că legiuitorul nu 
permite comunicarea actelor de procedură, în cadrul executării silite, de către părţi și 
că efectuarea comunicării de către un alt angajat al biroului executorului (decât acesta 
sau agentul procedural) este sancționată cu nulitatea condiţionată de producerea unei 
vătămaări. 

După aceeași regulă de interpretare, executorul judecătoresc nu poate comunica 
actele de procedură prin poștă, curier, telefax, poștă electronică etc. Este greu de stabilit 
dacă concluziile desprinse din interpretarea per a contrario coincid cu ceea ce a dorit 
legiuitorul. Dacă legiuitorul nu a dorit să limiteze mijloacele și formele de comunicare a 
actelor de procedură în cadrul executării silite, va fi necesar ca, din considerente prag- 
matice, până la amendarea articolului, să se procedeze la o interpretare sistematică 
a dispoziţiilor legale în materia comunicării actelor de procedură și să se considere că 
art. 671 se completează cu art. 154 NCPC chiar și în privinţa aspectelor reglementate 
într-un anumit fel de primul articol. Oricum, interpretare sistematică nu poate trece peste 
faptul că, atunci când reglementează posibilitatea comunicării actelor de procedură prin 
intermediul executorului judecătoresc, alin. (5) al art. 154 precizează că aceasta se face 
nemijlocit. 


Secțiunea a 2-a. Efectuarea actelor 
de executare silită 


Art. 672. Trecerea la executarea silită. În afară de cazul în care legea pre- 
vede altfel, actele de executare silită nu pot fi efectuate decât după expirarea ter- 
menului arătat în somaţie sau, în lipsa acesteia, în cel prevăzut în încheierea prin 
care s-a încuviințat executarea. 


COMENTARIU 


Articolul are în vedere doar actele de executare silită a patrimoniului debitorului, din 
moment ce executarea silită începe la cererea creditorului, iar solicitarea executorului 
de încuviinţare a executării de către instanţă și somația sunt, la rândul lor, acte de exe- 
cutare. 

Executorul judecătoresc nu va putea trece la executarea silită a patrimoniului debito- 
rului înaintea expirării termenului prevăzut în somaţie sau stabilit în încheierea de încu- 
viințare a executării. Dacă debitorul a fost somat să își îndeplinească obligaţia de îndată, 
executorul va putea efectua actele de executare după comunicarea somației. 

Actele de executare efectuate înaintea expirării termenului prevăzut în somaţie 
sau, după caz, în încheierea de încuviinţare a executării silite pot fi anulate în condiţiile 
art. 185 alin. (2) NCPC, la cererea debitorului sau a altor persoane interesate (de exem- 
plu, alţi creditori ai debitorului), dacă se dovedește vătămarea. 

Art. 673. Existenţa unui termen de plată. Când prin titlul executoriu s-a 
stabilit un termen de plată, executarea nu se poate face mai înainte de împlinirea 
acelui termen. 


COMENTARIU 


Faţă de reglementările regăsite în art. 662 alin. (4) și art. 665 alin. (5) pct. 4 NCPC, 
conţinutul art. 673 apare ca fiind inutil. Aceasta, deoarece actuala reglementare nu per- 
mite instanței să încuviinţeze executarea silită a unui titlu executoriu decât atunci când 
constată o creanţă certă, lichidă și exigibilă. Dacă art. 34 recunoaște, pentru anumite 
situații, posibilitatea formulării unor acțiuni preventive, art. 665 nu recunoaşte posibi- 
litatea încuviinţării preventive a executării silite a unor creanţe care nu sunt scadente. 

Articolul 685 NCPC, făcând aplicarea dispozițiilor art. 185 alin. (2) din același cod, 
stabileşte că încălcarea dispoziţiilor art. 673 atrage anularea executării (doar la cererea 
persoanei interesate —n.n.). 

Considerăm că regula de la art. 673 a fost reafirmată pentru a constitui introducere 
la instituția decăderii, tratată în articolele următoare. 


Art. 674. Decăderea debitorului din beneficiul termenului de plată. (1) 
Debitorul care beneficiază de un termen de plată va fi decăzut, la cererea credito- 
rului, din beneficiul acestui termen, dacă: 

1. debitorul se sustrage de la îndeplinirea obligaţiilor care îi revin potrivit legii 
în scopul realizării executării silite; 

2. debitorul risipeşte averea sa; 

3. debitorul este în stare de insolvabilitate îndeobşte cunoscută sau, dacă prin 
fapta sa, săvârşită cu intenție sau dintr-o culpă gravă, a micşorat garanţiile date 
creditorului său ori nu le-a dat pe cele promise sau, după caz, încuviințate; 

4. alți creditori fac executări asupra averii lui. 

(2) În cazurile prevăzute la alin. (1), instanța de executare va hotărî de urgenţă, 
în camera de consiliu, cu citarea părților, în termen scurt. În situația în care debi- 
torul nu mai are domiciliul sau sediul cunoscut, va fi citat la ultimul său domici- 
liu ori sediu. 

(3) Dispoziţiile alin. (1) nu se aplică atunci când debitor este statul sau o uni- 
tate administrativ-teritorială. 


COMENTARIU 


1. Cazuri de decădere din beneficiul termenului. Articolul 674 reunește conţinutul 
art. 382 și art. 383 CPC 1865, sub titulatura „decăderea debitorului din beneficiul terme- 
nului de plată”. 

Nu se poate discuta despre decăderea din beneficiul termenului de plată în cazul 
prestațiilor care, prin natura lor, sunt periodice. În acest caz, părţile vor putea conveni 
schimbarea obiectului obligaţiei conținute în titlul executoriu, transformând prestațiile 
periodice într-o prestație unică sau acceptând alt mod de plată a obligaţiei. 

Trebuie observat că sancţiunea decăderii reglementată de articolul analizat nu inter- 
vine ca urmare a nerespectării unor termene procedurale în sensul art. 185 alin. (1) 
NCPC sau a unor termene de decădere de drept substanţial reglementate prin art. 2545- 
2550 NCC. 

Articolul are în vedere cazurile obligațiilor afectate de modalitatea termenului 
(art. 1411-1420 NCPC). Regimul juridic de drept material aplicabil instituției decăderii 
debitorului din beneficiul termenului de plată este stabilit prin normele Codului civil, 
care, în art. 1417, prevede următoarele: „(1) Debitorul decade din beneficiul termenului 
dacă se află în stare de insolvabilitate sau, după caz, de insolvenţă declarată în condiţiile 
legii, precum și atunci când, cu intenţie sau dintr-o culpă gravă, diminuează prin fapta 
sa garanţiile constituite în favoarea creditorului sau nu constituie garanţiile promise. (2) 
În sensul prevederilor alin. (1), starea de insolvabilitate rezultă din inferioritatea activu- 
lui patrimonial ce poate fi supus, potrivit legii, executării silite, față de valoarea totală 
a datoriilor exigibile. Dacă prin lege nu se prevede altfel, această stare se constată de 
instanță, care, în acest scop, poate ține seama de anumite împrejurări, precum dispariţia 
intempestivă a debitorului, neplata unor datorii devenite scadente, declanșarea împo- 
triva sa a unei proceduri de executare silită și altele asemenea. (3) Decăderea din benefi- 
ciul termenului poate fi cerută și atunci când, din culpa sa, debitorul ajunge în situația de 
a nu mai satisface o condiție considerată esenţială de creditor la data încheierii contrac- 
tului. În acest caz, este necesar să se fi stipulat expres caracterul esenţial al condiţiei și 
posibilitatea sancţiunii decăderii, precum și să fi existat un interes legitim pentru creditor 
să considere condiţia respectivă drept esenţială”. Logic ar fi fost ca în Codul de procedură 
să fie reglementate doar mijloacele procesuale prin intermediul cărora se poate solicita 
instanţei să dispună decăderea. 

Comparând cazurile de decădere din beneficiul termenului de plată reglementate 
atât în Codul civil, cât și în Codul de procedură civilă, constatăm că, în cea mai mare 
parte, sunt identice. Este adevărat că în Codul civil nu se regăsește ipoteza prevăzută în 
art. 674 alin. (1) pct. 1 NCPC - debitorul se sustrage de la îndeplinirea obligațiilor care îi 
revin potrivit legii în scopul realizării executării silite —, dar această ipoteză are o aplicabi- 
litate practică redusă”, întrucât presupune ca, înainte de îndeplinirea obligaţiei stabilite 
în titlul executoriu, dar în scopul realizării acesteia, să fie necesar ca debitorul să îndepli- 
nească alte obligaţii prevăzute în lege. 

Risipirea averii, insolvabilitatea, micșorarea garantiilor și existența altor executări 
silite asupra averii debitorului sunt cazuri justificate pentru ca debitorul să fie decăzut 
din beneficiul termenului, dar trebuie precizat din nou că această sancțiune trebuie sta- 
bilită de către instanţă anterior sau concomitent cu încuviințarea executării. Creditorului 
care va solicita încuviințarea executării silite a unui titlu executoriu ce cuprinde o obliga- 
ţie afectată de un termen îi va fi respinsă cererea de către instanţă în temeiul dispoziţi- 
ilor art. 665 alin. (5) pct. 4 teza ultimă (creanţa nu este exigibilă), neputându-se primi o 
apărare, bazată pe argumente de topografie a textelor, în sensul că ulterior încuviințării 
se va solicita decăderea debitorului din beneficiul termenului. 


2. Procedura decăderii debitorului din beneficiul termenului se realizează în faţa 
instanţei de executare, care judecă de urgenţă, în camera de consiliul! și cu citarea păr- 
ţilor. Intenţia legiuitorului de a accentua celeritatea procedurii a dat naștere unei formu- 

xn 


lări tautologice, din moment ce sintagmele „de urgenţă” sau „în termen scurt”, regăsite 
în alin. (2) teza | al art. 674, au aceeaşi semnificaţie. 


:) Contractele încheiate de persoanele juridice de drept public dau cel mai adesea naștere unor obligaţii pen- 
tru a căror executare este necesar ca, în prealabil, debitorul (persoană juridică de drept privat sau persoană 
fizică) să îndeplinească alte obligații stabilite prin lege. 

2 Dispoziţiile tranzitorii cuprinse în Legea nr. 2/2013 nu afectează această prevedere, dat fiind caracterul spe- 
cial al normei. 

Întrucât cazurile de decădere presupun situaţii în care realizarea procedurii de citare 
cu debitorul poate fi dificilă, legiuitorul a prevăzut că, prin excepție de la dispoziţiile 
art. 155 pct. 14 și art. 167 NCPC, debitorul care nu mai are domiciliul sau sediul cunoscut 
va fi citat la ultimul său domiciliu sau sediu. Prin urmare, debitorii cu domiciliul sau, după 
caz, sediul necunoscut nu vor trebui citați — în această procedură — prin mica publicitate, 
fiind suficientă citarea prin afișare la ultimul domiciliu, respectiv sediu. Excepţia de la 
regulile de citare este prevăzută în favoarea creditorului, astfel că, dacă debitorul va fi 
citat potrivit dreptului comun, nu va putea invoca nulitatea procedurii de citare. 

Hotărârea pe care o va pronunţa instanţa de executare va fi supusă numai apelului în 
termen de 10 zile de la comunicare și va fi executorie. 

Decăderea debitorului din beneficiul termenului se dispune în urma unei proceduri 
contencioase, chiar dacă se realizează concomitent cu procedura încuviinţării executării 
silite. 


Art. 675. Cazul obligaţiilor alternative. (1) Când titlul executoriu cuprinde 
o obligație alternativă, fără să se arate termenul de alegere, executorul judecă- 
toresc va notifica debitorului să îşi exercite acest drept în termen de 10 zile de 
la comunicarea încheierii de încuviinţare a executării, sub sancţiunea decăderii. 

(2) Alegerea prestaţiei va fi făcută prin act scris care va fi notificat executorului 
judecătoresc, iar acesta îl va înştiința de îndată pe creditor despre alegerea făcută. 

(3) După expirarea termenului prevăzut la alin. (1), dreptul de alegere trece 
asupra creditorului. În acest caz, executorul judecătoresc îl va soma pe debitor, 
punându-i în vedere să execute prestația aleasă de creditor. 


COMENTARIU 


Obligaţia este alternativă atunci când are ca obiect două prestații principale, iar exe- 
cutarea uneia dintre acestea îl liberează pe debitor de întreaga obligaţie. Articolul anali- 
zat se referă la ipoteza în care alegerea prestației aparține debitorului şi nu există termen 
de alegere. 

Exercitarea opțiunii de către debitor trebuie făcută în termen de 10 zile de la comu- 
nicarea încheierii de încuviinţare a executării, sub sancţiunea decăderii din dreptul de a 
alege prestația. Expirarea termenului de 10 zile îl pune pe debitor în întârziere, astfel că 
eventuala imposibilitate de executare a uneia dintre prestații îi este imputabilă. 

Actul prin care debitorul alege prestaţia trebuie să fie încheiat în formă scrisă, ad vali- 
ditatem, şi trebuie comunicat executorului care, la rândul său, îl va înștiinţa pe creditor 
despre alegerea făcută. 

Dacă debitorul nu alege în termen prestaţia, dreptul de alegere trece asupra credito- 
rului, iar executorul îl va soma pe debitor să execute prestaţia aleasă. 

Dispoziţiile art. 675 se aplică în mod corespunzător și obligațiilor cu pluralitate de 
prestații (mai mult de două). 


Art. 676. Executarea prestaţiilor reciproce. Când executarea depinde de 
o contraprestaţie, ce rezultă din acelaşi titlu executoriu şi urmează să fie făcută 
de creditor în acelaşi timp cu prestația debitorului, executarea va putea fi făcută 
numai după ce creditorul a oferit debitorului propria prestație sau după ce a 
făcut dovada cu înscris că debitorul a primit-o ori este în întârziere cu primirea ei. 

COMENTARIU 


Întrucât o parte poate invoca neexecutarea obligaţiei celeilalte părți, legiuitorul a 
reglementat modalitatea în care se realizează executarea prestaţiilor reciproce dacă 
acestea izvorăsc din același titlu executoriu. 

Regula stabilită este aceea că executarea silită se poate efectua doar după ce credito- 
rul oferă debitorului propria prestație sau face dovada, prin înscris, că debitorul a primit 
prestaţia ori este în întârziere cu primirea ei. Sintagma „a oferit propria prestație” are în 
vedere atât o executare prealabilă voluntară a propriei obligații, cât și oferta de plată și 
consemnaţțiune reglementată de dispoziţiile art. 1005-1012 NCPC. 

Dispoziţiile art. 676 se aplică doar cazurilor în care contraprestația este prevăzută în 
acelasi titlu executoriu si nu operează compensația. 

Trebuie precizat că executarea silită cerută de creditor va fi încuviinţată, chiar dacă 
titlul executoriu cuprinde o contraprestaţie din partea acestuia. Eventuala neexecutare 
a propriei prestații a creditorului va putea fi invocată de către debitor pe calea contesta- 
tiei la executare. 


Art. 677. Existența unei cauțiuni. Hotărârile ce se execută provizoriu cu 
dare de cauțiune nu se vor executa mai înainte de a se depune cauțiunea. 


COMENTARIU 


În condiţiile în care regimul juridic al cauţiunii judiciare este stabilit prin art. 1056- 
1063 NCPC, titlul marginal al articolului apare ca fiind prea general și nu se reflectă în 
conţinutul acestuia. 

Hotărârile care se execută provizoriu sunt prevăzute în dispoziţiile art. 448-449 NCPC. 
Executarea provizorie poate fi de drept sau judecătorească. 

Instanţa îl poate obliga pe creditor la plata unei cauţiuni, în condiţiile art. 718 alin. (2) 
și (3) NCPC, doar atunci când executarea provizorie este judecătorească. 

Întrucât încuviințarea executării provizorii, în sensul art. 449 NCPC, este diferită de 
încuviințarea executării silite, în sensul art. 665 din același cod, şi codul nu prevede 
excepţii de la obligativitatea încuviinţării executării silite, trebuie stabilit dacă depunerea 
cauțiunii trebuie făcută anterior încuviinţării executării silite de către instanță. 

Considerăm că, în cazul hotărârilor care se execută provizoriu cu dare de cauțiune, 
cerința depunerii prealabile a cautiunii trebuie îndeplinită anterior încuviințării execu- 
tării silite. În acest sens, trebuie observat că, potrivit art. 632 alin. (2) NCPC, constituie 
titluri executorii hotărârile judecătorești care, potrivit legii, pot fi puse în executare silită. 
Or, potrivit art. 677, hotărârile judecătorești nedefinitive, cu executare provizorie, pot fi 
puse în executare doar dacă înainte se depune cauțiunea. 

Prin urmare instanţa sesizată de către executor cu o cerere de încuviinţare a execută- 
rii silite a unei hotărâri judecătorești, care se execută provizoriu cu dare de cauțiune, va 
verifica inclusiv aspectul legat de plata prealabilă a cauţiunii, putând respinge cererea în 
temeiul art. 665 alin. (5) pct. 7, dacă nu s-a făcut dovada plății cauţiunii. 

Oricum, este de reținut că, în cazul hotărârilor cu executare provizorie, cauțiunea se 
stabileşte de către instanța care pronunță hotărârea, și nu de către instanţa de execu- 
tare, chiar dacă art. 449 alin. (1) teza ultimă face trimitere la art. 718 alin. (2) și (3) NCPC. 

Articolul 685 stabilește că încălcarea dispoziţiilor art. 677 atrage anularea executării. 

Art. 678. Constatarea actelor de executare. (1) Dacă din lege nu rezultă con- 
trariul, pentru toate actele de executare efectuate în cursul executării, executorul 
judecătoresc este obligat să încheie procese-verbale care vor cuprinde următoa- 
rele menţiuni: 

a) denumirea şi sediul organului de executare; 

b) numele şi calitatea celui care încheie procesul-verbal; 

c) data întocmirii procesului-verbal şi numărul dosarului de executare; 

d) titlul executoriu în temeiul căruia se efectuează actul de executare; 

e) numele şi domiciliul ori, după caz, denumirea şi sediul debitorului şi cre- 
ditorului; 

f) locul, data şi ora efectuării actului de executare; 

g) măsurile luate de executor sau constatările acestuia; 

h} consemnarea explicaţiilor, opozițiilor şi obiecțiunilor participanţilor la exe- 
cutare; 

1) alte menţiuni cerute de lege sau considerate de executor ca fiind necesare; 

j) menţionarea, când este cazul, a lipsei creditorului sau debitorului ori a refu- 
zului sau a împiedicării de a semna procesul-verbal; 

k) menționarea numărului de exemplare în care s-a întocmit procesul-verbal, 
precum. şi a persoanelor cărora li s-a înmânat acesta; 

l} semnătura executorului, precum şi, când este cazul, a altor persoane intere- 
sate în executare sau care asistă la efectuarea actului de executare; 

m) ştampila executorului judecătoresc. 

(2) Menţiunile de la alin. (1) lit. a)-g), 1) şi m) sunt prevăzute sub sancţiunea 
nulității. 


COMENTARIU 


Efectuarea actelor de executare se constată de către executorul judecătoresc prin 
întocmirea unui proces-verbal care cuprinde menţiunile prevăzute în art. 678 lit. a)-m). 
Dacă legea nu prevede felul actului încheiat de către executorul judecătoresc, acesta va 
întocmi un proces-verbal. 

Pentru constatarea efectuării actelor de executare printr-un alt act este necesară o 
prevedere legală expresă, cum este cazul art. 656 alin. (1), care prevede situaţii în care 
executorul dispune prin încheiere. 

Lipsa din procesul-verbal încheiat de către executor a uneia sau mai multora dintre 
menţiunile prevăzute la lit. a)-g) și |) din alin. (1) este sancţionată de lege cu nulitatea 
condiţionată. Fiind vorba despre o nulitate expresă, vătămarea se prezumă, dar partea 
interesată poate face dovada contrară acestei prezumţii (art. 175 alin. (2) NCPC]. 

Lipsa din procesul-verbal a uneia sau mai multora dintre menţiunile prevăzute în 
alin. (1) lit. h)-k) este sancţionată de lege tot cu nulitatea condiționată, dar regimul juri- 
dic al acestei nulităţi este cel prevăzut în art. 175 alin. (1) NCPC. În cazul unor astfel de 
neregularități formale ale procesului-verbal, partea care contestă actul executorului tre- 
buie să probeze că prin nerespectarea cerinţei legale i s-a produs o vătămare. Instanţa va 
desfiinţa procesul-verbal doar dacă vătămarea nu poate fi înlăturată altfel. 

Mijlocul procedural de invocare a nulităţii procesului-verbal este formularea unei 
contestaţii la executare. 

Întrucât noua reglementare a conţinutului procesului-verbal nu diferă de reglemen- 
tarea art. 388 CPC 1865, soluţiile de practică judiciară pronunţate sub imperiul codului 
anterior își menţin valabilitatea. 

Întrucât noul cod introduce și încheierea printre actele întocmite de către executor 
în cursul executării silite, este util să se stabilească ce se întâmplă când executorul! întoc- 
meste un proces-verbal pentru situaţii care necesitau întocmirea unei încheieri şi invers. 

Considerăm că, dacă este doar o problemă de denumire a actului, menţiunile din 
cuprinsul acestuia fiind cele cerute de lege pentru actul care trebuia întocmit, se pune 
doar problema unei erori materiale, care se îndreaptă conform art. 655 alin. (2) NCPC. 

Dacă executorul întocmește proces-verbal, deși legea prevede că trebuia întocmită o 
încheiere sau invers, considerăm că sancţiunea care intervine este cea a nulităţii necon- 
diționate, conform art. 176 pct. 6 NCPC. Într-o astfel de situaţie se încalcă o dispoziţie 
legală extrinsecă actului de procedură și nu se aplică dispoziţiile art. 175 alin. (1), mai 
ales că este posibil ca procesul-verbal sau încheierea să respecte cerințele de formă pre- 
văzute în art. 678 alin. (1), respectiv art. 656 alin. (1) NCPC. 


Art. 679. Accesul la bunurile debitorului. (1) În vederea executării unei 
hotărâri judecătoreşti, executorul judecătoresc poate intra în încăperile ce repre- 
zintă domiciliul, reşedinţa sau sediul unei persoane, precum şi în orice alte locuri, 
cu consimțământul acesteia, iar în caz de refuz, cu concursul forței publice. 

(2) În cazul altor titluri executorii decât hotărârile judecătoreşti, la cererea 
creditorului sau a executorului judecătoresc, depusă odată cu cererea de încu- 
viințare a executării silite ori pe cale separată, instanța competentă va autoriza 
intrarea în locurile menționate la alin. (1). Instanța se pronunţă, de urgenţă, în 
camera de consiliu, cu citarea terțului care deține bunul, prin încheiere executorie 
care nu este supusă niciunei căi de atac. 


COMENTARIU 


1. Dreptul de acces al executorului. După cum rezultă din expresiile folosite de către 
legiuitor, sintagma „în încăperile ce reprezintă domiciliul, reședința sau sediul unei per- 
soane, precum și în orice alte locuri” trebuie interpretată extensiv și acoperă toate situ- 
ațiile în care accesul într-un spațiu, împrejmuit sau neîmprejmuit, necesită acordul deti- 
nătorului acestuia. 

Indiferent de felul titlului executoriu, nu este necesar să se ceară concursul forţei 
publice sau autorizarea instanţei dacă terțul permite accesul executorului în spaţiu. Într- 
o astfel de situaţie, este indicat ca la pătrunderea în spaţiu executorul să apeleze la mar- 
tori asistenţi, conform art. 660 alin. (2) NCPC. 

Executorul judecătoresc poate intra în spațiile aflate în detenția sau posesia unor 
terțe persoane, chiar în lipsa consimțământului acestora, doar dacă astfel are acces la 
bunuri ale debitorului urmărit. Accesul în respectivele spaţii se realizează diferit după 
cum executarea silită privește o hotărâre judecătorească sau un alt titlu executoriu. În 
primul caz, executorul apelează direct la concursul forţei publice, iar în cel de-al doilea, 
solicită în prealabil autorizarea instanţei. 

instituirea a două regimuri juridice diferite pentru dreptul de acces al executorului 
este justificată de necesitatea respectării dispoziţiilor art. 27 din Constituţia României, 
revizuită, potrivit cărora pătrunderea sau rămânerea în domiciliul ori în reședința unei 
persoane fără învoirea acesteia poate fi făcută, printre altele, doar pentru executarea 

unei hotărâri judecătorești. Or, dacă s-ar permite accesul executorului fără autorizarea 
instanţei și în cazul altor titluri executorii decât hotărârile judecătorești, s-ar ajunge la 
nesocotirea inviolabilității domiciliului, în absenţa unei hotărâri judecătoreşti. 

Trebuie precizat că încheierea de încuviinţare a executării silite este pronunţată 
într-o procedură necontencioasă (care nu presupune nici măcar citarea debitorului și cu 
atât mai mult a unor terțe peroane) şi, din acest motiv, nu este o hotărâre care justifică 
incidenţa situaţiei de excepţie de la regula inviolabilităţii domiciliului terţului. 


2. Autorizarea instanţei. Dacă alin. (1) al art. 679 păstrează conţinutul alin. (1) al 
art. 384! CPC 1865, observăm că alin. (2) a fost amendat în privinţa a trei chestiuni. 

În primul rând, legiuitorul a recunoscut și creditorului posibilitatea de a solicita instan- 
tei să autorizeze accesul executorului în locurile menţionate la alin. (1) al art. 679. Vechea 
reglementare recunoștea doar executorului judecătoresc dreptul de a formula o cerere 
de autorizare a accesului. Cererea!!! se poate depune odată cu cererea de încuviinţare 
a executării silite sau, ulterior, pe cale separată. Cererea de autorizare este o cerere dis- 
tinctă, astfel că trebuie să cuprindă, pe lângă menţiunile prevăzute de art. 148 NCPC, 
indicarea terțului care deține spaţiul în care se solicită autorizarea accesului și indicarea 
bunurilor debitorului aflate în respectivul spaţiu. 

În al doilea rând, legiuitorul face referire la instanţa competentă, în condiţiile în care 
vechiul cod se referea la instanța de executare. Faţă de dispoziţiile art. 650 alin. (2) NCPC, 
care lasă în competenţa instanţei de executare „orice alte incidente apărute în cursul 
executării silite”, apreciem că instanța competentă este chiar instanţa de executare, 
astfel că noua exprimare nu are efecte în privinţa conţinutului. La aceeași concluzie se 
ajunge și dacă se are în vedere că cererea de autorizare poate fi depusă, inclusiv, odată 
cu cererea de încuviinţare a executării silite. 

În al treilea rând, trebuie observat că noua procedură prevede expres necesitatea 
citării terțului care deține bunul, pe când vechea procedură prevedea că instanţa judecă 
fără citarea părților. 

Instanţa se pronunță asupra cererii de autorizare, de urgenţă, în camera de consiliul”, 
prin încheiere care nu este supusă niciunei căi atac. Precizarea legiuitorului că respectiva 
încheiere este executorie nu este riguros exactă, din moment ce este posibilă o soluţie 
de respingere. Dacă ne referim strict la ipoteza încheierii de admitere a cererii, caracte- 
rul executoriu al acesteia rezulta oricum din faptul că încheierea nu este supusă niciunei 
căi de atac. 

Comparând cele două forme ale alin. (2) și constatând că soluţia legislativă de neci- 
tare a părţilor a fost modificată, în sensul că se citează terţul, ajungem la concluzia că 
voința legiuitorului a fost aceea ca debitorul și creditorul să nu fie citați în această pro- 
cedură. La aceeași concluzie se ajunge dacă se observă caracterul de procedură judiciară 
necontencioasă al cererii având ca obiect darea autorizaţiei judecătorești. 


Art. 680. Identificarea bunurilor urmăribile. (1) Executorul judecătoresc 
are dreptul să identifice bunurile urmăribile ale debitorului şi, la locul unde ele 
se găsesc, să îndeplinească asupra lor acte de executare, în prezenţa debitorului 


i! Legea nr. 146/1997 nu conţine dispoziţii privitoare la taxa de timbru datorată pentru cererile de autorizare a 
accesului executorului, astfel că se aplică dispoziţiile art. 13, potrivit cărora „toate celelalte acțiuni și cereri nee- 
valuabile în bani, cu excepţia celor scutite de plata taxei judiciare de timbru potrivit legii, se timbrează cu 8 lei”. 
2! Dispoziţiile tranzitorii cuprinse în Legea nr. 2/2013 nu afectează această prevedere, dat fiind caracterul spe- 
cial al normei. 

sau a unuia dintre membrii majori ai familiei sale ori a unei alte persoane majore 
care se află în acel loc, iar în lipsa acestora, în prezența unui agent al forței publice 
sau, în cazurile şi condițiile prevăzute de lege, a 2 martori asistenți. 

(2) Identificarea bunurilor urmăribile şi efectuarea actelor de executare la 
domiciliul sau la sediul altei persoane decât cel al debitorului se pot face, în lipsa 
acordului persoanei respective, numai cu autorizarea prealabilă a instanței de 
executare, dată potrivit art. 679 alin. (2). 


COMENTARIU 


1. Identificarea bunurilor. Identificarea bunurilor urmăribile ale debitorului și înde- 
plinirea actelor de executare relative la acestea se fac de către executor în prezenţa debi- 
torului, a unui membru major al familiei acestuia, a unei alte persoane majore sau, dacă 
acest lucru nu este posibil, în prezenţa unui agent al forței publice sau, în cazurile și în 
condiţiile prevăzute de lege, a doi martori asistenţi. 

Legalitatea actului de executare este asigurată prin participarea uneia dintre persoa- 
nele enumerate în alineatul reprodus anterior. Executorul nu are obligaţia de a asigura 
cu prioritate și în această ordine prezenţa debitorului, urmată de prezenţa unui membru 
major al familiei acestuia ș.a.m.d. Apreciem că actul este legal întocmit în prezenţa unui 
agent al forţei publice sau, după caz, a martorilor asistenţi, dacă, indiferent de motiv, 
persoanele enumerate anterior nu sunt de faţă la momentul respectiv. 

Prezenţa a doi martori asistenţi este necesară atunci când se identifică bunuri ale 
debitorului situate într-o locuinţă, într-un local, într-un depozit sau într-o altă încăpere și 
se procedează la sechestrarea, respectiv ridicarea acelor bunuri. 


2. Autorizarea prealabilă a instanţei de executare. Alineatul (2) al art. 680 precizează 
că, în lipsa acordului terţului, autorizarea prealabilă a instanţei este necesară, indiferent 
de felul titlului executoriu, dacă se pune problema identificării și efectuării unor acte de 
executare asupra unor bunuri aflate la domiciliul ori sediul altor persoane decât debitorul. 

Din modul de redactare a art. 679 alin. (2) și art. 680 alin. (2) pare a rezulta că pro- 
cedura autorizării de către instanţă a accesului la bunurile debitorului este distinctă de 
procedura autorizării de către instanţă a identificării bunurilor urmăribile și că executorul 
sau creditorul ar trebui să le parcurgă succesiv pe ambele. 

Raportându-ne la considerente de ordin pragmatic, putem afirma, în pofida redactă- 
rii defectuoase, că, autorizând accesul, instanța autorizează inclusiv identificarea bunu- 
rilor şi invers. Ar fi de dorit ca textele menţionate să fie reunite într-unul singur, pentru a 
nu lăsa loc abuzurilor de drept din partea debitorului. 


Art. 681. Măsuri în cazul opunerii la executare. (1) În cazul în care exe- 
cutorul judecătoresc întâmpină opunere la efectuarea unui act de executare, la 
cererea acestuia, făcută în condiţiile art. 658 alin. (2), organele de poliție, jandar- 
merie şi alți agenti ai forței publice sunt obligaţi să asigure îndeplinirea efectivă 
a activităţii de executare silită, inclusiv prin îndepărtarea de la locul executării a 
debitorului sau a oricărei alte persoane. 

(2) Dacă opunerea la executare întruneşte elementele constitutive ale unei 
fapte prevăzute de legea penală, executorul judecătoresc încheie un proces-verbal, 
pe care îl va trimite de îndată parchetului de pe lângă instanţa de executare. 
Sesizarea parchetului nu împiedică continuarea executării silite. 

COMENTARIU 


1. Opunerea la executare. Măsurile reglementate de art. 681 sunt materializări ale 
rolului statului în cadrul executării silite, astfel cum acesta este stabilit în art. 626 NCPC. 

Opunerea la executare se poate realiza prin orice acțiuni sau inacțiuni al căror rezultat 
este împiedicarea executorului judecătoresc în efectuarea unui act de executare silită. 

Din perspectiva articolului analizat, nu este relevantă persoana care se opune la exe- 
cutare, aceasta putând fi debitorul, membri ai familiei acestuia sau orice altă persoană. 
intră sub incidenţa art. 681 inclusiv faptele de opunere la executare care sunt consecința 
neprimirii de către executor a unor obiecţiuni de natură juridică formulate cu privire la 
actul de executare ce urmează să se efectueze. Aceasta, deoarece nimănui nu îi este per- 
mis să își facă singur dreptate, iar nelegalitatea actelor de executare sau existenţa unor 
impedimente la efectuarea acestora sunt aspecte care pot fi invocate pe calea contesta- 
tiei la executare atât de către părţi, cât ṣi de către orice persoană interesată. 

Dacă opunerea la executare nu poate fi înlăturată pe cale amiabilă, executorul nu 
este îndrituit să folosească forţa pentru înlăturarea ei, ci va trebui să se adreseze autori- 
tății competente pentru a asigura concursul forței publice. Formalismul procedurii pre- 
supune că executarea silită va continua la un moment ulterior, după ce se va asigura 
concursul forţei publice. Persoana care s-a opus executării va putea fi obligată și la des- 
păgubiri în condiţiile dreptului comun. 

Organele de poliţie, jandarmerie sau alţi agenţi ai forţei publice au obligaţia de a asi- 
gura îndeplinirea efectivă a activităţii de executare silită de către executor, prin luarea 
măsurilor necesare pentru a înlătura opunerea la executare. 


2. Sesizarea infracţiunii. Dacă apreciază că faptele de opunere la executare întrunesc 
elementele constitutive ale unei infracțiuni, executorul va încheia de îndată un proces- 
verbal, pe care îl va trimite parchetului de pe lângă instanţa de executare. Executorului 
nu i se lasă posibilitatea sesizării parchetului competent, ci doar a parchetului de pe 
lângă instanța de executare, pe considerentul că acest parchet poate efectua în mod 
prompt actele de urmărire penală. 

Sesizarea parchetului în condiţiile alin. (2) nu împiedică continuarea executării silite, 
executorul putând solicita, dacă este cazul, concursul forței publice. 


Art. 682. Locul executării. Executarea silită se efectuează, după caz, la locul 
unde debitorul realizează venituri sau la locul unde se găsesc alte venituri ori 
bunuri ale sale supuse urmăririi, dacă legea nu dispune altfel. 


COMENTARIU 


Articolul 682 stabilește care este locul executării în funcţie de: 

a) locul în care debitorul realizează venituri; 

b) locul în care se găsesc alte venituri ale debitorului sau 

c) locul în care se găsesc bunuri supuse urmăririi. 

Cazuri în care legea dispune altfel regăsim în materia popririi şi în materia executării 
hotărârilor judecătorești referitoare la minori. 

Prin instituirea acestui articol, legiuitorul a urmărit să lase posibilitatea executorului 
legal sesizat și competent, potrivit art. 651 NCPC, să efectueze acte de executare în afara 

circumscripției curții de apel pe lângă care funcţionează!!!, acolo unde specificul execu- 
tării o impune. 

În acest sens, observăm că, potrivit art. 651 alin. (1) lit. b), competent să efectueze 
executarea silită directă mobiliară este executorul din circumscripţia curții de apel unde 
se află sediul sau, după caz, domiciliul debitorului, iar potrivit art. 682, executarea silită 
directă mobiliară se efectuează la locul situării bunului mobil. Or, este evident că execu- 
torul competent va putea efectua actele de executare necesare, chiar dacă domiciliul 
debitorului și locul situării bunului mobil nu sunt situate în circumscripţia aceleiași curți 
de apel. 


Art. 683. Timpul în care se efectuează executarea. (1) Niciun act de execu- 
tare nu se va putea face înainte de ora 6,00 şi nici după ora 20,00. 

(2) Executarea silită nu se va putea face la alte ore decât cele menționate şi 
nici în zilele nelucrătoare, stabilite potrivit legii, în afară de cazul în care se dis- 
pune altfel prin chiar hotărârea judecătorească pusă în executare sau de cazurile 
urgente în care executarea poate fi încuviințată de instanța de executare, prin 
încheiere dată în condiţiile art. 679 alin. (2). 

(3) Cu titlu de excepție, executarea începută va putea continua în aceeaşi zi, 
dar nu mai târziu de ora 22,00, iar în zilele următoare, în condiţiile prevăzute la 
alin. (1). 


COMENTARIU 


1. Intervalul orar. Necesitatea protejării deopotrivă atât a drepturilor creditorilor, cât 
și a drepturilor debitorilor sau a altor persoane a impus stabilirea unui interval de timp 
în cadrul căruia se poate desfăşura executarea silită. 

Legiuitorul a stabilit că nicio executare silită nu va putea începe înainte de ora 6,00 și 
că niciun act de executare nu va fi efectuat după ora 20,00. Executarea începută va putea 
continua, cu titlu de excepţie, în aceeași zi chiar și după ora 20,00, dar nu mai târziu de 
ora 22,00. 

Din redactarea ultimului alineat al articolului rezultă că, pe parcursul unei executări 
silite, este permisă cel mult o singură dată depășirea orei 20,00. Executarea nu poate fi 
începută după ora 20,00, chiar dacă s-ar termina înaintea orei 22,00. Pentru depășirea 
orei 20,00 în condiţiile menţionate, nu este necesară încuviințarea instanței. 


2. Zilele lucrătoare. Executarea silită se efectuează doar în zilele lucrătoare. În zilele 
nelucrătoare!! nu pot fi începute executări silite sau efectuate acte de executare. Întru- 
cât stabilirea zilelor nelucrătoare se poate face prin mai multe tipuri de acte normative, 
considerăm că sintagma „potrivit legii” din alin. (2) trebuie interpretată extensiv. 

Articolul permite ca executarea silită să fie efectuată în zilele nelucrătoare dacă: 

a) s-a dispus astfel prin titlul executoriu care este reprezentat exclusiv de o hotărâre 
judecătorească sau 

b} instanţa de executare a încuviinţat expres acest lucru. 


1] Potrivit art. 8 din Legea nr. 188/2000, republicată, executorii judecătorești își îndeplinesc atribuţiile în cir- 
cumscripția curții de apel în raza căreia se află judecătoria pe lângă care funcționează, dacă prin lege nu se 
dispune altfel. 

3 Cu privire la zilele nelucrătoare, a se vedea dispoziţiile art. 137 și art. 139 ÇC. muncii, republicat. 

Instanţa de executare va putea încuviința efectuarea executării silite, inclusiv în zilele 
nelucrătoare, doar în cazuri urgente, la cererea creditorului sau a executorului, prin 
încheiere pronunţată în camera de consiliu, executorie, nesupusă niciunei căi de atac. 
Deși norma la care se face trimitere — art. 679 alin. (2) — stabilește că instanţa va cita ter- 
tul care deţine bunul, apreciem că, în cazul analizat, se va cita debitorul sau persoana 
care ar fi afectată prin efectuarea executării în zilele nelucrătoare. Instanţa nu va putea 
autoriza efectuarea executării silite în alt interval de timp decât cel prevăzut la alin. (1), 
indiferent dacă este vorba de zile lucrătoare sau zile nelucrătoare. 


3. Sancţiune. Încălcarea dispoziţiilor art. 683 atrage anularea executării, potrivit pre- 
vederilor art. 685 NCPC. 


Art. 684. Executarea în lipsa părților. Actele de executare îndeplinite în 
lipsa părților, când prezenţa lor nu este expres cerută de lege, sunt valabile, dacă 
sunt făcute cu respectarea dispoziţiilor legale. 


COMENTARIU 


Executorul poate efectua acte de executare, chiar dacă părțile lipsesc, cu excepţia 
situaţiei în care legea prevede necesitatea prezenţei lor. O astfel de prevedere regăsim în 
dispoziţiile art. 909 alin. (2) NCPC referitoare la punerea în executare a hotărârilor jude- 
cătorești referitoare la minori. 

Articolul nu se referă la înștiințarea părţilor despre efectuarea unui act de executare 
silită, ci doar la prezenţa acestora la efectuarea lui. 


Art. 685. Sancţiune. Încălcarea dispoziţiilor art. 673, 677 şi 683 atrage anu- 
larea executării. 


COMENTARIU 


Executarea unor creanţe afectate de termen, efectuarea actelor de executare fără a 
fi plătită cauţiunea, atunci când este cazul, precum și efectuarea executării în afara ore- 
lor și zilelor permise de lege reprezintă aspecte în cazul cărora legiuitorul a considerat 
necesar să prevadă o nulitate expresă în sensul art. 175 alin. (2) NCPC — nulitatea este 
condiționată de vătămare, dar vătămarea se prezumă. 

În opinia noastră, nu era necesară instituirea unei nulităţii exprese în condiţiile 
art. 175 alin. (2), deoarece termenul care afectează creanta, cauțiunea care trebuie plă- 
tită în prealabil și orele, respectiv zilele în care se face executarea sunt cerințe legale 
extrinseci actelor de executare silită, a căror nerespectare ar fi atras sancţiunea nulităţii 
necondiționate de existenţa unei vătămări, în condiţiile art. 176 pct. 6 NCPC. 

Dacă în privinţa nulităţii exprese poate fi acceptată reglementarea legiuitorului, nu 
aceeaşi este situaţia în cazul instituirii sancțiunii anulării executării. Sub acest aspect, tre- 
buie observat că anularea executării silite înseși, cum spune articolul, poate fi necesară 
și utilă în cazul executării unei creanţe afectate de termen sau în cazul în care cauţiunea 
vizează executarea provizorie a hotărârii. Din contră, sancţiunea anulării întregii execu- 
tări nu poate fi acceptată atunci când doar un act de executare se face în afara progra- 
mului de lucru sau atunci când cauțiunea privea doar efectuarea unui anumit act de exe- 
cutare, și nu efectuarea executării înseși. 

Secțiunea a 3-a. Executarea împotriva 
moștenitorilor 


Art. 686. Interzicerea executării silite. (1) Dacă debitorul moare înainte de 
sesizarea executorului judecătoresc, nicio executare silită nu poate fi pornită, iar 
dacă moare după ce aceasta a fost pornită, ea nu poate fi continuată cât timp 
moştenirea nu a fost acceptată de către cei chemați la moştenire sau, în lipsă, cât 
timp nu a fost numit, în condițiile legii, un curator al succesiunii ori, după caz, un 
curator special pentru executare, în condițiile art. 58. 

(2) În cazul în care creditorul sau executorul judecătoresc ia cunoştinţă, 
în orice mod, de faptul că debitorul a decedat, acesta este obligat să solicite de 
îndată camerei notarilor publici în a cărei circumscripție a avut ultimul domiciliu 
defunctul să facă menţiune în registrul special prevăzut de lege despre începerea 
executării silite şi să îi elibereze un certificat din care să rezulte dacă moştenirea 
debitorului a fost sau nu dezbătută, iar în caz afirmativ, care sunt persoanele care 
au calitatea de moştenitori, precum şi faptul dacă până la acceptarea moştenirii de 
către cel puţin unul dintre succesibili a fost sau nu numit un curator al succesiunii. 

(3) În cazul în care se constată că moştenirea nu a fost dezbătută sau, după 
caz, acceptată, creditorul sau executorul judecătoresc poate cere camerei notari- 
lor publici în a cărei circumscripție a avut ultimul domiciliu defunctul sau, după 
caz, notarului public deja sesizat întocmirea inventarului succesiunii sau desem- 
narea unei persoane în acest scop. 


Art. 687. Începerea executării contra moştenitorilor. (1) Dacă debitorul 
moare înainte de începerea executării silite şi se constată că nu există niciun moş- 
tenitor acceptant şi nici nu este numit un curator al succesiunii, la cererea credi- 
torului ori a executorului judecătoresc, instanța de executare va numi de îndată 
un curator special, până când va fi numit, în condiţiile legii, curatorul succesiunii, 
dispoziţiile art. 58 aplicându-se în mod corespunzător. 

(2) În cazul în care moştenirea a fost acceptată şi există numai moştenitori 
majori, executarea silită va fi pornită împotriva tuturor, în afară de cazul în care 
numai unii dintre aceştia sunt chemaţi, de lege ori potrivit voinței defunctului, 
să răspundă pentru anumite datorii ale defunctului. Dacă executarea silită este 
pornită contra tuturor moştenitorilor, aceştia vor fi citați, printr-o înştiinţare 
colectivă, făcută la locul deschiderii moştenirii, pe numele acesteia, cu excepția 
cazului în care au ales, cu ocazia dezbaterii succesorale ori chiar ulterior, un alt 
domiciliu în vederea citării sau un reprezentant al acestora, după caz. 

(3) Dacă între moştenitori sunt şi minori sau persoane puse sub interdic- 
ție judecătorească, executarea silită nu va putea fi pornită decât după numirea 
reprezentanţilor sau a ocrotitorilor legali. Dacă însă după o lună de la moartea 
debitorului sau de la punerea sub interdicție judecătorească nu a fost numit 
reprezentantul sau ocrotitorul legal, creditorul sau executorul judecătoresc va 
putea cere instanţei de executare numirea unui curator special, până la numirea 
lui, dispoziţiile art. 58 aplicându-se în mod corespunzător. 

Art. 688. Continuarea executării contra moştenitorilor. Dacă la moartea 
debitorului executarea era începută, ea se suspendă şi nu va fi reluată împotriva 
succesibililor acceptanți decât după 10 zile de la data când aceştia au fost încu- 
noştințați despre continuarea executării silite, dispoziţiile art. 687 aplicându-se în 
mod corespunzător. 


COMENTARIU 


1. Scopul reglementării. Principiul legalității executării silite impune, printre altele, 
respectarea drepturilor părților, ceea ce face necesară reglementarea distinctă și deta- 
liată a situațiilor în care, înainte de începerea executării silite ori pe parcursul acestei, a 
decedat debitorul, mai ales că unele proceduri execuţionale au caracter necontencios și 
nu presupun obligativitatea încunoștinţării ori participării debitorului. 

Secţiunea a 3-a, intitulată „Executarea împotriva moștenitorilor”, stabilește procedu- 
rile care trebuie urmate de către creditor sau executor în ipoteza decesului debitorului. 
Evenimentul decesului constituie, în funcție de momentul la care intervine, impediment 
la începerea executării silite ori, după caz, la continuarea acesteia. Impedimentul repre- 
zentat de decesul debitorului are, în ambele cazuri, efect dilatoriu asupra executării, dar 
poate dobândi efect dirimant în cazul conduitei nediligente a creditorului. 

Denumirea secţiunii analizate și conţinutul normelor pe care le cuprinde circumscriu 
domeniul de aplicare al dispoziţiilor art. 686-688 la executările silite în care debitorul 
este persoană fizică, deoarece doar într-o astfel de ipoteză se poate vorbi despre „deces” 
și „moştenitori“. Calitatea creditorului de persoană fizică sau juridică ori felul titlului exe- 
cutoriu sunt irelevante din perspectiva instituţiei analizate. 


2. Decesul debitorului anterior începerii executării. Dacă decesul debitorului a inter- 
venit după momentul la care titlul constatator al obligaţiei a dobândit caracter execu- 
toriu, dar înainte de sesizarea executorului judecătoresc, pornirea executării silite este 
prohibită. 

Creditorul va putea începe executarea silită în următoarele situații: 

a) succesiunea a fost acceptată de către cei chemaţi la moștenire; întrucât art. 636 
alin. (1) nu distinge după felul acceptării, aceasta poate fi expresă sau tacită, cu condiţia 
rezultată din alin. (2) de a fi constatată prin emiterea unui certificat de calitate de către 
notarul public; 

b) a fost numit un curator a! succesiunii. Potrivit art. 1136 NCC, cât timp moștenirea 
nu a fost acceptă sau dacă succesibilul nu este cunoscut, notarul public competent poate 
să numească un curator special al moștenirii, pentru apărarea drepturilor moștenitorului 
eventual; executarea silită va fi îndreptată de către creditor împotriva curatorului special; 

c} a fost numit un curator special pentru executare. Aceasta are loc: 

— când moștenitorul sau unul dintre moştenitori este o persoană fizică lipsita de 
capacitatea de exercițiu al drepturilor civile și nu are reprezentant ori ocrotitor legal sau 

— când nu există nici moștenitor acceptant, nici curator special. 

Curatorul special pentru executare se numește de către instanţa de executare la 
cererea creditorului sau a executorului judecătoresc. Determinarea instanţei de execu- 
tare este dificilă, întrucât debitorul a decedat înainte de începerea executării, ceea ce 
înseamnă că executorul nu a fost sesizat. Curatorul special numit de către instanţă va 
reprezenta moștenitorul lipsit de capacitate de exerciţiu până la numirea reprezentan- 

tului legal, potrivit legii, sau, după caz, va reprezenta moștenirea până când va fi numit 
curatorul succesiunii. 

Dacă moștenirea nu a fost dezbătută sau acceptată, creditorul sau executorul poate 
cere camerei notarilor publici în a cărei circumscripție a avut ultimul domiciliu defunc- 
tul sau, după caz, notarului public deja sesizat întocmirea inventarului succesiunii sau 
desemnarea unei persoane în acest scop. Întocmirea inventarului succesiunii nu presu- 
pune intervenţia instanţei. Alineatul (3) al art. 686 nu prevede care sunt efectele reali- 
zării inventarului din punctul de vedere al creditorului urmăritor. Articolul 104 din Legea 
nr. 36/1995, republicată, prevede că „(1) La cererea persoanelor interesate, se va pro- 
ceda la inventarierea bunurilor succesorale, în condiţiile prevăzute de lege. Dacă nu 
există cerere anterioară pentru deschiderea procedurii succesorale, cererea de inventa- 
riere ţine loc și de cerere de deschidere a acestei proceduri. (2) Inventarul poate fi făcut 
și de către o altă persoană desemnată de notarul public în baza unei împuterniciri date în 
acest sens. (3) În situaţia în care bunurile moştenirii se află în circumscripţii judecătorești 
diferite, notarul public sesizat va solicita efectuarea inventarului prin comisie rogatorie. 
(4) Cererea de inventariere poate fi făcută de orice succesibil, de executorul testamen- 
tar, de creditorii defunctului sau ai moștenitorilor ori de altă persoană care justifică un 
interes. (5) La întocmirea inventarului pot participa succesibilii sau, după caz, executorul 
testamentar, creditorii și 2 martori. În cazul în care succesibilii, executorul testamentar 
sau creditorii refuză să semneze procesul-verbal, semnătura martorilor este suficientă 
pentru îndeplinirea procedurii. (6) La primirea cererii de efectuare a inventarului, nota- 
rul va anunţa succesibilii despre efectuarea inventarului. (7) În cazul în care unul dintre 
succesibili sau altă persoană care are în posesie bunuri din patrimoniul defunctului se 
opune la efectuarea inventarului, notarul va întocmi un proces-verbal în care va face 
mențiune despre opunere și va indica persoanelor care insistă la inventariere să solicite 
instanţei competente să dispună efectuarea inventarului. (8) În cazul în care instanţa a 
dispus efectuarea inventarului, notarul îl va efectua, fără să mai ţină seama de vreo opo- 
ziție, iar în procesul-verbal de inventariere va menţiona că inventarierea se face în baza 
hotărârii judecătorești”. 

În lipsa unor dispoziţii legale sau testamentare contrare, moștenitorii răspund soli- 
dar pentru datoriile defunctului. Dacă nu au indicat un domiciliu pentru citare sau dacă 
nu au desemnat un reprezentant, moștenitorii vor fi citați printr-o înștiințare colectivă, 
făcută la locul deschiderii moştenirii, pe numele acesteia. Interpretând per a contrario 
dispozițiile art. 687 alin. (2) teza ultimă, se ajunge la concluzia că moștenitorul unic va 
trebui citat la propriul domiciliu sau la domiciliul pe care l-a indicat, sub sancţiunea nuli- 
tății, conform art. 175 alin. (1) NCPC. 

În cazul minorilor sau interzișilor judecătoreşti legea stabileşte un termen limită de o 
lună, care curge de la data decesului debitorului, respectiv de la data punerii sub inter- 
dictie, în cadrul căruia trebuie numiţi reprezentanţii sau ocrotitorii legali. După expirarea 
acestui termen, creditorul sau executorul judecătoresc va putea cere instanţei de execu- 
tare numirea unui curator special, conform art. 58 NCPC, care își va îndeplini atribuţiile 
până la numirea reprezentantului sau ocrotitorului legal. 


3. Decesul debitorului ulterior începerii executării. Dacă decesul debitorului a sur- 
venit după începerea executării silite, intervine suspendarea executării silite, care ope- 
rează de drept. 

Continuarea executării contra moștenitorilor poate avea loc doar după trecerea a 10 
zile de la data când aceștia au fost încunoștințați despre continuarea executării silite con- 
form procedurii arătate în art. 687 alin. (2). 

Executarea silită va privi doar bunurile debitorului decedat — care formează patrimo- 
niul succesoral —, nu și celelalte bunuri aflate în patrimoniul moștenitorilor acceptanţi. 

Întrucât ultima teză a art. 688 prevede aplicarea corespunzătoare a întregului art. 687, 
continuarea executării se va putea face, în lipsă de moștenitori acceptanțţi, împotriva 
curatorului succesiuni, iar, în lipsa acestuia, împotriva curatorului special pentru executare. 
Considerăm că în cazul curatorilor termenul de 10 zile curge de la data încunoştinţării lor. 

Eventuala vacantare viitoare a succesiunii nu împiedică aplicarea dispoziţiilor arătate 
anterior (chiar dacă art. 1137 NCC instituie un termen de 1 an și 6 luni de la data deschi- 
derii succesiunii), deoarece numirea curatorului succesiunii de către notarul public com- 
petent (eventual la solicitarea camerei notarilor publici sesizate, în prealabil, de către 
creditor) sau numirea curatorului special pentru executare de către instanţa de execu- 
tare sunt proceduri pe deplin realizabile într-o astfel de ipoteză. 


4. Sancţiune. Actele de executare efectuate cu încălcarea dispoziţiilor art. 686-688 
sunt lovite de nulitate necondiționată de existenţa unei vătămări, deoarece interdicţia 
de a porni executarea, respectiv suspendarea executării începute, în cazul decesului 
debitorului, sunt cerinte legale extrinseci actelor de executare. 

Nulitatea afectează însăși executarea silită, dacă aceasta a fost pornită împotriva 
debitorului decedat. 


Secțiunea a 4-a. Intervenția altor creditori 


Art, 689. Dreptul de intervenţie. (1) Orice creditor poate interveni în cursul 
executării silite pornite de un alt creditor, însă numai în condiţiile şi limitele 
prevăzute la alin. (2). 

(2) Pot interveni în executarea silită: 

1. creditorii care au deja un titlu executoriu contra debitorului; 

2. creditorii care au luat măsuri asigurătorii asupra bunurilor acestuia; 

3, creditorii care au un drept real de garanție sau, după caz, un drept de prefe- 
rință asupra bunului urmărit, conservat în condițiile prevăzute de lege; 

4. creditorii chirografari titulari ai unor creanţe băneşti rezultate din înscrisuri 
cu dată certă ori din registre ținute cu respectarea condițiilor prevăzute de lege. 


COMENTARIU 


1. Dreptul de intervenţie. Articolul 643 NCPC îi enumeră printre participanţii la exe- 
cutarea silită pe creditorii intervenienţi. În art. 648 se arată că orice creditor al debito- 
rului poate, în condițiile art. 689 și urm., să intervină în procedura de executare silită 
aflată în curs, până la data fixării de către executorul judecătoresc a termenului pentru 
valorificarea bunurilor urmăribile, iar după depunerea sau consemnarea sumelor reali- 
zate din urmărire, poate să participe la distribuirea acestor sume, potrivit dispoziţiilor 
art. 863 şi urm. 

Dreptul de intervenţie al creditorului intervenient presupune existența unei executări 
silite pornite de un alt creditor. 

Din întreaga reglementare a instituţiei intervenţiei rezultă că aceasta își găsește apli- 
carea doar în executările silite în care sunt urmărite bunurile debitorului. În executarea 
silită a unor obligaţii de a face, de exemplu, nu este admisibilă formularea unei cereri de 
intervenţie de către alţi creditori ai aceluiași debitor. 

Condiţiile și limitele în care poate fi exercitat dreptul de intervenţie sunt stabilite în 
alineatul (2) al art. 689. 


2. Categorii de creditori intervenienţi. a) Prima categorie de creditori care pot inter- 
veni în cursul unei executări silite sunt ce; care au un titlu executoriu contra debitorului. 

Cerinţa caracterului executoriu al titlului trebuie să fie îndeplinită /a momentul for- 
mulării cererii de intervenţie, nu la momentul începerii executării silite în cursul căreia se 
dorește intervenția. Această categorie de creditori are la îndemână posibilitatea formu- 
lării unei cereri proprii de executare silită. 

b) A doua categorie de creditori sunt cei care au luat măsuri asigurătorii asupra bu- 
nurilor debitorului executat silit. 

Sunt avuțţi în vedere doar creditorii care au instituit efectiv măsurile asigurătorii, și nu 
creditorii care au formulat cereri de înfiinţare a unor astfel de măsuri. Măsurile asigură- 
torii pot fi sechestrul asigurător (art. 951-968 NCPC) și sechestrul judiciar (art. 971-976 
NCPC). 

Cerința ca măsurile asigurătorii să privească bunurile debitorului exclude creditorii 
care au înfiinţat poprirea asigurătorie. 

c) A treia categorie de creditori sunt cei care au un drept real de garanţie sau, după 
caz, un drept de preferință asupra bunului urmărit, conservat în condiţiile prevăzute de 
lege. 

Drepturile reale de garanţie sunt dreptul de ipotecă, dreptul de gaj sau dreptul de 
retenţie, iar drepturile de preferință sunt privilegiile speciale. Privilegiul general al cre- 
ditorilor chirografari poartă asupra întregului patrimoniu, și nu asupra unui bun anume, 
astfel că nu se încadrează în dispoziţiile art. 689 alin. (2) pct. 3. 

Cerinţa ca drepturile arătate să poarte asupra bunului urmărit (mobil sau imobil) 
impune condiţia ca executarea silită în care se intervine să fie una mobiliară sau imobili- 
ară, directă ori indirectă. Regulile de conservare a dreptului real sau a dreptului de pre- 
ferinţă sunt prevăzute în Codul civil. 

d) În fine, a patra categorie de creditori sunt creditorii chirografari care au o cre- 
anţă bănească, constatată printr-un înscris sub semnătură privată, cu dată certă în sensul 
art. 278 NCPC sau rezultată din registrele profesioniştilor legal ţinute (art. 280 NCPC). 

Nașterea dreptului de creanţă și îndeplinirea condiţiilor menţionate anterior trebuie 
realizate până cel mai târziu la depunerea cererii de intervenţie. 

Creanţa creditorului chirografar trebuie să fie certă, lichidă și exigibilă. Articolul 662 
alin. (5) NCPC stabileşte două excepţii de la cerința exigibilităţii creanţei și prevede că, 
deși nu pot fi puse în executare, creantele cu termen și cele condiţionale pot participa, 
în condiţiile legii, la distribuirea sumelor rezultate din urmărirea silita a bunurilor apar- 
ţinând debitorului. 


Art. 690. Termenul de intervenţie. (1) Dacă prin lege nu se dispune altfel, 
intervenţia poate fi făcută, sub sancţiunea prevăzută la art. 695, până la termenul 
stabilit de către executor pentru valorificarea, în oricare dintre modalitățile pre- 
văzute de lege ori convenite de părți, a bunurilor mobile sau imobile urmărite. 

(2) Cu toate acestea, creditorii care au un drept real de garanție asupra bunu- 
rilor urmărite şi care este conservat în condiţiile prevăzute de lege, creditorii care 
au creanţe având ca obiect venituri datorate bugetului general consolidat sau 
bugetului Uniunii Europene, precum şi alţi creditori privilegiați care intervin în 
cursul urmăririi silite au dreptul să participe la distribuire după rangul conferit 
de dreptul lor de preferinţă, chiar dacă cererea de intervenţie a fost făcută după 
expirarea termenului stabilit potrivit alin. (1), dacă şi-au depus titlurile de creanță 
în termenul prevăzut la art. 868 alin. (2), în vederea întocmirii proiectului de dis- 
tribuire a sumei rezultate din urmărire. Dispoziţiile art. 865 rămân aplicabile. 


COMENTARIU 


1. Termenul în care se poate formula intervenţia. Articolul de față prevede regula 
conform căreia creditorii chirografari pot formula cerere de intervenţie până la termenul 
stabilit de către executor pentru valorificarea bunurilor urmărite. 

Sancţiunea nerespectării termenului este aceea a constatării tardivităţii intervenţiei. 
Trebuie precizat că, potrivit art. 695 NCPC, cererea de intervenţie tardivă produce anu- 
mite efecte dacă a fost formulată înainte de expirarea termenului pentru depunerea 
titlurilor de creanţă. Într-o astfel de situaţie, creditorul chirografar intervenient are drep- 
tul să participe la distribuirea părții din suma rămasă după îndestularea drepturilor cre- 
ditorilor urmăritori, a creditorilor garantaţi sau privilegiați și a celor care au intervenit în 
timp util. 

2. Creditorii privilegiați. Alineatul (2) al articolului prevede trei cazuri în care cererea 
de intervenție poate fi depusă până la termenul fixat de câtre executor pentru depunerea 
titlurilor de creanță: 

a) creditorii care au un drept real de garanţie asupra bunurilor urmărite şi care este 
conservat în condiţiile prevăzute de lege; 

b) creditorii care au creanţe având ca obiect venituri datorate bugetului general con- 
solidat sau bugetului Uniunii Europene; 

c} alţi creditori privilegiați. 

Creditorii menţionaţi au dreptul să participe la distribuire după rangul conferit de 
dreptul lor de preferinţă, dacă titlul de creanţă a fost depus în termenul prevăzut de 
art. 868 alin. (2) NCPC, în vederea întocmirii proiectului de distribuire a sumei rezultate 
din urmărire. 

Din interpretarea per a contrario a dispoziţiilor art. 865 NCPC rezultă că statul și uni- 
tăţile administrativ teritoriale nu beneficiază de termenele de mai sus pentru formularea 
cererii de intervenţie în situaţia în care au fost notificati în termen de 15 zile de la înce- 
perea executării silite şi nu au înscris la executor valoarea creanţei lor, în 30 de zile de la 
data notificării. 


Art. 691. Procedura. (1) Cererea de intervenție trebuie să fie făcută cu res- 
pectarea cerințelor prevăzute la art. 663, indicându-se în mod expres dacă creanța 
este certă, lichidă şi exigibilă, precum şi dacă este garantată sau negarantată, în 
tot ori în parte, privilegiată sau chirografară, după caz. În cazul în care creditorul 
a cerut sau a obținut luarea unor măsuri asigurătorii asupra bunurilor debitoru- 
lui, se va face menţiune şi despre acest lucru, indicându-se bunurile pentru care 
s-a cerut luarea acestor măsuri. 


DUMITRU MARCEL GAVRIȘ 177 


http://bibliotecahamangiu.re 29—Novy—2013 


Art. 691 CARTEA V. DESPRE EXECUTAREA SILITĂ 


(2) Cererea se depune la executorul judecătoresc, împreună cu copii certificate 
de pe documentele justificative, precum şi de pe procesul-verbal de constatare a 
aplicării măsurii asigurătorii, dacă este cazul. În situaţia în care se reclamă cre- 
ante băneşti rezultate din înscrierile contabile făcute în registre ținute cu respec- 
tarea condițiilor prevăzute de lege, cererea va fi însoțită, sub sancţiunea inadmi- 
sibilității, de un extras de pe înscrierile care cuprind aceste sume, legalizate de 
un notar public. 

(3) După înregistrarea cererii, executorul judecătoresc o va înainta de îndată 
instanței de executare competente, împreună cu toate documentele justificative, 
dispoziţiile art. 664 şi 665 aplicându-se în mod corespunzător. Până la solutio- 
narea cererii de intervenție, instanța poate suspenda eliberarea sau distribuirea 
de sume obținute din valorificarea bunurilor debitorului. Instanţa poate obliga 
creditorul intervenient la plata unei cauţiuni. Dispoziţiile art. 718 alin. (7) şi (8) se 
aplică în mod corespunzător. 

(4) Instanţa soluţionează cererea în camera de consiliu, fără citarea părților, 
dispoziţiile art. 665 aplicându-se în mod corespunzător. Dacă creditorii care 
au formulat cerere de intervenţie nu au titlu executoriu, instanța va convoca în 
camera de consiliu, de urgenţă şi în termen scurt, debitorul şi creditorii care nu 
au titlu executoriu, pentru recunoaşterea de către debitor a creanţelor, dispunând 
totodată comunicarea către debitor a copiilor de pe cererile de intervenţie şi de pe 
documentele justificative. 

(5) La termenul fixat de instanţă, debitorul trebuie să declare dacă înţelege să 
recunoască, în tot sau în parte, creanțele pentru care a avut loc intervenția. Dacă 
debitorul nu se înfăţişează, se consideră că recunoaşte toate creanțele reclamate 
prin cererile de intervenție. 

(6) Dacă debitorul contestă, în tot sau în parte, creantele reclamate, creditorii 
intervenienți ale căror creanţe au fost contestate au dreptul să solicite instanței, 
cu plata prealabilă a cauțiunii prevăzute la art. 718 alin. (2), să dispună executo- 
rului judecătoresc ca sumele reclamate să fie puse deoparte, dacă, în termen de 5 
zile de la data când a avut loc convocarea prevăzută la alin. (4), aceştia vor face 
dovada că au introdus acțiune în justiție în scopul obţinerii titlului executoriu. 
Până la expirarea acestui termen, eliberarea sau, după caz, distribuirea acestor 
sume, dacă este cazul, se suspendă de drept, iar după împlinirea termenului 
instanţa va decide asupra suspendării, în condiţiile alin. (3), până la soluţionarea 
litigiului printr-o hotărâre definitivă. În acest din urmă caz, aceste sume vor fi 
consemnate până la soluționarea litigiului printr-o hotărâre definitivă, cu excep- 
tia situaţiei în care ar fi pretinse de alți creditori în rang util. 


COMENTARIU 


1. Cererea de intervenţie. Cererea de intervenţie trebuie să cuprindă menţiunile pre- 
văzute la art. 663 alin. (3) și pe cele prevăzute la art. 148 NCPC, la care se adaugă preci- 
zările exprese referitoare la creanţă, respectiv: dacă este certă, lichidă ṣi exigibilă; dacă 
este garantată, în tot ori în parte, sau negarantată; dacă este privilegiată sau chirogra- 
fară; dacă s-a cerut sau obținut luarea unor măsuri asigurătorii asupra bunurilor debi- 
torului, cu indicarea bunurilor respective. Considerăm că precizarea relativă la măsurile 

asigurătorii „cerute“ este fără finalitate, din moment ce doar măsurile asigurătorii „obţi- 
nute” au efecte juridice. 

Cererea de intervenţie se depune la executorul judecătoresc. La cerere se atașează, 
în copie, documentele justificative ale creanţei și procesul-verbal de constatare a măsurii 
asigurătorii, dacă este cazul. 

Creditorii chirografari prevăzuţi la art. 689 pct. 4 NCPC vor atașa la cererea de inter- 
venție un extras de pe înscrierile contabile făcute în registrele care cuprind aceste sume, 
legalizate de un notar public, sub sancţiunea inadmisibilităţii cererii de intervenţie. Apre- 
ciem că precizarea expresă a sancțiunii inadmisibilității în cazul nedepunerii copiilor 
legalizate ale înscrierilor din registre dă dreptul executorului judecătoresc să pronunţe 
o încheiere de respingere ca inadmisibilă a cererii de intervenţie, în condiţiile art. 664 
NCPC, care sunt aplicabile potrivit alin. (3) al articolului analizat. În schimb, executorul va 
înainta cererea de intervenţie instanţei de executare, neputând da încheiere de respin- 
gere pe motiv că nu sunt depuse, în copie, celelalte documente justificative sau procesul- 
verbal de constatare a aplicării măsurii asigurătorii. 


2. Solutionarea cererii. Procedura de soluţionare a cererilor de intervenție este pre- 
văzută în alin. (3)-(6) ale art. 691, în completarea cărora se aplică, dacă este cazul, dispo- 
ziţiile art. 665 relative la încuviințarea executării silite de către instanţă. 

Cererea de intervenție se soluţionează în camera de consiliu, fără citarea părților, 
de către instanţa de executare competentă pentru executarea silită în care se intervine. 

La cererea creditorului, instanța poate dispune suspendarea eliberării sau distribuirii 
sumelor obținute din valorificarea bunurilor debitorului până la soluționarea cererii 
de intervenţie, în limita creanţei afirmate de către intervenient. Dispoziţiile art. 718 
alin. (7) și (8) relative la cauţiune și regimul juridic al încheierii pronunţate se aplică în 
mod corespunzător. 

Când se formulează cerere de intervenţie de către un creditor care nu are titlu exe- 
cutoriu, conform art. 689 alin. (2) pct. 2-4 NCPC, instanţa va cita respectivii creditori și 
debitorul, care va declara dacă recunoaște, în tot sau în parte, creantele pentru care a 
avut loc intervenţia. 

Creditorii ale căror creanţe sunt contestate de către debitor, în tot sau în parte, au 
dreptul să solicite instanţei, cu plata prealabilă a cauţiunii prevăzute la art. 718 alin. (2), 
să dispună executorului judecătoresc ca sumele reclamate să fie puse deoparte, dacă, în 
termen de 5 zile de la data când a avut loc convocarea prevăzută la alin. (4), aceștia vor 
face dovada că au introdus acțiune în justiţie în scopul obţinerii titlului executoriu. 

O astfel de cerere suspendă de drept, până la expirarea termenului, eliberarea sau 
distribuirea sumelor. După împlinirea termenului de 5 zile, instanţa va putea decide asu- 
pra suspendării, în condiţiile alin. (3) al articolului analizat, până la soluționarea litigiu- 
lui printr-o hotărâre definitivă. În acest din urmă caz, sumele vor fi consemnate până la 
soluționarea litigiului printr-o hotărâre definitivă, cu excepţia situaţiei în care ar fi pre- 
tinse de alţi creditori în rang util. Dacă sumele obţinute din valorificarea bunurilor sunt, 
în totalitate, distribuite creditorilor care aveau creanţe cu un rang util, nu se mai pune 
problema suspendării de câtre instanţă a eliberării acestora. 

Considerăm că procedura stabilită pentru ipoteza creditorilor care nu au titlu exe- 
cutoriu şi ale căror creanţe sunt contestate de către debitor poate duce la tergiversarea 
executării silite, în dauna creditorului urmăritor sau a altor creditori care au titluri exe- 
cutorii. 

În aceeași ordine de idei, trebuie observat că în teza ultimă a alin. (5) legiuitorul a 
făcut o aplicare a principiului de drept consacrat în adagiul latin qui tacit consentire vide- 
tur (tăcerea valorează acceptare). Astfel, dacă debitorul citat nu se prezintă în instanţă, 
se consideră că recunoaște toate creantele reclamate prin cererea de intervenţie. Apli- 
carea prezumţiei legale relative de recunoaștere dă dreptul creditorilor să participe la 
distribuirea sumelor fără a avea titlu executoriu. Debitorul va putea răsturna prezumția 
în cadrul procesului pe fondul creanţei, situație în care se va pune problema întoarcerii 
executării. 


Art. 692. Înştiințarea creditorului urmăritor şi a debitorului. (1) Odată cu 
sesizarea instanţei de executare, potrivit art. 691 alin. (3), executorul judecătoresc 
va comunica o copie de pe cererea de intervenţie şi de pe documentele justifica- 
tive creditorului urmăritor, iar după soluționarea cererii de intervenţie, şi o copie 
certificată de pe încheierea de încuviințare a acesteia. 

(2) Dacă cererea de intervenţie a fost încuviințată, executorul îl va înştiința şi 
pe debitor, dispoziţiile art. 666 aplicându-se în mod corespunzător. 


COMENTARIU 


Pentru celeritatea procedurii în fața instanţei care soluţionează cererile creditorilor 
intervenienţi s-a instituit regula comunicării de către executorul judecătoresc atât a copi- 
ilor de pe cererea de intervenţie și de pe documentele justificative, cât şi a hotărârii de 
încuviinţare a cererii de intervenţie. 

Din redactarea articolului rezultă că debitorului nu i se comunică cererea de interven- 
ție si documentele justificative, dar va fi înștiințat de încuviințarea cererii, sub sancţiunea 
nulităţii actelor de executare derivate din intervenţie. Apreciem că, în cazul creditori- 
lor care nu au titluri executorii, instanţa, în cadrul procedurii menţionate la alin. (5) al 
art. 691, îi va comunica debitorului cel puțin documentele justificative, pentru a recu- 
noaște sau contesta creanta în cunoștință de cauză. Ar fi fost de dorit ca și în acest caz să 
se prevadă expres obligativitatea comunicării în sarcina executorului. 

Comunicarea cererii și a documentelor către creditorul urmăritor se face pentru ca 
acesta să aibă posibilitatea să formuleze contestaţie la executare, în condiţiile în care 
procedura reglementată la art. 691 nu îl implică. 


Art. 693. Drepturile creditorului urmăritor. (1) În cazul creditorilor chi- 
rografari care au intervenit în cursul urmăririi silite şi ale căror creanţe au fost 
recunoscute de debitor, în tot sau în parte, creditorul urmăritor are dreptul de a 
le indica acestora, printr-o notificare, făcută în termen de 10 zile de la data comu- 
nicării de către executorul judecătoresc a copiei certificate a încheierii de încuvi- 
ințare a cererii de intervenţie, existența şi a altor bunuri ale debitorului, care pot 
fi urmărite în mod util, invitându-i să ceară extinderea urmăririi şi asupra aces- 
tor bunuri, dacă au titlu executoriu, şi să avanseze, în toate cazurile, cheltuielile 
necesare pentru extindere. 

(2) Dacă însă creditorii intervenienți nu solicită extinderea urmăririi şi la bu- 
nurile indicate de creditorul urmăritor sau, după caz, nu avansează cheltuie- 
lile necesare extinderii, în termen de 10 zile de la data notificării prevăzute la 

alin. (1), creditorul urmăritor are dreptul de a fi preferat acestora la distribuirea 
sumei rezultate din urmărire. 

(3) Creditorii urmăritori nu se pot opune cererilor de intervenție făcute de alți 
creditori, în afară de cazul în care ei fac dovada că aceştia au acționat în frauda 
drepturilor lor. Ei pot însă contesta, în termenul prevăzut de lege, repartizarea 
creanţelor potrivit proiectului de distribuire a sumelor rezultate din urmărire 
întocmit de către executor. 


COMENTARIU 


Raportat la cererile de intervenţie formulate de către alţi creditori, legea îi recunoaşte 
creditorului urmăritor un beneficiu de discuțiune care constă în posibilitatea îndrumării 
intervenienţilor care au titlu executoriu să ceară extinderea urmăririi asupra altor bunuri 
aflate în patrimoniul debitorului. Cheltuielile de executare necesare pentru extindere 
vor fi suportate de către creditorii intervenienţi. 

Dacă nu se solicită extinderea urmăririi și la bunurile indicate de creditorul urmăritor 
sau, după caz, nu se avansează cheltuielile necesare extinderii, în termen de 10 zile de 
la data notificării prevăzute la alin. (1) al art. 693, creditorul urmăritor are dreptul de a fi 
preferat acestora la distribuirea sumei rezultate din urmărire. 

Considerăm că această normă, care consacră dreptul de preferință al creditorului 
urmăritor, derogă de la rangul creanţelor cu preferință generală, fără a deroga de la 
rangul creantelor garantate, deoarece, în cazul acestora din urmă, preferința este acor- 
dată de lege în virtutea bunului urmărit, pe când, în cazul celor dintâi, preferința vizează 
exclusiv sumele obținute, fiind irelevant bunul valorificat. 

Creditorii urmăritori se pot opune cererilor de intervenţie dacă fac dovada că aces- 
tea sunt formulate în frauda drepturilor lor. Ca regulă, conivența frauduloasă între cre- 
ditorul intervenient și debitor poate exista atunci când intervenţia nu se sprijină pe un 
titlu executoriu și se pune problema recunoașterii creanţei. Deși textul nu precizează, 
considerăm că frauda drepturilor creditorului urmăritor poate fi dovedită în cadrul unei 
contestaţii la executare. 

Ultima teză a alin. (3) prevede dreptul creditorului urmăritor de a contesta, în terme- 
nul prevăzut de lege, repartizarea creanţelor potrivit proiectului de distribuire a sumelor 
rezultate din urmărire întocmit de către executor. Această prevedere este inutilă, în con- 
diţiile în care situaţia reglementată intră sub incidenţa dispoziţiilor art. 874-876 NCPC. 


Art. 694. Efectele intervenției. (1) Creditorii intervenienți şi cei ale căror 
creanţe au fost recunoscute de către debitor, în condițiile prevăzute la art. 691, 
pot să participe la distribuirea sumei rezultate din urmărire, în limita sumelor 
reclamate sau, după caz, recunoscute, şi, dacă au titluri executorii, să participe, 
în condiţiile legii, la urmărirea bunurilor debitorului şi să solicite efectuarea unor 
acte de executare silită, dacă este cazul. 

(2) Creditorii intervenienți ale căror creanţe au fost contestate, în tot sau în 
parte, de către debitor şi care au cerut instanţei ca sumele reclamate să fie puse 
deoparte pot participa numai la distribuirea sumelor consemnate în condițiile 
prevăzute la art. 691 alin. (6), în afară de cazul în care ar fi pretinse de alți credi- 
tori în rang util. 

COMENTARIU 


Încuviinţarea cererii de intervenţie nu produce efecte cu privire la actele de execu- 
tare anterioare. 

Urmare a admiterii cererii de intervenţie de către instanţă, creditorii intervenienți 
pot: 

a) participa la distribuirea sumei rezultate din urmărire; 

b) să participe, dacă au titluri executorii, la urmărirea bunurilor debitorului; și 

c) să solicite efectuarea unor acte de executare silită, inclusiv extinderea executării 
asupra altor bunuri ale debitorului. 

Dacă instanţa a consemnat anumite sume la cererea creditorilor ale căror creanţe au 
fost contestate, aceștia vor participa la distribuirea respectivelor sume după soluţiona- 
rea definitivă a litigiului privitor la creanţă, în măsura în care, până la momentul respec- 
tiv, nu au fost pretinse de creditori în rang util. 


Art. 695. Intervenţia tardivă. Creditorii chirografari care au intervenit după 
expirarea termenului prevăzut la art. 690 alin. (1), dar înainte de expirarea terme- 
nului pentru depunerea titlurilor de creanţă, în vederea întocmirii proiectului de 
distribuire a sumei rezultate din urmărire, au dreptul să participe la distribuirea 
părții din suma rămasă după îndestularea drepturilor creditorilor urmăritori, a 
creditorilor garantați sau privilegiați şi a celor care au intervenit în timp util. Dis- 
poziţiile art. 691 alin. (4)-(6) rămân aplicabile. 


COMENTARIU 


Considerăm că denumirea marginală a articolului ar trebuie să fie „intervenția peste 
termen”, deoarece textul reglementează un caz de admisibilitate a cererii de interven- 
ţie formulate după expirarea termenului prevăzut de art. 690 alin. (1), dar înaintea ter- 
menului prevăzut de art. 868 NCPC. Or, cererile de intervenţie tardive la modul propriu, 
respinse ca atare de către instanţe în procedura prevăzută de art. 691 alin. (4)-(6), sunt 
cele formulate după expirarea termenului pentru depunerea titlurilor de creanţă, nu 
cele depuse anterior. 

Dacă cererea de intervenţie a fost formulată de câtre un creditor chirografar după 
termenul stabilit de executor pentru valorificarea bunurilor urmărite, dar mai înainte de 
expirarea termenului pentru depunerea titlurilor de creanță în vederea întocmirii proiec- 
tului de distribuire a sumei rezultate din urmărire, respectivul creditor intervenient are 
dreptul să participe la distribuirea părţii din suma rămasă după îndestularea drepturilor 
creditorilor urmăritori, a creditorilor garantaţi sau privilegiați și a celor care au intervenit 
în timp util. 


Secțiunea a 5-a. Perimarea executării silite 
Art. 696. Termenul de perimare. (1) În cazul în care creditorul, din culpa sa, 
a lăsat să treacă 6 luni fără să îndeplinească un act sau demers necesar executării 


silite, ce i-a fost solicitat, în scris, de către executorul judecătoresc, executarea se 
perimă de drept. 

(2) In caz de suspendare a executării, termenul de perimare curge de la înceta- 
rea suspendării. Termenul de perimare nu se suspendă pe timpul cât executarea 
silită este suspendată la cererea creditorului. 


COMENTARIU 


„Perimarea este, în general, o sancţiune procesuală care constă în stingerea proce- 
sului, în faza în care se găsește, considerându-se că partea, printr-o îndelungată lipsă de 
stăruinţă, a pierdut orice interes în soluţionarea cererii sale, cerere care, ca urmare a 
perimării, este considerată că nu ar fi fost introdusă”Ul. 

Perimarea executării silite a fost definită ca fiind o sancțiune de drept procesual civil, 
care intervine în situaţia în care creditorul, din culpa sa, a lăsat să treacă un interval de 
timp de 6 luni de la data îndeplinirii ultimului act de executare silităl?. 

Noul Cod de procedură civilă păstrează termenul de perimare de 6 luni, la fel ca şi cel 
prevăzut de vechiul cod în art. 389. 

Termenul de perimare începea să curgă, sub imperiul vechii reglementări, de la ulti- 
mul act de executare efectuat. Actualmente, termenul de perimare începe să curgă de 
la data la care executorul a comunicat în scris creditorului solicitarea îndeplinirii unul act 
sau a efectuării unui demers, necesare executării silite. 

Vechiul cod nu prevedea cerința ca actul sau demersul neîndeplinite să fi fost solici- 
tate în scris de către executor, astfel că în practică, de cele mai multe ori, perimarea inter- 
venea din culpa comună a executorului și creditorului, care nu erau suficient de diligenţi 
pentru a evita incidentul procedural al perimării. 

În noua reglementare, perimarea nu intervine prin simplul fapt al interpunerii unei 
perioade de 6 luni între două acte de executare succesive, fiind necesar ca executorul 
să îl fi înștiințat în scris pe creditor despre obligația de îndeplinire a unui act sau a unui 
demers. 

Creditorul poate dovedi că nu a fost în culpă, chiar dacă termenul de 6 luni s-a împlinit 
și executorul îl înștiințase despre necesitatea efectuării în scris a actului sau demersului. 

Termenul de perimare nu curge cât timp executarea este suspendată. Într-o astfel de 
situaţie, termenul de perimare va începe să curgă după încetarea suspendării, cu condi- 
ţia ca anterior acesteia creditorului să i se fi solicitat în scris efectuarea unui anumit act 
de procedură. 


Art. 697. Constatarea perimării. Efecte. (1) Perimarea se constată de către 
instanţa de executare, la cererea executorului judecătoresc sau a părții interesate, 
prin încheiere dată cu citarea în termen scurt a părților. 

(2) Perimarea executării atrage desființarea tuturor actelor de executare, cu 
excepția celor care au dus la realizarea, în parte, a creanţei cuprinse în titlul exe- 
cutoriu şi a accesoriilor. 


COMENTARIU 


Partea interesată (nu persoana) sau executorul judecătoresc poate solicita instantei 
de executare să constate intervenită perimarea. 


i) $. Zilberstein, V.M. Ciobanu, op. cit., p. 240. 
2! 7. Gârbuleţ, A. Stoica, op. cit., p. 132. 


DUMITRU MARCEL GAVRIȘ 183 


http://bibliotecahamangiu.re 29—Novy—2013 


Art. 698-699 CARTEA V. DESPRE EXECUTAREA SILITĂ 


Competentă să soluţioneze cererea de constatare a intervenirii perimării executării 
silite este instanţa de executare, care citează părțile în termen scurt, judecă în ședință 
publică şi pronunţă o încheiere care poate fi atacată numai cu apel în termen de 10 zile 
de la comunicare. 

Efectul constatării perimării este desființarea tuturor actelor de executare, cu excep- 
ţia celor care au dus la realizarea, în tot sau în parte, a creanţei cuprinse în titlul executo- 
riu şi a accesoriilor. Spre deosebire de nulitate, perimarea sancţionează lipsa de diligenţă 
a creditorului și desființează acte de executare care au fost valabil întocmite, creditorul 
neputând să solicite întoarcerea cheltuielilor, de la executor sau de la debitor. 

Cea mai importantă evoluţie în reglementarea perimării o regăsim în ultima teză a 
alin. (2) al art. 697, care exceptează expres de la sancţiunea desființării acele acte de exe- 
cutare silită care au dus, în tot au în parte, la realizarea creanţelor din titlul executoriu și 
a accesoriilor. 


Art. 698. Reînnoirea cererii de executare. (1) În caz de perimare a exe- 
cutării, se va putea face, înăuntrul termenului de prescripţie, o nouă cerere de 
executare silită, dispoziţiile art. 664 şi 665 fiind aplicabile în mod corespunzător. 

(2) După încuviințarea executării silite, executorul va comunica debitorului 
încheierea instanței, precum şi o nouă somatie, la care nu se va mai alătura titlul 
ce se execută. 


COMENTARIU 


Perimarea unei executări silite nu îl împiedică pe creditor să formuleze o nouă cerere 
de executare în condiţiile art. 664 și art. 665 NCPC, dacă termenul de prescripţie a drep- 
tului de a cere executarea silită nu s-a împlinit. 

În cazul reînnoirii cererii de executare, după încuviințarea executării silite, executorul 
va comunica debitorului încheierea instanţei, precum și o nouă somaţie, la care nu se va 
mai alătura titlul ce se execută. 


Secţiunea a 6-a. Amânarea, suspendarea 
și restrângerea executării 


Art. 699. Amânarea executării. (1) În afara altor cazuri prevăzute de lege, 
executorul judecătoresc nu poate amâna executarea decât dacă procedura de 
citare sau de întocmire a anunţurilor şi publicațiilor de vânzare nu a fost înde- 
plinită sau dacă, la termenul stabilit, executarea nu poate fi efectuată datorită 
neîndeplinirii de către creditor a obligațiilor prevăzute la art. 646 alin. (1). 

(2) In cazurile prevăzute la alin. (1), amânarea se dispune de executorul jude- 
cătoresc prin încheiere. 


COMENTARIU 


Articolul instituie regula potrivit căreia executarea silită se realizează la un singur ter- 
men. Dacă executarea presupune efectuarea mai multor acte, fiecare dintre acestea se 
va realiza în condiţiile arătate anterior. 

Amânarea executării silite se dispune de câtre executorul judecătoresc prin încheiere 
executorie, care poate fi atacată de părţi pe calea contestaţiei la executare. 

Cazurile de amânare a executării silite sunt urmatoarele: 

a) procedura de citare a persoanelor care trebuiau încunoștințate de efectuarea exe- 
cutării nu a fost îndeplinită; lipsa persoanelor legal citate nu justifică amânarea execu- 
tării; 

b) nu s-au întocmit anunţurile și publicațiile de vânzare conform dispoziţiilor legale; 

c) creditorul nu și-a îndeplinit obligațiile prevăzute la art. 646 alin. (1) NCPC, potrivit 
căruia creditorul este obligat să acorde executorului judecătoresc, la cererea acestuia, 
sprijin efectiv pentru aducerea la îndeplinire a executării silite, punându-i la dispoziţie și mij- 
loacele necesare în acest scop; de asemenea, creditorul este obligat să avanseze cheltuielile 
necesare îndeplinirii actelor de executare, potrivit dispoziţiilor luate de executor. 

Deși alin. (1) al art. 699 enumeră limitativ cazurile de amânare, din reglementarea 
codului rezultă că există ce! puțin un alt caz în care executarea nu poate fi realizată la ter- 
menul stabilit, ceea ce impune amânarea. De exemplu, executorul care întâmpină opu- 
nere la executare va trebui să formuleze o cerere pentru a obţine concursul forței publice 
(art. 681 NCPC), ceea ce atrage implicit amânarea efectuării actului de executare. 

Dacă executarea silită se amână, indiferent de cauză, pentru terenul stabilit se vor 
cita persoanele interesate şi se vor întocmi alte formalităţi de publicitate. 


Art. 700. Suspendarea executării. (1) Executarea silită se suspendă în cazu- 
rile în care aceasta este prevăzută de lege ori a fost dispusă de instanţă. 

(2) Executarea se suspendă şi la cererea creditorului urmăritor de către execu- 
torul judecătoresc. 

(3) Pe perioada suspendării executării, actele de executare efectuate anterior, 
măsurile de executare dispuse de instanţa de executare sau de executor, inclusiv 
cele de indisponibilizare a bunurilor, veniturilor şi conturilor bancare, rămân în 
ființă, în afară de cazul în care prin lege sau prin hotărâre judecătorească se dis- 
pune altfel. 

(4) Actele de executare efectuate în ziua soluționării cererii având ca obiect 
suspendarea, fie şi provizorie, a executării silite sunt desființate de drept prin 
efectul admiterii cererii de suspendare şi a contestaţiei la executare. 

(5) După încetarea suspendării, executorul, la cererea părții interesate, va dis- 
pune continuarea executării, în măsura în care actele de executare sau executarea 
silită însăşi nu au fost desființate de instanţa de judecată ori acestea nu au încetat 
prin efectul legii. 


COMENTARIU 


1. Felurile suspendării. Suspendarea executării silite poate fi legală, judecătorească 
sau voluntară. 

Un caz de suspendare legală este cel prevăzut de art. 688 NCPC; astfel, dacă la moar- 
tea debitorului executarea era începută, ea se suspendă și nu va fi reluată împotriva 
succesibililor acceptanţi decât după 10 zile de la data când aceștia au fost încunoștințați 
despre continuarea executării silite. 

Suspendarea este judecătorească atunci când instanţa o dispune în condiţiile art. 718 
sau art. 701 alin. (2) NCPC. 

Principiul disponibilităţii, care își găsește aplicarea și în executarea silită, a determi- 
nat legiuitorul să prevadă expres că suspendarea executării poate fi dispusă de către exe- 
cutorul judecătoresc, la cererea creditorului. Într-o astfel de situaţie, nu sunt relevante 
motivele formulării cererii de către creditor. 


2. Efectele suspendării. Pe parcursul suspendării legale sau judecătorești a execută- 
rii silite nu curge termenul! de perimare. Dacă suspendarea a fost dispusă de executor la 
cererea creditorului, termenul de perimare nu se suspendă. 

Suspendarea executării nu produce efecte cu privire la actele de executare efectuate 
anterior, acestea rămânând în ființă. 

Actele de executare, indiferent de felul sau caracterul acestora, efectuate în ziua 
soluționării cererii având ca obiect suspendarea, fie și provizorie, a executării silite sunt 
desființate de drept prin efectul admiterii cererii de suspendare și a contestaţiei la exe- 
cutare. Pentru desființarea de drept a respectivelor acte nu este necesară o mențiune în 
hotărârea judecătorească de suspendare a executării silite. 

3. Reluarea executării. După încetarea suspendării, executorul, la cererea părții inte- 
resate, va continua executarea. În acest scop, date fiind dispoziţiile art. 656 alin. (1) NCPC 
și ținând seama de necesitatea respectării principiului simetriei actelor juridice, executo- 
rul va întocmi o încheiere. 

Trebuie precizat că actele de executare ale căror efecte au încetat prin efectul legii, 
pe parcursul suspendării, sau au fost desfiinţate de instanţa de judecată vor fi refăcute. 


Art. 701. Restrângerea executării. (1) Când creditorul urmăreşte în acelaşi 
timp mai multe bunuri mobile sau imobile a căror valoare este vădit excesivă 
în raport cu creanța ce urmează a fi satisfăcută, instanța de executare, la cererea 
debitorului şi după citarea creditorului, poate să restrângă executarea la anumite 
bunuri. 

(2) Dacă cererea este admisă, instanța va suspenda executarea celorlalte bunuri. 

(3) Executarea suspendată nu va putea fi reluată decât după rămânerea defi- 
nitivă a proiectului de distribuire a sumelor rezultate din executarea efectuată. 


COMENTARIU 


Sub titulatura „restrângerea executării”, art. 701 reglementează un caz de suspen- 
dare judecătorească a executării silite. Astfel, în situația urmăririi concomitente a mai 
multor bunuri ale debitorului, cu o valoare totală mai mare decât valoarea creanţei, 
acesta poate solicita instanţei restrângerea executării la anumite bunuri. Instanţa, citând 
debitorul și creditorul, poate suspenda urmărirea bunurilor excedentare. 

Dispoziţiile art. 701 nu se aplică în cazul executării silite a unui singur bun, mobil sau 
imobil, chiar dacă valoarea acestuia este mult mai mare decât creanța ce urmează a fi 
satisfăcută. 

Deși textul precizează că debitorul este cel care poate solicita instanţei restrânge- 
rea executării, apreciem că și alţi creditori ai debitorului vor putea formula o cerere de 
restrângere, pe calea acțiunii oblice, în condiţiile art. 1560 NCC. 

Pentru admiterea cererii de restrângere a executării, instanţa va trebui să constate 
existența unei disproporții vâădite între valoarea bunurilor urmărite și valoarea creanţei 
ce urmează a fi satisfăcută și să facă aprecieri cu privire la posibilitatea efectivă de valo- 
rificare a unora sau altora dintre bunuri. 

Dacă creanta urmărită nu este integra! acoperită, executarea suspendată va fi putea 
fi reluată. Considerăm că reluarea executării poate fi cerută de către creditorul urmări- 
tor, asupra ei dispunând executorul judecătoresc prin încheiere, după rămânerea defini- 
tivă a proiectului de distribuire a sumelor rezultate din executarea efectuată. Din punct 
de vedere procedural, nu este caz de aplicare a principiului simetriei actelor juridice, 
deoarece acest lucru ar însemna că cererea de reluare ar trebui făcută de către debitor, 
la fel ca cererea de suspendare, ceea ce ar bloca posibilitatea continuării executării. 

În privinţa abilitării executorului de a dispune reluarea executării prin încheiere, tre- 
buie avute în vedere, pe de o parte, dispoziţiile 656 NCPC, iar, pe de altă parte, faptul că 
instanţa a încuviinţat iniţial executarea respectivelor bunuri, astfel că, după înlăturarea 
cauzei de suspendare, este suficientă continuarea executării de către executor. Oricum, 
alin. (3) al art. 701 dispune că reluarea executării are loc după momentul rămânerii defi- 
nitive a proiectului de distribuire a sumelor rezultate din executarea efectuată. 

Considerăm că executarea suspendată va putea fi reluată la cererea creditorului și în 
situaţia în care, indiferent de motive, executarea silită nu ajunge la etapa rămânerii defi- 
nitive a proiectului de distribuire a sumelor, iar creanta urmărită nu a fost în integralitate 
recuperată. De exemplu, dacă bunurile urmărite nu au putut fi valorificate din lipsă de 
cumpărători, executarea suspendată va fi reluată fără a se fi ajuns la momentul distribu- 
irii sumelor rezultate din executarea efectuată. 


Secţiunea a 7-a. Încetarea executării silite 


Art. 702. Cazuri de încetare a executării. (1) Executarea silită încetează dacă: 

1. s-a realizat integral obligaţia prevăzută în titlul executoriu, s-au achitat 
cheltuielile de executare, precum şi alte sume datorate potrivit legii; 

2. nu mai poate fi efectuată ori continuată din cauza lipsei de bunuri urmări- 
bile sau a imposibilității de valorificare a unor astfel de bunuri; 

3. creditorul a renunțat la executare; 

4. a fost desfiinţat titlul executoriu; 

5. a fost anulată executarea. 

(2) În toate cazurile, executorul judecătoresc va întocmi o încheiere, motivată 
în fapt şi în drept, cu menţionarea cauzei de încetare a executării. Încheierea de 
încetare a executării va fi comunicată de îndată creditorului şi debitorului. 

(3) În cazurile prevăzute la alin. (1) pct. 2, 3 şi 5 executorul judecătoresc îi va 
remite personal creditorului sau reprezentantului său titlul executoriu. 


COMENTARIU 


1. Cazuri de încetare. Cazurile de încetare a executării silite sunt aceleași cu cele din 
reglementarea anterioară (art. 3715 CPC 1865), existând doar diferențe de formulare și 
așezare în articole. 

a) Aducerea la îndeplinire a obligaţiei prevăzute în titlul executoriu este cazul tipic de 
încetare a executării silite și presupune recuperarea de la debitor inclusiv a cheltuielilor 
de executare sau a altor sume datorate potrivit legii. 

Încetarea executării silite în condiţiile alin. (1) pct. 1 al articolului analizat se dispune 
și pentru ipoteza achitării voluntare a debitului de către debitor pe parcursul executării. 

b) insolvabilitatea debitorului reprezintă un alt caz de încetare a executării silite și 
presupune fie inexistența unor bunuri urmăribile în patrimoniul debitorului, fie imposi- 
bilitatea valorificării bunurilor existente. 

Creditorii trebuie să cunoască faptul că pornirea unei executări silite împotriva unui 
debitor insolvabil, pe lângă faptul că nu are ca efect realizarea creanţei, poate determina 
efectuarea unor cheltuieli suplimentare, a căror recuperare este împiedicată tocmai de 
lipsa bunurilor urmăribile sau valorificabile în patrimoniul debitorului. 

Executorul judecătoresc va remite personal creditorului sau reprezentantului său 
titlul executoriu. În cadrul termenului de prescripţie a executării silite, creditorul va 
putea uza de dispoziţiile art. 704 NCPC privitoare la reluarea executării. 

c) Dând expresie principiului disponibilității care guvernează executarea silită, legiui- 
torul stabilește că renunțarea creditorului reprezintă un caz de încetare a executării silite. 
Creditorul poate renunţa la executare în orice moment al acesteia. 

Dacă există și alți creditori urmăritori sau intervenienţi, executorul va continua exe- 
cutarea silită pentru realizarea drepturilor acestora. 

Renunţarea la executare este un act juridic unilateral, cu caracter de act de dispoziţie. 

Creditorului care a renunţat la executare i se va remite titlul executoriu. 

d) Desființarea titlului executoriu este deopotrivă caz de încetare a executării silite și 
caz de întoarcere a executării. 

Dacă executarea este în curs, desfiinţarea titlului executoriu are ca efect încetarea 
acesteia. 

e) Anularea executării silite poate fi dispusă de instanţa de executare ca urmare a 
admiterii contestaţiei la executare. 

Dacă executarea silită este anulată pe motiv că a fost desfiinţat titlul executoriu, este 
incident cazul de încetare anterior menţionat. 

Executorul judecătoresc va remite personal creditorului sau reprezentantului său 
titlul executoriu. 

Dacă titlul executoriu nu a fost desfiinţat și dreptul de a cere executarea silită nu s-a 
prescris, creditorul va putea începe o nouă executare silită. 


2. Încheierea de încetare. Competent să dispună încetarea executării silite în oricare 
dintre cazuri este executorul judecătoresc, care va întocmi o încheiere. 

Încheierea de încetare a executării se dă fără citarea părților şi va fi comunicată de 
îndată creditorului și debitorului. 

Împotriva încheierii se poate formula contestaţie la executare. Dacă executorul 
refuză să dispună încetarea executării silite, partea interesată va putea formula, de ase- 
menea, contestaţie la executare. 


Art. 303. Nulitatea executării silite. Nerespectarea dispoziţiilor privitoare la 
executarea silită însăşi sau la efectuarea oricărui act de executare atrage nulitatea 
actului nelegal, precum şi a actelor de executare subsecvente, dispoziţiile art. 174 
şi următoarele fiind aplicabile în mod corespunzător. 


COMENTARIU 


Sub denumirea marginală „nulitatea executării silite”, art. 703 prevede că regimul 
juridic al nulităţii în materia executării silite este ce! de drept comun, stabilit în art. 174- 
179 NCPC. 

Nerespectarea dispoziţiilor legale privitoare la executarea silită însăși și la efectua- 
rea oricărui act de executare este sancţionată cu nulitatea actului sau actelor nelegale. 

Stipularea expresă a principiului nulităţii actelor de executare subsecvente, concomi- 
tent cu instituirea unei norme care, trimițând inclusiv la art. 179 alin. (3), era suficientă 
pentru a-l face aplicabil, ridică semne de întrebare cu privire la condiţiile în care intervine 
nulitatea actelor subsecvente care pot avea o existenţă de sine stătătoare. 

Considerăm că dispoziţiile art. 703 nu instituie derogări de la regimul juridic al nulită- 
ţii de drept comun, acesta aplicându-se în mod corespunzător și executării silite. 


Art. 704. Reluarea executării. (1) În cazurile prevăzute la art. 702 alin. (1) 
pct. 2 se poate cere reluarea executării silite, înăuntrul termenului de prescripţie 
a dreptului de a obține executarea silită. 

(2) Reluarea executării silite poate fi cerută şi asupra aceluiaşi bun. Dacă 
acesta este un imobil, atât timp cât, potrivit legii, poate avea loc reluarea execută- 
rii silite, nu se va putea solicita de către executorul judecătoresc radierea urmări- 
rii înscrise potrivit dispozițiilor art. 821. 


COMENTARIU 


Instituţia reluării executării silite este reglementată pentru situaţia în care credito- 
rul nu a mai putut continua executarea silită din cauza lipsei de bunuri urmăribile sau a 
imposibilităţi de valorificare a unor astfel de bunuri. 

La fel ca și în vechea reglementare, reluarea executării silite este condiționată de res- 
pectarea termenului de prescripţie a dreptului de a obține executarea silită. Dacă drep- 
tul de a obţine executarea silită a titlului executoriu s-a prescris, acest fapt constituie un 
impediment, inclusiv pentru reluarea executării. Sub acest aspect, trebuie observat că, 
potrivit art. 707 alin. (1) pct. 3 NCPC, cursul prescripţiei este suspendat cât timp debito- 
rul nu are bunuri urmăribile sau cât timp bunurile existente în patrimoniul acestuia nu 
au putut fi valorificate. 

Din alin. (2) al art. 704 rezultă că reluarea executării este în realitate o continuare a 
acesteia, deoarece poate fi cerută inclusiv asupra aceluiași bun care nu a putut fi valori- 
ficat în prima fază. 

Formele de publicitate cu privire la executarea silită imobiliară sunt menținute cât 
timp creditorul are posibilitatea reluării executării. Formele de publicitate cu privire la 
executarea silită mobiliară vor trebui refăcute chiar și în ipoteza în care executarea silită 
este reluată asupra aceluiași bun mobil. 

Din punct de vedere procedural, trebuie reținut că reluarea executării nu presupune 
o nouă încuviințare a executării silite de către instanță în condiţiile art. 665 NCPC și că 
cererea de reluare a executării trebuie formulată de câtre creditor și adresată executo- 
rului judecătoresc. 

Articolul 704 nu stabilește dacă asupra cererii de reluare a executării se pronunţă 
executorul sau instanța de judecată. 

Întrucât, potrivit art. 656 NCPC, executorul judecătoresc dispune prin încheiere asu- 
pra încetării executării silite, inclusiv în cazul în care aceasta nu mai poate fi efectuată 
ori continuată din cauza lipsei de bunuri urmăribile sau a imposibilității de valorificare a 
acestora și întrucât instituţia reluării executării este aplicabilă exclusiv cazului de încetare 

reglementat în art. 702 alin. (1) pct. 2, apreciem că executorul judecătoresc este compe- 
tent să dispună prin încheiere asupra cererii de reluare a executării silite. 

Încheierea de admitere a cererii de reluare a executării și încheierea de respingere a 
cererii se dau fără citarea părților, se comunică acestora și pot fi atacate numai cu con- 
testație la executare. Încheierea prin care se dispune reluarea executării este executorie 
de drept. 


Capitolul V. Prescripția dreptului de 
a obţine executarea silită 


Art. 705. Termenul de prescripţie. (1) Dreptul de a obține executarea silită 
se prescrie în termen de 3 ani, dacă legea nu prevede altfel. În cazul titlurilor 
emise în materia drepturilor reale, termenul de prescripţie este de 10 ani. 

(2) Termenul de prescripţie începe să curgă de la data când se naşte dreptul de 
a obține executarea silită. In cazul hotărârilor judecătoreşti şi arbitrale, termenul 
de prescripţie î începe să curgă de la data rămânerii lor definitive. 


COMENTARIU 


1. Dreptul de „a obţine” executarea silită. Din punct de vedere terminologic, obser- 
văm că actuala reglementare este grefată pe dreptul creditorului de „a obține” executa- 
rea silită, spre deosebire de vechea reglementare, care era grefată pe dreptul creditoru- 
lui de „a cere“. Diferenţa terminologică nu ţine doar de exprimare, ci are efecte inclusiv 
asupra a ceea ce Convenţia europeană a drepturilor omului și jurisprudenţa Curţii de la 
Strasbourg înţeleg prin noţiunea autonomă de bun. 

Acest aspect este mai evident dacă sunt avute în vedere dispoziţiile art. 626 NCPC, 
care reglementează rolul statului în executarea silită și prevede că „statul este obligat 
să asigure (...] executarea în mod prompt și efectiv a hotărârilor judecătorești și a altor 
titluri executorii”. Totuși, pentru corecta înţelegere a semnificației expresiei „dreptul de a 
obține”, trebuie reamintit faptul că statul nu garantează solvabilitatea debitorilor. 


2. Termenul de prescripţie. Termenul general de prescripţie a dreptului de a obține 
executarea silită este de 3 ani. Acest termen se aplică atâta timp cât legea nu prevede un 
termen special de prescripţie. 

Teza a Il-a a alin. (1) prevede un termen specia! de prescripţie pentru titlurile emise 
în materia drepturilor reale. Este vorba de un termen de 70 ani, a cărui durată este jus- 
tificată de caracterul perpetuu al dreptului de proprietate și de necesitatea corelării cu 
dispoziţiile Codului civil în materia publicităţii imobiliare. 

Termenul de 10 ani este aplicabil titlurilor executorii emise în materia drepturilor 
reale, indiferent dacă acestea sunt hotărâri judecătorești sau alte hotărâri ori înscrisuri 
care, potrivit legii, pot fi puse în executare. 

Întrucât alin. (1) al art. 705 nu distinge, termenul de 10 ani se aplică atât titlurilor 
emise în materia drepturilor reale principale, cât și titlurilor emise în materia drepturilor 
reale accesorii. 

Reţinând că termenul de prescripţie de 10 ani este special faţă de termenul de pre- 
scripţie de 3 ani și reamintind faptul că drepturile reale sunt limitate, precizăm că inter- 

pretarea dispoziţiilor legale regăsite în teza a Il-a a alin. (1) al art. 705 trebuie să fie 
restrictivă, iar aplicarea acestora trebuie să fie făcută exclusiv titlurilor arătate în text. 


3. Momentul de început al termenului. Termenul de prescripţie începe să curgă de 
la data când se naște dreptul de a obţine executarea silită. La fel ca și în reglementarea 
anterioară, legiuitorul a făcut aplicarea principiului de drept conform căruia prescripţia 
nu curge atâta timp cât nu există interesul pentru a acţiona. 

Cu toate acestea, relativ la hotărârile judecătorești și arbitrale, teza a Il-a a alin. (2) 
al art. 705 prevede că termenul de prescripţie începe să curgă de la data rămânerii lor 
definitive. O astfel de dispoziție nu se regăsea în art. 405 CPC 1865, care prevedea doar 
că termenul de prescripţie începe să curgă de la data când se naște dreptul de a cere 
executarea silită. 

Ca urmare a introducerii dispoziţiei menţionate, termenul de prescripţie nu începe să 
curgă în cazurile în care hotărârile judecătorești și arbitrale sunt executorii fără a fi defini- 
tive. Practic, creditorul — titular al unei hotărâri judecătorești sau arbitrale cu executare 
provizorie, în sensul art. 448-449 NCPC — nu este expus riscului prescrierii dreptului de 
a obține executarea silită dacă, din prudenţă sau din orice alte motive, așteaptă ca titlul 
executoriu să se definitiveze. 


4. Modul de calcul. Din coroborarea dispozițiilor art. 710 NCPC cu cele ale art. 2544 
NCC rezultă că cursul prescripției se calculează potrivit regulilor stabilite în Titlul IHI din 
Cartea a VI-a a Codului civil (art. 2551-2556). 

Astfel, când termenul este stabilit pe săptămâni, luni sau ani, el se împlinește în ziua 
corespunzătoare din ultima săptămână ori lună sau din ultimul an. Dacă ultima lună nu 
are o zi corespunzătoare celei în care termenul a început să curgă, termenul se împli- 
nește în ultima zi a acestei luni. Mijlocul lunii se socotește a cincisprezecea zi. Dacă ter- 
menul este stabilit pe o lună și jumătate sau pe mai multe luni și jumătate, cele 15 zile se 
vor socoti la sfârșitul termenului. Când termenul se stabilește pe zile, nu se iau în calcul 
prima și ultima zi. Termenul se va împlini la ora 24,00 a ultimei zile. 

Cu toate acestea, dacă este vorba de un act ce trebuie îndeplinit într-un loc de muncă, 
termenul se va împlini la ora la care încetează programul normal de lucru. Dacă ultima zi 
a termenului este o zi nelucrătoare, termenul se consideră împlinit la sfârșitul primei zile 
lucrătoare care îi urmează. Când termenul se stabilește pe ore, nu se iau în calcul prima 
și ultima oră. 

Actele de orice fel se socotesc făcute în termen dacă înscrisurile care le constată au 
fost predate oficiului poștal sau telegrafic cel mai târziu în ultima zi a termenului, până la 
ora când încetează în mod obișnuit activitatea la acel oficiu. 


Art. 706. Efectele împlinirii termenului de prescripţie. (1) Prescripția nu 
operează de plin drept, ci numai la cererea persoanei interesate. 

(2) Prescripția stinge dreptul de a obține executarea silită şi orice titlu execu- 
toriu îşi pierde puterea executorie. În cazul hotărârilor judecătoreşti şi arbitrale, 
dacă dreptul de a obține obligarea pârâtului este imprescriptibil sau, după caz, 
nu s-a prescris, creditorul poate obține un nou titlu executoriu, pe calea unui nou 
proces, fără a i se putea opune excepția autorității de lucru judecat. 

COMENTARIU 


1. Invocarea prescripţiei. Consecvent filozofiei introduse prin dispoziţiile art. 2512 
NCC, legiuitorul prevede expres că prescripţia nu operează de plin drept, ci numai la 
cererea persoanei interesate. 

Alineatul (1) al art. 706 statuează implicit că normele care reglementează prescrip- 
tia dreptului de a obţine executarea silită sunt de ordine privată, şi nu de ordine publică. 
Reglementarea anterioară cuprinsă în dispoziţiile art. 405 și urm. CPC 1865, respectiv în 
Decretul nr. 167/1958 era în sensul că normele relative la prescripţie, fie de drept sub- 
stanțial, fie de drept execuţional civil, sunt de ordine publică. 

Caracterul de ordine privată trebuie reținut nu doar în privința aspectelor legate de 
împlinirea termenului de prescripţie, ci și în privinţa celorlalte aspecte care alcătuiesc 
regimul juridic al prescripției dreptului de a obţine executarea silită (suspendare, între- 
rupere, repunere în termen etc.), dacă nu există o dispoziţie legală contrară. 

Potrivit noii concepții, care instituie caracterul de ordine privată al normelor în mate- 
ria prescripției dreptului de a obţine executarea silită, instanţa de executare nu va putea 
invoca din oficiu, în cadrul contestaţiilor la executare cu care a fost învestită, excepția 
prescripției dreptului de a obţine executarea silită. 

Exceptia prescripției va fi pusă în discuția părților și va fi soluționată de către instanţă 
numai la cererea persoanei interesate. Sfera noţiunii de persoane interesate, în sensul 
tezei ultime a alin. (1) al art. 706, cuprinde debitorul, alţi creditori ai debitorului și garan- 
ţii acestuia. În privinţa creditorilor debitorului, trebuie precizat că aceștia pot avea cali- 
tatea de creditori intervenienţi în executarea silită respectivă. De asemenea, creditorii 
debitorului care nu au intervenit în executarea silită și nu au titluri executorii sau nu au o 
creanţă certă, lichidă și exigibilă pot invoca excepţia prescripţiei dacă îndeplinesc condi- 
tiile pentru formularea contestaţiei la executare pe calea acţiunii oblice. 

În cazul debitorilor care nu au capacitate procesuală de exercițiu, excepţia prescrip- 
tiei va putea fi invocată de către reprezentantul sau ocrotitorul legal. 

În cazurile prevăzute de art. 92 alin. (1) NCPC, procurorul va putea invoca excepţia 
prescripţiei dreptului de a obţine executarea silita dacă aceasta este necesară pentru 
apărarea drepturilor și intereselor legitime ale minorului sau ale persoanei puse sub 
interdicţie. 

2. Efectele prescripţiei. Potrivit alin. (2) al art. 706, împlinirea termenului de pre- 
scripție a dreptului de a obține executarea silită stinge respectivul drept. Din formularea 
legiuitorului rezultă că dreptul constatat prin titlu executoriu nu este afectat în substanța 
sa, dar creditorul nu va mai putea obține executarea silită a acestuia cu concursul forței 
coercitive a statului. 

Executarea benevolă a obligaţiei de către debitor este valabilă și nu poate fi supusă 
restituirii, chiar dacă dreptul de a obține executarea silită se prescrisese anterior. De 
asemenea, compensația este valabilă, chiar dacă, la momentul producerii, dreptul de a 
obţine executarea silită a uneia dintre creanţe era prescris. 


3. Obţinerea unui nou titlu executoriu. Ultima teză a alin. (2) al art. 706 stabilește 
dreptul creditorului de a obține un nou titlu executoriu, pe calea unui nou proces, fără a 
i se putea opune excepția autorităţii de lucru judecat, în situația în care s-a împlinit ter- 
menul de prescripţie a dreptului de a obține executarea silită în cazul hotărârilor judecă- 
torești si arbitrale, care cuprind drepturi imprescriptibile pe fond. 

Înțelegerea corectă a prevederii menţionate anterior presupune observarea preala- 
bilă a faptului că legiuitorul nu a reglementat nicio ipoteză în care dreptul de a obţine 
executarea silită a hotărârilor judecătorești și arbitrale este imprescriptibil. Or, este una- 
nim acceptat că, în materie de stare civilăl!), de exemplu, hotărârile judecătorești sunt 
opozabile erga omnes și produc efecte dincolo de termenul general de prescripţie a 
dreptului de a obține executarea silită de 3 ani. Prin urmare, în cazul unei astfel de hotă- 
râri (în măsura în care este susceptibilă de executare silită — a se vedea, sub acest aspect, 
dispoziţiile art. 628 NCPC), legiuitorul a dat dreptul debitorului să obțină un nou titlu 
executoriu, fără a i se putea opune excepţia autorităţii de lucru judecat. 

Dispoziţiile art. 706 alin. (2) teza ultimă nu sunt pe deplin corelate cu art. 431-432 
NCPC, al căror conţinut nu lasă loc unor excepţii de genul celei arătate. Prevederea de la 
art. 433, potrivit căreia hotărârea judecătorească are putere executorie, în condiţiile pre- 
văzute de lege, nu este suficientă, în opinia noastră, pentru a corela din punct de vedere 
logic dispoziţiile menţionate anterior. 

Având în vedere că dreptul de a obţine obligarea pârâtului poate fi imprescriptibil 
sau poate să nu se fi prescris în foarte multe situaţii, apreciem că derogarea legiuitoru- 
lui de la dispozițiile imperative relative la autoritatea de lucru judecat poate avea efecte 
negative asupra circuitului juridic civil și poate duce la situaţii în care dreptul de acces 
la instanţă este exercitat abuziv tocmai în materia drepturilor nepatrimoniale, al căror 
conţinut este susceptibil de a fi afectat de aprecieri de ordin sentimental, în detrimentul 
aprecierilor de ordin juridic. 

În noul proces nu se va putea invoca autoritatea de lucru judecat, dar se vor putea 
invoca toate exceptiile si apărările grefate pe aspecte de fapt sau de drept survenite ulte- 
rior pronunțării primului titlu executoriu. De exemplu, se va putea solicita respingerea 
cererii din al doilea proces pe motiv că obligaţia din primul titlu executoriu a fost execu- 
tată voluntar. De asemenea, se va putea solicita respingerea cererii din al doilea proces 
pe motiv că obligaţia din primul titlu executoriu nu mai poate fi executată pe viitor din 
motive care nu ţin de voinţa debitorului. 

În lipsa unor prevederi speciale, noului proces îi vor fi aplicate dispoziţiile de drept 
comun, în funcţie de obiectul acestuia. 

Dispoziţia de excepție din art. 706 alin. (2) teza a Il-a se aplică doar când s-a obținut 
anterior un titlu executoriu în legătură cu dreptul imprescriptibil extinctiv, nu și atunci 
când o cerere anterioară similară a fost respinsă. 


Art. 707. Suspendarea prescripţiei. (1) Cursul prescripției se suspendă: 

1. în cazurile stabilite de lege pentru suspendarea termenului de prescripţie a 
dreptului de a obține obligarea pârâtului; 

2. pe timpul cât suspendarea executării silite este prevăzută de lege ori a fost 
stabilită de instanță sau de alt organ jurisdictional competent; 


1 Potrivit art. 2502 NCC, „(1) Dreptul la acțiune este imprescriptibil în cazurile prevăzute de lege, precum și ori 
de câte ori, prin natura sau obiectul dreptului subiectiv ocrotit, exercițiul său nu poate fi limitat în timp. (2) În 
afara cazurilor prevăzute la alin. (1), sunt imprescriptibile drepturile privitoare la: 1. acțiunea privind apărarea 
unui drept nepatrimonial, cu excepția cazului în care prin lege se dispune altfel; 2. acțiunea în constatarea 
existenței sau inexistenţei unui drept; 3. acţiunea în constatarea nulităţii absolute a unui act juridic; 4. acțiunea 
în constatarea nulităţii absolute a certificatului de moștenitor, dacă obiectul său îl constituie fie stabilirea masei 
succesorale, fie partajul succesoral, sub condiţia acceptării moştenirii în termenul prevăzut de lege”. 

3. cât timp debitorul nu are bunuri urmăribile sau care nu au putut fi valorifi- 
cate ori îşi sustrage veniturile şi bunurile de la urmărire; 

4, în alte cazuri prevăzute de lege. 

(2) După încetarea suspendării, prescripția îşi reia cursul, socotindu-se şi tim- 
pul scurs înainte de suspendare. 

(3) Prescripţia nu se suspendă pe timpul cât executarea silită este suspendată 
la cererea creditorului urmăritor. 


COMENTARIU 


1. Cazuri de suspendare. Articolul 707 prevede trei categorii de cazuri în care cursul 
prescripţiei se suspendă. Punctul 4 al alin. (1) lasă posibilitatea instituirii altor cazuri de 
suspendare a prescripţiei prin dispoziţii legale speciale. 

a) Cursul prescripţiei se suspendă în cazurile stabilite de lege pentru suspendarea ter- 
menului de prescripţie a dreptului de a obține obligarea pârâtului. Aceste cazuri se regă- 
sesc în Codul civil, dar pot fi stabilite și prin legi speciale. 

Astfel, în art. 2532 NCC se arată că prescripţia nu începe să curgă, iar, dacă a început 
să curgă, ea se suspendă: 

— între soți, cât timp durează căsătoria și nu sunt separați în fapt; 

— între părinţi, tutore sau curator și cei lipsiți de capacitate de exercițiu sau cu capa- 
citate de exerciţiu restrânsă ori între curatori și cei pe care îi reprezintă, cât timp durează 
ocrotirea și socotelile nu au fost date și aprobate; 

— între orice persoană care, în temeiul legii, al unei hotărâri judecătorești sau al unui 
act juridic, administrează bunurile altora și cei ale căror bunuri sunt astfel administrate, 
cât timp administrarea nu a încetat și socotelile nu au fost date și aprobate; 

— în cazul celui lipsit de capacitate de exercițiu sau cu capacitate de exerciţiu restrânsă, 
cât timp nu are reprezentant sau ocrotitor legal, în afară de cazurile în care există o dis- 
poziţie legală contrară; 

— cât timp debitorul, în mod deliberat, ascunde creditorului existenţa datoriei sau 
exigibilitatea acesteia; 

— pe întreaga durată a negocierilor purtate în scopul rezolvării pe cale amiabilă a 
neînțelegerilor dintre părţi, însă numai dacă acestea au fost ținute în ultimele 6 luni 
înainte de expirarea termenului de prescripţie; 

— în cazul în care cel îndreptăţit la acțiune trebuie sau poate, potrivit legii ori contrac- 
tului, să folosească o anumită procedură prealabilă, cum sunt reclamaţia administrativă, 
încercarea de împăcare sau altele asemenea, cât timp nu a cunoscut și nici nu trebuia să 
cunoască rezultatul acelei proceduri, însă nu mai mult de 3 luni de la declanșarea proce- 
durii, dacă prin lege sau contract nu s-a stabilit un alt termen; 

— în cazul în care titularul dreptului sau cel care l-a încălcat face parte din forțele 
armate ale României, cât timp acestea se află în stare de mobilizare sau de război. Sunt 
avute în vedere și persoanele civile care se găsesc în forțele armate pentru raţiuni de ser- 
viciu impuse de necesităţile războiului; 

— în cazul în care cel împotriva căruia curge sau ar urma să curgă prescripţia este 
împiedicat de un caz de forţă majoră să facă acte de întrerupere, cât timp nu a încetat 
această împiedicare; forţa majoră, când este temporară, nu constituie o cauză de sus- 
pendare a prescripției decât dacă survine în ultimele 6 luni înainte de expirarea terme- 
nului de prescripţie; 

— în alte cazuri prevăzute de lege. 

De asemenea, potrivit art. 2533 NCC, prescripția nu curge contra creditorilor defunc- 
tului în privinţa creanţelor pe care le au asupra moștenirii, cât timp aceasta nu a fost 
acceptată de către succesibili ori, în lipsa acceptării, cât timp nu a fost numit un curator 
care să îi reprezinte. Ea nu curge nici contra moștenitorilor defunctului cât timp aceștia 
nu au acceptat moștenirea ori nu a fost numit un curator care să îi reprezinte. Prescripţia 
nu curge, de asemenea, contra moștenitorilor, în privinţa creanţelor pe care aceștia le au 
asupra moștenirii, de la data acceptării moștenirii și până la data lichidării ei. 

Trebuie precizat că pct. 1 al alin. (1) al art. 707 NCPC nu stabilește că termenul 
de prescripţie a dreptului de a obţine executarea silită este suspendat cât timp este 
suspendat dreptul de a obţine obligarea pârâtului. O astfel de corelare nu ar avea logică, 
deoarece executarea silită este situată în timp ulterior momentului la care s-a obţinut 
obligarea pârâtului printr-un titlu executoriu. 

Practic, cazurile de suspendare stabilite de lege pentru dreptul de a obține obligarea 
părâtului (în cadrul raportului juridic de fond) sunt în același timp cazuri de suspendare 
a termenului de a obține executarea silită. 

b) Cursul prescripției se suspendă pe timpu! cât suspendarea executării silite este 
prevăzută de lege ori a fost stabilită de instanță sau de alt organ jurisdictional competent. 

În acest caz de suspendare sunt incluse suspendările stabilite prin lege, precum și 
cele dispuse de instanţă cu ocazia soluționării contestaţiilor la executare, respectiv sus- 
pendările dispuse de instanţele arbitrale sau de alte organe jurisdicționale competente. 

De exemplu, alin. (2) al art. 1 din O.U.G. nr. 71/2009, privind plata unor sume prevă- 
zute în titluri executorii având ca obiect acordarea de drepturi salariale personalului din 
sectorul bugetar, aprobată cu modificări prin Legea nr. 230/2011, prevede că „în cursul 
termenului prevăzut la alin. (1) (de eșalonare a plăţilor — n.n.) orice procedură de execu- 
tare silită se suspendă de drept”. 

c} Cursul prescripției se suspendă dacă, după încuviințarea executării silite, se con- 
stată că; 

— debitorul nu are bunuri urmăribile; 

— bunurile debitorului nu au putut fi valorificate; 

— debitorul își sustrage veniturile și bunurile de la urmărire. 

d) Alte cazuri prevăzute de lege. De exemplu, potrivit art. 40 din Legea nr. 85/2006 
privind procedura insolvenţei, deschiderea procedurii insolvenţței suspendă orice termen 
de prescriptie a acţiunilor prevăzute la art. 36 din aceeași lege. Acest articol stabilește că 
„de la data deschiderii procedurii se suspendă de drept toate acțiunile judiciare, extra- 
judiciare sau măsurile de executare silită pentru realizarea creanţelor asupra debitorului 
sau bunurilor sale”. 


2. Reluarea cursului prescripţiei. Cazuri în care nu se suspendă. După încetarea sus- 
pendării prescripţia îşi reia cursul, iar pentru stabilirea împlinirii termenului de prescrip- 
tie se socotește şi timpul scurs înainte de suspendare. 

La fel ca alin. (2) al art. 405: CPC 1865, ultimul alineat al art. 707 NCPC stabilește că 
prescripţia nu se suspendă pe timpul cât executarea silită este suspendată la cererea 
creditorului urmăritor. 


Art. 708. Întreruperea prescripției. (1) Cursul prescripției se întrerupe: 

1. pe data îndeplinirii de către debitor, înainte de începerea executării silite 
sau în cursul acesteia, a unui act voluntar de executare a obligaţiei prevăzute în 
titlul executoriu ori a recunoaşterii, în orice alt mod, a datoriei; 

2. pe data depunerii cererii de executare, însoţită de titlul executoriu, chiar 
dacă a fost adresată unui organ de executare necompetent; 

3. pe data depunerii cererii de intervenţie în cadrul urmăririi silite pornite de 
alți creditori; 

4. pe data îndeplinirii în cursul executării silite a unui act de executare; 

5. pe data depunerii cererii de reluare a executării; 

6. în alte cazuri prevăzute de lege. 

(2) După întrerupere, începe să curgă un nou termen de prescripţie. 

(3) Prescripția nu este întreruptă dacă executarea silită a fost respinsă, anulată 
sau dacă s-a perimat ori dacă cel care a făcut-o a renunţat la ea. 


COMENTARIU 


1. Cauze de întrerupere. Cursul prescripţiei se întrerupe fie ca urmare a manifestării 
univoce a creditorului de a realiza executarea silită, fie ca urmare a manifestării univoce 
a debitorului în sensul recunoașterii creanţei. 

Au efect întreruptiv al cursului prescripției următoarele acţiuni: 

a) depunerea cererii de executare, însoţită de titlul executoriu, chiar dacă a fost adre- 
sată unui organ de executare necompetent. Depunerea cererii de executare la un alt 
organ decât organele de executare reglementate prin lege nu întrerupe cursul prescrip- 
ţiei. Prescripţia nu este întreruptă dacă executarea silită a fost respinsă, a fost anulată ori 
dacă cererea de executare s-a perimat sau cel care a făcut-o a renunţat la ea; 

b) depunerea cererii de intervenţie în cadrul urmăririi silite pornite de alti creditori. 
Din punctul de vedere al efectelor cu privire la cursul prescripţiei, cererea de interven- 
ție este asimilată de legiuitor cu cererea de executare, astfel că, aplicând corespunzător 
dispoziţiile din alin. ultim al art. 708, ajungem la concluzia că prescripţia nu se întrerupe 
dacă cererea de intervenţie nu a fost încuviinţată de către instanţă, s-a renunţat la ea de 
către creditorul intervenient ori a fost anulată sau perimată de câtre instanţă; 

c) îndeplinirea în cursul executării silite a unui act de executare!!! În privinţa acestui 
caz de întrerupere, trebuie avute în vedere dispoziţiile art. 678 NCPC relative la constata- 
rea efectuării actelor de executare. Spre deosebire de cererea de executare și cererea de 
intervenţie anulate de către instanţă, care nu au efect întreruptiv, considerăm că actul de 
executare are efect întreruptiv de prescripţie, chiar dacă ulterior acesta ar putea fi anulat 
prin intermediul contestatiei la executare; raționamentul este justificat de faptul că, spre 
deosebire de art. 700 alin. (5) și art. 703 NCPC, alin. (3) al art. 708 vorbește despre execu- 
tarea silită, fără a se referi la actele de executare, respectiv de faptul că pct. 4 al alin. (1) 
nu distinge în privinţa întreruperii prescripţiei după soarta actului de executare îndeplinit; 

d) depunerea cererii de reluare a executării. După cum s-a arătat și la art. 704 alin. (1), 
depunerea cererii de reluare a executării la executorul judecătoresc are efect întreruptiv 
de prescripţie doar dacă a fost formulată înăuntrul termenului de prescripţie a dreptului 
de a obţine executarea silită; 


19 În practică s-a decis că, în situaţia în care titlul executoriu îl constituie o hotărâre pronunţată de o instanță 
străină, dintr-un stat care nu este membru al Uniunii Europene, această hotărâre nu poate fi pusă în executare 
pe teritoriul României în absenţa unei hotărâri de exeguatur. Cererea formulată pentru recunoașterea 
hotărârii pronunţate în alt stat constituie un act începător de executare, care are ca efect întreruperea cursului 
prescripției, respectiv ștergerea prescripției începute anterior, iar noul termen de prescripţie începe să curgă 
de la data rămânerii definitive a hotărârii de exequatur” (1.C.C.J., s. | civ., dec. nr. 6888/2011, www.scj.ro). 

e) are, de asemenea, efect întreruptiv îndeplinirea de către debitor, înainte de începe- 
rea executării silite sau în cursul acesteia (dar nu după împlinirea termenului de prescrip- 
ţie), a unui act voluntar de executare a obligatiei prevăzute în titlul executoriu. 

Actele ori faptele efectuate de către debitor în alt scop decât acela al îndeplinirii obli- 
gației prevăzute în titlul executoriu nu au efect întreruptiv, chiar dacă, prin jocul raportu- 
rilor juridice, sunt imputate asupra obligaţiei din titlul executoriu, fiind considerate plăți 
valabile ale acesteia (de exemplu, debitorul urmărit execută o obligaţie faţă de un alt 
debitor al creditorului urmăritor, iar plata este considerată valabilă, deși raportul juridic 
care a determinat-o a fost desființat). 

În fine, recunoașterea datoriei de către debitor întrerupe cursul prescripției, indife- 
rent de modul în care a fost făcută, cu condiţia ca aspectul recunoașterii să fie probat. 

f) alte cazuri prevăzute de lege în mod expres ca având efect întreruptiv cu privire la 
cursul prescripţiei dreptului de a obține executarea silită. 

Articolul 405? alin. (1) lit. c) CPC 1865 prevedea că cursul prescripţiei se întrerupe 
pe data trimiterii spre executare a titlului executoriu în condiţiile art. 453 alin. (2) din 
respectivul cod. Noul Cod nu conţine o prevedere similară, deoarece actualmente, în 
cazul hotărârilor executorii, dar nedefinitive, nu începe să curgă termenul de prescripţie 
[art. 705 alin. (2) teza a Il-a NCPC], astfel că nu se poate pune problema întreruperii 
cursului prescripției. 

2. Diferenţa între suspendare și întrerupere. Principala diferență dintre suspendare 
și întrerupere este aceea că, în cazul celei din urmă, începe să curgă un nou termen de 
prescripţie, după fiecare întrerupere, pe când, în cazul celei dintâi, termenul scurs înainte 
de suspendare se adaugă termenului scurs ulterior. 


Art. 409. Repunerea în termenul de prescripţie. (1) După împlinirea terme- 
nului de prescripţie, creditorul poate cere repunerea în acest termen numai dacă 
a fost împiedicat să ceară executarea datorită unor motive temeinice. 

(2) Cererea de repunere în termen se introduce la instanţa de executare compe- 
tentă, în termen de 15 zile de la încetarea împiedicării. Judecata cererii se face cu 
citarea părților, prin hotărâre supusă numai apelului, potrivit dreptului comun. 

(3) Dacă cererea de repunere în termen a fost admisă, creditorul poate for- 
mula cerere de executare silită în termen de 30 de zile de la data rămânerii defi- 
nitive a hotărârii. 


COMENTARIU 


1. Motive temeinice. Similar instituției repunerii în termenele procedurale regle- 
mentate în art. 186 NCPC, art. 709 reglementează instituția repunerii în termenul de 
prescripţie a dreptului de a obţine executarea silită. Cu toate acestea, cele două regle- 
mentări sunt distincte, iar art. 186 nu reprezintă drept comun pentru art. 709. 

Ipoteza avută în vedere de legiuitor este aceea în care beneficiarul unui titlu executo- 
riu a fost împiedicat să ceară executarea din cauza unor motive temeinice care prin con- 
ținutul lor nu aveau efect întreruptiv sau suspensiv de prescripţie. 

Considerăm că sfera sintagmei „motive temeinice” la care se referă alin. (1) al art. 709 
nu trebuie corelată cu sfera sintagmei „motive temeinic justificate” la care se referă 
alin. (1) al art. 186, deoarece termenele de prescripţie sunt mult mai lungi decât ter- 
menele de decădere. 

În această ordine de idei, se poate conchide că nu întotdeauna un motiv conside- 
rat temeinic justificat pentru repunerea în termenul de decădere este în același timp și 
motiv temeinic pentru repunerea în termenul de prescripţie a dreptului de a obţine exe- 
cutarea silită. 

Oricum, trebuie observatcă reglementarea din art. 709 se completează cu reglementarea 
corespunzătoare din Codul civil privitoare la prescripția extinctivă, și nu cu reglementarea 
din Codul de procedură civilă referitoare la repunerea în termenele procedurale. 

Repunerea în termenul de prescripţie se dispune doar dacă împiedicarea a existat pe 
tot cursul prescripției. 


2. Cererea de repunere în termen se formulează de către creditor şi se introduce la 
instanța de executare competentă. 

Creditorul trebuie să formuleze cererea de repunere în termen în cel mult 15 zile de 
la data încetării împiedicării. Nerespectarea termenului de 15 zile atrage respingerea ca 
tardivă a cererii de repunere în termen. 

Alineatul (2) teza ultimă al art. 709 prevede că judecarea cererii de repunere în ter- 
men se face cu citarea părților, iar hotărârea pronunţată de instanţa de executare com- 
petentă este supusă numai apelului, potrivit dreptului comun. 

În ultimul alineat al art. 709 se arată că, dacă cererea de repunere în termen a fost 
admisă, creditorul poate formula cerere de executare silită în termen de 30 de zile de 
la data rămânerii definitive a hotărârii. Nerespectarea termenului de 30 de zile pen- 
tru depunerea cererii de executare silită la executorul judecătoresc duce la respinge- 
rea cererii de executare a încuviințării silite, în condiţiile art. 665 alin. (5) pct. 7 NCPC. 
Această din urmă soluţie este justificată de caracterul de termen de decădere al terme- 
nului de 30 de zile. 

Așadar, dacă în condiţiile art. 665 instanţa nu poate respinge cererea de încuviințare 
a executării pe motiv că s-a împlinit prescripția dreptului de a obţine executarea silită, 
instanța va putea, în condiţiile acestui articol, să respingă cererea de încuviinţare a exe- 
cutării pe motiv că nu a fost respectat termenul de decădere de 30 de zile de la data 
rămânerii definitive a hotărârii de admitere a cererii de repunere în termen și până la 
data formulării cererii de executare silită de către creditor. 


Art. 710. Alte dispoziţii aplicabile. Prevederile prezentului capitol se com- 
pletează cu dispozițiile Codului civil privitoare la prescripţia extinctivă. 


COMENTARIU 


Normele care alcătuiesc regimul juridic al prescripţiei dreptului de a obţine executa- 
rea silită se completează, acolo unde este cazul, cu dispoziţiile Codului civil privitoare la 
prescripția extinctivă. 

În acest sens sunt și dispoziţiile art. 707 alin. (1) pct. 1, care arată că sunt cazuri de 
suspendare a cursului prescripției dreptului de a obţine executarea silită cazurile stabilite 
de lege pentru suspendarea termenului de prescripţie a dreptului de a obţine obligarea 
pârâtului. 

Una dintre consecinţele art. 710 privește modul de calcul al termenelor de prescrip- 
ţie, căruia nu îi sunt aplicabile dispoziţiile art. 180-186 NCPC, ci dispoziţiile Codului civil. 


198 DUMITRU MARCEL GAVRIS 


http://bibliotecahamangiu.re 29—Novy—2013 


TITLUL |. DISPOZIŢII GENERALE Art. 711 


Capitolul VI. Contestaţia la executare 


Art. 711. Obiectul contestației. (1) Împotriva executării silite, a încheierilor 
date de executorul judecătoresc, precum şi împotriva oricărui act de executare 
se poate face contestaţie de către cei interesaţi sau vătămaţi prin executare. De 
asemenea, se poate face contestaţie la executare şi în cazul în care executorul 
judecătoresc refuză să efectueze o executare silită sau să îndeplinească un act de 
executare silită în condiţiile legii. 

(2) Dacă nu s-a utilizat procedura prevăzută la art. 443, se poate face contesta- 
tie şi în cazul în care sunt necesare lămuriri cu privire la înţelesul, întinderea sau 
aplicarea titlului executoriu. 

(3) De asemenea, după începerea executării silite, cei interesați sau vătămați 
pot cere, pe calea contestaţiei la executare, şi anularea încheierii prin care s-a 
admis cererea de încuviințare a executării silite, dacă a fost dată fără îndeplinirea 
condițiilor legale. 

(4) Împărţirea bunurilor proprietate comună pe cote-părţi sau în devălmăşie 
poate fi hotărâtă, la cererea părții interesate, şi în cadrul judecării contestației la 
executare. 


COMENTARIU 


1. Rolul și obiectul contestaţiei. Dispoziţiile noului Cod de procedură civilă se aplică 
doar contestaţiilor la executare formulate în executările silite începute după data intrării lui 
în vigoare. Asigurarea legalităţii executării silite, în sensul dispoziţiilor de principiu cuprinse 
în art. 625 NCPC, se realizează în primul rând prin intermediul contestaţiei la executare. 
Aceasta a fost considerată în doctrină!!! ca fiind mijlocul procedural specific executării silite, 
prin care părțile, direct interesate în raportul juridic de executare, precum și terţii vătămaţi 
prin modul în care s-a realizat executarea silită pot obține anularea sau îndreptarea actelor 
de executare nelegale și, uneori, chiar lipsirea de efecte a titlului executoriu. 

Pe calea contestației la executare se poate ataca: 

a) executarea silită însăși; 

b) încheierile date de executorul judecătoresc; 

c) orice act de executare; 

d) refuzul executorului judecătoresc de a efectua o executare silită; 

e) refuzul executorului judecătoresc de a îndeplini un act de executare în condiţiile 
legii; 

f} încheierea instanţei de încuviinţare a executării silite. 

Titlul executoriu reprezentat de o hotărâre judecătorească!! poate forma obiect al 
contestaţiei la executare’! dacă nu s-a utilizat procedura prevăzută la art. 443 NCPC și 


1! A se vedea S. Zilberstein, V.M. Ciobanu, op. cit., p. 250-260. 

2 Contestaţia la titlu este destinată să expliciteze dispozitivul hotărârii ce urmează a fi valorificat, pentru a se 
putea proceda la executarea silită. Ea nu poate fi considerată drept un mijloc procedural destinat a anula sau 
modifica titlul executoriu, această finalitate putându-se realiza doar prin intermediul căilor de atac. Astfel nu se 
pot examina împrejurări de natură a repune în discuţie o hotărâre judecătorească irevocabilă, soluție ce ar afecta 
grav principiul autorității de lucru judecat (1.C.C.]., s. civ. și de propr. int., dec. nr. 5392/2008, www.scj.ro). 

B Modalitatea defectuoasă în care dispoziţiile clare ale hotărârii (ce recunosc, în procedura Legii nr. 10/2001, 
dreptul la măsuri reparatorii în echivalent, fără să pună acordarea acestora în sarcina unităţii deținătoare, având 
în vedere modalitatea de valorificare a lor, conform normelor speciale în materie) sunt aduse la îndeplinire nu 

dacă sunt necesare lămuriri cu privire la înţelesul, întinderea sau aplicarea acestuial!l. 
Celelalte titluri executorii pot forma obiectul contestaţiei la executare dacă legea nu 
prevede o cale procesuală specifică pentru desfiinţarea lor. 


2. Împărţirea bunurilor proprietate comună pe cote-părți sau în devălmășie. În ulti- 
mul alineat al art. 711 se arată că partea interesată poate solicita ca, în cadrul contesta- 
tiei la executare, să se împartă bunurile proprietate comună pe cote-părţi sau în devăl- 
măşie. 

Situaţia premisă avută în vedere de text este aceea ca executarea silită să privească 
bunuri asupra cărora debitorul sau terţul garant au un drept de proprietate comună, pe 
cote-părţi sau în devălmășie. 

Pentru a fi incidentă dispoziția menţionată, care instituie o derogare de la normele 
de competenţă teritorială de drept comun, este necesar ca împărțirea bunurilor să fie 
solicitată de către partea interesată (exprimarea corectă ar fi fost „participantul intere- 
sat”, deoarece se referă atât la debitor, cât și la terţul garant). Prin urmare, coproprieta- 
rul care nu este participant la executarea silită va putea solicita partajarea doar pe calea 
dreptului comun. Totuși, dacă se fac acte de executare asupra unui bun deţinut în copro- 
prietate, terţul coproprietar va putea formula contestaţie la executare, solicitând inclusiv 
sistarea indiviziunii, chiar dacă debitorul s-au terţul garant nu a solicitat partajul. 

Împărțeala bunurilor se face după regulile dreptului comuni, chiar dacă se reali- 
zează pe calea incidentală a contestației la executare. 


3. Subiectele contestaţiei. Pot formula contestaţie la executare cei interesați sau 
vâtămațţi prin executare, și anume: părțile executării silite (creditorul, respectiv debito- 
rul), tertii garanţi, creditorii intervenienţi, Ministerul Public, în condiţiile art. 92 alin. (1) 
NCPC, terții vătămațţi prin efectuarea executării silite, martorii asistenţi, experții, inter- 
pretii și alți participanţi, în condiţiile anume prevăzute de lege (adjudecatarii bunurilor 
valorificate silit, administratorul sechestru etc.). 


deschide calea contestației la titlu. Cum pretinsa vătămare semnalată de contestator decurge din actul de 
executare îndeplinit, calea procedurală de îndreptare a acestei neregularități nu este aceea a contestației la 
titlu, reglementată de art. 400 alin. (2) CPC 1865, ci aceea a contestaţiei la executare propriu-zisă, în condiţiile 
prevăzute de art. 399 alin. (1) teza | CPC 1865 (1.C.C.]., s. civ. și de propr. int., dec. nr. 718/2008, www.scj.ro). 
1 Sub imperiul vechii reglementări s-a decis că „lămurirea dispozitivului unei hotărâri judecătorești ce consti- 
tuie titlu executoriu poate fi solicitată, în egală măsură, pe două căi procesuale: cea prevăzută de art. 281! CPC 
1865, respectiv cea descrisă de art. 399 alin. 1 teza a Il-a din același cod, pretenţiile, în ambele cazuri, având 
obiect identic, respectiv lămurirea înţelesului, a întinderii sau a aplicării dispozitivului unei hotărâri judecă- 
torești. Nu există însă o opţiune a părții între cele două căi procesuale, exercițiul dreptului la acțiune fiind 
subordonat unei restricții de ordin temporal, dedusă din prevederile art. 399 CPC 1865, anume începerea exe- 
cutării silite. Se poate recurge la procedura lămuririi hotărârii judecătoreşti oricând până la momentul iniţierii 
executării, însă, după acest moment, este posibilă doar contestaţia la titlu, în caz contrar dispoziţiile relevante 
din secțiunea codului referitoare la contestaţia la executare neavând aplicabilitate, ceea ce nu poate fi accep- 
tat. Este fără relevanţă finalizarea executării până la soluționarea contestaţiei, fiind suficient faptul că această 
contestaţie a fost formulată anterior finalizării. Obiectul cererii este identic în ambele cazuri, diferind cauza 
acțiunii, respectiv temeiul juridic al cererii și folosul practic urmărit în fiecare caz, lămurirea dispozitivului în 
vederea executării viitoare, respectiv lămurirea acestuia pentru înlăturarea impedimentelor născute în cadrul 
unei executări începute” (1.C.C.J., s. civ. și de propr. int., dec. nr. 1493/2011, www.scj.ro). 

2 Nu putem fi de acord cu opinia regăsită într-o decizie de speţă a instanţei supreme, conform căreia, „în 
cadrul procedurii împărțelii judiciare, reglementată prin art. 6731-6731, modalitatea de înfăptuire a împărțelii 
judiciare trebuie aleasă în așa fel încât să nu îngreuneze situația creditorului care urmărește un bun comun 
pentru ceea ce i se datorează de unul dintre codevălmași” (I.C.C.J., s. civ. şi de propr. int., dec. nr. 4517/2005, 
WWWwW.SCj.ro). 

Date fiind dispoziţiile art. 786 alin. (5) NCPC, trebuie remarcat că terțul poprit nu 
va putea face contestaţie la executare împotriva popririi. El își va formula apărările în 
instanţa de validare. 

Pentru formularea contestației la executare trebuie îndeplinite condiţiile generale 
pentru exercițiul acțiunii civile, astfel cum acestea sunt prevăzute în art. 32 NCPC. Intere- 
sul terţilor de a formula contestaţie la executare este condiţionat de existența unei vătă- 
mări cauzate prin executarea silită sau actul de executare contestat. 


Art. 712. Condiţii de admisibilitate. (1) Dacă executarea silită se face în 
temeiul unei hotărâri judecătoreşti sau arbitrale, debitorul nu va putea invoca 
pe cale de contestaţie motive de fapt sau de drept pe care le-ar fi putut opune în 
cursul judecății în primă instanţă sau într-o cale de atac ce i-a fost deschisă. 

(2) In cazul în care executarea silită se face în temeiul unui alt titlu executo- 
riu decât o hotărâre judecătorească, se pot invoca în contestaţia la executare şi 
motive de fapt sau de drept privitoare la fondul dreptului cuprins în titlul exe- 
cutoriu, numai dacă legea nu prevede în legătură cu acel titlu executoriu o cale 
procesuală specifică pentru desfiinţarea lui. 

(3) Nu se poate face o nouă contestaţie de către aceeaşi parte pentru motive 
care au existat la data primei contestaţii. Cu toate acestea, contestatorul îşi poate 
modifica cererea inițială adăugând motive noi de contestaţie dacă, în privința 
acestora din urmă, este respectat termenul de exercitare a contestaţiei la executare. 

(4) Creditorii neurmăritori au dreptul de a interveni în executarea efectuată 
de alți creditori, pentru a lua parte la executare sau la distribuirea sumelor obți- 
nute din urmărirea silită a bunurilor debitorului. 

(5) În cazul procedurii urmăririi silite mobiliare sau imobiliare ori a predării 
silite a bunului imobil sau mobil, contestaţia la executare poate fi introdusă şi de 
o terță persoană, însă numai dacă aceasta pretinde un drept de proprietate ori un 
alt drept real cu privire la bunul respectiv. 


COMENTARIU 


1. Condiţii de admisibilitate. Sub titulatura „condiţii de admisibilitate”, art. 712 
dispune cu privire la cazuri și motive de inadmisibilitate a contestaţiei la executare și, 
totodată, fixează limite procedurale în utilizarea acestei proceduri. 

Alineatul (1) al articolului analizat reglementează, într-o formă susceptibilă de îmbu- 
nătățiri, principiul potrivit căruia pe calea contestaţiei la executare nu se pot invoca 
motive de drept și de fapt care ar fi putut fi invocate în cursul judecății în primă instanță 
sau într-o cale de atac, atunci când titlul executoriu este reprezentat de o hotărâre jude- 
cătorească sau arbitrală. 

Deși legiuitorul se referă exclusiv la debitor, putem afirma fără teama de a greși că 
nici creditorul sau alt participant la executarea silită, care a fost parte în procesul finalizat 
prin hotărârea judecătorească ce constituie titlu executoriu, nu va putea invoca motivele 
pe care le-ar fi putut invoca pe parcursul procesului până la momentul rămânerii defini- 
tive a hotărârii. Pe calea contestaţiei la executare nu se pot aduce critici titlului executo- 
riu reprezentat de o hotărâre judecătorească sau arbitrală. 

Instanţele care soluţionează o contestaţie la executare — propriu zisă sau la titlu — 
sunt ţinute a respecta, la fel ca și părțile din executarea silită, autoritatea de lucru jude- 

cat de care se bucură titlul executoriu, atât în privinţa celor stabilite prin dispozitiv, cât și 
în privinţa celor explicate în considerente. 

Din punctul de vedere al terţilor, hotărârea judecătorească are valoarea unui fapt 
juridic susceptibil de a fi combătut printr-o probă contrară. Potrivit art. 434 NCPC, hotă- 
rârea judecătorească are forța probantă a unui înscris autentic. Pentru a nu se înțelege 
că terții nu trebuie să respecte cele stabilite printr-o hotărâre judecătorească, aducem 
un argument de text, și anume art. 435 alin. (2) NCPC, în care se arată că hotărârea 
este opozabilă oricărei persoane atâta timp cât aceasta din urmă nu face, în condiţiile 
legii, dovada contrară. Distincţiile anterioare demonstrează de ce contestaţia la execu- 
tare este un veritabil proces, care depășește limitele unei proceduri prin care se asigură 
verificarea de către instanţă a legalităţii executării silite, atunci când este formulată de 
un tert care pretinde un drept real asupra bunului urmărit sau atunci când, prin interme- 
diul contestaţiei, se împart bunurile proprietate comună pe cote-părţi sau în devălmășie. 

Folosind un raționament de tip a fortiori, dezvoltăm conţinutul alin. (1) al art. 712, 
arătând că pe calea contestaţiei la executare nu vor putea fi invocate motivele de drept 
și de fapt care au fost invocate şi tranșate definitiv de către instanţă în cursul procesului 
finalizat prin emiterea hotărârii judecătorești care constituie titlul executoriu. Conside- 
răm că pe calea contestatiei la executare nu vor putea fi invocate nici măcar motivele 
care au fost invocate în timpul procesului, fără ca instanţa să se fi pronunţat asupra lor, 
deoarece natura juridică a contestaţiei nu este aceea a unei căi de atac de reformare sau 
de retractare a titlului executoriu reprezentat de o hotărâre judecătorească definitivă. 

Prin intermediul contestaţiei la executare se pot invoca motive de fapt sau de drept 
privitoare la fondul dreptului cuprins în titlul executoriu doar dacă sunt îndeplinite cumu- 
lativ două condiții: 

a) titlul executoriu pus în executare silită nu este o hotărâre judecătorească sau arbi- 
trală și 

b) legea nu prevede în legătură cu acel titlu executoriu o calea specifică pentru des- 
fiinţarea lui. 

În legătură cu a doua condiţie, precizăm că respectiva „cale specifică de desființare” 
trebuie să fi fost accesibilă părţii care formulează contestaţia la executare. De exemplu, 
calea procesuală specifică pentru desființarea unui titlu executoriu reprezentat de un 
proces-verbal de contravenţie este plângerea contravenţională. Cererea în anulare!!! for- 
mulată împotriva ordonanţei de plată are caracterul unei căi procesuale specifice pentru 
desființare. În schimb, acţiunea în anulare avută la îndemână de părţile unui act juridic 
autentificat de notar și care este titlu executoriu nu are semnificația unei căi procesuale 
specifice de desființare. Aceasta, deoarece acțiunea în anulare, ca mijloc procesual pen- 
tru protecția dreptului subiectiv, este generală, pe când alin. (2) al art. 712 face trimitere 
la o cale procesuală specifică de desființare a titlului executoriu. 

Semnalăm o necorelare a textelor imputabilă legiuitorului, care în alin. (1) al art. 712 
stabilește regula și se referă la hotărâri judecătorești sau arbitrale, pe când în alin. (2), 
care instituie cazuri de excepţie, se referă doar la hotărârea judecătorească. 

„Contestaţiile la executare propriu-zisă pot avea ca temei: anularea încheierii prin 
care s-a încuviințat executarea, alegerea procedurii execuţionale; prescripția dreptului 
de a cere executarea silită sau perimarea unor acte de executare; vicii de forma ale acte- 
lor de executare, de pildă, a publicaţiilor de vânzare; nerespectarea termenelor; încălca- 


1) A se vedea art. 1023 și art. 1024 NCPC. 

rea oricăror forme în cadrul executării silite; ordinea de urmărire a bunurilor sau urmă- 
rirea unor bunuri care, potrivit legii, nu pot fi urmărite; depășirea limitei în care vor fi 
urmărite bunurile; modul în care se desfășoară activitatea execuțională; neopozabili- 
tatea titlului executoriu faţă de o terță persoană, cu drepturi proprii asupra obiectului 
urmărit; urmărirea unor bunuri aparţinând altor persoane decât debitorului; invocarea 
compensaţiei legale; eventuale alte motive de nulitate a executării silite”!i), 


2. Inadmisibilitatea unei noi contestaţii. Noul Cod de procedură civilă consacră 
inclusiv în materia contestaţiei la executare un principiu pe care vechea reglementare îl 
enunța doar în cazul contestaţiei în anulare. Este vorba de principiul enunțat în alin. (3) 
al art. 712, potrivit cu care nu se poate face o nouă contestaţie la executare de către ace- 
eași parte pentru motive care au existat la data primei contestaţii. 

Interdicţia pe care o are partea de a formula o nouă contestaţie operează indiferent 
de felul titlului executoriu și are același efect cu decăderea părţii respective din dreptul 
de a invoca neregularităţile executării sau ale titlului executoriu — în ipoteza art. 712 
alin. (2) — existente la momentul formulării primei contestaţii. 

Este important de reţinut că legea se referă la motive existente, şi nu la motive cunos- 
cute. Din punctul de vedere al prevederii analizate, este irelevant dacă prima contestaţie 
a fost soluţionată pe excepţie sau pe fond. Partea care nu poate invoca motivele avute în 
vedere de alin. (3) al art. 712 pe calea unei noi contestaţii la executare le va putea invoca 
pe calea dreptului comun, în măsura în care respectivele motive sunt susceptibile de a fi 
astfel afirmate și valorificate. 

Pentru atenuarea efectelor interdicției, legiuitorul instituie în materia contestaţiei 
la executare o excepţie de la dispoziţiile art. 204 NCPC, în care se arată, pe de o parte, 
că reclamantul poate să își modifice cererea și să propună noi dovezi, sub sancţiunea 
decăderii, numai până la primul termen la care acesta este legal citat, iar, pe de altă 
parte, că modificarea cererii de chemare în judecată peste termenul arătat anterior 
poate avea loc numai cu acordul expres al tuturor părţilor. Astfel, potrivit tezei a Il-a a 
alin. (3) al art. 712, contestatorul își poate modifica cererea inițială, adăugând motive noi 
de contestaţie, dacă, în privinţa acestora din urmă, este respectat termenul de exercitare 
a contestațţiei la executare. 

Întrucât contestaţia la executare se judecă după procedura prevăzută pentru jude- 
cata în primă instanţă, contestatorul îsi poate completa motivele de contestaţie până 
la închiderea dezbaterilor în fata primei instanțe, moment procesual reglementat prin 
art. 394 NCPC. În ceea ce ne privește, din considerente care ţin, deopotrivă, de nece- 
sitatea soluționării cu celeritate a contestaţiei și de necesitatea respectării drepturilor 
procesuale ale părților, apreciem că ar fi fost mai just ca momentul până la care cererea 
inițială poate fi completată cu alte motive de contestaţie să fie cel prevăzut de art. 390 
NCPC, și anume momentul rezolvării chestiunilor prealabile dezbaterilor în fond. 

Indiferent de momentul la care contestatorul își completează cererea, instanţa care 
soluţionează contestaţia va verifica respectarea termenului pentru exercitarea contesta- 
ţiei cu privire la fiecare motiv completator în parte, raportându-se la data completării, şi 
nu la data cererii iniţiale. 

Dispoziţiile art. 712 alin. (3) teza a Il-a nu derogă de la dispoziţiile art. 478 alin. (3) 
NCPC, astfel că în ape! nu se pot adăuga motive noi de contestaţie. 


1 YM. Ciobanu, G. Boroi, Drept procesual civil. Curs selectiv, ed. a 3-a, Ed. All Beck, București, 2005, p. 547-549. 

3. Creditorii neurmăritori. Într-o formulare improprie, alin. (4) al art. 712 conţine 
o prevedere a cărei singură interpretare posibilă, raportat la topografia textului, este 
aceea că, pentru a putea formula contestaţie la executare, creditorii neurmăritori tre- 
buie să își fi exercitat dreptul de a interveni în executarea silită efectuată de alţi creditori. 

Precizarea scopului pentru care intervin în executare creditorii neurmăritori este tau- 
tologică atât faţă de dispoziţiile art. 648, cât și față de art. 689-695 NCPC. 


4. Terțele persoane care pretind un drept real. Terţii care pretind un drept de proprie- 
tate sau un alt drept real asupra unui bun, mobil sau imobil, pot formula contestaţie la 
executare dacă respectivul bun face obiectul urmăririi silite mobiliare sau imobiliare ori 
al predării silite a bunului. 

Particularităţile situaţiei în care tertii formulează contestaţie la executare sunt pre- 
văzute în dispoziţiile art. 714 alin. (4) și (5), respectiv art. 717 alin. (1) teza ultimă NCPC. 


Art. 713. Instanţa competentă. (1) Contestaţia se introduce la instanţa de 
executare. 

(2) În cazul urmăririi silite prin poprire, dacă domiciliul sau sediul debitoru- 
lui se află în circumscripția altei curți de apel decât cea în care se află instanța de 
executare, contestaţia se poate introduce şi la judecătoria în a cărei circumscripție 
îşi are domiciliul sau sediul debitorul. În cazul urmăririi silite a imobilelor, al 
urmăririi silite a fructelor şi a veniturilor generale ale imobilelor, precum şi în 
cazul predării silite a bunurilor imobile, dacă imobilul se află în circumscripția 
altei curți de apel decât cea în care se află instanța de executare, contestaţia se 
poate introduce şi la judecătoria de la locul situării imobilului. 

(3) Contestaţia privind lămurirea înţelesului, întinderii sau aplicării titlului 
executoriu se introduce la instanța care a pronunțat hotărârea ce se execută. Dacă 
o asemenea contestaţie vizează un titlu executoriu ce nu emană de la un organ de 
jurisdicție, competenţa de soluționare aparține instanţei de executare. 


COMENTARIU 


1. Competența alternativă. Competentă să soluţioneze contestaţia la executare este 
instanța de executare, la fel ca și în vechea reglementare. 

Alineatul (2) al art. 713 reglementează cazuri de competenţă alternativă, când ale- 
gerea uneia dintre instanţele deopotrivă competente aparţine contestatorului, potrivit 
regulii înscrise în art. 116 NCPC. 

Contestaţia la executare poate fi introdusă și la altă instanţă decât instanţa de execu- 
tare în trei situații, și anume: 

a) în cazul urmăririi silite prin poprire, dacă domiciliul sau sediul debitorului se află 
în circumscripţia altei curți de apel decât cea în care se află instanţa de executare, con- 
testația se poate introduce și la judecătoria în a cărei circumscripție își are domiciliul sau 
sediul debitorul. incidenţa acestei dispoziții nu este influențată de titularul contestației 
la executare sau de domiciliul creditorului ori al terţului poprit. Dacă domiciliul sau sediul 
debitorului se află doar în raza teritorială a altui tribunal, contestaţia la executare nu se 
poate introduce decât la instanţa de executare. Nu este caz de competenţă alternativă 
atunci când debitorul are domiciliul sau sediul în afara țării; 

b) în cazul urmăririi silite a imobilelor sau al urmăririi silite a fructelor si a veniturilor 
generale ale imobilelor, dacă imobilul se află în circumscripția altei curţi de apel decât 

cea în care se află instanţa de executare, contestaţia se poate introduce și la judecătoria 
de la locul situării imobilului. Dacă imobilul este situat în raza teritorială a altei judecăto- 
rii, dar în circumscripţia aceleiași curţi de apel, nu există competenţă alternativă; 

c) în cazul predării silite a bunurilor imobile sau, altfel spus, în cazul executării silite 
directe imobiliare, dacă imobilul se află în circumscripția altei curţi de apel decât cea în 
care se află instanţa de executare, contestaţia se poate introduce și la judecătoria de la 
locul situării imobilului. 

Competența teritorială este alternativă între instanţa de executare și una dintre jude- 
cătoriile arătate expres ca fiind deopotrivă competente pentru fiecare situație. Întrucât 
alin. (2) vorbește expres de judecătorii, pe când alin. (1) vorbește de instanţa de execu- 
tare, care, după cum s-a arătat, poate fi şi tribunalul, apreciem că art. 713 reg/lemen- 
tează un caz singular în care competența teritorială este alternativă între un tribunal și 
o judecătoriel!!. 


2. Contestaţia la titlu. Instanţa de executare nu este competentă să soluţioneze con- 
testațiile privind lămurirea înțelesului, întinderii sau aplicării titlului executoriu atunci 
când acesta este reprezentat de o hotărâre judecătorească, o hotărâre arbitrală sau o 
hotărâre a altui organ de jurisdicție. 

În cazul altor titluri executorii decât cele arătate anterior, instanţa de executare este 
competentă să soluţioneze inclusiv contestațiile la titlu. 

Având în vedere raţiunea care a determinat stabilirea competenţei de soluționare a 
contestaţiilor la titlu în favoarea instanțelor care au pronunţat titlul, și anume că cea mai 
bună lămurire sau clarificare provine de la emitent, considerăm că alin. (3) al art. 713 are 
în vedere atât instanţele judecătorești, cât și instanțele arbitrale, atunci când se referă la 
instanţa care a pronunţat hotărârea ce se execută. 

Contestaţia la titlu va fi soluționată de instanța care a pronunțat hotărârea, aceasta 
putând fi atât o judecătorie, cât și un tribunal, curte de apel sau Înalta Curte de Casaţie și 
Justiție. Dacă titlul executoriu este pronunţat într-o materie în care există secţii sau com- 
plete specializate, contestaţia la titlu se va soluţiona cu respectarea specializării secţiei 
sau completului. 

În cadrul contestatiei la titlu se contestă titlul executoriu, dar nu din perspectiva vali- 
dităţii, ci din perspectiva înțelesului, întinderii și aplicării salel?]. Pe calea contestatiei la 
titlu! nu se poate modifica sau anula hotărârea pusă în executare, deoarece nu ne aflăm 
în prezența unei căi de atac de reformare sau de retractare a hotărârii care constituie 
titlu executoriu. 

Dacă unele motive de contestaţie vizează lămurirea titlului executoriu, iar altele 
vizează actele de executare efectuate, instanța de executare va disjunge capetele de 
cerere subsumate contestaţiei la titlu și va declina competenţa soluționării acestora în 
favoarea instanţei care a pronunţat titlul executoriu. 


i Prin dec. civ. nr. 2317/R/2012, pronunţată de Curtea de Apel București, Secţia a IV-a civilă, nepublicată, s-a 
reținut, printre altele, că recunoașterea şi încuviințarea executării silite pe teritoriul României a unei hotărâri 
străine, prin hotărâre irevocabilă, pronunţată de tribunal, în condiţiile Regulamentului nr. 44/2001, fac inutilă o 
cerere ulterioară de încuviințare a executării silite adresată judecătoriei sau, eventual, altui tribunal. Soluţia de 
speţă menţionată a fost pronunţată sub imperiul vechiului Cod de procedură civilă, dar își menţine valabilitatea 
în privinţa aspectelor redate. 

2! Ș, Zilberstein, V.M. Ciobanu, op. cit., 2005, p. 257. 

B idem, p. 258. 

Art. 714. Termene. (1) Dacă prin lege nu se prevede altfel, contestaţia pri- 
vitoare la executarea silită propriu-zisă se poate face în termen de 15 zile de la 
data când: 

1. contestatorul a luat cunoştinţă de actul de executare pe care îl contestă; 

2. cel interesat a primit comunicarea ori, după caz, înştiințarea privind înfiin- 
tarea popririi. Dacă poprirea este înființată asupra unor venituri periodice, ter- 
menul de contestaţie pentru debitor începe cel mai târziu la data efectuării primei 
rețineri din aceste venituri de către terțul poprit; 

3. debitorul care contestă executarea însăşi a primit încheierea de încuviințare 
a executării sau somaţia ori de la data când a luat cunoştinţă de primul act de 
executare, în cazurile în care nu a primit încheierea de încuviințare a executării şi 
nici somația sau executarea se face fără somatie. 

(2) Contestaţia împotriva încheierilor executorului judecătoresc, în cazurile în 
care acestea nu sunt, potrivit legii, definitive, se poate face în termen de 5 zile de 
la comunicare. 

(3) Contestaţia privind lămurirea înţelesului, întinderii sau aplicării titlului 
executoriu se poate face oricând înăuntrul termenului de prescripţie a dreptului 
de a obține executarea silită. 

(4) Dacă prin lege nu se prevede altfel, contestaţia prin care o terță persoană 
pretinde că are un drept de proprietate sau un alt drept real asupra bunului 
urmărit poate fi introdusă în tot cursul executării silite, dar nu mai târziu de 15 
zile de la efectuarea vânzării ori de la data predării silite a bunului. 

(5) Neintroducerea contestaţiei în termenul prevăzut la alin. (4) nu îl împie- 
dică pe cel de-al treilea să îşi realizeze dreptul pe calea unei cereri separate, în 
condițiile legii, sub rezerva drepturilor definitiv dobândite de către terţii adjude- 
catari în cadrul vânzării silite a bunurilor urmărite. 


COMENTARIU 


1. Natura juridică a termenelor. Termenul pentru formularea contestatiei împotriva 
executării silite propriu-zise este de 15 zile. Pentru contestațiile împotriva încheierilor 
executorului judecătoresc s-a stabilit un termen de 5 zile. Termenele reglementate de 
art. 714 sunt de decădere. 

Contestaţia la executare formulată cu depăşirea termenului va respinsă ca tardivă, 
chiar dacă, prima facie, ar părea că art. 185 alin. (1) teza a Il-a trimite la soluţia declară- 
rii nulităţii contestației. Raționamentul se justifică prin aceea că decăderea este prima 
sancțiune enunțată [art. 185 alin. (1) teza |], iar nulitatea este sancţiunea subsecventă 
[art. 185 alin. (1) teza a Il-a] care intervine doar dacă se ignoră o decădere deja dispusă 
de instanță. Decăderea afectează exercițiul dreptului de a formula contestaţia la execu- 
tare și trebuie dispusă cu prioritate față de nulitate, care afectează actul de procedură 
concret în care s-a materializat dreptul. 

Calculul termenului în cadrul căruia poate fi formulată contestaţia la executarea pro- 
priu-zisă se face potrivit art. 181 alin. (1) pct. 2 și alin. (2), art. 182 și art. 183 NCPC. 


2. Data de la care curge termenul. Luarea la cunoștință, comunicarea, înștiințarea 
sau primirea sunt sintagmele folosite de legiuitor pentru ca, ţinând seama de titularul 
contestatiei și de obiectul acesteia, să stabilească momentul de când începe să curgă 
termenul de 15 zile. 

Comunicarea, înștiinţarea sau primirea sunt aspecte care se dovedesc în condiţiile 
art. 666, art. 667 și art. 671 NCPC și trebuie să rezulte din actele dosarului de executare, 
pe când luarea la cunoștință este un aspect care, ca orice fapt juridic, poate fi dovedit 
prin orice mijloace de probă. 

a) Astfel, în cazul contestaţiilor la executare propriu-zise, prin care se contestă un 
anumit act de executare, termenul începe să curgă de la data când contestatorul a luat 
cunoștință de actul contestat. 

b) În cazul popririi, termenul începe să curgă de la data la care debitorul sau ter- 
tul garant (nu terţul poprit) au fost înștiinţaţi cu privire la înfiinţarea popririi. Dacă se 
popresc venituri periodice, termenul va începe să curgă pentru debitor cel mai târziu de 
la data efectuării primei rețineri din aceste venituri de către terțul poprit. Precizăm că 
debitorul nu trebuie să fie înștiințat de data efectuării primei reţineri. 

Preluând, cuvânt cu cuvânt, prevederile vechii reglementări relative la data de când 
începea să curgă termenul pentru formularea contestaţiei, la pct. 2 al alin. (1) al art. 714 
s-a păstrat inclusiv ipoteza în care termenul începe să curgă de când cel interesat a pri- 
mit comunicarea înfiinţării popririi. Această ipoteză se referea la terţul poprit care putea 
formula contestaţie la executare. Actualmente, după cum s-a mai arătat, terțul poprit nu 
poate formula contestaţie la executare, iar dispoziţiile de la poprire nu permit identifica- 
rea altor persoane interesate, cărora li se comunică adresa de înființare a popririi, pentru 
a se justifica menţinerea ipotezei. 

c} În cazul contestatiei împotriva executării silite înseși, termenul de 15 zile începe să 
curgă de când debitorul a primit încheierea de încuviinţare a executării sau somaţia. Dacă 
executarea se face fără somaţie ori dacă, indiferent de motiv, aceasta sau încheierea de 
încuviinţare nu au fost comunicate debitorului, termenul începe să curgă de la data când 
acesta a luat cunoștință de primul act de executare. 

d) Împotriva încheierilor executorului judecătoresc, dacă acesta nu sunt definitive, se 
poate face contestaţie în termen de 5 (cinci) zile de la comunicare. Per a contrario, nu se 
poate face contestaţie împotriva încheierilor executorului care sunt definitive. Reamin- 
tim că, potrivit art. 656 alin. ultim NCPC, încheierile se comunică părţilor și pot fi atacate 
numai cu contestaţie la executare. Caracterul definitiv al încheierii trebuie stabilit prin 
lege și nu rezultă din faptul respingerii anterioare a unei contestaţii la executare formu- 
late de altă parte. 


3. Contestaţia la titlu. În cazul contestaţiei privind lămurirea înţelesului, întinde- 
rii sau aplicării titlului executoriu legiuitorul nu a stabilit un termen, dar a prevăzut că 
aceasta poate fi formulată oricând înăuntrul termenului de prescripţie a dreptului de a 
obține executarea silită. 

Practic, contestaţia la titlu va putea fi formulată ce! mai târziu în 3 ani de la data nas- 
terii dreptului de a obţine executare silită. Dacă titlul executoriu a fost emis în materia 
drepturilor reale, contestaţia la titlu va putea fi formulată cef mai târziu în 10 ani de la 
data nașterii dreptului de a obtine executare silită. 

Ambele termene vor începe să curgă de la data rămânerii definitive a hotărârii jude- 
cătorești în cazul unui astfel de titlu executoriu. Precizăm că termenul în cadrul căruia 
se poate formula contestaţie la titlu este de decădere, chiar dacă este egal ca durată cu 
termenul de prescripţie, și că decăderea operează chiar pentru situaţiile în care dreptul 
de a obtine obligarea pârâtului este imprescriptibil. 

4. Terţul care invocă un drept real. Terţul care invocă un drept de proprietate sau un 
alt drept real asupra bunului urmărit poate formula contestaţie la executare în tot cursul 
executării silite, dar nu mai târziu de 15 zile de la data vânzării ori de la data predării silite 
a bunului. 

La fel ca în vechea reglementare, legiuitorul prevede expres că neintroducerea con- 
testației în termenul prevăzut la alin. (4) al art. 714 nu îl împiedică pe cel de-al treilea să 
își realizeze dreptul pe calea unei cereri separate, în condiţiile legii. 

Noua reglementare prevede, în plus, că respectiva realizare pe cale separată a drep- 
tului se va face sub rezerva drepturilor definitiv dobândite de câtre tertii adjudecatari în 
cadrul vânzării silite a bunurilor urmărite. Prin urmare, terțul nu își va putea realiza drep- 
tul de proprietate sau dreptul real în situaţia în care bunul a fost definitiv dobândit de un 
tert adjudecatar. Per a contrario, dacă bunul a fost adjudecat, în urma vânzării silite, de 
către creditorul urmăritor, terțul îşi va putea realiza dreptul pe cale separată. 


Art. 415. Condiţii de formă. (1) Contestaţiile se fac cu respectarea cerinţelor 
de formă prevăzute pentru cererile de chemare în judecată. 

(2) Contestatorul care nu locuieşte sau nu are sediul în localitatea de reşedinţă 
a instanţei poate, prin chiar cererea sa, să îşi aleagă domiciliul sau sediul procesual 
în această localitate, arătând persoana căreia urmează să i se facă comunicările. 

(3) Întâmpinarea este obligatorie. 


COMENTARIU 


Contestaţia la executare trebuie formulată în scris, cu respectarea dispoziţiilor art. 194, 
art. 195, art. 197-199 NCPC". Dispoziţiile art. 196 referitoare la nulitate sunt aplicabile 
contestației la executare, deoarece vizează neregularități formale ale cererii de chemare 
în judecată. 

Contestaţia la executare se depune la instanţă, în una dintre modalitățile prevăzute 
de art. 199 NCPC, și nu la executorul judecătoresc. 

Alegerea de domiciliu sau sediu în localitatea de reședință a instanţei este facultativă, 
dar este valabilă doar dacă se arată persoana căreia urmează să i se facă comunicările. 
Contestatorul cu domiciliul în străinătate va arăta şi domiciliul ales în România unde 
urmează să i se facă toate comunicările privind procesul [art. 194 lit. a) teza ultimă NCPC]. 

În cazul contestatiei la executare întâmpinarea este obligatorie. Nedepunerea întâm- 
pinării în termenul prevăzut de art. 201 alin. (1) și (5) este sancționată conform dispoziţi- 
ilor art. 208 NCPC, și anume decăderea din dreptul de a mai propune probe și de a invoca 
excepții, în afara celor de ordine publică, dacă legea nu prevede altfel. 


Art. 716. Procedura de judecată. (1) Contestaţia la executare se judecă cu 
procedura prevăzută de prezentul cod pentru judecata în primă instanţă, care se 
aplică în mod corespunzător. 

(2) Instanţa sesizată va solicita de îndată executorului judecătoresc să îi trans- 
mită, în termenul fixat, copii certificate de acesta de pe actele dosarului de execu- 
tare contestate, dispoziţiile art. 286 fiind aplicabile în mod corespunzător, şi îi va 
pune în vedere părții interesate să achite cheltuielile ocazionate de acestea. 


I Comentariile aferente articolelor menţionate sunt valabile și în cazul contestaţiei la executare. 

(3) Părţile vor fi citate în termen scurt, iar judecarea contestației se face de 
urgenţă şi cu precădere. 

(4) La cererea părţilor sau atunci când apreciază că este necesar, instanţa va 
putea solicita relații şi explicaţii scrise de la executorul judecătoresc. 


COMENTARIU 


Contestaţia la executare se judecă după procedura contencioasă prevăzută de cod 
pentru judecata în primă instanţă (art. 211-405 NCPC). 

Trebuie precizat că, potrivit art. XII din Legea nr. 2/2013, în contestaţiile la executare 
formulate în executările silite pornite începând cu 15 februarie 2013, cercetarea proce- 
sului și, după caz, dezbaterea fondului se vor desfășura în ședință publică. Dispoziţiile 
noului Cod de procedură civilă privind cercetarea procesului și, după caz, dezbaterea 
fondului în camera de consiliu se vor aplica doar contestaţiilor la executare introduse 
începând cu data de 1 ianuarie 2016. 

Articolul 716 prevede regulile speciale pentru judecarea contestaţiei la executare: 

a) Instanța sesizată cu o contestaţie la executare va solicita de îndată executorului 
judecătoresc să îi transmită, în cadrul termenului fixat, copii certificate de pe actele dosa- 
rului de executare. Din punctul de vedere al forţei probatorii, copiilor certificate de exe- 
cutor de pe actele dosarului de executare le sunt aplicabile dispoziţiile art. 286 NCPC. 

Regula enunțată în alin. (2) al art. 716 presupune că judecătorul căruia i s-a repar- 
tizat aleatoriu contestaţia la executare va solicita, de îndată, în cadru! măsurilor pentru 
pregătirea judecății — reglementate în art. 203 NCPC —, executorului judecătoresc să îi 
transmită copiile certificate de pe actele dosarului de executare. 

Practic, judecătorul va dispune, în cazul fiecărei contestaţii la executare, emiterea 
unei adrese către executorul judecătoresc cu solicitarea menţionată. Textul prevede că 
se vor solicita doar copii de pe actele de executare contestate. Apreciem că judecătorul, 
dacă consideră necesar, va putea solicita copii de pe întreg dosarul de executare, chiar 
dacă nu se contestă însăși executarea silită. 

Important de reţinut este faptul că partea interesată, adică titularul contestației la 
executare, și nu executorul judecătoresc, va suporta costurile cu efectuarea și transmiterea 
copiilor de pe actele de executare contestate. Instanţa îi va pune în vedere părţii să achite 
costurile ocazionate de transmiterea copiilor. Dacă partea interesată nu își îndeplinește 
obligația menţionată, instanţa va face aplicarea dispoziţiilor art. 242 alin. (1) NCPC. 

b) Termenul stabilit de judecător pentru judecarea contestatiei va fi scurt, în condiţi- 
ile art. 201 alin. (5) NCPC. 

Judecarea contestaţiei se va face de urgență și cu precădere. Potrivit art. 215 alin. (2) 
NCPC, procesele declarate urgente, cele rămase în divergență și cele care au primit ter- 
men în continuare se vor dezbate înaintea celorlalte. 

c} instanța, din oficiu sau la cererea părţilor, dacă apreciază necesar, va putea solicita 
relaţii si explicaţii scrise de la executorul judecătoresc. Astfel de relații sau explicații pot 
viza, spre exemplu, stadiul executării silite în ipoteza în care nu s-a dispus suspendarea 
până la soluţionarea contestaţiei. 


Art. 717. Căi de atac. (1) Hotărârea pronunţată cu privire la contestaţie 
poate fi atacată numai cu apel, cu excepţia hotărârilor pronunţate în temeiul 
art. 711 alin. (4) şi art. 714 alin. (4) care pot fi atacate în condiţiile dreptului comun. 

(2) Hotărârea prin care s-a soluţionat contestaţia privind înţelesul, întinderea 
sau aplicarea titlului executoriu este supusă aceloraşi căi de atac ca şi hotărârea 
ce se execută. Dacă prin contestaţie s-a cerut lămurirea înțelesului, întinderii ori 
aplicării unui titlu care nu constituie hotărâre a unui organ de jurisdicție, hotărâ- 
rea prin care s-a soluționat contestaţia va putea fi atacată numai cu apel, dispozi- 
tiile alin. (1) aplicându-se în mod corespunzător. 


COMENTARIU 


Hotărârea prin care se soluţionează contestaţia la executare în primă instanţă se 
numeşte sentință și poate fi atacată numai cu apel. Termenul de apel este de 10 zile, 
conform art. 650 alin. (3) NCPC, și curge de la comunicare. 

Dacă prin intermediul contestaţiei la executare se cere împărţirea bunurilor proprie- 
tate comună [art. 711 alin. (4)] sau dacă contestaţia a fost formulată de o terță persoană 
care pretinde un drept de proprietate sau un alt drept real asupra bunului urmărit 
[art. 714 alin. (4) NCPC], sentința pronunțată va putea fi atacată în condiţiile dreptului 
comun (inclusiv în ceea ce privește termenul de declarare). În cazul împărţelilor judiciare, 
hotărârea va putea fi atacată întotdeauna doar cu apel. În ipoteza prevăzută de art. 714 
alin. (4), hotărârea va putea fi atacată fie numai cu apel, fie cu apel și cu recurs, dacă 
acest lucru se impune în urma aplicării criteriului valoric stabilit prin art. 483 alin. (2) 
NCPC. 

Trebuie precizat că, dacă în primă instanţă contestaţia la executare s-a perimat ori 
dacă s-a renunţat la judecată sau la dreptul pretins, devin incidente prevederile spe- 
ciale relative la calea de atac împotriva hotărârii pentru fiecare dintre ipotezele arătate. 
Hotărârile prin care se constată perimarea ori care constată renunţarea contestatorului 
la judecată sau la dreptul pretins se atacă doar cu recursiil. 

Hotărârea pronunţată într-o contestaţie la titlul este supusă acelorași căi de atac ca și 
hotărârea care constituie titlu executoriu. Dacă prin contestaţie s-a cerut lămurirea înţe- 
lesului, întinderii ori aplicării unui titlu care nu constituie hotărâre a unui organ de juris- 
dictie, hotărârea prin care s-a soluționat contestaţia va putea fi atacată numai cu apel, 
dispoziţiile alin. (1) aplicându-se în mod corespunzător. Termenul de apel va fi de 10 zile, 
conform art. 650 alin. (3) NCPC, și va curge de la comunicare. 


Art. 718. Suspendarea executării. (1) Până la soluționarea contestaţiei la 
executare sau a altei cereri privind executarea silită, la solicitarea părții interesate 
şi numai pentru motive temeinice, instanța competentă poate suspenda execu- 
tarea. Suspendarea se poate solicita odată cu contestaţia la executare sau prin 
cerere separată. 

(2) Pentru a se dispune suspendarea, cel care o solicită trebuie să dea în prea- 
labil o cauțiune, calculată la valoarea obiectului contestatiei, după cum urmează: 

a) de 10%, dacă această valoare este până la 10.000 lei; 

b) de 1.000 lei plus 5% pentru ceea ce depăşeşte 10.000 lei; 

c) de 5.500 lei plus 1% pentru ceea ce depăşeşte 100.000 lei; 

d) de 14.500 lei plus 0,1% pentru ceea ce depăşeşte 1.000.000 lei. 


1 A ṣe vedea art. 421 alin. (2), art. 406 alin. (6) și art. 410 NCPC. 

(3) Dacă obiectul contestatiei nu este evaluabil în bani, cauțiunea va fi de 1.000 
lei, în afară de cazul în care legea dispune altfel. 

(4) Suspendarea executării este obligatorie şi cauțiunea nu este necesară dacă: 

1. hotărârea sau înscrisul care se execută nu este, potrivit legii, executoriu; 

2. înscrisul care se execută a fost declarat fals printr-o hotărâre judecătorească 
dată în prima instanţă; 

3. debitorul face dovada cu înscris autentic că a obținut de la creditor o amâ- 
nare ori, după caz, beneficiază de un termen de plată. 

(9) Dacă bunurile urmărite sunt supuse pieirii, degradării, alterării sau depre- 
cierii, se va suspenda numai distribuirea prețului obținut din valorificarea aces- 
tor bunuri. 

(6) Asupra cererii de suspendare instanța, în toate cazurile, se pronunță prin 
încheiere, chiar şi înaintea termenului fixat pentru judecarea contestaţiei. Părțile 
vor fi întotdeauna citate, iar încheierea poate fi atacată numai cu apel, în mod 
separat, în termen de 5 zile de la pronunțare pentru partea prezentă, respectiv de 
la comunicare pentru cea lipsă. 

(7) În cazuri urgente şi dacă s-a plătit cauțiunea prevăzută la alin. (2), instanța 
poate dispune, prin încheiere şi fără citarea părților, suspendarea provizorie a 
executării până la soluţionarea cererii de suspendare. Încheierea nu este supusă 
niciunei căi de atac. Cauţiunea depusă potrivit prezentului alineat este deducti- 
bilă din cauțiunea finală stabilită de instanţă, dacă este cazul. 

(8) Încheierea prin care s-a dispus suspendarea executării silite se comunică 
din oficiu şi de îndată executorului judecătoresc. 


COMENTARIU 


1. Cererea de suspendare. Cauţiunea. Suspendarea executării silite poate fi dispusă 
de instanţa competentă, de regulă instanţa de executare, numai la cererea părții intere- 
sate. 

Suspendarea executării se dispune până la soluționarea contestaţiei la executare sau 
a altei cereri privind executarea de către respectiva instanţă, și nu până la soluţionarea 
definitivă a contestaţiei. 

Cererea de suspendare poate fi formulată împreună cu contestaţia la executare sau 
prin cerere separată. Instanţa va putea dispune suspendarea executării numai pentru 
motive temeinice. 

Din redactarea alin. (2) și (3) al art. 718 rezultă că, pentru a putea dispune suspenda- 
rea executării silite, instanţa trebuie să constate plata prealabilă a cautiunii. Modul de 
calcul al cauțiunii este stabilit în detaliu — prin chiar textele de lege — raportat la valoarea 
obiectului contestaţiei. Instanţa nu va putea dispune suspendarea executării sub condi- 
tia plăţii ulterioare a cauţiunii. 

2. Suspendarea obligatorie. Alineatul (4) al art. 718 prevede trei cazuri în care sus- 
pendarea executării este obligatorie, iar cauţiunea nu este necesară, și anume: 

a) hotărârea sau îinscrisul care se execută nu este, potrivit legii, executoriu; pentru 
incidenţa acestei dispoziții legale nu este suficientă susţinerea contestatorului conform 
căreia executarea nu are la bază un titlu executoriu, ci este necesară constatarea proprie 
a instanţei în sensul neîncadrării titlului care se execută silit în dispoziţiile art. 632-640 
NCPC relative la titlurile executorii; 

b) înscrisul care se execută a fost declarat fals printr-o hotărâre judecătorească dată 
în prima instanță; acest caz de suspendare obligatorie a executării silite este o aplicare 
a dispoziţiilor art. 430 NCPC,. conform cărora hotărârea judecătorească are autoritate 
de lucru judecat cu privire la chestiunea tranșată, încă de la pronunțare; dacă hotărârea 
pronunţată în primă instanţă rămâne definitivă, se desfiinţează titlul executoriu (art. 642 
NCPC); apreciem că hotărârea de primă instanţă poate fi atât civilă, cât și penală, deoa- 
rece legea nu distinge; 

c) debitorul face dovada cu înscris autentic că a obţinut de la creditor o amânare ori, 
după caz, beneficiază de un termen de plată; amânarea convenţională a termenului în 
care debitorul trebuia să își execute obligaţia prevăzută în titlul executoriu este posi- 
bilă în virtutea principiilor disponibilității și libertăţii contractuale, dar dovedirea acestei 
amânări se face exclusiv prin înscris autentic; suspendarea executării este obligatorie și 
atunci când debitorul beneficiază de un termen de plată; conform art. 673 NCPC, exis- 
tența unui termen de plată împiedică executarea înainte de împlinirea acestuia. 


3. Soluţionarea cererii. Cererea de suspendare va fi soluționată de instanţă prin 
încheiere, cu citarea părţilor. 

Cererea de suspendare va fi soluționată înaintea soluționării contestatiei la execu- 
tare, deoarece, la acest din urmă moment, cererea de suspendare reglementată de 
art. 718 nu mai are obiect. 

Încheierea va putea fi atacată numai cu apel, în mod separat, în termen de 5 zile de la 
pronunțare pentru partea prezentă, respectiv de la comunicare pentru cea lipsă. 

Calea de atac împotriva încheierii menţionate este aceeași chiar și în ipoteza prevă- 
zută la art. 714 alin. (4) NCPC. 


4. Suspendarea provizorie. Alineatul (7) al art. 718 reglementează un caz specia! de 
suspendare provizorie a executării, care se dispune de îndată ce s-a depus cererea de 
suspendare și durează până la soluționarea cererii de suspendare în condiţiile alineatu- 
lui anterior. 

Procedura suspendării provizorii a executării silite era reglementată și în art. 403 
alin. (4) CPC 1865, cu singura diferenţă că era stabilită în sarcina președintelui instanţei. 

Actuala procedură a suspendării provizorii a executării prezintă următoarele carac- 
teristici: 

a) contestatorul trebuie să solicite suspendarea provizorie, să justifice urgenţa şi să 
plătească, în prealabil, cauţiunea prevăzută la alin. (2) al art. 718; 

b) cererea se soluţionează de îndată, de către completul căruia i s-a repartizat alea- 
toriu contestaţia la executare sau cererea de suspendare a executării formulată pe cale 
separată; 

c) instanţa se pronunţă prin încheiere, fără citarea părţilor; 

d) suspendarea provizorie a executării se poate dispune până la soluţionarea cererii 
de suspendare în condiţiile alin. (6) al art. 718; 

e) împotriva încheierii de soluționare a cererii de suspendare provizorie a executării 
silite, fie că este de admitere, fie că este de respingere, nu se poate declara nicio cale de 
atac; 

f) cauțiunea plătită pentru suspendarea provizorie este deductibilă din cauţiunea 
finală stabilită de instanță, dacă este cazul. 

În practică vor exista probleme, întrucât se va putea susţine că, soluţionând cererea 
de suspendare provizorie a executării în condiţiile art. 718 alin. (7), completul care va 

soluţiona și cererea de suspendare în condiţiile art. 718 alin. (6) îşi va fi spus părerea cu 
privire la aceasta din urmă, chiar dacă urgenţa — specifică suspendării provizorii — nu are 
aceeași semnificaţie cu motivele temeinice specifice suspendării executării silite. Ori- 
cum, încheierile de suspendare sunt interlocutorii, fie că sunt pronunţate în condiţiile 
alin. (6), fie că sunt pronunţate în condiţiile alin. (7), astfel că, în căile de atac și după 
trimiterea spre rejudecare, judecătorul va trebui să țină seama de dispoziţiile art. 41 
alin. (1) NCPC. 

Având în vedere că dispoziţiile art. 42 alin. (1) pct. 1 teza | NCPC nu lasă loc excepti- 
ilor, nici măcar în cazuri prevăzute de lege, și ţinând seama de faptul că încheierea prin 
care se soluţionează cererea de suspendare provizorie se motivează, apreciem că ar fi 
fost mai indicat să se prevadă expres că cererea de suspendare provizorie se soluţionează 
de către alt complet decât cel căruia i s-a repartizat contestaţia la executare sau cere- 
rea de suspendare formulată pe cale separată. Acceptarea de către legiuitor a iminen- 
tei apariţiei cazului de incompatibilitate menţionat nu face altceva decât să tergiverseze 
soluționarea cererilor de suspendare care ar trebui judecate cel puţin cu urgenţa și pre- 
căderea stipulate în cazul contestaţiilor la executare. 

Caracteristica măsurii suspendării provizorii a executării silite de a fi limitată în timp 
până la soluţionarea cererii de suspendare permite aserţiunea conform căreia cererea 
de suspendare provizorie, în condiţiile art. 718 alin. (7), nu este admisibilă dacă prin con- 
testaţia la executare nu s-a solicitat și suspendarea executării silite în condiţiile art. 718 
alin. (6). 

5. Comunicarea încheierii către executor. Încheierea prin care s-a dispus suspenda- 
rea executării silite sau suspendarea provizorie a executării silite se comunică de către 
instanţă, din oficiu, executorului judecătoresc. 

Din interpretarea per a contrario a dispoziţiilor art. 718 alin. ultim rezultă că încheierea 
de respingere a cererii de suspendare nu trebuie comunicată executorului judecătoresc. 


Art. 719. Efectele soluționării contestatiei. (1) Dacă admite contestaţia la 
executare, instanţa, ținând seama de obiectul acesteia, după caz, va îndrepta ori 
anula actul de executare contestat, va dispune anularea ori încetarea executării 
înseşi, va anula ori lămuri titlul executoriu. 

(2) De asemenea, dacă prin contestaţia la executare s-a cerut de către partea 
interesată împărțirea bunurilor proprietate comună, instanţa va hotări şi asupra 
împărțelii acestora, potrivit legii. 

(3) În cazul respingerii contestaţiei, contestatorul poate fi obligat, la cerere, la 
despăgubiri pentru pagubele cauzate prin întârzierea executării, iar când con- 
testația a fost exercitată cu rea-credinţă, el va fi obligat şi la plata unei amenzi 
judiciare de la 1.000 lei la 7.000 lei. 

(4) Hotărârea de admitere sau de respingere a contestației, rămasă definitivă, 
va fi comunicată, din oficiu şi de îndată, şi executorului judecătoresc. 

(9) Dacă contestaţia este admisă, executorul judecătoresc este obligat să se 
conformeze măsurilor luate sau dispuse de instanţă. 

(6) Atunci când contestaţia a fost respinsă, suma reprezentând cauțiunea 
depusă rămâne indisponibilizată, urmând a servi la acoperirea creantelor arătate 
la alin. (3) sau a celor stabilite prin titlul executoriu, după caz, situaţie în care se 
va comunica executorului şi recipisa de consemnare a acestei sume. 

(7) În cazul în care constată refuzul nejustificat al executorului de a primi ori 
de a înregistra cererea de executare silită sau de a îndeplini un act de executare 
silită ori de a lua orice altă măsură prevăzută de lege, instanța de executare va 
putea obliga executorul, prin aceeaşi hotărâre, la plata unei amenzi judiciare de 
la 1.000 lei la 7.000 lei, precum şi, la cererea părții interesate, la plata de despăgu- 
biri pentru paguba astfel cauzată. 

(8) În situaţia prevăzută la alin. (7), instanţa va solicita încheierea prevăzută 
la art. 664 alin. (1) sau, după caz, actul care constată refuzul executorului judecă- 
toresc de a îndeplini un act de executare silită ori de a lua altă măsură prevăzută 
de lege. 


COMENTARIU 


1. Soluţiile asupra contestaţiei. Soluţionând contestaţia la executare pe fond, 
instanţa o va putea admite sau respinge. În cazul unor incidente procedurale precum 
perimarea, renunţarea la judecată, renunțarea la dreptul pretins şi în cazul soluționării 
contestaţiei prin admiterea unei excepţii de procedură sau de fond, instanța va pronunţa 
soluţia care se impune raportat la specificul fiecăreia dintre situaţiile menţionate. 

Admiţând contestaţia la executare, instanța va putea dispune, în funcţie de obiectul 
cererii: 

a) îndreptarea actului de executare contestat; 

b) anularea actului de executare contestat; 

c) anularea executării silite; 

d) încetarea executării silite!!!; 

e) anularea titlului executoriu; 

f) lămurirea titlului executoriu; 

g) împărțirea bunurilor comune în cazul reglementat de art. 711 alin. (4); sau 

h) obligarea la restituirea bunului sau recunoașterea dreptului real, în cazul regle- 
mentat de art. 714 alin. (4) NCPC. 

De exemplu, admițând contestaţia la executare: instanţa va anula executarea silită 
însăși, dacă a fost efectuată de un organ de executare necompetent sau dacă nu a fost 
pornită în baza unui titlu executoriu: instanţa va anula actul de executare efectuat cu pri- 
vire la un bun care nu aparţinea debitorului sau unui tert care era ţinut a răspunde pen- 
tru acesta; instanţa va îndrepta procesul-verbal de stabilire a cheltuielilor de executare, 
dacă acestea nu au fost corect calculate; instanţa va anula titlul executoriu reprezentat 
de un contract autentificat la notariat, dacă găseşte întemeiate criticile relative la exis- 
tenţa unor vicii de consimţământ; instanţa va anula încheierea de încuviinţare a execută- 
rii silite și actele de executare efectuate, dacă debitorul se bucură de imunitate de exe- 
cutare; instanţa va lămuri titlul executoriu ce se execută silit, dacă întinderea obligaţiilor 
debitorului nu este clară; instanţa va partaja bunul comun care este urmărit pentru o 
datorie proprie; instanţa va admite sau va respinge cererea terțului care invocă un drept 
de proprietate sau un alt drept real cu privire la bunurile urmarite etc. 


9 Rigoarea juridică impune observaţia potrivit căreia încetarea executării se dispune de către executorul 
judecătoresc (în toate cazurile), în condiţiile art. 702 alin. (2) NCPC, ceea ce însemnă că instanţa dispune cu 
privire la cazul care impune sau atrage încetarea executării silite înseși. 

2. Despăgubiri şi amenda judiciară. Alineatul (3) al art. 719 reglementează două 
instituţii care concură la realizarea cu celeritate a executării silite și la asigurarea premi- 
selor exercitării cu bună-credinţă a drepturilor procesuale. 

Astfel, în cazul respingerii contestației, contestatorul poate fi obligat la plata de des- 
pâăgubiri pentru pagubele cauzate prin întârzierea executării. Instituţia obligării contes- 
tatorului la plata de despăgubiri este fundamentată pe ideea culpei procesuale și este 
condiționată de formularea unei cereri în acest sens de către partea prejudiciată. 

Dată fiind dispoziţia legală expresă apreciem că cererea de acordare a despăgubiri- 
lor nu trebuie să îmbrace forma unei cereri reconvenţionale, fiind suficientă formularea 
orală a acesteia până la momentul rezolvării chestiunilor prealabile dezbaterilor în fond. 
Formularea cererii de despăgubiri la finalul dezbaterilor în fond, dar înainte de închide- 
rea acestora, nu este posibilă, din moment ce pagubele cauzate sau, altfel spus, prejudi- 
ciul suferit de parte trebuie dovedite. 

O cerere în despăgubiri este admisibilă doar dacă prin formularea contestaţiei s-a 
întârziat executarea. Îndeplinirea acestei cerinţe presupune că a fost admisă cererea de 
suspendare provizorie sau cererea de suspendare a executării silite, inclusiv pentru cazul 
art. 652 alin. (2) teza a Il-a NCPC. În caz contrar, nu se poate susţine că eventualele întâr- 
zieri ale executării silite au fost determinate de contestator. 

De asemenea, în același caz al respingerii contestaţiei, dacă instanţa va constata că 
contestaţia a fost formulată cu rea-credință, îl va obliga pe contestator la plata unei 
amenzi judiciare de la 1.000 lei la 7.000 lei. Reaua-credinţă a contestatorului este o ches- 
tiune de fapt ce trebuie dedusă din conduita procesuală a acestuia. 

Aplicarea amenzii judiciare este obligatorie în caz de rea-credinţă, cuantumul aces- 
teia, raportat la limitele stabilite prin lege, fiind lăsat la aprecierea instanţei. În cazul 
amenzii judiciare pentru formularea cu rea-credinţă a contestației nu este necesară 
îndeplinirea cerinţei relative la întârzierea executării silite și la formularea unei cereri în 
acest sens de către partea adversă. 


3. Comunicarea hotărârii către executorul judecătoresc. La momentul rămânerii 
definitive, hotărârea de admitere sau de respingere a contestatiei se va comunica din 
oficiu executorului judecătoresc. 

Deși logică, prevederea din alin. (4) al articolului analizat presupune întocmirea unor 
evidențe speciale la instanţa care soluţionează contestaţia, pentru raportarea la zi a 
cazurilor în care termenele pentru exercitarea căii de atac au expirat pentru toate părţile 
(textul prevede comunicare din oficiu și de îndată). 

De asemenea, în cazul declarării căii de atac, presupune ca, după restituirea dosaru- 
lui pentru arhivare la prima instanţă, să se procedeze la efectuarea comunicării menţio- 
nate către executor (de îndată, dar nu înainte de restituirea dosarului de la instanţa de 
control judiciar!!!). Faţă de cele arătate, apreciem că mai simplu ar fi fost ca legiuitorul 
să prevadă obligativitatea comunicării hotărârii pronunțate în contestaţie și în căile de 
atac, inclusiv, câtre executor. 

Alineatul (5) prevede că executorul este obligat să se conformeze măsurilor luate sau 
dispuse de instanţă prin hotărârea de admitere a contestaţiei. Din topografia alineatului 
în cadrul articolului rezultă că este avută în vedere hotărârea de admitere a contestaţiei, 
rămasă definitivă. 


1! Instanța de apel nu poate comunica executorului hotărârea primei instanțe. 

4. Regimul cauţiunii. În caz de admitere a cererii, instanţa dispune prin hotărâre și cu 
privire la restituirea cauțiunii către contestator. Dacă instanța omite a se pronunţa cu pri- 
vire la acest aspect, contestatorul va putea solicita restituirea cauţiunii ulterior, pe cale 
separată, în condiţiile art. 1063 NCPC. 

Dacă s-a respins contestatia, cauţiunea rămâne indisponibilizată, urmând a servi la 
acoperirea creanţelor arătate la alin. (3) sau a celor stabilite prin titlul executoriu, după 
caz. În ultima dintre situaţii, instanţa va comunica executorului, împreună cu hotărârea, 
recipisa de consemnare a acestei sume. Cauţiunea neutilizată până la finalul executării 
va fi restituită plătitorului. 


5. Amendarea executorului. Prin hotărârea de soluţionare a contestaţiei la execu- 
tare instanţa va obliga executorul la plata unei amenzi judiciare de la 1.000 lei la 7.000 
lei dacă se constată: 

a) refuzul nejustificat al executorului de a primi ori de a înregistra cererea de execu- 
tare silită sau 

b) refuzul executorului de a îndeplini un act de executare silită ori de a lua orice altă 
măsură prevăzută de lege. 

De asemenea, la cererea părții interesate, instanţa de executare va putea obliga exe- 
cutorul la piata de despăgubiri pentru paguba astfel cauzată. Paguba solicitată de către 
parte trebuie să fie dovedită, atât din perspectiva cuantumului, cât și din perspectiva 
legăturii de cauzalitate cu conduita executorului judecătoresc, în oricare dintre formele 
incriminate de lege. 

Pentru a se reţine că executorul a refuzat nejustificat să primească sau să înregistreze 
cererea de executare silită, instanţa va solicita încheierea prevăzută de art. 664 alin. (1) 
NCPC. Dacă încheierea menţionată a fost considerată legală de către instanța de exe- 
cutare, în procedura specifică a plângerii, nu se va mai putea pune problema refuzului 
nejustificat sau a obligării executorului la plata de despăgubiri. 

Precizarea din ultimul alineat al articolului, relativă la solicitarea de către instanţă a 
„actului care constată refuzul executorului judecătoresc de a îndeplini un act de execu- 
tare silită ori de a lua altă măsură prevăzută de lege”, nu trebuie înțeleasă ca o condiţie 
de admisibilitate a acordării despăgubirilor, deoarece este posibil ca un act constatator 
să nu existe. Or, într-o astfel de situaţie, partea interesată poate dovedi prin alte mijloace 
de probă respectiva conduită a executorului. Evident că, dacă actul constatator al refuzu- 
lui există, el va trebui să fie avut în vedere de către instanţă. 


Capitolul VII. Depunerea cu afectaţiune 
specială 


Art. 720. Condiţii. (1) Până la adjudecarea bunurilor scoase la vânzare 
silită, debitorul sau terțul garant poate obține desființarea măsurilor asigurătorii 
ori de executare, consemnând la unitatea prevăzută de lege, la dispoziția execu- 
torului judecătoresc, întreaga valoare a creanţei, cu toate accesoriile şi cheltuielile 
de executare, şi depunând dovada de consemnare la executorul judecătoresc. 

(2) Asupra cererii debitorului sau a terțului garant, executorul judecătoresc se 
va pronunța de urgenţă, prin încheiere, dată cu citarea părților, ce va fi comuni- 
cată de îndată părților. 

(3) Dacă cererea este admisă şi debitorul sau terțul garant nu se opune, exe- 
cutorul judecătoresc, odată cu desființarea măsurilor, va dispune şi eliberarea 
sumei în mâinile creditorului. 

(4) Dacă însă debitorul sau terțul garant va dovedi că a făcut contestaţie în ter- 
men şi se va opune la eliberare, aceasta este suspendată de drept, iar executorul 
judecătoresc se va pronunța asupra eliberării sumei numai după ce instanța a dat 
o hotărâre definitivă asupra contestaţiei respective. 


COMENTARIU 


1. Scopul și efectele depunerii cu afectaţiune specială. Sub titulatura „depunerea 
cu afectațiune specială”, legiuitorul reglementează mijlocul legal prin care debitorul sau 
terțul garant poate obține desființarea măsurilor asigurătorii ori de executare, împiedi- 
când valorificarea bunurilor la care acestea se referă". Scopul depunerii cu afectațiune 
specială este încetarea executării silite. 

În sensul celor arătate, debitorul sau terțul garant trebuie să consemneze la unitatea 
prevăzută de lege, la dispoziţia executorului judecătoresc, întreaga valoare a creanțţei, 
cu toate accesoriile și cheltuielile de executare. Dovada de consemnare trebuie depusă 
la executorul judecătoresc până cel mai târziu la adjudecarea bunurilor scoase la vân- 
zare silită. Prin efectuarea depunerii cu afectațiune specială, executarea silită la care se 
referă încetează în condiţiile art. 702 alin. (1) pct. 1 NCPC. La fel, încetează și măsurile 
asigurătorii instituite. 

2. Soluţionarea cererii. Asupra cererii debitorului sau a terțului garant se pronunţă 
executorul judecătoresc, de urgenţă, prin încheiere dată cu citarea părţilor şi comunicată 
acestora. Dacă cererea este admisă, executorul va desfiinţa măsurile arătate în alin. (1) 
(asigurătorii sau de executare). 

Împotriva încheierii executorului se poate formula numai contestaţie la executare. 
Încheierea este executorie de drept. 

În funcţie de poziţia debitorului sau terțului garant și de demersurile procedurale 
întreprinse de aceștia, executorul va dispune de îndată eliberarea sumei în mâinile cre- 
ditorului, cu consecinţa încetării executării silite, sau, constatând că s-a formulat în ter- 
men contestaţie și că debitorul sau terțul garant se opun la executare, va decide asupra 
eliberării sumei doar după ce instanţa a dat o hotărâre definitivă asupra contestatiei la 
executare. 

Executorul va dispune eliberarea sumei, chiar dacă s-a dovedit formularea contesta- 
tiei în termen, dar debitorul sau terțul garant nu se opun eliberării. 

Cererea debitorului prin care se învederează depunerea cu afectaţiune specială va fi 
respinsă de către executor prin încheiere, dacă suma consemnată nu acoperă întreaga 
valoare a creanţei, cu toate accesoriile și cheltuielile de executare, sau dacă consemna- 
rea nu s-a făcut la dispoziția executorului judecătoresc ori la una dintre unităţile prevă- 
zute de lege. 

Încheierea de respingere a cererii debitorului va putea fi atacată, de asemenea, 
numai pe calea contestaţiei la executare. Încheierea este executorie de drept. 


3. Dispoziţii în completare. Întrucât regimul juridic al depunerii cu afectaţiune spe- 
cială este acela al cautiunii judiciare, în completarea dispozițiilor art. 720 vor fi aplicate 


1! A se vedea dispoziţiile art. 750 alin. (1) pct. 2 și art. 862 NCPC. 

dispoziţiile art. 1056 și art. 1063 NCPC. Prin urmare, unitatea prevăzută de lege în sensul 
alin. (1) al art. 720 poate fi Trezoreria Statului, CEC Bank — SA sau orice altă instituție de 
credit care efectuează operaţiuni de consemnare pe numele părții interesate și la dispo- 
ziția executorului judecătoresc. 

Procedura depunerii cu afectațiune specială poate fi urmată doar în cazul executării 
silite a titlurilor executorii care dau naștere unor drepturi de creanță. 


Art. 721. Efecte. Suma consemnată de debitor sau de terțul garant, potrivit 
art. 720, va servi exclusiv la plata creditorului pe seama căruia s-a făcut consem- 
narea, precum şi la acoperirea cheltuielilor de executare, cu excepția cazului în 
care sunt mai mulți creditori urmăritori sau intervenienţi, când se va proceda la 
distribuire, potrivit dispozițiilor art. 863 şi următoarele. 


COMENTARIU 


Suma consemnată de debitor sau terţul garant are afectaţiune specială, deoarece 
servește exclusiv la plata creditorului urmaăritor pe seama căruia a fost făcută. Dacă sunt 
mai mulţi creditori urmăritori sau intervenienţi, suma va fi distribuită potrivit dispoziţi- 
ilor art. 863 și urm. NCPC. 

Dacă suma consemnată este mai mare decât intreaga valoare a creanței, cu acceso- 
riile sale și cu cheltuielile de executare, executorul va elibera diferenţa debitorului sau 
terțului garant care a efectuat consemnarea. 

Potrivit dispozițiilor art. 780 alin. (5) lit. a) NCPC, sumele care au făcut obiectul depu- 
nerii cu afectațiune specială nu pot fi supuse executării silite prin poprire, deoarece debi- 
torul este lipsit de dreptul de dispoziție asupra lor. 


Capitolul VIII. Întoarcerea executării 

Art. 722. Dreptul la întoarcerea executării. (1) În toate cazurile în care se 
desființează titlul executoriu sau însăşi executarea silită, cel interesat are dreptul 
la întoarcerea executării, prin restabilirea situației anterioare acesteia. Cheltuie- 
lile de executare pentru actele efectuate rămân în sarcina creditorului. 

(2) Bunurile asupra cărora s-a făcut executarea se vor restitui celui îndreptățit, 
fără însă a se aduce atingere drepturilor definitiv dobândite de tertii de bună- 
credință. 

(3) În cazul în care executarea silită s-a făcut prin vânzarea unor bunuri 
mobile, întoarcerea executării se va face prin restituirea de către creditor a sumei 
rezultate din vânzare, actualizată în funcție de rata inflației, cu excepția situației 
când se aplică art. 776. 


COMENTARIU 


Articolul 722 stabilește două cazuri în care debitorul are dreptul la întoarcerea exe- 
cutării silite: 

a) s-a desfiinţat titlul executoriu şi 

b) s-a desființat însăși executarea silită. 

Prin desființarea titlului executoriu legiuitorul înțelege orice modalitate legală prin 
care acesta este lipsit de efecte juridice, precum anularea, casarea, schimbarea etc. Des- 
ființarea executării silite poate fi dispusă pe calea contestației la executare. 

Cheltuielile de executare pentru actele efectuate, inclusiv onorariul încasat de către 
executorul judecătoresc, rămân în sarcina creditorului. În măsura în care nu au fost avan- 
sate, cheltuielile de executare vor fi suportate tot de către creditor. 

Alienatul (2) al art. 722 consacră o excepție de la regula restitutio in integrum și 
prevede că restabilirea situaţiei anterioare executării silite nu se realizează în privința 
drepturilor definitiv dobândite de către terţii de bună-credinţă. Pentru a se putea vorbi 
despre drepturi definitiv dobândite, trebuie avut în vedere că, în materia imobilelor, 
înscrierea în cartea funciară are efect constitutiv de drepturi. 

Instituţia întoarcerii executării nu poate fi utilizată decât dacă a fost efectuată o exe- 
cutare silită. Actele de executare benevolă a unei hotărâri judecătorești, care ulterior 
este casată în recurs, vor putea fi supuse repetiţiunii doar în condiţiile art. 500 alin. (2) 
NCPC sau în condiţiile dreptului comun (restituirea prestaţiilor — art. 1635-1649 NCC). 


Art. 723. Modalitatea de restabilire. (1) În cazul în care instanţa judecăto- 
rească a desființat titlul executoriu sau însăşi executarea silită, la cererea celui 
interesat, va dispune, prin aceeaşi hotărâre, şi asupra restabilirii situației anteri- 
oare executării. In cazul în care bunul supus executării silite este un bun imobil, 
instanța va dispune asupra efectuării operațiunilor de carte funciară necesare, 
fără însă a se aduce atingere drepturilor definitiv dobândite de terţii de bună- 
credință, potrivit regulilor de carte funciară. 

(2) Dacă instanţa care a desființat hotărârea executată a dispus rejudecarea în 
fond a procesului şi nu a luat măsura restabilirii situației anterioare executării, 
această măsură se va putea dispune de instanţa care rejudecă fondul. 

(3) Dacă nu s-a dispus restabilirea situației anterioare executării în condițiile 
alin. (1) şi (2), cel îndreptățit o va putea cere, pe cale separată, instanţei de execu- 
tare. Judecata se va face de urgenţă şi cu precădere, hotărârea fiind supusă numai 
apelului. 


COMENTARIU 


1. Desființarea titlului executoriu sau a executării înseși. În cazul în care instanța 
judecătorească a desființat titlul executoriu sau însăși executarea silită, restabilirea situa- 
tiei anterioare executării va fi dispusă prin aceeași hotărâre, dacă cel interesat a formulat 
o cerere în acest sens. 

În recurs, instanța care casează este obligată să constate în dispozitiv desființarea 
actelor de executare efectuate, potrivit art. 500 alin. (2) NCPC. 

În cazul în care bunul supus executării silite este un bun imobil, instanţa va dispune 
asupra efectuării operaţiunilor de carte funciară necesară, fără însă a se aduce atingere 
drepturilor definitiv dobândite de terţii de bună-credinţă, potrivit regulilor de carte fun- 
ciară. 

Practic, instanţa va putea dispune desfiinţarea formelor de publicitate a urmăririi 
imobiliare întocmite în scopul vânzării bunului la licitaţie publică. De asemenea, instanţa 
va putea dispune inclusiv desfiinţarea vânzării la licitaţie publică, dacă s-a cerut acest 
lucru de către cel interesat, iar dobânditorul, parte în proces, a fost de rea-credință. Dacă 

terţul dobânditor nu este parte în procesul în care instanţa judecătorească a desfiinţat 
titlul executoriu sau executarea silită, nu este posibilă analizarea bunei-credinţe a aces- 
tuia, iar restabilirea situaţiei anterioare va trebui cerută pe cale separată. 


2. Rejudecarea în fond. Dacă instanţa care a desfiinţat hotărârea executată a dispus 
rejudecarea în fond a procesului, fără a se pronunţa cu privire la restabilirea situației 
anterioare executării, această măsură va putea fi dispusă, la cererea celui interesat, de 
instanţa care rejudecă fondul. 


3. Cale separată. Ultimul alineat al art. 723 prevede că, dacă nu s-a dispus restabili- 
rea situației anterioare executării în condiţiile primelor două alineate, cel îndreptăţit va 
putea formula o astfel de cerere pe cale separată, în fața instanţei de executare. 

Se observă că, spre deosebire de reglementarea din art. 404? CPC 1865, care pre- 
vedea că cererea de restabilire a situației anterioare formulată pe cale separată se va 
adresa instanţei judecătorești competente potrivit legiil'!, actuala reglementare stabi- 
lește expres că instanţa de executare este competentă să dispună asupra întoarcerii exe- 
cutării, indiferent de valoarea și obiectul cererii. Prin urmare, art. 723 alin. (3) stabilește 
un caz de competență specială în favoarea judecătoriei ca instanță de executare, în con- 
diţiile art. 94 pct. 4 raportat la art. 650 alin. (1) și alin. (2) teza a Il-a NCPC. 

Instanța de executare sesizată cu cererea de stabilire a situaţiei anterioare executării 
va judeca de urgenţă și cu precădere, pronunțând o hotărâre judecătorească executorie, 
supusă numai apelului. Termenul de apel va fi de 10 zile de la comunicare, conform dis- 
poziţiilor alin. (3) al art. 650 NCPC. 


Art. 724. Cazuri speciale. Dacă titlul executoriu emis de un alt organ decât 
o instanţă judecătorească a fost desființat de acel organ sau de un alt organ 
din afara sistemului instanţelor judecătoreşti, iar modalitatea restabilirii situa- 
tiei anterioare executării nu este prevăzută de lege ori, deşi este prevăzută, nu 
s-a luat această măsură, ea se va putea obține pe calea unei cereri introduse la 
instanța prevăzută la art. 723 alin. (3). 


COMENTARIU 


Conţinutul art. 724 este identic cu conținutul art. 404° CPC 1865. 

În cazul în care titlul executoriu nu este o hotărâre judecătorească și a fost desființat 
de către organul emitent sau de către un alt organ din afara sistemului instanţelor jude- 
cătorești, iar modalitatea restabilirii situației anterioare nu este prevăzută de lege ori, 
prevăzută fiind, nu s-a dispus, persoana interesată va obţine întoarcerea executării pe 
calea unei cereri introduse la instanța de executare, care va judeca în condiţiile art. 723 
alin. (3) NCPC. 

Pe lângă trimiterea expresă la ultimul alineat al articolului anterior, art. 724 dorește 
să sublinieze, inutil în opinia noastră, faptul că asupra modalității restabilirii situaţiei 
anterioare executării nu pot dispune alte organe decât instanţele judecătoreşti, cu excep- 


9 Sub imperiul reglementării anterioare, Înalta Curte de Casaţie și Justiţie, fiind sesizată cu un recurs în interesul 
legii, a pronunţat Decizia nr. 5/2012, prin care a stabilit că, „În interpretarea și aplicarea dispoziţiilor art. 404? 
alin. (3) din Codul de procedură civilă, instanţa judecătorească competentă potrivit legii să soluţioneze cererea 
de întoarcere a executării silite prin restabilirea situației anterioare este instanța de executare, respectiv 
judecătoria. Hotărârea judecătorească pronunţată este supusă căii de atac a recursului”. 

ţia cazului în care modalitatea concretă de restabilire este prevăzută de lege pentru situ- 
ația respectivă. 


Art. 725. Executarea provizorie. Hotărârea de primă instanță prin care s-a 
dispus restabilirea situaţiei anterioare executării poate fi dată cu executare provi- 
zorie, dispozițiile art. 449 aplicându-se în mod corespunzător. 


COMENTARIU 


În cazul modalităţilor de restabilire a situației anterioare reglementate prin art. 723- 
724, hotărârea de primă instanță prin care s-a dispus restabilirea situației anterioare 
executării va putea fi dată cu executare provizorie. Pentru a se face aplicarea dispoziții- 
lor art. 449 NCPC, este necesară o cerere în acest sens din partea persoanei interesate. 

Reglementarea din art. 725 este justificată de faptul că hotărârea de primă instanţă 
prin care s-a dispus restabilirea situaţiei anterioare executării nu intră în categoria hotă- 
rârilor instanţei de executare [în sensul art. 650 alin. (2)] pentru a fi executorie [conform 
art. 650 alin. (3) NCPC]. 

Chiar dacă articolul este situat în cadrul dispoziţiilor generale relative la executarea 
silită și, prin urmare, este aplicabil atât urmăririi silite asupra bunurilor (Titlul II al Cărţii 
a V-a), cât și executării silite directe (Titlul III al Cărţii a V-a), trebuie observat că dispozi- 
tiile art. 449 NCPC se referă doar la încuviințarea executării provizorii a hotărârilor privi- 
toare la bunuri. Așadar, executărilor silite a hotărârilor privitoare la persoane nu le sunt 
aplicabile dispoziţiile art. 725. 

COMENTARIU 


Obiectul executării silite are înţelesuri diferite în cadrul executării silite directe (în 
natură) sau al celei indirecte (prin echivalent). Executarea silită fiind mijlocul procesual 
prin care se aduce la îndeplinire obligaţia ce îi incumbă debitorului, pe cale de constrân- 
gere patrimonială, în ipoteza executării silită directe (în natură), obiectul executării silite 
coincide cu însuși obiectul obligaţiei rezultând din titlul executoriu. Deoarece în această 
ipoteză executarea silită are drept scop tocmai obţinerea de către creditor a obiectului 
obligaţiei asumate de debitor (exempli gratia — predarea unui bun imobil determinat), 
obiectul executării silite trebuie să poarte obligatoriu asupra chiar a obiectului obligaţiei. 

Însă, în ipoteza executării silite indirecte (prin echivalent), creditorul dorește a-și rea- 
liza o creanţă bănească, astfel încât executarea silită are ca obiect oricare dintre bunu- 
rile aparținând patrimoniului debitorului. Aceste bunuri sunt indisponibilizate, iar ulte- 
rior valorificate, în condiţiile legii, această modalitate a executării silite permițând ca din 
sumele obținute să fie îndestulată creanta pusă în executare de creditorul obligaţiei. Ca 
atare, în această ipoteză, prin obiect al executării silite înţelegem bunurile urmăribile 
ale debitorului care pot fi valorificate pentru satisfacerea creanţei bănești a creditorului. 

Cu privire la întinderea executării silite, aceasta nu se poate efectua decât până la rea- 
lizarea integrală a dreptului recunoscut prin titlul executoriu, inclusiv achitarea dobânzi- 
lor, penalităţilor sau a altor sume acordate potrivit legii prin titlul respectiv pus în execu- 
tare, precum şi a cheltuielilor de executare. 

Potrivit art. 629 NCPC, pot face obiectul executării silite veniturile și bunurile debito- 
rului care sunt „urmaribile”, conform legii, dar numai în limita necesară realizării drep- 
turilor creditorilor. De asemenea, potrivit art. 629 alin. (2), bunurile care au un regim 
special de circulaţie vor putea fi urmărite silit numai cu respectarea condițiilor prevăzute 
de lege. La aceste dispoziţii procedurale se adaugă și alte dispoziţii incidente din Codul 
civil. Ca atare, pentru satisfacerea creanţelor, creditorii pot urmări, de principiu, întreg 
patrimoniul debitorilor lor, însă garanţia comună a creditorilor poate cunoaște și restric- 
tii, cum ar fi cele la care se referă art. 629 alin. (2) NCPC. 

Pentru a ocroti interesele creditorilor, în cazul neglijenţei sau relei-credinţe a debi- 
torului în gestiunea patrimoniului său, legea civilă a pus la dispoziţia acestora acțiunea 
indirectă (oblică), precum şi acțiunea revocatorie (pauiiană). În acelaşi sens, legea pro- 
cedurală a creat instituția mâăsurifor asigurâtorii, prin care se indisponibilizează fie bunul 
litigios determinat asupra căruia va purta executarea silită, fie bunurile urmăribile ale 
debitorului, care vor fi executate silit în vederea satisfacerii creanţei creditorului. 

Sub un alt aspect, de principiu, pot forma obiectul executării silite doar bunurile pro- 
prietatea debitorului, nu și cele deținute de acesta în numele unui tert; de la această 
regulă există însă și excepții expres prevăzute de lege, pe care le vom analiza în mod dis- 
tinct mai jos, la fiecare reglementare în parte. 

Pot forma obiect al executării silite şi bunurile imobile proprietatea unui minor sau 
a unei persoane puse sub interdicție judecătorească, conform art. 815 NCPC, însă vor 
trebui urmărite mai întâi bunurile mobile ale acestuia; dar, dacă imobilul este coproprie- 
tatea unui minor sau a unei persoane puse sub interdicţie judecătorească și a unei per- 
soane cu capacitate deplină de exercițiu, iar obligaţia statuată prin titlul executoriu este 
comună, art. 815 alin. (2) permite direct urmărirea silită a acestui bun, fără restricţia de 
la primul alineat. 

Subliniem că bunurile supuse executării silite trebuie să aparţină debitorului, întrucât 
executarea silită nu poate purta, în principiu, decât asupra bunurilor existând în patrimo- 
niul debitorului urmărit și care aparțin acestuial!!, iar nu și bunurile privitor la care el are 
o simplă detenție (cu titlu precar), deoarece aceasta ar echivala cu urmărirea bunurilor 
altuia și ar atrage anularea executării silite. 

În sfârșit, pentru a încheia aceste consideraţii generale, socotim necesar să subliniem 
încă o dată că, în cazul executării indirecte, reguła o constituie sesizabilitatea bunurilor, 
iar excepția o constituie tocmai insesizabilitatea lor. 


Secțiunea 1. Bunurile mobile care nu se pot urmări 


Art. 726. Bunurile neurmăribile. Nu sunt supuse urmăririi silite: 

a) bunurile de uz personal sau casnic indispensabile traiului debitorului şi 
familiei sale şi obiectele de cult, dacă nu sunt mai multe de acelaşi fel; 

b) obiectele indispensabile persoanelor cu handicap şi cele destinate îngrijirii 
bolnavilor; 

c) alimentele necesare debitorului şi familiei sale pe timp de 3 luni, iar dacă 
debitorul se ocupă exclusiv cu agricultura, alimentele necesare până la noua 
recoltă, animalele destinate obținerii mijloacelor de subzistență şi furajele nece- 
sare pentru aceste animale până la noua recoltă; 

d) combustibilul necesar debitorului şi familiei sale socotit pentru 3 luni de 
iarnă; 

e) scrisorile, fotografiile şi tablourile personale sau de familie şi altele asemenea; 

f) bunurile declarate neurmăribile în cazurile şi în condiţiile prevăzute de lege. 


COMENTARIU 


1. Categorii de bunuri insesizabile prevăzute de cod. Dispoziţiile art. 726 enumeră 
categoriile de bunuri care sunt insesizabile, deci acele bunuri care sunt exceptate ope 
legis de la executarea silita. Se observă că noua reglementare reia în mare parte dispo- 
ziţiile art. 406 CPC 1865, dar adaugă acestora și alte categorii de bunuri sau stabilește 
noi condiţii. 

a) Pentru consideraţii de protecție socială, consideraţii care răspund unor interese 
generale, legiuitorul a dorit să asigure debitorului urmărit și familiei sale un minim de 
bunuri necesare existenţei și confortului său socio-moral. Astfel, legiuitorul exclude din 
categoria bunurilor urmăribile pe cele strict necesare traiului debitorului și al familiei 


1! Pentru unele excepţii, a se vedea S. Zilberstein, VM. Ciobanu, op. cit., p. 286-288; de asemenea, C.A. Cluj, $. 
com. și de cont. adm., dec. nr. 85/2000, în C.P.]. 2000, p. 417, pentru ipoteza unui imobil ipotecat care poate fi 
urmărit în mâinile oricui s-ar afla. 

sale, bunurile de uz casnic, precum si bunurile cu caracter strict persona! și obiectele de 
cult (însă acestea din urmă sunt considerate neurmăribile numai dacă nu sunt mai multe 
de același fel). 

b) Cu caracter de noutate ca reglementare, între bunurile insesizabile legiuitorul enu- 
meră expres şi obiectele indispensabile persoanelor cu handicap si cele destinate îngri- 
jirii bolnavilor, această dispoziţie fiind firească, având caracter umanitar, practic fiind o 
normă de protecţie în favoarea persoanelor cu dizabilităţi sau a celor cu boli cronice, 
care necesită dispozitive medicale speciale pentru îngrijire. 

c) Tot astfel, sunt excluse de la urmărirea silită alimentele necesare debitorului și 
familiei sale pe timp de 3 luni (în vechea reglementare termenul era de doar 2 luni, 
astfel că noua lege este mai protectivă, sub acest aspect, cu debitorul), iar dacă debitorul 
se ocupă exclusiv cu agricultura, nu pot fi urmărite alimentele necesare până la noua 
recoltă, nici animalele destinate obținerii mijloacelor de existenţă ori furajele necesare 
pentru aceste animale până la noua recoltă, deoarece, dacă acestea nu ar fi excluse, 
debitorul, familia și animalele ce sunt în grija acestuia nu ar mai putea supraviețui. 

d) La fel ca în vechea reglementare, este insesizabil și combustibilul! necesar debito- 
rului si familiei sale socotit pentru 3 luni de iarnă, măsura având tot un caracter de pro- 
tecţie socială. 

e) Tot cu caracter de noutate, în art. 726 lit. e) se prevede că sunt insesizabile și scri- 
sorile, fotografiile si tablourile personale sau de familie şi altele asemenea, norma pro- 
tejând intimitatea și legăturile socio-familiale ale persoanei debitorului, care, deşi este 
sortit să piardă o parte a patrimoniului său (deci va fi afectat în latura materială) în contul 
creanței, acesta nu trebuie lezat și în privința laturii sale psiho-emoţionale. 

Cu toate acestea, credem că va rămâne la aprecierea instanţei caracterul insesizabil 
sau nu al unor bunuri atunci când debitorul deţine mai multe tablouri sau alte obiecte 
de valoare, iar nu și alte bunuri urmăribile, iar în privinţa acestora este îndoielnic dacă 
ele constituie afecte „personale” sau „de familie” ori sunt pur și simplu achiziţii patrimo- 
niale, care ar putea fi supuse urmăririi. Practic, numai pe calea contestaţiei la executare 
promovate de debitorul care solicită anularea formelor de executare pe motiv că acestea 
încălcă art. 726 lit. e) se va putea decide caracterul insesizabil sau nu al acestor bunuri, 
deci numai în baza unui probatoriu util și pertinent care va trebui administrat. 


2. Bunuri declarate neurmăribile prin alte dispoziţii legale. Cum legea procedurală, 
ca normă de drept comun în materie, nu putea enumera orice bun insesizabil, categoriile 
de la art. 726 lit. a)-e} fiind doar enumerative, iar nu limitative, era firesc să se prevadă că 
sunt insesizabile și bunurile declarate neurmăribile prin alte dispoziţii legale. 

De pildă, potrivit art. 150 alin. (1) din Legea nr. 8/1996 privind dreptul de autor şi 
drepturile conexe, sunt insesizabile „utilajele, schițele, machetele, manuscrisele și orice 
alte bunuri care servesc direct la realizarea unei opere ce dă naştere unui drept de 
autor”, iar alineatul secund al aceluiași articol prevede că „sumele datorate autorilor, ca 
urmare a utilizării operelor lor, beneficiază de aceeaşi protecţie ca și salariile şi nu pot fi 
urmărite decât în aceleași condiţii. Aceste sume sunt supuse impozitării conform legis- 
laţiei fiscale în materie”. 

Tot astfel, dispoziţiile art. 861 NCC stabilesc imperativ că „bunurile proprietate 
publică sunt alienabile, imprescriptibile și insesizabile” (s.n.), în timp ce bunurile ce apar- 
ţin domeniului public al statului sunt descrise în art. 136 alin. (4) din Constituţia Româ- 
niei, la care se adaugă bunurile care, prin dispoziții exprese ale legii, sunt declarate „de 
uz sau de interes public”. Spre deosebire de regimul bunurilor din domeniul public, de 

principiu, bunurile ce aparţin domeniului privat al statului și al unităţilor administrativ- 
teritoriale pot face obiectul executării silite, dacă legea nu dispune altfel. 


Art. 727. Bunurile destinate exercitării ocupaţiei sau profesiei debitoru- 
lui. (1) Bunurile mobile care fac obiectul unei diviziuni a patrimoniului afectate 
exerciţiului unei profesii autorizate nu pot fi urmărite decât de către creditorii 
ale căror creanţe s-au născut în legătură cu exercitarea profesiei respective. Dacă 
bunurile nu sunt afectate unui patrimoniu profesional individual, însă servesc 
la exercitarea ocupației sau profesiei debitorului persoană fizică, pot fi supuse 
urmăririi silite numai dacă nu există alte bunuri urmăribile şi numai pentru obli- 
gaţii de întreținere sau alte creanţe privilegiate asupra mobilelor. 

(2) Dacă debitorul se ocupă cu agricultura, nu vor fi urmărite, în măsura nece- 
sară continuării lucrărilor în agricultură, inventarul agricol, inclusiv animalele de 
muncă, furajele pentru aceste animale şi seminţele pentru cultura pământului, în 
afară de cazul în care asupra acestor bunuri există un drept real de garanţie sau 
un privilegiu pentru garantarea creanței. 


COMENTARIU 


1. Categorii de bunuri urmăribile condiţionat. Dacă în privinţa categoriilor de bunuri 
neurmăribile prevăzute de art. 726 NCPC insesizabilitatea era aplicabilă erga omnes și, 
de principiu, necondiționată, în ceea ce privește insesizabilitatea prevăzută de art. 727, 
aceasta este una condiționată, fie de o anumită calitate a creanţei sau a creditorilor, fie 
de existenţa altor bunuri urmăribile. Norma art. 727 privește trei situaţii: 

a) bunurile mobile care fac obiectul unei diviziuni a patrimoniului afectate exercițiu- 
lui unei profesii autorizate; 

b) bunurile mobile care, deși nu fac obiectul unei diviziuni a patrimoniului afectate 
exerciţiului unei profesii autorizate, servesc, totuși, exercitării profesiei; 

c) bunurile necesare exercitării activităţii agricole. 


2. Bunurile mobile care fac obiectul unei diviziuni a patrimoniului afectate exer- 
cițiului unei profesii autorizate. De pildă, intră în această categorie bunurile afectate 
exercitării: 

— profesiei de medic într-un cabinet medical sau în alte forme de exercitare a profe- 
siei prevăzute de legea specială, altele decât societatea, și care figurează în patrimoniul 
acestuia; 

— profesiei de notar public într-un birou notarial sau în alte forme de exercitare a 
profesiei prevăzute de legea specială, altele decât societatea, și care figurează în patri- 
moniul acestuia; 

— profesiei de avocat într-un cabinet de avocat sau în alte forme de exercitare a pro- 
fesiei prevăzute de legea specială, altele decât societatea, și care figurează în patrimo- 
niul acestuia; 

— profesiei de executor judecătoresc sau în alte forme de exercitare a profesiei prevă- 
zute de legea specială, altele decât societatea, și care figurează în patrimoniul acestuia; 

— profesiei de practician în insolvenţă, mediator, consultant fiscal, contabil, expert 
tehnic în propriile birouri sau în alte forme de exercitare a profesiei prevăzute de legea 
specială, altele decât societatea, şi care figurează în patrimoniul acestuia etc. 

Ceea ce este important este faptul că aceste bunuri afectate exerciţiului unei profe- 
sii autorizate pot fi urmărite exclusiv de către creditorii ale căror creante s-au născut în 
legătură cu exercitarea profesiei respective, iar nu ṣi de alţi creditori eventuali ai acelei 
persoanei fizice. 

Spre exemplu, deși AB este avocat, deci o persoană fizică autorizată să exercite 
această profesie (potrivit Legii speciale nr. 51/1995), el nu poate fi urmărit silit asupra 
bunurilor afectate exercitării profesiei sale decât de clientul său ori de asociatul său de 
care se separă etc., creditori care au obținut un titlu executoriu ca urmare a câștigă- 
rii unui proces împotriva lui AB, ca avocat (sau în calitatea sa de avocat). Dacă cel care 
declanșează urmărirea silită este un creditor oarecare, care are un titlu executoriu împo- 
triva persoanei fizice (neautorizate) AB, atunci el nu poate urmări silit bunurile afectate 
exerciţiului profesiei de avocat din patrimoniul cabinetului de avocatură al lui AB, chiar 
dacă AB, ca persoană particulară, nu ar avea alte bunuri. 

În ceea ce privește delimitarea bunurilor din patrimoniul profesional, relevante sunt 
dispoziţiile art. 33 NCC, potrivit cărora „(1) Constituirea masei patrimoniale afectate 
exercitării în mod individual a unei profesii autorizate se stabilește prin actul încheiat de 
titular, cu respectarea condiţiilor de formă și de publicitate prevăzute de lege. (2) Dispo- 
zițiile alin. (1) se aplică în mod corespunzător și în cazul măririi sau micșorării patrimo- 
niului profesional individual”. 

De asemenea, trebuie reținut că dispoziţii asemănătoare se regăsesc în Codul civil. 
Astfel, art. 2324 alin (4) NCC constituie în realitate o normă de drept procesual execuţio- 
nal, dispunând că „Bunurile care fac obiectul unei diviziuni a patrimoniului afectate exer- 
cițiului unei profesii autorizate de lege pot fi urmărite numai de creditorii ale căror cre- 
anţe s-au născut în legătură cu profesia respectivă. Acești creditori nu vor putea urmări 
celelalte bunuri ale debitorului”, dispoziții care se corelează cu cele ale art. 727 NCPC. 


3. Bunurile mobile care servesc exercitării profesiei debitorului persoană fizică. Dis- 
poziţiile art. 727 alin. (1) teza a Il-a NCPC vizează tot bunurile necesare exercitării ocu- 
paţiei sau profesiei debitorului persoană fizică, dar care nu figurează într-un patrimoniu 
profesional individual, deci nu sunt achiziţionate pe numele persoanei fizice autorizate, 
ci direct de către persoana fizică (de pildă, dacă avem în vedere tot exemplul anterior, 
avocatul AB achiziţionează o serie de bunuri pe care le utilizează la exercitarea profesiei 
de avocat, dar acestea nu figurează în patrimoniul şi contabilitatea cabinetului său de 
avocatură). Aceste bunuri sunt sesizabile doar în ipoteza în care nu există alte bunuri 
urmăribile în patrimoniul debitorului, însă numai pentru obligații de întreținere sau alte 
creanţe privilegiate asupra mobilelor. 

Astfel, în lipsa altor bunuri urmăribile, bunurile la care se referă art. 727 alin. (1) teza 
a Il-a pot constitui obiect de executare silită dacă sunt îndeplinite cumulativ următoarele 
condiţii: 

a) să nu existe alte bunuri urmăribile în afara celor necesare exercitării ocupației sau 
profesiei debitorului persoană fizică; 

b) bunurile urmărite să nu fie afectate unui patrimoniu profesional individual; 

c) creditorii urmăritori ai acestor categorii de bunuri să aibă exclusiv creanţe năs- 
cute din obligaţii de întreţinere sau alte creanţe privilegiate asupra mobilelor (deci, sub 
raportul creditorilor urmăritori, există o insesizabifitate relativă numai faţă de creditorii 
chirografari). 

4. Bunurile necesare exercitării activităţii agricole. În privinţa art. 727 alin. (2) NCPC 
relativ la insesizabilitatea bunurilor necesare exercitării activităţii agricole, justificarea 
dispoziţiei legale constă în consideraţii ce ţin de protecţia directă a debitorului urmărit și 
a familiei sale, dar și în considerații de ordin mai larg, respectiv de a asigura îndeplinirea 
unor munci agricole și de a nu împiedica activităţile productive desfășurate de debitor. 
Tocmai de aceea, trebuie să admitem și faptul că bunurile prevăzute aici nu pot forma 
obiectul a ceea ce se denumește „sechestrul cu ridicata”, prin urmare, obiectul unei 
măsuri care l-ar împiedica pe debitorul urmărit să folosească bunurile urmărite până la 
momentul vânzării lor silite. 

Oricum, norma instituie o insesizabilitate relativă/condiționată, stabilind că nu vor fi 
urmărite: inventarul agricol, inclusiv animalele de muncă, furajele pentru aceste animale 
și seminţele pentru cultura pământului, însă nu în toate cazurile, ci doar atunci când 
acestea sunt necesare în măsura necesară continuării lucrărilor în agricultură. Mai mult, 
în același alineat secund al art. 727 se instituie și o excepție de la insesizabilitatea acestor 
categorii de bunuri. Astfel, ele pot fi urmărite totuși, chiar dacă ar fi necesare continuării 
lucrărilor în agricultură, ori de câte ori asupra lor există un drept real de garanţie sau un 
privilegiu pentru garantarea creanţei. 

De aceea, vorbim de o insesizabilitate dublu condiționată; pentru a opera, trebuie 
îndeplinite cumulativ două condiţii: 

a) continuarea lucrărilor în agricultură să nu fie posibilă în lipsa acelor bunuri; 

b) asupra acestor bunuri să nu existe instituit un drept real de garanţie sau un privi- 
legiu pentru garantarea creanţei. 

Dispoziţiile art. 727 alin. (2) nu se aplică în cazul executării silite directe, în cadrul 
căreia obligația stabilită prin titlul executoriu în sarcina debitorului privește un bun 
determinat. Cu alte cuvinte, când debitorul este obligat să restituie un anumit animal, 
identificat, textul de lege este inoperantii. 


Art, 728. Limitele urmăririi veniturilor băneşti. (1) Salariile şi alte venituri 
periodice, pensiile acordate în cadrul asigurărilor sociale, precum şi alte sume 
ce se plătesc periodic debitorului şi sunt destinate asigurării mijloacelor de exis- 
tență ale acestuia pot fi urmărite: 

a) până la jumătate din venitul lunar net, pentru sumele datorate cu titlu de 
obligaţie de întreținere sau alocaţie pentru copii; 

b) până la o treime din venitul lunar net, pentru orice alte datorii. 

(2) Dacă sunt mai multe urmăriri asupra aceleiaşi sume, urmărirea nu poate 
depăşi jumătate din venitul lunar net al debitorului, indiferent de natura creante- 
lor, în afară de cazul în care legea prevede altfel. 

(3) Veniturile din muncă sau orice alte sume ce se plătesc periodic debitorului 
şi sunt destinate asigurării mijloacelor de existenţă ale acestuia, în cazul în care 
sunt mai mici decât cuantumul salariului minim net pe economie, pot fi urmărite 
numai asupra părții ce depăşeşte jumătate din acest cuantum. 

(4) Ajutoarele pentru incapacitate temporară de muncă, compensația acor- 
dată salariaților în caz de desfacere a contractului individual de muncă pe baza 
oricăror dispoziţii legale, precum şi sumele cuvenite şomerilor, potrivit legii, nu 


i În acest sens, C.A. Cluj, dec. civ. nr. 953/1950, în J.N. nr. 5/1951, p. 557, citată de V.M. Ciobanu, G. Boroi, op. 
cit., 2005, p. 567-569. 

pot fi urmărite decât pentru sume datorate cu titlu de obligaţie de întreținere şi 
despăgubiri pentru repararea daunelor cauzate prin moarte sau prin vătămări 
corporale, dacă legea nu dispune altfel. 

(5) Urmărirea drepturilor prevăzute la alin. (4) se va putea face în limita a 
jumătate din cuantumul acestora. 

(6) Sumele reţinute potrivit prevederilor alin. (1)-(4) se eliberează sau se dis- 
tribuie potrivit art. 863 şi următoarele. 

(7) Alocaţiile de stat şi indemnizaţiile pentru copii, ajutoarele pentru îngrijirea 
copilului bolnav, ajutoarele de maternitate, cele acordate în caz de deces, bursele 
de studii acordate de stat, diurnele, precum şi orice alte asemenea indemnizaţii 
cu destinație specială, stabilite potrivit legii, nu pot fi urmărite pentru niciun fel 
de datorii. 


COMENTARIU 


1. Scopul normei. După ce în art. 726 şi art. 727 NCPC legiuitorul a indicat catego- 
riile de bunuri insesizabile necondiţionat sau condiționat, în art. 728 acesta se ocupă 
de limitele în care pot fi urmărite anumite categorii de venituri, potrivit specificului lor, 
precum și în considerarea asigurării unor norme de protecţie socială a debitorului, care, 
deși dator, într-o societate democrată și evoluată, nu poate fi anihilat până la limita sub- 
zistenţei. 

2. Salariile și celelalte drepturi bănești cuvenite salariaţilor. Dintre veniturile debi- 
torului supuse dispoziţiilor de mai sus, trebuie menţionate, în primul rând, salariile și 
celelalte drepturi bănești cuvenite salariaților. Se bucură deci de protecţia acestor dispo- 
ziții nu numai salariile, ci și orice alte drepturi bănești ce se cuvin salariatului în temeiul 
contractului de muncă, indiferent de mărimea și de natura lor ori de felul contractului 
de muncă (pe durată determinată sau nedeterminată, cu normă întreagă sau fracțiune 
de normă etc.). 

Pe de altă parte, în literatura de specialitate s-a arătat că textul, referindu-se la salarii, 
acoperă toate categoriile de salariați (muncitori, funcţionari administrativi, cadre didac- 
tice, personal sanitar, personal de cercetare științifică, angajaţi militari etc.), indiferent 
de felul muncii prestate ori de funcţia ocupată sau de modul de remunerare a munciil”. 


3. Alte sume ce se plătesc periodic debitorului și sunt destinate asigurării mijloace- 
lor de existenţă. Textul art. 728 alin. (1) nu își limitează aplicarea la salariile și la dreptu- 
rile bănești cuvenite salariaților, ci dispoziţiile sale sunt aplicabile și veniturilor periodice 
realizate din muncă, precum și altor sume ce se plătesc debitorului și sunt destinate asi- 
gurării mijloacelor de existenţă ale acestuia. 

Formularea textului acoperă și sumele cuvenite în baza dreptului de autor inventa- 
tor sau inovator, precum şi remuneraţia membrilor cooperativelor meșteșugăreștil?l. De 
altfel, aşa cum am arătat anterior, art. 150 alin. (2) din Legea nr. 8/1996 privind drepturile 
de autor și drepturile conexe prevede că aceste sume „beneficiază de aceeași protecție 
ca și salariile și nu pot fi urmărite decât în aceleași condiţii”, deci sunt aplicabile dispozi- 
tiile art. 728 NCPC. 


9 Potrivit art. 160 C. muncii, „Salariui cuprinde salariul de bază, indemnizaţiile, sporurile, precum și alte 
adaosuri”. 
3 VM. Ciobanu, G. Boroi, op. cit., 2005, p. 570. 

Trebuie observat că dispoziţiile art. 55 alin. (1) C. fisc. definesc veniturile asimilate 
salariilor, în scopul impunerii acestora: „Sunt considerate venituri din salarii toate 
veniturile în bani și/sau în natură obţinute de o persoană fizică ce desfășoară o activitate 
în baza unui contract individual de muncă sau a unui statut special prevăzut de lege, 
indiferent de perioada la care se referă, de denumirea veniturilor ori de forma sub care 
ele se acordă, inclusiv indemnizaţiile pentru incapacitate temporară de muncă”, iar 
potrivit art. 55 alin. (2) din acelaşi cod, sunt considerate venituri asimilate salariilor: 

„a) indemnizaţiile din activităţi desfășurate ca urmare a unei funcţii de demnitate 
publică, stabilite potrivit legii; 

b) indemnizaţii din activități desfășurate ca urmare a unei funcţii alese în cadrul per- 
soanelor juridice fără scop patrimonial; 

c} drepturile de soldă lunară, indemnizaţiile, primele, premiile, sporurile și alte drep- 
turi ale personalului militar, acordate potrivit legii; 

d) indemnizaţia lunară brută, precum și suma din profitul net, cuvenite administrato- 
rilor la companii/societăţi naţionale, societăţi comerciale!!! la care statul sau o autoritate 
a administraţiei publice locale este acţionar majoritar, precum și la regiile autonome; 

d!) remuneraţia obţinută de directori în baza unui contract de mandat conform pre- 
vederilor legii societăţilor comerciale; 

d?) remuneraţia primită de președintele asociației de proprietari sau de alte per- 
soane, în baza contractului de mandat, potrivit legii privind înfiinţarea, organizarea și 
funcționarea asociațiilor de proprietari; 

e) sumele primite de membrii fondatori ai societăților comerciale constituite prin 
subscripţie publică; 

f) sumele primite de reprezentanţii în adunarea generală a acţionarilor, în consiliul 
de administraţie, membrii directoratului şi ai consiliului de supraveghere, precum și în 
comisia de cenzori; 

g) sumele primite de reprezentanţii în organisme tripartite, potrivit legii; 

h) indemnizaţia lunară a asociatului unic, la nivelul valorii înscrise în declaraţia de 
asigurări sociale; 

i) indemnizaţia primită de angajaţi pe perioada delegării și detașării în altă localitate, 
în ţară și în străinătate, în interesul serviciului, precum și orice alte sume de aceeași 
natură, pentru partea care depășește 2,5 ori nivelul legal stabilit prin hotărâre a Guver- 
nului pentru personalul din instituțiile publice; 

j) indemnizaţia administratorilor, precum și suma din profitul net cuvenite adminis- 
tratorilor societăților comerciale potrivit actului constitutiv sau stabilite de adunarea 
generală a acţionarilor; 

jt) sume reprezentând salarii, diferențe de salarii, dobânzi acordate în legătură cu 
acestea, precum și actualizarea lor cu indicele de inflaţie, stabilite în baza unor hotărâri 
judecătorești rămase definitive și irevocabile; 

|?) indemnizaţiile lunare plătite conform legii de angajatori pe perioada de neconcu- 
rență, stabilite conform contractului individual de muncă; 


1 Precizăm că, potrivit art. 77 din Legea nr. 76/2012, „Ori de câte ori prin legi și prin alte acte normative 
se face trimitere la Legea nr. 31/1990 privind societăţile comerciale ori la «societatea comercială/societăţile 
comerciale», după caz, trimiterea se consideră a fi făcută la Legea societăţilor nr. 31/1990 ori, după caz, la 
«societatea/societățile reglementată/reglementate de Legea nr. 31/1990, republicată, cu modificările şi 
completările ulterioare»”. 

k) orice alte sume sau avantaje de natură salarială ori asimilate salariilor în vederea 
impunerii”. 

În opinia noastră, aceste venituri care, potrivit specificului unei anumite activități, 
sunt asimilate salariilor intră sub incidenţa art. 728 NCPC dacă au o succesiune periodică 
sau se cuvin în urma unor prestații periodice succesive. 


4. Pensiile acordate în cadrul asigurărilor sociale. Referirea textului la pensiile acor- 
date în cadrul asigurărilor sociale are, desigur, în vedere pensiile de toate categoriile care 
se plătesc din fondurile asigurărilor sociale, astfel cum sunt definite de art. 51 din Legea 
nr. 263/2010 privind sistemul unitar de pensii publice, precum: pensia pentru limită de 
vârstă, pensia anticipată, pensia anticipată parţială, pensia de urmaș ori pensia pentru 
invaliditate. Astfel, sub raportul urmăririi silite, pensiile au același regim juridic, indife- 
rent de felul lor, ele neputând fi asimilate cu ajutoarele pentru incapacitate temporară 
de muncăl!. 

În ceea ce privește pensiile facultative reglementate de Legea nr. 204/2006, cât timp 
acestea constituie sume care se plătesc periodic debitorului şi sunt destinate asigurării 
mijloacelor de existenţă ale acestuia, apreciem că trebuie să beneficieze de regimul juri- 
dic prevăzut de art. 728 alin. (1)-(3) NCPC. 


5. insesizabilitate parțială. Salariile (și tot astfel veniturile periodice asimilate salariu- 
lui) sunt supuse unei insesizabilităţi absolute (în raporturile cu oricare dintre creditori), 
dar parțiale, o cotă din salariu (ori din veniturile asimilate acestuia) fiind rezervată cre- 
ditorilor urmăritori. lar această cotă este variabilă în funcţie de categoria din care face 
parte creditorul, adică felul creanţei ce se valorifică, și anume: 

a) până la 1/2 din venitul lunar net, pentru sumele datorate cu titlu de obligaţii de 
întreţinere ori alocaţie pentru copii; 

b) până la 1/3 din venitul lunar net pentru orice alte datoriil?. 

Prin această reglementare, garanţia comună a creditorilor este, practic, restrânsă, 
în privinţa creanţei asupra salariului (dar și a veniturilor asimilate salariului), tocmai la 
această cotă urmăribilă. Mai mult, se observă că legiuitorul acordă o atenţie deosebită 
executării obligaţiilor de întreţinere și a alocaţiilor pentru copii, cărora le asigură cea mai 
mare cotă urmăribilă de 1/2 din venitul lunar net!’ 


6. Concursul de urmăriri. Pentru ipoteza concursului de urmăriri asupra aceleiași 
sume (salariu, pensie, alt venit asimilat potrivit primului alineat al art. 728 NCPC), cota 
din venitul lunar net la dispoziţia tuturor creditorilor nu poate depăși 1/2 din acest venit, 
indiferent de natura creanţelor, în afară de cazul în care legea prevede altfel. 

Situaţii de concurs de creditori în care poate interveni distribuirea sumei reținute și în 
ce constă, după caz, această distribuire sunt: 

a) concursul între creditori de același rang, dar numai în măsura în care prin realiza- 
rea cotelor ce li s-ar cuveni, din venitul lunar net, s-ar depăși plafonul de 1/2, ceea ce 
poate fi cazul chiar în ipoteza a doi creditori chirografari (1/3+1/3=2/3, ceea ce depă- 


3 A se vedea Trib. Suprem, col. civ., dec. nr. 1616/1960, în C.D. 1960, p. 411-413. 

2) Prin reglementarea legală a cuantumului din venitul net realizat de debitor ce poate fi urmărit, s-au avut 
în vedere atât protecţia debitorului pentru a se asigura mijloacele de existenţă a acestuia, cât și protecţia 
creditorului pentru ca acesta din urmă să își poată recupera creanța. Faptul că debitorul are și alte datorii, dar 
care nu sunt supuse urmăririi, sau faptul că acesta suferă de anumite boli nu justifică reducerea cuantumului 
sumei de bani poprite, de la cota de 1/3 la cota de 1/4 (Trib. București, s. a IV-a civ., dec. nr. 1390/R/2010, 
nepublicată). 

3) VM. Ciobanu, G. Boroi, op. cit., 2005, p. 571. 

șește 1/2). În acest caz, distribuţia se va face proporțional cu valoarea nominală a crean- 
telor, fără ca prin distribuire vreunul dintre creditori să poată depăși cota maximă prevă- 
zută de lege. În cazul unei asemenea depășiri, suma ce i se cuvine creditorului în concurs 
va fi redusă de drept la limita maximă stabilită de lege; 

b) concursul între un creditor cu drept de preferință (din întreţinere sau alocaţie pen- 
tru copii) și unul sau mai mulți creditori chirografari. În acest caz, distribuirea constă în 
plata preferenţială integrală a creditorului din întreţinere și repartizarea, proporțional cu 
valoarea nominală a creanţelor, a diferenţei până la 1/2 din salariul lunar net între cre- 
ditorii chirografari, fără ca prin distribuire vreunul dintre creditori să poată depăși cota 
maximă prevăzută de lege. 

Textul art. 728 NCPC trebuie corelat și cu dispoziţiile art. 2326 NCC, care stabilește 
egalitatea creditorilor: „(1) Preţul bunurilor debitorului se împarte între creditori pro- 
porţional cu valoarea creanței fiecăruia, afară de cazul în care există între ei cauze de 
preferinţă ori convenţii cu privire la ordinea îndestulării lor. (2) Creditorii care au același 
rang au deopotrivă drept la plată, proporțional cu valoarea creanţei fiecăruia dintre ei”, 
precum și cu dispoziţiile art. 152 din Legea nr. 71/2011 de punere în aplicare a Codului 
civil, potrivit cărora: „(1) Dispoziţiile art. 2.326 alin. (1) din Codul civil se aplică în cazu- 
rile în care creditorii trec la executarea silită a creanţelor lor prin valorificarea bunurilor 
sesizabile ale debitorului. (2) Dispoziţiile art. 2.326 alin. (2) din Codul civil se aplică în 
cazul în care mai mulţi creditori deţinând ipoteci sau privilegii cu privire la același bun al 
debitorului trec la executarea silită a creanţelor lor prin valorificarea respectivului bun”. 


7. Veniturile din muncă sau orice sume periodice destinate asigurării mijloacelor de 
existenţă ale debitorului. O dispoziție specială de protecţie socială este cea din art. 728 
alin. (3) NCPC, care vizează veniturile din muncă sau orice alte sume ce se plătesc perio- 
dic debitorilor și sunt destinate mijloacelor de existenţă ale acestuia, în cazul în care sunt 
mai mici decât cuantumul salariului minim net pe economie. 

Aceste venituri vor putea fi urmărite numai asupra părţii ce depășește jumătate din 
acest cuantum (al salariului minim net pe economie). 


8. Ajutoarele pentru incapacitate temporară de muncă, compensaţia acordată sala- 
riaţilor în caz de concediere, sumele cuvenite şomerilor. Potrivit art. 728 alin. (4) NCPC, 
ajutoarele pentru incapacitate temporară de muncă, compensaţia acordată salariaților 
în caz de desfacere a contractului de muncă, pe baza oricărei dispoziţii legale, precum și 
sumele cuvenite șomerilor pot fi urmărite exclusiv pentru sume datorate cu titlu de obli- 
gatii de întreţinere și despăgubiri pentru repararea daunelor cauzate prin moarte sau 
vătămări corporale, dacă legea nu dispune altfel. 

Legiuitorul enumeră în mod limitativ care sunt veniturile salariaţilor care se bucură 
de o insesizabilitate relativă parțială, aceste venituri neputând fi urmărite decât de 
cele două categorii de creditori pe care legea îi indică expres — creditori din întreținere 
și din despăgubiri pentru repararea daunelor cauzate prin vătămări corporale sau prin 
moarte — și numai în limita legală de „jumătate din cuantumul acestora” [art. 728 
alin. (5)]. 

În privinţa celorlalţi creditori decât cei menţionaţi expres în art. 728 alin. (4), vorbim 
despre o insesizabilitate absolută și totală, aceste categorii de venituri fiind exceptate de 
la urmărire în mod obișnuit. 


1 idem, p. 571-574. 

9. Venituri insesizabile absolut. Prevederile art. 728 alin. (7) NCPC stabilesc de plano 
o insesizabilitate absolută și totală, statuând expres imposibilitatea de urmărire silită a 
alocaţiilor de stat și indemnizaţiilor pentru copii, a ajutoarelor pentru îngrijirea copilu- 
lui bolnav, a ajutoarelor de maternitate, a celor acordate în caz de deces, a burselor de 
studii acordate de stat, a diurnelor, precum și a oricăror alte asemenea indemnizaţii cu 
destinaţie specială, stabilite potrivit legii, indiferent de natura creanței („pentru niciun 
fel de datorii”). 

În doctrină s-a arătat că, în toate aceste cazuri, fiind vorba despre venituri cu o des- 
tinaţie specială, orice urmărire silită, fie ea și parţială, ar fi de natură să împiedice înde- 
plinirea scopului pentru care sumele respective au fost acordate și de aceea insesizabili- 
tatea este absolută și totală. 

Prin sintagma „indemnizaţii cu destinaţie specială, stabilite potrivit legii”, trimitem 
la comentariile noastre anterioare de la art. 728 alin. (3) privind referinţele la art. 55 
C. fisc.; de asemenea, trebuie observate și dispoziţiile art. 160 C. muncii, potrivit cărora 
salariul cuprinde salariul de bază, sporurile, precum și alte adaosuri. 


Art. 429. Sancţiune. Renunţarea la beneficiul dispozițiilor prevăzute în arti- 
colele din prezenta secțiune, precum şi urmărirea ori cesiunea făcută cu încălca- 
rea acestor dispoziții sunt nule de drept. 


COMENTARIU 


Articolul 729 reia și completează, totodată, textul art. 410 CPC 1865, instituind un caz 
de nulitate expresă a actului de procedură prin care fie se renunţă la beneficiul dispozi- 
ţiilor at. 726-728 NCPC, fie se realizează o cesiune sau o urmărire silită cu nerespectarea 
acestor dispoziţii. 

Cu toate acestea, dacă renunţarea sau cesiunea este efectuată ca act juridic civil, iar 
nu în cadrul procedurii de executare (și chiar dacă ar urma să producă efecte și în pri- 
vinţa executării), apreciem că asemenea acte sunt lovite de nulitate absolută [potrivit 
art. 1247 alin. (1) NCC] pentru nerespectarea normelor imperative de ordine publică, 
respectiv a dispoziţiilor art. 729 NCPC, pentru că ceea ce ocrotește o astfel de normă 
este fără îndoială un interes general, iar nu unul particular, cum ar părea la prima vedere. 

Cât despre formularea „nule de drept“, apreciem că aceasta nu trebuie interpretată 
în sensul că, ope legis, încălcarea acestei norme atrage nulitatea absolută și atât. Subli- 
niem că nici noile prevederi ale Codul civil nu au reţinut o prevedere referitoare la exis- 
tenţa vreunor nulităţi de drept, tocmai pentru faptul că, în sistemul nostru de drept, nici 
nulitatea absolută nu operează de drept, fiind necesară intervenţia instanţei judecăto- 
rești care să verifice existenţa sau inexistenţa cauzei de nulitate, iar, în caz afirmativ, să 
pronunţe nulitatea actului. Așa cum s-a subliniat încă din doctrina clasică, „în toate cazu- 
rile de nulitate, judecătorul constată cauza ineficacităţii actului și, odată cauza consta- 
tată, el proclamă nulitatea actului”!?l. 


9 VM. Ciobanu, G. Boroi, op. cit., 2005, p. 572. 
2 C. Hamangiu, |. Rosetti-Bălănescu, Al. Băicoianu, Tratat de drept civil român, vol. |, Ed. All, Bucureşti, 1998, 
p. 123. 

Secțiunea a 2-a. Procedura urmăririi mobiliare 


$1. Sechestrarea bunurilor mobile 


Art. 730. Indicarea bunurilor asupra cărora să se facă executarea. Pentru 
realizarea creanţelor sale, creditorul va putea urmări bunurile mobile ale debi- 
torului, aflate la acesta sau la alte persoane. Creditorul poate indica bunurile 
mobile asupra cărora ar voi să se facă executarea. Dacă executorul judecătoresc 
apreciază că prin valorificarea acestor bunuri nu se asigură realizarea drepturilor 
creditorului, el va urmări şi alte bunuri. 


COMENTARIU 


Urmărirea silită mobiliară a bunurilor aparținând debitorului reprezintă una dintre 
formele executării silite, prin intermediul căreia creditorul, care are o creanţă împotriva 
debitorului stabilită sau constatată prin intermediul unui titlu executoriu, încearcă să și-o 
valorifice prin suma rezultată ca urmare a vânzării bunurilor mobile ale debitorului său. 

Având în vedere că prin intermediul executării silite se urmărește satisfacerea crean- 
tei creditorului, acesta din urmă poate urmări bunurile mobile ale debitorului său, indi- 
ferent dacă acestea se află în posesia sa sau a unui tert. Condiţia sine qua non pentru 
aplicarea acestei proceduri este ca bunurile mobile a căror urmărire se solicită să fie pro- 
prietatea debitorului, indiferent în posesia cărei persoane se găsesc. 

Având în vedere natura bunurilor urmărite, nu de puţine ori ne putem găsi în ipoteza 
sechestrării şi a altor bunuri decât cele ale debitorului, caz în care terţul ale cărui bunuri 
au fost sechestrate alături de cele ale debitorului sau care deţine bunuri ale unei alte 
persoane decât debitorul va trebui să apeleze la mijloace legale pentru scoaterea de sub 
urmărire a bunurilor sale (fie contestaţia la executare, fie revendicarea mobiliară). Prin 
urmare, elementul determinant pentru instituirea sechestrului nu este posesia bunului, 
ci proprietatea acestorall. 

Executorul judecătoresc va aplica sechestrul asupra bunurilor mobile indicate de 
către creditor, ceea ce înseamnă că, într-o primă fază, creditorul are un arept de opțiune 
asupra bunurilor mobile ale debitorului său pe care le-ar putea supune vânzării silite. 
Totuși, în ipoteza în care creditorul nu are posibilitatea de a indica aceste bunuri, exe- 
cutorul va efectua verificări în vederea identificării și sechestrării lor în scopul executării 
silite. 

În ipoteza în care executorul judecătoresc apreciază că prin valorificarea acestor 
bunuri nu se asigură realizarea drepturilor creditorului, el are posibilitatea de a urmări şi 
alte bunuri proprietatea debitorului. 

Pentru a contabiliza dacă bunurile asupra cărora se aplică sechestrul sunt suficiente 
pentru realizarea creanţței creditorului și pentru a se stabili dacă mai este necesară 
sechestrarea și a altor bunuri, potrivit prevederilor art. 757 NCPC, cu ocazia aplicării 
sechestrului, executorul judecătoresc este obligat să identifice ṣi să evalueze bunurile 
sechestrate la valoarea lor de circulaţie, raportată la preţurile medii de piață din localita- 
tea respectivă, cu excepția situației în care aceasta nu este cu putinţă. 


1! $. Zilberstein, V.M. Ciobanu, op. cit., p. 338-339. 

Art. 731. Aplicarea sechestrului asupra bunurilor debitorului. (1) Dacă 
în termen de o zi de la comunicarea somației însoțite de încheierea de încuviin- 
tare a executării debitorul nu plăteşte suma datorată, executorul judecătoresc va 
proceda la sechestrarea bunurilor mobile urmăribile ale debitorului, în vederea 
valorificării lor, chiar dacă acestea sunt deținute de un tert. 

(2) În cazul în care există pericol evident de sustragere a bunurilor de la urmă- 
rire, la solicitarea creditorului făcută în cuprinsul cererii de executare, instanța, 
prin încheierea de încuviințare a executării, va dispune sechestrarea bunurilor 
urmăribile odată cu comunicarea somației către debitor. În acest caz, se va face 
mențiunea corespunzătoare în chiar încheierea de încuviințare a executării, 

(3) Pentru bunurile sechestrate asigurător nu este necesară o nouă sechestrare, 
executorul judecătoresc fiind însă obligat să verifice dacă bunurile respective se 
găsesc la locul aplicării sechestrului şi dacă nu au fost substituite sau degradate, 
precum şi să sechestreze alte bunuri ale debitorului, în cazul în care cele găsite la 
verificare nu sunt suficiente pentru realizarea creanței. 

(4) Bunurile mobile aflate în locul care constituie domiciliul sau reşedinţa ori, 
după caz, sediul social sau punctul de lucru al debitorului se prezumă, până la 
proba contrară, că aparțin acestuia din urmă. În cazul în care se afirmă că unele 
bunuri aparţin altei persoane, dar drepturile acesteia nu rezultă din înscrisuri cu 
dată certă, executorul va sechestra bunurile, însă va face menţiune în procesul- 
verbal de sechestru despre drepturile pretinse. 


COMENTARIU 


1. Declanșarea procedurii. Emiterea somațţiei de către executorul judecătoresc către 
debitor constituie etapa premergătoare executării silite mobiliare. Odată comunicată 
somaţia împreună cu încheierea de încuviinţare a executării, debitorul are la dispoziţie 
o zi pentru a-și executa obligaţia în mod voluntar, termen care se calculează potrivit dis- 
poziţiilor art. 181 NCPC. În ipoteza în care debitorul nu achită în termenul defipt de lege 
creanţța, va începe împotriva sa procedura urmăririi silite mobiliare. 

De la regula referitoare la termenul de o zi pentru achitarea voluntară a creanţei 
legiuitorul a instituit, în cuprinsul art. 731 alin. (2), și o excepție, incidentă în ipoteza 
în care există pericol evident de sustragere a bunurilor de la urmărire de către debitor, 
caz în care, la solicitarea creditorului făcută în cuprinsul cererii de executare, instanţa, 
prin încheierea de încuviinţare a executării, va dispune sechestrarea bunurilor urmăribile 
odată cu comunicarea somațţiei către debitor, făcând menţiune despre aceasta în chiar 
încheierea de încuviinţare. 

Într-o atare situaţie, debitorul nu va mai beneficia de termenul de o zi pentru exe- 
cutarea voluntară a obligaţiei, ci, odată cu comunicarea somaţiei, se va putea institui 
sechestrul asupra bunurilor sale mobile. Practic, este o măsură de excepţie, care se dis- 
pune numai într-o situație de excepţie, în urma existenţei unui material probator de 
natură a forma convingerea instanţei că debitorul urmează a-și sustrage bunurile de la 
urmărire. 

În toate cazurile este necesară încheierea de încuviințare a executării emisă de 
instanța de judecată competentă, întrucât o simplă cerere de sechestru din partea unui 
pretins creditor, cât timp nu a fost admisă de instanţa sesizată, nu poate aduce atingere 

capacităţii celui împotriva căruia s-a formulat cererea de a putea dispune în orice mod 
de bunurile salel!l, 


2. Sechestrarea bunurilor. Odată demarată procedura executării silite, executorul 
judecătoresc, în vederea realizării creanţei creditorului, va sechestra bunurile mobile 
urmăribile aparţinând debitorului, indiferent dacă acestea se găsesc în posesia sa ori a 
unor terți, 

Categoria bunurilor mobile asupra cărora legea instituie o prezumție legală că apar- 
tin debitorului sunt acelea care se găsesc de către executorul judecătoresc la domiciliul, 
reședința, sediul social sau punctul de lucru al debitorului, astfel cum aceste noţiuni sunt 
definite de dispoziţiile legale. 

Această prezumție are caracter relativ, putând fi răsturnată prin proba contrară, caz 
în care este necesar a fi prezentate documente justificative de natură a demonstra per- 
soana care are calitatea de proprietar al acestora. 

Legiuitorul impune cerința prezentării unui înscris cu dată certă pentru a proba că 
bunul aparţine unei alte persoane decât debitorul. Simpla afirmaţie a unui tert că el este 
proprietarul unui bun nu este suficientă pentru a răsturna prezumția legală și nici pre- 
zentarea unui înscris care nu are dată certă, acestea putând determina doar menţiunea 
executorului judecătoresc despre drepturile pretinse în cuprinsul procesului-verbal de 
sechestru, bunurile fiind sechestrate. Prin urmare, pentru excluderea de la urmărire a 
unui bun mobil care se află în domiciliul, reședința, sediul social sau punctul de lucru al 
debitorului, este necesar a se prezenta înscrisuri cu dată certă, înțelegându-se prin aces- 
tea înscrisuri autentice astfel cum sunt definite de prevederile art. 269 NCPC sau înscri- 
suri sub semnătură privată în sensul art. 272 coroborat cu art. 278 din același cod. 


3. Sechestru asigurator anterior instituit. Dispoziţiile art. 731 alin. (3) instituie o pro- 
cedură specială de urmat în cazul bunurilor mobile urmăribile asupra cărora s-a dispus 
sechestrul asigurător în condiţiile art. 951 NCPC. Ca și în vechea reglementare [art. 411 
alin. (4) CPC 1865], pentru această categorie de bunuri nu mai este necesară o nouă 
sechestrare, executorului judecătoresc incumbându-i însă o serie de obligaţii, respectiv 
de a verifica dacă bunurile respective se găsesc la locul aplicării sechestrului și dacă nu 
au fost substituite sau degradate. 

Cu alte cuvinte, executorul judecătoresc va trebui să se deplaseze la locurile unde se 
găsesc bunurile sechestrate asigurător şi să verifice dacă acestea mai există, precum și 
starea lor materială, adică dacă și-au păstrat valoarea economică ori au fost substituite 
ori degradate | de exemplu, se înlocuiește un obiect de artă cu unul fără valoare!?]). 
Totodată, executorul are posibilitatea de a sechestra alte bunuri ale debitorului, în cazul 
în care cele găsite la verificare nu sunt suficiente pentru realizarea creanţei. 

Per a contrario, ori de câte ori nu există un sechestru asigurător anterior instituit, 
executorul judecătoresc va proceda la sechestrarea bunurilor mobile ale debitorului, 
moment de la care, potrivit dispoziţiilor art. 744 NCPC, acesta nu mai poate dispune de 
ele pe timpul cât durează executarea, sub sancţiunea unei amenzi judiciare de la 2.000 
lei la 10.000 lei, dacă fapta nu constituie infracţiune. 


4. Existenţa unui alt sechestru anterior. În ipoteza existenţei unui sechestru anterior, 
executorul judecătoresc va proceda conform dispoziţiilor art. 742 NCPC, în sensul că, 


"l Cas. II, 12 februarie 1896, citată de Em. Dan, op. cit., p. 512, nr. 4, apud S. Zilberstein, V.M. Ciobanu, op. cit., 
p. 339, nota de subsol nr. 8. 
2] $. Zilberstein, V.M. Ciobanu, op. cit., p. 341. 

după ce va lua o copie de pe procesul-verbal de înfiinţare anterioară a sechestrului, aflat 
în mâna debitorului, terțului deținător sau al administratorului-sechestru ori la domici- 
liul sau sediul acestuia, va încheia un proces-verbal în care va arăta numele și calitatea 
celui care a făcut urmărirea anterioară și va declara aceleași bunuri sechestrate și de el. 

De asemenea, dispoziţiile art. 731 urmează a fi corelate și cu prevederile legale refe- 
ritoare la conexarea executărilor, iar astfel executarea sechestrului anterior instituit va 
fi conexată cu cea ulterioară referitoare la sechestrarea bunurilor mobile, după regulile 
prevăzute în cuprinsul art. 653 NCPC. 


Art. 432. Sechestrarea bunurilor aflate în mâinile terţilor. (1) Sechestrul se 
va putea aplica şi asupra bunurilor aparţinând debitorului, dar deţinute de un 
tert, afară numai dacă acesta din urmă nu recunoaşte că bunurile aparțin debito- 
rului urmărit. Dacă terțul recunoaşte că bunurile aparțin debitorului, este obligat 
să declare dacă le deține în temeiul vreunui titlu şi să înmâneze executorului o 
copie certificată a acestuia, dacă este cazul. 

(2) Dacă terțul deținător nu recunoaşte că bunurile aparțin debitorului, dar 
creditorul pretinde şi face dovada că bunurile respective sunt ale acestuia, 
instanța de executare va putea, prin încheiere definitivă, dată cu citarea în termen 
scurt a părților, să îl autorizeze pe executor să continue aplicarea sechestrului. 

(3) Terţul deținător care are un drept de folosinţă asupra bunului sechestrat 
poate să ceară instanţei de executare să fie autorizat să folosească în continu- 
are bunul, dacă pentru acesta există o asigurare facultativă contra daunelor ori 
urmează să fie contractată, în termenul fixat de instanţă, după caz. În toate cazu- 
rile, acordul creditorului urmăritor în acest sens suplineşte autorizația instanţei 
de executare. 


COMENTARIU 


1. Noutatea reglementării. Articolul 732 cuprinde dispoziţii cu caracter de noutate 
în materia procedurii de executare a bunurilor mobile, instituind o serie de reguli referi- 
toare la această modalitate de aplicare a sechestrului, în raport, pe de o parte, de atitudi- 
nea de recunoaștere sau negare a dreptului terțului asupra bunului, iar, pe de altă parte, 
de mijloacele de probă pe care debitorul sau terțul le are în susținerea pretențiilor sale 
sau a existenţei sau inexistenţei unui drept de folosinţă al terţului asupra bunului mobil 
ce urmează a fi supus sechestrului. 


2. Recunoaşterea de către terţ a calității debitorului de proprietar al bunurilor. O 
primă regulă constă în aceea că sechestrul asupra bunurilor mobile aparținând debitoru- 
lui, dar deţinute de un terț, se va putea aplica ori de câte ori acesta recunoaște că bunu- 
rile aparțin debitorului urmărit, fiind obligat să declare și dacă le deţine sau nu în temeiul 
vreunui titlu şi, dacă răspunsul este afirmativ, să pună la dispoziţia executorului o copie 
certificată de pe eventualul titlu. 


3. Contestarea de către tert a calităţii debitorului de proprietar al bunurilor. O a 
doua regulă devine incidentă atunci când terţul deţinător nu recunoaște că bunurile 
aparțin debitorului. 

În această situație, instanţa de executare va putea, prin încheiere definitivă, dată 
cu citarea în termen scurt a părţilor, să îl autorizeze pe executor să continue aplicarea 

sechestrului, însă numai dacă creditorul reușește să facă dovada că bunurile sunt ale 
debitorului, și nu ale terțului. 

Per a contrario, executarea asupra bunurilor despre care terţul susține că nu sunt ale 
debitorului nu va putea continua, atâta timp cât creditorul nu va putea face dovada că 
bunurile respective aparţin debitorului urmărit. 


4. Existenţa unui drept de folosinţă al terţului asupra bunului. A treia regulă își 
găsește aplicabilitatea în situaţia existenţei unui drept de folosinţă al terțului asupra 
bunului sechestrat, 

În această situaţie, este necesară autorizația instanţei pentru folosirea de către tert 
în continuare a bunului, autorizaţie care se va obţine sub condiția prezentării de către 
acesta a unei asigurări facultative asupra bunului. Prin urmare, dacă terţul are încheiat 
un contract de asigurare contra riscurilor care pot plana asupra bunului sechestrat, pe 
care îl prezintă instanței, el poate obţine din partea acesteia autorizaţia de folosire în 
continuare a bunului. 

În ipoteza inexistenţei unui asemenea contract, instanţa îi va pune în vedere ca într-un 
anumit termen să încheie contractul de asigurare pentru bunul supus sechestrării, 
urmând ca, după momentul în care tertul va face dovada încheierii asigurării, instanța să 
se pronunţe asupra autorizării. 

Apreciem că, în ipoteza în care terțul nu va încheia contractul de asigurare în ter- 
menul dispus de instanţă, va pierde dreptul de folosință asupra bunului. Aceasta, întru- 
cât prin asigurarea bunului supus sechestrului se urmărește protejarea interesului cre- 
ditorului, care ar putea fi afectat în situaţia în care bunul folosit de tert ar pieri sau ar fi 
degradat. În condiţiile existenţei unei asigurări facultative, chiar dacă riscurile se produc, 
asigurătorul va fi obligat la plata contravalorii prejudiciului suferit, caz în care nu se mai 
poate pune în discuție prejudicierea patrimoniului creditorului. 

Procedura de autorizare prin care instanţa dispune ca terţul să folosească în conti- 
nuare bunul mobil până la momentul valorificării acestuia conform prevederilor art. 752 
NCPC se derulează după regulile procedurii necontencioase. Însă, în situaţia în care cre- 
ditorul este de acord cu exercitarea dreptului de folosinţă de către tert, acesta din urmă 
nu mai are nevoie de autorizaţia instanţei de executare pentru exercițiul dreptului său. 


Art. 433. Concursul forței publice. (1) Prezenţa unui agent de poliție, unui 
jandarm sau a altor agenți ai forței publice va fi necesară, sub sancţiunea nulității, 
în următoarele situații: 

1. dacă uşile imobilului debitorului sau al terțului deținător sunt încuiate şi 
acesta refuză să le deschidă; 

2. dacă ei refuză să deschidă camerele sau mobilele; 

3. dacă debitorul sau terțul deținător lipseşte şi în imobil nu se găseşte nicio 
persoană majoră sau nimeni nu dă curs solicitării executorului de deschidere a 
uşilor imobilului. 

(2) După deschiderea uşilor sau mobilelor, prezenţa celor menţionaţi la 
alin. (1) va putea fi suplinită prin 2 martori asistenți. 

(3) In afara situațiilor prevăzute la alin. (1), executorul judecătoresc va putea, 
de asemenea, cere concursul forței publice, fie pentru a înlătura împotrivirea la 
sechestru, fie pentru păstrarea ordinii în timpul sechestrării. 

Art. 733 CARTEA V. DESPRE EXECUTAREA SILITĂ 


COMENTARIU 


1. Natura normei. Dispoziţiile art. 733 prevăd cazurile în care executorul judecăto- 
resc trebuie sau, după caz, poate apela la concursul forței publice pentru a realiza pune- 
rea sub sechestru a bunurilor mobile ce aparțin debitorului urmărit. 

Textul prevede, pe de o parte, situaţiile în care executorul este obligat, sub sancţiu- 
nea nulității actului de executare, de a apela la forța publică, iar, pe de altă parte, situa- 
tiile în care acesta poate apela la forța publică, situaţie în care nulitatea poate interveni 
doar sub condiția demonstrării unei vătămări în condiţiile art. 175 NCPC. 

Creditorul nu este obligat să participe la aceste operaţiuni de executare silită! 


2. Situaţii în care concursul forței publice este obligatoriu. Executorul judecătoresc 
este obligat de dispozițiile imperative ale art. 733 alin. (1) ca, în situaţiile prevăzute de 
acest text, să solicite sprijinul forței publice. Prezenţa unui agent de poliție, a unui jan- 
darm sau a altor agenți ai forței publice va fi necesară în oricare dintre următoarele ipo- 
teze: 

a) ușile imobilului debitorului sau al terțului deţinător sunt încuiate și acesta refuză 
să le deschidă; 

b) debitorul sau terţul refuză să deschidă camerele sau mobilele; 

c) debitorul sau terțul deţinător lipsește și în imobil nu se găsește nicio persoană 
majoră sau nimeni nu dă curs solicitării executorului de deschidere a ușilor imobilului. 

Se poate observa că, deși în situaţiile prezentate în cuprinsul art. 733 alin. (1) textul 
folosește noţiunea de imobil, pentru a înțelege accepțiunea termenului în acest context, 
este necesar a ne raporta la prevederile art. 731 alin. (4) NCPC, care dispun asupra locuri- 
lor unde legea prezumă că, dacă se găsesc bunuri mobile, acestea aparțin debitorului. Cu 
alte cuvinte, executorul judecătoresc va folosi forța publică pentru a pătrunde în domi- 
ciliul, reședința, sediul social sau punctul de lucru al debitorului urmărit sau al terțului. 

Prezenţa reprezentanţilor organelor de stat este necesară numai la deschiderea uși- 
lor sau mobilelor, pentru a nu se putea vorbi de o violare de domiciliu sau de abuz în 
serviciu, dar odată această operaţie efectuată, ei se pot retrage, putând fi înlocuiţi prin 
doi martori asistenţil?l. 

Dacă executorul pătrunde în locuinţa debitorului în absența persoanelor prevăzute la 
art. 733 alin. (1), respectivul act de executare este sancționat cu nulitatea absolută, fiind 
vorba despre o nulitate expresă, prevăzută de o normă imperativă, astfel încât vătăma- 
rea debitorului este prezumată până la dovada contrarie!”. 


3. Situaţii în care concursul forței publice este facultativ. Dispoziţiile art. 733 alin. (3) 
instituie posibilitatea pentru executorul judecătoresc de a cere concursul forței publice 
în alte două situaţii, respectiv: 

a) pentru a înlătura împotrivirea la sechestru; 

b) pentru păstrarea ordinii în timpul sechestrării. 

În aceste cazuri, rămâne la latitudinea executorului judecătoresc dacă, în raport de 
situația concretă, se impune pătrunderea în imobilul aparţinând debitorului sau al terţu- 
lui apelând la concursul reprezentanţilor organelor de stat sau nu. 


H D.A.P Florescu, P. Coman, Th. Mrejeru, M. Safta, G. Bălașa, Executarea silită. Reglementare. Doctrină. Juris- 
prudenţă, Ed. C.H. Beck, București, 2006, p. 32. 

2) 5, Zilberstein, V.M. Ciobanu, op. cit., p. 340. 

B) G., Răducan, Dreptul executării silite. Titlul executoriu european, ed. a 2-a, Ed. Hamangiu, București, 2010, 
p. 135-136. 

Art. 734. Deschiderea încăperilor şi mobilelor. În toate cazurile, încăperile 
şi mobilele se vor deschide treptat, pe măsură ce bunurile sechestrate se vor trece 
în procesul-verbal de sechestru. 


COMENTARIU 


După intrarea în imobil, executorul va proceda la deschiderea camerelor și a mobi- 
lelor, care se va face treptat. Justificarea acestei dispoziţii este aceea ca pătrunderea 
executorului judecătoresc în locuinţa debitorului să nu se facă decât în măsura necesară 
îndestulării creanței creditorului. 

Astfel, dacă mobilele găsite în parte în încăperi (la domiciliul, reședința, sediul social 
sau punctul de lucru al debitorului) și consemnate în procesul-verbal întocmit de execu- 
tor sunt suficiente pentru îndestularea creditorului, nu mai este nevoie să se treacă și în 
restul încăperilor. 

Dimpotrivă, dacă executorul judecătoresc apreciază că prin valorificarea bunurilor 
găsite nu se asigură realizarea drepturilor creditorului, el va urmări și alte bunuri, con- 
form prevederilor art. 730 NCPC. 


Art. 735. Participarea specialiştilor. Executorul judecătoresc va putea 
recurge, dacă este cazul, şi la serviciile unor specialişti, pentru deschiderea loca- 
lului, încăperilor, caselor de fier şi a oricăror alte mobile în care se află bunurile 
ce urmează a fi sechestrate, pentru identificarea acestora ori pentru a asigura 
transportul lor, după caz. 


COMENTARIU 


Pe lângă persoanele care aparţin organelor de stat și a căror prezenţă este obligatorie 
în cele trei ipoteze prevăzute de art. 733 alin. (1) NCPC, dacă debitorul sau terțul deţi- 
nător refuză să deschidă camerele sau mobilele ori dacă aceștia lipsesc și în imobil nu 
se găsește nicio persoană majoră sau nimeni nu dă curs solicitării de deschidere a ușilor, 
executorul va recurge și la serviciile unor alţi specialiști, dacă accesul în încăperi sau în 
mobile este greu de realizat. 

Astfel, executorul poate apela la serviciile unui mecanic, lăcătuș etc. pentru a des- 
chide cu instrumente speciale încuietorile încăperii sau ale bunului mobil. Scopul pre- 
zenţei acestor specialiști este de a păstra, pe cât este cu putinţă, încuietorile intacte. 
Însă, dacă încuietorile sunt afectate, acestea fie vor fi înlocuite, fie se vor pune lacăte la 
sfârșitul operaţiei, atât pentru paza lucrurilor sechestrate, cât și a celor nesechestrate. 


Art. 736. Sechestrul asupra bunurilor aflate în casete închiriate. Dispozi- 
tiile art. 733-735 sunt aplicabile în mod corespunzător şi în cazul când sechestrul 
se înființează asupra conținutului casetelor închiriate de debitor la instituții de 
credit sau la alte unități specializate. 


COMENTARIU 


În situaţia în care sechestrul urmează a se înfiinţa asupra bunurilor mobile care se 
găsesc în casete închiriate de debitor la instituţii de credit sau alte asemenea unităţi, exe- 
cutorul judecătoresc va urma aceeași procedură ca în cazul sechestrării bunurilor mobile 
aflate în locuinţa debitorului urmărit sau a terţului. 

Art. 737. Identificarea bunurilor sechestrate. (1) Executorul judecătoresc 
este obligat să identifice bunurile sechestrate printr-un semn distinctiv, putând şi 
fotografia sau filma bunurile sechestrate. 

(2) Dacă debitorul cere ca bunurile să fie aşezate într-o încăpere cu intrări 
sigilate, acest semn nu se va aplica. 


COMENTARIU 


Bunurile sechestrate trebuie marcate printr-un semn distinctiv, executorul judecăto- 
resc putându-le chiar fotografia sau filma. Dacă debitorul urmărit solicită ca bunurile să 
fie aşezate într-o încăpere cu intrări sigilate, nu se va mai aplica semnul distinctiv pe fie- 
care dintre bunurile sechestrate. 

De la regula potrivit căreia bunurile sechestrate necesită a fi marcate prin semne 
distinctive, art. 738 NCPC instituie o excepție, care își găsește aplicabilitatea atunci când 
bunurile sechestrate sunt deja identificate prin înscrisuri eliberate sau certificate de 
instituţiile competente, caz în care se vor face menţiuni asupra aplicării sechestrului pe 
chiar înscrisurile respective. 

Conform prevederilor Codului penal, ruperea de sigilii este considerată infracţiune 
și pedepsită ca atare, chiar dacă nu este urmată de sustragerea bunurilor sechestrate 
(art. 243 C. pen.), iar custodele care săvârșește această faptă este pedepsit chiar și în cazul 
în care infracțiunea se săvârşește din culpă. Articolul 244 C. pen. prevede infracțiunea de 
sustragere de sub sechestru, care are un regim juridic aparte, consecinţa fiind existenţa 
unui concurs de infracţiuni în ipoteza în care o persoană rupe sigiliile și sustrage bunurile 
sechestrate. 


Art. 738. Sechestrul asupra bunurilor deja identificate. (1) Dacă anima- 
lele sau obiectele sechestrate sunt identificate, potrivit unor dispoziții legale, prin 
înscrisuri eliberate ori certificate de o autoritate sau instituție publică, se va face 
menţiune despre aplicarea sechestrului pe aceste înscrisuri. 

(2) În cazul în care debitorul nu are sau refuză să înfățişeze înscrisurile 
respective, executorul va proceda la aplicarea unui semn distinctiv asupra aces- 
tor bunuri, dacă acest lucru este posibil, sau, la cererea creditorului, la ridicarea 
şi încredințarea lor unui administrator-sechestru desemnat de creditor, pe răs- 
punderea acestuia. Toate cheltuielile efectuate cu aplicarea acestor măsuri vor fi 
avansate de creditor şi suportate de debitor în cadrul cheltuielilor de executare. 


COMENTARIU 


Prin excepţie de la art. 737 NCPC, atunci când bunurile mobile sunt deja identificate 
prin înscrisuri eliberate sau certificate de o autoritate sau instituție publică, nu se vor 
aplica semnele distinctive bunurilor sechestrate, ci se va menţiona pe înscrisurile respec- 
tive despre faptul că bunurile se află sub sechestru. 

Pentru a nu se aplica semnul distinctiv necesar identificării bunurilor, prevăzut la 
art. 737, se impune îndeplinirea cumulativă a anumitor condiţii: 

a) existenţa unor înscrisuri emise de autorităţile competente, prin care să fie identi- 
ficate bunurile mobile; 

b) înfăţişarea înscrisurilor executorului judecătoresc de către debitor sau persoana 
care le deţine; în caz contrar, bunurile vor fi identificate prin aplicarea semnului distinc- 

tiv sau, la cererea creditorului, vor fi ridicate și încredințate unui administrator-sechestru 
desemnat de creditor, pe răspunderea acestuia. 

Cheltuielile pe care creditorul le avansează pentru identificarea și sechestrarea 
bunurilor mobile vor fi recuperate de la debitor, intrând în cuantumul cheltuielilor de 
executare. 


Art. 729. Sechestrarea autovehiculelor. (1) În cadrul procedurii de urmărire 
a unui autovehicul, proprietatea debitorului, executorul judecătoresc poate dis- 
pune sechestrarea acelui bun, făcând mențiunea acestei măsuri şi pe certificatul 
de înmatriculare, precum şi pe cartea de identitate a autovehiculului respectiv. 
Dacă această din urmă măsură nu poate fi aplicată din diferite motive, executorul 
judecătoresc va menţiona acest aspect în procesul-verbal de sechestru, precum şi 
cauzele care au dus la crearea acestei situații. 

(2) Autovehiculul va fi sechestrat prin aplicarea de sigilii sau dat în depozitul 
unei persoane alese cu precădere de către creditor. Un exemplar al procesului- 
verbal de urmărire al acelui autovehicul va fi comunicat atât organelor de poliție 
rutieră, cât şi organelor fiscale în raza cărora a fost înmatriculat acel bun, pentru a 
nota această măsură în evidențele proprii. Dacă indisponibilizarea autovehiculu- 
lui şi a documentelor precizate la alin. (1) nu poate fi realizată la termenul la care 
executorul judecătoresc a dispus aplicarea măsurii sechestrului, procesul-verbal 
va fi comunicat serviciului de poliție rutieră, care va putea opri în trafic autove- 
hiculul urmărit, indiferent de locul în care acesta se află. 

(3) Organul de poliție rutieră va putea opri în trafic autovehiculul sechestrat 
şi va proceda la ridicarea certificatului de înmatriculare, a cărţii de identitate, 
punând în vedere conducătorului autovehiculului că bunul este sechestrat şi 
să se prezinte într-un termen rezonabil la executorul judecătoresc. Totodată va 
anunţa, de îndată, executorul judecătoresc care a aplicat măsura prevăzută la 
alin. (1). Această operațiune va fi consemnată de către organul de poliţie într-un 
proces-verbal, în care se va face şi o descriere sumară a autovehiculului seches- 
trat, o copie a acestuia fiind remisă conducătorului autovehiculului. Atât docu- 
mentele, cât şi o copie a procesului-verbal vor fi trimise executorului judecătoresc 
care a aplicat măsura sechestrului asupra acelui autovehicul. 

(4) Executorul judecătoresc poate aplica, de asemenea, măsura sechestrului 
asupra unui autovehicul în baza datelor obţinute de la serviciul public comunitar 
regim permise de conducere şi înmatriculare a vehiculelor, dacă debitorul în 
cauză este proprietarul înregistrat al acelui bun, poliţia rutieră, în baza procesului- 
verbal comunicat de executorul judecătoresc, urmând a proceda potrivit alin. (2) 
şi (3). 

(5) Autovehiculul supus sechestrului potrivit dispozițiilor prezentului articol 
va putea fi folosit de către debitor până la valorificare, dacă acesta depune sau 
remite executorului judecătoresc o poliţă de asigurare negociabilă, la o sumă asi- 
gurată cel puţin egală cu valoarea de asigurare a autovehiculului. 


GABRIELA RĂDUCAN 241 


http://bibliotecahamangiu.re 29—Novy—2013 


Art. 739 CARTEA V. DESPRE EXECUTAREA SILITĂ 


COMENTARIU 


Legiuitorul a prevăzut în cuprinsul art. 739 procedura de urmat în cazul în care în 
patrimoniul debitorului figurează un autovehicul, stabilind reguli speciale privind proce- 
dura de urmărire a acestuia. 

În primul rând, executorul judecătoresc va face menţiune asupra faptului că autotu- 
rismul este sub sechestru atât pe certificatul de înmatriculare, cât și pe cartea de identi- 
tate a autovehiculului respectiv, în măsura în care acest lucru este posibil. Dacă nu se pot 
face aceste înscrieri pe cele două înscrisuri (fie că nu se găsesc, fie că sunt deteriorate 
etc.), menţiunea referitoare la motivul care a determinat imposibilitatea de înscriere a 
sechestrului pe certificatul de înmatriculare și cartea de identitate a autovehiculului va fi 
scrisă în procesul-verbal de sechestru. 

Atât în situaţia în care sechestrul a fost înscris în documentele mașinii, cât și în ipo- 
teza în care acest lucru a fost imposibil de efectuat, executorul menţionând cauzele ce au 
determinat imposibilitatea înscrierii în actele mașinii, autovehiculul va fi sechestrat prin 
aplicarea de sigilii sau va fi dat în depozit unei persoane alese de câtre creditor. 

Un exemplar al procesului-verbal de urmărire a autovehiculului aparținând debitoru- 
lui va fi comunicat atât organelor de poliţie rutieră, cât și organelor fiscale în raza cărora 
a fost înmatriculat acel bun, pentru a nota această măsură în evidenţele proprii. Deși dis- 
poziţiile art. 739 alin. (2) nu prevăd, apreciem că o copie a procesului-verba! va rămâne 
la dosarul de executare al biroului executorului judecătoresc. 

Dacă indisponibilizarea autovehiculului, a certificatului de înmatriculare și a cărții de 
identitate a autovehiculului nu poate avea loc la momentul la care executorul a dispus 
aplicarea sechestrului, procesul-verbal va fi comunicat serviciului de poliţie rutieră, care, 
de la momentul la care va primi procesul-verbal, va putea opri în trafic autovehiculul 
urmărit, indiferent de locul în care acesta se află, caz în care organul de poliţie va pro- 
ceda la ridicarea certificatului de înmatriculare, a cărții de identitate, înscrisuri care vor 
fi remise de către organul de poliție executorului judecătoresc, împreună cu procesul- 
verbal pe care îl va întocmi, aducând, totodată, la cunoştinţa conducătorului autovehi- 
culului că bunul este sechestrat și să se prezinte într-un termen rezonabil la executorul 
judecătoresc. 

Procesul-verbal întocmit de organul de poliție va cuprinde menţiuni referitoare la 
descrierea autovehiculului sechestrat, a faptului că au fost reţinute certificatul de înma- 
triculare şi cartea de identitate a autoturismului. O copie de pe acesta va fi predată con- 
ducătorului auto, precum și executorului judecătoresc, odată cu trimiterea procesului- 
verbal, fiindu-i trimise acestuia din urmă și documentele autoturismului reținute de 
organul de poliţie. 

Executorul judecătoresc poate efectua verificări la serviciul public comunitar regim 
permise de conducere și înmatriculare a vehiculelor, caz în care, dacă va descoperi alte 
autoturisme aparținând debitorului, va putea aplica asupra acestora măsura sechestru- 
lui, dispoziţiile art. 739 alin. (2) şi (2) găsindu-șşi aplicabilitatea și în această situaţie. 

Dispoziţiile art. 739 alin. (5) prevăd posibilitatea pentru debitorul al cărui autoturism 
a fost pus sub sechestru de a continua folosirea acestuia până la momentul valorificării, 
sub condiţia de a prezenta, ca și în cazul prevăzut la art. 733 NCPC, o asigurare valabilă 
pentru o sumă a cărei valoare să nu se situeze sub nivelul valorii de asigurare a autove- 
hiculului. 

Art. 740. Sechestrul bunurilor afectate unor garanţii reale. (1) Dacă asupra 
bunului ce se sechestrează există un drept real de garanție constituit în favoa- 
rea unei terțe persoane, executorul judecătoresc, luând cunoştinţă despre acest 
drept, va înştiința acea persoană despre aplicarea sechestrului şi o va cita la toate 
termenele fixate pentru vânzarea bunului respectiv. 

(2) Despre aplicarea sechestrului se va face mențiune în Arhiva Electronică de 
Garantii Reale Mobiliare sau în alte registre de publicitate, după caz. 


COMENTARIU 


În ipoteza în care asupra bunului ce se sechestrează există un drept real de garanţie 
constituit în favoarea unei terțe persoane, dispozițiile art. 740 instituie obligația execu- 
torului judecătoresc de a informa acea persoană asupra aplicării sechestrului, urmând ca 
aceasta să fie citată la termenele ce se vor acorda pentru vânzarea bunului. 

Astfel cum anterior s-a apreciat și în doctrină, considerăm că raţiunea citării la vân- 
zarea bunului a persoanei care are un drept real de garanţie asupra bunului seches- 
trat constă în posibilitatea oferită de legiuitor acestei persoane de a depune titlul său în 
vederea participării la distribuirea sumei rezultate din executare. 

Odată instituit sechestrul asupra bunurilor mobile aparţinând debitorului și afectate 
de o garanție reală, acesta va fi menţionat în Arhiva Electronică de Garanţii Reale Mobi- 
liare sau în alte registre de publicitate. 


Art. 741. Publicitatea sechestrului. (1) Despre aplicarea sechestrului se va 
face mențiune, la cererea executorului judecătoresc, în registrul comerțului, în 
Arhiva Electronică de Garanţii Reale Mobiliare, în registrul succesoral ținut de 
camera notarilor publici sau în alte registre de publicitate, după caz. 

(2) De la data înscrierii, sechestrul devine opozabil tuturor acelora care, după 
înscriere, vor dobândi vreun drept asupra bunului respectiv. 


COMENTARIU 


Pe lângă situaţia prevăzută la art. 740 NCPC, când este necesară înscrierea seches- 
trului asupra bunului afectat de o garanție reală în Arhiva Electronică de Garantii Reale 
Mobiliare, precum și în cazul celorlalte bunuri sechestrate neafectate de o garanţie reală, 
se poate înscrie sechestrul în alte registre speciale. 

La cererea executorului judecătoresc se va face menţiune despre aplicarea seches- 
trului în registrul comerțului, în Arhiva Electronică de Garantii Reale Mobiliare, în regis- 
trul succesoral ţinut de camera notarilor publici sau în alte registre de publicitate. 

Necesitatea publicității sechestrului, prin înscrierea sa în diferite registre, este expli- 
cată de dispozițiile art. 741 alin. (2), care prevăd faptul că sechestru! devine opozabi! ter- 
ților de la data înscrierii. Cu alte cuvinte, după momentul înscrierii, oricărei persoane, 
care va dobândi un drept asupra bunului sechestrat, îi va fi opozabil sechestrul anterior 
aplicat. 


1 £. Oprina, Executarea silită în procesul civil, ed. a 4-a, Ed. Universul Juridic, București, 2010, p. 482. 

Art, 142. Sechestrul asupra bunurilor anterior sechestrate. (1) Executorul 
judecătoresc care, prezentându-se la domiciliul ori la sediul debitorului, terțului 
deținător sau al administratorului-sechestru, va găsi înființată o altă urmărire, 
după ce va lua o copie de pe procesul-verbal respectiv, aflat în mâna debitorului, 
terțului deținător sau al administratorului-sechestru ori la domiciliul sau sediul 
acestuia, va încheia un proces-verbal în care va arăta numele şi calitatea celui 
care a făcut urmărirea anterioară şi va declara aceleaşi bunuri sechestrate şi de el. 

(2) Executorul va putea, în acelaşi timp, să sechestreze şi alte bunuri care nu 
au fost urmărite anterior. 

(3) O copie certificată a procesului-verbal de sechestru va fi comunicată orga- 
nului de executare care a început mai întâi urmărirea. 

(4) În acest caz, urmăririle se socotesc conexate, fiind aplicabile dispozițiile 
art. 653, iar creditorul pentru care s-a înființat sechestrul va putea continua urmă- 
rirea chiar dacă primul creditor urmăritor s-a desistat de la urmărire. 


COMENTARIU 


1. Sechestrarea unor bunuri care erau deja sub un sechestru anterior. Dispoziţiile 
art. 742 prevăd procedura de urmat în cazul în care asupra acelorași bunuri care vor fi 
sechestrate s-a dispus anterior instituirea unui sechestru, aceste prevederi urmând a fi 
coroborate cu cele ale art. 731 și ale art. 653 NCPC. 

După ce executorului i se va remite de la debitor, tert, deţinător sau administrator- 
sechestru procesul-verbal care constată existența anterioară a unui sechestru asupra 
aceloraşi bunuri care ar urma a fi sechestrate și de el, va întocmi un proces-verbal în 
condiţiile art. 742 alin. (1). 

Procesul-verbal de sechestru întocmit de executorul judecătoresc și de pe care acesta 
trebuie să comunice o copie certificată organului de executare care a început mai întâi 
urmărirea trebuie să cuprindă: 

— numele și calitatea persoanei care a făcut urmărirea anterioară; 

— menţiunea că aceleași bunuri sunt sechestrate și de el. 

În ipoteza în care executorul găsește și alte bunuri aparținând debitorului și asupra 
cărora nu există un sechestru anterior, acesta are posibilitatea de a institui asupra lor 
sechestrul. 


2. Conexarea executărilor. În situaţia existenței a două executări asupra acelorași 
bunuri mobile ale debitorului, devin incidente prevederile art. 653 NCPC, aplicându-se 
următoarele reguli: 

a) dacă executările se află pe rolul unor executori diferiţi, la cererea persoanei inte- 
resate sau a oricăruia dintre executori, instanţa de executare în circumscripţia căreia a 
început prima executare va dispune conexarea celor două executări, dispunând să se 
facă o singură executare de către executorul judecătoresc care a îndeplinit actul de exe- 
cutare cel mai înaintat; 

b) dacă executările aflate pe rolul unor executări diferiţi sunt în acelasi stadiu, execu- 
tarea se va efectua de către executorul judecătoresc care a început cel dintâi executarea. 

Atât în prima situaţie, cât și în cea de-a doua, după conexare, procedura de executare 
va continua de la actul de urmărire cel mai înaintat; 

c) în fine, având în vedere că textul art. 742 nu distinge, este posibil ca asupra acelo- 
rași bunuri care urmează a fi sechestrate să se fi dispus anterior instituirea unui seches- 

tru de acelaşi executor, la cererea altui creditor, caz în care vom aplica regula de la 
art. 653 alin. (5) NCPC. Astfel, în cazul executărilor silite aflate pe rolul aceluiaşi executor, 
conexarea se va dispune de executor, prin încheiere dată cu citarea părților. 

Desistarea, după conexare, a oricăruia dintre creditorii urmăritori nu va împiedica 
continuarea executării de la actul de executare cel mai înaintat. 


Art. 743. Procesul-verbal de sechestru. (1) Efectuarea sechestrului se va 
constata de îndată într-un proces-verbal care va prevedea, în afara datelor şi 
menţiunilor prevăzute la art. 678 alin. (1), următoarele: 

a) somaţia de plată făcută verbal debitorului şi răspunsul lui, dacă a fost pre- 
zent; 

b) enumerarea, descrierea şi evaluarea, după aprecierea executorului, dacă 
este posibil, a fiecărui bun mobil sechestrat; 

c) indicarea bunurilor care, fiind exceptate de la urmărire, nu au fost seches- 
trate, în cazul în care bunurile sechestrate nu acoperă creanta; 

d) menţionarea drepturilor pretinse de alte persoane asupra bunurilor seches- 
trate; 

e) arătarea bunurilor sechestrate asupra cărora există un drept real de garan- 
ție constituit în favoarea unei terțe persoane; 

f) arătarea bunurilor sechestrate care au fost sigilate sau ridicate; 

g) arătarea persoanei căreia i se lasă în depozit bunurile sechestrate. 

(2) Procesul-verbal se va semna de executor şi de persoanele care, potrivit 
legii, au asistat la aplicarea sechestrului. Dacă ele nu pot ori refuză să semneze, 
executorul judecătoresc va menţiona această împrejurare în procesul-verbal. 

(3) Câte un exemplar al procesului-verbal de sechestru se va preda debitorului 
sau, după caz, terțului deținător şi administratorului-sechestru, acesta din urmă 
semnând cu menţiunea de primire a bunurilor în păstrare. Dacă aceste persoane 
nu sunt prezente ori refuză să primească un exemplar al procesului-verbal, se va 
proceda potrivit dispozițiilor privitoare la comunicarea şi înmânarea citațiilor. 


COMENTARIU 


1. Conţinutul procesului-verbal. Procesul-verbal de sechestru determină momen- 
tul începerii urmăririi silite mobiliare, stabilind, în același timp, bunurile mobile asupra 
cărora se va desfășura urmărirea, indisponibilizându-le. 

La inventarierea bunurilor mobile, executorul judecătoresc va întocmi un proces- 
verbal, care va cuprinde atât menţiunile prevăzute la art. 743, cât și pe cele din cuprinsul 
art. 678 alin. (1) NCPCII. 

Deși menţiunile prevăzute în cuprinsul art. 743 alin. (1) nu sunt prevăzute sub sancțiu- 
nea nulităţii exprese, norma are caracter imperativ, astfel încât partea interesată va 
putea invoca nulitatea procesului-verbal pentru lipsa uneia dintre menţiunile obligatorii, 
nulitatea fiind, după caz, fie condiţionată de demonstrarea unei vătămări în condiţiile 
art. 175 NCPC (vătămare care nu poate fi înlăturată decât prin anularea procesului-verbal 
de sechestru), fie necondiționată, potrivit art. 176 NCPC (pentru nerespectarea cerinţelor 
extrinseci ale actului de procedură). 


1! A se vedea și comentariul art. 678. 

Procesul-verbal va fi semnat de executorul judecătoresc, precum și de toate persoa- 
nele prezente la sechestrare. 

Când una dintre aceste persoane nu vrea sau nu poate semna, executorul va men- 
ţiona acest fapt în procesul-verbal. 


2. Comunicarea procesului-verbal. Câte un exemplar al procesului-verbal de seches- 
tru se va preda debitorului sau, după caz, terţului deţinător și administratorului-seches- 
tru, acesta din urmă semnând cu mențiunea de primire a bunurilor în păstrare. 

Dacă debitorul, terţul deţinător sau administratorul-sechestru nu sunt prezenţi ori 
refuză să primească un exemplar al procesului-verbal, executorul va proceda potrivit dis- 
pozițiilor art. 671 NCPC. 


Art. 444. Indisponibilizarea bunurilor sechestrate. Din momentul seches- 
trării bunurilor, debitorul nu mai poate dispune de ele pe timpul cât durează 
executarea, sub sancţiunea unei amenzi judiciare de la 2.000 lei la 10.000 lei, dacă 
fapta nu constituie infracțiune. Dispoziţiile art. 189-191 sunt aplicabile. 


COMENTARIU 


Ulterior indisponibilizării bunurilor prin aplicarea sechestrului, debitorul nu mai 
poate dispune de acestea, sub sancţiunea unei amenzi cuprinse între 2.000 lei și 10.000 
lei, dacă fapta nu ar constitui infracțiune, când devine incidentă legea penală. 

În ipoteza în care debitorul rupe sigiliile sau sustrage bunurile aflate sub sechestru, 
faptele acestuia realizează conținutul infracțiunilor de rupere de sigilii și sustragere de 
sub sechestru, prevăzute și pedepsite de art. 243 și art. 244 C. pen. 


Art. 745. Păstrarea bunurilor sechestrate. (1) Bunurile sechestrate se lasă, 
cu acordul creditorului, în depozitul debitorului sau al terțului deținător ori pot 
fi luate în depozit de creditor, dacă debitorul nu se opune. 

(2) Dacă există pericolul ca debitorul sau terțul deținător să înstrăineze, să 
substituie ori să deterioreze bunurile sechestrate, executorul judecătoresc va pro- 
ceda la sigilarea sau la ridicarea lor. 

(3) Dacă debitorul sau terțul deținător refuză să primească în depozit bunurile 
sau nu este prezent la aplicarea sechestrului, precum şi în cazul ridicării bunu- 
rilor, executorul judecătoresc dă în păstrare bunurile sechestrate unui adminis- 
trator-sechestru, numit cu precădere dintre persoanele desemnate de creditor. 
Administratorul-sechestru trebuie să fie major şi îndeobşte cunoscut ca fiind sol- 
vabil. El poate fi obligat de instanţă, la cererea creditorului sau a executorului, 
şi la darea unei cauţiuni. Soţul, rudele sau afinii debitorului, până la al patru- 
lea grad inclusiv, ori persoanele aflate în serviciul lui nu vor putea fi desemnați 
administratori-sechestru decât cu acordul creditorului. 

(4) Sumele în lei sau în valută, titlurile de valoare, obiectele din metale pre- 
țioase şi pietrele preţioase se ridică şi se predau de executor, pe bază de proces- 
verbal, în depozitul unor instituţii de credit sau al unei alte entități autorizate în 
acest scop. 

(5) Obiectele de artă, colecțiile de valoare, obiectele de muzeu şi altele ase- 
menea se ridică şi se predau de executor, pe bază de proces-verbal, în depozitul 
muzeelor sau al unei alte entităţi autorizate pentru depozitarea acestora. 

(6) Dacă entitățile arătate la alin. (4) şi (5) refuză să ia în depozit bunurile 
sechestrate, se aplică dispoziţiile alin. (1)-(3). 

(7) În toate cazurile, executorul judecătoresc păstrează dovada depunerii 
valorilor respective, iar în cazul titlurilor de valoare, cum sunt acţiunile sau obli- 
gațiunile nominative ori la purtător, va sesiza de îndată instanța de executare 
pentru a lua măsurile necesare pentru conservarea şi administrarea titlurilor şi 
numirea, dacă este cazul, a unui curator special, care să exercite drepturile afe- 
rente acestora. 

(8) În cazul titlurilor de credit transmisibile prin gir, executorul va face 
menţiune pe titluri despre aplicarea sechestrului, cu precizarea datei când a fost 
făcută mențiunea. După facerea mențiunii, titlurile sechestrate nu vor mai putea 
fi girate, iar debitorul menţionat în titlul de credit nu se va mai putea libera vala- 
bil decât consemnând suma la entitatea prevăzută de lege şi depunând recipisa 
la executor. 

(9) Sechestrarea titlurilor nominative se va notifica societății sau instituției 
emitente, precum şi societății ori altei persoane căreia i-au fost date în păstrare 
sau administrare, spre a se face menţiune despre sechestru în registrul respectiv. 


COMENTARIU 


1. Custodia debitorului sau a terțului deţinător. Dacă există acordul creditorului, 
bunurile sechestrate pot fi lăsate și în custodia debitorului sau a terțului deţinător, caz în 
care acesta s-ar putea folosi de ele doar în măsura în care nu și-ar pierde valoarea prin 
întrebuințare. 

Procedura obișnuită este cea a sechestrului simplu, reprezentând pentru debitor 
avantajul de a nu fi deposedat și, prin aceasta, lipsit de folosinţa bunurilor sechestrate. 

Administrator-sechestru poate fi desemnat însuși debitorul, cu acordul creditorului. 
Debitorul, de regulă, nu refuză sarcina de a fi depozitarul judiciar al propriilor sale bunuri 
și, în mod obișnuit, astfel se și procedează atunci când nu există suspiciunea că debitorul 
ar putea fi de rea-credinţă, înstrăinând bunurile sechestrate. 


2. Administratorul-sechestru. Dacă debitorul sau terţul deţinător refuză să pri- 
mească în depozit bunurile sau nu este prezent la aplicarea sechestrului, precum și în 
cazul ridicării bunurilor, executorul judecătoresc poate da în păstrare bunurile seches- 
trate unui administrator-sechestru, major și cunoscut ca fiind solvabil, numit cu precă- 
dere dintre persoanele desemnate de creditor, cu posibilitatea ca acesta să fie obligat de 
instanţă, la cererea creditorului sau a executorului, și la darea unei cautiuni. 

Soţul, rudele sau afinii debitorului, până la al patrulea grad inclusiv, ori persoanele 
aflate în serviciul lui nu pot fi desemnaţi administratori-sechestru decât cu acordul cre- 
ditorului. 

În cazul mortii debitorului numit custode, moștenitorii săi cu care locuia împreună 
succed de drept și la obligaţia de custodie, în mod provizoriu, până la numirea unui alt 
administrator-sechestrulil. 


1! $. Zilberstein, V.M. Ciobanu, op. cit., p. 346-347. 

3. Regimul special al anumitor bunuri sechestrate. Sumele în lei sau în valută, titlu- 
rile de valoare, obiectele din metale preţioase și pietrele prețioase se vor ridica și se 
vor preda de către executor, pe bază de proces-verbal, în custodia unor instituţii de cre- 
dit sau a unei alte entități autorizate în acest scop, iar obiectele de artă, colecţiile de 
valoare, obiectele de muzeu și altele asemenea se vor ridica și preda, în aceleași condiţii, 
în custodia muzeelor sau a unei alte entităţi autorizate pentru depozitarea lor. 


4. Titlurile de credit transmisibile prin gir. În cazul titlurilor de credit transmisibile 
prin gir, executorul este obligat să facă menţiune pe ele despre aplicarea sechestrului, cu 
precizarea datei când a fost făcută menţiunea. Ulterior acestei menţiuni, titlurile seches- 
trate nu vor mai putea fi girate, iar debitorul menţionat în titlul de credit nu se va mai 
putea libera valabil decât consemnând suma la entitatea prevăzută de lege și depunând 
recipisa la executor. 

Sechestrarea titlurilor nominative se va notifica societății sau instituţiei emitente, 
precum și societăţii ori altei persoane căreia i-au fost date în păstrare sau administrare, 
urmând a se face menţiune despre sechestru în registrul respectiv. 


5. Numirea unui curator special. În toate cazurile, executorul judecătoresc este obli- 
gat să păstreze dovada depunerii valorilor, iar în cazul titlurilor de valoare, cum sunt 
acţiunile sau obligațiunile nominative ori la purtător, va sesiza de îndată instanţa de exe- 
cutare pentru a lua măsurile necesare pentru conservarea și administrarea titlurilor și 
numirea, dacă este cazul, a unui curator special, care să exercite drepturile aferente 
acestora. 


Art. 746. Strămutarea bunurilor sechestrate. Nici administratorul-seches- 
tru, nici debitorul sau terțul deţinător nu vor putea transporta bunurile seches- 
trate din locul unde au fost autorizați să le păstreze, decât cu încuviințarea exe- 
cutorului judecătoresc. În acest din urmă caz, cheltuielile de transport vor fi 
avansate de partea interesată. 


COMENTARIU 


Articolul 746 permite strămutarea bunurilor sechestrate din locul unde se află, cu 
încuviințarea executorului judecătoresc, pe cheltuiala părţii interesate. 

Totodată, administratorul-sechestru este responsabil pentru orice pagubă datorată 
neglijenţei sale, pe tărâmul răspunderii civile delictuale; când este cazul, poate fi formu- 
lată și plângere penală fie pentru infracţiunea de abuz de încredere, prevăzută de 
art. 213 C. pen., fie pentru infracţiunea de sustragere de sub sechestru, prevăzută de 
art. 244 C. pen. Trebuie distins după cum făptuitorul are sau nu calitatea de administrator- 
sechestru sau este o altă persoană. Astfel: 

— dacă sustragerea bunului legal sechestrat este săvârșită în scopul însușirii pe 
nedrept a acelui bun și dacă făptuitorul nu are calitatea de administrator-sechestru, sus- 
tragerea de sub sechestru va intra în concurs cu infracţiunea de furt”; 

— dacă făptuitorul are calitatea de administrator-sechestru, infracțiunea are forma 
agravată din art. 244 alin. (2) C. pen. Circumstanţa agravantă se referă tocmai la calitatea 
de administrator-sechestru pe care trebuie să o aibă subiectul activ, în privința bunului 
legal sechestrat. Totodată, precizăm că, pentru existența agravantei, nu are relevanţă 


I V. Rămureanu, Aspecte ale încadrării juridice a sustragerii bunurilor sechestrate, în J.N. nr. 3/1965, p. 52. 

dacă făptuitorul care este administrator-sechestru este sau nu proprietarul bunuluil!. 
Dacă făptuitorul este chiar proprietarul bunului urmărit și indisponibilizat, sustrăgând 
acel bun, săvârșește numai infracţiunea de sustragere de sub sechestru, dar, dacă nu 
este proprietarul bunului, săvârșește atât infracțiunea de sustragere de sub sechestru, 
cât şi infracţiunea de abuz de încredere, sub forma unui concurs formal de infractiuni”. 


Art. 747. Remuneraţia administratorului-sechestru. (1) În cazul în care 
administrator-sechestru este o altă persoană decât debitorul sau terțul deținător, 
acesta va avea dreptul la o remuneratie, ce se va fixa de executor, prin încheiere, 
ținând seama de activitatea depusă, iar în cazul unităților specializate, de tari- 
fele sau prețurile practicate de acestea pentru servicii similare. Remunerația şi 
cheltuielile administratorului-sechestru vor putea fi plătite cu anticipație de către 
creditorul urmăritor care le va prelua cu precădere din prețul bunurilor urmărite. 

(2) Încheierea prin care este fixată remuneraţia administratorului-sechestru se 
dă cu citarea părților. 


COMENTARIU 


Administratorul-sechestru, în cazul în care este o altă persoană decât debitorul sau 
terțul deţinător, are dreptul la o remuneraţie, fixată de executor prin încheiere, cu cita- 
rea părților, ţinând seama de activitatea depusă (valoarea bunurilor, cuantumul creanţei, 
dificultăți în îndeplinirea sarcinilor etc.), iar în cazul unităților specializate, de tarifele sau 
preţurile practicate de acestea pentru servicii similare. 

Remuneraţia și cheltuielile pot fi plătite cu anticipație de către creditorul urmăritor, 
care le va prelua cu precădere din preţul bunurilor urmărite. 

Dacă părțile s-au împăcat, s-a decis că plata cade în sarcina creditorului, acesta 
putând fi acţionat de administratorul-sechestru. Însă, dacă urmărirea este oprită pentru 
că debitorul face plata în mod voluntar, este firesc ca el să suporte plata remuneraţiei. 
Între administratorul-sechestru și debitor nu se naște niciun raport juridic din faptul con- 
servării bunului sechestrat și, dacă el își primește cu preferinţă plata din preţul bunului 
vândut, aceasta nu este rezultatul raportului juridic pe care l-ar fi avut cu debitorul, ci 
al legăturii juridice ce s-a stabilit între el și creditorul care i-a cerut numirea și căruia i-a 
prestat serviciile, ceea ce îl îndreptățește a lua parte cu acesta, în concurs, la distribuirea 
prețului şi la primirea cu preferinţă a plătii.. 


Art. 748. Răspunderea administratorului-sechestru. Administratorul- 
sechestru, precum şi orice alte persoane însărcinate cu paza bunurilor seches- 
trate vor răspunde pentru orice pagubă adusă creditorului sau debitorului 
din cauza neglijenţei lor şi vor fi înlocuiţi, potrivit dispozițiilor referitoare la 
numirea administratorilor-sechestru, putând fi condamnați, dacă este cazul, şi 
la pedepsele prevăzute de legea penală. 


1 Trib. Suprem, $. pen., dec. nr. 236/1973, în C.D. 1973, p. 417. 

2! În sens similar, a se vedea V. Rămureanu, op. cit., p. 57. 

BI Trib. lași, |, 5 aprilie 1907, Dr. nr. 38/1907, citată de Em. Dan, op. cit., p. 514, nr. 4, apud S. Zilberstein, 
VM. Ciobanu, op. cit., p. 346, nota de subsol nr. 11. 

COMENTARIU 


Articolul 748 prevede răspunderea administratorului-sechestru și a celorlalte per- 
soane însărcinate cu paza bunurilor asupra cărora s-a aplicat sechestrul, pentru orice 
pagubă adusă creditorului sau debitorului din cauza neglijenţei lor. 

Dacă, din neglijenţa gravă a administratorului-sechestru sau a altei persoane care are 
paza bunurilor, creditorul sau, după caz, debitorul suferă un prejudiciu, aceste persoane 
pot suporta efectele răspunderii civile delictuale, iar dacă fapta ilicită a fost săvârşită cu 
intenţie, se poate angaja răspunderea penală, dacă se demonstrează conținutul consti- 
tutiv al infracţiunii de abuz de încredere sau de sustragere de sub sechestru ori a altei 
infracțiuni, după caz. 


Art. 749. Liberarea terțului deținător. (1) Terţul deținător se va putea libera, 
în cursul sechestrului, de bunurile debitorului urmărit, dacă obligația lui de resti- 
tuire este ajunsă la scadenţă. 

(2) În acest scop, el va putea cere executorului judecătoresc încuviințarea de 
a depune bunurile sechestrate la el, în mâinile unei alte persoane. Executorul se 
va pronunța de urgență, prin încheiere, dată cu citarea terțului deținător, a debi- 
torului şi a creditorului urmăritor, asupra persoanei căreia bunurile urmează să 
fie încredințate. Creditorul urmăritor şi debitorul vor putea conveni ca ele să fie 
încredințate chiar debitorului. 

(3) Dacă creditorul urmăritor şi debitorul nu vor cădea de acord, executorul 
va încredința bunurile sechestrate unei persoane desemnate de creditor. 

(4) Încredinţarea bunurilor în mâinile persoanei acceptate sau desemnate, 
potrivit alin. (2) şi (3), va fi constatată printr-un proces-verbal semnat de executor 
şi de administrator-sechestru. 


COMENTARIU 


Codul de procedură civilă oferă în cuprinsul art. 749 posibilitatea terțului deținător al 
bunurilor mobile urmărite să se elibereze, în timpul sechestrului, de acestea, în cazul în 
care obligaţia lui de restituire este ajunsă la scadenţă. 

Din punct de vedere procedural, cererea de încuviinţare a depunerii bunurilor în 
mâinile altei persoane se adresează executorului judecătoresc, care se va pronunţa de 
urgenţă, prin încheiere, dată cu citarea terțului deţinător, a debitorului și a creditoru- 
lui urmăritor, asupra persoanei căreia bunurile urmează să îi fie încredințate. Această 
persoană poate fi chiar debitorul, cu acordul reciproc al său şi al creditorului urmări- 
tor; în caz contrar, executorul va încredința bunurile unei terțe persoane, desemnată de 
creditor, consemnând aceasta într-un proces-verbal semnat de el și de administratorul- 
sechestru. 


Art. 430. Oprirea urmăririi. (1) Debitorul va putea împiedica aplicarea 
sechestrului sau, după caz, va putea obține ridicarea lui numai dacă: 

1. plăteşte creanţa, inclusiv accesoriile şi cheltuielile de executare, în mâi- 
nile creditorului sau reprezentantului său având procură specială. Dispoziţiile 
art. 702 sunt aplicabile; 

2. face depunerea cu afectațiunea specială prevăzută la art. 720 alin. (1) şi 
predă executorului recipisa de consemnare. În acest caz, executorul judecătoresc 
va elibera debitorului o dovadă de primire a recipisei, va încheia un proces- 
verbal în care va face această constatare şi, dacă debitorul nu a făcut şi contestaţie 
în condițiile alin. (2), va opri urmărirea sau, după caz, va dispune ridicarea 
sechestrului. În caz contrar, dacă debitorul a făcut contestaţie, executorul va 
depune de îndată procesul-verbal constatator odată cu recipisa, la instanța de 
executare, care se va pronunţa de urgenţă, potrivit dispozițiilor art. 716. Până la 
soluționarea contestației, urmărirea este suspendată de drept. 

(2) În cazul prevăzut la alin. (1) pct. 2, dacă debitorul face contestaţie şi se 
opune eliberării sumei consemnate, el o va putea depune chiar în mâna execu- 
torului, odată cu recipisa de consemnare a sumei, sub luare de dovadă, sau o 
va putea introduce direct la instanța competentă, în termen de 5 zile de la data 
procesului-verbal întocmit de executor, caz în care o copie de pe contestaţie va fi 
înmânată şi executorului. 

(3) Contestaţia se va face cu respectarea condiţiilor de formă prevăzute la 
art. 715. 

(4) Dacă termenul prevăzut la alin. (2) a expirat fără ca debitorul să fi depus 
ori introdus contestaţie, depunerea cu afectațiune specială se va socoti drept 
plată făcută creditorului, iar acesta va putea să ridice suma consemnată, în teme- 
iul unei încheieri a executorului judecătoresc date de urgenţă, cu citarea părților. 


COMENTARIU 


Noul Cod de procedură civilă instituie în cuprinsul art. 750 situaţiile în care debitorul 
are posibilitatea fie de a opri executarea silită prin împiedicarea aplicării sechestrului, 
fie de a obține ridicarea acestuia în cazul în care a fost deja instituit. Cele două cazuri de 
împiedicare/ridicare a sechestrului prevăzute de text sunt următoarele: 

a) debitorul plăteşte creanta, inclusiv accesoriile și cheltuielile de executare, în mâi- 
nile creditorului sau ale reprezentantului său având procură specială. 

Dispoziţiile art. 750 alin. (1) pct. 1. se corelează și se completează cu cele ale art. 702 
alin. (1) pct. 1, fiind vorba despre o aplicaţie particulară a cazului de încetare a executării 
reglementat de această din urmă normă. 

Cu toate acestea, textul art. 750 alin. (1) pct. 1 stabilește o cerință specială, aceea ca 
plata creanţei să se facă direct „în mâinile creditorului sau reprezentantului său având 
procură specială”. Pentru o astfel de ipoteză, apreciem că se vor aplica, prin asemănare, 
dispoziţiile art. 702 alin. (2) NCPC, potrivit cărora executorul judecătoresc va întocmi o 
încheiere de ridicare a sechestrului, pe care o va comunica atât creditorului, cât și debi- 
torului; 

b) debitorul face depunerea cu afectațiunea specială prevăzută la art. 720 alin. (1) 
NCPC. Astfel, până la adjudecarea bunurilor scoase la vânzare silită, debitorul va con- 
semna la unitatea prevăzută de lege, la dispoziţia executorului judecătoresc, întreaga 
valoare a creanţei, cu toate accesoriile și cheltuielile de executare, și va depune dovada 
de consemnare la executorul judecătoresc, caz în care acesta va elibera debitorului o 
dovadă de primire a recipisei, va încheia un proces-verbal în care va face această consta- 
tare şi, dacă debitorul nu a făcut și contestaţie în condiţiile art. 720 alin. (2) NCPC, va opri 
urmărirea sau, după caz, va dispune ridicarea sechestrului. 

În caz contrar, dacă debitorul a făcut contestaţie, executorul va depune de îndată 
procesul-verbal constatator, odată cu recipisa, la instanţa de executare, care se va pro- 
nunţa de urgenţă, cu citarea părţilor, potrivit dispoziţiilor art. 716 NCPC. Până la soluțio- 
narea contestatiei, urmărirea este suspendată de drept. 

Debitorul poate face contestaţie după depunerea cu afectaţiune specială, opu- 
nându-se eliberării sumei consemnate, caz în care contestaţia va putea fi depusă chiar 
la executorul judecătoresc, odată cu recipisa de consemnare a sumei, sau se va putea 
introduce direct la instanţa competentă, în termen de 5 zile de la data procesului-verbal 
întocmit de executor, caz în care o copie de pe contestaţie va fi înmânată și executorului. 

Contestaţia formulată de debitor trebuie să îmbrace forma contestatiei la executare 
prevăzute de dispoziţiile art. 715 NCPC. 

Dacă termenul de 5 zile pentru formularea contestaţiei la depunerea cu afectaţiune 
specială a expirat fără ca debitorul să fi depus ori introdus contestaţie, depunerea cu 
afectaţiune specială se va socoti drept plată făcută creditorului, iar acesta va putea să 
ridice suma consemnată, în temeiul unei încheieri a executorului judecătoresc, pe care 
acesta o va da de urgenţă, cu citarea părților. 


Art. 751. Continuarea urmăririi. (1) În orice alte cazuri decât cele prevăzute 
la art. 750, debitorul sau o altă persoană interesată nu poate opri vânzarea bunu- 
rilor sechestrate, dar poate contesta executarea, potrivit dispoziţiilor art. 711 şi 
următoarele. 

(2) Terţul care contestă executarea nu va putea dovedi cu martori dreptul său 
de proprietate asupra bunurilor mobile sechestrate în locuinţa sau întreprinderea 
debitorului urmărit, în afară de cazul când, față de profesia sau comerțul contes- 
tatorului ori debitorului, o asemenea dovadă devine admisibilă. 

(3) Soțul contestator care locuieşte cu soțul debitor şi care nu exercită o pro- 
fesie şi nici nu exploatează o întreprindere nu va putea dovedi dreptul său de 
proprietate asupra bunurilor mobile sechestrate decât cu convenția matrimonială 
sau cu alte înscrisuri cu dată certă, din care să rezulte că acestea i-au aparținut şi 
înainte de căsătorie ori că le-a dobândit ulterior prin donație sau moştenire ori, 
dacă la data dobândirii avea bunuri proprii, că le-a dobândit prin cumpărare ori 
în alt mod. Această dispoziție nu se aplică însă în privința bunurilor care, în mod 
vădit sau prin destinaţia lor, aparțin soțului debitorului urmărit. 


COMENTARIU 


1. Terțul proprietar al bunurilor mobile. Cu excepția situaţiilor prevăzute la art. 750 
NCPC, debitorul sau alte persoane interesate nu pot opri executarea silită, însă au posi- 
bilitatea legală de a formula contestaţie la executare în condiţiile art. 711 NCPC. 

În ipoteza sechestrării bunurilor ce aparţin altor persoane decât debitorul, persoana 
interesată poate formula contestaţie la executare prin care va învedera faptul că bunurile 
sechestrate nu sunt ale debitorului, aducând dovezi în acest sens. 

Ca mijloace de probă, în raport de prevederile art. 751 alin. (2), terțul care contestă 
executarea nu va putea proba cu martori dreptul său de proprietate asupra bunurilor 
mobile sechestrate în locuinţa sau întreprinderea debitorului urmărit. Prin urmare, ter- 
tul își va putea dovedi dreptul de proprietate asupra bunurilor mobile sechestrate doar 
prin intermediul înscrisuritor. 

Totuși, teza a Il-a a art. 751 alin. (2) consacră o excepţie, în sensul că se va putea proba 
cu martori dreptul de proprietate al terțului ale cărui bunuri mobile au fost sechestrate, 
prezumându-se că sunt ale debitorului, atunci când, faţă de profesia sau comerțul con- 
testatorului ori debitorului, o asemenea dovadă devine admisibilă. 


2. Soțul debitorului. Dacă soţul debitorului urmărit contestă executarea și nu exer- 
cită o profesie și nici nu exploatează o întreprindere, va putea dovedi dreptul său de pro- 
prietate asupra bunurilor mobile sechestrate fie cu convenţia matrimonială, fie cu alte 
înscrisuri cu dată certă. 

Este însă necesar ca din înscrisurile mai sus descrise să rezulte că aceste bunuri i-au 
aparținut și înainte de căsătorie ori că le-a dobândit ulterior prin donaţie sau moștenire 
ori, dacă la data dobândirii avea bunuri proprii, să rezulte că le-a dobândit prin cumpă- 
rare ori în alt mod. 

Prevederea de mai sus nu se aplică în privinţa bunurilor care, în mod vădit sau prin 
destinaţia lor, aparţin soţului debitorului urmărit. 


$2. Valorificarea bunurilor sechestrate 


Art. 732. Modalităţi de valorificare. (1) Dacă în termen de 15 zile de la apli- 
carea sechestrului nu au fost plătite suma datorată, toate accesoriile şi cheltuie- 
lile de executare, executorul judecătoresc va proceda la valorificarea bunurilor 
sechestrate prin vânzare la licitaţie publică, vânzare directă sau prin alte moda- 
lități admise de lege. 

(2) Cu toate acestea, vânzarea se va putea face de îndată ce bunurile au fost 
sechestrate, dacă acestea sunt supuse pieirii, degradării, alterării sau deprecierii 
ori dacă păstrarea lor ar prilejui cheltuieli disproporționat de mari în raport cu 
valoarea lor. 


COMENTARIU 


Bunurile sechestrate pot fi valorificate de executorul judecătoresc prin vânzare la lici- 
taţie publică, vânzare directă sau prin alte modalităţi permise de lege. 

Vânzarea bunurilor sechestrate este destinată obţinerii sumei de bani necesare pen- 
tru acoperirea creanţei creditorului urmăritor cu accesoriile acesteia, a cheltuielilor de 
executare și, eventual, a creanţelor creditorilor intervenienţi, dacă aceștia există. 

Legea permite vânzarea bunurilor imediat după ce acestea au fost sechestrate, dacă 
prin natura lor sunt supuse pieirii, degradării, alterării sau deprecierii ori dacă păstrarea 
ar prilejui cheltuieli disproporționat de mari în raport cu valoarea lor. 


Art. 753. Vânzarea amiabilă. (1) Executorul judecătoresc, cu acordul credi- 
torului, poate să îi încuviințeze debitorului să procedeze el însuşi la valorificarea 
bunurilor sechestrate. În acest caz, debitorul este obligat să îl informeze în scris 
pe executor despre ofertele primite, indicând, după caz, numele sau denumirea 
şi adresa potențialului cumpărător, precum şi termenul în care acesta din urmă 
se angajează să consemneze prețul propus. 

(2) Dacă până la împlinirea termenului prevăzut la alin. (1) terțul cumpărător 
nu consemnează prețul oferit la dispoziția executorului judecătoresc, se va fixa 
termen pentru vânzare la licitație publică, potrivit art. 758. 

COMENTARIU 


În cazul vânzării amiabile, dacă există acordul creditorului, executorul judecătoresc 
poate încuviința debitorului să își valorifice el însuşi bunurile sechestrate; în acest caz, 
debitorul este obligat să îl înștiințeze în scris pe executor cu privire la fiecare ofertă, în 
condiţiile art. 753 alin. (1) NCPC. 

Obligația debitorului de a informa executorul judecătoresc vizează: 

a) oferta potenţialului cumpărător, prin aceasta înțelegându-se suma de bani pe care 
este dispus să o dea pentru achiziţionarea bunului, fiind necesar acceptul executorului 
în acest sens, pentru a nu fi prejudiciat creditorul în situaţia în care vânzarea s-ar realiza 
la un preţ sub valoarea bunului; 

b) numele sau denumirea și adresa potenţialului cumpărător; 

c) termenul în care potenţialul cumpărător se angajează să consemneze preţul propus. 

Dacă nu se va consemna de către cumpărător preţul în termenul stabilit, vânzarea 
amiabilă se va transforma în vânzare la licitaţie, în sensul că executorul va putea stabili 
termen pentru vânzarea bunului, în condiţiile art. 758 NCPC. 


Art. 754. Vânzarea directă. (1) Executorul judecătoresc poate, de asemenea, 
proceda, cu acordul ambelor părți, la valorificarea bunurilor urmărite prin vân- 
zare directă cumpărătorului care oferă cel puţin prețul stabilit potrivit art. 757. 

(2) Termenul pentru vânzarea directă va fi stabilit prin acordul părților. Debi- 
torul şi creditorul vor fi înştiințați despre ziua, ora şi locul vânzării, precum şi 
despre oferta de preţ depusă de potenţialul cumpărător. 

(3) La data vânzării, executorul va întocmi procesul-verbal prevăzut la 
art. 772, dispozițiile acestui articol fiind aplicabile în mod corespunzător. Dacă 
vreuna dintre părți lipseşte la efectuarea vânzării, executorul îi va comunica o 
copie certificată de pe procesul-verbal privind vânzarea. 


COMENTARIU 


Vânzarea directă se caracterizează prin faptul că bunul sechestrat este vândut de exe- 
cutorul judecătoresc, cu acordul atât al debitorului, cât și al creditorului, cumpărătorului 
care acordă cel puţin valoarea de circulație a bunului, stabilită potrivit art. 757 NCPC. 

Pentru vânzarea directă este obligatoriu acordul ambelor părți, ele fiind și cele care 
vor stabili termenul la care bunul urmează a fi vândut, ulterior fiind înștiinţaţi de către 
executorul judecătoresc despre ziua, ora, locul vânzării, precum și despre oferta de preţ 
depusă de potenţialul cumpărător. 

Prezenţa debitorului și a creditorului la vânzarea bunului nu este obligatorie, acestora 
urmând să li se comunice de către executorul judecătoresc copie după procesul-verbal 
de vânzare directă. 

Procesul-verbal va cuprinde, potrivit dispoziţiilor art. 772 NCPC, în afara datelor şi 
mențiunilor prevăzute la art. 678, următoarele: 

— arătarea locului, a datei și a orei când vânzarea a început și s-a terminat; 

— indicarea procesului-verbal de sechestru și constatările prevăzute la art. 764 
alin. (2) (numărul și starea bunurilor, respectiv lipsurile găsite); 

— arătarea bunurilor vândute, preţul rezultat din vânzarea lor, precum și numele sau 
denumirea fiecărui adjudecatar. 

Menţiunile prevăzute în cuprinsul art. 772 sunt prevăzute sub sancţiunea nulităţii, 
astfel încât lipsa uneia dintre menţiuni atrage nulitatea procesului-verbal de vânzare 
directă, vătămarea în acest caz prezumându-se, conform art. 176 alin. (2) NCPC. 


Art. 755. Vânzarea silită. In lipsa acordului părților sau dacă vânzarea 
directă ori amiabilă nu se realizează, executorul judecătoresc va proceda la vân- 
zarea prin licitație publică a bunurilor sechestrate. 


COMENTARIU 


Executorul judecătoresc va dispune vânzarea bunurilor sechestrate la licitație publică 
în cazul în care înstrăinarea acestora nu se poate realiza prin celelalte două forme, 
respectiv vânzarea directă sau vânzarea amiabilă. 

Înțelegerea părților primează inclusiv în această fază a executării silite, vânzarea la 
licitaţie devenind incidentă doar în situaţia în care bunurile nu se pot valorifica prin cele- 
lalte forme ale vânzării. 

Când bunurile urmează a fi valorificate prin licitație publică, executorul judecătoresc 
va fixa data, ora și locul licitaţiei în termenul prevăzut de art. 758 NCPC. Licitaţia se va 
face la locul situării bunurilor sau, pentru motive temeinice, într-un alt loc. 


Art. 736. Vânzarea titlurilor de valoare şi a unor bunuri cu regim de cir- 
culaţie special. (1) Titlurile de credit şi orice alte valori sau mărfuri negociabile 
la bursele de valori, bursele de mărfuri ori pe alte piețe se vor putea vinde prin 
intermediul bursei celei mai apropiate, respectiv prin sistemul alternativ de tran- 
zacţionare, cu formele şi condiţiile prevăzute de legea specială. 

(2) Obiectele din metale prețioase şi pietrele prețioase, mijloacele de plată 
străine şi alte titluri de valoare decât cele arătate la alin. (1) vor fi valorificate, în 
condițiile legii, prin entități autorizate, după caz, iar obiectele de artă, colecțiile 
de valoare şi obiectele de muzeu, prin organele şi în condiţiile prevăzute de lege. 
Sumele obținute din vânzare se vor consemna la entitatea indicată de executorul 
judecătoresc, 

(3) Vânzarea acţiunilor la societăţile închise şi a părților sociale se face în mod 
amiabil, potrivit art. 753, iar în lipsă, de către executor, prin licitaţie publică, dacă 
legea nu prevede un sistem special privind circulația acestora. 

(4) Dacă vânzarea bunurilor prevăzute la alin. (3) se face de către executor sau 
de către un agent specializat, acesta va întocmi un caiet de sarcini care, în afara 
altor menţiuni prevăzute de lege, va cuprinde, sub sancţiunea nulității vânză- 
rii, actul constitutiv al societății, numărul şi felul acţiunilor sau părților sociale 
supuse vânzării, garanţiile constituite asupra lor, clauzele speciale privind vân- 
zarea sau cesiunea acestora şi drepturile de preferință acordate asociaților, situa- 
tia financiară anuală pe ultimele două exerciţii financiare, precum şi orice docu- 
mente necesare pentru aprecierea consistenţei şi valorii drepturilor societare 
aferente acțiunilor sau părților sociale scoase la vânzare. 

(5) Caietul de sarcini va fi comunicat debitorului, creditorului, societății emi- 
tente şi celorlalți asociați, pentru a formula eventuale obiecțiuni, în termen de 5 
zile de la comunicare, sub sancţiunea decăderii. Executorul judecătoresc va solu- 

ționa obiecţiunile, prin încheiere executorie, dată cu citarea părților. Dacă nu se 
formulează obiecțiuni sau acestea sunt respinse, iar încheierea nu este atacată de 
către cei interesați, urmărirea va continua, potrivit legii. 

(6) Regulile speciale privind vânzarea titlurilor de valoare prevăzute în pre- 
zentul articol rămân aplicabile. 


COMENTARIU 


1. Regim special pentru vânzarea anumitor bunuri. Dispoziţiile art. 756 stabilesc 
modalităţile în care se va realiza vânzarea titlurilor de valoare şi a unor bunuri cu regim 
de circulaţie special, vânzări care, în raport de natura bunurilor executate, urmează reguli 
proprii: 

a) titlurile de credit și orice alte valori sau mărfuri negociabile la bursele de valori, 
bursele de mărfuri ori pe alte pieţe se vor executa prin vânzare potrivit legii speciale, 
respectiv Legea nr. 297/2004 privind piața de capital; 

b) obiectele din metale preţioase și pietrele prețioase, mijloacele de plată străine și 
alte titluri de valoare vor fi vândute prin entitățile autorizate. Acestea pot fi simpli pro- 
fesioniști care au ca obiect de activitate derulare de operaţiuni în scopul vânzării respec- 
tivelor bunuri, depunând sumele de bani rezultate ca urmare a valorificării bunurilor la 
entitatea indicată de executorul judecătoresc; 

c) obiectele de artă, colecţiile de valoare și obiectele de muzeu se vor vinde prin orga- 
nele și în condiţiile prevăzute de lege, sumele obţinute din vânzare consemnându-se la 
entitatea indicată de executorul judecătoresc. 


2. Vânzarea acţiunilor la societăţile închise și a părţilor sociale. Regula în materia 
vânzării acţiunilor la societăţile închise și a părţilor sociale este aceea a vânzării amiabile, 
conform art. 753 NCPC, caz în care, dacă există acordul creditorului, executorul judecăto- 
resc poate încuviinţa debitorului să își valorifice el însuși bunurile sechestrate, debitorul 
fiind obligat să îl înștiinţeze în scris pe executor cu privire la fiecare ofertă. 

În ipoteza în care vânzarea acţiunilor la societăţile închise și a părţilor sociale nu se 
poate realiza amiabil, executorul va face aplicarea prevederilor art. 758 NCPC, dispunând 
vânzarea lor la licitație publică, dacă legea nu prevede un sistem special privind circula- 
ţia acestora. 

Dacă vânzarea se face de către executor sau de către un agent specializat, acesta va 
întocmi un caiet de sarcini. 

Caietul de sarcini va trebui să cuprindă, sub sancţiunea prevăzută de art. 176 NCPC, 
respectiv a nulității vânzării, necondiționată de existenţa unei vătămări, următoarele 
menţiuni: 

— actul constitutiv al societăţii; 

— numărul și felul acţiunilor sau părților sociale supuse vânzării; 

— garanţiile constituite asupra lor; 

- clauzele speciale privind vânzarea sau cesiunea acestora și drepturile de preferinţă 
acordate asociaţilor; 

— situaţia financiară anuală pe ultimele două exerciţii financiare; 

— orice documente necesare pentru aprecierea consistenţei și valorii drepturilor 
societare aferente acţiunilor sau părţilor sociale scoase la vânzare. 

După momentul întocmirii caietului de sarcini referitor la societatea ale cărei acţiuni 
sau/și părţi sociale urmează a fi vândute silit, dispoziţiile art. 756 alin. (5) NCPC impun 

urmarea unei anumite proceduri de comunicare si soluționare a eventualelor obiecțiuni 
privind menţiunile din caietul de sarcini de către executorul judecătoresc, astfel: 

a) caietul de sarcini va fi comunicat debitorului, creditorului, societăţii emitente şi 
celorlalți asociaţi; 

b) în termen de 5 zile de la comunicarea caietului de sarcini, persoanele cărora li 
s-a comunicat au posibilitatea legală de a formula eventuale obiecțiuni, sub sancţiunea 
decăderii; 

c} executorul judecătoresc va soluţiona obiecţiunile prin încheiere executorie, dată 
cu citarea părților. 

În ipoteza în care, în termen de 5 zile de la comunicarea caietului de sarcini, persoa- 
nele prevăzute la art. 756 alin. (5) nu formulează obiecţiuni sau acestea sunt respinse, 
iar încheierea nu este atacată de către cei interesaţi, urmărirea va continua potrivit dis- 
poziţiilor art. 758 NCPC. 


$3. Vânzarea la licitaţie publică 


Art. 454. Evaluarea bunurilor sechestrate. (1) Cu ocazia aplicării seches- 
trului, executorul judecătoresc este obligat să identifice şi să evalueze bunurile 
sechestrate, în afară de cazurile în care aceasta nu este cu putință. Bunurile vor 
fi evaluate la valoarea lor de circulaţie, raportată la prețurile medii de piaţă din 
localitatea respectivă. 

(2) Separat de prețul bunurilor se va determina şi valoarea drepturilor reale 
de folosinţă, potrivit criteriilor arătate la alin. (1), iar dacă aceasta nu este cu 
putință, se va apela la un expert. 

(3) La cererea părților interesate sau în cazul în care nu poate proceda el însuşi 
la evaluare, executorul judecătoresc va numi un expert care să fixeze prețul pen- 
tru vânzarea bunurilor sechestrate. 

(4) Executorul va dispune ca expertul să fixeze prețul, printr-un raport scris, 
care va fi predat cu cel puţin 5 zile înainte de ziua fixată pentru vânzare. 

(5) Cererea de expertiză va fi făcută de părţi, în mod verbal, la data seches- 
trării bunurilor, fiind consemnată în procesul-verbal de sechestru, sau în scris, 
în termen de 5 zile de la data comunicării procesului-verbal de sechestru, sub 
sancţiunea decăderii. 

(6) Executorul se va pronunța de urgenţă, fără citarea părților, asupra cererii 
de expertiză, prin încheiere executorie, care va cuprinde stabilirea onorariului 
provizoriu ce se cuvine expertului şi termenul în care trebuie depus raportul 
conform alin. (4). 

(7) Onorariul provizoriu va fi depus de partea interesată, sub sancţiunea decă- 
derii, în cel mult 5 zile de la comunicarea admiterii cererii de expertiză. 

(8) Expertul va cita părțile. Acestea pot desemna experți consilieri, dispozițiile 
art. 330 aplicându-se în mod corespunzător. 

(9) Dacă expertul nu va depune raportul în termenul fixat ori dacă din cauza 
nerespectării termenului a cauzat amânarea vânzării, la cererea părții interesate, 
instanţa de executare poate lua împotriva acestuia măsurile prevăzute la art. 187 
alin. (1) pct. 2 lit. d) şi la art. 189. 

COMENTARIU 


1. Identificarea şi evaluarea bunurilor sechestrate. Executorul judecătoresc, cu oca- 
zia aplicării sechestrului, este obligat să identifice și să evalueze bunurile sechestrate, în 
afară de cazurile în care aceasta nu este cu putinţă. Bunurile vor fi evaluate la valoarea 
lor de circulaţie, raportată la preţurile medii de piaţă din localitatea respectivă. 

Dacă bunurile urmărite fac deja obiectul unui sechestru asigurător, nu mai este nece- 
sară o nouă sechestrare, dar executorul judecătoresc va fi obligat să verifice dacă bunu- 
rile respective se mai găsesc la locul aplicării sechestrului ori dacă nu au fost substituite 
sau degradate. 


2. Expertizarea bunurilor sechestrate. La cererea părților interesate sau în cazul în 
care nu poate proceda el însuși la evaluare, executorul judecătoresc va numi un expert 
care să fixeze preţul pentru vânzarea bunurilor sechestrate. 

Atât debitorul, cât și creditorul au posibilitatea de a solicita executorului desemnarea 
unui expert în vederea efectuării expertizei având ca obiectiv evaluarea bunurilor mobile 
sechestrate. 

Dispoziţiile art. 757 nu impun ca cererea pentru efectuarea expertizei să fie formu- 
lată în scris, ea putând fi formulată verbal la momentul sechestrării bunurilor, caz în care 
executorul va reține această solicitare în cuprinsul procesului-verbal de sechestru. 

În ipoteza în care una dintre părţi nu este prezentă la data sechestrării bunurilor, ea 
poate formula cererea de efectuare a expertizei în termen de 5 zile de la data comuni- 
cării procesului-verbal de sechestru, sub sancţiunea decăderi; din dreptul de a o formula 
ulterior. 

Executorul judecătoresc va încuviința sau va respinge cererea prin încheiere executo- 
rie. Dacă va admite cererea, va desemna prin aceeași încheiere expertul care urmează să 
efectueze raportul, onorariul provizoriu care va fi depus de partea care a cerut expertiza 
în termen de 5 zile de la data comunicării admiterii cererii, precum și termenul în care 
expertul urmează să depună raportul de expertiză. 

Părţile pot solicita ca la efectuarea expertizei să participe și experți desemnaţi de 
acestea, potrivit art. 330 alin. (5) NCPC, având calitatea de consilieri ai părţilor, caz în 
care aceștia pot să dea relaţii, să formuleze întrebări și observaţii și, dacă este cazul, să 
întocmească un raport separat cu privire la obiectivele expertizei. 

Dacă expertul nu realizează raportul de expertiză în termenul impus de executor, 
poate fi amendat în condiţiile art. 187 și urm. NCPC. 


Art. 758. Fixarea termenului de licitaţie. (1) Dacă valorificarea bunurilor 
urmează să se facă prin vânzare la licitație publică, executorul judecătoresc, în 
termen de cel mult o zi de la expirarea termenelor prevăzute la art. 752 alin. (1) 
sau la art. 753, iar, în cazul bunurilor prevăzute la art. 752 alin. (2), de la data 
procesului-verbal de sechestru, va fixa, prin încheiere definitivă, ziua, ora şi locul 
licitaţiei. 

(2) Vânzarea nu se va putea face în mai puţin de două săptămâni, nici în mai 
mult de 4 săptămâni de la data expirării termenelor prevăzute la art. 752 alin. (1) 
sau art. 753, iar, în cazul bunurilor prevăzute la art. 752 alin. (2), de la data pro- 
cesului-verbal de sechestru. 

(3) Termenul se va putea scurta sau prelungi, dacă atât creditorul, cât şi debi- 
torul o vor cere. 

COMENTARIU 


Deși, potrivit art. 758 alin. (2), vânzarea la licitaţie se poate face într-un interval de 
minim două săptămâni, respectiv maxim 4 săptămâni de la data expirarea termenelor 
prevăzute la art. 752 alin. (1) sau la art. 753 NCPC ori, după caz, de la data procesului- 
verbal de sechestru, atunci când există atât acordul creditorului, cât și al debitorului, 
termenul se poate prelungi sau scurta; în cazul în care bunurile sechestrate sunt peri- 
sabile sau supuse pieirii, executorul poate scurta din oficiu termenele; nerespectarea 
termenului prevăzut poate atrage nulitatea numai în condiţiile art. 176 NCPC. 

Termenul minimal de 2 (două) săptămâni a fost înscris ca o măsură de protecţie pen- 
tru debitor, spre a-i da posibilitatea să își procure, într-un interval de timp rezonabil, mij- 
loacele bănești necesare pentru achitarea datoriei și să împiedice astfel vânzarea silită. 
În consecinţă, nerespectarea termenului este de natură să aducă debitorului un prejudi- 
ciu, pe care nu îl poate evita decât prin anularea vânzării, bineînţeles pe calea contesta- 
tiei la executare, invocând dispoziţiile art. 176 NCPC. 

Debitorul (care poate consimți la o micșorare a termenului, nefiind vorba în acest caz 
despre o dispoziţie legală imperativă) este singurul în drept să aprecieze dacă are intere- 
sul să menţină vânzarea (de exemplu, pentru că ea s-a făcut la un preţ convenabil) sau, 
dimpotrivă, să ceară anularea vânzării, pentru a-l putea plăti pe creditor și a ajunge la 
încetarea urmăririil!l. 

Cât privește termenul maximal, el este înscris atât în interesul creditorului, pentru a 
nu se temporiza prea mult executarea, cât și în interesul, mai redus de data aceasta, al 
debitorului, pentru a se pune capăt unei executări care îl poate prejudicia, cu deosebire 
atunci când s-au sechestrat bunuri de o valoare mai mare decât cuantumul creanţei!?l. 


Art. 739. Locul licitaţiei. (1) Vânzarea la licitație se va face la locul unde se 
află bunurile sechestrate sau, dacă există motive temeinice, în alt loc. 

(2) În cazul când în localitate există târguri oficiale recunoscute şi ținute în 
mod obişnuit cel puţin o dată pe săptămână, vânzarea vitelor se va face obligato- 
riu în acele târguri, în zilele şi orele de târg, chiar dacă târgurile ar cădea în zilele 
nelucrătoare sau de sărbătoare legală, fără a fi necesară încuviințarea instanţei de 
executare. 

(3) De asemenea, dacă în localitate există burse de mărturi sau cereale, toate 
mărfurile sau cerealele care sunt cotate la aceste burse se vor vinde, la cererea 
creditorului sau a debitorului, prin intermediul lor. 


COMENTARIU 


Vânzarea la licitaţie se va face la locul unde se află bunurile sechestrate. Articolul 759 
alin. (1) permite efectuarea vânzării într-un alt loc, dacă existe motive temeinice. Execu- 
torul judecătoresc va aprecia după împrejurări existenţa acestor motive, în funcţie de 
interesul de a face licitația în cele mai corespunzătoare condiţii, pentru obținerea celui 
mai bun preţ posibil. 


îl $. Zilberstein, V.M. Ciobanu, op. cit., p. 348. 
2! idem, p. 348-349. 

Art. 760. Înştiinţarea părţilor şi a altor persoane interesate. (1) Executo- 
rul judecătoresc îi va înştiința pe creditor, debitor, terțul deținător al bunurilor 
sechestrate, precum şi pe orice persoană care are un drept în legătură cu aceste 
bunuri despre ziua, ora şi locul vânzării la licitaţie, potrivit dispozițiilor privi- 
toare la comunicarea şi înmânarea citaţiilor, cu cel puţin 48 de ore înainte de 
termenul fixat pentru vânzare. 

(2) Dacă se vând titluri de valoare care nu sunt negociate la bursa de valori 
sau într-un sistem alternativ de tranzacţionare, în condiţiile art. 756 alin. (3), vor 
fi înştiințați societatea emitentă a titlului sau terțul căruia acestea i-au fost încre- 
dințate spre păstrare ori administrare, precum şi ceilalţi asociaţi ori moştenitorii 
acestora, dacă au drepturi de preferinţă la vânzare. 


COMENTARIU 


Executorul judecătoresc trebuie să aducă la cunoştinţa creditorului, debitorului, ter- 
tului deținător al bunurilor sechestrate, precum și oricărei persoane care are un drept în 
legătură cu aceste bunuri ziua, ora și locul vânzării la licitaţie. 

Debitorul, creditorul, terțul deținător și celelalte persoane nu iau cunoștință de vân- 
zare prin publicaţiile de vânzare și anunţurile care se fac în temeiul dispoziţiilor procedu- 
rale. Acestora trebuie să li se facă o notificare specială a termenului, orei şi locului unde 
se va tine licitația. Norma legală este de un real ajutor pentru debitor, care va avea, ast- 
fel, timp la dispoziţie pentru a executa obligația în mod voluntar sau pentru a introduce 
contestaţia la executare ori pentru a obţine suspendarea acestei vânzări. 

Încunoștinţarea persoanelor interesate despre ziua, ora, locul desfășurării licitaţiei 
constituie o conditie pentru validitatea acesteia. 


Art. 761. Publicitatea vânzării. (1) Executorul judecătoresc va întocmi 
anunţurile de vânzare, pe care le va afişa cu cel puţin 5 zile înainte de ținerea 
licitaţiei la locul licitaţiei, la sediul executorului judecătoresc, al primăriei de 
la locul vânzării bunurilor şi al instanței de executare, precum şi în alte locuri 
publice, unde conducătorii acestora au obligaţia creării condițiilor necesare afişă- 
rii publicaţiilor de vânzare, fără a impune taxe sau contraprestaţii. De asemenea, 
executorul judecătoresc va întocmi şi publicații de vânzare pe care le va aduce la 
cunoştinţa publicului prin unul dintre ziarele locale sau, în lipsă, dintre cele de 
circulație națională, prin ziare, reviste sau alte publicaţii existente ce sunt desti- 
nate comercializării unor bunuri de natura celor scoase la vânzare, precum şi pe 
pagini de internet deschise în acelaşi scop. 

(2) Publicaţiile şi anunţurile de vânzare vor cuprinde: 

a) denumirea şi sediul organului de executare; 

b) numărul dosarului de executare; 

c) numele executorului judecătoresc; 

d) numele, prenumele şi domiciliul sau, după caz, denumirea şi sediul debi- 
torului şi creditorului; 

e) ziua, ora şi locul licitaţiei, 

f) indicarea şi descrierea sumară a bunurilor ce vor fi vândute la licitație 
publică, cu arătarea pentru fiecare a prețului de începere a licitației, care este 
prețul prevăzut în procesul-verbal de sechestru sau, după caz, cel stabilit prin 

expertiză; în cazul titlurilor de valoare nenegociabile, se va indica şi locul de la 
care poate fi procurat, pe cheltuiala solicitantului, caietul de sarcini prevăzut la 
art. 756 alin. (4); 

g) menţiunea, dacă va fi cazul, că bunurile se vând grevate de drepturile 
reale de folosință, dobândite ulterior înscrierii vreunei ipoteci şi că, în cazul în 
care creanţele creditorilor urmăritori nu ar fi acoperite la prima licitaţie, se va 
proceda, în aceeaşi zi, la o nouă licitație pentru vânzarea bunurilor libere de acele 
drepturi. Prețul de la care vor începe aceste licitaţii va fi cel prevăzut la art. 768 
alin. (6) şi (7); 

h} somaţia pentru toți cei care pretind vreun drept asupra bunului să îl anunţe 
executorului înainte de data stabilită pentru vânzare, în termenele şi sub sancțiu- 
nile prevăzute de lege; 

1) invitaţia către toți cei care vor să cumpere bunul să se prezinte la termenul 
de vânzare, la locul fixat în acest scop şi până la acel termen să prezinte oferte de 
cumpărare; 

]) locul şi data afişării, în cazul anunţurilor de vânzare; 

k) semnătura şi ştampila executorului judecătoresc, în cazul anunţurilor de 
vânzare. 

(3) Îndeplinirea acestor formalităţi se va constata prin procese-verbale în- 
cheiate de executorul judecătoresc. 

(4) Cheltuielile de afişare şi publicare vor fi avansate de către creditorul urmă- 
ritor, care le va prelua din prețul bunurilor urmărite. 

(5) În cazul nerespectării dispozițiilor prezentului articol, la cererea părții 
interesate, instanța de executare poate lua împotriva executorului judecătoresc 
măsurile prevăzute la art. 187 alin. (1) pct. 2 lit. h) şi la art. 189. 

(6) Menţiunile de la alin. (2) lit. a) şi c)-k) sunt prevăzute sub sancţiunea nuli- 
tății. 

(7) Câte un exemplar din publicația de vânzare se va comunica persoanelor 
prevăzute la art. 760 alin. (1). 

(8) În cazul în care se urmăresc bunurile mobile ale unui minor sau ale unei 
persoane puse sub interdicție judecătorească, dispozițiile art. 839 alin. (2) sunt 
aplicabile. 


COMENTARIU 


Pentru a aduce la cunoștința terţilor vânzarea la licitaţie, cu cel puţin 5 zile înainte 
de ținerea licitaţiei, executorul judecătoresc va întocmi și afișa anunţurile de vânzare la 
locul licitaţiei, la sediul organului de executare, al primăriei de la locul vânzării bunuri- 
lor şi al instanţei de executare, precum și publicaţiile de vânzare, pe care le va aduce la 
cunoştinţa publicului prin unul dintre ziarele locale sau, în lipsă, dintre cele de circulaţie 
națională, prin ziare, reviste sau alte publicații existente ce sunt destinate comercializării 
unor bunuri de natura celor scoase la vânzare, precum și pe pagini de internet deschise 
în același scop. 

Dacă executorul nu respectă aceste dispoziţii, la cererea părţii interesate, instanţa de 
executare îl poate amenda (cu o amendă judiciară cuprinsă între 50 și 700 lei) ori obliga 
la plata unor despăgubiri pentru paguba cauzată prin amânare. 

Publicaţiile și anunţurile de vânzare trebuie să aibă conţinutul prevăzut de art. 761 
alin. (2), sub sancţiunea nulitătii exprese, prevăzută la alin. (6) al aceluiași articol. 

Neefectuarea publicităţii este de natură a aduce prejudicii părților, astfel încât ori- 
care dintre ele poate solicita amânarea vânzării și realizarea unei publicităţi corespun- 
zătoarel!). 


Art. 762. Restrângerea formalităţilor de publicitate. (1) Prin excepție de 
la dispoziţiile art. 761, în cazul în care executarea se face în temeiul unui titlu 
executoriu privitor la o creanţă a cărei valoare nu depăşeşte 5.000 lei sau atunci 
când bunurile sunt supuse pieirii, degradării, alterării ori deprecierii, oricare ar fi 
valoarea titlului executoriu, executorul judecătoresc va putea să restrângă forma- 
litățile de publicitate numai la afişare şi să scurteze atât termenul de înştiinţare 
a debitorului şi a terțului deținător, cât şi termenul de afişare, în măsura în care 
aceasta ar fi suficientă pentru înştiințarea celor interesați. 

(2) Creditorul, debitorul şi terțul deținător vor putea fi încunoştințaţi prin 
telegramă, telefax sau prin alte mijloace care asigură transmiterea textului actului 
şi confirmarea primirii lui. 


COMENTARIU 


În situaţia în care creanţa nu depășește suma de 5.000 lei sau atunci când, prin natura 
bunurilor, acestea sunt supuse pieirii, degradării, alterării ori deprecierii, indiferent de 
valoarea acestora, executorul judecătoresc poate să restrângă formalităţile de publici- 
tate numai la afișare și să scurteze atât termenul de înştiinţare a debitorului și a terţului 
deținător, cât și termenul de afișare. 

Legea nu impune în acest caz un termen minim pentru informarea persoanelor inte- 
resate, acesta fiind lăsat la aprecierea executorului judecătoresc, singura condiţie ce se 
cere a fi îndeplinită fiind aceea a informării asupra termenului. 

Se impune însă aducerea la cunoștința terțului a datelor vânzării, pentru ca acesta să 
aibă posibilitatea de a plăti suma datorată creditorului, mai înainte de a se proceda la 
vânzarea silită a bunurilor. 


Art. 763. Refacerea formalităţilor de publicitate. (1) Dacă din orice cauză 
vânzarea se amână, încunoştințarea celor interesați şi formalitățile de publicitate 
se vor îndeplini şi pentru noul termen, care nu va putea fi mai scurt de o săptă- 
mână şi nici mai lung, de două săptămâni. 

(2) Dacă vânzarea nu se poate termina în aceeaşi zi, ea va continua în ziua 
următoare, iar executorul judecătoresc va aduce verbal la cunoştinţa celor pre- 
zenti, în afară de cazul în care ambele părţi sunt de acord cu amânarea licitaţiei. 
În acest din urmă caz, costul formalităţilor de publicitate va fi suportat în mod 
egal de ambele părţi, dispozițiile art. 761 alin. (4) fiind aplicabile în mod cores- 
punzător. 


Y 7. Les, Tratat de drept procesual civil, ed. a 5-a, Ed. C.H. Beck, București, 2010, p. 1126. 

COMENTARIU 


Ori de câte ori vânzarea la licitație nu se poate realiza, desfășurându-se la o dată ulte- 
rioară, este necesar ca toate formalitățile de publicitate să fie reluate. 

Dacă există o cauză obiectivă pentru care vânzarea nu se poate realiza într-o singură 
zi, aceasta va continua ziua următoare, executorul informând verbal despre aceasta 
părţile. 

Dacă părțile consimt, termenul pentru continuarea vânzării poate fi mai lung, însă 
acesta urmează a se stabili în raport de prevederile art. 763 alin. (1), neputând fi mai 
scurt de o săptămână, dar nici mai lung de două săptămâni. 


Art. 764. Pregătirea licitaţiei. (1) În ziua fixată pentru vânzare, executorul 
judecătoresc se va duce la locul unde se află bunurile sechestrate, va ridica sigili- 
ile sau va primi bunurile de la persoana căreia i-au fost încredințate, eliberându-i 
chitanță de primire. 

(2) Executorul va verifica, după procesul-verbal de sechestru, numărul şi sta- 
rea bunurilor şi va constata toate acestea, precum şi lipsurile găsite, în procesul- 
verbal de licitaţie. 

(3) Dacă vânzarea se va face în alt loc decât acela unde se găsesc bunurile ce 
urmează să fie vândute, ele vor fi duse în acel loc, pe cheltuiala creditorului, în 
condiţiile art. 761 alin. (4). 


COMENTARIU 


Textul art. 764 reglementează expres operațiunile pe care urmează să le facă exe- 
cutorul judecătoresc în cazul în care urmează a se proceda la vânzarea silită a bunurilor 
sechestrate, ulterior realizării formalităţilor de publicitate. 

Norma stabileşte că executorul judecătoresc se va deplasa (personal, iar nu prin alţi 
angajați ai biroului său — n.n.) în locul unde se găsesc bunurile sechestrate, în vede- 
rea ridicării sigiliilor ori pentru a primi bunurile de la persoana căreia acestea i-au fost 
încredințate. În oricare situaţie, executorul judecătoresc va trebui să elibereze persoanei 
căreia i-au fost încredințate bunurile sechestrate și o chitanţă de primire (de receptio- 
nare) a acestora. Cu același prilej, executorul are obligaţia de a verifica, prin compara- 
tie cu procesul-verbal de sechestru, dacă există corespondenţă între numărul și starea 
bunurilor sechestrate cu cele găsite la faţa locului. Despre toate aceste constatări va face 
vorbire în procesul-verbal de licitaţie, pe care urmează să îl încheie. 

Norma art. 764 alin. (3) stabilește expres faptul că, ori de câte ori vânzarea silită 
a bunurilor sechestrate se va desfășura în alt loc decât acela unde se găsesc acestea, 
cheltuielile de deplasare sunt în sarcina creditorului, iar nu a debitorului, fiind o excepție 
de la regula fixată de art. 669 alin. (2) NCPC. 


Art. 765. Amânarea licitației. (1) La cererea părții interesate făcută, sub 
sancţiunea decăderii, înainte de începerea licitaţiei, executorul judecătoresc va 
amâna vânzarea în cazul nerespectării termenelor de înştiinţare a creditorului, 
debitorului sau terțului deținător ori, după caz, a termenelor de afişare sau publi- 
care a vânzării. La acest termen, care nu poate fi mai lung de 20 de zile de la data 

fixată pentru prima vânzare, se vor reface formalitățile de publicitate încălcate, 
cu respectarea dispozițiilor art. 761. 

(2) Dispoziţiile alin. (1) nu sunt aplicabile la vânzarea bunurilor supuse pieirii, 
degradării, alterării sau deprecierii, caz în care partea interesată va putea solicita 
numai luarea măsurilor prevăzute de art. 762. 


COMENTARIU 


Potrivit dispoziţiilor art. 765 alin. (1), orice parte interesată poate solicita amânarea 
vânzării la un alt termen, în situaţia în care nu au fost respectate termenele de înştiinţare 
a creditorului, debitorului sau terțului deţinător ori, după caz, termenele de afișare sau 
publicare a vânzării. 

Solicitarea trebuie însă făcută executorului mai înainte ca acesta să înceapă licitația, 
sub sancţiunea decăderii din dreptul de a mai putea invoca acest aspect ulterior. 

Partea interesată poate fi, după caz, fie însuși creditorul, fie debitorul, fie chiar terţul 
deținător al bunului mobil urmărit silit. 

Dacă partea interesată a invocat neregularitatea în termen, executorul este obligat 
să amâne licitația (legiuitorul folosind formula imperativă „va amâna”), iar termenul nou 
stabilit în vederea vânzării nu poate depăși 20 zile de la data stabilită pentru prima vân- 
zare. În această situaţie, executorul să este obligat să refacă toate formalităţile de publi- 
citate nelegale, potrivit art. 761 NCPC. 

În cazul bunurilor supuse pieirii, degradării, alterării sau deprecierii, termenul de 5 
zile pentru realizarea formalităţilor de publicitate anterior vânzării poate fi mai scurt, 
însă este necesar a fi adus la cunoștința persoanelor interesate. 


Art. 766. Participanţii la licitație. (1) Poate participa la licitaţie orice per- 
soană care are capacitate deplină de exercițiu, precum şi capacitatea de a dobândi 
bunurile scoase la licitație. 

(2) Debitorul urmărit nu va putea fi adjudecatar, nici personal, nici prin per- 
soană interpusă. 

(3) Creditorii urmăritori sau intervenienți nu pot, nici personal, nici prin per- 
soane interpuse, să adjudece bunurile oferite spre vânzare la un preț mai mic de 
73% din prețul stabilit potrivit art. 757 alin. (1) sau (3). 


COMENTARIU 


La licitaţie se poate înscrie orice persoană care are capacitate deplină de exercițiu 
și capacitatea de a dobândi bunurile scoase la licitaţie și care a consemnat la Trezoreria 
Statului, la CEC Bank — SA sau la orice altă instituţie de credit, la dispoziţia executorului 
judecătoresc, cel mai târziu până la începerea licitaţiei, minimum 10% din preţul de 
începere a licitației pentru bunurile pe care dorește să le cumpere, conform dispozițiilor 
art. 767 alin. (1) NCPC. 

Pentru ca interesele debitorului să nu fie afectate, astfel cum anterior s-a subliniat în 
doctrină!!, atunci când adjudecatarii sunt creditorii săi, acestora nu li se poate îngădui să 
ofere un preț derizoriu pentru bunul pus în vânzare. 


U M. Tăbârcă, Gh. Buta, Codul de procedură civilă comentat și adnotat cu legislaţie, jurisprudenţă și doctrină, 
ed. a 2-a, Ed. Universul Juridic, București, 2008, p. 1389. 

Art. 767. Garanţia de participare. (1) Participanţii la licitație trebuie să con- 
semneze, cel mai târziu până la începerea licitaţiei, la dispoziția executorului 
judecătoresc, cel puţin 10% din prețul de începere a licitatiei pentru bunurile pe 
care intenționează să le cumpere. 

(2) Creditorii urmăritori sau intervenienți nu au obligația de a depune garan- 
tia prevăzută la alin. (1). 

(3) Dacă în localitatea unde are loc licitaţia nu funcționează nicio unitate din- 
tre cele prevăzute de lege pentru a face astfel de operaţiuni sau dacă licitaţia se 
desfăşoară în locuri izolate, garanția poate fi depusă şi la executorul judecătoresc, 
pe bază de chitanţă de primire, făcându-se menţiune despre aceasta în procesul- 
verbal de licitaţie. 


COMENTARIU 


Participanţii la licitaţie care intenţionează să achiziţioneze unul sau mai multe dintre 
bunurile scoase la vânzare trebuie să consemneze la dispoziţia executorului judecătoresc 
cel puţin 10% din preţul de începere a licitaţiei. 

Preţul de începere al licitaţiei este cel al bunurilor evaluate la valoarea lor de circu- 
laţie, raportată la preţurile medii de piaţă din localitatea respectivă, potrivit dispoziţiilor 
art. 757 alin. (1) NCPC. 

Dacă mai multe bunuri sunt scoase la licitaţie, iar potenţialul cumpărător este intere- 
sat doar de unul dintre acestea, el trebuie să consemneze o sumă egală cu cel puţin 10% 
din preţul de începere a licitaţiei pentru bunul pe care intenţionează să îl cumpere, iar nu 
din totalul bunurilor scoase în vânzare. 


Art. 768. Efectuarea licitaţiei. (1) Vânzarea la licitaţie se va face în mod 
public de către executorul judecătoresc, care va oferi bunurile spre vânzare prin 
3 strigări succesive. 

(2) Prețul de la care începe licitația este cel prevăzut în publicaţii sau anunţuri, 
potrivit art. 761 alin. (2). 

(3) În raport cu natura sau cu destinaţia lor, bunurile se vor vinde fiecare în 
parte sau mai multe împreună, ținându-se seama în toate cazurile ca prin modul 
de vânzare acestea să nu se deprecieze. 

(4) În cazul când de la debitor s-au ridicat şi sume de bani, vânzarea celor- 
lalte bunuri nu se va putea face decât în măsura în care acele sume nu acoperă 
creanta creditorului urmăritor şi accesoriile acesteia, împreună cu cheltuielile de 
executare. 

(5) Bunul se adjudecă celui care, după 3 strigări succesive, făcute la intervale de 
timp care să permită opțiuni şi supralicitări, oferă prețul cel mai mare, iar atunci 
când există un singur concurent, acesta a oferit prețul de începere a licitaţiei. 

(6) Dacă bunul este grevat de vreun drept real de folosință, dobândit ulterior 
înscrierii vreunei ipoteci, la primul termen de vânzare strigările vor începe de la 
prețul cel mai mare oferit sau, în lipsă, de la cel fixat în publicație, diminuat cu 
valoarea acestor drepturi socotită potrivit art. 757 alin. (2), 

(7) Dacă din cauza existenţei drepturilor arătate la alin. (6) nu s-a putut obține 
un preț suficient pentru acoperirea creanţelor ipotecare înscrise anterior, execu- 
torul judecătoresc va relua în aceeaşi zi licitaţia pentru vânzarea bunului liber de 

acele drepturi; în acest caz, strigările vor începe de la prețul menționat în publi- 
cația de vânzare, fără scăderea arătată la alin. (6). 

(8) Dacă nu se obţine prețul de începere a licitației, la acelaşi termen bunul va 
fi din nou scos la vânzare, caz în care licitaţia va începe de la preţul de 75% din 
cel prevăzut în publicații sau anunţuri, iar bunul va fi vândut celui care va oferi 
prețul cel mai mare. 

(9) Dacă nu se oferă nici prețul minim prevăzut la alin. (8), licitaţia se va 
amâna la un alt termen, pentru care se vor îndeplini din nou formalităţile de 
publicitate prevăzute de art. 761. La acest termen, care nu poate fi mai lung de 
20 de zile de la data primei licitaţii, licitaţia va începe de la 50% din preţul inițial 
prevăzut în publicații sau anunțuri. Dacă nu se va obţine nici acest preț, bunurile 
vor fi vândute, la acelaşi termen, la cel mai mare preț oferit, chiar şi atunci când 
la licitaţie s-a prezentat un singur ofertant. 

(10) În toate cazurile, la preț egal, va fi preferat cel care are un drept de pre- 
empțiune asupra bunului urmărit. 

(11) Dispoziţiile alin. (8) şi (9) nu sunt aplicabile la vânzarea bunurilor supuse 
pieirii, degradării, alterării sau deprecierii. În aceste cazuri, vânzarea se va face la 
orice preț şi oricare ar fi numărul concurenţilor, chiar la primul termen. 

(12) Executorul va ţine o listă cu bunurile vândute şi prețul cu care s-au vân- 
dut. 


COMENTARIU 


Vânzarea la licitație este publică, executorul oferind spre vânzare fiecare bun în parte 
sau mai multe bunuri împreună (după natura și destinaţia lor), efectuând 3 strigări suc- 
cesive, preţul de pornire fiind cel înscris în anunţuri și publicaţii. Indiferent de modalita- 
tea în care bunurile urmărite sunt scoase la licitaţie publică (respectiv fiecare în parte sau 
mai multe bunuri împreună), art. 768 alin. (3) impune ca, prin modul de vânzare, acestea 
să nu se deprecieze, tocmai pentru a nu le scădea valoarea în mod accidental sau voit. 

În această materie a vânzării silite a bunurilor mobile, prezintă o relevanţă deosebită 
norma art. 768 alin. (4), care stabilește expres o limitare a posibilităţii scoaterii la vân- 
zare a bunurilor urmăribile ale debitorului. Această limitare devine incidentă în situaţia în 
care, anterior, s-au ridicat și sume de bani de la debitor, în sensul că executorul judecăto- 
resc va vinde o cantitate de bunuri mobile numai în măsura în care sumele deja ridicate 
nu acoperă creanţa creditorului urmăritor și accesoriile acesteia, împreună cu cheltuie- 
lile de executare. Textul are și un al doilea înţeles, anume că, într-o astfel de situaţie, dacă 
debitorul are mai multe bunuri, executorul nu le va scoate pe toate la licitaţie, ci doar o 
cantitate suficientă dintre acestea, astfel încât să acopere creanţa creditorului urmăritor 
și accesoriile ei, împreună cu cheltuielile de executare. 

Dacă la vânzare participă și creditorii urmăritori și/sau interveniențţi, aceștia nu pot 
adjudeca bunurile, nici personal, nici prin persoane interpuse, la un preț mai mic de 75% 
din prețul de pornire a licitaţiei; dacă adjudecatar este însuși creditorul urmăritor, la lici- 
tație neparticipând alţi creditori ori, deși participă, aceștia au un rang de preferinţă infe- 
rior creditorului adjudecatar, cel din urmă poate depune în contul preţului creanta sa, în 
tot sau în parte. 

Prețul de ia care începe vânzarea la licitaţie a bunurilor este cel înscris în publicați- 
ile sau anunţurile făcute anterior, în conformitate cu dispoziţiile art. 761 alin. (2) NCPC. 

Cele 3 strigaări la care se referă art. 768 trebuie făcute de către executorul judecăto- 
resc în așa manieră, încât, în intervalele de timp dintre ele, să permită posibilitatea de 
supralicitație sau alte opţiuni. Oricum, după efectuarea celor 3 strigări, bunul sau bunu- 
rile se adjudecă de către cel care a oferit ce/ mai mare preț, iar dacă există un singur lici- 
tator, acesta va adjudeca doar dacă a oferit pretul de începere a licitației. 

Norma art. 768 alin. (6) se ocupă de o ipoteză particulară, aceea în care bunul ce face 
obiectul licitaţiei ar fi grevat de vreun drept rea! de folosință, care s-a născut ulterior 
înscrierii vreunei ipoteci. În acest caz, la primul termen fixat pentru vânzare, strigările 
trebuie să înceapă iniţial de la preţul cel mai mare oferit. Când lipsește însă o astfel de 
ofertă, legiuitorul stabilește un criteriu cert: licitaţia va porni de la prețul înscris în publi- 
caţia de vânzare, din care se va scădea valoarea acestor drepturi care grevează bunul, 
valoare care urmează a fi calculată potrivit art. 757 alin. (2) NCPC. 

Mai mult, alineatul următor stabilește reguli și pentru situaţia în care nu se poate 
obține un preţ pe baza căruia creditorul urmăritor să își îndestuleze creanta tocmai din 
cauza existenţei drepturilor care grevează bunurile, ipoteză în care, prin excepţie, execu- 
torul judecătoresc este obligat să reia licitația în aceeași zi. De această dată însă, bunul 
urmărit se va vinde liber de drepturile care îl grevează, fapt materializat prin aceea că 
preţul de pornire a licitaţiei va fi cel înscris iniţial în publicaţia de vânzare, fără a se mai 
proceda la diminuarea la care se referă art. 768 alin. (6). 

Și mai mult, dacă nici la această a doua licitaţie nu se obţine preţul de începere a 
licitaţiei, legiuitorul obligă la o a treia licitaţie, desfășurată în aceeași zi, însă de această 
dată vânzarea silită a bunului va începe de la preţul de 75% din cel înscris în publicaţii sau 
anunţuri, iar adjudecatar va fi declarat cel care va oferi cel mai bun (mare) pret. 

Textul art. 768 alin. (8) trebuie corelat și cu dispoziţiile art. 766 alin. (3) NCPC, astfel 
că adjudecarea bunurilor de către creditorul urmăritor sau de către cei intervenienţi în 
contul propriilor creanţe nu va putea avea loc decât la acest prim termen fixat pentru 
licitaţie și numai în măsura în care aceste categorii de persoane oferă cel puţin 75% din 
preţul înscris în publicaţii sau anunţuri. 

Precizăm că atât cea de-a doua, cât și cea de-a treia licitaţie, chiar dacă trebuie des- 
fășurate la același termen, presupun tot respectarea celor 3 strigări succesive, cu lăsarea 
unor intervale de timp între ele, astfel încât să permită posibilitatea de supralicitaţie sau 
alte opțiuni. 

Cu toate acestea, există posibilitatea ca nicio persoană să nu adjudece bunurile 
mobile scoase la vânzare la acel termen, astfel că legiuitorul a prevăzut ca licitația să se 
reia la un alt termen, care va fi fixat așa încât să se asigure realizarea formalităţilor de 
publicitate prevăzute de art. 761 NCPC, însă nu mai târziu de 20 de zile de la data primei 
licitaţii. După cum se observă, legiuitorul a încercat să găsească o soluţie pentru a facilita 
vânzarea silită a bunurilor mobile cât mai rapid, chiar dacă aceasta presupune vânzarea 
la valori reduse cu mult față de contravaloarea acelor bunuri. 

Astfel, la termenul nou fixat, vânzarea bunurilor va începe de la o valoare diminuată 
iniţial la jumătate (50%) din preţul iniţial înscris în publicaţii sau anunţuri, iar dacă nici la 
acest preţ bunurile mobile nu se vând, la același termen executorul va face o nouă lici- 
tație, oferind bunurile /a ce! mai mare preț oferit, indiferent că există un singur licitator 
sau mai mulţi. Această soluţie, deși pare să asigure interesul imediat al creditorului, nu 
este lipsită de critică. În realitate, nu credem că ar asigura nici interesul deplin al credito- 
rului, iar debitorul va suferi în toate cazurile o diminuare forțată și excesivă a propriului 
patrimoniu. 

De pildă, dacă debitorul nu are și alte bunuri urmăribile, iar prin vânzarea silită a 
bunurilor mobile ale acestuia, potrivit dispoziţiilor art. 768 alin. (9) NCPC, se obţine o 
sumă neîndestulătoare pentru acoperirea creanţei, creditorul rămâne nesatisfăcut, pen- 
tru că nu mai are altă posibilitate de recuperare a diferenţei de creanţă, iar, din punctul 
de vedere al debitorului, și acesta poate suferi o pierdere, deoarece este posibil ca, în 
ipoteza în care s-ar fi obținut preţul real al bunurilor vândute silit, să fi rămas în patri- 
moniul său o parte dintre bunuri, a căror vânzare nu ar mai fi fost necesară (dacă s-ar fi 
obținut deja sumele necesare din vânzarea doar a unora dintre ele). 

Din coroborarea dispoziţiilor art. 768 alin. (9) cu cele ale art. 766 alin. (3) NCPC rezultă 
că, la acest nou termen fixat pentru licitaţie, interveniențţii sau creditorul urmăritor nu 
pot adjudeca decât dacă — indiferent de valoarea de începere a licitaţiei (de 50% din pre- 
tul înscris în publicații și anunţuri) — oferă ce! mai puţin preţul de 75% din cel înscris în 
publicații sau anunturi. 

Din alt punct de vedere, o astfel de posibilitate prevăzută expres de lege poate da 
naștere unor abuzuri în executare, prin fraudarea legii. 

Legiuitorul se preocupă și de situaţia existenţei unui concurs între un licitator pur și 
simplu și un licitator care are un drept de preempțiune asupra bunului urmărit, ipoteză 
în care, fa pret egal, va fi preferat titularul unui astfel de drept. Aceasta însă numai în 
situaţia în care există și un contraofertant, altfel, titularul dreptului de preemțiune ar 
putea adjudeca și la cel mai mare preţ pe care chiar el îl oferă. 

Dispoziţiile art. 768 alin. (11) NCPC stabilesc o excepţie, prevăzând că dispoziţiile 
alin. (8) și (9) nu se aplică atunci când bunurilor scoase la licitaţie sunt din categoria celor 
supuse pieirii, degradării, alterării sau deprecierii. Derogarea constă în faptul că, în pri- 
vinţa acestora, nu se vor mai aplica pragurile minime obligatorii de pornire a licitaţiei, ci 
vânzarea poate fi realizată /a orice preț, chiar și la primul termen fixat pentru vânzare (pe 
ideea că, în privinţa acestor categorii de bunuri, un termen viitor ar echivala cu faptul că 
licitaţia ar putea deveni lipsită de obiect din cauza dispariţiei sau degradării lor). În acest 
caz, nu va prezenta relevanţă nici faptul că ar putea exista mai mulţi licitatori sau doar 
unul singur, care se oferă să cumpere aceste bunuri. Rațiunea legiuitorului în acest caz a 
fost de a se evita o pierdere. 

Totodată, art. 768 alin. (12) impune executorului să întocmească și să păstreze o evi- 
denţă, un inventar cu privire la bunurile vândute și preţul cu care acestea s-au vândut. 


Art. 769. Stingerea dreptului de preempțiune. Titularul unui drept de pre- 
empțiune care nu a participat la licitaţie nu va mai putea să îşi exercite dreptul 
după adjudecarea bunului. 


COMENTARIU 


Textul instituie, de facto, o sancțiune. Astfel, titularul unui drept de preemţiune în 
privinţa bunului scos la licitaţie este decăzut din dreptul de a mai putea invoca ulterior 
acest beneficiu (și de a-și exercita efectiv acest drept), dacă nu a luat parte la licitaţie. 

Pentru a opera însă sancţiunea, este necesar ca beneficiarul dreptului de preemţiune 
să fi avut cunoștință de scoaterea bunului la vânzare silită, de data, ora şi locul licitației. 
Per a contrario, dacă el nu a cunoscut aceste lucruri, de principiu, ar putea formula con- 
testație la executare, solicitând și repunerea în termen. Însă o astfel de soluție prezintă 
interes numai în ipoteza în care bunul asupra căruia poartă dreptul de preemţiune nu a 
fost deja adjudecat. 

Art. 770. Depunerea şi consemnarea prețului. (1) După adjudecarea bunu- 
lui, adjudecatarul este obligat să depună de îndată întregul preţ, în numerar ori 
cu ordin de plată sau orice alt instrument legal de plată; la cererea sa, acceptată 
de creditor sau de reprezentantul său, preţul se va putea depune şi ulterior, în cel 
mult 5 zile de la data licitaţiei. 

(2) În cazul în care adjudecatar este însuşi creditorul urmăritor şi nu participă 
alți creditori la urmărire sau, deşi participă, aceştia se află într-un rang de pre- 
ferință inferior creditorului adjudecatar, el va putea depune în contul prețului 
creanta sa, în tot sau în parte. Dacă prețul bunului este mai mare decât valoarea 
creanţei, creditorul va putea depune în contul prețului creanța sa numai dacă 
depune, de îndată sau în cel mult 5 zile de la data licitației, diferența dintre prețul 
de adjudecare şi valoarea creanţei. 

(3) Dacă prețul sau, după caz, diferența de preț nu se va depune potrivit 
alin. (1) sau (2), se va relua licitaţia ori, după caz, o altă modalitate de valorificare 
a bunului, la acelaşi termen sau la un alt termen, pentru care se vor împlini for- 
malitățile de publicitate prevăzute de art. 761, iar primul adjudecatar va fi răs- 
punzător atât de scăderea prețului obținut la a doua vânzare, cât şi de cheltuielile 
făcute pentru aceasta; aceste sume se vor stabili de către executorul judecătoresc 
prin proces-verbal care constituie titlu executoriu şi se vor reține cu precădere 
din suma depusă conform art. 767. 

(4) Executorul judecătoresc va consemna de îndată sumele de bani încasate, 
păstrând dovada consemnării. Despre aceasta el va face menţiune şi în procesul- 
verbal de licitaţie. 


COMENTARIU 


Imediat după adjudecarea bunului, persoana care l-a adjudecat trebuie să depună 
întregul preţ al acestuia, în numerar, cu ordin de plată ori cu orice alt instrument legal de 
plată; la cererea adjudecatarului, acceptată de creditor sau de reprezentantul său, pre- 
tul poate fi depus în maximum 5 zile; în situaţia în care adjudecatarul nu depune preţul, 
va fi obligat să suporte scăderea preţului la a doua vânzare și cheltuielile făcute pentru 
aceasta, întrucât licitaţia va fi reluată sau se va recurge la o altă modalitate de valorificare 
a bunului, de exemplu, vânzare directă. 

Prin „preț întreg”, noţiune prevăzută de art. 770 alin. (1), se înțelege diferenţa dintre 
suma consemnată conform art. 767 și cea pentru care bunul a fost vândut. 

Primul adjudecatar este răspunzător pentru scăderea prețului vânzării, în sensul că, 
dacă la noua licitaţie bunul este adjudecat pentru un preţ mai mic, diferenţa va fi supor- 
tată de el și reținută din garanţia depusă conform art. 767 NCPC. 

În jurisprudenţă s-a arătat că „nu este interzisă participarea la a doua licitaţie a pri- 
mului adjudecatar, acesta urmând să plătească diferenţa de preț cât a scăzut preţul la a 
doua vânzare”, 


i) C,S.]., dec. nr. 1064/1997, în . Les, Legislaţia executării silite. Comentarii și explicaţii, Ed. C.H. Beck, București, 
2007, p. 220. 

Art. 771. Închiderea licitaţiei. (1) Licitaţia se va închide de îndată ce din 
sumele obținute se pot acoperi toate creanţele ce se urmăresc, precum şi toate 
cheltuielile de executare. 

(2) Executorul judecătoresc va declara închisă licitaţia şi în cazul în care în 
timpul acesteia survine vreuna dintre situaţiile prevăzute la art. 702 sau, după 
caz, la art. 750. 


COMENTARIU 


Închiderea licitaţiei se produce imediat ce s-au obținut sumele necesare îndestulării 
tuturor creanţelor care fac obiectul executării, inclusiv toate cheltuielile de executare, 
astfel cum au fost stabilite de executorul judecătoresc. 

Cu toate acestea, licitaţia va fi declarată închisă și în situaţiile prevăzute art. 750 
NCPC, când se oprește urmărirea fie ca urmare a faptului că debitorul urmărit a plătit 
creanţa, accesoriile și cheltuielile de executare, fie face depunerea cu afectațiunea spe- 
cială prevăzută la art. 720, predând executorului recipisa de consemnare, precum și dacă 
survine vreuna dintre situaţiile de încetare a executării prevăzute la art. 702 NCPC. 


Art. 772. Procesul-verbal de licitație. (1) După închiderea licitaţiei, execu- 
torul judecătoresc va întocmi un proces-verbal despre desfăşurarea şi rezultatul 
acesteia. Acest proces-verbal va cuprinde, în afara datelor şi menţiunilor prevă- 
zute la art. 678, sub sancţiunea nulității: 

a) arătarea locului, datei şi orei când licitaţia a început şi s-a terminat; 

b) indicarea procesului-verbal de sechestru şi constatările prevăzute la art. 764 
alin. (2); 

c) arătarea bunurilor vândute, prețul rezultat din vânzarea lor, precum şi 
numele sau denumirea fiecărui adjudecatar. 

(2) Procesul-verbal va fi semnat de executor, de debitor şi de creditorul urmă- 
ritor, dacă au fost de faţă, precum şi de adjțudecatar. Dacă vreuna dintre aceste 
persoane nu poate sau refuză să semneze, se va face mențiune despre aceasta în 
procesul-verbal. 

(3) Lista prevăzută la art. 768 alin. (12) şi raportul de expertiză, dacă va fi 
cazul, se anexează la procesul-verbal şi se păstrează împreună cu procesul-verbal 
de licitație la dosarul de executare. 


COMENTARIU 


Imediat după închiderea licitaţiei, executorul judecătoresc trebuie să încheie un pro- 
ces-verbal, în care să descrie desfășurarea licitaţiei și rezultatul acesteia, proces-verbal 
care va fi semnat de executor, creditor, debitor și adjudecatar. 

Refuzul debitorului de a semna procesul-verbal nu împiedică întocmirea acestuia, ci 
executorul va face menţiunea despre refuz în cuprinsul său. 

Lipsa unei menţiuni dintre cele prevăzute la art. 772 alin. (1) atrage nulitatea proce- 
sului-verbal, în condiţiile art. 176 NCPC. 

În jurisprudenţă s-a decis că faptul că debitorul cu rea-credinţă a sustras autoturis- 
mul de la locul licitaţiei, în timpul desfășurării acesteia, nu constituie motiv de anulare 
a procesului-verbal de licitaţie și a actului de adjudecare, ca act subsecvent desfăşură- 
rii licitației, deoarece, în acest mod, debitorul își invocă propria turpitudine, ceea ce nu 

este permis nimănui, conform principiului de drept nemo auditur propriam turpitudinem 
allegans. in aceste condiții, nu se poate reține că licitaţia s-a desfășurat în lipsa bunului 
mobil urmăriti!. 


Art. 773. Eliberarea titlului de proprietate. (1) Executorul judecătoresc îi 
va elibera, sub semnătura sa, fiecărui adjudecatar în parte un certificat de adju- 
decare, care va cuprinde data şi locul licitaţiei, numele adjudecatarului, indicarea 
bunului adjudecat şi, după caz, a prețului plătit sau care urmează să fie plătit. 

(2) Certificatul eliberat fiecărui adjudecatar constituie dovada dreptului de 
proprietate asupra bunurilor vândute; în cazul titlurilor de valoare nominative, 
adjudecatarul va putea obţine transferul acestora pe numele său, în temeiul certi- 
ficatului de adjudecare. Dacă emitentul titlurilor refuză în mod nejustificat tran- 
sferul, instanţa de executare, la cererea adjudecatarului, va da o încheiere care va 
constata transferul intervenit şi care va servi adjudecatarului la efectuarea înre- 
gistrărilor prevăzute de lege. Totodată, prin aceeaşi hotărâre, instanța va dispune 
obligarea emitentului la plata unei amenzi judiciare de la 1.000 lei la 7.000 lei, 
precum şi obligarea sa, la cererea părții interesate, la plata de despăgubiri pentru 
paguba astfel cauzată. 

(3) În toate cazurile, predarea bunului se va face după achitarea integrală a 
prețului; până la predare, debitorul suportă riscul pieirii bunului adjudecat. 

(4) După predare, executorul va dispune, din oficiu, dacă este cazul, radierea 
din registrele de publicitate a drepturilor şi sarcinilor stinse prin adjudecare care 
grevau anterior bunul adjudecat. 


COMENTARIU 


Certificatul de adjudecare eliberat ulterior încheierii procedurii de licitare de către 
executorul judecătoresc fiecărui adjudecatar constituie dovada dreptului de proprietate 
asupra bunurilor vândute. 

În cazul titlurilor de valoare nominative, adjudecatarul va putea obţine transferul 
acestora pe numele său, în temeiul certificatului de adjudecare, iar în ipoteza în care 
emitentul titlurilor refuză în mod nejustificat transferul, instanţa de executare, la cere- 
rea adjudecatarului, va da o încheiere care va constata transferul intervenit, ocazie cu 
care va dispune și amendarea emitentului cu o amendă judiciară de la 1.000 lei la 7.000 
lei, precum și obligarea sa, la cererea părții interesate, la plata de despăgubiri pentru 
paguba cauzată prin refuzul nejustificat al transferului. 

În ceea ce privește problema riscurilor, riscul pieirii bunului până la momentul predă- 
rii efective va fi suportat de către debitor în toate cazurile, chiar dacă ar fi vorba despre 
un caz de pieire fortuită a acestuia. Cum predarea bunului nu se va putea face mai îna- 
inte de achitarea integrală a preţului, iar, potrivit art. 774, dreptul de proprietate asupra 
bunului se transferă de la debitor la adjudecatar numai din momentul predării, rezultă că 
textul art. 773 constituie o aplicație a regulii de drept res perit domino. 


4) Trib. București, s. a IV-a civ., dec. nr. 156/2004, în C. Nica, Executarea silită. Practică judiciară, Ed. Hamangiu, 
București, 2008, p. 452-455. 

Art. 774. Efectele adjudecării. Prin adjudecare, cumpărătorul devine, de 
la data predării, proprietarul bunului adjudecat, liber de orice sarcini, care se 
strămută de drept asupra prețului plătit, în afară de cazul în care adjudecatarul 
ar fi de acord să fie menținute sau vânzarea s-a făcut în condiţiile art. 768 alin. (6). 


COMENTARIU 


De la data predării bunului adjudecat cumpărătorul devine proprietar al bunului, 
liber de orice sarcini, ceea ce înseamnă că dreptul de proprietate nu se va putea trans- 
mite de la debitorul urmărit la adjudecatar mai înainte de achitarea integrală a preţului 
adjudecării (așa cum rezultă din coroborarea art. 773 cu art. 774 NCPC). 

Prin derogare, dacă cumpărătorul este de acord sau dacă vânzarea s-a făcut în condi- 
tiile art. 768 alin. (6), sarcinile bunului pot fi menținute. 


Art. 775. Vicii ascunse. In cazul vânzării silite la licitaţie publică nu există 
garanție contra viciilor ascunse ale bunului vândut. 


COMENTARIU 


Spre deosebire de regulile din materia contractului de vânzare-cumpărare, unde, 
potrivit art. 1707 NCC, vânzătorul garantează cumpărătorul contra oricăror vicii ascunse 
care fac bunul vândut impropriu întrebuinţării la care este destinat sau care îi micșorează 
în asemenea măsură întrebuinţarea sau valoarea încât, dacă le-ar fi cunoscut, cumpără- 
torul nu ar fi cumpărat sau ar fi cumpărat la un preţ mai mic, în materia vânzării silite la 
licitaţie nu există garanţie contra viciilor ascunse ale bunului vândut. 

Prin ipoteză, în materia vânzării silite, transferarea proprietăţii bunului are loc în mod 
forțat, fără consimțământul vânzătorului, așa că, lipsind acordul de voinţă dintre acesta 
și adjudecatar, este inadmisibilă o cerere în anularea actului de adjudecare, chiar pe 
calea contestaţiei la executare, în care invalidarea actului se cere pe temeiul existenţei 
vreunui viciu de consimţământi”. 


Art. 776. Inadmisibilitatea desființării vânzării. Exceptii. (1) În cazul vân- 
zărilor la licitaţie publică făcute în condițiile prezentei secțiuni nu este admisibilă 
nicio cerere de desființare a vânzării împotriva terțului adjudecatar care a plătit 
prețul, în afară de cazul în care a existat fraudă din partea acestuia. Asemenea 
cerere nu poate fi făcută decât pe cale de acţiune principală. 

(2) Când adjudecatar a fost creditorul, vânzarea va putea fi desființată dacă 
există temei de nulitate, potrivit dreptului comun. 


COMENTARIU 


Această vânzare, îndată realizată, are caracter definitiv, legea permițând desființa- 
rea ei numai în cazul în care a existat o fraudă a adiudecatarului sau dacă sunt incidente 
cauze de nulitate, în ipoteza în care adjudecatar a fost însuși creditorul. Însă, când nu 
sunt incidente dispoziţiile art. 776, apreciem că terții care invocă un drept de proprie- 


1) Pentru o soluție asemănătoare, a se vedea și C.A. lași, 29 ianuarie 1915, în Em. Dan, op. cit., p. 910, p. 43, 
apud G. Boroi, O. Spineanu-Matei, Codul de procedură civilă adnotat, ed. a 3-a, Ed. Hamangiu, București, 2011, 
p. 834. 

tate sau un alt drept real asupra bunurilor ce au facut obiectul vânzării la licitaţie au la 
dispoziţie și calea unei contestaţii la executare, urmată sau nu, după caz, de o cerere de 
întoarcere a executării. 

Dacă se admite contestaţia la executare exercitată de debitorul urmărit, vânzarea 
către adjudecatarul care a plătit preţul și nu s-a comportat fraudulos, cu viclenie nu va 
fi desfiinţată. În acest caz, debitorul are dreptul la despăgubiri din partea creditorului 
urmăritor și, eventual, din partea executorului judecătoresc care a vândut bunul fără 
respectarea cerinţelor legale ale licitaţieil”. 

Atunci când adjudecatar este o terță persoană, pentru a opera desfiinţarea vânzării, 
nu este suficientă reaua-credinţă a terțului, ci este necesar a fi probată frauda, care să 
constea în manopere ale adjudecatarului realizate cu intenţia prejudicierii debitorului. 

Doar în situația în care adjudecatar este creditorul, în contul propriei sale creanţe, 
vânzarea poate fi desființată dacă se invocă incidenţa unei cauze de nulitate, fără a mai 
fi necesară demonstrarea fraudei acestuia. 

În jurisprudenţă s-a decis că, în cazul vânzării silite a bunurilor mobile urmărite, nu 
este admisibilă nicio cerere de desființare a vânzării împotriva terţului adjudecatar care 
a platit prețul, în afară de cazul în care a existat fraudă din partea acestuia. Din împreju- 
rarea că terţul adjudecatar a cunoscut valoarea de circulaţie a autoturismului, stabilită 
prin raportul de expertiză auto efectuat în cadrul executării silite, valoare mult mai mare 
decât preţul la care a adjudecat bunul, nu rezultă că a existat fraudă din partea acestuia, 
întrucât el nu se putea înscrie la licitaţia publică decât în condiţiile în care cunoștea prețul 
de pornire a licitaţiei, prevăzut în publicaţii și anunţuri. Totodată, nu se poate admite că 
participanţii la licitație publică trebuie să țină seama nu numai de propriul interes, acela 
de a achiziţiona bunuri la preţuri relativ mici, ci și de obiectivul urmărit de executarea 
silită, respectiv acoperirea creanţei rezultate prin titlul executoriu; aceasta poate repre- 
zenta cel mult un deziderat, dar nu constituie nicidecum fraudă din partea adjudecata- 
rului împrejurarea că acesta a cumpărat bunul la prețul cel mai mare oferit, nefiind ţinut 
să acţioneze pentru protejarea intereselor creditoarei și ale debitoarei, în detrimentul 
propriului interes. Conform art. 443 alin. (3) CPC 1865 (art. 768 NCPC-n.n.), dacă nu se 
obţine preţul de începere a licitaţiei, bunul va fi vândut la preţul cel mai mare oferiti”. 

Tot astfel, s-a decis că în materia desființării vânzării bunurilor mobile prin licitație 
publică există dispoziţii legale speciale, și anume art. 449 CPC 1865 (art. 776 NCPC). 

După cum se observă, legiuitorul a înţeles să deroge de la regulile de drept comun în 
materia nulităţii actelor de executare, limitând numărul motivelor de nulitate a procesu- 
lui-verbal de adjudecare la unul singur, și anume frauda adjudecatarului în cazul în care 
acesta este un terţ, iar nu creditorul, fiind astfel fără relevanţă, prin ea însăși, împrejura- 
rea că împotriva debitorului se deschisese procedura falimentului! 


Art. 777. Menţinerea sau încetarea unor contracte. (1) Locaţiunile şi cele- 
lalte acte juridice privitoare la bunul adjudecat rămân în ființă sau, după caz, 
încetează potrivit legii. În toate cazurile, adjudecatarul nu este ținut să respecte 
locațiunea sau un alt act juridic atunci când preţul convenit este mai mic cu o 


u M. Tăbârcă, Gh. Buta, op. cit., p. 1392. 
2! Trib. București, s. a IV-a civ., dec. nr. 346/2006, în C. Nica, op. cit., p. 455-458. 
BI Trib. Bucureşti, $. a V-a civ., dec. nr. 160/2006, idem, p. 458-461. 

treime față de prețul pieţei ori inferior celui rezultat din locaţiunile sau actele 
juridice precedente. 

(2) Plăţile făcute înainte de scadență de către locatar sau alte persoane intere- 
sate nu pot fi opuse adjudecatarului decât dacă sunt înscrise în Arhiva Electro- 
nică de Garantii Reale Mobiliare sau în alte registre publice. Dispoziţiile alin. (1) 
rămân aplicabile. 


COMENTARIU 


În raport de condiţiile în care s-au constituit, și celelalte acte juridice privitoare la 
bunul adjudecat rămân în ființă sau, după caz, încetează. 

Pot exista situații în care adjudecatarul este obligat să respecte locațiunea, însă, 
atunci când preţul convenit este mai mic cu o treime faţă de preţul pieţei ori inferior 
celui rezultat din locațiunile sau actele juridice precedente, adjudecatarul poate dispune 
încetarea locaţiunii. 

Dacă locatarul sau alte persoane interesate au plătit anterior scadenţei ratele locati- 
unii, acestea pot fi opuse adjudecatarului doar dacă au fost înscrise în Arhiva Electronică 
de Garantii Reale Mobiliare sau în alte registre publice. În caz contrar, plata nu va pro- 
duce niciun efect față de adjudecatar. 


$4. Dispoziţii speciale 


Art. 778. Preluarea bunului în contul creanţei. (1) În cazul în care bunul 
sechestrat nu s-a putut vinde în condițiile prezentei secțiuni, orice creditor care, 
potrivit legii, putea cere executarea silită asupra bunurilor mobile ale debitorului 
îl poate prelua în contul creanţei sale la prețul stabilit în publicaţiile sau anunțu- 
rile de vânzare pentru ultimul termen de licitație. Dacă acest pret este mai mare 
decât valoarea creanţei, creditorul poate prelua bunul numai dacă depune, în 
condiţiile art. 770 alin. (1), suma de bani ce reprezintă diferența dintre preț şi 
valoarea creanţei. 

(2) Dacă mai mulţi creditori vor să preia bunul în condiţiile alin. (1), acesta 
va fi atribuit potrivit ordinii de preferinţă stabilite la art. 864 şi 866. În cazul cre- 
ditorilor de rang egal, aceştia vor prelua bunul în coproprietate proporțional cu 
valoarea creanţei fiecăruia. 


COMENTARIU 


Dacă în urma licitaţiei bunurile sechestrate nu s-au putut vinde, orice creditor(deci 
nu doar creditorul urmăritor) le poate prelua în contul creanţei sale, la preţul din publi- 
caţiile sau anunţurile de vânzare pentru ultimul termen de licitaţie, iar dacă acest preţ 
depășește valoarea creanţei, acesta va depune diferenţa, potrivit art. 770 alin. (1) NCPC. 

Dreptul de a prelua bunul aparţine oricărui creditor care avea dreptul de a solicita 
începerea executării silite împotriva debitorului, chiar dacă nu a demarat această pro- 
cedură. 

Dacă mai mulți creditori solicită preluarea bunului, ordinea acestora se va stabili 
potrivit art. 864 și art. 866 NCPC, dispoziţii care dispun asupra rangului creanţelor cu 
preferinţă generală. 

Art. 949. Restituirea sau predarea unor bunuri. (1) Bunurile sechestrate 
care nu au putut fi valorificate în condiţiile prezentei secțiuni rămân indisponi- 
bilizate cel mult un an de la data aplicării sechestrului. În cursul acestui termen, 
executorul judecătoresc poate proceda din nou la valorificarea acestor bunuri. 
Dacă nici după expirarea acestui termen bunurile nu pot fi valorificate, iar cre- 
ditorul refuză să le preia în contul creanţei, ele se restituie din oficiu debitorului 
sau unui reprezentant al său. 

(2) În cazul în care debitorul căruia ar urma să i se restituie bunurile potrivit 
alin. (1) nu se mai află la domiciliul cunoscut şi nici nu ar putea fi identificat în 
alt loc, iar bunurile respective ar urma să treacă, potrivit legii, în proprietatea 
privată a unității administrativ-teritoriale unde executorul judecătoresc îşi are 
sediul, acesta le va preda organului competent. 

(3) Despre predarea bunurilor prevăzute la alin. (2) executorul judecătoresc 
va încheia un proces-verbal, ce va fi semnat de el şi de organul căruia i s-a făcut 
predarea. 


COMENTARIU 


Dacă bunurile sechestrate nu s-au vândut la licitaţie și nici nu au fost preluate de cre- 
ditori în contul creanţelor lor, ele rămân indisponibilizate termen de un an, calculat de la 
data aplicării sechestrului, perioadă în care executorul judecătoresc poate relua proce- 
dura de valorificare; dacă nici după expirarea unui an de zile bunurile nu s-au valorificat, 
ele vor fi restituite debitorului. 

Dacă debitorul nu mai locuiește la adresa cunoscută și este imposibil de identificat 
noua adresă a acestuia, bunurile vor intra în proprietatea privată a unităţii administrativ- 
teritoriale unde executorul judecătoresc își are sediul, fiind predate organului compe- 
tent pe baza procesului-verbal întocmit de acesta. 


Secțiunea a 3-a. Poprirea 


COMENTARIU 


1. Natura juridică a popririi. Poprirea reprezintă o formă a executării silite indirecte 
prin care se valorifică sumele de bani, titlurile de valoare ori alte bunuri mobile incorpo- 
rale urmăribile datorate debitorului ori deţinute în numele său de către o terță persoană 
sau pe care acesta din urmă i le va datora în viitor, în baza unor raporturi juridice exis- 
tente, creditorul subrogându-se în drepturile debitorului său, temporar și condiționat. 
Mai exact, poprirea constituie o formă de executare a creanţelor, constând în indisponi- 
bilizarea unor bunuri în mâinile terțului poprit — debitor al persoanei executate silit —, în 
scopul achitării directe a creanţei poprite către creditor. 

Poprirea prezintă multe avantaje faţă de celelalte forme de realizare a creanţelor, 
riscurile fiind mai reduse decât în cazul altor forme de executare silită. Această formă 
de executare este deosebit de utilizată ori de câte ori este posibil, deoarece, pe de o 
parte, este cu mult mai rapidă decât ale modalităţi de executare, iar, pe de altă parte, 
cel care plătește este întotdeauna terţul poprit, nefiind posibilă sustragerea debitorului 


W Pentru dezvoltări, a se vedea: $. Zilberstein, V.M. Ciobanu, op. cit., p. 360-340; i. Leş, Legislaţia executării 
silite, p. 230-231; G. Răducan, op. cit., p. 145 şi urm. 

de la executare. Astfel, când este identificat un tert solvabil, debitor al urmăritului, valo- 
rificarea creanţei creditorului este — de regulă — certă și posibilă, iar eventualul debitor 
de rea-credinţă nu se poate opune executării, plata urmând a fi efectuată de debitorul 
său direct în mâna creditorului urmăritor. Întrucât poprirea trebuie să se realizeze prin 
intermediul unei proceduri suple și rapide în vederea recuperării creditului, legiuitorul a 
asigurat celeritatea executării prestației la care debitorul este obligat printr-un titlu exe- 
cutoriu tocmai prin normele care reglementează această procedură. 

Fundamentul popririi constă nu numai în dreptul de gaj al creditorilor asupra patrimo- 
niului debitorului (ca pentru celelalte forme de executare silită indirectă), ci și în mijlocul 
procedural pus la îndemâna creditorilor de către art. 1560 NCC, așa-numita acţiune oblică, 
ipostază din care am putea aprecia că poprirea ar presupune două etape (abstracte): prima 
ar consta în aducerea creanţței din patrimoniul terțului poprit în patrimoniul debitorului 
poprit, iar a doua ar consta tocmai în urmărirea silită a sumei respectivel!. 


2. Condiţiile popririi. Condiţiile necesare înfiinţării popririi vizează raporturile juridice 
preexistente, respectiv: 

a) să existe o creanţă rezultată dintr-un raport obligaţional creat între creditorul 
popritor și debitorul poprit; 

b) să existe o creanţă rezultată dintr-un raport obligaţional creat între debitorul 
poprit și terțul poprit, ultimul fiind dator primuluil?. 

Astfel, în cadrul acestei forme de executare silitä se întâlnesc, de regulă, trei subiecte, 
rezultând de aici trei raporturi juridice. Primul există între creditorul popritor şi debito- 
rul poprit și este un raport direct de la creditor la debitor. Un al doilea raport juridic, 
care este tot unul direct de la creditor la debitor, există între debitorul poprit și terţul 
poprit (de multe ori raportul dintre debitor și terțul poprit izvorăște dintr-un contract 
de muncă, salariul fiind un element patrimonial ușor de urmărit de către creditori, ceea 
ce face din poprire un mijloc rapid și eficient de stingere a creanţelor, însă în condiţiile 
și limitele prevăzute de art. 728 NCPC). Ambele raporturi preexistă înființării popririi. Ca 
efect al validării popririi, se naște un al treilea raport juridic, între creditorul popritor și 
terțul poprit. 

3. Subiectele popririi. De regulă, subiectele popririi sunt: 

a) creditorul popritor (creditorul urmăritor, cel care solicită înfiinţarea popririi), indi- 
ferent că este un creditor chirografar sau unul privilegiat, precum şi succesorii săi univer- 
sali sau cu titlu universal, ca şi succesorii cu titlu particular ai creditorului — subdobân- 
ditorii convenţionali ori creditorii personali ai acestuia, pe calea acţiunii oblice; oricum, 
creanţa trebuie să fie stabilită printr-un titlu executoriu. Atunci când vorbim de poprire 
executorie, creditorul popritor este titularul titlului executoriu, cel căruia i se datorează, 
el fiind cel care trebuie să justifice atât calitatea sa procesuală activă, cât și calitatea pro- 
cesuală pasivă a debitorului poprit și a terțului poprit, sub sancţiunea respingerii cererii 
de poprire, după caz, fie ca fiind introdusă de o persoană fără calitate procesuală activă, 
fie ca fiind introdusă contra unei persoane fără calitate procesuală pasivă (potrivit dispo- 
zițiilor art. 40 NCPC). 

Tot astfel, creditorul unei creanţe care a fost stabilită printr-o hotărâre judecătorească 
străină sau printr-o hotărâre arbitrală străină poate utiliza procedura popririi numai după 


1) A se vedea și G. Boroi, D. Rădescu, Codul de procedură civilă comentat și adnotat, Ed. All Beck, București, 1994, 
p. 755. 
3 G. Răducan, op. cit., p. 140. 

ce, în prealabil, a obținut exequatur-ul/hotărârea de recunoaștere, fie în condiţiile Regu- 
lamentului CE nr. 44/2901, fie ale Regulamentului CE nr. 805/2004, fie în condiţiile drep- 
tului comun potrivit procedurii prevăzute în Cartea a VIl-a privind procesul civil interna- 
tional a noului Cod de procedură civilă; 

b) debitorul poprit (debitorul urmărit, cel care este obligat faţă de creditorul popri- 
tor), care poate fi orice persoană fizică sau juridică ce este obligată prin titlul executoriu, 
cu precizarea că trebuie să fie atât debitor al creditorului urmăritor, cât și creditor al ter- 
tului poprit. Debitorul poprit va fi orice persoană care, fiind obligată faţă de creditorul 
popritor la plata unei sume de bani printr-un titlul executoriu, nu își îndeplineşte bene- 
vol obligaţia înscrisă în acesta și care, simultan, are și calitatea de creditor faţă de o terță 
persoană: terțul poprit [care, în baza unor raporturi juridice preexistente, este ținut să îi 
dea debitorului poprit (creditorul său) o sumă de bani, un titlu de credit ori alte bunuri 
mobile incorporale]; 

c} terțul poprit este terța persoană care, la rândul său, este debitor al debitorului 
poprit. De regulă, terţul poprit poate fi orice persoană fizică ori juridică de drept public 
ori de drept privat care, în baza raportului juridic, îi datorează debitorului sume de bani, 
titluri de valoare ori alte bunuri mobile incorporale urmăribile, legătura juridică în baza 
căreia terţul este obligat fiind cea care îi conferă calitatea de subiect de drept în această 
procedură. Însă nu orice legătură juridică poate justifica înfiinţarea popririi în mâinile 
terțului, ci doar aceea care îi asigură acestuia independenţa față de debitor, o poziţie 
de egalitate în raportul juridic, atât în privinţa prestaţiilor, cât și în aceea a conduitei 
părțilorii. 

Împărtășim opinia doctrinară!2 potrivit căreia de esenţa popririi nu este numă- 
rul subiectelor, ci numărul raporturilor juridice. Astfel, pot exista popriri cu doar două 
subiecte (este cazul popririi în propriile mâini ale creditorului, când aceeași persoană 
este atât creditor popritor, cât și tert poprit, când creditorul nu ar putea opune compen- 
sația legală, precum și atunci când una dintre părţi cumulează calitatea de creditor cu 
cea de debitor) și popriri cu patru subiecte, atunci când creditorul poprește sumele sau 
efectele pe care datornicul debitorului poprit le are de primit de la un debitor al său, de 
exemplu, dacă proprietarul înființează o poprire în mâinile unui debitor al subchiriașului, 
pentru chiria pe care o datorează chiriașul săul?. 

Raporturile juridice care se stabilesc între creditor și debitor, pe de o parte, și între 
debitor si terțul poprit, pe de altă parte, sunt raporturi juridice directe (izvorând fie dintr-o 
creanță, fie dintr-un fapt juridic), prealabile înfiinţării popririi. Al treilea raport juridic 
al popririi, născut între creditorul popritor și terțul poprit ca efect al validării popririi, 
rezidă în obligaţia terțului poprit de a consemna sumele de bani sau, după caz, de a 
indisponibiliza bunurile mobile incorporale ori de a plăti sumele datorate creditorului în 
limita creanţței sale și se naște fie prin adresa de înființare a popririi, fie prin hotărârea de 
validare a acesteia între creditor și terţul poprit, scopul urmărit fiind acela de substituire 
a debitorului prin transferul judiciar al creanţei, ceea ce imprimă legăturii juridice un 
efect constitutiv, în sensul creării unui nou raport de creanţă, care, spre deosebire de 
cele ce au precedat înființarea popririi, își are un izvor juridic diferit. 


1 7. Rebeca, Executarea silită prin poprire, Ed. Hamangiu, București, 2007, p. 29. 

2 G. Boroi, D. Rădescu, op. cit., p. 755-756, în același sens, D.A.P Florescu, P Coman, T. Mrejeru, M. Safta, 
G. Bălașa, op. cit., p. 35. 

3! G. Boroi, D. Rădescu, op. cit., p. 755-756. 

Calitatea de debitor poprit este transmisibilă către succesorul în drepturi al debitoru- 
lui, neavând relevanţă dacă poprirea a fost înfiinţată împotriva autorului în timpul vieţii 
acestuia ori ulterior deschiderii succesiunii. 

Calitatea de creditor popritor se poate transmite succesorilor în drepturi pe calea 
succesiunii sau a cesionării creanţei unei alte persoane. Dacă vorbim de decesul credito- 
rului, dreptul său de creanţă se transmite către succesorii săi universali, cu titlu universal 
sau către legatarii săi particulari, aceștia având sarcina de a proba inclusiv calitatea lor 
de moștenitor. Însă, dacă a avut loc o cesiune a creanţei poprite, cesionarul are la înde- 
mână toate acțiunile și excepţiile în realizarea acestui drept, la fel ca și cedentul care i 
le-a transmis. 

Cesiunea de creanță este o excepţie aparentă de la principiul relativității efectelor 
actului juridic civil. Deși părţile convenției care are ca obiect cesiunea unei creanţe sunt 
cedentul și cesionarul, debitorul cedat fiind un terţ faţă de această convenţie, totuși, 
după ce i-a devenit opozabilă, debitorul va trebui să efectueze plata către cesionar. Este 
vorba însă de aceeași creanţă (sub aspectul obiectului, al naturii, al garanţiilor care o 
însoțesc, al eventualelor dobânzi), fiind schimbată numai persoana creditorului; oricum, 
efectele cesiunii de creanţă se produc față de debitor în temeiul legii. Însă transferul 
dreptului de creanţă îi poate fi opozabil debitorului cedat doar din momentul notificării 
cesiunii către acesta sau de la acceptarea ei, astfel încât, până la acest moment, debito- 
rul poate plăti în mod valabil creditorului. Or, într-o astfel de situaţie, creanta nu a ieșit 
de fapt din patrimoniul „cedentului” şi poate fi urmărită si de către ceilalți creditori aflati 
în concurs. Trebuie însă făcută o distincţie: 

a) atunci când cesiunea de creanţă s-a produs anterior înființării popririi ori după 
indisponibilizarea acesteia, operațiunea este valabilă, iar debitorul ori terțul poprit nu 
pot face asupra ei acte de natură a o diminua ori a o stinge; 

b) dacă cesiunea de creanţă a fost efectuată ulterior înființării popririi, operațiunea 
este inopozabilă creditorului care a înfiinţat primul poprirea, acesta putând urmări suma 
datorată de terţul în mâinile căruia a fost indisponibilizată ca și când niciodată nu a ieșit 
din patrimoniul debitorului, după cum și terţul poprit are posibilitatea să refuze plata 
creanţei către cesionari?l. 

Există însă și situaţii când înființarea popririi poate fi cerută de către o altă persoană 
decăt creditorul, legitimarea calităţii fiind recunoscută în baza unei dispoziţii legale, ase- 
mănătoare acțiunii oblice (atunci când creditorul, în numele debitorului, urmărește să 
readucă în patrimoniul acestuia creanţa, aşa încât din acest moment să o urmărească și 
să își realizeze propria creanță). Ne aflăm astfel în cazul unei popriri oblice. S-a apreciati?! 
că înfiinţarea popririi pe această cale s-ar impune atunci când creditorul chirografar nu ar 
fi în posesia unui titlu executoriu pentru începerea urmăririi silite și ar justifica interesul 
prevenirii pierderii creanţei ca urmare a pasivităţii debitorului său. 

Pe lângă creditorul chirografar, poprirea mai poate fi înființată și de către procuror, 
care, potrivit 92 alin. (1) și (5) NCPC, poate cere executarea silită a unei hotărâri pronun- 
tate în favoarea unui minor, a unei persoane puse sub interdicție și a dispăruţilor. 

În ceea ce privește obligațiilor solidare, creditorul poate să îi urmărească pe toţi debi- 
torii pentru întreaga creanţă, în același timp ori succesiv, în timp ce, în privința obligati- 


1] A se vedea și G. Boroi, C.A. Anghelescu, Curs de drept civil. Partea generală, Ed. Hamangiu, București, 2012, 
p. 232. 

2) 4, Rebeca, op. cit., p. 12-13. 

3) idem, p. 14. 


278 GABRIELA RĂDUCAN 


http://bibliotecahamangiu.re 29—Novy—2013 


TITLUL ||. URMĂRIREA SILITĂ ASUPRA BUNURILOR DEBITORULUI Art. 780 


ilor divizibile, creditorul nu poate pretinde de la debitorul său decât partea din datorie ce 
i se cuvine, existând tot atâtea raporturi juridice câţi creditori și debitori sunt. 

Trebuie reținut însă că obligaţia solidară se poate divide ope tegis atunci când se 
transmite pe calea moștenirii, astfel că fiecare moștenitor va fi obligat doar la plata cre- 
anţei corespunzătoare cotei din moştenire ce i se cuvine, iar creditorul popritor nu va 
mai beneficia faţă de moștenitori de efectele solidarităţii. Pentru o astfel de situație, 
apreciem că va fi necesară o nouă înfiinţare a unei popriri pe contul succesorului. 


Art. 480. Obiectul popririi. (1) Sunt supuse urmăririi silite prin poprire 
sumele de bani, titlurile de valoare sau alte bunuri mobile incorporale urmăribile 
datorate debitorului ori deținute în numele său de o a treia persoană sau pe care 
aceasta din urmă i le va datora în viitor, în temeiul unor raporturi juridice exis- 
tente. De asemenea, în condiţiile art. 732 alin. (1), pot fi poprite şi bunurile mobile 
corporale ale debitorului deținute de un tert în numele său. 

(2) În cazul popririi sumelor de bani din conturile bancare, pot face obiectul 
urmăririi silite prin poprire atât soldul creditor al acestor conturi, cât şi încasările 
viitoare, cu respectarea limitelor prevăzute la art. 728, dacă este cazul. 

(3) Poprirea se poate înființa şi asupra sumelor sau bunurilor mobile incorpo- 
rale pe care creditorul le datorează debitorului, dacă ambele creante sunt certe 
şi lichide. 

(4) Se va putea popri şi creanta cu termen ori sub condiţie. În acest caz, popri- 
rea nu va putea fi executată decât după ajungerea la termen ori de la data înde- 
plinirii condiției. 

(5) Nu sunt supuse executării silite prin poprire: 

a) sumele care sunt destinate unei atectațiuni speciale prevăzute de lege şi 
asupra cărora debitorul este lipsit de dreptul de dispoziţie; 

b) sumele reprezentând credite nerambursabile ori finanţări primite de la 
instituţii sau organizații naționale şi internaționale pentru derularea unor pro- 
grame ori proiecte; 

c) sumele aferente plăţii drepturilor salariale viitoare, pe o perioadă de 3 luni 
de la data înființării popririi. Atunci când asupra aceluiaşi cont sunt înființate 
mai multe popriri, termenul de 3 luni în care se pot efectua plăţi aferente drep- 
turilor salariale viitoare se calculează o singură dată de la momentul înființării 
primei popriri. 


COMENTARIU 


1. Bunuri care pot forma obiectul popririi. Obiectul popririi constă în sume de bani, 
titluri de valoare, precum și în alte bunuri mobile incorporale urmăribile; toate aces- 
tea trebuie să fie datorate debitorului poprit, de principiu, de către o terță persoană 
la data înfiinţării popririi ori în viitor. Astfel, pot fi poprite sumele de bani sau orice alte 
bunuri mobile urmăribile, datorate de către terțul poprit debitorului poprit sau deţinute 
de către terțul poprit pentru debitorul poprit, nu însă și bunurile imobile. 

Textul art. 780 reia dispozițiile fostului art. 452 CPC 1865, dar le completează, expli- 
citând categoriile de bunuri ce pot face obiectul popririi. Astfel, teza a Il-a a alin. (1) 
prevede că pot face obiectul popririi inclusiv bunurile mobile corporale ale debitoru- 

lui deținute de un tert în numele sdu, în condiţiile art. 732 alin. (1) NCPC referitoare la 
sechestrarea bunurilor aflate în mâinile terţilor. 

Tot astfel, în cazul popririi sumelor de bani din conturile bancare (care, alaturi de 
popririle pe salarii, constituie majoritatea cazurilor în care se uzitează poprirea), obiec- 
tul urmăririi silite prin poprire nu este constituit exclusiv de soldul creditor al acestor 
conturi, ci poate fi constituit și din încasările viitoare. În această ultimă situaţie, trebuie 
ţinut cont și de respectarea limitelor prevăzute la art. 728 NCPC, atunci când acestea 
sunt incidente. 

În literatura juridică!!! s-a subliniat că ceea ce se urmărește este soldul! propriu-zis, 
iar nu contul, care nu îndeplinește decât rolul unui instrument prin intermediul căruia 
au loc operațiunile bancare. Practic, reținem şi noil? că poprirea se poate înfiinţa asupra 
soldului creditor al contului bancar, fiindcă numai acest sold exprimă obligaţia băncii faţă 
de titularul său. 

În jurisprudenţă!?! s-a decis că poprirea poate fi înfiinţată ṣi asupra unui cont lipsit de 
disponibil! bânesc, atât datorită caracterului mixt al popririi, ca act de conservare şi de 
urmărire, cât și garanţiei comune a creditorilor prevăzută de art. 2324 NCPC, un aseme- 
nea cont putând fi alimentat oricând datorită sistemului de tranzacţii comercial-bancare 
în care este angajat debitorul. 

Tot în jurisprudenţă!“! s-a decis că „poprirea trebuie validată pentru întreaga sumă 
cuprinsă în titlul executoriu, urmând ca, pe măsură ce se alimentează contul, sumele să 
fie reţinute până la concurenţa debitului”. Tot astfel, instanţa supremă a decis că „popri- 
rea poate fi validată chiar şi în cazul în care debitorul nu are disponibil bănesc în contul 
deschis la terţul poprit, executarea popririi urmând să aibă loc în măsura alimentării con- 
tului! Aceste soluţii sunt firești, deoarece, câtă vreme debitorul deţine un cont la terţul 
poprit, indiferent dacă acest cont are sau nu disponibil bănesc la momentul soluționă- 
rii cererii de validare, instanţa de executare trebuie să valideze poprirea înființată, așa 
încât, ori de câte ori vor intra sume de bani în acel cont, acestea să fie puse la dispoziţia 
creditorului. 

În privința posibilităţii operării compensării între două solduri, apreciem că este posi- 
bilă compensarea soldurilor anterior înființării popririi, în temeiul unei convenţii de com- 
pensare încheiate între bancă și client, care să fie opozabilă și creditorului, dar numai 
dacă nu s-a urmărit fraudarea intereselor acestuia. Compensarea nu ar putea opera însă 
dacă anterior începerii urmăririi silite s-a atribuit contului o afectaţiune specială. Ulterior 
înfiinţării popririi, ca urmare a indisponibilizării contului terțului poprit, nu este permisă 
nicio operațiune de debitare, cu excepția acelora de alimentare, sub sancţiunea revo- 
cării oricărui act făcut în frauda interesului creditorului sau a răspunderii băncii pentru 
prejudiciul cauzat‘. 

Pe de altă parte, textul art. 780 alin. (2) NCPC dispune că fac obiectul popririi inclusiv 
„încasările viitoare”. Norma este firească, având în vedere faptul că prin sume datorate 
de către terțul poprit debitorului poprit se înţelege nu doar sumele exigibile la momen- 


3 /, Deleanu, Tratat de procedură civilă, vol. II, ed. a 2-a, Ed. C.H. Beck, București, 2007, p. 452 și 588. 

2) În același sens, a se vedea și /. Turcu, Aspecte controversate ale popririi bancare, în R.D.C. nr. 12/1997, p. 15-21. 
3) C,S.]., S.U., dec. nr. 4/1998, în B.J 1998; C.A. Timișoara, s. com., dec. nr. 251/1998, nepublicată; C.A. Galaţi, s. 
com., dec. nr. 176/1998, nepublicată; C.A. Bacău, s. pen., dec. nr. 1404/1996, nepublicată; C.A. Oradea, s. civ., 
dec. nr. 350/1999, nepublicată, apud t. Rebeca, op. cit., p. 48. 

4 C.A. Bucureşti, s. a IV-a civ., dec. nr. 1276/2000. În același sens, C.A. București, s. a IV-a civ., dec. nr. 3830/2000. 
5) C.S.J., s. civ., dec. nr. 1331/1997, în B.J. Baza de date. 

9 7. Rebeca, op. cit., p. 50. 

tul înfiinţării popririi, ci și sumele care se vor datora în viitor, deci și sumele care fac 
obiectul unei datorii existente, dar neexigibile în momentul înființării popririi, ca și cele 
care fac obiectul unei datorii ce se va naște ulterior înfiinţării popririi, dar dintr-un raport 
juridic existent la acea dată între terţul poprit și debitorul poprit. 

De asemenea, „încasările viitoare” ale debitorului pot forma obiectul popririi, întru- 
cât și ele alcătuiesc garanția comună a creditorilor, potrivit art. 2324 NCC. Această solu- 
ţie legală prezintă avantaje evidente pentru creditorul popritor, fără a-l prejudicia pe 
terțul poprit, întrucât plata se va face numai după ce se va naște sau va deveni exigibilă 
creanța debitorului poprit față de terţul poprit, însă validarea unei asemenea popriri 
urmează să se facă la data când suma poprită devine exigibilă. Pentru ipoteza în care 
sumele sunt datorate debitorului poprit de către terțul poprit cu caracter periodic, vali- 
darea se va face dintr-o dată, atât pentru sumele exigibile în momentul popririi, cât și 
pentru cele care vor deveni exigibile în viitor, astfel încât creditorul nu este nevoit să 
ceară validarea pentru fiecare rată scadentă. Totuși, în privinţa acestor sume, efectele 
hotărârii de validare se vor produce nu în momentul definitivării sale, ci în momentul exi- 
gibilităţii fiecărei sume datorate debitorului poprit, creditorul popritor suportând, dacă 
este cazul, și concursul creditorilor ulteriori definitivarii hotărârii de validare a popririi 
salelil. 

Norma art. 780 alin. (3) NCPC stabilește că poprirea poate fi înfiinţată și asupra sume- 
lor sau bunurilor mobile incorporale pe care creditorul le datorează debitorului: dreptu- 
rile de creanţă, titlurile de valoare (acţiunile, obligaţiunile, instrumentele financiare deri- 
vate sau orice alte titluri de credit încadrate de Comisia Naţională a Valorilor Mobiliare!” 
în această categorie), efectele de comerț (cambia, biletul la ordin și cecul), proprietă- 
tile incorporale (drepturile de proprietate industrială, drepturile de autor și drepturile 
conexe acestora) etc., însă numai dacă ambele creanţe sunt certe și lichide. 

Tot astfel, pot face obiect al popririi şi creantele cu termen ori sub condiţie, însă, din 
raţiuni legate de modalităţile care afectează raportul juridic din care s-a născut creanta, 
nici poprirea nu va putea fi executată decât după ajungerea la termen ori de la data înde- 
plinirii condiţiei. 

În materie fiscală, dispoziţiile art. 149 C. proc. fisc. prevăd că fac obiectul popririi 
orice sume urmăribile reprezentând venituri și disponibilităţi bănești, indiferent că sunt 


1 G, Boroi, D. Rădescu, op. cit., p. 720. 

2) Potrivit dispozițiilor O.U.G. nr. 93/2012, atribuțiile Comisiei Naționale a Valorilor Mobiliare vor fi preluate de 
Autoritatea de Supraveghere Financiară. 

31 Art. 149 C. proc, fisc. dispune că: „(1) Sunt supuse executării silite prin poprire orice sume urmăribile repre- 
zentând venituri și disponibilități bănești în lei și în valută, titluri de valoare sau alte bunuri mobile necorporale, 
deținute și/sau datorate, cu orice titlu, debitorului de către terțe persoane sau pe care aceștia le vor datora și/ 
sau deţine în viitor în temeiul unor raporturi juridice existente. (2) Sumele reprezentând credite nerambursa- 
bile sau finanţări primite de la instituţii sau organizaţii internaționale pentru derularea unor programe ori pro- 
iecte nu sunt supuse executării silite prin poprire, în cazul în care împotriva beneficiarului acestora a fost por- 
nită procedura executării silite. (3) În cazul sumelor urmăribile reprezentând venituri şi disponibilităţi în valută, 
băncile sunt autorizate să efectueze convertirea în lei a sumelor în valută, fără consimțământul titularului de 
cont, la cursul de schimb afișat de acestea pentru ziua respectivă. (4) Sumele ce reprezintă venituri bănești ale 
debitorului persoană fizică, realizate ca angajat, pensiile de orice fel, precum și ajutoarele sau indemnizaţiile cu 
destinaţie specială sunt supuse urmăririi numai în condiţiile prevăzute de Codul de procedură civilă. (5) Popri- 
rea asupra veniturilor debitorilor persoane fizice sau persoane juridice se înființează de către organul de exe- 
cutare, printr-o adresă care va fi comunicată terțului poprit, dispozițiile art. 44 cu privire la comunicarea actului 
administrativ fiscal aplicându-se în mod corespunzător. Totodată, va fi înștiințat și debitorul despre înființarea 
popririi. (6) Poprirea nu este supusă validării. (7) Poprirea înființată anterior, ca măsură asigurătorie, devine 
executorie prin comunicarea copiei certificate de pe titlul executoriu, făcută terțului poprit, și înştiințarea des- 

în lei ori în valută, titluri de valoare sau alte bunuri mobile necorporale, deținute și/sau 
datorate, cu orice titlu, debitorului de către terțe persoane sau pe care aceștia le vor 
datora și/sau deţine în viitor în temeiul unor raporturi juridice existente. 


2, Limitări în cazul urmăririi salariului sau a altor venituri periodice. În condiţiile în 
care creanţa creditorului constă în plata unei obligații de întreţinere, a unei alocaţii pen- 
tru copii sau în sume datorate în vederea despăgubirilor cauzate prin moarte, vătămarea 
integrităţii corporale sau a sănătății, obiectul popririi îl constituie salariul ori alte venituri 
periodice asimilate acestuia. 

Este adevărat că debitorul răspunde pentru datoriile sale cu toate bunurile prezente 
și viitoare, însă, din considerente de ordin social, există limitări în cazul urmăririi sala- 
riului sau a altor venituri periodice plătite debitorului. Aceste raţiuni de natură socială 
vizează asigurarea existenței debitorului și a familiei sale (îndeosebi a persoanelor pe 
care le are în întreținere), motiv pentru care legiuitorul a stabilit expres prin art. 728 
NCPC că aceste venituri nu pot fi urmărite decât într-un anume procent, în anumite con- 


pre aceasta a debitorului. (8) Poprirea se consideră înființată din momentul primirii adresei de înființare de 
către terțul poprit. În acest sens, terțul poprit este obligat să înregistreze atât ziua, cât și ora primirii adresei de 
înfiinţare a popririi. (9) După înființarea popririi, terțul poprit este obligat: a) să plătească, de îndată sau după 
data la care creanţa devine exigibilă, organului fiscal, suma reținută și cuvenită, în contul indicat de organul de 
executare; b) să indisponibilizeze bunurile mobile necorporale poprite, înștiințând despre aceasta organul de 
executare. (9!) În situaţia în care, la data comunicării adresei de înfiinţare a popririi, terţul poprit nu datorează 
vreo sumă de bani debitorului urmărit sau nu va datora în viitor asemenea sume în temeiul unor raporturi juri- 
dice existente, va înștiința despre acest fapt organul de executare în termen de 5 zile de la primirea adresei de 
înființare a popririi. (10) În cazul în care sumele datorate debitorului sunt poprite de mai mulţi creditori, terțul 
poprit îi va anunţa în scris despre aceasta pe creditori și va proceda la distribuirea sumelor potrivit ordinii de 
preferință prevăzute la art. 170. (11) Pentru stingerea creanţelor fiscale, debitorii titulari de conturi bancare 
pot fi urmăriţi prin poprire asupra sumelor din conturile bancare, prevederile alin. (5) aplicându-se în mod 
corespunzător. În acest caz, odată cu transmiterea somației și a titlului executoriu, făcută debitorului potrivit 
art. 44, se transmite băncii la care se află deschis contul debitorului adresa de înfiinţare a popririi. Despre 
această măsură va fi înștiințat și debitorul. (12) În măsura în care este necesar, pentru achitarea sumei datorate 
la data sesizării băncii, potrivit alin. (11), sumele existente, precum și cele viitoare provenite din încasările zil- 
nice în conturile în lei şi în valută sunt indisponibilizate în limita sumei necesare pentru realizarea obligaţiei ce 
se execută silit, astfel cum aceasta rezultă din adresa de înființare a popririi. Din momentul indisponibilizării, 
respectiv de la data și ora primirii adresei de înființare a popririi asupra disponibilităţilor bănești, băncile nu 
procedează la decontarea documentelor de plată primite, respectiv la debitarea conturilor debitorilor, şi nu 
acceptă alte plăți din conturile acestora până la achitarea integrală a obligaţiilor fiscale înscrise în adresa de 
înființare a popririi, cu excepţia: a) sumelor necesare plății drepturilor salariale, inclusiv a impozitelor și contri- 
buţiilor aferente acestora, reținute la sursă, dacă, potrivit declaraţiei pe propria răspundere a debitorului sau 
reprezentantului său legal, rezultă că debitorul nu deţine alte disponibilități bănești; b) sumelor necesare plății 
accizelor de către antrepozitarii autorizaţi. În acest caz, debitorul va prezenta unității bancare odată cu dispozi- 
ţia de plată și copia certificată, conform cu originalul, a autorizaţiei de antrepozitar; c) sumelor necesare plăţii 
accizelor, în numele antrepozitarilor autorizaţi, de către cumpărătorii de produse energetice; d) sumelor nece- 
sare plății impozitelor, taxelor și contribuţiilor de care depinde menţinerea valabilităţii înlesnirii. În acest caz, 
debitorul va prezenta unității bancare odată cu dispoziţia de plată și copia certificată, conform cu originalul, a 
documentului prin care s-a aprobat înlesnirea la plată. (12!) Pe perioada popririi asigurătorii, băncile acceptă 
plăți din conturile debitorilor dispuse pentru stingerea sumelor prevăzute la alin. (12), precum și pentru stinge- 
rea obligaţiilor fiscale aferente bugetelor administrate de organul fiscal care a înființat poprirea. (13) Încălcarea 
prevederilor alin. (9), (10), (12) și (15) atrage nulitatea oricărei plăți. (14) În cazul în care executarea silită este 
suspendată ori încetează, potrivit legii, organul de executare înștiinţează de îndată, în scris, băncile ori, după 
caz, terţul poprit pentru sistarea, temporară, totală sau parţială a indisponibilizării conturilor și reținerilor. În 
caz contrar banca este obligată să procedeze potrivit dispozițiilor alin. (12). (15) În situaţia în care titlurile exe- 
cutorii nu pot fi onorate în aceeași zi, băncile vor urmări executarea acestora din încasările zilnice realizate în 
contul debitorului. (16) Dispoziţiile alin. (10) se aplică în mod corespunzător”. 

diţii, iar în cazurile expres prevăzute de lege, anumite venituri sunt insesizabile [de pildă, 
cele descrise de art. 728 alin. (7)]. 

În practică s-a decis că prin procedura popririi se pot urmări și pensiile pentru limită 
de vârstă, pensia de urmaș și pentru invaliditate, aceasta de pe urmă nefiind asimilată cu 
ajutorul pentru incapacitate temporară de muncă, ce este supus unei urmăriri relative 
și parțiale"! 

În ceea ce privește sancţiunea incidentă în cazul nerespectării normelor care limi- 
tează sau interzic urmărirea în limitele sau în condiţiile expres prevăzute de lege, apre- 
ciem că dispoziţiilor art. 729 NCPC constituie norme de ordine publică, iar nulitatea care 
intervine pentru nerespectarea întocmai a normelor speciale de urmărire a salariului sau 
a altor venituri periodice plătite debitorului este una expresă și necondiționată de exis- 
tenta vreunei vătămări. 


Art. 781. Cererea de poprire. Competența. (1) Poprirea se înființează la 
cererea creditorului de către un executor judecătoresc al cărui birou se află în 
circumscripția curții de apel unde îşi are domiciliul sau sediul debitorul ori terțul 
poprit. 

(2) În cazul popririi pe conturile unei persoane fizice sau juridice, competența 
aparține executorului judecătoresc al cărui birou se află în circumscripția curții 
de apel de la domiciliul sau sediul debitorului ori, după caz, de la sediul princi- 
pal sau, după caz, de la sediile secundare ale instituţiei de credit unde debitorul 
şi-a deschis contul. Dacă debitorul are mai multe conturi deschise, competența 
pentru înființarea popririi asupra tuturor conturilor aparține executorului jude- 
cătoresc de la oricare dintre locurile unde acestea au fost deschise. 

(3) Dispoziţiile art. 691 alin. (4) sunt aplicabile. 


COMENTARIU 


1. Cererea de poprire. Așa cum stipulează chiar norma legală, dreptul! de a porni exe- 
cutarea silită prin poprire aparține creditorului. În virtutea principiului disponibilităţii, 
acesta va formula cererea de poprire atunci când debitorul nu execută benevol obligaţia 
sa stabilită prin titlul executoriu, indiferent că a recurs sau nu și la alte forme de execu- 
tare silită împotriva aceluiași debitor. Practic, creditorul trebuie să formuleze o cerere, 
care să cuprindă toate menţiunile prevăzute de Codul de procedură civilă în materia 
referitoare la cererile formulate în justiţie, iar, în plus, va trebui să indice suma pentru 
care se solicită înființarea popririi (după caz, capitalul plus dobânzile sau penalităţile de 
întârziere), precum și cheltuielile de judecată ce s-au făcut în cursul judecății sau cele 
avansate pentru urmărirea silită. 

În motivarea cererii de poprire creditorul trebuie să indice (și să anexe apoi) titlul 
executoriu împotriva debitorului, care constată o creanţă lichidă, certă și exigibilă, pre- 
cum și refuzul debitorului de a-și executa de bunăvoie obligaţia de plată. 


2. Competența. Articolul 781 stabilește normele de competenţă aplicabile în materia 
popririi, care sunt norme de competență teritorială alternativă, alegerea aparţinând 
creditorului și se materializează prin chiar depunerea cererii de poprire la oricare dintre 
executorii judecătorești competenţi potrivit prezentului articol. 


1 Trib. Suprem, col. civ., dec. nr. 16161/1960, în C.D. 1960, p. 411-413. 

Regula generală este cea înscrisă în primul alineat al art. 781, care stabilește compe- 
tența în favoarea executorului judecătoresc din raza curţii de apel unde își are domiciliul 
sau sediul debitorul ori terțul poprit, cu excepţia cazurilor expres reglementate de Codul 
fiscal. Elementul de noutate față de prevederea art. 453 alin. (1) CPC 1865 constă în 
lărgirea ariei de competenţă teritorială la nivelul oricărui executor din raza curţii de apel 
unde își are domiciliul sau sediul debitorului ori unde există domiciliul sau sediul terțului 
poprit. 

Dispoziţiile art. 781 alin. (2) stabilesc, de asemenea, o competenţă teritorială alter- 
nativă, dispunând că, în ipoteza în care poprirea vizează conturile unei persoane fizice 
sau juridice, va fi competent oricare dintre executorii judecătorești al căror birou se află 
în circumscripţia curţii de apel de la domiciliul sau sediul debitorului ori de la sediul prin- 
cipal sau, după caz, de la sediile secundare ale instituţiei de credit unde debitorul și-a 
deschis contul. 

Totodată, în situaţia în care debitorul are mai multe conturi deschise, chiar în raza 
mai multor curți de apel, competenţa pentru înfiinţarea popririi asupra tuturor conturi- 
lor aparţine executorului judecătoresc de la oricare dintre locurile unde acestea au fost 
deschise (textul poate crea însă reale probieme în practică). 

Competența teritorială alternativă dă posibilitatea sesizării atât a executorului jude- 
cătoresc de la domiciliul sau sediul terțului poprit, cât și pe cel de la domiciliul sau sediul 
debitorului, iar în cazul unui concurs de creditori, există posibilitatea sesizării, pentru 
urmărirea creanţei comune, a mai multor executori judecătorești. 

Articolul 11 din Legea nr. 188/2000 privind executorii judecătorești (astfel cum a fost 
modificat prin Legea nr. 76/2012) reglementează cazul în care între birourile executorilor 
judecătorești s-ar declanșa un conflict negativ sau pozitiv de competenţă. Pentru rezol- 
varea acestui incident procedural, potrivit sesizării părții interesate, competența va apar- 
ţine curţii de apel în circumscripţia căreia se află birourile executorilor judecătorești aflate 
în conflict atunci când acestea sunt situate în raza aceleiași curți de apel, iar dacă sunt 
birouri de executori judecătoreşti situate în raza teritorială a unor curţi de apel diferite, 
competenţa de soluţionare a conflictului aparține curţii de apel în a cărei circumscripție 
se află biroul executorului judecătoresc mai întâi sesizat. Curtea de apel va fi sesizată 
de partea interesată, iar instanţa soluţionează conflictul „de urgență și cu precădere”, 
printr-o încheiere definitivă. 

Pe de altă parte, deși nu există o reglementare expresă în materia popririi, în cazul 
apariţiei unor incidente datorate dreptului de opţiune al creditorului privind alegerea 
unuia dintre executorii judecătorești competenţi, precum și posibilitatea ca mai mulți 
creditori ai aceluiași debitor să sesizeze birouri diferite de executori judecătorești, scopul 
fiind poprirea aceluiași/acelorași cont(uri) al(e) debitorului comun, apreciem incidente 
dispoziţiile art. 653 NCPC referitoare la conexare, cererile de poprire urmând a fi conexate 
la executorul cel mai înaintat în procedură (care a îndeplinit actul de procedură cel mai 
înaintat) sau, dacă popririle sunt în același stadiu, la executorul care a început ce! dintâi 
executarea. 


Art. 782. Înființarea popririi. (1) Poprirea se înființează fără somaţie, în 
baza încheierii de încuviințare a executării, prin adresă în care se va preciza şi 
titlul executoriu în temeiul căruia s-a înființat poprirea, ce va fi comunicată celei 
de-a treia persoane arătate la art. 780 alin. (1), împreună cu încheierea de încuvi- 
ințare a executării sau un certificat privind soluția pronunţată în dosar. Despre 

măsura luată va fi înștiințat şi debitorul, căruia i se va comunica, în copie, adresa 
de înființare a popririi, la care se vor ataşa şi copii certificate de pe încheierea 
de încuviințare a executării sau de pe certificatul privind soluția pronunțată în 
dosar, şi titlul executoriu, în cazul în care acestea din urmă nu i-au fost anterior 
comunicate. 

(2) In adresa de înființare a popririi i se va pune în vedere celei de-a treia 
persoane, care devine, potrivit alin. (1), tert poprit, interdicția de a plăti debito- 
rului sumele de bani sau bunurile mobile pe care i le datorează ori pe care i le va 
datora, declarându-le poprite în măsura necesară pentru realizarea obligaţiei ce 
se execută silit. 

(3) Adresa de înființare a popririi va cuprinde numele şi domiciliul debitoru- 
lui persoană fizică ori, pentru persoanele juridice, denumirea şi sediul lor, pre- 
cum şi codul numeric personal sau, după caz, codul unic de înregistrare ori codul 
de identificare fiscală, dacă sunt cunoscute. 

(4) În cazul în care se solicită înființarea popririi pentru toate conturile unei 
persoane fizice sau juridice, inclusiv pentru conturile subunităţilor fără persona- 
litate juridică ale acesteia din urmă, se vor indica, dacă sunt cunoscute, elemen- 
tele de identificare pentru fiecare cont în parte, respectiv pentru fiecare subuni- 
tate fără personalitate juridică a debitorului persoană juridică. 

(5) În cazul în care adresa de înfiinţare a popririi se transmite unei unități 
operaţionale a unei instituții de credit, poprirea va fi înființată numai asupra con- 
turilor pe care debitorul urmărit le are deschise la acea unitate. Dacă debitorul 
nu are cont deschis la unitatea instituţiei de credit sesizate, aceasta va informa 
executorul cu privire la conturile deschise de debitor la alte unități operaționale. 

(6) Dispoziţiile alin. (2) sunt aplicabile şi în cazurile în care poprirea se înfiin- 
țează asupra titlurilor de valoare sau a altor bunuri mobile incorporale urmări- 
bile ce se află în păstrare la unități specializate. 

(7) În cazul în care poprirea a fost înființată ca măsură de asigurare şi nu 
a fost desființată până la obţinerea titlului executoriu, se va comunica terțului 
poprit o copie certificată de pe titlul executoriu în vederea îndeplinirii obligațiilor 
prevăzute la art. 786. Titlul executoriu va fi însoţit de o adresă care va cuprinde 
numele şi domiciliul debitorului persoană fizică ori, pentru persoanele juridice, 
denumirea şi sediul, precum şi codul numeric personal sau, după caz, codul unic 
de înregistrare ori codul de identificare fiscală, dacă sunt cunoscute, numărul şi 
data adresei în baza căreia s-a înfiinţat poprirea asigurătorie, numărul dosarului 
de executare şi datele de identificare a contului în care a fost consemnată suma 
poprită asigurătoriu. 

(8) După înființarea popririi, orice alt creditor al debitorului poprit va putea 
să poprească aceeaşi creanță până la eliberarea sau distribuirea sumelor rezultate 
din poprire, cu respectarea dispozițiilor art. 786. 


COMENTARIU 


1. Emiterea și comunicarea adresei de înființare a popririi. Prin adresa de înfiinţare 
a popririi (sau, după caz, prin validarea acesteia) se naște un nou raport juridic obliga- 
tional, prin care tertuli poprit devine obligat direct câtre creditorul popritor, urmând a-i 

plăti acestuia din urmă sumele datorate creditorului său (debitorul poprit), însă numai în 
limita necesară acoperirii creanţei creditorului popritor. 

Poprirea se realizează, de principiu, în două etape: înființarea popririi şi validarea 
popririi:l. Spunem de principiu, deoarece, de exemplu, în cazul contractelor de împrumut 
încheiate potrivit Legii nr. 540/2002 privind casele de ajutor reciproc ale pensionarilor, 
dispoziţiile art. 14 stabilesc că înfiinţarea popririlor se face de către creditor și acestea nu 
sunt supuse validării; soluția este identică și în cazul creanţelor fiscale, potrivit art. 149 
alin. (6) C. proc fisc. 

Creditorul are posibilitatea să aleagă executorul judecătoresc căruia i se va adresa 
cu cerere de înfiinţare a popririi, competenţa teritorială a acestuia fiind delimitată de 
circumscripția teritorială a curţii de apel pe lângă care funcţionează, iar procedura exe- 
cuțională se desfășoară sub controlul instanţei de executare. Poprirea nu se înființează 
în mod direct, ci în prealabil este necesară încuviințarea executării de către instanţa de 
executare, ea fiind cea care poate aprecia asupra legalității și oportunității procedu- 
rii. De regulă, cererea de încuviinţare a executării silite, formulată potrivit dispoziţiilor 
art. 665 NCPC, se dă pentru toate modalităţile de executare silită [posibilitatea fiind 
expres prevăzută de art. 665 alin. (4)] reglementate de lege în vederea realizării dreptu- 
rilor creditorului, iar o astfel de încheiere produce efecte pe întreg teritoriul României, 
astfel că nu va prezenta relevanţă nici faptul că, de pildă, debitorul are deschise conturi 
la bănci situate în raza mai multor curţi de apel din ţară. 

Dacă instanţa de executare a încuviințat executarea silită, executorul judecătoresc 
este obligat să înfiinţeze poprirea la cererea creditorului. În ipoteza în care executorul ar 
refuza îndeplinirea acestui act procedural executional, partea interesată se poate adresa 
instanţei de executare cu o contestaţie la executare în temeiul art. 711 alin. (1) teza finală 
NCPC, formulată în termen de 5 zile de la data la care a luat cunoștință de refuz. Asupra 
unei astfel de cereri instanţa de executare va pronunţa, într-o procedură contencioasă, o 
hotărâre opozabilă și, deci, obligatorie pentru executorul judecătoresc. 

La fel ca și în vechea reglementare (art. 454 CPC 1865), prin excepţie de la dreptul 
comun în materie de executare, poprirea se înfiinţează fără somatie, pentru a se asi- 
gura indisponibilizarea certă a sumelor de bani, a titlurilor de valoare sau a altor bunuri 
mobile incorporale, existând adesea riscul ca un debitor de rea-credinţă să își desfiin- 
ţeze/lichideze conturile, să își înstrăineze titlurile de valoare etc., astfel încât să devină 
insolvabil sau cel puţin să creeze creditorului o imposibilitate de executare din lipsă de 
disponibil și de bunuri sesizabile. 

O astfel de procedură este legală și respectă întru totul drepturile și interesele părților, 
iar dacă legiuitorul a dorit să facă o derogare expresă în materia popririi, rațiunea fiind 
aceea a asigurării drepturilor creditorului faţă de un eventual debitor de rea-credinţă, 
nu înseamnă că drepturile acestuia din urmă nu ar fi respectate, dimpotrivă, el are în 
permanență posibilitatea de a executa benevol obligaţiile cuprinse în titlul executoriu, 
iar în celelalte forme de executare beneficiază de somaţii și de termene ultimative în 
care să încerce să execute benevol măcar în intervalul de timp astfel acordat. 

Terțul poprit va fi înștiințat de către executorul judecătoresc prin emiterea unei 
adrese de înființare a popririi, dată în baza încheierii de încuviinţare a executării de către 
instanţa de executare, adresă în conţinutul căreia se va menţiona în mod obligatoriu și 
titlul executoriu în temeiul căruia s-a înființat poprirea, la care se va atașa și încheierea 


I G. Răducan, op. cit., p. 141. 

de încuviinţare a executării ori, în lipsa acesteia, un certificat de grefă privind soluția de 
încuviinţare a executării pronunţată de instanţa de executare. 

Potrivit noii reglementări, după emiterea adresei de înfiinţare a popririi către terțul 
poprit, debitorul nu doar că va fi înștiințat și el despre măsura luată (cum prevedea și 
art. 454 CPC 1865), ci, mai mult, acestuia į se vor comunica atât copie de pe adresa de 
înființare a popririi, cât și copii certificate de pe încheierea de încuviințare a executării 
sau, în lipsa acesteia, de pe certificatul privind soluţia pronunţată în dosarul privind 
încuviințarea, precum și titlul executoriu (însă acestea din urmă se vor anexa numai în 
ipoteza în care debitorului nu i-au fost deja comunicate de către executor, împreună cu 
somaţia emisă în legătură cu exercitarea unei alte modalităţi de executare silită). 


2. Cuprinsul adresei de înființare a popririi. Referitor la conţinutul adresei de înfi- 
ințare a popririi, în conformitate cu art. 782 alin. (2) NCPC, executorul judecătoresc îi 
va pune în vedere terțului poprit și interdicția de a plăti debitorului sumele de bani sau 
bunurile mobile pe care i le datorează ori pe care i le va datora în viitor, declarându-le 
poprite în măsura necesară pentru realizarea obligaţiei ce face obiectul executării silite, 
aceste prevederi fiind deplin aplicabile și în ipoteza în care poprirea are ca obiect titluri 
de valoare sau alte bunuri mobile incorporale urmăribile. 

Dispoziţiile art. 782 alin. (3)-(5) stipulează expres o serie de elemente de identificare 
care trebuie menționate expres în conținutul adresei de înființare a popririi. 

Pe lângă elementele de identificare a debitorului poprit și ordinul de indisponibilizare 
dat de executorul judecătoresc terțului poprit, adresa de înfiinţare a popririi trebuie să 
cuprindă cuantumul sumei urmărite, obligaţia să consemneze aceste sume sau, după caz, 
să indisponibilizeze titlurile de valoare, confirmând măsura printr-o dovadă comunicată 
executorului potrivit art. 786 NCPC, iar în cazurile prevăzute de art. 786 alin. (1) pct. 2, să 
plătească direct creditorului suma urmărită. Aceste elemente care asigură cunoașterea 
sumei urmărite de către părțile implicate în procedură sunt absolut necesare, deoarece, 
pe de o parte, debitorul-urmărit poate consemna acea sumă cu afectațiune specială la 
dispoziţia creditorului urmăritor, iar, pe de altă parte, este firesc ca terţul poprit să știe în 
ce limită se indisponibilizează creanța urmărită. 


3. Natura juridică a adresei de înfiinţare a popririi. În ceea ce privește natura juridică 
a adresei de înfiinţare a popririi, se recunoaște acesteia o natură mixtă, de act de conser- 
vare si de executare!!! Efectul de conservare rezidă în chiar indisponibilizarea sumelor de 
bani ori a titlurilor de valoare pe care debitorul le datorează ori le va datora în viitor ter- 
tului poprit în baza unor raporturi juridice preexistente, printr-o măsură care se declan- 
șează fără somarea prealabilă a terțului și a debitorului, pentru a se menţine un caracter 
de surpriză, în scopul prevenirii unor acţiuni ce ar putea împiedica ulterior executarea 
prin sustragerea acestor sume și valori. 

În privinţa naturii juridice de act de executare, trebuie avut în vedere faptul că adresa 
de înfiinţare a popririi este un act procedural ce emană de la organul de executare silită, 
iar cei interesați să invoce o cauză de nelegalitate a acestuia au deschisă calea contesta- 
tiei la executare, în condiţiile art. 711 și urm. NCPC, la instanţa de executare, singura în 
măsură să aprecieze asupra legalității sale în cadrul procedurii contestației la executare 
ori în procedura de validare sau de menţinere a popririi. 


4. Existenţa unei popriri asigurătorii. În ceea ce privește dispoziţiile art. 782 alin. (7) 
NCPC, legiuitorul a avut în vedere și situaţia în care poprirea a fost instituită într-o primă 


1 } Rebeca, op. cit., p. 86. 

fază ca măsură asigurătorie, care nu a fost desființată până la emiterea titlului execu- 
toriu. În această ipoteză, la data obţinerii titlului executoriu, executorul judecătoresc 
învestit cu soluționarea cererii de executare silită de câtre creditor va comunica o copie 
certificată a titlului executoriu și terțului poprit, acesta urmând ca, în termen de 5 zile de 
la comunicare, să își îndeplinească obligaţiile la care se referă art. 786 NCPC, și anume 
obligaţia de a consemna suma de bani (când este vorba despre o creanţă exigibilă), de a 
indisponibiliza bunurile mobile incorporale și de a trimite dovada executării acestor obli- 
gaţii executorului judecătoresc ori de a plăti direct creditorului suma reținută și cuvenită 
acestuia, în anumite cazuri speciale (alocaţii, obligaţii de întreținere etc.). 


5. Pluralitatea de creditori. Potrivit prevederilor art. 782 alin. (8), ulterior înființării 
popririi, dacă acelaşi debitor poprit are și alţi creditori, oricare dintre aceștia va putea 
să poprească aceeași creanţă până la eliberarea sau distribuirea sumelor rezultate din 
poprire, cu respectarea dispoziţiilor art. 786 NCPC, terțul poprit urmând să comunice 
executorului sau celorlalţi creditori numele și adresele fiecăruia dintre creditori, precum 
și sumele poprite de fiecare în parte. 


Art. 483. Efectul înfiinţării popririi. (1) Din momentul comunicării adresei 
de înființare a popririi către terțul poprit sunt indisponibilizate toate sumele şi 
bunurile poprite. De la indisponibilizare şi până la achitarea integrală a obliga- 
țiilor prevăzute în titlul executoriu, inclusiv pe perioada suspendării urmăririi 
silite prin poprire, terțul poprit nu va face nicio altă plată sau altă operațiune care 
ar putea diminua bunurile indisponibilizate, dacă legea nu prevede altfel. 

(2) Când se popresc sume cu scadente succesive, indisponibilizarea se întinde 
nu numai asupra sumelor ajunse la scadenţă, ci şi asupra celor exigibile în viitor. 

(3) Indisponibilizarea se întinde şi asupra fructelor civile ale creanţei poprite, 
precum şi asupra oricăror alte accesorii născute chiar după înființarea popririi. 

(4) Prin efectul indisponibilizării, plata sau cesiunea creanței poprite nu va fi 
opozabilă creditorului popritor. De asemenea, nu pot fi opuse creditorului popri- 
tor actele de dispoziţie de orice fel făcute ulterior înființării popririi de debitorul 
poprit asupra bunurilor poprite. 

(5) Poprirea întrerupe prescripția nu numai cu privire la creanta poprită, dar 
şi în ceea ce priveşte creanţa pentru acoperirea căreia ea a fost înființată. 

(6) Indisponibilizarea sumelor de bani sau a bunurilor mobile poprite nu va 
înceta decât dacă debitorul consemnează, cu afectațiune specială, toate sumele 
pentru acoperirea cărora a fost înființată poprirea, la dispoziţia executorului 
judecătoresc, în condițiile prevăzute la art. 720. Debitorul va înmâna recipisa 
de consemnare executorului judecătoresc, care îl va înştiința de îndată pe terțul 
poprit. 

(7) În cazul sumelor urmăribile reprezentând venituri şi disponibilități în 
valută, instituțiile de credit sunt autorizate să efectueze convertirea în lei a sume- 
lor în valută, fără consimțământul titularului de cont, la cursul de schimb comu- 
nicat de Banca Naţională a României pentru ziua respectivă, în vederea consem- 
nării acestora potrivit dispozițiilor art. 786. 

(8) În cazul în care titlul executoriu cuprinde o obligaţie de plată în valută, 
instituţiile de credit sunt autorizate să efectueze convertirea în valuta indicată în 
titlul executoriu a sumelor existente în conturile debitorului, fie în let, fie într-o 

altă valută decât aceea în care se face executarea, fără a fi necesar consimțământul 
titularului de cont, la cursul de schimb comunicat de Banca Naţională a României 
pentru ziua respectivă. 


COMENTARIU 


1. Indisponibilizarea creanţei. Așa cum rezultă din interpretarea prevederilor 
art. 782 NCPC, comunicarea adresei de înfiinţare a popririi este obligatorie, atât față de 
terțul poprit, cât și faţă de debitorul poprit, întrucât ea marchează momentul de la care 
se produc principalele efecte ale înfiinţării popririi. 

Efectele popririi sunt, de principiu, următoarele: indisponibilizarea creanţei pe care 
terțul o datorează debitorului, întreruperea cursului prescripţiei, obligaţia de plată a ter- 
tului direct creditorului în cazurile speciale, imposibilitatea operării compensației legale 
între datoriile reciproce ale debitorului și terţului poprit. Dintre acestea, prezintă o rele- 
vanţă deosebită efectul indisponibilizării creanţei, deoarece, datorită caracterului său 
conservatoriu, nici debitorul urmărit nu mai poate face vreun act de dispoziţie în legă- 
tură cu creanta sa, nici terțul poprit nu va mai putea face nicio plată valabilă creditorului 
său (care este debitorul urmărit), astfel că va fi asigurată executarea creanţei creditoru- 
lui popritor. 

Noua reglementare stabilește, totuși, un criteriu de limitare a măsurii indisponibi- 
lizării prin chiar art. 782 alin. (2), care dispune că sumele de bani sau bunurile mobile 
ale debitorului se declară poprite „în măsura necesară pentru realizarea obligaţiei ce se 
execută silit”. Textul este necesar, pentru că, în lipsa sa, ar fi fost posibil ca terțul poprit 
să indisponibilizeze total contul/conturile/bunurile mobile incorporale ale debitorului 
poprit, ceea ce ar fi avut efecte exacerbate asupra patrimoniului debitorului, mai ales în 
ipoteza în care ar fi blocate sume foarte mari, deși executarea silită poartă asupra unei 
creanţe modice. 

Introducerea unui criteriu de limitare a măsurii indisponibilizării este de natură să 
înlăture orice controversă existentă anterior în legătură cu caracterul total sau parțial 
al acestei măsuri, soluția legală având în vedere interesul debitorului. Cu toate acestea, 
trebuie recunoscut că, în ipoteza înființării popririi pe bunuri mobile, acestea nu pot fi 
indisponibilizate decât total, fiind de neconceput a le indisponibiliza direct proporțional 
cu creanţa urmărită. 

Dispoziţiile art. 783 alin. (2)-(4) stabilesc o serie de reguli și consecințe legate de 
indisponibilizare, ca efecte ale măsurii popririi. Astfel: 

a) atunci când se popresc sume cu scadente succesive (de exemplu, salarii, pensii alte 
venituri periodice), indisponibilizarea va cuprinde și sumele exigibile în viitor, iar nu doar 
sumele ajunse la scadenţă; 

b) indisponibilizarea va cuprinde și fructele civile ale creanței poprite (dobânzile, de 
pildă), precum și orice alte accesorii, neavând relevanţă dacă acestea existau ori s-au 
născut ulterior înfiinţării popririi; 

c) indisponibilizarea este de natură să facă inopozabilă creditorului popritor even- 
tuala plată sau cesiune a creanței poprite, creditorul putând ignora operațiunea, efec- 
tul fiind asemănător celui al admiterii unei acţiuni pauliene împotriva actului fraudulos; 

d) ca efect al indisponibilizării, devin inopozabile creditorului popritor orice acte 
de dispoziţie încheiate ulterior înființării popririi de debitorul poprit asupra bunurilor 
poprite; 


GABRIELA RĂDUCAN 289 


http://bibliotecahamangiu.re 29—Novy—2013 


Art. 783 CARTEA V. DESPRE EXECUTAREA SILITĂ 


e) tot astfel, ulterior înfiinţării popririi (numai după acest moment datoriile reciproce 
sunt certe, lichide și exigibile), nu este admisibilă nici compensaţia creantelor reciproce 
între creditor și debitorul poprit. Dacă am admite în această fază un astfel de mijloc de 
stingere a datoriilor reciproce, am crea debitorului o cale prin care să dispună de creanţa 
sa în mod indirect, în dauna intereselor creditorului popritor. Însă, dacă datoriile reci- 
proce îndeplineau toate condiţiile pentru a se stinge prin compensație legală anterior 
înființării popririi, atunci aceasta operează independent de voinţa părţilor și, în conse- 
cință, poprirea nu mai poate să își producă niciun efect, fiind lipsită de obiect. 

2. Întreruperea prescripţiei. Alineatul (5) al art. 783 stabilește expres un alt efect al 
popririi, respectiv întreruperea cursului prescripţiei atât în privinţa creanţei poprite, cât 
și în privinţa creanţei pentru acoperirea căreia a fost înființată. 

În reglementarea actuală, poprirea nu mai este doar un act începător de executare, 
ci un veritabil act de executare silită. De altfel, ni se pare firească soluţia legiuitorului, 
cât timp poprirea este precedată obligatoriu de formularea unei cereri de executare 
silită de către creditor, or, chiar această cerere, prin ea însăși, are efect întrerupător 
de prescripţie. Precizăm că efectul întreruptiv al prescripţiei este condiționat însă de 
exercitarea efectivă a cererii de executare silită, ca și în cazul întreruperii dreptului 
material la acţiune prin cererea de chemare în judecată, acest efect putând fi înlăturat 
doar în ipoteza în care intervine sancţiunea anulării executării silite fie ca urmare a 
admiterii unei contestaţii la executare, fie ca urmare a anulării cererii ca efect al perimării 
ori ca efect al netimbrării. Tot astfel, efectul întreruptiv de prescripţie se produce şi prin 
pronunţarea hotărârii instanței de fond şi trimiterea titlului executoriu terțului poprit, în 
cazurile în care poprirea s-ar înființa din oficiu. 

Textul art. 783 alin. (5) este în acord cu opiniile exprimate anterior în doctrină, potri- 
vit cărora cererea de executare întrerupe cursul prescripției atât al creanței pe care cre- 
ditorul o are față de debitorul său, dar și al creanţei debitorului față de terțul poprit, însă 
unii autori”! subliniază că, în acest ultim caz, întreruperea cursului prescripţiei trebuie să 
fie recunoscută și ca efect al acțiunii oblice, fiindcă creditorul s-ar afla în pericolul de a nu 
îşi mai realiza creanta, dacă terţul ar invoca prescripţia, în cursul executării. 


3. Încetarea măsurii indisponibilizării. Textul art. 783 alin. (6) reglementează și unica 
situație în care măsura indisponibilizării sumelor de bani sau a bunurilor mobile poprite 
poate înceta, respectiv în cazul în care debitorul consemnează cu afectaţiune specială, 
la dispoziţia executorului judecătoresc, în condiţiile prevăzute la art. 720 NCPC, toate 
sumele pentru acoperirea cărora a fost înființată poprirea. În acest caz, debitorul trebuie 
să predea recipisa de consemnare executorului judecătoresc, iar acesta din urmă îl va 
înștiinţa imediat pe terţul poprit, care devine astfel obligat să deblocheze conturile debi- 
torului sau bunurile mobile incorporale ale acestuia. 

Practic, pentru ca debitorul să evite o pagubă în patrimoniul său, legiuitorul i-a recu- 
noscut posibilitatea de a consemna cu afectațiune specială întreaga valoare a creanţei la 
dispoziţia executorului, înmânându-i acestuia dovada consemnării. Trebuie însă precizat că 
această consemnare cu afectațiune specială nu conferă creditorului vreun privilegiu asu- 
pra sumei, el nefiind ferit de eventualul concurs cu alţi creditori care și-au înfiinţat poprirea 
anterior acestei consemnări. Momentul consemnării cu afectaţiune specială are relevanţă, 
deoarece reprezintă data la care încetează de facto poprirea (dată de la care se consideră 
că respectiva valoare nu mai aparține patrimoniului debitorului poprit). 


:) 4, Rebeca, op. cit., p. 91. 
3 De pildă, /. Rebeca, op. cit., p. 97-98. 

4. Situaţia sumelor în valută. Cu caracter de noutate, art. 783 alin. (7) NCPC dis- 
pune că, atunci când sumele urmăribile reprezintă venituri și disponibilități în valută, 
instituțiile de credit sunt autorizate să efectueze convertirea în lei a sumelor în valută, 
fără consimțământul titularului de cont, la cursul de schimb comunicat de Banca Naţio- 
nală a României din ziua respectivă, în scopul consemnării acestora potrivit dispoziţiilor 
art. 786. Tot astfel, art. 783 alin. (8) stabilește că, în ipoteza în care titlul executoriu 
cuprinde o obligatie de plată în valută, instituţiile de credit sunt autorizate să efectueze 
convertirea în valuta indicată în titlul executoriu a sumelor existente în conturile debito- 
rului, fie în lei, fie într-o altă valută decât aceea în care se face executarea, fără a fi nece- 
sar consimțământul titularului de cont, la cursul de schimb comunicat de Banca Naţio- 
nală a României pentru ziua respectivă. 

Acest text ni se pare criticabil, mai ales pentru situaţia în care titlul executoriu stabi- 
lește obligația de plată în valută (fapt posibil potrivit legislaţiei actuale). Astfel, dacă titlul 
executoriu pentru care este încuviințată executarea silită de către instanţa de executare 
cuprinde suma datorată în valută, atunci și actul de executare efectuat și emis de către 
executorul judecătoresc este făcut tot în valută și tot astfel trebuie executat. Deci, nu 
trebuie transformat în moneda naţională. În caz contrar, apare o situaţie care deschide 
calea unei contestaţii la executare întemeiate pe diferențele de curs valutar pierdute. Or, 
executarea silită trebuie să garanteze creditorului îndestularea deplină a creanţei, astfel 
cum a fost stabilită prin titlul executoriu. 


Art. 784. Publicitatea popririi. (1) În cazul când creanța poprită este garan- 
tată cu ipotecă sau cu altă garanţie reală, creditorul popritor va fi în drept să 
ceară, pe baza unei copii certificate de executorul judecătoresc de pe adresa de 
înființare a popririi, ca poprirea să fie înscrisă în cartea funciară sau în alte regis- 
tre de publicitate, după caz. 

(2) Dacă garanţia ipotecară este arătată în cererea de poprire, executorul jude- 
cătoresc va solicita din oficiu înscrierea în cartea funciară sau în alte registre de 
publicitate, după caz. 

(3) Radierea acestei înscrieri nu se va putea dispune decât cu citarea credito- 
rului la cererea căruia aceasta a fost făcută. 

(4) În cazul popririi asupra titlurilor de valoare sau a altor bunuri mobile 
incorporale, dispoziţiile art. 741 se aplică în mod corespunzător. 


COMENTARIU 


Textul art. 784 are caracter de noutate, instituind în mod expres atât posibilitatea cre- 
ditorului popritor de a realiza forme de publicitate a măsurii popririi, precum și obligati- 
vitatea publicităţii din oficiu, în cazul existenţei unei garanţii ipotecare. 

O primă observaţie care se impune este aceea că vorbim de publicitatea popririi 
numai în situația în care există garanții reale care însoțesc creanta cuprinsă în titlul exe- 
cutoriu. Astfel, atunci când creditorul și-a constituit o ipotecă sau o altă garanţie reală, el 
este îndreptăţit să solicite ca poprirea să fie înscrisă în cartea funciară sau în alte registre 
de publicitate (de exemplu, în Arhiva Electronică de Garanţii Reale Mobiliare), după caz. 
înscrierea se va face în baza unei cereri la care va fi anexată o copie certificată de execu- 
torul judecătoresc de pe adresa de înfiinţare a popririi. 

Potrivit art. 784 alin. (2), executorul judecătoresc este obligat să solicite din oficiu 
înscrierea în cartea funciară (sau în alte registre de publicitate, după caz) atunci când în 
cererea de poprire este arătată garanția ipotecară și, deși textul nu indică, credem că 
norma se aplică și atunci când ar fi vorba despre o altă garanţie reală indicată în cererea 
de poprire, potrivit principiului ubi eadem ratio, eadem solutio esse debet. 

Oricum, restabilirea situației anterioare prin radierea acestei înscrieri nu se va putea 
dispune decât cu citarea creditorului la cererea căruia a fost făcută, norma având carac- 
ter imperativ, nerespectarea sa putând atrage nevalabilitatea actului de radiere, în con- 
diţiile legii. 

Alineatul final al art. 784 constituie o normă de trimitere, arătând că, pentru situația 
popririi instituite asupra titlurilor de valoare sau a altor bunuri mobile incorporale, se 
aplică în mod corespunzător dispoziţiile art. 741 NCPC referitoare la publicitatea seches- 
trului. 


Art. 785. Continuarea popririi. (1) Poprirea rămâne în ființă şi atunci când 
debitorul îşi schimbă locul de muncă sau este pensionat. În aceste cazuri, terțul 
poprit va trimite actele prin care s-a înființat poprirea unității la care se află noul 
loc de muncă al debitorului sau organului de asigurări sociale competent, care, 
de la data primirii acestor acte, devine tert poprit. 

(2) Dacă debitorul părăseşte unitatea fără ca aceasta să cunoască noul loc de 
muncă, ea îl va încunoştinţa pe creditor despre această împrejurare. După aflarea 
noului loc de muncă al debitorului, creditorul îl va aduce la cunoştinţa unității de 
la care debitorul a plecat, pentru a se proceda potrivit alin. (1). 


COMENTARIU 


Articolul 785 reia întocmai dispoziţiile fostului art. 455 CPC 1865 și se referă la o 
situație particulară, dispunând că poprirea înființată rămâne în fiinţă chiar în cazul în 
care debitorul își schimbă locul de muncă sau este pensionat; întrucât, în aceste cazuri, 
obiectul popririi îl constituie veniturile cu caracter periodic (salariu sau pensie), terțul 
poprit iniţial are obligaţia de a transmite documentaţia privind poprirea la noul loc de 
muncă al debitorului ori la instituţia de ocrotire socială competentă; începând cu data 
primirii acestor documente, unitatea nou-angajatoare, respectiv instituţia de ocrotire 
socială devine tert poprit. Însă, în situaţia în care debitorul pleacă de la unitatea anga- 
jatoare fără a i se cunoaște noul loc de muncă, aceasta are obligaţia de a-l anunţa pe 
creditor; când acesta află noul loc de muncă al debitorului său, va înștiinţa fosta unitate 
angajatoare, pentru a se proceda potrivit dispoziţiilor alin. (1) al art. 785. 

Textul legal nu arată ce se întâmplă atunci când creditorul nu poate afla noul loc 
de muncă ori când debitorul refuză să se mai angajeze și nici nu îndeplinește conditiile 
legale pentru a fi pensionat. În aceste cazuri, apreciem că, de principiu, se poate recurge 
la o altă modalitate de executare silită pentru acoperirea creanţei, la cererea creditoru- 
lui interesat. 

Însă, dacă sumele poprite erau datorate cu caracter de pensie de întreţinere, cuantumul 
lunar fiind stabilit prin titlul executoriu, numai instanţa judecătorească, în condiţiile legii, 
poate reaprecia, de la caz la caz, recuantificarea sau cumularea acestor creanţe într-o sumă 
globală, astfel încât să poată forma obiectul altor modalităţi de executare silită“. 


Y) G. Râducan, op. cit., p. 182-183. 

Art. 786. Obligaţiile terțului poprit. (1) În termen de 5 zile de la comu- 
nicarea popririi, iar în cazul sumelor de bani datorate în viitor, de la scadența 
acestora, terțul poprit este obligat: 

1. să consemneze suma de bani, dacă creanța poprită este exigibilă, sau, după 
caz, să indisponibilizeze bunurile mobile incorporale poprite şi să trimită dovada 
executorului judecătoresc, în cazul popririi înfiinţate pentru realizarea altor cre- 
anţe decât cele arătate la pct. 2; 

2. să plătească direct creditorului suma reținută şi cuvenită acestuia, în cazul 
sumelor datorate cu titlu de obligație de întreținere sau de alocaţie pentru copii, 
precum şi în cazul sumelor datorate cu titlu de despăgubiri pentru repararea 
pagubelor cauzate prin moarte, vătămarea integrității corporale sau a sănătății. 
La cererea creditorului, suma îi va fi trimisă la domiciliul indicat sau, dacă este 
cazul, la reşedinţa indicată, cheltuielile de trimitere fiind în sarcina debitorului. 

(2) Dacă sunt înființate mai multe popriri, terțul poprit va proceda potrivit 
alin. (1), comunicând, după caz, executorului ori creditorilor arătați la pct. 1 şi 2 
din acelaşi alineat numele şi adresa celorlalţi creditori, precum şi sumele poprite 
de fiecare în parte. 

(3) Lerțul în mâinile căruia se află bunurile mobile incorporale poprite este 
supus tuturor îndatoririlor şi sancţiunilor prevăzute de lege pentru administra- 
torii-sechestru de bunuri sechestrate. 

(4) În cazul când poprirea s-a făcut asupra unor bunuri mobile incorporale şi 
termenul de restituire este scadent, terțul poate cere executorului să le încredin- 
teze unui administrator-sechestru. 

(5) Terțul poprit nu va putea face contestaţie împotriva popririi. El îşi va for- 
mula apărările în instanţa de validare. 


COMENTARIU 


1. Obligaţiile terțului poprit. Prin adresa de înfiinţare a popririi se nasc în sarcina 
terţului o serie de obligaţii determinate expres de lege. Însă el nu este ţinut să execute 
imediat plăţile către creditorul popritor, ci, în termen de 5 zile de la comunicarea popririi 
ori de la data scadentă a sumelor datorate în viitor, este obligat: 

a) în cazul popririi înfiinţate potrivit art. 780 NCPC, să consemneze suma de bani ori 
să indisponibilizeze bunurile mobile incorporale poprite și să trimită dovada executorului 
judecătoresc; 

a) în cazul popririi sumelor datorate cu titlu de obligaţie de întreţinere sau de alocaţie 
pentru copii ori în cazul sumelor datorate cu titlu de despăgubiri pentru repararea pagu- 
belor cauzate prin moarte, vătămarea integrităţii corporale sau a sănătăţii, să plătească 
direct creditorului popritor suma reținută, ce i se cuvine; în acest caz, la cererea credi- 
torului, suma îi va fi trimisă acestuia la domiciliul sau reședința indicată în cerere, iar 
cheltuielile de trimitere cad tot în sarcina debitorului; 

c) să comunice executorului sau creditorilor numele și adresele celorlalţi creditori, 
precum și sumele poprite de fiecare parte, atunci când sunt înființate mai multe popriri. 

Când obiectul popririi îl constituie o creantă fiscală, ca efect al primirii adresei de înfi- 
ințare a popririi, terţul poprit este obligat: 

a) să plătească organului fiscal, de îndată sau după data la care creanţa devine exigi- 
bilă, suma reţinută și cuvenită, în contul indicat de organul de executare; 


GABRIELA RĂDUCAN 293 


http://bibliotecahamangiu.re 29—Novy—2013 


Art. 786 CARTEA V. DESPRE EXECUTAREA SILITĂ 


b) să indisponibilizeze bunurile mobile necorporale poprite, înștiințând despre aceasta 
organul de executare. 

Atunci când sumele datorate debitorului sunt poprite de mai mulţi creditori, terţul 
poprit îi va anunţa în scris despre aceasta pe fiecare dintre creditori și va proceda la dis- 
tribuirea sumelor potrivit ordinii de preferință prevăzute la art. 170 C. proc. fisc. 


2. Răspunderea pentru neexecutarea obligaţiilor. În ipoteza în care terţul poprit ar 
face o plată ignorând ordinul de indisponibilizare a sumei, credem că terțu! poprit va 
răspunde, apreciind că acesta își asumă atât obligaţia de garanţie a creanţei urmărite în 
favoarea creditorului, cât și plata eventualelor daune-interese, în măsura în care credito- 
rului i s-a cauzat și un prejudiciu prin fapta terțului. 

Plata efectuată de terțul poprit cu ignorarea adresei de înființare a popririi și, impli- 
cit, a ordinului de indisponibilizare a creanţei dat de către executorul judecătoresc con- 
feră creditorului popritor dreptul de a o urmări pe calea unei acțiuni în regres. Cu toate 
acestea, admiterea acţiunii în regres va asigura doar recuperarea sumei plătite de terţul 
poprit cu ignorarea ordinului de indisponibilizare (și aceasta, numai în limita creanţei 
urmărite), iar nu și eventualele daune-interese, pe care tot terțul poprit trebuie să le 
suporte, debitorul neavând nicio culpă în acest caz. 

În cazul în care terțul poprit nu îşi îndeplinește obligatiile sau liberează suma către 
debitor, în loc să o consemneze la dispoziţia creditorului, instanţa de executare va da o 
hotărâre de validare a popririi, obligând terţul poprit la plata sumei. 

Cu toate acestea, și debitorul ar putea să răspundă pentru prejudiciul cauzat credi- 
torului popritor atunci când, de conivenţă cu terțul poprit, ar face acte de natură să înlă- 
ture efectele popririi în privinţa creanţei urmărite. În acest sens, literatura de speciali- 
tate a exemplificat ipoteza în care terțul poprit acceptă cesiunea creanţei făcută ulterior 
înființării popririi, fapt ce conferă cesionarului dreptul de a veni în concurs cu creditorul 
popritor la distribuirea sumei, șansele de îndestulare a creanţei acestuia din urmă fiind 
mai reduse, întrucât nu poate invoca niciun criteriu de preferință. S-a arătat că, deși 
creditorului popritor nu îi este opozabilă cesiunea de creanţă ca act de transmisiune a 
sumei urmărite, va trebui să suporte concursul celuilalt creditor, față de care cesiunea 
valorează poprire, acest din urmă act fiindu-i opozabil!!. 

Urmare a ordinului de indisponibilizare, terțu! poprit nu mai are dreptul să facă nicio 
plată câtre creditorul său, sub sancţiunea de a răspunde pentru prejudiciul cauzat cre- 
ditorului popritor, căruia nu îi va putea fi opusă plata, având posibilitatea să pretindă o 
nouă executare. S-a exprimat și opinia?! potrivit căreia, deși creanţa este indisponibili- 
zată și debitorul nu poate să facă niciun act de dispoziţie asupra ei, are totuși posibilita- 
tea să ia măsuri de conservare cu privire la aceasta sau ea poate fi valorificată în justiţie 
contra terțului, însă fără posibilitatea de a o încasa efectiv. 

În ceea ce privește răspunderea terțului poprit, menţionăm că aceasta se poate 
angaja și în situaţia în care a creat un prejudiciu prin faptul că nu a informat organul 
de executare sau nu a oferit informații necesare în legătură cu suma urmărită, având în 
vedere și dispoziţiile art. 659 NCPC, răspundere care se angajează independent de even- 
tuala amendă aplicabilă în condiţiile art. 187 alin. (1) pct. 2 lit. f) și în acord cu prevede- 
rile art. 189 NCPC. 

1! £m. Dan, Codul de procedură adnotat, 1914, nr. 34, p. 588; T. Pop, Valorificarea creanţelor prin poprire, 
Ed. Științifică, București, 1972, p. 244; D. Negulescu, Teoria popririi. Execuţiunea silită, București, 1904, p. 110; 
J. Vincent, J. Prevault, Procédure civile et voies d'exécution, Dalloz, Paris, p. 4, toți citați în /. Rebeca, op. cit., p. 94. 


3 7. Pop, op. cit., p. 253-255, apud l. Rebeca, op. cit., p. 104. 

Menţionăm, totuși, că terțu/ răspunde numai în cazu! în care actul de înființare a 
popririi se dovedește a fi un act valabil, deci un act de executare care nu a fost invalidat 
de instanţa de executare prin hotărârea sa, fie că ar fi vorba despre o invalidare a popririi, 
fie că ar fi vorba despre o contestaţie la executare împotriva măsurii popririi. 


Art. 787. Eliberarea şi distribuirea sumei consemnate. (1) Executorul jude- 
cătoresc va proceda la eliberarea sau distribuirea sumei de bani consemnate, în 
condițiile dispozițiilor art. 786 alin. (1) pct. 1 şi ale art. 863 şi următoarele. 

(2) În cazul creditorilor care nu locuiesc sau nu îşi au sediul în localitatea unde 
funcționează executorul, sumele consemnate de terțul poprit vor fi trimise aces- 
tora la adresa indicată în cererea de înființare a popririi ori vor fi virate în contul 
indicat de aceştia, pe cheltuiala debitorului. 


COMENTARIU 


Deşi textul nu dispune expres, apreciem că executorul judecătoresc nu are dreptul să 
elibereze creditorului popritor suma/valoarea poprită mai devreme de împlinirea unui 
termen de 5 zile, calculat de la primirea de către terțul poprit a dovezii de consemnare, 
așa cum rezultă din dispoziţiile art. 786 alin. (1), decât dacă ar avea acceptul imediat al 
debitorului urmărit (creditorul său). Eliberarea se poate face direct creditorului sau prin 
comunicare la adresa indicată, însă pe cheltuiala debitorului, în cazul în care creditorul 
locuiește sau își are sediul în altă localitate decât aceea unde funcţionează executorul 
sau vor fi virate de către executor în contul indicat de acesta, de asemenea, pe cheltuiala 
debitorului. 

În ceea ce privește distribuirea sumei consemnate, pentru situaţia în care există un 
concurs de creditori urmăritori — indiferent că urmărirea a fost pornită de mai mulți cre- 
ditori ori că, până la eliberarea sau distribuirea sumei poprite, au depus și alţi creditori 
titlurile lor, conform art. 786 alin. (2) și art. 864 alin. (1) NCPC —, executorul judecătoresc 
va distribui suma consemnată tot la împlinirea termenului de 5 zile, în condiţiile art. 786 
alin. (1) pct. 1 şi ale dispoziţiilor de drept comun în materie de eliberare și distribuire a 
sumelor rezultate din executarea silită, stipulate de art. 863 și urm., ordinea de prefe- 
rinţă fiind aceea menţionată în art. 864-867 NCPC. 

Apreciem că termenul de 5 zile prevăzut de art. 786 alin. (1) este unul prohibitiv, 
stabilit de lege în favoarea debitorului poprit, astfel că, până la împlinirea lui, acesta are 
posibilitatea de a depune întreaga valoare a creanţei la dispoziţia creditorului popritor. 
Dacă debitorul poprit se eliberează de datorie în acest termen, va evita eliberarea sau, 
după caz, distribuirea sumei consemnate. 

De cealaltă parte, în cazul nerespectării termenului prohibitiv de 5 zile de către exe- 
cutor, în sensul că acesta ar proceda la eliberarea sau, după caz, distribuirea sumei către 
creditor/creditori mai înainte de împlinirea acestuia, sancţiunea care intervine este nuli- 
tatea actului de executare, iar, fiind vorba despre o cerinţă extrinsecă actului de proce- 
dură, apreciem că este vorba despre o nulitate necondiționată de existența vreunei vătă- 
mări!!!, în condiţiile art. 176 și art. 185 alin. (2) NCPC. Însă o astfel de apărare nu poate fi 
valorificată decât pe calea contestatiei la executare, instanţa de executare fiind cea care 
poate constata nulitatea actului de procedură execuțional. 


1] A se vedea, în acest sens, şi V.M. Ciobanu, G. Boroi, op. cit., 2005, p. 185. 

Art. 788. Cazul popririlor ce depăşesc cuantumul sumei urmăribile. (1) În 
cazul în care sunt înființate mai multe popriri şi sumele pentru care s-a dispus 
înființarea popririi depăşesc suma urmăribilă din veniturile debitorului, terțul 
poprit, în termenul prevăzut la art. 786 alin. (1), va reţine şi va consemna suma 
urmăribilă, înştiințându-i pe executorii judecătoreşti care au înființat popririle, 
dispozițiile art. 653 aplicându-se în mod corespunzător. 

(2) Distribuirea se va face de către executorul judecătoresc competent, potrivit 
dispozițiilor art. 863 şi următoarele. 


COMENTARIU 


Textul art. 788 reia în mare parte dispoziţiile art. 459 CPC 1865, reglementând ipo- 
teza existenţei mai multor creditori urmăritori care au înfiinţat mai multe popriri, iar 
sumele cuvenite acestora depăşesc suma care poate fi urmărită din veniturile debitoru- 
lui, potrivit limitelor stabilite expres prin dispoziţiile art. 728 NCPC. 

Într-o astfel de situaţie, în termenul de 5 zile de la comunicarea popririi sau, după 
caz, de la scadenţa sumelor de bani datorate în viitor, termen stabilit potrivit art. 786 
alin. (1) NCPC, terțul poprit are obligaţia de a reţine și de a consemna suma urmăribilă, 
aducând la cunoștință acest fapt fiecăruia dintre executorii judecătorești care au înființat 
popririle, devenind incidente dispoziţiile art. 653 NCPC privitoare la conexitate. Astfel, 
la cererea persoanei interesate sau a oricăruia dintre executori, instanţa de executare 
în circumscripţia căreia a început prima executare va conexa dosarele de executare în 
unul singur, executarea urmând a fi continuată, după caz, fie de executorul judecătoresc 
care a îndeplinit actul de executare cel mai înaintat, fie de executorul judecătoresc care 
a început cel dintâi executarea (în situaţia în care executările care se conexează ar fi în 
același stadiu). 

Ulterior conexării, executorul judecătoresc competent (la care s-a dispus conexarea 
celorlalte dosare de executare) va proceda la distribuirea sumelor potrivit regulilor pri- 
vind ordinea de preferință, stabilite de art. 863 și urm. NCPC. 


Art. 789. Validarea popririi. (1) Dacă terțul poprit nu îşi îndeplineşte obli- 
gaţiile ce îi revin pentru efectuarea popririi, inclusiv în cazul în care, în loc să 
consemneze suma urmăribilă, a liberat-o debitorului poprit, creditorul urmări- 
tor, debitorul sau executorul judecătoresc, în termen de cel mult o lună de la data 
când terțul poprit trebuia să consemneze sau să plătească suma urmăribilă, poate 
sesiza instanța de executare, în vederea validării: popririi. 

(2) În cazul când asupra aceleiaşi sume datorate de terțul poprit există mai 
multe popriri, care nu au fost executate de către acesta, validarea lor se va putea 
judeca printr-o singură hotărâre. 

(3) Instanţa îi va cita pe creditorul urmăritor şi pe cei intervenienţi, dacă este 
cazul, precum şi pe debitorul şi terțul poprit şi, la termenul fixat pentru judeca- 
rea cererii de validare, va putea dispune administrarea oricărei probe necesare 
soluționării acesteia, care este admisibilă potrivit normelor de drept comun. În 
instanța de validare, terțul poprit poate opune creditorului urmăritor toate excep- 
tiile şi mijloacele de apărare pe care le-ar putea opune debitorului, în măsura în 
care ele se întemeiază pe o cauză anterioară popririi. 

(4) Dacă din probele administrate rezultă că terţul poprit îi datorează sume de 
bani debitorului, instanța va da o hotărâre de validare a popririi, prin care îl va 
obliga pe terțul poprit să îi plătească creditorului, în limita creanței, suma dato- 
rată debitorului, iar, în caz contrar, va hotărî desființarea popririi. 

(5) Poprirea înființată asupra unei creanţe cu termen sau sub condiţie va putea 
fi validată, dar hotărârea nu va putea fi executată decât după ajungerea creanţei 
la termen sau, după caz, la data îndeplinirii condiţiei. 

(6) Dacă sumele sunt datorate periodic, poprirea se validează atât pentru 
sumele ajunse la scadență, cât şi pentru cele care vor fi scadente în viitor, în acest 
ultim caz validarea producându-şi efectele numai la data când sumele devin sca- 
dente. În cazul popririi sumelor de bani din conturile bancare, pentru sumele 
viitoare, instanța va dispune menținerea popririi până la realizarea integrală a 
creanţei. 

(7) Dacă poprirea a fost înființată asupra unor bunuri mobile incorporale care 
se aflau, la data înființării ei, în mâinile terțului poprit, instanța va hotărî vânza- 
rea lor. 

(8) Dacă poprirea a fost înființată asupra unor bunuri mobile incorporale 
datorate debitorului, dar care, la data validării, nu se mai aflau în posesia tertu- 
lui, acesta va fi obligat, prin hotărârea de validare, la plata contravalorii acestor 
bunuri, caz în care va fi urmărit direct de către executorul judecătoresc. 

(9) Tertul poprit care, cu rea-credinţă, a refuzat să îşi îndeplinească obligațiile 
privind efectuarea popririi va putea fi amendat, prin aceeaşi hotărâre de vali- 
dare, cu o sumă cuprinsă între 2.000 lei şi 10.000 lei. 


COMENTARIU 


1. Cererea de validare a popririi. Validarea popririi nu este o fază obligatorie, cât 
timp terţul poprit își îndeplinește obligațiile impuse prin adresa de înfiinţare a popririi. 
Dacă însă acesta, în termen de o lună de la data de când trebuia să consemneze sau să 
achite suma urmăribilă, nu consemnează suma de bani sau nu indisponibilizează bunu- 
rile mobile incorporale ori nu plăteşte direct creditorului sumele poprite, oricare din- 
tre părţile interesate (creditorul, debitorul) sau chiar organul de executare poate sesiza 
instanța pentru validarea popririi (care este un veritabil proces, în competenţa instanţei 
de executare). 

Calitatea procesuală activă este conferită atât creditorului, cât și executorului sau 
debitorului poprit și rezultă din chiar titlul executoriu și din adresa de înfiinţare a popri- 
rii (în ceea ce privește legitimarea procesuală a executorului judecătoresc). Procedura 
validării este una contencioasă și presupune citarea creditorului popritor, a debitorului 
poprit și a terțului poprit și constă în verificarea de către instanţa de executare a îndepli- 
nirii condiţiilor legale pentru obligarea directă a celui din urmăil. În procesul de validare 
se vor administrarea probe, iar terţul poprit și debitorul poprit pot opune orice excepții și 
apărări referitoare la dovedirea inexistenţei creanței invocate de creditorul popritor sau 
chiar la stingerea totală ori parțială a acesteia. 

Pentru validarea popririi se mai pot adresa instanţei de executare și cei care, în baza 
legii sau a convenției, au devenit succesori în drepturi ai creditorului ori debitorului pentru 


1 G. Răducan, op. cit., p. 184. 

creanta urmărită, precum şi procurorul, atunci când urmăreşte realizarea unei creanţe pe 
această cale, apărând drepturile minorilor, ale celor puși sub interdicție judecătorească 
sau ale celor dispăruţi. 

Cererea de validare a popririi constituie o veritabilă cerere de chemare în judecată, 
astfel că trebuie să cuprindă toate elementele prevăzute de art. 194 NCPC, iar la aceasta 
să se anexeze și o copie a titlului executoriu împotriva debitorului poprit, o copie de pe 
adresa de înfiinţare a popririi din care să rezulte obligaţiile instituite în sarcina terţului 
poprit. 

Apreciem că ar putea fi soluționate împreună cererile de validare a popririi îndrep- 
tate împotriva mai multor terți, indiferent de situaţia juridică mai mult sau mai puţin 
diferită a acestora, deoarece regulile stabilite de art. 59 NCPC în materie de coparticipare 
procesuală pleacă de la premisa existenţei unui drept sau a unei obligaţii comune ori 
chiar și a unei strânse legături între drepturile și obligaţiile coparticipanților, chiar dacă 
acestea nu sunt comune, premisă care se regăsește întotdeauna în cazul unei cereri de 
validare îndreptate împotriva mai multor terţi. Pe de altă parte, trebuie aduse ca argu- 
ment suplimentar și dispoziţiile art. 653, precum și cele ale art. 788 NCPC, care impun 
conexarea cererilor de executare, or, pentru identitate de rațiune, ni se pare firesc ca o 
unică instanţă să poată soluţiona o cerere de validare care priveşte mai mulţi terți popriţi 
ai aceluiaşi debitor. 

Cererea de validare a popririi trebuie să fie formulată în termen de o lună de la data 
la care terțul poprit trebuia să își îndeplinească obligaţiile impuse prin adresa de înfi- 
ințare a popririi. Se observă că termenul a fost redus de la 3 luni la 1 lună faţă de fosta 
reglementare (art. 460 CPC 1865), sporind astfel celeritatea procedurii. Termenul este 
unul imperativ, care nu permite deci formularea cererii de validare ulterior împlinirii 
sale, în caz contrar, partea interesată poate invoca în faţa instanței de executare decăde- 
rea din acest drept. 

Sub un alt aspect, cererea de validare a popririi fiind o veritabilă cerere de chemare 
în judecată, pentru legala sesizare a instanţei, apreciem că este supusă și obligaţiei pri- 
vind plata taxelor judiciare de timbru și a timbrului judiciar, fiind vorba despre o taxă fixă. 

Însă, în procedura validării popririi, în privinţa debitorului poprit, instanţa de exe- 
cutare nu poate admite decât apărările care nu ar pune în discuţie fondul dreptului, 
dacă titlul executoriu îl constituie o hotărâre judecătorească ce are acest caracter. Pentru 
situația în care titlul executoriu nu ar fi o hotărâre judecătorească definitivă, apreciem că 
sunt admisibile atât cererile, cât și apărările care pun în discuţie fondul dreptului. Însă, 
în privința terțului poprit, neexistând încă un titlu executoriu, acesta este îndreptățit să 
invoce orice fel de apărare, chiar și apărări care pun în discuţie fondul dreptului relativ la 
raportul juridic dintre acesta şi debitorul poprit (care este creditorul său). 


2. Instanţa competentă să soluţioneze cererea de validare a popririi este instanţa de 
executare. În legătură cu competenţa materială, precizăm că judecătoria este instanţa 
competentă să soluţioneze în primă instanţă cererea de înființare și de validare a popri- 
rii, potrivit prevederilor art. 650 NCPC. 

În privinţa competenţei teritoriale legea nu prevede în mod expres care este instanţa 
de executare competentă. În ipoteza în care avem o singură urmărire, apreciem inci- 
dente dispoziţiile art. 650 alin. (1) și (2) NCPC, în sensul că „Instanţa de executare este 
judecătoria în circumscripția căreia se află biroul executorului judecătoresc care face exe- 
cutarea, în afara cazurilor în care legea dispune altfel” (s.n.), iar alineatul secund dispune 
că „instanţa de executare soluţionează cererile de încuviinţare a executării silite, con- 

testaţiile la executare, precum și orice alte incidente apărute în cursul executării silite, 
cu excepţia celor date prin lege în competenţa altor instanțe” (s.n.). Or, se observă că, 
sub acest aspect, textul art. 789 tace, astfel încât nu există dispoziţii derogatorii de la 
regula de drept comun. În consecinţă, instanța de executare pentru validarea popririi va 
fi judecătoria în a cărei rază teritorială se află biroul executorului judecătoresc care face 
executarea. 

Pentru situaţia în care există un concurs de creditori urmaăritori, sunt aplicabile dispo- 
ziţiile art. 653 coroborate cu cele ale art. 650 alin. (1) și (2) NCPC, astfel că instanţa com- 
petentă va fi judecătoria în a cărei rază teritorială se află biroul executorului judecătoresc 
competent (la care s-au conexat dosarele) care face executarea. 


3. Cazuri în care nu are loc validarea popririi. Potrivit dispozițiilor art. 149 alin. (6) 
C. proc. fisc., „Poprirea nu este supusă validării”, iar în conformitate cu dispoziţiile art. 150 
alin. (1) din același act normativ, atunci când terţul poprit înștiințează organul de 
executare că nu datorează vreo sumă de bani debitorului urmărit ori invocă alte 
neregularități privind înfiinţarea popririi, la cererea organului de executare ori a altei 
părţi interesate, instanţa judecătorească în circumscripţia căreia se află domiciliul sau 
sediul terțului poprit, pe baza probelor administrate, va pronunţa menţinerea sau 
desființarea popririi, procedura fiind una contencioasă, chiar dacă, potrivit art. 150 
alin. (2) C. proc. fisc., judecata se face „de urgenţă ṣi cu precădere”. În baza hotărârii prin 
care instanţa de executare dispune menţinerea popririi, care constituie titlu executoriu 
potrivit art. 150 alin. (3) C. proc. fisc., organul de executare poate începe executarea silită 
a terţului poprit, în condiţiile legii speciale. 

Tot astfel, potrivit art. 14 din Legea nr. 540/2002 privind casele de ajutor reciproc ale 
pensionarilor, „Contractele de împrumut constituie titlu executoriu. Înfiinţarea popririlor 
se face de către creditor și acestea nu sunt supuse validării”. 


4. Aspecte privind judecata. Verificarea condiţiilor procedurii execuţionale a popririi 
are loc într-un cadru procedural care se desfășoară după toate regulile procesului civil în 
primă instanță, prin parcurgerea celor trei faze procesuale și pronunţarea unei hotărâri 
de validare, ce constituie un nou titlu executoriu al creditorului popritor!!. Întâmpinarea 
este obligatorie, deoarece textul art. 789 nu dispune altfel, așa încât persoanele împo- 
triva cărora s-a făcut cererea de validare a popririi sunt obligate să o formuleze, nedepu- 
nerea ei în termenul indicat de judecătorul cauzei prin rezoluţie [precizăm că, fiind vorba 
despre o pricină cu caracter urgent, potrivit dispoziţiilor art. 201 alin. (5) NCPC, judecăto- 
rul va reduce termenul de 25 de zile stabilit de alin. (1) al aceluiaşi articol aplicabil drep- 
tului comun] atrăgând după sine sancţiunea decăderii din dreptul de a mai depune probe 
și de a mai invoca excepții, mai puţin acelea de ordine publică, potrivit art. 208 NCPC. 

Practic, dispoziţiile art. 789 îl obligă pe judecător să verifice nu doar dacă există 
raport juridic între debitor și terțul poprit, ci şi dacă s-a depus vreo adresă de înființare 
a popririi şi dacă la aceasta s-a anexat o copie a titlului executoriu (mai exact, judecăto- 
rul trebuie să verifice existenţa cerințelor formale care însoțesc actul de executare). Pe 
lângă fondul cauzei legat de raportul juridic obligaţional dintre debitor și terțul poprit, 
instanţa de validare trebuie, astfel, să ia act că există un act de înființare a popririi care 
îndeplineşte toate condiţiile legale prevăzute de art. 782 alin. (1) NCPC (deci inclusiv 
dacă a fost înștiințat debitorul cu copie de pe adresa de înfiinţare a popririi și copie cer- 
tificată de pe încheierea de încuviinţare a executării sau de pe certificatul privind solu- 


1 idem, p. 115. 


GABRIELA RĂDUCAN 299 


http://bibliotecahamangiu.re 29—Novy—2013 


Art. 789 CARTEA V. DESPRE EXECUTAREA SILITĂ 


ţia). Aceasta, pentru că, spre deosebire de fosta reglementare, debitorului trebuie să i 
se comunice efectiv adresa de înființare a popririi, iar conţinutul înștiinţării este stabilit 
de către legiuitor. 

Ca regulă, instanţa de executare nu va putea valida o sumă mai mare decât cea dato- 
rată de debitorul poprit creditorului popritor și, în același timp, nu ar putea fi validată o 
sumă mai mare decât aceea pe care terțul poprit i-o datorează debitorului poprit, pentru 
că, într-o astfel de etapă, terțul poprit nu răspunde solidar cu creditorul său, care este 
debitorul poprit din procedura de validare. Însă, în ipoteza în care nici ulterior validării 
popririi de către instanţă terţul poprit nu se conformează, atunci chiar acesta va fi supus 
unei proceduri de executare, pentru care este necesară obținerea încuviinţării execută- 
rii silite. Soluția este firească, întrucât hotărârea de validare a popririi constituie un nou 
titlu executoriu, astfel încât necesită o procedură distinctă de executare, de sine stătă- 
toare, de această dată îndreptată direct împotriva terțului poprit. 

În legătură cu apărările pe care terțul poprit și debitorul le pot invoca în fața instanţei 
de validare, relativ la a stabili dacă aceleași apărări pot fi ridicate atât pe calea contes- 
taţiei la executare, cât și în faza validării, or, dimpotrivă, părţile sunt obligate să opteze 
pentru una dintre cele două căi, credem că soluţia trebuie nuanţată și diferențiată după 
cum apărările ar putea fi invocate de terţul poprit sau de debitorul poprit, dar şi după 
cum titlul executoriu îl constituie sau nu o hotărâre judecătorească. 

Atunci când titlul executoriu este o hotărâre judecătorească, debitorul nu mai poate 
discuta valabilitatea acestuia, întrucât instanţa de executare nu ar mai putea aprecia 
asupra legalităţii și/sau netemeiniciei unui astfel de titlu, care stă în autoritatea lucrului 
judecat, singura condiţie pe care trebuie să o îndeplinească fiind aceea a caracterului 
său executoriu. 

Când titlul executoriu nu îl constituie o hotărâre judecătorească, apreciem că debi- 
torul poate formula apărări privind valabilitatea titlului executoriu, chiar în procesul de 
validare a popririi, deci chiar nulitatea absolută sau relativă a acestuia, precum și orice 
altă cauză de ineficacitate a actului juridic civil ce îl constituie titlul executoriu ce i se 
opune. Cu toate acestea, suntem de părere că debitorul poate invoca în instanţa de vali- 
dare apărări de natură a determina întinderea creanţei ori alte apărări privind /ămurirea 
întinderii, înțelesului și aplicării dispozitivului hotărârii. 

Din punctul de vedere al terțului poprit, cererea de validare a popririi constituie o 
veritabilă cerere de chemare în judecată în care creditorul (pe poziţie de reclamant) 
urmărește obţinerea unui nou titlu executoriu chiar împotriva terțului poprit, astfel încât 
să îl poată urmări ca pe debitorul său principal, așa încât creditorul popritor este ţinut să 
facă nu doar dovada titlului executoriu (pe baza căruia, la cererea sa, s-a înființat popri- 
rea), dar și existenţa și valabilitatea raportului juridic obligational dintre debitorul său și 
terțul poprit. Or, într-o astfel de procedură, nefiindu-i opozabil titlul executoriu, terțului 
poprit trebuie să îi recunoaștem și posibilitatea de a invoca orice excepții și orice apărări 
de fond, întrucât el încearcă să dovedească fie inexistenţa datoriei, fie stingerea ei prin 
una dintre formele prevăzute de lege, inclusiv nulitatea actului juridic care constituie 
titlul executoriu invocat de creditorul popritor. 

Creditorului popritor (ca simplu creditor chirografar) îi sunt opozabile toate actele 
săvârșite de debitorul poprit, însă numai dacă ele nu au caracter fraudulos, dobândind 
față de acesta poziția de având-cauză, cu consecinţa faptului că terțului poprit îi este 

recunoscut dreptul de a se apăra ca și în cazul în care urmărirea silită ar fi fost declanșată 
de debitorul săull. 

În ceea ce-l priveşte pe debitorul poprit, în cadrul cererii de validare a popririi, de 
principiu, acesta nu ar mai putea pune în discuţie valabilitatea titlului executoriu, ci apă- 
rările acestuia ar putea privi doar neregularități privind procedura de executare silită 
îndreptată împotriva sa. 

În materie fiscală există o serie de particularităţi datorate regimului juridic specific 
reglementat prin normele speciale ale Codului de procedură fiscală, care a suprimat vali- 
darea. În cazul urmăririi creanţelor fiscale, transferul creanţei de la debitor la creditorul 
popritor se produce simultan cu momentul în care se și înfiinţează, terţul poprit având 
obligaţia să facă de îndată reţinerile și să vireze sumele în contul indicat de către cre- 
ditor, însă efectul transferului este unul provizoriu, după cum instanţa de executare va 
menţine sau va desfiinţa poprirea. Astfel, instanţa de executare în a cărei rază teritorială 
se află domiciliul sau sediul terţului poprit poate fi sesizată fie de către organul de exe- 
cutare, fie de părţile interesate în vederea menţinerii sau, după caz, desființării popririi, 
în ipoteza în care terțul înștiinţează organul de executare că nu datorează nicio sumă 
de bani debitorului fiscal ori refuză să îndeplinească obligaţiile prevăzute de art. 149 
C. proc. fisc., dar și atunci când se invocă neregularități în legătură cu drepturile și obli- 
gațiile părților privind înființarea popririi. 

5. Aspecte de practică judiciară. În jurisprudenţă s-a decis că împrejurarea că asu- 
pra conturilor aparţinând debitorului a fost instituită o măsură asigurătorie în procesul 
penal nu determină nevalabilitatea formelor de executare silită declanșate în cauză și nu 
înlătură caracterul cert, lichid și exigibil al creanţei, urmând ca, după obţinerea titlului, 
măsura şă capete caracter executoriu, iar creanţele concurente să fie satisfăcute con- 
form ordinii de preferință prevăzute de lege. Măsura indisponibilizării conturilor debi- 
torului, dispusă de organele de urmărire penală sau de instanţa de judecată, îl poate 
afecta numai pe creditor, din perspectiva dreptului său de a solicita o eventuală vali- 
dare a popririi, limitându-i posibilitatea valorificării propriei creanţe pe durata existenţei 
măsurii asigurătorii în procesul penal, fără a-l prejudicia însă, în vreun fel, pe debitor și 
fără a determina anulabilitatea formelor de executare silită. 

Tot astfel, în practica judecătorească s-a decis că poprirea poate fi validată chiar și în 
cazul în care debitorul nu are disponibil bănesc în contul deschis la terţul poprit, execu- 
tarea popririi urmând să aibă loc în măsura alimentării contuluiP!, Astfel, s-a arătat că, 
pentru ca o poprire să producă efecte faţă de terţul poprit, se cere ca, în momentul înfi- 
ințării popririi, acesta să fie dator faţă de debitorul creditorului urmăritor. Or, prin sume 
datorate de terțul poprit trebuie înţelese nu numai sumele exigibile în momentul înfiin- 
ţării popririi, ci și acelea ce se vor datora, cum sunt sumele care fac obiectul unei datorii 
existente în momentul înființării popririi, dar care va deveni exigibilă ulterior, precum și 
sumele făcând obiectul unei datorii ce se va naște după data înființării popririi, dar care 
să provină dintr-un raport juridic existent la acea dată între terțul poprit și debitorul 
creditorului urmăritor. Caracterul mixt, de procedură de urmărire silită și de act de con- 
servare, pe care îl are poprirea impune validarea ei și pentru sumele ce se vor datora în 
viitor. De aceea, ca act de conservare, poprirea se impune a fi validată și pentru sumele 


i! În același sens, /. Rebeca, op. cit., p. 115 și urm. 
2! Trib. București, s. a V-a civ., dec. nr. 416/2006, în C. Nica, op. cit., p. 432-434. 
B C.$.]., S.U., dec. nr. 4/1998, în B.J. 1998, p. 26. 

ce vor fi datorate în viitor de către terţul poprit debitorului urmărit. Este adevărat că 
validarea popririi este condiţionată de dovedirea existenței datoriei terțului poprit către 
debitorul urmărit de creditor. Această condiţionare nu poate opri însă validarea popririi 
în cazul în care, la un moment dat, debitorul poprit nu are disponibil bănesc în contul 
deschis la terțul poprit, cât timp executarea popririi poate să aibă loc pe măsura com- 
pletării contului cu noi sume de bani. Lipsa, la un moment dat, de disponibil bănesc în 
contul debitorului nu poate constitui impediment pentru validarea popririi, deoarece 
raportul de mandat bancar încheiat între terțul poprit și debitorul urmărit nu încetează 
ca efect al epuizării disponibilităților din contul acestuia, care poate fi alimentat în conti- 
nuare, prin viitoare operaţiuni financiare, dându-se astfel posibilitatea ca poprirea să fie 
executată. O atare soluție se justifică în cazul sumelor datorate periodic de către terțul 
poprit, cum ar fi eventualele rate eșalonate contractual, care impun validarea popririi 
deodată, atât pentru sumele exigibile în momentul popririi, cât și pentru cele ce vor fi 
datorate de tert pe măsura alimentării contului cu noi sume de bani, pentru a nu pune pe 
creditor în situaţia de a cere validarea pentru fiecare rată scadentă. Este evident că vali- 
darea popririi asupra unui cont lipsit de disponibil bănesc nu obligă banca tert poprit să 
efectueze plăţi din fondurile proprii ori să răspundă dacă debitorul urmărit își va închide 
contul și, eventual, va deschide cont la altă bancă. Validarea unei atari popriri se justi- 
fică numai pentru a se da posibilitate ca eventualele intrări de sume în cont să fie puse 
la dispoziţia creditorului, ţinându-se seama că operaţiunile de intrare-ieșire a sumelor 
din conturile bancare pot avea loc într-un ritm mult prea rapid pentru a putea fi core- 
late cu posibilitatea obţinerii de către creditor a unei hotărâri judecătorești definitive de 
validare a popririi. 

Pentru validarea popririi este necesară dovedirea condiţiei existenţei unei creanţe 
certe și lichide. Este adevărat că în cadrul popririi sunt supuse executării silite și sume de 
bani pe care o a treia persoană le-ar putea datora în viitor debitorului, însă acest lucru 
are în vedere faptul că pot fi supuse executării silite prin poprire și creanţe neexigibile, 
dar cu păstrarea condiţiilor certitudinii și lichidităţii creanţeil!. 

Nu este suficient ca debitorul să fi fost angajat al terțului poprit la data încheierii con- 
tractelor de împrumut, ci este necesar să aibă această calitate și la data înființării popririi 
și pe durata termenului prevăzut de art. 456 CPC 1865 (art. 786 NCPC)EI. 

În situaţia în care terțul poprit nu își îndeplinește obligaţiile prevăzute de lege, credi- 
torul este îndreptăţit să ceară validarea popririi, astfel încât singurele apărări pe care le 
poate formula terţul poprit în cadrul cererii de validare a popririi sunt cele referitoare la 
raporturile pe care le are cu debitorul, în sensul dacă datorează sume de bani debitoru- 
lui, neputând invoca aspecte de nelegalitate a executării silite ce ţin de raporturile dintre 
creditor și debitor, faţă de care este terți”. 


Art. 790. Căi de atac. Hotărârea dată cu privire la validarea popririi este 
supusă numai apelului, în termen de 5 zile de la comunicare. 


I9 Trib. București, s. a IV-a civ., dec. nr. 553/A/2011, în A.G. Țambulea, op. cit., p. 270-274. 
12) Trib. București, s. a iV-a civ., dec. nr. 608/R/2011, idem, p. 274-276. 
3) Trib. București, s. a IV-a civ., dec. nr. 632/R/2011, în A.G. fambulea, op. cit., p. 276-279. 

COMENTARIU 


Pentru a elimina orice controversă legată de calea de atac care poate fi exercitată 
împotriva hotărârii de validare a popririi, astfel cum acestea s-au conturat în literatura 
de specialitate, legiuitorul a reglementat expres calea de atac a apelului, stabilind și un 
termen special de doar 5 zile, care va curge de la comunicare. 

În reglementarea precedentă, neexistând un astfel de text, unii autori au apreciat 
că hotărârea de validare este susceptibilă de apel, întrucât textul nu menţionează cărei 
căi de atac îi este supusă această hotărâre, astfel încât se impune completarea cu legea 
generală, de drept comun, or, în dreptul comun, hotărârile date în primă instanţă erau 
supuse apelului. Într-o altă opinie!?, s-a apreciat că ar fi aplicabile prevederile art. 282! 
CPC 1865, calea de atac fiind, după caz, apelul sau recursul, iar într-o altă opinie! s-a 
considerat că împotriva hotărârii de validare sau desființare a popririi se poate formula 
contestaţie la executare, atâta timp cât împotriva înființării popririi cel interesat poate 
face contestaţie la poprire, potrivit art. 399 coroborat cu art. 401 alin. (1) CPC 1865, iar 
validarea popririi constituie o fază procedurală excepţională. 

Soluţia la care s-a oprit legiuitorul, reglementând în mod expres calea apelului, este 
firească, deoarece hotărârea de validare a popririi urmează regulile de drept comun în 
privinţa căii de atac, fiind dată într-o cerere prin care creditorul încearcă, direct prin 
efectul legii, obținerea unui titlu executoriu împotriva terţului poprit, care a refuzat să se 
conformeze obligaţiilor din adresa de înființare a popririi. Într-o astfel de procedură, are 
loc o veritabilă judecată pe baza probelor care se administrează de toate părţile impli- 
cate în proces, probe pe baza cărora instanţa va aprecia asupra existenţei, după caz, chiar 
a valabilităţii raportului juridic obligaţional dintre terțul poprit și debitorul poprit, asupra 
datoriei, precum și asupra întinderii ei. În aceste condiţii, calea de atac împotriva hotărâ- 
rii judecătorești de validare a popririi nu putea fi decât aceea de drept comun, respectiv 
calea apelului. 

În ceea ce priveşte solutiile pe care instanţa de validare a popririi le-ar putea pro- 
nunţa, apreciem că acestea sunt următoarele: 

a) admite cererea creditorului urmăritor şi validează poprirea înființată, obligând ter- 
tul poprit să îi plătească celui dintâi, în limita creanţei, suma datorată debitorului urmă- 
rit, ori de câte ori din probele administrate rezultă existenţa unei creanţe certe pe care 
terțul poprit o are în raport cu debitorul urmărit, care nu a fost stinsă total sau parţial 
prin nicio modalitate anterior înființării popririi și nu se pun probleme de nevalabilitate 
a titlului executoriu; după caz, prin aceeași hotărâre, instanţa poate obliga terțul poprit 
de rea-credință şi la plata unei amenzi judiciare, în condiţiile legii; 

b) respinge cererea creditorului urmăritor și hotărăşte desființarea popririi, ori de 
câte ori din probele administrate rezultă că nu există o creanţă pe care terțul poprit o are 
în raport cu debitorul urmărit sau nu poate fi dovedită cu certitudine ori se reţine, chiar 
pe cale incidentală, nevalabilitatea titlului executoriu sau incidența vreunei modalități de 
stingere a creanţei survenite anterior înfiinţării popririi. 


1 M. Tăbârcă, Gh. Buta, op. cit., p. 1415. 

2] }, Deleanu, Tratat, vol. II, 2007, p. 589. 

BI T, Dârjan, Modificările și completările aduse Codului de procedură civilă prin Legea nr. 459/2006, în C.J. 
nr. 4/2007, p. 113. 

Art. 791. Efectele validării popririi. (1) Hotărârea de validare rămasă defi- 
nitivă are efectul unei cesiuni de creanţă şi constituie titlu executoriu împotriva 
terțului poprit, până la concurența sumelor pentru care s-a făcut validarea. 

(2) După validarea popririi, terțul poprit va proceda, după caz, la consemna- 
rea sau plata prevăzută la art. 786, în limita sumei determinate expres în hotărâ- 
rea de validare. În caz de nerespectare a acestor obligații, executarea silită se va 
face împotriva terțului poprit, pe baza hotărârii de validare, în limita sumei ce 
trebuia consemnată sau plătită. 

(3) Creditorul popritor, în măsura în care creanta sa nu va putea fi acoperită 
prin executarea hotărârii de validare, se va putea întoarce cu alte urmăriri silite 
împotriva debitorului poprit. 

(4) În cazul în care creanta debitorului poprit este garantată cu ipotecă, după ce 
hotărârea de validare a devenit definitivă, se va intabula în cartea funciară strămu- 
tarea dreptului de ipotecă în favoarea tuturor creditorilor care au obținut validarea. 


COMENTARIU 


Ulterior verificării condiţiilor pentru obligarea directă a terţului poprit faţă de credi- 
tor, instanţa poate pronunţa o hotărâre de validare a popririi. Rezultă că în cadrul acestei 
proceduri, care are ca finalitate — în cazul în care cerinţele legii sunt îndeplinite — obliga- 
rea terțului poprit la plata direct către creditor a sumei datorate de debitor conform titlu- 
lui executoriu, instanţa de validare este ţinută să verifice dacă acest nou raport juridic 
se poate naște, inclusiv sub aspectul calității actuale de debitor față de debitorul iniţial 
a celui indicat ca fiind tert poprit. Prin hotărârea de validare a popririi, instanţa îl obligă 
în mod direct pe terțul poprit să îi plătească creditorului popritor suma, în limita crean- 
tei urmărite sau, după caz, în limita sumei pe care terţul i-o datora debitorului poprit. 
De asemenea, instanţa poate să respingă cererea de validare și să desființeze poprirea. 

Validarea constă în verificarea și confirmarea popririi printr-o hotărâre judecăto- 
rească — hotărâre de validare — care constituie titlu executoriu pentru creditorul popri- 
tor față de terțul poprit, acesta din urmă devenind astfel debitorul direct al creditorului 
popritor. Hotărârea de validare are un caracter constitutiv de drepturi, având ca efect o 
transmisiune judiciară de creantă de la debitorul poprit la creditorul popritor. Caracterul 
constitutiv al hotărârii rezultă din ordinul dat de instanţa de validare terțului să plătească 
direct creditorului creanta, care va cuprinde atât suma efectiv datorată, cât și dobânzile 
aferente și cheltuielile de urmărire. 

Cu privire la posibilitatea urmăririi prin aceeași hotărâre a cheltuielilor de executare, 
s-a decis că instanţa le poate reține în suma poprită, chiar dacă de la început credito- 
rul nu a indicat cuantumul lor, ca urmare a imposibilității de prevedere!!. În acest sens, 
împărtășim opinia exprimată în literatura de specialitatel?, potrivit căreia prin hotărâ- 
rea de validare pot fi executate exclusiv cheltuielile de executare pe care le datorează 
debitorul poprit, fiindcă doar faţă de acesta actul este unul de executare silită până la 
pronunţarea hotărârii de validare, iar nu și cheltuielile de judecată la care poate fi obli- 
gat terțul ca urmare a culpei sale în neexecutarea obligaţiilor instituite prin adresa de 
înfiinţare a popririi. În plus, în caz de admitere a cererii de validare făcute de creditorul 
popritor, debitorul și terțul poprit (ca părţi căzute în pretenții) pot fi obligați la plata chel- 


H C.A. București, s. a IV-a civ., dec. nr. 811/1998, apud i. Rebeca, op. cit., p. 39. 
12) 7. Rebeca, op. cit., p. 139-140. 

tuielilor de judecată făcute de cel dintâi în procesul de validare, însă sumele datorate 
cu acest titlu nu vor fi incluse în suma poprită, deoarece, dacă nu sunt achitate benevol, 
hotărârea de validare poate fi pusă în executare după încuviințarea executării sale silite, 
fiind vorba despre un nou titlu executoriu. 

Pentru a se analiza efectele hotărârii de validare a popririi, în literatura de speciali- 
tate s-au urmărit, prin comparaţie, efectele produse de instituții juridice similare, con- 
siderându-se că prin validarea popririi are loc o cesiune forțată de creanță în favoarea 
creditorului popritor, astfel că, în limita creanței urmărite, terțul poprit devine un debi- 
tor principal!!, însă trebuie observat faptul că prin acest mecanism nu se asigură bene- 
ficiarului popririi garanţia posibilităţii de urmărire a creanţei conservate prin poprire, 
până în momentul în care măsura validării devine definitivă. În acest sens, suntem în 
acord cu doctrina franceză, care a subliniat că transferul creanţei este suspendat pe par- 
cursul judecării căii de atac a apelului promovat împotriva hotărârii de validare, perioadă 
în care ceilalți creditori mai pot înfiinţa popriri asupra sumei urmărite, considerată ca 
făcând parte din patrimoniul debitorului până la desfiinţarea validării!?!, însă, ulterior 
validării popririi, rămâne un unic raport, cel constituit ca efect al acestei hotărâri, dintre 
terțul poprit și noul creditor. 

Fată de debitorul poprit, hotărârea de validare este cel din urmă act de executare, care 
are ca efect ieșirea forțată a sumei urmărite din patrimoniul acestuia și transferul său, 
în limita creanţei, cu toate garanţiile ce o însoțesc, în patrimoniul creditorului popritor, 
terțul poprit devenind debitor al creditorului popritori?!. Acest efect liberator de plată al 
hotărârii de validare față de debitor împiedică creditorii subsecvenţi validării popririi să 
mai urmărească creanța, fiindcă aceasta nu se mai află în patrimoniul datornicului lor. 

Fată de tert, cesiunea de creanţă nu poate fi opozabilă până la notificare sau accep- 
tare prin act autentic, însă hotărârea de validare a popririi servește și de act autentic față 
de ceilalţi creditori, pentru a face cesiunea de creanţă opozabilă, fiind astfel ţinuţi să o 
respecte. 

Cu privire la efectele hotărârii prin care s-a validat poprirea, terţul poprit va fi obligat 
să plătească creditorului, în limita creanței, suma datorată, născându-se astfel cel de-al 
treilea raport juridic prin care terţul poprit devine debitorul direct al creditorului popri- 
tor. Acest transfer judiciar este de fapt o cesiune, o transmisiune de drepturi de creanță 
la care conduce hotărârea de validare, ca urmare a voinţei legii și a pronunțării judecă- 
torului, adeziunea părţilor fiind implicită. De aceea, hotărârea de validare este calificată 
drept un contract judiciar. Ulterior validării popririi, terțul poprit va proceda, după caz, 
fie la consemnare, fie la plata prevăzută în art. 786 NCPC. În caz de nerespectare a aces- 
tor obligaţii, executarea silită se va face împotriva terțului poprit, pe baza hotărârii de 
validare a popririi, care constituie titlu executoriu. 

Totodată, trebuie observat că, deși prin validarea popririi se realizează un transfer 
judiciar al creanţei, opinăm că cedentul nu ar putea fi obligat să răspundă decât de exis- 
tenta și valabilitatea creanţei, iar nu și de solvabilitatea debitorului cedat, dacă nu și-a 
asumat în mod expres o astfel de obligație de garanţie. 


i! S$. Zilberstein, V.M. Ciobanu, |. Băcanu, Drept procesual civil. Executarea silită, Ed. Lumina Lex, București, 
1936, p. 92; G. Boroi, D. Rădescu, op. cit., p. 720; G. Porumb, Teoria generală a executării silite și unele proceduri 
speciale, Ed. Ştiinţifică, Bucureşti, 1964, p. 274-275; Trib. Suprem, col. civ., dec. nr. 286/1956, în C.D. 1956, 
vol. II, p. 329; Trib. reg. Banat, dec. civ. nr. 2852/1966, în R.R.D. nr. 4/1967, p. 163 ș.a.m.d. 

2! 3. Vincent, J. Prevault, op. cit., p. 190-193; G. Couchez, Voies d'exécution, 4* éd., Sirey, Paris, p. 11. 

B! Trib. Suprem, $. civ., dec. nr. 1623/1978, în C.D. 1978, p. 290. 

Art. 192. Vânzarea bunurilor poprite. Dacă poprirea a fost înființată asu- 
pra unor titluri de valoare sau asupra altor bunuri mobile incorporale, executorul 
va proceda la valorificarea lor potrivit dispozițiilor prevăzute pentru urmărirea 
mobiliară propriu-zisă, ţinând seama şi de reglementările speciale referitoare la 
aceste bunuri, precum şi la eliberarea sau distribuirea sumelor obținute potrivit 
dispozițiilor art. 863 şi următoarele. 


COMENTARIU 


Textul reia întocmai dispoziţiile din fosta reglementare (art. 461 CPC 1865) și consti- 
tuie, în realitate, o normă de corelare și de trimitere la dispoziţiile art. 863 și urm. NCPC 
referitoare la eliberarea ṣi distribuirea sumelor realizate prin executare silită. 

Norma are în vedere ipoteza în care poprirea nu a fost înființată asupra unor sume de 
bani, ci asupra unor titluri de valoare sau asupra altor bunuri mobile incorporale, caz în 
care executorul judecătoresc va aplica, prin asemănare, prevederile din materia urmări- 
rii mobiliare propriu-zise. Cu toate acestea, în cazul în care bunurile mobile incorporale 
au un regim special, executarea acestora se va face ținând cont de dispoziţiile legii spe- 
ciale. 


Art. 793. Desființarea popririi. (1) Dacă după înființarea popririi cauza în 
temeiul căreia s-a înființat aceasta a încetat să mai existe, executorul judecăto- 
resc, din oficiu sau la cererea debitorului poprit, va dispune desființarea popririi 
printr-o adresă către terțul poprit. Atunci când poprirea a fost validată, desfiin- 
tarea acesteia se va face de instanța de executare prin încheiere executorie, dată 
cu citarea părților. 

(2) Când creanta debitorului poprit este garantată cu ipotecă, acesta va putea 
cere, în temeiul acestei adrese sau, după caz, al încheierii rămase definitivă, 
radierea notării popririi sau a intabulării strămutării dreptului de ipotecă în car- 
tea funciară. 

(3) Dispoziţiile alin. (2) se aplică în mod corespunzător în cazul radierii popri- 
rii asupra unor creanţe sau altor bunuri mobile incorporale, înscrise în alte regis- 
tre de publicitate decât cartea funciară. 


COMENTARIU 


1. Competența privind desfiinţarea popririi. Dispoziţiile art. 793 reglementează ipo- 
teza în care, ulterior înființării popririi, dispare temeiul juridic al acesteia. Trebuie reţinut 
faptul că poprirea definitivă, chiar validată, se poate desfiinţa ori de câte ori se schimbă 
condițiile care au determinat înființarea sa. Reglementarea are în vedere două ipoteze: 

a) desființarea popririi de către executorul judecătoresc, din oficiu sau la cererea 
debitorului poprit, caz în care, aşa cum a ordonat terțului poprit indisponibilizarea sume- 
lor/bunurilor printr-o adresă, tot printr-o astfel de adresă executorul îi va ordona ridica- 
rea (desfiinţarea) popririi, iar terțul poprit este obligat să se conformeze acestui ordin; 

b) desființarea popririi de către instanţa de executare, în ipoteza în care s-a pronunţat 
o hotărâre de validare a popririi. 

Deşi textul legal nu se referă și la o situație tranzitorie, din interpretarea normei 
legale opinăm că, atunci când poprirea a fost înființată, dar este pendinte procesul de 
validare, desfiinţarea se va face tot de către executorul judecătoresc, din oficiu sau la 

cererea debitorului poprit, procesul-verbal de încetare a executării va fi adus în instanţa 
de executare, iar în baza sa instanţa fie va pronunţa o hotărâre de invalidare a popririi, 
fie va lua act de renunţarea creditorului urmăritor la cererea de validare a popririi, o ast- 
fel de ipoteză neputându-se suprapune cu aceea la care se referă expres textul legal, în 
sensul că cererea de validare a popririi are un alt obiect și o altă cauză decât cererea de 
desființare a popririi, iar instanţa de executare, fiind deja învestită cu o cerere de validare 
a popririi, nu poate încălca principiul disponibilităţii, astfel încât nu poate schimba cadrul 
procesual stabilit de părţi cu privire la obiect și cauză (nemaivorbind de faptul că scopul 
urmărit în cele două acţiuni este diametral opus). 

Desigur, nu excludem nici ipoteza de a se formula o cerere de desființare a popririi, 
iar în baza acestui nou dosar să se solicite suspendarea cererii de validare până la solu- 
ţionarea cererii de desființare, în temeiul art. 413 alin. (1) pct. 1 NCPC, după cum nu 
excludem chiar posibilitatea formulării unei cereri reconvenţionale în chiar cererea de 
validare a popririi, având ca obiect desființarea acesteia, dacă motivul care determină 
cea din urmă măsură a survenit într-un interval de timp care să permită formularea unei 
astfel de cereri incidentale în termenul prevăzut de lege. 

Atunci când desfiinţarea popririi se face de către instanța de executare, este vorba 
despre o procedură contencioasă, toate părţile din procesul de validare a popririi fiind 
citate (pentru a respecta principiul simetriei). Asupra cererii de desființare a popririi 
instanţa se pronunţă printr-o încheiere executorie, care urmează a fi adusă la îndeplinire 
în cel mai scurt timp. Deși norma nu prevede expres, apreciem că împotriva acestei 
încheieri este deschisă calea apelului, în termenul special de 10 de zile, potrivit art. 650 
alin. (3) NCPC, textul alineatului secund al art. 793 vorbind despre această încheiere 
„rămasă definitivă”, ceea ce implică posibilitatea de a fi atacată. 


2. Situaţii care pot determina desfiinţarea popririi. În ceea ce privește situațiile în 
care se poate ajunge la desființarea popririi, acestea nu sunt prevăzute de lege, însă pot 
fi grupate, de principiu, în trei categorii: 

a) datoria este stinsă prin plată de către terțul poprit; 

b) datoria este stinsă prin plată chiar de către debitor, indiferent de modalitatea în 
care o face, chiar și prin compensarea creanţei sale cu cea a creditorului urmăritor ori 
prin dare în plată sau remitere de datorie etc., iar nu doar prin plata efectivă a sumei 
de bani datorate. Or, dacă debitorul stinge creanţa creditorului urmăritor ulterior înfi- 
ințării popririi, atunci terțul poprit nu mai este ținut să plătească. În situaţia în care au 
plătit ambii (atât debitorul, cât și terțul poprit), debitorul are deschisă o acțiune în res- 
tituirea plății, intervenită ulterior stingerii datoriei, cu respectarea termenului general de 
prescripţie extinctivă, fie pe temeiul plății nedatorate, fie pe temeiul imbogățirii fără justă 
cauză, atunci când acțiunea în repetițiune nu mai poate fi exercitată sau nu îndeplinește 
cumulativ condiţiile legale; 

c) s-a obţinut, pe cale judecătorească, o hotărâre definitivă care desființează sau 
modifică însuși titlul executoriu, indiferent dacă nu se mai recunoaște acea creanţă ori 
doar se reduce cuantumul acesteia. Chiar dacă ar fi vorba despre o reducere a cuantu- 
mului, poprirea trebuie desfiinţată nu doar pentru faptul că privește o creanță mai mare, 
ci și pentru faptul că se schimbă însuși titlul executoriu (care va fi de această dată chiar 
hotărârea judecătorească obţinută), fapt care presupune o nouă încuviințare a executării 
silite în baza acestuia și, după caz, o nouă adresă de înfiinţare a popririi pentru creanta 
prevăzută în el. 

3. Radierea popririi din registrele de publicitate. Pe lângă măsura propriu-zisă de 
desființare a popririi, prevederile art. 793 alin. (2) reglementează și restabilirea situaţiei 
anterioare înfiinţării popririi, în cazul în care creanţa debitorului poprit este garantată cu 
o ipotecă. Astfel, debitorul este îndreptăţit, ca urmare a desființării popririi, să solicite 
radierea notării popririi sau a intabulării strămutării dreptului de ipotecă în cartea fun- 
ciară, fie în temeiul adresei executorului judecătoresc, fie, după caz, al încheierii rămase 
definitivă. 

În fine, art. 793 alin. (3) stabilește că aceste prevederi se aplică în mod corespunzător 
și pentru situaţia în care se radiază poprirea asupra unor creanţe sau asupra altor bunuri 
mobile incorporale, care au fost înscrise în alte registre de publicitate decât cartea fun- 
ciară. 


Secțiunea a 4-a. Urmărirea fructelor 
și a veniturilor imobilelor 


$1. Urmărirea silită a fructelor neculese și a recoltelor prinse de ră- 
dăcini 


Art. 494. Obiectul urmăririi. Fructele neculese şi recoltele prinse de rădă- 
cini aparținând debitorului nu se pot urmări decât pe bază de titluri executorii; 
ele se pot însă sechestra, potrivit dispozițiilor art. 951 şi următoarele. 


COMENTARIU 


1. Obiectul urmăririi. Urmărirea silită a fructelor neculese și a recoltelor prinse de 
rădăcini constituie o altă formă a executării silite indirecte, constând în indisponibiliza- 
rea fructelor neculese și a recoltelor prinse de rădăcini aparținând debitorului, în scopul 
valorificării acestora prin vânzare, pentru realizarea creanţei creditorului. Textul art. 794 
reia întocmai textul art. 463 CPC 1865. 

Poate exercita urmărirea creditorul care are un titlu executoriu. Teza finală a art. 794 
permite însă și instituirea sechestrului potrivit art. 951 și urm. NCPC. 

Debitorul urmărit poate fi numai proprietarul fructelor neculese sau al recoltelor 
prinse de rădăcini, deci, de principiu, acesta poate fi proprietarul, uzufructuarul sau 
arendașul/subarendașul fondului!!i, în timp ce dreptul de a folosi această formă de exe- 
cutare silită aparţine creditorului care se întemeiază pe un titlu executoriu privitor la o 
creanţă bănească. 

Uzufructuarul și arendașul ori subarendașul au chiar dreptul de a face opoziţie (con- 
testaţie) în cazul unei urmăriri silite iniţiate de proprietarul terenului cultivat, cu preciza- 
rea că, în cazul uzufructuarului, drepturile acestuia sunt subordonate condiției ca el să 
fie în viaţă la data culesului (recoltării), altfel, urmărirea asupra fructelor de către credi- 
torii săi va înceta, ca urmare a încetării dreptului de uzufructi?l. 

În doctrină! s-a arătat că natura juridică a acestei forme de executare silită este 
aceea a urmăririi mobiliare, corespunzătoare atât în privinţa debitorului proprietar sau 
uzufructuar, cât şi în privinţa debitorului arendaș. Când este vorba despre proprietar 


9 5, Zilberstein, V.M. Ciobanu, op. cit., p. 405-406; G. Răducan, op. cit., p. 146-147. 
2) 5, Zilberstein, V.M. Ciobanu, op. cit., p. 405-406. 
31 Idem, p. 406-407. 

sau uzufructuar, nu prezintă relevanţă faptul că dreptul de proprietate sau uzufructul 
unui imobil au caracter de drepturi imobiliare, întrucât fructele și recoltele neculese sunt 
urmărite numai în considerarea unei date apropiate, când vor putea fi culese, moment 
în care vor deveni bunuri mobile. 

După cum sunt ori nu producătoare de alte bunuri, fără a li se consuma sau diminua 
substanţa, bunurile se împart în frugifere și nefrugifere. Bunurile frugifere sunt acelea 
care, în mod periodic și fără consumarea substanţei lor, dau naștere altor bunuri, numite 
fructe, în timp ce bunurile nefrugifere sunt acelea care nu au însușirea de a da naștere 
altor produse, în mod periodic și fără consumarea substanţei lor. 

Pornind de la prevederile înscrise în art. 548 NCC, vom distinge trei categorii de 
fructe: 

— fructe naturale, care sunt produsele directe și periodice ale unui bun, obţinute fără 
intervenţia omului, cum ar fi acelea pe care pământul le produce de la sine, producţia și 
sporul animalelor [art. 548 alin. (2) NCC]; 

— fructe industriale, care reprezintă produsele directe şi periodice ale unui bun, obţi- 
nute ca rezultat al intervenţiei omului, cum ar fi recoltele de orice fel [art. 548 alin. (3) 
NCC]; 

— fructe civile, prin care desemnăm veniturile rezultate din folosirea bunului de către 
o altă persoană în virtutea unui act juridic, precum chiriile, arenzile, dobânzile, venitul 
rentelor și dividendele [art. 548 alin. (4) NCC]. 

Distincția între cele trei categorii de fructe prezintă interes în ceea ce priveşte modul 
lor de dobândire, în sensul că fructele naturale și cele industriale se dobândesc prin 
culegere (percepere), la data separării de bunul care le-a produs [art. 550 alin. (2) NCC], 
iar fructele civile se dobândesc zi cu zi (prin simpla curgere a timpului) [art. 550 alin. (3) 
NCC]. Astfel, în literatura de specialitate s-a arătat că, „în materia dreptului de uzufruct, 
fructele naturale şi industriale percepute după constituirea uzufructului aparţin uzufruc- 
tuarului, iar cele percepute după stingerea uzufructului revin nudului proprietar, fără a 
putea pretinde unul altuia despăgubiri pentru cheltuielile ocazionate de producerea lor, 
în timp ce fructele civile se cuvin uzufructuarului proporțional cu durata uzufructului, 
dreptul de a le pretinde dobândindu-se zi cu zi, deci chiriile, arenzile etc. scadente la data 
începerii dreptului de uzufruct se cuvin proprietarului, chiar dacă acestea vor fi încasate 
după această dată, iar cele ce devin scadente în cursul dreptului de uzufruct se cuvin 
uzufructuarului, chiar dacă vor fi percepute după încetarea dreptului de uzufruct”l!. 
Aceste distincţii prezintă relevanţă și din punctul de vedere al executării silite, pentru a 
ști dacă debitorul urmărit este proprietarul fructelor urmărite silit sau o terță persoană 
faţă de raportul juridic execuțional. 

Pe de altă pate, fructele nu trebuie confundate cu productele (care sunt produsele 
obţinute dintr-un bun cu consumarea sau diminuarea substanţei acestuia, precum copa- 
cii unei păduri, piatra dintr-o carieră și altele asemenea, potrivit art. 549 NCC). 

Distincția dintre fructe și producte prezintă importanţă practică sub mai multe 
aspecte, de exemplu: uzufructuarul are dreptul numai la fructe, nu și la producte, care 
se cuvin nudului proprietar; posesorul de bună-credință dobândește numai fructele 
(art. 948 NCC), nu însă și productele!?!, astfel încât obiect al urmăririi silite nu ar putea 
fi decât fructele în cazul în care debitorul este uzufructuarul sau posesorul de bună- 


i! G. Boroi, C.A. Anghelescu, Curs de drept civil. Partea generală, ed. a 2-a, Ed. Hamangiu, București, 2012, 
p. 81-82. 
2! Ibidem. 

credinţă, în timp ce nudul proprietar va putea fi urmărit doar asupra unor categorii de 
producte. În legătură cu acest aspect, în doctrină s-a arătat că, într-adevăr, nu intră în 
categoria bunurilor urmăribile în această procedură nici produsele din mine, nici cele 
din cariere de piatră, însă, prin extrapolare, au fost incluse în sfera bunurilor urmăribile: 
cerealele, arbuștii în creștere din pepiniere (terenuri cultivate cu materialul săditor 
pomicol) ori peștele din heleșteie și pepinierele piscicole destinate producerii puietului 
de peștel!l. De altfel, cerința cuprinsă în expresia „prinse de rădăcini” la care se referă 
art. 794 NCPC trebuie interpretată nu în sensul său literal, ci tehnico-juridic. 


2. Condiţiile urmăririi. Doctrina”! a stabilit şi condiţiile necesare privind obiectul ur- 
măririi fructelor neculese și a recoltelor prinse de rădăcini, condiţii care rămân perfect 
valabile și în reglementarea actuală: 

a) fructele urmărite să fi apărut/răsărit și să se fi dezvoltat, pentru a putea vorbi des- 
pre existenţa unui obiect al urmăririi silite; 

b) fructele să nu fi fost încă culese [tăiate sau desprinse de rădăcini), deoarece, 
într-un asemenea caz, ele ar putea forma numai obiectul urmăririi silite mobiliare; 

c) debitorul urmărit să fie încă proprietarul (sau uzufructuarul în viaţă) al acestor 
fructe, pentru a nu se afla într-o urmărire îndreptată greșit împotriva unei persoane ce 
nu datorează, deci fără calitate de debitor în procedura execuţională; 

d) fructele să nu fi format obiectul unui indisponibilizări în cadrul unei urmăriri imo- 
biliare, pornită de creditorul ipotecar; 

e) fructele prinse de rădăcini să nu fie destinate a deveni, în momentul recoltării, 
„imobile prin destinaţie”. 


Art. 795. Începerea şi efectuarea urmăririi. Urmărirea fructelor neculese şi 
a recoltelor prinse de rădăcini nu se va putea face decât în cele 6 săptămâni dina- 
intea coacerii lor şi va fi precedată de o somaţie cu două zile înaintea urmăririi. 
Sechestrarea însă se va putea face în orice timp. 


COMENTARIU 


1. Termene. Și această normă reia întocmai prevederile art. 464 CPC 1865. 

Potrivit condiţiilor restrictive impuse de art. 795, această procedură de urmărire silită 
se poate efectua numai într-un interval de 6 săptămâni anterior coacerii fructelor sau 
recoltelor, însă sechestrarea acestora poate fi dispusă oricând. 

În privinţa termenului de 6 săptămâni, în doctrină s-a subliniat că este vorba despre 
un termen special și imperativ, stabilit de lege îndeosebi din considerente de natură eco- 
nomică, deoarece o urmărire prematură ar aduce prejudicii atât debitorului, cât și eco- 
nomiei de piață". 

În al doilea rând, este de observat faptul că legea face aici distincţie între urmări- 
rea propriu-zisă a fructelor și operaţia de sechestrare a acestora. Ultima operaţie — de 
sechestrare a fructelor sau recoltelor — se poate face „în orice timp”, deci chiar înainte 
de împlinirea termenului de 6 săptămâni, fiind vorba doar de o măsură asigurătorie, de 
indisponibilizare. 


9 $, Zilberstein, V.M. Ciobanu, op. cit., p. 407. 
2) Ibidem. 
13) . Les, Tratat, 2010, p. 1143. 

În cazul unui teren cultivat cu diferite varietăți de fructe, perioada de 6 săptămâni se 
va determina în raport cu specificul „coacerii” (maturității) fiecărei categorii de fructe, 
textul legal urmând a se aplica prin adaptare, în mod corespunzător, şi la arbuștii sădi- 
tori care nu vor putea fi recoltați mai devreme de 6 săptămâni de la data fixată pentru 
această operaţie. Tot astfel, pentru peștele din pepinierele de puieți va trebui respectată 
perioada de interzicere de până la 6 săptămâni înainte de data când se permite/se obiș- 
nuieşte a se face pescuitull!l. 


2. Somaţia. Textul enunţă și un principiu general în materia executării silite, anume 
acela că urmărirea nu poate începe înainte de încunoștințarea debitorului printr-o soma- 
ție despre declanșarea urmăririi. Această somaţie este necesar să fie emisă într-un ter- 
men de cel puţin 2 zile anterior urmăririi efective. Deşi textul nu precizează, apreciem că 
la această somaţie se va alătura și o copie după titlul executoriu. 

În cazul în care debitorul urmărit ignoră somaţia făcută de executor cu două zile îna- 
inte de începerea urmăririi şi nu plăteşte benevol suma la care a fost obligat prin titlul ce 
se execută, executorul judecătoresc va proceda la urmărirea silită. 


Art. 796. Înființarea sechestrului. (1) Urmărirea acestor fructe se va face 
prin mijlocirea unui executor judecătoresc, care va proceda la sechestrarea aces- 
tora şi la numirea unui administrator-sechestru, ales potrivit regulilor aplicabile 
urmăririi mobiliare propriu-zise. 

(2) Cu acest prilej, executorul va încheia un proces-verbal semnat de acesta 
şi de persoanele care, potrivit legii, au asistat la aplicarea sechestrului. Câte un 
exemplar al procesului-verbal se va preda creditorului, debitorului şi adminis- 
tratorului-sechestru, iar unul se va lăsa la primăria în raza căreia se află bunurile 
sechestrate. 

(3) De asemenea, executorul va trimite de îndată, din oficiu, un exemplar al 
procesului-verbal de sechestru, pentru a fi notată urmărirea în cartea funciară. 
Prin efectul acestei notări, urmărirea va fi opozabilă tuturor celor care dobândesc 
vreun drept asupra imobilului ori asupra fructelor sau recoltelor sechestrate. 

(4) Dispoziţiile art. 743-745 se aplică în mod corespunzător. 


COMENTARIU 


Textul art. 796 aduce o serie de completări față de art. 465 CPC 1865, care dispunea 
sumar că procedura de urmărire a acestor fructe se face prin executor, în prezenţa anu- 
mitor persoane (subofiţerul sau ofițerul de poliție, primarul sau unul dintre ajutorii săi 
ori, în lipsa lor, doi martori majori). 

Practic, procedura se desfășoară tot prin intermediul unui executor judecătoresc, dar 
textul vine cu o serie de precizări privind activitatea acestuia în cadrul procedurii. 

În ziua stabilită pentru urmărire, executorul va proceda potrivit dispoziţiilor privind 
urmărirea bunurilor mobile, deplasându-se la fața locului, unde va întocmi procesul- 
verbal de sechestru, ce va fi semnat în primul rând de către acesta și de toate persoanele 
care au fost de față la urmărire. 

Ulterior întocmirii și semnării, mai multe exemplare ale procesul-verbal trebuie date 
de către executor persoanelor și instituţiilor la care norma legală obligă expres: un exem- 


1! $. Zilberstein, V.M. Ciobanu, op. cit., p. 408-409. 

plar va fi lăsat creditorului, un alt exemplar va fi lăsat debitorului, un alt exemplar va fi 
lăsat administratorului-sechestru, un alt exemplar va fi lăsat la primăria în raza căreia se 
află bunurile sechestrate, iar un exemplar al procesului-verbal de sechestru va fi trimis 
imediat, din oficiu, la oficiul de cadastru, în scopul notării urmăririi în cartea funciară, 
pentru ca aceasta să devină de îndată opozabilă tuturor persoanelor care dobândesc 
vreun drept asupra imobilului ori asupra fructelor sau recoltelor sechestrate. 

De asemenea, deși textul legal nu precizează, considerăm că un exemplar original al 
acestui proces-verbal de sechestru trebuie să existe la dosarul de executare în care s-a 
efectuat procedura. 

În legătură cu conținutul procesului-verbal de sechestru încheiat de executorul jude- 
cătoresc, apreciem că, între alte menţiuni, sunt necesare în special cele privitoare la titlul 
executoriu în baza căruia se efectuează urmărirea, numele, prenumele și domiciliul păr- 
ţilor (creditor și debitor), precum și numele executorului judecătoresc și al persoanelor 
care au participat la urmărire (inclusiv calitatea în care au asistat), numele și domiciliul 
administratorului-sechestru, somațţia verbală făcută debitorului, precum și răspunsul lui 
(dacă a fost prezent), dar şi descrierea, pe cât este cu putinţă, a fructelor prinse de rădă- 
cini urmărite şi indicarea locului, a zilei și orei la care s-a întocmit procesul-verbal, men- 
ționarea drepturilor pretinse de alte persoane asupra bunurilor sechestrate sau eventu- 
alele garanţii reale constituite în favoarea unei terțe persoane ori existența unor cazuri 
de insesizabilitate în privinţa unora dintre bunuri. 

De altfel, potrivit art. 796 alin. (4), dispoziţiile art. 743-745 NCPC referitoare la pro- 
cesul-verbal de sechestru, indisponibilizarea bunurilor sechestrate și păstrarea bunurilor 
sechestrate se aplică în mod corespunzător, fapt pentru care sunt valabile şi în această 
ipoteză comentariile făcute anterior la aceste articole. 

Prin întocmirea procesului-verbal de urmărire, fructele și recoltele ce fac obiectul exe- 
cutării sunt indisponibilizate, iar procedura va continua cu vânzarea acestora. 


Art. 797. Obligaţiile administratorului-sechestru. (1) Administratorul- 
sechestru va avea îndatorirea de a păstra, de a culege şi de a depozita fructele 
sau recoltele, cheltuielile necesare fiind avansate de creditorul urmăritor, potrivit 
art. 701 alin. (4). 

(2) Dispoziţiile art. 747 şi 748 se vor aplica, prin asemănare, acestui adminis- 
trator-sechestru. 


COMENTARIU 


Dispoziţiile art. 797, aşa cum arată și denumirea marginală, vizează enumerarea 
legală a obligațiilor administratorului-sechestru stabilit de executorul judecătoresc cu 
ocazia indisponibilizării fructelor neculese și a recoltelor prinse de rădăcini, prin proce- 
sul-verbal de sechestru, întocmit potrivit art. 796 alin. (2) NCPC. 

Obligaţiile stabilite expres de legiuitor în sarcina administratorului-sechestru constau 
în păstrarea, culegerea ṣi depozitarea fructelor sau recoltelor. Deşi textul legal nu indică, 
opinăm că obligaţiile administratorului-sechestru se nasc în sarcina acestuia începând cu 
data şi ora numirii acestuia prin procesul-verbal de sechestru, însușit de el prin semnare. 

În ceea ce privește cheltuielile necesare asigurării operaţiunilor de păstrare, culegere 
și depozitare a fructelor sau recoltelor, teza finală a primului alineat al art. 797 dispune 


11 În sens asemănător, a se vedea şi $. Zilberstein, V.M. Ciobanu, op. cit., p. 409-410. 

că acestea trebuie să fie avansate de creditorul urmăritor, potrivit art. 761 alin. (4) NCPC, 
acesta urmând să și le recupereze ulterior, prin scădere din preţul bunurilor urmărite. 

Unde există obligaţii instituite prin lege, există și remuneratie și răspundere, astfel 
încât alineatul secund al art. 797 trimite expres la aplicarea prin asemănare a dispoziţi- 
ilor art. 747 și art. 748, astfel încât comentariile făcute la aceste articole sunt valabile şi 
în această ipoteză. 


Art. 798. Vânzarea fructelor şi recoltelor. (1) Executorul judecătoresc va 
hotărî, după caz, vânzarea fructelor sau a recoltelor aşa cum sunt prinse de rădă- 
cini sau după ce vor fi culese. 

(2) Vânzarea va fi anunțată, cu cel puţin 5 zile înainte de termen, la primăria 
comunei respective, la domiciliul debitorului şi locul unde se face vânzarea, pre- 
cum şi în alte locuri publice. 

(3) Ea se va face în zilele, la orele şi în locul hotărâte de executor, cu preferință 
în zilele nelucrătoare şi în zilele de târg sau bâlci, fie la faţa locului, fie în târg sau 
bâlci. 

(4) Vânzarea se va face prin licitație publică şi, de preferință, pe bani gata, 
în prezența unui agent al poliției sau a unui reprezentant al jandarmeriei ori, în 
lipsă, a primarului sau a unui delegat al primăriei şi a debitorului sau chiar în lipsa 
acestuia, dacă a fost legal citat. În cazul fructelor sau recoltelor prinse de rădăcini, 
prețul se va putea depune, cu acordul creditorului sau al reprezentantului său, şi 
ulterior, în cel mult 5 zile de la data licitaţiei. În toate cazurile, intrarea în posesia 
bunurilor adjudecate se va face numai după plata integrală a prețului. 

(5) Executorul judecătoresc va putea încuviința ca vânzarea să se facă de către 
administrator-sechestru, chiar prin bună învoială, pe prețul curent, fără ca acesta 
să mai fie ținut de depozitare, în cazurile când: 

1. fructele sau recolta sunt supuse pieirii, degradării, alterării sau deprecierii 
şi vânzarea trebuie făcută de urgenţă; 

2. depozitarea nu este cu putință sau dă loc la cheltuieli disproportionate în 
raport cu valoarea fructelor sau recoltelor. 

(6) În cazurile prevăzute la alin. (5), vânzarea se va face cu încunoştințarea 
creditorului şi a debitorului. 

(7) Sumele rezultate din vânzarea făcută de administrator-sechestru vor fi 
consemnate de acesta la entitatea specializată prevăzută de lege, în 24 de ore de 
la încasare, iar recipisa de consemnare va fi depusă de îndată la executor, împre- 
ună cu o listă care va fi semnată de administrator-sechestru şi de cumpărători şi 
în care se vor arăta fructele sau recolta vândută şi prețul de vânzare. 

(8) Dispoziţiile art. 752-779, precum şi cele ale art. 863-886 se aplică în mod 
corespunzător. 


COMENTARIU 


1. Procedura vânzării. Faţă de art. 469 CPC 1865, care se regăsește întocmai în primul 
alineat al art. 798, noua reglementare cuprinde o descriere complexă a întregii proceduri 
de vânzare a fructelor și recoltelor. Astfel, după întocmirea și comunicarea procesului- 
verbal de sechestru, procedura de urmărire continuă cu vânzarea fructelor sau a recolte- 
lor prinse de rădăcini, deja indisponibilizate. 

Precizăm că vânzarea se hotărăște de executorul judecătoresc, iar nu de câtre instanţa 
de judecată, cum se proceda în trecut, anterior O.U.G. nr. 138/2000, care a modificat 
vechiul codi. 

Anunţul privind vânzarea se va face la primăria comunei/localităţii respective, la 
domiciliul debitorului și locul unde se face vânzarea, precum și în alte locuri publice, cu 
cel puțin 5 zile înaintea termenului fixat pentru licitaţie [iar nu doar cu 3 zile înainte, ca 
în reglementarea anterioară). Executorul este cel care decide zilele, orele și locul unde 
se va desfășura vânzarea. 

Textul art. 798 alin. (3) dispune că vânzarea se va face cu preferință în zilele nelucră- 
toare și în zilele de târg sau bâlci, fie la faţa locului, fie în târg sau bâlci. Din modul de 
formulare, considerăm că legiuitorul face doar o recomandare, astfel încât este posibil ca 
executorul, în funcție de circumstanţele concrete, să fixeze alte zile și alte locuri în care 
sa se desfășoare licitația. 

Modalitatea de vânzare stabilită expres de art. 798 alin. (4) este cea a vânzării la lici- 
tatie publică. Același text recomandă ca vânzarea să se facă cu plata prețului achitat pe 
loc, dar nu este exclusă posibilitatea ca plata să se facă și într-o altă modalitate, cât timp 
creditorul sau reprezentantul acestuia nu se opune. Însă prețul ar putea fi depus ulterior 
(într-un termen de cel mult 5 zile, calculat de la data licitaţiei) doar în cazul „fructelor sau 
recoltelor prinse de rădăcini”, iar nu şi în cazul fructelor deja culese. 

Pentru siguranţa creditorului şi a debitorului, art. 798 alin. (4) teza a III-a stabilește în 
mod imperativ că intrarea adjudecatarului în posesia bunurilor adiudecate se va face, în 
toate cazurile, numai după plata integrală a prețului. 

Totodată, norma prevede ca vânzarea la licitaţie a acestor bunuri să se facă în pre- 
zenţa debitorului sau chiar în lipsa acestuia, cu condiţia ca el să fi fost legal citat, dar și 
în prezenţa unui agent al poliției sau a unui reprezentant al jandarmeriei ori, în lipsă, a 
primarului sau a unui delegat al primăriei. 


2. Vânzarea făcută de către administratorul-sechestru. Vânzarea fructelor sau recol- 
telor prinse de rădăcini se poate face și de către administratorul-sechestru, dacă execu- 
torul judecătoresc încuviințează această modalitate, potrivit legii. În caz afirmativ, vân- 
zarea acestor bunuri va putea fi făcută de către administratorul-sechestru și prin bună 
învoială, deci prin negociere cu adjudecatarul (cumpărătorul), chiar pe preţul! curent, 
fără ca acesta să mai fie ţinut de obligaţia de depozitare la care se referă art. 797, însă 
o astfel de modalitate de vânzare poate fi încuviinţată de executor numai în una dintre 
următoarele ipoteze: 

a) fie fructele sau recolta sunt supuse pieirii, degradării, alterării sau deprecierii, 
astfel încât se impune vânzarea urgentă a acestora; 

b) fie nu este posibilă depozitarea sau, deși este posibilă, este de natură să atragă 
cheltuieli disproportionate în raport cu valoarea efectivă a fructelor sau recoltelor. 

Potrivit art. 798 alin. (6), indiferent de situaţia incidentă, vânzarea realizată direct 
de către administratorul-sechestru se va face numai cu încunoștințarea creditorului și a 
debitorului, norma având caracter imperativ, nerespectarea sa putând atrage nulitatea 
formelor de vânzare. 

În ceea ce priveşte sumele de bani rezultate din vânzarea făcută de administratorul- 
sechestru, legea prevede obligația acestuia de a le consemna la entitatea specializată 


1) A se vedea și î. Les, Tratat, 2010, p. 1144. 

prevăzută de lege, în cel mult 24 de ore de la încasare, iar recipisa de consemnare va 
trebui depusă de îndată la executorul judecătoresc la care este deschis dosarul de exe- 
cutare. La recipisa de consemnare, administratorul-sechestru trebuie să atașeze și o listă 
descriptivă privind fructele sau recolta vândută și preţul de vânzare, listă care va fi sem- 
nată atât de acesta, cât și de cumpărători. 


3. Alte prevederi aplicabile. Dispoziţiile din materia urmăririi silite mobiliare, în ce 
privește publicitatea vânzării, licitația şi desfăşurarea ei, se vor aplica în mod corespun- 
zător și în această materie. 

În acest sens, ultimul alineat al art. 798 dispune că normele art. 752-779 privind valo- 
rificarea bunurilor sechestrate și vânzarea la licitaţie publică, precum și cele ale art. 863- 
886 NCPC privind distribuirea sumelor realizate prin urmărirea silită, distribuirea sumei 
rezultate din vânzarea bunurilor urmărite și plata sumei rezultate din urmărirea silită se 
aplică în mod corespunzător și în această materie. 


$2. Urmărirea veniturilor generale ale imobilelor 


Art. 799. Obiectul urmăririi. (1) Se pot urmări toate veniturile prezente şi 
viitoare ale imobilelor ce sunt proprietatea debitorului sau asupra cărora el are 
un drept de uzufruct. 

(2) De asemenea, se pot urmări şi veniturile debitorului arendaş sau chiriaş 
provenite din exploatarea imobilelor arendate sau închiriate. 

(3) Urmărirea veniturilor unui imobil nu va putea fi efectuată dacă există o 
urmărire imobiliară asupra aceluiaşi imobil. 


COMENTARIU 


Potrivit dispoziţiilor art. 799, sunt supuse urmăririi veniturile generale ale imobilelor, 
respectiv toate veniturile prezente și viitoare ale imobilelor care sunt proprietatea de- 
bitorului sau asupra cărora acesta are un drept de uzufruct, dar şi veniturile debitorului 
arendaș sau chiriaș, dacă acestea provin din exploatarea imobilelor arendate sau închi- 
riate. 

Cu toate acestea, alineatul final al art. 799 stabilește în mod imperativ o excepție de 
insesizabilitate a veniturilor unui imobil în cazul în care chiar acel imobil este deja urmă- 
rit silit, fapt care presupune existenţa unei urmăriri silite imobiliare pendinte. 

Per a contrario, o astfel de urmărire silită a veniturilor generate de un imobil va fi 
posibilă numai în măsura în care respectivul imobil nu este el însuși urmărit silit. 

Observăm că textul nu distinge ca urmărirea silită asupra imobilului să se facă de 
același creditor urmăritor, fiind posibil ca un creditor al debitorului să urmărească direct 
imobilul, iar un alt creditor al aceluiași debitor să urmărească doar veniturile produse 
de acel imobil. În cazul în care se constată o astfel de situaţie, apreciem că se impune 
conexarea dosarelor de executare, potrivit procedurii specifice de la art. 653 NCPC, iar 
creditorii vor urmări direct imobilul, în final aplicându-se dispoziţiile legale incidente din 
materia distribuirii preţului, în caz de concurs de creditori. 

Art. 800. Cererea de urmărire. (1) Cererea de urmărire, însoțită de titlul 
executoriu şi de dovada achitării taxelor de timbru, se va îndrepta la executorul 
judecătoresc din circumscripția curții de apel în a cărei rază teritorială se află 
imobilul ale cărui venituri se urmăresc. 

(2) Cererea de urmărire va cuprinde menţiunile prevăzute la art. 663 şi indi- 
carea imobilului ale cărui venituri se urmăresc. 


COMENTARIU 


În ipoteza urmăririi silite a veniturilor unui imobil, creditorul interesat va formula o 
cerere de urmărire la un executor judecătoresc competent din circumscripţia curţii de 
apel în a cărei rază teritorială se află imobilul asupra căruia poartă executarea. La cere- 
rea de urmărire, legea impune să se atașeze și titlul executoriu și dovada achitării taxelor 
de timbru. 

Potrivit legii, cererea de urmărire adresată de creditor trebuie să cuprindă în mod 
obligatoriu următoarele menţiuni: 

a) numele, prenumele și domiciliul sau, după caz, denumirea și sediul creditorului şi 
debitorului; 

b) bunul sau, după caz, felul prestației datorate; 

c) modalităţile de executare solicitate de creditor; 

d) indicarea imobilului ale cărui venituri se urmăresc (adresa completă). 

În mod firesc, cererea de urmărire adresată executorului judecătoresc trebuie sem- 
nată de creditor personal ori de reprezentantul legal sau convenţional al creditorului. 


Art. 801. Administratorul-sechestru. (1) După încuviințarea urmăririi silite, 
la cererea creditorului sau, în lipsă, atunci când apreciază că este necesar, execu- 
torul judecătoresc va numi, prin încheiere, dată cu citarea în termen scurt a părti- 
lor, un administrator-sechestru, pentru administrarea veniturilor imobilului. 

(2) Poate fi numit administrator-sechestru creditorul, debitorul sau o altă per- 
soană fizică ori persoană juridică. 

(3) Când administrator-sechestru este numită o altă persoană decât debito- 
rul, executorul îi va fixa drept remunerație o sumă, ținând seama de activitatea 
depusă, stabilind totodată şi modalitatea de plată. 

(4) Administratorul-sechestru acţionează în calitate de administrator însăr- 
cinat cu simpla administrare a bunurilor altuia, dispozițiile Codului civil privi- 
toare la administrarea bunurilor altuia aplicându-se în mod corespunzător. 

(5) În cazul neîndeplinirii obligațiilor stabilite în sarcina sa, administratorul- 
sechestru, la cererea oricărei persoane interesate, poate fi revocat de către execu- 
torul judecătoresc şi înlocuit cu altă persoană. 

(6) De asemenea, la cererea oricărei persoane interesate, administratorul- 
sechestru poate fi obligat la despăgubiri de către instanţa de executare. 


COMENTARIU 


1. Numirea administratorului-sechestru. În ceea ce privește procedura urmăririi 
silite a veniturilor unui imobil, legea prevede că, ulterior încuviinţarii urmăririi silite, fie la 
cererea creditorului sau, în lipsa unei astfel de cereri, atunci când apreciază că este nece- 

sar, executorul judecătoresc numește un administrator-sechestru, în scopul administrării 
veniturilor imobilului asupra căruia poartă executarea. În acest sens, executorul citează 
părţile (creditor și debitor) într-un termen scurt și emite un act de procedură execuţional 
numit încheiere, prin care desemnează administratorul-sechestru. 

Potrivit art. 801 alin. (2), executorul judecătoresc poate numi ca administrator- 
sechestru fie pe creditor, fie pe debitor sau o altă persoană fizică ori persoană juridică, 
însă alineatul următor stabilește imperativ că, atunci când este desemnată o altă per- 
soană decât debitorul, executorul are obligaţia să îi fixeze și o remuneratie, în funcţie de 
activitatea ce va trebui depusă, stabilind inclusiv modalitatea de plată a sumei care va fi 
achitată cu acest titlu. 


2. Atribuţiile administratorului-sechestru. În ceea ce privește atribuţiile administrato- 
rului-sechestru, acestea trebuie analizate prin prisma prevederilor art. 802 și urm. NCPC, 
precum și a celor din Codul civil privitoare la administrarea bunurilor altuia, care se vor 
aplica în mod corespunzător, deoarece el acţionează în calitate de administrator însărci- 
nat cu simpla administrare a bunurilor altuia, așa cum prevede chiar art. 801 alin. (4). De 
altfel, potrivit art. 794 NCC, în absenţa unor dispoziții legale speciale, prevederile Titlului 
V din Cartea a Ill-a „Despre bunuri” a Codului civil se aplică în toate cazurile de admi- 
nistrare a bunurilor altuia. 


3. Revocarea și răspunderea administratorului-sechestru. Legea procesuală pre- 
vede și posibilitatea revocării administratorului-sechestru, urmată de înlocuirea sa cu o 
altă persoană. 

Revocarea poate fi cerută de oricare persoană interesată, dar numai în situația în 
care administratorul-sechestru nu își îndeplinește obligaţiile stabilite în sarcina sa. 

Mai mult, în caz de neîndeplinire a obligațiilor stabilite în sarcina sa, administrato- 
rul-sechestru poate fi obligat la despăgubiri de către instanţa de executare, la cererea 
persoanei interesate. 

Deși textul nu precizează, apreciem că temeiul despăgubirilor l-ar constitui răspun- 
derea civilă delictuală pentru fapta proprie, astfel încât cel care solicită angajarea acestui 
tip de răspundere este ținut să probeze îndeplinirea tuturor condiţiilor necesare. După 
caz, pot fi incidente și unele dintre dispoziţiile art. 813-817 NCC privind obligaţiile și răs- 
punderea administratorilor. 


Art. 802. Drepturile şi obligațiile administratorului-sechestru. (1) Admi- 
nistratorul-sechestru este îndatorat să ia măsuri de conservare şi de întreținere în 
bună stare a imobilului, să facă însămânţări sau plantații pomicole ori viticole şi 
să încaseze chiriile şi arenzile sau alte venituri ale imobilului, să plătească impo- 
zitele şi taxele locale, dobânzile creanţelor ipotecare, primele de asigurare şi, în 
general, orice alte prestații cu scadente succesive în legătură cu acel imobil. 

(2) El este autorizat să rețină, pentru cheltuielile de administrare, cel mult 
10% din sumele încasate, fiind obligat să consemneze restul, în 24 de ore de la 
încasare, la entitatea indicată de executor şi să remită recipisele de îndată execu- 
torului judecătoresc. 

(3) Administratorul-sechestru este în drept să denunțe contractele de loca- 
țiune existente, potrivit clauzelor contractuale, să ceară evacuarea locatarilor, cu 
încuviințarea instanței de executare, şi să sechestreze, în numele proprietarului, 
bunurile mobile ale acestora aflate în imobil. 

(4) În caz de pericol de întârziere, el va putea lua măsurile de conservare sau 
de asigurare pe care le reclamă o bună administrare. 

(5) Administratorul-sechestru nu va putea însă încheia contracte de închiriere 
sau de arendare decât pe termen de cel mult 2 ani şi numai cu încuviințarea 
instanței de executare, prin încheiere definitivă, dată în camera de consiliu, cu 
citarea părților. 

(6) În afară de cazul de evacuare prevăzut la alin. (3), încuviințarea instanţei 
de executare este necesară şi pentru intentarea acţiunilor. 


COMENTARIU 


Prevederile art. 802 detaliază drepturile și obligaţiile administratorului-sechestru, 
numit de executor, în cadrul procedurii de urmărire a veniturilor unui imobil. Astfel, 
administratorul-sechestru are următoarele obligații: 

— să ia măsuri de conservare și de întreţinere în bună stare a imobilului; 

— să facă însămânţări sau plantaţii pomicole ori viticole; 

— să încaseze chiriile și arenzile sau alte venituri ale imobilului; 

— să plătească impozitele și taxele locale; 

— să plătească dobânzile creanţelor ipotecare, primele de asigurare și, în general, 
orice alte prestații cu scadenţe succesive în legătură cu acel imobil; 

— să consemneze cel puţin 90% din sumele încasate, în 24 de ore de la încasare, la 
entitatea indicată de executor și să remită recipisele de îndată executorului judecătoresc; 

— să nu încheie contracte de închiriere sau de arendare pe un termen mai mare de 
2 ani şi fără încuviințarea instanţei de executare. 

Administratorul-sechestru are următoarele drepturi relative la administrarea imobi- 
lului în legătură cu care a fost desemnat: 

— să reţină, pentru cheltuielile de administrare, cel mult 10% din sumele încasate; 

— să denunte contractele de locaţiune existente, potrivit clauzelor contractuale, și să 
ceară evacuarea locatarilor, cu încuviințarea instanţei de executare (încuviințarea instan- 
tei de executare este necesară și pentru ințentarea acţiunilor, potrivit alineatului final al 
art. 802); 

— să sechestreze, în numele proprietarului, bunurile mobile ale locatarilor aflate în 
imobil; 

— să ia măsurile de conservare sau de asigurare pe care le reclamă o bună administrare; 

— să încheie contracte de închiriere sau de arendare, dar numai pe termen de cel 
mult 2 ani și cu încuviințarea instanţei de executare (care se dă printr-o încheiere defini- 
tivă, în camera de consiliu, cu citarea părţilor). 


Art. 803. Concursul de urmăriri. În cazul când asupra aceluiaşi imobil s-au 
încuviințat urmăriri generale de venituri la cererea mai multor creditori, ele vor fi 
conexate, potrivit dispozițiilor art. 653, desemnându-se totodată un singur admi- 
nistrator-sechestru în persoana celui dintâi numit sau a aceluia care ar prezenta 
mai multe garanții. 


H Dispoziţiile tranzitorii cuprinse în Legea nr. 2/2013 nu afectează această prevedere, dat fiind caracterul spe- 
cial al normei. 

COMENTARIU 


Uneori este posibil ca mai mulți creditori să urmărească silit veniturile generale ale 
aceluiași imobil, în baza unor încuviințări de executare diferite, prin intermediul aceluiași 
executor sau al unor executori diferiți, dar deopotrivă competenţi (din raza curţii de apel 
în care este situat imobilul ale cărui venituri se urmăresc). În asemenea ipoteze, se va 
proceda la conexarea dosarelor de executare, în condiţiile art. 653 NCPC. 

În ceea ce privește decizia de a stabili care dintre administratorii-sechestru va păstra 
această calitate în continuare, norma legală indică două criterii: fie primul administrator- 
sechestru numit, fie cel care prezintă mai multe garanții. 

Termenul de „garanțţii” ar trebuie interpretat în sensul dispoziţiilor art. 803 NCC, res- 
pectiv acela că administratorul-sechestru ales este o persoană serioasă, responsabilă, 
onestă și loială, care va acţiona cu diligenta pe care un bun proprietar o depune în admi- 
nistrarea bunurilor sale. 


Art. 804. Publicitatea urmăririi. (1) Executorul judecătoresc va afişa de 
îndată copii certificate ale încheierii de încuviințare a urmăririi la sediul organului 
de executare, la instanța de executare şi la sediul primăriei în raza căreia se află 
imobilul. De asemenea, încheierea va fi publicată şi într-un ziar local, dacă există. 

(2) Un exemplar al încheierii, în copie certificată de executor, se va trimite din 
oficiu, pentru a se face notarea urmăririi în cartea funciară. 


COMENTARIU 


Întrucât nu poate exista nicio urmărire silită fără publicitate, textul art. 804 dispune 
expres obligația executorului judecătoresc de a afișa copii certificate (pentru conformitate 
cu originalul) ale încheierii de încuviinţare a urmăririi în trei locaţii: la sediul organului de 
executare, la instanța de executare și la sediul primăriei în raza căreia se află imobilul. 

Totodată, în scopul notării urmăririi în cartea funciară, astfel încât aceasta să devină 
opozabilă erga omnes, executorul este ţinut să trimită, din oficiu, un exemplar al înche- 
ierii, în copie certificată, la oficiul de cadastru și publicitate imobiliară din raza imobilului 
ale cărui venituri se urmăresc. 

Atunci când există și un ziar local, publicarea încheierii de încuviinţare a urmăririi în 
acesta devine obligatorie, însă, atunci când localitatea în care se face urmărirea nu are o 
astfel de publicație, această formă suplimentară de publicare nu este obligatorie. 


Art. 805. Predarea imobilului. (1) După încuviințarea urmăririi, executorul 
judecătoresc se va deplasa la fața locului, însoțit de administratorul-sechestru, 
căruia îi va preda, pe bază de inventar, bunurile ale căror venituri sunt urmărite, 
Dacă debitorul refuză să permită accesul în imobil, lipseşte ori refuză să predea 
bunurile ale căror venituri sunt urmărite, executorul judecătoresc va recurge la 
concursul forței publice, dispoziţiile art. 733 şi următoarele aplicându-se în mod 
corespunzător. 

(2) Totodată, executorul îi va notifica, printr-o înştiinţare scrisă, pe chiriaşi, pe 
arendaşi sau pe cei care au alte contracte de exploatare a imobilului că toate veni- 
turile acestuia sunt sechestrate şi că sunt îndatorați ca în viitor să plătească chiri- 
ile, arenzile sau alte venituri rezultate din contractele de exploatare a imobilului 

direct administratorului-sechestru ori să le consemneze la unitatea prevăzută de 
lege, depunând recipisele la administratorul-sechestru. 

(3) Executorul va încheia un proces-verbal prin care va constata aducerea la 
îndeplinire a celor de mai sus şi care va fi semnat de el şi de administratorul- 
sechestru. 

(4) Procesul-verbal va fi încheiat în 3 exemplare, dintre care unul va fi pre- 
dat administratorului-sechestru, altul va fi comunicat debitorului, împreună cu 
încheierea de încuviinţare a urmăririi, în condiţiile art. 666 şi următoarele, iar al 
treilea va fi ataşat la dosarul de executare, împreună cu dovezile de comunicare 
a înştiințărilor făcute chiriaşilor şi arendaşilor. 

(5) Executorul va putea sechestra veniturile, în condiţiile alin. (1)-(4), chiar 
în lipsa administratorului-sechestru, urmând ca acestuia să i se predea bunurile 
ulterior. 

(6) Administratorul-sechestru care nu a cerut predarea bunurilor în termen de 
10 zile de la comunicarea numirii va fi considerat că nu acceptă această însărci- 
nare. Acesta şi cel care refuză în mod expres însărcinarea vor fi înlocuiți de îndată 
cu altă persoană prin încheiere dată de executor fără citarea părților. 


COMENTARIU 


Dispoziţiile art. 805 vizează procedura de predare a imobilului în mâinile administra- 
torului-sechestru. 

Astfel, ulterior încuviinţării urmăririi, executorul judecătoresc trebuie să se deplaseze 
la imobil împreună cu persoana desemnată drept administrator-sechestru. La fața lo- 
cului (la imobil, iar nu direct în biroul executorului judecătoresc), executorul îi va preda 
administratorului-sechestru, pe bază de inventar, bunurile ale căror venituri sunt urmărite. 

Pentru realizarea predării în bune condiţii a bunurilor ale căror venituri sunt urmă- 
rite, legea prevede că executorul judecătoresc va recurge la concursul forței publice, în 
ipoteza în care debitorul fie refuză să permită accesul în imobil, fie lipsește, fie refuză să 
predea bunurile ale căror venituri sunt urmărite, caz în care dispoziţiile art. 733 și urm. 
NCPC se aplică în mod corespunzător. 

În ipoteza în care bunul imobil ale cărui venituri se urmăresc silit face obiectul unor 
contracte de închiriere, de arenda sau al oricăror alte contracte de exploatare a imobi- 
lului, executorul îi va notifica în scris pe titularii acestora (chiriași, arendași ori cei care 
au alte contracte de exploatare a imobilului), înștiințându-i că toate veniturile imobilului 
sunt sechestrate, fapt pentru care, în viitor, ei au obligaţia de a-și plăti chiriile, arenzile 
sau alte venituri rezultate din contractele de exploatare a imobilului direct către adminis- 
tratorul-sechestru sau să le consemneze la unitatea prevăzută de lege și apoi să depună 
recipisele la administratorul-sechestru. 

Precizăm că, în cazul în care cei notificaţi nu achită sumele datorate, în condiţiile 
art. 802 NCPC, administratorul-sechestru poate să denunte contractele de locaţiune 
existente, potrivit clauzelor contractuale, și să ceară evacuarea locatarilor, cu încuviințarea 
instanţei de executare. 

Potrivit prevederilor art. 805 alin. (3), executorul este obligat să încheie un proces- 
verba! prin care să constate aducerea la îndeplinire a obligaţiei de notificare prevăzute 
de art. 805 alin. (2), acest act de procedură fiind necesar a fi semnat atât de către exe- 

cutor, cât și de administratorul-sechestru. Acest procesul-verbal trebuie să fie încheiat 
în 3 exemplare originale, dintre care unul va fi predat administratorului-sechestru, altul 
va fi comunicat debitorului, împreună cu încheierea de încuviinţare a urmăririi, în condi- 
tiile art. 666 și urm., iar al treilea exemplar trebuie atașat obligatoriu la dosarul de exe- 
cutare, alături de dovezile de comunicare a înștiințărilor făcute chiriaşilor și arendașilor. 
Necomunicarea către debitor a procesului-verbal și a actelor aferente acestuia, potrivit 
art. 805 alin. (4), poate atrage nulitatea executării. 

Norma art. 805 alin. (5) dispune că, chiar şi atunci când administratorul-sechestru 
lipsește, executorul va putea sechestra veniturile, în condiţiile alineatelor precedente. În 
acest caz, bunurile vor fi predate ulterior către administratorul-sechestru. 

Însă, atunci când administratorul-sechestru nu a cerut predarea bunurilor în termen 
de maxim 10 zile de la comunicarea desemnării sale în această calitate, legea prezumă 
că el nu acceptă o astfel de însărcinare. Atât în această situaţie de refuz tacit, cât și în cea 
în care cel desemnat refuză în mod expres însărcinarea, persoana în cauză va fi înlocuită 
imediat cu altă persoană, tot printr-o încheiere dată de executor, dar, de această dată, 
fără citarea părților, pentru a se asigura celeritatea noii desemnări. 


Art. 806. Efectele urmăririi. (1) De la data notării urmăririi în cartea funci- 
ară, aceasta va fi opozabilă tuturor dobânditorilor de drepturi asupra imobilului. 

(2) De la aceeaşi dată, cesiunile de venituri, contractele de închiriere, de aren- 
dare sau de exploatare a imobilului, inclusiv cesiunile de drepturi rezultând din 
aceste contracte, nu vor fi opozabile creditorului urmăritor. 

(3) De la data notificării sechestrului persoanelor arătate la art. 805 alin. (2), 
plata chiriilor, arenzilor sau altor venituri ale imobilului făcută debitorului va fi, 
de asemenea, inopozabilă creditorului urmăritor. 

(4) Plata sumelor prevăzute la alin. (3), făcută debitorului înainte de data noti- 
ficării şi de termenul fixat în contractul respectiv, va fi opozabilă creditorului 
urmăritor numai dacă este constatată printr-un înscris cu dată certă. 


COMENTARIU 


Prevederile art. 806 enumeră principalele efecte ale urmăririi veniturilor unui imobil. 
Astfel, un prim efect ar fi acela că, din momentul notării urmăririi în cartea funciară, exe- 
cutarea silită devine opozabilă tuturor dobânditorilor de drepturi asupra imobilului, cu 
toate consecințele ce decurg din acest fapt. 

Tot de la data notării urmăririi în cartea funciară cesiunile de venituri, contractele 
de închiriere, de arendare sau de exploatare a imobilului, inclusiv cesiunile de drepturi 
rezultând din aceste contracte, devin inopozabile față de creditorul urmăritor. 

De asemenea, începând cu data notificării sechestrului persoanelor arătate la 
art. 805 alin. (2), plata chiriilor, arenzilor sau altor venituri ale imobilului făcută debitoru- 
lui devine inopozabilă creditorului urmăritor. 

Dacă aceste persoane au achitat sumele datorate direct debitorului înainte de data 
notificării și de termenul fixat în contractul respectiv, atunci plata va fi opozabilă credito- 
rului urmăritor, dar numai în cazul în care este constatată printr-un înscris cu dată certă. 

Art. 807. Evacuarea debitorului. În cazul în care debitorul ocupă el însuşi 
imobilul ale cărui venituri sunt urmărite, la cererea creditorului, instanța de exe- 
cutare va putea, după împrejurări, să ordone evacuarea, în tot sau în parte, a 
imobilului fie de îndată, fie într-un anumit termen, în scopul asigurării unei mai 
bune exploatări a acestuia. 


COMENTARIU 


Atunci când imobilul ale cărui venituri se urmăresc este ocupat chiar de debitor, 
instanța de executare, la cererea creditorului, va putea, potrivit circumstanțelor, să 
ordone evacuarea, totală sau parţială, a imobilului, imediat sau într-un anumit termen, 
în vederea asigurării unei mai bune exploatări a acestuia. 

Deși legiuitorul a prevăzut o astfel de posibilitate, instanţa va trebui să fie destul de 
rezervată şi să admită o asemenea măsură drastică împotriva debitorului numai dacă 
situaţia chiar o impune și numai dacă aceasta este posibilă, după împrejurări. Astfel, 
poate că nu ar fi dificil de dispus o asemenea măsură atunci când se dovedește că 
debitorul are posibilitatea de a locui într-un alt imobil și sunt întrunite și alte condiţii. 
Însă, atunci când debitorul nu are o astfel de posibilitate, măsura poate echivala cu 
punerea acestuia și a familiei sale în pericol, caz în care instanţa va trebui să aprecieze 
dacă o astfel de măsură este sau nu oportună. 


Art. 808. Sumele necesare întreținerii debitorului. Dacă debitorul nu are 
alte mijloace de subzistență, la cererea sa, executorul judecătoresc va dispune ca 
o parte din venituri să servească pentru întreținerea rezonabilă a lui şi a familiei 
sale, pe toată durata urmăririi, dispoziţiile art. 832 aplicându-se în mod cores- 
punzător. 


COMENTARIU 


Atunci când debitorul urmărit nu are alte mijloace de subzistență și s-a dispus urmă- 
rirea veniturilor imobilului său, acesta trebuie să se adreseze cu o cerere executorului 
judecătoresc care efectuează executarea silită, solicitând ca o parte din venituri să ser- 
vească pentru întreţinerea rezonabilă a lui și a familiei sale, pe toată durata urmăririi. 
În aceste condiţii, executorul va încuviinţa cererea debitorului, dispoziţiile art. 832 apli- 
cându-se în mod corespunzător, ceea ce înseamnă că o cotă de cel mult 20% din aceste 
venituri vor rămâne debitorului, pentru întreţinerea rezonabilă a lui și a familiei sale, pe 
toată durata urmăririi. 

Atunci când executorul refuză să încuviințeze cererea debitorului aflat într-o astfel de 
situaţie, împotriva măsurii luate de către acesta debitorul și cei interesaţi se pot adresa 
instanţei de executare. Având în vedere natura cererii, în directă legătură cu mijloacele 
de subzistență ale debitorului și ale familiei sale, legiuitorul a stabilit prin art. 832 alin. (2) 
că instanţa va cita părțile în termen scurt, în camera de consiliu, și va hotărî prin încheiere 
definitivă. Este vorba despre o procedură contencioasă, dar care trebuie soluţionată cu 
maximă celeritate. 


Art. 809. Descărcarea administratorului-sechestru. (1) La sfârşitul fiecărei 
perioade de 6 luni, socotite de la data predării imobilului sau de la data fixată de 
executor, precum şi la sfârşitul gestiunii, administratorul-sechestru este dator să 

prezinte o dare de seamă, în fața executorului şi a părţilor interesate, cu privire 
la veniturile încasate şi cheltuielile efectuate, pe bază de documente justificative. 

(2) Executorul va verifica socotelile şi, dacă acestea sunt regulat întocmite şi 
corespund realității, va da descărcare administratorului-sechestru, prin încheiere, 
dată fără citarea părților. În caz contrar, la cererea părţii interesate sau din oficiu, 
executorul va dispune, prin încheiere, revocarea din funcție a administratorului- 
sechestru şi numirea altei persoane. 

(3) Remuneraţia administratorului-sechestru va fi plătită numai dacă socote- 
lile au fost date şi aprobate, primind descărcare de la executor. Suma remunera- 
tiei se impută asupra veniturilor realizate din administrarea imobilului. 


COMENTARIU 


Ca orice activitate de administrare/gestionare a averii altuia, calitatea de administra- 
tor-sechestru presupune și o descărcare, atât periodică, cât și finală. În ipoteza urmăririi 
veniturilor unui imobil, legea fixează o perioadă de 6 luni, calculată fie de la data fixată 
de executor, fie de la data predării imobilului, în care administratorul-sechestru este obli- 
gat să facă o raportare executorului și părţilor interesate referitoare la toate veniturile 
încasate și la toate cheltuielile efectuate, prezentând în acest sens și documentele justi- 
ficative. Practic, dacă urmărirea silită presupune trecerea unui timp mai îndelungat, din 
6 în 6 luni administratorul-sechestru este ținut să dea socoteală, inclusiv la sfârșitul aces- 
tei gestiuni, chiar și dacă ar surveni într-o perioadă foarte scurtă de la ultima raportare, 
deoarece legiuitorul nu distinge. 

Potrivit art. 809 alin. (2), executorul are obligaţia de a verifica socotelile prezentate 
de administratorul-sechestru. Dacă acestea sunt regulat întocmite și corespund realită- 
tii, va da descărcare administratorului-sechestru, printr-o încheiere, care se dă fără cita- 
rea părţilor. Atunci când executorul constată că socotelile administratorului-sechestru nu 
sunt veridice sau nu sunt regulat întocmite, din oficiu ori la cererea părții interesate, va 
dispune, printr-o încheiere, revocarea din funcţie a administratorului-sechestru și numi- 
rea altei persoane în această calitate. 

De altfel, potrivit alineatului final al art. 809, remuneraţia administratorului-seches- 
tru nu va fi plătită decât în ipoteza în care executorul i-a dat acestuia descărcare, după ce 
socotelile au fost date și aprobate. Suma necesară acoperirii remunerațţiei administrato- 
rului-sechestru se deduce din veniturile realizate din administrarea imobilului. 


Art. 810. Eliberarea şi distribuirea veniturilor. (1) După fiecare depunere 
de socoteli, sumele rezultate din urmărire vor fi eliberate sau, după caz, distribu- 
ite între creditori, potrivit dispoziţiilor art. 863 şi următoarele. 

(2) În caz de concurs între urmărirea generală de venituri şi o urmărire imobi- 
liară, înființată ulterior de un creditor ipotecar în rang prioritar, acesta din urmă 
va avea drept de preferință asupra veniturilor nedistribuite. 


COMENTARIU 


Primul alineat al art. 810 dispune că, ulterior depunerii de socoteli (de către adminis- 
tratorul-sechestru, sub verificarea executorului judecătoresc), sumele care au rezultat 
din urmărire sunt eliberate sau, după caz, distribuite între creditori, potrivit dispoziţiilor 
art. 863 și urm. 

Practic, în ipoteza în care există un singur creditor urmăritor, după reținerea chel- 
tuielilor de executare (dacă este cazul), suma de bani realizată prin urmărirea silită se eli- 
berează acestuia până la acoperirea integrală a drepturilor sale, în timp ce suma rămasă 
disponibilă se predă debitorului. Când suma obținută nu este îndestulătoare pentru aco- 
perirea creanţei și a celorlalte cheltuieli, nu putem vorbi de sumă rămasă disponibilă 
debitorului, dimpotrivă, urmărirea veniturilor imobilului va continua, până la acoperi- 
rea integrală a creanţei și a cheltuielilor sau până la încetarea urmăririi, în oricare dintre 
cazurile prevăzute de art. 811 NCPC. 

Însă în art. 810 alin. (2) se prevede că, atunci când există concurs între urmărirea 
generală de venituri și o urmărire imobiliară, înfiinţată ulterior de un creditor ipotecar 
în rang prioritar, acesta din urmă va avea drept de preferinţă asupra veniturilor nedistri- 
buite. Practic, în stabilirea ordinii de eliberare și distribuire a sumelor, prezintă relevanță 
rangul prioritar al creditorului, iar nu data declanșării urmăririi silite. 


Art. 811. Încetarea urmăririi. Urmărirea veniturilor încetează: 

1. prin renunțare la urmărire, făcută de toți creditorii urmăritori şi interveni- 
enţi; 

2. prin plata creanţelor acestora, inclusiv a dobânzilor şi a cheltuielilor de 
judecată şi de executare; 

3. prin depunerea, cu afectațiune specială, a sumelor pentru care s-a făcut 
urmărirea, în condiţiile art. 720; 

4. prin adjudecarea silită a imobilului; 

5. prin trecerea unui termen de 5 ani de la înființarea ei, chiar dacă creditorul 
urmăritor nu a fost îndestulat. Se exceptează cazul când se urmăresc veniturile 
unui uzufruct asupra unui imobil. 


COMENTARIU 


În fine, prevederile art. 811 enumeră în mod expres cele 5 cazuri în care se stinge 
urmărirea veniturilor unui imobil. 

Astfel, o primă situaţie este aceea în care toți creditorii urmăritori, eventual și cei 
intervenienţi, renunță la a mai urmări silit veniturile imobilului. Deși textul nu distinge, 
apreciem că renunţarea trebuie să fie expresă, totală și necondiționată, astfel încât să nu 
existe posibilitatea de a se interpreta că, în realitate, unul dintre creditori nu a renunţat 
în mod efectiv la această formă de urmărire. 

O altă ipoteză de încetare a urmăririi există atunci când debitorul îşi achită integral 
creantele creditorilor care exercită această formă de urmărire, inclusiv dobânzile acestor 
creanţe, precum și cheltuielile de judecată și de executare suportate de creditori. 

Urmărirea încetează, de asemenea, în cazul în care debitorul! depune, cu afectațiune 
specială, sumele pentru care s-a făcut urmărirea, în condiţiile art. 721 NCPC, deci va 
depune întreaga valoare a creanţei, cu toate accesoriile și cheltuielile de executare. 

Prin adjudecarea silită a imobilului se stinge automat și urmărirea silită asupra veni- 
turilor acestuia, deoarece imobilul adjudecat se transmite liber de orice sarcină în pro- 
prietatea adjudecatarului. 

Prin cazul revăzut la pct. 5 al art. 811, legiuitorul nu doar că instituie un caz special 
de încetare a urmăririi silite a veniturilor unui imobil, dar, în același timp, această normă 
instituie o limitare expresă în timp a exercitării acestei forme de urmărire, care nu va 

putea opera mai mult de 5 ani. Astfel, prin simpla trecerea a unui termen de 5 ani de la 
înfiinţarea urmăririi, indiferent de faptul că și-a recuperat sau nu integral creanţa credi- 
torul urmăritor, urmărirea silită încetează. Cu toate acestea, legea fixează și o excepție 
de la această modalitate de încetare a urmăririi, atunci când se urmăresc veniturile unui 
uzufruct asupra unui imobil. 


Capitolul II. Urmărirea imobiliară 


Secțiunea 1. Bunurile imobile care pot fi urmărite 


Art. 812. Obiectul urmăririi. (1) Sunt supuse urmăririi silite imobiliare 
bunurile imobile. 

(2) Pot forma obiectul urmăririi silite imobiliare şi dreptul de uzufruct asupra 
unui imobil, precum şi dreptul de superficie. 

(3) Dreptul de servitute poate fi urmărit silit numai odată cu fondul dominant 
căruia îi profită. 

(4) Nu sunt supuse urmăririi silite imobilele declarate neurmăribile în cazu- 
rile şi în condiţiile prevăzute de lege. 

(5) În cazul titlurilor executorii privitoare la creanţe a căror valoare nu depă- 
şeşte 10.000 lei, vânzarea bunurilor imobile ale debitorului poate fi făcută numai 
dacă acesta nu are alte bunuri urmăribile sau dacă are bunuri urmăribile, dar nu 
pot fi valorificate. Refuzul nejustificat al debitorului de a furniza executorului 
judecătoresc informațiile, lămuririle şi dovezile necesare, precum şi furnizarea 
cu rea-credinţă de informații incomplete în legătură cu existența şi valoarea unor 
bunuri mobile ori a unor venituri de natură a fi valorificate în vederea acoperi- 
rii integrale a creanţei permit declanşarea urmăririi silite imobiliare chiar dacă 
valoarea creanței nu depăşeşte 10.000 lei. 


COMENTARIU 


1. Scopul şi natura juridică a urmaririi silite imobiliare. Primul alineat al normei con- 
sacră principiul conform căruia bunurile imobile (ale debitorului) pot forma obiectul 
urmăririi silite. Prin raportare la prevederile art. 537-538 NCC, sunt bunuri imobile (prin 
natura lor) și, deci, supuse urmăririi silite imobiliare „terenurile, izvoarele și cursurile de 
apă, plantațiile prinse în rădăcini, construcţiile și orice alte lucrări fixate în pământ cu 
caracter permanent, platformele și alte instalaţii de exploatare a resurselor submarine 
situate pe platoul continental, precum și tot ceea ce, în mod natural sau artificial, este 
încorporat în acestea cu caracter permanent”. De asemenea, conform art. 538 alin. (1) 
NCC, „rămân bunuri imobile materialele separate în mod provizoriu de un imobil, pentru 
a fi din nou întrebuințate, atâta timp cât sunt păstrate în aceeași formă, precum și părţile 
integrante ale unui imobil care sunt temporar detașate de acesta, dacă sunt destinate 
spre a fi reintegrate”, iar alin. (2) al aceluiași articol prevede că materialele aduse pen- 
tru a fi întrebuințate în locul celor vechi devin bunuri imobile din momentul în care au 
dobândit această destinație. 

Procedura urmăririi bunurilor imobile este o formă a executării silite indirecte prin 
care se valorifică bunurile imobile ale debitorului, în vederea realizării creanţei din titlul 

executoriu al creditorului, din suma oferită cu titlu de preţ de adijudecare. Această pro- 
cedură presupune o serie de etape care se succed în mod obligatoriu, condiţiile de formă 
fiind la fel de importante ca cele de fond, de îndeplinirea lor depinzând validitatea acte- 
lor finale de adjudecare și de distribuire a preţului. De regulă, se recurge la o astfel de 
procedură atunci când creanta urmărită constă într-o sumă mai importantă de bani, iar 
pentru creanţe mai mici, numai în condiţiile speciale ale alineatului final s-ar putea par- 
curge o astfel de procedură. 

Din punct de vedere al naturii sale juridice, urmărirea silită imobiliară constituie o 
veritabilă vânzare silită, efectul acesteia constând în scoaterea din patrimoniul debito- 
rului prin intermediul vânzării la licitaţie a bunurilor imobile și transferul dreptului de 
proprietate asupra acestora în patrimoniul terţului câștigător al licitaţiei, prețul vânzării 
revenind creditorului în vederea satisfacerii creanţei pe care o are împotriva debitorului. 
Este însă posibil ca însuși creditorul să adjudece în contul creanţei sale imobilul scos la 
licitație, potrivit dispoziţiilor art. 842 alin. (5), art. 843 alin. (2) și art. 848 alin. (2) NCPC. 


2. Obiectul urmăririi silite imobiliare îl pot constitui, cu titlu generic, bunurile imo- 
bile, însă şi dreptul de uzufruct asupra unui bun imobil, dreptul de superficie asupra unui 
bun imobil, în mod condiţionat, şi dreptul de servitute (dar numai în cazul în care și fon- 
dul dominant căruia îi profită ar fi supus urmăririi silite, altfel acest drept real este inse- 
sizabil), precum și bunurile accesorii care pot fi urmărite tot condiţionat (adică numai 
atunci când sunt urmărite de drept simultan cu imobilul și niciodată separat de acesta). 

Totodată, Codul de procedură civilă fixează reguli și în privința urmaririi silite a bunu- 
rilor imobile care aparțin minorilor. Astfel: 

— imobilul proprietatea unui minor sau a unui interzis judecătoresc poate fi urmărit 
silit numai după urmărirea bunurilor mobile (și numai dacă nu a fost îndestulată creanta 
creditorului din valorificarea bunurilor mobile), așa cum rezultă din interpretarea per a 
contrario a art. 815 NCPC; 

— imobilul coproprietatea unui minor sau a unui interzis judecătoresc și a unei per- 
soane cu capacitate deplină de exerciţiu poate fi urmărit silit fără restricția prevăzută la 
art. 815 alin. (1), dacă obligaţia stabilită prin titlul executoriu este comună. 

O regulă aparte de urmărire rezultă și din dispoziţiile art. 816 NCPC, în sensul că un 
creditor ipotecar poate cere scoaterea la vânzare silită simultan și a imobilelor neipote- 
cate ale debitorului său, în anumite condiţii. Însă, potrivit art. 816 alin. (2), dacă se urmă- 
rește un imobil ipotecat care a fost înstrăinat, dobânditorul acestui bun, care nu este 
ținut personal pentru creanta ipotecară, poate invoca beneficiul de discuțiune, solicitând 
instanței de executare să se urmărească mai întâi alte imobile ipotecate pentru aceeași 
obligaţie, aflate în posesiunea debitorului principal. Până la soluționarea acestei cereri, 
executarea silită a acestui imobil se suspendă. Opoziția pe care dobânditorul o face faţă 
de vânzarea la licitaţie trebuie depusă în termen de 10 zile de la comunicarea încheierii 
biroului de carte funciară prin care s-a dispus notarea somaţiei de începere a urmăririi 
silite în cartea funciară. 

Precizăm că sunt supuse executării silite bunurile imobile proprietatea exclusivă a 
debitorului. Bunurile aflate în coproprietate, în cazul în care doar unul dintre copropri- 
etari este debitor personal al creditorului urmăritor, de principiu, nu pot forma obiec- 
tul urmăririi silite mai înainte de efectuarea partajului, deoarece executarea silită se va 
întinde numai asupra bunurilor atribuite debitorului în urma partajului judiciar, respectiv 
asupra sultei. Ca atare, dacă vorbim de bunuri după împărțeală, doar în măsura în care 
acestea au căzut în lotul debitorului, pot fi supuse urmăririi silite imobiliare, fără restric- 

ţii. Cu toate acestea, art. 817 alin. (3) NCPC. permite și urmărirea cotei-părţi determinate 
a debitorului, fără a mai solicita partajul, text care nu ar putea fi aplicabil însă copro- 
prietăţii în devălmâășie. 

Imobilele dobândite în temeiul art. 9 alin. (8) (text în prezent abrogat — n.n.) din Legea 
nr. 112/1995 pentru reglementarea situaţiei juridice a unor imobile cu destinaţia de 
locuinţe trecute în proprietatea statului pot constitui obiect al executării silite imobiliare. 


3. Cazul titlurilor executorii ce privesc creanţe care nu depăşesc 10.000 lei. Un 
element de noutate în actuala reglementare îl constituie dispoziţiile ultimului alineat 
[alin. (5)], care instituie o limitare condiţionată a recurgerii la vânzarea bunurilor imobile 
ale debitorului, în cazurile în care creanta urmărită este de maxim 10.000 lei. În privinţa 
acestui text se impun mai multe precizări: 

a) în primul rând, trebuie observat că nu este vorba despre o interdicţie totală și abso- 
lută. Mai mult, textul nu induce o negație, ci este pozitiv: „vânzarea (...) poate fi făcută”. 
În acest context, este important să stabilim că interdicţia scoaterii la vânzare a bunurilor 
imobile ale debitorului va opera numai dacă sunt îndeplinite cumulativ trei conditii: 

— creanţa constatată prin titlul executoriu să fie în cuantum de cel mult 10.000 lei; 

— debitorul să deţină în proprietate bunuri mobile urmăribile sau să realizeze venituri 
și acestea să fie valorificabile; 

— debitorul să fie de bună-credinţă, în sensul de a aduce la cunoștința executorului 
judecătoresc existenţa în patrimoniul său a acelor bunuri mobile sau de a-l informa cu 
privire la veniturile pe care le realizează; 

b) textul art. 812 alin. (5) teza a Il-a trebuie corelat cu norma de la art. 627 alin. (2) 
NCPC. În temeiul acestei din urmă dispoziţii, la cererea expresă a executorului judecă- 
toresc, debitorul trebuie să dea „lămuriri în scris în legătură cu veniturile și bunurile 
sale”. Dacă debitorul refuză în mod nejustificat să furnizeze executorului judecătoresc 
informaţiile, lămuririle și dovezile necesare ori dacă furnizează cu rea-credinţă informa- 
ţii incomplete în legătură cu existenţa și valoarea unor bunuri mobile ori a unor venituri 
de natură a fi valorificate în vederea acoperirii integrale a creanţei, prevederile art. 812 
alin. (5) teza a Il-a îndreptățesc executorul să dispună scoaterea la vânzare a bunurilor 
imobile ale acestuia, chiar dacă cuantumul creanţei nu depășește valoarea de 10.000 lei. 
Norma se corelează, astfel, și cu dispoziţiile art. 627 alin. (3) NCPC, debitorul fiind singu- 
rul răspunzător de eventualul prejudiciu creat; 

c) bunurile imobile ale debitorului pot face obiect al vânzării silite imobiliare dacă 
acesta deţine în patrimoniul său alte bunuri mobile, dar valorificarea lor pe calea execu- 
tării silite se dovedește că nu este de natură a satisface creanţa creditorului; 

d) o precizare care ne pare extrem de importantă rezidă în terminologia utilizată de 
legiuitor. Se observă că nu se interzice declanșarea urmăririi silite imobiliare împotriva 
debitorului când creanţa este mai mică de 10.000 lei, ci doar scoaterea la vânzare a imo- 
bilului altfel decât în condiţiile mai sus analizate. Este vorba, deci, despre un incident 
care afecteaza exclusiv faza finală a urmăririi, dar nu împiedică desfășurarea ei până la 
acel moment. În consecinţă: este posibilă atât încuviințarea silită a urmăririi imobiliare 
potrivit art. 664 coroborate cu cele ale art. 818 NCPC, se pot emite somaţia și comunică- 
rile prevăzute de art. 820, se întreprind și măsurile privind publicitatea urmăririi în cartea 
funciară, conform art. 821 NCPC, și se poate stabili chiar și preţul. 


1 1.C.C.]., S.U., dec. nr. LXXIX/2007. 

Numai că, după acest moment, executorul care a ales să meargă în paralel și cu această 
formă de executare silită indirectă, alături de celelalte forme, trebuie să se oprească și 
să observe dacă ceea ce s-a valorificat prin celelalte forme de urmărire îndestulează sau 
nu creanţa creditorului urmăritor. Or, abia după adjudecarea bunurilor mobile sau după 
consemnarea sumelor din poprire, executorul va putea avea astfel de informaţii. lpoteze: 

— în cazul în care creanţa creditorului s-a realizat, va rămâne fără obiect urmărirea 
imobiliară începută, fiind însă necesară radierea somaţiei din cartea funciară, eventual 
ridicarea sechestrului de pe imobil (dacă s-a dispus o astfel de măsură de indisponibili- 
zare); practic, ar trebui aplicate regulile de la încetarea executării silite, potrivit art. 702 
NCPC; 

— în cazul în care creanta creditorului nu s-a realizat prin celelalte forme, se va trece la 
scoaterea la vânzare a bunului imobil, potrivit dispoziţiilor art. 834 și urm. NCPC. 

În practică s-ar mai putea ivi unele dificultăţi legate de interpretarea sintagmei „titlu- 
rilor executorii privitoare la creanţe a căror valoare nu depășește 10.000 de lei”, în sensul 
că legiuitorul nu distinge dacă această valoare maximă trebuie să fie cea înscrisă în titlul 
executoriu pe care creditorul îl pune în executare, la care se pot adăuga ulterior înscrisu- 
rile cu valoare de titlu executoriu emise de executorul judecătoresc (de pildă, încheierea 
privind cheltuielile de executare, potrivit art. 669 alineat final NCPC), sau legiuitorul a 
avut în vedere ca valoarea cumulată a tuturor acestor titluri să nu depășească 10.000 lei? 
În ceea ce ne privește, deși legea nu distinge, credem că s-a avut în vedere valoarea din 
titlul executoriu al creditorului urmăritor, iar nu și cheltuielile de executare. 

Pe de altă parte, în legătură cu aceeași sintagmă se mai naşte o întrebare legată 
inclusiv de titlul executoriu al creditorului urmăritor: valoarea de 10.000 lei să fie cea a 
debitului principal sau a debitului principal cu tot cu accesorii (dobânzi, penalități etc.)? 
Apreciem că valoarea creanţei urmărite care trebuie să se încadreze în cuantumul de 
10.000 lei ar trebui să fie cea stabilită la data sesizării executorului judecătoresc cu cere- 
rea de executare, indiferent din ce ar fi compusă aceasta: doar debit principal (atunci 
când nu au fost stabilite și accesorii) sau debit principal cumulat cu accesoriile sale, după 
caz (atunci când acestea au fost stabilite). 


Art. 813. Urmărirea imobilelor înscrise în cartea funciară. (1) Urmărirea 
imobilelor înscrise în cartea funciară se face pe imobile în întregimea lor. 

(2) Se pot urmări în mod separat construcțiile ce formează o proprietate dis- 
tinctă de sol, drepturile privitoare la proprietatea pe tronsoane, pe etaje sau pe 
apartamente, precum şi orice alte drepturi privitoare la bunuri pe care legea le 
declară imobile. 

(3) Sunt supuse urmăririi silite, odată cu imobilul înscris în cartea funciară, şi 
orice alte lucrări autonome sau adăugate, potrivit Codului civil, chiar dacă aces- 
tea din urmă nu sunt înscrise în cartea funciară la data începerii urmăririi. 


COMENTARIU 


O primă observaţie ar fi aceea că prevederile art. 813 vizează exclusiv situația bunu- 
rilor imobile înscrise în cartea funciară, potrivit legii (cunoscut fiind faptul că pe teritoriul 
României, la această dată, foarte multe imobile nu sunt înscrise). De altfel, textul nu are 
caracter de noutate decât în ceea ce privește ultimul alineat, primele două reluând întoc- 
mai dispozițiile art. 489 CPC 1865. 

Primul alineat al art. 813 instituie regula conform căreia asupra imobilelor înscrise 
în cartea funciară urmărirea silită se face pe imobile în întregimea lor. Per a contrario, în 
ipoteza în care imobilele nu au fost înscrise în cartea funciară, acestea pot fi urmarite și 
separat”, 

Totuși, ca și în reglementarea anterioară, legiuitorul a prevăzut o normă derogato- 
rie, urmărirea realizându-se separat atunci când imobilul îl constituie o construcție care 
formează o proprietate distinctă de sol. Urmărirea se va realiza separat și atunci când 
vizează drepturile privitoare la proprietatea pe tronsoane, pe etaje sau pe apartamente, 
precum și orice alte drepturi privitoare la bunuri pe care legea le declară imobile. 

Actualmente, dispozițiile art. 876 alin. (3) NCC din Titlul VII privind „Cartea funciară” 
dispun că „prin imobil, în sensul prezentului titlu, se înţelege una sau mai multe parcele 
de teren alăturate, indiferent de categoria de folosinţă, cu sau fără construcții, aparţi- 
nând aceluiași proprietar, situate pe teritoriul unei unităţi administrativ-teritoriale și care 
sunt identificate printr-un număr cadastral unic”. 

Textul art. 813 NCPC nu face altceva decât să fixeze regula potrivit căreia este obliga- 
toriu să se urmărească imobilul în întregul său, creditorul neputând urmări doar o parte 
din corpul de proprietate, dacă nu s-a realizat încă o dezlipire a parcelelor, în condiţiile 
cărții funciare, de către proprietar (debitorul urmărit). 

Așa cum arătam mai sus, norma art. 813 alin. (2) NCPC prevede și câteva excepţii de 
la această regulă, prevăzute cu caracter enumerativ. Astfel, prin sintagma „construcții 
ce formează o proprietate distinctă de sof’ urmează să înțelegem ipoteza în care există 
proprietari diferiţi: unul asupra terenului, altul asupra construcției, cunoscând că cel din 
urmă are şi un drept de superficie asupra terenului pe durata existenței construcției și 
numai dacă nu s-a invocat accesiunea imobiliară artificială. Într-o astfel de situație, dacă 
debitorul este proprietarul construcţiei, urmărirea silită imobiliară este posibilă și va viza 
translatarea (împreună) dreptului de proprietate asupra construcţiei și a dreptului de 
superficie asupra terenului pe care este situată acea construcție, în vederea obținerii 
preţului de adjudecare, care să satisfacă total sau parţial, după caz, creanţa creditorului 
urmăritor. 

Prin „drepturile privitoare la proprietatea pe tronsoane, pe etaje sau pe aparta- 
mente”, legiuitorul a avut în vedere ipoteza în care debitorul urmărit este proprietarul 
unei construcţii cu mai multe tronsoane, etaje sau apartamente distincte, care pot fi pri- 
vite fiecare ca bunuri imobile individual determinate și care pot fi urmărite silit în mod 
separat, fie din cauza faptului că sunt mai ușor de adjudecat în mod separat, fie pentru 
faptul că valoarea creanţei de urmărit nu este atât de mare încât să justifice scoaterea la 
licitaţie a întregii construcţii (pentru că, deși debitorul are culpa că nu a executat benevol 
creanța datorată, nu poate fi, totuși, prejudiciat printr-o procedură lipsită de proportio- 
nalitate). 

Totodată, legiuitorul mai adaugă acestor excepţii și o formulă generală — „orice alte 
drepturi privitoare la bunuri pe care legea le declară imobile” —, fiind vorba, deci, despre 
drepturi reale care poartă asupra bunurilor imobile (de pildă, drepturile de creanţă imo- 
biliare, acţiunile reale imobiliare etc.). 

Legea nr. 76/2012 de punere în aplicare a noului Cod de procedură civilă a extins sfera 
bunurilor imobile care pot fi urmărite, putând face obiect al executării silite imobiliare, 
și la lucrările autonome sau adăugate, potrivit Codului civil, chiar dacă acestea din urmă 


1! A se vedea și M. Tăbărcă, Gh. Buta, op. cit., p. 1431; E. Oprina, op. cit., p. 564. 

nu sunt înscrise în cartea funciară la data începerii urmăririi. Astfel, putem vorbi despre o 
indivizibilitate a imobilului la care s-au adăugat lucrări în caz de urmărire imobiliară, acesta 
fiind scos la vânzare integral, iar nu doar în ceea ce privește imobilul în forma înscrisă 
inițial în cartea funciară (de pildă, atunci când s-a efectuat o extindere la o construcţie 
deja existentă și intabulata în cartea funciară potrivit autorizaţiei de construire iniţiale). 

Regula este asemănătoare în parte celei din materia ipotecii, care este indivizibilă 
(adică imobilul este afectat în întregime pentru garantarea creanţei în totalitatea sa). 
Cu toate acestea, există și diferențe între aceste două instituţii: în cazul morţii debitoru- 
lui, deși datoria garantată prin ipotecă se transmite divizată către moștenitori, ipoteca 
rămâne indivizibilă, deci, în cazul partajării imobilului ipotecat, copărtașul în lotul căruia 
a fost inclus imobilul respectiv va trebui să suporte urmărirea pentru întreaga datorie, 
garanţia apărând ca fiind încorporată în imobil (res, non personam debet); în cazul urmă- 
ririi silite imobiliare, când nu vorbim de un imobil ipotecat, dacă lucrările autonome sau 
adăugite sunt proprietatea sau/și coproprietatea altei persoane, care nu are calitatea de 
debitor în raportul de executare silită, atunci această persoană care nu are raport juridic 
obligaţional cu creditorul urmăritor este intangibilă în ceea ce priveşte dreptul său de 
proprietate și vor trebui aplicate regulile de la urmarirea imobilelor proprietate comună, 
potrivit art. 817 NCPC. 


Art. 814. Întinderea urmăririi. (1) Urmărirea silită imobiliară se întinde de 
plin drept şi asupra bunurilor accesorii imobilului, prevăzute de Codul civil, pre- 
cum şi asupra fructelor şi veniturilor acestuia. 

(2) Bunurile accesorii nu pot fi urmărite decât odată cu imobilul. 


COMENTARIU 


În condiţiile art. 814, executarea silită imobiliară se extinde atât asupra bunului 
imobil, cât și asupra bunurilor accesorii acestuia. Având în vedere că, potrivit dispozițiilor 
art. 546 alin. (1) NCC, „bunul care a fost destinat, în mod stabil și exclusiv, întrebuinţării 
economice a altui bun este accesoriu atât timp cât satisface această utilizare”, bunul 
accesoriu nu poate fi urmărit decât odată cu imobilul. 

Altfel spus, dispoziţiile legale în materia executării silite imobiliare consacră principiul 
conform căruia urmărirea se extinde de drept și asupra bunurilor accesorii imobilului, 
prevăzute de Codul civil, acestea neputând fi însă urmărite separat, ci doar împreună cu 
imobilul. Pentru a putea vorbi de bun principal și bun accesoriu, este necesar ca ambele 
să aparțină, în proprietate sau administrare, aceleiași persoane, iar titularul dreptului de 
proprietate sau de administrare să le fi stabilit o destinaţie comunăl!.. 

Totodată, noua reglementare procesuală dispune că, pe lângă bunurile accesorii, pot 
forma obiect al executării silite imobiliare fructele și veniturile produse de bunul imobil 
urmărit. 


Art. 813. Imobilele minorilor şi interzişilor. (1) Imobilul unui minor sau al 
unei persoane puse sub interdicţie judecătorească nu poate fi urmărit silit înain- 
tea urmăririi mobilelor sale. 


I M. Tăbârcă, Gh. Buta, op. cit., p. 1431. 

(2) Dispoziţiile alin. (1) nu împiedică urmărirea silită asupra unui imobil aflat 
în proprietatea comună a minorului sau a persoanei puse sub interdicție jude- 
cătorească şi a unei persoane cu capacitate deplină de exercițiu, dacă obligaţia 
prevăzută în titlul executoriu este comună. 


COMENTARIU 


Textul menţine fosta reglementare (art. 491 CPC 1865), dispunând că imobilul pro- 
prietatea unui minor sau a unui interzis judecătoresc poate fi urmărit silit numai după 
urmărirea bunurilor mobile (și numai dacă nu a fost îndestulată creanta creditorului 
din valorificarea bunurilor mobile), așa cum rezultă din interpretarea per a contrario a 
art. 815 NCPC. Dacă ordinea stabilită de legiuitor prin această normă nu este respectată, 
se poate opune creditorului urmăritor beneficiul de discuţiune, prin intermediul căruia 
i se solicită acestuia respectarea ordinii de urmărire a bunurilor mobile cu prioritate". 

Textul are valoarea unei norme procedurale de protecţie, de natură a ocroti minorii și 
persoanele puse sub interdicţie de o urmărire care ar putea conduce la vânzarea silită a 
unor lucruri importante, de exemplu, apartamente, case, terenuri aparținând acestora”. 

Cu alte cuvinte, creditorului care solicită executarea asupra imobilului aparținând 
unui minor sau unei persoane puse sub interdicție îi incumbă obligația de a demonstra 
că bunurile mobile urmărite nu au fost suficiente pentru acoperirea creanţei sale, cu 
excepţia situaţiei prevăzute în cuprinsul alineatului secund, când imobilul acestor per- 
soane va putea fi urmărit dacă obligația prevăzută în titlul executoriu este comunăl”. 

Imobilul coproprietatea unui minor sau a unui interzis judecătoresc și a unei per- 
soane cu capacitate deplină de exerciţiu poate fi urmarit silit fără restricţia prevăzută la 
art. 815 alin. (1) NCPC, dacă obligaţia stabilită prin titlul executoriu este asumată și de 
aceştial“l. 

Asupra modalităţii de executare silită a bunurilor imobile, atunci când fie se execută 
imobilele aparţinând persoanelor prevăzute în cuprinsul art. 815 alin. (1) NCPC, fie se 
execută imobilul aflat în coproprietate, deși doar unul dintre coproprietari este obligat 
prin titlul executoriu, partea interesată are posibilitatea de a face contestaţie la execu- 
tare, solicitând instanţei să dispună partajarea bunului imobil comun, astfel încât dreptul 
său de proprietate să nu fie prejudiciat. Trebuie avute în vedere, după caz, și prevederile 
art. 817 alin. (3) NCPC, potrivit cărora creditorii personali — fără a mai fi necesar să ceară 
partajul — pot urmări cota-parte determinată a debitorului lor din dreptul de proprietate 
asupra imobilului, dacă această cotă este cu certitudine stabilită şi lămurită și dacă este 
înscrisă, prin arătarea unei fracțiuni, în cartea funciară, însă, dacă ceea ce se urmărește 
ar fi exclusiv cota-parte a unui minor sau a unei persoane puse sub interdicție, atunci cre- 
ditorul trebuie să respecte ordinea imperativă stabilită de art. 815 alin. (1) NCPC. 


Art. 816. Urmărirea imobilelor ipotecate. (1) Creditorii care au ipotecă 
înscrisă asupra unui imobil îl pot urmări în orice mâini ar trece şi pot cere vânzarea 
lu: pentru a se îndestula din prețul rezultat. 


i Trib. jud. Suceava, s. civ., dec. nr. 1116/1981, în R.R.D. nr. 9/1982, p. 65, citată în G. Boroi, O. Spineanu-Matei, 
op. cit., p. 818. 

2] |, Les, Legislația executării silite, p. 267. 

5! M. Tăbârcă, Gh. Buta, op. cit., p. 1431. 

4! G. Răducan, op. cit., p. 147-148. 

(2) Cu toate acestea, în cazul în care se urmăreşte un imobil ipotecat care a 
fost ulterior înstrăinat, dobânditorul, care nu este personal obligat pentru creanta 
ipotecară, poate să se opună vânzării imobilului ipotecat, dacă au rămas alte imo- 
bile ipotecate în posesia debitorului principal, şi să ceară instanţei de executare 
urmărirea prealabilă a acestora din urmă, după regulile prevăzute de Codul civil 
în materie de fidejusiune. Pe durata urmăririi acestor bunuri, urmărirea imobilu- 
lui aparținând terțului dobânditor este suspendată. 

(3) Contestaţia prin care terțul dobânditor se opune scoaterii la vânzare se 
va putea face, sub sancţiunea decăderii, în termen de 10 zile de la comunicarea 
încheierii prin care s-a dispus notarea în cartea funciară a începerii urmăririi 
silite. 

(4) Creditorul ipotecar nu poate cere scoaterea la vânzare silită a bunurilor 
neipotecate ale debitorului său decât în cazul în care urmărirea silită a bunuri- 
lor imobile ipotecate nu a condus la îndestularea creditorului ipotecar în limita 
sumelor totale datorate. 


COMENTARIU 


1. Urmărirea imobilelor ipotecate. Textul art. 816 consacră principiul conform căruia 
creditorul ipotecar poate urmări bunul ipotecat în mâinile oricui s-ar afla, ipoteca urmă- 
rind bunul, iar nu persoana celui în patrimoniul căruia se găsește. De altfel, în același 
sens dispune și art. 2360 NCC. 

Dacă se urmăreşte un imobil ipotecat care a fost înstrăinat, dobânditorul acestui bun, 
care nu este ținut personal pentru creanţa ipotecară, poate invoca beneficiul de discu- 
țiune, solicitând instanţei de executare să se urmărească mai întâi alte imobile ipotecate 
pentru aceeași obligaţie, aflate în posesiunea debitorului principal. Până la soluționarea 
acestei cereri, executarea silită a acestui imobil se suspendă. Opoziția pe care dobândito- 
rul o face față de vânzarea la licitaţie trebuie depusă în termen de 10 zile de la comunica- 
rea încheierii biroului de carte funciară prin care s-a dispus notarea somaţiei de începere 
a urmăririi silite în cartea funciara. 

În situaţia în care contestaţia prin care terțul dobânditor se opune scoaterii la vân- 
zare a imobilului formulată conform dispoziţiilor art. 816 alin. (3) este admisă, efectul 
suspensiv de executare pe care l-a avut introducerea ei va continua, iar în ipoteza în care 
ulterior creditorul va dovedi că bunurile debitorului principal pe care le-a urmărit nu au 
acoperit creanţa, executarea silită asupra imobilului va fi reluată”. 

Legiuitorul conferă, în cuprinsul art. 2325 NCC, posibilitatea ca debitorul și credito- 
rul să se înţeleagă în sensul /imitării dreptului creditorului de a urmări bunurile care nu 
fi sunt ipotecate. 


2. Cazul imobilelor neipotecate. Un text de un interes aparte este cel al alineatului 
final al art. 816 NCPC, nou introdus prin Legea nr. 76/2012, articol care a fost precedat de 
introducerea în Codul civil a dispoziţiilor art. 2478 şi art. 2479 (alcătuind secțiunea pri- 
vind „Executarea ipotecilor imobiliare“) și care, din punctul de vedere al dreptului tranzi- 
toriu, poate crea anumite dificultăţi practice sub aspectul legii aplicabile. 

În timp ce art. 2479 NCC constituie o normă de trimitere, dispunând că „urmărirea silită 
se face cu respectarea dispoziţiilor Codului de procedură civilă”, prevederile art. 2478 NCC, 


I M. Tăbârcă, Gh. Buta, op. cit., p. 1431. 

cu denumirea marginală „Discuţiunea bunurilor ipotecate”, constituie un veritabil text 
de drept execuţional, deși, în opinia noastră, are o exprimare oarecum improprie: „Cre- 
ditorul nu poate urmari în același timp vânzarea imobilelor care nu sunt ipotecate decât 
în cazul când bunurile care îi sunt ipotecate nu sunt suficiente pentru plata creanţei sale” 
(s.n.). Articolul 816 alin. (4) NCPC este mult mai clar, dispunând că „nu poate cere scoa- 
terea la vânzare silită” (s.n). 

Textele prezintă importanţă din punct de vedere al aplicării legii în timp, deoa- 
rece dispoziţiile art. 816 alin. (4) NCPC sunt aplicabile doar executărilor începute după 
momentul intrării în vigoare a noului Cod de procedură civilă. Pentru executările ante- 
rioare acestui moment, trebuie să avem în vedere și dispoziţiile art. 725 alin. (1) CPC 
1865, care prevăd că „dispoziţiile legii noi de procedură se aplică, din momentul intrării 
ei în vigoare (...), ṣi executărilor silite începute sub acea lege”, or, dacă art. 2478 NCC este 
o veritabilă normă procedurală de drept execuțional, înseamnă că executărilor începute 
după data de 1 octombrie 2011 (data intrării în vigoare a Codului civil din 2009) li se 
aplică tocmai această normă specială, chiar dacă ea este situată în Codul civil. 

Pentru procedurile de executare silită începute după data intrării în vigoare a nou- 
lui Cod de procedură civilă, trebuie remarcată diferența de regim juridic adusă de noua 
reglementare, dispoziţiile art. 816 alin. (4) NCPC stabilind expres și imperativ faptul că 
scoaterea la vânzare silită a bunurilor neipotecate ale debitorului nu poate fi cerută de 
creditorul său ipotecar decât în situația în care nu s-a realizat îndestularea creanţei, în 
limita sumelor totale datorate, prin urmărirea silită a bunurilor imobile ipotecate ale 
debitorului. 

Cu alte cuvinte, din interpretarea acestui text putem deduce intenția legiuitorului 
de a suspenda practic scoaterea la vânzare a celorlalte bunuri neipotecate până la fina- 
lizarea executării silite a imobilelor ipotecate. Pentru că nu „urmarirea silită” a bunurilor 
imobile neipotecate este interzisă, ci doar „scoaterea la vânzare” a lor. Aceasta înseamnă 
că este posibilă demararea procedurilor de executare silită și în privinţa acestor imobile 
neipotecate, cu tot ceea ce presupun ele, însă, la momentul la care ar trebui să se emita 
publicaţiile de vânzare, executorul judecătoresc trebuie să se oprească (să suspende exe- 
cutarea silită a acestor bunuri) și să aștepte rezultatul celorlalte urmăriri asupra imobi- 
lelor ipotecate. 

Numai dacă nu se acoperă creanta se va relua procedura urmăririi imobilelor neipo- 
tecate de la punctul la care acestea au fost suspendate, respectiv de la emiterea publi- 
cațiilor de vânzare. 

Dacă, dimpotrivă, creanta a fost îndestulată, urmărirea silită începută asupra bunu- 
rilor imobile neipotecate ar trebui să fie considerată ca lipsită de obiect, de interes, iar 
executorul trebuie să constate încetarea ei. Pentru această din urmă ipoteză, credem că 
rămâne de lămurit cine va suporta cheltuielile de executare făcute până în momentul 
suspendării procedurii, dacă se dovedește că o astfel de urmărire a fost inutilă, deoarece 
bunurile imobile ipotecate acopereau oricum creanţa pentru care s-a încuviinţat execu- 
tarea. În opinia noastră, în acest caz, cheltuielile ar trebui să cadă în sarcina creditoru- 
lui urmăritor, pentru că simpla regulă, potrivit căreia debitorul are obligaţia să execute 
benevol, iar dacă nu o face, suportă și cheltuielile aferente executării silite, ni se pare că 
nu este de natură să acopere şi o asemenea situaţie. Practic, executarea concomitentă a 
debitorului pe mai multe bunuri imobile, în condiţiile în care cuantumul creanţei urmă- 
rite este evident că ar putea fi acoperit doar din executarea unuia sau mai multor imobile 
ipotecate, ni se pare excesivă, dacă nu chiar abuzivă. Or, într-o astfel de situaţie, culpa 

aparţine creditorului urmaritor, fiind firesc ca el sa suporte costurile unor proceduri ce 
s-au dovedit inutile. 

Pe de altă parte, dacă am conchide că dispoziţiile art. 816 alin. (4) NCPC constituie, 
de facto, un caz de suspendare legală a executării silite ce poartă asupra bunurilor imo- 
bile neipotecate ale debitorului, trebuie să conchidem și că în privinţa executării acestor 
bunuri nu se va putea invoca perimarea sau prescripția, deoarece suspendarea legală 
suspendă de drept şi cursul acestora. De altfel, trebuie observat faptul că textul se core- 
lează și cu dispoziţiile art. 707 alin. (1) pct. 2 NCPC. 


Art. 817. Urmărirea imobilelor proprietate comună. (1) Creditorii perso- 
nali ai unui debitor coproprietar sau codevălmaş nu vor putea să urmărească 
partea acestuia din imobilele aflate în proprietate comună, ci vor trebui să ceară 
mai întâi partajul acestora. La cererea creditorului, acțiunea în împărțeală poate 
fi notată în cartea funciară. 

(2) Până la soluționarea partajului, prin hotărâre rămasă definitivă, urmărirea 
imobilului este de drept suspendată. Dacă nu s-a făcut decât cerere de partaj, până 
la soluționarea acesteia, prin hotărâre rămasă definitivă, se suspendă prescripția 
dreptului la acţiune contra debitorului coproprietar sau devălmaş. 

(3) Creditorii personali pot urmări însă cota-parte determinată a debitorului 
lor din dreptul de proprietate asupra imobilului, fără a mai fi necesar să ceară 
partajul, dacă ea este neîndoielnic stabilită şi lămurită şi este înscrisă, prin ară- 
tarea unei fracțiuni, în cartea funciară. În acest caz, coproprietarii vor putea cere 
punerea în vânzare a întregului imobil aflat în coproprietate în condiţiile prevă- 
zute la art. 822. 


COMENTARIU 


În considerarea principiului conform căruia numai bunurile mobile și imobile ale 
debitorului pot forma obiect al executării silite, existența proprietăţii comune asupra 
bunurilor imobile urmărite poate constitui un impediment temporar în realizarea exe- 
cutării silite. Ca atare, dacă un bun aparţine mai multor persoane, creditorul se poate 
îndrepta numai împotriva debitorului său, iar nu și împotriva celorlalţi proprietari care 
nu au nicio datorie față de el. 

Bunurile aflate în coproprietate, în cazul în care doar unul dintre coproprietari este 
debitor personal al creditorului urmaritor, nu pot forma obiectul urmăririi silite mai îna- 
inte de efectuarea partajului, deoarece executarea însăși nu poate avea ca obiect decât 
bunurile care aparţin în mod exclusiv debitorului; după împărţeală, în masura în care 
au căzut în lotul debitorului, pot fi supuse urmăririi silite. Cu toate acestea, cu titlu de 
excepție de la regula mai sus enunțată, legea permite și urmarirea cotei-părti determi- 
nate a debitorului, fără a mai solicita partajul. 

Se impune și o observaţie: acest text nu este aplicabil în cazul în care obiectul urmă- 
ririi l-ar forma bunurile aflate în coproprietate devălmașă, precum bunurile comune ale 
soților, când numai instanța de partaj poate stabili cota-parte de contribuţie a fiecărui 
sot la dobândirea bunurilor comune”. Dispoziţiile legii procesuale necesită a fi corobo- 
rate cu cele ale dreptului material, art. 353 NCC permiţând ca, numai după urmărirea 


:) 7, Les, Legislaţia executării silite, p. 270. 
2 G. Râducan, op. cit., p. 148. 


334 GABRIELA RĂDUCAN 


http://bibliotecahamangiu.re 29—Novy—2013 


TITLUL ||. URMĂRIREA SILITĂ ASUPRA BUNURILOR DEBITORULUI Art. 817 


bunurilor proprii ale soțului debitor, creditorul său personal să poată cere partajul bunu- 
rilor comune, însă doar în măsura necesară pentru acoperirea creanţei sale, bunurile 
astfel partajate urmând regimul juridic al bunurilor proprii. 

Prin urmare, împărțirea bunurilor comune poate fi dispusă fie anterior declanșării 
urmăririi silite pe calea dreptului comun, fie ulterior, în acest din urmă caz calea procedu- 
rală fiind fie aceea a contestaţiei la executare, prin intermediul căreia se va solicita par- 
tajarea bunului proprietate comună a debitorului și a unei terţe persoane, fie tot calea 
dreptului comun. 

Atunci când se face pe cale de contestaţie la executare, putem avea, de principiu, trei 
ipoteze: 

a) situaţia în care debitorul urmărit sau terța persoană (coproprietar cu debitorul 
urmărit) formulează contestaţie la executare, invocând impedimentul legal care rezidă 
în starea de coproprietate, la care creditorul urmăritor răspunde cu o cerere reconven- 
ţională prin care cere instanţei să dispună partajarea bunului/bunurilor coproprietate; 

b) situaţia în care terţa persoană (coproprietar cu debitorul urmărit) formulează con- 
testație la executare în contradictoriu cu creditorul urmăritor, invocând impedimentul 
legal care rezidă în starea de coproprietate, iar printr-un alt capăt principal de cerere 
solicită instanţei partajul bunului/bunurilor coproprietate, în contradictoriu cu debitorul 
urmărit; 

c} situaţia în care terţa persoană (coproprietar cu debitorul urmărit) formulează con- 
testaţie la executare în contradictoriu cu creditorul urmăritor, invocând impedimentul 
legal care rezidă în starea de coproprietate, ulterior solicitând suspendarea cauzei (con- 
testaţiei) în temeiul art. 413 alin. (1) pct. 1 NCPC, dovedind că pe rolul instanţei de drept 
comun se desfăşoară partajul bunului/bunurilor coproprietate în contradictoriu cu debi- 
torul urmărit. Subliniem că, într-o astfel de ipoteză, nu trebuie confundat cazul de sus- 
pendare a judecății de la art. 413 alin. (1) pct. 1 cu cazul de suspendare a urmăririi silite 
prevăzut de art. 817 alin. (2) teza | NCPC, care prevede expres că, până la soluţionarea 
partajului, prin hotărâre rămasă definitivă, urmărirea imobilului este de drept suspen- 
data. 

Însă, deși legiuitorul instituie un caz de suspendare de drept a executării, apreciem 
că, pentru a se suspenda urmărirea imobilului până la soluționarea definitivă a cererii de 
partaj, nu este suficient ca o terță persoană să invoce un drept indiviz asupra imobilelor 
urmarite, ci trebuie să se și stabilească dacă persoana care cere suspendarea are un titlu 
din care rezultă calitatea sa de coproprietar al bunului urmărit silit. Precizăm, totuși, că 
verificarea este una formală, axată pe aparenţa de drept care rezultă din titlul exhibat, 
rămânând instanței învestite cu soluţionarea partajului să aprofundeze existenţa și întin- 
derea dreptului de coproprietate înscris în titlu. De asemenea, apreciem că ipoteza refe- 
ritoare la suspendarea de drept a urmăririi nu este incidentă în cazul în care contestato- 
rul are doar un drept de uzufruct asupra unei părţi din imobilul urmărit. 

Textul art. 817 alin. (2) teza a Il-a NCPC prezintă, de asemenea, importanţă și din 
perspectiva faptului că reglementează, ca normă specială, un caz de suspendare legală 
a cursului prescripţiei dreptului la acţiune împotriva debitorului coproprietar/codevăl- 
maș, care operează de drept în cazul în care nu s-a făcut încă cerere de partaj sau, deși 
aceasta ar fi pe rol, nu există încă o hotărâre definitivă asupra ei, textul fiind în corelaţie 
și cu dispoziţiile art. 707 alin. (1) pct. 1 NCPC. Cu alte cuvinte, cursul prescripției va reîn- 
cepe să curgă de la data rămânerii definitive a hotărârii de partaj între debitorul urmărit 
și coproprietarul terț faţă de executarea silită. 

Având în vedere că orice litigiu poate fi notat în cartea funciară, și litigiul referitor la 
partaj poate fi notat, însă notarea nu se va face din oficiu, ci doar la cererea creditorului, 
așa cum arată expres teza finală a art. 817 alin. (1) NCPC. Nu prezintă relevanţă dacă 
cererea de notare în cartea funciară este făcută de creditor în mod personal sau prin 
reprezentantul său avocat, executor judecătoresc sau o altă persoană cu procură specială. 

În situaţia în care indiviziunea vizează un singur imobil, cota-parte aparţinând debi- 
torului poate fi urmărită în mod direct, deoarece dispoziţiile art. 817 alin. (3) NCPC pre- 
văd posibilitatea pentru creditorii personali de a o urmări fără a mai fi necesar să ceară 
partajul, dacă ea este neîndoielnic stabilită și lămurită şi este înscrisă, prin arătarea unei 
fracțiuni, în cartea funciară. 

Totodată, potrivit tezei secunde a art. 817 alin. (3), coproprietarii imobilului care este 
urmărit pentru o parte indiviză au dreptul de a cere scoaterea la vânzare a întregului 
imobil aflat în indiviziune, în termen de 5 zile, care curge de la comunicarea încheierii de 
încuviinţare a urmăririi pronunţate în condiţiile art. 822 NCPC sau, în lipsa acesteia, de la 
data comunicării încheierii de notare în cartea funciară. 

Mai precizăm că normele art. 817 alin. (1) teza | și alin. (2) au caracter imperativ, de 
ordine publică, astfel încât nerespectarea lor afectează valabilitatea întregii executări 
silite, îndreptățind debitorul și/sau partea interesată să ceară anularea tuturor formelor 
de executare, pe calea contestatiei la executare. 


Secțiunea a 2-a. Încuviințarea urmăririi imobiliare 


Art. 818. Cererea de urmărire. (1) Cererea de urmărire, însoţită de titlul 
executoriu şi de dovada achitării taxelor de timbru, se va îndrepta la executorul 
judecătoresc din circumscripția curţii de apel în a cărei rază teritorială se află 
imobilul aparținând debitorului urmărit sau unei alte persoane, dacă se urmă- 
reşte un imobil ipotecat. 

(2) Dacă se urmăreşte un imobil care se întinde însă în diferite circumscripții, 
cererea se va putea face la oricare dintre executorii judecătoreşti competenți să 
facă executarea silită, după alegerea creditorului. 

(3) Cererea de urmărire va cuprinde menţiunile prevăzute la art. 663. 


COMENTARIU 


1. Cuprinsul cererii de urmărire. În scopul declanșării procedurii de executare silită 
imobiliară, creditorul va formula o cerere de urmărire pe care o va înainta executorului 
judecătoresc, anexând acesteia titlul executoriu în temeiul căruia dorește a se face urmă- 
rirea. Astfel cum subliniam anterior, creditorul poate solicita urmărirea bunului imobil ce 
aparține debitorului urmărit sau, dacă imobilul este ipotecat și înstrăinat, poate solicita 
demararea procedurii urmăririi bunului împotriva noii persoane ce are calitatea de pro- 
prietar al acestuia. Executarea silită are loc la cererea creditorului, însoțită de titlul exe- 
cutoriu și de dovada achitarii taxelor de timbru. 

Cu toate acestea, sesizăm că legiuitorul a ales să particularizeze solicitarea făcută de 
creditor pentru această procedură a urmăririi imobiliare. Astfel, legiuitorul nu se mai 
referă la cererea de încuviinţare a executării silite în general, reglementată de art. 665 
NCPC — deși noua reglementare, la fel ca și cea anterioară, menţine regula potrivit căreia 
încuviințarea executării se dă pentru toate formele de executare [art. 665 alin. (4)] —, ci 

la o „cerere de urmărire”. Deducem astfel că, pentru angajarea acestei forme de execu- 
tare silită asupra bunurilor imobile (probabil în considerarea importanţei lor valorice și 
economice), în cererea creditorului urmăritor adresată executorului judecătoresc și, mai 
apoi, instanţei de executare în vederea încuviinţării trebuie să se menționeze expres că 
se dorește această formă de executare silită. 

Din punct de vedere practic, nu vedem însă absolut necesar să se facă două solicitări 
distincte, prin două cereri care ar primi număr de înregistrare diferit și ar încărca instan- 
tele cu un plus inutil de dosare (ar fi și o defectuoasă administrare a justiţiei), ci apreciem 
că este suficient dacă în conţinutul cererii adresate instanței de executare în vederea 
încuviinţării executării se face menţiune expresă că, pe lângă celelalte forme de execu- 
tare silită, se doreşte și încuviințarea urmăririi silite imobiliare. 

Din punctul de vedere al conținutului, cererea de urmărire trebuie să cuprindă, pe 
lângă menţiunile generale prevăzute la art. 148 NCPC, şi următoarele menţiuni: 

a) numele, prenumele şi domiciliul sau, după caz, denumirea și sediul creditorului și 
debitorului; 

b) bunul sau, după caz, felul prestației datorate; 

c) modalitatea de executare în forma urmăririi silite imobiliare, solicitată expres de 
creditor; 

d) titlul executoriu (original sau copie legalizată); 

e) dovada achitării taxelor de timbru, timbrul judiciar; 

f) atunci când este cazul, se vor atașa și orice alte înscrisuri utile executării. 


2. Competența. Cererea de executare silită sau exclusiv cererea de urmărire silită 
imobiliară se depune la executorul judecătoresc competent din circumscripția curții de 
apel în a cărei rază teritorială se află imobilul aparţinând debitorului urmărit sau unei 
alte persoane, în ipoteza în care se urmărește un imobil ipotecat. 

Însă, pentru acele situaţii în care imobilul ar cădea în raza teritorială a mai multor 
circumscripţii, cererea de urmărire silită imobiliară a acestuia poate fi adresată oricăruia 
dintre executorii judecătorești competenţi să facă executarea silită, alegerea aparținând 
creditorului. 

Textele alin. (1) și (2) ale art. 818 constituie norme de competenţă teritorială a execu- 
torilor judecătorești de ordine publică, asemănătoare dispoziţiilor art. 117 alin. (1) și (2) 
NCPC referitoare la competenţa teritorială exclusivă a instanţei judecătorești de la locul 
situării imobilului, inclusiv în ipoteza în care acesta cade în raza teritorială a mai multor 
instanţe, creditorul urmăritor găsindu-se în poziția reclamantului care adresează cererea 
de chemare în judecată. Ca atare, faptul că art. 818 alin. (2) lasă creditorului alegerea 
între executorii judecătorești care funcţionează în raza instanțelor pe teritoriul cărora se 
află situat imobilul urmărit nu înseamnă că ne-am afla în fața unui caz de competenţă 
alternativă a executorilor judecătorești, ci tot în faţa unei competențe absolute, deoa- 
rece legiuitorul limitează expres posibilitatea de învestire cu cererea de executare. Astfel, 
aceasta nu ar putea fi adresată unui executor care funcționează, de pildă, în raza curții 
de apel unde se află domiciliul debitorului sau domiciliul creditorului (în ambele cazuri, 
alta decât cea unde se află imobilul urmărit), ci poate fi adresată numai executorilor din 
raza teritorială a imobilului. 


GABRIELA RĂDUCAN 337 


http://bibliotecahamangiu.re 29—Novy—2013 


Art. 819-820 CARTEA V. DESPRE EXECUTAREA SILITĂ 


Art. 819. Înregistrarea cererii de urmărire. După înregistrarea cererii, exe- 
cutorul judecătoresc va solicita de îndată instanţei de executare în circumscripția 
căreia se află imobilul încuviințarea urmăririi lui silite, dispozițiile art. 664 şi 665 
aplicându-se în mod corespunzător. 


COMENTARIU 


Executorul judecătoresc, ulterior primirii cererii, prin încheiere va dispune, pe de o 
parte, asupra înregistrării cererii de executare, iar, pe de altă parte, asupra deschiderii 
dosarului de executare. În ipoteza în care, pentru motive temeinice, executorul apreciază 
că nu poate fi deschis dosarul de executare, tot prin încheiere va refuza deschiderea 
acestuia. 

Încheierea prin care executorul judecătoresc dispune asupra deschiderii procedurii 
de executare sau refuză motivat începerea executării silite va fi comunicată de îndată 
creditorului, acesta având posibilitatea de a formula plângere împotriva acesteia în ter- 
men de 15 zile, care curge de la comunicare. Competența de soluţionare a plângerii 
aparține instanței de executare. 

Din interpretarea dispoziţiile art. 664 alin. (2) NCPC rezultă că plângerea se poate 
face exclusiv împotriva încheierii prin care executorul a refuzat deschiderea dosarului 
de executare, iar nu si împotriva încheierii prin care s-a dispus deschiderea dosarului de 
executare (deoarece, în acest caz, plângerea creditorului ar fi lipsită de interes). Din ace- 
leași considerente, încheierea executorului judecătoresc va fi comunicată doar credito- 
rului, acesta fiind singurul care are legitimarea procesuală activă de a formula plângere 
împotriva ei. 

În termen de maximum 3 zile de la înregistrarea cererii de urmărire, executorul va 
solicita instanţei încuviințarea executării şi va înainta, în acelaşi scop, copii certificate de 
pe cerere și de pe titlul executoriu. Cererea de încuviinţare a executării silite se solutio- 
nează de către instanţă în termen de maximum 7 zile de la înregistrarea ei la judecătorie, 
printr-o încheiere dată în camera de consiliu, fără citarea părţilor, procedura fiind una 
necontencioasă. Pronunţarea se poate amâna cu cel mult 48 de ore, iar motivarea 
încheierii se face în cel mult 7 zile de la pronunțare. 


Art. 820. Încuviințarea urmăririi. (1) Încheierea de încuviințare a executării 
se va comunica, în copie certificată de către executorul judecătoresc, debitorului 
şi terțului dobânditor, dacă este cazul, însoțită de titlul executoriu şi de somatie, 
punându-li-se în vedere ca în termen de 15 zile de la primirea acesteia să plă- 
tească întreaga datorie, inclusiv dobânzile şi cheltuielile de executare. 

(2) Dacă se urmăreşte numai cota-parte aparținând debitorului din imobilul 
aflat în proprietate comună pe cote-părți, copii certificate ale încheierii de încuvi- 
ințare a executării vor fi comunicate şi coproprietarilor, cu invitația de a-şi exer- 
cita dreptul ce le este recunoscut potrivit art. 822. 


COMENTARIU 


Instanța încuviinţează executarea silită prin încheiere dată în camera de consiliu, fără 
citarea părţilor, executorul judecătoresc alcătuind, ulterior încuviinţării, un dosar de exe- 
cutare. 

Potrivit noii reglementări, încheierea de încuviinţare a urmaririi silite imobiliare se 
comunică, în copie certificată de către executorul judecătoresc, atât debitorului, cât și 
terțului dobânditor, dacă este cazul, alături de titlul executoriu și de somaţie, cu mențţiu- 
nea ca în termen de 15 zile de la primirea acesteia să plătească întreaga datorie, inclusiv 
dobânzile și cheltuielile de executare. 

În ipoteza urmăririi unei cote-părți aparținând debitorului, executorul va comunica 
copii certificate ale încheierii de încuviințare a urmăririi și celorlalți coproprietari, în 
scopul exercitării dreptului de a cere scoaterea la vânzare a întregului imobil aflat în 
indiviziune, în termen de 5 zile de la comunicarea încheierii de încuviinţare a urmăririi, 
potrivit dispoziţiilor art. 817 alin. (3) teza a Il-a NCPC. În lipsa unei astfel de comunicări, 
aceste persoane interesate vor putea exercita dreptul de la data comunicării încheierii 
de notare în cartea funciară, potrivit art. 821 NCPC. 


Art. 921. Publicitatea urmăririi. (1) Odată cu comunicarea încheierii de 
încuviinţare, executorul va solicita biroului teritorial de cadastru şi publicitate 
imobiliară să dispună, în baza acesteia, notarea urmăririi imobilului în cartea 
funciară, cu arătarea creditorului urmăritor şi a sumei pentru care se face urmă- 
rirea. 

(2) Când se urmăresc mai multe imobile, înscrise la acelaşi birou sau la birouri 
teritoriale de cadastru şi publicitate imobiliară diferite, pentru o creanţă garan- 
tată cu ipotecă colectivă, cererea de notare a urmăririi se va înainta biroului teri- 
torial la care este înscrisă ipoteca principală, care, după ce va săvârşi notările 
prevăzute de lege, va trimite din oficiu o copie de pe încheierile sale biroului de 
cadastru şi publicitate imobiliară unde este înscrisă ipoteca secundară. 

(3) Când dreptul de proprietate este înscris numai provizoriu în favoarea 
debitorului, notarea se va face sub condiţia justificării înscrierii provizorii. În 
acest caz, creditorul urmăritor va fi în drept să exercite, în numele debitorului, 
acțiunea pentru justificarea dreptului de proprietate. 

(4) Când cererea de notare nu poate fi admisă din cauza unui impediment de 
carte funciară, potrivit legii, se va nota respingerea acesteia. 

(5) Încheierea de admitere sau respingere a notării pronunţate de registratorul 
de carte funciară se va comunica, în afara creditorului urmăritor, executorului 
judecătoresc, precum şi persoanelor care, potrivit menţiunilor din cartea funci- 
ară, sunt interesate. 


COMENTARIU 


După comunicarea către executorul judecătoresc a încheierii prin care instanţa a 
încuviinţat urmărirea silită imobiliară, acesta va transmite încheierea și către biroul de 
cadastru și publicitate imobiliară, în vederea notării acesteia în cartea funciară. 

Dacă, ulterior notării, o terță persoană își înscrie dreptul real asupra imobilului (indi- 
ferent dacă acesta a fost dobândit anterior sau ulterior notării), creditorul urmăritor nu 
este ţinut de respectarea acestui drepti“. Totuși, în lipsa notării încheierii de încuviin- 
tare a urmăririi silite imobiliare în cartea funciară, prin raportare la dispoziţiile art. 887 
NCC, drepturile reale dobândite ulterior încheierii nu vor putea fi opuse terţilor dobân- 
ditori de bună-credinţă din moment ce nu au fost înscrise în cartea funciară [dispoziţiile 


1! A se vedea și M. Tăbârcă, Gh. Buta, op. cit., p. 1438. 

art. 887 alin. (2) NCC prevăd că, „(...) în cazul vânzării silite, dacă urmărirea imobilului 
nu a fost în prealabil notată în cartea funciară, drepturile reale astfel dobândite nu vor 
putea fi opuse terţilor dobânditori de bună-credinţă”]. 

O situaţie specială prevăzută de art. 821 alin. (3) NCPC apare în cazul în care debito- 
rul are înscris doar provizoriu în cartea funciară dreptul de proprietate asupra imobilului 
urmărit. În această ipoteză, notarea încheierii în cartea funciară va avea loc sub condiția 
justificării ulterioare a înscrierii, caz în care creditorului i se recunoaşte dreptul de a exer- 
cita acţiunea pentru dovedirea dreptului de proprietate al debitorului asupra imobilului 
urmărit. În opinia noastră, deși legiuitorul îi recunoaște creditorului un asemenea drept 
la acțiune, aceasta nu înseamnă că va acţiona în nume personal, ci indirect, în numele 
debitorului său, pe calea acțiunii oblice (subrogatorii). 

Dispoziţia dată prin încheiere de registratorul de carte funciară prin care s-a admis 
sau respins notarea (din cauza unor impedimente de carte funciară) se va regăsi în 
cuprinsul cărții funciare. 

Încheierea de admitere sau de respingere a notării pronunţată de registratorul de 
carte funciară se va comunica atât creditorului urmăritor, executorului judecătoresc, cât 
și persoanelor care, potrivit menţiunilor din cartea funciară, sunt interesate. Prin per- 
soane interesate în sensul cărţii funciare se înţeleg persoanele care au înscris un drept, 
indiferent de natura sa (real sau de creanţă), în cartea funciară a imobilului urmărit. 

Dispoziţiile art. 821 trebuie corelate, după caz, și cu cele ale art. 704 alin. (2) NCPC, în 
ipoteza reluării urmăririi silite a unui imobil. 


Art. 822. Vânzarea în întregime a imobilului aflat în coproprietate. (1) 
Coproprietarii imobilului urmărit pentru o parte indiviză vor putea exercita 
dreptul de a cere scoaterea la vânzare a întregului imobil aflat în indiviziune, 
în termen de 5 zile de la comunicarea încheierii de încuviințare a urmăririi ori, 
în lipsă, de la data comunicării încheierii de notare a acesteia în cartea funciară. 

(2) Cererea nu va fi admisă decât dacă va fi semnată de toți coproprietarii şi 
dacă va fi depusă personal ori, în lipsă, prin mandatar având procură specială. 
Dacă cererea acestora a fost legalizată de notarul public sau certificată de avocat, 
ea va putea fi depusă de oricare dintre coproprietari, personal sau prin reprezen- 
tant, ori va putea fi, de asemenea, transmisă prin poştă, după caz. 

(3) Executorul, primind cererea, va dispune scoaterea la vânzare a întregului 
imobil, prin încheiere, dată fără citarea părților, care se va comunica creditorului 
urmăritor. 


COMENTARIU 


Norma art. 822 are caracter de noutate și constituie o soluţie propusă de legiuitor 
pentru ipoteza în care debitorul urmărit nu are proprietatea exclusivă asupra unui bun 
imobil, ci acesta este deţinut în coproprietate cu alte persoane, care sunt terți fată de 
raportul juridic executional. Soluţia propusă este de natură a satisface interesele credi- 
torului, dar și pe cele ale coproprietarilor care sunt terți față de executare, plecând de 
la ideea că uneori este mai bine să se recurgă la vânzarea bunului și împărțirea preţului 
potrivit cotelor-părţi determinate (partea cuvenită debitorului urmărit urmând a fi înca- 
sată de creditorul urmăritor în contul creanţei sale), decât să ajungă în indiviziune cu o 
persoană străină (adjudecatarul). 

De altfel, dispoziţiile art. 822 alin. (1) se interpreteaza prin coroborare cu cele ale 
art. 817 NCPC, însă numai în ceea ce privește coproprietatea indiviză, nu și coproprieta- 
tea pe cote-părţi, faţă de aceasta din urmă neputându-se reţine incidenţa prevederilor 
art. 822. În acest sens, în raport de dispoziţiile art. 817 NCPC, creditorii personali ai unui 
debitor care are calitatea de indivizar sau codevălmaș nu vor putea să urmărească partea 
acestuia din imobilele aflate în proprietate comună, ci vor trebui să ceară mai întâi par- 
tajul acestora, regula în materie fiind aceea a partajarii bunului imobil anterior executării 
cotei-părți din imobilul aparţinând debitorului. 

Prin prevederile art. 822 se reglementează, practic, o excepție de la regula prevă- 
zută de art. 817 alin. (1) privind necesitatea partajului în cazul coproprietăţii indivize/ 
devălmașe, coproprietarii având dreptul de a solicita vânzarea în întregime a imobilului, 
urmând ca sumele obţinute cu titlu de preţ al vânzării să fie distribuite ulterior între ei. 
În acest context, nu mai este necesară obţinerea partajului, executarea silită putând con- 
tinua prin vânzarea în integralitate a imobilului. 

Cererea prin care proprietarii indivizari ai imobilului solicită vânzarea silită a acestuia 
trebuie formulată în termen de 5 zile de la comunicarea încheierii de încuviinţare a urmă- 
ririi ori, în lipsa acesteia, de la data comunicării încheierii de notare în cartea funciară. 
Termenul de 5 zile prevăzut de art. 822 alin. (1) fiind un termen legal imperativ, neres- 
pectarea acestuia ar putea fi sancționată cu decăderea în condiţiile art. 185 NCPC (sanc- 
ţiunea în acest caz fiind, totuși, de ordine privată), fiind incidente și dispoziţiile relative la 
repunerea în termen de la art. 186 NCPC. 

Totuși, această posibilitate legală nu poate fi pusă în practică decât cu respectarea 
cerințelor impuse de alineatul secund al art. 822, respectiv necesitatea acordului tuturor 
coproprietarilor devălmași/indivizi, exprimat prin semnarea de către fiecare dintre ei 
(personal sau prin mandatar cu procură specială) a cererii prin care se solicită executorului 
judecătoresc scoaterea la vânzare a imobilului în integralitatea sa. Pentru facilitarea 
procedurii, cea de-a doua teză a art. 822 alin. (2) stipulează că cererea poate fi depusă de 
oricare dintre coproprietari, personal sau prin reprezentant, ori va putea fi transmisă prin 
poștă dacă, în prealabil, aceasta a fost legalizată de notarul public sau certificata de avocat. 

După primirea și înregistrarea cererii, executorul va dispune prin încheiere, dată „fără 
citarea părților”, scoaterea la licitaţie publică a întregului imobil. Încheierea va fi comunicată 
și creditorului. Sintagma „dată fără citarea părţilor” pare impropriu aleasă de legiuitor, 
în contextul în care se discută de o procedură necontencioasă nejudiciară, efectuată de 
executorul judecătoresc, potrivit atribuţiilor sale specifice. Probabil intenţia legiuitorului a 
fost aceea de a accentua faptul că nu este necesară prezenţa coproprietarilor, a debitorului 
și a creditorului la emiterea încheierii de scoatere la vânzare, fiind suficientă existența 
cererii semnate, eventual legalizată sau certificată, în condiţiile alineatului precedent. 


Arti. 823. Suspendarea urmăririi la cererea debitorului. (1) După primirea 
încheierii de încuviințare a urmăririi, debitorul poate cere instanței de executare, în 
termen de 10 zile de la comunicare, să îi încuviințeze ca plata integrală a datoriei, 
inclusiv dobânzile şi cheltuielile de executare, să se facă din veniturile nete ale 
imobilelor sale, chiar neurmărite, sau din alte venituri ale sale, pe timp de 6 luni. 

(2) Instanţa sesizată potrivit alin. (1) va cita părțile în camera de consiliu şi se 
va pronunţa de îndată prin încheiere definitivă. În caz de admitere a cererii debi- 
torului, instanța va dispune suspendarea urmăririi silite imobiliare, încheierea 
fiind comunicată şi executorului. 

(3) Suspendarea urmăririi se va comunica, prin grija executorului, chiriaşilor 
şi arendaşilor sau altor debitori care, de la data comunicării, vor consemna toate 
sumele scadente în viitor la unitatea prevăzută de lege şi vor depune recipisa de 
consemnare la executorul judecătoresc. 

(4) Venitul afectat va servi în mod exclusiv pentru acoperirea creanţei credi- 
torului urmăritor. 

(5) Pentru motive temeinice, creditorul poate solicita instanţei reluarea urmă- 
ririi înainte de expirarea termenului de 6 luni, dispozițiile alin. (2) fiind aplicabile 
în mod corespunzător. 


COMENTARIU 


În termen de 10 zile de la comunicarea somațţiei de plată, debitorul poate solicita 
instanţei de executare să îi încuviinţeze să își achite creanta integrală, precum și dobânzile 
și cheltuielile generate de executare din veniturile imobilului urmărit sau din alte venituri 
ale sale, timp de 6 luni. Solutionarea acestei cereri se va face în camera de consiliul!l, cu 
citarea părților, în procedură contencioasă, instanţa pronunţând o încheiere definitivă 
de admitere sau de respingere a cererii debitorului. În caz de admitere a cererii, instanţa 
va dispune suspendarea executării. Per a contrario, dacă instanța respinge solicitarea, 
soluţia nu este supusă niciunei căi de atac, iar executarea silită își va urma cursul firesc. 

Se observă că una dintre condiţiile prevăzute de art. 823 pentru ca instanţa să încu- 
viințeze o astfel de executare, pe o durată de maximum 6 luni asupra veniturilor imo- 
bilului sau veniturilor debitorului, este aceea ca aceste venituri să fie suficiente pentru 
plata integrală a datoriei. Situaţia reclamă o procedură contencioasă și administrarea de 
probe. În privinţa probaţiunii, fiind vorba despre dovedirea unei situaţii de fapt, aceasta 
va putea fi dovedită cu orice mijloace de probă de către debitor, în principal cu înscrisu- 
rile care atestă veniturile și drepturile sale asupra bunurilor mobile și imobile, însă este 
posibilă și audierea de martori, de principiu, în completarea acestor înscrisuri. Ar mai 
trebui precizat că, deși legiuitorul nu distinge, având în vedere caracterul procedurii de 
executare, apreciem că soluţionarea unei astfel de cereri va trebui să se facă cu celeri- 
tate, iar eventualele termene acordate să fie foarte scurte, pentru a nu prejudicia inte- 
resele creditorului. 

Din modul de formulare a textului legal deducem că termenul de 6 luni pentru care 
poate fi dispusă suspendarea nu poate fi scurtat, deoarece legea nu lasă la latitudinea 
instanței vreun drept de apreciere asupra duratei pentru care să dispună suspendareal?l. 
Ca natură juridică, termenul de 6 luni care poate fi acordat debitorului de câtre instanţă 
în condiţiile art. 823 alin. (1) nu este altceva decât un termen de grație (un termen juris- 
dicțional şi suspensiv, în favoarea debitorului). 

În caz de admitere a cererii cu consecința suspendării executării, instanţa va dis- 
pune trimiterea încheierii de suspendare executorului, care o va comunica chiriașilor și 
arendașilor sau altor debitori care, de la data comunicării, vor consemna toate sumele 
scadente în viitor la unitatea prevăzută de lege și vor depune recipisa de consemnare 
la executorul judecătoresc. Ca efect al suspendării urmăririi silite dispuse în condiţiile 


9 Dispoziţiile tranzitorii cuprinse în Legea nr. 2/2013 nu afectează această prevedere, dat fiind caracterul spe- 
cial al normei. 
2) În același sens, M. Tăbârcă, Gh. Buta, op. cit., p. 1442. 

art. 823 NCPC, pe durata celor 6 luni acordate, trebuie observat că nu curg nici termenul 
de perimare, nici prescripţia executării silite. 

Pentru motive temeinice, creditorul poate solicita instanţei reluarea urmăririi chiar 
înainte de expirarea termenului de 6 luni, instanţa astfel sesizată urmând a cita părţile în 
camera de consiliu, unde, după ascultarea acestora și verificarea susţinerilor creditorului, 
se va pronunţa de îndată printr-o încheiere definitivă, nesupusă, deci, niciunei căi de atac. 

Legiuitorul nu detaliază în ce ar trebui să constea „motivele temeinice” pe care tre- 
buie să le dovedească creditorul pentru reluarea urmăririi înainte de împlinirea terme- 
nului de 6 luni, în literatura de specialitate arătându-se că acestea ar putea privi fie impo- 
sibilitatea realizării creanței din veniturile propuse de debitor, fie insuficiența acestora, 
fie din cauza culpei debitoruluil!!. Oricum, instanţa nu va putea lua act de simplele susti- 
neri ale creditorului, ci acesta, ca orice parte care declanșează o acţiune, are sarcina pro- 
bei potrivit art. 249 NCPC, deci va trebui să dovedească temeinicia solicitării sale. 


Art. 824. Concursul de urmăriri imobiliare. În cazul când mai mulţi cre- 
ditori au început urmăriri asupra aceluiaşi imobil, ele se vor conexa de către 
instanță, la cererea oricăruia dintre ei sau a oricăruia dintre executorii judecăto- 
reşti, în condiţiile prevăzute la art. 653. 


COMENTARIU 


Este posibil ca mai mulţi creditori să urmărească același imobil sau aceleași imobile 
ale debitorului urmărit. În această ipoteză, urmăririle începute se vor conexa de către 
instanţă, la cererea oricăruia dintre creditori sau executori judecătorești. 

Competența de conexare a urmăririlor revine instanţei de executare în circumscrip- 
ţia căreia a început prima executare. Aceasta va dispune să se facă o singură executare 
de către executorul judecătoresc care a îndeplinit actul de executare cel mai înaintat, iar 
dacă executările sunt în același stadiu, de către executorul judecătoresc care a început 
cel dintâi executarea, trimițând dosarele conexate la executorul desemnat. 

Instanţa, prin încheiere, se va pronunţa și asupra cheltuielilor de executare efectuate 
până în momentul conexării. 

Desistarea, după conexare, a oricăruia dintre creditorii urmăritori nu va putea să 
împiedice continuarea executării de la actul de executare cel mai înaintat, dispoziţie pro- 
cedurală menită să asigure accelerarea procedurii de executare silită. 


Art. 823. Modalităţi de valorificare. Imobilele urmărite silit se valorifică 
prin modalitățile de vânzare prevăzute la art. 753-755, care se aplică în mod 


corespunzător. 
COMENTARIU 
Imobilul obiect al executării silite va putea fi valorificat prin următoarele forme ale 
vânzării: 


a) prin intermediul vânzării amiabile, caz în care, în raport de prevederile art. 753 
NCPC, executorul judecătoresc, după obţinerea în prealabil a acordului creditorului, îi 
poate permite debitorului să procedeze el însuși la valorificarea bunurilor sechestrate, 


1! Ibidem. 

ipoteză în care debitorul este obligat să îl informeze în scris pe executor despre ofertele 
primite; 

b) prin intermediul vânzării directe (art. 755 NCPC), executorul judecătoresc poate 
proceda, cu acordul ambelor părţi, la valorificarea bunurilor urmărite prin vânzare 
directă cumpărătorului care oferă cel puţin preţul stabilit conform valorii de circulaţie a 
imobilului, raportată la preţurile medii de piaţă din localitatea respectivă; 

— prin intermediul vânzării silite, care este cea mai cunoscută şi uzitată formă a 
valorificării imobilului în vederea satisfacerii creanţei creditorului și care devine incidentă în 
lipsa acordului părţilor sau dacă vânzarea directă ori amiabilă nu se realizează, executorul 
judecătoresc procedând la vânzarea prin licitație publică a bunurilor imobile sechestrate. 


Secțiunea a 3-a. Efectele urmăririi 


Art. 826. Inopozabilitatea unor drepturi. Drepturile reale, precum şi orice 
alte drepturi înscrise după notarea urmăririi imobilului în cartea funciară nu 
vor putea fi opuse creditorului urmăritor şi adjudecatarului, în afară de cazurile 
expres prevăzute de lege ori de cazul în care creditorul sau adjudecatarul s-a 
declarat de acord cu acel drept ori debitorul sau terțul dobânditor a consemnat 
sumele necesare acoperirii creanţelor ce se urmăresc, inclusiv dobânzile şi chel- 
tuielile de executare. 


COMENTARIU 


Articolul 826 NCPC reia textul art. 497 alin. (4) CPC 1865, cu o adăugire care consti- 
tuie o modificare deosebit de importantă, în sensul extinderii inopozabilităţii nu doar la 
drepturile reale, ci și la „orice alte drepturi” înscrise în cartea funciară, lărgind astfel sfera 
actelor pe care creditorul sau adjudecatarul le-ar putea ignora. Astfel, din momentul în 
care urmărirea a fost notată în cartea funciară a imobilului supus executării silite, orice 
act de înstrăinare sau constituire cu privire la imobilul urmărit este inopozabi! creditoru- 
lui urmaritor şi adjiudecatarului. 

Cu alte cuvinte, dacă o terță persoană și-ar înscrie dreptul real asupra imobilului 
urmărit ulterior notării urmăririi, indiferent dacă dreptul a fost dobândit anterior sau 
ulterior notării (textul nefăcând vreo distincţie în acest sens), creditorul urmăritor și 
adjudecatarul nu vor fi ţinuţi să respecte acest drept. Totuși, de la această regulă legiui- 
torul a prevăzut două excepții, şi anume: 

a) creditorul sau adjudecatarul s-a declarat de acord cu acel drept notat în cartea 
funciară; având în vedere consecinţele pe care acest acord le produce, el trebuie să fie 
expres, neputând fi dedus din tăcerea persoanelor implicatel!; 

b) debitorul sau terțul dobânditor a consemnat sumele necesare acoperirii creante- 
lor ce se urmăresc, inclusiv dobânzile și cheltuielile de executare. 

Dispoziţiile art. 826 trebuie corelate și cu cele ale art. 876 alin. (2) NCC, care dispun 
că, pe lângă drepturile reale ce au ca obiect bunurile imobile, în condițiile legii, „pot fi 
înscrise în cartea funciară și alte drepturi, fapte sau raporturi juridice, dacă au legătură 
cu imobilele cuprinse în cartea funciară”, iar prevederile art. 902 alin. (2) NCC enumeră 
actele sau faptele supuse notării, altele decât cele care sunt prevăzute expres de lege în 
diferite materii, respectiv: 


D M. Tăbârcă, Gh. Buta, op. cit., p. 1438. 

— punerea sub interdicție judecătorească și ridicarea acestei măsuri; 

— cererea de declarare a morții unei persoane fizice, hotărârea judecătorească de 
declarare a morții și cererea de anulare sau de rectificare a hotărârii judecătorești de 
declarare a mortii; 

— calitatea de bun comun a unui imobil; 

— convenţia matrimonială, precum și modificarea sau, după caz, înlocuirea ei; 

— destinaţia unui imobil de locuinţă a familiei; 

— locaţiunea și cesiunea de venituri; 

— aportul de folosinţă la capitalul social al unei societăți; 

— interdicţia convenţională de înstrăinare sau de grevare a unui drept înscris; 

— vânzarea făcută cu rezerva dreptului de proprietate; 

— dreptul de a revoca sau denunța unilateral contractul; 

— pactul comisoriu și declaraţia de rezoluţiune sau de reziliere unilaterală a contrac- 
tului; 

— antecontractul și pactul de opţiune; 

— dreptul de preempţiune născut din convenţii; 

— intenţia de a înstrăina sau de a ipoteca; 

— schimbarea rangului ipotecii, poprirea, gajul sau constituirea altei garanţii reale 
asupra creanţei ipotecare; 

— deschiderea procedurii insolvenţei, ridicarea dreptului de administrare al debitoru- 
lui supus acestei măsuri, precum și închiderea acestei proceduri; 

— sechestrul, urmărirea imobilului, a fructelor ori veniturilor sale; 

— acțiunea în prestație tabulară, acţiunea în justificare și acțiunea în rectificare; 

- acţiunile pentru apărarea drepturilor reale înscrise în cartea funciară, acţiunea în 
partaj, acțiunile în desființarea actului juridic pentru nulitate, rezoluțiune ori alte cauze 
de ineficacitate, acțiunea revocatorie, precum și orice alte acțiuni privitoare la alte drep- 
turi, fapte, alte raporturi juridice în legătură cu imobilele înscrise; 

— punerea în mișcare a acţiunii penale pentru o înscriere în cartea funciară săvârșită 
printr-o faptă prevăzută de legea penală. 

De altfel, dispoziţiile art. 902 alin. (1) NCC prevăd că „drepturile, faptele sau alte 
raporturi juridice prevăzute la art. 876 alin. (2) devin opozabile terțelor persoane exclu- 
siv prin notare, dacă nu se dovedește că au fost cunoscute pe altă cale, în afara cazului în 
care din lege rezultă că simpla cunoaștere a acestora nu este suficientă pentru a suplini 
lipsa de publicitate”, cu menţiunea că, potrivit art. 902 alin. (3) NCC, în materie de carte 
funciară, în sensul acestui articol, „prin terţi se înțelege orice persoană care a dobândit 
un drept real sau un alt drept în legătură cu imobilul înscris în cartea funciară”. 

De asemenea, potrivit art. 903 NCC, pot fi notate în cartea funciară, „fără însă ca opo- 
zabilitatea faţă de terți să depindă de această înscriere”: 

— incapacitatea sau restrângerea, prin efectul legii, a capacității de exercițiu ori de 
folosinţă; 

— declarația de utilitate publică în vederea exproprierii unui imobil; 

— orice alte fapte sau raporturi juridice care au legătură cu imobilul și care sunt pre- 
văzute în acest scop de lege. 

Tot astfel, prin art. 904 NCC, se reglementează și notarea intenţiei de a înstrăina sau 
de a ipoteca, iar art. 906 din același cod reglementează notarea antecontractelor și a 
pactelor de opțiune. 

Subliniem însă faptul că, potrivit art. 76 din Legea nr. 71/2011 de punere în aplicarea 
a Codului civil, prevederile art. 876-915 NCC referitoare la cazurile, condiţiile, efectele 
și regimul înscrierilor în cartea funciară „se aplică numai actelor și faptelor juridice 
încheiate sau, după caz, săvârșite ori produse după intrarea în vigoare a Codului civil”. 


Art. 827. Locaţiunea şi cesiunea de venituri. (1) Închirierile sau arendările, 
precum şi cesiunile de venituri făcute de debitor sau terțul dobânditor după data 
notării urmăririi nu vor fi opozabile creditorului urmăritor şi adjudecatarului. 

(2) Închirierile sau arendările anterioare notării sunt opozabile, în condiţiile 
legii, atât creditorilor urmăritori, cât şi adjudecatarului. Cu toate acestea, adjude- 
catarul nu este ținut să respecte locațiunea atunci când prețul convenit este mai 
mic cu o treime decât prețul pieței sau mai mic faţă de cel rezultat din locaţiunile 
precedente. 

(3) Plățile de chirii sau arenzi efectuate debitorului urmărit înainte de sca- 
denţă nu pot fi însă opuse creditorilor urmăritori şi adjudecatarului decât dacă 
sunt notate în cartea funciară. Dispoziţiile alin. (2) teza a doua rămân aplicabile. 


COMENTARIU 


Actele de închiriere sau de arendare ori cesiunile de venituri făcute de debitor sau 
deținător ulterior notării urmăririi în cartea funciară nu sunt opozabile creditorului 
urmăritor și nici adjudecatarului. În schimb, dacă aceste acte s-au încheiat anterior notă- 
rii urmăririi, vor fi opozabile creditorului urmăritor sau adjudecatarului, în condiţiile legii. 

Practic, situaţia juridică a închirierilor, arendărilor sau cesiunilor depinde de momen- 
tul în care acestea au fost făcute. 

Opozabilitatea contractelor de închiriere sau de arendare ori a cesiunile de venituri 
făcute de debitor sau deţinător, după caz, vor fi opozabile creditorului urmăritor sau 
adjudecatarului, numai dacă au fost încheiate anterior notării urmăririi în cartea fun- 
ciară, cu excepţia situaţiei în care preţul convenit este mai mic cu o treime decât preţul 
pieței sau mai mic faţă de cel rezultat din locaţiunile precedente, ipoteză în care adjude- 
catarul nu mai este ținut să respecte locațiunea. 

De asemenea, chiriile sau arenzile plătite debitorului anterior de scadenţă pot fi 
opuse creditorului urmăritor sau adjudecatarului numai dacă sunt constatate prin înscris 
cu dată certăl!. Articolul 827 alin. (3) NCPC stabileşte că „plăţile de chirii sau arenzi” 
care au fost făcute câtre debitorul urmărit anterior scadenţei nu pot fi opuse creditori- 
lor urmăritori și adjudecatarului decât „dacă sunt notate în cartea funciară a imobilului”. 

Apreciem că exprimarea legiuitorului este improprie. Se naşte întrebarea: ce să fie 
notat în cartea funciară a imobilului? Gramatical vorbind, răspunsul ar fi „plata” chiriilor 
sau arenzilor. Dar cine ar face o astfel de notare în cartea funciară? Dovada plăţii se face 
cu chitanţa liberatorie, de regulă, nefiind necesară vreo înscriere în cartea funciară, care, 
de altfel, ar fi și inutilă și nefuncţională. Din acest punct de vedere, textul din vechea 
reglementare, respectiv art. 498 alin. (3) CPC 1865, era mult mai clar, întrucât se referea 
la necesitatea ca plata chiriilor sau arenzilor să fie constată prin „înscrisuri cu dată certă”. 

În opinia noastră, deși textul art. 827 alin. (3) pare neclar, credem că legiuitorul 
se referă, de fapt, tot la necesitatea înscrierii în cartea funciară a actului juridic care 


1) G. Răducan, op. cit., p. 192. 

generează obligația de plată a acestor chirii, arenzi etc. anterior notării urmăririi, iar, 
de lege ferenda, ar trebui reformulat acest text, eventual cu obligativitatea dovedirii 
efectuării plăţii prin înscrisuri cu dată certă. 


Secțiunea a 4-a. Vânzarea la licitaţie publică 


$1. Formalităţile premergătoare vânzării 


Art. 828. Procesul-verbal de situaţie. (1) După comunicarea încheierii de 
încuviințare a executării şi notarea în cartea funciară a urmăririi silite, execu- 
torul judecătoresc, în vederea identificării imobilului urmărit şi a prețuirii lui, 
va încheia un proces-verbal de situație, care va cuprinde, pe lângă menţiunile 
prevăzute la art. 838 alin. (1) lit. a)-c), e) şi m), elemente privind descrierea imo- 
bilului urmărit, precum şi, dacă este cazul, obligaţiile fiscale cu privire la imobil 
şi sumele datorate cu titlu de cotă de contribuție la cheltuielile asociației de pro- 
prietari. În cazul în care debitorul nu furnizează aceste elemente în condițiile 
art. 627, executorul judecătoresc va face demersurile prevăzute la art. 659 spre 
a obține înscrisurile şi relațiile care fac posibile identificarea imobilului urmărit 
şi evaluarea sa. În invitația comunicată debitorului potrivit art. 627, executorul 
judecătoresc, sub sancţiune de nulitate a executării, va indica debitorului că, în 
lipsa unor relaţii, însoțite de acte doveditoare, privind descrierea imobilului spre 
a face posibilă evaluarea, se va recurge la demersurile prevăzute la art. 659. În 
toate cazurile, în vederea identificării imobilului, executorul judecătoresc are 
dreptul să se deplaseze la locul situării imobilului. 

(2) În cazul în care imobilul supus urmăririi nu este înscris în cartea funciară, 
executorul judecătoresc va solicita biroului de cadastru şi publicitate imobiliară, 
în numele debitorului, deschiderea cărții funciare, în baza unei documentații 
cadastrale întocmite de o persoană autorizată şi a titlurilor de proprietate obți- 
nute, când este cazul, în condiţiile art. 659. Cheltuielile necesare vor fi avansate 
de creditor şi vor fi imputate debitorului cu titlu de cheltuieli de executare silită, 
în condiţiile art. 669. 


COMENTARIU 


Procesul-verbal de situaţie este actul procesual prin intermediul căruia executorul 
judecătoresc va identifica imobilul urmărit și va stabili valoarea acestuia. Întocmirea lui 
se va desfăşura după comunicarea încheierii de încuviinţare a executării şi notarea în car- 
tea funciară a urmăririi silite. 

Noua reglementare conţine mai multe elemente de noutate, însă, de departe, cea 
mai relevantă noutate constă în faptul că se permite executorului judecătoresc să facă un 
proces-verbal de situație fără să fie în mod necesar nevoie să se deplaseze la locul imo- 
bilului, deşi, în opinia noastră, o astfel de soluţie este criticabilă. 

S-ar putea susţine că nu descrierea făcută de executor imobilului este esenţială, dacă 
imobilul are carte funciară deschisă, însă, pe de o parte, nu toate imobilele sunt înscrise 
în cartea funciară, iar, pe de altă parte, datele existente în cartea funciară referitoare la 
imobil nu sunt de natură a permite decât identificarea, iar nu și evaluarea acestuia. Or, 

textul art. 828 alin. (1) teza | stipulează expres că, în scopul „identificării imobilului urmă- 
rit și a prețuirii lui” (s.n.), executorul va încheia acest proces-verbal. 

Credem că nu întâmplător în reglementarea anterioară nerespectarea dispoziţiei 
relative la obligativitatea deplasării executorului la locul situării imobilului era sanc- 
ţionată cu nulitatea procesului-verbal şi a actelor de executare îndeplinite în baza 
acestuia. De altfel, în literatura de specialitate s-a precizat că descrierea imobilului este 
necesară pentru ca cei interesaţi să aibă la dispoziţie cât mai multe elemente înainte de 
a se înscrie la licitaţiei!. 

În vederea identificării imobilului, executorul judecătoresc îi va cere debitorului 
lămuriri în scris în legătură cu veniturile și bunurile sale, inclusiv cele aflate în proprie- 
tate comună pe cote-părți sau în devălmășie, asupra cărora se poate efectua executa- 
rea, cu arătarea locului unde se află acestea, precum și pentru a-l determina să execute 
de bunăvoie obligația sa, arătându-i consecinţele la care s-ar expune în cazul continuării 
executării silite, potrivit dispozițiilor art. 627 alin. (2) NCPC. 

Pentru situaţiile în care debitorul va refuza furnizarea acestor informații executorului, 
în condiţiile art. 659 NCPC, acesta din urmă va solicita persoanelor care datorează sume 
de bani debitorului urmărit ori deţin bunuri ale acestuia supuse urmăririi să comunice 
în scris toate informaţiile necesare pentru efectuarea executării. Ei sunt ținuți să declare 
întinderea obligaţiilor lor faţă de debitorul urmărit, eventuale modalități care le-ar putea 
afecta, sechestre anterioare, cesiuni de creanţă, subrogaţii, preluări de datorie, novaţii, 
precum și orice alte acte sau fapte de natură să modifice conţinutul ori părţile raportului 
obligaţional sau regimul juridic al bunului deţinut. 

Însă teza a Ill-a a art. 828 alin. (1) stabilește că omisiunea executorului judecătoresc 
de a menţiona în invitația comunicată debitorului potrivit art. 627 NCPC că, în lipsa acor- 
dării relaţiilor privind descrierea imobilului, însoţite de acte doveditoare, spre a face 
posibilă evaluarea, se va recurge la demersurile prevăzute la art. 659 NCPC este sancțio- 
nată cu nulitatea executării. Este un caz de nulitate expresă, necondiționată de existența 
unei vătămaări, în sensul art. 176 NCPC. 

În fine, teza finală a art. 828 alin. (1) prevede că, în toate cazurile, în vederea identifi- 
cării imobilului, executoru! judecătoresc are dreptul să se deplaseze la locul situării imo- 
bilului. Aşa cum arătam mai sus, nu mai este vorba despre o obligaţie a executorului, ci 
despre o posibilitate, un drept pe care îl are acesta. În opinia noastră, este recomandabil 
să se uzeze întotdeauna de această posibilitate, pentru că numai într-un asemenea mod 
pot fi evitate o serie de erori, de inconveniente sau de contestaţii ulterioare. De pildă, 
există diferențe relevante între o construcţie edificată „la roșu” și una finalizată, după 
cum pot exista lucrări adăugate care nu figurează încă înscrise în cartea funciară sau în 
documentaţia aflată la îndemâna executorului etc. 

Din punctul de vedere al conținutului, procesul-verbal de situaţie va cuprinde: 

— denumirea și sediul organului de executare; 

— numărul dosarului de executare; 

— numele executorului judecătoresc; 

— titlul executoriu în temeiul căruia se face urmărirea imobiliară; 

— semnătura și ştampila executorului judecătoresc; 

— elemente privind descrierea imobilului urmărit; 

— obligațiile fiscale cu privire la imobil și sumele datorate cu titlu de cotă de contribu- 
ţie la cheltuielile asociaţiei de proprietari, atunci când este cazul. 


1) A se vedea și M. Tăbârcă, Gh. Buta, op. cit., p. 1434. 

Subliniem faptul că menţiunile referitoare la denumirea ṣi sediul organului de execu- 
tare, numele executorului judecătoresc, semnătura și ștampila executorului judecătoresc 
sunt prevăzute sub sancţiunea nulității absolute a procesului-verbal astfel întocmit, fiind 
vorba despre o nulitate necondiționată de existenţa unei vătămări (în sensul art. 176 
NCPC), prevăzută expres de art. 838 alin. (2) NCPC. 

Pentru situaţiile în care imobilul supus urmăririi nu este înscris în cartea funciară, 
executorul judecătoresc va dispune, potrivit art. 829 alin. (2) NCPC, întocmirea planuri- 
lor cadastrale de către o persoană specializată în acest sens, în vederea deschiderii căr- 
ţii funciare pentru acest imobil. Ulterior întocmirii documentaţiei de carte funciară, pe 
cheltuiala creditorului urmăritor, executorul va solicita deschiderea cărţii funciare a imo- 
bilului, în numele debitorului urmărit. Acest text se corelează și cu prevederile art. 859 
alin. (2) NCPC referitoare la evicțiune. 


Art. 829. Evacuarea debitorului. În cazul în care debitorul sau terțul dobân- 
ditor ocupă el însuşi imobilul urmărit, la cererea creditorului sau a executorului, 
instanța de executare va putea, după împrejurări, să ordone evacuarea sa din 
imobil, în tot sau în parte, fie de îndată, fie într-un anumit termen. 


COMENTARIU 


Acest text este cu totul inedit, necunoscut sub nicio formă vechii reglementări, în 
plus pare și atipic, deoarece prevede evacuarea unui proprietar din propriul bun imobil, 
anterior adjudecării. De altfel, norma legală circumstanţiază expres atât persoana care 
are calitatea procesuală activă într-o asemenea cerere de evacuare (în persoana credi- 
torului urmăritor), precum și persoana care are calitatea procesuală pasivă (debitorul 
urmărit sau, după caz, terțul dobânditor al bunului). Norma este de strictă interpretare 
și aplicare, astfel încât subliniem că ea nu va putea fi aplicată prin analogie altor situații. 

Dintr-un alt punct de vedere, credem că este vorba despre o măsură vremelnică, cu 
caracter provizoriu, care ar putea fi luată doar ca măsură excepţională. Textul este cri- 
ticabil, în opinia noastră, sub mai multe aspecte. Pe de o parte, este dificil de acceptat 
o asemenea soluție din perspectiva art. 1 din Protocolul nr. 1 la Convenţia europeană a 
drepturilor omului, o asemenea ingerinţă fiind neproporţională și nerezonabilă în raport 
cu scopul pentru care s-ar putea dispune, astfel că nu ne-ar surprinde ca în viitor să 
fie învestită Curtea Constituţională cu o excepţie de neconstituționalitate a acestui text 
legal. Trebuie, oricum, găsit un criteriu de proporționalitate între ceea ce urmărește cre- 
ditorul și ceea ce apără debitorul său, astfel încât trebuie să admitem că o astfel de 
măsură, chiar excepţională, dacă ar fi să se dispună, ar trebui să se întâmple doar dacă 
este vorba de ceva foarte grav, foarte important care să o justifice, or, nu credem că eva- 
cuarea se poate dispune decât pentru o limită de timp, prefigurată în hotărârea judecă- 
torească în mod expres. 

Pe de altă parte, textul este criticabil și pentru faptul că, pentru o măsură atât de 
gravă, legiuitorul ar fi trebuit să indice în ce condiţii se poate recurge la aceasta. Nici 
măcar sintagma generică „motive temeinice” nu o întâlnim în conținutul normei, ci o 
vagă precizare, în sensul că instanţa va putea decide „după împrejurări”. Practic, este 
lăsat totul la latitudinea instanţei, care nu are la îndemână niciun criteriu obiectiv de 
apreciere, ceea ce nu ni se pare în regulă, având în vedere severitatea măsurii. 

Într-un asemenea context legislativ, nu ne putem imagina decât o serie de situaţii cu 
adevărat excepţionale în care s-ar putea lua o asemenea măsură. De pildă, atunci când 

există date certe că debitorul nu se află în deplinătatea facultăților mintale sau că este 
piroman etc., existând un pericol de a-și distruge, de a-și incendia propriul imobil, făcând 
astfel imposibilă recuperarea creanţei prin urmărire silită imobiliară, în condiţiile în care 
nu există nici alte posibilități de îndestulare. 

Dacă însă concepem că evacuarea în condiţiile art. 829 NCPC este, de fapt, doar o 
măsură temporară, provizorie, atunci ne putem imagina că s-ar putea recurge la ea în 
cazul în care executorul trebuie să deschidă cartea funciară a imobilului în condiţiile 
art. 828 alin. (2) NCPC, iar debitorul urmărit nu permite accesul expertului cadastral 
care trebuie să facă măsurătorile necesare la imobil. Într-o astfel de ipoteză, instanţa 
de executare ar putea încuviinţa, într-o procedură contradictorie, evacuarea debitorului 
din imobil pe o perioadă scurtă de timp, necesară efectuării expertizei de specialitate. 
Un argument ar fi și acela că, din punct de vedere topografic, art. 829 este imediat 
subsecvent dispoziţiilor art. 828 alin. (2). 

Competența de soluționare a cererii în evacuare întemeiate pe art. 829 aparţine 
instanţei de executare, aceeași care a încuviinţat și cererea de urmărire silită imobiliară. 
Deși textul nu face nicio referire expresă, deducem că hotărârea care se pronunţă asupra 
cererii în evacuare este executorie și este supusă apelului, în termenul special de 10 zile, 
prevăzut de art. 650 alin. (3) NCPC, care curge de la comunicarea hotărârii. 

Având în vedere că dispoziţiile art. 829 stabilesc că evacuarea se va dispune „după 
împrejurări” şi „de îndată” sau „într-un anumit termen”, textul trebuie corelat și cu pre- 
vederile art. 895 NCPC, care statuează asupra faptului că nicio evacuare din imobilele 
cu destinaţie de locuinţă nu poate fi făcută de la data de 1 decembrie și până la data 
de 1 martie a anului următor, decât dacă creditorul face dovada că, în sensul dispoziți- 
ilor legislaţiei locative, el și familia sa nu au la dispoziţie o locuinţă corespunzătoare ori 
că debitorul și familia sa au o altă locuinţă corespunzătoare în care s-ar putea muta de 
îndată. Totuși, precizăm că această situaţie de excepţie nu este incidentă în cazul evacu- 
ării persoanelor care ocupă abuziv, pe căi de fapt, fără niciun titlu, o locuinţă și nici celor 
care au fost evacuaţi pentru că pun în pericol relaţiile de convieţuire sau tulbură în mod 
grav liniştea publică. 


Art. 830. Administrarea imobilului urmărit. (1) Pe data comunicării înche- 
ierii de încuviințare a executării, debitorul sau, după caz, terțul dobânditor este 
decăzut din dreptul de a efectua acte de administrare asupra imobilului urmărit. 

(2) Executorul judecătoresc va numi un administrator-sechestru care să asi- 
gure administrarea imobilului, încasarea veniturilor, efectuarea cheltuielilor 
necesare şi apărarea în litigiile privitoare la acest bun. 

(3) Când debitorul însuşi sau terțul dobânditor este administratorul-sechestru 
al imobilului urmărit, executorul judecătoresc îi va preda imobilul cu acest titlu. 


COMENTARIU 


După momentul comunicării încheierii de încuviințare a executării silite, debitorul 
sau terțul dobânditor nu mai poate face niciun act de administrare a imobilului, ei fiind 
decăzuți din acest drept. 

Numirea de către executorul judecătoresc a unui administrator-sechestru care să asi- 
gure administrarea imobilului, încasarea veniturilor, efectuarea cheltuielilor necesare și 
apărarea în litigiile privitoare la acest bun este obligatorie. 


350 GABRIELA RĂDUCAN 


http://bibliotecahamangiu.re 29—Novy—2013 


TITLUL ||. URMĂRIREA SILITĂ ASUPRA BUNURILOR DEBITORULUI Art. 831 


Dacă administrator-sechestru nu este numit creditorul sau debitorul, ar trebui ca ter- 
tul desemnat să nu fie o persoană interesată în legătură cu modul în care este finalizată 
urmărirealil. 

Pentru situaţiile în care debitorul sau terţul dobânditor devine administrator-seches- 
tru al imobilului, ei vor administra bunul în raport de această nouă calitate. 

În materie fiscală, potrivit dispoziţiilor cuprinse în art. 155 C. proc. fisc, la instituirea 
sechestrului șiîntotcursulexecutării silite, organul de executare poate numi un administrator- 
sechestru, dacă această măsură este necesară pentru administrarea imobilului urmărit, a 
chiriilor, a arendei și a altor venituri obținute din administrarea acestuia, inclusiv pentru 
apărarea în litigii privind imobilul respectiv. Administrator-sechestru poate fi numit 
creditorul, debitorul ori altă persoană fizică sau juridică. Administratorul-sechestru va 
consemna veniturile încasate din chirii, arendă și alte venituri obţinute din administrarea 
imobilului la unitățile abilitate și va depune recipisa la organul de executare. 

Pentru situațiile în care administrator-sechestru este numită o altă persoană decât 
creditorul sau debitorul, organul de executare îi va fixa o remunerațţie ţinând seama de 
activitatea depusă. 


Art. 831. Drepturile şi obligațiile administratorului-sechestru. (1) Admi- 
nistratorul-sechestru este obligat: 

a) să păstreze şi să întrețină imobilul urmărit, cu toate accesoriile lui; 

b) să încaseze chiriile, arenzile şi alte venituri; 

c) să plătească primele de asigurare, impozitele şi taxele locale; 

d) să denunte contractele de locaţiune existente, cu respectarea clauzelor con- 
tractuale, şi să ceară evacuarea locatarilor; 

e) să încheie, cu încuviințarea instanţei de executare, dată prin încheiere, cu 
citarea părților, contracte de locaţiune pe termen de cel mult 2 ani; 

f) să culeagă fructele şi recoltele şi să le vândă, în condițiile prevăzute la 
art. 798. 

(2) Dispoziţiile art. 801 şi următoarele se aplică în mod corespunzător şi admi- 
nistratorului-sechestru numit în cadrul acestei proceduri. 


COMENTARIU 


Poate fi numit administrator-sechestru creditorul, debitorul sau o altă persoană fizică 
ori persoană juridică. 

Administratorul-sechestru este autorizat să reţină, pentru cheltuielile de adminis- 
trare, cel mult 10% din sumele încasate, fiind obligat să consemneze restul, în 24 de ore 
de la încasare, la entitatea indicată de executor și să remită recipisele de îndată executo- 
rului judecătoresc, potrivit art. 802 alin. (2) NCPC. 

El nu va putea încheia contracte de închiriere sau de arendare decât pe termen de cel 
mult 2 ani și numai cu încuviințarea instanţei de executare, prin încheiere definitivă, dată 
în camera de consiliu, cu citarea părţilor. 

Sumele obținute din vânzarea fructelor și recoltelor de către administratorul- 
sechestru vor fi consemnate de acesta la entitatea specializată prevăzută de lege, în 24 
de ore de la încasare, iar recipisa de consemnare va fi depusă de îndată la executor, 


1 M. Tăbârcă, Gh. Buta, op. cit., p. 1444. 

împreună cu o listă care va fi semnată de administratorul-sechestru și de cumpărători și 
în care se vor arăta fructele sau recolta vândute și preţul de vânzare. 


Art. 822. Sumele necesare întreținerii debitorului. (1) Dacă debitorul sau 
terțul dobânditor nu are alt mijloc de subzistență decât veniturile imobilului 
urmărit, la cererea acestuia, executorul judecătoresc va fixa prin proces-verbal o 
cotă de cel mult 20% din aceste venituri pentru întreţinerea rezonabilă a lui şi a 
familiei sale, pe toată durata urmăririi. 

(2) Împotriva măsurii luate de către executorul judecătoresc, cei interesați 
se pot adresa instanţei de executare. Instanţa va cita părțile în termen scurt, în 
camera de consiliu, şi va hotărî prin încheiere definitivă. 


COMENTARIU 


Reglementarea reia în mare parte dispoziţiile art. 503 CPC 1865. Pentru situațiile în 
care debitorul nu are alt mijloc de existenţă decât veniturile imobilului urmarit, la cere- 
rea acestuia, executorul judecătoresc, prin proces-verbal, poate să îi fixeze o cotă de ce! 
mult 20% din aceste venituri pentru traiul lui și al familiei sale. Este o soluție bazată pe 
considerente umanitare și ea se aplică doar dacă debitorul nu are alte mijloace de exis- 
tenţă (salariu, pensie, ajutor social etc.) 

Acea parte din veniturile imobilului ce face obiect al urmăririi silite care nu sunt des- 
tinate traiului debitorului și familiei sale poate fi urmărită silit. 

Legea prevede expres faptul că procesul-verbal întocmit de executorul judecătoresc 
poate fi atacat de persoanele interesate, afectate prin măsura dispusă de executor în 
favoarea debitorului, într-o procedură contencioasă de urgenţă, de competenţa instan- 
tei de executare, aceeași care a încuviințat urmărirea silită a imobilului debitorului. De 
aceea, încheierea prin care instanţa va stabili menţinerea sau nu a măsurii executorului 
este dată cu citarea părţilor, în camera de consiliul?! și are caracter definitiv. 

Cu toate acestea, apreciem și noi că nelegala citare ar putea fi invocată pe calea con- 
testației în anulare, iar prin intermediul aceleiași căi de atac poate fi invocat și faptul că 
cererea nu a fost judecată de instanţa de executarel”. 


Art. 833. Distribuirea veniturilor imobilului. Sumele încasate de adminis- 
tratorul-sechestru se vor distribui creditorilor, cu respectarea dispozițiilor art. 863- 
886, chiar înainte de distribuirea prețului rezultat din vânzarea imobilului urmărit. 


COMENTARIU 


Sumele rezultate din chirii, arenzi și alte venituri ale imobilului și încasate de către 
administratorul-sechestru se vor distribui creditorilor anterior distribuirii preţului rezul- 
tat din vânzarea bunului imobil urmărit, în funcţie de rangul preferenţial al creditorilor şi 
cuantumul creanţelor acestora, în raport de prevederile art. 863-886 NCPC. 


1 7, Les, Legislaţia executării silite, p. 281. 

2) Dispoziţiile tranzitorii cuprinse în Legea nr. 2/2013 nu afectează această prevedere, dat fiind caracterul spe- 
cial al normei. 

3) M. Tăbârcă, Gh. Buta, op. cit., p. 1445. 

$2. Scoaterea în vânzare a imobilului 


Art. 834. Declanşarea procedurii de vânzare. (1) Dacă în termen de 15 zile 
de la comunicarea încheierii de încuviințare a executării debitorul nu plăteşte 
datoria, executorul judecătoresc va începe procedura de vânzare. 

(2) În cazul în care obiectul executării silite îl formează mai multe bunuri imo- 
bile distincte ale debitorului, procedura de vânzare prin licitaţie publică se va 
îndeplini pentru fiecare bun în parte. 


COMENTARIU 


Textul art. 834 reia dispozițiile art. 495 și art. 500 alin. (1) CPC 1865. Legiuitorul 
acordă debitorului un termen de 15 zile, care curge de la comunicarea încheierii de încu- 
viințare a executării, pentru ca acesta să își achite datoria, iar în ipoteza în care acesta nu 
o face, executorul judecătoresc declanșează procedura de vânzare silită. 

Regula este aceea că, în situaţia existenţei mai multor bunuri imobile în patrimoniul 
debitorului urmărit, procedura de licitație se va îndeplini separat, pentru fiecare dintre 
acestea. 


Art. 835. Evaluarea imobilului urmărit. (1) Executorul judecătoresc va sta- 
bili de îndată, prin încheiere, valoarea de circulaţie a imobilului, raportată la pre- 
tul mediu de piață din localitatea respectivă, şi o va comunica părților. 

(2) Totodată, executorul va cere biroului de cadastru şi publicitate imobiliară 
să îi comunice drepturile reale şi alte sarcini care grevează imobilul urmărit, pre- 
cum şi eventualele drepturi de preferinţă înscrise în folosul altor persoane. Titu- 
larii acestor drepturi vor fi înştiințați despre executare şi vor fi citați la termenele 
fixate pentru vânzarea imobilului. 

(3) La cererea părților interesate sau în cazul în care nu poate proceda el însuşi 
la evaluare, executorul judecătoresc va numi un expert care să stabilească valoa- 
rea de circulaţie a imobilului. 

(4) Cererea de expertiză va fi făcută de părți, în termen de 15 zile de la comu- 
nicarea încheierii prevăzute la alin. (1), sub sancţiunea decăderii. Expertiza poate 
fi cerută şi de terțul dobânditor, de coproprietari în cazul prevăzut la art. 822, 
precum şi de creditorii intervenienți, în acelaşi termen. 

(5) La cerere se vor alătura toate înscrisurile care pot servi pentru evaluarea 
imobilului. 

(6) Expertul va fi numit de către executor prin încheiere executorie, care va 
arăta şi termenul de depunere a raportului de expertiză, dispozițiile art. 757 
alin. (6)-(9) aplicându-se în mod corespunzător. Încheierea se comunică părţilor 
şi expertului. Creditorul poate depune la dosar înscrisuri în vederea evaluării 
imobilului, dacă este cazul. 

(7) O altă expertiză nu este admisibilă, dar părțile pot conveni o altă valoare. 

(8) Refuzul debitorului de a permite accesul expertului în imobil în vederea 
evaluării nu împiedică evaluarea, urmând să se ia în considerare înscrisurile 
depuse la dosarul de executare, precum şi orice alte date sau informaţii disponi- 
bile, inclusiv cele obținute de executor pe baza demersurilor întreprinse în con- 
dițiile art. 659. 

COMENTARIU 


Dacă după primirea încheierii de încuviințare a executării silite debitorul nu își achită 
datoria, executorul judecătoresc declanșează procedura scoaterii imobilului la vânzare, 
scop în care va fixa preţul acestuia, iar dacă este cazul, va apela la un expert pentru 
evaluarea corespunzătoare a bunului. Expertul va fi numit de către executor printr-o 
încheiere executorie, o altă expertiză nefiind admisibilă, însă părţile au libertatea să con- 
vină o altă valoare. 

Atunci când este posibil, executorul judecătoresc va stabili imediat valoarea de cir- 
culaţie a imobilului prin raportare la pretul mediu de piață din respectiva localitate, 
printr-o încheiere care trebuie comunicată părţilor (creditorului și debitorului). În același 
timp, executorul judecătoresc va solicita biroului de carte funciară unde este înscris imo- 
bilul să îi comunice drepturile reale și orice sarcini care grevează bunul urmărit, inclusiv 
drepturile de preferinţă înscrise în favoarea unor terţe persoane. Sensul obligativităţii 
acestei solicitări rezidă în faptul că, atunci când există titulari ai unor astfel de drepturi, 
executorul este obligat să îi informeze în privinţa executării și să îi citeze la termenele 
fixate pentru vânzare. 

În situaţiile în care executorul poate evalua imobilul, nu mai este necesară prezența 
unui expert evaluator pentru stabilirea valorii aceștia. Totuși, la cererea părților intere- 
sate, precum și în cazul în care evaluarea nu poate fi făcută de către executor, acesta este 
obligat să numească un expert evaluator, care va întocmi expertiza prețuitoare a bunului 
imobil ce se scoate la vânzare. Pot fi „părți interesate“ în numirea unui expert: 

— părţile propriu-zise (intrând în această categorie atât creditorul, cât și debitorul); 

— terțul dobânditor al imobilului; 

— coproprietarii imobilului; 

— creditorii intervenienți. 

Solicitarea de efectuare a expertizei trebuie formulată de părţile interesate în termen 
de 15 zile de la comunicarea încheierii prin care executorul judecătoresc a stabilit valoa- 
rea de circulaţie a imobilului, raportată la preţul mediu de piaţă din localitatea respec- 
tivă. Sancţiunea nerespectării termenului de 15 zile este decăderea părţii care are inte- 
res din dreptul de a mai solicita efectuarea expertizei. 

Potrivit dispoziţiilor art. 835 alin. (5) NCPC, la cererea de efectuare a expertizei tre- 
buie atașate toate înscrisurile utile în evaluarea imobilului, însă o astfel de obligaţie nu 
este de conceput decât în sarcina persoanelor care chiar pot deţine asemenea înscrisuri 
(de regulă debitorul, eventual și terțul dobânditor al imobilului, dar numai dacă debito- 
rul i le-a pus la dispoziție odată cu transmisiunea proprietăţii imobilului). 

Potrivit art. 825 alin. (7) NCPC în această etapă a executării silite nu poate fi efectuat 
decât un singur raport de expertiză, însă părţile nu sunt ţinute de concluziile raportu- 
lui referitoare la valoarea imobilului, în sensul că, prin acordul tuturor, pot stabili o altă 
valoare decât cea arătată prin raportul efectuat de expert. 

Pentru evaluarea imobilului vor fi avute în vedere înscrisurile depuse la dosarul de 
executare, inclusiv pentru situaţia în care debitorul ar refuza accesul expertului în imo- 
bilul supus evaluării. Altfel spus, refuzul debitorului de a permite accesul expertului în 
imobil în scopul evaluării acestuia îl obligă practic pe executor să facă demersuri pentru 
obținerea informațţilor necesare evaluării, inclusiv de la terţi, pe calea arătată de art. 659 
NCPC, iar pe expertul desemnat îl obligă cu atât mai mult să se deplaseze la locul situării 
imobilului, pentru a constata starea acestuia, cel puţin în măsura în care, de la caz la caz, 

aceasta s-ar putea face, deoarece un astfel de refuz al debitorului nu poate împiedica 
evaluarea. 

Pe de altă parte, deplasarea la locul situării imobilului se impune chiar în contextul 
necesităţii de a face doar o expertiză ipotetică, întrucât există diferențe semnificative 
de valoare (chiar estimate ipotetic) între o construcţie „la roșu” și alta finalizată, chiar 
nefinisată, ori o construcţie finisată total; de asemenea, există diferenţe semnificative 
în cazul în care în acte figurează o anumită construcţie, iar pe teren aceasta a fost între 
timp fie demolată în parte, fie extinsă în parte, fără a fi operate asemenea modificări în 
cartea funciară și/sau în alte registre sau documente oficiale, după cum există asemenea 
diferenţe între un teren accidentat, dificil construibil și un altul care, dimpotrivă, permite 
construirea în mod lejer etc. 


Art. 836. Stabilirea prețului imobilului şi a valorii altor drepturi. (1) Exe- 
cutorul va fixa prețul imobilului, care va fi prețul de pornire a licitației, la valoa- 
rea stabilită conform art. 835, prin încheiere definitivă, dată fără citarea părților. 

(2) Separat de preţul imobilului se va determina şi valoarea drepturilor de 
uzufruct, uz, abitație sau servitute, dacă aceste drepturi au fost intabulate ulte- 
rior înscrierii vreunei ipoteci; în cazul imobilelor înscrise în cartea funciară se va 
avea în vedere valoarea acestor drepturi menţionată în cartea funciară, iar dacă 
nu este înscrisă, ea se va stabili, când este cazul, prin expertiză, în condițiile ară- 
tate la art. 835. 


COMENTARIU 


Deși art. 835-836 NCPC nu fac vorbire, apreciem că partea nemulțumită de valoarea 
stabilită are deschisă calea contestaţiei la executare pentru a cenzura această evaluare, 
cu precizarea că actul de executare care se atacă nu este încheierea executorului, care 
are caracter definitiv, potrivit art. 836 alin. (1), ci stabilirea prețului consemnat în respec- 
tiva încheiere. 

În practica judecătorească s-a decis că, pentru a putea determina valoarea reală 
a imobilului supus urmăririi silite și, implicit, pentru a stabili dacă preţul estimat prin 
expertiza întocmită în dosarul de executare este subevaluat, fiind de natură să îl prejudi- 
cieze pe contestator, este necesară administrarea unei expertize judiciare în cadrul con- 
testației la executarel!. 

Pe lângă preţul imobilului, trebuie determinată și valoarea eventualelor drepturi de 
uzufruct, uz, abitaţie sau servitute, în cazul în care acestea au fost intabulate ulterior 
înscrierii vreunei ipoteci. Reperul în stabilirea prețului îl va reprezenta valoarea dreptu- 
rilor de uzufruct, uz, abitaţie sau servitute înscrise în cartea funciară, iar, în lipsă, eva- 
luarea se va stabili prin expertiză. 

Preţul de pornire va fi acela stabilit de executor fie în urma evaluării proprii, fie în 
urma evaluării efectuate de către expertul desemnat în cauză. Pentru oricare dintre cele 
două situaţii, executorul va consemna preţul de pornire a licitaţiei asupra imobilului prin 
încheiere definitivă, fără citarea părţilor. 

Pentru imobilele a căror valoare este înscrisă în cartea funciară, se va avea în vedere 
valoarea din cuprinsul cărții funciare. 


1! Trib. București, s. a V-a civ., dec. nr. 26/2006, citată în C. Nica, op. cit., p. 462-465. 

Art. 837. Punerea în vânzare. (1) În termen de 5 zile de la stabilirea preţului 
imobilului, executorul va fixa, prin încheiere definitivă, termenul pentru vânza- 
rea imobilului, ce va fi adus la cunoştinţa publică prin publicații de vânzare. 

(2) Termenul stabilit pentru vânzare nu va fi mai scurt de 20 de zile şi nici mai 
lung de 40 de zile de la afişarea publicaţiei de vânzare la locul unde va avea loc 
licitația. 


COMENTARIU 


Termenul de 20 de zile prevăzut în cuprinsul art. 837 alin. (2) este unul prohibitiv, din 
moment ce vânzarea nu poate avea loc mai înainte, sancţiunea pentru nerespectarea lui 
fiind nulitatea vânzării. În schimb, termenul de 40 de zile este unul imperativ. Deși sanc- 
ţiunea neîndeplinirii actului de procedură până la împlinirea termenului legal imperativ 
este decăderea, apreciem că o astfel de sancțiune nu poate opera în această situație, ci, 
sub rezerva dovedirii unei vătămaări, partea nemulțumită de faptul că vânzarea a avut loc 
cu depășirea termenului de 40 de zile de la afișarea publicaţiei de vânzare poate solicita 
anularea forrnelor de vânzare, în considerarea dispoziţiilor art. 176 NCPC. 

Primul termen (cel de 20 de zile) este stabilit în interesul debitorului și pentru realiza- 
rea unei publicităţi eficiente a vânzării, în timp ce cel de-al doilea (cel de 40 de zile) este 
un termen limită, stabilit astfel încât executarea să nu întârzie prea multi. 

De asemenea, în ceea ce privește termenul maximal, el este înscris atât în intere- 
sul creditorului, pentru a nu se temporiza prea mult executarea, cât și în interesul, mai 
redus de data aceasta, al debitorului, pentru a se pune capăt unei executări care îl poate 
prejudicia, cu deosebire atunci când s-au sechestrat bunuri de o valoare mai mare decât 
cuantumul creanţeitl. 

Primul alineat al art. 837 stabilește un termen scurt de doar 5 zile, care curge de la 
data stabilirii preţului imobilului, în care executorul are obligaţia să stabilească, printr-o 
încheiere definitivă, termenul pentru vânzarea imobilului, care va fi adus la cunoștința 
publică prin publicaţii de vânzare. Publicaţia de vânzare trebuie afișată în mod obligatoriu: 

— la sediul organului de executare; 

— la sediul instanţei de executare; 

— la locul unde se află imobilul urmărit; 

— la sediul primăriei în a cărei rază teritorială este situat imobilul; 

— la locul unde se desfășoară licitaţia, dacă acesta este altul decât locul unde este 
situat imobilul. 


Art. 838. Publicitatea vânzării. (1) Publicaţiile de vânzare vor cuprinde 
următoarele mențiuni: 

a) denumirea şi sediul organului de executare; 

b) numărul dosarului de executare; 

c) numele executorului judecătoresc; 

d) numele şi domiciliul ori, după caz, denumirea şi sediul debitorului, ale ter- 
tului dobânditor, dacă va fi cazul, şi ale creditorului; 


:) 4, Les, Legislaţia executării silite, p. 284. 
3 5. Zilberstein, V.M. Ciobanu, op. cit., p. 348-349. 

e) titlul executoriu în temeiul căruia se face urmărirea imobiliară; 

f) identificarea imobilului cu arătarea numărului cadastral sau topografic şi a 
numărului de carte funciară, precum şi descrierea lui sumară; 

g) prețul la care a fost evaluat imobilul; 

h) menţiunea, dacă va fi cazul, că imobilul se vinde grevat de drepturile de 
uzufruct, uz, abitaţie sau servitute, intabulate ulterior înscrierii vreunei ipoteci, 
şi că, în cazul în care creanţele creditorilor urmăritori nu ar fi acoperite la prima 
licitaţie, se va proceda în aceeaşi zi la o nouă licitaţie pentru vânzarea imobilului 
liber de acele drepturi. Preţul de la care vor începe aceste licitaţii va fi cel prevă- 
zut la art. 845 alin. (6) şi (7); 

1) ziua, ora şi locul vânzării la licitație; 

j) somaţia pentru toţi cei care pretind vreun drept asupra imobilului să îl 
anunţe executorului înainte de data stabilită pentru vânzare, în termenele şi sub 
sancțiunile prevăzute de lege; 

k) invitaţia către toți cei care vor să cumpere imobilul să se prezinte la terme- 
nul de vânzare, la locul fixat în acest scop şi până la acel termen să prezinte oferte 
de cumpărare; 

l} menţiunea că ofertanţii sunt obligați să depună, până la termenul de vân- 
zare, O garanţie reprezentând 10% din prețul de pornire a licitației; 

m) semnătura şi ştampila executorului judecătoresc. 

(2) Menţiunile arătate la alin. (1) lit. a) şi c)-m) sunt prevăzute sub sancţiunea 
nulității. 

(3) Publicaţia de vânzare se va afişa la sediul organului de executare şi al 
instanţei de executare, la locul unde se află imobilul urmărit, la sediul primăriei 
în a cărei rază teritorială este situat imobilul, precum şi la locul unde se desfă- 
şoară licitaţia, dacă acesta este altul decât locul unde este situat imobilul. 

(4) Publicaţii în extras, cuprinzând menţiunile prevăzute la alin. (1) lit. a), c) 
şi f)-m), se vor face, sub sancţiunea nulității, într-un ziar de circulație națională, 
dacă valoarea imobilului depăşeşte suma de 250.000 lei, sau într-un ziar local, 
dacă nu trece peste această sumă. Publicaţia, în extras sau în întregul ei, va putea 
fi publicată şi în ziare, reviste şi alte publicații existente care sunt destinate vân- 
zării unor imobile de natura celui scos la licitaţie, inclusiv pe pagini de internet 
deschise în acelaşi scop. 

(5) Cheltuielile de afişare şi publicare vor fi avansate de către creditorul urmă- 
ritor şi vor fi preluate din preţul bunurilor urmărite. 

(6) Îndeplinirea formalităţilor privind afişarea publicaţiei la sediul executoru- 
lui judecătoresc, la locul unde se află imobilul urmărit, precum şi la locul unde se 
desfăşoară licitaţia, dacă acesta este altul decât locul unde este situat imobilul, se 
va constata prin procese-verbale încheiate de executorul judecătoresc. Afişarea la 
locul imobilului se poate face şi de către agentul procedural al executorului jude- 
cătoresc. În cazul afişării la sediul instanţei şi la sediul primăriei, procesul-verbal 
se întocmeşte de către funcţionarul instituției însărcinat cu asemenea atribuţii, la 
dosarul de executare trebuind să existe, la data licitaţiei, dovada că executorul 
judecătoresc a solicitat instituțiilor respective afişarea publicaţiei. 

COMENTARIU 


În termen de 5 zile de la data la care a fost fixat preţul de pornire a licitaţiei, execu- 
torul judecătoresc va afișa publicaţia de vânzare la sediul organului de executare şi al 
instanţei de executare, la locul unde se află imobilul urmărit, la sediul primăriei în a cărei 
rază teritorială este situat imobilul, precum și la locul unde se desfășoară licitația, dacă 
acesta este altul decât locul unde este situat imobilul. 

Dacă executorul nu respectă dispoziţiile referitoare la publicitatea vânzării, în sen- 
sul că nu afişează publicaţia de vânzare în toate locurile stabilite de dispoziţiile legale, la 
cererea părții interesate, instanţa de executare îl poate amenda pe acesta (cu o amendă 
judiciară cuprinsă între 50 lei și 700 lei) ori îl poate obliga la plata unor despăgubiri pen- 
tru paguba cauzată prin amânare. 

Publicaţiile și anunţurile de vânzare trebuie să menţioneze data, ora și locul licitaţiei, 
bunurile oferite spre vânzare și prețul de începere a licitaţiei pentru fiecare dintre aces- 
tea, preţul prevăzut în procesul-verbal de sechestru sau cel stabilit prin expertiză. 

Potrivit art. 838 alin. (2), menţiunile arătate la alin. (1) lit. a) și c)-m) sunt prevăzute 
sub sancţiunea nulităţii. Suntem, astfel, în faţa unui coz de nulitate absolută, expresă și 
necondiționată de existenţa vreunei vătămări, potrivit art. 176 NCPC. Așa fiind, neres- 
pectarea oricăreia dintre cerinţele arătate conduce la anularea acestor forme de exe- 
cutare și a celor subsecvente în directă legătură cu ele, atunci când neregularitatea se 
invocă pe calea contestaţiei la executare. 

Tot un caz de nulitate absolută, expresă și necondiționată de existenţa vatamaării este 
și cel cuprins în art. 838 alin. (4) teza |, normă care are caracter de noutate în legisla- 
ţia noastră, stabilind că publicaţii în extras, cuprinzând menţiunile prevăzute la art. 838 
alin. (1) lit. a), c), f)-m) trebuie făcute, sub sancţiunea nulităţii, într-un ziar de circulaţie 
naţională, în cazurile în care valoarea imobilului scos la vânzare silită depășește suma de 
250.000 lei, sau într-un ziar local, dacă valoarea imobilului este egală sau sub pragul de 
250.000 lei. 

În jurisprudenţă s-a decis că: 

— lipsa, din procesul-verbal de situaţie, a prețului de la care începe vânzarea atrage 
nulitatea acestuia"; 

— nearătarea locului, zilei și orei când are loc vânzarea atrage nulitatea urmăririi; 

— procedura urmăririi este nulă și fără efect faţă de debitorul urmărit, când în citaţie 
și publicaţii se arată o altă zi decât cea fixată pentru vânzarel:!; 

— nulitatea care rezultă din nearătarea numelui și prenumelui datornicului în afipte și 
publicaţii nu poate fi acoperităl“!. 

Publicitatea vânzării este o condiție pentru validitatea acesteia. Neefectuarea publi- 
cității este de natură a aduce prejudicii părților, astfel încât oricare dintre ele poate soli- 
cita amânarea vânzării şi realizarea unei publicități corespunzătoarel!. 


1 Trib. Suprem, s. civ., dec. nr. 2185/1989, în M. Tăbârcă, Gh. Buta, op. cit., p. 1446. 

2! Trib. Bacău |, 7 noiembrie 1911, Em. Dan, Codul adnotat, p. 739, nr. 5 final, apud G. Boroi, O. Spineanu-Matei, 
op. cit., p. 826. 

3) Cas. Il, 1 aprilie 1897, Em. Dan, Codul adnotat, p. 739, nr. 5, ibidem. 

i Cas. II, 3 nov. 1880, B. p. 375, Em. Dan, Codul adnotat, apud M. Tăbârcă, Gh. Buta, op. cit., p. 1446. 

15) 7. Les, Tratat, 2010, p. 1126. 

Costurile legate de toate aceste publicaţii sunt avansate de creditor în contul bunu- 
lui urmărit, ceea ce înseamnă ca vor fi scăzute din partea care ar reveni debitorului din 
prețul vânzării, după acoperirea creanţei creditorului, inclusiv a dobânzilor și cheltuieli- 
lor de executare. 


Art. 839. Comunicarea publicaţiilor de vânzare. (1) Câte un exemplar din 
publicația de vânzare se va comunica, potrivit dispozițiilor pentru comunicarea 
şi înmânarea citațiilor: 

a) creditorului urmăritor şi debitorului, precum şi, după caz, terțului dobân- 
ditor, coproprietarilor sau altor persoane care au un drept înscris în legătură cu 
bunul imobil scos la vânzare; 

b) creditorilor ipotecari înscrişi în cartea funciară, precum şi celor care au 
înscrieri provizorii sau notări în legătură cu vreun drept real, dacă înscrierile sau 
notările sunt anterioare notării urmăririi. Comunicarea se va face, pentru credito- 
rii ipotecari, la domiciliul ales în actul prin care s-a constituit dreptul de ipotecă, 
iar în lipsă, la domiciliul sau sediul real; 

c) organelor fiscale locale. 

(2) În cazul în care se urmăreşte imobilul unui minor sau al unei persoane 
puse sub interdicție judecătorească, o copie de pe publicația de vânzare a imobi- 
lului se comunică şi la parchetul de pe lângă instanța de executare. 


COMENTARIU 


Publicaţiile de vânzare vor fi comunicate persoanelor interesate potrivit dispozițiilor 
art. 158 și urm. NCPC referitoare la comunicarea și înmânarea citaţiei. 

Publicaţiile de vânzare vor fi comunicate: 

a) creditorului urmăritor; 

b) debitorului urmărit; 

c} terțului dobânditor, atunci când acesta există; 

d) coproprietarilor sau altor persoane care au un drept înscris în legătură cu bunul 
imobil scos la vânzare; 

e) creditorilor ipotecari înscriși în cartea funciară; 

f) persoanelor care au înscrieri provizorii sau notări în legătură cu vreun drept real, 
dacă înscrierile sau notările sunt anterioare notării urmăririi; 

g) organelor fiscale locale; 

h) parchetului de pe lângă instanţa de executare, pentru situaţiile în care se urmărește 
imobilul unui minor sau al unei persoane puse sub interdicţie judecătorească, textul 
art. 839 alin. (2) corelându-se și cu art. 761 alin. (8) NCPC. 

Pentru creditorii ipotecari, comunicarea se va face la domiciliul ales în actul prin care 
s-a constituit dreptul de ipotecă, iar în lipsa acestuia, la domiciliul sau sediul real. 

În ceea ce privește executarea silită privitoare la un bun comun, dispoziţiile art. 678 
NCC stabilesc că, în cazul vânzării silite a unei cote-părți din dreptul de proprietate asu- 
pra unui bun, executorul judecătoresc îi va notifica pe ceilalţi coproprietari cu cel puţin 
două săptămâni înainte de data stabilită pentru vânzare, înștiinţându-i despre ziua, ora 
și locul licitației. 

Art. 340. Situaţia vânzătorului imobilului urmărit. (1) Vânzătorul imobi- 
lului urmărit, care are, în condiţiile legii, ipotecă legală, precum şi dreptul de a 
cere sau de a declara rezoluțiunea pentru neplata prețului, va fi somat prin publi- 
cație să opteze, în scris, în termen de 5 zile de la comunicarea publicaţiei, pentru 
valorificarea unuia dintre aceste drepturi. 

(2) Dacă nu a optat în termenul prevăzut la alin. (1) pentru dreptul de a obține 
rezoluțiunea, vânzătorul se consideră decăzut din acest drept şi nu mai poate 
reclama decât creanța garantată cu ipotecă. 

(3) În cazul în care a optat pentru rezoluțiune, acțiunea în rezoluțiune a vânză- 
rii se face în cadrul contestatiei la executare, î în termen de 15 zile de la expedierea 
opțiunii către executorul judecătoresc. În acelaşi termen trebuie făcută şi decla- 
rația unilaterală de rezoluțiune a vânzării. 

(4) Urmărirea silită a imobilului se suspendă la data la care vânzătorul imobi- 
lului urmărit depune la executorul judecătoresc dovada înregistrării în termen a 
contestației la executare prevăzute la alin. (3) sau, după caz, dovada comunicării 
către cumpărător, în acelaşi termen, a declaraţiei unilaterale de rezoluțiune. 

(5) Urmărirea silită a imobilului este de asemenea suspendată şi atunci când 
acțiunea în rezoluțiune pentru neplata prețului a fost introdusă anterior înce- 
perii urmăririi silite, cu condiția ca aceasta să fi fost notată în cartea funciară. 
Dacă acțiunea în rezoluţiune introdusă anterior începerii urmăririi silite nu a fost 
notată în cartea funciară, vânzătorul poate, în termenul prevăzut la alin. (1), să îşi 
exprime în scris opțiunea de a continua ori nu judecata şi să noteze acțiunea în 
cartea funciară, dacă este cazul. Aceste dispoziții se aplică, în mod corespunză- 
tor, şi declarației unilaterale de rezoluțiune a vânzării făcute înainte de începerea 
urmăririi silite. 

(6) Dispoziţiile prezentului articol se aplică şi coschimbaşului, precum şi ori- 
cărui alt înstrăinător care este titularul unei ipoteci legale asupra imobilului care 
face obiectul urmăririi silite. 


COMENTARIU 


În primul rând, trebuie subliniat faptul că cele stabilite prin dispoziţiile art. 840 au un 
accentuat caracter de noutate, reglementarea anterioară necunoscând prevederi simi- 
lare sau măcar apropiate. Aşa cum se stabilește şi prin denumirea marginală, legiuitorul 
noului cod se preocupă și de situaţia vânzătorului imobilului urmărit. 

Executorul judecătoresc va trimite somaţie vânzătorului imobilului urmărit, care are 
atât ipotecă legală instituită asupra imobilului, cât și dreptul de a cere sau de a declara 
rezoluţiunea pentru neplata preţului. În cuprinsul somaţiei se va menţiona obligativita- 
tea pentru vânzătorul imobilului de a opta în scris fie pentru ipotecă legală instituită asu- 
pra imobilului, fie pentru dreptul de a cere sau de a declara rezoluțiunea pentru neplata 
prețului. 

Termenul de opţiune a vânzătorului imobilului este de 5 zile de la comunicarea 
publicației. Lipsa răspunsului scris al vânzătorului imobilului pentru dreptul de a obţine 
rezoluțiunea atrage decăderea acestuia din dreptul de a solicita pe viitor desființarea 
contractului de vânzare pentru neplata preţului, nemaiputând pretinde decât creanţa 
garantată cu ipotecă. 

Dacă vânzaătorul imobilului a optat pentru rezoluţiune, acțiunea în rezoluțiune a vân- 
zării se face în cadrul contestatiei la executare, în termen de 15 zile de la expedierea 
opțiunii către executorul judecătoresc, termen în care trebuie făcută și declaraţia unila- 
terală de rezoluțiune a vânzării. 

Prevederile art. 840 alin. (4) și (5) NCPC reglementează două cazuri de suspendare 
legală de drept a executării silite. Astfel, urmărirea silită a imobilului se suspendă în 
situațiile în care: 

a) vânzătorul imobilului urmărit depune la executorul judecătoresc dovada înregis- 
trării în termen a contestației la executare, atunci când a optat pentru rezoluţiunea vân- 
zării, sau, după caz, dovada comunicării declarației unilaterale de rezoluţiune, făcută în 
interiorul aceluiași termen legal imperativ de 15 zile; 

b) acţiunea în rezoluțiune pentru neplata prețului a fost introdusă anterior începerii 
urmăririi silite, cu condiţia ca aceasta sä fi fost notată în cartea funciară. Pentru ipoteza 
în care acţiunea în rezoluţiune era pendente la instanţa judecătorească, însă nu era și 
notată în cartea funciară, pentru egalitate de tratament, i se recunoaște vânzătorului 
posibilitatea de a opta în scris, în interiorul termenului legal imperativ de 5 zile prevăzut 
de art. 840 alin. (1) pentru continuarea judecății și notarea acţiunii în rezoluțiune în car- 
tea funciară, dacă este cazul. Pentru identitate de rațiune, teza finală a art. 840 alin. (5) 
prevede expres că aceste prevederi se aplică, în mod corespunzător, și declaraţiei unila- 
terale de rezoluţiune a vânzării care a fost făcută anterior începerii urmăririi silite. 

În fine, prevederile art. 840 alin. (6) NCPC stabilesc că acest articol este aplicabil nu 
doar vânzătorului imobilului, ci și coschimbasului, precum și oricărui alt înstrăinător care 
este titularul unei ipoteci legale asupra imobilului ce face obiectul urmăririi silite. 


§3. Licitaţia și adjudecarea imobilului 


Art. 841. Locul licitaţiei. Vânzarea se face la sediul organului de executare 
sau al instanţei de executare ori la locul unde este situat imobilul sau în orice alt 
loc, dacă se consideră că este mai potrivit pentru buna valorificare a acestuia. 
Vânzarea se poate efectua şi la sediul primăriei în raza căreia este situat imobilul. 


COMENTARIU 


Dispoziţiile art. 841 reiau practic, prevederile fostului art. 507 alin. (1) CPC 1865. Vân- 
zarea imobilului se face la sediul organului de executare sau al instanţei de executare, la 
locul unde este situat imobilul sau în orice alt loc, dacă se consideră că acesta este mai 
potrivit pentru buna valorificare a imobilului obiect al vânzării silite. 

Chiar dacă noul text nu mai face referire, apreciem că, atâta timp cât norma art. 841 
NCPC prevede că licitaţia se poate desfășura „în orice alt loc”, este valabilă și soluţia 
potrivit căreia, în cazul bunurilor imobile situate în comune, vânzarea se poate face și la 
sediul primăriei în raza căreia este situat imobilul urmărit. 


Art. 842. Participanţii la licitaţie. (1) Poate participa la licitaţie, în calitate 
de licitator, orice persoană care are capacitate deplină de exercițiu, precum şi 
capacitatea să dobândească bunul ce se vinde. 

(2) Debitorul nu poate licita nici personal, nici prin persoane interpuse. 

(3) Solvabilitatea, capacitatea şi interpunerea sunt lăsate la aprecierea sumară 
şi imediată a executorului judecătoresc, care poate refuza făcând menţiune des- 
pre aceasta în procesul-verbal de licitație. 

(4) Mandatarul va trebui să prezinte o procură specială autentică, care se va 
păstra la dosarul executării. 

(5) Creditorii urmăritori sau intervenienți nu pot să adjudece bunurile oferite 
spre vânzare la o valoare mai mică de 75% din prețul de pornire a primei licitaţii. 


COMENTARIU 


Dispoziţiile art. 842 aduc importante completări faţă de textul art. 507 CPC 1865. 
Astfel, primul alineat stabilește regula potrivit căreia la licitația publică poate participa 
orice persoană care are nu doar capacitate deplină de exercițiu, ci și capacitatea de a 
dobândi bunul ce se vinde (există deci o dublă condiționare, cerinţele fiind necesar a fi 
îndeplinite cumulativ). 

Plecând de la această regulă, alineatul secund stabilește o incapacitate absolută în 
privința debitorului urmărit, căruia nu i se permite să participe nici personal, nici prin 
persoane interpuse. De altfel, sesizăm gravitatea interdicției din chiar faptul că partea 
finală a textului accentuează de facto că nu se va permite nici fraudarea printr-o opera- 
țiune simulată, cu adjudecatari interpușşi. 

Debitorul nu poate concura nici personal, nici prin persoane interpuse. Prevederea 
se justifică prin necesitatea de a-l împiedica să își înstrăineze, pe această cale, bunurile 
sale la un preț redus, prejudiciind astfel creditorii. Așa cum arată și art. 842 alin. (3), sol- 
vabilitatea și capacitatea concurenţilor, ca și calitatea de interpus a unei persoane care 
ar voi să liciteze în locul debitorului exclus, sunt lăsate la aprecierea imediată și sumară a 
executorului judecătoresc, iar această apreciere este în funcție de convingerea sa intimă, 
făcută pe baza răspunsurilor date de concurenţi la întrebările sale și care constituie o 
suficientă motivare pentru admiterea lor la licitație". 

În același sens, în literatura de specialitate s-a arătat că, în cazul în care debitorul a 
participat la licitație, personal sau prin persoane interpuse, el fiind chiar adjudecatarul, 
actul de adjudecare este nul”. 

Tot o incapacitate absolută stabilește, sub un alt aspect, și ultimul alineat al art. 842 
NCPC (existentă și în vechea reglementare), dispunând că, în privinţa creditorilor urmă- 
ritori sau a intervenienţilor în executare, aceștia au dreptul să adjudece bunurile oferite 
spre vânzare, însă numai la o valoare care nu poate fi mai mica de 75% din pretul de por- 
nire a primei licitaţii (şi care este preţul la care imobilul a fost evaluat). 

Atunci când participarea la licitaţie se face prin mandatar, acesta trebuie să depună 
la executorul judecătoresc o procură specială autentică, fiind vorba de efectuarea unor 
acte de dispozițiel?l: procura se va păstra la dosarul de executare, pentru a face dovada 
legalei reprezentări, oricând ar fi cazul. Caracterul normei este unul imperativ, nerespec- 
tarea sa putând fi sancţionată ulterior, pe calea contestaţiei la executare, cu anularea 
procedurii de licitaţie și a actului de adjudecare subsecvent. 


1] A se vedea și S. Zilberstein, V.M. Ciobanu, op. cit., p. 423, nota de subsol nr. 32. 

12 M. Tăbârcă, Gh. Buta, op. cit., p. 1449. 

5) A se vedea și Cas. |, 2 februarie 1904, Em. Dan, Codul adnotat, p. 767, n. 64, apud G. Boroi, O. Spineanu-Matei, 
Op. cit., p. 827. 

Art. 843. Garantia de participare. (1) Persoanele care vor să cumpere imobi- 
lul la licitaţie sunt obligate să depună la unitatea prevăzută de lege, la dispoziția 
executorului judecătoresc, până la termenul stabilit pentru vânzare, o garanţie 
reprezentând 10% din preţul de începere a licitației pentru termenul respectiv. 
Dovada consemnării va fi ataşată ofertei de cumpărare. 

(2) Creditorii urmăritori sau intervenienți nu au obligația de a depune garan- 
tia prevăzută la alin. (1). 

(3) De asemenea, sunt dispensate de garanţia prevăzută la alin. (1) persoanele 
care, împreună cu debitorul, au asupra imobilului urmărit un drept de proprie- 
tate comună pe cote-părţi sau sunt titularii unui drept de preempțiune, după caz. 

(4) În cazurile prevăzute la alin. (2) şi (3), dacă valoarea creanţei ipotecare sau 
valoarea cotei-părți a proprietarului nu acoperă cuantumul garanţiei prevăzute 
în alin. (1), se va completa diferența. 


COMENTARIU 


Faţă de vechea reglementare a art. 506 CPC 1865, noile dispoziţii înlocuiesc termenul 
de „cauțiune” cu acela de „garanţie”, iar ultimul alineat al art. 843 are caracter de noutate. 

Garanţia poate fi depusă la unitatea prevăzută de lege (Trezoreria Statului, Casa de 
Economii Consemnațiuni CEC — SA sau la orice altă instituţie de credit), la dispoziţia exe- 
cutorului judecătoresc. 

Cuantumul garanţiei este prevăzut expres în primul alineat al art. 843, fiind de 10% 
din preţul de începere a licitaţiei pentru termenul respectiv, iar recipisa de consemnare 
a garanţiei trebuie obligatoriu atașată ofertei de cumpărare adresate executorului jude- 
cătoresc. 

În literatura de specialitate s-a arătat că nerespectarea obligaţiei de depunere a cau- 
ţiunii (în prezent a garanţiei — n.n.) în valoare de 10% din preţul de începere a licitaţiei 
atrage inadmisibilitatea participării la licitaţie a persoanei în cauză!!, 

Totuși, de la regula potrivit căreia persoanele interesate de achiziționarea imobilului 
trebuie să consemneze o garanţie în cuantum de 10% din preţul de începere a licitaţiei 
pentru termenul respectiv există și excepții, expres și limitativ prevăzute de lege, în sen- 
sul că nu vor fi obligaţi la plata acestei garanţii: 

a) creditorii urmăritori sau intervenienţi; 

b) persoanele care, împreună cu debitorul, au asupra imobilului urmărit un drept de 
proprietate comună pe cote-părți; 

c} titularii unui drept de preempţiune asupra imobilului supus vânzării. 

Pentru acele situaţii în care oricare dintre aceste persoane a pus în executare creanţe 
a căror valoare nu acoperă cuantumul garanţiei de 10% din preţul de începere a licitaţiei 
pentru termenul respectiv, pentru a putea participa la licitaţie, ele trebuie să consem- 
neze diferenţa care rămâne prin scăderea creanţei lor din cuantumul legal al garanţiei. 

În jurisprudenţă s-a decis că, în condiţiile în care textul de lege precizează obligativi- 
tatea depunerii cauţiunii de 10% din preţul de începere a licitaţiei, iar acesta este stabi- 
lit în lei, se impune concluzia că și depunerea cauțţiunii trebuie să se realizeze în aceeași 
monedă. 


ul idem, p. 421. 
21 Trib. Bucureşti, $. a IV-a civ., dec. nr. 1283/R/2011, în A.G. Tombulea, op. cit., p. 279-284. 

Art. 844. Amânarea licitaţiei. (1) Executorul judecătoresc va amâna vânza- 
rea, din oficiu sau la cererea părții interesate, dacă se constată că nu au fost res- 
pectate termenele de înştiinţare a debitorului sau a terțului dobânditor ori, după 
caz, cele de efectuare a publicității vânzării. Pentru noul termen, care nu poate fi 
mai lung de 20 de zile de la data fixată pentru prima vânzare, se vor reface for- 

malitățile de publicitate încălcate, potrivit art. 838. 

(2) În toate cazurile, partea interesată, dacă a fost prezentă, poate solicita amâ- 
narea vânzării prin cerere scrisă făcută înainte de începerea licitației, sub sancti- 
unea decăderii. 


COMENTARIU 


Orice amânare a vânzării presupune emiterea obligatorie a unor noi publicaţii și 
anunţuri pentru vânzarea la licitație. Amânarea poate fi cauzată fie de nerespectarea 
termenelor de înştiinţare a debitorului sau a terțului dobânditor ori, după caz, a celor de 
efectuare a publicităţii vânzării și poate fi cerută de orice parte interesată sau poate fi 
dispusă chiar din oficiu de către executor. Apreciem că executorul este obligat să dispună 
amânarea din oficiu a licitației atunci când poate constata el însuși că aceste termene 
legale nu au fost respectate, indiferent de existența sau inexistenţa vreunei sesizări. 

Termenul nou stabilit în vederea vânzării nu poate depăși 20 zile de la data stabilită 
pentru prima vânzare. Publicaţiile se vor reface cu respectarea întocmai a dispozițiilor 
art. 838 NCPC. 

Cererea de amânare a vânzării poate fi formulată de către partea interesată ante- 
rior începerii licitaţiei. Formularea unei astfel de cereri în timpul licitaţiei nu va produce 
niciun efect, întrucât partea interesată prezentă este decăzută din acest drept. Sancţiu- 
nea decăderii nu va fi însă aplicabilă și părții interesate care nu este prezentă la licitație. 
Mai mult, fiind vorba despre un termen legal imperativ, este admisibilă repunerea în ter- 
men, în condiţiile legii, de către instanţa de executare. 


Art. 845. Efectuarea licitaţiei. (1) Vânzarea la licitație se face în mod public. 
Ea începe prin citirea de către executor a publicaţiei de vânzare şi a ofertelor pri- 
mite până la acea dată. 

(2) Licitatia se va ţine separat pentru fiecare imobil. 

(3) Dacă mai multe imobile înscrise în diferite cărți funciare sunt grevate cu 
aceeaşi ipotecă sau imobilul este compus din mai multe parcele, executorul jude- 
cătoresc va putea dispune, la cererea debitorului sau a creditorului urmăritor, ca 
vânzarea să se facă în acelaşi timp pentru mai multe imobile sau separat pentru 
fiecare parcelă în parte. Executorul judecătoresc va putea dispune ca vânzarea 
să se facă separat pentru o parte determinată din imobil, după efectuarea opera- 
țiunii de dezmembrare a imobilului în cartea funciară, dacă această parte nu este 
suficient individualizată. 

(4) În cazul când imobilele sau parcelele se vând separat, ordinea vânzării 
lor va fi arătată de debitor, iar în lipsa unei asemenea mențiuni, va fi stabilită de 
executor. 

(5) Executorul va oferi apoi spre vânzare imobilul, prin 3 strigări succesive, 
la intervale de timp care să permită opțiuni şi supralicitări, pornind de la prețul 


364 GABRIELA RĂDUCAN 


http://bibliotecahamangiu.re 29—Novy—2013 


TITLUL ||. URMĂRIREA SILITĂ ASUPRA BUNURILOR DEBITORULUI Art. 845 


oferit care este mai mare decât cel la care s-a făcut evaluarea, potrivit art. 835 
alin. (1) sau, în lipsa unei asemenea oferte, chiar de la acest preț. 

(6) Dacă imobilul este grevat de vreun drept de uzufruct, uz, abitaţie sau ser- 
vitute intabulate ulterior înscrierii vreunei ipoteci, la primul termen de vânzare 
strigările vor începe de la prețul cel mai mare oferit sau, în lipsă, de la cel fixat în 
publicaţie, scăzut cu valoarea acestor drepturi socotită potrivit art. 836 alin. (2). 

(7) Dacă din cauza existenţei drepturilor arătate la alin. (6) nu s-a putut obține 
un preț suficient pentru acoperirea creanţelor ipotecare înscrise anterior, socotite 
după datele din cartea funciară, executorul judecătoresc va relua în aceeaşi zi 
licitaţia pentru vânzarea imobilului liber de acele drepturi; în acest caz, strigările 
vor începe de la prețul menţionat în publicația de vânzare, fără scăderea arătată 
la alin. (6). 

(8) În cazul în care nu este oferit nici prețul la care imobilul a fost evaluat, 
vânzarea se va amâna la un alt termen, de cel mult 30 de zile, pentru care se va 
face o nouă publicație, în condiţiile art. 838. La acest termen, licitaţia va începe de 
la prețul de 75% din prețul de pornire al primei licitații. Dacă nu se obține prețul 
de începere a licitaţiei şi există cel puţin 2 licitatori, la acelaşi termen, bunul va 
fi vândut la cel mai mare preț oferit, dar nu mai puţin de 30% din prețul de por- 
nire al primei licitaţii. Vânzarea se va putea face chiar dacă se prezintă o singură 
persoană care oferă prețul de la care începe licitaţia. În conţinutul publicaţiei de 
vânzare întocmite pentru cel de-al doilea termen vor fi inserate, sub sancţiunea 
nulităţii, toate aceste menţiuni privind modul de stabilire a prețului de adjude- 
care a imobilului la al doilea termen. 

(9) Dacă nici la a doua licitație imobilul nu a fost adjudecat, la cererea cre- 
ditorului, executorul judecătoresc va putea stabili o nouă licitaţie, în condițiile 
prevăzute la alin. (8). La termenul stabilit la alin. (8), licitaţia va începe de la pre- 
tul de 50% din prețul de pornire al primei licitații. Dacă nu se obține acest preț 
şi există cel puţin 2 licitatori, bunul va fi vândut, la acest termen, la cel mai mare 
preț oferit, chiar dacă acesta din urmă este mai mic decât valoarea creanţei ori a 
garanţiei. Vânzarea se va putea face chiar dacă se prezintă o singură persoană 
care oferă prețul de pornire al acestei licitaţii. În conținutul publicației de vânzare 
întocmite pentru cel de-al treilea termen vor fi inserate, sub sancţiunea nulității, 
toate aceste mențiuni privind modul de stabilire a prețului de adjudecare a imo- 
bilului la al treilea termen. 

(10) Executorul va ţine o listă în care va trece numele persoanelor care au luat 
parte la licitație şi sumele pe care le-au oferit. 

(11) Executorul va declara adjudecatar persoana care, la termenul de licitaţie, 
a oferit prețul de vânzare cel mai mare ori, după caz, cel arătat la alin. (6)-(8). 

(12) In toate cazurile, la preț egal, va fi preferat cel care are un drept de pre- 
empțiune asupra bunului urmărit. 


COMENTARIU 


Dispoziţiile art. 845 reiau în mare parte prevederile art. 508, art. 509 şi art. 510 CPC 
1865, cu unele modificări și completări. Vânzarea la licitație este guvernată de publici- 
tate. La termenul fixat pentru vânzare, licitația începe prin citirea de către executor a 
publicaţiei de vânzare și a ofertelor de cumpărare primite până la acel moment. 

Potrivit art. 845 alin. (2) NCPC, procedura de licitaţie se va îndeplini separat pentru 
fiecare dintre bunurile imobile ale debitorului. Pe de altă parte, dacă mai multe imobile 
înscrise în diferite cărți funciare sunt grevate cu aceeași ipotecă sau imobilul este 
compus din mai multe parcele, executorul judecătoresc va putea dispune, la cererea 
debitorului sau creditorului urmăritor, ca vânzarea să se facă, în același timp, pentru 
mai multe corpuri de proprietate sau separat pentru fiecare parcelă în parte. Conform 
art. 845 alin. (4), în cazul în care imobilele sau parcelele se vând separat, ordinea vânzării 
lor va fi arătată de debitor, iar în lipsa unei asemenea mențiuni, va fi stabilită de executor. 

Executorul va începe apoi licitaţia propriu-zisă, oferind spre vânzare imobilul, prin 
3 strigări succesive, efectuate la intervale de timp care să permită opțiuni și supralici- 
tări, pornind de la cel mai mare pret oferit fată de cel la care s-a făcut evaluarea potrivit 
art. 835 alin. (1) NCPC (valoarea de circulaţie a imobilului, stabilită de executor raportat 
la preţul mediu de piaţă din localitatea respectivă) sau, în lipsa unei asemenea oferte, 
chiar de la acest preț. 

Atunci când imobilul este grevat de sarcini (vreun drept de uzufruct, uz, abitație sau 
servitute) care au fost intabulate ulterior înscrierii vreunei ipoteci, la primul termen de 
vânzare strigările vor începe de la preţul cel mai mare oferit sau, în lipsa unei asemenea 
oferte de preț, de la cel fixat în publicaţie, din care se va scădea valoarea acestor drep- 
turi (sarcini). Pentru stabilirea valorii drepturilor în cazul imobilelor înscrise în cartea fun- 
ciară, se va avea în vedere valoarea lor menţionată în cartea funciară, iar dacă nu este 
înscrisă, ea se va stabili, când este cazul, printr-o expertiză evaluatoare de specialitate. 

În ipoteza (destul de probabilă) în care, din cauza existenţei sarcinilor la care se referă 
art. 845 alin. (6), nu s-ar putea obține un preţ de natură să acopere creantele ipotecare 
anterior înscrise în cartea funciară („socotite după datele din cartea funciară” precizează 
legiuitorul, pentru a nu fi loc de niciun dubiu și nici de contestaţie asupra acestor valori), 
executorul judecătoresc va relua în aceeași zi licitaţia pentru vânzarea imobilului liber de 
sarcini. Într-o astfel de situație, norma art. 845 alin. (7) stabilește că strigările vor începe 
de la preţul menţionat în publicaţia de vânzare, fără a se mai deduce valoarea sarcinilor. 

Dacă nu se oferă nici prețul la care imobilul a fost evaluat, vânzarea se va amâna la un 
alt termen, de ce! mult 30 de zile, scop în care executorul are obligaţia să întocmească și 
să emită o nouă publicație, cu respectarea întocmai a dispoziţiilor art. 838, sub aceleași 
sancțiuni prevăzute în această din urmă normă, și, totodată, vor fi inserate, sub sanc- 
iunea nulităţii, menţiunile privind modul de stabilire a prețului de adjudecare a imobi- 
lului la al doilea termen. Teza a Il-a a art. 845 alin. (8) dispune în mod expres și imperativ 
faptul că, la acest termen, licitatia va începe de la prețul de 75% din pretul de pornire al 
primei licitații. 

Există, practic, următoarele posibilități stabilite imperativ de lege: 

a) la acest termen, bunul va fi vândut la cel mai mare preț oferit, dar nu mai putin 
de 30% din prețul de pornire al primei licitații, însă numai dacă sunt întrunite cumulativ 
două condiţii: 

— există cel puţin 2 licitatori; 

— niciunul dintre cei 2 licitatori nu oferă preţul de începere a licitației (care, așa cum 
arătam mai sus, este de 75% din prețul de pornire al primei licitaţii), ci un preţ inferior 
acestuia; 

b) la același termen, bunul va putea fi vândut chiar dacă se prezintă un singur licita- 
tor, însă numai dacă aceasta oferă cel puţin preţul de la care începe licitaţia, respectiv 
minim 75% din prețul de pornire al primei licitaţii. 

Per a contrario, dacă există un singur licitator care nu este dispus să ofere cel puţin 
prețul de la care începe licitaţia sau, deși există mai mulţi licitatori, oferta fiecăruia dintre 
ei reprezintă mai puțin de 30% din preţul de pornire al primei licitaţii, atunci vânzarea la 
licitaţie nu poate avea loc la acest termen. 

În situaţia în care nici la cea de-a doua licitaţie imobilul nu a fost adjudecat, la cererea 
creditorului, executorul judecătoresc poate stabili o nouă licitaţie în condiţiile art. 845 
alin. (8), de unde deducem că publicaţiile trebuie să respecte toate cerinţele prevăzute 
de art. 838, sub aceleași sancțiuni prevăzute în această din urmă normă, și, totodată, vor 
fi inserate, sub sancţiunea nulității, menţiunile privind modul de stabilire a preţului de 
adjudecare a imobilului la cel de-al treilea termen. 

Potrivit art. 845 alin. (9) teza a Il-a, licitația va începe de la pretul de 50% din prețul 
de pornire al primei licitații. Există, practic, următoarele posibilități stabilite imperativ 
de lege: 

a) la acest termen, bunul va fi vândut la cel mai mare preţ oferit, chiar dacă acesta din 
urmă este mai mic decât valoarea creanţei ori a garanţiei, însă numai dacă sunt întrunite 
cumulativ două condiţii: 

— există cel puţin 2 licitatori; 

— niciun licitator nu oferă preţul de începere a licitaţiei (care, aşa cum arătam, este de 
50% din preţul de pornire al primei licitaţii), ci un preț inferior acestuia; 

b) la acest termen, bunul va putea fi vândut chiar dacă se prezintă un singur licitator, 
însă numai dacă aceasta oferă cel puţin preţul de la care începe licitaţia, adică minim 
50% din preţul de pornire al primei licitaţii. 

În jurisprudenţă s-a decis că nu se poate reține că termenul care ar fi trebuit stabi- 
lit după amânarea vânzării la licitaţie, ca urmare a lipsei de licitatori, trebuie să fie mai 
lung de 30 de zile, conform art. 504 alin. (2) CPC 1865, întrucât în această situaţie sunt 
aplicabile dispoziţiile art. 509 alin. (5) din același cod, care nu stabilesc un interval minim 
obligatoriu între doua termene. Or, chiar dacă s-ar interpreta că dovada primirii publica- 
tiei de vânzare de către instanţa de executare nu echivalează cu dovada afişării la sediul 
acesteia, pentru a opera nulitatea procesului-verbal de licitație pentru acest motiv ar 
trebui să se facă dovada unei vătămărili. 

Tot astfel, s-a decis că, în ipoteza în care printr-un contract de ipotecă care garan- 
tează un împrumut se instituie o clauză de inalienabilitate fără acordul împrumutătoru- 
lui, bunul este înstrăinat, iar împrumutul nerestituit, astfel că se declanșează procedura 
executării, adjudecatarul are un titlu preferabil în cadrul unei acţiuni în revendicare în 
raport de dobânditorul imobilului prin contract de vânzare-cumpărare!?. 

Lipsa de concurenţi la o vânzare silită nu împiedică săvârșirea adjudecării asupra uni- 
cului amator și cumpărător care oferă un preţi.. 


Art. 846. Procesul-verbal de licitaţie. (1) Executorul va întocmi un proces- 
verbal despre desfăşurarea şi rezultatul fiecărei licitații, care va cuprinde: 

a) locul, data şi ora când s-a ținut licitaţia; 

b) numele executorului judecătoresc; 


!! Trib. București, s. a V-a civ., dec. nr. 990/2006, în C. Nica, op. cit., p. 469-471. 
1] Trib. Bucureşti, s. a V-a civ., dec. nr. 1123/2006, idem, p. 503-507. 
31 Cas II, 19 iunie 1872, Em. Dan, Codul adnotat, p. 835, nr. 16, apud G. Boroi, O. Spineanu-Matei, op. cit, p. 828. 

c) numele, prenumele şi domiciliul sau, după caz, denumirea şi sediul credi- 
torului, debitorului, terțului dobânditor, dacă e cazul, şi ale reprezentanţilor lor; 

d) numele, prenumele şi domiciliul sau, după caz, denumirea şi sediul parti- 
cipanţilor, cu arătarea sumelor oferite de fiecare; 

e) menţiunile că ofertanții au depus garanţie, că aceea a adjudecatarului s-a 
reținut şi că executorul a dispus restituirea de îndată a garantiilor depuse de 
ceilalți participanți; 

f) numele, prenumele şi domiciliul sau, după caz, denumirea şi sediul adjude- 
catarului imobilului, dacă este cazul. 

(2) Lista prevăzută la art. 845 alin. (10), ofertele de cumpărare şi raportul de 
expertiză, dacă va fi cazul, se vor anexa la procesul-verbal. 

(3) Procesul-verbal va fi semnat de executor, de creditor, de debitor şi de terțul 
dobânditor, dacă sunt prezenţi, precum şi de adjudecatar şi de alți participanți 
la licitație, dacă este cazul. Despre refuzul semnării procesului-verbal se va face 
mențiune de către executorul judecătoresc. 


COMENTARIU 


Procesul-verbal se întocmește de executor atât pentru termenul la care licitația a fost 
amânată, cât și pentru momentul la care aceasta a fost încheiată. 

Astfel, despre desfășurarea licitației executorul judecătoresc va întocmi un proces- 
verbal în cuprinsul căruia se vor menţiona: locul, data și ora când s-a ţinut licitaţia, 
numele executorului judecătoresc, datele de identificare ale creditorului, debitorului, 
terțului dobânditor (dacă e cazul), și ale reprezentanţilor lor, datele de identificare ale 
participanţilor, cu arătarea sumelor oferite de fiecare, mențţiunile că ofertanţii au depus 
garanție, că aceea a adjudecatarului s-a reţinut și că executorul a dispus restituirea de 
îndată a garantiilor depuse de ceilalți participanţi, datele de identificare ale adjudeca- 
tarului imobilului, dacă este cazul. Totodată, la acest proces-verbal se anexează lista pre- 
văzută la art. 845 alin. (10), ofertele de cumpărare și raportul de expertiză. 

Procesul-verbal întocmit de executorul judecătoresc este actul care face dovada lega- 
lității vânzării la licitaţie!!!. Acest proces-verbal va fi semnat de executorul judecătoresc, 
de creditor, de debitor, de terţul dobânditor, de adjudecatar, precum și de alţi partici- 
panți la licitaţie, atunci când este cazul. 

Refuzul vreuneia dintre persoanele participante la licitaţie și obligate potrivit legii să 
semneze procesul-verbal nu va fi de natură să afecteze valabilitatea lui, dacă executorul 
a făcut menţiune despre acest refuz. Per a contrario, dacă executorul omite să facă o 
astfel de menţiune despre eventualul refuz de semnătură, atunci putem vorbi de posi- 
bilitatea anulării înscrisului, cu consecinţa anulării licitaţiei și a actului de adjudecare 
subsecvent, pe calea contestaţiei la executare, la solicitarea celui lezat, care va trebui să 
dovedească și vătămarea care nu poate fi altfel înlăturată. 


Art. 847. Stingerea dreptului de preempțiune. Titularul unui drept de pre- 
empțiune care nu a participat la licitaţie nu va mai putea să îşi exercite dreptul 
după adjudecarea imobilului. 


3 7. Les, Legislaţia executării silite, p. 291. 

COMENTARIU 


Norma art. 847 are caracter de noutate și reglementează o sancţiune specifică, de 
tipul decăderii. Pentru ca titularul unui drept de preempţiune asupra imobilului să își 
poată valorifica acest drept, este necesar ca el să participe la licitația bunului. Textul nu 
distinge asupra modului în care a luat naștere dreptul de preempţiune (de pildă, ope 
legis sau prin convenţia părţilor), nici dacă acest drept este sau nu înscris în cartea fun- 
ciară a imobilului ce face obiectul urmăririi silite imobiliare, astfel că nici interpretul nu 
va trebui să distingă. 

Neparticiparea titularului unui drept de preempţiune asupra imobilului la licitație are 
drept sancţiune imposibilitatea de exercitare a acestui drept ulterior momentului adju- 
decării imobilului. Practic, titularul este decăzut din dreptul de a mai pretinde beneficiul 
pe care i l-ar fi conferit acest drept. 


Art. 848. Depunerea prețului. (1) Adjudecatarul imobilului va depune pre- 
tul la dispoziția executorului judecătoresc, în termen de cel mult 30 de zile de la 
data vânzării, ținându-se seama de garanţia depusă în contul prețului. 

(2) Când adjudecatar este un creditor, el poate depune creanța sa în contul 
prețului, fiind obligat, dacă este cazul, să depună diferența de preț în termenul 
prevăzut la alin. (1). Dacă există alți creditori care au un drept de preferință în 
condițiile art. 864 şi 866, el va depune până la concurenţa prețului de adjudecare 
şi suma necesară pentru plata creanţelor lor, în măsura în care acestea nu sunt 
acoperite prin diferenţa de pret. 


COMENTARIU 


Textul nu are caracter de noutate, reluând practic dispoziţiile art. 512 CPC 1865. 
Înainte de a i se elibera actul de adjudecare, adjudecatarul trebuie să depună preţul la 
dispoziția executorului judecătoresc, în termen de cel mult 30 de zile de la data vânzării, 
ţinându-se seama de garanţia depusă în contul preţului. Aceasta înseamnă că, practic, 
adjudecatarul va depune numai diferenţa dintre garanţia de 10% depusă iniţial și prețul 
de adjudecare. 

Dacă adjudecatarul este un creditor al debitorului urmărit, el poate depune creanţa 
sa în contul preţului, fiind obligat, dacă este cazul, să depună diferența de preţ în ace- 
lași termen de cel mult 30 de zile de la data vânzării. Este vorba despre așa-zisa adjude- 
care în contul creanţei (când calitatea de adjudecatar revine unui creditor), care rezolvă 
în planul dreptului procesual executional o stingere a creanţei similară dării în plată din 
dreptul substanţial. 

În cazul în care există și alţi creditori care au un drept de preferință în condiţiile 
art. 864 și art. 866 NCPC, adjudecatarul va depune până la concurenţa preţului de 
adjudecare și suma necesară pentru plata creantelor acestor creditori, în măsura în care 
ele nu sunt acoperite prin diferenţa de preţ. 

În jurisprudenţa clasică s-a decis că dispoziţiile Codului civil care autorizau pe cumpă- 
rător să nu plătească preţul când are juste motive de a se teme de evicţiune nu se aplică 
decât la vânzările de bunăvoie, iar nu și când este vorba de urmăriri silitel!!. De aseme- 
nea, s-a decis că o hotărâre definitivă, care constată că o creanţă nu poate fi primita 


i) Cas. |, 28 noiembrie 1888, Em. Dan, Codul adnotat, p. 847, nr. 3, în G. Boroi, O. Spineanu-Matei, op. cit., 
p. 829. 

drept preţ dintr-o adjudecare silită, pentru că nu este în rang util, nu poate fi invocată 
ca lucru judecat, astfel încât aceeași creanță poate să fie depusă și primită drept preţ 
dacă se dovedește că, în urmă, împiedicarea pentru depunerea ei a dispărut și creanţa a 
dobândit rangul cerut de lege", 


Art. 849. Nedepunerea prețului. Reluarea licitaţiei. (1) Dacă adjudecata- 
rul nu depune prețul în termenul prevăzut la art. 848 alin. (1), imobilul se va 
scoate din nou în vânzare în contul acestuia, la prețul de începere a licitației la 
care bunul a fost adjudecat, el fiind obligat să plătească cheltuielile prilejuite de 
noua licitaţie şi eventuala diferență de preț. Adjudecatarul va putea să achite la 
termenul de licitaţie prețul oferit inițial, caz în care va fi obligat numai la plata 
cheltuielilor cauzate de noua licitație. 

(2) Dacă la noul termen de licitație imobilul nu a fost vândut, fostul adjudeca- 
tar este obligat să plătească toate cheltuielile prilejuite de urmărirea imobilului. 

(3) Suma datorată potrivit alin. (1) şi (2) de fostul adjudecatar se stabileşte de 
executor prin procesul-verbal de licitaţie, care constituie titlu executoriu. Această 
sumă se va reține cu precădere din garanția depusă. 


COMENTARIU 


Dacă adjudecatarul nu își respectă obligaţia prevăzută de art. 848 alin. (1) NCPC, 
sancţiunea nedepunerii prețului în cel mult 30 de zile de la data vânzării este scoaterea 
din nou la vânzare a imobilului în contul adjudecatarului, ceea ce înseamnă că, dacă imo- 
bilul se vinde la un preț mai mic, adjudecatarul iniţial este obligat să plătească diferenţa 
dintre prețul oferit la licitația anterioară şi cel oferit la cea de-a doua licitaţie, inclusiv 
cheltuielile prilejuite de noua licitaţie. Se consideră că obligația nu a fost îndeplinită și în 
situația în care adjudecatarul nu a depus preţul deloc, dar și în situaţia în care acesta a 
fost depus numai în parte”. 

Dacă la expirarea termenelor de depunere a prețului adjudecatarul nu va aduce reci- 
pisa de depunere a prețului și a celorlalte taxe, bunul va fi pus, din oficiu sau la cere- 
rea oricărei părţi interesate, din nou în vânzare la licitaţie, pe cheltuiala adjudecataru- 
lui. Pentru noua licitaţie se va face o nouă publicaţie, care va cuprinde, printre altele, 
numele adjudecatarului care nu a plătit preţul, precum și suma la care se adjudecase, 
această sumă urmând a servi ca punct de plecare pentru noua adjudecare. Dacă nici la 
noua licitaţie adjudecatarul nu va depune preţul, bunul se va adjudeca pe seama celui 
care va da un preţ, fie și mai mic, iar fostul adjudecatar va fi obligat să plătească diferenţa 
până la preţul primei adjudecări. În cazul în care nu se respectă această procedură legală 
a revânzării, diferența de preţ nerealizată nu i se poate imputa fostului adjudecatari”. 

În literatura de specialitate și în jurisprudenţa clasică s-a arătat că adjudecatarul nu 
poate condiţiona depunerea prețului, căci depunerea sub o condiţie oarecare este nulă. 
De exemplu, adjudecatarul nu poate depune prețul sub condiţia de a nu se putea distri- 
bui până când creditorul urmăritor nu va fi înlăturat orice posibilitate de evicţiune, întru- 
cât creditorul urmăritor nu este vânzătorul imobilului urmărit, căci el nu face altceva 
decât să urmărească plata creanţei salel“. 

1) Cas. II, dec. nr. 406/1904, în Buletinul Curţii de Casaţie 1904, p. 1521, ibidem. 

12 MW. Tăbârcă, Gh. Buta, op. cit., p. 1453. 

B) Trib. București, s. a IV-a civ., dec. nr. 1785/1990, în G. Boroi, O. Spineanu-Matei, op. cit., p. 830. 
9 Cas. II, 15 mai 1896, Em. Dan, Codul adnotat, p. 847, nr. 2, ibidem. 

Deși textul art. 849 nu face vorbire de excepţii posibile de la această regulă, apreciem 
că există o situaţie care justifică neplata prețului adiudecării de către adiudecatar. Astfel, 
dacă în momentul adjudecării se constată că imobilul adjudecat ieşise din patrimoniul 
debitorului urmărit, adjudecatarul nu este obligat să depună preţul adjudecării și, în con- 
secinţă, instanţa nu poate scoate în revânzare imobilul pe contul adjudecatarului care nu 
depusese prețul adjudecăriil!l, 

În doctrină și jurisprudenţă!? s-a arătat că „fals adjudecatar” este denumirea dată în 
practica execuţională adjudecatarului care nu își respectă obligaţia de a depune preţul 
în termen, astfel că noua licitaţie se va publica și se va aduce la cunoștința datornicului 
urmărit, adjudecatarului în contul căruia se face vânzarea și creditorului urmăritor, în 
persoană sau la domiciliu. Adjudecatarul care nu îşi respectă obligaţia de a depune pre- 
tul în termen are, de această dată, poziţia unui debitor și, ca atare, trebuie să se bucure 
de protecţia legii ca și fostul debitor, astfel încât va fi citat, iar publicaţia de vânzare va fi 
afișată și la domiciliul lui, sub pedeapsa nulităţii urmăririi silite. 

Dacă la licitaţie adjudecatarul achită preţul oferit iniţial, el nu va mai fi obligat decât 
la cheltuielile generate de noua licitaţie. Suma datorată de falsul adjudecatar se stabi- 
lește de către executorul judecătoresc prin proces-verbal de licitaţie, cu valoare de titlu 
executoriu, și se va reține cu precădere din garanția depusă. Având în vedere faptul că 
textul art. 849 alin. (3) prevede că procesul-verbal! de licitație constituie titlu executoriu 
în privința sumelor datorate de adjudecatarul iniţial, înseamnă că acesta poate fi pus în 
executare, însă apreciem că este necesară sesizarea instanţei de executare care să pro- 
nunţe o încheiere de încuviințare a executării silite împotriva noului debitor (care este 
adjudecatarul ce nu și-a îndeplinit obligaţia, în sensul că nu a depus preţul adjudecării în 
termen de cel mult 30 de zile de la data vânzării). 

În cazul în care adjudecatarul formulează contestaţie la executarea declanșată împo- 
triva sa în temeiul dispozițiilor art. 849, considerăm că el nu poate invoca pe această cale 
motive relative la neregularitatea formelor primei vânzări la licitaţiel?l. Pe de altă parte, 
nu s-ar putea invoca nici existenţa unor vicii ascunse ale bunului adjudecat, nici leziunea, 
deoarece dispoziţiile art. 857 NCPC interzic expres asemenea motive de anulare a vân- 
zării la licitaţie. 


Art. 850. Restituirea garantiilor. După adjudecarea imobilului către unul 
dintre participanții la licitaţie, potrivit art. 845, executorul, la cerere, va dispune 
restituirea garanţiilor depuse de ceilalți participanţi, procedând, când este cazul, 
potrivit dispozițiilor art. 849 alin. (3). 


COMENTARIU 


Textul art. 850 reia dispoziţiile art. 514 CPC 1865. La cerere, executorul judecătoresc 
va dispune, prin procesul-verbal de licitaţie care constituie titlu executoriu, restituirea 
garantiilor depuse de restul participanţilor, după adjudecarea imobilului de către unul 
dintre aceștia. 


"u A se vedea, în același sens, și Cas. II, 8 mai 1885, Em. Dan, Codul adnotat, p. 848, nr. 9, în G. Boroi, 
O. Spineanu-Matei, op. cit., p. 830. 

2! $. Zilberstein, V.M. Ciobanu, op. cit., p. 427, nota de subsol nr. 40; Trib. Suprem, s. civ., dec. nr. 186/1989, în 
G. Boroi, O. Spineanu-Matei, op. cit., p. 830. 

31 În același sens, a se vedea și Cas. II, 4 septembrie 1902, Em. Dan, Codul adnotat, p. 867, nr. 4, în G. Boroi, 
O. Spineanu-Matei, op. cit., p. 831. 

Practic, observăm că textul art. 850 NCPC reglementează situaţia juridică a garantiilor 
depuse de către ceilalți participanți la licitaţie. Astfel, acestea vor fi restituite fiecăruia 
de către executorul judecătoresc, pentru că, neadjudecând, ele apar ca plăţi nedatorate, 
supuse repetițiunii. 

Garanţia depusă de adjudecatar nu va fi restituită acestuia, pentru că în mod obişnuit 
el este cel care are obligaţia, potrivit art. 848 NCPC, de a depune diferenţa dintre garan- 
ţie și preţul pentru care imobilul a fost adjudecat. Pe de altă parte, dacă adjudecatarul 
nu depune prețul în cel mult 30 de zile de la data vânzării, sumele datorate vor fi reținute 
din garanţie și, dacă este cazul, diferenţa va fi restituităl. 


Art. 851. Plata preţului în rate. La cererea adjudecatarului, executorul jude- 
cătoresc, cu acordul creditorului, când acesta nu este adjudecatar, precum şi al 
debitorului, pentru partea din preț care depăşeşte valoarea creanței, poate stabili 
plata prețului în rate cu dobânda legală aferentă, numărul acestora, cuantumul şi 
data scadenței lor, precum şi suma care se plăteşte de îndată drept avans. 


COMENTARIU 


Noua reglementare aduce modificări prevederilor similare ale art. 515 CPC 1865, mai 
exact, art. 851 NCPC se referă la un dublu acord, al creditorului și al debitorului, însă 
arată și în ce condiții pot fi luate aceste acorduri. Astfel, dacă ne referim la creditor, 
acesta trebuie să fie altă persoană decât cea care deja a adjudecat, în timp ce acordul 
debitorului este solicitat doar pentru partea din preţ care depășește valoarea creanţei 
(partea asupra căreia acesta din urmă are dreptul de a dispune, întrucât, în conformitate 
cu dispozițiile art. 863 NCPC, diferența i se restituie). 

Ca atare, plata în rate a preţului imobilului adjudecat este o soluţie stabilită în favoa- 
rea adjudecatarului, dar la ea se poate ajunge condiţionat de acordul celorlalte persoane 
interesate, circumstanţiate expres de lege. De remarcat că acordul este necesar pentru 
determinarea tuturor elementelor prevăzute în textul art. 851 NCPC: numărul ratelor, 
dobânda legală aferentă, cuantumul și data scadenţei lor și suma ce se plătește cu titlu 
de avans. Lipsa acordului oricăruia dintre subiectele circumstanțiate de lege constituie 
un motiv de nulitate a vânzăriil!. 

Cu alte cuvinte, creditorul și debitorul trebuie să fie de acord nu doar cu modalitatea 
de plată în rate a preţului adjudecării, ci şi cu numărul ratelor, cu cuantumul și data sca- 
denţei lor, cu dobânda legală aferentă, precum și cu valoarea din preţ care trebuie plătită 
cu titlu de avans. 

Așa cum precizam mai sus, acordul debitorului este necesar doar pentru partea din 
preţ care depășește valoarea creanţei, însă, chiar şi pentru această parte, se pune pro- 
blema acordului cu privire la fiecare dintre elementele care vizează și creditorul, mai 
sus descrise, deoarece, în funcţie și de întinderea diferenţei rămase disponibilă în urma 
adjudecării, un număr prea mare de rate sau un cuantum prea mic al acestora lezează 
și interesele debitorului. De pildă, dacă debitorului i s-a vândut silit singura casă (sau 
singurul apartament cu mai multe camere), deţinută cu destinaţia de locuinţă, iar dife- 
renţa rămasă disponibilă potrivit 863 NCPC i-ar asigura posibilitatea de a-și cumpăra o 
garsonieră, pentru a redobândi în scurt timp o locuinţă, atunci este posibil ca acesta să 


E) M. Tăbârcă, Gh. Buta, op. cit., p. 1454. 
2) În același sens, a se vedea și 1. Leș, Legislaţia executării silite, p. 294. 

se opună, iar opoziția sa este justificată, pentru că, la acel moment, obligaţia sa este con- 
siderată executată, iar debitorul nu poate fi obligat să suporte riscurile eventualelor difi- 
cultăți financiare ale adjudecatarului, nici ale eventualei insolvabilități a acestuia, insol- 
vabilitate survenită ulterior adjudecării. 


Art. 852. Actul de adjudecare. După plata integrală a prețului sau a avan- 
sului prevăzut la art. 851, executorul, pe baza procesului-verbal de licitaţie, va 
întocmi actul de adjudecare, care va cuprinde următoarele mențiuni: 

a) denumirea şi sediul organului de executare; 

b) numele executorului judecătoresc; 

c) numărul şi data procesului-verbal de licitaţie; 

d) numele, prenumele şi domiciliul sau, după caz, denumirea şi sediul debi- 
torului, ale terțului dobânditor şi ale adjudecatarului; 

e) prețul la care s-a vândut şi modalitatea de achitare în cazul în care vânzarea 
s-a făcut cu plata în rate; 

f) menţiunea, dacă este cazul, că imobilul s-a vândut grevat de drepturile de 
uzufruct, uz, abitaţie sau servitute ori, după caz, liber de aceste drepturi, în con- 
dițiile prevăzute la art. 845 alin. (6) şi (7); 

g) datele de identificare ale imobilului cu arătarea numărului cadastral sau 
topografic şi a numărului de carte funciară, precum şi datele de identificare ale 
fostului proprietar; 

h) menţiunea că actul de adjudecare este titlu de proprietate şi că poate fi 
înscris în cartea funciară; 

1) mențiunea că, pentru adjudecatar, actul de adjudecare constituie titlu exe- 
cutoriu împotriva debitorului sau, după caz, a terțului dobânditor, ca şi împo- 
triva oricărei persoane care posedă ori deține imobilul adjudecat, fără a putea 
invoca un drept opozabil în condiţiile legii; 

j) mențiunea că, pentru creditor, actul de adjudecare constituie titlu executo- 
riu împotriva adjudecatarului care nu plăteşte diferența de pret, în cazul în care 
vânzarea s-a făcut cu plata prețului în rate; 

k) data întocmirii actului de adjudecare, semnătura şi ştampila executorului 
judecătoresc, precum şi semnătura adjudecatarului; 

]) menţiunea că actul de adjudecare este supus contestatiei la executare în 
condițiile art. 854. 


COMENTARIU 


1. Natura juridică și cuprinsul actului de adjudecare. Dispoziţiile art. 852 reiau în cea 
mai mare parte prevederile din fosta reglementare (art. 516 CPC 1864), cu unele com- 
pletări, dintre care menţiunea inserată la lit. |), potrivit căreia actul de adjudecare este 
supus contestaţiei la executare în condiţiile art. 854 NCPC, constituie o modificare deo- 
sebit de importantă, cu caracter de noutate în raport de reglementarea anterioară, deși, 
conceptual, se reia o soluţie cunoscută în reglementarea mai veche (când ordonanța de 
adjudecare se ataca cu recurs). 

Actul de adjudecare marchează un moment deosebit de important al executării silite, 
întrucât prin intermediul acestuia se finalizează nu numai executarea silită imobiliară, ci 

se realizează si transferul dreptului de proprietate asupra imobilului în favoarea adjude- 
catarului. 

Actul de adjudecare cuprinde toate elementele esenţiale ale executării silite, cu deo- 
sebire cele legate de modul de realizare a adjudecării definltive. În cuprinsul său se face 
menţiunea că el constituie titlu de proprietate, împrejurare aptă a înlătura, într-o mare 
măsură, și controversele cu privire la natura sa juridică. 

Actul de adjudecare cuprinde, în esenţă, descrierea modului în care s-a făcut adju- 
decarea, cu referire la procesul-verbal sau procesele-verbale intervenite la termenele de 
vânzare, dacă s-au ţinut mai multe licitaţii, individualizarea imobilului adjudecat, numele 
fostului proprietar (debitorului urmărit), al terțului dobânditor și al adjudecatarului, con- 
firmarea obligaţiilor legale ale adjudecatarului (privitoare la plata preţului în întregime 
ori la condiţiile de plată, în cazul vânzării imobilului cu plata în rate), iar în ipoteza imobi- 
lului construit pe bază de credit, menţiunea autorizaţiei instituţiei de credit. 

Actul de adjudecare este un act de procedură, care materializează vânzarea silită a 
imobilului urmărit, act a cărei eliberare condiționează trecerea imobilului din proprieta- 
tea debitorului în cea a adjudecatarului — deci un act juridic translativ al dreptului de pro- 
prietate!l. El poate fi întocmit numai după plata prețului sau a avansului, dacă imobilul a 
fost vândut cu plata prețului în rate. 

Actul de adjudecare se întocmește de câtre executorul judecătoresc în cel puţin 
două exemplare originale: unul pentru adjudecatar și unul pentru dosarul de executare. 
Fiind un act de proprietate, actul de adjudecare trebuie întocmit pe un suport de hârtie 
specială, care să nu se deterioreze în timp, fiind exclusă scrierea acestuia cu pixul, 
evitându-se, totodată, ștersăturile și completările ulterioarel. 

Adjudecatarul este considerat proprietar, având dreptul de folosinţă asupra imobilu- 
lui, din momentul depunerii prețului sau a avansului, moment de la care are și dreptul de 
a încasa chiriile și de a culege fructele produse de imobil, suportând, totodată, și riscurile 
privitoare la imobil“, potrivit regulii res perit domino. 

În jurisprudenţă și în literatura de specialitate s-a arătat că, potrivit art. 516 pct. 8 CPC 
1865 [art. 852 lit. h) NCPC], atunci când imobilul adjudecat se află în posesia debitorului, 
actul de adjudecare constituie titlu executoriu pentru adjudecatar, așa încât eventualul 
refuz de predare voluntară a posesiei imobilului de catre debitor nu poate fi rezolvat 
decât prin executarea silită în baza actului de adjudecare. Într-o astfel de ipoteză, nu este 
necesar și un alt titlu executoriu purtând asupra evacuării debitorului, deoarece actul de 
adjudecare se constituie în titlu executoriu atât pentru intabularea în cartea funciară a 
dreptului de proprietate, cât și pentru punerea în posesie, care implică inclusiv evacu- 
area din imobil a debitorului!*!. Am mai adăuga că, în situaţia în care, totuși, adjudeca- 
tarul sesizează instanţa de judecată cu o acţiune în evacuarea pârâtului (fostul debitor), 
urmează a fi invocată, chiar și din oficiu, excepția lipsei de interes a acţiunii reclamantu- 
lui, deoarece acesta are deja un titlu executoriu în baza căruia pârâtul poate fi obligat 
la predarea silită a imobilului, astfel că este inutil să obţină un al doilea titlu, cu conse- 
cința respingerii acţiunii în evacuare ca lipsită de interes. Soluţia este identică și în cazul 
în care adjudecatarul ar promova o acțiune în revendicare, iar nu în evacuare, deoarece 


W 5, Zilberstein, V.M. Ciobanu, op. cit., p. 429. 

2) Ibidem. 

3) 4. Gârbulet, A. Stoica, op. cit., p. 167. 

i M., Tăbârcă, Gh. Buta, op. cit., p. 1455. 

I5 În acest sens, a se vedea C.A. Braşov, s. civ., dec. nr. 325/R/2005, în G. Boroi, O. Spineanu-Matei, op. cit., p. 832. 

scopul urmărit este același: obligarea pârâtului la predarea silită a imobilului adjudecat 
de reclamant. 


2. Contestaţia la executare. Dispoziţiile art. 851 alin. (1) lit. |) stipulează expres că 
actul de adjudecare este supus contestaţiei la executare în condiţiile art. 854 NCPC. În 
reglementarea anterioară nu exista o astfel de menţiune, însă în literatura de specialitate 
există și opinia potrivit căreia actul de adjudecare, având natura juridică a unui veritabil 
act juridic civil autentic, translativ de proprietate de la debitorul urmărit la adjudecatar, 
poate fi supus acţiunilor în justiţie îndreptate împotriva sa, fiind susceptibi! de anulare 
întocmai ca orice act juridic. 

În legislaţia anterioară modificărilor aduse prin O.U.G. nr. 138/2000, executarea silită 
se realiza prin intermediul instanţei de executare, iar actul final al executării silite imo- 
biliare îl constituia ordonanța de adijudecare prevăzută de fostul art. 551 CPC 1865!!, Este 
adevărat că au existat numeroase controverse cu privire la natura juridică a ordonanţei 
de adjudecare, care — din punct de vedere procedural — era o veritabilă hotărâre jude- 
cătorească, susceptibilă a fi atacată cu recurs în condiţiile Codului de procedură civilă 
(art. 552 și art. 555 în forma anterioară O.U.G. nr. 138/2000). De pildă, motivele de 
casare a ordonanţei de adjudecare erau prevăzute expres de art. 555 de la acea dată, 
respectiv: când s-a încălcat vreo normă legală prescrisă sub sancţiunea nulităţii; pentru 
cauză de necompetenţă, exces de putere și omisiune esenţială. În același timp, din punct 
de vedere al dreptului substanţial, ordonanța de adjudecare constituia și un titlu de 
proprietate. Dar, datorită naturii sale de act jurisdicţional, ordonanța nu era susceptibilă 
a fi desfiinţată decât prin calea de atac a recursului, expres reglementată de lege. 

Ulterior, potrivit modificărilor aduse prin O.U.G. nr. 138/2000, actul de adjudecare nu 
mai avea natura juridică a unui act jurisdicţional, nu mai constituia rezultatul unei pro- 
ceduri contencioase, fiind emis de un executor judecătoresc, iar nu de o instanţă jude- 
cătorească!?l. Este adevărat că executorii judecătorești îndeplinesc un serviciu de interes 
public, astfel încât actul întocmit de ei în condiţiile expres arătate de lege, cu respecta- 
rea exigențelor formale pe care legea le impune pentru valabilitatea acelui act, este, din 
acest punct de vedere, un act de autoritate publică și are forța probantă specifică unui 
asemenea act’!, dar nu mai era, deci, un act de jurisdicție. Din acest motiv, am consi- 
derat că nimic nu se opune exercitării unei acțiuni de drept comun privind desfiinţarea 
actului de adjudecare, de principiu, printr-o acţiune în nulitate absolută sau relativă, 
după caz, ori chiar într-o acțiune în rezoluțiunel”. 


n Art. 551 CPC 1865 anterior modificărilor aduse prin O.U.G. nr. 138/2000 prevedea: „Îndată după sfârșitul 
adjudecării și depunerea preţului, potrivit art. 544 sau 545 din acest cod, judecătoria va da adjudecatarului 
ordonanța de adjudecare a nemișcătorului. Ordonanţa va cuprinde, pe scurt, jurnalul de adjudecare desă- 
vârșită, individualizarea nemișcătorului adjudecat, numele fostului proprietar și al adjudecatarului și arătarea 
plății prețului, în întregime, a taxelor de executori, timbrul și impozitul proporțional. Completul judecătoriei 
va semna atât originalul ordonanţei ce se va preda părţii, cât și acel ce va rămâne la dosar. Această ordonanță 
se va transcrie în registrele de mutații ţinute de notariatul de stat corespunzător instanţei de executare. Ordo- 
nanta de adiudecare este supusă recursului” (s.n.), 

21 În același sens, a se vedea și [. Deleanu, Tratat de procedură civilă, vol. II, Ed. All Beck, București, 2005, p. 613: 
„Actul de adjudecare, întocmit de către executorul judecătoresc, pe baza procesului-verbal de licitaţie, nu este un 
act de jurisdicție, ci actul autentic prin care se confirmă efectuarea unei vânzări-cumpărări forţate”. 

BI idem, p. 245. 

4! Pentru dezvoltări, a se vedea G. Răducan, op. cit., p. 162-167. 

Cât despre acţiunea în nulitate sau în anulare, am apreciat că aceasta ar putea fi exer- 
citată atunci când ar fi incidentă vreo cauză de nulitate absolută sau relativă care poate 
afecta orice act juridic civili). 

Totuși, față de noua reglementare a art. 852 alin. (1) lit. |) și art. 854 NCPC, care sta- 
bilesc în mod expres care este calea pe care va putea fi cerută anularea actului de adju- 
decare, indiferent de motivele invocate, aceasta este una singură, anume contestaţia la 
executare. Practic, potrivit noii reglementări, care revine în mare parte la concepţia ante- 
rioară modificărilor aduse Codului de procedură civilă prin O.U.G. nr. 138/2000, ar trebui 
reținută prioritar definiția exprimată în literatura de specialitate, potrivit căreia actul de 
adjudecare este „un act de autoritate publică (s.n.), emanând de la executorul judecă- 
toresc, ca organ de executare, învestit de lege în îndeplinirea unui serviciu de interes 
public”, ceea ce califică acest act ca fiind unul „judiciar, procedural, complex, producând 
efecte specifice și multiple, pe planul dreptului material și al dreptului procesual”!?, iar 
nu doar un act juridic civil pur și simplu — manifestarea de voinţă a două părţi contrac- 
tante, făcută cu intenţia de a produce efecte juridice, fără mijlocirea altui organ”. 

Cum, însă, noile dispoziţii ale codului nu indică limitativ şi motivele pentru care actul 
de adjudecare ar putea fi atacat/contestat, înțelegem că tot ceea ce am fi putut invoca 
împotriva acestuia pe calea unei acţiuni în nulitate absolută sau relativă de drept comun 
(ținând, desigur, seama de particularitățile unui asemenea act) vom putea invoca în faţa 
instanţei de executare pe calea contestaţiei la executare, judecata urmând a se desfășura 
într-o procedură mai accelerată, specifică executării silite. 

Din punctul de vedere al dreptului tranzitoriu, ţinând cont de aplicarea legii procesu- 
ale în timp, dispozițiile noii legi de procedură se aplică doar executărilor silite începute 
după data de 15 februarie 2013, astfel încât apreciem că, pentru actele de adjudecare 
emise în cadrul unor proceduri de executare deschise cel mai târziu la data de 14 ianua- 
rie 2013, apreciem că este încă deschisă acțiunea în nulitatea actului de adiudecare. 

Aşa cum s-a subliniat în doctrină și în jurisprudenţa recentă a instanţei supreme!“ 
„Actul de adjudecare întocmit de executorul judecătoresc în procedura urmăririi silite 
imobiliare nu este un act de jurisdicție, ci actul autentic prin care se confirma efectua- 
rea unei vânzări-cumpărări forțate. Deși vânzarea-cumpărarea forţată, prin licitaţie, pre- 
zintă unele particularități cât privește caracterul sinalagmatic, comutativ și consensual, 
aceasta nu înseamnă că ea s-ar înfățișa ca altă operaţiune juridică decât vânzare-cumpă- 
rare, debitorul urmărit silit (sau garantul său ipotecar — n.n.) fiind considerat ca vânzător, 
iar adjudecatarul ca un cumpărător (...). În concluzie, actul de adjudecare materializează 
o vânzare-cumpărare forțată, prin licitaţie, care nu este o altă operaţiune juridică decât 
vânzare-cumpărare. Negotium iuris, ca operațiune juridică, semnifică, așadar, vânzare- 
cumpărare și, prin urmare, în mod corect instanțele de fond au analizat valabilitatea lui 
prin raportare la dispoziţiile art. 948 C. civ. (Codul civil de la 1864 — n.n.), care reglemen- 
tează condiţiile de validitate ale convențiilor”. 


Art. 853. Predarea şi comunicarea actului de adjudecare. (1) Un exemplar 
de pe actul de adjudecare se va preda adjudecatarului spre a-i servi ca titlu de 
proprietate, iar altul va fi comunicat din oficiu biroului de cadastru şi publicitate 


I Ibidem. 

3 G. Răducan, op. cit., p. 162-167. 

8) 5, Zilberstein, V.M. Ciobanu, op. cit., p. 430. 

14 [.C.C.]., s. civ., dec. nr. 2710/2012, în B.C. nr. 12/2012, p. 17. 

imobiliară pentru înscrierea provizorie în cartea funciară a dreptului de proprie- 
tate al adjudecatarului, pe cheltuiala acestuia. 

(2) Dacă adjudecatarul va cere să fie numit administrator-sechestru al imobi- 
lului adjudecat, executorul îl va numi şi trimite în posesie în această calitate, prin 
încheiere, dată fără citarea părților, care nu este supusă niciunei căi de atac. 


COMENTARIU 


Ulterior întocmirii actului de adjudecare, un exemplar de pe acesta trebuie predat 
adjudecatarului (dobânditorul imobilului), servindu-i drept titlu de proprietate, iar un 
altul este comunicat, din oficiu, biroului de cadastru și publicitate imobiliară pentru 
înscrierea provizorie în cartea funciară a dreptului de proprietate al adjudecatarului. 

Spre deosebire de reglementarea anterioară, potrivit căreia înscrierea în cartea fun- 
ciară se făcea la cererea adjudecatarului (și numai atunci când imobilul este achiziţionat 
cu plata preţului în rate, comunicarea actului la oficiul de cadastru și publicitate imobili- 
ară era în sarcina executorului), noua reglementare prevede expres că executorul judecă- 
toresc va face din oficiu comunicarea actului de adiudecare în vederea înscrierii provizo- 
rii în cartea funciară, fără nicio distincție după cum preţul adjudecării a fost achitat sau 
urmează a fi achitat în rate. 

Prin urmare, prin raportare și la dispoziţiile art. 855 alin. (3) NCPC, dacă imobilul a fost 
vândut cu plata prețului în rate, executorul judecătoresc va înainta un exemplar al actului 
de adjudecare biroului de cadastru și publicitate imobiliară și pentru înscrierea interdicţiei 
de înstrăinare si grevare a acestuia, până la achitarea integrală a preţului și dobânzii. 

Dacă imobilul a fost achiziţionat cu plata prețului în rate, cumpărătorul nu îl va putea 
înstrăina sau greva fără încuviințarea în acest sens a creditorilor urmăritori, înainte de 
plata integrală a prețului, sub sancţiunea nulităţii vânzării”. 

Dacă adjudecatarul solicită numirea ca administrator-sechestru al imobilului adjude- 
cat, executorul îl va numi prin încheiere, dată fără citarea părților, și îi va oferi posesia 
imobilului adjudecat în această calitate. Încheierea executorului nu este supusă niciunei 
căi de atac, deci nu este admisibilă contestaţia la executare pe acest motiv din partea 
persoanelor interesate care nu ar fi mulțumite de o asemenea măsură provizorie. 

Legea nu tratează și situaţia în care debitorul continuă să ocupe imobilul urmărit silit, 
caz în care punerea efectivă în posesie a adjudecatarului nu este posibilă imediat, ci doar 
după realizarea procedurii de predare silită a imobilului, care presupune obținerea unei 
încheieri de încuviinţare a executării silite în baza titlului executoriu care este actul de 
adjudecare. 

Cu atât mai mult, dacă s-a stabilit că plata preţului adjudecării se va face în rate, până 
nu se achită integral acest preț, apreciem că nici nu poate fi obligat debitorul să predea 
bunul adjudecat, pentru că nici încuviințarea executării silite în baza titlului executoriu 
care este actul de adjudecare nu este încă admisibilă, având în vedere și eventuala inci- 
denţă a dispoziţiilor art. 849 și art. 851 NCPC. 


Art. 854. Contestarea actului de adjudecare. (1) În termen de o lună de 
la data înscrierii provizorii în cartea funciară, debitorul sau terțul dobânditor, 
creditorii urmăritori şi orice altă persoană interesată, după mențiunile cărților 
funciare, vor putea ataca actul de adjudecare pe cale de contestaţie la execu- 


1 E, Oprina, op. cit., p. 596. 

tare. Instanţa de executare poate suspenda eliberarea sau, după caz, distribuirea 
sumelor rezultate din urmărirea silită a imobilului adjudecat. În cazul în care 
cererea de suspendare este formulată de debitor sau terțul dobânditor, acesta 
este obligat la plata cauţiunii în condiţiile art. 718 alin. (2). 

(2) Dacă actul de adjudecare este anulat, executorul va continua urmărirea 
de la actul desființat şi va solicita din oficiu ca înscrierea provizorie prevăzută 
la art. 853 alin. (1) să fie radiată. 

(3) Sumele consemnate se vor restitui adjudecatarului, iar calitatea acestuia de 
administrator-sechestru al imobilului urmărit încetează. 


COMENTARIU 


Așa cum arătam deja în comentariile anterioare la dispoziţiile art. 851 alin. (1) lit. |) 
NCPC, actul de adjudecare este supus contestaţiei la executare în condiţiile art. 854, cale 
pe care se pot invoca diverse motive de nulitate absolută sau relativă a acestuia. 

În ceea ce privește calitatea procesuală activă, aceasta poate aparţine debitorului 
sau terțului dobânditor, creditorilor urmăritori (alţii decât adjudecatarul) şi oricărei alte 
persoane interesate, în timp ce calitatea procesuală pasivă ar trebui să aparţină adju- 
decatarului, deoarece în contradictoriu cu acesta se pretind motivele de contestaţie, în 
scopul desființării titlului său obținut prin adjudecare. Biroul executorului judecătoresc 
care a emis actul de adjudecare nu poate avea calitate procesuală pasivă în acțiunea de 
anulare a actului de adjudecare pe cale de contestaţie la executare, dar ar putea avea 
calitate de pârât pe un capăt de cerere întemeiat pe răspundere civilă delictuală, în cazul 
în care se solicită obligarea la plata de despăgubiri pentru prejudiciul creat, în temeiul 
art. 719 alin. (7) NCPC. 

În ceea ce privește termenul pentru formularea contestatiei la executare prin care se 
atacă actul de adjudecare, prin derogare de la dispozițiile art. 714 NCPC (potrivit cărora 
termenul de drept comun în materia contestaţiei la executare este de 15 zile), este de o 
lună și curge de la data înscrierii provizorii în cartea funciară. 

Pe durata judecării contestaţiei la executare îndreptate împotriva actului de adju- 
decare este posibilă si suspendarea procedurilor de executare subsecvente adjudecării. 
Astfel, potrivit art. 854 alin. (1) teza a Il-a NCPC, instanţa de executare poate dispune sus- 
pendarea eliberării sau, eventual, suspendarea distribuirii sumelor rezultate din urmă- 
rirea silită a imobilului adjudecat. Când instanţa dispune din oficiu suspendarea (posibi- 
litate care este recunoscută de legiuitor și lăsată la aprecierea judecătorului însuși, prin 
derogare de la art. 718 NCPC), nu necesită depunerea vreunei cauțiuni, însă, în ipoteza 
în care cererea de suspendare este formulată, după caz, de debitor sau de terțul dobân- 
ditor, acesta este obligat la plata cautiunii în condiţiile art. 718 alin. (2) NCPC. Deci, în 
această ultimă situaţie, cauţiunea este obligatorie, iar cuantumul ei va fi calculat potri- 
vit criteriilor legale prevăzute expres de acest text. Trebuie făcută însă o precizare: în 
timp ce cererea de suspendare propriu-zisă a distribuirii sumelor rezultate din executa- 
rea silită va fi soluționată de aceeași instanţă care soluţionează și contestaţia la execu- 
tare, cererea de suspendare provizorie va fi soluţionată în procedură necontencioasă, de 
un alt judecător decât cel învestit cu soluționarea contestaţiei la executare îndreptate 
împotriva actului de adjudecare, regulile art. 718 NCPC fiind deplin aplicabile. 

Soarta înscrierii în cartea funciară depinde de soluţia dată în contestaţia la executare. 
Astfel, dacă aceasta va fi admisă, cu consecinţa anulării actului de adjudecare, executo- 

rul judecătoresc va solicita din oficiu ca înscrierea provizorie a imobilului pe numele adju- 
decatarului să fie radiată. Per a contrario, dacă contestaţia la executare este respinsă, 
potrivit art. 855 alin. (1), executorul judecătoresc va dispune ca dreptul de proprietate al 
adjudecatarului să fie intabulat în cartea funciară și, ca atare, înscrierea provizorie se va 
transforma în înscriere definitivă. 

Ca o consecință a anulării actului de adiudecare, calitatea adjudecatarului de admi- 
nistrator-sechestru al imobilului urmărit încetează, sumele consemnate fiindu-i restituite. 
De asemenea, ca o consecință firească, după anularea actului de adjudecare, executorul 
va continua urmărirea de la actul desfiinţat. 


Art. 855. Intabularea dreptului de proprietate şi punerea în posesie a 
adjudecatarului. (1) Dacă nu s-a făcut contestaţie în termenul prevăzut la art. 854 
alin. (1) sau dacă aceasta a fost respinsă prin hotărâre definitivă, executorul jude- 
cătoresc va hotărî din oficiu, prin încheiere definitivă, ca dreptul de proprietate al 
adjudecatarului să fie intabulat în cartea funciară, chiar în cazul în care adjudeca- 
tar este însuşi terțul dobânditor care avea deja dreptul înscris în cartea funciară. 
În cazul în care dreptul dobândit de adjudecatar era înscris în mod provizoriu, 
nu se va dispune decât înscrierea provizorie. 

(2) Totodată, la cererea adjudecatarului, acesta va fi pus în posesia imobilu- 
lui adjudecat de către executor, cu excepția cazului în care a fost pus anterior în 
posesie, potrivit art. 893 alin. (2). 

(3) În cazul în care imobilul a fost vândut cu plata prețului î în rate, executorul 
judecătoresc va hotărî, prin aceeaşi încheiere, şi înscrierea în cartea funciară a 
interdicției de înstrăinare şi de grevare a imobilului până la plata integrală a pre- 
tului şi a dobânzii corespunzătoare. 

(4) Executorul judecătoresc va preda totodată creditorului urmăritor un 
exemplar al actului de adjudecare, care îi va servi drept titlu executoriu împo- 
triva cumpărătorului, dacă acesta nu plăteşte diferența de pret. 


COMENTARIU 


Dreptul de proprietate al adjudecatarului va fi intabulat în cartea funciară când nu 
s-a formulat contestaţie la executare sau, chiar dacă s-a formulat, aceasta a fost respinsă 
prin hotărâre definitivă. 

Actul prin care se solicită intabularea dreptului de proprietate al adjudecatarului în 
cartea funciară este încheierea definitivă dată de executorul judecătoresc. 

Dacă anterior intabulării dreptului său în cartea funciară adiudecatarul nu a fost pus 
în posesia imobilului, la cererea acestuia, executorul va dispune punerea în posesie. 

Dacă imobilul a fost vândut cu plata preţului în rate, executorul judecătoresc va îna- 
inta un exemplar al actului de adjudecare biroului de cadastru și publicitate imobiliară 
pentru înscrierea interdicţiei de înstrăinare şi grevare a acestuia, până la achitarea inte- 
grală a prețului și a dobânzii. Pe cale de consecinţă, atunci când imobilul a fost achiziţio- 
nat cu plata preţului în rate, cumpărătorul nu îl va putea înstrăina sau greva fără încuviin- 
tarea în acest sens a creditorilor urmăritori, înainte de plata integrală a preţului. 

Actul de adjudecare constituie titlu executoriu al creditorului urmăritor împotriva 
cumpărătorului, dacă acesta nu plătește diferenţa de preț, pentru situațiile în care imo- 
bilul a fost achiziţionat cu plata prețului în rate. 

Secțiunea a 5-a. Efectele adiudecării 


Art. 856. Transmiterea proprietății imobilului. (1) Prin adjudecarea imobi- 
lului adjudecatarul devine proprietar. De la această dată, adjudecatarul are drep- 
tul la fructe şi venituri, datorează dobânzile până la plata integrală a prețului şi 
suportă toate sarcinile imobilului. 

(2) Prin intabulare, adjudecatarul dobândeşte dreptul de a dispune de imobi- 
lul cumpărat, potrivit regulilor de carte funciară. 

(3) De la data intabulării, imobilul rămâne liber de orice ipoteci sau alte sarcini 
privind garantarea drepturilor de creanță, creditorii putându-şi realiza aceste 
drepturi numai din prețul obținut. Dacă prețul de adjudecare se plăteşte în rate, 
sarcinile se sting la plata ultimei rate. 

(4) Ipotecile şi celelalte sarcini reale, precum şi drepturile reale intabulate 
după notarea urmăririi în cartea funciară se vor radia din oficiu, cu excepția celor 
pentru care adjudecatarul ar conveni să fie menținute; de asemenea, vor fi radiate 
din oficiu drepturile reale intabulate ulterior înscrierii vreunei ipoteci, dacă vân- 
zarea s-a făcut în condiţiile prevăzute la art. 845 alin. (7), toate notările făcute cu 
urmărirea silită, interdicția de înstrăinare sau de grevare, dacă există, cu excepția 
celei prevăzute la art. 855 alin. (3), precum şi promisiunea de a încheia un con- 
tract viitor, dacă până la data adjudecării beneficiarul promisiunii nu şi-a înscris 
în cartea funciară dreptul dobândit în temeiul contractului care a făcut obiectul 
acesteia. 

(5) Dacă imobilul a fost adjudecat cu plata prețului în rate, adjudecatarul nu 
îl va putea înstrăina sau greva, fără încuviințarea creditorilor urmăritori, înainte 
de plata integrală a prețului. 


COMENTARIU 


Noua reglementare reia în mare parte dispoziţiile art. 518 CPC 1865, cu unele modi- 
ficări și completări. 

Pe planul dreptului material, actul de adjudecare, obținut ca rezultat final al procedu- 
rii de vânzare silită a imobilului urmărit, cu caracter definitiv și pus în executare, trece 
asupra adjudecatarului dreptul pe care l-a avut debitorul asupra acestui imobil, în 
general dreptul de proprietate. Suntem, deci, în prezenţa unui act transtativ a! dreptului 
de proprietate sau al altui drept real ce a format obiectul urmăririi silite și, de la această 
dată, adjudecatarul are dreptul să culeagă fructele și veniturile, dar, în același timp, 
datorează dobânzi până la plata integrală a preţului și suportă toate sarcinile imobilului. 
Dreptul de proprietate și dreptul de folosinţă privind imobilul trec asupra adjudecatarului 
din momentul depunerii preţului; chiar dacă actul de adjudecare a fost executat mai 
târziu, adjudecatarul este considerat proprietar din momentul depunerii prețului și tot 
de atunci are dreptul să încaseze chiriile sau să culeagă fructele produse de acel imobil!ii, 
moment de la care va suporta și riscul pieirii bunului. 

Prin înscrierea în cartea funciară a actului de adjudecare, adjudecatarul dobândește 
dreptul de a dispune de imobilul vândut, potrivit regulilor de carte funciară. De la data 
intabulării, imobilul rămâne liber de orice ipoteci sau sarcini privind garantarea dreptu- 


1 £. Oprina, op. cit., p. 595. 

rilor de creanţă, creditorii putându-și realiza aceste drepturi numai din preţul obișnuit. 
Dacă preţul de adjudecare se plătește în rate, sarcinile se sting de la plata ultimei rate. 

Deci, prin adjudecare, se produce purga ipotecilor și privilegiilor la care este supus 
imobilul, adiudecatarul primind astfel imobilul liber de orice sarcini, iar creditorii ipote- 
cari și privilegiați urmează a fi îndestulaţi din preţul depus. Liberarea de sarcini a imobi- 
lului nu se referă însă la alte drepturi reale care grevează asupra imobilului, ca uzufruc- 
tul, uzul, dreptul de abitaţie sau servituţile, care se exercită împotriva adjudecatarului în 
calitate de continuator al fostului proprietarii!, exceptând ipoteza în care licitația se face 
în temeiul art. 845 alin. (7) NCPC. 

Cu toate acestea, adjudecatarului nu îi sunt opozabile nici drepturile reale intabulate 
după notarea urmăririi în cartea funciară, acestea urmând a fi radiate. Adjudecatarul 
poate fi însă de acord ca ipotecile, sarcinile și drepturile reale arătate să fie menținute, 
fapt permis de art. 856 alin. (4) NCPC. 

În jurisprudenţă s-a decis că urmărirea silită purghează imobilul vândut de toate sar- 
cinile și îl transmite adjudecatarului liber de orice privilegiu sau ipoteci consimţite de 
către debitor sau autorii lui. Această regulă se aplică chiar când sarcinile nu au fost tre- 
cute în publicaţiunil?. 

Actul de adjudecare, care nu a fost desființat în urma exercitării căilor de atac pre- 
văzute de lege, intră sub autoritatea lucrului judecat și, ca atare, dreptul de proprietate 
constituit prin această hotărâre este opozabil erga omnes de la momentul prevăzut de 
art. 856 NCPC, inclusiv creditorului!?. 

În literatura de specialitate și în jurisprudenţă s-a arătat că adjudecatarul bunurilor 
urmărite nu poate avea acţiune în rezilierea vânzării în contra creditorului urmăritor, 
când nu a putut intra în posesia bunurilor adjudecate, atare acţiune trebuind a fi îndrep- 
tată contra debitorului, el fiind vânzătorul. Orice pretenţie pentru faptul că nu a fost pus 
în posesia bunurilor cumpărate, din culpa creditorului urmăritor, nu poate fi formulată 
de cumpărător în contra acestuia decât prin exerciţiul acțiunii reglementate de art. 1357 
și urm. C. civ. 18641. Explicaţia acestei soluţii rezidă în faptul că, în materia vânzării silite, 
debitorul urmărit îşi conservă calitatea sa de vânzător, deși vânzarea se face contra voin- 
tei sale și chiar dacă urmărirea se face după lege, astfel încât debitorul urmărit devine 
custode al bunurilor sechestrate(întrucât declararea lui drept custode nu îi ridică drep- 
tul de proprietate asupra acelor bunuri, ci numai îi limitează libera dispoziţie a lucrurilor 
sale față de creditor). 


Art. 857. Viciile ascunse şi leziunea. (1) In cazul vânzării silite la licitaţie 
publică nu există garanţie contra viciilor ascunse. 
(2) Această vânzare nu poate fi atacată nici pentru leziune. 


COMENTARIU 


Deşi actul de adjudecare are natura unui contract judiciar, de vreme ce produce efec- 
tele unui contract de vânzare-cumpărare prin transferul dreptului de proprietate sau a 


| $. Zilberstein, V.M. Ciobanu, op. cit., p. 430-431. 

2! Cas. |, 16 ianuarie 1887, Em. Dan, Codul adnotat, p. 893, nr. 2, în G. Boroi, O. Spineanu-Matei, op. cit., p. 833. 
3! În același sens, a se vedea C.A. București, s. a IV-a civ., dec. nr. 64/2003, idem, p. 834. 

(4 în același sens, a se vedea și Trib. Ilfov, 28 noiembrie 1902, Em. Dan, Codul adnotat, p. 906, nr. 15, în G. Boroi, 
O. Spineanu-Matei, op. cit., p. 833. 

altui drept real de la vânzătorul debitor la cumpărătorul adjudecatar, între părțile impli- 
cate nu a existat anterior actului de adjudecare un acord de voinţă în acest sens, imobilul 
intrând în patrimoniul adjudecatarului ca urmare a câștigării licitaţiei. 

Practic, deși are aparenţa unui contract de vânzare-cumpărare, el este întocmit de 
executor, în urma parcurgerii unei proceduri speciale și, prin urmare, în cazul vânzării 
silite la licitație publică, nu există garanţie contra viciilor ascunse ale bunului imobil adju- 
decat și nici nu poate fi cerută anularea pentru leziune. 

Prin ipoteză, în materia vânzării silite, transferarea proprietăţii imobilului are loc în 
mod forțat, fără consimțământul vânzătorului, aşa că, lipsind acordul de voinţă dintre 
acesta și adjudecatar, este inadmisibilă o cerere în anularea actului de adjudecare, chiar 
pe calea contestației la executare, în care invalidarea actului se cere pe temeiul existen- 
tei vreunui viciu de consimțământii. 


Art. 858. Mentinerea sau încetarea unor contracte. (1) Locaţiunea şi cele- 
lalte acte juridice privitoare la imobilul adjudecat rămân în ființă sau, după caz, 
încetează, potrivit dispoziţiilor art. 827 alin. (1) şi (2). 

(2) Plăţile făcute înainte de scadenţă de către locatar sau alte persoane intere- 
sate sunt supuse dispoziţiilor art. 827 alin. (3). 


COMENTARIU 


Textul art. 858 reia fosta reglementare a art. 519 CPC 1865. Adjudecarea nu are ca 
efect încetarea retroactivă a dreptului de proprietate al debitorului, fapt pentru care 
locațiunea și celelalte acte juridice privitoare la imobil vor continua sau vor înceta, 
în raport de dispoziţiile legale care le reglementează, dar cu respectarea dispoziţiilor 
art. 827 NCPC. 

Din același motiv, dacă preţul obținut la licitație este mai mare decât valoarea crean- 
telor, diferenţa este predată debitorului!?. 


Secţiunea a 6-a. Dispoziţii speciale 


Art. 859. Stingerea acțiunilor contra adjudecatarului. (1) Orice cerere de 
evicțiune, totală sau parțială, privind imobilul adjudecat este definitiv stinsă. 

(2) În cazul imobilelor înscrise pentru prima dată în cartea funciară, în condi- 
tiile art. 828 alin. (2), cererea de evicțiune se va prescrie în termen de 3 ani de la 
data înscrierii actului de adjudecare în cartea funciară. Această prescripţie curge 
şi împotriva minorilor şi persoanelor puse sub interdicție judecătorească. 


COMENTARIU 


1. Termenul special de prescripţie. Potrivit art. 859 (care reia, cu unele modificări, 
dispoziţiile fostului art. 520 CPC 1865), cererile de evicțiune, totală sau parţială, privind 
imobilul adjudecat se sting. În ipoteza în care imobilul adjudecat nu avea deschisă carte 
funciară la data declanșării urmăririi silite imobiliare și acesta este înscris pentru prima 


1 Pentru o soluție asemănătoare, a se vedea și C.A. lași, 29 ianuarie 1915, Em. Dan, Codul adnotat, p. 910, 
nr. 43, idem, p. 834. 
12) AM. Tăbârcă, Gh. Buta, op. cit., p. 1460. 

oară de către executorul judecătoresc, potrivit art. 828 alin. (2) NCPC, va curge un ter- 
men de prescripţie special, de 3 ani de la data înscrierii actului de adjudecare în cartea 
funciară, cu specificaţia că această prescripţie va curge și împotriva minorilor și persoa- 
nelor puse sub interdicție. 

Scopul legiuitorului a fost acela de a crea eventualilor terți prejudiciaţi posibilitatea 
de a-și revendica imobilul în cazul în care executarea silită s-a desfășurat cu nerespecta- 
rea drepturile lor. 

Dacă cererea de evicţiune a fost formulată anterior împărțelii prețului de adjude- 
care, potrivit dispoziţiilor art. 860 NCPC, la cererea adjudecatarului, instanţa de execu- 
tare poate suspenda împărțeala preţului, cu sau fără dare de cauţiune, până la obținerea 
unei hotărâri definitive pronunţate în cererea de evicţiune, iar dacă cererea de evicţiune 
este formulată ulterior distribuirii prețului adiudecării, cel lezat va avea deschisă calea 
unei acţiuni de drept comun. Dacă adjudecatarul a fost evins în tot sau în parte, acesta 
poate formula o acțiune în despăgubiri împotriva debitorului urmărit, iar dacă nu se 
poate îndestula de la acesta, îi poate acţiona și pe creditorii care au încasat prețul din 
adjudecare, în limita sumelor încasate de aceștia. 

Actul de adjudecare conferă adjudecatarului o situaţie specială cu privire la even- 
tualele acţiuni cu efect de evicțiune. Dispoziţiile art. 859 NCPC au caracter special, fiind 
aplicabile exclusiv adjudecatarului, derogând de la orice alte norme, chiar în materie de 
nulitate, termenul de prescripţie de 3 ani fiind un termen special, care se aplică oricăror 
acţiuni care presupun evicțiunea, indiferent că ar fi acţiuni în revendicare, în nulitate sau 
de orice altă natură și indiferent de cauza de nulitate invocată, fie aceasta relativă sau 
absolutălil. 

De altfel, considerăm că acest termen special de prescripţie a oricărei acţiuni îndrep- 
tate împotriva adjudecatarului a fost instituit tocmai pentru protecţia specială a aces- 
tuia, având în vedere natura executării silite și pentru securitatea raporturilor juridice 
decurgând din instituția adjudecării. Adjudecatarul, dobânditor cu titlu oneros, luptă să 
evite o pagubă (certat de damno vitando), de aceea beneficiază de un termen mai scurt. 

Astfel, prescripţia, ca sancțiune civilă, operează contra celui care se pretinde veritas 
dominus şi nu acţionează în termenul special de 3 ani pus la dispoziţie de legiuitor, prin 
norma specială, derogatorie a art. 859 NCPC. Norma derogă de la regula imprescriptibi- 
lităţii acţiunii în nulitate absolută și a acţiunii în revendicare imobiliară de drept comun, 
material. 

Stabilirea unui asemenea termen este firească prin raportare la faptul că transmi- 
terea imobilului s-a făcut prin executarea silită a imobilului, iar stabilitatea raporturilor 
astfel create trebuie să fie rapid asigurate. În același timp, legiuitorul a acordat și eventu- 
alilor terţi posibilitatea de a-și revendica imobilul în ipoteza în care urmărirea silită imo- 
biliară s-a realizat prin încălcarea drepturilor lort”. 

În opinia noastră, nimic nu justifică pasivitatea celui care putea beneficia de termenul 
instituit în favoarea sa, dar nu a făcut-o. De aceea, această prescripţie curge și împotriva 
minorilor și persoanelor puse sub interdicţie, termenul special fiind mai scurt decât cel 
de drept comun. Stabilirea unui termen relativ scurt permite lămurirea rapidă a situaţiei 
juridice a imobilului, conferindu-se mai multă siguranţă atât cumpărătorului/adjudeca- 


1 În același sens, M. Nicolae, Prescripţia extinctivă, Ed. Rosetti, Bucureşti, 2004, p. 486 şi 522-523; a se vedea 
și nota 3 de subsol, care trimite la G. Boroi, Drept civil. Partea generală. Persoanele, Ed. All Beck, București, 
2001, p. 249 și 292. 

2! |. Les, Legislaţia executării silite, p. 303-304. 

tarului la licitaţie publică, cât și persoanelor care vor să dobândească ulterior bunul de 
la cumpărătorii. 

În acest sens a decis în repetate rânduri și Curtea Constituţională, de exemplu, prin 
Decizia nr. 56/2004, Decizia nr. 65/2004 sau Decizia nr. 141/2004 etc., în care s-a statuat 
că „reglementarea de către legiuitor, în limitele stabilite de Constituţie, a condiţiilor de 
exercitare a unui drept — subiectiv sau procesual —, inclusiv prin instituirea unor termene, 
nu constituie o restrângere a exerciţiului acestuia, ci doar o modalitate eficientă de a 
preveni exercitarea sa abuzivă, în detrimentul altor titulari de drepturi, în egală măsură 
ocrotite”. 

Tot astfel, Curtea Constituţională, prin Decizia nr. 288/2004, a statuat că dispoziţiile 
speciale din materia adjudecării silite imobiliare fac parte dintr-o procedură legală spe- 
cială, derogatorie, prin care este ocrotit adjudecatarul, neputând constitui o atingere 
adusă dreptului de proprietate al altei persoane. 

Ca atare, termenul de 3 ani instituit de art. 859 NCPC este unul special, stabilit în 
protecția adiudecatarului, în cadrul unei proceduri speciale — executarea silită — aceasta 
fiind limita în care, în mod rezonabil, se permite oricărei persoane care se consideră pre- 
judiciată într-un drept al său să acţioneze în instanţă. 

Dacă nu s-a exercitat nicio acţiune în acest termen special de prescripţie, care curge 
imperativ chiar împotriva minorilor sau interzișilor, orice drept la acţiune se stinge. Dis- 
poziţiile art. 859 sunt imperative, de ordine publică. 

În literatura de specialitate!?! s-a arătat că acest termen de prescripţie extinctivă de 
3 ani „este unul special, în cazul revendicării imobilului adjudecat în cadrul procedurii 
urmăririi silite imobiliare sau al pretinderii unui dezmembrământ al dreptului de pro- 
prietate având ca obiect acest imobil”. 

De asemenea, art. 859 vizează şi situaţia în care cel care a dobândit imobilul în cadrul 
procedurii de urmărire silită imobiliară se vede chemat în judecată de o terță persoană 
care pretinde un drept real principal asupra acestui imobil, formulând deci o acţiune 
confesorie, ori chiar un drept de folosință ca drept personal (de creanţă) având ca obiect 
imobilul respectiv (spre exemplu, un drept de folosinţă izvorât dintr-un contract de loca- 
ţiune care, potrivit legii, nu a încetat prin înstrăinarea silită a imobilului către adjudeca- 
tar), formulând deci o acțiune personală etc.’ 

Tot astfel, în privinţa momentului de la care începe să curgă termenul de prescripţie 
extinctivă de 3 ani, s-a arătat că acesta este data înscrierii actului de adjudecare în cartea 
funciară!“!, însă cu particularitatea că, potrivit noii reglementări, acest termen nu intere- 
sează decât în cazul în care imobilul adjudecat nu avea deschisă cartea funciară la data 
declanșării urmăririi silite imobiliare și este înscris pentru prima oară de către executorul 
judecătoresc, potrivit art. 828 alin. (2) NCPC. 


2. Buna-credinţă în materia adjudecării. În primul rând, trebuie observat că nu ne 
situăm pe tărâmul actului juridic civil, ci al unei proceduri execuționale indirecte — urmă- 
rirea silită imobiliară —, procedură legală, specială, de drept procesual, iar nu de drept 
substanţial. Ca atare, în materie de adjudecare, nici instituţia bunei-credinţe nu trebuie 


!) 5, Zilberstein, V.M. Ciobanu, op. cit., p. 432. 

2) G. Boroi, Drept civil. Partea generală. Persoanele, Ed. Hamangiu, Bucureşti, 2009, p. 494, inclusiv nota de 
subsol. 

2) În același sens, G. Boroi, op. cit., 2009, p. 494. 

19 idem, p. 507. 

interpretată în înţelesul său din dreptul material, ci în cel specific, de drept procesual 
civil, mai exact de drept execuțional. 

Actul de adjudecare este „un act de autoritate publică, emanând de la executorul 
judecătoresc, ca organ de executare, învestit de lege în îndeplinirea unui serviciu de inte- 
res public”, ceea ce îl califică drept unul „judiciar, procedural, complex, producând efecte 
specifice și multiple, pe planul dreptului material și al dreptului procesual”"!, iar nu un 
doar act juridic civil pur şi simplu — manifestarea de voinţă a două părţi contractante, 
făcută cu intenţia de a produce efecte juridice, fără mijlocirea altui organ. 

De aceea, buna-credinţă la obţinerea actului de adjudecare nu se referă la convingerea 
intimă a părților contractante, cum se întâmplă în cazul actului juridic civil, ci se referă la 
legalitatea formelor de executare, căci adjudecatarul dă dovadă de bună-credinţă prin 
aceea că a participat la o licitaţie organizată pe coordonatele unei depline legalități, cu 
respectarea riguroasă a tuturor exigenţelor impuse în materia executării silite!?l. 

Dacă la data adjudecării termenul de 3 ani nu era împlinit, orice revendicare mai 
poate fi făcută până la expirarea termenului mentionat”. 


Art. 860. Suspendarea împărțelii prețului. (1) În cazul în care cererea de 
evicțiune prevăzută la art. 859 alin. (2) este introdusă înainte de împărțeala prețu- 
lui din adjudecare, instanţa de executare, la solicitarea adjudecatarului, va putea 
să suspende împărțeala prețului, cu sau fără cauțiune, până la judecarea defini- 
tivă a cererii de evicțiune. 

(2) Când cererea de evicţiune va fi făcută după împărțeala prețului adjudecă- 
rii, se va urma procedura de drept comun. 


COMENTARIU 


Articolul 860 reia textul art. 521 CPC 1865, la care adaugă alineatul secund. Această 
normă prevede posibilitatea pentru adjudecatar de a obţine suspendarea împărţelii pre- 
tului atunci când cererea de evicţiune este introdusă anterior realizării împărțelii preţu- 
lui din adjudecare. 

Suspendarea împărţelii preţului nu se va dispune din oficiu de către instanţă, ci numai 
la cererea expresă a adjudecatarului, care are interesul de a-și proteja suma consemnată 
cu titlu de preţ de adjudecare, până la soluţionarea cererii de evicţiune, pentru a se 
asigura că evită prejudiciul eventualei pierderi a imobilului. Apreciem că, în lipsa unei 
dispoziţii care să dispună expres altfel sau cel puţin a unei norme de trimitere la dispoziţiile 
art. 718 alin. (7) NCPC relative la cererea de suspendare provizorie, instanţa se va pronunţa 
asupra cererii de suspendare întemeiate pe art. 860 într-o procedură contencioasă, fiind 
necesară citarea părților (adjudecatarul, creditorii urmăritori și intervenienţii). 

Adjudecatarul este interesat să obţină suspendarea împărțirii prețului, pentru că, 
dacă este evins și nu se poate îndestula de la debitor, ar trebui să îi urmărească pe cre- 
ditorii care și-au realizat creanţa în acest mod, în limita sumei încasate de fiecare, caz în 
care, pentru a evita acționarea ulterioară în judecată a creditorilor, este de preferat să fie 
suspendată distribuirea preţuluil”. 


1 $. Zilberstein, V.M. Ciobanu, op. cit., p. 430. 

2 Pentru dezvoltări, a se vedea G. Răducan, op. cit., p. 198-206. 
BI M. Tăbârcă, Gh. Buta, op. cit., p. 1461. 

M Idem, p. 1462. 

În ceea ce privește cauţiunea, aceasta are caracter facultativ, atât sub aspectul nece- 
sității depunerii, cât și al cuantumului (în ipoteza în care ar fi dispusă), fiind lăsată la lati- 
tudinea instanţei de executare investită cu o asemenea cerere de suspendare. 

Măsura suspendării are caracter provizoriu, legiuitorul stabilind momentul până la 
care aceasta se va dispune, respectiv până la pronunţarea unei hotărâri definitive asupra 
cererii de evicțiune. 


Art. 861. Acţiunea în regres. (1) Dacă a fostevinstotal sau parțial, adjudecatarul 
îl poate acţiona pe debitorul urmărit pentru a fi despăgubit. Dispoziţiile legale 
privind chemarea în judecată a vânzătorului se aplică în mod corespunzător. 

(2) În măsura în care nu se poate îndestula de la debitor, adjudecatarul îl poate 
acționa pe creditorul care a încasat prețul de adjudecare, în limita sumei încasate. 
Termenul de prescripţie este de un an şi curge de la data la care executarea silită 
împotriva debitorului a încetat pentru motivul prevăzut la art. 702 pct. 2. 


COMENTARIU 


Prin prevederile art. 861, legiuitorul pune la dispoziţia adjudecatarului care a fost 
evins, total sau parțial, un mijloc procedural spre a putea obţine o despăgubire cores- 
punzătoare pentru prejudiciul produs, în sensul că, dacă a fost evins total sau parţial, 
adjudecatarul îl poate acţiona pe debitorul urmărit pentru a fi despăgubit. 

Totuși, în măsura în care nu se poate îndestula de la debitor, adjudecatarul îi poate 
acţiona pe creditorii care au încasat preţul de adjudecare, în limita sumei încasate de 
aceștia. 

Soluţiile enunțate ţin seama de necesitatea despăgubirii corespunzătoare a adjude- 
catarului în caz de evicțiune, întrucât acesta a participat la o licitație publică și nu are 
nicio culpă în producerea pagubei. Calea procedurală prin care adjudecatarul poate fi 
despăgubit este aceea a unei acțiuni îndreptate împotriva debitorului sau împotriva cre- 
ditorilor urmăritori. Cea de-a doua acţiune are însă un caracter subsidiar și special, căci 
adjudecatarul o poate exercita numai în măsura în care nu se poate îndestula de la debi- 
tor și doar în limita sumei încasate de creditorii. 

Deși este vorba despre o acţiune în care se valorifică un drept de creanță, nu se va 
aplica termenul general de 3 ani prevăzut de art. 2517 NCC, ci legiuitorul stabilește un 
termen special de prescripţie, de 1 an, care curge de la data la care executarea silită 
împotriva debitorului a încetat din cauza lipsei de bunuri urmăribile sau a imposibilității 
de valorificare a unor astfel de bunuri. 


Art. 862. Desființarea măsurilor asigurătorii sau de executare. (1) În tot 
cursul urmăririi silite şi până la expirarea termenului prevăzut la art. 854 alin. (1), 
debitorul ori altă persoană interesată poate obține desființarea măsurilor asigură- 
torii sau de executare, consemnând la dispoziția creditorului urmăritor întreaga 
valoare a creanţei, cu toate accesoriile şi cheltuielile de executare. 

(2) Dispoziţiile art. 750 şi 751 se aplică în mod corespunzător. 

(3) În cazul în care cererea este admisă, instanța sau, după caz, executorul 
judecătoresc va dispune şi eliberarea sumei în mâinile creditorului. 


I 7. Les, Legislaţia executării silite, p. 305. 

COMENTARIU 


Pe tot parcursul urmaririi silite, debitorul sau altă persoană interesată poate obţine 
desființarea masurilor asigurătorii sau de executare. 

Singura condiţie pe care o impune legea pentru a se obține desfiinţarea măsurilor asi- 
gurătorii sau de executare o constituie consemnarea la dispoziția creditorului urmăritor 
a întregii valori a creanței, cu toate accesoriile şi cheltuielile de executare. 

Pe cale de consecinţă, consemnarea parțială a creanţei sau consemnarea sa inte- 
grală, dar fără plata accesoriilor și a cheltuielilor de executare, nu poate determina efec- 
tul prevăzut de lege, și anume desființarea măsurilor asigurătorii sau de executare. 

Consemnarea integrală a creanţei, a accesoriilor ṣi a cheltuielilor de executare poate 
interveni în orice fază a executării silite, moment de la care ea marchează și finalizarea 
executării silite. 

Totodată, prin încheierea prin care admite cererea de desființare a masurilor asigură- 
torii sau de executare, instanţa va dispune și eliberarea de îndată a sumei consemnate în 
mâinile creditorului această încheiere având caracter executoriu. 


Capitolul III. Eliberarea și distribuirea sumelor 
realizate prin urmărirea silită 


Secţiunea 1. Dispoziţii generale 


Art. 863. Eliberarea sumei. Dacă există un singur creditor urmăritor, după 
reținerea cheltuielilor de executare, când este cazul, suma de bani realizată prin 
urmărirea silită se eliberează acestuia până la acoperirea integrală a drepturilor 
sale, iar suma rămasă disponibilă se predă debitorului. 


COMENTARIU 


Ultima etapă a urmăririi silite indirecte o reprezintă eliberarea și distribuirea sumelor. 

Dispoziţiile legale prevăd distincţii între situaţia în care la executarea silită a participat 
un singur creditor (în acest caz vorbim de eliberarea sumelor) şi cea în care la executarea 
silită au participat mai mulţi creditori sau au intervenit în cursul procesului, principiul 
fiind prevăzut în art. 863, potrivit cu care suma de bani realizată prin urmărirea silită se 
eliberează creditorului urmăritor până la acoperirea integrală a drepturilor sale, iar suma 
rămasă disponibilă se predă debitorului (vorbim, practic, de distribuirea sumelor!!! rezul- 
tate din executare). 

Cheltuielile de executare se rețin primele din suma obţinută prin urmărirea silită. 

Ordinea eliberării sumei rezultate din urmarirea silită urmează regula potrivit căreia 
cheltuielile aferente executării silite sunt primele reţinute, ulterior creanţa creditorului, 
iar în ipoteza în care există o diferenţă între suma obţinută din urmărire și creanța credi- 
torului, această diferenţă va fi remisă debitorului. 


1! A se vedea și /. Gârbuleţ, A. Stoica, op. cit., p. 175. 

Art. 864. Rangul creanţelor cu preferință generală. (1) În cazul în care 
urmărirea silită a fost pornită de mai mulți creditori sau când, până la eliberarea 
sau distribuirea sumei rezultate din executare, au depus şi alți creditori titlurile 
lor, executorul judecătoresc procedează la distribuirea sumei potrivit următoarei 
ordini de preferință, dacă legea nu prevede altfel: 

a) creantele reprezentând cheltuieli de judecată, pentru măsuri asigurătorii 
sau de executare silită, pentru conservarea bunurilor al căror preţ se distribuie, 
orice alte cheltuieli făcute în interesul comun al creditorilor, precum şi creantele 
născute împotriva debitorului pentru cheltuielile efectuate cu ocazia îndeplinirii 
condițiilor sau formalităţilor prevăzute de lege pentru dobândirea dreptului asu- 
pra bunului adjudecat şi înscrierea acestuia în registrul de publicitate; 

b) cheltuielile de înmormântare a debitorului, în raport cu condiţia şi starea 
acestuia; 

c) creanţele reprezentând salarii şi alte datorii asimilate acestora, pensiile, 
sumele cuvenite şomerilor, potrivit legii, ajutoarele pentru întreținerea şi îngriji- 
rea copiilor, pentru maternitate, pentru incapacitate temporară de muncă, preve- 
nirea îmbolnăvirilor, refacerea sau întărirea sănătăţii, ajutoarele de deces, acor- 
date în cadrul asigurărilor sociale, precum şi creantele reprezentând obligația de 
reparare a pagubelor cauzate prin moarte, vătămarea integrității corporale sau a 
sănătăţii; 

d) creantele rezultând din obligația legală de întreținere, alocatii pentru copii 
sau obligația de plată a altor sume periodice destinate asigurării mijloacelor de 
existenţă; 

e) creantele fiscale provenite din impozite, taxe, contribuții şi din alte sume 
stabilite potrivit legii, datorate bugetului de stat, bugetului asigurărilor sociale 
de stat, bugetelor locale şi bugetelor fondurilor speciale; 

f) creantele rezultând din împrumuturi acordate de stat; 

g) creantele reprezentând despăgubiri pentru repararea pagubelor pricinuite 
proprietății publice prin fapte ilicite; 

h) creantele rezultând din împrumuturi bancare, din livrări de produse, pre- 
stări de servicii sau executări de lucrări, precum şi din chirii sau arenzi; 

i) creanţele reprezentând amenzi cuvenite bugetului de stat sau bugetelor 
locale; 

j) alte creanţe. 

(2) Dispoziţiile privind subrogaţia legală rămân aplicabile în folosul celui care 
achită oricare dintre creantele prevăzute la alin. (1). 

(3) În cazul creanţelor care au aceeaşi ordine de preferință, dacă legea nu pre- 
vede altfel, suma realizată se repartizează între creditori proporțional cu creanța 
fiecăruia. 


COMENTARIU 


Dispoziţiile art. 864 reiau și modifică sau, după caz, completează dispoziţiile art. 563 
CPC 1865, stabilind ordinea distribuirii sumei rezultate din urmărirea silită pentru situa- 
tiile în care fie urmărirea silită a fost începută de mai mulţi creditori, fie alţi creditori au 
depus la dosarul de executare titlurile lor împotriva debitorului până la momentul elibe- 
rării sau distribuirii sumei rezultate din urmărirea silită. 

Anterior stabilirii ordinii de preferinţă, executorul trebuie să determine dacă printre 
creditorii urmăritori nu există persoane care să dețină asupra imobilului vândut dreptul 
de gaj, ipotecă sau alte drepturi de preferinţă, întrucât aceștia urmează a fi plătiţi cu 
prioritate, conform art. 866 NCPC, chiar anterior creditorilor prevăzuţi în cuprinsul dispo- 
zițiilor art. 864 alin. (1) lit. c)®. 

Prin raportare la prevederile art. 863 NCPC, și în această situație, a existenţei mai 
multor creditori (deci nu doar în cazul creditorului unic), cheltuielile aferente executării 
silite, precum și cele făcute pentru măsurile asigurătorii, pentru conservarea bunurilor 
al căror preţ se distribuie, orice alte cheltuieli făcute în interesul comun al creditorilor, 
precum și creanţele născute împotriva debitorului pentru cheltuielile efectuate cu ocazia 
îndeplinirii condiţiilor sau formalităţilor prevăzute de lege pentru dobândirea dreptului 
asupra bunului adjudecat și înscrierea acestuia în registrul de publicitate au caracter pri- 
oritar în raport de alte creanţe sau cheltuieli. 

Dispoziţiile art. 864 stabilesc ordinea de preferință a distribuirii sumelor rezultate 
din urmărirea silită în măsura în care în cadrul aceleiași executări silite s-au efectuat 
cheltuieli sau au rezultat creanţe de natură diferită care sunt imputabile debitorului 
urmărit. Aceasta ordine de preferință are drept rațiune ocrotirea anumitor creanţe din 
considerente de ordin umanitar sau social-economic”. 

În ipoteza în care ordinea de preferință nu este respectată, actul de executare al 
executorului care stabileşte această ordine poate fi atacat pe calea contestaţiei la exe- 
cutarelil. 

În situaţia în care anumite cheltuieli sau creanţe au aceeași ordine de preferință, fie- 
care dintre creditori va primi suma de bani stabilită proporțional cu creanţța pe care o 
deţine. Cu alte cuvinte, dacă suma rezultată din urmărirea silită nu ar fi suficientă decât 
pentru acoperirea unei singure creanţe/cheltuieli aparținând creditorilor de același rang, 
aceasta va fi divizată și stabilită prin raportare la creanţa fiecăruia, astfel încât fiecare din- 
tre creditori va primi o sumă de bani, chiar dacă aceasta nu reprezintă îndestularea în 
întregime a tuturor creditorilor. 

În materia eliberării și distribuirii sumelor realizate din urmărirea silită, trebuie avute 
în vedere și dispozițiile art. 169 C. muncii, care statuează faptul că nicio reținere din sala- 
riu nu poate fi operată, în afara cazurilor și condiţiilor prevăzute de lege. De asemenea, 
reținerile cu titlu de daune cauzate angajatorului nu pot fi efectuate decât dacă datoria 
salariatului este scadentă, lichidă și exigibilă și a fost constatată ca atare printr-o hotărâre 
judecătorească definitivă. În cazul pluralităţii de creditori ai salariatului, va fi respectată 
următoarea ordine: 

a) obligaţiile de întreţinere, conform Codului civil; 

b) contribuțiile și impozitele datorate către stat; 

c) daunele cauzate proprietății publice prin fapte ilicite; 

d) acoperirea altor datorii. 

Reţinerile din salariu cumulate nu pot depăși în fiecare lună jumătate din salariul net. 

De asemenea, O.G. nr. 42/1997 privind transportul maritim și pe căile navigabile inte- 
rioare, republicată, stabilește în cuprinsul art. 93 și art. 109 ordinea de repartizare a 
cheltuielilor rezultate din executare; astfel, documentele de confirmare a operaţiunilor 
de salvare a navelor și/sau de limitare a efectelor cazurilor prevăzute la art. 90 alin. (2), 


1 în acelaşi sens, M. Tăbârcă, Gh. Buta, op. cit., p. 1470. 
2) £, Oprina, op. cit., p. 609. 
3! Ibidem. 

aflate în pericol pe mare, în apele naţionale navigabile sau în porturile românești, întoc- 
mite de căpitănia de port și însoţite de calculele justificative privind cheltuielile oca- 
zionate de efectuarea acestor operațiuni, precum și cele privind paza și administrarea 
bunurilor salvate constituie titlu executoriu. Executarea acestui titlu de către unitatea 
creditoare se face cu prioritate înaintea oricărei alte creanţe. De asemenea, conform 
prevederilor art. 109 din același act normativ, „documentele de confirmare a operațiu- 
nilor de scoatere a epavelor, de ranfluare a navelor scufundate sau eşuate, de scoatere a 
bunurilor scufundate, de curăţare a albiei, precum și de limitare și îndepărtare a conse- 
cinţelor, întocmite de căpitănia de port și însoțite de calculele justificative privind chel- 
tuielile ocazionate de efectuarea acestor operaţiuni, precum și cele privind paza și admi- 
nistrarea bunurilor salvate constituie titlu executoriu. Executarea acestui titlu de către 
unitatea creditoare se face cu prioritate înaintea oricărei alte creanţe”. 

În sistemul francez, ordinea de preferință este de mai multe feluri. Astfel, există o 
ordine consensuală, care se desfășoară fără intervenţia judecătorului, o ordine amiabilă, 
care constă în acordul tuturor creditorilor înscriși, iar intervenţia judecătorului este una 
suplă, o ordine judiciară, în cadrul căreia participă creditorii care au convenit asupra 
ordinii amiabile, procedură ce se desfășoară sub autoritatea unui judecător, și o ordine 
de audienţă, care de fapt este o procedură simplificată a ordinii judiciare, întrucât constă 
în înscrierea a mai puţin de patru creditori". 


Art. 865. Declararea creanţelor statului. (1) În termen de 15 zile de la înce- 
perea executării silite, potrivit legii, orice creditor poate cere statului sau unită- 
ților administrativ-teritoriale să declare creanţele lor privilegiate. Această cerere 
va fi înscrisă în registrele de publicitate numai dacă se depune dovada notificării 
făcute organelor fiscale teritoriale. 

(2) În termen de 30 de zile de la notificare, statul sau unitatea administrativ- 
teritorială trebuie să declare şi să înscrie valoarea creanţei sale. 

(3) Nerespectarea obligaţiei prevăzute la alin. (1) are ca efect pierderea prefe- 
rinței în raport cu creditorii care au solicitat declarația. 


COMENTARIU 


Sub aspectul creanţelor pe care statul le deține împotriva debitorului, orice creditor 
al acestuia poate solicita statului sau unităţilor administrativ-teritoriale să își declare cre- 
anţele privilegiate. 

Solicitarea creditorului trebuie să îmbrace forma unei notificări. Dovada formulării şi 
trimiterii notificării permite înscrierea cererii în registrele de publicitate. 

Termenul prin care creditorii debitorului pot cere statului sau unității administrativ- 
teritoriale să declare creanţele lor privilegiate este de 15 zile de la momentul începerii 
urmăririi silite. 

Statul sau unităţile administrativ-teritoriale au la dispoziţie 30 de zile de la momentul 
primirii notificării de la creditor să își declare și să își înscrie creanta. 

Sancţiunea aplicabilă în ipoteza în care statul sau unitatea administrativ-teritorială 
nu se conformează înscrierii creanţei lor este aceea a pierderii rangului preferențial în 
raport cu creditorii care au solicitat declarația în vederea înscrierii acestei creanţe. 


H M. Donnier, J.B. Donnier, Voies d'exécution et procedures de distribution, 7° éd., Litec, Paris, 2003, citați în 
I. Gârbuleţ, A. Stoica, op. cit., nota de subsol nr. 2, p. 175. 

Art. 866. Rangul creanţelor garantate. Dacă există creditori care, asupra 
bunului vândut, au drepturi de gaj, ipotecă sau alte drepturi de preferință con- 
servate, în condițiile prevăzute de lege, la distribuirea sumei rezultate din vân- 
zarea bunului, creantele lor vor fi plătite înaintea creanţelor prevăzute la art. 864 
alin. (1) lit. c). 


COMENIARIU 


Articolul 866 reia prevederile fostului art. 564 CPC 1865, instituind o excepție de la 
ordinea de preferință statuată în cuprinsul art. 864 NCPC, în sensul că, în ipoteza existenţei 
unor creditori care deţin un drept de gaj, ipotecă sau alte drepturi de preferinţă asupra 
bunului vândut, creantele acestora se vor achita înaintea celor din art. 864 alin. (1) lit. c). 

Cu alte cuvinte, creditorul gajist, ipotecar sau privilegiat își va îndestula creanţa cu 
prioritate, anterior creanţelor reprezentând salarii și alte datorii asimilate acestora, pen- 
sii, sume cuvenite somerilor, potrivit legii, ajutoare pentru întreţinerea și îngrijirea copi- 
ilor, pentru maternitate, pentru incapacitate temporară de muncă, prevenirea îmbolnă- 
virilor, refacerea sau întărirea sănătăţii, ajutoare de deces, acordate în cadrul asigurărilor 
sociale, precum și creanţelor reprezentând obligaţia de reparare a pagubelor cauzate 
prin moarte, vătămarea integrității corporale sau a sănătăţii. 

Pentru a avea caracter prioritar, creditorul gajist sau ipotecar trebuie să respecte dis- 
pozițiile de publicitate instituite de Codul civil, în caz contrar devenind incidente preve- 
derile art. 22 NCC, în sensul că, dacă formalitatea de publicitate nu a fost realizată, iar 
aceasta nu era prevăzută de lege cu caracter constitutiv, drepturile, actele, faptele sau 
alte raporturi juridice supuse publicităţii sunt inopozabile terţilor, afară de cazul în care 
se dovedește că aceștia le-au cunoscut pe altă cale. 

Având în vedere caracterul de excepţie al art. 866, textul este de strictă interpretare, 
astfel încât ordinea de preferinţă nu se schimbă şi în privinţa creanţelor menţionate în 
cuprinsul art. 864 alin. (1) NCPC, altele decât lit. c)™. 


Art. 867. Rangul creanţelor accesorii. Dobânzile şi penalitățile sau alte ase- 
menea accesorii ale creanţei principale vor urma ordinea de preferinţă a acestei 
creante. 


COMENTARIU 


Dobânzile, penalitățile, precum și alte asemenea accesorii derivând din creanta prin- 
cipală urmează ordinea de preferinţă a creanţei principale, potrivit principiului acceso- 
rium sequitur principale, textul art. 867 constituind o aplicaţie a acestui principiu. 


Secțiunea a 2-a. Distribuirea sumei rezultate 
din vânzarea bunurilor urmărite 


Art. 868. Termenul de depunere a titlurilor de creanță. (1) Dacă există mai 
mulți creditori urmăritori sau intervenienţi, suma rezultată din vânzare se distri- 
buie acestora potrivit ordinii de preferință prevăzute la art. 864-867. 

(2) În acest scop, după depunerea sau consemnarea sumei rezultate din vân- 
zare ori, după caz, de la data când adjudecarea imobilului urmărit a devenit defi- 


1 M. Tăbârcă, Gh. Buta, op. cit., p. 1471. 

nitivă, executorul va fixa de urgență un termen de 10 zile pentru depunerea titlu- 
rilor de creanță. 

(3) Debitorul, creditorii urmăritori, organele fiscale locale, administratorii- 
sechestru, adjudecatarul şi titularii drepturilor şi sarcinilor stinse prin adjudecare, 
despre care executorul a luat cunoştinţă în condiţiile art. 740 ori art. 835 alin. (2), 
vor fi înştiințați din oficiu despre fixarea acestui termen, potrivit dispozițiilor 
privitoare la comunicarea şi înmânarea citațiilor. 

(4) Termenul se va afişa la sediul executorului judecătoresc şi la cel al instan- 
tei de executare cu cel puţin 5 zile înainte de termenul fixat pentru depunerea 
titlurilor de creanţă. Afişarea va fi constatată printr-un proces-verbal care se va 
depune la dosar. 

(5) După expirarea termenului arătat la alin. (4), niciun creditor nu va mai 
putea lua parte la distribuirea sumei obținute din urmărire. 


COMENTARIU 


Având în vedere că textele art. 868-877 NCPC vizează distribuirea sumelor rezultate 
din urmărirea silită, aplicabilitatea lor privește existența unui concurs de creditori fie de 
acelasi rang, fie de rang diferit. Ordinea de preferinţă este cea stabilită în cuprinsul dis- 
poziţiilor art. 864-867. 

Termenul impus de dispoziţiile legale pentru depunerea de către creditori a titlurilor 
lor de creanţă este de 10 zile de la depunerea sau consemnarea sumei rezultate din vân- 
zare ori, după caz, de la data când adjudecarea imobilului urmărit a devenit definitivă. 

încunoștințarea creditorilor, sarcină care incumbă executorului judecătoresc, se va 
realiza diferit, în funcţie de calitatea acestora. Astfel, creditorii urmaăritori, organele fis- 
cale locale, administratorii-sechestru, adjudecatarul și titularii drepturilor și sarcinilor 
stinse prin adjudecare vor fi înştiinţaţi din oficiu de către executorul judecătoresc asupra 
momentului stabilit pentru acest termen, potrivit dispoziţiilor privitoare la comunicarea 
și înmânarea citaţiilor, în timp ce ceilalţi creditori vor lua la cunoștință de termen în urma 
afișării la sediul executorului judecătoresc și la cel al instanţei de executare cu cel puțin 5 
zile înainte de termenul fixat pentru depunerea titlurilor de creanţă. 

Afisarea termenului pentru înscrierea titlului de creanţă va fi constatată printr-un 
proces-verbal, care se va depune la dosarul de executare. 

Având în vedere că art. 868 alin. (5) NCPC stabilește că, după expirarea termenului 
arătat la alin. (4), niciun creditor nu va mai putea lua parte la distribuirea sumei obţinute 
din urmărire, apreciem că termenul este unul de decădere, orice titlu de creanţă depus 
ulterior nemaifiind luat în seamă la distribuirea sumei. 


Art. 869. Depunerea titlurilor de creanţă. (1) În vederea participării la dis- 
tribuire, toți creditorii interesaţi vor trebui să depună la sediul executorului jude- 
cătoresc, în termenul prevăzut la art. 868 alin. (4), titlurile de creanţă, în original 
sau în copie certificată, arătând în mod distinct capitalul, dobânzile şi cheltuielile 
ce le sunt datorate, precum şi, dacă va fi cazul, drepturile de preferință neînscrise 
în cartea funciară sau în alte registre publice. 

(2) Reprezentantul fiscului va depune înscrisurile doveditoare ale creanţelor 
statului sau unităților administrativ-teritoriale la sediul executorului judecătoresc. 

(3) Creditorii care au înființat măsuri asigurătorii asupra bunurilor urmărite, 
pentru a participa la distribuire, vor depune copii certificate de pe acțiune şi de 
pe actul constatator al înființării măsurii asigurătorii. 


COMENTARIU 


Pe lângă titlurile de creanţă, creditorii vor depune în termenul stabilit de dispoziţiile 
art. 868 alin. (4) și înscrisurile aferente titlurilor lor de creanţă. 

Titlurile de creanţă vor fi depuse în original sau în copie certificată. 

Separat de creanţa principală, acolo unde este cazul, creditorii vor menţiona dobân- 
zile și cheltuielile ce le sunt datorate, precum și drepturile de preferinţă neînscrise în car- 
tea funciară sau în alte registre publice. 

Se poate observa că legiuitorul a înțeles să stabilească în sarcina unor creditori de 
rang preferenţial anumite obligaţii, respectiv: 

a) în cazul creanţelor statului sau unităţilor administrativ-teritoriale, reprezentantul 
fiscului va depune la sediul executorului judecătoresc înscrisurile doveditoare ale crean- 
telor statului sau unităţilor administrativ-teritoriale; 

b) în cazul creditorilor care au înființat măsuri asigurătorii asupra bunurilor urmărite, 
se vor depune copii certificate de pe acțiune și de pe actul constatator al înfiinţării măsu- 
rii asigurătorii. 

Sancțiunea care intervine în ipoteza nedepunerii înscrisurilor solicitate este neluarea 
în seamă a titlurilor lor, cu consecinţa neparticipării la distribuirea sumelor rezultate din 
urmărirea silită. 


Art. 870. Creanţele periodice. (1) În cazul în care unul dintre titlurile depuse 
de creditorii urmăritori conţine obligația debitorului de a plăti o sumă de bani 
în mod periodic, iar bunurile rămase în patrimoniul debitorului după efectuarea 
executării sau veniturile sale nu asigură plata în viitor a ratelor datorate, suma 
alocată creditorului se va stabili prin acordul părților, care va prevedea şi modul 
de fructificare a acesteia, iar în lipsa unui acord, executorul va constata acest fapt 
printr-un proces-verbal semnat de el şi de toate părţile prezente. În acest din 
urmă caz, partea interesată va putea sesiza instanța de executare în circumscrip- 
tia căreia se face executarea pentru a stabili suma alocată creditorului, în termen 
de 15 zile de la încheierea procesului-verbal, dacă a fost prezentă, sau de la comu- 
nicarea acestuia de către executor, dacă a lipsit. 

(2) Dacă părțile nu se înțeleg, instanţa de executare va stabili, prin încheiere, 
suma cu care creditorul va participa la distribuirea sumelor realizate prin urmă- 
rire, precum şi modul de fructificare a acesteia, astfel încât ratele datorate să fie 
plătite cu precădere din dobânzile încasate, iar dacă acestea sunt insuficiente, se 
Vor imputa asupra capitalului. Încheierea se dă cu citarea în termen scurt a părți- 
lor şi este supusă numai apelului. 

(3) În cazul în care niciuna din părți nu sesizează instanța de executare în 
termenul arătat la alin. (1), executorul judecătoresc va solicita acesteia stabilirea 
sumei alocate creditorului, cu respectarea dispozițiilor alin. (2). 

(4) Dacă debitorul a decedat şi se constată că, în raport cu numărul moşteni- 
torilor, locul unde aceştia se găsesc, modul în care s-a făcut împărțeala moştenirii 
sau cu alte asemenea împrejurări, plata în rate a creanţelor este greu de realizat, 


GABRIELA RĂDUCAN 393 


http://bibliotecahamangiu.re 29—Novy—2013 


Art. 871 CARTEA V. DESPRE EXECUTAREA SILITĂ 


instanța poate, la cererea creditorului, să procedeze potrivit alin. (1), stabilind 
suma ce se cuvine creditorului, precum şi partea din aceasta pe care o va plăti 
fiecare moştenitor în parte. 


COMENTARIU 


Pentru situațiile în care unul! dintre titlurile depuse de creditorii urmăritori conţine 
obligaţia debitorului de a plăti o sumă de bani în mod periodic, iar bunurile rămase în 
patrimoniul debitorului după efectuarea executării sau veniturile sale nu asigură plata 
în viitor a ratelor datorate, suma alocată creditorului se va stabili prin acordul părţilor. 
Prin urmare, legiuitorul consacră ipoteza soluționării amiabile pentru situaţiile în care o 
obligaţie periodică nu poate fi îndeplinită pe viitor de debitor din cauza lipsei fondurilor 
în patrimoniul acestuia. 

Totuși, în caz de neînțelegere, executorul va constata acest fapt printr-un proces- 
verbal semnat de el și de toate părțile prezente, caz în care partea interesată va putea 
sesiza instanţa de executare în circumscripţia căreia se face executarea pentru a stabili 
suma alocată creditorului, în termen de 15 zile de la încheierea procesului-verbal, dacă a 
fost prezentă, sau de la comunicarea acestuia de către executor, dacă a lipsit. 

Nerespectarea termenului de 15 zile de către partea interesată nu atrage automat 
decăderea părții din acest drept, întrucât executorul judecătoresc va solicita instanţei 
stabilirea sumei alocate creditorului, cerând, totodată, ca ratele datorate să fie plătite cu 
precădere din dobânzile încasate, iar dacă acestea sunt insuficiente, să se impute asupra 
capitalului. 

În literatura de specialitate s-a arătat că, pentru ca instanţa de executare să poată fi 
sesizată în condiţiile amintite mai sus, simpla depunere a unui titlu din care să rezulte 
că debitorul a fost obligat la plata unei sume de bani periodic nu este suficientă, fiind 
necesar ca bunurile ramase în patrimoniul debitorului după executarea efectuată pen- 
tru plata unor rate sau veniturile sale să nu fie suficiente pentru a asigura în viitor plata 
ratelor datoratel!l. 

Încheierea prin care instanţa va stabili cuantumul și modul de plată a ratelor în viitor 
se va da cu citarea în termen scurt a părţilor și este supusă numai apelului. 

La stabilirea sumei globale se va avea în vedere partea de creanţă realizată până la 
momentul respectiv”! 

Pentru ipoteza în care debitorul a decedat şi se constată că, în raport cu numărul 
moștenitorilor, locul unde aceștia se găsesc, modul în care s-a făcut împărţeala moșteni- 
rii sau în raport de alte circumstanţe, plata în rate a creanţelor este dificil de realizat, la 
cererea creditorului, instanţa de executare poate proceda potrivit art. 870 alin. (1) NCPC, 
stabilind suma ce se cuvine creditorului, precum și partea din aceasta pe care o va plăti 
fiecare moștenitor în parte. 


Art. 871. Încetarea curgerii dobânzilor. De la data fixată pentru depunerea 
titlurilor de creanţă, dobânzile creanţelor creditorilor urmăritori trecute în proiec- 
tul de distribuire încetează de a mai fi în sarcina debitorului urmărit, chiar în caz 
de convenție contrară. Dacă instituția de credit la care s-au depus ori consemnat 


H M. Tăbârcă, Gh. Buta, op. cit., p. 1472. 
12 Ibidem. 

aceste sume plăteşte dobânzi, creditorii nu vor avea drept decât la dobânzile ce 
se plătesc de instituția de credit la care s-au depus ori consemnat acele sume. 


COMENTARIU 


Dispoziţiile art. 871 prevăd momentul până la care dobânzile aferente creanţelor 
principale încetează a mai fi stabilite în sarcina debitorului urmărit, și anume de la data 
la care executorul judecătoresc stabilește depunerea titlurilor de creanţă. 

Chiar dacă părțile stabilesc prin convenţie ca dobânzile să fie imputate debitorului 
urmărit și ulterior datei depunerii titlurilor de creanță, o astfel de convențţie/clauză, în 
ipoteza în care ar fi stipulată în contract, nu va produce niciun efect în raport de dispoziţi- 
ile art. 871, care statuează în mod imperativ asupra termenului final până la care acestea 
pot fi imputate debitorului, respectiv data depunerii titlurilor de creanţă. 

Pentru ipoteza în care sumele rezultate din urmărirea silită au fost depuse la o insti- 
tuţie de credit care, pentru perioada în care se găsesc consemnate la aceasta, acordă 
dobândă, ea va putea fi distribuită creditorilor. Deşi dispoziţiile art. 370 NCPC nu prevăd, 
apreciem că dobânda repartizată creditorilor va fi stabilită în raport de cuantumul crean- 
tei fiecăruia dintre ei, în caz contrar putându-se ajunge la o îmbogăţire fără justă cauză. 


Art. 872. Interdicţia popririi. (1) Sumele rezultate din valorificarea bunu- 
rilor urmărite şi cele consemnate la dispoziția executorului nu pot fi poprite de 
către creditorii debitorului sau ai adjudecatarului. 

(2) Se va putea înființa poprire numai asupra sumelor atribuite creditorilor 
sau debitorului prin procesul-verbal de distribuire. 


COMENTARIU 


În această fază finală a executării silite, creditorii debitorului sau, după caz, creditorii 
adjudecatarului nu pot popri sumele rezultate din valorificarea bunurilor urmărite și cele 
consemnate la dispoziția executorului, singura poprire ce se va putea înfiinţa fiind aceea 
asupra sumelor atribuite creditorilor sau debitorului prin procesul-verbal de distribuire 
întocmit potrivit dispoziţiilor art. 873 NCPC. 


Art. 873. Întocmirea proiectului de distribuire. (1) În termen de 5 zile de 
la expirarea termenului pentru depunerea titlurilor de creanţă, executorul va 
întocmi proiectul de distribuire a sumelor, potrivit ordinii de preferință prevă- 
zute la art. 864-867, iar dacă printre creditorii urmăritori şi interveniențţi se află şi 
creditori care au intervenit tardiv, după expirarea termenului prevăzut la art. 690, 
creantele acestora vor fi alocate asupra părții din suma rămasă după îndestularea 
drepturilor creditorilor urmăritori şi a celor care au intervenit în timp util. 

(2) În cazul în care imobilele grevate de o ipotecă colectivă au fost vândute 
împreună, creanţa garantată cu o astfel de ipotecă va fi repartizată, la cererea cre- 
ditorilor cu rang posterior, asupra imobilelor adjudecate, proporțional cu prețul 
obținut pentru fiecare imobil în parte, iar dacă sunt creanţe ipotecare anterioare, 
proporţional cu restul de preţ ce a rămas de la fiecare imobil, după ce s-au acope- 
rit creantele cu rang anterior ipotecii colective. 

(3) Creanţele cu termen şi cele condiționale vor fi repartizate după rangul lor, 
ca şi cum ar fi pure şi simple, cu mențiunea că ele vor fi plătite numai potrivit 
regulilor prevăzute la art. 880 şi 881. 

(4) Creanţele care nu pot fi valorificate decât după executarea bunurilor unui 
codebitor principal vor fi trecute ca socotite sub condiţie suspensivă. 

(5) Titularii drepturilor de uzufruct, uz, abitație şi servitute, stinse prin adju- 
decare, vor fi trecuți în ordinea înscrierii cu valoarea acestor drepturi înscrise în 
cartea funciară, iar dacă nu este înscrisă, cu valoarea determinată potrivit art. 836 
alin. (2), care poate fi contestată în condițiile art. 874 alin. (2). 

(6) Creditorul unei rente pe viaţă sau altei creanţe periodice va fi trecut în 
ordinea înscrierii în cartea funciară, cu o sumă ale cărei dobânzi anuale să fie 
suficiente pentru a asigura plata ratelor rentei. 


COMENTARIU 


În termen de 5 zile de la expirarea termenului de înscriere a titlului de creanță, execu- 
torul va întocmi un proiect de distribuire a sumelor rezuitate din urmărirea silită. 

În cuprinsul proiectului de distribuire executorul va avea în vedere calitatea credito- 
rilor înscriși, cuantumul creanţei fiecăruia, precum și ordinea de preferință. Prin rapor- 
tare la art. 864 și urm. NCPC, în ordinea stabilită de legiuitor, vor participa la distribuirea 
sumelor creditorii ale căror creanţe: 

— reprezintă cheltuieli de judecată, pentru măsuri asigurătorii sau de executare silită, 
pentru conservarea bunurilor al căror preţ se distribuie, orice alte cheltuieli făcute în 
interesul comun al creditorilor, precum și născute împotriva debitorului pentru cheltuie- 
lile efectuate cu ocazia îndeplinirii condițiilor sau formalităţilor prevăzute de lege pentru 
dobândirea dreptului asupra bunului adjudecat și înscrierea acestuia în registrul de 
publicitate; 

— reprezintă cheltuieli de înmormântare a debitorului, în raport cu condiţia și starea 
acestuia; 

— reprezintă salarii și alte datorii asimilate acestora, pensii, sume cuvenite șomerilor, 
potrivit legii, ajutoare pentru întreţinerea și îngrijirea copiilor, pentru maternitate, pen- 
tru incapacitate temporară de muncă, prevenirea îmbolnăvirilor, refacerea sau întărirea 
sănătăţii, ajutoare de deces, acordate în cadrul asigurărilor sociale, precum și obliga- 
ţia de reparare a pagubelor cauzate prin moarte, vătămarea integrităţii corporale sau a 
sănătăţii; 

— rezultă din obligaţia legală de întreţinere, alocaţii pentru copii sau obligaţia de plată 
a altor sume periodice destinate asigurării mijloacelor de existenţă; 

— reprezintă creanţe fiscale provenite din impozite, taxe, contribuții și din alte sume 
stabilite potrivit legii, datorate bugetului de stat, bugetului asigurărilor sociale de stat, 
bugetelor locale și bugetelor fondurilor speciale; 

— rezultă din împrumuturi acordate de stat; 

— reprezintă despăgubiri pentru repararea pagubelor pricinuite proprietății publice 
prin fapte ilicite; 

— rezultă din împrumuturi bancare, din livrări de produse, prestări de servicii sau exe- 
cutări de lucrări, precum și din chirii sau arenzi; 

— reprezintă amenzi cuvenite bugetului de stat sau bugetelor locale; 

— reprezintă alte creanţe. 

De asemenea, creditorii gajisti, ipotecari sau privilegiați își vor îndestula creanţa 
cu prioritate, anterior creanţelor reprezentând salarii și alte datorii asimilate acestora, 
pensii, sume cuvenite somerilor, potrivit legii, ajutoare pentru întreţinerea și îngrijirea 
copiilor, pentru maternitate, pentru incapacitate temporară de muncă, prevenirea 
îmbolnăvirilor, refacerea sau întărirea sănătăţii, ajutoare de deces, acordate în cadrul 
asigurărilor sociale, precum și creanţelor reprezentând obligaţia de reparare a pagubelor 
cauzate prin moarte, vătămarea integrităţii corporale sau a sănătății. 

Dacă există creditori care au intervenit după termenul stabilit de către executor pen- 
tru valorificarea, în oricare dintre modalitățile prevăzute de lege ori convenite de părți, 
a bunurilor mobile sau imobile urmărite, creanţele acestora vor fi alocate asupra părții 
din suma rămasă după îndestularea drepturilor creditorilor urmăritori şi a celor care au 
intervenit în intervalul de timp stabilit de executorul judecătoresc. 

Creanţțele cu termen și cele condiționale vor fi repartizate după rangul lor, ca şi cum 
ar fi pure și simple, însă vor fi plătite cu respectarea regulilor stabilite de art. 880-881 
NCPC, respectiv: 

a) dacă creanţa este afectată de un termen suspensiv, aceasta se va plăti, chiar dacă 
termenul nu s-a împlinit; când o astfel de creanță este fără dobândă, plata înainte de ter- 
men nu se va face decât dacă se scade dobânda cuvenită până la împlinirea termenului; 
dacă însă creditorul nu este de acord să se facă scăderea, creanta sa se va consemna la 
unitatea prevăzută de lege, pentru a fi eliberată la împlinirea termenului; 

b) atunci când condiţia este rezolutorie, nu se va putea elibera creditorului suma 
cuvenită, decât dacă acesta va da o cauţiune sau va constitui o ipotecă în favoarea celor 
care ar trebui să se folosească de această sumă în cazul îndeplinirii condiţiei; 

c) dacă însă condiţia este suspensivă, suma cuvenită creditorului va fi distribuită cre- 
ditorilor care vin după acesta, dacă vor da o cauţiune sau vor constitui o ipotecă pentru 
a garanta restituirea sumei primite în caz de îndeplinire a condiţiei. 

d) pentru situațiile în care creanta este afectată unei condiţii rezolutorii sau suspen- 
sive și creditorii nu depun cauţiunea sau nu constituie o ipotecă, suma se va consemna 
la unitatea prevăzută de lege până la îndeplinirea condiţiei rezolutorii sau suspensive. 


Art. 814. Afişarea proiectului de distribuire. (1) Proiectul de distribuire va 
fi comunicat debitorului şi creditorilor care şi-au depus titlurile de creanță, potri- 
vit dispozițiilor privitoare la comunicarea şi înmânarea citațiilor. 

(2) Ei vor fi citați cu menţiunea expresă că, sub sancţiunea decăderii, în termen 
de 5 zile de la data comunicării, pot formula, în scris, obiecțiuni la proiectul de 
distribuire. 

(3) În lipsa obiecţiunilor în termenul arătat la alin. (2), proiectul de distribuire 
devine definitiv. 

(4) În caz de obiecțiune, executorul va convoca în scris debitorul şi toți credi- 
torii în vederea unei eventuale concilieri, care va avea loc la sediul executorului 
în termen de cel mult 15 zile de la data primirii ultimei contestaţii. 


COMENTARIU 


Proiectul de distribuire urmează regulile comunicării și înmânării citațiilor, acesta 
fiind comunicat atât debitorului, cât și creditorilor care au depus titlurile lor de creanţă. 

În termen de 5 zile de la primirea proiectului de distribuire, aceștia au posibilitatea 
de a formula obiecțiuni. Termenul de 5 zile pentru formularea obiecțiunilor este prevăzut 
sub sancţiunea expresă a decăderii. 

În cazul în care se formulează obiecţiuni, executorul va convoca în scris debitorul și 
toţi creditorii în vederea unei eventuale concifieri, procedură care are caracter de noutate 
în această materie. Concilierea se va desfășura la sediul executorului judecătoresc, în 
termen de 15 zile de la data la care a fost primită ultima obiecțiune la proiectul de distri- 
buire a sumelor rezultate din urmărirea silită, iar regulile desfășurării acestei proceduri, 
precum și efectele juridice pe care le produce sunt reglementate expres de art. 875 
NCPC. 

În ipoteza în care nu se formulează nicio obiecţiune la proiectul de distribuire, acesta 
devine definitiv. 


Art. 875. Încercarea de conciliere. Efecte. (1) Dacă la termenul fixat în vede- 
rea concilierii, debitorul sau creditorii care au formulat obiecțiuni nu mai stăruie 
în menținerea lor sau se ajunge la un acord privind modul de distribuire, execu- 
torul va lua act de acordul realizat şi va dispune repartizarea sumelor potrivit 
acestei înțelegeri, care va fi consemnată într-un proces-verbal semnat de executor 
şi de toate persoanele prezente. 

(2) Dacă nu se ajunge la un acord, iar cei care au formulat obiecțiuni stăruie în 
menţinerea lor, executorul va încheia un proces-verbal în care se vor consemna 
obiecțiile celor prezenţi, semnat de el şi de cei prezenți. 

(3) Cel nemulțumit de proiectul de distribuire poate introduce contestaţie 
în termen de 5 zile de la data întocmirii procesului-verbal prevăzut la alin. (2). 
Contestaţia suspendă de drept plata creanţei sau a părții din creanta contestată. 
La primul termen la care părțile au fost legal citate, instanța este obligată să se 
pronunţe asupra menținerii sau, după caz, a înlăturării suspendării. Instanţa se 
pronunţă prin încheiere, care poate fi atacată numai cu apel, în termen de 5 zile 
de la pronunțare. Apelul nu suspendă de drept executarea încheierii atacate. 

(4) Debitorul sau creditorii care nu s-au prezentat la termenul arătat la 
alin. (1) sunt consideraţi că au renunţat la obiecțiunile formulate, fiind decăzuţi 
din dreptul de a face contestaţie la executare. 


COMENTARIU 


1. Concilierea. Concilierea efectuată la sediul executorului judecătoresc are natura 
unei proceduri prealabile, anterioară introducerii contestaţiei la executare care poate 
fi formulată de către partea nemulțumită de modalitatea de distribuire a sumelor con- 
semnată în proiectul de distribuire. Prin urmare, exceptând ipoteza unei eventuale cereri 
de repunere în termen (care este posibilă, având în vedere natura termenului) în care 
cel nemulţumit de distribuire să arate motivele temeinice care l-au împiedicat să obiec- 
teze în termenele prevăzute de lege, formularea unei contestaţii la executare fără ca în 
prealabil să fi fost făcute obiecţiuni la proiectul de distribuire rămâne fără efect, pentru 
că instanţa de executare învestită astfel va trebui să constate decăderea contestatorului 
din dreptul de a se mai plânge împotriva proiectului de distribuire, care, potrivit art. 874 
alin. (3) NCPC, devine definitiv. 

Această soluţie credem că se impune și din interpretarea coroborată a art. 874 
alin. (2) cu art. 875 alin. (2) și alin. (3) teza | NCPC. Astfel, art. 875 alin. (2) se referă la 
„cei care au formulat obiecţiuni” și care „stăruie în menţinerea lor” (credem că este 
vorba de obiecțiunile formulate în condiţiile art. 874), obiecţiuni care vor fi menţionate 
în procesul-verbal încheiat de executorul judecătoresc cu ocazia concilierii, iar cel care 
nu este de acord cu proiectul de distribuire, rămas practic în forma inițială (pentru că nu 
ne aflăm în ipoteza primului alineat al art. 875, când se ajunge la un acord, dimpotrivă), 
care a generat invitația la conciliere, are deschisă calea contestației la executare într-un 
termen special de 5 zile, care curge de la data întocmirii procesului-verbal arătat la 
art. 875 alin. (2). 

Altfel spus, în opinia noastră, calea contestatiei la executare nu este deschisă și celor 
care nu au făcut inițial obiecțiuni în termenul indicat expres, sub sancţiunea decăderii, 
de art. 874 alin. (2) NCPC, dar care își prezintă nemulţumirile pentru întâia dată direct în 
ședința de conciliere prevăzută la art. 875 din același cod. 

Situaţiile care se pot ivi în urma procedurii de conciliere efectuate la sediul executo- 
rului judecătoresc diferă în funcţie de atitudinea părţilor din acest moment, astfel: 

a) executorul va lua act de acordul realizat și va dispune repartizarea sumelor potrivit 
înţelegerii părților, pentru ipotezele în care: 

— debitorul sau creditorii care au formulat obiecţiuni nu mai stăruie în menţinerea 
lor; 

— se ajunge la un acord privind modul de distribuire a sumelor rezultate din urmări- 
rea silită; 

b) executorul va încheia un proces-verbal în care va consemna obiecțiile celor pre- 
zenţi, semnat de el și de cei prezenţi, pentru situaţiile în care: 

— nu se ajunge la un acord; 

— cei care au formulat obiecţiuni insistă în susţinerea acestora. 

Pentru situaţiile în care partea care a formulat obiecțiuni nu se prezintă la termenul 
stabilit de executorul judecătoresc pentru conciliere, se va considera că a renunţat la 
obiecțiunile formulate. 


2. Contestaţia privind proiectul de distribuire. După întocmirea procesului-verbal de 
conciliere de către executorul judecătoresc, în care vor fi consemnate concluziile aces- 
tuia, partea nemulțumită de proiectul de distribuire poate introduce contestaţie în ter- 
men de 5 zile. 

Nu pot formula contestaţie persoanele care au avut obiecțiuni la proiectul de dis- 
tribuire, însă nu s-au prezentat la termenul stabilit de executorul judecătoresc pentru 
conciliere, deoarece absenţa lor echivalează practic cu o desistare de obiecţiunile iniţial 
formulate, care s-ar putea încadra în teza primului alineat al art. 875 NCPC, care, între 
altele, se referă la situaţia în care „debitorul sau creditorii care au formulat obiecțiuni nu 
mai stăruie în menţinerea” lor. Aceasta, desigur, sub rezerva de a arăta ulterior o împie- 
dicare mai presus de voinţa lor, care a determinat absenţa la termenul fixat pentru con- 
ciliere. 

În cazul în care se formulează contestaţie la executare privind proiectul de distribuire, 
sesizarea instanţei cu această cerere determină suspendarea de drept a plăţii creanţei 
sau a părţii din creanţa contestată. Această suspendare se acordă ope legis, fără a putea 
fi condiţionată de depunerea vreunei cautiuni. Practic, obiectul unei astfel de contestaţii 
îl constituie modalitatea în care executorul judecătoresc a efectuat distribuirea, iar nu 
executarea silită însăși. 

Totuși, la primul termen la care părţile au fost legal citate, instanţa este obligată să se 
pronunţe asupra menţinerii sau, după caz, a înlăturării suspendării, măsura fiind lăsată 
la aprecierea sa, instanța fiind în măsură să aprecieze în funcţie de circumstanţele con- 
crete ale fiecărei speţe în parte, făcând, implicit, o evaluare a riscurilor pe care le-ar 
putea aduce ridicarea măsurii suspendării, mai înainte de rezolvarea diferendului legat 
de proiectul de distribuire. Accentuăm însă faptul că aprecierea asupra menţinerii sau 
nu a măsurii suspendării nu trebuie făcută de instanţă în corelare directă cu temeinicia 
sau netemeinicia obiecțiunilor care au generat contestaţia la executare, deoarece raţio- 
namentul instanţei în acest caz nu trebuie să meargă doar pe aparenţa de drept. 

Instanţa se pronunţă asupra măsurii suspendării printr-o încheiere, care poate fi ata- 
cată numai cu apel, în termen de 5 zile de la pronunțare. Apelul împotriva acestei înche- 
ieri nu suspendă de drept executarea încheierii atacate, însă o cerere de suspendare pro- 
vizorie ar putea fi formulată în condițiile dreptului comun, cu dare de cauţiune. 


Art. 876. Soluționarea contestaţiilor. (1) Toate contestaţiile formulate 
împotriva proiectului de distribuire se judecă de instanța de executare, printr-o 
singură hotărâre, de urgenţă şi cu precădere, cu citarea în termen scurt a părților. 
Hotărârea poate fi atacată numai cu apel în termen de 5 zile de la comunicare. 

(2) Contestatorul a cărui cerere a fost respinsă va răspunde faţă de creditori 
pentru dobânzile ce trec peste acelea prevăzute la art. 871 şi pentru toate prejudi- 
ciile cauzate de întârzierea la plată a sumelor cuvenite. 


COMENTARIU 


Deși pot fi formulate mai multe contestaţii împotriva modului de stabilire și distri- 
buire a sumelor consemnate în proiectul de distribuire, acestea se vor soluţiona printr-o 
singură hotărâre. Aceasta înseamnă că cererile introduse pe rolul instanţei de executare 
de mai multe persoane nemulțumite de proiectul de distribuire trebuie să fie conexate, 
în condiţiile art. 139 NCPC. 

Contestaţiile la distribuirea preţului se judecă de urgență și cu precădere, cu citarea 
în termen scurt a părţilor, având în vedere celeritatea procedurii de executare în general, 
dar şi a fazei finale în care se află executarea. De altfel, urgenţa procedurii este reflectată 
și de termenul de apel foarte scurt, derogator de la termenul de 10 de zile prevăzut de 
art. 650 alin. (3) NCPC. Astfel, sentința dată de instanța de executare asupra contestaţiei 
la executare împotriva proiectului de distribuire nu este supusă decât apelului, în termen 
de 5 zile de la comunicare. 

Prin art. 876 alin. (2), legiuitorul încearcă evitarea unui abuz de drept procesual din 
partea debitorului sau a altor creditori, stabilind expres sancțiuni de ordin pecuniar în 
sarcina aceluia care a formulat contestaţie, iar aceasta a fost respinsă. Astfel, contestatorul 
va răspunde faţă de creditori pentru dobânzile ce trec peste cele prevăzute la art. 871 
NCPC și pentru toate prejudiciile cauzate de întârzierea la plată a sumelor cuvenite (fiind, 
practic, o răspundere civilă delictuală pentru fapta proprie). 


Art. 877. Îndreptarea erorilor de calcul şi a greşelilor materiale. Erorile de 
calcul şi alte greşeli materiale se vor îndrepta de executor, din oficiu ori la cerere, 
făcându-se mențiune despre aceasta în încheierea prin care se dispune eliberarea 
sau, după caz, distribuirea sumei. 

COMENTARIU 


Pentru îndreptarea erorilor de calcul și a greșelilor materiale nu este necesară înves- 
tirea instanței de judecată, acestea urmând a fi îndreptate de câtre executorul judecăto- 
resc fie din oficiu, fie la cerere. 

Despre îndreptarea erorilor de calcul sau, după caz, a erorilor materiale executo- 
rul judecătoresc va face menţiune în cuprinsul încheierii prin care va dispune elibera- 
rea sumei creditorului (pentru situația în care există un singur creditor) sau distribuirea 
sumei (atunci când mai mulţi creditori și-au înscris titlurile lor de creanţă). 


Secţiunea a 3-a. Plata sumei rezultate 
din urmărirea silită 


Art. 878. Condiţii. (1) Dacă prin lege nu se dispune altfel, plata sumei rezul- 
tate din executare se poate dispune numai după expirarea termenului de depu- 
nere a titlurilor de creanţă ori, după caz, la data expirării termenului de formu- 
lare a obiecţiunilor împotriva proiectului de distribuire. 

(2) Executorul se va pronunța asupra plății sumei arătate la alin. (1) prin 
încheiere executorie, dată fără citarea părților. 

(3) Suma rămasă se va elibera debitorului. 


COMENTARIU 


Potrivit primului alineat al art. 878 coroborat cu dispoziţiile art. 868 alin. (2) NCPC, 
plata sumelor rezultate din executarea silită a debitorului urmărit nu va putea fi făcută 
mai înainte de împlinirea termenului de 10 zile de depunere a titlurilor de creanţă, care 
curge de la depunerea sau consemnarea sumei rezultate din vânzare ori, după caz, de 
la data când adjudecarea imobilului urmărit a devenit definitivă. De asemenea, plata 
sumelor rezultate din executarea silită a debitorului urmărit nu va putea fi făcută nici 
mai înainte de data expirării termenului de formulare a obiecţiunilor împotriva proiec- 
tului de distribuire, stabilit potrivit art. 874 NCPC. Efectuarea plăţii va fi consemnată de 
executorul judecătoresc într-o încheiere, dată fără citarea părţilor [este oarecum critica- 
bilă formula legiuitorului, care dispune că „executorul se va pronunta (...) prin încheiere 
executorie, dată fără citarea părţilor”, întrucât creează o confuzie între puterea judecă- 
torească și autoritatea executorului]. 

Termenele la care se referă art. 878 alin. (1) sunt prohibitive, astfel că efectuarea plă- 
ților mai înainte de expirarea acestora atrage nulitatea operaţiunii, la cererea persoanei 
interesate, fiind vorba despre o nulitate necondiționată de existența vreunei vătămaări. 

Momentul plăţii este diferit în funcţie de existenţa unui singur creditor sau a mai 
multora. Astfel, pentru situaţia în care există un singur creditor, plata sumei rezultate din 
executare se poate dispune numai după expirarea termenului de depunere a titlurilor de 
creanţă, iar pentru situaţia unui concurs de creditori, la data expirării termenului de for- 
mulare a obiecțiunilor împotriva proiectului de distribuire. 

Dacă există diferenţă între creanţa creditorului și suma rezultată din executarea silită, 
după reținerea cheltuielilor de executare și a altor asemenea cheltuieli cu caracter prio- 
ritar, după eliberarea sumei reprezentând creanţa creditorului, debitorului i se va elibera 
suma rămasă disponibilă. 

Art. 879. Efectuarea plăţilor. (1) Plăţile vor fi efectuate de către unitatea la 
care au fost depuse sau consemnate sumele rezultate din urmărire, pe baza unei 
dispoziții de plată trimise de executorul judecătoresc. 

(2) Dovada efectuării plăţii va fi comunicată executorului, care o va păstra la 
dosarul executării. 


COMENTARIU 


În ipoteza în care sumele rezultate din urmărirea silită au fost depuse la o unitate 
bancară, aceasta va fi cea care va la va elibera pe cele aferente creanţelor creditorilor, în 
baza unei dispoziţii de plată trimise de executorul judecătoresc. Banca nu poate refuza 
eliberarea sumei prevăzute în dispoziția executorului. 

După eliberarea sumei de bani, dovada plăţii va fi comunicată de către unitatea ban- 
cară executorului, care o va păstra în original la dosarul de executare. La cererea părților 
interesate, executorul judecătoresc trebuie să elibereze copii certificate pentru confor- 
mitate cu originalul de pe actul care face dovada plăţii. 


Art. 880. Plata creanţelor afectate de termen. Dacă creanţa este afectată 
de un termen suspensiv, aceasta se va plăti chiar dacă termenul nu s-a împlinit. 
Când o astfel de creanţă este fără dobândă, plata înainte de termen nu se va face 
decât dacă se scade dobânda cuvenită până la împlinirea termenului. Dacă însă 
creditorul nu este de acord să se facă scăderea, creanta sa se va consemna la uni- 
tatea prevăzută de lege, pentru a fi eliberată la împlinirea termenului. 


COMENTARIU 


Cum termenul suspensiv este cel de a cărui îndeplinire depinde nașterea dreptu- 
lui și a obligaţiei, pendente conditione, suma cuvenită titularului dreptului ar trebui ca, 
de principiu, să nu fie distribuită. Cu toate acestea, art. 880 instituie o derogare de la 
această regulă, dispunând că suma se va plăti „chiar dacă termenul nu s-a împlinit”, însă 
numai condiționat de deducerea dobânzii cuvenite la acea sumă până la împlinirea ter- 
menului, atunci când o astfel de creanţă este fără dobândă. Cu toate acestea, când cre- 
ditorul nu este de acord să deducă dobânda din suma pe care ar dori să o încaseze mai 
înainte, creanţa sa se va consemna la unitatea prevăzută de lege, pentru a fi eliberată la 
împlinirea termenului. 


Art. 881. Plata creanţelor condiţionale. (1) Atunci când condiţia este rezo- 
lutorie, nu se va putea elibera creditorului suma cuvenită, decât dacă acesta va 
da o cauțiune sau va constitui o ipotecă în favoarea celor care ar trebui să se folo- 
sească de această sumă în cazul îndeplinirii condiției. 

(2) Dacă însă condiția este suspensivă, suma cuvenită creditorului va fi dis- 
tribuită creditorilor care vin după acesta, dacă aceştia vor da o cauțiune sau vor 
constitui o ipotecă pentru a garanta restituirea sumei primite în caz de îndepli- 
nire a condiţiei. 

(3) În cazul în care creditorii prevăzuţi la alin. (1) şi (2) nu dau o cauţiune sau 
nu constituie o ipotecă, suma se va consemna la unitatea prevăzută de lege până 
la îndeplinirea condiţiei rezolutorii sau suspensive. 

COMENTARIU 


Condiţia rezolutorie este cea de a cărei îndeplinire depinde stingerea dreptului și 
a obligaţiei. Deși înainte de împlinirea condiţiei (pendente conditione) actul juridic sub 
condiție rezolutorie se comportă ca și cum ar fi un act pur și simplu, neafectat de moda- 
lități, astfel încât obligaţiile debitorului urmează să fie executate, suma ce i se cuvine cre- 
ditorului îi va putea fi eliberată doar dacă acesta va depune o cauţiune sau va constitui 
o ipotecă, pentru a garanta restituirea sumei către cei îndreptăţiţi să o primească atunci 
când se împlinește condiţia rezolutorie (eveniente conditione) și când actul juridic este 
desfiinţat cu efect retroactiviil. 

În ipoteza în care creditorii ale căror titluri de creanţă sunt sub condiţie rezolutorie nu 
dau o cauţiune sau nu constituie o ipotecă, suma ce li se cuvine se va consemna la unita- 
tea prevăzută de lege până la îndeplinirea condiţiei rezolutorii sau suspensive, după caz, 
pentru a nu risca imposibilitatea de restituire ulterioară. 

Atunci când există și creditori aflaţi într-un rang de preferinţă inferior în raport cu cre- 
ditorul cu rang superior, însă dreptul de creanţă al acestuia din urmă este afectat de un 
termen suspensiv, suma ar putea fi totuși distribuită numai dacă cei dintâi vor depune o 
cauțiune sau vor constitui o ipotecă, pentru a garanta restituirea acestei sume la împlini- 
rea condiţiei, când, retroactiv, din chiar momentul încheierii lui, se va considera că actul 
a fost pur și simplu, iar nu afectat de vreo modalitate!?. 


Art. 882. Plata creantelor contestate. (1) Sumele corespunzătoare creanţelor 
contestate sau acelora pentru care s-au înființat măsuri asigurătorii, precum şi 
cele reclamate în condițiile prevăzute la art. 691 alin. (6), dar nerecunoscute, în tot 
sau în parte, de debitor, vor fi consemnate spre a fi plătite ulterior. 

(2) După rămânerea definitivă a hotărârii de soluționare a contestatiei sau a 
celei date asupra acţiunii pe baza căreia s-a înființat măsura asigurătorie, exe- 
cutorul, la cererea debitorului sau a creditorului interesat, va dispune, potrivit 
hotărârii respective, fie eliberarea sumelor corespunzătoare creanței contestate 
ori alocate pe bază de măsură asigurătorie, fie distribuirea lor, în condiţiile legii, 
între creditorii rămaşi neîndestulați. Suma rămasă se va elibera debitorului. 

(3) Dacă suma reclamată a fost păstrată pentru obținerea de către creditorii 
intervenienţi a titlurilor executorii necesare, în condițiile prevăzute la art. 691 
alin. (6), executorul, la cererea uneia dintre părți sau chiar din oficiu, va cita debi- 
torul, creditorul urmăritor şi creditorii intervenienți, cu excepția celor îndestulați 
integral, şi, după ascultarea celor prezenţi, va dispune eliberarea sumei reținute 
în contul creditorilor intervenienți care au obținut între timp un titlu executoriu. 
Înfăţişarea părților interesate va putea fi dispusă, la cererea oricăruia dintre cre- 
ditori, şi înainte de expirarea termenului legal pentru obținerea titlului executo- 
riu, în afară de cazul în care mai există alți creditori care urmează să obțină titlul 
executoriu. Suma rămasă se va elibera debitorului. 


u M, Tăbârcă, Gh. Buta, op. cit., p. 1473; E. Oprina, op. cit., p. 611. 
2) În acest sens, a se vedea și M. Tăbârcă, Gh. Buta, op. cit., p. 1473. 

COMENTARIU 


Există o serie de creanţe ale căror sume urmează a fi consemnate de către executorul 
judecătoresc pentru a fi plătite ulterior titularilor lor. Sunt incluse în această categorie: 

— sumele corespunzătoare creanţelor contestate; 

— sumele aferente creanţelor pentru care s-au înfiinţat măsuri asigurătorii; 

— creanţele reclamate, dar nerecunoscute de debitor în tot sau în parte. 

Astfel, primul alineat al art. 882 stabilește principiul potrivit căruia sumele care cores- 
pund acestor categorii de creanţe nu se eliberează, ci vor fi consemnate spre a fi plătite 
ulterior. 

Pentru ipotezele în care debitorul contestă, în tot sau în parte, creanţele reclamate, 
creditorii intervenienţi ale căror creanţe au fost contestate au dreptul să solicite instanţei 
sa dispună executorului judecătoresc ca sumele reclamate să fie puse deoparte, dacă, 
în termen de 5 zile de la data când a avut loc convocarea făcută de instanţă în camera 
de consiliu și prevăzută la art. 691 alin. (4) NCPC, aceștia vor face dovada că au introdus 
acţiune în justiţie în scopul obţinerii titlului executoriu. Însă, pentru a solicita aceasta 
instanţei, creditorii intervenienţi trebuie să depună în prealabil cauţiunea prevăzută la 
art. 718 alin. (2) NCPC. 

Până la expirarea termenului, eliberarea sau, după caz, distribuirea acestor sume, 
dacă este cazul, se suspendă de drept, iar după împlinirea termenului instanţa va decide 
asupra suspendării, până la soluționarea litigiului printr-o hotărâre definitivă. În acest 
din urmă caz, aceste sume vor fi consemnate până la soluționarea litigiului printr-o hotă- 
râre definitivă, cu excepţia situaţiei în care ar fi pretinse de alți creditori în rang util. 

După soluţionarea definitivă a contestaţiei sau a acțiunii pe baza căreia s-a înfiinţat 
măsura asigurătorie, executorul, la cererea debitorului sau a creditorului interesat, va 
dispune, potrivit hotărârii respective, fie eliberarea sumelor corespunzătoare creanţei 
contestate ori alocate pe bază de măsură asigurătorie, fie distribuirea sumelor, în condi- 
tiile legii, deci în funcție de rangul creanţei, între creditorii rămași neîndestulați. 

Pentru situaţia sumelor contestate și consemnate potrivit dispoziţiilor art. 691 
alin. (6) NCPC, executorul, la cererea uneia dintre părţi sau chiar din oficiu, va cita 
debitorul, creditorul urmăritor și creditorii intervenienţi, cu excepţia celor îndestulați 
integral, și va dispune eliberarea sumei reținute în contul creditorilor intervenienţi care 
au obţinut între timp un titlu executoriu. 

Suma rămasă în cazul oricărei creanţe contestate după satisfacerea creanţelor credi- 
torilor se va elibera debitorului. 


Art. 883. Plata creanţelor periodice. (1) Suma alocată creditorului unei 
creanţe periodice va fi întrebuințată în vederea fructificării ei, pentru asigurarea 
plății ratelor, în modul convenit de părțile interesate, iar în lipsa unui acord, în 
modul în care se va hotărî de instanţa de executare, la sesizarea părții interesate 
sau, în lipsă, a executorului judecătoresc, în condițiile prevăzute la art. 870. 

(2) Dacă dobânzile sumei alocate vor fi mai mici decât ratele datorate, dife- 
renţa se va întregi prin preluare din capital. 

(3) După stingerea, din orice motive, a obligaţiei de plată, suma rămasă va fi 
distribuită creditorilor rămaşi neîndestulați sau eliberată debitorului. 

COMENTARIU 


În ipoteza în care unul dintre titlurile de care se prevalează creditorii urmăritori con- 
tine obligaţia debitorului de a plăti o sumă de bani în mod periodic, însă, ulterior execu- 
tării silite, se constată că bunurile rămase în patrimoniul debitorului sau veniturile sale 
nu pot asigura în viitor plata ratelor datorate, atunci fie executorul judecătoresc, fie par- 
tea interesată va sesiza instanţa în circumscripţia căreia se face executarea. 

Practic, legiuitorul consacră ipoteza soluționării amiabile pentru situaţiile în care o 
obligație periodică nu poate fi îndeplinită pe viitor de debitor din cauza lipsei fondurilor 
în patrimoniul acestuia și doar în caz de neînțelegere urmând a fi sesizată instanţa de 
executare în vederea stabilirii cuantumului creanţei datorate în viitor. 

În cazul în care nu se ajunge la o înţelegere, executorul va constata acest fapt 
printr-un proces-verbal, care va fi semnat de el și de toate părțile prezente, situaţie în 
care partea interesată va putea sesiza instanţa de executare în circumscripția căreia se 
face executarea, pentru a stabili suma alocată creditorului, în termen de 15 zile de la 
încheierea procesului-verbal, dacă a fost prezentă, sau de la comunicarea acestuia de 
către executor, dacă a lipsit. 


Art. 884. Predarea titlurilor de creanță. (1) Titlurile creanţelor plătite inte- 
gral vor fi eliberate creditorilor, cu mențiunea stingerii totale a datoriei. 

(2) Titlurile creanţelor plătite parţial vor fi eliberate creditorilor cu menţiunea 
părții plătite. 


COMENTARIU 


Creditorilor care li s-au eliberat integral sumele constate prin titlul executoriu li se va 
remite de către executorul judecătoresc titlul executoriu, cu menţiunea stingerii totale a 
datoriei, în timp ce creditorilor cărora li s-au achitat doar parţial creanţele li se va elibera 
titlul executoriu cu menţiunea cuantumului plătit, reprezentând plată parţială a creanţei. 

Simetric, debitorului i se va remite un certificat constatator al stingerii integrale a 
acelor creanţe. Deși legiuitorul nu stipulează, apreciem că un astfel de certificat consta- 
tator are natura juridică a unui act autentic. 


Art. 885. Închiderea procedurii. (1) După predarea titlurilor, executorul, 
prin încheiere dată fără citarea părților, constată încetarea urmăririi silite şi dis- 
pune închiderea dosarului. 

(2) Creditorii care nu au fost îndestulați pot cere însă reluarea urmăririi silite, 
în condiţiile legii, sau efectuarea unei noi urmăriri asupra altor bunuri ale debi- 
torului, dacă este cazul. 


COMENTARIU 


Încetarea urmăririi silite, precum și închiderea dosarului sunt acte care marchează 
finalizarea urmăririi silite, executorul judecătoresc trecând la această etapă după preda- 
rea titlurilor constatatoare ale creanţelor și eliberarea către debitor a certificatului con- 
statator al stingerii integrale a datoriei sale. 

Creditorii ale căror creanţe nu au fost în întregime achitate nu sunt ținuți de încheie- 
rea de încetare a urmăririi silite emisă de către executor, ei având posibilitatea legală de 

a solicita fie reluarea urmăririi silite (caz în care urmărirea silită se redeschide în cadrul 
aceluiași dosar de executare), fie efectuarea unor noi urmăriri asupra altor bunuri ce 
aparţin debitorului. 


Art. 886. Sumele neridicate. Sumele consemnate şi neridicate în termen de 
5 ani de la data comunicării încheierii prin care s-a aprobat distribuirea acestora 
se fac venit la bugetul local, dispozițiile art. 779 aplicându-se în mod corespun- 
zător. 


COMENTARIU 


Creditorii au la dispoziţie un interval de timp de 5 ani în care pot să își ridice suma de 
bani reprezentând creanţa împotriva debitorului potrivit titlului executoriu. Termenul de 
5 ani începe să curgă de la data comunicării încheierii prin care s-a aprobat distribuirea 
sumelor de bani. 

Dacă în termen de 5 ani creditorul nu își ridică suma de bani, aceasta urmează a se 
face venit la bugetul local. 

Bunurilor care nu au putut fi valorificate rămân indisponibilizate cel mult un an, inter- 
val de timp în care executorul judecătoresc poate proceda din nou la valorificarea lor. 
Însă, în ipoteza în care nici după expirarea acestui termen bunurile nu pot fi valorificate, 
iar creditorul refuză să le preia în contul creanţei, atunci ele se restituie din oficiu debi- 
torului sau unui reprezentant al său. 

În cazul în care debitorul căruia ar urma să i se restituie bunurile nu se mai află la 
domiciliul cunoscut și nici nu ar putea fi identificat în alt loc, iar bunurile respective ar 
urma să treacă, potrivit legii, în proprietatea privată a unității administrativ-teritoriale 
unde executorul judecătoresc își are sediul, acesta le va preda organului competent, caz 
în care va încheia un proces-verbal, ce va fi semnat de el și de organul căruia i s-a făcut 
predarea. 

Capitolul I. Dispoziţii generale 


Art. 887. Modul de executare. (1) În cazul în care obligaţia debitorului pre- 
văzută în titlul executoriu constă în lăsarea posesiei unui bun, în predarea unui 
bun sau a folosinţei acestuia ori în evacuarea debitorului dintr-o locuinţă sau 
dintr-o altă incintă, în desființarea unei construcții, plantații sau a altei lucrări ori 
în îndeplinirea oricărei alte activităţi stabilite pentru realizarea drepturilor credi- 
torului, iar debitorul nu execută de bunăvoie obligaţia sa în termenul prevăzut 
în somaţie, creditorul va solicita executarea silită, putând, în raport cu împrejură- 
rile cauzei şi natura obligaţiei ce se execută, să sesizeze instanța de executare, în 
vederea aplicării unei penalități. 

(2) Atribuirea prin hotărâre judecătorească a unui imobil sau obligația de a-l 
preda, a-l lăsa în posesie ori în folosință, după caz, cuprinde şi obligația de eva- 
cuare a imobilului, dacă legea nu prevede în mod expres altfel. 


COMENTARIU 


1. Domeniul de aplicare. De regulă, executarea silită directă are la bază principiul exe- 
cutării voluntare a obligaţiilor constatate prin titlul executoriu. Executarea silita directă 
intervine în cazul în care creditorul tinde să obţină realizarea efectivă, în natură, a presta- 
tiei ce constituie obiectul obligaţiei de a face în sarcina debitorului, potrivit titlului execu- 
toriu. Această dispoziţie procedurală este în deplină concordanţă cu dispoziţiile art. 1516 
NCC, în raport de care creditorul are dreptul la îndeplinirea integrală, exactă și la timp a 
obligaţiei, în caz contrar creditorul dreptul să treacă la executarea silită a obligaţiei. 

Însă trebuie avut în vedere și faptul că nu orice fel de obligaţie poate fi executată silit 
în natură, existând categoria obligaţiilor cu caracter strict personal a căror executare, de 
regulă, nu poate fi realizată astfel. Prin urmare, apreciem că executarea silită directă se 
poate realiza sub forma a trei moaalități, respectiv: 

— prin predarea bunurilor mobile; 

— prin predarea bunurilor imobile; 

— prin executarea silită a altor obligații de a face sau de a nu facel!. 

În primul alineat al art. 887, legiuitorul enumeră o serie de situaţii în care debitorul 
nu execută benevol obligaţiile statuate în sarcina sa prin titlul executoriu și nici chiar 
ulterior primirii somaţiei din partea creditorului, fapt care îl îndreptățește pe acesta din 
urmă să solicite executarea silită. 

Astfel, potrivit cu natura obligaţiei care se execută, respectiv dacă obligaţia debito- 
rului prevăzută în titlul executoriu constă în lăsarea posesiei unui bun, în predarea unui 
bun sau a folosinţei acestuia ori în evacuarea debitorului dintr-o locuinţă sau dintr-o alta 
incintă, în desființarea unei construcţii, plantaţii sau a altei lucrări ori în îndeplinirea ori- 
cărei alte activități stabilite pentru realizarea drepturilor creditorului, iar debitorul nu 
execută de bunăvoie obligaţia sa în termenul prevăzut în somaţie, creditorul va solicita 


t A se vedea și /. Leș, Legislaţia executării silite, p. 319. 

executarea silită, putând, în raport cu împrejurările cauzei și natura obligaţiei ce se exe- 
cută, să sesizeze instanța de executare, în vederea aplicării unei penatități (în fosta regle- 
mentare, art. 572 CPC 1865 prevedea aplicarea unei amenzi civile, text care, la rândul 
său, fusese modificat prin Legea nr. 459/2006). 

Practic, dispoziţiile art. 887 alin. (1) instituie regula potrivit căreia nu se poate trece 
la executarea silită decât în situația în care debitorul nu își execută obligaţiile cuprinse în 
titlul executoriu în interiorul termenului cuprins în somaţie. În acest context, legiuitorul 
conferă creditorului care deţine titlul executoriu două posibilităţi, respectiv: 

— executarea silită a debitorului; sau 

— sesizarea instanţei de executare, în vederea aplicării unei penalităţi. 


2. Subinţelegerea obligaţiei de evacuare a unui imobil. Dispoziţiile art. 887 alin. (2) 
au rolul de a uniformiza practica judiciară, stabilind că, atâta timp cât există un titlu exe- 
cutoriu privind atribuirea prin hotărâre judecătorească a unui imobil sau obligaţia de a-l 
preda, a-l lăsa în posesie ori în folosinţă, acesta constituie simultan și titlu executoriu pri- 
vind obligaţia de evacuare a imobilului, cât timp legea nu prevede în mod expres altfel. 

Ca atare, dacă există un titlu executoriu constând într-o hotărâre judecătorească defi- 
nitivă de admitere a unei acțiuni în revendicare a unui imobil sau un act de adiudecare cu 
privire la un imobil, creditorul obligaţiei de predare nu mai trebuie să exercite și o acțiune 
în evacuare (cum greșit au dispus unele instanțe), ci acesta poate recurge direct la pre- 
darea silită a imobilului, deoarece are deja un titlu executoriu, constând fie în hotărârea 
judecătorească, fie în actul de adjudecare, după caz. 

Totodată, dispozițiile art. 887 alin. (2) trebuie privite și în corelaţie cu noile reglemen- 
tări cuprinse în art. 897, în sensul că o hotărâre judecătorească ce constituie titlu exe- 
cutoriu privind atribuirea unui imobil sau obligaţia de a-l preda, a-l lăsa în posesie ori în 
folosință constituie simultan și titlu executoriu privind obligația de evacuare a imobilului 
nu doar în privinţa persoanei care a pierdut procesul (care a fost obligată prin hotărârea 
judecătorească), ci și împotriva oricăror alte persoane care s-ar mai găsi în respectivul 
imobil, alături de cel obligat. 

Aceste noi dispoziții tranșează problemele ivite în practică în reglementarea anteri- 
oară referitoare la evacuarea imobilului de către debitorul obligat la predarea, lăsarea 
în posesie sau folosinţă a acestuia. Astfel, dacă în practica anterioară era necesar a se 
obţine o hotărâre pronunţată în contradictoriu cu toţi ocupanţii fără drept ai imobilului, 
hotărârea obţinută doar faţă de unul dintre aceștia neputând fi opusă celorlalți ocupanți, 
dispoziţiile art. 897 prevăd expres faptul că executorul judecătoresc poate evacua pe 
debitor împreună cu toate persoanele care ocupă imobilul în fapt ori care nu au niciun 
titlu opozabil creditorului. 

De asemenea, dacă în vechea reglementare hotărârea judecătorească anterior obţi- 
nută nu putea fi din nou pusă în executare împotriva ocupantului fără drept al imobilu- 
lui ce era evacuat, însă ulterior se reîntorcea în imobil, fiind necesară o nouă sesizare a 
instanţei cu o cerere de evacuare, în prezent dispoziţiile art. 901 soluţionează această 
problemă frecventă în practică, statuând faptul că executorul va putea realiza o nouă 
executare silită în baza aceluiași titlu executoriu, fără somatie și fară nicio altă formali- 
tate prealabilă. 

În jurisprudenţă s-a decis că, „în ipoteza în care, pe baza numeroaselor procese- 
verbale încheiate de către executorul judecătoresc, în vederea executării silite prin preda- 
rea bunurilor indicate în hotărârea judecătorească ce constituie titlu executoriu, se reține 
că, de fiecare dată, debitorul s-a sustras executării silite, constatându-se astfel că este 

imposibil de executat obligaţia de restituire în natură, este întemeiată cererea creditorului 
de executare a obligaţiei alternative, constând în restituirea contravalorii bunurilor”. 

De asemenea, în jurisprudenţa anterioară s-a decis că „obligația de a face constând 
în emiterea unei dispoziții de restituire a imobilului în natură nu poate fi îndeplinită prin 
altă persoană decât debitorul (pârâta Primăria Municipiului București), astfel că, nu este 
necesară declanșarea executării silite prin intermediul unui executor judecătoresc”!?l. 


Art. 988. Executarea fără somaţie. La cererea creditorului, dacă se justifică 
o nevoie urgentă sau există pericol ca debitorul să se sustragă de la urmărire, să 
ascundă, să distrugă ori să deterioreze bunurile ce trebuie predate, instanța va 
putea să dispună, prin încheierea de încuviinţare a executării silite, ca executarea 
silită să se facă de îndată şi fără somaţie. 


COMENTARIU 


Textul art. 888 reia dispozițiile art. 573 CPC 1865, dispunând că, atunci când există 
pericolul ca debitorul să se sustragă de la urmărire, precum și dacă există o nevoie urgentă, 
instanţa de executare poate dispune, prin încheierea de încuviințare a executării, ca 
executarea silită a obligaţiilor la care se referă art. 887 să se facă de îndată, fără somaţie. 

Astfel, în mod excepțional, potrivit dispozițiilor art. 888, executarea silită a obliga- 
țiilor de a preda un bun mobil sau imobil și a celorlalte obligații de a face menţionate 
în art. 887 se poate realiza de îndată, fără somaţie, dacă sunt îndeplinite două condiții 
cumulative: 

— să existe o cerere a creditorului în acest sens; 

— fie să se justifice o nevoie urgentă a creditorului pentru a se proceda la executare, 
fie să existe pericolul ca debitorul să se sustragă de la urmărire ori să ascundă, să dis- 
trugă sau să deterioreze bunurile ce trebuie predate. 

Dacă sunt îndeplinite aceste condiţii, instanţa de executare, prin încheierea de încu- 
viințare a executării, va aprecia asupra cererii, admițând-o sau respingând-o [dacă este 
incident unul dintre cazurile de la art. 665 alin. (5) NCPC]. Legiuitorul nu exemplifică în ce 
anume ar putea consta nevoia urgentă a creditorului pentru a se proceda la executare, 
rămânând la latitudinea instanţei învestite cu soluționarea cererii de încuviinţare a exe- 
cutării silite, în aceste condiţii de excepţie, să decidă dacă se impune sau nu admiterea 
unei astfel de cereri, fără somaţie. 

Spre deosebire de reglementarea anterioară, când președintele instanţei de execu- 
tare putea dispune ca executarea silită să se realizeze fără somaţie, în prezent aceasta va 
fi dispusă de instanţa de executare competentă. Însă, având în vedere caracterul excep- 
tional al acestei măsuri, care determină lipsa somației, instanţa va trebui să motiveze 
temeinic împrejurările care au determinat executarea fără somaţiel“. 

Împotriva acestei încheieri de încuviinţare a executării silite debitorul va putea for- 
mula contestatie la executare, potrivit art. 711 alin. (3) NCPC. 


1 Trib. București, s. a Iil-a civ., dec. nr. 254/2004, în C. Nica, op. cit., p. 513-514. 

2! Trib. București, s. a Ill-a civ., dec. nr. 137/2007, în C. Nica, op. cit., p. 529-531, cu notă: există și opinia potrivit 
căreia și în cazul obligaţiilor de a face strict personale sunt incidente dispoziţiile art. 580? CPC 1865 și, ca atare, 
executarea silită începe prin intermediul executorului judecătoresc, de vreme ce acest text de lege se referă la 
comunicarea unei somații către debitor, ceea ce implică și participarea executorului. 

BI 4. Les, Legislaţia executării silite, p. 323. 

Art. 889. Procesul-verbal de îndeplinire a executării. (1) Despre îndepli- 
nirea executării obligațiilor prevăzute în prezentul capitol, executorul va încheia 
un proces-verbal în condiţiile art. 678, stabilind totodată cheltuielile de executare 
pe care urmează să le plătească debitorul. 

(2) Procesul-verbal va fi comunicat părților, iar un exemplar va fi păstrat la 
dosarul de executare. 

(3) Procesul-verbal constituie titlu executoriu în privinţa cheltuielilor de exe- 
cutare, stabilite în sarcina debitorului. 


COMENTARIU 


Textul reia, în parte, reglementarea art. 577 CPC 1865 și a art. 53 din Legea nr. 188/2000. 
În cuprinsul procesului-verbal care constată îndeplinirea executării se regăsesc elementele 
prevăzute în art. 678 NCPC, respectiv: 

a) denumirea şi sediul organului de executare; 

b) numele și calitatea celui care încheie procesul-verbal; 

c) data întocmirii procesului-verbal și numărul dosarului de executare; 

d) titlul executoriu în temeiul căruia se efectuează actul de executare; 

e) numele și domiciliul ori, după caz, denumirea și sediul debitorului și creditorului; 

f) locul, data și ora efectuării actului de executare; 

g) măsurile luate de executor sau constatările acestuia; 

h) consemnarea explicaţiilor, opoziţiilor și obiecțiunilor participanţilor la executare; 

i) alte menţiuni cerute de lege sau considerate de executor ca fiind necesare; 

j) menţionarea, când este cazul, a lipsei creditorului sau debitorului ori a refuzului sau 
a împiedicării de a semna procesul-verbal; 

k) menţionarea numărului de exemplare în care s-a întocmit procesul-verbal, precum 
și a persoanelor cărora li s-a înmânat acesta; 

|) semnătura executorului, precum și, când este cazul, a altor persoane interesate în 
executare sau care asistă la efectuarea actului de executare; 

m) ștampila executorului judecătoresc. 

Menţiunile prevăzute la lit. a)-g), |) și m) sunt prevăzute sub sancţiunea nulităţii, ceea 
ce înseamnă că partea care invocă lipsa vreuneia dintre menţiuni nu trebuie să demon- 
streze vreo vătămare, aceasta fiind prezumată. Practic, este vorba despre o nulitate 
necondiționată de existența unei vătămări, potrivit art. 176 NCPC, fiind vorba despre 
cerinţe extrinseci ale actului de executare. 

Procesul-verbal se va comunica părţilor, urmând ca un exemplar să fie păstrat la 
dosarul de executare. 

Pentru a fi executate cheltuielile de executare care incumbă debitorului, procesul- 
verbal constituie titlu executoriu, iar dispoziţiile art. 669 NCPC apreciem că sunt aplica- 
bile prin analogie. 


Art. 890. Imposibilitatea predării silite a bunului. În cazul în care preda- 
rea silită a unui bun a devenit imposibilă din cauza distrugerii, ascunderii sau 
deteriorării acestuia ori a altor asemenea împrejurări, executorul va consemna 
aceasta într-un proces-verbal întocmit în condițiile art. 889, şi totodată va dis- 
pune, prin încheiere, încetarea executării silite. 

TITLUL III. EXECUTAREA SILITĂ DIRECTĂ Art. 891 


COMENTARIU 


Dispoziţiile art. 890 instituie un caz de încetare a executării silite în situaţia în care 
executarea silită a bunurilor aparţinând debitorului a devenit imposibilă din cauza dis- 
trugerii, ascunderii sau deteriorării acestora, precum și a altor asemenea împrejurări. 

Considerăm că norma art. 890 constituie o aplicație particulară a dispoziţiilor 
art. 702 alin. (1) pct. 2 NCPC, care instituie un caz de încetare a executării silite pentru 
ipoteza în care aceasta nu mai poate fi efectuată ori nu mai poate continua, fie pentru 
faptul că lipsesc bunurile urmăribile, fie pentru faptul că există o imposibilitate de valo- 
rificare a acestora. 

Dată fiind corelaţia celor două norme, apreciem aplicabile și dispoziţiile art. 702 
alin. (2) și (3), astfel că, pe lângă procesul-verbal alcătuit potrivit art. 889, la care trimite 
expres art. 890, executorul va întocmi o încheiere motivată în fapt şi în drept, în care 
va menţiona cauza de încetare a executării. Această încheiere trebuie comunicată atât 
creditorului, cât și debitorului. Totodată, executorul va remite personal creditorului 
sau reprezentantului său titlul executoriu [dacă are originalul acestuia, având în vedere 
posibilităţile art. 663 alin. (4); altfel, deși textul art. 702 alin. (3) nu distinge, credem că 
nu va exista o vătămare în situaţia în care executorul nu restituie copia legalizată a titlului 
executoriu]. 

Cauzele care conduc la încetarea executării silite prevăzute în art. 890 introduc ipo- 
teze cu caracter de noutate (dar, în același timp, logice) față de vechea reglementare 
care, în art. 371° CPC 1865, dispunea asupra cauzelor care conduceau la încetarea exe- 
cutării silite. 


Art. 891. Obligarea debitorului la plata contravalorii bunului. (1) Dacă 
în titlul executoriu nu s-a stabilit ce sumă urmează a fi plătită ca echivalent al 
valorii lucrului în cazul imposibilității predării acestuia, instanța de executare, la 
cererea creditorului, va stabili această sumă prin hotărâre dată cu citarea părților. 
În toate cazurile, la cererea creditorului, instanța va avea în vedere şi prejudici- 
ile ocazionate prin neexecutarea de bunăvoie a obligaţiei, înainte ca aceasta să 
devină imposibil de executat. 

(2) Hotărârea este executorie şi este supusă numai apelului. Suspendarea exe- 
cutării acestei hotărâri nu se va putea obține decât cu consemnarea sumei stabi- 
lite. Dispoziţiile art. 750 şi 751 sunt aplicabile în mod corespunzător. 

(3) Pe baza cererii prevăzute la alin. (1), creditorul va putea înființa măsuri 
asigurătorii. 


COMENTARIU 


În cazul imposibilității predării bunului, dacă în titlul executoriu nu este stabilită și 
suma ce urmează a fi plătită ca echivalent al valorii lucrului, instanța de executare, la 
cererea creditorului, poate stabili această sumă printr-o hotărâre executorie, dată cu 
citarea părților; de asemenea, pe baza cererii creditorului, instanța competentă potrivit 
art. 953 sau art. 970 poate înfiinţa și măsuri asigurătorii. 

Noua reglementare reia fostul art. 574 CPC 1865, caracter de noutate având teza 
a Il-a a art. 891 alin. (1) (potrivit căreia, în orice situaţie, la cererea creditorului, instanța 
va avea în vedere și prejudiciile create prin neexecutarea benevolă a obligaţiei, mai 
înainte ca aceasta să devină imposibil de executat), precum și alineatul final, unde 

art. 574 alin. (3) CPC 1865 dispunea că „pe baza cererii prevăzute la alin. (1), instanţa va 
putea dispune măsuri asigurătorii”, în timp ce noua reglementare înlocuiește termenul 
„instanţa” cu termenul „creditorul”. Modificarea normei legale prezintă interes din 
perspectiva faptului că măsurile asigurătorii nu le dispune direct instanţa de executare, ci 
instanţa competentă să soluţioneze cererea de sechestru asigurător va fi, potrivit art. 953 
NCPC, instanța competentă să soluţioneze procesul în prima instanţă, iar în conformitate 
cu dispoziţiile art. 970 alin. (1), „soluționarea cererii, executarea măsurii, desfiinţarea 
și ridicarea popririi asigurătorii se vor efectua potrivit dispoziţiilor art. 953-958, care se 
aplică în mod corespunzător”. 

Hotărârea pronunţată este executorie și supusă numai apelului, iar suspendarea exe- 
cutării ei nu poate fi obţinută decât în situaţia în care debitorul va consemna suma sta- 
bilită, 

Trebuie observat faptul că dispoziţiile art. 891 vizează exclusiv hotărârile judecăto- 
rești cu o singură condamnare, iar nu și hotărârile cu condamnare alternativă (pentru 
care prezentul text nu prezintă relevanţă). Astfel, dacă prin hotărâre nu s-a stabilit valoa- 
rea lucrului ce urmează a fi plătit, iar, ulterior, se dovedește că predarea în natură nu 
mai este posibilă, textul își găsește aplicabilitatea, în sensul că, la cererea creditorului, 
instanţa de executare va stabili contravaloarea bunului a cărui predare a devenit imposi- 
bilă printr-o hotărâre dată într-o procedură contencioasă, cu citarea părților. 

Or, în ipoteza unor hotărâri cu condamnare alternativă, creditorul poate solicita con- 
travaloarea stabilită prin hotărâre atunci când bunul nu mai este în fiinţă sau când acesta 
s-a devalorizat atât de mult, încât predarea în natură nu mai constituie un avantaj pen- 
tru ell, 

Instanța de executare se va pronunţa asupra contravalorii lucrului prin sentință 
(având în vedere că este vorba de o hotărâre pronunţată în primă instanţă), care are 
caracter executoriu şi este supusă doar apelului, în termen de 10 zile de la comunicare, 
potrivit art. 650 alin. (3) NCPC. 

Spre deosebire de dreptul comun în materia executării silite, când, sub condiţia plă- 
ţii unei cauţiuni, instanţa poate dispune suspendarea executării, în ipoteza prevăzută de 
art. 891 debitorul nu mai poate obţine suspendarea executării decât dacă consemnează 
întreaga sumă stabilită în sarcina sa de către instanța de executare. 

În jurisprudenţă anterioară s-a decis că „aplicarea dispoziţiilor art. 574 CPC 1865, 
privind evaluarea bunului imposibil de predat, cu obligarea la plata echivalentului valorii 
lucrului, valoare care este un concept economic și care se reflectă la prețul cel mai pro- 
babil la care ar ajunge vânzătorii și cumpărătorii unui bun pus în vânzare, nu se poate 
face în condiţiile în care debitorul nu a dobândit niciodată proprietatea bunului, ci doar 
folosința acestuia cu plata unei rate de leasing”. 


Capitolul II. Predarea silită a bunurilor mobile 


Art. 892. Înştiințarea debitorului. Dacă partea obligată să predea un bun 
mobil, determinat prin calitate şi cantitate, nu îşi îndeplineşte obligația în termen 
de 24 de ore de la comunicarea încheierii de încuviințare a executării, predarea 
lui se va face prin executare silită. 


3 În același sens, M. Tăbârcă, Gh. Buta, op. cit., p. 1480-1481. 
2) Trib. București, s. a IV-a civ., dec. nr. 710/R/2011, în A.G. fambulea, op. cit., p. 299-301. 

COMENTARIU 


Textul reia întocmai dispozițiile art. 575 CPC 1865. Predarea silită a bunurilor mobile 
constituie o procedură care presupune, în primul rând, emiterea unei somatii [conform 
art. 666 alin. (1) NCPC] pe care executorul judecătoresc o va comunica debitorului, 
punându-i în vedere să își execute voluntar obligaţia stabilită în titlul executoriu în ter- 
men de 24 de ore de la comunicarea încheierii de încuviinţare a executării, în caz contrar 
predarea făcându-se prin executare silită. 

Prin urmare, această formă a executării silite directe debutează cu transmiterea de 
către executorul judecătoresc a încheierii de încuviințare a executării către debitor, pen- 
tru a i se conferi acestuia posibilitatea de a se conforma obligaţiei stabilite prin titlul exe- 
cutoriu, în sensul îndeplinirii obligaţiei de predare a bunului mobil în termen de o zi de 
la primirea încheierii. 

Pentru a putea face obiect al predării silite mobiliare, bunul mobi! trebuie să fie deter- 
minat prin calitate şi cantitate. Totodată, din interpretarea textului art. 892 în corelaţie 
cu cel al art. 893, rezultă că bunul mobil la care se referă titlul executoriu se poate afla 
nu doar la debitor, ci și la o altă persoană (detentor precar) care îl deţine pentru acesta. 


Art. 893. Efectuarea executării silite. (1) În vederea executării silite a obli- 
gației prevăzute la art. 892, executorul judecătoresc va ridica bunul urmărit de la 
debitor sau de la persoana la care se află, punându-l pe creditor în drepturile sale, 
stabilite prin titlul executoriu. 

(2) Executorul judecătoresc va încheia, în condiţiile art. 889, un proces-verbal 
despre îndeplinirea executării, stabilind totodată cheltuielile de executare pe care 
urmează să le plătească debitorul. 


COMENTARIU 


În caz de executare silită a obligaţiei la care se referă art. 892, executorul judecătoresc 
va proceda la ridicarea bunului de la debitor ori de la persoana care îl deţine, punându-l pe 
creditor în drepturile sale, astfel cum prevede titlul executoriu, neavând relevanță faptul 
că acesta nu se referă și la detentorul precar al bunului a cărui executare se efectuează. 

În doctrină s-a arătat că textul evidențiază simplitatea procedurii prin care se reali- 
zează predarea silită a bunurilor mobile, care, în esenţă, presupune deposedarea debi- 
torului sau a persoanei care deţine bunul urmărit și predarea acestuia către creditorii. 

Executorul judecătoresc va întocmi un proces-verbal (potrivit art. 889 NCPC), în care 
va consemna realizarea executării, stabilind și cheltuielile de executare ce cad în sarcina 
debitorului {procesul-verbal constituind titlu executoriu în acest sens). 


Art. 894. Imposibilitatea de predare. Dacă, în termen de 30 de zile de la 
data deplasării executorului judecătoresc la locul de unde urma să fie ridicat 
bunul mobil, nu s-a efectuat predarea silită către creditor, executorul judecăto- 
resc, la cererea acestuia din urmă, poate întocmi o încheiere prin care să constate 
imposibilitatea de predare. Dispoziţiile art. 890 şi 891 se aplică în mod corespun- 
zător chiar şi atunci când debitorul, ulterior împlinirii termenului de 30 de zile 
oferă predarea bunului către creditor. 


1! 7. Les, Legislaţia executării silite, p. 325. 

COMENTARIU 


În cazul în care, într-un termen de 30 zile de la data deplasării executorului judecăto- 
resc la locul de unde urma să fie ridicat bunul mobil, predarea silită nu s-a putut efectua, 
creditorul poate solicita executorului judecătoresc să constate imposibilitatea de pre- 
dare, caz în care executorul poate întocmi o încheiere prin care să constate acest fapt. 

Apreciem că era mai potrivit ca în textul legal al tezei | din art. 894 să se utilizeze 
forma verbală de obligativitate — „executorul va întocmi o încheiere” (decât a celei care 
afirmă doar o posibilitate), întrucât s-ar fi corelat corespunzător cu teza a Il-a a aceluiași 
articol, în care se arată că nici chiar predarea benevolă de câtre debitor a bunului, după 
trecerea termenului de 30 de zile, nu îl mai eliberează pe acesta, urmând să se aplice 
dispoziţiile art. 890-891, precum și cu termenii imperativi ai dispoziţiilor art. 890 [,(...) 
executorul va consemna aceasta într-un proces-verbal întocmit în condiţiile art. 889, și 
totodată va dispune, prin încheiere, încetarea executării silite” (s.n.)]. 

Or, tocmai procesul-verbal de constatare a imposibilității de predare a bunului în 
natură constituie o premisă a declanșării procedurilor prevăzute de art. 890-891 NCPC, 
la care însăși norma legală trimite expres, astfel că nu vedem un motiv pentru care exe- 
cutorul judecătoresc ar refuza întocmirea unui astfel de proces-verbal. 

Imposibilitatea de predare a bunului mobil conduce la apariţia unei cauze de încetare 
a executării silite, ipoteză în care debitorul are posibilitatea de a se adresa instanţei de 
executare în vederea stabilirii contravalorii bunului mobil a cărui obligaţie de predare nu 
s-a executat. 

După obținerea unei hotărâri executorii prin care se va stabili contravaloarea bunu- 
lui, debitorul poate trece din nou la executarea debitorului pentru suma înscrisă în noul 
titlu executoriu, debitorul neavând posibilitatea suspendării executării silite decât dacă 
va consemna întreaga sumă de bani la care este obligat. 


Capitolul lil. Predarea silită a bunurilor imobile 


Art. 995. Termen de executare. (1) Nicio evacuare din imobilele cu desti- 
nație de locuinţă nu poate fi făcută de la data de 1 decembrie şi până la data de 1 
martie a anului următor, decât dacă creditorul face dovada că, în sensul dispozi- 
țiilor legislaţiei locative, el şi familia sa nu au la dispoziţie o locuinţă corespunză- 
toare ori că debitorul şi familia sa au o altă locuinţă corespunzătoare în care s-ar 
putea muta de îndată. 

(2) Dispoziţiile alin. (1) nu se aplică în cazul evacuării persoanelor care ocupă 
abuziv, pe căi de fapt, fără niciun titlu, o locuinţă şi nici celor care au fost evacuați 
pentru că pun în pericol relaţiile de conviețuire sau tulbură în mod grav liniştea 
publică. 


COMENTARIU 


Predarea bunurilor imobile reprezintă o formă de executare directă a obligaţiei ce 
intră în conţinutul raportului juridic consacrat prin titlul executoriu, de pildă, atunci când 
s-a dispus predarea sau restituirea unui imobil prin admiterea unei acţiuni în evacuare, a 
unei acţiuni în revendicare ori după adjudecarea definitivă a unui imobil etc." 


1) G. Răducan, op. cit., p. 168. 

Dispoziţiile art. 895 alin. (1) instituie o excepție de ła regula posibilităţii executării 
imediate a obligaţiei instituie în sarcina debitorului prin titlul executoriu, în sensul că, în 
perioada 1 decembrie - 1 martie, debitorul nu poate fi evacuat din imobilul cu destinaţia 
de locuinţă decât în situaţia în care fie creditorul nu are unde locui împreună cu familia 
sa, fie debitorul deţine și un alt imobil în care s-ar putea muta îndată. 

Totuși, excepția nu își găsește aplicabilitatea în cazul evacuării persoanelor care 
ocupă abuziv, pe căi de fapt, fără niciun titlu o locuinţă și nici celor care au fost eva- 
cuați pentru că pun în pericol relațiile de convieţuire sau tulbură în mod grav liniștea 
publică, ipoteză în care evacuarea acestor categorii de persoane se va putea face în orice 
perioadă a anului. 


Art. 896. Înştiințarea debitorului. Dacă partea obligată să evacueze ori să 
predea un imobil nu îşi îndeplineşte această obligaţie în termen de 8 zile de la 
comunicarea încheierii de încuviințare a executării, ea va fi îndepărtată prin exe- 
cutare silită, iar imobilul va fi predat celui îndreptăţit. 


COMENTARIU 


Textul reia în parte dispoziţiile art. 578 CPC 1865, cu deosebirea că termenul din noua 
reglementare este puţin mai lung, respectiv de 8 zile în loc de 5 zile, termen care curge 
de la comunicarea încheierii de încuviinţare a executării. 

Astfel, debitorul obligaţiei de eliberare a unui imobil în mâinile creditorului care 
deține titlul executoriu împotriva sa are la dispoziție doar un termen de 8 zile de la data 
la care primeşte încheierea de încuviinţare a executării pentru a preda benevol imobilul, 
în caz contrar urmând a se face predarea silită a acestuia. 


Art. 897. Efectuarea executării silite. (1) În vederea executării silite a obli- 
gației prevăzute la art. 896, executorul judecătoresc se va deplasa la fața locului, 
va soma pe debitor să părăsească de îndată imobilul, iar în caz de împotrivire, îl 
va evacua din imobilul respectiv pe debitor împreună cu toate persoanele care 
ocupă imobilul în fapt ori fără niciun titlu opozabil creditorului, cu sau fără aju- 
torul forței publice, după caz, punând pe creditor în drepturile sale. 

(2) Când debitorul lipseşte sau refuză să deschidă uşile, executorul va fi înso- 
tit de agenți ai forței publice ori reprezentanți ai jandarmeriei, după caz. 

(3) După deschiderea uşilor imobilului, prezența celor menționați la alin. (2) 
va putea fi suplinită de 2 martori asistenți. 

(4) Executarea în modalitatea predării silite imobiliare va putea continua în 
ziua începerii sale chiar după ora 20,00, precum şi în zilele următoare, inclusiv 
în cele nelucrătoare, dacă nu s-a finalizat din cauza unei opuneri la executare din 
partea debitorului ori a altei persoane sau dacă operaţiunile ce trebuie efectuate 
pentru finalizarea executării silite nu s-au putut realiza până la ora 20,00. 


COMENTARIU 


Ca şi în cazul predării silite a bunurilor mobile, procedura presupune mai întâi emite- 
rea unei somații pe care executorul judecătoresc o va comunica persoanei contra căreia 
se exercită urmărirea, punându-i-se în vedere ca, în termen de 8 zile, să predea sau să 

libereze de bunăvoie imobilul ce face obiectul urmăririi, în caz contrar urmând a se eli- 
bera imobilul cu concursul forței publice. 

Astfel, dacă debitorul nu se conformează titlului executoriu, va fi evacuat forţat și 
imobilul se va preda creditorului. Predarea silită se va face de către executorul judecăto- 
resc, care se va deplasa, singur sau, dacă este cazul, însoţit și de agenţi ai forței publice 
(agenţi ai poliţiei locale), la locul situării imobilului. Dacă debitorul continuă să refuze 
predarea imobilului, executorul va proceda, cu ajutorul forţei publice, la evacuarea debi- 
torului și la punerea în posesie a creditorului. 

Textul art. 897 trebuie coroborat și cu dispozițiile art. 1832 alin. (2) NCC, potrivit 
cărora „încetarea, din orice cauză, a contractului de închiriere, precum și hotărârea jude- 
cătorească de evacuare a chiriașului sunt de drept opozabile şi se execută împotriva tutu- 
ror persoanelor care locuiesc, cu titlu sau fără titlu, împreună cu chiriașul” (s.n.). 

Pe de altă parte, norma din art. 897 trebuie corelată și cu dispoziţiile art. 712 alin. (5) 
NCPC, care stipulează că, în cazul procedurii urmăririi silite mobiliare sau imobiliare ori 
a predării silite a bunului imobil sau mobil, contestaţia la executare poate fi introdusă și 
de o terță persoană, dar numai dacă aceasta pretinde un drept de proprietate ori un alt 
drept real cu privire la bunul respectiv. Per a contrario, ori de câte ori terţele persoane nu 
sunt titularii unui drept de proprietate ori ai unui alt drept real cu privire la bunul respec- 
tiv, acestea vor fi evacuate simultan cu debitorul obligaţiei de predare a imobilului. 


Art. 898. Depozitarea bunurilor mobile. (1) Dacă executarea priveşte un 
imobil în care se găsesc bunuri mobile ce nu formează obiectul executării şi pe 
care debitorul nu le ridică singur ori sunt sechestrate într-o altă urmărire, execu- 
torul va încredința aceste bunuri în păstrarea unui administrator-sechestru, care 
poate fi chiar creditorul, pe cheltuiala debitorului. Despre această măsură va fi 
înştiințat creditorul în folosul căruia bunurile au fost sechestrate. 

(2) Dispoziţiile prezentei cărţi referitoare la administratori-sechestru în materie 
de urmărire mobiliară propriu-zisă sunt aplicabile în mod corespunzător. 

(3) Dacă bunurile lăsate în depozit nu sunt sechestrate în favoarea altei urmă- 
riri, executorul va fixa, prin procesul-verbal arătat la art. 899, termenul în care 
debitorul trebuie să le ridice, care nu poate fi mai lung de o lună. 


COMENTARIU 


Dacă în imobilul urmărit silit există și bunuri mobile ce nu fac obiectul executării, iar 
debitorul nu și le ridică singur, art. 898 permite executorului judecătoresc să le depună 
în păstrarea unui administrator-sechestru, cheltuielile de depozitare fiind exclusiv în sar- 
cina debitorului. 

Bunurile mobile ale debitorului pot fi lăsate și în păstrarea creditorului, însă numai 
cu acordul acestuia din urmă. 

În ipoteza în care bunurile mobile date în custodie sau păstrate în depozit nu fac 
obiectul unei alte executări și nu sunt sechestrate, prin procesul-verbal încheiat de exe- 
cutorul judecătoresc va fi stipulat și termenul în care debitorul are obligația de a ridica 
bunurile mobile, termen care însă nu poate depăși intervalul de o lună de zile, legiuitorul 
limitând în timp posibilitatea de a depozita bunurile mobile ale debitorului, tocmai pen- 
tru a nu stânjeni creditorul în exercitarea normală a dreptului său asupra bunului imobil 
executat. 

În ipoteza în care debitorul nu îşi ridică în această perioadă bunurile mobile, devin 
incidente dispoziţiile art. 900 NCPC, caz în care, dacă bunurile au valoare de piaţă, ele vor 
fi scoase în vânzare, inclusiv cele care sunt insesizabile prin natura lor, potrivit regulilor 
din materia vânzării bunurilor mobile urmăribile. 


Art. 899. Procesul-verbal de predare silită. Despre îndeplinirea execută- 
rii potrivit prevederilor prezentului capitol, executorul judecătoresc va întocmi 
un proces-verbal, dispoziţiile art. 889 fiind aplicabile. În cazul în care debitorul 
refuză primirea procesului-verbal, lipseşte ori, după caz, a părăsit imobilul după 
începerea executării, iar domiciliul său se afla în acel imobil, executorul judecă- 
toresc, dacă debitorul nu i-a comunicat un domiciliu ales, va proceda la afişarea 
procesului-verbal de predare silită pe uşa imobilului sau în orice altă parte a 
imobilului care îl face vizibil. 


COMENTARIU 


După îndeplinirea executării, executorul judecătoresc va întocmi procesul-verbal 
constatator, stabilind și cheltuielile de executare ce cad în sarcina debitorului. 

Procesul-verbal reprezintă titlu executoriu în privința cheltuielilor de executare care 
sunt datorate de debitor, iar dispozițiile art. 669 NCPC apreciem că sunt aplicabile prin 
analogie. 

Dacă debitorul refuză primirea procesului-verbal, lipseşte ori, după caz, a părăsit 
imobilul după începerea executării, iar domiciliul său se afla în acel imobil, executorul 
judecătoresc va proceda la afișarea procesului-verbal de predare silită pe ușa imobilului 
sau în orice altă parte a imobilului care îl face vizibil, dacă debitorul nu i-a comunicat un 
domiciliu ales. 


Art. 900. Vânzarea bunurilor lăsate în depozit. (1) Dacă debitorul nu ridică 
bunurile în termenul arătat în procesul-verbal prevăzut la art. 899 şi acestea au 
valoare de piaţă, ele vor fi scoase în vânzare, inclusiv cele care sunt insesizabile 
prin natura lor, potrivit regulilor din materia vânzării bunurilor mobile urmă- 
ribile. 

(2) Preţul bunurilor vândute, după deducerea cheltuielilor de executare silită, 
inclusiv a cheltuielilor de vânzare şi a remuneraţiei administratorului-sechestru, 
va fi consemnat pe numele debitorului, care va fi înştiințat despre aceasta potrivit 
dispoziţiilor privitoare la comunicarea şi înmânarea citațiilor. Dispoziţiile 
art. 899 se aplică în mod corespunzător. 

(3) Bunurile care nu au valoare de piață sunt declarate abandonate. De ase- 
menea, la cererea creditorului, executorul judecătoresc poate declara abandonate 
bunurile mobile care au valoare de piață şi nu au fost revendicate de debitor sau 
de altă persoană care ar dovedi calitatea de proprietar, în termen de 4 luni de la 
data încheierii procesului-verbal de predare silită. 

(4) Despre toate acestea va fi înștiințat şi debitorul, potrivit dispoziţiilor 
prevăzute la alin. (2), precum şi organul financiar local pentru a prelua bunurile 
abandonate. Dispoziţiile art. 779 se aplică în mod corespunzător. 

COMENTARIU 


Debitorul are dreptul și, în același timp, obligația de a-și ridica bunurile mobile care 
nu fac obiectul unei alte executări silite și care au fost depozitate sau date în custodie în 
termen de o lună de zile de la data încheierii procesului-verbal de predare silită. Dacă 
în acest interval de timp debitorul rămâne în pasivitate, în sensul de a nu iniţia niciun 
demers în vederea reintrării în posesie asupra acelor bunuri, ele vor fi scoase la licitaţie. 

Trebuie precizat că nu orice bun mobil al debitorului va putea fi scos la licitaţie, ci 
doar acelea care prezintă o anumită valoare economică. 

Din sumele de bani obţinute ca urmare a scoaterii la licitaţie a bunurilor mobile vor fi 
achitate cu prioritate cheltuielile de executare, iar diferenţa va fi consemnată pe numele 
debitorului, acesta fiind încunoștinţat despre existenţa acestor sume în contul deschis 
pe numele său. 

Pot fi declarate ca abandonate bunurile mobile lipsite de valoare economică, precum și 
acelea care au o anumită valoare, însă nu au fost revendicate de debitor în termen de 4 luni 
de la data încheierii procesului-verbal de predare silită. În această din urmă ipoteză, pentru 
a fi declarate abandonate, este necesară o solicitare expresă a creditorului în acest sens. 

Bunurile declarate abandonate sunt preluate de către organul financiar local. 


Art. 901. Reocuparea imobilului. (1) Dacă, după încheierea procesului-ver- 
bal de predare silită, debitorul sau orice altă persoană, în lipsa consimțământului 
expres prealabil ori a unei hotărâri judecătoreşti, pătrunde sau se reinstalează în 
imobil, la cererea creditorului ori a altei persoane interesate, se va putea face o 
nouă executare silită în baza aceluiaşi titlu executoriu, fără somaţie şi fără nicio 
altă formalitate prealabilă. 

(2) În cazul prevăzut la alin. (1), orice bunuri mobile, indiferent de natura ori 
valoarea lor, care nu au fost ridicate la data predării silite iniţiale sau care au fost 
aduse în imobil după reocupare, se consideră de drept abandonate din momen- 
tul repunerii în posesie. 

(3) Pe baza procesului-verbal pus la dispoziția organului de urmărire penală, 
în copie certificată, de executorul judecătoresc, va fi declanşată urmărirea penală. 


COMENTARIU 


Dispoziţiile art. 901 aduc un element de noutate în materia executării silite în ceea 
ce privește ipoteza reocupării imobilului de către debitor sau orice altă persoană care nu 
are un drept asupra acestuia. 

Astfel, dacă în reglementarea anterioară, după evacuarea ocupanților fără drept din 
imobil, aceștia se reinstalau, era necesară o nouă judecată și un nou titlu executoriu 
care să dispună asupra evacuării ocupanților din imobil, în noua reglementare, pentru 
această ipoteză, legiuitorul a prevăzut că se va putea face o nouă executare silită în baza 
aceluiași titlu executoriu, fără somatie și fără nicio altă formalitate prealabilă. Cu alte 
cuvinte, același titlu executoriu va putea fi pus în executare de mai multe ori, fără a-și 
pierde executorialitatea și chiar împotriva unor persoane diferite. 

Bunurile mobile care nu au fost ridicate la data predării silite inițiale sau care au fost 
aduse în imobil după reocupare vor fi considerate de drept abandonate din momentul 
repunerii în posesie. 

De asemenea, pe baza procesului-verbal pus la dispoziția organului de urmărire penală, 
în copie certificată, de executorul judecătoresc, va fi declanșată urmărirea penală. 

Capitolul IV. Executarea silită a altor obligaţii 
de a face sau a obligaţiilor de a nu face 


Secțiunea 1. Dispoziţii comune 


Art. 902. Domeniu de aplicare. (1) Dispoziţiile prezentei secţiuni sunt apli- 
cabile în cazul executării silite în natură a obligațiilor de a face sau de a nu face 
în temeiul unui titlu executoriu. Dacă prin titlul executoriu creditorul a fost auto- 
rizat ca, pe cheltuiala debitorului, să execute el însuși ori să facă să fie executată 
obligaţia de a face sau, după caz, să înlăture ori să ridice ceea ce debitorul a făcut 
cu încălcarea obligaţiei de a nu face nu mai este necesară obținerea unui nou titlu 
executoriu prin care să se stabilească despăgubirile datorate de debitor sau, după 
caz, contravaloarea lucrărilor necesare restabilirii situației anterioare încălcării 
obligaţiei de a nu face. În aceste din urmă cazuri, sumele respective se determină 
pe bază de expertiză sau de alte documente justificative de către executorul jude- 
cătoresc, potrivit dispoziţiilor art. 628. 

(2) Dispoziţiile art. 1.528 din Codul civil rămân aplicabile. 


COMENTARIU 


Necesitatea executării silite poate apărea nu doar în ipoteza în care prin intermediul 
unui titlu executoriu debitorul a fost obligat la plata unei sume de bani, predarea unui 
bun mobil sau imobil, ci și atunci când el a fost obligat să facă ceva sau să se abţină de 
la o anumită acțiune. Prin urmare, această formă de executare silită devine incidentă 
atunci când debitorul a fost obligat printr-un titlu executoriu fie la o acțiune, la a face 
ceva, fie la o inacțiune, respectiv la a se abţine de la a face ceva. 

Executarea silită a altor obligaţii de a face sau de a nu face are în vedere situaţia în 
care debitorul a fost obligat printr-un titlu executoriu sa desființeze o plantație, o con- 
strucţie sau o altă lucrare sau să execute orice alte activităţi stabilite pentru realizarea 
drepturilor creditoruluilil. 

Obligatiile intuitu personae, a căror executare implică participarea personală a debi- 
torului (cum ar fi obligația de a picta un tablou, de a realiza o sculptură, de a scrie un 
articol, de a realiza un reportaj etc.), nu pot fi executate decât în mod voluntar. Pen- 
tru aceste categorii de obligaţii, legea prevede mijloace de constrângere indirectă, prin 
care se exercită presiuni asupra debitorului pentru a-l sili să execute în natură obligaţia 
înscrisă în titlul executoriu. 

Nu mai este necesară obținerea unui nou titlu executoriu prin care să se stabilească 
despăgubirile datorate de debitor sau contravaloarea lucrărilor necesare restabilirii 
situaţiei anterioare încălcării obligaţiei, dacă prin titlul executoriu creditorul a fost auto- 
rizat ca, pe cheltuiala debitorului, să execute el însuși ori să facă să fie executată obligaţia 
de a face sau, după caz, să înlăture ori să ridice ceea ce debitorul a făcut cu încălcarea 
obligaţiei de a nu face. 

Sumele pe care debitorul le datorează creditorului reprezentând despăgubiri sau 
contravaloarea lucrărilor necesare restabilirii situaţiei anterioare încălcării obligaţiei de a 
nu face se determină pe bază de expertiză sau de alte documente justificative, de către 
executorul judecătoresc, potrivit dispoziţiilor art. 628 NCPC. 


1 G. Răducan, op. cit., p. 166-167. 

Dacă debitorul este obligat să facă ceva, obligaţie pe care însă nu o respectă, și este 
de drept în întârziere, conform art. 1528 NCC, creditorul are posibilitatea ca, pe chel- 
tuiala debitorului, să execute el însuși sau să facă să fie executată obligaţia. În situaţiile în 
care debitorul nu este de drept în întârziere, creditorul poate executa obligaţia instituită 
în sarcina debitorului doar dacă îl înștiinţează pe debitor fie odată cu punerea în întâr- 
ziere, fie ulterior acesteia. 

Măsuri eficiente pentru aducerea la îndeplinire a dispozițiilor cuprinse într-o hotă- 
râre judecătorească sunt prevăzute și în Legea nr. 554/2004. Potrivit art. 24 alin. (1) din 
lege, „Dacă în urma admiterii acţiunii autoritatea publică este obligată să încheie, să înlo- 
cuiască sau să modifice actul administrativ, să elibereze un alt înscris sau să efectueze 
anumite operaţiuni administrative, executarea hotărârii definitive și irevocabile!!! se face 
în termenul prevăzut în cuprinsul acesteia, iar în lipsa unui astfel de termen, în cel mult 
30 de zile de la data rămânerii irevocabile a hotărârii”. 

Dar legea nu se mulțumește cu stabilirea unui termen în care hotărârea pronunţată în 
materia contenciosului administrativ trebuie adusă la îndeplinire. Ea cuprinde și un sistem 
de măsuri apte a impune executarea hotărârii rămase definitivă!?l, într-o materie în care 
intervenţia promptă a justiției se impune, ca o garanţie a salvgardării drepturilor omului. 
În acest sens, art. 24 alin. (2) din Legea nr. 554/2004 dispune că, „În cazul în care terme- 
nul nu este respectat, se aplică conducătorului autorității publice sau, după caz, persoa- 
nei obligate o amendă de 20% din salariul minim brut pe economie pe zi de întârziere, iar 
reclamantul are dreptul la penalităţi, în condiţiile art. 894 din Codul de procedură civilă” 
(devenit art. 905 în urma republicării — n.n.). Deşi legea nu o spune în mod expres, amenda 
trebuie să se facă venit la buget, întrucât ea nu joacă locul unei despăgubiri. 

În considerarea dispoziţiilor legale prezentate, se poate afirma că legea a instituit 
două mijloace juridice de natură a impune executarea hotărârii rămase definitivă: 

a) obligarea conducătorului autorității administrative la plata unei amenzi pentru fie- 
care zi de întârziere și 

b) obligarea la penalități pentru întârziere. 

Astfel cum am arătat, amenda se face venit la stat, dar ea joacă un rol pozitiv în con- 
strângerea autorităţii publice de a proceda la executarea hotărârii rămase definitivă. 

Sancţiunea și despăgubirile prevăzute la art. 24 alin. (2) din Legea nr. 554/2004 se 
aplică, respectiv se acordă de instanţa de executare, la cererea reclamantului. Hotărârea 
se ia în camera de consiliu, de urgenţă, cu citarea părților. 

Legea contenciosului administrativ instituie și o sancţiune cu caracter penal. În acest 
sens, art. 24 alin. (3)! din acest act normativ dispune că „Neexecutarea din motive impu- 
tabile sau nerespectarea hotărârilor judecătorești definitive și irevocabile pronunţate de 
instanţa de contencios administrativ, în termen de 30 de zile de la data aplicării amenzii 
prevăzute la alin. (2), constituie infracțiune şi se pedepsește cu închisoare de la 6 luni la 
3 ani sau cu amendă de la 2.500 lei la 10.000 lei”. 


1] Potrivit art. 8 din Legea nr. 76/2012, de la data intrării în vigoare a Codului de procedură civilă, referirile din 
cuprinsul actelor normative la hotărârea judecătorească „definitivă și irevocabilă” sau, după caz, „irevocabilă” 
se vor înțelege ca fiind făcute la hotărârea judecătorească „definitivă”. 
2) A se vedea V/, Prisăcaru, Contenciosul administrativ român, ed. a 2-a revăzută și adăugită, Ed. All Beck, Bucu- 
rești, 1998, p. 214-220; S. Zilberstein, V.M. Ciobanu, op. cit., p. 455-456. 
B) Precizăm că, potrivit Legii nr. 187/2012 privind punerea în aplicare a noului Cod penal, la data intrării în 


vigoare a acestei legi (1 februarie 2014), alin. (3) al art. 24 din Legea nr. 554/2004 se va abroga. 

Art. 903. Executarea obligaţiei de a face. Dacă debitorul refuză să înde- 
plinească o obligaţie de a face cuprinsă într-un titlu executoriu, în termen de 10 
zile de la comunicarea încheierii de încuviințare a executării, creditorul poate fi 
autorizat de instanţa de executare, prin încheiere executorie, dată cu citarea păr- 
ților, să o îndeplinească el însuşi sau prin alte persoane, pe cheltuiala debitorului. 


COMENTARIU 


În ceea ce privește executarea în natură a obligatiilor care nu presupun participarea 
personală a debitorului (cum ar fi obligația de a demola o construcţie, de a reface sau 
de a retrage un gard, de a muta o fereastră sau de a o închide, de a tăia un arbore etc.), 
aceasta poate fi realizată de către creditor, pe cheltuiala debitoruluill. 

Procedura de executare a obligaţiei de a face începe prin comunicarea încheierii de 
încuviințare a executării debitorului, prin care i se pune în vedere acestuia ca, în termen 
de 10 zile, să își îndeplinească benevol obligaţia la care se referă titlul executoriu. 

Atunci când debitorul nu se conformează unei obligaţii de a face stabilite printr-un 
titlu executoriu în termenul ce i-a fost acordat prin încheierea de încuviinţare a execu- 
tării, instanţa de executare îl poate autoriza pe creditor (prin încheiere executorie, dată 
cu citarea părților) să o aducă el însuși (sau prin alte persoane) la îndeplinire; în această 
ipoteză, dacă debitorul se opune la executarea obligaţiei de câtre creditor, acesta poate 
obține concursul organelor forței publice, prin intermediul executorului judecătoresc. 

Având în vedere faptul se prevede expres că executarea se face pe cheltuiala debi- 
torului, nu este necesară obţinerea de către creditor a unui titlu executoriu cu privire la 
sumele cheltuite cu executarea. 

În opinia noastră, eventualul refuz al debitorului de a-și executa obligația nu este 
necesar să fie unul expres, ci acesta s-ar putea deduce și din simplul fapt al neexecută- 
rii în termenul de 10 zile, care curge de la data comunicării încheierii de încuviinţare a 
executării. 

Prevederea cuprinsă în art. 903 urmărește valorificarea aceluiași drept al creditorului 
de a fi autorizat el să execute obligaţia de a face, în cadrul executării silite, fără a fi înlă- 
turat dreptul de a-l valorifica pe calea acţiunii civile întemeiate pe dispoziţiile art. 1528 
și art. 1529 NCC care reglementează executarea silită în natură a obligaţiilor de a face și 
de a nu face. 

Dispoziţiile referitoare la executarea silită a obligaţiilor de a face se aplică și obliga- 
ţiilor de a nu face, potrivit prevederilor art. 904 NCPC, însă sunt inaplicabile în privința 
obligaţiei de a face care implică faptul personal al debitorului, a obligaţiei de predare a 
unui bun imobil/mobil determinat, în privinţa acesteia din urmă fiind aplicabile dispozi- 
tiile exprese ale art. 905 NCPC. 

În jurisprudenţă s-a decis că, „prin raportare la obligaţia cuprinsă în titlul executo- 
riu, și anume retragerea de pe piață a unor anumite medicamente, nu interesează, sub 
aspectul executării silite, locul unde se află medicamentele, relevant fiind locul situă- 
rii sediului debitorului, întrucât obiectul obligaţiei supuse executării constă în acțiunea 
pozitivă a debitoarei, ca entitate juridică, de a lua măsurile ce se impun pentru a asigura 
retragerea din comerț a produselor în discuţie, indiferent unde se află acestea”! 


i! G. Răducan, op. cit., p. 169. 
2! Trib. Bucureşti, s. a V-a civ., dec. nr. 1218/2006, în C. Nica, op. cit., p. 536-539. 

Art. 904-905 CARTEA V. DESPRE EXECUTAREA SILITĂ 


Art. 904. Executarea obligaţiei de a nu face. (1) Dispoziţiile prevăzute în 
prezenta secțiune sunt aplicabile în mod corespunzător şi în cazul când titlul 
executoriu cuprinde o obligație de a nu face. 

(2) Creditorul va putea cere instanţei de executare să fie autorizat, prin 
încheiere executorie, dată cu citarea părților, să desființeze el însuşi sau prin alte 
persoane, pe cheltuiala debitorului, lucrările făcute de acesta împotriva obligaţiei 
de a nu face. 


COMENTARIU 


În mod corespunzător, în cazul obligațiile de a nu face, creditorul poate solicita instan- 
tei de executare să fie autorizat, prin încheiere executorie, dată cu citarea părţilor, să 
desființeze el însuși sau prin alte persoane, pe cheltuiala debitorului, lucrarile făcute de 
acesta împotriva obligaţiei de a nu face. Astfel, creditorul poate cere a se distruge ceea 
ce s-a făcut, încălcându-se obligaţia de a nu face, după cum poate cere a fi autorizat a 
distruge el însuși ceea ce s-a făcut, pe cheltuiala debitorului. 

Practic, primul alineat al art. 904 instituie principiul potrivit căruia dispoziţiile refe- 
ritoare la executarea silită a obligaţiilor de a face reglementate de art. 903 se aplică și 
obligațiilor de a nu face. 

Totuși, prin raportare la prevederile art. 904 alin. (2), creditorul poate solicita instan- 
tei să fie autorizat să execute o obligație de a face, întrucât obligaţia de a nu face ceva a 
fost deja încălcată de debitor. 


Art. 905. Aplicarea de penalităţi. (1) Dacă în termen de 10 zile de la comu- 
nicarea încheierii de încuviințare a executării debitorul nu execută obligaţia de a 
face sau de a nu face, care nu poate fi îndeplinită prin altă persoană, acesta poate 
fi constrâns la îndeplinirea ei, prin aplicarea unor penalități, de către instanţa de 
executare. 

(2) Când obligaţia nu este evaluabilă în bani, instanța sesizată de creditor îl 
poate obliga pe debitor, prin încheiere definitivă dată cu citarea părților, să plă- 
tească în favoarea creditorului o penalitate de la 100 lei la 1.000 lei, stabilită pe zi 
de întârziere, până la executarea obligaţiei prevăzute în titlul executoriu. 

(3) Atunci când obligaţia are un obiect evaluabil în bani, penalitatea prevă- 
zută la alin. (2) poate fi stabilită de instanţă între 0,1% şi 1% pe zi de întârziere, 
procentaj calculat din valoarea obiectului obligaţiei. 

(4) Dacă în termen de 3 luni de la data comunicării încheierii de aplicare a 
penalității debitorul nu execută obligația prevăzută în titlul executoriu, instanța 
de executare, la cererea creditorului, va fixa suma definitivă ce i se datorează cu 
acest titlu, prin încheiere definitivă, dată cu citarea părților. 

(5) Penalitatea va putea fi înlăturată ori redusă, pe calea contestaţiei la execu- 
tare, dacă debitorul execută obligația prevăzută în titlul executoriu şi dovedeşte 
existența unor motive temeinice care au justificat întârzierea executării. 

(6) Încheierea dată în condiţiile alin. (4) este executorie. 


COMENTARIU 


Termenul pentru executarea obligaţiei de a face sau de a nu face de către debitor 
este de 10 zile și curge de la comunicarea încheierii de încuviințare a executării, în caz 

TITLUL III. EXECUTAREA SILITĂ DIRECTĂ Art. 306-907 


contrar debitorul putând fi obligat de instanţa de executare la plata unei penalităţi, 
într-un cuantum cuprins între 100 lei și 1.000 lei, dacă obligaţia nu este evaluabilă în 
bani, respectiv între 0,1% și 1%, atunci când obligația are un obiect evaluabil în bani, 
penalităţi stabilite pe zi de întârziere, până la executarea obligaţiei prevăzute în titlul 
executoriu. 

instanța competentă să stabilească cuantumul penalităţilor, să dispună înlăturarea 
sau reducerea acestora, în condiţiile art. 905 alin. (4), este instanța de executare. 

Diferenţa de regim juridic constă în aceea că suma definitivă la care va fi obligat debi- 
torul cu titlu de penalitate se dispune printr-o încheiere definitivă, dată într-o procedură 
contencioasă, cu citarea părţilor, în timp ce înlăturarea sau reducerea penalităţilor se 
stabilește printr-o hotărâre dată în contestaţia la executare, susceptibilă de apel, potrivit 
art. 717 NCPC. 

Dacă debitorul! execută obligația de a face sau a nu face pe care o are față de creditor, 
poate să exercite contestaţia la executare și să obţină înlăturarea în tot sau în parte ori, 
cel puţin, reducerea cuantumului penalităților, dacă face dovada unor motive temeinice 
care l-au împiedicat să și-o execute. 


Art. 906. Interzicerea daunelor cominatorii. Pentru neexecutarea obligati- 
ilor prevăzute în prezentul capitol nu se pot acorda daune cominatorii. 


COMENTARIU 


Față de dispoziţiile exprese ale art. 906, debitorul nu poate fi obligat la plata de daune 
cominatorii, norma având caracter imperativ. 

În ipoteza în care, totuși, o instanţă de executare ar dispune eronat obligarea debito- 
rului la plata de daune cominatorii, iar nu de penalităţi, pentru neexecutarea obligaţiei 
de a face sau de a nu face care nu poate fi îndeplinită prin altă persoană, în aplicarea 
principiului edem ratio eadem solutio, apreciem că se aplică prin asemănare dispozi- 
tiile art. 905 alin. (5). Astfel, debitorul va avea deschisă calea contestatiei la executare, 
în cadrul căreia va invoca nulitatea actului de procedură, care este încheierea definitivă 
prin care a fost obligat la o altă sancţiune decât cea prevăzută de lege. 


Art. 907. Concursul forței publice. Dacă, în cazurile prevăzute la art. 903 şi 
904, debitorul se opune la executarea obligaţiei de către creditor, executorul jude- 
cătoresc, la cererea creditorului, va obține, în condițiile legii, concursul organelor 
de poliție, jandarmerie sau al altor agenți ai forței publice, după caz. 


COMENTARIU 


Creditorul nu se va putea adresa direct organelor de ordine prevăzute în cuprinsul 
art. 907, ci va putea obține sprijinul lor numai prin intermediul executorului judecătoresc!!. 

Dispoziţiile art. 907 fac o aplicare particulară a principiului general conform căruia 
executorul judecătoresc poate recurge la serviciile organelor de poliție, jandarmerie sau 
ale altor agenţi ai forţei publice, care sunt obligaţi să îi acorde concursul la îndeplinirea 
efectivă a executării silitel?l. 


u M, Tăbârcă, Gh. Buta, op. cit., p. 1493. 
2! . Les, Legislaţia executării silite, p. 336. 

Art. 908-909 CARTEA V. DESPRE EXECUTAREA SILITĂ 


Art. 908. Efectuarea înscrierilor în cartea funciară. (1) Dacă printr-un titlu 
executoriu s-a dispus efectuarea unei înscrieri în cartea funciară împotriva celui 
înscris ca titular al dreptului, creditorul va putea solicita, direct sau prin interme- 
diul executorului judecătoresc, biroului de cadastru şi publicitate imobiliară să 
dispună înscrierea în baza acestui titlu. 

(2) Dacă cel împotriva căruia s-a dispus efectuarea înscrierii a fost totodată 
obligat, prin acelaşi titlu executoriu sau prin altul, să evacueze ori, după caz, 
să predea imobilul în mâinile creditorului, se va proceda potrivit dispoziţiilor 
art. 895 şi următoarele. 

(3) Dispoziţiile prezentului articol sunt aplicabile, în mod corespunzător, şi în 
cazurile în care obligația cuprinsă în titlul executoriu priveşte efectuarea înscrie- 
rilor în alte registre publice decât cartea funciară. 


COMENTARIU 


Creditorul va putea solicita biroului de cadastru și publicitate imobiliară, direct sau 
prin intermediul executorului judecătoresc, să dispună înscrierea în cartea funciară a 
dreptului său împotriva persoanei ce figurează ca titulară a dreptului. 

Înscrierea nu se poate realiza decât dacă instanţa a dispus aceasta prin titlu executoriu. 

Dacă prin același titlu executoriu sau prin altul instanța a dispus și evacuarea celui 
împotriva căruia s-a efectuat înscrierea în cartea funciară, iar debitorul nu își îndepli- 
nește această obligație în termen de 8 zile de la comunicarea încheierii de încuviinţare 
a executării, el va fi îndepărtat prin executare silită în condiţiile art. 895 și urm. NCPC. 


Secțiunea a 2-a. Executarea hotărărilor 
judecătorești referitoare la minori 


Art. 909. Domeniu de aplicare. (1) Dispoziţiile prezentului capitol sunt 
aplicabile şi în cazul măsurilor privitoare la minori prevăzute într-un titlu exe- 
cutoriu, cum sunt stabilirea locuinței minorului, darea în plasament, înapoierea 
minorului de către persoana care îl ține fără drept, exercitarea dreptului de a 
avea legături personale cu minorul, precum şi alte măsuri prevăzute de lege. 

(2) În aceste cazuri, executorul judecătoresc va trimite părintelui sau persoa- 
nei la care se află minorul încheierea de încuviințare a executării împreună cu 
o somaţie în care îi va comunica acesteia data la care să se prezinte împreună 
cu minorul la sediul său ori în alt loc stabilit de executor, în vederea preluării 
acestuia de către creditor, sau, după caz, îi va pune în vedere să permită celuilalt 
părinte să îşi exercite dreptul de a avea legături personale cu minorul, potrivit 
programului stabilit în titlul executoriu. 

(3) Dacă debitorul nu se va conforma somației executorului, acesta, la cererea 
creditorului, va sesiza instanța de executare pentru a se face aplicarea prevede- 
rilor art. 905. 


COMENTARIU 


Dispoziţiile din cuprinsul art. 909 se aplică în materia executării silite a hotărârilor 
judecătorești referitoare la minori, respectiv: darea în plasament, stabilirea domiciliului 
minorului, înapoierea lui de către persoana care îl ține fără drept, vizitarea minorului etc. 

Ca şi în cazul celorlalte hotărâri executorii, obligaţia din cuprinsul acesteia se execută 
de bunăvoie de către debitor și, doar în ipoteza în care acesta se opune sau refuză exe- 
cutarea, se va apela la executorul judecătoresc. 

Executarea silită debutează prin comunicarea încheierii de încuviințare a executării 
împreună cu somaţia emisă de executorul judecătoresc către debitor, prin care acestuia 
i se aduc la cunoștință termenul de executare (maxim o lună de zile), precum și proce- 
dura aferentă. 

În ipoteza în care, după primirea somaţiei, debitorul refuză executarea obligaţiei, cre- 
ditorul are posibilitatea de a formula cerere la executorul judecătoresc, pentru ca acesta 
să solicite instanţei de judecată obligarea debitorului la plata unei penalități cuprinse 
între 100 lei și 1000 lei pentru fiecare zi de întârziere. 


Art. 910. Reguli speciale de executare. (1) Dacă în termen de o lună de la 
comunicarea încheierii prevăzute la art. 905 alin. (2) debitorul nu execută obliga- 
tia sa, executorul judecătoresc va proceda la executarea silită. 

(2) Executarea se va efectua în prezența unui reprezentant al direcției generale 
de asistență socială şi protecția copilului şi, când acesta apreciază că este nece- 
sar, a unui psiholog desemnat de aceasta. Prezenţa psihologului nu este necesară 
dacă reprezentantul direcţiei are această calificare. 

(3) La solicitarea executorului judecătoresc, agenții forței publice sunt obligați 
să îşi dea concursul la executare, în condiţiile legii. 

(4) Nu este permis niciunei persoane să bruscheze minorul sau să exercite 
presiuni asupra lui pentru a se realiza executarea. 


COMENTARIU 


De la momentul primirii încheierii de încuviințare a executării silite debitorul are la 
dispoziţie o lună de zile pentru executarea de bunăvoie a obligaţiei cuprinse în titlul exe- 
cutoriu. 

Pe lângă organele de ordine publică ce, în raport de situaţia de fapt, vor participa la 
executare, legea impune, în cazul executării hotărârilor referitoare la minori, prezenţa 
unui reprezentant al direcţiei generale de asistenţă socială și protecția copilului, iar dacă 
acesta nu are și calificarea de psiholog, este necesară și prezența unui psiholog, dacă se 
apreciază ca fiind necesar. 


Art. 911. Opunerea la executare. (1) Dacă debitorul nu îşi îndeplineşte obli- 
gația, penalitatea stabilită de instanță potrivit art. 905 va curge până la momentul 
executării, dar nu mai mult de 3 luni de la comunicarea încheierii prevăzute la 
art. 905 alin. (2). 

(2) În cazul în care debitorul nu îşi îndeplineşte obligația în termenul prevă- 
zut la alin. (1), precum şi atunci când debitorul este de rea-credinţă şi ascunde 
minorul, executorul judecătoresc va consemna acest fapt şi va sesiza de îndată 
parchetul de pe lângă instanţa de executare în vederea începerii urmăririi penale, 
pentru săvârşirea infracțiunii de nerespectare a hotărârii judecătoreşti. 

COMENTARIU 


Penalitatea stabilită de instanţa de executare în cazul neexecutării obligaţiei de către 
debitor va curge până la momentul realizării executării, însă nu mai mult de 3 luni de la 
data comunicării încheierii de încuviințare a executării. 

Dacă în termenul de 3 luni de la data comunicării încheierii de încuviinţare a execu- 
tării debitorul nu își execută obligația sau ascunde minorul în scopul neexecutării, este 
pasibil de a suporta rigorile legii penale, având în vedere că executorul judecătoresc 
poate sesiza parchetul în vederea începerii urmăririi penale pentru săvârșirea infracțiunii 
de nerespectare a hotărârilor judecătorești. 


Art. 912. Refuzul minorului. (1) Dacă executorul constată că însuşi minorul 
refuză în mod categoric să îl părăsească pe debitor sau manifestă aversiune față 
de creditor, va întocmi un proces-verbal în care va consemna constatările sale şi 
pe care îl va comunica părților şi reprezentantului direcției generale de asistență 
socială şi protecția copilului. 

(2) Reprezentantul direcției generale de asistenţă socială şi protecția copilului 
va sesiza instanța competentă de la locul unde se află minorul, pentru ca aceasta 
să dispună, în funcție de vârsta copilului, un program de consiliere psihologică, 
pentru o perioadă ce nu poate depăşi 3 luni. Cererea se soluţionează de urgență 
în camera de consiliu, prin încheiere nesupusă niciunei căi de atac, pronunțată 
cu citarea părinților şi, după caz, a persoanei la care se află copilul. Dispoziţiile 
legale privind ascultarea copilului rămân aplicabile. 

(3) La finalizarea programului de consiliere, psihologul numit de instanţă va 
întocmi un raport pe care îl va comunica instanţei, executorului judecătoresc şi 
direcției generale de asistență socială şi protecţia copilului. 

(4) După primirea raportului psihologului, executorul va relua procedura 
executării silite, potrivit art. 910. 

(5) Dacă şi în cursul acestei proceduri executarea nu va putea fi realizată din 
cauza refuzului minorului, creditorul poate sesiza instanța competentă de la 
locul unde se află minorul în vederea aplicării unei penalități, dispozițiile art. 905 
alin. (2) şi (4)-(6) fiind aplicabile în mod corespunzător. 


COMENTARIU 


Legiuitorul a instituit reguli speciale aplicabile în cazul în care minorul refuză vehe- 
ment să îl părăsească pe debitor, manifestând aversiune față de creditor. Fiind o piedică 
la executare și neputând leza în vreun fel voinţa minorului, executorul va întocmi un pro- 
ces-verbal în cuprinsul căruia va arăta constatările sale și îl va comunica părților și repre- 
zentantului direcției generale de asistenţă socială și protecţia copilului. 

Instanţa de la locul la care se află minorul, sesizată de reprezentantul direcţiei generale 
de asistenţă socială și protecția copilului, va putea dispune consilierea minorului pe o 
perioadă ce nu poate depăși 3 luni, consiliere care va fi transpusă la sfârșitul perioadei 
într-un raport ce va fi comunicat celor menţionaţi în art. 912 alin. (3). În această etapă, 
procedura în fața instanţei se derulează după regulile procedurii necontencioase. 

Dacă şi după consilierea minorului acesta, în continuare, refuză părăsirea debitorului, 
creditorul poate solicita instanţei stabilirea în sarcina debitorului a unei penalităţi aplica- 
bile până la data executării obligaţiei instituite prin titlul executoriu. 

În ceea ce ne priveşte, considerăm criticabil textul, întrucât nu dispune și o soluţie 
de reevaluare pentru situaţia în care raportul psihologic dispune, de pildă, că interesul 
genera! al minorului este acela de a rămâne alături de debitor, iar acesta nu prezintă 
niciun pericol pentru creșterea și educarea normală a minorului (avem în vedere situa- 
tia în care, printr-o hotărâre judecătorească, domiciliul minorului a fost stabilit de către 
instanţă la unul dintre părinţi, iar minorul vrea să locuiască cu celălalt părinte, care, la 
rândul său, prezintă aceleași garanţii morale și materiale ca și cel dintâi). 

Considerăm că, în ipoteza în care raportul psihologic ar dispune că interesul general 
al minorului este acela de a rămâne alături de părintele debitor, acesta din urmă are 
posibilitatea de a se adresa instanței de tutelă cu o cerere în care să solicite stabilirea 
domiciliului minorului chiar la el, în temeiul dispoziţiilor art. 403 NCC (fiind cunoscut că, în 
privinţa acestor rezolvări, hotărârea nu stă în autoritate de lucru judecat, dacă se dovedește 
schimbarea împrejurărilor avute în vedere la pronunţarea hotărârii anterioare). 

Până la obţinerea unei astfel de noi hotărâri, cea dintâi se bucură de forţă executorie, 
așa încât, sub rezerva eventualei suspendări dispuse de instanța de executare, aceasta 
se execută, 


Art. 913. Procesul-verbal de constatare. Executorul judecătoresc va încheia 
un proces-verbal în care va constata modul de îndeplinire a obligațiilor prevă- 
zute la art. 909 alin. (1), dispoziţiile art. 889 fiind aplicabile în mod corespunzător. 


COMENTARIU 


Despre îndeplinirea executării obligatiilor referitoare la minori executorul va încheia 
un proces-verbal, stabilind, totodată, cheltuielile de executare pe care urmează să le plă- 
tească debitorul, proces-verbal care va fi comunicat părților, iar un exemplar va fi păstrat 
la dosarul de executare. 

Procesul-verbal constituie titlu executoriu în privinta cheltuielilor de executare stabi- 
lite în sarcina debitorului, iar dispozițiile art. 669 NCPC. apreciem că sunt aplicabile prin 
analogie. 

CARTEA A VI-A. PROCEDURI SPECIALE 


Titlul |. Procedura divorţului 


Capitolul |. Dispoziţii comune 


Art. 914. Instanța competentă. (1) Cererea de divorț este de competența 
judecătoriei în circumscripția căreia se află cea din urmă locuință comună a 
soților. Dacă soții nu au avut locuință comună sau dacă niciunul dintre soți nu 
mai locuieşte în circumscripția judecătoriei în care se află cea din urmă locuință 
comună, judecătoria competentă este aceea în circumscripția căreia îşi are locu- 
ința pârâtul, iar când pârâtul nu are locuinţa în țară şi instanțele române sunt 
competente internațional, este competentă judecătoria în circumscripţia căreia îşi 
are locuinţa reclamantul. 

(2) Dacă nici reclamantul şi nici pârâtul nu au locuința în țară, părțile pot con- 
veni să introducă cererea de divorț la orice judecătorie din România. În lipsa unui 
asemenea acord, cererea de divorț este de competenţa Judecătoriei Sectorului 5 al 
municipiului Bucureşti. 


COMENTARIU 


1. Competența materială ṣi competenţa teritorială. Natura normei. Alineatul (1) al 
art. 914 reglementează competenţa materială în soluţionarea acţiunii de divorț, aceasta 
revenind judecătoriei. 

În ceea ce privește competenţa teritorială, art. 914 stabilește o derogare de la regula 
de drept comun (respectiv de la regula actor seguitur forum rei, instituită de art. 107 
NCPC), fiind vorba despre o competență absolută, reglementată de norme de ordine 
publică, astfel cum rezultă din coroborarea art. 129 cu art. 126 NCPC. 

Fiind vorba de norme de competenţă speciale, acestea sunt de strictă interpretare, 
ceea ce înseamnă că nu pot fi aplicate prin analogie în alte situaţii (cum ar fi: nulitatea 
sau anularea căsătoriei, acțiunea privind partajul bunurilor comune ale soţilor în timpul 
căsătoriei sau ulterior desfacerii căsătoriei etc.). 

În privinţa domeniului de competenţă teritorială, potrivit ordinii stabilite de legiuitor, 
cu caracter de noutate, subliniem faptul că se renunţă la termenul de „domicitiu”, înlocu- 
indu-l cu cel de „locuință”, tocmai pentru a reflecta cu justețe locaţia avută în vedere la 
stabilirea competenţei teritoriale și a nu se mai crea confuzii. Așa cum doctrina și juris- 
prudenţa au subliniat constant, la stabilirea competenţei teritoriale termenul de domici- 
liu, utilizat în legislaţia anterioară, desemna, în realitate, domiciliul de fapt, unde putea fi 
găsită în mod efectiv partea citată în proces, iar nu domiciliul legal (oficial), care apărea 
înscris în documentele de identitate. De pildă, s-a decis că la stabilirea competenţei nu 
interesează dacă soții au avut făcută mutațţia în evidențele poliţiei, ci dacă au locuit efec- 
tiv în acea localitate"! 


W Trib. Suprem, col. civ., dec. nr. 905/1963, în C.D. 1963, p. 232 și dec. nr. 873/1965, în Repertoriu |, p. 732, 
nr. 51: Trib. jud. Suceava, dec. civ. nr. 242/1985, în R.R.D. nr. 8/1985, p. 66; Trib. mun. București, s. a IV-a civ., 

De altfel, precizăm că această subliniere s-a dovedit a fi valabilă și în interpretarea 
mai multor regulamente ale Uniunii Europene [de pildă, Regulamentul (CE) nr. 44/2001, 
Regulamentul (CE) nr. 2201/2003, Regulamentul (CE) nr. 804/2005, Regulamentul (CE) 
nr. 1896/2006, Regulamentul (CE) nr. 861/2007, Regulamentul (CE) nr. 4/2009 etc.], 
unde funcționează, de asemenea, regula actor sequitur forum rei și se are în vedere, 
potrivit legislaţiei majorităţii statelor membre, locuinta faptică, iar nu cea legală a celui 
chemat în judecată. 


2. Ultima locuinţă comună. Prin sintagma „ultima locuinţă comună” se înţelege 
locuinţa în care au conviețuit soții. Dovada ultimei locuințe comune se face, după caz, cu 
actele de identitate ale soţilor din care rezultă domiciliul comun sau reședința comună 
a acestora sau, dacă nu se poate face dovada în acest fel, prin declaraţie pe propria răs- 
pundere, autentică, a fiecăruia dintre soţi, din care să rezulte care a fost ultima locuinţă 
comună a lor. Declaraţia se va consemna în cererea de divorț și în hotărârea de admitere 
a cererii de divorț. 

În doctrină, pe fundalul aplicării dispoziţiilor anterioare (cu referire la ultimul domici- 
liu comun), s-au subliniat o serie de aspecte care rămân aplicabile și în prezent, cu nuan- 
tele aduse de reglementările actuale. Astfel, s-a arătat că ultimul domiciliu efectiv se ia în 
considerare indiferent dacă la acesta soţii aveau efectuată sau nu fie mutațţia temporară, 
fie mutația definitivăli!; prin acest domiciliu se înţelege locul unde soţii au locuit în chip 
statornic, chiar și atunci când convieţuirea lor a fost de scurtă durată, întrucât raportu- 
rile lor matrimoniale s-au consumat numai în acea localitate"; împrejurarea că pe tim- 
pul vacanței reclamanta a locuit împreună cu soțul și copilul lor la reședința pârâtului nu 
constituie o schimbare de domiciliu, care să determine o altă competenţă de judecată”. 

Astfel, ceea ce interesează este locuinta părților la momentul introducerii acțiunii, 
astfel încât instanţa legal sesizată devine competentă să soluţioneze cauza și dacă, ulte- 
rior sesizării sale, intervin schimbări ale acesteia. 

Faptul că textul art. 914 NCPC are în vedere mai multe situații nu înseamnă că este 
vorba despre o competență alternativă, deoarece reclamantul nu are posibilitatea de a 
alege, după bunul plac, între mai multe instanțe deopotrivă competente; dimpotrivă, 
acesta este obligat să respecte o anumită ordine, stabilită expres de legiuitor, în funcţie 
de anumite condiţii circumstanţiale, de fapt". 


3. Stabilirea competenţei. Primul alineat al art. 914 NCPC stabilește, în mod prioritar, 
competenţa de soluționare a cererii de divorţ la instanţa în circumscripţia căreia se află 
cea din urmă locuinţă comună a soţilor, însă această competenţă operează numai dacă 
cei doi soți au avut o locuință comună și cel puţin unul dintre soți mai locuieşte în circum- 
scripția instanţei de la ultima locuință comună. 


dec. nr. 1730/1990, în C.P.J. 1990, p. 116, nr. 143; a se vedea și P. Perju, Probleme de drept civil și procesual civil 
din practica secţiei civile a Curţii Supreme de justiţie, în Dreptul nr. 11/2002, p. 251. 

I9 Trib. jud. Suceava, $. civ., dec. nr. 242/1985, în R.R.D. nr. 8/1985, p. 66, în G. Boroi, O. Spineanu-Matei, Codul 
de procedură civilă adnotat, ed. a 3-a, Ed. Hamangiu, București, 2011, p. 885. 

2) Trib. București, s. a IV-a civ., dec. nr. 1730/1990, în C.P.].C. 1990, p. 116, nr. 143, ibidem. 

d Trib. Hunedoara, s. civ., dec. nr. 550/1979, în R.R.D. nr. 11/1979, p. 64, în G. Boroi, O. Spineanu-Matei, op. 
cit., p. 885-886. 

4 A se vedea și VM. Ciobanu, G. Boroi, T.C. Briciu, Drept procesual civil. Curs selectiv. Teste grilă, ed. a 5-a, 
Ed. C.H. Beck, București, 2011, p. 434. 

a) Cererea de divorţ este de competenţa judecătoriei în circumscripţia căreia se afla 
cea din urmă locuință comună a soţilor, cu condiţia ca, la data sesizării instanţei, cel puțin 
unul dintre soţi să mai locuiască în acea circumscripție. 

Pentru stabilirea acestei competenţe, legiuitorul nu stabilește însă că ar fi necesar 
ca locuinţa unuia dintre soţi să fie neapărat la ultima locuinţă comună, ci doar că este 
necesar ca ea să fie situată în circumscripția judecătoriei de la ultima locuință comună. 
În doctrină!“ s-a arătat că „împrejurarea că după introducerea cererii de divorţ reclaman- 
tul și-a schimbat domiciliul în altă localitate, care nu se găsește în raza instanţei ultimu- 
lui domiciliu comun, nu este de natură să atragă necompetenţa instanţei legal sesizate”. 

b) Atunci când soţii nu au avut locuinţă comună sau dacă niciunul dintre soți nu mai 
locuiește în circumscripția judecătoriei de la cea din urmă locuinţă comună, teza a l-a 
art. 914 alin. (1) NCPC stabilește că cererea de divorţ este de competența teritorială a 
judecătoriei în circumscripția căreia locuiește soțul pârât. Însă, în ipoteza în care soțul 
pârât nu are locuinţa în ţară și când instanţelor române le revine competenţa interna- 
țională, devine competentă instanţa de la locuinţa reclamantului (care, prin ipoteză, ar 
trebui să fie situată pe teritoriul României). 

Se observă că, pentru a opera această competenţă, este necesară îndeplinirea a trei 
condiţii cumulative, dintre care două sunt prevăzute expres de norma legală, respectiv: 

— inexistenţa unei locuinţe a pârâtului (deci nici chiar a reședinței) în România; 

— din punct de vedere al raporturilor procesuale de drept internaţional privat, com- 
petenţa să revină instanţelor române. 

Din interpretarea textului rezultă indirect și o a treia condiţie, respectiv aceea că, 
pentru a putea opera această normă de competenţă, ce! puțin reclamantul trebuie să 
aibă locuința în România, această locuinţă fiind reperul fix în funcţie de care se stabilește 
competenţa teritorială, ca fiind a instanţei din această circumscripție. 

c} Alineatul secund teza | al art. 914 NCPC dispune că soții pot conveni să introducă 
cererea de divorţ la orice judecătorie din România, dacă niciunul dintre ei nu are locuința 
în țară, iar teza a Il-a a aceleiași norme, stabilește competența specială a Judecătoriei 
sectorului 5 București, în lipsa unui astfel de acord. Textul legal este nou introdus faţă de 
dispoziţiile fostului art. 607 CPC 1865. 

O primă observaţie ar fi aceea că textul art. 914 alin. (2) NCPC se ocupă de stabilirea 
competenţei teritoriale în cazul în care niciunul dintre soți nu mai are o locuință în Romăâ- 
nia, dar instanţele române ar îi, totuși, competente. 

Această normă se corelează cu norma europeană, deoarece, potrivit prevederilor 
art. 3 alin. (1) lit. b) din Regulamentul CE nr. 2201/2003 privind competenţa judiciară, 
recunoașterea și executarea hotărârilor în materie matrimonială și în materia răspunde- 
rii părintești (numit și Bruxelles II bis), competenţa teritorială internaţională poate fi sta- 
bilită și pe criteriul cetățeniei, indiferent dacă soții (sau vreunul dintre ei) mai au sau nu 
vreo locuinţă pe teritoriul statului membru ai cărui cetățeni sunt. Mai exact, instanţa din 
România este competentă să judece cererea de divorţ dintre doi cetăţeni români, chiar 
dacă, la data sesizării instanței, niciunul dintre aceştia nu mai are resedinta în România, 
criteriul unic de determinare a acestei competenţe fiind acela ca, la data introducerii 
cererii de divort, soții să fie cetăţeni ai statului român. 

Astfel, este posibil ca niciunul dintre soţi să nu locuiască în România și, totuși, potrivit 
normei internaționale, instanţele române să fie competente, doar că în stabilirea compe- 


1 G. Boroi, D. Rădescu, Codul de procedură civilă comentat și adnotat, Ed. All, Bucureşti, 1994, p. 867. 

tenţei urmează ca instanţa sesizată să facă aplicarea directă a normei specifice din Regu- 
lamentul Bruxelles II bis coroborat cu art. 914 alin. (2) NCPC, după distincţiile arătate în 
această din urmă normă. 

O a doua observaţie ar fi aceea că termenul de „acord” utilizat de legiuitor în tex- 
tul art. 914 alin. (2) NCPC desemnează, de principiu, înţelegerea reglementată de art. 5 
alin. (1) din Regulamentul (UE) nr. 1259/2010, potrivit căruia soții pot conveni să desem- 
neze legea aplicabilă divorţului și separării de corp. 

4. Competența în materia divorţului reglementată de normele europene. Regu- 
lamentul (CE) nr. 2201/2003 și Regulamentul (UE) nr. 1259/2010. Ca urmare a aderării 
României la Uniunea Europeană la 1 ianuarie 2007, au devenit aplicabile prevederile 
Regulamentului (CE) nr. 2201/2003 al Consiliului din 27 noiembrie 2003 privind com- 
petenta, recunoașterea și executarea hotărârilor judecătorești în materie matrimonială 
și în materia răspunderii părintești, iar de la data de 21 iunie 2012 a devenit aplicabil 
și Regulamentul (UE) nr. 1259/2010 al Consiliului din 20 decembrie 2010 de punere în 
aplicare a unei forme de cooperare consolidată în domeniul legii aplicabile divorțului și 
separării de corp, cu excepţia art. 17 din acest act normativ, care se aplică încă din 21 
iunie 2011. 

a) Conform art. 3 din Regulamentul (CE) nr. 2201/2002, sunt competente să hotă- 
rască în problemele privind divorțul, separarea de drept și anularea căsătoriei instanţele 
judecătorești din statul membru pe teritoriul căruia se află: reședința obișnuită a soților; 
sau ultima reședință obișnuită a soților, în condiţiile în care unul dintre ei încă locuiește 
acolo; sau reședința obișnuită a pârătului; sau, în caz de cerere comună, reşedinţa obiș- 
nuită a unuia dintre soți; sau reședința obișnuită a reclamantului, în cazul în care acesta a 
locuit acolo cel puţin un an imediat înaintea introducerii cererii; sau reședința obișnuită 
a reclamantului, în cazul în care acesta a locuit acolo cel puţin șase luni imediat înain- 
tea introducerii cererii și în cazul în care acesta este fie resortisant al statului membru 
respectiv, fie, în cazul Regatului Unit și al Irlandei, are „domiciliul” în acel loc; respectiv 
instanţele judecătorești din statul membru de cetăţenie a celor doi soţi sau, în cazul 
Regatului Unit și al Irlandei, statul „domiciliului” comun. 

De asemenea, instanţele judecătorești din statul membru care exercită competenţa 
în temeiul art. 3 cu privire la o cerere de divorț, de separare de drept sau de anulare a 
căsătoriei sunt competente în orice chestiune privind răspunderea părintească în legă- 
tură cu această cerere, atunci când cel puţin unul dintre soţi exercită răspunderea părin- 
tească faţă de copil și competenţa instanţelor a fost acceptată expres sau în orice alt mod 
neechivoc de către soţi și de către titularii răspunderii părintești, la data sesizării instan- 
tei judecătorești, iar aceasta este în interesul superior al copilului. 

Potrivit art. 1, Regulamentul (CE) nr. 2201/2003 se aplică, oricare ar fi natura instanţei, 
materiilor civile privind: divorţul, separarea de drept și anularea căsătoriei; atribuirea, 
exercitarea, delegarea, retragerea totală sau parțială a răspunderii părintești (materii 
care cuprind: încredințarea și dreptul de vizită; tutela, curatela şi instituţiile similare; 
desemnarea și atribuţiile oricărei persoane sau oricărui organism însărcinat să se ocupe 
de persoana sau bunurile copilului, să îl reprezinte sau să îl asiste; plasarea copilului într-o 
familie substitutivă sau într-un centru de plasament; măsurile de protecţie a copilului 
privind administrarea, conservarea sau dispoziţia cu privire la bunurile copilului). Regu- 
lamentul (CE) nr. 2201/2003 nu se aplică: stabilirii sau contestării filiaţiei; hotărârii privind 
adopţia și măsurilor premergătoare acesteia, precum și desfacerea și declararea nulităţii 

adopţiei; numelui și prenumelui copilului; emancipării; obligaţiei de întreţinere; actelor 
fiduciare și succesiunilor; măsurilor luate ca urmare a faptelor penale săvârșite de copii. 

b) Tot astfel, Regulamentul (UE) nr. 1259/2010 al Consiliului din 20 decembrie 2010 
de punere în aplicare a unei forme de cooperare consolidată în domeniul legii aplica- 
bile divorțului și separării de corp are un domeniu de aplicare mai limitat sub aspectul 
statelor membre între care funcţionează, stabilind norme speciale, derogatorii [dar fără 
a aduce atingere aplicării Regulamentului (CE) nr. 2201/2003] în materia divorţului și 
separării de corp, în situaţiile în care există un conflict de legi. Totuși, acest regulament 
nu se aplică următoarelor aspecte, chiar dacă ele sunt doar chestiuni preliminare în con- 
textul procedurilor privind divorţul sau separarea de corp: capacitatea juridică a persoa- 
nelor fizice; existenţa, valabilitatea sau recunoașterea unei căsătorii; anularea căsătoriei; 
numele soților; consecinţele referitoare la efectele patrimoniale ale căsătoriei; răspun- 
derea părintească; obligaţiile de întreţinere; fiducia/actul fiduciar sau succesiunile. 

Regulamentul se aplică acţiunilor judiciare intentate și acordurilor menţionate la 
art. 5 şi încheiate începând cu 21 iunie 2012 (art. 17 se aplică de la 21 iunie 2011). 

Conform art. 5 alin. (1) din Regulamentul (UE) nr. 1259/2010, soții pot conveni să 
desemneze legea aplicabilă divorțului şi separării de corp, cu condiţia ca aceasta să fie 
una dintre următoarele legi: 

a) legea statului pe teritoriul căruia soții își au reședința obișnuită la data încheierii 
acordului; sau 

b) legea statului pe teritoriul căruia soţii și-au avut ultima reședință obișnuită, cu con- 
diţia ca unul dintre ei să aibă încă reședința respectivă la data încheierii acordului; sau 

c) legea statului de cetățenie a unuia dintre soţi la data încheierii acordului; sau 

d) legea forului. 

Acordul care desemnează legea aplicabilă poate fi încheiat și modificat în orice 
moment, dar nu ulterior datei sesizării instanţei judecătorești. În cazul în care această 
posibilitate este prevăzută de /egea forului, soții pot desemna legea aplicabilă și în fața 
instanţei judecătorești pe parcursul procedurii, caz în care instanţa judecătorească ia act 
de acordul soţilor, în conformitate cu legea forului. 

Sub aspectul respectării anumitor condiții de formă, norma europeană stabilește că 
acest acord trebuie încheiat în scris, datat şi semnat de ambii soți. Orice comunicare 
sub formă electronică ce permite consemnarea durabilă a acordului este considerată 
ca reprezentând o formă scrisă. Atunci când legea statului membru participant în care 
ambii soți își au reședința obișnuită la data încheierii acordului prevede condiţii formale 
suplimentare în cazul unor astfel de acorduri, se aplică aceste condiţii. 

Dacă la data încheierii acordului soţii au reședința obișnuită în state membre parti- 
cipante diferite și dacă legile din aceste state prevăd condiţii formale diferite, acordul 
este valabil din punctul de vedere al formei dacă satisface condiţiile prevăzute de oricare 
dintre legile respective. Dacă la data încheierii acordului numai unul dintre soți are reșe- 
dinta obișnuită într-un stat membru participant, iar acest stat prevede condiţii formale 
suplimentare pentru acest tip de acord, se aplică respectivele condiții. 

În absenţa unei opțiuni, divorţul și separarea de corp sunt reglementate de: 

a) legea statului pe teritoriul căruia soţii își au reședința obișnuită la data sesizării 
instanţei judecătorești; sau, în caz contrar, 

b) legea statului pe teritoriul căruia soţii își aveau ultima reședință obișnuită, cu con- 
ditia ca perioada respectivă să nu se fi încheiat cu mai mult de un an înaintea sesizării 

instanţei judecătorești, atât timp cât unul dintre ei încă mai are reședința în cauză la data 
sesizării instanţei judecătorești; sau, în lipsa acestuia, 

c) legea statului a cărui cetățenie este deținută de ambii soți la data sesizării instanţei 
judecătorești; sau, în caz contrar, 

d) unde este sesizată instanța judecătorească. 

În cazul în care legea aplicabilă în temeiul art. 5 sau art. 8 din Regulament nu prevede 
divorţul sau nu acordă unuia dintre soţi, din cauza apartenenţei la unul dintre sexe, ega- 
litate de acces la divorţ sau la separarea de corp, se aplică legea forului, 


5. Situaţia locuinţei necunoscute a pârâtului. Din studiul normei din art. 914 NCPC 
remarcăm că, întocmai ca şi art. 607 CPC 1865, nici textul actual nu stabilește compe- 
tenţa teritorială pentru situația în care pârâtul nu are locuinţa cunoscută, fără a se ști 
dacă acesta locuiește sau nu în România. 

Într-o astfel de situaţie, nu vom aplica regula de drept comun înscrisă în art. 107 
NCPC, ci tot norma specială imperativă instituită de art. 914, care stabilește competenţa 
în favoarea instanţei de la locuinţa reclamantului, întocmai ca în situaţia în care pârâtul 
ar locui în străinătate, așa cum s-a decis constant în doctrină şi jurisprudenţăl?l. 


Art. 915. Cererea de divorț. (1) Cererea de divorţ va cuprinde, pe lângă cele 
prevăzute de lege pentru cererea de chemare în judecată, numele copiilor minori 
ai celor 2 soţi ori adoptați de aceştia. 

(2) Dacă nu sunt copii minori, se va menţiona în cerere această împrejurare. 

(3) La cerere se vor alătura o copie a certificatului de căsătorie şi, după caz, 
câte o copie a certificatelor de naştere ale copiilor minori. 

(4) La cerere se poate alătura, după caz, înțelegerea soților rezultată din 
mediere cu privire la desfacerea căsătoriei şi, după caz, la rezolvarea aspectelor 
accesorii divorțului. 


COMENTARIU 


1. Conţinutul cererii. Acte anexate. Cererea de divorţ cuprinde, în principiu, elemen- 
tele unei cereri de chemare în judecată indicate în art. 194 NCPC. Pe lângă aceste ele- 
mente, reclamantul trebuie să indice și numele copiilor minori născuți din căsătorie sau 
al celor care se bucură de situaţia legală a copiilor din căsătorie (adoptați); în lipsa copii- 
lor minori, se va face menţiune despre această împrejurare. 

Cererea trebuie însoţită de dovada calităţii de soți, de cea a existenţei copiilor minori, 
astfel încât se vor depune, în copie, certificatul de căsătorie al părţilor, respectiv certifi- 
catul de naştere al copiilor minori. 

Trebuie menţionat că legiuitorul a renunţat la condiţia formală care era prevăzută de 
art. 612 alin. (4) CPC 1865, în sensul ca cererea de divorţ să fie depusă personal de către 
reclamant președintelui judecătoriei, fapt care înseamnă că aceasta ar putea fi depusă 
ca orice altă cerere de chemare în judecată, fie personal, de către reclamant, fie prin 


I9 G.C. Frențiu, în Noul Cod civil. Comentarii, doctrină și jurisprudenţă. Vol. |. Art. 1-952, Ed. Hamangiu, Bucu- 
rești, 2012, p. 509-510. 

2) A se vedea, de pildă, A. Hilsenraa, I. Stoenescu, Procesul civil în R.P.R., Ed. Ştiinţifică, București, 1957, 
p. 399; V. Economu, în T. lonașcu, I Christian, M. Eliescu, V. Economu, Y. Eminescu, M.I. Eremia, V. Georgescu, 
i. Rucăreanu, Căsătoria în dreptul R.P.R., Ed. Academiei, București, 1964, p. 459; Trib. Suprem, col. civ., dec. 
nr. 1975/1965, în J.N. nr. 1/1966, p. 158. 

reprezentant legal (mandatar avocat sau mandatar neavocat), cu precizarea că, atunci 
când ar fi depusă printr-un mandatar neavocat, apreciem că acesta trebuie să prezinte la 
registratura instanţei o procură autentică specială, dată pentru exercițiul acestui drept [a 
se vedea și dispoziţiile art. 85 şi cele ale 929 alin.(1) NCPC]. 


2. Proceduri alternative. Cum divorţul face parte din categoria pricinilor care se pot 
soluţiona și prin mediere, în ipoteza în care s-a recurs la această procedură alternativă, 
părţile au posibilitatea de a se folosi de compromisul la care au ajuns, înaintând înţele- 
gerea lor instanţei, simultan cu cererea de divorţ. Ulterior, în privința acelor capete de 
cerere asupra cărora soții s-au înţeles, instanța urmează să ţină cont întocmai la pronun- 
tarea hotărârii de divorț. 

Precizăm că, indiferent de tipul de litigiu dedus judecății, în acord cu dispoziţiile 
art. 227 alin. (2) NCPC, instanţa nu poate decât să recomande părţilor să participe la o 
ședință de informare sau să recurgă la mediere, având în vedere caracterul voluntar al 
acesteia. La mediere se poate ajunge numai în ipoteza în care părțile, de comun acord, 
solicită să încheie un contract de mediere, în condiţiile art. 45 din Legea nr. 192/2006 
privind medierea și organizarea profesiei de mediator. 

Totodată, dacă ne situăm în materia divorţului, trebuie avute în vedere și dispoziţiile 
speciale ale art. 64, art. 65 şi art. 66 din Legea nr. 192/2006, care reglementează medie- 
rea conflictelor de familie (de pildă: continuarea căsătoriei; partajul de bunuri comune; 
exerciţiul drepturilor părintești; stabilirea domiciliului copiilor; contribuţia părinţilor la 
întreținerea copiilor; orice alte neînţelegeri care apar în raporturile dintre soţi cu privire 
la drepturi de care ei pot dispune potrivit legii). Conform dispoziţiilor legii speciale, înțe- 
legerea soților privind desfacerea căsătoriei și modul de rezolvare a aspectelor accesorii 
divorțului se depune de către părţi la instanţa competentă să pronunţe divorţul, astfel 
încât textul art. 915 alin. (4) NCPC este deplin corelat cu Legea nr. 192/2006. 

Se impun, de asemenea, câteva precizări importante: 

— mediatorul va avea în vedere ca rezultatul medierii să nu contravină interesului 
superior al copilului, sens în care el trebuie să determine părinţii să se înţeleagă prioritar 
cu privire la nevoilor copilului, iar în privinţa înţelegerii asupra responsabilităţii părin- 
teşti, separaţiei în fapt sau divorțului, acestea trebuie să nu aducă atingere creșterii și 
dezvoltării copilului minor; 

— mediatorul, anterior încheierii contractului de mediere sau, după caz, pe parcursul 
procedurii, trebuie să depună toate dilizenţele pentru a verifica dacă între părţi există 
o relație abuzivă ori violentă, de natură a influenţa medierea, ipoteză în care va decide 
dacă soluționarea prin mediere este adecvată în astfel de condiţii; totodată, într-un ase- 
menea caz, mediatorul este îndreptățit să declare procedura de mediere închisă, prin 
constatarea eșuării medierii, potrivit art. 54 alin. (2) și art. 56 alin. (1) lit. b) din Legea 
nr. 192/2006; 

— tot astfel, în ipoteza în care pe parcursul medierii mediatorul ia cunoștință de exis- 
tenţa unor fapte ce pun în pericol creșterea sau dezvoltarea normală a copilului ori care 
prejudiciază grav interesul superior al acestuia, este obligat să sesizeze autoritatea com- 
petentă, conform art. 66 din Legea nr. 192/2006. 

Dispoziţiile art. 441 NCPC fiind deplin aplicabile, instanţa va lua act de înţelegerea 
rezultată în urma medierii, întocmai ca de o tranzacţielil. Aceasta poate conduce la stin- 
gerea totală sau parţială a procesului de divorț cu care este sesizată instanţa, după cum 
înțelegerea respectivă rezolvă doar unele dintre capetele de cerere (chiar dacă este 
vorba doar de cereri accesorii cererii de divorț ori doar de capătul principal de cerere 
privind divorţul) sau le rezolvă în integralitate. 

Atunci când părţile au ajuns deja la o înţelegere asupra tuturor cererilor care inte- 
resează divorţul lor, este de presupus că ele s-ar adresa cu predilecție unui notar public 
sau ofițerului de stare civilă competent (însă, în cazul acestuia din urmă, numai dacă nu 
există copii minori născuţi din căsătorie, din afara căsătoriei sau adoptați, în respectarea 
art. 375 NCC), pentru avantajul celerităţii procedurii (potrivit art. 376 NCC, există doar un 
termen de reflecţie de 30 de zile, după trecerea căruia, verificând consimțământul pârâ- 
ţilor, notarul public sau, după caz, ofițerul de stare civilă eliberează certificatul de divorţ, 
fără a motiva culpa soţilor). 

Cu toate acestea, nimic nu împiedică părţile să se adreseze instanţei pentru ca înțele- 
gerea lor să fie validată printr-o hotărâre judecătorească, care, deși are același caracter 
autentic ca și actul notarial, se bucură de o prezumție irefragabilă de validitate, imediat 
după ce a dobândit caracter definitiv. 

Cu alte cuvinte, nu putem exclude nici ipoteza în care unul dintre soţi poate ataca 
ulterior, în faţa instanţelor judecătorești, certificatul de divorţ emis în condiţiile art. 375- 
376 NCC, întocmai ca pe orice alt act juridic civil, pentru eroare, dol, violenţă, lipsă de 
consimţământ, lipsă de discernământ etc. Dintr-o astfel de perspectivă, calea instanţei 
judecătorești pare mult mai sigură. 

De altfel, textul art. 915 alin. (4) NCPC nu face nicio distincţie, lăsând să se înțeleagă 
că părțile pot atașa rezultatul medierii „cu privire la desfacerea căsătoriei și, după caz, 
la rezolvarea aspectelor accesorii divorțului”, deci inclusiv în ipoteza în care au ajuns la o 
înţelegere cu privire la toate capetele de cerere din acțiunea cu care au sesizat instanţa. 

Tot astfel, întrucât legiuitorul nu distinge, înţelegem că părțile (sau doar soțul recla- 
mant, după caz) pot atașa rezultatul medierii la cererea de divorț chiar și în ipoteza în 
care nu au ajuns la nicio înţelegere, în scopul de a scuti instanţa de a mai invita părţile să 
participe la ședință de informare, potrivit art. 227 alin. (2) NCPC, fără a se aprecia că se 
aduce atingere dispoziţiilor art. 924 din același cod, care lasă deschisă posibilitatea împă- 
cării soţilor oricând în timpul procesului de divorţ, chiar direct în faţa instanţei de apel. 


3. Întâmpinarea. Remarcăm că, față de legislația anterioară [avem în vedere dispozi- 
ţiile art. 612 alin. (5) CPC 1865], când, prin excepţie de la obligativitatea depunerii întâm- 
pinării, în cazul acţiunii de divorţ pârâtul nu era obligat să depună întâmpinare, în actuala 
reglementare nu mai există o dispoziţie expresă asemănătoare. În aceste condiţii, văzând 
și dispoziţiile art. 208 alin. (1) NCPC, rezultă că întâmpinarea devine un act de procedură 
obligatoriu și în procedura divorțului, la fel ca și răspunsul la întâmpinare, a cărui obliga- 
tivitate decurge din art. 201 NCPC. 


I9 Potrivit art. 64 alin. (11) din Legea nr. 192/2006, introdus prin Legea nr. 115/2012, „Acordurile de mediere 
încheiate de părţi, în cauzele/conflictele ce au ca obiect exercițiul drepturilor părintești, contribuţia părinților 
la întreţinerea copiilor și stabilirea domiciliului copiilor, îmbracă forma unei hotărâri de expedient”. 

Art. 916. Cererea reconvențională. (1) Soțul pârât poate să facă şi el cerere 
de divorţ, cel mai târziu până la primul termen de judecată la care a fost citat în 
mod legal, pentru faptele petrecute înainte de această dată. Pentru faptele petre- 
cute după această dată pârâtul va putea face cerere până la începerea dezbateri- 
lor asupra fondului în cererea reclamantului. 

(2) Cererea pârâtului se va face la aceeaşi instanţă şi se va judeca împreună cu 
cererea reclamantului. 

(3) În cazul în care motivele divorțului s-au ivit după începerea dezbaterilor 
asupra fondului la prima instanță şi în timp ce judecata primei cereri se află în 
apel, cererea pârâtului va putea fi făcută direct la instanţa învestită cu judecarea 
apelului. 

(4) Neintroducerea cererii în termenele arătate la alin. (1) şi (3) atrage decăde- 
rea soțului pârât din dreptul de a cere divorțul pentru acele motive. Dacă cererea 
reclamantului a fost respinsă, soțul pârât poate cere divorțul pentru motive ivite 
ulterior. 


COMENTARIU 


1. Termen de formulare. La fel ca și în legislația precedentă (art. 608-610 CPC 1865), 
textul actual menţine prevederea care dă posibilitatea pârâtului de a formula și el cerere 
de divorţ (cerere reconvenţțională), stabilind momentele până la care poate fi formulată 
o asemenea cerere, aceste norme fiind derogatorii de la dispozițiile de drept comun sta- 
tuate de art. 209 alin. (4) NCPC. 

Astfel, pentru faptele petrecute anterior primului termen de judecată stabilit pentru 
soluționarea cererii de divorţ promovate de reclamant, potrivit art. 201 NCPC, pârâtul 
poate formula propria cerere de divorţ cel târziu până la primul termen de judecată la 
care a fost legal citat. 

Când motivele de divort au survenit ulterior acestei date, cererea reconvenţională 
poate fi formulată de pârât până la momentul începerii dezbaterii asupra fondului în 
cadrul cererii reclamantului. 

Cum nu poate fi exclusă probabilitatea ca pentru soţul pârât să apară motive proprii 
de divorţ chiar după începerea dezbaterilor la prima instanță ori chiar în timp ce cererea 
de divorț promovată de reclamant se află în apel, legiuitorul îi conferă soțului pârât posi- 
bilitatea de a formula cererea reconvenţională direct la instanţa de apel. 


2. Sancţiune. Ultimul alineat al art. 916 NCPC stabileşte sancţiunea decăderii soţului 
pârât din dreptul de a cere divorţul pentru motivele proprii, în lipsa cererii reconvenţio- 
nale formulate în intervalele temporale specificate de primele trei alineate. 

Cu toate acestea, cea de-a Il-a teză a art. 916 alin. (4) stabileşte expres că soţul pârât 
poate cere divorţul pentru motive ivite ulterior, atunci când cererea reclamantului a fost 
respinsă. Textul conferă, deci, posibilitatea ca soţul care a figurat în primul proces de 
divorţ ca pârât să poată sesiza ulterior instanţa cu o cerere de divorţ, de această dată în 
calitate de reclamant. Aceasta, și pentru faptul că hotărârea prin care s-a respins ca neîn- 
temeiată cererea de divorţ nu are autoritate de lucru judecat pe fondul cauzei, putând fi 
reiterată de oricare dintre soţi ori de câte ori apar noi motive de divorț. 

Și în jurisprudenţă a fost subliniat faptul că nerespectarea termenului privind intro- 
ducerea cererii reconvenţionale atrage sancţiunea decăderii, soţul pârât nemaiputând 


GABRIELA RĂDUCAN 437 


http://bibliotecahamangiu.re 29—Novy—2013 


Art. 917 CARTEA VI. PROCEDURI SPECIALE 


cere divorţul pentru motivele proprii avute până atuncil!. Prin excepţie, sancţiunea 
decăderii nu operează în cazul în care cererea reclamantului a fost respinsă, iar motivele 
de divorţ au apărut după data respingerii cereriil?. 


3. Competenta. Potrivit art. 916 alin. (2) NCPC, cererea de divorţ a pârâtului (cere- 
rea reconvenţională) se adresează instanţei învestite cu soluționarea cererii de divorț a 
reclamantului și se va judeca odată cu acţiunea reclamantului. Norma are caracter impe- 
rativ și, la fel ca în legislaţia anterioară, instituie o dublă derogare de la norma de drept 
comun. 

Astfel, prima derogare vizează sancţiunea decăderii pentru nedepunerea în termenul 
legal a cererii reconvenţionale, care survine cu mult mai târziu decât într-un proces obiș- 
nuit [a se vedea art. 209 alin. (4) NCPC]. 

A doua derogare de la norma de drept comun, respectiv de la art. 210 alin. (2) teza | 
NCPC — care prevede posibilitatea disjungerii cererii reconvenţionale de cererea princi- 
pală atunci când doar aceasta din urmă este în stare de a fi judecată —, este prevăzută de 
partea finală a aceluiași alineat secund al art. 916 [și care se corelează și cu norma de la 
art. 210 alin. (2) teza a Il-a NCPC], în materia divorţului nefiind posibilă disjungerea moti- 
velor de divorţ ale celor doi soți, fiind necesar a fi rezolvate unitar, prin aceeași hotărâre, 
pronunțată de aceeași instanţă. 


4. Caracter facultativ. Cererea reconvenţțională nu este, în principiu, obligatorie, 
deoarece instanţa judecătorească poate pronunţa desfacerea căsătoriei prin divorţ, 
chiar dacă soţul pârât nu a făcut cerere reconvențională, cu condiţia însă ca din adminis- 
trarea dovezilor să reiasă vina ambilor!?!. S-a decis că, într-o asemenea ipoteză, se poate 
pronunţa divorţul din vina ambilor soţi numai dacă instanța constată și în sarcina recla- 
mantului o culpă atât de gravă, încât ea singură ar fi putut duce la desfacerea căsătoriei, 
în eventualitatea că pârâtul ar fi făcut cerere reconvenţională!“. 

Însă, în lipsa unei cereri reconvenţionale, cererea de divorţ se va respinge ca neînte- 
meiată atunci când din probele administrate ar rezulta culpa exclusivă a reclamantului. 
De la această soluţie există o singură excepție, anume aceea a cazului în care soţii ar fi 
separați în fapt de minim 2 ani, iar soţul reclamant își asumă responsabilitatea pen- 
tru eșecul căsătoriei, circumstanţe în care instanţa va putea pronunţa, totuși, divorţul, 
făcând și aplicarea dispoziţiilor art. 934 NCPC. 


Art. 917. Calitatea procesuală activă. (1) Desfacerea căsătoriei prin divorț 
poate fi cerută numai de soți. 

(2) Cu toate acestea, soțul pus sub interdicţie judecătorească poate cere divor- 
tul prin reprezentant legal sau personal în cazul în care face dovada că are capa- 
citatea de discernământ neafectată. 


COMENTARIU 


1. Controverse doctrinare anterioare. Textul are caracter de noutate, neexistând o 
prevedere similară în reglementarea anterioară; mai mult, instituirea acestei norme are 


9 Trib. lași, s. civ., dec. nr. 285/1958, în L.P. nr. 6/1958, p. 98, în G. Boroi, O. Spineanu-Matei, op. cit., p. 888. 

2) G.C. Frențiu, op. cit., p. 532. 

2) A se vedea și Trlb. Suprem, col. civ., dec. nr. 2052/1955, în C.D. 1955, vol. |, p. 218. 

i! Plenul Trib. Suprem, dec. de îndrumare nr. 10/1969, modificată prin dec. de îndrumare nr. 10/1974, în 
Îndreptar interdisciplinar, p. 357-358. 

ca scop eliminarea unor controverse doctrinare și jurisprudenţiale clasice. Astfel, având 
în vedere caracterul strict persona! al acţiunii de divorţ, în literatura de specialitate ante- 
rioară s-a pus problema dacă interzisul judecătoresc, aflat în momente de luciditate, 
poate sau nu să declanșeze acţiunea de divorț, cât timp nici tutorelui nu îi este recunos- 
cut acest drept, rezultând două opinii divergentel!l. 

În doctrina mai veche!? s-a subliniat că există uneori împrejurări în care ocrotirea 
incapatbilului impune desfacerea căsătoriei sale (mai ales când celălalt soţ îl maltratează) 
și, în consecinţă, s-a propus ca tutorele să aibă posibilitatea de a cere divorţul pentru 
soţul interzis. 


2. Regula. Acţiunea de divorţ are un caracter strict personal, astfel că, de principiu, 
nimeni nu o poate exercita în locul soțului reclamant, iar ca pârât nu poate fi chemat 
decât celălalt soţ; prin urmare, legitimarea procesuală în promovarea acţiunii de divorţ 
aparține numai soţilor. Nu pot promova această acțiune creditorii soților, pe cale acțiunii 
oblice, și nici procurorul, 


3. Exceptia. Cel de-al doilea alineat al art. 917 NCPC stabilește o excepție care derogă 
în parte de la regula înscrisă în primul alineat, stabilind că cererea de divorţ poate fi 
făcută și prin reprezentant lega! de către soțul care este pus sub interdicţie judecăto- 
rească sau personal, dar numai în ipoteza în care dovedește că are discernământul nea- 
fectat. 

Presupunem că o astfel de situaţie este extrem de rară în practică, fiind puţin proba- 
bil ca un interzis judecătoresc (prin hotărâre definitivă de punere sub interdicție) să își 
revină din starea care a determinat ridicarea capacităţii sale civile, de așa manieră încât 
să își redobândească deplin discernământul. Însă, cum legiuitorul a prevăzut expres o 
asemenea posibilitate în art. 177 NCC și art. 942 NCPC, era firesc să prevadă şi în mate- 
ria divorțului o asemenea situaţie excepțională. De facto, acest text nu schimbă calitatea 
procesuală, care aparţine exclusiv soților, ci vizează exclusiv instituția reprezentării (care 
este subsecventă calității procesuale), instituind și posibilitatea ca divorţul să fie cerut 
nu doar persona! (adică în mod direct, nemijlocit, de persoana care justifică legitimarea 
procesuală), ci și prin reprezentantul său legal (tutore). 

Astfel, ipoteza avută în vedere de legiuitor la inserarea normei din art. 917 alin. (2) 
NCPC este aceea a admisibilităţii introducerii acţiunii de către soţul pus sub interdicție 
aflat în momente de luciditate. În doctrină!“ s-a arătat că, „dacă am răspunde negativ la 
problema admisibilităţii acţiunii de divorț introduse de interzisul judecătoresc, incapaci- 
tatea de exercițiu a acestuia s-ar transforma într-o incapacitate de folosință”. 

În ipoteza în care, ulterior introducerii cererii de divorţ, soţul reclamant își pierde 
luciditatea, el va fi reprezentat în faţa instanţei de către tutore, potrivit art. 920 NCPC. 
Tot astfel, soţul interzis, dacă se află în momente de luciditate, poate formula o cerere 
reconvenţională la acţiunea soțului reclamant. În ce-l privește pe alienatul neinterzis, 
chiar internat, el va putea introduce cererea de divorţ, fiind prezumat că are capacitate 
de exercițiu. Cum art. 920 NCPC nu distinge, deducem că, pe parcursul judecății, soțul 
interzis, indiferent dacă este reclamant sau pârât, poate fi reprezentat de tutore. În ori- 
care dintre ipotezele mai sus enunțate, atunci când instanţa constată, pe parcursul jude- 


U Pentru dezvoltări, a se vedea V.M. Ciobanu, G. Boroi, T.C. Briciu, op. cit., 2011, p. 434-435. 

2! C. Hamangiu, Drept civil român, vol. |, București, 1928, p. 392. 

BI G.C. Frențiu, D.L. Băldean, Codul de procedură civilă comentat și adnotat, Ed. Hamangiu, București, 2008, 
p. 1435. 

4! VM. Ciobanu, G. Boroi, T.C. Briciu, op. cit., 2011, p. 435-436. 

câţii, că reclamantul sau pârâtul-reclamant, din cauza bolii, nu poate să își apere cores- 
punzător interesele, poate solicita numirea unui curator care să îl reprezinte [în condiţiile 
art. 58 NCPC]. 

În cazul în care un soț este dispărut, celălalt soț poate introduce cerere de divort, 
citarea pârâtului făcându-se prin publicitate. 

Noul Cod civil interzice divorțul prin acordul soţilor numai în cazul în care unul dintre 
soţi este pus sub interdicție [art. 374 alin. (2) NCC]. 


Art. 918. Cereri accesorii şi incidentale. (1) La cerere, instanța de divorț se 
pronunţă şi cu privire la: 

a) exercitarea autorităţii părinteşti, contribuția părinţilor la cheltuielile de 
creştere şi educare a copiilor, locuinţa copilului şi dreptul părintelui de a avea 
legături personale cu acesta; 

b) numele soților după divorţ; 

c) locuinţa familiei; 

d) despăgubirea pretinsă pentru prejudiciile materiale sau morale suferite ca 
urmare a desfacerii căsătoriei; 

e) obligaţia de întreținere sau prestația compensatorie între foştii soți; 

f) încetarea regimului matrimonial şi, după caz, lichidarea comunității de 
bunuri şi partajul acestora. 

(2) Când soții au copii minori, născuți înaintea sau în timpul căsătoriei ori 
adoptați, instanţa se va pronunța asupra exercitării autorității părintești, precum 
şi asupra contribuţiei părinților la cheltuielile de creştere şi educare a copiilor, 
chiar dacă acest lucru nu a fost solicitat prin cererea de divort. 

(3) De asemenea, instanța se va pronunţa din oficiu şi asupra numelui pe care 
îl vor purta soții după divorţ, potrivit prevederilor Codului civil. 


COMENTARIU 


1. Cereri accesorii şi incidentale. Faţă de dispoziţiile anterioare, când art. 611 și 
art. 613" CPC 1865 nu enumerau toate categoriile de cereri care pot fi formulate de soţi 
în legătură cu divorțul, noua reglementare se referă expres la acestea, fie că ar fi vorba 
despre cereri cu caracter accesoriu, fie despre cereri incidentale (cererea reconvenţională 
a soţului pârât sau cereri de intervenţie, cu precizarea că acestea din urmă pot privi alte 
capete de cerere decât divorţul; divorțul având caracter personal, este inadmisibilă orice 
cerere de intervenţie, însă nu excludem posibilitatea formulării unor astfel de cereri în 
legătură cu capetele de cerere accesorii divorţului, mai ales în privinţa cererii de partaj). 

La fel ca în vechea reglementare, dacă există copii minori, născuţi înaintea sau în tim- 
pul căsătoriei ori adoptați, instanţa este obligată să se pronunţe ex officio asupra exer- 
citării autorității părintești și asupra contribuţiei părinţilor la cheltuielile de creștere și 
educare a copiilor, chiar în lipsa învestirii exprese prin cererea de divorţ cu aceste capete 
de cerere accesorii. Tot astfel, se menţine obligaţia instanţei de a se pronunţa din oficiu 
și asupra numelui pe care îl va purta fiecare sot după desfacerea căsătoriei (art. 918 ali- 
neat final). 


1 Ibidem. 

Astfel, în timp ce primul alineat al art. 918 instituie posibilitățile pe care le au soţii 
de a solicita ca, simultan cu cererea de divorţ, să fie soluționate și oricare dintre cere- 
rile accesorii sau incidentale generate de capătul principal, potrivit cu principiu! disponi- 
bilității instituit expres de art. 9 NCPC, următoarele alineate trasează expres obligaţiile 
instanţei învestite cu cererea de divorț de a se pronunţa din oficiu şi asupra a trei cereri 
accesorii, prin derogare de la principiul disponibilităţii. 

2. Exercitarea autorităţii părintești. Contribuția părinților la cheltuielile de creştere 
și educare a copiilor. Locuinţa copilului. Dreptul părintelui de a avea legături personale 
cu acesta. a) Instanţa de divorţ hotărăște, odată cu pronunţarea divorțului, asupra rapor- 
turilor dintre părinţii divorțaţi şi copiii lor minori, ţinând seama de interesul superior al 
copiilor, de concluziile raportului de anchetă psihosocială efectuat de autoritatea tute- 
lară, precum și, dacă este cazul, de învoiala părinţilor, pe care îi ascultă. 

După divorț, de principiu, autoritatea părintească revine în comun ambilor părinți, 
afară de cazul în care instanţa decide altfel. Dacă există motive întemeiate, având în 
vedere interesul superior al copilului, instanța hotărăște ca autoritatea părintească să 
fie exercitată numai de către unul dintre părinţi. Celălalt părinte păstrează dreptul de a 
veghea asupra modului de creștere și educare a copilului, precum și dreptul de a con- 
simţi la adopţia acestuia. În caz de neînțelegere între părinţi, instanţa de tutelă decide cu 
privire la modalitățile de exercitare a acestui drept. Ascultarea copilului este obligatorie. 

În mod excepţional, instanţa de tutelă poate hotărî plasamentul copilului la o rudă 
sau la o altă familie ori persoană, cu consimțământul acestora, sau într-o instituție de 
ocrotire. Acestea exercită drepturile și îndatoririle care revin părinţilor cu privire la per- 
soana copilului. 

Instanţa stabilește dacă drepturile cu privire la bunurile copilului se exercită de către 
părinţi în comun sau de către unul dintre ei. 

b) În lipsa înțelegerii dintre părinţi sau dacă aceasta este contrară interesului supe- 
rior al copilului, instanța de tutelă stabilește, odată cu pronunţarea divorţului, locuința 
copilului minor la părintele cu care locuiește în mod statornic. Dacă până la divorţ copi- 
lul a locuit cu ambii părinţi, instanţa îi stabilește locuinţa la unul dintre ei, ţinând seama 
de interesul său superior. În mod excepţional și numai dacă este în interesul superior al 
copilului, instanța poate stabili locuinţa acestuia la bunici sau la alte rude ori persoane, 
cu consimțământul acestora, ori la o instituţie de ocrotire. Acestea exercită supraveghe- 
rea copilului și îndeplinesc toate actele obișnuite privind sănătatea, educaţia și învăţă- 
tura sa. 

c) Instanţa de tutelă, prin hotărârea de divorţ, stabilește contribuția fiecărui părinte 
la cheltuielile de creștere, educare, învățătură și pregătire profesională a copiilor. 

În cazul schimbării împrejurărilor, instanţa de tutelă poate modifica măsurile cu pri- 
vire la drepturile și îndatoririle părinţilor divorțaţi faţă de copiii lor minori, la cererea ori- 
căruia dintre părinţi sau a unui alt membru de familie, a copilului, a instituţiei de ocro- 
tire, a instituției publice specializate pentru protecția copilului sau a procurorului. 

În vederea stabilirii raporturilor dintre părinţii divorţaţi și copiii lor minori, instanţa 
de tutelă va dispune obligatoriu audierea minorilor care au împlinit vârsta de 10 ani. 
Audierea se realizează în camera de consiliu, iar dacă, în raport de împrejurările cauzei, 
instanţa consideră potrivit, va audia copilul minor fără ca părţile sau alte persoane să fie 
de față. La stabilirea modului de exercitare a autorității părintești se ţine seama de inte- 
resul superior al copilului. 

Astfel, spre exemplu, în situația în care mama copiilor făcea parte dintr-o sectă reli- 
gioasă și a retras copiii de la școală, trimițându-i la o mănăstire, unde erau puși să mun- 
cească și să confecţioneze veșminte clericale, fapt care primejduia considerabil procesul 
normalei dezvoltări fizice, morale și intelectuale a copiilor, în cadrul căruia școala are un 
rol esenţial, s-a decis că se impune stabilirea exercitării autorităţii părintești numai de 
către tatăl”, 

La stabilirea raporturilor dintre părinţii divorţaţi și copiii lor minori, ulterior divor- 
tului, este obligatorie întocmirea raportului de anchetă psihosocială. Conform art. 229 
alin. (2) lit. b) din Legea nr. 71/2011, până la reglementarea prin lege a organizării și func- 
ționării instanței de tutelă, raportul va fi realizat de autoritatea tutelară și cuprinde men- 
țiuni privitoare la condiţiile materiale și de viaţă ale soţilor, la modul în care aceștia se 
preocupă de îngrijirea copiilor, la atașamentul copiilor față de părinţi, aspecte care se iau 
în considerare la stabilirea interesului superior al copilului. Nu este obligatorie prezenţa 
efectivă a delegatului autorităţii tutelare, ci autoritatea tutelară are posibilitatea de a 
comunica opinia sa în scris, în cuprinsul anchetei sociale întocmite la domiciliul soților, 
respectiv la domiciliul fiecăruia dintre soți, dacă aceștia locuiesc separat și ambii solicită 
încredințarea copilului. Ancheta socială va face referire la condiţiile materiale și de viaţă 
ale soţilor, la modul în care aceștia se preocupă de îngrijirea copiilor, la ataşamentul copi- 
ilor faţă de părinţi. Opinia autorității tutelare nu este obligatorie, instanţa stabilind inte- 
resul superior al copilului pe baza coroborării tuturor probelor administratel?l. 

d) În situaţia în care instanţa de tutelă a stabilit locuinţa copilului la unul dintre 
părinţi, în sarcina părintelui separat de copilul său instanţa va stabili, conform art. 401 
NCC, un drept de vizită a minorului. Acest drept trebuie exercitat astfel încât să nu aibă o 
influenţă negativă asupra creșterii copilului. 

În vederea stabilirii modalităţilor și programului de vizită a copilului, este necesară 
întocmirea raportului de anchetă psihosocială. În cadrul acestei proceduri, este obliga- 
torie și ascultarea copilului, dacă acesta a împlinit 10 ani. Totodată, și art. 398 alin. (2) 
NCC recunoaște părintelui care nu exercită autoritatea părintească dreptu! de a veghea 
la creșterea, educarea, învățătura si pregătirea sa profesională. 

Dreptul la relaţii personale este recunoscut legal nu numai părintelui, ci și minorului, 
atât prin acte normative interne, cât și prin acte internaţionale ratificate de România, și 
anume Convenţia ONU cu privire la drepturile copilului, ratificată de România prin Legea 
nr. 18/1990, republicată. În acest sens, art. 14 din Legea nr. 272/2004 privind protecţia și 
promovarea drepturilor copilului, în acord cu art. 9 pct. 3 din Convenţia ONU cu privire 
la drepturile copilului, consacră dreptul copilului de a menţine relaţii personale și con- 
tacte directe cu părinţii, aceste legături neputând fi împiedicate decât în cazul existenţei 
unor motive temeinice de natură a primejdui dezvoltarea fizică, psihică, intelectuală sau 
morală a copiluluil”. 

Relațiile personale se pot realiza nu numai prin vizitarea copilului la domiciliul său, ci 
și prin găzduirea minorului pe o perioadă determinată, prin transmiterea de informaţii 
copilului cu privire la părintele său ori prin transmiterea către părintele căruia nu i s-a 
încredințat copilul de informaţii referitoare la copil, inclusiv fotografii recente sau eva- 
luări medicale. 


9 C.A. Brașov, dec. nr. 198/1997, în B.J. Baza de date, citată și de D. Titian, A. Constantin, M. Cirstea, Codul 
familiei adnotat, Ed. Hamangiu, București, 2007, p. 114, în G.C. Frențiu, op. cit., p. 570-571. 

3 G.C. Frențiu, op. cit., p. 571. 

'3) idem, p. 588. 

Prin derogare de la regula conform căreia orice drept dă expresie unui interes legitim, 
dreptul părintelui de a avea legături cu minorul este recunoscut în considerarea intere- 
sului exclusiv al copilului. 

În majoritatea cazurilor, copiii au față de părinţi profunde sentimente de afecțiune, 
chiar dacă exprimarea acestora poate induce, într-un psihic infantil şi în prezenţa lipsei 
discernământului, impresia contrară. Există posibilitatea ca părintele care nu exercită 
autoritatea părintească sau doar este separat de copilul său să transmită copilului ostili- 
tatea pe care o simte faţă de fostul soţ, care, deși întemeiată din punctul său de vedere, 
nu este de natură să îl descalifice pe acesta în fața copilului. Instabilitatea afectivă și 
emoțională a copilului, pe fondul unei imaturităţi psihice și al lipsei experienţei de viaţă, 
îl privează pe acesta de posibilitatea de a sesiza care este adevăratul său interes și de a 
discerne între bine și rău. A recunoaște copilului un drept de veto la valorificarea drep- 
turilor atribuite de lege parintelui său echivalează, pe de o parte, cu nesocotirea logicii şi 
finalității textului art. 398 alin. (2) și art. 401 NCC și, pe de altă parte, a întregii reglemen- 
tări în materie cu care acesta se coroboreazăl!!. 

Curtea Europeană a Drepturilor Omului a statuat că posibilitatea părintelui şi a copi- 
lului de a se bucura reciproc de compania celuilalt reprezintă un element fundamental 
al vieţii de familie, iar măsurile naţionale care stânjenesc această posibilitate reprezintă 
o ingerință în dreptul protejat de art. 8 din Convenţia europeana. Procedurile legate 
de exercitarea autorităţii părintești necesită urgenţă, deoarece trecerea timpului poate 
avea consecinţe ireparabile asupra relaţiilor dintre copii și părintele care nu locuiește 
cu eil?. Or, esenţa acţiunii în stabilirea unui program de vizită este de a apăra individul 
împotriva oricărui prejudiciu ce ar putea rezulta din simpla curgere a timpului. În cazul 
încredinţării copilului unuia dintre părinţi și stabilirii în favoarea celuilalt a dreptului de 
a-și vizita copilul, programul de vizită stabilit nu poate fi invocat cu autoritate de lucru 
judecat, dacă între timp se schimbă condiţiile de fapt care au determinat instituirea ace- 
lui program". 

3. Numele soţilor. În privinţa numelui, soţii pot conveni ca soţul care prin căsătorie a 
luat numele celuilalt soţ să îl păstreze și după desfacerea căsătoriei. 

În cazul în care soțul al cărui nume a devenit nume comun în căsătorie se opune 
ca fostul soţ să poarte în continuare numele dobândit prin căsătorie, instanța de jude- 
cată poate încuviinţa purtarea numelui, chiar în condiţii de opoziţie, dacă există motive 
temeinice justificate de interesul unuia dintre soţi sau de interesul superior al copilului. 

Prin noţiunea de „motive temeinice” se înțelege orice interes care ar fi vătămat prin 
schimbarea numelui purtat de soţ în timpul căsătoriei, interes care poate fi nu numai 
moral, ci și material!“. Au fost considerate motive temeinice faptul că soţul este cunos- 
cut în lumea literară, științifică, artistică, a obținut diplome, atestate pe numele pe care 
dorește să îl păstreze, a fost invitat pe acest nume și a participat la diferite congrese în 
ţară și în străinătate, a publicat lucrări sau este cunoscut pentru activitatea de cercetare 
desfășurată prin publicarea de studii în reviste de specialitate. Simplul fapt că soţul a 
purtat timp îndelungat numele celuilalt sot și că figurează cu acest nume în toate actele 
nu justifică încuviințarea păstrării numelui. Tot astfel, faptul de a fi prezentat oral, în fața 
unui auditoriu, o serie de comunicări ştiinţifice nu constituie o consacrare științifică de 
1 G.C. Frențiu, op. cit., p. 590. 

2] C.E.D.O., cauza ignaccolo-Zenide c. României, Hotărârea din 25 ianuarie 2000. 


5! Trib. Suprem, dec. civ. nr. 426/1980, în R.R.D. nr. 10/1980, p. 66, apud G.C. Frențiu, op. cit., p. 590. 
4! Trib. Suprem, dec. civ. nr. 1467/1980, în R.R.D. nr. 2/1981, p. 62, idem, p. 552. 

felul aceleia care intervine prin publicarea unor studii sau cercetări de specialitate, astfel 
că nicio asemenea împrejurare nu constituie un motiv temeinic care să justifice încuviin- 
tarea purtării numelui dobândit prin căsătorie. 

În practica judiciară s-a respins cererea de încuviinţare a purtării numelui dobândit 
prin căsătorie și în situaţia în care soţia era redactor şi prezentator al unei emisiuni în 
limba germană la o televiziune locală. În adoptarea soluţiei, s-a reţinut faptul că pârâta 
nu a dovedit existența unor împrejurări care, cu adevărat, să provoace semnificativa sa 
prejudiciere în cazul în care nu și-ar păstra numele dobândit prin căsătorie, apărând 
insuficient faptul că are contract de muncă încheiat sub acest nume. Activitatea pârâtei 
intră în sfera unor activităţi care, prin ele însele, nu sunt susceptibile de a genera în mod 
semnificativ notorietate și care, în cazul pierderii numelui dobândit prin căsătorie, să 
conducă la vătămarea acesteia!” 

De asemenea, s-a apreciati?! că reclamanta nu va suferi niciun prejudiciu ca urmare 
a reluării numelui avut anterior căsătoriei, întrucât activitățile desfășurate de aceasta 
(activităţi publicistice, doctorand și membru al unui proiect de cercetare) nu au impact 
public semnificativ, care, prin ele însele, să fie susceptibile de a genera în mod semnifi- 
cativ notorietate, astfel încât pierderea numelui dobândit prin căsătorie nu va conduce 
la vătămarea intimatei; la fel, nici calitatea de consilier local nu justifică păstrarea nume- 
lui, în condiţiile în care reclamanta nu a dovedit nici faptul că, după dobândirea calităţii 
de consilier local, a desfășurat vreo activitate (cum ar fi întâlniri cu cetăţenii, iniţiere de 
proiecte de hotărâri locale), prin care să fie cunoscută cetățenilor sub respectivul nume, 
încât schimbarea numelui să îi creeze un prejudiciu. 

În caz de opoziţie şi în lipsa unor motive temeinice justificate de interesul unuia din- 
tre soţi sau de interesul superior al copilului, fiecare soț va reveni la numele purtat ante- 
rior căsătoriei. În calea de atac, soţul căruia i s-a încuviințat păstrarea numelui dobândit 
prin căsătorie poate reveni la cererea formulată, solicitând să își reia numele avut ante- 
rior căsătoriei. Tot astfel, în calea de atac, cel care s-a opus ca soţul să își păstreze numele 
dobândit prin căsătorie poate reveni asupra opoziției sale și își poate exprima acordul în 
sensul încuviințării păstrării numelui dobândit prin căsătorie”. 

4. Dreptul la despăgubiri. Potrivit dispoziţiilor art. 388 NCC, în afara dreptului la pre- 
stația compensatorie prevăzut la art. 390 NCC, soţul nevinovat, care suferă un prejudiciu 
prin desfacerea căsătoriei, poate cere soţului vinovat să îl despăgubească, instanţa de 
tutelă urmând să soluţioneze cererea prin chiar hotărârea de divorț. 

Precizăm însă faptul că acest drept este recunoscut numai soțului care nu este culpa- 
bil de desfacerea căsătoriei, constituind o aplicaţie particulară a principiului răspunderii 
civile delictuale prevăzut de art. 1349 alin. (1) și (2) NCC. În consecinţă, calitate proce- 
suală activă pentru o asemenea cerere nu poate avea decât soțul inocent, care nu este 
culpabil pentru desfacerea căsătoriei, în timp ce calitate procesuală pasivă nu poate avea 
decât soţul culpabil. Având în vedere aceste aspecte, rezultă că cererea nu poate fi admi- 
sibilă decât în cazul divorțului din culpă, mai exact atunci când prin hotărârea de divorţ 
se stabilește culpa exclusivă a unuia dintre soţi. 

Astfel, pentru admisibilitatea (în sens material) unei asemenea cereri în despăgubiri, 
este necesară îndeplinirea cumulativă a următoarelor condiţii: 


I9 C.A. Cluj, s. civ., dec. nr. 1391/R/2005, idem, p. 552-553. 
12) Trib. Bistrița-Năsăud, s. civ., dec. nr. 1/A/2010, în G.C. Frențiu, op. cit., p. 554. 
3 G.C. Frențiu, op. cit., p. 551-553. 

a) să se pronunţe divorțul din culpa exclusivă a soţului chemat în judecată în cadrul 
acțiunii în despăgubiri; 

b) să se fi produs soțului reclamant un prejudiciu ca urmare a desfacerii căsătoriei; 

c) prejudiciul produs soţului reclamant trebuie să fie în directă legătură cu desfacerea 
căsătoriei, să fie cert, determinat sau determinabil și nereparat încă. 

Prejudiciul produs soţului reclamant poate fi atât unul material, cât și unul moral și se 
poate dovedi cu orice mijloc de probă. În literatura de specialitate recentă!!! s-a exempli- 
ficat că poate constitui prejudiciu moral, supus reparaţiei pe această cale: trauma emo- 
tională suferită de soţul inocent ca urmare a schimbării statutului, a neplăcerilor create 
de lupta pentru custodia copilului, starea de singurătate în care se găsește soțul după 
o căsătorie de lungă durată, pierderea parohiei de către soţul preot, afectarea imaginii 
unui om politic aflat în plină campanie electorală etc., în timp ce un prejudiciu material 
l-ar putea constitui pierderea unui contract pe care un soț nu l-a mai putut încheia din 
cauza divorţului. 

Din analiza art. 390 NCC rezultă că instanţa de tutelă nu se poate pronunţa asupra 
unei cereri de despăgubiri decât prin hotărârea de divorţ, de unde deducem că o astfel 
de cerere poate fi formulată numai odată cu acțiunea de divort, sub sancţiunea decăderii. 


5. Obligaţia de întreţinere între foștii soţi. Simultan cu încetarea căsătoriei prin 
divorț încetează și obligația de întreţinere între soţi, născându-se dreptul fostului soț 
la întreţinere, în cazul în care acesta se află în nevoie din cauza incapacității sale de a 
munci. Însă este necesar ca această incapacitate de muncă să survină înainte sau în tim- 
pul căsătoriei ori în decurs de un an de la desfacerea căsătoriei și trebuie să se datoreze 
unei împrejurări în legătură cu căsătoria. 

Cuantumul întreţinerii se stabilește de instanţa de judecată până la 1/4 din venitul 
net din muncă al soţului care este obligat. Întreţinerea acordată fostului soț împreună cu 
cea acordată copiilor nu poate depăși 1/2 din venitul net din muncă al celui care dato- 
rează întreţinerea (al debitorului). Precizăm și faptul că soții își datorează întreținere îna- 
intea celorlalți obligaţi la prestarea întreţinerii. 


6. Prestaţia compensatorie. Potrivit dispoziţiilor art. 390 alin.(1) NCC, atunci când 
„divorţul se pronunţă din culpa exclusivă a soţului pârât, soţul reclamant poate benefi- 
cia de o prestație care să compenseze, atât cât este posibil, un dezechilibru semnificativ 
pe care divorţul l-ar determina în condiţiile de viaţă ale celui care o solicită”. Acest drept 
este recunoscut soţului reclamant atunci când divorţul se dispune din culpa exclusivă 
a soțului pârât, respectiv soțului pârât care îl solicită prin cerere reconvenţională, iar 
divorţul se pronunţă din culpa soţului reclamant. Precizăm că acordarea prestaţiei com- 
pensatorii este condiționată de existența unui divorț din culpă judiciar, nefiind admisi- 
bilă atunci când divorţul se realizează pe cale administrativă, notarială ori de instanţa de 
judecată, însă prin acordul părţilor, ori pe temeiul bolii care face imposibilă continuarea 
căsătoriei. 

Alineatul secund al art. 390 NCC stabilește și o condiţie restrictivă, anume aceea ca, 
pentru a se putea acorda prestaţia compensatorie, căsătoria să fi durat minimum 20 
de ani, în timp ce alineatul final interzice cumulu! prestaţiei compensatorii cu pensia de 
întreținere acordată celuilalt soţ în condiţiile art. 389 NCC. Totodată, din interpretarea 
normelor art. 388, art. 389 și art. 390 NCC, deducem că este posibilă cumularea presta- 


1 D. Lupaşcu, C.M. Crăciunescu, Dreptul familiei, Ed. Universul Juridic, București, 2011, p. 243. 

tiei compensatorii cu despăgubirea prevăzută de art. 388 NCC, datorată pentru acoperi- 
rea prejudiciului cauzat prin desfacerea căsătoriei. 

Însă, așa cum arătam mai sus în cazul cererii de despăgubire, apreciem că nici pre- 
staţia compensatorie nu poate fi solicitată la un alt moment decât odată cu desfacerea 
căsătoriei, sub sancţiunea decăderii. Astfel, prestaţia compensatorie urmează a fi sta- 
bilită de instanța de judecată sesizată cu cererea de divorț întemeiată pe culpa soțului 
pârât, prin chiar hotărârea de divorţ, dar numai în cazul în care beneficiarul a formulat 
o cerere expresă în acest sens, instanţa fiind ţinută să respecte principiul disponibilităţii. 


Art. 919. Măsuri vremelnice. Instanţa poate lua, pe tot timpul procesului, 
prin ordonanţă preşedinţială, măsuri provizorii cu privire la stabilirea locuinţei 
copiilor minori, la obligația de întreținere, la încasarea alocatiei de stat pentru 
copii şi la folosirea locuinței familiei. 


COMENTARIU 


O primă precizare care se impune este aceea că, la fel ca și în reglementarea ante- 
rioară, deși calea procedurală prevăzută este ordonanța președinţială, atunci când obiec- 
tul acesteia intră în categoria cererilor prevăzute de art. 919, instanţa trebuie să verifice 
doar îndeplinirea cumulativă a două condiţii de admisibilitate: vreme!nicia şi neprejude- 
carea fondului. 

Aceasta, deoarece, din interpretarea textului legal, condiţia urgentei este prezumată 
de legiuitor în această materie. De altfel, și doctrina a reţinut că „aceste măsuri (la care 
se referea textul art. 613? CPC 1865 — n.n.) pot fi luate pe cale de ordonanţă președinţială 
pentru că așa prevede legea, deci fără a fi necesară justificarea vreunei urgenţe din par- 
tea celui care le solicită. Pe de altă parte, având caracter vremelnic, ele nu sunt de natură 
să prejudece fondul procesului, care se rezolvă prin hotărârea finală asupra procesului 
de divorț, sub toate aspectele”, 

O a doua precizare este că, așa cum rezultă din text, aceste măsuri pot fi luate, pe 
cale de ordonanţă președinţială și în condiţii derogatorii de la dreptul comun în mate- 
rie, numai în timpul procesului de divorț. Aceasta presupune că, spre deosebire de drep- 
tul comun [unde cererea de ordonanţă președinţială nu este condiţionată de existenţa 
procesului asupra fondului (condiţia vremelniciei putând fi dovedită și altfel)], norma 
specială impune ca procesul de divorţ să fie declanșat. Numai în aceste condiţii nu este 
necesară dovedirea urgenţei, ca o condiție de admisibilitate a ordonanţei președinţiale. 

Aceasta nu înseamnă că nu s-ar putea sesiza instanţa cu o cerere, pe cale de ordo- 
nanţă președințială (având ca obiect luarea unor măsuri provizorii cu privire la stabilirea 
locuinţei copiilor minori, la obligaţia de întreţinere, la încasarea alocaţiei de stat pentru 
copii și la folosirea locuinţei familiei), mai înainte de declanșarea procesului de divorţ. 
Numai că, într-o astfel de ipoteză, vor fi aplicabile dispoziţiile art. 996- 1001 NCPC, fapt 
ce presupune și dovedirea urgenţei (nemaifiind prezumată, ca în cazul normei speciale 
de la art. 919), ca o condiţie de admisibilitate, cumulativă cu condiţia vremelniciei și cu 
condiția neprejudecării fondului. 

Trebuie precizat că, indiferent de calea urmată, toate măsurile luate pe cale de ordo- 
nanță președinţială cu privire la stabilirea locuinţei copiilor minori, la obligația de între- 


3 Trib. București, s. a IV-a civ., dec. nr. 239/1990, în C.PJ.C. 1990, p. 134, nr. 177, în G. Boroi, O. Spineanu-Matei, 
op. cit., p. 892. 

tinere, la încasarea alocaţiei de stat pentru copii și la folosirea locuinţei familiei sunt 
valabile numai până la soluționarea procesului de fond privind desfacerea căsătorieil!l. 

Cererea unui soţ de a fi reintegrat în domiciliul conjugal, din care a fost alungat, întru- 
nește condiţiile prevăzute de lege pentru a solicita ca reintegrarea să fie dispusă pe cale 
de ordonanţă președinţială!?]. De asemenea, se poate dispune prin ordonanţă preșe- 
dințială evacuarea vremelnică din locuința comună a soţului care, prin acte de violenţă, 
pune în pericol sănătatea sau chiar viaţa celuilalt”. 


Art. 920. Prezenţa personală a părţilor. (1) În fața instanțelor de fond, părțile 
se vor înfățişa în persoană, afară numai dacă unul dintre soți execută o pedeapsă 
privativă de libertate, este împiedicat de o boală gravă, este pus sub interdicție 
judecătorească, are reşedinţa în străinătate sau se află într-o altă asemenea situa- 
ție, care îl împiedică să se prezinte personal; în astfel de cazuri, cel în cauză se va 
putea înfăţişa prin avocat, mandatar sau, după caz, prin tutore ori curator. 

(2) Instanţa va încerca la fiecare înfăţişare împăcarea soților. 

(3) In toate cazurile, instanţa este obligată să îl asculte pe copilul minor, potri- 
vit prevederilor Codului civil. 


COMENTARIU 


1. Obligaţia soților de a se prezenta personal. Situaţii de excepție. Textul reglemen- 
tează regula obligativităţii înfățișării personale a soţilor, precum și excepţiile de la această 
regulă. 

Spre deosebire de dreptul comun, care îngăduie părților să își exercite drepturile pro- 
cedurale personal sau prin mandatar, în procesele de divorț, în faţa instanţelor de fond, 
soții trebuie să se prezinte personal, neputând sta în proces prin reprezentanţi. Altfel 
spus, ei pot fi numai asistați de câtre avocat, nu si reprezentați. Important de reținut este 
că, după modificarea din 1993 a codului anterior, dar și în condiţiile noului cod, această 
obligativitate vizează nu numai prima instanţă, ci și instanţa de apel (ca instanţă devolu- 
tivă de fond), deoarece articolul care o stabilește se referă explicit la instanţele de fond, 
deci cele două care există în sistemul nostru procesual. 

Această derogare se explică prin aceea că o eventuală împăcare a soţilor nu s-ar 
putea media de către instanţă dacă ei nu ar fi prezenţi personal și ar sta în proces prin 
mandatari!”. 

Dacă în procesul de divorţ este obligatorie prezenţa reclamantului la fiecare termen 
de judecată, pârâtul fie are posibilitatea de a se prezenta la fiecare termen de judecată, 
fie poate lipsi de la judecată. Prezenţa obligatorie a pârâtului este cerută numai în situa- 
tia în care acesta formulează cerere reconvenţională, caz în care, în privinţa cererii sale, 
dobândește calitatea de reclamant. Desigur, în ipoteza în care s-a cerut instanţei să pro- 
nunţțe divorțul prin acordul soților, această problemă nu se mai pune, deoarece, pe de o 
parte, nu avem un pârât într-o astfel de cerere, iar, pe de altă parte, este necesară pre- 
zența ambilor soți, personal sau reprezentanţi de mandatari cu procură specială auten- 


1 A se vedea și VM. Ciobanu, G. Boroi, T.C. Briciu, op. cit., 2011, p. 443. 

2! Trib. Suprem, $. civ., dec. nr. 2648/1973, în R.R.D. nr. 9/1974, p. 65, citată de G. Boroi, O. Spineanu-Matei, 
op. cit., p. 892-893. 

5! Trib. jud. Neamţ, s. civ., dec. nr. 404/1981, în R.R.D. nr. 1/1982, p. 55, ibidem. 

M YM. Ciobanu, G. Boroi, T.C. Briciu, op. cit., p. 440. 

tică [a se vedea art. 929 alin. (1) NCPC], pentru a li se putea lua consimţământul de către 
instanţă. 

Prin excepție, părţile se pot înfățișa prin mandatar, avocat, sau, după caz, prin tutore 
ori curator, în următoarele situații: 

a) dacă unul dintre soţi execută o pedeapsă privativă de libertate; 

b) dacă unul dintre soţi este împiedicat de o boală gravă; 

c) dacă unul dintre soţi este pus sub interdicție; 

d) dacă unul dintre soţi are reședința în străinătate; 

e) în orice altă asemenea situaţie, care îl împiedică să se prezinte personal. 

Pornindu-se de la o decizie de speţă, prin care instanța de apel a respins apelul decla- 
rat de pârâtul aflat în penitenciar în executarea unei pedepse privative de libertate, apre- 
ciind corectă starea de fapt reţinută de prima instanţă și ținând seama de faptul că pârâă- 
tul, care a solicitat transferul pentru a putea fi prezent în fața instanţei, avea posibilitatea 
de a-și exprima poziţia faţă de acțiunea reclamantei și de a propune probe, în literatura 
de specialitate s-a pus problema de a se stabili dacă, prin refuzul de a se asigura prezenţa 
pârâtului la judecarea cauzei sale, s-a încălcat sau nu dreptul la viaţa privată și de fami- 
lie, respectiv dreptul la un proces echitabil!!!. Concluzia la care ajunge autoarea, aceea că 
neasigurarea transferului pârâtului, pentru a se da posibilitatea acestuia de a fi prezent 
la dezbaterea cauzei sale, nu încalcă nici dreptul la viața privată și de familie, nici drep- 
tul la un proces echitabil, este una justă. Așa cum s-a subliniat, interesul pârâtului de a fi 
prezent în instanţă trebuie pus în balanţă alături de interesul reclamantei de a-i fi solu- 
ționată cauza într-un termen rezonabil. Or, întrucât aducerea pârâtului în faţa instanţei 
era posibilă numai după finalizarea procedurilor judiciare în care este parte, litigiul de 
divorţ se prelungește în mod nejustificat. Pârâtul aflat în stare privativă de libertate are 
posibilitatea de a-și formula apărările în scris, de a propune probe în scris, de a-și asigura 
reprezentarea printr-un mandatar sau de a solicita asistenţă judiciară. Toate acestea nu 
reprezintă altceva decât garanţii procedurale menite să asigure apărarea pârâtului, astfel 
că, prin neasigurarea prezenţei sale în faţa instanţei de judecată, nu se aduce atingere 
dreptului la viața privată și de familie. Chiar dacă principiul egalității armelor nu este 
respectat, întrucât, prin lipsa sa din instanţă, pârâtul nu poate discuta în condiţii de con- 
tradictorialitate probele propuse de reclamantă, nu poate propune el însuși probe, nu 
poate asista la audierea martorilor propuși de reclamantă și este lipsit de posibilitatea 
de a le pune întrebări, în mod întemeiat s-a arătat că, „atât timp cât există mijloace pro- 
cedurale pentru a face efectiv dreptul acestor persoane la apărare, inegalitatea de arme 
pe care statutul lor de persoane lipsite de libertate îl presupune apare ca fiind doar o 
consecinţă legitimă a sancţiunii penale luate împotriva lor, iar nu o încălcare a garantiilor 
europene în ce privește dreptul la un proces echitabil”, 


2. Încercarea de împăcare a părților. În ceea ce privește dispoziţiile art. 920 alin. (2) 
NCPC, acestea reiau într-o altă manieră dispozițiile art. 614 CPC 1865, dispunând că instanţa 
va încerca împăcarea soților la fiecare înfățișare a acestora. 

Textul nu distinge în fața căreia dintre instanţe se va încerca împăcarea, astfel încât 
nu trebuie interpretată doar ca o obligație a primei instanţe, ci şi a instanţei de apel. 


I9 Trib. Maramureş, dec. civ. nr. 85/A/2007, definitivă prin dec. nr. 1994/R/2006 a C.A. Cluj, $. civ., mun. şi asig. 
soc., min. și fam., apud i. Bozeşan, Câteva consideraţii în legătură cu asigurarea respectării vieţii private și a 
dreptului la un proces echitabil în derularea procesului civil (H), în C.J. nr. 172007, p. 1-2. 

3 G.C. Frențiu, D.L. Băldean, op. cit., p. 1448-1449. 

Deși utilizarea sintagmei „fiecare termen” ar trebuie să dea de înțeles că, la fiecare 
termen de judecată la care părțile se prezintă, instanţa va încerca să îi împace, credem că 
textul este puţin excesiv în acele situaţii în care procesul ar impune mai multe termen de 
judecată, în care este evident că soții stăruie în desfacerea căsătoriei. Este de la sine înţeles 
că instanţa va încerca împăcarea părţilor la primul termen la care acestea se prezintă în faţa 
sa, precum și înainte de închiderea dezbaterilor. Tot astfel, în fața instanţei de apel. 


3. Ascultarea minorului. Textul art. 920 alin. (3) NCPC vizează exclusiv acele divorţuri 
în care există și copii minori, rezultați din acea căsătorie sau asimilați acestora, caz în care 
ascultarea lor este obligatorie potrivit Codului civil, pentru minorii care au împlinit sau 
împlinesc 10 ani în timpul procesului de divort și facultativă pentru minorii sub 10 ani. 

Textul preia o dispoziţie a art. 42 fostul C. fam. privind ascultarea minorului, însă tri- 
mite expres la dispoziţiile Codului civil (mai exact la art. 396 coroborat cu art. 264 NCC), 
care, față de vechea reglementare din Codul familiei, aduce ca element de noutate posi- 
bilitatea de a fi ascultat și copilul care nu a împlinit vârsta de 10 ani, pe lângă menţinerea 
obligativităţii de a asculta minorul care a împlinit 10 ani în timpul procesului de divorţ. 

În privinţa ascultării minorului care nu a împlinit vârsta de 10 ani, aceasta se va putea 
face „numai dacă autoritatea competentă consideră că acest lucru este necesar pentru 
soluţionarea cauzei”, potrivit art. 264 alin. (1) teza a Il-a NCC. Pentru evitarea oricărei 
confuzii, precizăm că autoritatea competentă să stabilească ascultarea acestor minori 
sub 10 ani în caz de divorţ este instanţa judecătorească învestită cu soluționarea aces- 
tuia, iar nu o altă „autoritate”. 

Deși denumirea marginală a articolului se referă la „prezenţa personală a părţilor”, sub 
nicio formă nu trebuie înțeles că și minorii la care se referă ultimul alineatul al art. 920 
NCPC ar fi „părți” în procesul de divorț al părinţilor lor, chiar dacă, prin hotărârea jude- 
cătorească ce se va pronunţa, instanța va dispune și în privinţa și în interesul acestora. 


Art. 921. Absența reclamantului. Dacă la termenul de judecată, în primă 
instanţă, reclamantul lipseşte nejustificat şi se înfăţişează numai pârâtul, cererea 
va fi respinsă ca nesusținută. 


COMENTARIU 


Prin derogare de la dreptul comun, unde judecata poate avea loc chiar dacă este pre- 
zent numai pârâtul ori chiar în lipsa ambelor părţi, dacă cel puţin una dintre ele a solicitat 
judecata în lipsă, în materia divorțului, dacă la termenul de judecată în primă instanță 
reclamantul lipsește și se prezintă numai pârâtul, cererea va fi respinsă ca nesusținută. 
Această soluție se bazează pe prezumția legală de renunțare la judecată, iar pârâtul nu 
se poate opune acestei prezumţii, cerând judecata în lipsă!#, 

Pentru a fi incidentă această sancțiune, trebuie îndeplinite anumite condiții: 

a) lipsa reclamantului să fie nejustificată; 

b) lipsa nejustificată a reclamantului să aibă loc în fața primei instanţe; 


!) instanţa judecătorească va hotărî, odată cu pronunţarea divorțului, căruia dintre părinţi îi vor fi încredinţați 
copiii minori. În acest scop, instanţa va asculta părinţii şi autoritatea tutelară și, ţinând seama de interesele 
copiilor, pe care de asemenea îl va asculta, dacă au împlinit vârsta de 10 ani, va hotărî, pentru fiecare dintre 
copii, dacă va fi încredințat tatălui sau mamei. 

2! VM. Ciobanu, G. Boroi, T.C. Briciu, op. cit., p. 441. 

c) pârâtul să fie prezent la judecată. Întrucât prezenţa pârâtului nu este obligatorie 
decât în cazul în care acesta a formulat cerere reconvenţională privind divorţul, apreciem 
că sancţiunea respingerii cererii de divorț ca nesusținută intervine și în situaţia în care 
lipsește nejustificat reclamantul, dar lipsește și pârâtul, însă acesta a solicitat judecarea 
cauzei în lipsa, astfel încât judecarea cauzei nu poate fi suspendată. 

Lipsa oricăreia dintre cerinţele amintite face ca sancţiunea respingerii cererii de 
divort ca nesusținută să nu poată opera. În cazul în care lipsa reclamantului este justifi- 
cată ori când reclamantul lipsește de la judecata în apelul declarat de apelantul-pârât, 
cererea sa de divorț nu poate fi respinsă ca nesusţinută. 

Pornind de la acest text legal, în literatura juridică de specialitate s-a exprimat opinia 
conform căreia, atât timp cât se prevede obligativitatea înfățișării părţilor în persoană, 
în faţa instanţelor de fond, niciuna dintre părţi nu va putea solicita judecarea în lipsălil. 

Suntem de părere că la soluţionarea fondului cauzei numai prezenţa reclamantului 
este obligatorie, iar nu și cea a pârâtului care nu a formulat cerere reconvenţională. Sin- 
tagma „părțile se vor înfățișa în persoană” se referă la faptul că se interzice ca părțile să 
fie reprezentate prin mandatar, fără însă să instituie o obligativitate a prezenţei pârâtu- 
lui. Întrucât legea sancţionează doar lipsa nejustificată a reclamantului, opinăm că pârâ- 
tul care nu a formulat cerere de divorţ are posibilitatea de a solicita judecarea cauzei în 
lipsă. Astfel, atunci când reclamantul lipsește nejustificat, iar pârâtul a cerut judecarea 
în lipsă, instanţa va respinge cererea de divorţ ca nesusţinută (soluție specifică), aşa cum 
rezultă din art. 921 NCPC. Observaţie: toată această problematică nu interesează în cazul 
divorţului prin acordul soţilor, unde nu avem reclamant și pârât. 

Dacă lipsesc atât reclamantul, cât și pârâtul, care nu a cerut judecata în lipsă, iar pro- 
cedura de citare este legal îndeplinită (pârât care nu a formulat cerere reconvenţională), 
instanţa ar trebui să suspende soluţionarea cererii de divorţ pentru absenţa nejustificată 
a ambelor părți, în condiţiile art. 411 alin. (1) pct. 2 NCPC, până la o nouă revenire asu- 
pra cererii de divorţ din partea părţilor, aplicarea dispoziţiilor privitoare la suspendare 
constituind o obligaţie pentru judecător. 

În apel este necesară prezenţa obligatorie a reclamantului, titular al căii de atac, 
numai în situaţia în care cererea sa a fost respinsă de prima instanţă, astfel cum rezultă 
din art. 927 alin. (1) NCPC. Apelul reclamantului împotriva hotărârii prin care i s-a respins 
cererea de divorţ se va respinge ca nesusținut, dacă acesta lipsește de la judecată și se 
prezintă doar pârâtul. 

Desigur, în cazul lipsei ambelor părți în apel, la fel ca și la prima instanţă, dacă inti- 
matul-pârât nu a solicitat judecarea căii de atac în lipsa sa, judecarea apelului se va sus- 
penda. Dacă la judecarea apelului lipsesc reclamantul-apelant, dar și pârâtul-intimat, 
care însă a solicitat judecarea cauzei în lipsa sa, și în această situaţie se impune soluția 
respingerii căii de atac ca nesusţinută. În cazul în care apelul este declarat de pârât, calea 
de atac se va soluţiona în lipsa pârâtului, chiar dacă se înfățișează doar reclamantull?. 

Cu toate acestea, în cazul în care reclamantul lipsește la un termen de judecată, 
instanța nu va proceda direct la respingerea cererii ca nesusținută, ci va amâna judecarea 
cauzei pentru a da posibilitatea reclamantului să dovedească motivele temeinice care 


D) M. Tăbârcă, Drept procesual civil, voi. II, Ed. Universul Juridic, București, 2005, p. 254; M. Tăbârcă, Gh. Buta, 
Codul de procedură civilă comentat și adnotat cu legislaţie, jurisprudenţă și doctrină, Ed. Universul Juridic, 
București, 2007, p. 1472. 

2) A se vedea și G.C. Frențiu, D.L. Băldean, op. cit., p. 1447-1448. 

au generat absenţa sall. Dacă reclamantul se înfățișează la noul termen stabilit și își 
justifică absenţa, instanţa se pronunţă asupra cererii sale pe baza probelor administrate. 
Dimpotrivă, în cazul în care reclamantul nu prezintă dovezi justificative ale absenței sale, 
cererea sa se va respinge ca nesusținută. 

În practică nu au fost considerate motive temeinice care să justifice absenţa faptul 
că reclamanta a reţinut în mod eronat data pentru care s-a dispus amânarea judecării 
cauzei la termenul de judecată anterior, aceasta neaflându-se în vreo situaţie obiectivă 
(spitalizare, deplasare în străinătate, eveniment deosebit în familie etc.)!2. 

Legea impune, pentru a fi aplicată sancţiunea respingerii cererii ca nesusţinută, ca lipsa 
reclamantului la termenul de judecată să fie nejustificată, prezumând într-o atare situaţie 
renunţarea la judecarea cererii. Astfel, în mod corect instanţele au apreciat că lipsa recla- 
mantei nu a fost nejustificată, împrejurarea care a determinat aceasta lipsă — susținerea 
examenului de bacalaureat de către fiul reclamantei — fiind confirmată de pârât". 

În practică s-a statuat, de asemenea, că, întrucât s-a făcut dovada că la data judecării 
cauzei reclamanta era plecată din ţară, împreună cu minorul rezultat din căsătorie, pen- 
tru tratament medical, reprezentarea sa în instanţă este justificată, iar sancţiunea respin- 
gerii cererii ca nesusţinută este inaplicabilăl. 


Art. 922. Citarea pârâtului. Dacă procedura de citare a soțului pârât a fost 
îndeplinită prin afişare, iar acesta nu s-a prezentat la primul termen de judecată, 
instanţa va cere dovezi sau va dispune cercetări pentru a verifica dacă pârâtul îşi 
are locuinţa la locul indicat în cerere şi, dacă va constata că nu locuieşte acolo, va 
dispune citarea lui la locuinţa sa efectivă, precum şi, dacă este cazul, la locul său 
de muncă. 


COMENTARIU 


Textul reia întocmai fosta dispoziţie a art. 6161 CPC 1865, astfel cum a fost introdusă 
prin Legea nr. 71/2011, însă dispoziţii asemănătoare existau și anterior acestei inter- 
venţii legislative. Ideea care stă la baza acestei norme este aceea de a exista o asigurare 
suplimentară privind realizarea procedurii de citare a soțului pârât, pe lângă procedura 
obișnuita, dar și de a exista convingerea realitătii încunoștințării soţului pârât asupra 
procesului de divorţ. 

Însă textul art. 922 NCPC nu este aplicabil decât în ipoteza în care sunt îndeplinite 
cele două condiții cumulative: 

a) procedura de citare obișnuită a fost realizată prin afişare și 

b) soţul pârât nu se prezintă, legiuitorul plecând de la o prezumție relativă că este 
posibil ca acesta să nu cunoască existenţa acţiunii. Aceasta, deoarece specificul unui ast- 
fel de proces implică nu de puţine ori relaţii tensionate între soţi, aspecte de răzbunare, 
ură, vrăjmășie etc., care ar fi de natură să îl determine pe soțul reclamant să ascundă 
celuilalt soț faptul că a intentat acţiunea de divorţ și să prefere să se judece cu pârâtul 
în lipsă. 


u În sens contrar, acela conform căruia reclamantul trebuie să dovedească imposibilitatea de prezentare chiar 
la termenul la care lipsește, instanța nefiind obligată să amâne judecata pentru a se face această dovadă, 
M. Tăbârcă, op. cit., vol. II, p. 256; M. Tâbarcă, Gh. Buta, op. cit., 2007, p. 1475, comentariul 2. 

2! Trib. Bistrița-Năsăud, s. civ., dec. nr. 7/A/2009, în G.C. Frențiu, op. cit., p. 542. 

B] C.A. București, s. a IV-a civ., dec. nr. 216/2002, în G. Boroi, O. Spineanu-Matei, op. cit., p. 894. 

4! C.A. Brașov, dec. nr. 716/R/1995, în C.P.J. 1994-1998, p. 121, ibidem. 

Pentru a garanta dreptul la apărare și legalitatea procedurii, legiuitorul oferă posibi- 
litatea acestei garanţii suplimentare a procedurii de citare, care să fie îndeplinită /a locu- 
inta sa efectivă, dar și la locul de muncă a! pârâtului (desigur, numai atunci când acesta 
are unul). 

În acest scop, textul obligă instanţa să solicite dovezi sau să dispună cercetări supli- 
mentare pentru a verifica dacă pârâtul locuiește în fapt la adresa indicată în cererea de 
chemare în judecată de către soţul reclamant. De pildă, ar putea să pună în vedere soţu- 
lui reclamant să aducă o adeverinţă de la asociaţia de proprietari/locatari care să ateste 
dacă soţul pârât mai locuieşte sau nu la adresa indicată (în ipoteza în care locuinţa ar fi 
într-un imobil cu mai multe apartamente) sau poate emite adresă la direcţia pentru evi- 
denta persoanelor și administrarea bazelor de date pentru a se indica ultimul domiciliu 
cunoscut (deși, uneori, o astfel de relație s-ar putea să fie inutilă, partea putând sta fără 
forme legale oriunde în altă locaţie) etc. 


Art. 923. Renuntarea la judecată. Reclamantul poate renunţa la judecată în 
tot cursul judecății, chiar dacă pârâtul se împotriveşte. Renuntarea reclamantului 
nu are niciun efect asupra cererii de divorț făcute de pârât. 


COMENTARIU 


Reclamantul poate renunţa la cerere în tot cursul judecății înaintea instanțelor de 
fond, chiar dacă pârâtul se împotrivește. Este o soluţie legislativă care dorește să contri- 
buie, dacă mai este posibil, la salvarea căsătoriei. 

Dacă reclamantul a renunţat la cererea sa, el nu o mai poate retracta și deci instanţa 
va trebui să ia act de renunţarel!. 

Cu toate acestea, renunțarea soţului reclamant la cererea de divorţ nu va produce 
niciun efect asupra cererii reconvenţionale prin care soţul pârât cere, la rândul său, 
divorțul, dat fiind caracterul acestei cereri incidentale, care, având natura juridică a unei 
veritabile cereri de chemare în judecată, se poate soluţiona independent de modul în 
care se stinge judecata în cererea principală. 


Art. 924. Împăcarea soţilor. (1) Soții se pot împăca în tot cursul judecății, 
chiar dacă nu au fost plătite taxele de timbru. In acest caz, instanţa va lua act de 
împăcare şi va dispune, prin hotărâre definitivă, închiderea dosarului, precum şi 
restituirea taxelor de timbru, dacă au fost achitate. 

(2) Oricare dintre soți va putea formula o cerere nouă pentru fapte petrecute 
după împăcare şi, în acest caz, se va putea folosi şi de faptele vechi. 


COMENTARIU 


Întocmai ca în reglementarea anterioară [art. 618 alin. (2) CPC 1865], acţiunea de 
divorţ se stinge prin împăcarea soților. Chiar dacă noua reglementarea nu mai prevede 
expres că împăcarea poate surveni chiar direct în instanța de apel, credem că sintagma 
„în tot cursul judecății” acoperă această situaţie, o astfel de decizie a soţilor fiind priori- 
tară oricărei alte proceduri. 


I3 Trib. Suprem, col. civ., dec. nr. 392/1967, în R.R.D. nr. 9/1967, p. 167; C. Turianu, D. Florescu, Note la decizia 
nr. 1096/1971 a Tribunalului București, Secţia a V-a civilă, în R.R.D. nr. 8/1972, p. 120, respectiv p. 122-123. 

Legiuitorul dispune că instanţa va lua act de împăcare, chiar dacă nu s-a satisfă- 
cut cerința timbrajului, astfel că eventuala excepție de netimbrare va rămâne lipsită de 
obiect, prin efectul acestei norme speciale, derogatorii. 

Totodată, această derogare este corelată cu cea din art. 924 alin. (1) teza a Il-a NCPC, 
potrivit căruia, atunci când soţii se împacă, instanţa trebuie să dispună restituirea taxe- 
lor de timbru deja achitate. Textul nu distinge dacă este vorba despre taxele judiciare de 
timbru achitate doar în instanţa în fața căreia apare împăcarea părţilor sau toate taxele 
de timbru, dacă împăcarea apare direct în apel. Cum legiuitorul nu distinge, nu o putem 
face nici noi, astfel încât apreciem că, atunci când împăcarea survine direct în instanța 
de apel, se va dispune atât restituirea taxei de timbru achitate la prima instanţă, cât și 
a celei achitate pentru apel. Deși pare oarecum hilară o astfel de derogare, credem că 
legiuitorul a optat pentru această măsură în ideea de a încuraja o dată în plus soţii să se 
împace. 

Asupra declaraţiei părților privind împăcarea, instanţa va lua act de actul lor de 
voință, pronunţând o hotărâre cu caracter definitiv de inchidere a dosarului [deci va pro- 
nunţa o soluţie care nu va avea autoritate de lucru judecat asupra fondului; mai mult, 
chiar norma art. 924 alin. (2) prevede că, ulterior, oricare dintre soţi poate formula o 
nouă cerere de divorţ, invocând atât noi motive, ulterioare împăcării, dar şi pe cele ante- 
rioare acesteia, fapt care atestă o dată în plus că hotărârea definitivă de închidere a dosa- 
rului nu are autoritate de lucru judecat]. 

Jurisprudența născută sub imperiul reglementării anterioare a decis că, în situaţia 
în care instanţa de fond a declarat stinsă acţiunea de divorț prin împăcare, la cererea 
ambilor soţi, și s-a dispus și restituirea taxei de timbru (solicitată expres de reclamantă), 
aceasta nu mai poate reveni, în recurs, solicitând să se continue procesul, pentru con- 
siderentul că soțul continuă să aibă o comportare necorespunzătoare, întrucât, fată de 
dispoziţiile art. 618 alin. (3) CPC 1865, reclamanta poate porni o nouă cerere pentru fap- 
tele petrecute după împăcarelil. 

Tot în jurisprudenţa generată de vechiul cod s-a decis că acţiunea de divorţ se stinge 
prin împăcarea soților în orice fază a procesului, chiar dacă intervine în instanţa de apel, 
iar apelul nu este timbrat. Constatarea stingerii acţiunii de divorţ este obligatorie pentru 
instanţă, împrejurare care rezultă din chiar cuprinsul textului legal al art. 618 CPC 1865, 
astfel că, văzând poziţia ambilor soţi exprimată în cadrul ședinței de judecată și făcând 
aplicarea textului legal mai sus amintit, tribunalul a admis apelul declarat, a schimbat în 
tot hotărârea atacată, în sensul că a constatat stinsă acţiunea de divorţ prin împăcarea 
părțilori?l. 


Art. 925. Decesul unuia dintre soți. (1) Dacă în timpul procesului de divorţ 
unul dintre soți decedează, instanța va lua act de încetarea căsătoriei şi va dis- 
pune, prin hotărâre definitivă, închiderea dosarului. 

(2) Cu toate acestea, când cererea de divorț se întemeiază pe culpa pârâtului 
şi reclamantul decedează în cursul procesului, lăsând moştenitori, aceştia vor 
putea continua acțiunea, pe care instanța o va admite numai dacă va constata 


l Trib. jud. Hunedoara, s. civ., dec. nr. 1027/1988, în R.R.D. nr. 8/1989, p. 66, în G. Boroi, O. Spineanu-Matei, 
op. cit., p. 896. 
2! Trib. Bistriţa-Năsăud, s. civ., dec. nr. 73/A/2007, în G.C. Frentiu, D.L. Băldean, op. cit., p. 1470. 

culpa exclusivă a soțului pârât. În caz contrar, dispoziţiile alin. (1) rămân apli- 
cabile. 

(3) Pentru introducerea în cauză a moştenitorilor soțului reclamant, instanța 
va face aplicarea art. 412 alin. (1) pct. 1. 

(4) În cazul în care acțiunea este continuată de moştenitorii soțului reclamant, 
potrivit alin. (2), căsătoria se socoteşte desfăcută la data introducerii cererii de 
divorţ. 


COMENTARIU 


1. Regula. Primul alineat al art. 925 reglementează soluţia consacrată în legislația 
anterioară, anume aceea potrivit căreia, atunci când pe parcursul soluționării cererii de 
divorț intervine decesul reclamantului sau al pârâtului ori al ambilor (fizic constatat sau 
declarat pe cale judecătorească), căsătoria încetează prin deces, conform art. 259 alin. (5) 
NCC, situaţie în care instanţa va lua act de încetarea căsătoriei și va dispune închiderea 
dosarului, pronunțând o hotărâre definitivă în acest sens, soluţie care se corelează cu cea 
prevăzută de art. 259 alin. (5) NCC. Această soluţie constituie regula și are la bază faptul că 
acțiunea de desfacere a căsătoriei constituie o cerere cu caracter strict personal. 

2. Excepţia. Condiţii. Dispoziţiile art. 925 alin. (2)-(4) NCPC (introduse deja, în parte, 
prin art. 219 pct. 13 din Legea nr. 71/2011, drept art. 616? CPC 1865, pentru corelarea 
cu noile dispoziţii ale Codului civil), reglementează excepţia de la regula enunțată în pri- 
mul alineat, dispunând că, în situaţia decesului soţului reclamant survenit în timpul pro- 
cesului de divorţ pendinte, dacă cererea de divorţ se întemeiază pe culpa soțului pârât, 
moștenitorilor reclamantului li se recunoaște dreptul de a continua acţiunea pornită 
de autorul lor. Acest drept este prevăzut și de norma de drept substanţial conținută în 
art. 380 NCC. 

Dreptul de a continua acţiunea este recunoscut în următoarele condiții: 

a) cererea de divorţ să se întemeieze pe culpa pârâtului; 

b) moartea reclamantului (fizic constatată sau declarată pe cale judecătorească) să 
survină pe parcursul judecății (adică în intervalul de timp cuprins între data înregistrării 
cererii de divorţ și data rămânerii definitive a hotărârii de divorţ); 

c) reclamantul să aibă moștenitori (legali sau testamentari} acceptanţi ai succesiunii 
sale. 

Precizăm că, într-o astfel de situaţie, sotul pârât este și el unul dintre moștenito- 
rii legali ai soțului reclamant [deoarece, potrivit art. 970 NCC, „soțul-supravieţuitor îl 
moștenește pe soţul decedat dacă, la data deschiderii moștenirii (care este chiar data 
decesului conform art. 954 NCC), nu există o hotărâre de divorț definitivă”], or, hotărâ- 
rea instanţei de închidere a dosarului, deși definitivă, survine — prin ipoteză — ulterior 
datei deschiderii moștenirii (datei decesului) și nu produce efecte retroactive, legiuitorul 
nedispunând expres în acest sens decât în ipoteza de la art. 925 alin. (4) NCPC. 

Cu toate acestea, într-o astfel de situație, deși soțul pârât este unul dintre moștenito- 
rii legali ai soţului reclamant, ar fi absurd să considerăm că textul art. 925 alin. (2) NCPC 
l-ar include și pe acesta în categoria moștenitorilor care pot cere continuarea procesului 
în numele soțului decedat, chiar dacă norma legală nu îl exclude expres din categoria lor. 

În ipoteza continuării acțiunii de către moștenitori, acţiunea de divorț se admite 
numai în situaţia în care din probe se constată culpa pârâtului, în caz contrar se pronunţă 

o hotărâre de închidere a dosarului ca urmare a constatării încetării căsătoriei prin dece- 
sul reclamantului. 

De asemenea, din interpretarea dispoziţiilor art. 925 alin. (2) NCPC și ale art. 380 
alin. (1) NCC, considerăm că acţiunea de divorţ va putea fi continuată de către ceilalţi 
moștenitori și în ipoteza în care divorțul se întemeiază pe culpa comună a soților, însă, 
atunci când din probele administrate instanţa nu va aprecia că este vorba despre o culpă 
exclusivă a soțului pârât, va lua act de încetarea căsătoriei și va dispune, prin hotărâre 
definitivă, închiderea dosarului. 


3. Suspendarea judecății. În cazul decesului reclamantului, instanţa va suspenda 
judecata în condiţiile art. 412 alin. (1) pct. 1 NCPC, exceptând situaţia în care pârâtul soli- 
cită acordarea unui alt termen de judecată pentru introducerea în cauză a moștenitorilor. 
În caz de suspendare, procesul se reia la cererea moștenitorilor reclamantului decedat”. 

Însă instanţa nu este obligată să dispună suspendarea cauzei în toate cazurile în care 
reclamantul decedează pe parcursul soluționării cererii de divorţ, ci raţiunea textului 
impune că suspendarea soluționării divorțului este condiționată de solicitarea divorțu- 
lui din culpa exclusivă a pârâtului. În practică s-ar putea discuta următoarele probleme, 
asupra cărora legiuitorul nu dispune: 

a) atunci când există și cerere reconvenţională din partea soțului pârât, mai sunt apli- 
cabile dispoziţiile art. 925 alin. (2)-(4) NCPC? Răspunsul ar trebui să fie pozitiv, unica con- 
dițţie necesară continuării procesului de divorț fiind cea legată de culpa exclusivă a soțu- 
lui pârât, care trebuie solicitată prin cererea principală de divorț, iar mai apoi constatată 
de către instanţă. 

În mod practic, instanţa va continua procesul la cererea moștenitorilor soţului recla- 
mant, iar dacă în baza probelor administrate va rezulta culpa exclusivă a soțului pârât, 
va admite cererea principală de divorţ și va respinge cererea reconvenţională ca neiînte- 
meiată (în privinţa capătului de cerere privind divorțul, fiind posibilă, totuși, admiterea 
altor capete de cerere accesorii). În ipoteza în care din probele administrate va rezulta 
fie culpa exclusivă a soțului reclamant (decedat), fie culpa comună a ambilor soți la des- 
facerea căsătoriei, instanţa va pronunţa o hotărâre de închidere a dosarului ca urmare a 
constatării încetării căsătoriei prin decesul reclamantului; 

b) pentru ipoteza în care s-a solicitat prin cererea introductivă desfacerea căsătoriei 
din culpa comună a ambilor soţi, nu mai sunt aplicabile dispoziţiile art. 925 alin. (2)-(4), 
ci cele ale art. 925 alin. (1) NCPC. 


4. Introducerea în cauză a moștenitorilor. În ceea ce privește introducerea în cauză a 
moștenitorilor, apreciem că aceasta nu poate surveni decât la cererea directă a acestora 
(personal sau prin reprezentanţii lor legali), iar nu și la cererea soțului pârât. În doctrina 
recentă s-a subliniat că interesul pârâtului de a formula o cerere de introducere în cauză 
a moștenitorilor ar putea consta în evitarea suspendării judecării divorțului și a rămâne- 
rii în suspans a rezolvării stării sale civile, sens în care soţul pârât va introduce în cauză 
moștenitorii, cu eventualitatea de a obţine o hotărâre definitivă de constatare a încetării 
căsătoriei prin deces și închiderea dosarului de divorț. 

În ceea ce ne privește, credem că interesul soțului pârât rezidă mai ales în aplica- 
rea dispoziţiilor primului alineat al art. 925 NCPC, închiderea dosarului prin constatarea 


1 A se vedea, în același sens, şi G.C. Frențiu, D.L. Băldean, op. cit., p. 1469, 
2) A se vedea și C.C. Dinu, Aspecte noi privind procedurile speciale în procesul civil, în Noile Coduri ale Româ- 
niei, Studii şi cercetări juridice, Ed. Universul Juridic, București, 2011, p. 449. 

decesului survenind de drept, cât timp moștenitorii nu cer continuarea procesului de 
divorţ, iar folosul practic al soţului pârât este acela că nu îi vor mai fi aplicabile dispoziţi- 
ile art. 384 alin. (2) NCC (potrivit cărora soţul împotriva căruia a fost pronunţat divorțul 
pierde drepturile pe care legea sau convențiile încheiate cu tertii i le atribuie acestuia), el 
fiind, la rândul său, moştenitor al soţului său (potrivit dispoziţiilor art. 970 NCC), la care 
se adaugă avantajul soluționării imediate a procesului, în mod definitiv. 

Mai mult, prin derogare de la dispoziţiile art. 412 alin. (1) pct. 1 NCPC, în cazul în care 
soţul reclamant decedează, instanța nu va suspenda procesul, ci va dispune închiderea 
dosarului, pronunţând o hotărâre definitivă în acest sens, aceasta fiind regula instituită 
de art. 925 alin. (1) NCPC. Doar în ipoteza în care moștenitorii doresc continuarea proce- 
sului, acesta va continua şi se aplică dispoziţiile art. 412 alin. (1) pct. 1. Nu vedem, astfel, 
un interes al soţului pârât de a se complica cu solicitarea introducerii în cauză a moște- 
nitorilor. 

Dimpotrivă, legiuitorul a prezumat tacit interesul moștenitorilor de a continua proce- 
sul, întrucât, în cazul în care acesta se finalizează cu admiterea cererii de divorţ formulate 
de autorul lor, vor fi aplicabile dispoziţiile art. 384 alin. (2) NCC, ori ei pot avea interesul 
de a dovedi că soțul pârât din culpa căruia s-a desfăcut căsătoria a încheiat acte în frauda 
autorului lor, în sensul art. 386 NCC, dar mai ales ar avea interesul de a elimina un posibil 
comoştenitor. 

Potrivit dispoziţiilor art. 925 alin. (4) NCPC, căsătoria se socotește desfăcută la data 
introducerii cererii de divorţ, care, prin ipoteză, corespunde unei date la care soţul recla- 
mant era în viaţă. Pe cale de consecință, dacă se admite cererea de divorț post-mortem, 
prin continuarea acțiunii de către moștenitori și doar în condiţiile dovedirii culpei exclu- 
sive a soțului pârât, acesta din urmă nu va mai fi considerat moștenitor, întrucât legea 
derogă practic de la dispoziţiile de drept comun ale art. 970 NCC, stabilind o situație ase- 
mănătoare celei când divorţul precede decesului unuia dintre soţi. 


Art. 926. Nemotivarea hotărârii. Hotărârea prin care se pronunţă divorțul 
nu se va motiva, dacă ambele părți solicită instanţei aceasta. 


COMENTARIU 


Dat fiind caracterul strict personal al cererii de divorț și specificul acesteia, legea recu- 
noaște părților posibilitatea de a solicita instanţei să nu motiveze hotărârea de divort, 
indiferent de raţiunile pentru care fac această solicitare. Însă instanţa nu va da curs aces- 
tei solicitări decât în situaţia în care cererea de nemotivare a fost formulată de ambele 
părţi. Practic, nu se va motiva partea din hotărâre privitoare la motivele care au deter- 
minat destrămarea relaţiilor de căsătorie (deci strict capătul de cerere privind divorțul), 
însă instanţa trebuie să motiveze obligatoriu soluția adoptată în privinţa cererilor acce- 
sorii formulate simultan cu cererea principală de divorţ. 

Solicitarea părţilor de a nu se motiva hotărârea trebuie consemnată de instanţa de 
judecată, la cererea expresă a ambelor părți, fie pe parcursul judecării cauzei (în cuprin- 
sul încheierii de ședință), fie cu ocazia judecării în fond (în practica), fie trebuie conținută 
într-un înscris separat, semnat de ambele părți, astfel încât din cuprinsul actelor dosaru- 
lui să rezulte indubitabil voința neîndoielnică a părților exprimată în sensul nemotivării 
hotărării. 

Existenţa unei cereri scrise (sau a consemnării de către instanţă) este esențială, deoa- 
rece, în ipoteza în care aceasta lipsește, iar una dintre părţi contestă că ar fi cerut nemo- 
tivarea hotărârii, suntem în prezența unei hotărâri care nu cuprinde motivele pe care 
se sprijină (hotărâre nemotivată), adică a unei hotărâri căreia îi lipsește unul dintre ele- 
mentele esenţiale cerute de art. 425 NCPC, împrejurare care atrage nulitatea absolută 
a acesteial!l. 

Lipsa motivării, în cazul în care nu se probează faptul că părțile au solicitat nemotiva- 
rea, echivalează cu necercetarea fondului, întrucât, în absenţa cunoașterii motivelor de 
fapt care au format convingerea instanţei de fond, instanţa de control judiciar nu are cri- 
terii de apreciere a temeiniciei sau netemeiniciei soluţiei pronunţate de prima instanță!?. 


Art. 927. Căi de atac. Publicitatea hotărârii. (1) Apelul reclamantului împo- 
triva hotărârii prin care s-a respins cererea va fi respins ca nesusținut, dacă la 
judecată se prezintă numai pârâtul. 

(2) Apelul pârâtului va fi judecat chiar dacă se înfăţişează numai reclamantul. 

(3) Dacă unul dintre soți s-a recăsătorit, hotărârea definitivă prin care s-a des- 
făcut căsătoria nu este supusă contestației în anulare şi revizuirii în ce priveşte 
divorțul. 

(4) Instanţa la care hotărârea de divorț a rămas definitivă o va trimite, din ofi- 
ciu, serviciului de stare civilă’! unde a fost încheiată căsătoria, Registrului națio- 
nal al regimurilor matrimoniale, prevăzut de Codul civil, şi dacă unul dintre soți 
a fost profesionist, registrului comerțului. 


COMENTARIU 


1. Apelul. Cu caracter de noutate, se elimină calea de atac a recursului (și, practic, al 
treilea grad de jurisdicție) în cazul cererii de divorț, împotriva sentinţei de primă instanță 
putând fi exercitat doar apelul (cale de atac devolutivă de fond), decizia din apel fiind 
definitivă. Desigur, calea de atac a apelului nu va exista în acele situaţii în care prima 
instanţă pronunţă o hotărâre asupra cererii de divorţ în primă și ultimă instanţă [art. 924, 
art. 925, art. 930, art. 931 și art. 934 alin. (2) NCPC]. 

În apel este necesară prezenţa obligatorie a reclamantului, titular al căii de atac, 
numai în situația în care cererea sa a fost respinsă de prima instanţă. 

Apelul reclamantului împotriva hotărârii prin care i s-a respins cererea de divorț se 
va respinge ca nesusținut, dacă acesta lipsește de la judecată și se prezintă doar pârâ- 
tul. Desigur, în cazul lipsei ambelor părţi, dacă pârâtul-intimat nu a solicitat judecarea 
căii de atac în lipsa sa, judecarea apelului se va suspenda în condiţiile art. 411 alin. (1) 
pct. 2 NCPC, până la o nouă revenire asupra cererii de divorț din partea părţilor, aplicarea 
dispoziţiilor privitoare la suspendare constituind o obligație pentru judecător, neavând 
relevanţă că această situaţie survine într-o cale de atac. 


ii! În acest sens, a se vedea și G.C. Frențiu, Soluţia instanţei de apel pronunţată împotriva unei sentinţe de divorţ 
nemotivate, dacă se contestă că s-a cerut nemotivarea hotărârii, în Dreptul nr. 4/2003, p. 126-128. 

2! G.C. Frențiu, D.L. Băldean, op. cit., p. 1458. 

5! Prin art. IX din Legea nr. 60/2012 s-a dispus înlocuirea în toate actele normative în vigoare a sintagmei „servi- 


ciul/serviciile de stare civilă” cu sintagma „serviciul public comunitar local de evidenţă a persoanelor/serviciile 
publice comunitare locale de evidenţă a persoanelor”. 

2. Contestaţia în anulare și revizuirea. Din interpretarea dispoziţiilor art. 927 alin. (3) 
NCPC deducem că, în ipoteza în care unul dintre soţi s-a recăsătorit, hotărârea definitivă 
prin care s-a desfăcut căsătoria nu este supusă niciunei căi de atac de retractare, deci nici 
contestaţiei în anulare și nici revizuirii, în ceea ce privește capătul de cerere privind divor- 
tui. Rațiunea legiuitorului este firească, în caz contrar putându-se ajunge la o situaţie de 
bigamie, interzisă de legislația noastră. Cu toate acestea, ar putea fi exercitate oricare 
dintre aceste căi extraordinare de atac în privința capetelor de cerere accesorii cererii 
principale de divorț. 

Tot din interpretarea dispoziţiilor art. 927 alin. (3) rezultă per a contrario că, atunci 
când niciunul dintre soți nu s-a recăsătorit încă, oricare dintre aceștia, potrivit interesului, 
ar putea exercita fie revizuirea, fie contestatia în anulare împotriva sentinţei de divorţ. 
Practic, observăm că a dispărut dispoziţia expresă existentă în reglementarea anterioară 
[art. 619 alin. (5) CPC 1865], potrivit căreia hotărârea dată în materie de divorț nu era 
supusă revizuirii, deși credem că rațiunile pentru care o astfel de cale de atac era expres 
eliminată prin lege persistă. Va trebui observat dacă este vorba doar de o scăpare a 
legiuitorului sau chiar de o schimbare de optică în această privinţă. 


3. Publicitatea hotărârii. Întocmai ca în reglementarea anterioară, respectiv art. 619 
alin. (6) CPC 1865 (astfel cum a fost introdus prin Legea nr. 71/2011), instanţa în faţa 
căreia hotărârea de divorț dobândește caracter definitiv are obligaţia de a o trimite din 
oficiu următoarelor instituţii: serviciului public comunitar local de evidență a persoane- 
lor de la locul încheierii căsătoriei desfăcute prin divorț şi Registrului naţional al regimu- 
rilor matrimoniale, prevăzut de Codul civil, iar dacă unul dintre soţi are/a avut și calitatea 
de profesionist, se va trimite un exemplar al hotărârii și la registrul comerțului (credem 
că legiuitorul a avut în vedere Oficiul Naţional al Registrului Comerţului). 


Capitolul II. Divorțul remediu 


Secțiunea 1. Divortul prin acordul soților 


Art. 928. Domeniu de aplicare. Dispoziţiile prezentei secțiuni nu se aplică 
cazurilor în care soţii au optat pentru divorțul pe cale administrativă sau notari- 
ală, în condiţiile Codului civil. 


COMENTARIU 


Așa cum însuși textul o spune, dispozițiile acestei secțiuni sunt aplicabile numai în 
cazul divorțului pe cale judiciară, iar nu și atunci când soții au ales să divorţeze pe cale 
administrativă sau notarială în condiţiile art. 375-378 NCC. 

Însă aceste dispoziţii devin aplicabile și în cazul în care, deși soții s-au adresat iniţial 
ofițerului de stare civilă sau notarului public pentru divorţ, aceștia le-au respins cererea 
de divorţ, caz în care, potrivit art. 378 alin. (2) NCC, soții pot sesiza instanţa de judecată 
pentru desfacerea căsătoriei lor, prin acord sau în baza unui alt temei prevăzut de lege. 


Art. 929. Depunerea cererii. (1) În cazul în care cererea de divorţ se înteme- 
iază, în condiţiile prevăzute de Codul civil, pe acordul părților, ea va fi semnată 
de ambii soți sau de către un mandatar comun, cu procură specială autentică. 
Dacă mandatarul este avocat, el va certifica semnătura soților, potrivit legii. 

(2) Atunci când este cazul, în cererea de divorț soţii vor stabili şi modalitățile 
în care au convenit să fie soluționate cererile accesorii divorțului. 

(3) Primind cererea formulată în condiţiile alin. (1), instanţa va verifica exis- 
tența consimţământului soților, după care va fixa termen pentru soluționarea 
cererii în camera de consiliu. 


COMENTARIU 


1. Semnarea cererii de divort. În cazul în care de comun acord soții consimt la înce- 
tarea căsătoriei, divorțul acestora poate fi pronuntat de instanţa de judecată prin acordul 
lor. Ca element de noutate față de reglementarea anterioară [art. 613! alin. (1) CPC 1865], 
cererea de divorț poate fi semnată nu doar de către soţi, ci aceasta ar putea fi semnată 
chiar și de un mandatar comun, avocat sau neavocat, dacă acesta are o procură specială 
autentică din partea mandanțţilor (cei doi soţi). Atunci când mandatarul are și calitatea 
de avocat, acesta va proceda, totodată, la certificarea semnăturii celor doi soţi pe care îi 
reprezintă, potrivit Legii nr. 51/1995 pentru organizarea și exercitarea profesiei de avocat. 

Atunci când soții optează pentru desfacerea căsătoriei prin acord, cererea de divorț 
nu trebuie motivată, deoarece nu prezintă relevanţă motivele de divorţ, care nici nu tre- 
buie indicate, fiind suficient simplul acord de voinţă al soţilor. 


2. Condiţii. Raportat la dispoziţiile art. 373 NCC, divorţul prin acordul soților poate 
fi consensual „propriu-zis“, adică cel care are loc la cererea formulată de ambii soţi, sau 
consensual „imperfect”, când are loc la cererea unuia dintre soţi, acceptată de celălalti. 

Un astfel de divorţ nu este condiţionat de o anumită durată în timp a căsătoriei și 
nici nu este supus condiţiei lipsei copiilor minori rezultați din căsătorie, spre deosebire 
de reglementarea anterioară, în care textul art. 38 C. fam., în forma anterioară modifică- 
rii prin Legea nr. 202/2010, prevedea posibilitatea divorțului prin acordul soţilor numai 
dacă erau îndeplinite următoarele condiţii: a) dacă până la data cererii de divorț a trecut 
cel puţin 1 an de la data încheierii căsătoriei (la calculul termenului de 1 an nu se lua în 
considerare ziua încheierii căsătoriei, dar se lua în calcul ziua de împlinire a termenului); 
b) nu existau copii minori rezultați din căsătorie. 

Divorțul prin acordul soţilor este condiţionat, așadar, doar de existența voinței comune 
a soților de a pune capăt relaţiei lor de căsătorie, liber exprimată și neviciată, divorțul 
pronunţându-se indiferent de intervalul de timp scurs de la data căsătoriei și până la data 
introducerii cererii de divorţ (interval care poate fi de numai câteva zile, săptămâni, luni) 
și chiar în condiţiile în care din căsătorie au rezultat copii minori!?. 

Prin urmare, divorțul prin acordul soților se pronunţă de instanța de judecată dacă: 

a) există o cerere în acest sens formulată de ambii soţi sau doar de unul dintre ei, 
acceptată însă de celălalt; 

b) soţii au deplină capacitate de exercițiu; 

c) ambii soţi își exprimă personal consimțământul pentru desfacerea căsătoriei lor; 

d) consimțământul fiecăruia este liber exprimat, neviciat; 

e) de asemenea, este necesar ca niciunul dintre soţi să nu fie pus sub interdicție 
judecătorească la data sesizării instanţei (altfel sunt incidente dispoziţiile art. 917 NCPC). 


1 În acest sens, a se vedea şi G.C. Frențiu, op. cit., p. 514. 

2! Cu privire la noile forme ale divorţului, a se vedea £. Florian, Desfacerea căsătoriei în reglementarea noului 
Cod civil, în Dreptul nr. 10/2011, p. 66. 

BI A se vedea și G.C. Frențiu, op. cit., p. 514. 

3. Cererile accesorii divorţului. Textul art. 929 alin. (2) vizează ipoteza în care părţile 
au învestit instanța nu doar cu soluţionarea cererii de divorţ, ca unic capăt de cerere, 
ci și cu alte cereri accesorii. Dacă cei doi soti au căzut de acord și în privinţa celorlalte 
cereri accesorii (cu privire la nume, la copiii minori, la stabilirea domiciliului minorilor și 
la exercitarea autorităţii părintești în privinţa acestora, la pensia de întreţinere datorată 
minorilor sau unuia dintre soți, la programul de vizită a minorilor, eventual și la parta- 
jul bunurilor comune ale soţilor ori la prestaţia compensatorie etc.), atunci vor preciza 
modalitatea de rezolvare a acestora chiar în cuprinsul cererii lor comune de divorţ, astfel 
că instanţa va lua act și de tranzacţia lor privind aceste cereri, în condiţiile legii. 

Pentru ipoteza în care soţii nu cad de acord în privința tuturor celorlalte cereri acce- 
sorii divorțului, în funcţie și de natura acestora, văzând și dispozițiile art. 930 NCPC, 
instanţa fie va continua judecata asupra acestora (dacă sunt cereri asupra cărora instanţa 
este ținută să se pronunţe chiar și din oficiu, simultan cu divorțul), pentru a pronunţa o 
unică hotărâre, dar cu specificul că, la solicitarea ambilor soţi, nu va mai motiva soluţia 
dată asupra capătului principal de cerere privind divorțul, fie va disjunge cererile unde 
nu există acord (cele privind partajul) și, eventual, le va suspenda până la rămânerea 
definitivă a hotărârii de divorţ — soluţie care, deși nu este prevăzută expres de legiuitor, 
nu este nici interzisă. 

Mai mult, art. 930 alin. (3) NCPC dispune că, „dacă va fi cazul, cu privire la celelalte 
cereri accesorii instanța va continua judecata [(...])”, ceea ce înseamnă că, atunci când 
instanța va aprecia că nu este cazul, mai exact atunci când ar aprecia că soluționarea 
cererii principale și a unora dintre cererile accesorii ar fi întârziată de soluţionarea altor 
cereri accesorii (de pildă, cererea de partaj), va pune în discuţia părților oportunitatea 
disjungerii celor din urmă. 


4. Soluţionarea cererii în camera de consiliu. La primirea cererii de divorț prin acor- 
dul soţilor, instanţa trebuie să verifice consimțământul acestora, după care va stabili ter- 
men de soluţionare a cererii în camera de consiliu. 

Deși art. XII alin. (1) din Legea nr. 2/2013 privind unele măsuri pentru degrevarea instan- 
telor judecătorești, precum și pentru pregătirea punerii în aplicare a Legii nr. 134/2010 pri- 
vind Codul de procedură civilă prevede că „Dispoziţiile Legii nr. 134/2010 privind Codul de 
procedură civilă, republicată, privind cercetarea procesului și, după caz, dezbaterea fondu- 
lui în camera de consiliu se aplică proceselor pornite începând cu data de 1 ianuarie 2016”, 
apreciem că această normă nu are aplicabilitate în alte cazuri decât cele prevăzute de 
art. 240 alin. (1) (locul cercetării procesului) și art. 244 NCPC (terminarea cercetării proce- 
sului sau dezbaterea fondului), în condiţiile unei proceduri contencioase ce se derulează 
potrivit dreptului comun, nefiind incidentă în alte cazuri în care codul, în cuprinsul unor 
norme speciale, prevede soluționarea unei cereri în camera de consiliu. 

Verificarea consimţământului la primirea cererii nu presupune contactul direct cu 
ambii soți, care trebuie să se legitimeze cu actele de identitate la înregistrarea cererii 
la registratura instanţei, ca în reglementarea precedentă, deoarece noua lege procedu- 
rală prevede și posibilitatea formulării acesteia prin mandatar avocat sau neavocat, cu 
procură specială. Într-o astfel de ipoteză, la primirea cererii va fi legitimat mandatarul 
comun (legitimaţia de avocat sau, după caz, cartea de identitate) şi se va verifica exis- 
tenţa procurii speciale autentice. Oricum, la primul termen de judecată, instanţa va veri- 
fica consimţământul celor doi soţi la desfacerea căsătoriei prin acord, după ce le va da 
sfaturi de împăcare. 


460 GABRIELA RĂDUCAN 


http://bibliotecahamangiu.re 29—Novy—2013 


TITLUL |. PROCEDURA DIVORŢULUI Art. 930 


Art. 930. Soluționarea cererii. (1) La termenul de judecată, instanţa va veri- 
fica dacă soţii stăruie în desfacerea căsătoriei pe baza acordului lor şi, în caz afir- 
mativ, va pronunța divorțul, fără a face menţiune despre culpa soților. Prin ace- 
eaşi hotărâre, instanţa va lua act de învoiala soților cu privire la cererile accesorii, 
în condiţiile legii. 

(2) Dacă sotii nu se învoiesc asupra cererilor accesorii, instanța va administra 
probele prevăzute de lege pentru soluționarea acestora şi, la cererea părților, va 
pronunţa o hotărâre cu privire la divorţ, potrivit alin. (1), soluționând totodată şi 
cererile privind exercitarea autorității părinteşti, contribuția părinților la cheltu- 
ielile de creştere şi educare a copiilor şi numele soților după divorţ. 

(3) Dacă va fi cazul, cu privire la celelalte cereri accesorii instanța va continua 
judecata, pronunțând o hotărâre supusă căilor de atac prevăzute de lege. 

(4) Hotărârea pronunţată în condițiile alin. (1) este definitivă, iar hotărârea 
pronunțată potrivit alin. (2) este definitivă numai în ceea ce priveşte divorțul, 
dacă legea nu prevede altfel. 


COMENTARIU 


1. Solutionarea cererii în condiţiile existenţei acordului părților. La primul termen 
de judecată în camera de consiliu, după verificarea consimțământului soţilor la desface- 
rea căsătoriei prin acord, instanţa va pronunţa direct divorțul, printr-o hotărâre care nu 
va cuprinde nicio mențiune relativ la culpa soţilor sau a vreunuia dintre ei. 

Prin aceeași hotărâre vor fi soluționate și cererile accesorii asupra cărora soții s-au 
învoit, fapt care presupune, de principiu, prezentarea unei tranzacţii instanţei; însă nu 
excludem ca cei doi soţi să formuleze și oral, în fața instanţei, modalitatea de rezolvarea 
a cererilor accesorii, instanţa luând direct act de voinţa lor expres manifestată. 

Când nu există o învoire a părţilor în privinţa cererilor accesorii, instanța va trebuie 
să le soluţioneze după procedura de drept comun. Cu toate acestea, dintre cererile acce- 
sorii divorțului, cea privitoare la numele pe care îl va purta fiecare sot după desfacerea 
căsătoriei, cea privitoare la exercitarea autorității părintești şi cea privitoare la obligația 
de întreţinere în favoarea minorilor trebuie rezolvate chiar și din oficiu de către instanţă, 
chiar dacă părțile nu au solicitat expres în cererea cu care au învestit instanţa și pronun- 
tarea asupra unor astfel de cereri. 

Cererile privitoare la plata de despăgubiri pentru prejudiciile materiale sau morale 
suferite în urma divorţului și cele referitoare la prestația compensatorie nu sunt compa- 
tibile cu divorţul prin acord comun, atât timp cât aceste cereri au ca premisă vinovăția 
exclusivă a unuia dintre soți. Or, în cazul divorțului prin acordul soţilor, instanţa de jude- 
cată nu stabilește vinovăția vreunuia dintre soţi, nefiind permis să se facă vreo menţiune 
despre culpa soților, potrivit primului alineat al art. 930 NCPCII. 


2. Lipsa acordului soților asupra cererilor accesorii. Atunci când soții nu se învoiesc 
asupra cererilor accesorii, instanţa va continua judecata, administrând probele prevă- 
zute de lege pentru soluționarea acestor cereri. Apreciem că, într-o astfel de situație, 
judecata va avea loc potrivit dispoziţiilor aplicabile la judecata în primă instanţă. 

Aceasta, întrucât dispoziţiile de excepţie privitoare la judecata în camera de consi- 
liu sunt incidente întregii proceduri de divorţ numai atunci când soţii sunt de acord cu 


' fidem, p. 515. 


GABRIELA RĂDUCAN 461 


http://bibliotecahamangiu.re 29—Novy—2013 


Art. 931 CARTEA VI. PROCEDURI SPECIALE 


toate cererile formulate, deci inclusiv cu cele accesorii divorțului, când instanţa doar ia 
act de învoiala soţilor. Dimpotrivă, atunci când soţii nu se învoiesc cu privire la cererile 
accesorii, astfel că se impune continuarea judecății sub acest aspect, cu administrarea 
de probe, apreciem că devin incidente regulile generale în materia desfășurării judecății 
în primă instanţă. 

3. Caracterul hotărârii. Ultimul alineat al art. 930 distinge între caracterul celor două 
categorii de hotărâri pe care le poate pronunţa instanţa în cazul divorțului prin acord. 

Astfel, atunci când există învoire asupra tuturor cererilor, instanţa pronunţă o hotă- 
râre care are direct caracter definitiv, nemaifiind susceptibilă de apel. Însă, atunci când 
instanţa trebuie să soluţioneze, pe bază de probe, cererile accesorii divorțului, va pro- 
nunta o hotărâre care are caracter definitiv numai în ceea ce privește divorţul (dacă legea 
nu prevede altfel), iar în privinţa cererilor accesorii, hotărârea rămâne supusă căilor de 
atac specifice, așa cum rezultă și din coroborarea cu art. 930 alin. (3) NCPC. 


Art. 931. Cererea acceptată de pârât. (1) Când cererea de divorţ este înte- 
meiată pe culpa soţului pârât, iar acesta recunoaşte faptele care au dus la des- 
trămarea vieții conjugale, instanța, dacă reclamantul este de acord, va pronunța 
divorțul fără a cerceta temeinicia motivelor de divorţ şi fără a face menţiune des- 
pre culpa pentru desfacerea căsătoriei. 

(2) Dispoziţiile art. 930 alin. (2)-(4) se aplică în mod corespunzător. 

(3) Dacă reclamantul nu este de acord cu pronunţarea divorțului în condiţiile 
alin. (1), cererea va fi soluționată potrivit art. 933. 


COMENTARIU 


Când doar unul dintre soți cere divorțul, întemeindu-și cererea pe culpa soțului pârât, 
există totuși posibilitatea ca și o astfel de cerere să se finalizeze ca un divorţ consensual, 
dacă cererea de divorţ este expres acceptată de soţul chemat în judecată în calitate de 
pârât, iar reclamantul este de acord cu această modalitate de divorţ. 

Reglementarea reia dispoziţiile art. 61312 CPC 1865 (care fusese introdus prin Legea 
nr. 71/2011) și instituie, practic, o procedură simplificată de divorț, statuând că, atunci 
când cererea de divorţ este întemeiată pe culpa soțului pârât, iar acesta recunoaște 
faptele care au dus la destrămarea vieţii conjugale, instanţa, dacă reclamantul este de 
acord, va pronunţa divorţul fără a cerceta temeinicia motivelor de divorţ și fără a face 
menţiune despre culpa pentru desfacerea căsătorieilil. 

Pentru incidenţa aceste proceduri simplificate este necesară îndeplinirea cumulativă 
a următoarelor condiţii: 

a) cererea de chemare în judecată să se întemeieze pe culpa pârâtului; 

b) pârâtul să recunoască faptele care au dus la destrămarea vieţii conjugale și care 
i se impută prin acţiunea de divorţ, recunoaștere care poate interveni pe tot parcursul 
judecării cererii de divorţ, până la momentul închiderii dezbaterilor; 

c) reclamantul să fie de acord cu divorţul fără administrarea de probe (sau fără con- 
tinuarea administrării de probe, dacă la momentul la care intervine recunoașterea 
instanţa a administrat o parte din probele propuse) și fără indicarea culpei pârâtului în 
destrămarea căsătoriei în cuprinsul hotărârii de divorț. Aceasta presupune ca soţul să își 


D G.C. Frențiu, op. cit., p. 515. 


462 GABRIELA RĂDUCAN 


http://bibliotecahamangiu.re 29—Novy—2013 


TITLUL |. PROCEDURA DIVORŢULUI Art. 932 


exprime consimțământul personal, liber, în faţa instanţei de judecată, acceptul neputând 
fi dedus din tăcerea acestuia sau din lipsa sa de opoziţie. 

În situaţia în care aceste condiţii sunt îndeplinite, instanţa va pronunţa o hotărâre de 
desfacere a căsătoriei, care este definitivă în ceea ce privește divorțul, fiind incidente dis- 
poziţiile art. 930 alin. (2)-(4) NCPCUI. 

Consimțământul soțului pârât la desfacerea căsătoriei prin acord comun poate fi 
exprimat oricând în cursul procesului de divorţ, în faţa primei instanţe sau chiar direct în 
calea de atac a apelului (atunci când în primă instanţă se respinge acţiunea reclamantu- 
lui care nu propune probe și în lipsa pârâtului al cărui acord la desfacerea căsătoriei nu 
există), până la momentul închiderii dezbaterilor şi trebuie urmat obligatoriu și de acor- 
dul soțului reclamant; altfel, acceptarea motivelor de divorț de către soțul pârât nu va 
produce efectele prevăzute de art. 931, ci va determina soluționarea cauzei în condiţiile 
art. 933 NCPC relative la divortul din culpă. 

În doctrină s-a precizat că, atunci când cererea se formulează de un soţ împotriva 
celuilalt soț, care acceptă desfacerea căsătoriei prin acord comun, motivele de divorț — 
deși sunt indicate în cuprinsul cererii de divorț — rămân la stadiul unor simple afirmaţii, 
temeinicia lor nefiind cercetată de instanţa de judecată”. 

În concluzie, ori de câte ori soțul pârât este de acord cu cererea soțului reclamant 
privind desfacerea căsătoriei, indiferent de temeiul invocat de acesta, instanţa va putea 
desface căsătoria prin acordul soților, în baza art. 930 NCPC coroborat cu art. 373 lit. a) 
NCC, chiar dacă este vorba de un divorţ consensual perfect sau imperfect. 


Secțiunea a 2-a. Divortul din motive 
de sănătate 


Art. 932. Condiţii. Când divorțul este cerut pentru că starea sănătăţii unuia 
dintre soți face imposibilă continuarea căsătoriei, instanța va administra probe 
privind existenţa bolii şi starea sănătății soțului bolnav şi va pronunța divorțul, 
potrivit Codului civil, fără a face menţiune despre culpa pentru desfacerea căsă- 
toriel. 


COMENTARIU 


Divorțul poate fi pronunţat, potrivit art. 932 NCPC coroborat cu art. 373 lit. d) NCC, și la 
cererea unui soţ, atunci când starea sa de sănătate face imposibilă continuarea căsătoriei. 

În doctrina recentă s-au exprimat două opinii relative la calitatea procesuală activă 
într-o astfel de cerere. Într-o primă opinie, s-a precizat că, dacă avem în vedere faptul că 
art. 932 NCPC nu face distincţia, cererea de divorţ poate fi introdusă de oricare dintre 
soţi, adică atât de cel care invocă starea de sănătate a celuilalt soț, cât și de cel care se 
află într-o stare de sănătate care face imposibilă continuarea căsătoriei. 

Într-o altă opinie!!, s-a arătat că divorţul pe motiv de boală poate fi solicitat numai de 
soțul bolnav, nu și de celălalt soţ, așa cum rezultă expres din dispoziţiile art. 373 lit. d) și 
art. 379 alin. (2) NCC. 


1! fbidem. 

2! G.C. Frențiu, op. cit., p. 514. 

BI C.C. Dinu, op. cit., p. 450. 

4! G.C. Frențiu, op. cit., p. 548-549. 

În ceea ce ne priveşte, împărtășim a doua opinie, motivat de faptul că acest caz spe- 
cial de desfacere a căsătoriei este prevăzut expres de legea substanţială, ca situație pre- 
misä [art. 373 lit. d) NCC], iar norma procedurală a art. 932 NCPC reglementează doar 
obligativitatea administrării de probe pentru dovedirea acestei situaţii premisă și carac- 
terul hotărârii care se va pronunţa, în cazul în care cererea se admite. Mai mult, chiar 
norma art. 932 NCPC trimite expres la Codul civil, ceea ce constituie un argument în plus 
că doar în situația prevăzută de dreptul material (aceea în care soţul bolnav are calitatea 
de reclamant) sunt aplicabile dispoziţiile acesteia. 

Pe de altă parte, credem că această formă de divorţ a fost prevăzută doar la înde- 
mâna soţului bolnav, care realizează că nu mai poate continua căsătoria din cauza stării 
sale de boală, în timp ce celălalt soț, dacă dorește desfacerea căsătoriei, are deschisă 
acţiunea de divorţ de orice tip, inclusiv divorţul din culpa celuilalt soţ. 

Într-o astfel de situaţie, când cererea de divorţ se întemeiază pe starea de boală a 
reclamantului [potrivit art. 373 lit. d) NCC] care împiedică desfășurarea normală a vie- 
ţii de familie, instanța are obligaţia de a administra probe cu privire la existenţa bolii şi 
starea sănătăţii soţului bolnav. În lipsa unei precizări exprese, pot fi administrate orice 
probe (înscrisuri — acte medicale care constată a boala şi/sau starea de sănătate —, mar- 
tori, interogatoriu, expertiză medicală). Numai în cazul în care din probele administrate 
rezultă cumulativ starea de boală și imposibilitatea desfășurării vieţii de familie, instanţa 
va putea dispune desfacerea căsătoriei pe acest temei, pronunţând o hotărâre de divorţ 
prin care nu stabilește vreo culpă în desfacerea căsătoriei. 

Ori de câte ori condiţiile cumulative ale textului coroborate cu prevederile art. 373 
lit. d) NCC nu sunt îndeplinite (fie divorțul se solicită de soţul sănătos, fie din probe nu 
rezultă că soţul care solicită desfacerea căsătoriei suferă de o boală sau boala de care 
suferă nu face imposibilă desfășurarea vieţii de familie), cererea de divorţ întemeiată pe 
starea sănătăţii urmează a fi respinsă ca neîntemeiată, părţile având posibilitatea să soli- 
cite divorţul pe alt temeil!. 

Dacă reclamantul alege acest tip de divorţ și motivul relativ la starea de sănătate este 
probat, cererea de divorț va fi motivată numai pe aspectul stării de sâanătate a soțului 
reclamant, stare care ar face imposibilă continuarea căsătoriei, fără a se face menţiune 
asupra unei eventuale culpe. 


Capitolul IIl. Divorțul din culpa soților 


Art. 933. Culpa în destrămarea căsătoriei. (1) Instanţa va pronunţa divorțul 
din culpa soțului pârât atunci când, din cauza unor motive temeinice, imputabile 
acestuia, raporturile dintre soți sunt grav vătămate şi continuarea căsătoriei nu 
mai este posibilă. 

(2) Instanţa poate să pronunţe divorțul din culpa ambilor soți, chiar atunci 
când numai unul dintre ei a făcut cerere, dacă din dovezile administrate reiese că 
amândoi sunt vinovaţi de destrămarea căsătoriei. 

(3) Dacă pârâtul nu a formulat cerere reconvenţională, iar din dovezile admi- 
nistrate rezultă că numai reclamantul este culpabil de destrămarea căsătoriei, 
cererea acestuia va fi respinsă ca neîntemeiată, cu excepția cazului în care sunt 


Y ibidem. 

îndeplinite condiţiile prevăzute la art. 934 privind pronunţarea divorțului din 
culpa exclusivă a reclamantului. 


COMENTARIU 


1. Condiţii. Conform normei analizate, coroborată cu prevederile art. 373 lit. b) și c) 
NCC, divorțul din culpă poate fi dispus /a cererea unuia dintre soți în următoarele situaţii: 

a) atunci când raporturile dintre soţi sunt grav vătămate, iar căsătoria nu mai poate 
continua, din cauza unor motive temeinice; 

b) atunci când soții sunt separați în fapt de cel puţin 2 ani. 

În primul rând, precizăm că dispoziţiile art. 375-378 NCC care reglementează posibili- 
tatea divorțului pe cale administrativă sau notarială nu sunt aplicabile în cazul divorţului 
din culpă, acesta fiind o modalitate de desfacere a căsătoriei exclusiv pe cale judiciară. 

Așa cum s-a subliniat în doctrina recentă, divorțul la cererea unuia dintre soţi înte- 
meiat pe culpa în desfacerea căsătoriei constituie o soluţie care se va utiliza practic mai 
frecvent atunci când o căsătorie nu poate fi desfăcută prin celelalte modalități, cum ar 
fi în situaţia în care unul dintre soţi este dispărut sau refuză să consimtă la desfacerea 
căsătoriei. Desigur, calea desfacerii căsătoriei din culpă poate fi utilizată și atunci când 
un soţ, convins că celălalt sot poartă întreaga vină pentru destrămarea relaţiilor de casă- 
torie, dorește să obţină satisfacţie morală prin recunoaşterea oficială a responsabilităţi 
pentru degradarea relaţiilor dintre soți”. 

Practic, ori de câte ori relaţiile sunt extrem de tensionate între soţi și aceștia nu pot 
ajunge la un acord, unul dintre ei va declanșa procesul de divorţ, solicitând constata- 
rea culpei exclusive a soţului pârât, ceea ce, desigur, nu îl împiedică pe acesta din urmă 
să formuleze, la rândul său, o cerere reconvenţională prin care cere instanţei să con- 
state culpa exclusivă a soţului reclamant în desfacerea căsătoriei, situaţie în care soluţia 
instanţei se va întemeia exclusiv pe situația de fapt care va rezulta din probele adminis- 
trate [aceasta numai dacă nu survine, totuși, stingerea procesului printr-o altă modali- 
tate (împăcare, divorț consensual)]. 

Pentru a se pronunţa divorţul din culpă atunci când se relevă vătămarea relațiilor 
dintre soti, este necesar a se dovedi: 

a) existenţa unor motive temeinice care justifică destrămarea relaţiilor conjugale; 

b) faptul că existența acestor motive face ca relațiile dintre soți să fie grav vătămate; 

c) datorită acestor motive continuarea căsătoriei nu mai este posibilă. 

Potrivit art. 933 alin. (2) NCPC, instanţa învestită cu soluționarea cererii de desfacere 
a căsătoriei poate pronunţa divorţul și din culpa ambilor soți, chiar dacă nu există cerere 
reconvenţională, atunci când din probele administrate în cauză rezultă vinovăția ambilor 
soţi la destrămarea căsătoriei. Cu toate acestea, atunci când nu există cerere reconven- 
ţională, iar din probele administrate în cauză rezultă exclusiv culpa soţului reclamant în 
destrămarea căsătoriei, iar nu și a soțului pârât, dacă nu sunt îndeplinite nici condiţiile 
art. 934 NCPC (privind separarea în fapt a soţilor mai mare de 2 ani), instanţa trebuie 
să respingă cererea de divorț ca neintemeiată. Dacă sunt îndeplinite condiţiile art. 934, 
divorțul se va putea pronunţa în acord cu aceste dispoziţii. 


2. Soluţii. În privinţa cererii de divorţ întemeiate pe culpa unuia dintre soți, instanţa 
poate adopta următoarele soluții: 


1 G.C. Frențiu, op. cit., p. 531. 

a) respinge ca nesusținută cererea de divorţ, când reclamantul lipsește nejustificat și 
se prezintă doar pârâtul ori acesta din urmă nu se prezintă, dar solicită judecarea cauzei 
în lipsă; 

b) admite cererea și dispune desfacerea căsătoriei din vina exclusivă a pârâtului, dacă 
din probe rezultă numai vina acestuia în destrămarea relaţiilor de căsătorie (cu preciza- 
rea că admiterea cererii este condiționată de existența unor motive temeinice care fac 
ca raporturile dintre soţi să fie grav vătămate și continuarea căsătoriei să nu mai fie posi- 
bilă, iar cauzele destrămării relaţiilor de căsătorie să fie imputabile exclusiv părâtului); 

c) admite cererea și dispune desfacerea căsătoriei din vina exclusivă a reclamantului; 
în această ipoteză, conform dispoziţiilor art. 379 alin. (1) teza finală NCC, care fac trimi- 
tere la art. 388 NCC, soţul inocent poate solicita soțului vinovat despăgubiri pentru pre- 
judiciul cauzat prin desfacerea căsătoriei; 

d) admite cererea și dispune desfacerea căsătoriei din vina ambilor soți, dacă din pro- 
be rezultă atât culpa reclamantului, cât și a pârâtului în destrămarea relaţiilor de căsă- 
torie, aşa cum dispune, de altfel, și alineatul secund al art. 933 NCPC; 

e) anulează acțiunea de divorț ca netimbrată sau insuficient timbrată, în cazul nea- 
chitării sau achitării parţiale a taxei judiciare de timbru stabilite în sarcina titularului 
cererii de divorţ; acțiunea de divorţ este supusă plăţii unei taxe judiciare de timbru fixe în 
cuantum de 39 lei, conform art. 7 lit. a) din Legea nr. 146/1997, în cazul în care cererea se 
întemeiază pe dispoziţiile art. 373 lit. a), b), c) NCC (divorţul prin acordul soţilor și la cere- 
rea soților), respectiv în cuantum de 8 lei, potrivit art. 7 lit. b) din Legea nr. 146/1997, în 
ipoteza în care cererea de divorţ se întemeiază pe dispoziţiile art. 373 lit. d) NCC (divorţul 
solicitat de unul dintre soţi atunci când starea sănătăţii sale face imposibilă continuarea 
căsătoriei), precum și dacă reclamantul nu realizează venituri sau acestea sunt inferioare 
salariului minim brut pe țară; 

f) ia act de renunțarea la judecata cererii de divorț, atunci când reclamantul renunţă 
la judecată și pârâtul nu formulează cerere reconvenţională sau, deși a formulat o ase- 
menea cerere, renunţă la judecata ei; 

g) închide dosarul de divort, în cazul în care soții se împacă anterior rămânerii defini- 
tive a hotărârii de divorţ (deci pe parcursul judecării acţiunii de divorţ) ori în cazul dece- 
sului pârâtului sau al reclamantului, a cărui acţiune nu este continuată de moștenitori, 
deces survenit anterior rămânerii definitive a hotărârii de divorţii. 


Art. 934. Divorțul pentru separarea în fapt îndelungată. (1) Când soții 
sunt separați în fapt de cel puţin 2 ani, oricare dintre ei va putea cere divorțul, 
asumându-și responsabilitatea pentru eşecul căsătoriei. În acest caz, instanța va 
verifica existența şi durata despărțirii în fapt şi va pronunţa divorțul din culpa 
exclusivă a reclamantului. 

(2) Dacă soțul pârât se declară de acord cu divorţul, se vor aplica în mod 
corespunzător dispoziţiile art. 930. 


COMENTARIU 


Prin excepţie de la regula desfacerii căsătoriei din culpa reclamantului numai în ipo- 
teza în care pârâtul a formulat cerere reconvenţională, art. 934 (reluând fostul art. 617: 
CPC 1865, introdus prin Legea nr. 71/2011) permite divorțul din culpa reclamantului în 


ID idem, p. 533-534. 

cazul în care soţii sunt despărțiți în fapt de cel puţin 2 ani. În această situație, instanţa 
verifică existenţa și durata separaţiei în fapt și pronunță divorţul din culpa exclusivă a 
reclamantului, dacă despărţirea în fapt are o durată de minim 2 ani, considerându-se că 
cel care cere divorţul își asumă responsabilitatea pentru eșecul căsătoriei. 

Divorțul în temeiul acestei prevederi legale este condiţionat de existența unei sepa- 
rări efective în fapt a soților, indiferent de motivele care au justificat despărţirea, și de 
durata separării în fapt, care trebuie să fie de minim 2 ani. 

Cu alte cuvinte, pentru a se pronunţa divorţul din culpă datorită separării în fapt a 
soţilor, sunt necesare anumite condiţii, respectiv: 

a) soţii să nu mai locuiască împreună; 

b) durata separării în fapt a soţilor să fie de minim 2 ani anterior formulării cererii de 
divorț; nu interesează împrejurările în care a avut loc separarea faptică a soţilor, cauzele 
care au dus în final la aceasta, ci au relevanţă doar existenţa sa și durata în timp; 

c} să existe voinţa soţilor de a pune capăt comunității de viaţă. Prin urmare, nu este 
suficientă separarea materială, ci aceasta trebuie dublată de elementul psihologic, 
respectiv de voinţa soţilor de a renunţa la comunitatea de viaţă. Aceasta, întrucât nu 
orice separare materială poate duce la concluzia intervenirii unei rupturi conjugale. 
Spre exemplu, pot exista situaţii obiective în care soţii nu pot locui împreună, cum ar 
fi: prestarea muncii de un soț în altă localitate sau altă ţară, executarea de unul dintre 
soţi a unei pedepse privative de libertate, spitalizarea unuia dintre soţi ori internarea lui 
într-un sanatoriu sau într-un centru de refacere a sănătăţii, efectuarea unui stagiu de 
perfecționare profesională, a unui masterat sau doctorat în altă ţară etc. 

În cazul în care, după o separare în fapt, soţii se împacă și își reiau viața de familie, 
corect s-a apreciat că împăcarea are efect întreruptiv, astfel că, în ipoteza unei noi sepa- 
rări ulterioare, începe să curgă un nou termen de 2 ani, durata separării anterioare nefi- 
ind luată în calcul”, 

În ceea ce privește regulile de judecată în cazul divorțului pentru separarea îndelun- 
gată în fapt, instanţa va verifica existenţa și durata despărțirii (fiind vorba despre pro- 
barea unor situaţii de fapt, se va putea utiliza orice mijloc de probă, inclusiv martori și 
prezumţii). Dacă susţinerile din cererea de chemare în judecată se verifică, divorțul va fi 
pronunţat din culpa exclusivă a reclamantului, fiind vorba de o excepție de la principiul 
nemo auditur propriam turpitudinem allegans. 

Dacă această procedură a fost declanșată de către reclamant, iar soțul pârât va fi de 
acord cu desfacerea căsătoriei, se va aplica procedura de la divorţul prin consimțămân- 
tul părților, sens în care se va emite o hotărâre judecătorească potrivit cu procedura de 
la art. 930 NCPC. 


1 £, Florian, op. cit., p. 81. 

COMENTARIU 


1. Natura juridică şi condiţiile punerii sub interdicţie. Interdicția judecătorească este 
acea măsură de ocrotire care poate fi dispusă numai de către instanța judecătorească 
atunci când persoana fizică este lipsită de discernământul necesar îngrijirii intereselor 
sale din cauza alienaţiei sau debilităţii mintale și constă în lipsirea de capacitate de exer- 
cițiu şi instituirea tutelei!!l. Conţinutul alienaţiei și debilității mintale este stabilit de către 
medicul specialist psihiatrul”. 

Punerea sub interdicție constituie o măsură de excepție, condiţiile de fond ale sale 
fiind de strictă interpretare şi aplicare. De altfel, pentru a se putea iniția procedura pune- 
rii sub interdicţie, dispoziţiile art. 164 alin. (1) NCC condiționează expres ca imposibi- 
litatea persoanei fizice de a se îngriji de interesele sale să fie cauzată de alienația sau 
debilitatea sa mintală, per a contrario, nu este admisibila o astfel de procedură atunci 
când imposibilitatea se datorează vârstei înaintate, unei dizabilităţi fizice etc., care nu 
provoacă lipsa de discernământ”. Anterior reglementării Codului civil, doctrina“! a subli- 
niat că „nu s-ar putea dispune punerea sub interdicţie în cazul în care o persoană nu este 
în măsură să se îngrijească de interesele sale, dar din alte motive decât lipsa discernă- 
mântului (precum: vârsta înaintată, infirmităţi fizice, boală etc.), și nici atunci când lipsa 
discernământului se datorează altor cauze, iar nu alienaţiei sau debilității mintale”, iar 
jurisprudenţa conturase deja acest punct de vedere"! 

Așadar, pentru ca o persoană fizică să poată fi pusă sub interdicţie, trebuie întrunite 
cumulativ trei condiţii de fond [deduse din art. 164 alin. (1) NCC]: 

a) lipsa de discernământ a persoanei care urmează a fi pusă sub interdicţie; 

b) lipsa de discernământ să fie cauzată de alienaţia ori debilitatea mintală; 

c) persoana să nu se poată îngriji singură de interesele sale, din cauza lipsei de dis- 
cernământ. 

Chiar dacă produce unele efecte colaterale specifice sancţiunilor — cum ar fi încetarea 
exerciţiului dreptului de a alege și de a fi ales —, punerea sub interdicţie nu trebuie privită 
ca o sancțiune a celui pus sub interdicție, ci ca o măsură de protejare a acestei persoane 
împotriva abuzurilor terţilor, cât și împotriva propriei nepriceperi sau nesocotinţei“!. Pe 


9 G, Boroi, Drept civil. Partea generală. Persoanele, ed. a 4-a, Ed. Hamangiu, București, 2010, p. 425. 

2) O. Ungureanu, C. Munteanu, Drept civil. Persoanele — în reglementarea noului Cod civil, Ed. Hamangiu, 
Bucureşti, 2011, p. 264; I.C.C.]., $. civ., dec. nr. 1592/2004, în E. Roșu, D.A.T. Rădulescu, Dreptul familiei. Practică 
judiciară, ed. a 2-a, Ed. Hamangiu, București, 2011, p. 347, citată de M. Păpureanu, în Noul Cod civil comentat 
și adnotat. Vol. |. Art. 1-952, Ed. Hamangiu, București, 2012, p. 190. 

13 1.C.CJ., $. civ. și de propr. int., dec. nr. 3653/2004 și dec. nr. 2196/2004, www.scj.ro. În acelaşi sens, Trib. 
Suprem, col. civ., dec. nr. 459/1957, în Lege 4, apud M. Păpureanu, op. cit., p. 190. 

4 G. Boroi, op. cit., p. 426. 

I Trib. Suprem, s. civ., dec. nr. 691/1978, în C.D. 1978, p. 189. 

5 Punerea sub interdicție este o măsură de ocrotire a persoanei fizice aflate în dificultate, ca urmare a dete- 
riorării stării sale de sănătate, și se instituie numai în folosul acelei persoane (C.A. Craiova, s. min. și fam., dec. 
nr. 43/2006, portal.just.ro, apud M. Păpureanu, op. cit., p. 190). 

de altă parte, punerea sub interdicție este și o măsură de ocrotire a tertilor care, în necu- 
noștință de cauză cu privire la sănătatea mintală a celui cu care contractează, încheie 
acte juridice cu persoane ce sunt lipsite de discernământ din cauza alienaţiei sau debili- 
tăţii mintale. Or, ulterior încheierii, aceste acte pot fi anulate tocmai la cererea celui lipsit 
de discernământ; iar anularea, datorită efectelor sale retroactive, poate vătăma intere- 
sele celui care, cu bună-credinţă, a contractat cu un alienat ori debil mintal. 

Punerea sub interdicție este condiționată de existenţa unei stări de tulburare min- 
tală cu caracter general si permanent, iar constatarea alienaţiei mintale ori a debilităţii 
mintale a persoanei trebuie să rezulte dintr-un act medical. Prin urmare, în cauzele de 
acest gen este obligatoriu a se solicita părerea unei comisii de medici specialiști, care 
urmează a se pronunţa cu privire la faptul dacă persoana a cărei punere sub interdicție 
se cere suferă de alienaţie mintală sau de debilitate mintală și dacă din cauza bolii nu 
are capacitatea de a se îngriji de interesele sale sau de ași administra bunurile!?l. Nu este 
suficient însă un certificat medical eliberat anterior introducerii cererii de punere sub 
interdicțielil. 

Punerea sub interdicţie se poate dispune, pe cale judecătorească, numai împotriva 
persoanelor fizice care nu au discernământul pentru a se îngriji de interesele lor. În 
situaţia în care discernământul persoanei este doar diminuat, dar nu abolit, nu se justi- 
fică punerea sub interdicţie a acesteia!" 

Întrucât capacitatea de folosință este premisa, necesară și obligatorie, a capacităţii 
de exerciţiu, mutatis mutandis, persoana fizică nu poate avea capacitate de exercițiu fără 
a avea, în prealabil, capacitate de folosință. Cum prin dispariţia fizică bolnavul a înce- 
tat de a mai avea capacitate de folosință și, totodată, capacitate de exercițiu, acțiunea 
în declararea interdicţiei judecătorești pentru acest considerent trebuie respinsă”. De 
asemenea, atunci când printr-o hotărâre definitivă s-a dispus punerea sub interdicție a 
persoanei, dar anterior dezbaterii căii de atac aceasta a decedat, acţiunea a rămas lipsită 
de obiect, astfel încât menţinerea hotărârii de punere sub interdicție nu mai are temei 
legal!l. 


2. Delimitarea de alte proceduri. În literatura de specialitate! s-a arătat că nu tre- 
buie confundată procedura punerii sub interdicţie judecătorească cu tratamentul! medi- 
cal sau internarea voluntară/nevoluntară, prin internarea într-o unitate de psihiatrie 
a persoanei cu tulburări psihice, conform procedurii prevăzute de Legea nr. 487/2002 
a sănătății mintale și a protecției persoanelor cu tulburări psihice, republicată. Astfel, 
s-au conturat principalele deosebiri: punerea sub interdicție se dispune numai de către 
instanţa judecătorească, pe când tratamentul medical se dispune, pe cale administra- 
tivă, de către o autoritate medicală, iar împotriva măsurii dispuse pe cale administrativă 
se poate face plângere la instanţa judecătorească; cel pus sub interdicție devine lipsit de 


i! f, Reghini, S. Diaconescu, P Vasilescu, Introducere în dreptul civil, ed. a 2-a, Ed. Sfera juridică, Cluj-Napoca, 
2008, p. 150-151. 

21 C,S.]., s. civ., dec. nr. 2880/2000, în D. Tiţian, A. Constantin, M. Cirstea, Codul familiei adnotat, ed. a 2-a, 
Ed. Hamangiu, București, 2008, p. 411, citată de M. Păpureanu, op. cit., p. 130. 

BI Trib. Suprem, col. civ., dec. nr. 721/1956, apud G. Boroi, op. cit., p. 427, nota 1, ibidem. 

4 C.A. Cluj, dec. civ. nr. 232/2003, în B.J. 2003, p. 217, citată de M. Păpureanu, op. cit., p. 190. 

51 |.C.C.]., s. civ., dec. nr. 3524/2004, în E. Roșu, D.A.T. Rădulescu, op. cit., p. 342, citată de M. Pâpureanu, op. 
cit., p. 191. 

l6] 1.C.C.J., s. civ., dec. civ. nr. 1225/2004, în E. Roșu, D.A.T. Rădulescu, op. cit., p. 344, ibidem. 

"l G. Boroi, op. cit., p. 425-426; Gh. Beleiu, Drept civil român. Introducere în dreptul civil. Subiectele dreptului 
civil, ed. a 6-a, revăzută și adăugită de M. Nicolae ṣi P. Trușcă, Ed. Şansa, București, 1999, p. 342-343. 

capacitate civilă de exerciţiu, în timp ce tratamentul medical nu are niciun efect asupra 
capacităţii civile de exerciţiu a celui în cauză. Această necesitate de a distinge între proce- 
dura referitoare la asistenţa persoanelor cu tulburări psihice grave și procedura punerii 
sub interdicție a fost subliniată și în jurisprudenţă!!!. Oricum, întrucât sunt două proce- 
duri distincte, rezultă că poate fi supusă la tratamentul medical și o persoană pusă sub 
interdicţie judecătorească", 

În același timp, prezintă utilitate practică și teoretică delimitarea dintre punerea sub 
interdicţie și diferitele îngrădiri ale capacităţii civile de folosință a persoanei fizice, sub 
un dublu aspect: 

a) aceste incapacităţi speciale de folosință se răsfrâng inevitabil și asupra capacităţii 
civile de exercițiu a persoanei fizice, pe când interdicția judecătorească produce efecte 
exclusiv în privinţa capacităţii civile de exercițiu a persoanei fizice, neavând vreun efect 
asupra capacităţii civile de folosinţă; 

b) incapacităţile speciale de folosinţă operează, de regulă, ope tegis (direct în temeiul 
legii), în timp ce punerea sub interdicţie implică obligatoriu pronunţarea unei hotărâri 
judecătoreşti, având un caracter exclusiv judiciart?l. 


Art. 935. Instanţa competentă. Cererea de punere sub interdicție judecă- 
torească a unei persoane se soluţionează de instanţa de tutelă în a cărei circum- 
scriptie aceasta îşi are domiciliul. 


COMENTARIU 


Textul art. 935 constituie o normă (specială) de competență teritorială absolută insti- 
tuită în materia punerii sub interdicţie, mai exact o normă de ordine publică, dacă avem 
în vedere că privește capacitatea persoanei fizice. Astfel, competenţa de soluţionare 
a cererii de punere sub interdicţie a unei persoane aparţine numai instanţei de tutelă 
în a cărei circumscripție aceasta își are domiciliul acea persoană. Rațiunea normei este 
firească, dacă avem în vedere faptul că la domiciliul persoanei se găsesc cele mai multe 
date, informaţii și probe în legătură cu aceasta. 

De altfel, textul art. 935 se află în corelaţie directă cu dispoziţiile art. 114 alin. (1) 
NCPC, potrivit cărora, dacă legea nu prevede altfel, cererile referitoare la ocrotirea per- 
soanei fizice date de Codul civil în competenţa instanţei de tutelă și de familie vor fi solu- 
ționate de instanţa în a cărei circumscripție teritorială domiciliază sau își are reşedinţa 
persoana ocrotită. 

Instanţa de tutelă la care se referă textul art. 935 este judecătoria în a cărei rază teri- 
torială domiciliază sau își are reședința persoana a cărei punere sub interdicţie se cere. 


Art. 936. Conţinutul cererii. Cererea de punere sub interdicție judecăto- 
rească a unei persoane va cuprinde, pe lângă elementele prevăzute la art. 194, 
faptele din care rezultă alienaţia mintală sau debilitatea mintală a acesteia, pre- 
cum şi dovezile propuse. 


I9 Trib. Suprem, col. civ., dec. nr. 900/1966, în J.N. nr. 12/1966, p. 158. 
2 A se vedea și G. Boroi, op. cit., p. 425, nota 3. 
13 Idem, p. 426. 

COMENTARIU 


Cererea de punere sub interdicţie trebuie să cuprindă, pe lângă elementele prevă- 
zute la art. 194 NCPC (care reglementează cererea de chemare în judecată) și faptele 
din care rezultă alienaţia mintală sau debilitatea mintală a persoanei în cauză, precum 
și dovezile propuse. Textul nu face altceva decât să impună imperativ ca, pe lângă ele- 
mentele clasice ale oricărui act procedural de sesizare a instanţei, cererea de punere sub 
interdicţie să cuprindă şi elemente speciale obligatorii: descrierea faptelor (dar, fără a se 
suprapune cu elementele de probaţiune, ar putea fi incluse aici și trimiterile descriptive 
la constatările și dovezile medicale) din care să rezulte alienaţia mintală sau debilitatea 
mintală a persoanei vizate. 

În ceea ce privește elementele propriu-zise ale cererii de punere sub interdicţie, 
potrivit art. 194 NCPC, și aici se impun unele sublinieri. Astfel, se vor indica mai întâi 
datele instituţiei sau persoanei care sesizează instanţa de tutelă și care poate fi oricare 
dintre următoarele (potrivit art. 165 raportat la art. 111 NCC): 

a) persoanele apropiate celui care urmează a fi pus sub interdicție, precum şi admi- 
nistratorii și locatarii casei în care locuiește acesta; 

b) serviciul public comunitar local de evidență a persoanelor, cu prilejul înregistră- 
rii morții unei persoane, precum și notarul public, cu prilejul deschiderii unei proceduri 
succesorale; 

c) instanțele judecătoreşti, cu prilejul condamnării la pedeapsa penală a interzicerii 
drepturilor părintești; 

d) organele administraţiei publice locale, instituțiile de ocrotire, precum și orice altă 
persoană. 

La aceste categorii de persoane se adaugă și reprezentantul Ministerului Public (pro- 
curorul), căruia legea îi recunoaşte o legitimare activă specială, cu caracter general, 
potrivit art. 92 NCPC, iar din interpretarea art. 937 alin. (1) teza a Il-a rezultă explicit că 
cererea de punere sub interdicţie poate fi formulată direct de către acesta. 

Ca atare, se observă că sfera persoanelor cărora legea le recunoaște legitimarea pro- 
cesuală activă este foarte largă. Însă această legitimare activă este limitată la posibilita- 
tea declanșării procedurii, întrucât cel care o face nu pretinde un drept și nici un interes 
propriu, rezultatul procesului nerăsfrângându-se asupra sa, ci acţionează pentru binele 
general, pentru un interes public, mai exact pentru ocrotirea unei persoane care nu este 
capabilă să aibă singură grijă de sine. 

În literatura de specialitate!!! s-a subliniat că „punerea sub interdicţie poate fi cerută 
de oricine are interes, inclusiv de cel ce urmează a fi pus sub interdicţie, de autoritatea 
tutelară, de procuror sau chiar instanţa judecătorească poate declara, din oficiu, proce- 
dura punerii sub interdicţie”. 

În practică s-a decis că cererea prin care pârâtul, faţă de care s-a solicitat punerea 
sub interdicție, solicită, la rândul lui, punerea sub interdicţie a reclamantului, aceasta nu 
îndeplinește condiţiile unei cereri reconvenţionale, nefiind parcursă procedura preala- 
bilă prevăzută de legel?l. 


Art. 937. Măsuri prealabile. (1) După primirea cererii, preşedintele instan- 
tei va dispune să se comunice celui a cărui punere sub interdicție judecătorească 


W G, Boroi, op. cit., p. 426. 
2! C.$.]., s. civ., dec. nr. 1098/2002, www.scj.ro. 

a fost cerută copii de pe cerere şi de pe înscrisurile anexate. Aceeaşi comunicare 
se va face şi procurorului, atunci când cererea nu a fost introdusă de acesta. 

(2) Procurorul, direct sau prin organele poliției, va efectua cercetările nece- 
sare, va lua avizul unei comisii de medici specialişti, iar dacă cel a cărui punere 
sub interdicție judecătorească este cerută se găseşte internat într-o unitate sani- 
tară, va lua şi avizul acesteia. 

(3) Dacă este cazul, preşedintele dispune şi numirea unui curator în condi- 
tiile prevăzute de Codul civil. Numirea curatorului este obligatorie în vederea 
reprezentării în instanţă a celui a cărui punere sub interdicție judecătorească este 
cerută, în cazul în care starea sănătății lui împiedică prezentarea sa personală. 


COMENTARIU 


Înainte de a se derula procedura contencioasă propriu-zisă, trebuie dispuse o serie 
de măsuri prealabile cu scopul de a cerceta veridicitatea susţinerilor din cererea de 
punere sub interdicţie, având în vedere gravitatea măsurii care se solicită, respectiv ridi- 
carea capacităţii de exercițiu a persoanei. Practic, în această primă fază, ne aflăm într-o 
procedură necontencioasă judiciară, sub supravegherea instanţei de judecată și a procu- 
rorului, urmată în mod obligatoriu de faza contencioasă, indiferent de rezultatul pozitiv 
sau negativ al verificărilor asupra stării de alienaţie sau debilitate mintală a persoanei 
supuse verificării medicale, deoarece legiuitorul nu distinge, or, ubi lex non distinguit, 
nec nos distinguere debemus. Astfel, instanţa judecătorească este singura în măsură să 
decidă dacă va ridica sau nu capacitatea civilă de exerciţiu a persoanei și numai în urma 
unei proceduri contencioase, în care se respectă toate garanţiile dreptului la un proces 
echitabil. 

În doctrină!!! s-a arătat, de asemenea, că procedura punerii sub interdicţie parcurge 
două faze: una necontradictorie (cererea este comunicată persoanei vizate și procuro- 
rului, se fac cercetările necesare, se ia avizul unei comisii de medici specialiști, se dis- 
pune numirea unui curator speciali sau, atunci când este cazul, internarea provizorie 
a persoanei într-o unitate sanitară specializată) și una contradictorie, desfăşurată după 
regulile de drept comun în materie civilă, cu unele particularităţi: ascultarea obligatorie 
a celui a cărui punere sub interdicţie se solicită, participarea obligatorie a procurorului. 

În cadrul primei faze, cea dintâi măsură prealabilă luată este comunicarea către per- 
soana vizată de procedură și către procuror (mai exact către parchetul de pe lângă jude- 
cătoria competentă teritorial să soluţioneze cererea) a cererii de punere sub interdicţie și 
a înscrisurilor care o însoțesc. Numai în ipoteza în care solicitarea punerii sub interdicţie 
provine chiar de la procuror, nu se va mai face comunicarea și către acesta. 

Procurorul are un rol important în această procedură, deoarece va face verificările 
necesare în privinţa persoanei a cărei punere sub interdicţie se cere, în mod nemijlocit 
sau prin organele de poliţie. Între activitățile obligatorii pe care acesta trebuie să le între- 
prindă, legea stipulează expres luarea avizului unei comisii de medici specialiști; în plus, 
când persoana a cărei punere sub interdicţie se cere este internată într-o unitate sanitară 


1 G. Boroi, op. cit., p. 426; M. Păpureanu, op. cit., p. 193. 

2) Conţinutul ocrotirii interzisului privește latura personală și latura patrimonială. Aceasta din urmă priveşte, 
pe de o parte, reprezentarea interzisului în actele juridice civile și, pe de altă parte, administrarea bunurilor 
acestuia (I.C.C.]., $. civ. şi de propr. int., dec. nr. 7765/2006, www.scj.ro). 

la data sesizării instanţei sau la data efectuării cercetărilor de către procuror, legea pre- 
vede necesitatea avizului medical (suplimentar) din partea acelei unităţi. 

În ceea ce privește necesitatea numirii unui curator pe durata procedurii, dispoziţiile 
art. 937 alin. (3) stabilesc atât regula, cât și excepţia. Regula este aceea că numirea 
curatorului special este facultativă, fiind lăsată la aprecierea instanţei de tutelă, în timp 
ce excepția privește strict ipoteza în care starea sănătăţii persoanei a cărei punere sub 
interdicţie se cere nu face posibilă prezentarea sa personală, astfel că numirea curatorului 
special devine în mod imperativ obligatorie, în vederea reprezentării acesteia în cadrul 
procedurii. Curatorului special i se aplică dispozițiile privitoare la drepturile și obligațiile 
stabilite de lege în sarcina tutorelui (art. 186 NCC), iar numirea sa se face în condiţiile 
art. 167 NCC, tot de către instanţa de tutelă (aceeași instanţă care soluţionează și cererea 
de punere sub interdicţie). 

Competența de soluţionare a cererii formulate de partea interesată pentru numirea 
unui curator special revine instanţei pe rolul căreia se află cauzal. 


Art. 938. Internarea provizorie. Dacă, potrivit avizului comisiei de medici 
specialişti şi, când este cazul, al unităţii sanitare prevăzute la art. 937 alin. (2), este 
necesară observarea mai îndelungată a stării mintale a celui a cărui punere sub 
interdicţie judecătorească este cerută şi observarea nu se poate face în alt mod, 
instanţa, solicitând şi concluziile procurorului, va putea dispune internarea pro- 
vizorie, pe cel mult 6 săptămâni, într-o unitate sanitară de specialitate. 


COMENTARIU 


Măsura internării provizorii a persoanei a cărei punere sub interdicţie este cerută se 
poate dispune pentru un interval maxim 6 săptămâni dacă — în urma avizului comisiei 
de medici specialiști și, când este cazul, al unităţii sanitare prevăzute la art. 937 alin. (2), 
la care aceasta se găsește internată — este necesară observarea mai îndelungată a stării 
mintale a acesteia. 

Condiţia esenţială este ca observarea stării mintale a persoanei în cauză să nu se 
poată face în alt mod decât prin internarea provizorie, fapt stabilit exclusiv de către 
medici specialiști. Însă cea care dispune o astfel de măsură restrictivă în privinţa per- 
soanei vizate este exclusiv instanţa de tutelă, care va analiza și concluziile obligatorii ale 
procurorului cu privire la această măsură. Oricum, trebuie reţinut că masura internării 
provizorii, deşi indicată de medici specialişti, nu este obligatorie, ci facultativă, de la caz 
la caz, instanţa de tutelă nefiind obligată să o dispună. 


Art. 939. Judecata. (1) După primirea actelor prevăzute la art. 937, se va fixa 
termenul pentru judecarea cererii, dispunându-se citarea părților. 

(2) La termenul de judecată, instanța este obligată să îl asculte pe cel a cărui 
punere sub interdicție judecătorească este cerută, punându-i şi întrebări pentru a 
constata starea sa mintală. Dacă cel a cărui punere sub interdicţie judecătorească 
este cerută nu este în stare să se înfățişeze în instanţă, el va fi ascultat la locul 
unde se găseşte. 

(3) Judecarea se va face cu participarea procurorului. 


1 1.C.C.J., S.U., dec. nr. XXXVII/2007. 

COMENTARIU 


Judecata cererii de punere sub interdicţie se face după regulile de drept comun din 
materia procedurii contencioase, cu citarea părţilor. Dat fiind specificul procedurii, nu 
sunt necesare alte termene sau proceduri intermediare de tipul celor la care se referă 
dispoziţiile art. 201 NCPC. De lege lata, din interpretarea dispoziţiilor art. 208 alin. (1) 
NCPC ar rezulta că întâmpinarea este obligatorie, întrucât legiuitorul nu indică expres 
contrariul în materia punerii sub interdicţie. De lege ferenda însă, poate că s-ar impune 
adăugarea unei norme care să stipuleze că, în această materie, întâmpinarea nu este 
obligatorie. Dincolo de aspectele teoretice ale problemei, dorim să precizăm că formu- 
larea unei întâmpinări nu este exclusă, fiind necesar să recunoaștem această posibilitate 
mai ales în acele situaţii în care persoana a cărei interdicţie se cere are, în realitate, dis- 
cernământul necesar și contestă măsura de ocrotire ori, după caz, arată că a avut doar 
temporar o lipsă de discernământ determinată de o anumită boală sau de administrarea 
unei anumite medicaţii, stare care a încetat, etc. 

Ca o particularitate, constituirea completului de judecată se face obligatoriu cu pro- 
curor, participarea sa fiind expres prevăzută de alineatul final al art. 939, astfel încât lipsa 
lui nu ar putea fi acoperită în niciun mod. În scopul corectei constituiri a completului de 
judecată, judecătorul cauzei va dispune și citarea Ministerului Public. 

Ascultarea persoanei a cărei punere sub interdicție se cere este obligatorie și vizează 
constatarea nemijlocită a stării mintale a acesteia de către instanţa judecătorească, sens 
în care judecătorul cauzei se va orienta la formularea unor întrebări de natură a-l lămuri 
asupra persoanei respective și, în special, asupra capacităţii sau incapacității de înţele- 
gere a acesteia. Ascultarea la care se referă art. 939 alin. (2) nu se confundă cu intero- 
gatoriul din oficiu al persoanei, chiar dacă există asemănări între cele două mijloace de 
probă. 

Atunci când persoana a cărei punere sub interdicţie se cere este internată sau, din 
alte motive, nu se poate deplasa în sala de judecată, se va deplasa completul de judecată 
(președinte, procuror, grefier) la locul unde aceasta se găsește, în scopul ascultării sale 
nemijlocite, potrivit art. 939 NCPC, ipoteză în care opinăm că grefierul va întocmi și un 
proces-verbal, la solicitarea instanţei, în care va relata despre această situaţie, iar apoi va 
consemna întrebările și răspunsurilel!. 

În practica judecătorească?! s-a relevat că pot exista situaţii în care o persoană a 
cărei punere sub interdicţie se solicită să se sustragă în diferite moduri de la ascultarea 
ei în faţa instanţei şi din această cauză să nu poată fi audiată, dar starea sănătăţii sale să 
impună luarea măsurii de protecţie a punerii sub interdicţie. În astfel de situaţii, trebuie 
considerat că instanţa, constatând imposibilitatea de audiere a bolnavului, dar dispu- 
nând de dovezi convingătoare asupra stării sănătăţii psihice a acesteia ṣi având în vedere 
că se impune punerea sub interdicţie, poate proceda la luarea măsurii. În caz contrar, ar 
însemna ca, dintr-un formalism excesiv, să rămână fără eficiență o instituţie juridică a 
cărei menire este să ocrotească persoana bolnavă. 


1) A se vedea și I.C.C.J., s. civ. și de propr. int., dec. nr. 4530/2005, în £. Roșu, D.A.T. Rădulescu, op. cit., p. 340, 
citată de M. Păpureanu, op. cit., p 194. 
3 C.$.]., s. civ., dec. nr. 2880/2000, în D. Tiţian, A. Constantin, M. Cîrstea, op. cit., p. 411, ibidem. 

Art. 940. Comunicarea hotărârii. (1) După ce hotărârea de punere sub inter- 
dicție judecătorească a rămas definitivă, instanţa care a pronunţat-o va comunica, 
de îndată, dispozitivul acesteia în copie legalizată, după cum urmează: 

a) serviciului de stare civilă! la care naşterea celui pus sub interdicţie jude- 
cătorească este înregistrată, pentru a se face menţiune pe marginea actului de 
naştere; 

b) serviciului sanitar competent, pentru ca acesta să instituie asupra celui pus 
sub interdicţie judecătorească, potrivit legii, o supraveghere permanentă; 

c) biroului de cadastru şi publicitate imobiliară competent, pentru notarea în 
cartea funciară, când este cazul; 

d) registrului comerțului, dacă persoana pusă sub interdicţie judecătorească 
este profesionist. 

(2) Dispoziţiile alin. (1) sunt aplicabile şi instanţelor învestite cu judecarea 
căilor de atac prevăzute de lege. 

(3) În cazul în care cererea de punere sub interdicţie judecătorească a fost res- 
pinsă, curatela instituită pe durata procesului încetează de drept. 


COMENTARIU 


Împotriva sentinţei pronunţate asupra cererii de punere sub interdicţie se poate face 
numai apel, concluzie trasă din interpretarea corelată a dispoziţiilor art. 483 alin. (2) 
teza | cu cele ale art. 94 pct. 1 lit. a) NCPC, iar în conformitate cu dispoziţiile art. 634 
pct. 3 sau 4 NCPC, după caz, hotărârile date în primă instanţă care nu au fost atacate cu 
apel, respectiv hotărârile date în apel fără drept de recurs sunt definitive. 

Efectele hotărârii de punere sub interdicţie a persoanei se produc numai de /a data 
rămânerii definitive a acesteia. Punerea sub interdicţie produce două efecte: lipsirea de 
capacitate civilă de exerciţiu şi instituirea tutelei interzisuluil?!, de la data la care hotă- 
rârea a rămas definitivă. Astfel, începând cu data la care hotărârea judecătorească prin 
care s-a admis cererea de punere sub interdicţie rămâne definitivă, persoana vizată va 
intra în categoria persoanelor lipsite de capacitate de exercițiu, cu toate consecinţele ce 
decurg din acest fapt’!. Este și motivul pentru care instanţa judecătorească numește ime- 
diat un tutore, conform art. 941 NCPC. 

Prin excepţie, efectele hotărârii de punere sub interdicţie sunt opozabile tertilor 
numai de la efectuarea formalităţilor de publicitate prevăzute de noul Codul de pro- 
cedură civilă. Opozabilitatea faţă de terţi a stării de incapacitate — cu consecinţele ce 
decurg din aceasta — rezultată din punerea unei persoane sub interdicţie este condiţio- 
nată fie de transcrierea hotărârii judecătoreşti ce dispune interdicţia în registrul anume 


i Prin art. IX din Legea nr. 60/2012 s-a dispus înlocuirea în toate actele normative în vigoare a sintagmei „servi- 
ciul/serviciile de stare civilă” cu sintagma „serviciul public comunitar local de evidenţă a persoanelor/serviciile 
publice comunitare locale de evidenţă a persoanelor”. 

2! G, Boroi, op. cit., p. 427; C.T. Ungureanu, Drept civil. Partea generală. Persoanele — în reglementarea noului 
Cod civil, Ed. Hamangiu, București, 2012, p. 403. 

(31 în practică s-a arătat că, până la rămânerea definitivă a hotărârii de punere sub interdicţie, persoana este 
prezumată ca având deplină capacitate de exerciţiu, inclusiv de ordin procesual, fiind parte în cauză. Hotărârea 
de punere sub interdicţie trebuie să fie comunicată şi bolnavului, întrucât, până la rămânerea definitivă a 
hotărârii de punere sub interdicție, acesta este prezumat ca având deplină capacitate de exercițiu, inclusiv de 
ordin procesual, fiind parte în cauză (C.A. Bucureşti, s. a III-a civ., min. și fam., dec. nr. 1724/2009, în E. Roșu, 
D.A.T. Rădulescu, op. cit., p. 350, citată de M. Păpureanu, op. cit., p. 195). 

destinat, fie de cunoașterea, pe orice altă cale, a existenţei stării de punere sub interdic- 
ţie. Numai în aceste condiţii le poate fi opusă terţilor și poate produce efecte în contra 
lor punerea altuia sub interdicţie, ele apărând ca limitative, deci cu consecinţa că în nicio 
altă circumstanţă de fapt nu sar putea reţine că terţilor le poate fi opusă o asemenea 
stare. 

Deși este de principiu că dobânditorul de bunăcredinţă și cu titlu oneros al unui imo- 
bil trebuie protejat prin menţinerea actului juridic la care a participat, tot de principiu 
este și că cel pus sub interdicţie trebuie protejat, iar faţă de lipsa unei ierarhizări legale 
a acestor principii, este mai just a prevala ocrotirea celui incapabil decât a aceluia care, 
capabil fiind, a fost de bunăcredinţă și a subdobândit cu titlu oneros, acestuia din urmă 
rămânându-i posibilitatea de ași restabili cantitativ patrimoniul prin repunerea în situa- 
ţia anterioară încheierii actului anulati!. 

Potrivit art. 940, după ce hotărârea de punere sub interdicţie judecătorească a rămas 
definitivă, instanţa care a pronunţat-o va comunica, de îndată, dispozitivul acesteia în 
copie legalizată serviciului public comunitar local de evidenţă a persoanelor la care naș- 
terea celui pus sub interdicţie judecătorească este înregistrată, pentru a se face men- 
țiune pe marginea actului de naștere, serviciului sanitar competent, pentru ca acesta să 
instituie asupra celui pus sub interdicţie judecătorească, potrivit legii, o supraveghere 
permanentă, biroului de cadastru și publicitate imobiliară competent, pentru notarea în 
cartea funciară, când este cazul, registrului comerţului, dacă persoana pusă sub interdic- 
ţie judecătorească este profesionisti?l. 

În ipoteza în care se probează că terțul a cunoscut pe altă cale statutul de persoană 
pusă sub interdicţie, potrivit art. 169 alin.(2) NCC, lipsa capacităţii de exerciţiu a acesteia 
îi va fi opozabilă de la data rămânerii definitive a hotărârii. Potrivit art. 902 alin. (2) 
pct. 1 NCC, în scopul opozabilității erga omnes, punerea sub interdicţie judecătorească 
este supusă notării în cartea funciară. 

Potrivit art. 940 alin. (2) NCPC, prevederile primului alineat privind obligaţia instanţei 
de a comunica dispozitivul hotărârii de punere sub interdicţie tuturor instituţiilor enu- 
merate la lit. a)-d) sunt deplin aplicabile și instanţei de apel, după caz, instanţei învestite 
cu eventuala contestaţia în anulare sau revizuire. De fapt, ceea ce a dorit să accentueze 
legiuitorul este ca, în situația în care s-au exercitat căi de atac, comunicarea dispoziti- 
vului hotărârii de punere sub interdicţie să se facă „de îndată”, imediat, chiar de câtre 
acea instanţă de control. Rațiunea ar fi să nu se mai piardă un timp important cu retri- 
miterea dosarului, pe cale administrativă, la prima instanţă de fond, iar abia aceasta 
să facă comunicările, fiind într-un domeniu special de ocrotire a persoanei fizice prin 
măsuri specifice. Omisiunea comunicării hotărârii instanței locului unde actul de naștere 
al celui pus sub interdicție a fost înregistrat nu constituie motiv de reformare a hotărârii 
de punere sub interdicţie, ea putând avea, eventual, consecinţe în legătură cu efectele 
hotărârii, după rămânerea ei definitivă. 

Pentru ipoteza în care cererea de punere sub interdicţie se respinge ca neîntemeiată, 
legiuitorul a prevăzut că va înceta de drept și curatela instituită pe durata procesului. 
Acest caz special de încetare de drept a curatelei se adaugă celor generale prevăzute 
de art. 185 NCC. Pe de altă parte, în cazul în care cererea de punere sub interdicţie se 


I C.A. Cluj, dec. nr. 1788/2001, în Lege 4, idem, p. 195-196. 

12) A se vedea și M. Păpureanu, op. cit., p. 195. 

3) C.S.)., s. civ., dec. nr. 4163/2002, în C. Turianu, Repertoriu de practică judiciară civilă. Vol. |. Drept civil. Partea 
generală, Ed. C.H. Beck, București, 2011, p. 172, citată de M. Pâpureanu, op. cit., p. 194. 

admite, curatela se transformă în tutelă, aspect care rezultă din art. 941 NCPC. Totodată, 
din interpretarea corelată a textelor art. 940 cu art. 941 NCPC rezultă că încetarea curate- 
lei are loc la data respingerii definitive a cererii de punere sub interdicţie, respectiv ea 
este înlocuită cu instituţia tutelei pe data rămânerii definitive a hotărârii de punere sub 
interdicţie. 


Art. 941. Numirea tutorelui. Dacă hotărârea de punere sub interdicţie jude- 
cătorească a rămas definitivă, instanţa de tutelă numeşte de îndată un tutore pen- 
tru ocrotirea celui pus sub interdicţie judecătorească, în condiţiile prevăzute de 
Codul civil. 


COMENTARIU 


1. Procedura de numire. Așa cum arătam mai sus, admiterea în mod definitiv a cere- 
rii de punere sub interdicţie determină înlocuirea instituției curatelei cu ce a tutelei, în 
condiţiile Codului civil. 

Potrivit art. 170 NCC, instanţa de tutelă este competentă să soluţioneze cererea de 
punere sub interdicţie, dar și să numească un tutore prin hotărâre; numirea tutorelui nu 
se face ulterior rămânerii definitive a hotărârii, ci chiar prin hotărârel!. 

În calitate de tutore poate fi desemnat o rudă sau un afin ori un prieten de familie, 
în stare să îndeplinească această sarcină, ținând seama, după caz, de relaţiile personale, 
de apropierea domiciliilor, de condiţiile materiale și de garanţiile morale pe care le pre- 
zintă cel chemat la tutelă (art. 118 NCC). Pot refuza această însărcinare cel care are vâr- 
sta de 60 de ani împliniţi, femeia însărcinată sau mama unui copil mai mic de 8 ani, cel 
care crește și educă 2 sau mai mulţi copii, cel care, din cauza bolii, a infirmităţii, a felului 
activităților desfășurate, a depărtării domiciliului de locul unde se află bunurile persoa- 
nei puse sub interdicție sau din alte motive întemeiate, nu ar mai putea să îndeplinească 
această sarcină (art. 120 NCC). 

Numirea tutorelui se face, cu acordul acestuia, de către instanţa de tutelă, prin înche- 
iere definitivă, care se comunică în scris tutorelui și se afişează la sediul instanţei de 
tutelă și la primăria de la domiciliul persoanei puse sub interdicție. Drepturile și îndato- 
ririle tutorelui încep de la data comunicării încheierii de numiret!. 

Tutorele poate fi desemnat și printr-un act anterior — act unilateral sau contract de 
mandat încheiate în formă autentică —, potrivit art. 114 și art. 166 NCC. 


2. Mandatul pentru incapacitate. Mandatul pentru incapacitate introdus prin 
art. 166 NCC este dreptul conferit oricărei persoane fizice ca, în perioada în care este 
capabilă, să desemneze prin act unilateral sau contract de mandat încheiate în formă 
autentică o persoană care să se îngrijească de persoana sa sau bunurile sale, în cazu! în 
care va fi pusă sub interdicţie judecătorească. Persoana desemnată va fi numită tutore 
de către instanţa judecătorească prin hotărârea de punere sub interdicție!. 

Dispoziţiile sunt utile în cazurile în care o persoană, datorită anumitor deficienţe, 
este supusă riscului de a nu mai avea discernământul necesar pentru a se îngriji de inte- 


1 C.T. Ungureanu, op. cit., p. 404. 

2 M. Păpureanu, op. cit., p. 196. 

51 Uniunea Naţională a Notarilor Publici din România, Codul civil al României. Îndrumar notarial, vol. |, 
Ed. Monitorul Oficial, București, 2011, p. 64. 

resele sale, iar cel mai în măsură să stabilească modul de ocrotire a sa este tocmai cel 
care ar urma să fie eventual pus sub interdicție judecătorească. 

Actul de desemnare se înregistrează de notarul public în registrul naţional notarial, 
precum și în registrul special care se va înființa pentru evidenţa persoanelor lipsite de 
capacitate de exerciţiu (potrivit 1046 și art. 2033 NCC)U!. Desemnarea poate fi revocată 
oricând, chiar și printr-un înscris sub semnătură privată, iar înscrisul prin care se revocă 
persoana desemnată pentru a fi numită tutore se va înscrie în registrele menţionate 
anterior. Notarul public sau instanţa de tutelă, după caz, are obligaţia să verifice la aceste 
registrele dacă persoana desemnată pentru a fi tutore nu a fost cumva revocată. 


Art. 942. Ridicarea interdicţiei. (1) Ridicarea interdicției judecătoreşti se 
face cu procedura prevăzută în prezentul titlu, care se aplică în mod corespun- 
Zător. 

(2) Despre ridicarea interdicţiei judecătoreşti se face mențiune pe hotărârea 
prin care s-a pronunțat interdicția judecătorească. 


COMENTARIU 


Textul art. 942 stabilește o simetrie a formelor, în cazul în care se impune ridicarea 
interdicţiei instituite în privinţa unei persoane. Astfel, ridicarea interdicției se face tot de 
către instanța judecătorească, după regulile de la punerea sub interdicţie, atunci când au 
încetat cauzele care au determinat-o. Competența revine tot judecătoriei (instanţa de 
tutelă) în a cărei rază teritorială domiciliază sau are reședința persoana cu privire la care 
se solicită ridicarea interdicţiei. 

Legitimarea procesuală activă aparține acelorași persoane care pot solicita și pune- 
rea sub interdicție, inclusiv celui care a fost pus sub interdicţie. 

Hotărârea de ridicare a interdicţiei produce efecte de la data rămânerii ei definitive. 
Ea nu este opozabilă terţilor decât de la data îndeplinirii formalităţilor de publicitate pre- 
văzute de lege, cu excepția situației în care tertii au luat cunoștință de ridicarea interdic- 
ţiei pe altă cale, potrivit art. 169 alin. (2) NCC. 

În prezent, hotărârea trebuie transcrisă în registrul special, iar despre ridicarea inter- 
dicției judecătorești se va face menţiune și pe hotărârea prin care aceasta a fost dispusă. 
Potrivit art. 902 alin. (2) pct. 1 NCC, în scopul opozabilității erga omnes, ridicarea inter- 
dicției judecătorești este supusă notării în cartea funciară, în respectarea aceleiaşi sime- 
trii a formelor, care trebuie să urmeze după înscrierea inițială a interdicţiei, îndată ce 
acest statut al persoanei a încetat. 


1] ibidem. 

2) Menţinerea interdicției se justifică exclusiv în ipoteza existenței în continuare a discernământului abolit, 
datorată alienaţiei mintale ori debilității mintale, și, corelativ, păstrarea imposibilității persoanei respective de 
a se îngriji de interesele sale. Drept urmare, încetând cauza care a provocat interdicţia, dispare fundamentul 
legal al unei asemenea măsuri, gravă prin efectele sale, considerent pentru care se impune ridicarea interdic- 
tiei (C.S.]., s. civ., dec. nr. 1130/2003, în E. Roșu, D.A.T. Rădulescu, op. cit., p. 352, apud M. Păpureanu, op. cit., 
p. 202). 

Potrivit art. 51 NCC, soluţionarea cererii de declarare a morţii persoanei se face 
potrivit Codului de procedură civilă, Codul civil nestabilind decât situaţiile premisă și 
condițiile de drept material în care aceasta poate fi formulată. Astfel, potrivit art. 49 
alin. (1) NCC, atunci când o persoană „este dispărută și există indicii că a încetat din 
viaţă, aceasta poate fi declarată moartă prin hotărâre judecătorească, la cererea oricărei 
persoane interesate, dacă au trecut cel puţin 2 ani de la data primirii ultimelor informaţii 
sau indicii din care rezultă că era în viaţă”, iar în conformitate cu alineatul secund, atunci 
când „data primirii ultimelor informaţii sau indicii despre cel dispărut nu se poate stabili 
cu exactitate, termenul prevăzut în alin. (1) se socotește de la sfârșitul lunii în care s-au 
primit ultimele informații sau indicii, iar în cazul în care nu se poate stabili nici luna, de la 
sfârșitul anului calendaristic”. 

În linii mari, dispoziţiile relative la declararea morţii persoanei le reiau pe cele din 
reglementarea anterioară — Decretul nr. 31/1954 —, cu unele modificări, în special în pri- 
vinţa termenelor și a eliminării procedurii de declarare a dispariţiei persoanei anterior 
celei de declarare a morții sale. 

Capacitatea civilă de folosință a persoanei fizice încetează odată cu moartea per- 
soanei, data morții fiind și data încetării acestei capacităţi!!! Declararea judecătorească 
a morții este instituţia juridică și, în același timp, mijlocul juridic prin care se determină 
sfârșitul capacităţii de folosință a persoanei fizice atunci când moartea ei nu poate fi con- 
stată în mod direct, prin examinarea medicală a persoanei. Expresia „declararea jude- 
cătorească a morții” este folosită în două sensuri: instituție juridică, adică normele care 
formează sediul materiei, respectiv mijloc juridic de stabilire a încetării capacităţii de 
folosinţă, pentru ipoteza în care constatarea fizică, directă a morţii nu este posibilăl?l. 

Analiza instituției declarării judecătorești a morţii presupune observarea, în princi- 
pal, a conditiilor în care aceasta poate interveni, procedura de urmat şi efectele hotă- 
rârii judecătoreşti de declarare a morții, cu referire la dispoziţiile Codului civil. Astfel, 
din interpretarea dispoziţiilor legale (art. 49 și urm. NCC) rezultă că trebuie îndeplinite, 
cumulativ, trei condiţii de fond pentru a se putea declara moartea persoanei fi zice: 

a) persoana să fie dispărută; 

b) să existe indicii că a încetat din viaţă; 

c) să fi trecut cel puţin 2 ani de la data primirii ultimelor informaţii sau indicii din care 
rezultă că era în viaţă. 

Trebuie să observăm că nu orice lipsă a persoanei justifică trecerea la declararea 
judecătorească a morţii. Este necesar să fie vorba despre o dispariţie calificată sub dublu 
aspect: pe de o parte, ea trebuie să aibă o durată minimă de 2 ani și, pe de altă parte, 


u G. Boroi, op. cit., p. 405. 
2! P. Truscă, Drept civil. Introducere în dreptul civil. Persoana fizică. Persoana juridică, ed. a 5-a, Ed. Universul 
Juridic, București, 2010, p. 302. 

trebuie să existe indicii că persoana nu ar mai fi în viaţă!!l. Termenul de 2 ani se calcu- 
lează, după caz, de la: 

— data stabilita din probele administrate în cauză (înscrisuri, martori) ca fiind data 
ultimelor informaţii sau indicii din care rezultă că persoana era în viață; 

— ultima zi a lunii în care s-au primit ultimele informaţii sau indicii; 

— ziua de 31 decembrie a anului în care se plasează ultimele informaţii sau indicii. 

În raporturile de drept international privat, declararea morţii şi stabilirea decesului 
sunt guvernate de ultima lege naţională a persoanei dispărute. Dacă această lege nu 
poate fi stabilită, se aplică legea română (art. 2574 NCC). Legea națională este, după caz: 
legea statului a cărui cetăţenie o are persoana fizică; legea aceluia dintre state a cărui 
cetăţenie o are și de care este cel mai strâns legată, în special prin reședința sa obișnuită, 
în cazul în care persoana are mai multe cetăţenii; legea statului unde are reședința obiș- 
nuită, în cazul persoanei care nu are nicio cetăţenie sau în cazul refugiaţilori?I. 

Hotărârea declarativă de moarte produce efect retroactiv, în sensul că persoana dis- 
părută este considerată că a murit pe data stabilită prin hotărâre ca fiind a morţii, care, 
prin ipoteză, este anterioară datei pronunțării hotărârii. 


Art. 943. Instanţa competentă. Cererea de declarare a morții unei persoane 
se introduce la instanța competentă în a cărei circumscripție acea persoană a avut 
ultimul domiciliu cunoscut. 


COMENTARIU 


Textul art. 943 instituie o normă specială de competență teritorială absolută (de 
ordine publică) în favoarea instanţei din circumscripția teritorială unde dispărutul și-a 
avut ultimul domiciliu cunoscut, iar din punct de vedere material, competenţa aparţine 
tribunalului. Este limpede, totodată, că, din punctul de vedere al competenţei funcţio- 
nale, nu este vorba de instanța de tutelă, altfel nu și-ar mai avut rostul indicaţia de la 
art. 944 alin. (3) NCPC. De altfel, dispoziţiile art. 107 alin. (1) din Legea nr. 71/2011, care 
constituie o normă specială de competenţă, stabilesc că sunt de competenţa instanţei de 
tutelă și de familie procedurile privind ocrotirea persoanei fizice prevăzute de noul Cod 
civil. Or, procedurile privind ocrotirea persoanei fizice sunt prevăzute de Titlul III „Ocroti- 
rea persoanei fizice” al Cărţii | „Despre persoane”, în timp ce procedura declarării morţii 
este situată Titlul II „Persoana fizică” al aceleiaşi Cărţi | a noului Cod civil, aşa încât nu 
întâlnim dispoziţii care să includă această procedură în competenţa instanţei de tutelă și 
nici să stabilească o altă competenţă specială. În consecinţă, se va aplica dreptul comun, 
potrivit art. 94 NCPC, competenţa aparţinând tribunalului în primă instanţă. 

Sub un alt aspect, textul art. 943 se află în corelaţie logică cu cel al art. 118 NCPC, care 
stabilește competenţa teritorială absolută în materie de moștenire la ultimul domiciliu al 
defunctului. În baza aceleiaşi raţiuni, legiuitorul optează pentru instanţa ultimului domi- 
ciliu cunoscut al persoanei care urmează fi declarată moartă, având în vedere că acolo se 
presupune că există majoritatea datelor despre acea persoană. 

Din punctul de vedere al domeniului de aplicare, această competenţă absolută inte- 
resează în toate ipotezele obișnuite, mai puţin în cele care sunt descrise de legiuitor 


9 ș, Dogaru, S. Cercel, Drept civil. Persoanele, Ed. C.H. Beck, București, 2007, p. 46, citați de L. lrinescu, în Noul 
Cod civil. Comentarii, doctrină, jurisprudenţă. Vol. |. Art. 1-952, Ed. Hamangiu, Bucureşti, 2012, p. 86. 
12) A se vedea și L. irinescu, op. cit., p. 86. 

drept „situaţii speciale” (art. 947 NCPC, în corelaţie cu art. 50 NCC), pentru care legea 
instituie o competenţă teritorială alternativă. 

Referindu-se la ultimul domiciliu al persoanei a cărei moarte prezumată se cere a fi 
declarată, legiuitorul a avut în vedere ultimul domiciliu pe care persoana dispărută l-a 
avut în ţară, și nu în străinătatel!). 


Art. 944. Măsuri prealabile. (1) După sesizarea instanţei, preşedintele 
va cere primăriei comunei, oraşului, municipiului sau sectorului municipiului 
Bucureşti, precum şi organelor poliției în a căror rază teritorială a avut ultimul 
domiciliu cunoscut cel dispărut să culeagă informații cu privire la acesta. 

(2) Totodată, preşedintele va dispune să se facă afişarea cererii la ultimul 
domiciliu cunoscut al celui dispărut, la sediul primăriei comunei, oraşului, muni- 
cipiului sau sectorului municipiului Bucureşti şi la sediul instanţei, precum şi 
publicarea într-un ziar de largă circulație a unui anunț despre deschiderea pro- 
cedurii de declarare a morții, cu invitaţia ca orice persoană să comunice datele pe 
care le cunoaşte în legătură cu cel dispărut. 

(3) Preşedintele va sesiza instanţa de tutelă de la ultimul domiciliu cunoscut 
al celui a cărui moarte se cere a fi declarată, spre a numi, dacă este cazul, un cura- 
tor, în condiţiile prevăzute de Codul civil. 

(4) Dacă în patrimoniul persoanei a cărei moarte se cere a fi declarată există 
bunuri imobile, preşedintele va cere, din oficiu, notarea cererii în cartea funciară, 
precum şi înregistrarea acesteia în registrul comerțului, dacă este profesionist. 


COMENTARIU 


Mai înainte de a se derula procedura contencioasă propriu-zisă, trebuie dispuse o 
serie de măsuri prealabile cu scopul de a cerceta și a culege informaţii cu privire la per- 
soana dispărută, având în vedere gravitatea măsurii care se solicită, respectiv constata- 
rea încetării judiciare a capacităţii de folosință a persoanei. Legiuitorul prevede desfășu- 
rarea procedurii propriu-zise de declarare a morţii în două faze: faza prealabilă și faza 
judecății propriu-zise. 

Faza prealabilă este caracterizată de trei categorii de măsuri: 

a) solicitarea de informaţii de la autoritatea publică locală și de la organele de poliție 
în raza cărora se găsește ultimul domiciliu cunoscut al persoanei vizate de procedură; 

b) afișarea cererii în mai multe locații: la ultimul domiciliu cunoscut al persoanei 
vizate de procedură, la sediul primăriei locale, la sediul instanţei, într-un ziar de largă cir- 
culație (în acest caz, se va da un anunţ în care toți cei care au relaţii sau informaţii despre 
persoana a cărei declarare a morţii se cere sunt invitaţi să le furnizeze instanţei, aceasta 
fiind, de altfel, și o obligație civică); 

c} sesizarea instanţei de tutelă de la ultimul domiciliu cunoscut al persoanei vizate de 
procedură, în scopul numirii, dacă este cazul, a unui curator special, în condiţiile Codului 
civil (art. 167). Din redactarea textului deducem că aprecierea asupra oportunității numi- 
rii curatorului aparține exclusiv instanței de tutelă. De lege ferenda, credem că o astfel 
de apreciere ar putea fi făcută direct de către instanţa sesizată cu cererea de declarare 
a morții, pentru o mai bună administrare a justiției și o celeritate a procedurii; în plus, 


1 Trib. Mun. București, dec. nr. 1722/1992, în C. Turianu, op. cit., p. 221. 

instanţa fondului are cele mai multe date concrete despre situaţia speţei deduse judecă- 
ţii, deci cele mai multe elemente de apreciere a necesității curatorului. 

De asemenea, tot în cadrul măsurilor prealabile, atunci când în patrimoniul per- 
soanei vizate de procedură se găsesc și bunuri imobile (ceea ce presupune, desigur, ca 
instanţa să fie informată asupra acestui aspect), președintele instanţei va solicita, din 
oficiu, notarea în cartea funciară a cererii de declarare a morţii; tot astfel, dacă persoana 
vizată de procedură este profesionist, instanţa va cere din oficiu înregistrarea cererii în 
registrul comerțului. 

Faza prealabilă este limitată în timp de legiuitor prin dispoziţiile art. 945 alin. (1) 
NCPC, astfel încât, într-o perioadă relativ scurtă, să se poată trece la etapa judecății pro- 
priu-zise a cererii de declarare a morții. 


Art. 945. Judecata. (1) După trecerea a două luni de la data efectuării publi- 
cațiilor şi după primirea rezultatelor cercetărilor, se va fixa termen de judecată. 

(2) Persoana a cărei moarte se cere a fi declarată se citează la ultimul domici- 
liu cunoscut; citația se publică într-un ziar de largă circulație. Dacă persoana în 
cauză a avut un mandatar, va fi citat şi acesta, pentru a da lămuriri instanței. 

(3) De asemenea, va fi citat şi curatorul, dacă a fost numit. 

(4) Judecarea se va face cu participarea procurorului. 


COMENTARIU 


Din interpretarea art. 945 alin. (1) rezultă că primul termen de judecată pentru faza 
contradictorie (faza judecății propriu-zise) nu poate fi fixat mai devreme de două luni 
„de la efectuarea publicaţiilor și după primirea rezultatelor cercetărilor”. Exprimarea nu 
este tocmai clară, nerezultând cu exactitate dacă trebuie să treacă 2 luni de la primirea 
rezultatelor cercetării sau de la data efectuării publicaţiilor (afișărilor) la care se referă 
art. 944 NCPC. Dacă publicaţiile se dispun în aceeași zi, nu înseamnă că se și efectuează 
în totalitatea lor în aceeași zi, însă, dacă am lua în calcul drept dată de pornire a terme- 
nului de 2 luni ziua în care s-a luat ultima măsură prealabilă de către instanţă, am obţine 
un reper relativ. Nu același lucru l-am putea spune însă dacă am interpreta textul în sen- 
sul că termenul de 2 luni ar trebui calculat de la data primirii ultimului raspuns la soli- 
citările instanţei făcute potrivit art. 944 NCPC, deoarece termenul de răspuns poate fi 
foarte diferit. Aceste aspecte ne determină să apreciem că termenul de 2 luni ar putea 
fi considerat, de facto, un termen de recomandare, care urmează a fi aplicat de la un caz 
la altul, după împrejurări. 

Pe de altă parte, acest termen de 2 luni poate fi interpretat drept un termen prohibi- 
tiv, în sensul că instanţa nu ar putea acorda primul termen de judecată mai devreme de 
2 luni, chiar dacă ar fi luate toate măsurile prealabile de la art. 944 NCPC și ar fi primite 
toate răspunsurile și informaţiile solicitate mai devreme de împlinirea acestui termen. 
Cum nerespectarea termenului prohibitiv (dilatoriu) are drept consecinţă nulitatea actu- 
lui de procedură efectuat înainte de împlinirea sa, în condiţiile art. 176 NCPC, nulitate ce 
este independentă de existența vreunei vătămări, operând prin simpla încălcare a nor- 
mei care interzice îndeplinirea actului de procedură înăuntrul termenului, instanţa va 
constata nulitatea procedurii de citare și va reface citarea cu respectarea termenului pre- 
văzut de primul alineat al art. 945 NCPC. Un argument pentru o astfel de interpretare ar 
fi acela că, dată fiind măsura extrem de serioasă ce urmează a fi luată — declararea morții 


482 GABRIELA RĂDUCAN 


http://bibliotecahamangiu.re 29—Novy—2013 


TITLUL III. PROCEDURA DE DECLARARE A MORŢII Art. 946 


persoanei (constatarea încetării capacităţii de folosință a persoanei fizice) —, legiuitorul 
a dorit să treacă încă un interval de timp, pe lângă termenul de minim 2 ani prevăzut de 
art. 49 alin. (1) NCC. Aceste termene (și cel de drept substanţial și cel de drept procedu- 
ral) nu sunt însă aplicabile pentru cazurile speciale la care se referă art. 50 NCC în core- 
laţie cu art. 947 NCPC, la care ne vom referi mai jos. 

Și în vechea reglementare (Decretul nr. 31/1954) era prevăzut un termen de 45 de 
zile de la afișare până la primul termen fixat pentru judecată, iar în jurisprudenţă s-a 
arătat că nerespectarea acestei cerinţe atrage nulitatea numai în condiţiile prevăzute de 
art. 105 alin. (2) CPC 1865, deci numai dacă se dovedește existența unei vătămări care 
nu ar putea fi înlăturată decât prin anularea hotărârii declarative de moarte!!!, însă, în 
opinia noastră, nerespectarea termenului prohibitiv atrage o nulitate necondiționată de 
existența unei vătămări, așa cum arătam mai sus. 

Potrivit prevederilor art. 945 alin. (2), persoana a cărei moarte urmează a fi declarată 
va fi obligatoriu citată la ultimul domiciliu cunoscut (același după care se stabilește și 
competenţa teritorială). În același timp, pentru varii rațiuni [de pildă, în ideea că, totuși, 
persoana dispărută nu a decedat și ar putea lua cunoștință de procedura care se des- 
faășoară în privința sa ori cunoscuți ai acesteia ar putea citi și ar putea-o informa sau ar 
putea da relaţii suplimentare despre persoana dispărută, în ipoteza în care nu au luat 
cunoștință de procedura declanșată cu ocazia publicaţiei făcute potrivit art. 944 alin. (2) 
NCPC], citaţia trebuie publicată și într-un ziar de largă circulaţie. 

În ipoteza în care instanţa de tutelă a dispus numirea unui curator, ca urmare a sesiză- 
rii făcute de instanţa de fond potrivit dispoziţiilor art. 944 alin. (3), va fi citat şi curatorul. 
De asemenea, va fi citat și mandatarul persoanei în cauză, dacă există, pentru a răspunde 
solicitărilor instanţei, în sensul de a clarifica, pe cât posibil, situaţia. 

Tot textul art. 945, în alineatul final, instituie o normă specială de organizare jude- 
cătorească, stabilind că judecarea cererii se face cu participarea procurorului. Ca atare, 
dacă ar lipsi reprezentantul Ministerului Public de la ședințele de judecată într-un astfel 
de proces, am vorbi de o greșită constituire a instanţei, sancţionabilă cu nulitatea actelor 
de procedură făcute în lipsa acestuia. Pentru a evita asemenea situații, instanţa va trebui 
să citeze obligatoriu și Ministerul Public, care va desemna un procuror de ședință pentru 
participarea la proces. 


Art. 946. Comunicarea hotărârii. (1) Prin grija instanţei care a judecat cere- 
rea, dispozitivul hotărârii de declarare a morții rămase definitivă se va afişa timp 
de două luni la sediul acelei instanțe şi al primăriei comunei, oraşului, muni- 
cipiului sau sectorului municipiului Bucureşti, în a cărei rază teritorială a avut 
ultimul domiciliu cunoscut cel declarat mort, precum şi la acest domiciliu. 

(2) Dispozitivul hotărârii va fi comunicat instanţei de tutelă de la ultimul domi- 
ciliu cunoscut al celui declarat mort, spre a se numi un curator, dacă va fi cazul. 

(3) De asemenea, dispozitivul hotărârii de declarare a morții, cu menţiunea 
că hotărârea a rămas definitivă, va fi comunicat serviciului de stare civilă! de la 
ultimul domiciliu cunoscut al celui declarat mort, pentru a înregistra moartea. 


1 C.A. București, s. a IV-a civ., dec. nr. 312/1999, în C.P.]. 1999, p. 90. 

2! Prin art. IX din Legea nr. 60/2012 s-a dispus înlocuirea în toate actele normative în vigoare a sintagmei 
„serviciul/serviciile de stare civilă” cu sintagma „serviciul public comunitar local de evidenţă a persoanelor/ 
serviciile publice comunitare locale de evidenţă a persoanelor”. 

(4) Când este cazul, dispozitivul hotărârii de declarare a morții va fi notat în 
cartea funciară şi se va înregistra în registrul comerțului, în registrul succesoral, 
precum şi în alte registre publice. 


COMENTARIU 


Dispozitivul hotărârii de declarare a morţii rămase definitivă se va afişa timp de 2 luni 
la sediul instanţei, al primăriei comunei, orașului, municipiului sau sectorului municipiu- 
lui București în a căror rază teritorială a avut ultimul domiciliu cunoscut cel declarat mort 
și la domiciliul acestuia. Alegând sintagma „prin grija instanţei care a judecat cererea”, 
legiuitorul a dorit să accentueze funcţia de control a instanţei la verificarea existenţei 
dispozitivului afișat în locaţiile la care se referă norma art. 946 alin. (1) (de pildă, în cazul 
în care acesta dispare în interiorul intervalului de 2 luni, instanţa este obligată să dispună 
reafişarea sa), dar și importanţa de a-l face cunoscut terţilor care, dacă nu au luat cunoș- 
tinţă de primele publicaţii, ar putea-o face acum și, eventual, ar putea anunţa persoana a 
cărei moarte s-a declarat, în ipoteza în care aceasta trăiește totuşi, ori ar putea da relaţii 
despre ea. Precizăm că o astfel de variantă nu poate fi exclusă, pentru că nici legiuitorul 
nu o face, dimpotrivă, prevede expres o procedură de anulare a unei astfel de hotărări 
„în cazul în care persoana este în viaţă” (art. 948 NCPC), respectiv „dacă cel declarat 
mort este în viață” (art. 54 NCC). 

De asemenea, dispozitivul hotărârii se va comunica instanţei de tutelă de la ultimul 
domiciliu al celui declarat mort, pentru a numi un curator, dacă este cazul, și serviciului 
public comunitar local de evidență a persoanelor, pentru a fi înscris în registrul actelor de 
stare civilă și pentru a se întocmi actul de deces al persoanei. Dacă este cazul, dispoziti- 
vul hotărârii va fi notat în cartea funciară, înregistrat în registrul comerţului, în registrul 
succesoral sau în alte registre publice. 

Importanţa unor astfel de comunicări rezidă și în aceea că hotărârea declarativă de 
moarte trebuie să conţină obligatoriu data morții, pentru că aceea este data la care înce- 
tează capacitatea de folosință a persoanei fizice, dată care trebuie opusă erga omnes, 
sens în care trebuie luate măsuri pentru a o face cunoscută. 

Conform art. 52 NCC, cel declarat mort este considerat că a încetat din viață la data 
pe care hotărârea rămasă definitivă a stabilit-o ca fiind cea a morții, însă, dacă din pro- 
bele administrate reiese că moartea a avut loc într-o anume zi și la o anumită oră, atunci 
data morții va fi acea zi. Totodată, dacă hotărârea nu arată şi ora morţii, se socotește că 
cel declarat mort a încetat din viață în ultima oră a zilei stabilite ca fiind aceea a morții. 
Dacă nu se poate stabili ziua, instanţa va considera ca dată a mortii ultima zi a termenu- 
lui de 2 ani (în cazul declarării morţii persoanei dispărute despre care există indicii că a 
încetat din viaţă) sau de 6 luni (în cazul declarării morţii persoanei dispărute în împreju- 
rări deosebite). 

De precizat că data morții nu este niciodată aceea a pronunțării hotărârii declarative 
de moarte și nici aceea a rămânerii definitive a acestei hotărâri, ci este întotdeauna o 
dată anterioară, stabilită prin hotărârea judecătorească de declarare a morții. Hotărârea 
declarativă de moarte produce efect retroactiv, în sensul că persoana este considerată 
moartă începând cu data mortii stabilită prin hotărârea judecătoreascăl!l. 

În cazul în care se dovedește că alta este data morţii decât cea stabilită anterior, 
instanţa de judecată o va rectifica, potrivit art. 949 NCPC. 


I C.T. Ungureanu, op. cit., p. 70. 

Comunicare hotărârii este importantă și pentru faptul că drepturile și obligaţiile per- 
soanei declarate moartă prin hotărâre judecătorească nu se sting, ci trec asupra moște- 
nitorilor legali sau legatarilor, prin succesiune. Drepturile şi obligaţiile care alcătuiesc 
activul și pasivul moștenirii trec asupra moștenitorului, fiindcă persoana acestuia se 
substituie persoanei defunctului în toate raporturile de drept în care acesta din urmă era 
subiect activ sau pasiv. Toate aceste raporturi rămân neschimbate, sub singura rezervă 
că moștenitorul îl înlocuiește pe defunct!!!. Or, faptul morţii și data morţii stabilite prin 
hotărârea judecătorească trebuie cunoscute atât de moștenitori, de creditorii succesiunii, 
cât și de orice altă persoană interesată. 

Moștenitorii legali sau legatarii persoanei declarate moartă au dreptul de a primi 
plata creanţelor de la debitorii de bună-credinţă ai moștenirii, până în momentul radierii 
din registrul de stare civilă a menţiunii privitoare la deces. Dacă debitorul este de rea- 
credinţă în momentul în care face plata, aceasta nu este valabilăl.. 


Art. 947. Situaţii speciale. (1) Cererea de declarare a morţii unei persoane 
a cărei încetare din viaţă este sigură, dar cadavrul nu poate fi găsit ori identificat, 
se poate introduce şi la instanţa în a cărei circumscripție a decedat acea persoană. 

(2) Cererea se poate introduce de îndată ce s-a cunoscut faptul morții, pe baza 
cercetărilor făcute de organele competente. Instanța va putea dispune şi admi- 
nistrarea altor probe. Dispoziţiile art. 944 alin. (1) şi (2) şi art. 945 alin. (1) nu sunt 
aplicabile. 


COMENTARIU 


Articolul 947 este în directă corelaţie cu art. 50 NCC, ambele texte referindu-se la 
„cazuri/situaţii speciale” în care persoana vizată de procedură este dispărută. Norma 
de drept material este însă cea care reglementează în mod efectiv cazurile speciale de 
declarare a morţii unei persoane. Din interpretarea acestor dispoziţii legale reiese că 
trebuie îndeplinite, cumulativ, două condiţii pentru a se putea declara moartea persoanei 
în această ipoteză. Mai întâi, persoana să fi dispărut într-o împrejurare deosebită, care 
îndreptățește decesul, precum: inundaţii, cutremur, catastrofă de cale ferată ori aeriană, 
naufragiu, în cursul unor fapte de război sau într-o altă împrejurare asemănătoare. În 
consecinţă, instanţa va analiza împrejurările în care persoana a dispărut și va stabili dacă 
acestea au un caracter „deosebit”, care presupune decesul. Deşi enumerarea făcută 
de legiuitor este enunțţiativă (nu limitativă), interpretarea textului nu poate fi decât 
restrictivă, limitată numai la situaţii asemănătoare celor exemplificate; analogia nu este 
îngăduită. Totodată, de la data împrejurării dispariției persoanei trebuie să fi trecut ce! 
puțin 6 lunitil. 

Articolul 50 alin. (3) NCC vizează ipoteza în care moartea este sigură, dar nu a fost găsit 
cadavrul sau nu a putut fi identificat, caz în care nu mai este necesar să se aștepte vreun 
termen de la dispariţie pentru a se putea declara moartea prin hotărâre judecătorească, 
ipoteză la care se referă şi primul alineat al art. 947 NCPC. 

De fapt, art. 947 alin. (1) NCPC instituie o normă specială de competență teritorială 
alternativă, derogatorie de la art. 943 din același cod, stabilind că, pe lângă instanţa de 
1 M. Eliescu, Curs de succesiuni, Ed. Humanitas, București, 1997, p. 293. 

2] £, jrinescu, op. cit., p. 92. 
5! O. Ungureanu, C. Jugastru, Drept civil. Persoanele, ed. a 2-a, Ed. Hamangiu, București, 2009, p. 90, citați de 
L. trinescu, Op. cit., p. 87. 

la ultimul domiciliu cunoscut al persoanei a cărei moarte urmează să se declare, mai este 
competentă și instanţa în a cărei circumscripție a decedat acea persoană. 

Rațiunea legiuitorului este firească, având la bază premisa că în această locaţie, în 
care este sigur că moartea persoanei s-a produs (de regulă, este vorba despre catastrofe 
naturale sau provocate fie de fapta omului, fie de defecţiuni tehnice etc., de un câmp 
de război sau de revoluție ori alte împrejurări asemănătoare etc.), există cele mai multe 
probe, indicii, informaţii necesare pronunțării hotărârii judecătorești de declarare a 
morții, inclusiv stabilirea datei morții. 

Pentru că sunt chestiuni de fapt, împrejurarea deosebită și data ei pot fi dovedite 
cu orice mijloc de probă. În situaţia în care nu s-ar putea dovedi ziua în care s-a produs 
împrejurarea în care a avut loc dispariţia, termenul de 6 luni începe să curgă de la sfârșitul 
lunii în care s-a produs această împrejurare, iar în cazul în care nu se poate stabili nici 
luna, de la sfârșitul anului calendaristic. 

Practic, prevederile art. 947 prevăd o procedură simplificată de declarare a morții 
persoanei, aplicabila doar în situația premisă descrisă în primul alineat. DPerogările de 
la procedura propriu-zisă prevăzută de articolele anterioare constau în eliminarea ter- 
menului prohibitiv de 2 luni (legiuitorul folosind sintagma „de îndată”), precum și eli- 
minarea măsurilor speciale prevăzute de art. 944 alin. (1) și (2). Astfel, cererea de decla- 
rare a morții unei persoane a cărei încetare din viața este sigură, dar cadavrul nu poate fi 
găsit ori identificat, se poate introduce de îndată ce a fost cunoscut faptul mortii, pe baza 
cercetărilor făcute de organele competente, însă, în baza rolului său activ, instanţa va 
putea dispune și administrarea altor probe. Probele nu privesc exclusiv verificarea fap- 
tului morții, ci și stabilirea datei la care aceasta s-a produs, eventual stabilirea existenţei 
comorienţilor sau codecedaţilor (în funcţie de sesizarea făcută prin cererea introductivă, 
desigur) etc. 


Art. 948. Nulitatea hotărârii. (1) Cererea de constatare a nulității hotărârii 
declarative de moarte în cazul în care persoana este în viață se face la instanța 
care a pronunțat hotărârea. Tot astfel se va proceda când se înfăţişează certifica- 
tul de stare civilă prin care se constată decesul celui declarat mort. 

(2) Judecarea cererii se face cu citarea persoanelor care au fost părți în proce- 
sul de declarare a morții şi cu participarea procurorului. 

(3) Dispozitivul hotărârii de constatare a nulității hotărârii, cu menţiunea că 
aceasta a rămas definitivă, se comunică serviciului de stare civilă pentru anularea 
înregistrării, 

COMENTARIU 


1. Condiţii privind constatarea nulităţii hotărârii. Textul reglementează două situații 
în care se poate anula hotărârea de declarare a morții. Astfel, art. 948 alin. (1) teza | are 
în vedere ipoteza în care cel declarat mort se dovedește a fi în viață, iar teza a Il-a regle- 
mentează ipoteza în care se descoperă certificatul de deces; în opinia noastră, deși textul 
nu distinge, credem că este necesar ca acesta să fie emis anterior definitivării hotărârii 
de declarare a morții. Ambele ipoteze sunt reglementate și în art. 54-55 NCCI, 

1) Potrivit art. 54 NCC: „(1) Dacă cel declarat mort este în viaţă, se poate cere, oricând, anularea hotărârii prin 
care s-a declarat moartea. (2) Cel care a fost declarat mort poate cere, după anularea hotărârii declarative 


de moarte, înapoierea bunurilor sale în natură, iar dacă aceasta nu este cu putinţă, restituirea lor prin 
echivalent. Cu toate acestea, dobânditorul cu titlu oneros nu este obligat să le înapoieze decât dacă, sub 

În ceea ce privește calitatea procesuală activă în prima situaţie vizată de art. 948 
alin. (1) teza | NCPC și de art. 54 NCC, opinăm că cererea de anulare a hotărârii de 
declarare a morţii se introduce de cel declarat mort sau de reprezentantul său legal ori 
convenţional. În ceea ce privește cererea de anulare întemeiată pe dispoziţiile art. 55 
NCC şi pe teza a Il-a a art. 948 alin. (1) NCPC, va avea legitimare procesuală activă „orice 
persoană interesată”, așa cum stabilește expres legiuitorul, interesul fiind analizat prin 
prisma condiţiei specifice de exercițiu al acțiunii civile, creându-se o corelaţie de tipul 
interes-calitate procesuală activă asemănătoare celei unei acțiuni în nulitate absolută 
de drept comun. Practic, orice persoană care va justifica interesul cerut de lege va avea 
legitimare procesuală activă. Oricum, cel care formulează acţiunea trebuie să înfăţișeze 
certificatul de stare civilă prin care se constată decesul celui declarat mort. 

instanţa competentă va fi aceeași care a pronunţat hotărârea declarativă de moarte, 
norma art. 948 alin. (1) teza | fiind, în primul rând, o normă de competență absolută, atât 
din punct de vedere material, cât și teritorial. 

În ceea ce priveşte procedura de judecată, aceasta se face obligatoriu cu citarea ace- 
lorași părţi din procedura declarativă de moarte, dar și cu participarea obligatorie a pro- 
curorului [norma art. 948 alin. (2) fiind, totodată, şi o normă de organizare judecăto- 
rească, privind constituirea instanței]. Remarcăm că, asemănător punerii sub interdicție, 
există o simetrie procedurală logică pentru care optează legiuitorul în astfel de cazuri 
în care operează, practic, o repunere în situaţia anterioară existenţei hotărârii asupra 
căreia se revine. 

Cererea de anulare a hotărârii de declarare a morţii se poate face oricând, acţiunea 
fiind imprescriptibilă extinctiv, aspect care rezultă din interpretarea art. 54 alin. (1) NCC. 

Dispozitivul hotărârii de anulare, cu menţiunea că aceasta a rămas definitivă, se va 
comunica serviciului public comunitar local de evidență a persoanelor, pentru a se opera 
anularea înregistrării în registrul special. 


2. Efectele constatării nulităţii hotărârii. Dacă persoana declarată moartă este în 
viaţa, anularea hotărârii declarative de moarte produce următoarele efecte: 

a) din punct de vedere nepatrimonial, se înlătură, cu efect retroactiv, încetarea capa- 
cităţii de folosință a persoanei în cauză!!!; de asemenea, se „reactualizează” căsătoria, 
a cărei existenţă încetase (dacă între timp soţul supravieţuitor s-a recăsătorit și a fost 
de bună-credinţă, căsătoria lui cu soţul declarat mort se consideră că a încetat la data 
încheierii noii căsătorii; dacă soţul supravieţuitor a fost de rea-credinţă — adică a știut că 
cel declarat mort este în viață —, el este considerat bigam); 

b) din punct de vedere patrimonial, cel declarat mort poate cere, după anularea hotă- 
rârii, înapoierea bunurilor sale în natură, iar dacă aceasta nu este cu putinţă, restituirea 
lor prin echivalent. 

Se observă, astfel, că sunt reglementate, practic, două categorii de raporturi: între cel 
ce a fost declarat mort (și care ulterior a reapărut) și moştenitorii acestuia și între cel ce 
a fost declarat mort şi subdobânditorul anumitor bunuri din succesiunea celui ce a fost 
declarat mort prin hotărârea judecătorească ulterior anulată! 


rezerva dispoziţiilor în materie de carte funciară, se va face dovada că la data dobândirii știa ori trebuia să știe 
că persoana declarată moartă este în viață”. lar conform art. 55 NCC: „Orice persoană interesată poate cere 
oricând anularea hotărârii declarative de moarte, în cazul în care se descoperă certificatul de deces al celui 
declarat mort”. 

i G. Boroi, op. cit., p. 408. 

2] Ibidem. 

Prin anularea hotărârii declarative de moarte se mai produce un efect specific, anu- 
me, se desființează cu caracter retroactiv titlul de mostenitor al celor care au cules 
moștenirea, ei fiind obligaţi să restituie bunurile pe care le-au primit în această calitate. 
Restituirea bunurilor se va face în mod diferit, după cum moștenitorul a fost sau nu de 
bună-credinţă. Moștenitorul de bună-credință (cel care credea că într-adevăr cel declarat 
mort nu mai este în viață și că este îndreptăţit să îl moștenească) este obligat față de cel 
reapărut: să restituie bunurile în natură, dacă este posibil; să le restituie prin echivalent, 
adică să restituie preţul primit prin vânzarea acelor bunuri către un tert; în ceea ce privește 
fructele bunurilor respective, le va păstra. Mosștenitorul de rea-credință (cel care știa că 
cel declarat mort este în viață) este obligat: să restituie bunurile în natură, dacă este 
posibil; să restituie fie prețul obţinut, dacă le-a înstrăinat, fie valoarea lor actuală, dacă 
aceasta este mai mare decât preţul încasat; să restituie toate fructele produse de bunuri 
pe care le-a cules, precum și contravaloarea acelora pe care a omis să le culeagă. Cu toate 
acestea, dacă cel reapărut nu solicită restituirea bunurilor și a fructelor, moștenitorul 
aparent de bună-credinţă va păstra posesia bunurilor și va dobândi fructele acestora. 

Dacă în intervalul de timp scurs între momentul rămânerii definitive a hotărârii decla- 
rative de moarte și momentul rămânerii definitive a hotărârii prin care s-a anulat hotarâ- 
rea declarativă de moarte moștenitorul (aparent) a înstrăinat cu titlu oneros un bun din 
succesiune către un tert de bună-credinţă, atunci cel declarat mort prin hotărârea jude- 
cătorească ulterior anulată nu va mai putea cere și obţine obligarea terţului la restitui- 
rea acelui bun, urmând a exercita o acţiune personală (în despăgubire) împotriva moş- 
tenitorului care a contractat cu terțul de bună-credinţă!!!. Dobânditorul cu titlu oneros, 
dar de rea-credinţă, va restitui în natură bunurile respective, actul juridic de înstrăinare 
desființându-se. Acesta va avea dreptul la restituirea preţului plătit moștenitorului apa- 
rent, putând formula o acţiune în despăgubire împotriva moștenitorului aparent pentru 
a primi preţul plătit. 

Dobânditorul cu titlu gratuit, indiferent dacă a fost de bună-credinţă sau de rea- 
credinţă, va restitui bunurile în natură, de exemplu, cel căruia moștenitorul aparent i-a 
donat un imobil din succesiune. 


Art. 949. Rectificarea datei morţii. La cererea oricărei persoane interesate, 
urmând procedura prevăzută la art. 948, instanţa va rectifica data morții stabilită 
prin hotărâre, dacă se va dovedi că nu a fost cu putinţă ca moartea să se fi produs 
la acea dată. 


COMENTARIU 


Data morţii astfel stabilită poate fi rectificată de instanţa judecătorească, dacă se va 
dovedi că ea este inexactă, existând mai multe motive pentru a presupune că este mai 
apropiată de adevăr altă datäľ!. 

Procedura îndreptării erorilor materiale strecurate într-o hotărâre (art. 442 NCPC) 
vizează îndreptarea unor erori care nu afectează cu nimic soluţia pe fond, deci efectele 
de drept substanţial ale hotărârii respective nu sunt modificate, în vreme ce rectificarea 
datei morții are consecinţe directe asupra efectelor hotărârii judecătorești declarative de 


1 G. Boroi, op. cit., p. 408-409. 
3 idem, p. 409; L. lrinescu, op. cit., p. 91. 
3) G. Boroi, op. cit., p. 407. 

moarte, în sensul că efectele nepatrimoniale și patrimoniale ale acestei hotărâri se vor 
produce de la data morţii astfel cum a fost rectificatăl!]. Rectificarea datei morții este o 
acţiune care nu trebuie confundată nici cu revizuirea sau cu rectificarea actului de stare 
civilă. În caz de rectificare a datei mortii, efectele care sunt legate de hotărârea declara- 
tivă de moarte se vor raporta la noua dată a morţii. 


Art. 950. Notarea cererii în cartea funciară. Când se cere rectificarea sau 
constatarea nulității hotărârii declarative de moarte şi în patrimoniul persoanei 
a cărei moarte a fost declarată există bunuri imobile, instanţa, din oficiu, va dis- 
pune notarea cererii în cartea funciară. 


COMENTARIU 


Dacă în patrimoniul persoanei declarate moartă există bunuri imobile, atunci când se 
cere rectificarea datei morţii unei persoane sau constatarea nulității hotărârii declarative 
de moarte, instanţa este obligată să dispună ex officio notarea cererii în cartea funciară. 


i idem, p. 407, nota de subsol nr. 1. 
2! P Trușcă, op. cit., p. 308. 

COMENTARIU 


Măsurile asigurătorii reprezintă mijloace procesuale al căror scop este indisponibili- 
zarea bunurilor urmăribile ale debitorului ori a bunurilor care formează obiectul proce- 
sului, pentru a se evita dispariţia sau degradarea lor (în cazul acţiunilor reale) ori dimi- 
nuarea activului patrimonial al debitorului (în cazul acțiunilor personale), care, astfel, nu 
va mai putea dispune de aceste bunuri]. 

Este în drept să recurgă la aceste măsuri asigurătorii creditorul diligent, precaut, care 
nu are încă un titlu executoriu pe care să îl poată pune în executare silită, astfel că, la 
momentul și în eventualitatea obținerii titlului executoriu, el va putea trece la valorifica- 
rea bunurilor indisponibilizate ori poate să intre în posesia lor; de aceea, mai sunt denu- 
mite măsuri de prevedere sau de conservare, nefiind măsuri de executare silită, întrucât 
numai după obţinerea titlului executoriu creditorul va avea posibilitatea realizării efec- 
tive a creanţei sale pe calea executării silite (în natură sau prin echivalent). 

De altfel, noul Cod civil prevede în rândul mijloacelor de protecţie a drepturilor credi- 
torului măsurile conservatorii (art. 1558) și măsurile asigurătorii (art. 1559), cel din urmă 
text făcând trimitere la dispoziţiile Codului de procedură civilă ce reglementează seches- 
trul (asigurător și judiciar) și poprirea asigurătorie. 

În mod necesar, măsurile asigurătorii au un caracter vremelnic, întrucât ele subzistă 
până la rămânerea definitivă a hotărârii date asupra fondului cererii. 

Măsurile asigurătorii reglementate și de noul Cod de procedură civilă sunt: seches- 
trul asigurător (art. 951-958), cu o subsecțiune cuprinzând dispoziţii speciale atunci când 
măsura sechestrului asigurător are ca obiect navele civile (art. 959-968), poprirea asigu- 
rătorie (art. 969-970) și sechestru judiciar (art. 971-976). 

De asemenea, în același titlu, la Capitolul IV sunt reglementate măsuri provizorii în 
materia drepturilor de proprietate intelectuală (introduse prin Legea nr. 76/2012 de 
punere în aplicare a Legii nr. 134/2010 privind Codul de procedură civilă, ceea ce a și 
condus la modificarea denumirii Titlului din „Măsuri asigurătorii” în „Măsuri asigurăto- 
rii și provizorii”), indiferent de conţinutul lor (patrimonial sau nepatrimonial), după cum 
art. 977 alin. (2) NCPC face trimitere ṣi la dispoziţiile art. 255 NCC care prevăd măsuri 
provizorii necesare pentru protecția altor drepturi nepatrimoniale. 

Cererea având ca obiect aplicarea unei măsuri asigurătorii sau provizorii poate fi for- 
mulată atât pe cale principală, dar și pe cale incidentală, în cadrul unui proces aflat în curs 
de desfășurare [art. 30 alin. (6) NCPC] sau ca o cerere accesorie [art. 30 alin. (4) NCPC], 
dacă este solicitată prin chiar cererea de chemare în judecată privind fondul dreptului. 


H VM. Ciobanu, G. Boroi, T.C. Briciu, op. cit., 2011, p. 217; M. Tăbârcă, Drept procesual civil, vol. |, ed. a 2-a, 
Ed. Universul Juridic, București, 2008, p. 423. 

Capitolul |. Sechestrul asigurător 


Secţiunea 1. Dispoziţii generale 


Art. 951. Noţiune. Sechestrul asigurător constă în indisponibilizarea bunu- 
rilor mobile sau/şi imobile urmăribile ale debitorului aflate în posesia acestuia 
sau a unui tert în scopul valorificării lor în momentul în care creditorul unei sume 
de bani va obține un titlu executoriu. 


COMENTARIU 


1. Noţiune. Textul analizat definește masura sechestrului asigurător, care, ca orice 
măsură asigurătorie, constă în indisponibilizarea bunurilor mobile sau/și imobile urmă- 
ribile ale debitorului, aflate în posesia acestuia sau a unui terț, în scopul valorificării în 
momentul în care creditorul unei sume de bani va obţine titlul executoriu. 


2. Condiţia comună a formulării cererii de chemare în judecată asupra fondului. 
Obiectul cererii de chemare în judecată formulate de creditor îl reprezintă plata unei 
sume de bani, dovada iniţierii cererii de chemare în judecată prin care creditorul să 
dovedească declanșarea procesului pe fond fiind obligatorie în oricare dintre ipostazele 
sechestrului asigurător (art. 952). 

Măsura sechestrului asigurător se va aplica asupra bunurilor mobile sau imobile 
urmăribile ale debitorului. 

Se poate dispune măsura sechestrului asigurător asupra acelor bunuri mobile sau 
imobile care nu sunt declarate bunuri neurmăribile printr-o dispoziţie specială a legii. 

Bunurile neurmaribile sunt cele enumerate în prevederile art. 726, precum și cele 
destinate exercitării ocupaţiei sau profesiei debitorului, astfel cum prevede art. 727 
NCPC. De asemenea, prin alte dispoziţii legale speciale, anumite categorii de bunuri pot 
fi declarate neurmăribile. 

Totodată, aceste bunuri mobile sau imobile asupra cărora va fi aplicată masura 
sechestrului asigurător se pot afla în posesia debitorului însuși sau a unui tert (dar ele 
aparțin debitorului), precizare nou introdusă față de reglementarea din codul anterior şi 
care aduce textului un plus de rigoare. 

3. Litigiile cu profesioniști. După abrogarea și a dispoziţiilor art. 907-935 C. com. 
1887, la data intrării în vigoare a Legii nr. 134/2010 privind Codul de procedură civilă 
[aceste dispoziţii, împreună cu altele, fiind încă rămase în vigoare potrivit art. 230 
lit. c) din Legea nr. 71/2011 de punere în aplicare a Legii 287/2009 privind Codul civil], 
nu vor mai exista particularități ale acestui gen de măsură asigurătorie (care, anterior, 
decurgeau din dispoziţiile art. 907 și art. 908 C. com.), după cum aceasta este cerută de 
sau în contra unui profesionist, dat fiind principiul aplicării generale a Codului civil atât 
în raporturile dintre profesioniști, cât şi în raporturile dintre aceştia și alte subiecte de 
drept civil, sens în care dispune art. 3 alin. (1) NCC. 


4. Situaţia insolvabilităţii debitorului. Pentru încuviințarea acestei măsuri, nu este 
necesară constatarea insolvabilității debitorului, după cum instanţa învestită cu o ase- 
menea cerere nu este ținută a verifica conţinutul și cuantumul creanţei, ci numai înde- 
plinirea condiţiilor sechestrului asigurători”. 


1! C.A. București, s. com., dec. nr. 958/2002, în M. Tăbârcă, Gh. Buta, op. cit., 2007, p. 1440. 

Art, 952. Condiţii de înfiinţare. (1) Creditorul care nu are titlu executoriu, 
dar a cărui creanţă este constatată în scris şi este exigibilă, poate solicita înființa- 
rea unui sechestru asigurător asupra bunurilor mobile şi imobile ale debitorului, 
dacă dovedeşte că a intentat cerere de chemare în judecată. El poate fi obligat la 
plata unei cautiuni în cuantumul fixat de către instanţă. 

(2) Acelaşi drept îl are şi creditorul a cărui creanță nu este constatată în scris, 
dacă dovedeşte că a intentat acţiune şi depune, odată cu cererea de sechestru, o 
cauțiune de jumătate din valoarea reclamată. 

(3) Instanța poate încuviința sechestrul asigurător chiar şi atunci când creanța 
nu este exigibilă, în cazurile în care debitorul a micşorat prin fapta sa asigurările 
date creditorului sau nu a dat asigurările promise ori atunci când este pericol 
ca debitorul să se sustragă de la urmărire sau să îşi ascundă ori să îşi risipească 
averea. În aceste cazuri, creditorul trebuie să dovedească îndeplinirea celorlalte 
condiții prevăzute la alin. (1) şi să depună o cauţiune, al cărei cuantum va fi fixat 
de către instanţă. 


COMENTARIU 


Norma reglementează cele trei situații în care creditorul unei sume de bani poate 
apela la solicitarea înființării unui sechestru asigurător asupra bunurilor mobile și/sau 
imobile ale debitorului său, aflate în posesia debitorului sau a unui tert. 


1. Creanţă certă, lichida, exigibilă şi constatată în scris. Creditorul poate solicita înfi- 
inţarea sechestrului asigurător dacă face dovada că a declanşat procesul împotriva debi- 
torului, prin intentarea cererii de chemare în judecată; o asemenea dovadă va putea fi 
făcută prin atașarea unei copii de pe cererea de chemare în judecată care să poarte data 
certă a depunerii la instanţă ori printr-un certificat de grefă eliberat de instanţa la care 
cererea de chemare în judecată a fost înregistrată; în cel din urmă caz, creditorul nu este 
scutit a depune copia cererii de chemare în judecată pe baza căreia instanţa va putea 
verifica îndeplinirea cerinţelor pentru încuviințarea măsurii. Creanţa trebuie să fie certă, 
lichidă și exigibilă, în sensul dispoziţiilor de la art. 662 alin. (2)-(4) NCPC, dar și constatată 
într-un înscris care, potrivit legii, nu constituie titlu executoriu [art. 662 alin. (2) și urm. 
NCPC], întrucât, pentru ipoteza în care creditorul deja se află în posesia unui titlu execu- 
toriu, cererea de încuviinţare a măsurii asigurătorii ar fi lipsită de interes, deoarece el ar 
putea trece la executarea silită a titlului însușit”. 

Cauţiune la aprecierea instanţei. Pentru înfiinţarea sechestrului asigurător, credito- 
rul va putea fi obligat la plata unei cauţiuni, în cuantumul stabilit de instanţă. 

Prin urmare, obligarea titularului cererii la plata unei cauțiuni nu este o condiţie obliga- 
torie în această situaţie, ci reprezintă o măsură ce se va dispune dacă instanţa apreciază că 
se impune. La stabilirea cauţiunii instanţa va avea în vedere dispoziţiile art. 1056 alin. (2) 
NCPC, și anume, dacă legea nu prevede altfel, cauțiunea nu va reprezenta mai mult de 20% 
din valoarea obiectului cererii, iar în cazul cererilor al căror obiect nu este evaluabil în bani 
(ipoteză exclusă în cazul sechestrului asigurător, care se poate cere într-un litigiu având ca 
obiect plata unei sume de bani), nu va putea depăși suma de 10.000 lei. 


I YM. Ciobanu, G. Boroi, T.C. Briciu, op. cit., 2011, p. 217. 


492 CARMEN NEGRILĂ 


http://bibliotecahamangiu.re 29—Novy—2013 


TITLUL IV. MĂSURI ASIGURĂTORII ŞI PROVIZORII Art. 952 


Valoarea obiectului cererii la care se va aplica procentul stabilit de instanţă, în limita 
celui maxim prevăzut de art. 1056 alin. (2), va fi valoarea creanței exigibile a creditorului, 
constată în scris. 


2. Creanţă certă, exigibilă, care nu este constatată în scris. A doua situaţie în care 
este posibilă solicitarea înfiinţării sechestrului asigurător este cea în care creditorul, deși 
are o creanţă exigibilă, aceasta nu este constatată în scris, caz în care, de asemenea, va 
fi ţinut să facă dovada iniţierii cererii de chemare în judecată pentru declanșarea litigiu- 
lui pe fond, dar și să depună odată cu cererea de sechestru o cauţiune de jumătate din 
valoarea reclamată. 

Cauţiune obligatorie. Dovada consemnării ei odată cu formularea cererii. În ceea ce 
privește obligația de a depune cauţiune, în acest caz ea este stabilită în termeni impera- 
tivi de art. 952 alin. (2), normă specială în materie, iar cuantumul ei se va determina pe 
baza unui criteriu legal, ceea ce exclude aprecierea instanţei, precum și aplicarea limitei 
prevăzute de norma de drept comun în materia cauţiunii — art. 1056 alin. (2) NCPC (cel 
mult 20% din valoarea obiectului cererii). 

Suma datorată cu titlu de cauţiune, prohibitivă, de altfel, va fi de jumătate din valoa- 
rea reclamată, iar valoarea reclamată este, şi de această dată, valoarea creanţei de care 
creditorul se prevalează, în absenţa unui înscris constatator, iar nu în funcţie de valoarea 
bunurilor a căror sechestrare o urmărește. Pentru identificarea valorii reclamate (pre- 
tinse), instanţa va trebui să cerceteze copia cererii de chemare în judecată prin care s-a 
inițiat procesul pe fond împotriva debitorului. 

Dovada achitării cauţiunii se va atașa încă de la depunerea cererii de sechestru asigu- 
rător, fiind o condiție de admisibilitate, astfel încât ea nu va putea fi complinită prin acor- 
darea unui termen în vederea depunerii dovezii consemnării; pe de altă parte, aceasta 
având un cuantum determinabil anterior depunerii ei pe baza unor criterii care se află la 
dispoziţia creditorului, nu este nevoie de mijlocirea aprecierii instanţei pentru a se indica 
părții cuantumul său. 

Obligativitatea depunerii cauţiunii, ca și momentul dovedirii îndeplinirii acestei obli- 
gații reprezintă garanţii stabilite prin dispoziţiile legii în vederea ocrotirii intereselor debi- 
torului împotriva exercitării abuzive, cu rea-credinţă, de către creditor a drepturilor sale 
procesuale, plata cautiunii constituind o condiţie de fond pentru însăși înființarea seches- 
trului asigurător, iar nu de procedură, de natură a obstrucţiona accesul la justiție. 

În cazul în care instanţa învestită cu cererea de înființare a sechestrului asigurător 
constată neîndeplinirea obligaţiei de plată a cauţiunii, va respinge cererea ca inadmisi- 
bilă; ulterior, dacă se conformează dispoziţiilor legale și consemnează cauţiunea stabilită 
de lege, creditorul va putea recurge la o nouă cerere prin care să solicite aplicarea mäsu- 
rii sechestrului asigurător, fără a i se putea opune autoritatea lucrului judecat. 


3. Creanţă certă, lichidă, constatată în scris, neexigibilă. Conduita debitorului. Cea 
de-a treia ipoteză reglementată de lege [art. 952 alin. (3)] privește cazul în care creditorul 
nu este în posesia unei creanţe exigibile, potrivit art. 662 alin. (4) NCPC. 

Creanţa exigibilă este creanţa ajunsă la termen sau pentru care nu a intervenit decă- 
derea din beneficiul termenului ca modalitate a actului juridic civil, în condiţiile art. 1417 
NCC, dar și cea în legătură cu care nu s-a renunţat la beneficiul termenului (exigibilitatea 
anticipată), astfel cum prevede dreptul comun (art. 1418 NCC). 


1 CC., Dec. nr. nr. 886/2007. 


CARMEN NEGRILĂ 493 


http:/ /bibliotecahamangiu.re 29—Nov—2013 


Art. 952 CARTEA VI. PROCEDURI SPECIALE 


Însă, pentru accesul creditorului la această măsură asigurătorie, este nevoie de o 
anumită conduită a debitorului pe care va trebui să o dovedească sau să o justifice într-un 
mod temeinic, şi anume: acesta a micșorat prin fapta sa asigurările date creditorului sau 
nu a dat asigurările promise ori atunci când este pericol ca debitorul să se sustragă de la 
urmărire sau să își ascundă ori să își risipească averea. 

Regula în materie de executare silită este că o creanţă cu termen nu poate fi pusă în 
executare, astfel cum prevede art. 662 alin. (5) NCPC. Or, sechestrul asigurător nu consti- 
tuie decât o măsură de prevedere sau de conservare a creditorului diligent, nefiind o 
măsură de executare silită; pe de altă parte, nu orice creanţă certă, lichidă, constatată în 
scris, dar neexigibilă deschide vocaţia creditorului la o cerere legitimă de încuviinţare a 
sechestrului asigurător asupra bunurilor debitorului în condiţiile art. 952 alin. (3), ci doar 
o anumită conduită a debitorului îndreptățește o atare solicitare. 

De asemenea, este posibil a se recurge la cererea de înfiinţare a unui sechestru asi- 
gurător și în cazul formulării unor cereri în condiţiile art. 34 NCPC, pentru că această 
normă nu conferă exigibilitate anticipată unor drepturi afectate de termen, ci deschide 
doar posibilitatea formulării unei cereri de chemare în judecată înainte de împlinirea ter- 
menului (înlăturându-se astfel riscul prematurității cererii), dar pentru a se dispune exe- 
cutarea la termen a obligaţiei |art. 34 alin. (1) și (2)], după cum pot fi încuviinţate, înainte 
de împlinirea termenului, şi alte cereri pentru executarea la termen a unor obligaţii, ori 
de câte ori se va constata că acestea pot preîntâmpina o pagubă însemnată pe care 
reclamantul ar încerca-o dacă ar aştepta împlinirea termenului [art. 34 alin. (3)], în cea 
din urmă categorie înscriindu-se și sechestrul asigurător prevăzut de art. 952 alin. (3). 

Astfel, micșorarea prin fapta proprie a asigurărilor date creditorului sau când debito- 
rul nu a dat asigurările promise ori există pericol ca acesta să se sustragă de la urmărire 
sau să își ascundă ori să îşi risipească averea reprezintă cele patru variante normative 
enumerate de text care permit creditorului o cerere de înfiinţare a sechestrului asigu- 
rător. 

După cum se poate constatata, atare conduită a debitorului reprezintă împrejurări de 
natură a conduce la decăderea din beneficul termenului contractual, sancţiune de drept 
material reglementată de art. 1417 alin. (1) NCC, după cum textul din Codul civil prevede 
și alte cazuri în care se poate dispune decăderea din beneficiul termenului — când debi- 
torul se află în stare de insolvabilitate sau, după caz, de insolvenţă declarată în condiţiile 
legii, diminuarea prin fapta debitorului a garanțţiilor constituite în favoarea creditorului 
sau neconstituirea garanţiilor promise =, acestea fiind ipoteze comune normei de drept 
substanţial și normei procesuale; în plus, Codul civil prevede și cerința atitudinii subiec- 
tive a debitorului, anume vinovăția sub forma intenţiei sau a culpei grave. 

Articolul 1417 alin. (2) NCC definește starea de insolvabilitate a debitorului (stare 
de fapt), care, dacă prin lege nu se prevede altfel, se constată de instanţă, care, în acest 
scop, poate ţine seama de anumite împrejurări precum dispariția intempestivă a debito- 
rului, neplata unor datorii devenite scadente, declanșarea împotriva sa a unei proceduri 
de executare silită și altele asemenea; faţă de formularea normei, reiese că aceasta are 
un caracter exemplificativ, iar nu limitativ; în plus, ea vine să elucideze ipoteza sustrage- 
rii de la urmărire a debitorului prevăzută de art. 952 alin. (3) NCPC, dar și pe cele privind 
ascunderea ori risipirea averii sale. 

În consecinţă, toate ipotezele normative enumerate de art. 952 alin. (3) NCPC se cir- 
cumscriu noțiunii de insolvabilitate a debitorului susceptibile a conduce la pronunţarea 
decăderii din beneficiul termenului, astfel cum aceasta este reglementată de art. 1417 

alin. (2) NCC şi care completează dispoziţia de drept procesual, astfel că, alături de cele 
indicate de norma analizată, trebuie reţinută și starea de insolvenţă a debitorului (stare 
de drept) enunțată de art. 1417 alin. (1) NCC, declarată în condiţiile Legii nr. 85/2006, 
după cum vor trebui observate și prevederile art. 1417 alin. (3) NCC. 

Ca atare, pentru determinarea domeniului de aplicare al art. 952 alin. (3) NCC, este 
nu numai utilă, dar și necesară raportarea la dispoziţiile dreptului comun. 

Mai trebuie precizat că se poate recurge la formularea unei cereri pentru înființa- 
rea sechestrului asigurător în condiţiile art. 952 alin. (3) NCPC înainte de a se dispune 
decăderea debitorului din beneficiul termenului contractual! (care nu intervine de drept, 
ci la cererea creditorului, conform art. 1417 NCC), pentru că, în cazul în care s-a dispus 
deja decăderea, creanța creditorului a devenit exigibilă, potrivit art. 662 alin. (4) NCPC, 
astfel că temeiul sechestrului va putea fi doar art. 952 alin. (1); totodată, textul trebuie 
delimitat şi de prevederile art. 674 NCPC care reglementează decăderea, la cererea cre- 
ditorului, din beneficiul termenului de plată (de graţie) acordat de instanţă, în condiţiile 
art. 397 alin. (3) NCPC, întrucât sechestrul asigurator este o măsură ce se poate înființa 
înainte de obţinerea unui titlu executoriu de către creditor, astfel cum prevede art. 951 
NCPC; or, dacă sunt îndeplinite condiţiile legale, termenul de graţie se acordă de instanţă 
în vederea executării hotărârii, prin chiar hotărârea care dezleagă pricina, arătându-se și 
motivele pentru care termenul a fost acordat, pe baza unei solicitări a debitorului (pârât) 
ce poate fi formulată de acesta chiar la momentul concluziilor pe fond în fața primei 
instanţe, după cum termenul de grație poate fi solicitat și în căile de atac, nu însă și în 
faţa instanţei de executare. 

Cauţiune obligatorie. Cuantum fixat de instanță. Textul mai stabilește că, în acest 
caz, creditorul trebuie să dovedească și îndeplinirea celorlalte condiţii prevăzute de 
alin. (1) ṣi să depună o cauţiune într-un cuantum fixat de instanţă. 

Or, celelalte condiţii stabilite la alin. (1) privesc cerința creanţei constatate în scris, 
ca și pe cele privitoare la obiectul sechestrului și inițierea procesului pe fondul litigiului 
împotriva debitorului prin care se pretinde plata unei sume de banil”. 

În plus, în acest caz, plata cautiunii este obligatorie [spre deosebire de alin. (1), când 
este lăsată la aprecierea instanţei], dar cuantumul ei va fi cel fixat de instanţă, iar pentru 
determinarea acestuia instanţa va recurge la aceleași limite stabilite prin prevederile 
art. 1056 alin. (2) NCPC. 

Însă, având în vedere că, în condiţiile art. 952 alin. (2) — ipoteza creanţei exigibile care 
nu este constatată în scris —, legea însăși îl obligă pe creditor la un cuantum al cauţiunii 
de jumătate din valoarea reclamată, în ipoteza de la alin. (3) redevin incidente dispo- 
zițiile de drept comun din materia cauţiunii, anume art. 1056 alin. (2) NCPC — cel mult 
20% din valoarea obiectului cererii; în acest sens, după stabilirea cuantumului cauţiunii, 
instanţa va acorda creditorului un termen pentru a se face dovada achitării ei. 


Art. 933. Procedura de soluționare. (1) Cererea de sechestru asigurător se 
adresează instanţei care este competentă să judece procesul în prima instanţă. 
Creditorul nu este dator să individualizeze bunurile asupra cărora solicită să se 
înfiinţeze sechestrul. 

(2) Instanţa va decide de urgenţă în camera de consiliu, fără citarea părților, 
prin încheiere executorie, stabilind suma până la care se încuviințează seches- 

trul, fixând totodată, dacă este cazul, cuantumul cauțiunii şi termenul înăuntrul 
căruia urmează să fie depusă aceasta. 

(3) Incheierea prin care se soluţionează cererea de sechestru se comunică cre- 
ditorului de îndată de către instanţă, iar debitorului de către executorul judecă- 
toresc, odată cu luarea măsurii. Încheierea este supusă numai apelului, în termen 
de 5 zile de la comunicare, la instanţa ierarhic superioară. Apelul se judecă de 
urgenţă şi cu precădere, cu citarea în termen scurt a părților. 

(4) Dispoziţiile art. 998 alin. (4) se aplică atât la soluționarea cererii, cât şi la 
judecarea apelului. 


COMENTARIU 


1. Instanţa competentă. Alineatul (1) al textului analizat prevede în mod explicit 
că cererea se adresează instanţei care este competentă să judece procesul în primă 
instanţă, spre deosebire de norma anterioară, mai imprecisă [„instanţa care judecă pro- 
cesul” — art. 592 alin. (1) CPC 1865]. 

Norma trebuie interpretată în sensul că instanţa care este competentă să judece 
procesul în primă instanţă va fi competentă să soluţioneze cererea de sechestru 
asigurător, indiferent dacă cererea de chemare în judecată prin care creditorul a iniţiat 
procesul împotriva debitorului său mai este sau nu pe rolul acestei instanţe, prin urmare, 
și atunci când procesul se află în apeli”; dacă pricina se află pe rolul instanţei de recurs, 
în principiu cererea de sechestru asigurător nu ar mai putea fi formulată (întrucât ar 
fi lipsită de interes), deoarece hotărârea instanței de apel este executorie, potrivit 
art. 633 pct. 1 NCPC, astfel încât creditorul ar putea iniţia deja executarea silită, chiar 
dacă pe riscul său, în condiţiile art. 637 alin. (1) NCPC; o situaţie de excepţie este cea 
în care recursul este suspensiv de executare de drept [art. 484 alin. (1) NCPC] ori când 
instanţa sesizată cu judecarea recursului a dispus, motivat, suspendarea hotărârii atacate 
cu recurs, în alte cazuri decât cele prevăzute de alin. (1), în temeiul art. 484 alin. (2) NCPC. 

Cum cererea de sechestru asigurător nu poate fi promovată fără a se intenta cere- 
rea de chemare în judecată pe fondul litigiului, rezultă că, pe cale principală, cererea de 
sechestru ar putea fi formulată atunci când creditorul recurge la formularea separată a 
acesteia (a) fie în timp ce pe rolul instanţei competente se află procesul privind fondul, 
(b) fie ulterior deziînvestirii instanţei prin pronunţarea hotărârii asupra cererii de che- 
mare în judecată, dar până la pronunţarea instanţei de apel, moment la care creditorul 
se află deja în posesia unui titlu executoriu. 

Cererea de sechestru poate fi formulată și pe cale incidentală în cadrul procesului 
asupra fondului sau ab initio, de la momentul promovării cererii de chemare în judecată 
pe fond împotriva debitorului, ca o cerere accesorie. 

Atunci când se circumscrie unei cereri accesorii, la primirea ei de către completul 
învestit aleatoriu cu soluţionarea cauzei se vor putea încuviinţa prin încheiere executorie 
măsuri asigurătorii, în condiţiile legii, astfel cum dispune art. 203 alin. (2) NCPC; de altfel, 
art. 961 alin. (1) și (2) din Regulamentul de ordine interioară al instanţelor judecătorești 
prevede că cererile accesorii referitoare la un dosar repartizat aleatoriu se judecă de ace- 
lași complet, pe când cererile privind măsurile asigurătorii se repartizează aleatoriu, dacă 
nu este pe rol o judecată asupra fondului. 

2. Forma cererii. Lipsa obligaţiei creditorului de a individualiza bunurile asupra 
cărora cere înfiinţarea măsurii. Cererea de sechestru asigurător este supusă acelorași 
condiții generale de formă prevăzute de art. 148 și urm. NCPC. 

Particularitatea cererii prin care se solicită înființarea sechestrului asigurător este 
aceea că reclamantului (creditor) nu îi este impusă obligaţia de a individualiza bunurile 
mobile sau/și imobile urmăribile asupra cărora solicită încuviințarea măsurii, ceea ce are 
rolul de a unifica o practică divergentă a instanţelor în tăcerea vechiului cod cu privire la 
acest aspect (art. 591-596 CPC 1865), având în vedere că dispoziţiile privind sechestrul 
asigurător nu au fost semnificativ transformate în noul cod. 

Lipsa acestei menţiuni are semnificaţia că suprimă instanţei puterea de apreciere 
asupra oportunității măsurii, dar și că această atribuţie a individualizării bunurilor ce vor 
fi sechestrate se transferă executorului judecătoresc, care va fi ţinut să pună în executare 
măsura de o manieră ce nu va fi disproporţionată pentru niciuna dintre părțile pretinsu- 
lui raport juridic obligaţional. 


3. Procedura de soluţionare. Cauţiune. Cererea se soluţionează în camera de 
consiliu, fără citarea părților, prin încheiere executorie, instanţa stabilind suma în limitele 
căreia urmează a se indisponibiliza bunuri mobile și/sau imobile ale debitorului (valoarea 
creanţei certe a creditorului, exigibilă sau neexigibilă, constatată în scris sau nu) și, dacă 
este cazul, fixează cuantumul cauţiunii şi termenul în care aceasta va trebui achitată. 

Deși art. XII alin. (1) din Legea nr. 2/2013 privind unele măsuri pentru degrevarea 
instanţelor judecătorești, precum și pentru pregătirea punerii în aplicare a Legii 134/2010 
privind Codul de procedură civilă prevede că „Dispoziţiile Legii nr. 134/2010 privind Codul 
de procedură civilă, republicată, privind cercetarea procesului și, după caz, dezbaterea 
fondului în camera de consiliu se aplică proceselor pornite începând cu data de 1 
ianuarie 2016”, apreciem că această normă nu are aplicabilitate în alte cazuri decât cele 
prevăzute de art. 240 alin. (1) (locul cercetării procesului) și art. 244 NCPC (terminarea 
cercetării procesului sau dezbaterea fondului) în condiţiile unei proceduri contencioase 
ce se derulează potrivit dreptului comun, nefiind incidentă în alte cazuri în care codul, în 
cuprinsul unor norme speciale, prevede soluționarea unei cereri în camera de consiliu. 

Condiţia fixării cauţiunii de către instanţă acoperă atât ipoteza în care cauţiunea se 
datorează obligatoriu [art. 952 alin. (2) și (3)], cât și cea în care stabilirea obligaţiei de a 
depune cauțiune este lăsată la latitudinea instanţei [art. 952 alin. (1)]. 

În ceea ce privește cuantumul cauţiunii, acesta este fie unul fix, determinabil în func- 
ţie de valoarea reclamată [art. 952 alin. (2)], fie este stabilit de instanţă, pe baza criteri- 
ilor ce decurg din dispoziţiile art. 1056 alin. (2) NCPC [art. 952 alin. (1) și (3)]. 

În ipoteza sechestrului asigurător ce se încadrează în dispoziţiile art. 952 alin. (2), 
cauțiunea va fi depusă de creditor odată cu cererea de sechestru asigurător, pe când în 
celelalte două situaţii va primi un termen în cadrul căruia să facă dovada consemnării ei. 

Aceasta nu înseamnă că, în cazurile în care cauțiunea se depune ulterior formulării 
cererii, instanţa se va pronunţa asupra sechestrului asigurător după depunerea cauțiunii 
(înăuntrul termenului fixat în acest scop), întrucât legea nu dispune în aceste sens. 

De vreme ce dispoziţiile art. 955 NCPC prevăd că în cazul nedepunerii cauţiunii în ter- 
menul fixat de instanţă intervine desființarea de drept a sechestrului asigurător, reiese 
că instanța se pronunţă asupra cererii anterior depunerii cauțiunii, pentru că o altă inter- 

pretare ar face această normă inaplicabilă, ceea ce nu poate fi primit, o normă fiind 
edictată de legiuitor în sensul aplicării ei, iar nu în acela de a nu produce niciun efecti!l. 


4. Pronunţarea încheierii. Comunicare. Încheierea prin care se soluţionează cererea 
de sechestru asigurător se comunică creditorului de îndată de către instanţă, pe când 
debitorului i se comunică de către executorul judecătoresc, odată cu luarea măsurii. 

Rațiunea comunicării încheierii de admitere a cererii de sechestru asigurător către 
debitor doar la momentul executării măsurii de către executorul judecătoresc rezidă în 
elementul surpriză, astfel încât debitorul să nu aibă răgazul de a întreprinde acte sau 
fapte de natură a zădărnici înfiinţarea efectivă a sechestrului, contrar finalității acestor 
măsuri, și să conducă la inutilitatea demersului creditorului; acest element surpriză nu 
va mai avea același impact dacă cererea nu este admisă de la prima instanţă (fără citarea 
părţilor), ci în apel, calea de atac fiind soluţionată cu citarea părţilor [art. 953 alin. (3)], 
conform regulii înscrise în art. 17 NCPC referitoare la publicitatea sedintelor de judecată. 

Încheierea prin care se încuviințează cererea de sechestru asigurător este executo- 
rie de drept, astfel cum prevede art. 353 alin. (2), pentru situaţia în care se încuviințează 
măsura înainte de primul termen de judecată la prima instanţă, dacă este formulată 
ca o cerere accesorie în cadrul cererii de chemare în judecată vizând fondul; totodată, 
art. 954 alin. (1) teza finală prevede că pentru executarea măsurii nu este necesară nicio 
altă autorizare sau încuviinţare dată de instanță executorului judecătoresc, iar sechestrul 
se va aplica fără somaţie ori înştiinţare prealabilă a debitorului. 


5, Căi de atac. Încheierea este supusă apelului în termen de 5 zile de la comunicare 
(comunicare ce operează în condiţiile arătate anterior), la instanţa ierarhic superioară. 

Norma este incidentă atât în cazul în care măsura se dispune pe cale principală, cât și 
atunci când se soluţionează o cerere incidentală sau accesorie. 

Dacă cererea se soluţionează în primă instanţă de curtea de apel, calea de atac va fi 
recursul (ce se va soluţiona de Înalta Curte de Casaţie și Justiţie), sens în care prevede 
în mod derogatoriu art. 958 NCPC, întrucât instanţa supremă nu are competenţă ca 
instanţă de apel. 

Apelul se judecă de urgenţă și cu precădere, cu citarea în termen scurt a părților. Ca 
atare, dispoziţiile art. 159 NCPC sunt pe deplin aplicabile, respectiv teza a |l-a a textului, 
care prevede: „În cazuri urgente sau atunci când legea prevede în mod expres, judecăto- 
rul poate dispune scurtarea termenului de înmânare a citației ori a actului de procedură, 
despre aceasta făcându-se menţiune în citaţie sau în actul de procedură”. 

Cum acesta este un caz expres prevăzut de lege, rezultă că instanţa de apel (la fond 
cererea fiind soluţionată fără citarea părţilor) poate dispune ca înmânarea citaţiei să 
se realizeze într-un termen mai scurt de 5 zile, ceea ce constituie regula în contextul 
art. 159 NCPC și pentru a cărei nerespectare intervine sancţiunea nulităţii. 

De asemenea, având în vedere prevederile art. 998 alin. (4) NCPC din materia ordo- 
nanţței președințiale, atât prima instanţă, cât și instanţa învestită cu soluţionarea apelului 
nu vor putea dispune amânarea pronunțării decât 24 de ore, iar motivarea hotărârii se 
va realiza în 48 de ore de la pronunțare. 

Pentru recursul promovat în condiţiile art. 958 NCPC și care intră în competenţa de 
soluționare a Înaltei Curți de Casaţie și Justiţie sunt aplicabile prevederile art. 493 NCPC 
privind procedura de filtrare a recursurilor; pe de altă parte, față de soluţiile posibil a fi 
pronunţate de Înalta Curte ca instanţă de recurs (casare cu trimitere, potrivit art. 497), 

în cazul în care se constată caracterul fondat al recursului și se impune soluţia admiterii 
căii de atac, rezultă că măsura sechestrului nu va putea fi niciodată încuviințată de Inalta 
Curte de Casaţie și Justiţie. 


6. Autoritatea de lucru judecat. Articolul 430 alin. (3) NCPC prevede că hotărârea 
judecătorească prin care se ia o măsură provizorie nu are autoritate de lucru judecat 
asupra fondului. 

Însă autoritatea de lucru judecat va opera faţă de o altă cerere prin care se solicită 
instituirea aceleiași măsuri, împotriva aceluiași debitor și pentru aceeași creanţă, câtă 
vreme au rămas neschimbate împrejurările pe care creditorul s-a întemeiat în prima 
cerere, respinsă anterior printr-o hotărâre definitivă. Autoritatea de lucru judecat nu va 
opera în cazul în care instanţa anterioară a respins ca inadmisibilă cererea de instituire a 
unui sechestru asigurător pentru neîndeplinirea cerinţei consemnării cauţiunii în condi- 
tiile art. 952 alin. (2) NCPC, a cărei dovadă o produce în cererea ulterior formulată. 


Art. 954. Executarea măsurii. (1) Măsura sechestrului asigurător se aduce 
la îndeplinire de către executorul judecătoresc, potrivit regulilor prezentului cod 
cu privire la executarea silită, care se aplică în mod corespunzător, fără a mai cere 
vreo autorizare sau încuviințare în acest sens. 

(2) În cazul bunurilor mobile, executorul se va deplasa, în cel mai scurt timp 
posibil, la locul unde se află bunurile asupra cărora se va aplica sechestrul. Exe- 
cutorul judecătoresc va aplica sechestrul asupra bunurilor urmăribile numai în 
măsura necesară realizării creanţei. În toate cazurile, sechestrul asigurător se va 
aplica fără somaţie ori înştiinţare prealabilă a debitorului. 

(3) Sechestrul asigurător înființat asupra unui bun supus unor formalități 
de publicitate se va înscrie de îndată în cartea funciară, registrul comerțului, 
Arhiva Electronică de Garanţii Reale Mobiliare sau în alte registre publice, după 
caz. Înscrierea face opozabil 'sechestrul tuturor acelora care, după înscriere, vor 
dobândi vreun drept asupra imobilului respectiv. 

(4) Împotriva modului de aducere la îndeplinire a măsurii sechestrului cel 
interesat va putea face contestaţie la executare. 


COMENTARIU 


1. Aplicabilitatea regulilor din materia executării silite. Măsura dispusă fie de prima 
instanţă, fie de instanţa de apel se aduce la îndeplinire de executorul judecătoresc potri- 
vit regulilor codului cu privire la executarea silită, care sunt aplicabile în mod corespun- 
zător. 

Fiind o hotărâre executorie atât atunci când este dată de prima instanţă [art. 953 
alin. (2)], cât și când este pronunțată de instanţa de apel (art. 633 pct. 1 NCPC), dată la 
care devine și definitivă [art. 634 alin. (1) pct. 4], hotărârile constituie titluri executorii 
de drept, fără nicio altă formalitate, sens în care sunt dispoziţiile art. 632 alin. (2) NCPC. 

Întrucât art. 954 alin. (1) partea finală prevede că măsurile executorii se aduc la 
îndeplinire de executorul judecătoresc „fără a mai cere o autorizare sau încuviinţare în 
acest sens”, aceasta presupune că executorul judecătoresc va putea trece la executarea 
măsurii prin aplicarea sechestrului (indisponibilizarea bunurilor mobile și/sau imobile 
ale debitorului aflate în posesia sa sau a unor terţi) fără încuviințarea executării silite 
prevăzute de art. 665 NCPC, tocmai pentru că ele nu sunt măsuri de executare propriu- 

zise, ci măsuri provizorii al căror efect nu este de a scoate bunurile mobile sau imobile 
din patrimoniul debitorului, ci de a conferi creditorului, în cazul și la momentul obține- 
rii titlului executoriu, posibilitatea realizării efective a creanţei sale pe calea executării 
silite indirecte (sau prin echivalent), astfel cum prevede art. 957 NCPC, prin valorificarea 
bunurilor sechestrate. 

Împrejurarea că executarea măsurii sechestrului asigurător are loc fără alte formali- 
tăţi de autorizare sau încuviințare nu înseamnă că executorul judecătoresc va acționa din 
oficiu, ci doar pe baza cererii creditorului, potrivit principiului disponibilității, aplicabil și 
în etapa executării silite, cu atât mai mult într-o etapă intermediară a procesului, cum 
este cea a executării măsurilor provizorii. 

După obţinerea titlului executoriu însă, creditorul va fi ţinut să urmeze formalităţile 
pentru punerea în executare silită a acestuia, adresându-se executorului judecătoresc cu 
cerere de executare silită conform art. 663 NCPC, iar executorul judecătoresc va solicita 
instanţei de executare încuviințarea executării silite, în condiţiile art. 665 din același cod, 
după care se va proceda la executarea silită indirectă, potrivit regulilor privind executa- 
rea silită mobiliară sau/și imobiliară, de vreme ce obiectul titlului executoriu nu poate fi 
decât un drept de creanţă. 


2. Punerea în executare a măsurii 

2.1. Bunuri mobile corporale. Articolul 954 alin. (2) prevede modalitatea de aducere 
la îndeplinire a sechestrului asigurător atunci când are ca obiect bunuri mobile (corpo- 
rale), și anume prin deplasarea executorului în cel mai scurt timp la locul unde se află 
bunurile ce vor fi sechestrate. 

Astfel cum prevede art. 953 alin. (3) NCPC, la momentul luării (executării) măsurii i se 
va comunica de către executorul judecătoresc și debitorului încheierea de încuviinţare, 
moment de la care curge pentru acesta termenul de apel de 5 zile. 

Executorul va aplica sechestrul asupra bunurilor urmăribile ale debitorului (între care 
nu vor putea fi incluse cele declarate insesizabile de lege) numai în măsura necesară 
realizării creanței, însăși hotărârea de încuviinţare a sechestrului neputând fi pronunţată 
dincolo de aceste limite, întrucât instanţa este obligată prin dispoziţiile art. 953 alin. (2) 
să indice „suma până la care se încuviinţează sechestrul”. 

Pe de altă parte, întrucât, astfel cum dispune art. 953 alin. (1) teza a Il-a, creditorul 
nu este obligat să individualizeze bunurile asupra cărora solicită înfiinţarea sechestrului, 
rezultă că nici încheierea de încuviinţare a măsurii nu le va indica, astfel încât executorul 
judecătoresc este cel care le va identifica și va proceda potrivit prevederilor codului pri- 
vind executarea silită mobiliară, astfel cum prevede art. 954 alin. (1), potrivit art. 730 și 
urm. NCPC, art. 732 prevăzând modalitatea de sechestrare a bunurilor mobile care apar- 
țin debitorului, dar aflate în mâinile terţilor. 

De asemenea, în mod derogatoriu de la regula prevăzută în art. 667 NCPC, în acord 
cu scopul acestei măsuri asigurătorii, legea prevede că, în toate cazurile, sechestrul asi- 
gurător se va aplica fără somatie ori înstiințare prealabilă a debitorului. 

2.2. Bunuri mobile incorporale. Sechestru asigurător poate avea ca obiect și bunuri 
mobile incorporale, precum acţiunile la societăţile reglementate de Legea nr. 31/1990, 
titluri de credit sau alte bunuri mobile supuse unor formalităţi de publicitate, astfel încât 
aducerea la îndeplinire a măsurii va avea loc în condiţiile art. 954 alin. (3), anume prin 
înscrierea de îndată la registrul comerţului, la Arhiva Electronică de Garantii Reale Mobi- 
liare, în registrul succesoral ținut de camera notarilor publici sau în alte registre de publi- 

citate, după caz; menţiunea despre aplicarea sechestrului se va face la cererea executo- 
rului judecătoresc, astfel cum prevede în mod explicit art. 741 alin. (1) NCPC, normă de 
trimitere potrivit art. 954 alin. (1). 

2.3. Bunuri imobile aie debitorului. Dacă sechestrul asigurător are ca obiect bunuri 
imobile ale debitorului, aducerea la îndeplinire a măsurii se realizează prin înscrierea 
sechestrului de îndată în cartea funciară sau registrul comerțului (dacă imobilul aparţine 
vreunui profesionist, constituit ca aport la capitalul social sau făcând parte din activul 
patrimonial al unei societăți, debitoare a titularului cererii de sechestru), sens în care, 
de asemenea, dispune art. 954 alin. (3), cerere pe care executorul judecătoresc o adre- 
sează biroului teritorial de cadastru și publicitate imobiliară, astfel cum dispune art. 821 
alin. (1) NCPC. 


3. Efectul formalităţilor de publicitate este cel de opozabilitate a sechestrului tutu- 
ror acelora care, după înscriere, vor dobândi vreun drept asupra bunului mobil sau imo- 
bilului sechestrat. 

În privinţa imobilelor, norma aici analizată [art. 954 alin. (3) partea finală] nu consti- 
tuie decât o aplicare particulară a prevederilor art. 826 NCPC, iar referitor la bunurile 
mobile, ea reprezintă o reluare a dispozițiilor art. 741 alin. (2) din același cod. 


4. Contestaţia la executare. Împotriva modului de aducere la îndeplinire a măsurii 
sechestrului, cel interesat va putea face contestaţie la executare. 

Deși nu este o măsură de executare silită, aducerea la îndeplinire a măsurii provizorii 
dispuse în contextul art. 954 este guvernată de dispoziţiile privind executarea silită, 
astfel încât, în mod simetric, legiuitorul a prevazut și accesul celui interesat la contestaţia 
la executare. 

Persoana interesată în formularea contestaţiei poate fi creditorul, debitorul, terțul 
care posedă bunuri ale debitorului ori un tert desăvârșit față de raportul obligaţional 
dintre creditor şi debitor, care este vătămat prin măsura dispusă. 

Contestaţia la executare se va întemeia pe dispoziţiile art. 711 NCPC atunci când este 
formulată de creditor sau debitor, iar art. 712 alin. (5) va servi ca temei juridic terţilor, 
însă numai dacă aceștia pretind un drept de proprietate ori un alt drept real cu privire la 
bunul sau bunurile indisponibilizate. 

Textul nu conţine vreo dispoziţie derogatorie în privinţa instanţei competente să solu- 
tioneze contestaţia la executare, indiferent dacă este formulată de părţi sau de un tert 
vătămat prin actele de executare a măsurii sechestrului asigurător, astfel încât instanța 
competentă va fi instanța de executare, potrivit dispoziţiilor art. 650 alin. (1) şi (2) NCPC. 


Art. 955. Desfiintarea de drept a sechestrului asigurător. Nedepunerea 
cauțiunii în termenul fixat de instanţă atrage desființarea de drept a sechestrului 
asigurător. Aceasta se constată prin încheiere definitivă, dată fără citarea părților. 


COMENTARIU 


1. Situaţii în care intervine desfiinţarea de drept. În două dintre cele trei situaţii 
reglementate de art. 952 — alin. (1) și (3) —, cauţiunea stabilită de instanţă poate fi depusă 
la o dată ulterioară celei a soluționării cererii, în primul caz stabilirea cauţiunii fiind lăsata 
la aprecierea instanţei, iar în cel de-al doilea fiind obligatorie; cuantumul cauţiunii se 
fixează de instanţă în ambele ipoteze, potrivit art. 1056 NCPC. 

Odată stabilită obligaţia de plată a unei cauţiuni, creditorul va fi ţinut să facă dovada 
consemnării ei în termenul fixat de instanţă. 

Instanţa învestită cu soluţionarea unei cereri de sechestru asigurător în condiţiile 
art. 952 alin. (1) sau (3) nu va fi ţinută însă de acordarea unui nou termen pentru a se 
face această dovadă, ci se va pronunţa asupra solicitării creditorului, urmând ca acesta să 
depună la dosar dovada achitării cauțiunii în termenul fixat în acest scop. 

Dacă cererea de sechestru asigurător a fost admisă, iar creditorul nu a achitat cauțiu- 
nea stabilită în sarcina sa, măsura asigurătorie va fi desființată de drept. 

În acest caz, dacă executarea măsurii s-a realizat, vor fi aplicabile dispoziţiile art. 722 
și urm. NCPC referitoare la întoarcerea executării. 

Constatarea nedepunerii cauţiunii va avea loc la termenul fixat în acest sens, prin 
încheiere definitivă, dată fără citarea părţilor, întreaga procedură derulată în faţa primei 
instanţe în această materie nefiind supusă regulii publicităţii ședinței de judecată. 


2. Nedepunerea cauţiunii. Inadmisibilitatea cererii. În situația reglementată de 
art. 952 alin. (2) cauţiunea nu numai că este obligatorie, dar ea constituie chiar o condi- 
ţie de admisibilitate a sechestrului asigurător, astfel încât aplicarea prevederilor art. 955 
nu este posibilă, simpla nedepunere a cautiunii în cuantumul stabilit de această normă 
(jumătate din valoarea creanţei) concomitent cu formularea cererii de sechestru condu- 
când la respingerea cererii ca inadmisibilă. 


Art. 956. Ridicarea sechestrului asigurător. (1) Dacă debitorul va da, în 
toate cazurile, o garanție îndestulătoare, instanța va putea ridica, la cererea debi- 
torului, sechestrul asigurător. Cererea se soluţionează în camera de consiliu, de 
urgenţă şi cu citarea în termen scurt a părților, prin încheiere supusă numai ape- 
lului, în termen de 5 zile de la pronunțare, la instanţa ierarhic superioară. Apelul 
se judecă de urgenţă şi cu precădere. Dispoziţiile art. 953 alin. (4) se aplică în mod 
corespunzător. 

(2) De asemenea, în cazul în care cererea principală, în temeiul căreia a fost 
încuviințată măsura asigurătorie, a fost anulată, respinsă sau perimată prin hotă- 
râre definitivă ori dacă cel care a făcut-o a renunțat la judecarea acesteia, debi- 
torul poate cere ridicarea măsurii de către instanţa care a încuviințat-o. Asupra 
cererii instanța se pronunţă prin încheiere definitivă, dată fără citarea părților. 
Dispoziţiile art. 954 se aplică în mod corespunzător. 


COMENTARIU 


1. Constituirea unei garanţii la dispoziţia creditorului. Legea reglementează pen- 
tru debitor un remediu eficient pentru ridicarea măsurii sechestrului asigurător, anume 
cazul în care dă o garanţie (reală sau personală) îndestulătoare, situație identică atât în 
raporturile dintre profesioniști, cât și dintre aceștia și alte subiecte de drept civil. 

Dacă se va constitui la dispoziţia creditorului o asemenea garanţie, debitorul este 
îndreptățit să formuleze o cerere prin care solicită ridicarea sechestrului, astfel încât 


H Această unificare de regim juridic prevăzută prin noul Cod civil a devenit operantă de la data intrării în 
vigoare a Legii nr. 134/2010 privind Codul de procedură civilă, dată la care au fost abrogate și dispozițiile 
art. 907-935 C. com., întrucât art. 230 lit. c) din Legea nr. 71/2011 de punere în aplicare a Legii nr. 287/2009 
privind Codul civil prevede că dispozițiile art. 307-935 C. com. 1887 nu sunt abrogate prin intrarea în vigoare a 
Codului civil, ci se vor abroga la data intrării în vigoare a Legii nr. 134/2010. 


502 CARMEN NEGRILĂ 


http://bibliotecahamangiu.re 29—Novy—2013 


TITLUL IV. MĂSURI ASIGURĂTORII ŞI PROVIZORII Art. 956 


bunurile sale vor fi scoase de sub măsura indisponibilizării și în legătură cu ele va putea 
încheia inclusiv acte de dispoziţie. 

Cererea se soluţionează în camera de consiliu, de urgenţă, cu citarea în termen scurt 
a părților, printr-o încheiere supusă numai apelului, în termen de 5 zile de la pronunțare, 
la instanţa ierarhic superioară; calea de atac va fi recursul, ce va fi soluţionat de Înalta 
Curte de Casație și Justiţie, în cazul în care competenţa de primă instanţă revine curții de 
apel, sens în care prevede art. 958 NCPC. 

Deși art. XII alin. (1) din Legea nr. 2/2013 privind unele măsuri pentru degreva- 
rea instanţelor judecătorești, precum și pentru pregătirea punerii în aplicare a Legii 
nr. 134/2010 privind Codul de procedură civilă prevede că „Dispoziţiile Legii nr. 134/2010 
privind Codul de procedură civilă, republicată, privind cercetarea procesului și, după caz, 
dezbaterea fondului în camera de consiliu se aplică proceselor pornite începând cu data 
de 1 ianuarie 2016", apreciem că această normă nu are aplicabilitate în alte cazuri decât 
cele prevăzute de art. 240 alin. (1) (locul cercetării procesului) și art. 244 NCPC (termina- 
rea cercetării procesului sau dezbaterea fondului), în condiţiile unei proceduri conten- 
cioase ce se derulează potrivit dreptului comun, nefiind incidentă în alte cazuri în care 
codul, în cuprinsul unor norme speciale, prevede soluţionarea unei cereri în camera de 
consiliu. 

Cererea de sechestru asigurător poate fi încuviințată de prima instanţă căreia legea îi 
stabileşte competenţa de soluţionare [în condiţiile art. 953 alin. (1)], dar nu este exclus 
ca soluţia în primă instanţă să fie defavorabilă creditorului și doar în apelul formulat de 
acesta sechestrul asigurător să fie încuviinţat; faţă de soluţiile posibil a fi pronunţate de 
Înalta Curte ca instanţă de recurs (casare, conform art. 497, după admiterea în principiu 
în procedura filtrului, potrivit art. 493), în cazul în care se constată caracterul fondat al 
recursului şi se impune soluţia admiterii căii de atac, rezultă că măsura sechestrului nu 
va putea fi niciodată încuviinţată de Înalta Curte de Casaţie și Justiţie în cazul recursului 
promovat în condiţiile art. 958 NCPC. 

Apreciem că principiul simetriei impune soluţia competenţei în primă instanţă a cere- 
rii debitorului de ridicare a sechestrului în favoarea instanței determinate potrivit regulii 
prevăzute prin art. 953 alin. (1) NCPC, chiar și atunci când cererea de sechestru ar fi încu- 
viinţată de instanţa de control judiciar în calea de atac a creditorului. 

O atare cerere a debitorului se soluţionează cu citarea părților, în termen scurt, adică 
având în vedere prevederile art. 159 teza a Il-a NCPC. 

Termenul de apel (ori, după caz, de recurs) este de 5 zile de la pronunțare, astfel că 
norma analizată conţine o derogare de la regulile de drept comun în materie de apel 
[30 de zile de la comunicare, potrivit art. 468 alin. (1) sau art. 485 alin. (1) cu referire la 
recurs), atât în privinţa duratei lui, cât și a momentului de la care începe să curgă; regula 
curgerii termenului de la pronunţarea hotărârii a fost confirmată sub aspectul constituţi- 
onalităţii sale, chiar dacă instanța constituțională a analizat dispoziţiile identice din codul 
anterior referitoare la recursul în materia perimării (5 zile de la pronunțare), raţiunile 
fiind aceleași în ce privește soluţia adoptatăl!. 

Considerăm însă că declanșarea termenului de apel (sau de recurs) de la pronunțare 
este condiţionată de legalitatea procedurii de citare a părţilor pentru data când s-a solu- 
ţionat cererea de ridicare a sechestrului asigurător, pentru că, în cazul unei greșite apli- 
cări a dispoziţiilor art. 229 NCPC referitoare la termenul în cunoștință sau a altor neregu- 


t C.C., Dec. nr. 311/2002, Dec. nr. 124/2006. 

larități privind citarea, instanţa de judecată nu se afla în situaţia de a se pronunţa, ci avea 
obligaţia de a dispune amânarea judecății în condiţiile art. 153 NCPC, sub sancţiunea 
nulităţii, întrucât o procedură viciată echivalează cu neindeplinirea ei; or, raţiunea citării 
este aceea ca părţilor să le fie respectat dreptul la apărare și ele să aibă posibilitatea pre- 
zentării la termenul de judecată și participării la dezbateri și, deci, şi la pronunţarea hotă- 
rârii în ședință publică, date fiind prevederile art. 402 NCPC; altfel spus, în cazul în care 
un termen pentru exercitarea căii de atac curge de la pronunțare, „procedura de citare 
îndeplinește și funcţia procedurală a comunicării”, iar neregularitatea citării antrenează 
numai o aparenţă că termenul de declarare a căii de atac a început să curgă”. 

Apelul se judecă de urgenţă și cu precădere, dispoziţie a legii care face aplicabile și în 
apel prevederile art. 159 teza a ll-a NCPC. 

Întrucât art. 956 alin. (1) teza finală face trimitere la dispoziţiile art. 953 alin. (4), care, 
la rândul lor, se întregesc cu normele de la art. 998 alin. (4) edictate în materia ordonan- 
tei președinţiale, rezultă că, atât în primă instanţă, cât și în apel (ori în recurs), cererea 
de ridicare a sechestrului asigurător nu permite amânarea pronunțării decât pentru cel 
mult 24 de ore, iar motivarea încheierii, respectiv a deciziei instanţei de apel (sau de 
recurs) se va face în termen de 48 de ore. 


2. Anularea, respingerea, perimarea sau renunţarea la judecata cererii principale 
formulate de creditor, printr-o hotărâre definitivă. Articolul 956 alin. (2) prevede calea 
de urmat pentru debitor în ipoteza în care cererea principală (procesul pe fondul rapor- 
tului juridic obligațional având ca obiect o sumă de bani) în temeiul căreia a fost încuvi- 
ințată măsura asigurătorie a fost anulată, respinsă sau perimată prin hotărâre definitivă 
ori dacă cel care a făcut-o a renunţat la judecarea ei, și anume formularea unei cereri de 
ridicare a sechestrului de către instanţa care a încuviințat-o. 

Întrucât textul prevede că debitorul este îndreptățit să ceară ridicarea măsurii seches- 
trului în cazul renunţării creditorului la judecata cererii de chemare în judecată (art. 406 
NCPC), cu atât mai mult el va avea acest drept în cazul în care creditorul renunţă la însuși 
dreptul pretins (art. 408 și urm. NCPC). 

Scopul măsurii asigurătorii a sechestrului este acela de a oferi creditorului, la momen- 
tul și în cazul obţinerii titlului executoriu cu privire la creanta pe care o invocă împotriva 
debitorului, posibilitatea executării silite asupra bunurilor sechestrate, potrivit reguli- 
lor unei urmăriri silite mobiliare sau imobiliare indirecte. De aceea, ele au un caracter 
provizoriu și durează până la momentul rămânerii definitive a hotărârii asupra fondului 
pretențiilor. 

Or, în cazul în care creditorul însuși a renunţat la soluţionarea cererii de chemare 
în judecată în procesul principal ori cererea a fost anulată sau perimată (ceea ce indică 
dezinteresul său în finalizarea procedurii prin care tindea la obţinerea titlului executoriu) 
sau, mai mult decât atât, cererea de chemare în judecată a fost respinsă prin hotărâre 
definitivă, măsurile asigurătorii nu mai servesc scopului pentru care legea le-a instituit. 

Într-o atare situaţie, debitorul este în drept să solicite ridicarea măsurii sechestrului 
asigurător printr-o cerere adresată instanţei care a încuviinţat-o; cu privire la instanţa 
competentă rămân valabile cele arătate și la ipoteza ridicării sechestrului în cazul consti- 
tuirii unei garanţii la dispoziţia creditorului. 

Legea mai prevede că încheierea pronunţată în soluţionarea acestei cereri este defi- 
nitivă, prin urmare, nu este supusă nici apelului, nici recursului. 


I G. Boroi, D. Rădescu, op. cit., p. 531. 

Trimiterea la dispoziţiile art. 954 (executarea măsurii sechestrului asigurător) indică 
faptul că în mod simetric se va proceda și la ridicarea măsurii asigurătorii în discuţie, pre- 
cum în cazul aplicării sale, în funcţie de bunurile (mobile sau imobile) ce au fost indis- 
ponibilizate, cu particularitatea că încheierea de ridicare este definitivă de la momentul 
pronunțării sale; în consecinţă, se vor avea în vedere în mod corespunzător comentariile 
dezvoltate la art. 954 referitoare la atribuţiile și competențele executorului judecătoresc. 


Art. 957. Valorificarea bunurilor sechestrate. Valorificarea bunurilor seches- 
trate nu se va putea face decât după ce creditorul a obținut titlul executoriu. 


COMENTARIU 


În cazul în care creditorul a obţinut titlul executoriu împotriva debitorului, iar preten- 
tia sa a fost admisă în tot sau în parte printr-o hotărâre definitivă, debitorul fiind obligat 
să îi plătească o anumită sumă de bani, creditorul are posibilitatea de a de a proceda la 
executarea silită asupra bunurilor sechestrate. 

Dacă executarea măsurii sechestrului asigurător de către executorul judecătoresc are 
loc fără a se cere vreo autorizare sau încuviințare în acest sens, iar aplicarea sechestrului 
se face fără somaţie sau înştiinţare prealabilă a debitorului, după obţinerea titlului exe- 
cutoriu, creditorul va fi ținut să urmeze formalităţile pentru punerea în executare silită 
a titlului, adresându-se executorului judecătoresc cu cerere de executare silită conform 
art. 663 NCPC, iar executorul judecătoresc va solicita instanţei de executare încuviințarea 
executării silite în condiţiile art. 665 NCPC, după care se va proceda la executarea silită 
mobiliară sau/și imobiliară, prin valorificarea bunurilor indisponibilizate în acest scop. 

Dispoziţiile art. 731 alin. (3) NCPC prevăd că „Pentru bunurile sechestrate asigurător 
nu este necesară o nouă sechestrare, executorul judecătoresc fiind obligat să verifice 
dacă bunurile respective se găsesc la locul aplicării sechestrului și dacă nu au fost substi- 
tuite sau degradate, precum și să sechestreze alte bunuri ale debitorului, în cazul în care 
cele găsite la verificare nu sunt suficiente pentru realizarea creanţei”. 

În consecinţă, regulile pentru valorificarea bunurilor sechestrate (mobile sau imo- 
bile) sunt cele prevăzute de Codul de procedură civilă cu referire la procedura executării 
silite mobiliare (art. 752-779) și imobiliare (art. 828 și urm.). 

Aplicarea sechestrului asigurător nu reprezintă o dare în plată și, deci, riscul pieirii 
bunurilor între momentul aplicării măsurii și cel al executării silite a titlului executoriu 
obţinut de creditor rămâne asupra proprietarului, astfel încât debitorul nu se poate con- 
sidera eliberat de obligaţia la care este ţinut prin hotărârea judecătorească". 


Art. 958. Dispoziţii speciale. În toate cazurile în care competenţa de primă 
instanță aparține curții de apel, calea de atac este recursul, dispozițiile art. 953 şi 
956 aplicându-se în mod corespunzător. 


COMENTARIU 


Textul conţine o normă derogatorie şi, deci, aplicabilă prioritar în cazul în care com- 
petenta de primă instanţă aparţine curții de apel, astfel că, pentru această situație, calea 


4) Trib. Suprem, s. civ., dec. nr. 1746/1974, în R.R.D. nr. 1/1975, p. 64, în G. Boroi, O. Spineanu-Matei, op. cit., 
p. 878. 

de atac împotriva încheierilor pronunţate în soluționarea unei cereri de sechestru asi- 
gurător sau de ridicare a măsurii formulate de debitor în condiţiile art. 956 alin. (1) va fi 
recursul, dispoziţiile art. 953 și art. 956 aplicându-se în mod corespunzător cu privire la 
procedura de soluționare și termenele scurte ce vor trebui acordate, dar și dispoziţiile 
din materia ordonanţei președinţiale cu privire la amânarea pronunțării (cel mult 24 de 
ore de la închiderea dezbaterilor) și redactarea hotărârii (48 de ore de la pronunțare). 

Rațiunea normei este una evidentă, de corelare a dispoziţiilor ce stabilesc căile de 
atac în această materie și instanța competentă cu soluţionarea lor, întrucât și art. 953 
alin. (3), dar și art. 956 alin. (1) prevăd că apelul se soluţionează de instanţa ierarhic 
superioară. 

Or, în cazul în care cererea în primă instanţă este în competenţa curții de apel, s-ar 
ajunge la situaţia în care un apel ar trebui soluționat de Înalta Curte de Casaţie și Justi- 
ţie, ceea ce excede competenţei materiale a instanţei supreme stabilite prin intermediul 
normelor generale — art. 97 pct. 1-4 NCPC. 

Trebuie precizat însă că recursul soluționat de Înalta Curte este guvernat de norme 
speciale, cu referire la art. 493 NCPC privind procedura de filtrare a recursurilor, iar, pe 
de altă parte, dacă recursul a fost admis în principiu, soluţiile posibil a fi pronunţate de 
Înalta Curte ca instanță de recurs (art. 497) sunt numai de casare, astfel încât măsura 
sechestrului asigurător nu va putea fi niciodată încuviinţată de Înalta Curte de Casaţie și 
Justiţie în cazul unui recurs promovat în condiţiile art. 958 raportat la 953 alin. (1) și (3) 
ori la art. 956 alin. (1) NCPC. 


Secţiunea a 2-a. Dispoziţii speciale privind sechestrul 
asigurâtor al navelor civile 


COMENTARIU 


Se impun două precizări prealabile: pe de o parte, dispozițiile din Codul comercial 
din 1887 (art. 907-935), pe care normele aici analizate le înlocuiesc, sunt abrogate de 
la intrarea în vigoare a Legii nr. 134/2010 privind Codul de procedură civilă, sens în care 
prevede art. 230 lit. c) din Legea nr. 71/2011 de punere în aplicare a Legii nr. 287/2009 
privind Codul civil, și, pe de altă parte, în mod evident, această măsură asigurătorie este 
una care nu are un corespondent în Codul de procedură civilă anterior. 


Art. 939. Dreptul de a sechestra o navă civilă. Creditorul poate solicita 
înființarea sechestrului asigurător asupra unei nave, în condițiile dispozițiilor 
prezentei secțiuni, precum şi ale secțiunii 1 a prezentului capitol care se aplică în 
mod corespunzător, cu respectarea convențiilor internaționale asupra sechestru- 
lui navelor, la care România este parte. 


COMENTARIU 


1. Condiţii pentru formularea cererii. Dacă debitorul împotriva căruia există o 
creanţă certă este proprietar sau coproprietar de nave civile (armator), aflate în posesia 
sa ori a unor terţi, dar plasate în aria de jurisdicție a instanţelor române (art. 28 NCPC), 
astfel cum prevede art. 951, creditorul poate solicita înfiinţarea sechestrului asigurător 
asupra navei în condiţiile prezentei secțiuni, precum și ale Secțiunii 1 a Capitolului |, 

care se aplică în mod corespunzător, cu respectarea conventiilor internaţionale asupra 
sechestrului navelor la care România este parte. 

În cel din urmă caz, este necesar să existe un element de extraneitate ce ar putea 
antrena incidenţa unei convenţii internaţionale asupra sechestrului navelor, ceea ce 
instanţa de judecată va trebui să constate prin stabilirea circumstanțelor concrete ale 
pricinii și, totodată, să rețină că legea de procedură română este cea aplicabilă, potrivit 
normelor cuprinse în Cartea a Vll-a la care art. 28 alin. (2) NCPC face trimitere. 

De asemenea, din interpretarea dispoziţiilor art. 963 alin. (1) care reglementează 
cererea de autorizare a efectuării unei sau unor călătorii, rezultă că debitorul poate avea 
doar calitatea de coproprietar de nave, nefiind necesară calitatea de proprietar exclusiv 
al navei pentru a fi admisibilă cererea de sechestrare a acesteia. 


2. Dispoziţii de procedură aplicabile. Dreptul comun în materie. Totodată, această 
normă indică faptul că secțiunea anterioară (dispoziţii generale în materia sechestrului 
asigurător) constituie dreptul comun în cazul unei cereri de sechestru atunci când are ca 
obiect una sau mai multe nave civile, dreptul comun aplicându-se în mod corespunzător 
(dacă prezenta secţiune nu conţine dispoziţii derogatorii sau nu particularizează anumite 
aspecte legate de această măsură asigurătorie). Astfel, creditorul trebuie: să fie titularul 
unei creanţe având ca obiect o sumă de bani, însă măsura asigurătorie are un caracter 
specializat, întrucât nu mai are ca obiect bunurile mobile sau imobile ale debitorului 
aflate în posesia sa ori a terţilor, ci nave civile; creanta să fie certă, constatată în scris 
și exigibilă [art. 952 alin. (1)] sau fără a fi constată în scris, dar să fie certă și exigibilă 
[art. 952 alin. (2)] ori este titularul unei creanţe certe, constatate în scris, dar care nu este 
exigibilă [alin. (3) al art. 952], etc. 


Art. 960. Înființarea sechestrului. Condiţii. (1) În cazuri urgente, cererea de 
înfiinţare a sechestrului asigurător asupra unei nave se poate face chiar şi înain- 
tea introducerii acţiunii de fond. În acest caz, creditorul care a obținut instituirea 
sechestrului asigurător este obligat să introducă acţiunea la instanța competentă 
sau să inițieze demersurile pentru constituirea tribunalului arbitral într-un ter- 
men de cel mult 20 de zile de la data încuviințării măsurii asigurătorii. 

(2) Cererea de sechestru se judecă de urgenţă î în camera de consiliu, cu citarea 
părților. Încheierea este executorie şi este supusă numai apelului, în termen de 5 
zile de la pronunțare. 

(3) Neintroducerea acțiunii în termenul prevăzut a alin. (1) atrage desființa- 
rea de drept a sechestrului asigurător. Aceasta se constată prin încheiere defini- 
tivă, dată cu citarea părților. 


COMENTARIU 


1. Posibilitatea formulării cererii de sechestru asupra navelor civile înaintea intro- 
ducerii acţiunii pe fond sau declanșării arbitrajului. Obligaţia iniţierii litigiului. Spre 
deosebire de dispoziţiile generale în materia sechestrului asigurător, care, în oricare din- 
tre cele trei situații descrise la art. 952 alin. (1)-(3), prevăd condiţia prealabilă obligato- 
rie a declanșării litigiului asupra fondului raporturilor obligaționale dintre părți, art. 960 
alin. (1) dispune, în mod derogatoriu, că cererea de înfiinţare a sechestrului asigurător 
asupra unei nave, în cazuri urgente, poate fi formulată chiar și înaintea introducerii acţiu- 
nii pe fond. 

Condiţia urgenţei va trebui dovedită sau cel puţin temeinic justificata de creditor cu 
ocazia formulării cererii de sechestru asigurător, pentru a fi posibilă înființarea seches- 
trului anterior înregistrării cererii de chemare în judecată pe rolul unei instanţe judecă- 
torești ori declanșării arbitrajului. 

În acest caz, creditorul are obligaţia ca, în termen de cel mult 20 de zile de la data 
încuviințării măsurii sechestrului asigurător, să introducă acţiunea la instanţa compe- 
tentă sau să inițieze măsurile necesare pentru constituirea tribunalului arbitral, pentru 
ipoteza în care între părţi este operantă o convenţie arbitrală (art. 548), fie sub forma 
unei clauze compromisorii (art. 550), fie a unui compromis în condiţiile art. 551 NCPC, 
care poate fi perfectat într-o situație litigioasă, chiar și anterior înregistrării litigiului pe 
rolul unei instanţe judecătorești. 

Condiția stipulată prin această normă este una imperativă, pentru că, în cazul 
neîndeplinirii ei de către creditor, intervine desființarea de drept a sechestrului asigurător, 
care se constată prin încheiere definitivă, dată cu citarea părților, astfel cum prevede 
art. 960 alin. (3); faţă de dispoziţiile codului anterior, în care nu se regăsea o normă 
similară, această prevedere este una salutară. 

Acestui caz special de desființare de drept i se adaugă cel prevăzut de art. 955 (nede- 
punerea cautiunii de către creditor), normă la care art. 959 trimite. 

Dacă nu este o situație urgentă, astfel încât creditorul să nu fie nevoit a formula cere- 
rea de sechestru asigurător asupra navelor civile anterior formulării cererii de chemare 
în judecată asupra fondului raportului litigios sau declanșării arbitrajului, acesta poate 
formula cererea de sechestru după învestirea instanţei competente cu judecata proce- 
sului pe fond sau constituirea tribunalului arbitral, astfel încât nu va mai subzista cauza 
de desființare de drept a sechestrului încuviinţat, potrivit prevederilor art. 960 alin. (3) 
NCPC. 


2. Condiţiile înființării. De vreme ce art. 959 prevede că dreptul comun în materia 
sechestrului asigurător al navelor civile este reprezentat de dispozițiile secțiunii ante- 
rioare, rezultă că, pentru soluţionarea cererii de sechestru întemeiate pe prevederile 
art. 960, trebuie observate ipotezele descrise de art. 952 cu privire la însușirile creanţei 
creditorului, cazurile în care se datorează cauțiune, precum și modalitatea de determi- 
nare a cuantumului eill. 

Se observă că art. 953 alin. (1) NCPC stabilește instanța competentă pentru înfiin- 
tarea sechestrului asigurător, normă care este substituită de cea specială edictată la 
art. 961, însă aceeași normă de trimitere [teza finală) prevede că, într-o cerere de seches- 
tru, creditorul nu este dator să individualizeze bunurile asupra cărora solicită să se încu- 
viinţeze măsura, text care trebuie aplicat corespunzător în cadrul procedurii de seches- 
trare a navelor. 

Or, dată fiind specializarea acestei măsuri, ca și modalitatea specifică de executare 
prevăzută de art. 966 NCPC (de către căpitănia portului unde nava se află, prin neelibe- 
rarea documentelor necesare navigației și interzicerea plecării navei din port sau radă), 
rezultă că, în acest caz, creditorul va trebui să indice în cuprinsul cererii adresate instan- 
tei (formulată în condiţiile art. 148 NCPC) nava sau navele a căror sechestrare o cere; în 
plus, o atare precizare în cuprinsul cererii de sechestru va fi indispensabilă şi pentru sta- 
bilirea instanţei competente — în aplicarea dispoziţiilor art. 961 NCPC. 


1) A se vedea comentariile de la art. 952. 

Instanţa legal învestită, prin încheierea executorie ce o va pronunţa, va arăta suma 
(creanta pretinsă de creditor) până la care se încuviinţează sechestrul, astfel cum pre- 
vede art. 953 alin. (2) NCPC. 


3. Procedura de soluţionare. Căi de atac. Dispoziţii aplicabile. Cererea de sechestru 
se judecă de urgenţă, în camera de consiliu, dar cu citarea părților (dispoziţiile art. 159 
teza a Il-a fiind aplicabile), printr-o încheiere executorie, care este supusă numai apelu- 
lui în termen de 5 zile de la pronunțare; curgerea termenului de apel de la pronunțare 
este însă condiţionată de legalitatea îndeplinirii procedurii de citare la termenul la care 
instanţa competentă s-a pronunţat asupra sechestruluil!. 

Deși art. XII alin. (1) din Legea nr. 2/2013 privind unele măsuri pentru degrevarea in- 
stanţelor judecătorești, precum și pentru pregătirea punerii în aplicare a Legii nr. 134/2010 
privind Codul de procedură civilă prevede că „Dispoziţiile Legii nr. 134/2010 privind 
Codul de procedură civilă, republicată, privind cercetarea procesului și, după caz, dez- 
baterea fondului în camera de consiliu se aplică proceselor pornite începând cu data de 
1 ianuarie 2016”, apreciem că această normă nu are aplicabilitate în alte cazuri decât cele 
prevăzute de art. 240 alin. (1) (locul cercetării procesului) și art. 244 NCPC (terminarea 
cercetării procesului sau dezbaterea fondului), în condiţiile unei proceduri contencioase 
ce se derulează potrivit dreptului comun, nefiind incidentă în alte cazuri în care codul, în 
cuprinsul unor norme speciale, prevede soluționarea unei cereri în camera de consiliu. 

Întrucât legea nu dispune altfel, apelul se va soluţiona în ședință publică, devenind 
incidentă regula publicității ședinței de judecată reglementată prin dispoziţiile art. 17, 
dar văzând şi prevederile art. 240 alin. (2) NCPC. 

Nu sunt incidente dispoziţiile art. 958 care stabilesc că, dacă cererea de sechestru 
este în primă instanţă în competenţa curţii de apel, calea de atac este recursul, pentru 
că, la stabilirea competenţei în primă instanţă nu mai funcționează regula prevăzută de 
art. 953 alin. (1) (instanţa competentă să judece procesul în primă instanţă), ci se insti- 
tuie o normă de competenţă specială derogatorie prin art. 961 (competenţă materială 
și teritorială exclusivă). 


Art. 961. Instanța competentă. Competența de soluționare a cererii de seches- 
tru asigurător asupra unei nave aparține tribunalului locului unde se află nava, 
indiferent de instanţa la care s-a introdus sau urmează a fi introdusă acțiunea de 
fond. 


COMENTARIU 


La stabilirea instanţei competente să soluţioneze cererea de sechestru asigurător 
asupra navelor civile nu mai trebuie determinată instanţa competentă în primă instanţă 
pentru judecarea procesului pe fond, întrucât nu mai funcţionează criteriul de acceso- 
rialitate stabilit prin art. 953 alin. (1), art. 961 stabilind atât competenţa materială în 
primă instanţă în favoarea tribunalului, cât și o normă de competenţă teritorială exclu- 
sivă, ambele aspecte fiind de ordine publică. 

Deşi excepția de necompetenţă de ordine publică poate fi valorificată prin mijlocul 
procesual al excepţiei absolute, susținerea încălcării acestei norme se supune regimului 
de invocare reglementat de dispoziţiile art. 130 alin. (2) NCPC, respectiv excepţia este la 


1! Pentru detalii, a se vedea comentariile de la art. 956. 

îndemâna părţilor sau a instanţei din oficiu și poate fi invocata doar la primul termen de 
judecată la care părţile sunt legal citate. 

Astfel, norma analizată prevede că cererea de sechestru asigurător al navelor civile 
se soluţionează de tribunalul locului unde se află nava, indiferent de instanţa la care s-a 
introdus ori la care urmează a se introduce acţiunea de fond (pentru care instanţa com- 
petentă teritorial se determină pornind de la circumscripțiile stabilite în favoarea Tribu- 
nalului Constanţa și Tribunalului Galaţi prin dispoziţiile art. 42! din Legea nr. 304/2004 
privind organizarea judiciară, republicată). 

În aceste condiţii, rezultă că cererea de sechestru asupra navelor civile nu poate fi 
formulată, în principiu, decât pe cale principală, iar numai când instanţa fondului coincide 
cu tribunalul locului unde se află nava și doar dacă se solicită după iniţierea procesului 
pe fond încuviințarea sechestrului navelor ar putea fi cerută și pe cale incidentală sau 
printr-o cerere accesorie cererii principale, caz în care, de asemenea, trebuie soluţionată 
potrivit regulilor instituite prin art. 960 alin. (2) NCPC (prin încheiere executorie, supusă 
numai apelului în 5 zile de la pronunțare). 


Art. 962. Interdicţia sechestrului. (1) Nava gata de plecare nu poate fi pusă 
sub sechestru asigurător. 

(2) Nava se consideră că este gata de plecare din momentul în care coman- 
dantul are la bord certificatele, toate documentele navei, precum şi permisul de 
plecare, predate comandantului de căpitănia portului. 


COMENTARIU 


Chiar dacă sunt întrunite cerințele ce decurg din normele anterioare, tribunalul nu va 
putea încuviinţa sechestrul asigurător dacă nava este gata de plecare. 

O asemenea dovadă va trebui făcută de debitor, procedura sechestrului asigurător al 
navelor fiind soluționată cu citarea părților [art. 960 alin. (2)], astfel că debitorul va fi în 
măsură să administreze aceste probe. 

Articolul 962 alin. (2) definește noţiunea de „navă gata de plecare”, anume când 
comandantul are la bord certificatele, toate documentele navei, precum și permisul de 
plecare, documente predate acestuia de căpitănia portului. 

Textul anterior [art. 912 alin. (1) C. com. 1887] prevedea că „nava este gata de ple- 
care când căpitanul are asupră-și toate hârtiile de navigaţie necesare pentru călătorie”. 

Instanţa învestită cu o cerere de sechestru asigurator asupra navelor civile va trebui 
să realizeze verificările în raport de conținutul acestor noțiuni (certificate, documentele 
navei și permisul de plecare) ce se vor regăsi în Codul maritim ce urmează a fi adoptat, 
la data intrării acestuia în vigoare urmând a fi abrogate dispozițiile Cărţii a Il-a din Codul 
comercial de la 1887 „Despre comerţul maritim și despre navigaţie”, precum și dispozi- 
tiile art. 948, art. 953, art. 954 alin. (1) și art. 955, norme care rămân aplicabile până la 
intrarea în vigoare a prezumtivului Cod maritim. 


Art. 963. Autorizarea efectuării de călătorii. (1) După încuviințarea seches- 
trului asigurător, la cererea creditorului care are un privilegiu asupra unei nave, a 
unui coproprietar al navei sau chiar a debitorului, instanța care a dispus măsura 
asigurătorie poate ordona ca nava să întreprindă una sau mai multe călătorii, stabi- 
lind în acelaşi timp toate măsurile preventive care, după împrejurări, ar fi necesare. 

(2) Dispoziţiile art. 960 alin. (2) se aplică în mod corespunzător. 

(3) Nava poate pleca numai după transcrierea încheierii de încuviințare în 
registrele autorității maritime respective şi înscrierea menţiunii corespunzătoare 
în actul de naționalitate. 

(4) Cheltuielile necesare pentru efectuarea călătoriei se vor avansa de cel care 
a solicitat aceasta. 

(5) Navlul pentru călătoriile autorizate de instanță, după ce mai întâi se vor 
scădea cheltuielile prevăzute la alin. (4), va putea fi adăugat la prețul vânzării. 


COMENTARIU 


1. Condiţiile autorizării. Chiar dacă s-a încuviinţat cererea de sechestru asigurător al 
unei nave civile, instanţa care a dispus măsura poate ordona ca nava să efectueze una 
sau mai multe călătorii, ocazie cu care va stabili și toate măsurile preventive care, după 
împrejurări, ar fi necesare. 

Legitimarea procesuală activă pentru a formula o astfel de cerere de autorizare a 
unei sau a unor călătorii aparţine creditorului care are un privilegiu asupra navei, unui 
coproprietar al navei sau chiar debitorului; în primele două cazuri se constată că aceș- 
tia sunt terţi faţă de raportul juridic obligaţional ce l-a condus pe creditor la solicitarea 
măsurii asigurătorii, terți ce ar putea fi vătămaţi prin indisponibilizarea navei un interval 
mai mult sau mai puţin îndelungat. 

Măsurile preventive la care textul face referire şi care, după împrejurări, ar fi nece- 
sare privesc, în principiu, acele măsuri care sunt menite a nu zădărnici sechestrul, având 
în vedere că efectul său principal şi imediat este acela de indisponibilizare a navei sau 
navelor civile pentru care măsura a fost încuviințată, ceea ce în mod necesar atrage con- 
secinţa imposibilității efectuării de călătorii. 

Or, pornind de la faptul că nava are în continuare statut de bun sechestrat, autoriza- 
rea efectuării de călătorii, în contextul acestei norme, nu trebuie să anihileze măsura asi- 
gurătorie dispusă de instanţă, astfel că asemenea măsuri preventive trebuie circumscrise 
scopului sechestrării și implică manifestarea unor precauţii pentru asigurarea întoarcerii 
navei în portul sau rada unde se afla la momentul încuviințării măsurii, în vederea execu- 
tării măsurii sechestrului. Astfel de măsuri ce s-ar impune instanţei, după împrejurări, ar 
putea fi: înștiinţarea căpităniei portului despre acordarea autorizării de efectuare a câlă- 
toriei sau a călătoriilor, care astfel va putea să remită comandantului navei documentele 
necesare navigației, stabilirea rutei de navigaţie, în sensul indicării precise a destinaţiei 
sau destinaţiilor pentru călătoriile încuviinţate, precum și a datei de întoarcere a navei în 
port, și altele asemenea. 

Pe de altă parte, în rândul măsurilor preventive (precizate în mod expres de text de 
această dată) se încadrează și transcrierea încheierii de încuviinţare a călătoriei în regis- 
trele autorităţii maritime respective, ca și înscrierea menţiunii corespunzătoare în actul 
de naţionalitate al navei, măsuri prevăzute de art. 963 alin. (3); aceste măsuri de publi- 
citate trebuie efectuate înainte de plecarea navei, astfel cum prevede în mod expres 
respectiva normă. 

Legea nu prevede dacă titularul unei asemenea cereri trebui să motiveze solicitarea 
de autorizare a călătoriilor, însă, date fiind prevederile art. 148 alin. (1), precum și ale 
art. 194 NCPC, considerăm că aceasta va trebui să cuprindă motivele pe care reclamantul 
se întemeiază, motive care, în genere, pot privi potenţialul pierderilor economice care 

sunt antrenate prin indisponibilizarea navei și altele asemenea; pe de altă parte, justifi- 
carea măsurii va servi instanţei pentru aprecierea asupra temeiniciei cererii și, implicit, 
a oportunității autorizării de călătorii; în plus, legea instituie prin dispoziţiile art. 963 
alin. (4) și (5) serioase garanţii împotriva exercitării abuzive a acestui drept procesual de 
către titularul lui. 

Articolul 963 alin. (4) prevede că cel care solicită autorizarea trebuie să avanseze 
cheltuielilor necesare pentru efectuarea călătoriei (cerință ce va trebui verificată de 
instanță), pe când alin. (5) din aceeași normă prevede adăugarea navlului (chiria pentru 
folosirea vasului) pentru călătoriile autorizate de instanţă la preţul vânzării, după ce se 
vor fi scăzut cheltuielile necesare pentru efectuarea călătoriei. 


2. Procedura de soluţionare. La soluționarea cererii de autorizare a călătoriei, dispo- 
zițiile art. 960 alin. (2) sunt aplicabile în mod corespunzător. 

Astfel, cererea se soluţionează de urgenţă, în camera de consiliu, cu citarea pärți- 
lor; dacă cererea de autorizare a călătoriei a fost formulată de un terţ, vor fi citați atât 
titularul cererii, cât și creditorul și debitorul între care poartă raportul juridic de seches- 
tru; dispoziţiile art. XII alin. (1) din Legea nr. 2/2013 privind unele măsuri pentru degre- 
varea instanţelor judecătorești, precum și pentru pregătirea punerii în aplicare a Legii 
nr. 134/2010 privind Codul de procedură civilă nu au aplicabilitate în cadrul acestei pro- 
ceduri, astfel că cererea se va soluţiona în camera de consiliu, potrivit acestei norme 
speciale, chiar și în perioada tranzitorie cuprinsă între intrarea în vigoare a acestei legi și 
31 decembrie 2015. 

Instanţa se pronunţă printr-o încheiere executorie, care este supusă numai apelului 
în termen de 5 zile de la pronunțare. 

Din formularea art. 963 alin. (1) reiese că cererea de autorizare se poate referi 
la una sau mai multe călătorii, după cum aceeași normă permite și formularea unor 
cereri succesive, dacă până la întoarcerea navei în port creditorul nu a obţinut un 
titlu executoriu împotriva debitorului său ca urmare a soluționării fondului raportului 
obligational printr-o hotărâre definitivă (sau cel puţin executorie). 


Art. 964. Strămutarea sechestrului. (1) Pentru motive temeinic justificate, 
la cererea debitorului sau, după caz, a creditorului, instanța care a dispus seches- 
trul asigurător poate încuviința schimbarea navei sechestrate cu alta. 

(2) Dispoziţiile art. 960 alin. (2) se aplică în mod corespunzător. 


COMENTARIU 


1. Titularul cererii de strămutare. Motivarea cererii. Legea permite atât creditorului, 
cât și debitorului ca, pentru motive temeinice, să solicite instanţei care a dispus seches- 
trul asigurător schimbarea navei sechestrate cu o alta. 

În consecinţă, o atare cerere trebuie motivată, indiferent de titularul ei, având în 
vedere și cerințele art. 148 alin. (1) NCPC. 


2. Instanţa competentă. Apreciem, ca și în cadrul comentariilor făcute la art. 956 
alin. (1), că instanţa care a dispus sechestrul va trebui înțeleasă ca fiind tribunalul locului 
unde se află nava, indiferent dacă măsura a fost încuviinţată de acesta, ca primă instanţă 
competentă potrivit art. 961 NCPC, sau de instanţa de apel, în judecarea apelului credi- 
torului. 

3. Reguli de judecată. Pentru soluţionarea cererii de strămutare a măsurii asigurătorii 
aplicate unei nave asupra alteia, instanța va aplica procedura reglementată prin 
dispoziţiile art. 960 alin. (2), respectiv va soluţiona cererea de urgenţă, în camera de 
consiliu, cu citarea părților; hotărârea pronunţată va fi o încheiere executorie supusă 
numai apelului, în termen de 5 zile de la pronunţare!!. Dispoziţiile art. XII alin. (1) din 
Legea nr. 2/2013 privind unele măsuri pentru degrevarea instanţelor judecătorești, 
precum și pentru pregătirea punerii în aplicare a Legii nr. 134/2010 privind Codul de 
procedură civilă nu impietează asupra acestei norme speciale privind soluţionarea cererii 
în camera de consiliu, chiar și în perioada tranzitorie cuprinsă între intrarea în vigoare a 
acestei legi și 31 decembrie 2015, 

Efectul admiterii unei asemenea cereri va fi cel al reintrării navei eliberate de seches- 
tru în sfera libertăţii actelor de dispoziţie ale debitorului și preluarea statutului de navă 
sechestrată, deci imobilizată [art. 966 alin. (1)], de cea asupra căreia măsura a fost stră- 
mutată, 


Art. 965. Sechestrarea mărfurilor. Creditorul posesorului legitim al cono- 
samentului poate proceda la sechestrarea mărfurilor reprezentate în conosament, 
aflate la bordul unei nave. Dacă nu se solicită deopotrivă şi sechestrarea navei, 
creditorul va trebui să ceară şi descărcarea mărfii. 


COMENTARIU 


1. Obiectul sechestrului — mărfurile reprezentate în conosament. Titularul cererii 
de sechestru. Faţă de dispoziţiile acestui text, rezultă că obiect al sechestrului îl pot con- 
stitui și mărfurile reprezentate în conosament, aflate la bordul unei nave, sechestrul fiind 
solicitat de creditorul posesorului legitim al conosamentului. 

În doctrină, conosamentul {polita de încărcare) este definit ca fiind documentul care 
evidenţiază încărcarea mărfurilor pe navă!?.. 

În conformitate cu Convenţia Naţiunilor Unite privind transportul pe mare, conosa- 
mentul („bill of lading”) înseamnă un document care face dovada unui contract de trans- 
port pe mare și constă în preluarea sau încărcarea mărfurilor pe navă de câtre cărăuș, 
precum și obligaţiile acestuia de a livra mărfurile contra prezentării documentelor”. 

Conosamentul reprezintă promisiunea cărăușului că va livra marfa înscrisă, încărcată 
la bord sau preluată la transport într-un port nominal (nominalizat). 

În literatura de specialitate se arată că funcţiile conosamentului sunt următoarele: 

a) conosamentul este o adeverinţă semnată de cărăuş sau de un împuternicit al său 
și eliberată expeditorului pentru a face dovada că mărfurile pe care le descrie au fost 
încărcate pe un anumit vas cu o anumită destinaţie sau au fost încredințate armatorului, 
în vederea transportului; 

b) conosamentul înseamnă dovada existenţei contractului de transport; 

c} conosamentul este un titlu reprezentativ al mărfurilor care se transportă pe o navă. 

Prezumția de proprietate asupra mărfurilor operează în favoarea posesorului cono- 
samentului, astfel că cel care este în posesia acestui document este socotit ca fiind 
proprietarul mărfurilor descrise. Acest titlu de proprietate poate fi negociat în timpul 


u A se vedea și comentariile de la art. 960. 
2! A. Cristea, Drept maritim, Ed. All Beck, București, 2001, p. 139. 
3 Gh. Caraiani, M. Serescu, Transporturile maritime, Ed. Lumina Lex, Bucureşti, 1998, p. 288. 

transportului. Posesorul conosamentului, la destinaţie, poate să ridice singur marfurile 
descrise sau poate dispune predarea lor unor alte persoane. 

Unul dintre scopurile principale ale conosamentului este acela de a permite proprie- 
tarului mărfurilor să dispună cât mai operativ de ele; 

d) conosamentul este și un instrument de credit, pentru că pe baza lui se deschide 
prin intermediul băncilor creditul necesar finanţării contractului de vânzare-cumpărare. 

În funcţie de modul de transmitere a proprietăţii, conosamentele sunt: 

a) nominative — se eliberează în favoarea unei anumite persoane indicate în mod 
expres în acest document ca fiind singura îndreptăţită să solicite armatorului să îi predea 
mărfurile înscrise în conosament, în cantitatea indicată. Acest conosament are avantajul 
că, în caz de pierdere, rătăcire sau sustragere a originalului, persoanele care îl deţin nu îl 
pot folosi pentru a intra în posesia mărfurilor; 

b) la ordin — este un conosament emis la ordinul unei anumite persoane, care apoi 
îl poate andosa unei alte persoane. Prin această andosare, persoana respectivă devine 
proprietarul de drept al mărfii. Modul de transmitere a conosamentului la ordin este 
asemănător cu cel al transmiterii cambiilor. Dacă posesorul dorește să transfere proprie- 
tatea lui unei alte persoane, atunci înscrie și semnează ordinul de transmitere a cono- 
samentului; 

c) la purtător — acest ultim tip de conosament acordă deținătorului lui și titlul de 
proprietar a mărfurilor înscrise în cuprinsul lui. Comandantul navei eliberează mărfurile 
celui care îi prezintă acest conosament în portul de descărcare a mărfiili!. Acest conosa- 
ment are dezavantajul că oricine a intrat în posesia lui, indiferent pe ce cale — a fost pier- 
dut de posesorul legitim al acestuia sau i-a fost sustras —, poate intra în posesia mărfii, 
întrucât comandantul navei nu este obligat să constate dacă posesorul conosamentului 
este cel legitim sau nu. 


2. Legitimitatea posesiei conosamentului. Verificările instanţei. Posesorul cono- 
samentului este prezumat proprietarul mărfurilor, iar pentru a se stabili legitimitatea 
posesiei de către debitor a conosamentului (condiţia legitimităţii fiind prevăzută în mod 
expres de art. 965 NCPC), instanţa va trebui să se raporteze la modul de transmitere a 
proprietaţii, specifică tipului de conosament ce i se înfățișează. 

Astfel, dacă este un conosament nominativ, numele debitorului va trebui să figureze în 
conosament; dacă este un conosament la ordin, de asemenea în conţinutul conosamen- 
tului va trebui să figureze că acesta este la ordinul debitorului împotriva căruia se solicită 
măsura sechestrului asigurător; iar în ipoteza unui conosament la purtător, simpla lui pre- 
zentare reprezintă și prezumția de legitimitate a posesiei conosamentului, iar cel ce ar 
pretinde contrariul va trebui să o dovedească [ceea ce este posibil, pe calea unei contes- 
taţii la executare în condiţiile art. 966 alin. (2) raportat la art. 712 alin. (5) NCPC]. 


3. Descărcarea mărfii. Textul mai prevede că, dacă nu se cere de către creditor și 
sechestrarea navei, acesta va fi obligat să ceară și descărcarea mărfii. 

Creditorul nu va putea cere și sechestrarea navei dacă aceasta nu aparține debitoru- 
lui său în calitate de proprietar sau coproprietar. 

Per a contrario, dacă debitorul are şi un drept de proprietate asupra navei, creditorul 
poate solicita atât sechestrarea mărfurilor reprezentate în conosament, aflate la bordul 
navei, cât și sechestrarea navei, în limita creanţei sale [„suma până la care se încuviin- 
țează sechestrul” — art. 953 alin. (2) NCPC]; dacă valoarea certă a creanţei se încadrează 


I idem, p. 295-296. 

(total sau parţial) fie în valoarea mărfurilor, fie în valoarea navei (sau a cotei de proprie- 
tate a debitorului său), creditorul va avea un drept de opțiune în ce privește obiectul 
sechestrului (mărfuri sau nava). 


Art. 966. Executarea sechestrului. (1) Măsura sechestrului asigurător se 
aduce la îndeplinire prin imobilizarea navei de către căpitănia portului unde 
aceasta se află. În acest caz, căpitănia portului nu va elibera documentele nece- 
sare navigației şi nu va admite plecarea navei din port sau radă. 

(2) Împotriva modului de aducere la îndeplinire a măsurii sechestrului cel inte- 
resat va putea face contestaţie la executare la tribunalul locului unde se află nava. 


COMENTARIU 


1. Imobilizarea navei. Ca în cazul oricărui sechestru, efectul măsurii asigurătorii con- 
stă în imobilizarea navei, ceea ce presupune imposibilitatea deplasării sale; însă, spre 
deosebire de sechestrul asigurător de drept comun, executarea măsurii nu se va realiza 
de executorul judecătoresc, ci de către căpitănia portului unde nava se află, executor 
conjunctural, sui generis, al măsurii. 

Pentru a se putea dispune în acest sens și pentru a se lua măsurile ce dau conţinut 
executării sechestrului, creditorul este cel care va trebui să înștiințeze căpitănia portului, 
prezentând o copie legalizată a încheierii executorii a instanţei care a încuviințat măsura. 

Spre o atare finalitate, căpitânia portului nu va elibera documentele necesare naviga- 
tiei (certificate, documentele navei și permisul de plecare) şi nu va admite plecarea navei 
din port sau din radă, păstrând nava imobilizată pe toată durata sechestrului. 

În măsura în care sechestrul urmează a se aplica asupra mărfurilor reprezentate în 
conosament, aflate la bordul navei, apreciem că executarea măsurii va avea loc în confor- 
mitate cu prevederile art. 954 NCPC, dispoziţiile generale privind sechestrul asigurător 
constituind dreptul comun în materia sechestrării navelor civile. Executarea masurii este 
în competenţa executorului judecătoresc, astfel încât ea va fi adusă la îndeplinire potrivit 
regulilor prezentului cod cu privire la executarea silită, care se aplică în mod corespunză- 
tor, fără a mai cere vreo autorizare sau încuviinţare în acest sens. 

Prin urmare, în acest caz, executorul judecătoresc se va deplasa, în cel mai scurt timp 
posibil, la locul unde se află mărfurile (deci locul unde se află nava), asupra cărora se va 
aplica sechestrul numai în măsura necesară realizării creanţei creditorului. 


2. Contestaţia la executare. Instanţa competentă. Conform art. 966 alin. (2), împo- 
triva modului de aducere la îndeplinire a masurii sechestrului cel interesat va putea 
face contestaţie la executare la tribunalul locului unde se află nava, în temeiul art. 711 
alin. (1) şi art. 712 alin. (5) NCPC. 

Cel interesat în promovarea contestaţiei la executare ar putea fi creditorul însuși 
(împotriva refuzului căpităniei portului de a imobiliza nava etc.), debitorul, un tert care 
ar putea pretinde vătamarea drepturilor sale legitime asupra navei sau a mărfurilor 
reprezentate în conosament, coproprietarul navei, creditorul care are un privilegiu asu- 
pra navei și care a obţinut o autorizare din partea instanţei pentru efectuarea uneia sau 
a mai multor călătorii în condiţiile art. 963 NCPC etc. 

Prin derogare de la regula de drept comun privind instanța de executare în compe- 
tenta căreia normele generale stabilesc soluționarea contestaţiei la executare [art. 650 
alin. (2)], în acest caz competenţa este stabilită în favoarea tribunalului de la locul unde 
se află nava, normă de competenţă materială, dar și de competenţă teritorială exclusivă. 


CARMEN NEGRILĂ 515 


http://bibliotecahamangiu.re 29—Novy—2013 


Art. 967-968 CARTEA VI. PROCEDURI SPECIALE 


Art. 967. Măsuri urgente. Pentru asigurarea traficului portuar şi a siguran- 
tei civile pe durata imobilizării navei, instanţa arătată la art. 961 va putea dis- 
pune, pe calea ordonanţei preşedinţiale, măsuri urgente, dispozițiile art. 996 şi 
următoarele aplicându-se în mod corespunzător. 


COMENTARIU 


1. Măsuri urgente pe cale de ordonanţă preşedinţială. Instanţa competentă. Numai 
pentru asigurarea traficului portuar și a siguranţei civile, pe durata imobilizării navei, 
instanţa competentă potrivit regulii de la art. 961 va putea dispune, pe calea ordonanţei 
președinţiale, măsuri urgente, dispozițiile art. 996 fiind aplicabile în mod corespunzător. 

Instanța competentă arătată la art. 961 este tribunalul locului unde se află nava. 

Dispoziţiile art. 996 și urm. sunt aplicabile în mod corespunzător, ceea ce înseamnă 
că o atare solicitare se soluţionează în întregime potrivit procedurii ordonanţei preșe- 
dințiale. 


2. Legitimare procesuală activă. Textul nu indică cine are calitate procesuală activă 
într-o astfel de cerere, dar apreciem că legitimarea procesuală activă aparţine părţilor 
între care poartă raportul juridic de drept procesual de sechestru, după cum ea va trebui 
recunoscută și căpităniei portului care este responsabil cu asigurarea traficului portuar 
și a siguranţei civile în port sau altor autorităţi care au competenţe în domeniul siguran- 
tei civile; totodată, în aplicarea dispoziţiilor art. 37 NCPC, ar putea justifica legitimare 
procesuală activă alte persoane, organizații, instituții sau autorităţi care, fără a avea un 
interes personal, acționează pentru apărarea drepturilor ori intereselor legitime ale unor 
persoane aflate în situații speciale sau, după caz, în scopul ocrotirii unui interes de grup 
ori general. 


O astfel de cerere pe cale de ordonanţă președinţială nu va putea fi formulată decât 
dacă se circumscrie scopului pentru care legea o prevede, și anume asigurarea traficului 
portuar și a siguranţei civile pe durata imobilizării navei, scop pentru care să fie necesară 
dispunerea de urgenţă a unei anumite măsuri. 

Dacă menirea este asigurarea traficului portuar, rezultă că obiectul măsurii solicitate 
pe cale de ordonanţă președinţială nu poate fi decât mutarea navei (imobilizate) în altă 
radă sau chiar în alt port; de asemenea, pot exista măsuri care pot fi justificate în raport 
cu nevoia siguranţei civile în zonă pe durata imobilizării navei. 


Art. 968. Oprirea temporară a plecării navei. Oprirea temporară a plecării 
navei, în absenţa unei hotărâri judecătoreşti, se poate dispune de căpitănia por- 
tului în condiţiile legii speciale. 


COMENTARIU 


Textul prevede că oprirea temporară a plecării unei nave se poate dispune numai în 
temeiul unei hotărâri judecătorești executorii, iar în lipsa acesteia, de căpitănia portului, 
în condiţiile legii speciale, adică a Codului maritim ce urmează a se adopta. 

Cu toate acestea, va trebui a se avea în vedere că nava gata de plecare nu poate fi 
pusă sub sechestru asigurător (ceea ce constituie tot o măsură temporară, provizorie), 
sens în care prevede art. 962 NCPC. 

Capitolul II. Poprirea asigurătorie 


Art. 969. Obiectul popririi asigurătorii. Poprirea asigurătorie se poate înfi- 
ința asupra sumelor de bani, titlurilor de valoare sau altor bunuri mobile incor- 
porale urmăribile datorate debitorului de o a treia persoană sau pe care aceasta 
i le va datora în viitor în temeiul unor raporturi juridice existente, în condițiile 
stabilite la art. 952. 


COMENTARIU 


1. Noţiune. Obiect. Poprirea asigurătorie are, de asemenea, valoarea unei măsuri de 
conservare la care apelează creditorul care pretinde o creanţă având ca obiect o sumă de 
bani. La momentul obţinerii titlului executoriu poprirea asigurătorie se poate transforma 
în poprire executorie, astfel încât creditorul va fi în măsură să îşi realizeze creanta în tot 
sau în parte, în condiţiile art. 663 și urm. şi potrivit regulilor de executare descrise la 
art. 780 și urm. NCPC. 

Astfel cum textul prevede în mod expres, obiectul popririi asigurătorii pot fi o sumă 
de bani, titluri de valoare sau alte bunuri mobile incorporale urmăribile, datorate debi- 
torului de o a treia persoană sau pe care aceasta i le va datora în viitor, în temeiul unor 
raporturi juridice existente la data solicitării cererii de înfiinţare a popririi. 

2. Limitele urmăririi veniturilor bănești ale debitorului. La fel cum la sechestrul asi- 
gurător legea stabileşte categorii de bunuri insesizabile care nu pot face obiectul seches- 
trului, și la înfiinţarea popririi asigurătorii urmează a se ţine seama de limitele urmări- 
rii veniturilor bănești, astfel cum sunt prevăzute prin art. 728 NCPC, întrucât numai în 
limitele permise de lege acestea sunt sume urmăribile, limită ce trebuie respectată și în 
cazul popririi asigurătorii. Însă acest prag legal va trebui determinat de executorul jude- 
cătoresc la momentul executării măsurii asigurătorii (art. 969 raportat la art. 954 NCPC), 
art. 780 alin. (2) dispunând în mod expres în acest sens, după cum vor trebui respectate 
și dispozițiile art. 780 alin. (5) lit. a)-c), norme ce instituie interdicții speciale în materia 
popririi. 

3. Înfiinţarea popririi asigurătorii. Condiţiile înființării popririi asigurătorii sunt cele 
prevăzute de art. 952, fiind comune cu cele pentru încuviințarea sechestrului asigură- 
tor, respectiv: declanșarea procesului asupra fondului în care creditorul solicită obligarea 
debitorului la plata unei sume de bani, existenţa înscrisului constatator al creanţei, con- 
diţiile în care se datorează cauţiunea şi modalitatea de stabilire a cuantumului acesteial”, 

însă, pe lângă raportul juridic dintre creditorul popritor și debitorul poprit, instanța 
este ținută să constate existenţa unui alt raport juridic, și anume cel dintre debitor și un 
terţ, în temeiul căruia terţul este debitor al celui urmărit de creditorul popritor!”. 

Ca şi în cazul sechestrului asigurător, finalitatea popririi executorii este aceea de a se 
indisponibiliza sumele de bani, titlurile de valoare sau celelalte bunuri mobile incorpo- 
rale urmăribile, datorate de tert debitorului poprit ori care vor deveni scadente în viitor, 
dar în baza unor raporturi juridice dintre debitor și terțul poprit anterioare sau cel mult 
concomitente cu cererea de încuviinţare a popririi. 


W VM. Ciobanu, G. Boroi, T.C. Briciu, op. cit., 2011, p. 220-221. 
2 M. Tâbârcă, Gh. Buta, op. cit., 2007, p. 1448. 

Art. 970. Reguli aplicabile. (1) Solutionarea cererii, executarea măsurii, 
desființarea şi ridicarea popririi asigurătorii se vor efectua potrivit dispozițiilor 
art. 953-958, care se aplică în mod corespunzător. 

(2) În cererea de poprire bancară creditorul nu este dator să individualizeze 
terții popriți cu privire la care solicită să se înființeze poprirea. 


COMENTARIU 


Cum dispoziţiile art. 953-958 din materia sechestrului asigurător sunt aplicabile în 
mod corespunzător şi în ce privește poprirea asigurătorie, facem trimitere la comen- 
tariile aferente acestor texte, întrucât atât soluționarea cererii de înființare executarea 
măsurii, desfiinţarea, cât și ridicarea popririi asigurătorii sunt supuse acelorași reguli. 

Articolul 970 alin. (2) precizează că, dacă terţul sau terţii popriţi sunt instituţii de 
credit [denumire consacrată prin prevederile art. 212 alin. (6) din Legea nr. 71/2011 de 
punere în aplicare a Legii nr. 287/2009 privind Codul civil, sinonimă celor de bancă, insti- 
tuţie bancară sau societate bancară], creditorul popritor nu are obligaţia ca în cererea 
de poprire să individualizeze terții popriţi cu privire la care solicită înfiinţarea popririi. 


Capitolul III. Sechestrul judiciar 


Art. 971. Noţiune. Sechestrul judiciar constă în indisponibilizarea bunurilor ce 
formează obiectul litigiului sau, în condiţiile legii, a altor bunuri, prin încredințarea 
pazei acestora unui administrator-sechestru desemnat potrivit art. 975. 


COMENTARIU 


Sechestrul judiciar se înscrie în rândul maâsurilor asigurătorii provizorii, dispuse de 
instanţă la solicitarea celui interesat. În acest caz, măsura constă în indisponibilizarea 
bunurilor ce formează obiectul litigiului sau, în condiţiile legii, a altor bunuri, prin încre- 
dințarea pazei acestora unui administrator-sechestru desemnat potrivit art. 975 NCPC, 
până la obţinerea de către creditor a unei hotărâri executorii. 

Premisa instituirii sechestrului judiciar, în principiu, privește existenţa unui proces pe 
rol cu privire la bunurile asupra cărora se solicită înființarea măsurii asigurătorii, dar, în 
anumite cazuri, această condiție prealabilă, prin derogare prevăzută de lege, poate să 
nu fie necesară. 

Prin urmare, în definiţia legală prevăzută de art. 971 sunt cuprinse și regula instituirii 
sechestrului judiciar asupra bunurilor litigioase (mobile sau imobile), dar și excepția refe- 
ritoare la posibilitatea instituirii sechestrului judiciar asupra altor bunuri decât cele cu 
privire la care poartă litigiul, situaţii prevăzute în mod expres de art. 972 alin. (2) NCPC, 
caz în care creditorul se poate afla în situaţia de a deţine deja un titlu executoriu ori în 
cea în care va porni procesul în vederea obţinerii lui. 


Art. 972. Condiţii de înfiinţare. (1) Ori de câte ori există un proces asu- 
pra proprietăţii sau altui drept real principal, asupra posesiei unui bun mobil 


sau imobil ori asupra folosinţei sau administrării unui bun proprietate comună, 
instanța de judecată va putea să încuviințeze, la cererea celui interesat, punerea 

sub sechestru judiciar a bunului, dacă această măsură este necesară pentru con- 
servarea dreptului respectiv. 

(2) Se va putea, de asemenea, încuviinţa sechestrul judiciar, chiar fără a exista 
proces: 

a) asupra unui bun pe care debitorul îl oferă pentru liberarea sa; 

b) asupra unui bun cu privire la care cel interesat are motive temeinice să se 
teamă că va fi sustras, distrus ori alterat de posesorul său actual; 

c) asupra unor bunuri mobile care alcătuiesc garanţia creditorului, când 
acesta învederează insolvabilitatea debitorului său ori când are motive temeinice 
de bănuială că debitorul se va sustrage de la eventuala urmărire silită ori să se 
teamă de sustrageri sau deteriorări. 

(3) În cazul prevăzut la alin. (2), partea care a obținut instituirea sechestrului 
judiciar este obligată să introducă acţiunea la instanța competentă, să inițieze 
demersurile pentru constituirea tribunalului arbitral sau să solicite punerea în 
executare a titlului executoriu, într-un termen de cel mult 20 de zile de la data 
încuviințării măsurii asigurătorii. 

(4) Nerespectarea dispoziţiilor alin. (3) atrage desființarea de drept a seches- 
trului judiciar. Aceasta se constată prin încheiere definitivă dată fără citarea păr- 
ților. 


COMENTARIU 


1. Cazuri. Pentru înființarea sechestrului judiciar legiuitorul a prevăzut cerința exis- 
tentei unui proces asupra proprietăţii sau a altui drept real principal (dintre cele enume- 
rate de art. 551 NCC), asupra posesiei unui bun mobil sau imobil ori asupra folosinţei sau 
administrării unui bun proprietate comună. 

În consecinţă, litigiul trebuie să se circumscrie unui asemenea obiect, pentru că, în 
caz contrar, sechestrul judiciar nu va putea fi încuviințat. 

Prin excepţie, cerința existenţei unui proces nu este necesară în ipoteza reglementată 
de dispoziţiile art. 972 alin. (2) NCPC. Astfel, chiar fără a exista proces, instanţa va putea 
încuviinţa sechestrul judiciar în trei situaţii: 

a) asupra unui bun pe care debitorul îl oferă pentru liberarea sa, aşadar, în ipoteza 
în care debitorul face o ofertă de dare în plată, darea în plată putând opera însă doar 
la momentul efectuării plăţii, deci al executării obligaţiei către creditor (după obţinerea 
titlului executoriu), întrucât schimbarea prestației nu poate avea loc decât cu consimţă- 
mântul creditorului (art. 1492 NCC); pentru aplicarea textului, apreciem că debitorul se 
poate afla și în ipostaza de a face o ofertă de novație prin schimbare de obiect [art. 1609 
alin. (1) NCC], care va conduce la transformarea obligaţiei dacă intervine convenţia din- 
tre părți (novaţia), încheiată înainte de momentul plăţii; 

b) asupra unui bun cu privire la care cel interesat are motive temeinice să se teamă că 
va fi sustras, distrus ori alterat de posesorul său actual; pentru aceasta, este însă necesar 
ca cel interesat să justifice motivele care i-au indus această temere rezonabilă, în sensul 
creării sau măririi stării de insolvabilitate a debitorului; 

c} asupra unor bunuri mobile care alcătuiesc garantia creditorului, garanţii din rândul 
celor reale (privilegiu, gaj, ipotecă, aceasta din urmă, spre deosebire de reglementarea 
anterioară din vechiul Cod civil, putând avea ca obiect și bunurile mobile, potrivit dispo- 
zițiilor art. 2343 NCC), când cel interesat învederează insolvabilitatea debitorului său ori 

când are motive temeinice de bănuială că debitorul se va sustrage de la eventuala urmă- 
rire silită sau să se teamă de sustrageri ori deteriorări. 

Față de prevederile art. 972 alin. (3), se conturează înţelesul sintagmei „fără a exista 
proces” din cuprinsul art. 972 alin. (2), astfel că aceasta poate avea semnificaţia inexis- 
tenţei pe rol a unei cereri de chemare în judecată sau a unei proceduri arbitrale, dar când 
urmează a se iniția un litigiu, astfel încât procedura judiciară va trebui să fie declanșată 
prin formularea cererii la instanţă într-un termen de cel mult 20 de zile de la data încuvi- 
ințării măsurii asigurătorii ori să fie iniţiate demersurile pentru constituirea tribunalului 
arbitrai în același interval, dar și aceea că a existat pe rol un proces, creditorul fiind deja 
în posesia titlului executoriu, caz în care este obligat să procedeze la punerea în execu- 
tare a acestuia în același termen prevăzut de lege. 


2. Cererea de sechestru judiciar. Măsura sechestrului judiciar, ca măsură procesuală 
dispusă în cadrul unui proces civil, nu poate fi ordonată din oficiu, ci numai la cererea 
celui interesat; persoană interesată în instituirea sechestrului judiciar poate fi nu numai 
reclamantul din litigiul de fond, dar și pârâtul ori chiar terţul intervenient, dacă bunul nu 
se găsește în stăpânirea părții care cere înființarea măsurii asigurătorii!. 

De asemenea, se admite că cererea de sechestru judiciar poate fi formulată și de 
creditorii părţilor, în temeiul dispoziţiilor art. 1560 NCC referitoare la acţiunea oblică”, 

Astfel cum reiese din art. 972 alin. (1) partea finală, măsura sechestrului judiciar trebuie 
să fie necesară pentru conservarea dreptului ori pentru liberarea debitorului [art. 972 
alin. (2) lit. a)] sau să existe temerea că bunul va fi sustras, distrus ori alterat de posesorul 
său actual [art. 972 alin. (2) lit. b)] ori, astfel cum prevede alternativ art. 972 alin. (2) lit. c), 
creditorul să învedereze starea de insolvabilitate a debitorului ori să aibă motive temeinice 
de bănuială că debitorul se va sustrage de la eventuala urmărire silită sau să se teamă de 
sustragerea ori deteriorarea bunurilor mobile care alcătuiesc garanţia sa. 

În contextul art. 972 alin. (1), simpla existență pe rol a procesului, având obiectul 
arătat, nu este suficientă pentru a se încuviința măsura sechestrului judiciar, ci se cere ca 
persoana interesată să dovedească faptul că masura este necesară pentru conservarea 
dreptului. 

Măsura dispusă în baza aceluiaşi temei legal poate să privească totalitatea bunurilor 
asupra cărora poartă litigiul sau numai o parte dintre acesteal”, 

Curtea Constituţională, prin Decizia nr. 621/2005, în examinarea unei excepţii de 
neconstituționalitate a textelor din reglementarea anterioară (art. 599 și art. 600 CPC 
1865) corespunzătoare dispoziţiilor art. 972 alin. (2) lit. b} și c} și art. 974 și urm. NCPC, a 
reținut că „sechestrul judiciar are ca finalitate prevenirea eventualelor manopere dolo- 
sive ale debitorului rău platnic, tinzând la crearea sau amplificarea insolvabilității sale, 
de natură a-l pune pe creditor în imposibilitatea valorificării silite a dreptului său de cre- 
anţă, în temeiul unui titlu executoriu a cărui dobândire este previzibilă, dacă nu chiar 
iminentă. 

Înfiinţarea unui atare sechestru nu poate fi condiţionată de dovada existenţei unei 
creanţe certe, lichide și exigibile, ipoteză în care antamarea unei asemenea proceduri 
ar fi superflua, de vreme ce creditorul ar avea posibilitatea să procedeze la valorificarea 


W VM. Ciobanu, G. Boroi, T.C. Briciu, op. cit., 2011, p. 221. 

2 VM. Ciobanu, Tratat teoretic și practic de procedură civilă, vol. II, Ed. Național, București, 1997, p. 63. 

3) Trib. Suprem, s. civ., dec. nr. 1453/1970, în R.R.D. nr. 10/1971, p. 171; C. A. București, s. a IV-a civ., dec. 
nr. 261/2000, în G. Boroi, O. Spineanu-Matei, op. cit., p. 879. 

!) Trib. Suprem, s. civ., dec. nr. 2108/1971, în M. Tăbăârcă, Gh. Buta, op. cit., 2007, p. 1452. 

silită a acesteia, ci exclusiv de aceea a unui interes rezultând din existenţa unei creanţe 
neajunse la scadență sau litigioase sau a unei stări de pericol induse de conduita debi- 
torului în ceea ce privește posibilitatea valorificării ulterioare a creanţei sale. De aseme- 
nea, în condiţiile în care procedura sechestrului judiciar exclude antamarea fondului, 
iar măsura dispusă are un caracter provizoriu, fiind impusă și justificată prin finalitatea 
înfățișată, nu se poate susține că prin intermediul ei s-ar institui o prezumție de culpă în 
sarcina debitorului”. 

Sechestrul judiciar poate fi instituit și în cazul în care litigiul este generat de faptul 
că bunul comun este folosit în mod exclusiv de un coproprietar în detrimentul celuilalt, 
chiar dacă nu există între ei neînțelegeri cu privire la dreptul de proprietatel!!. 

Scopul sechestrului judiciar este conservarea în natură a bunului în starea în care se 
găsește, fiind lipsită de relevanţă împrejurarea că bunul a fost evaluat”, 

3. Obligaţia formulării acțiunii, a iniţierii arbitrajului sau a declanșării executării 
silite. În ipoteza în care cel interesat a obținut instituirea sechestrului judiciar în condi- 
tiile art. 972 alin. (2) lit. a)-c), acesta este obligat să introducă acțiunea la instanţa com- 
petentă, să iniţieze demersurile pentru constituirea tribunalului arbitrai sau să solicite 
punerea în executare a titlului executoriu într-un termen de cel mult 20 de zile de la data 
încuviințării măsurii asigurătorii, norma fiind una imperativă, dată fiind sancţiunea pre- 
văzută de art. 972 alin. (4). 

Dispoziţia are caracter de noutate faţă de reglementarea din vechiul cod și este 
menită a se constitui într-o veritabilă garanţie împotriva exercitării abuzive, discreționare 
sau excesive a drepturilor prezumtivului creditor (dacă ne raportăm la sechestrul judi- 
ciar solicitat până la obținerea titlului executoriu), dar și a pasivității creditorului [dacă 
se ia drept reper creditorul interesat în punerea în executare a titlului său, executare ce 
poate fi realizată într-un interval fie de 3 ani — în cazul titlurilor executorii emise în mate- 
ria drepturilor personale, de creanţă —, fie de 10 ani — în materia drepturilor reale, deci în 
cadrul termenului general de prescripţie a dreptului de a obține executarea silită, astfel 
cum prevede art. 705 alin. (1) NCPC]. 

În consecinţă, inexistenţa unui proces pe rol are semnificaţia fie că acesta nu este 
încă declanșat, fie că s-a finalizat deja prin obţinerea titlului executoriu la valorificarea 
căruia creditorul va trebui să recurgă; în acest ultim caz, creditorul poate avea deja un 
titlu executoriu, constând într-o hotărâre judecătorească dată în apel (art. 633 pct. 1 
NCPC), care să fie însă supusă recursului, astfel încât ea va deveni definitivă fie la data 
expirării termenului de exercitare a recursului [art. 634 alin. (1) pct. 4 coroborat cu 634 
alin. (2)], fie la data soluționării recursului, dacă acesta a fost exercitat [art. 634 alin. (2) 
coroborat cu art. 634 alin. (1) pct. 5]; ca atare, este posibil ca titularul creanţei să fie deja 
în posesia unui titlu executoriu, dar în același timp procesul să se afle încă pe rol. 

În aceste condiţii, concursul dintre aceste norme va trebui tranșat în favoarea dispo- 
ziţiei art. 972 alin. (3), normă specială în raport cu cele de la art. 633 și art. 634 NCPC, 
astfel că, pentru a evita sancţiunea desființării de drept a sechestrului judiciar pentru 
neîndeplinirea cerinţei de a proceda în cel mult 20 de zile de la data încuviinţării măsurii 
asigurătorii la punerea în executare a titlului executoriu, creditorul va trebui să adopte 


| Trib. Suprem, s. civ., dec. nr. 703/1975, în Repertoriu II, p. 872, nr. 120, apud G. Boroi, O. Spineanu-Matei, 
op. cit., p. 880. 
2! Trib. Suprem, $. civ., dec. nr. 842/1972, în Repertoriu II, p. 373, nr. 121, ibidem. 

această conduită, chiar dacă titlul său executoriu nu este o hotărâre definitivă, asu- 
mându-și riscul executării în aceste condiţii, astfel cum prevede art. 637 alin. (1) NCPC. 

Termenul de 20 de zile pentru ipoteza în care cererea de chemare în judecată urmează 
a fi promovată curge de la data încuviințării măsurii sechestrului judiciar în condiţiile 
art. 974 NCPC, iar nu de la data formulării cererii de încuviinţare a măsurii asigurătorii 
adresate instanței judecătorești. 

Precizarea are aceeași valabilitate în cazul în care litigiul se va soluţiona în jurisdicţia 
alternativă a arbitrajului, astfel că în același interval partea interesată va trebui să iniţieze 
măsurile necesare pentru constituirea tribunalului arbitral, pentru ipoteza în care între 
părți este operantă o convenție arbitrală (art. 548), fie sub forma unei clauze compro- 
misorii (art. 550), fie a unui compromis în condiţiile art. 551 NCPC, compromis ce poate 
fi perfectat într-o situaţie litigioasă, chiar și anterior înregistrării pe rolul unei instanțe 
judecătorești a litigiului. 

4. Desființarea de drept a sechestrului judiciar intervine în cazul în care cel care a 
obținut înfiinţarea acestei măsuri asigurătorii nu a inițiat procesul pe fond fie pe calea 
procedurii judiciare, prin înregistrarea cererii de chemare în judecată pe rolul instanţei 
competente, fie prin întreprinderea demersurilor necesare presupuse de modalitatea 
alternativă de soluţionare a litigiului (arbitrajul). 

Desființarea de drept se constată prin încheiere definitivă, dată fără citarea părților. 

Sancţiunea are o evidentă justificare în prezumarea de către legiuitor a dezinteresu- 
lui creditorului în realizarea cu celeritate a creanţei sale (câtă vreme legea îi pune la înde- 
mână mijloace eficiente și nu face uz de ele), după cum raţiunea normei este și aceea de 
protejare a drepturilor debitorului, care ar putea fi confruntat cu o durată nepredictibilă 
a măsurii sechestrului, durată pe care nu o poate limita, în principiu, decât de o manieră 
indirectă (fie îndeplinindu-și la timp și cu bună-credinţă obligaţiile procesuale în cursul 
procedurilor jurisdicționale, dacă acestea sunt în curs, astfel cum prevede art. 10 NCPC, 
fie executând benevol obligația ce constituie obiectul titlului executoriu). 


Art. 973. Instanţa competentă. Cererea pentru înființarea sechestrului judi- 
ciar se va adresa instanţei învestite cu judecarea acțiunii principale în cazul pre- 
văzut la art. 972 alin. (1), respectiv instanței în circumscripția căreia se află bunul 
în cazurile prevăzute la art. 972 alin. (2). 


COMENTARIU 


1. Cerere principală, accesorie sau incidentală. Cererea se adresează instanței inves- 
tite cu judecarea acţiunii principale, în ipoteza în care măsura asigurătorie a sechestrului 
judiciar se solicită în cadrul procesului asupra proprietăţii sau a altui drept real principal, 
asupra posesiei unui bun mobil sau imobil ori asupra folosinţei sau administrării unui 
bun proprietate comună, așadar, în condiţiile art. 972 alin. (1) NCPC. 

Această cerere se poate formula separat, pe cale principală, sau în cadrul procesului 
asupra fondului, pe calea unei cereri accesorii sau incidentaleli. 

Atunci când se circumscrie unei cereri accesorii, la primirea cererii de către completul 
învestit aleatoriu cu soluţionarea cauzei se vor putea încuviinţa prin încheiere executorie 
măsuri asigurătorii, în condiţiile legii, astfel cum dispune art. 203 alin. (2) NCPC. 


9 C.$.]., s. civ., dec. nr. 2391/2001, în P.R. nr. 4/2002, p. 50, apud M. Tăbârcă, op. cit., vol. |, p. 438. 

Însă, cererea de sechestru judiciar fiind soluţionată printr-o încheiere supusă ape- 
lului separat, sens în care dispune art. 974 alin. (4) NCPC, pentru o bună administrare 
a justiţiei, ar fi util ca aceasta să fie înregistrată într-un dosar separat, chiar atunci când 
nu este formulată pe cale principală; dacă nu se procedează astfel, după pronunţarea 
încheierii, dosarul va trebui înaintat în copie certificată pentru conformitate cu origina- 
lul instanţei competente să soluţioneze calea de atac împotriva încheierii de soluționare 
a cererii de sechestru judiciar; pe de altă parte, art. 96t alin. (1) şi (2) din Regulamentul 
de ordine interioară al instanțelor judecătorești prevede că cererile accesorii referitoare 
la un dosar repartizat aleatoriu se judecă de acelaşi complet, pe când cererile privind 
măsurile asigurătorii se repartizează aleatoriu, dacă nu este pe rol o judecată asupra 
fondului. 

Constatându-se că învestirea instanţei fondului printr-o cerere accesorie sau inciden- 
tală având ca obiect solicitarea încuviinţării sechestrului judiciar este reglementată prin 
norme speciale care subliniază urgenţa procedurii, rezultă că aceasta va trebui soluțio- 
nată mai înainte de soluționarea „procesului asupra proprietăţii”. 

Apreciem că soluția se impune cu atât mai mult față de prevederile art. 460 alin. (2)- 
(3) NCPC, întrucât, dacă sechestrul judiciar ar fi înfiinţat chiar prin hotărârea dată asupra 
fondului (ceea ce ar contraveni urgenţei prezumate a măsurii), indiferent că rămâne ape- 
lul calea de atac pentru întreaga hotărâre [apelul fiind prevăzut în mod explicit ca fiind 
calea de atac împotriva măsurii sechestrului — art. 460 alin. (3)], termenul de apel va fi 
cel de drept comun (30 de zile de la comunicare), sens în care dispune art. 460 alin. (5) 
NCPC, derogatoriu de la orice alte norme speciale [precum art. 974 alin. (4)]. 

În cazul în care cererea de sechestru judiciar se solicită în condiţiile art. 972 alin. 
(2) lit. a)-c), competenţa de soluționare revine instanței în circumscripția căreia se află 
bunul în ipotezele descrise de text. 


2. Caracterul normei de competenţă. Articolul 973 teza a Il-a instituie o normă de 
competenţă teritorială exclusivă ce funcționează în raport de obiectul material al seches- 
trului judiciar în fiecare dintre variantele normative de la art. 972 alin. (2), astfel încât va 
trebui observat regimul de invocare a excepţiei stabilit prin dispoziţiile art. 130 alin. (2) 
NCPC. 


Art. 974. Procedura de înființare. (1) Cererea de sechestru judiciar se judecă 
de urgenţă, cu citarea părților. 

(2) În caz de admitere, instanța va putea să îl oblige pe reclamant la darea unei 
cautiuni, dispozițiile art. 955 aplicându- -se în mod corespunzător. 

(3) În cazul bunurilor imobile se va proceda şi la înscrierea în cartea funciară 
potrivit art. 954 alin. (3). 

(4) Încheierea este supusă numai apelului, în termen de 5 zile de la pronun- 
tare, la instanţa ierarhic superioară. Dispoziţiile art. 953 alin. (4) şi cele ale art. 958 
se aplică în mod corespunzător. 


COMENTARIU 


1. Celeritatea procedurii. Procedura sechestrului judiciar se derulează cu celeritate, 
astfel încât caracterul grabnic al măsurii este prezumat de legiuitor și în noul cod. 

Ca atare, sechestrul judiciar nu ar putea fi solicitat pe calea ordonanţei președinţiale, 
întrucât cele două proceduri speciale sunt reglementate prin norme proprii, măsura 

sechestrului fiind ea însăși vremelnică (la fel ca orice măsură asigurătorie), iar pentru 
cazurile urgente dispoziţiile art. 976 NCPC prevăd o soluție distinctă pe cale de ordo- 
nanţă, anume numirea unui administrator provizoriul!; în plus, art. 974 alin. (4) face tri- 
mitere la prevederile art. 953 alin. (4) din materia sechestrului asigurător, cel din urmă 
text privind aplicarea din materia ordonanţei președinţiale doar a dispoziţiilor art. 998 
alin. (4) referitoare la posibilitatea amânării pronunțării cel mult 24 de ore și motivarea 
ordonanţei în cel mult 48 de ore de la pronunțare. 


2. Reguli de judecată. Cererea se soluţionează cu citarea părţilor. Întrucât este o pro- 
cedură de urgenţă, dispoziţiile art. 159 teza a Il-a NCPC sunt aplicabile în mod corespun- 
2ător, astfel încât judecătorul poate dispune scurtarea termenului de înmânare a citaţiei 
(deci în mai puţin de 5 zile), menţiune ce se va face în cuprinsul actului de procedură. 

încuviințarea sechestrului judiciar este lăsată la latitudinea instanţei de judecată, 
care este în măsură, în raport cu circumstanțele cererii, să aprecieze asupra oportunității 
măsuriil?l. 

Procedura se derulează în ședință publică, în absenţa unei norme derogatorii care să 
plaseze soluţionarea cererii în camera de consiliu. 


3. Cauţiunea. Spre deosebire de cauţiunea prevăzută în cazul sechestrului asigură- 
tor (în cazurile în care se datorează, fie că legea prevede în acest sens, fie că instanţa 
apreciază că este necesară, potrivit distincţiilor de la art. 952), când achitarea acesteia 
se dispune la primirea cererii, anterior soluționării ei, la sechestrul judiciar cauţiunea se 
datorează în cazul admiterii cererii și, în toate situaţiile, numai dacă instanţa apreciază 
că este utilă consemnarea unei cauţiuni; de asemenea, și cuantumul cauţiunii este lăsat 
la aprecierea instanţei, care va trebui să se orienteze în raport de limitele stabilite prin 
dispozițiile art. 1056 NCPC, și anume până la 20% din valoarea obiectului cererii, în cazul 
sechestrului judiciar acesta nefiind niciodată neevaluabil în bani, pentru a fi aplicabilă 
limita maximă obiectivă de 10.000 lei stabilită prin aceeaşi normă. 


4. Desființarea de drept a sechestrului judiciar. Dacă se apreciază în sensul plăţii 
unei cauţiuni, chiar prin încheierea de admitere a cererii instanţa va stabili cuantumul ei, 
fixând și un termen înăuntrul căruia reclamantul va trebui să facă dovada achitării. Dacă 
reclamantul nu se conformează, sechestrul judiciar va fi desfiinţat de drept, constatare 
ce are loc printr-o încheiere definitivă, dată fără citarea părților, sens în care prevede 
art. 955 la care face trimitere art. 974 alin. (2) NCPC. 


5. Formalităţi de publicitate imobiliară. Dacă măsura sechestrului judiciar are 
ca obiect bunuri imobile, se va proceda și la înscrierea lui în cartea funciară, potrivit 
art. 954 alin. (3) NCPC, iar înscrierea va face opozabil sechestrul tuturor acelora care, 
după înscriere, vor dobândi vreun drept asupra imobilului respectiv. 

Deși norma se referă doar la formalitățile de publicitate imobiliară, apreciem că, 
întrucât sechestrul judiciar poate fi dispus și în privinţa bunurilor mobile [de exemplu, 
acţiuni — bunuri mobile incorporale — care pot alcătui garanţia creditorului, astfel cum 
prevede art. 972 alin. (2) lit. c)], dacă acestea sunt supuse unor formalități de publicitate, 
art. 974 alin. (3) va trebui interpretat în sensul obligativității efectuării și a acestei publi- 
cități mobiliare, fiind suficient că norma de trimitere — art. 954 alin. (3) — le menționează 
în mod expres. 


H M. Tăbârcă, op. cit., vol. 1, p. 438-439. 
3 Cas. |, 23 iunie 1906, Em. Dan, Codul adnotat, p. 954, nr. 1, apud G. Boroi, O. Spineanu-Matei, op. cit., p. 880. 

Dată fiind topografia alin. (3) în contextul art. 974 — între dispoziţia referitoare la cau- 
ţiune și cea privind calea de atac împotriva încheierii de soluționare a cererii de seches- 
tru judiciar —, se poate concluziona în sensul că instanţa, în dispozitivul încheierii pe care 
o va pronunţa (pentru ipoteza admiterii cererii), va fi ţinută să dispună înscrierea măsurii 
în cartea funciară”. 

Or, executarea măsurii se realizează prin intermediul executorului judecătoresc, ast- 
fel că, în completare, dispoziţiile din procedura executării silite sunt pe deplin aplicabile; 
prin urmare, chiar în absenţa unei dispoziţii a instanţei în acest sens, atare obligaţie intră 
în atribuţiile executorului judecătoresc la momentul executării măsurii, întrucât art. 741 
NCPC stabilește în mod expres obligaţia executorului de a solicita efectuarea formalităţi- 
lor de publicitate a bunurilor sechestrate, după cum în mod similar dispune şi art. 740 cu 
privire la sechestrul bunurilor afectate anterior unor garanţii reale. 


6. Cale de atac. Cererea de sechestru judiciar are caracter contencios ṣi se solutio- 
nează prin încheiere, care poate fi atacată numai cu apel. 

Încheierea prin care se încuviințează cererea de sechestru asigurător este executo- 
rie de drept, astfel cum prevede art. 448 alin. (1) pct. 7 NCPC, în absenţa unei dispoziţii 
exprese în secţiunea dedicată acestei proceduri speciale. 

În consecinţă, decizia instanţei de apel nu este supusă recursului, sens în care dis- 
pune în mod expres art. 483 alin. (2) teza finală. 

Totodată, împotriva încheierii va putea fi formulată contestaţie în anulare sau revizu- 
ire, dacă sunt îndeplinite condiţiile specifice de admisibilitate a acestor căi de atac. 

Norma este incidentă atât în cazul în care măsura se dispune pe cale principală, cât și 
atunci când se soluţionează o cerere incidentală sau accesorie. 

Dacă cererea se soluţionează în primă instanţă de curtea de apel, calea de atac va fi 
recursul (ce va fi soluţionat de Înalta Curte de Casaţie și Justiţie), astfel cum prevede în 
mod derogatoriu art. 958 NCPC, normă la care art. 974 alin. (3) face trimitere. 

Termenul de apel (ori, după caz, de recurs) este de 5 zile de la pronunțare, astfel că 
norma analizată conţine o derogare de la regulile de drept comun în materie de apel 
[30 de zile de la comunicare, potrivit art. 468 alin. (1) sau art. 485 alin. (1) cu referire la 
recurs], atât în privinţa duratei lui, cât și a momentului de la care acesta începe să curgă; 
regula curgerii termenului de la pronunţarea hotărârii a fost confirmată sub aspectul 
constituționalității sale, chiar dacă instanţa constituţională a analizat dispoziţiile identice 
din codul anterior referitoare la recursul în materia perimării, rațiunile fiind aceleași în 
ce privește soluția adoptatăl?. 

Apreciem însă că declanșarea termenului de apel (sau de recurs) de la pronunțare 
este condiţionată de legalitatea procedurii de citare a părților pentru data când s-a solu- 
ţionat cererea de sechestru judiciar, pentru că, în cazul unei greșite aplicări a dispoziţi- 
ilor art. 229 NCPC referitoare la termenul în cunoștință sau a altor neregularități privind 
citarea, instanţa de judecată nu se afla în situaţia de a se pronunţa, ci avea obligația de a 
dispune amânarea judecății în condiţiile art. 153 NCPC, sub pedeapsa nulităţii, întrucât o 
procedură viciată echivalează cu neîndeplinirea ei; or, raţiunea citării este aceea ca păr- 
ţilor să le fie respectat dreptul la apărare și ele să aibă posibilitatea prezentării la terme- 
nul de judecată și participării la dezbateri și, deci, și la pronunţarea hotărârii în ședință 
publică, date fiind prevederile art. 402 NCPC; altfel spus, în cazul în care un termen pen- 


W Pentru detalii, a se vedea și comentariile de la art. 954. 
2) Ç.C., Dec. nr. 311/2002, Dec. nr. 124/2006. 

tru exercitarea căii de atac curge de la pronunțare, „procedura de citare îndeplinește și 
funcția procedurală a comunicării”, iar neregularitatea citării antrenează numai o apa- 
renţă că termenul de declarare a căii de atac a început să curgă. 


7. Dispoziţii speciale pentru soluționarea căilor de atac. Apelul (sau recursul) se 
judecă de urgenţă și cu precădere, chiar dacă dispoziţiile art. 974 alin. (4) fac trimitere 
la doar la art. 953 alin. (4), iar nu și la art. 953 alin. (3) NCPC, soluţia fiind una implicită, 
întrucât nu numai la prima instanţă, ci și în apel (sau recurs, după caz) se aplică normele 
de la art. 998 alin. (4) din materia ordonanţei președinţiale, astfel cum art. 953 alin. (4) 
dispune în mod expres. 

În apel sau recurs, după caz, se dispune citarea în termen scurt a părţilor, dispoziţiile 
art. 159 teza a Il-a NCPC fiind pe deplin aplicabile. Trebuie precizat că, pe de o parte, 
recursul soluţionat de Înalta Curte este guvernat de norme speciale, cu referire la 
art. 493 NCPC privind procedura de filtrare a recursurilor, iar, pe de altă parte, dacă 
recursul a fost admis în principiu, soluţiile posibil a fi pronunţate de Înalta Curte ca 
instanță de recurs (art. 497) sunt numai de casare, astfel încât măsura sechestrului 
judiciar nu va putea fi niciodată încuviinţată de Înalta Curte de Casaţie și Justiţie în cazul 
unui recurs promovat în condiţiile art. 974 alin. (4) raportat la 958 NCPC. 

De asemenea, date fiind prevederile art. 998 alin. (4) din materia ordonanţei preșe- 
dinţiale, atât prima instanţă, cât și instanța învestită cu soluționarea căii de atac nu vor 
putea dispune amânarea pronunțării decât 24 de ore, iar motivarea hotărârii se va rea- 
liza în 48 de ore de la pronunțare. 

Cererea de sechestru judiciar nu ar putea fi formulată pentru prima dată în apel, 
întrucât s-ar încălca dispoziţiile art. 478 alin. (3) NCPC. Astfel, dacă soluţionarea cererii 
de chemare în judecată se află în etapa apelului, cererea de sechestru judiciar va fi for- 
mulată pe cale principală la prima instanţăl?. 

8. Autoritatea de lucru judecat. Dacă cererea de sechestru judiciar este respinsă, 


soluția nu are autoritate de lucru judecat, astfel încât cel interesat va putea formula o 
nouă cerere, dacă se întemeiază pe o situaţie de fapt diferităl?l. 


Art. 975. Administratorul-sechestru. (1) Paza bunului sechestrat va fi încre- 
dințată persoanei desemnate de părți de comun acord, iar în caz de neînțelegere, 
unei persoane desemnate de instanţă, care va putea fi chiar deţinătorul bunului. 
În acest scop, executorul judecătoresc, sesizat de partea interesată, se va deplasa 
la locul situării bunului ce urmează a fi pus sub sechestru şi îl va da în primire, pe 
bază de proces-verbal, administratorului-sechestru. Un exemplar al procesului- 
verbal va fi înaintat şi instanţei care a încuviințat măsura. 

(2) Administratorul-sechestru va putea face toate actele de conservare şi 
administrare, va încasa orice venituri şi sume datorate şi va putea plăti datorii cu 
caracter curent, precum şi pe cele constatate prin titlu executoriu. De asemenea, 
cu autorizarea prealabilă a instanței care l-a numit, administratorul-sechestru va 
putea să înstrăineze bunul în cazul în care acesta nu poate fi conservat sau dacă, 
dintr-un alt motiv, măsura înstrăinării este vădit necesară şi, dacă a fost în preala- 


I G. Boroi, D. Rădescu, op. cit., p. 531. 

3 G, Boroi, O. Spineanu-Matei, op. cit., p. 880. 

B) Trib. Suprem, s. civ., dec. nr. 703/1975, în Repertoriu Il, p. 372-373, nr. 120, apud G. Boroi, O. Spineanu- 
Matei, op. cit., p. 880. 

bil autorizat, el va putea sta în judecată în numele părților litigante cu privire la 
bunul pus sub sechestru. 

(3) Dacă administrator-sechestru a fost numită o altă persoană decât deținăto- 
rul, instanţa va fixa, pentru activitatea prestată, o sumă drept remuneratie, stabi- 
lind totodată şi modalitățile de plată. 


COMENTARIU 


1. Desemnare. Textul instituie obligația instantei de a desemna administratorul- 
sechestru căruia îi încredințează paza bunului sechestrat!”. 

Numirea administratorului-sechestru se va realiza prin încheierea de admitere a 
cererii de înfiinţare a măsurii asigurătorii. 

Aplicarea sechestrului judiciar nu echivalează însă cu nefolosirea bunului, ci doar îl va 
împiedica pe deţinător să îl înstrăineze, ceea ce art. 744 NCPC prevede în mod expres”. 

Concluzia este valabilă fără dubiu în ce priveşte sechestrul judiciar încuviinţat în con- 
diţiile art. 972 alin. (1) NCPC (asupra bunurilor litigioase). 

Pe de altă parte, folosirea bunurilor supuse degradării, deteriorării, riscului sustra- 
gerii sau distrugerii, deci a bunurilor sechestrate în condiţiile art. 972 alin. (2) lit. b) și 
c), pare a fi contrară scopului avut în vedere prin reglementarea măsurii asigurătorii a 
sechestrului judiciar, acesta fiind și motivul pentru care art. 745 alin. (2) prevede că, în 
acest caz, executorul va proceda la sigilarea sau la ridicarea lor și, ulterior, la predarea lor 
administratorului-sechestru, potrivit art. 745 alin. (3); or, cel puţin pentru ultima situaţie 
(ce nu poate avea ca obiect decât bunuri mobile), folosirea bunurilor de către deţinător 
nu mai este posibilă decât dacă el însuși este administrator-sechestru și, în plus, utiliza- 
rea lor nu ar spori riscul deteriorării, degradării ori distrugerii; în alte situaţii, legea pre- 
vede în mod expres posibilitatea folosirii bunului — de exemplu, un autovehicul seches- 
trat va putea fi folosit de către debitor până la valorificare, în condiţiile art. 739 alin. (5) 
NCPC. 

Administratorul-sechestru poate fi o persoană agreată de ambele părţi, pe care vor 
trebui să o indice instanţei, întrucât, în acest caz, părţile încheie un sechestru conventio- 
na! (depozit judiciar), în temeiul art. 2138 NCC, instanţa de judecată făcând aplicarea în 
plan procesual a clauzelor acestei convenţii, astfel cum prevede art. 2143 NCC. 

În caz de neînțelegere, administratorul-sechestru va fi o persoană desemnată de 
instanţă, care va putea fi chiar deţinătorul bunului; în acest ultim caz, terțul nu va putea 
fi o persoană interesată în cauză. 


2. Remunerare. Dacă administratorul-sechestru este desemnat prin convenţia părți- 
lor, obligaţiile, drepturile și puterile acestuia sunt determinate prin contractul încheiat 
între ele, sens în care dispune art. 2139 NCC, în caz contrar aplicându-se regulile secțiunii 
Codului civil referitoare la sechestrul convenţional (art. 2138-2143). 

Dacă administratorul-sechestru desemnat de instanţă este un tert, altul decât deţi- 
nătorul bunului, instanţa va fixa pentru activitatea prestată o sumă drept remuneraţie, 
stabilind, totodată, și modalităţile de plată [art. 975 alin. (3)]; stabilirea acestei sume 
este la aprecierea instanţei, care însă va trebui să identifice anumite criterii obiective, 


1 €.$.]., s. civ., dec. nr. 5112/2001, în C.D. 2001, p. 113, idem, p. 883. 

2! Trib. București, s. a IV-a civ., dec. nr. 942/1990, în G. Boroi, O. Spineanu-Matei, op. cit., p. 883. 

BI Trib. Suprem, s. civ., dec. nr. 1206/1971, în C.D. 1971, p. 198; dec. nr. 1602/1972, în R.R.D. nr. 4/1973, 
p. 175, ibidem. 

rezonabile, juste și echilibrate, având în vedere că nu există o reglementare, precum 
cea dintr-o variantă mai veche a codului precedent, a unui plafon maxim pentru această 
remunerație, care era de 10% din venitul net anual al bunului. 

Totodată, instanţa va trebui să ţină seama de serviciile prestate de administratorul 
sechestru, iar faptul că averea pusă sub sechestru nu a fost producătoare de venituri nu 
poate constitui un motiv de neacordare a onorariuluil”. 

Deși legea nu prevede în mod expres, această remunerație va fi pusă în sarcina titu- 
larului cererii de înfiinţare a sechestrului, urmând ca asupra acestor cheltuieli să se tran- 
seze la momentul soluționării fondului raportului juridic litigios, atunci când vor putea 
fi acordate cu titlu de cheltuieli de judecată, la cerere, părţii care a câștigat procesul, în 
condițiile art. 451 și urm. NCPC, dacă aceasta le-a suportat în cursul procesului. 

Sechestrul judiciar ar putea fi și cu titlu gratuit, fie pentru că părţile convin astfel 
(în cazul sechestrului convenţional ale cărui clauze le va aplica instanţa de judecată), 
fie atunci când instanţa desemnează ca administrator-sechestru pe deţinătorul bunului. 


3. Executarea măsurii. Și pentru ipoteza sechestrului judiciar sunt incidente dispozi- 
tiile generale din materia executării, anume art. 668 pct. 2 NCPC, astfel că pentru execu- 
tarea măsurii nu mai este necesară vreo autorizare sau încuviințare în acest sens, fiind 
exceptată comunicarea încheierii executorii şi a somaţiei, ca și în cazul sechestrului asi- 
gurător [unde legiuitorul a prevăzut în mod expres neefectuarea acestor formalități la 
art. 954 alin. (1) și (2) tezele finale]. 

Măsura nu se execută din oficiu, ci la sesizarea celui interesat, prin intermediul exe- 
cutorului judecătoresc, care se va deplasa la locul situării bunului ce urmează a fi pus 
sub sechestru și îl va da în primire administratorului-sechestru, pe bază de proces-verbal 
încheiat în condiţiile art. 743 NCPC, un exemplar al acestuia urmând a fi înaintat și instan- 
tei care a încuviințat măsura. 

Deși legea nu prevede cine are obligaţia înaintării câtre instanţa care a încuviinţat 
măsura a procesului-verbal de executare a sechestrului judiciar, considerăm că această 
obligație revine executorului judecătoresc, pentru că, dacă legiuitorul ar fi lăsat-o doar 
pe seama părților, ar fi folosit termenul de depunere a procesului-verbal; pe de altă 
parte, executorul judecătoresc se poate afla în situaţia în care încheie procesul-verbal de 
sechestru în lipsa părților (debitor, tert deţinător, administrator-sechestru), caz în care 
are obligaţia comunicării către acestea [art. 743 alin. (3)]. 


4. Atribuţiile administratorului-sechestru 

4.1. Acte de conservare și de administrare. În cazul sechestrului convenţional, 
art. 2140 NCC stabileşte că administratorul-sechestru este ținut să păzească și să con- 
serve obiectul sechestrului cu diligenta unui depozitar. 

Dacă administratorul-sechestru este desemnat de instanţă, atribuţiile implicite ale 
acestuia se circumscriu actelor de conservare și de administrare, de încasare a oricăror 
venituri şi sume datorate, de plată a unor datorii cu caracter curent, precum și cele con- 
statate prin titlu executoriu. 

4.2. Înstrăinarea bunului. Doar cu încuviințarea prealabilă a instanţei judecătorești, 
administratorul-sechestru va putea să înstrăineze bunul. 

Instanţa va acorda o atare autorizare la cererea administratorului-sechestru (mandat 
judiciar special, pentru efectuarea actului de dispoziţie prin care se intenţionează înstră- 


1 Cas. II, dec. nr. 965/1935, Codul 1944, p. 249, nr. 7, în VM. Ciobanu, Tratat, vol. Il, p. 65. 

inarea bunului) numai dacă acesta dovedește că bunul nu poate fi conservat sau arată 
motivele pentru care consideră că se impune înstrăinarea bunului (necesitatea măsurii). 

4.3. Reprezentarea judiciară a pärtilor. Administratorul-sechestru va putea sta în 
judecată în numele părților litigante cu privire la bunul pus sub sechestru, numai dacă a 
fost în prealabil autorizat. 

Prin urmare, este vorba despre o reprezentare judiciară pentru exercitarea drep- 
turilor procesuale ale părţilor, care poate fi acordată de instanță odată cu încuviinţa- 
rea sechestrului judiciar și numirea administratorului-sechestru, după cum nimic nu se 
opune ca administratorul-sechestru să o solicite instanţei ulterior, la momentul ivirii unei 
astfel de nevoi. 

În exercitarea acestui mandat judiciar, dacă administratorul-sechestru formulează o 
cerere de chemare în judecată sau reprezintă părţile din procesul care a ocazionat insti- 
tuirea sechestrului judiciar care sunt chemate în judecată într-un litigiu declanşat de o 
terță persoană, va trebui să anexeze o copie legalizată a hotărârii prin care a fost desem- 
nat în această calitate, conform art. 151 alin. (1) NCPC; procura specială sau mandatul 
special pentru exerciţiul dreptului de chemare în judecată ce era reglementată de dispo- 
zițiile art. 68 alin. (1) CPC 1865 în concepţia noului cod nu mai este distinctă de dreptul 
de reprezentare în instanţă, mandatul fiind presupus a fi dat pentru toate actele proce- 
suale îndeplinite în faţa aceleiași instanțe, potrivit art. 87 alin. (1) NCPC, restrângerea 
acestuia la anumite acte trebuind a fi expresă. 

De asemenea, administratorul-sechestru urmează a se supune regulilor prevăzute de 
art. 83 alin. (3) NCPC, care prevăd că, pentru redactarea cererii și a motivelor de recurs, 
precum și în exercitarea şi susținerea recursului, reprezentarea se va realiza numai de 
către un avocat, sub sancţiunea nulităţii, întrucât art. 80 alin. (5) prevede în mod expres 
că nu se derogă de la această regulă; rigoarea nu este însă aplicabilă în faţa instanţelor 
de fond, astfel încât administratorul-sechestru va putea să reprezinte personal părţile, 
fără a fi nevoie să fie asistat de un avocat. 

5. Încetarea sechestrului judiciar şi liberarea administratorului-sechestru numit 
de instanţă. Nici noul cod nu prevede modalitatea de încetare a sechestrului judiciar 
și a efectelor pe care le antrenează (administratorul-sechestru numit de instanţă), 
însă, pentru determinarea lor, trebuie avute în vedere împrejurările care au generat 
instituirea acestei măsuri asigurătorii și scopul ei; totodată, unde Codul de procedură 
civilă nu dispune, sunt aplicabile dispoziţiile dreptului comun, sens în care prevede 
art. 2143 NCC — „Sechestrul poate fi dispus de instanţa de judecată, cu aplicarea preve- 
derilor Codului de procedură civilă și, după caz, a dispoziţiilor prezentei secțiuni” (sec- 
țiune referitoare la sechestrul convențional). 

5.1. Rămânerea definitivă a hotărârii asupra fondului. În acest condiţii, concluzia 
este aceea că măsura asigurătorie încetează la data rămânerii definitive a hotărârii asu- 
pra fondului, moment la care va opera și liberarea administratorului-sechestru, potrivit 
art. 2141 NCC. 

Drept urmare, bunul conservat va fi predat părţii care a câștigat procesul, împreună 
cu fructele acestuia și veniturile încasate, iar dacă administratorul-sechestru (ca deţină- 
tor al bunului) a fost parte în proces și a câștigat disputa, va păstra bunul, fructele și veni- 
turile încasate în exercitarea împuternicirii sale. 

Această predare și, respectiv păstrare a bunului, fructelor și veniturilor încasate 
corespunde fie unei executări benevole de câtre pârât a titlului executoriu (iar nu de 
către administratorul-sechestru, atunci când nu este deţinătorul bunului și, deci, pâră- 


CARMEN NEGRILĂ 529 


http:/ /bibliotecahamangiu.re 29—Nov—2013 


Art. 976 CARTEA VI. PROCEDURI SPECIALE 


tul cauzei ori debitorul, în etapa execuţională), fie va constitui efectul executării silite 
directe, în natură, după emiterea titlului executoriu în favoarea părţii câștigătoare și ini- 
ţierea procedurii executării silite, în condiţiile art. 663 și urm. NCPC. 

Încetând măsura sechestrului judiciar, încetează și toate celelalte atribuţii ale admi- 
nistratorului-sechestru. Atunci când calitatea de administrator-sechestru a fost atribuită 
unui tert, iar nu deţinătorului bunului [situaţie în care acesta este remunerat, potrivit 
art. 975 alin. (3)], administratorul-sechestru are dreptul la restituirea tuturor cheltuie- 
lilor făcute pentru conservarea și administrarea bunului sechestrat, precum și la plata 
despăgubirilor pentru pierderile suferite în legătură cu acesta, astfel cum prevede 
art. 2142 alin. (2) NCC; același drept este recunoscut și în cazul sechestrului cu titlu gra- 
tuit (ceea ce se poate verifica în ipoteza unui sechestru convenţional și atunci când, în 
cadrul sechestrului judiciar, deținătorul bunului este cel care a fost desemnat în calitate 
de sechestru). 


5.2. Demisia administratorului-sechestru sau înlocuirea sa. Funcţia administrato- 
rului-sechestru mai poate lua sfârșit și în cursul procesului, prin demisia sau înlocuirea 
sa; cererea de înlocuire se soluţionează pe baza aceloraşi reguli de procedură prevăzute 
pentru desemnarea administratorului-sechestrult!. 

Pentru sechestrul convențional, se aplică cele stabilite prin acordul părţilor. În absenţa 
unor clauze inserate în contract cu privire la aceste aspect, art. 2141 alin. (1) NCC pre- 
vede că administratorul sechestru trebuie să predea bunul celui desemnat de instanţa 
judecătorească sau, după caz, celui indicat prin acordul tuturor părților care l-au numit; 
alin. (2) al aceluiași articol dispune că, până la finalizarea contestaţiei sau până la înceta- 
rea stării de incertitudine juridică, administratorul-sechestru nu va putea fi liberat decât 
prin acordul tuturor părţilor care l-au numit sau, pentru motive temeinice, prin hotărâre 
judecătorească. 

În doctrină s-a subliniat că sechestrul judiciar nu poate înceta la cererea pârâtului 
care ar oferi în acest scop o cauţiune, pentru că art. 974 alin. (2) prevede pentru instanță 
numai posibilitatea obligării reclamantului la plata unei cauţiunil?. 

În plus, în materia sechestrului judiciar nu se reglementează o eventuală procedură 
a ridicării acestuia, precum în art. 956 alin. (1) în materia sechestrului asigurător, dacă 
debitorul dă o garanţie îndestulătoare, cele două măsuri asigurătorii fiind reglementate 
în capitole distincte, astfel că dispoziţiile generale din Capitolul | nu constituie dreptul 
comun și pentru sechestrul judiciar, obiect al reglementării în Capitolul III. 

Pe de altă parte, când legiuitorul a intenţionat completarea dispoziţiilor speciale adop- 
tate pentru unele dintre măsurile asigurătorii cu prevederile din materia sechestrului 
asigurător, a dispus în mod expres, astfel cum se întâmplă în art. 959, pentru cazul 
sechestrului asigurător al navelor civile, ori în art. 970, pentru situaţia popririi asigurătorii. 


Art. 976. Administratorul provizoriu. In cazuri urgente, instanța va putea 
numi, prin încheiere definitivă dată fără citarea părților, un administrator provi- 
zoriu până la soluționarea cererii de sechestru judiciar. 


H Cas. II, dec. nr. 1055/1936, Codul 1944, p. 250, nr. 9, ibidem. 
3 M. Tăbârcă, Gh. Buta, op. cit., 2007, p. 1460. 

COMENTARIU 


1. Cazuri urgente. Dovada. În cazuri urgente, până la soluţionarea cererii de seches- 
tru judiciar în condiţiile art. 974 NCPC, instanţa va putea numi un administrator provizo- 
riu, prin încheiere definitivă, dată fără citarea părților. 

Pentru admiterea cererii de desemnare a unui administrator provizoriu, cel intere- 
sat în formularea cererii de sechestru va trebui să dovedească urgenţa unei asemenea 
măsuri. 

2. Instanța competentă. Cererea este în competenţa instanţei căreia îi revine spre 
soluționare cererea de sechestru judiciar, potrivit regulilor prevăzute de art. 973 NCPC, 
ea putând fi formulată odată cu cererea de sechestru judiciar sau ulterior, după înre- 
gistrarea cererii, ca o cerere accesorie sau incidentală în cadrul dosarului de sechestru, 
indiferent dacă măsura asigurătorie a fost formulată pe cale principală sau, la rândul său, 
sechestrul judiciar a fost solicitat printr-o cerere accesorie sau incidentală în acţiunea 
formulată cu privire la fondul cauzei. 

Totodată, va trebui soluţionată de același complet desemnat aleatoriu pentru soluți- 
onarea cererii de sechestru. 


3. Procedura de soluţionare. La numirea administratorului provizoriu instanța va 
face aplicarea regulilor edictate pentru numirea administratorului-sechestru. 

Drept urmare, având în vedere că cererea se soluţionează fără citarea părților, recla- 
mantul va trebui să atașeze cererii de numire a administratorului provizoriu și înscrisul 
constatator al convenției de sechestru, pentru că numai în acest fel instanța va putea 
numi provizoriu administratorul convenit de părți sau, în caz contrar, va proceda la numi- 
rea acestuia în persoana deţinătorului ori unui tert care nu este interesat în cauză. 

Încheierea este executorie, fiind definitivă încă de la pronunţarea ei, astfel încât va 
putea fi sesizat executorul judecătoresc de îndată pentru îndeplinirea formelor de exe- 
cutare a măsurii, potrivit art. 975 teza a ll-a NCPC. 

Măsura dispusă în acest context nu are autoritate de lucru judecat cu privire la solu- 
ţionarea cererii de înfiinţare a sechestrului judiciar conform procedurii prevăzute de 
art. 974, ceea ce presupune că instanța nu va fi ținută de admiterea cererii de sechestru 
judiciar dacă o va găsi neintemeiată în contextul art. 972 alin. (2) ori constată că nu sunt 
îndeplinite cerințele legale prevăzute de art. 972 alin. (1). În același timp, nu este obliga- 
toriu ca, în cazul admiterii cererii de sechestru judiciar, să desemneze în calitate de admi- 
nistrator-sechestru aceeași persoană cu cea a administratorului provizoriu. 


Capitolul IV. Măsuri provizorii în materia 
drepturilor de proprietate intelectuală 


Art. 977. Domeniu de aplicare. (1) Dispoziţiile prezentului capitol regle- 
mentează măsurile provizorii necesare pentru apărarea drepturilor de proprie- 
tate intelectuală, indiferent de conținutul lor, patrimonial sau nepatrimonial, şi 
indiferent de izvorul acestora. 

(2) Măsurile provizorii necesare pentru protecția altor drepturi nepatrimoni- 
ale sunt prevăzute la art. 255 din Codul civil. 

COMENTARIU 


Noul cod reglementează o procedură unică pentru adoptarea măsurilor provizorii 
necesare pentru apărarea tuturor drepturilor de proprietate intelectuală, indiferent de 
izvorul acestora. Așadar, sunt vizate atât drepturile de proprietate intelectuală stricto 
sensu — dreptul de autor şi drepturile conexe —, cât și cele de proprietate industrială, 
respectiv drepturile asupra mărcilor și indicațiilor geografice, drepturile asupra unei 
invenţii, drepturile asupra desenelor și modelelor, drepturile asupra topografiilor produ- 
selor semiconductoare, cât și asupra noilor soiuri de plante. 

Procedura legal reglementată este aplicabilă indiferent de obiectul protecţiei, respec- 
tiv prerogativele patrimoniale sau nepatrimoniale (drepturile morale) ale drepturilor 
de proprietate intelectuală în sens larg. În acest fel, art. 977 derogă de la dispoziţiile 
art. 255 NCC, care rămâne aplicabil în privinţa măsurilor provizorii necesare pentru pro- 
tecţia altor drepturi nepatrimoniale decât cele de proprietate intelectuală, astfel cum 
prevede expres art. 977 alin. (2) NCPC. 

Legislaţia specială a fost corelată cu noul Cod de procedură civilă, dispoziţiile rele- 
vante din diferitele acte normative în materie făcând trimitere la art. 977 și art. 978 
și aplicându-se cu începere de la data intrării în vigoare a noului cod (de exemplu, 
art. 91 din Legea nr. 84/1998 privind mărcile și indicaţiile geografice, art. 64 din Legea 
nr. 64/1991 privind brevetele de invenţie, art. 139 din Legea nr. 8/1996 privind dreptul 
de autor și drepturile conexe, art. 6 din O.U.G. nr. 100/2005 privind asigurarea respectă- 
rii drepturilor de proprietate industrială). 


Art. 978. Măsuri provizorii. (1) Dacă titularul dreptului de proprietate inte- 
lectuală sau orice altă persoană care exercită dreptul de proprietate intelectuală 
cu consimțământul titularului face dovada credibilă că drepturile sale de pro- 
prietate intelectuală fac obiectul unei acțiuni ilicite, actuale sau iminente şi că 
această acțiune riscă să îi cauzeze un prejudiciu greu de reparat, poate să ceară 
instanței judecătoreşti luarea unor măsuri provizorii. 

(2) Instanţa judecătorească poate să dispună în special: 

a) interzicerea încălcării sau încetarea ei provizorie; 

b) luarea măsurilor necesare pentru a asigura conservarea probelor. 

(3) În cazul prejudiciilor aduse prin mijloacele presei scrise sau audiovizuale, 
instanța judecătorească nu poate să dispună încetarea cu titlu provizoriu a acțiu- 
nii prejudiciabile decât dacă prejudiciile cauzate reclamantului sunt grave, dacă 
acțiunea nu este în mod evident justificată, potrivit art. 75 din Codul civil, şi dacă 
măsura luată de instanţă nu apare ca fiind disproporționată în raport cu prejudi- 
ciile cauzate. Dispoziţiile art. 253 alin. (2) din Codul civil rămân aplicabile. 

(4) Instanţa soluţionează cererea potrivit dispozițiilor privitoare la ordonanța 
preşedinţială, care se aplică în mod corespunzător. In cazul în care cererea este 
formulată înainte de introducerea acțiunii de fond, prin hotărârea prin care s-a 
dispus măsura provizorie se va fixa şi termenul în care acțiunea de fond trebuie 
să fie introdusă, sub sancţiunea încetării de drept a acelei măsuri. Dispoziţiile 
alin. (6) sunt aplicabile. 

(5) Dacă măsurile luate sunt de natură să producă un prejudiciu părții adverse, 
instanța îl poate obliga pe reclamant să dea o cauțiune în cuantumul fixat de 
aceasta, sub sancţiunea încetării de drept a măsurii dispuse. 

(6) Măsurile luate potrivit dispoziţiilor alin. (1)-(4) anterior introducerii acți- 
unii în justiție pentru apărarea dreptului încălcat încetează de drept dacă recla- 
mantul nu a sesizat instanța în termenul fixat de aceasta, dar nu mai târziu de 30 
de zile de la luarea acestora. 

(7) Reclamantul este ținut să repare, la cererea părții interesate, prejudiciul cauzat 
prin măsurile provizorii luate, dacă acțiunea de fond este respinsă ca neîntemeiată. 
Cu toate acestea, dacă reclamantul nu a fost în culpă ori a avut o culpă uşoară, 
instanța, în raport cu circumstanţele concrete, poate fie să refuze obligarea sa la 
despăgubirile cerute de partea adversă, fie să dispună reducerea acestora. 

(8) Dacă partea adversă nu solicită daune-interese, instanţa va dispune eliberarea 
cauțiunii, la cererea reclamantului, prin hotărâre dată cu citarea părților. Cererea 
se judecă potrivit dispozițiilor privitoare la ordonanța preşedințială, care se aplică 
în mod corespunzător. În cazul în care pârâtul se opune la eliberarea cauțiunii, 
instanța va fixa un termen în vederea introducerii acţiunii de fond, care nu poate fi 
mai lung de 30 de zile de la data pronunțării hotărârii, sub sancţiunea încetării de 
drept a măsurii de indisponibilizare a sumei depuse cu titlu de cauțiune. 


COMENTARIU 


1. Condiţii de admisibilitate. Pentru formularea cererii având ca obiect luarea unei 
măsuri provizorii, trebuie întrunite condiţiile generale de exercițiu al oricărei acțiuni, dar 
și condiţii speciale. Întrucât cererea se soluţionează potrivit dispoziţiilor privitoare la 
ordonanța președinţială [astfel cum prevede art. 978 alin. (4)], condiţiile speciale refe- 
ritoare la măsurile provizorii în materia drepturilor de proprietate intelectuală sunt, 
în principiu, cele de admisibilitate a ordonantei președinţiale din art. 996, adaptate la 
caracterul specific al cererii și care trebuie întrunite în mod cumulativ. 

Din conţinutul art. 978 alin. (1) rezultă că aceste condiţii sunt: 

a) Reclamantul să fie titularul dreptului de proprietate intelectuală; de asemenea, 
măsurile pot fi cerute de orice altă persoană care exercită dreptul de proprietate intelec- 
tuală cu consimțământul titularului. 

Fiind vorba despre luarea unei măsuri provizorii, pe calea ordonanţei președinţiale, 
este suficientă aparența dreptului în favoarea reclamantului, pentru stabilirea careia se 
vor face cercetări sumare. Dacă prin aceste verificări nu se poate determina existenţa 
dreptului în patrimoniul reclamantului ori al persoanei cu consimțământul căreia recla- 
mantul exercită dreptul de proprietate intelectuală, cererea va fi respinsă ca inadmisi- 
bilă. Aceeași soluție se va pronunţa și dacă se nu se probează însuşi consimțământul titu- 
larului pentru exerciţiul dreptului de proprietate intelectuală de către reclamant. 

Aparenţa dreptului este însă întrunită în favoarea reclamantului dacă acesta dove- 
dește că este, de exemplu, titularul drepturilor exclusive asupra unei mărci, indiferent de 
gradul de distinctivitate (respectiv dacă este o marcă slab distinctivă). Această cerință de 
admisibilitate este, de asemenea, întrunită, chiar dacă înregistrarea mărcii este afectată 
de un motiv de nulitate absolută ori relativă și chiar dacă există pe rolul unei instanţe 
de judecată o cerere în anularea înregistrării ori pentru decăderea titularului mărcii 
din drepturile asupra acesteia, pentru vreunul dintre motivele prevăzute de art. 46 ori 
art. 47 din Legea nr. 84/1998. 

Dovada aparenței dreptului se face, de regulă, prin înfăţişarea certificatului de înre- 
gistrare emis de autoritățile competente, însă este permisă administrarea de probe — 

dintre cele compatibile cu procedura ordonanţei președinţiale — pentru dovedirea drep- 
tului în cazurile în care protecţia legală este asigurată într-o altă modalitate decât prin 
înregistrare (în cazul marcii notorii, al dreptului de autor etc.). 

b) Dreptul de proprietate intelectuală face obiectul unei acţiuni de încălcare ilicite, 
actuale sau iminente. Cererea având ca obiect luarea unei măsuri provizorii tinde la 
împiedicarea ori înlăturarea unei acţiuni a pârâtului, care poate fi actuală ori doar imi- 
nentă, dar certă ca realizare. 

Probele înfățișate de către reclamant trebuie să fie credibile, de natură a crea convin- 
gerea că pârâtul va acţiona de o manieră prejudiciabilă pentru reclamant. 

Acţiunea trebuie să fie ilicită, ceea ce înseamnă că pârâtul acționează fără vreun 
drept. Însă dacă pârâtul face dovada că este, la rândul său, titularul unui drept de 
proprietate intelectuală ori acţionează cu consimţământul unui titular al unui asemenea 
drept, cererea reclamantului va fi respinsă. Dacă pârâtul a iniţiat doar demersuri pentru 
obținerea protecţiei legale (de exemplu, a depus cerere de înregistrare), până la recu- 
noașterea dreptului, în condițiile legii, nu se poate considera că este licită o acțiune de 
utilizare a obiectului cererii de înregistrare. 

Cererea poate fi formulată împotriva persoanei care a încălcat ori va încălca un drept al 
reclamantului, chiar dacă este doar un intermediar (a se vedea, în acest sens, dispoziţiile 
exprese ale legilor speciale în materie, menţionate în comentariul de la art. 977 NCPC). 

c) Există riscul producerii unui prejudiciu greu de reparat. Nu însăşi producerea unui 
prejudiciu trebuie dovedită, ci doar iminenţa unei pagube pentru reclamant prin acţiu- 
nea pârâtului, care ar fi dificil ori chiar imposibil de reparat. 

Poate fi vorba despre un prejudiciu patrimonial ori nepatrimonial, constând în pier- 
derile materiale sau de altă natură pe care reclamantul le va suporta în urma actelor de 
încălcare (inclusiv pierderea sau diminuarea clientelei, a reputației etc.). 

d) Măsurile să aibă un caracter provizoriu. Această condiţie presupune, pe de o 
parte, ca măsurile, prin natura lor, să nu fie definitive, să nu rezolve litigiu! în fond. Nu 
s-ar putea dispune, astfel, anularea unui act juridic în baza căruia acționează pârâtul și 
nici obligarea pârâtului persoană juridică la schimbarea denumirii ori la radierea societă- 
ţii sale din registrului comerțului. 

Pe de altă parte, măsurile dispuse de instanţă sunt limitate în timp, ca regulă, până la 
soluţionarea fondului raportului juridic dintre părţi, prin hotărâre judecătorească definitivă, 
dacă hotărârea prin care s-a adoptat măsura provizorie nu cuprinde nicio menţiune privind 
durata sa și nu s-au modificat împrejurările de fapt avute în vedere, conform art. 996 alin. 
(2) NCPC. În aplicarea art. 996 alin. (4), cererea de luare a unei măsuri provizorii va putea fi 
formulată chiar atunci când este în curs judecata asupra fondului. 

Așadar, introducerea acțiunii de fond nu reprezintă o condiţie a formulării cererii, 
însă, spre deosebire de dreptul comun, dacă cererea este formulată înainte de introdu- 
cerea acțiunii de fond, formularea acesteia din urmă este obligatorie, în termenul fixat 
prin hotărârea prin care s-a dispus măsura provizorie, dar nu mai târziu de 30 de zile de 
la luarea acestora, în condiţiile prevăzute de art. 978 alin. (4) și (6). 

Sancţiunea neintroducerii acţiunii de fond în acest termen este încetarea de drept a 
măsurilor luate anterior introducerii acţiunii în justiţie pentru apărarea dreptului încălcat. 

e) Neprejudecarea fondului cauzei. Această cerinţă decurge din condiţia anterioară 
privind caracterul vremelnic al măsurii solicitate. 

Întocmai ca în cazul oricărei ordonanţei președinţiale, prin cererea de luare a unei 
măsuri provizorii nu se poate analiza însuși fondul raportului juridic dintre părţi, însă se 

„pipăie” fondul, cercetându-se dacă este justificată adoptarea unei asemenea măsuri 
și dacă demersul reclamantului nu este unul abuziv, de natură a-l împiedica pe pârât în 
exercitarea unui drept propriu ori de a incomoda un concurent pe aceeași piaţă a pro- 
duselor ori serviciilor. 

Dacă pretenţiile reclamantului nu pot fi soluționate doar prin cercetarea sumară pe 
care o realizează instanţa, fiind necesară analiza condiţiilor specifice acțiunii de fond, 
cererea reclamantului va fi respinsă. Evident, modul de cercetare a pretențiilor este dife- 
rit de la caz la caz, în raport de obiectul și finalitatea acestora, dar și de natura sau gravi- 
tatea încălcării. Ipoteza cea mai confortabilă pentru instanţă este aceea în care obiectul 
acțiunii pârâtului este identic ori cvasi-identic obiectului dreptului de proprietate inte- 
lectuală pretins încălcat, în celelalte cazuri pretenţiile reclamantului impunându-se a fi 
cenzurate mai strict. 


2. Ipoteza prejudiciilor aduse prin mijloacele presei scrise sau audiovizuale. O situa- 
tie specială este reglementată de art. 978 alin. (3), în cazul prejudiciilor aduse prin mij- 
loacele presei scrise sau audiovizuale. 

În această situație, instanţa judecătorească poate să dispună încetarea cu titlu pro- 
vizoriu a acțiunii prejudiciabile doar în cazurile de încălcare a unor drepturi nepatrimo- 
niale și dacă sunt întrunite următoarele condiţii, în mod cumulativ: 

a) prejudiciile cauzate reclamantului sunt grave; 

b) acțiunea nu este în mod evident justificată, din perspectiva art. 75 NCC; 

c} măsura luată de instanță nu apare ca fiind disproporționată în raport cu prejudici- 
ile cauzate. 

Chiar și dacă sunt întrunite aceste condiţii, instanța nu poate dispune decât înce- 
tarea încălcării și interzicerea pentru viitor, dacă aceasta durează încă, ori constatarea 
caracterului ilicit al faptei săvârșite, dacă tulburarea pe care a produs-o subzistă, astfel 
cum rezultă din trimiterea expresă la dispoziţiile art. 253 alin. (2) NCC. 


3. Conţinutul măsurilor provizorii. În ceea ce priveşte conţinutul măsurilor provizo- 
rii, acestea vizează, în special, interzicerea încălcării sau încetarea provizorie a acesteia 
ori luarea măsurilor necesare pentru a asigura conservarea probelor. 

Reclamantul poate fi interesat în obţinerea interzicerii actelor de comercializare ori 
legate, în orice mod, de comercializarea produselor/serviciilor prin intermediul cărora 
se produce încălcarea drepturilor sale și, în general, în obţinerea interzicerii sau încetării 
oricărui act de încălcare. 

În materia dreptului de autor, Legea nr. 8/1996 prevede, ca măsuri posibile: ridicarea 
sau predarea către autorităţile competente a mărfurilor cu privire la care există suspi- 
ciuni privind încălcarea unui drept prevăzut de această lege, pentru a împiedica introdu- 
cerea lor în circuitul comercial; ridicarea de obiecte și înscrisuri care constituie dovezi ale 
încălcării drepturilor de autor sau a drepturilor conexe, în original ori în copie, chiar și 
atunci când acestea se află în posesia părţii adverse. 

În legătură cu măsurile de conservare a probelor, O.U.G. nr. 100/2005 privind asigu- 
rarea respectării drepturilor de proprietate industrială cuprinde dispoziţii de principiu, 
enumerând măsuri posibil a fi adoptate de instanţă (sub condiţia ca protecţia informa- 
țiilor confidenţiale să fie asigurată): descrierea detaliată cu sau fără prelevare de eșan- 
tioane, sechestrul mărfurilor litigioase și, după caz, al materialelor și instrumentelor 
utilizate pentru a produce și/sau a distribui aceste mărfuri, precum și documentele în 
legătură cu acestea. 

Măsuri similare sunt prevăzute și de Legea nr. 8/1996 privind dreptul de autor și 
drepturile conexe, care prevede posibilitatea luării de măsuri asigurătorii asupra bunu- 
rilor mobile și imobile ale persoanei presupuse a fi încălcat drepturile recunoscute de 
această lege, inclusiv blocarea conturilor sale bancare și a altor bunuri. 


4. Instanţa competentă. Cauţiunea. În ceea ce privește competenţa de soluţionare 
a cererii de luare a unei măsuri provizorii, în aplicarea art. 997 aceasta revine instanței 
competente a se pronunta în primă instanță asupra fondului dreptului. 

Sunt pe deplin aplicabile prevederile art. 998-1001 NCPC referitoare la procedura de 
soluţionare a cererii, calea de atac, transformarea cererii și autoritatea de lucru judecat. 

Prevederi speciale sunt inserate în acest capitol doar cu privire la plata cautiunii, ce au 
caracter derogator de la dispoziţiile art. 1056-1063 NCPC. Astfel, odată cu luarea măsurii 
provizorii ce a constituit obiectul cererii titularului dreptului de proprietate intelectuală sau 
a persoanei care exercită un asemenea drept cu acceptul titularului, instanţa poate dispune 
obligarea reclamantului la darea unei cauţiuni în cuantumul fixat de instanță, dacă măsura 
luată este de natură să producă un prejudiciu părții adverse. Neplata cauţiunii conduce la 
încetarea de drept a măsurii dispuse. Deși legiuitorul nu prevede expres, pentru ca măsura 
să fie eficientă, este necesară fixarea unui termen de plată, care nu ar trebui să depășească 
termenul stabilit pentru introducerea acțiunii de fond. 


5. Restituirea cauţiunii. Repararea prejudiciului. Cauţiunea poate fi restituită la 
cererea reclamantului, în funcţie de soarta acţiunii de fond promovate de către benefi- 
ciarul măsurii provizorii, soluționată prin hotărâre judecătorească definitivă. 

Evident, dacă acțiunea va fi admisă, nu există niciun motiv pentru a nu se restitui 
cauțiunea, nefiind relevant eventualul prejudiciu suferit de către persoana ce a încălcat 
drepturile reclamantului. 

Dacă acțiunea de fond este respinsă ca neîntemeiată, reclamantul este ţinut să 
repare, la cererea părţii interesate, prejudiciul cauzat prin măsurile provizorii luate, scop 
în care a fost indisponibilizată suma de bani plătită cu titlu de cauțiune. 

Ținând cont de această regulă prevăzută de art. 978 alin. (7), cererea beneficiarului 
măsurii provizorii având ca obiect restituirea cauţiunii se va soluţiona în raport de poziţia 
exprimată de partea adversă, scop în care se vor cita părțile. 

Dacă partea adversă nu solicită daune-interese, instanţa va dispune eliberarea cau- 
ţiunii, aplicându-se dispoziţiile relevante privitoare la ordonanta președinţială. 

Dacă beneficiarul cautiunii se opune la restituirea acesteia, arătând că solicită daune- 
interese pentru prejudiciul cauzat prin luarea măsurii provizorii, cererea de restituire se 
va respinge, iar prin hotărâre, dacă beneficiarul cauţiunii nu a făcut dovada că a formulat 
acţiune de fond în legătură cu prejudiciul pretins, instanţa va fixa un termen în vederea 
introducerii acțiunii de fond, care nu poate fi mai lung de 30 de zile de la data pronun- 
țării hotărârii. 

Neintroducerea acţiunii de fond atrage încetarea de drept a măsurii de indisponibili- 
zare a sumei depuse cu titlu de cauțiune. 

Şi în acest caz sunt incidente prevederile ce reglementează ordonanța președinţială. 

În ceea ce privește prejudiciul pretins de pârât, instanţa care soluţionează acţiunea 
de fond, potrivit dispozițiilor de drept comun ale răspunderii civile delictuale, va putea, 
în raport cu circumstanţele concrete, fie să refuze obligarea sa la despăgubirile cerute 
de partea adversă, fie să dispună reducerea lor, dacă reclamantul nu a fost în culpă ori a 
avut o culpă uşoară. 

Art. 979. Reguli aplicabile. Judecarea oricărei cereri de partaj privind 
bunuri asupra cărora părțile au un drept de proprietate comună se face după 
procedura prevăzută în prezentul titlu, cu excepția cazurilor în care legea pre- 
vede o altă procedură. 


COMENTARIU 


1. Sfera de aplicare a normelor. Noţiune. În Codul de procedură civilă partajul este 
reglementat drept o procedură specială, însă normele acestui titlu vor trebui comple- 
tate, după caz, și cu cele din Codul civil (în special cele de la art. 669-686) sau cu norme 
incidente din eventuale legi speciale. 

Textul art. 979 NCPC reia fosta reglementare din art. 673" CPC 1865, stabilind, practic, 
că procedura partajului judiciar prevăzută în Codul de procedură civilă este aplicabilă ori 
de câte ori se solicită împărţeala/partajarea unui bun proprietate comună, cât timp prin 
dispoziții speciale derogatorii nu se prevede o altă procedură. 

Partajul nu poate privi decât proprietatea comună. În cazul proprietății comune, 
dreptul de proprietate aparține, concomitent, mai multor persoane, care exercită sau 
au posibilitatea să exercite, deopotrivă, atributele acestui drepttl. În funcţie de deter- 
minarea sau nedeterminarea, în favoarea fiecărui titular, a unei cote-părți din dreptul 
de proprietate, se pot deosebi, așa cum rezultă din art. 632 alin. (1) NCC, două forme de 
proprietate comună, anume: 

— proprietate comună pe cote-părţi (coproprietatea); 

— proprietate comună în devălmășie. 

Modul specific de încetare a proprietăţii comune pe cote-părţi obișnuite este însă 
partajul. Partajul (împărțeala) este operaţiunea juridică prin care se pune capăt stării 
de proprietate comună, în sensul că bunul sau bunurile stăpânite în comun se împart, în 
materialitatea lor, între titulari. 

Partajul poate fi făcut prin bună învoială sau prin hotărâre judecătorească. Astfel, 
vorbim de două tipuri de partaj: voluntar și judiciar. În timp ce partajul voluntar este posibil, 
de principiu, în toate cazurile de proprietate comună, deci atât în cazul coproprietăţii 
obișnuite, cât și al coproprietăţii forțate [art. 632 alin. (3), interpretat per a contrario, 
și art. 671 alin. (3) NCC], precum și al devălmășiei [art. 355 alin. (1), art. 358 alin. (1) și 
art. 668 NCC], partaju! judiciar este posibil, de regulă, numai în cazul coproprietăţii obiş- 
nuite și al devălmășiei [art. 355 alin. (1), art. 358 alin. (1) şi art. 668 NCC], fiind inadmisibil 
în cazul coproprietății forțate!” [art. 632 alin. (3) şi art. 671 NCC]. Însă precizăm că partajul 
judiciar este admisibil în cazul părţilor comune din clădirile cu mai multe etaje sau 
apartamente având proprietari diferiți, în momentul când aceste părţi încetează de a mai 


i! G, Boroi, C.A. Anghelescu, B. Nazat, Curs de drept civil. Drepturile reale principale, Ed. Hamangiu, București, 
2013, p. 66. 

2 Coproprietatea forțată este forma de proprietate comună pe cote-părți ce are ca obiect un lucru care, prin 
natura sa, este susceptibil să fie folosit în mod permanent de către două sau mai multe persoane, fără posibi- 
litatea de a fi supus partajului judiciar. 

fi destinate folosinţei comune [art. 671 alin. (2) NCC], ipoteză în care devin aplicabile 
dispoziţiile legale referitoare la coproprietatea obișnuită. 

În literatura de specialitate!!! s-a subliniat că există și situaţii particulare în care par- 
tajul voluntar nu poate avea loc, astfel încât, dacă unul dintre titulari dorește încetarea 
stării de coproprietate obișnuită sau de devălmășie, devine obligatoriu partajul judiciar. 
Astfel, conform art. 674 NCC, „dacă un coproprietar este lipsit de capacitate de exerci- 
ţiu ori are capacitate de exerciţiu restrânsă, partajul va putea fi făcut prin bună învo- 
ială numai cu autorizarea instanței de tutelă, precum și, dacă este cazul, a ocrotitorului 
legal“, ceea ce înseamnă că, în cazul în care nu se obţine autorizaţia cerută de lege, cel 
interesat are la îndemână numai calea partajului judiciar. Tot astfel, având în vedere că, 
potrivit art. 684 alin. (2) NCC, „partajul făcut fără participarea tuturor coproprietarilor 
este lovit de nulitate absolută”, rezultă că, în cazul în care lipsește unul dintre titulari sau 
acesta nu este de acord cu încheierea unei convenţii de partaj, cel care dorește să obţină 
împărţirea bunului sau bunurilor comune trebuie să recurgă la partajul judiciar. Dispoziţii 
asemănătoare celor înscrise în art. 674 și art. 684 alin. (2) NCC se regăsesc și în art. 1144 
alin. (2) NCC, care, referitor la împărţirea bunurilor succesorale, prevede că, „dacă nu 
sunt prezenţi toţi moștenitorii ori dacă printre ei se află minori sau persoane puse sub 
interdicţie judecătorească ori persoane dispărute, atunci se vor pune sigilii pe bunurile 
moștenirii în cel mai scurt termen, iar partajul voluntar se va realiza cu respectarea regu- 
lilor referitoare la protecţia persoanelor lipsite de capacitate de exercițiu sau cu capaci- 
tate de exerciţiu restrânsă ori privitoare la persoanele dispărute”. 

Precizăm că partajul judiciar se realizează după normele prevăzute de art. 979 și urm. 
NCPC, indiferent de forma de proprietate comună, după distincțiilor făcute de art. 632 
NCC. 


2. Felurile partajului. Proprietatea comună poate înceta, cel mai adesea, prin partaj 
(sau împărțeală). Împărţeala poate fi de două feluri: 

a) convențională, realizată prin acordul de voinţă al tuturor copărtașilor sau prin 
buna lor învoială; 

b) judiciară sau judecătorească, atunci când copărtașii nu se înțeleg ori în acele cazuri 
în care însăși legea obligă la o asemenea împărţeală. 

În acest sens sunt și noile prevederi ale art. 670 NCC. 

De principiu, copărtașii pot recurge la un partaj voluntar oricând, cât timp legea nu 
oprește această modalitate de sistare a coproprietăţii. Partajul se poate face prin învoiala 
părţilor, fie că e vorba de un partaj succesoral!?, fie de un partaj al bunurilor comune 
ca efect al desfacerii căsătoriei). De asemenea, s-a decis că partajul voluntar se poate 
face şi în faţa instanţei, iar în toate cazurile se poate cere anularea pentru vicierea con- 
simțământului!“l; dacă a avut loc un partaj voluntar, devine inadmisibil un partaj judi- 
ciar!”!, desigur, în măsura în care privește exact aceleaşi bunuri și aceleași persoane din 
contractul de partaj voluntar. 

În ceea ce priveşte partajul judiciarțîmpărţeala judecătorească), acesta poate inter- 
veni ori de câte ori copărtașii nu se înțeleg cu privire la modul de partajare a bunului/ 
bunurilor comun(e), indiferent că s-au adresat sau nu în prealabil notarului public. În caz 


I G, Boroi, C.A. Anghelescu, B. Nazat, op. cit., p. 86. 

2) Trib. Suprem, $. civ., dec. nr. 1238/1989, în Dreptul nr. 3/1990, p. 68. 
3) Trib. Suprem, s. civ., dec. nr. 419/1989, în R.R.D. nr. 9-12/1989, p. 127. 
i C.S.]., s. civ., dec. nr. 1173/1991, în Dreptul nr. 1/1992, p. 109-110. 

5) C.A. Galaţi, dec. civ. nr. 1052/R/1994, Sinteza 1994, p. 81. 

de neînțelegere, moștenitorii se pot adresa direct instanţei de judecată, fără a fi nece- 
sară procedura prealabilă notarială, care are caracter necontencios, neexistând niciun 
impediment ca unul dintre moștenitori să ceară însăși împarţirea bunurilor pe cale jude- 
cătoreascătil. 

Totodată, partajul judiciar este obligatoriu (deci legea nu permite părților să încheie 
un partaj voluntar) în următoarele situații: 

a) printre proprietarii comuni sunt persoane lipsite de capacitate de exercițiu sau cu 
o capacitate de exerciţiu restrânsă și nu există autorizarea instanţei de tutelă pentru un 
partaj voluntar (a se vedea și art. 674 NCC); 

b) unul dintre soţi cere instanței împărțeala bunurilor comune în timpul căsătoriei, 
pentru motive temeinice; 

c} creditorul personal al unuia dintre soţi cere instanţei împărţeala bunurilor comune 
în timpul căsătoriei, pentru a putea urmări ulterior bunurile care vor fi atribuie în lotul 
debitorului său; 

d) unul dintre proprietarii comuni lipsește. 


3. Instanţa competentă. Din punct de vedere material, competenţa aparţine întot- 
deauna judecătoriei. Deși, de regulă, în stabilirea competenţei materiale funcţionează 
criteriul valoric, noul Cod de procedură civilă exceptează cererile de împărţeală judiciară 
de la aplicarea acestui criteriu, potrivit art. 94 lit. i). 

În ce privește competența teritorială, trebuie distins după cum este vorba de un par- 
taj succesoral, partaj de bunuri comune ori partajul bunurilor dobândite prin coachiziție, 
coposesie etc. În caz de partaj succesoral, competenţa este stabilită în favoarea instanţei 
de la ultimul domiciliu al defunctului (art. 118 NCPC), chiar dacă în masa succesorală s-ar 
afla un bun imobil situat în circumscripția altei instanţe. 

După cum s-a arătat în practică, împrejurarea că în cadrul procesului de partaj se 
pune în discuţie faptul că unul din moștenitori și-a însușit bunuri succesorale nu atrage 
modificarea naturii juridice a litigiului, deoarece, în principal, ceea ce urmează să se 
hotărască este întinderea masei succesorale și drepturile părţilor în succesiune, regu- 
larizarea pretențiilor dintre părți pe baza cotelor atribuite fiind o consecinţă a modului 
de rezolvare a partajului succesoral. Într-o atare situație, nu se poate, deci, considera că 
obiectul litigiului l-ar constitui o acţiune în pretenţii, chiar dacă reclamantul solicită con- 
travaloarea bunurilor ce se pretinde a fi fost însușite și, în consecință, dacă obiectul liti- 
giului îl constituie împărţirea bunurilor succesorale, competenţa aparţine instanţei sta- 
bilite de art. 14 CPC 1865, text reluat actualmente în art. 118 NCPCIUI. 

În ipoteza partajului bunurilor comune ale soților, soluţia trebuie distinsă potrivit căii 
procesuale la care recurge reclamantul. Astfel, atunci când este vorba de un partaj soli- 
citat pe cale principală, în timpul căsătoriei sau ulterior rămânerii definitive a hotărârii 
de divorț, competenţa teritorială este dată de regulile de drept comun: fie va aparţine 
instanţei de la domiciliul părâtului, dacă masa partajabilă cuprinde numai bunuri mobile 
(potrivit art. 107 NCPC), fie instanţei în circumscripția căreia se află imobilul, dacă prin- 
tre bunurile supuse partajului există și un imobil (fiind aplicabil art. 117 NCPC). În situ- 
ația în care partajul se solicită pe cale accesorie (de exemplu, simultan cu divorțul etc.) 
sau incidentală (de pildă, prin cerere reconvenţională), competenţa se stabileşte potrivit 


l Trib. Suprem, col. civ., dec. nr. 884/1958, în C.D. 1958, p. 214, apud G. Boroi, O. Spineanu-Matei, op. cit., 
p. 899. 
2! Trib. Suprem, col. civ., dec. nr. 1393/1968, în R.R.D. nr. 3/1969, p. 171. 

art. 123 NCPC, în favoarea instanţei care soluţionează cererea principală, chiar dacă în 
masa bunurilor de împărţit s-ar afla și un imobil situat în circumscripţia altei instanțe, 
fiind vorba despre un caz de prorogare legală de competenţă. 

În toate celelalte cazuri, competenţa se stabilește potrivit art. 107 sau art. 117 NCPC, 
după cum printre bunurile supuse împărţelii există sau nu și bunuri imobilel!. 


4. Imprescriptibilitatea acţiunii de partaj. Articolul 669 NCC statuează expres impre- 
scriptibilitatea acțiunii de partaj. 

Precizăm că, deși art. 669 NCC dispune că „incetarea coproprietăţii prin partaj poate 
fi cerută oricând, afară de cazul în care partajul a fost suspendat prin lege, act juridic sau 
hotărâre judecătorească”, excepţiile la care trimite norma nu privesc imprescriptibilita- 
tea, ci momentul la care se desfășoară procesul de partaj, ca opus al adverbului de timp 
„oricând”. Cu toate acestea, unele cereri accesorii formulate în cadrul procesului de par- 
taj (de pildă, raportul donațiilor, reducțiunea liberalităţilor excesive, lichidarea cheltuieli- 
lor de înmormântare a defunctului între moștenitori etc.) sunt supuse prescripţiei extinc- 
tive, imprescriptibilitatea cererii principale de partaj neextinzându-se și asupra acestora. 

Din alt punct de vedere, subliniem că acţiunea de partaj, deși nu este supusă prescrip- 
tiei extinctive, poate fi paralizată prin invocarea dobândirii dreptului de proprietate exclu- 
sivă prin uzucapiune, prevederile art. 675 NCC dispunând că „partajul poate fi cerut chiar 
atunci când unul dintre coproprietari a folosit exclusiv bunul, afară de cazul când acesta l-a 
uzucapat, în condiţiile legii”. 


5. Suspendarea partajului. În ipoteza partajului judiciar, art. 673 NCC prevede că 
instanța sesizată cu cererea de partaj poate „suspenda pronunțarea partajului”, pentru 
cel mult un an, pentru a nu se aduce prejudicii grave intereselor celorlalți coproprietari. 
Dacă pericolul acestor prejudicii este înlăturat înainte de împlinirea termenului, instanţa, 
la cererea părții interesate, va reveni asupra măsurii. 

Trebuie observat că terminologia folosită de acest text de lege este improprie și ina- 
decvată, deoarece Codul de procedură civilă nu reglementează o instituţie a „suspendă- 
rii pronunțării”, iar dacă s-ar fi dorit introducerea unei instituții procesuale noi, ar fi tre- 
buit să se ofere și o reglementare corespunzătoare. Însă, având în vedere existenţa unei 
astfel de reglementări, suntem datori să o explicăm, reţinând că, din punct de vedere 
al dreptului procesual civil, poate fi vorba fie de suspendarea judecății, fie de amâna- 
rea pronunțării hotărârii. Însă, cum amânarea pronunțării nu ar fi o măsură adecvată 
situației avute în vedere de legiuitor (neexistând nicio justificare ca părțile să pună con- 
cluzii pe fond, iar instanţa să declare dezbaterile închise, urmând a pronunţa hotărâ- 
rea la un interval mare de timp, fără a mai asculta părţile), s-a arătat că prin dispoziţiile 
art. 673 NCC nu se reglementează altceva decât un caz particular de suspendare faculta- 
tivă (judecătorească) a judecății în materia partajului judiciar!" 

Mai precizăm că asupra măsurii suspendării partajului se pot înţelege toți titularii 
(copărtașii), dar numai cu respectarea (cumulativă, în cazul imobilelor) a următoarelor 
condiţii (stabilite potrivit art. 672 NCC): 

— convențiile privind suspendarea partajului să nu fie încheiate pentru o perioadă 
mai mare de 5 ani; 

— în cazul partajării imobilelor, convențiile privind suspendarea trebuie încheiate în 
formă autentică și sunt supuse formalităţilor de publicitate prevăzute de lege. 


19 A se vedea și V.M. Ciobanu, G. Boroi, T.C. Briciu, op. cit., 2011, p. 452-453. 
3 În același sens, a se vedea și G. Boroi, C.A. Anghelescu, B. Nazat, op. cit., p. 87. 
13) ibidem. 

Art. 980. Cuprinsul cererii. Reclamantul este obligat să arate în cerere, pe 
lângă mențiunile prevăzute la art. 194, persoanele între care urmează a avea loc 
partajul, titlul pe baza căruia acesta este cerut, toate bunurile supuse partajului, 
valoarea lor, locul unde acestea se află, precum şi persoana care le deține sau le 
administrează. 


COMENTARIU 


1. Procedura prealabilă. În materie de partaj judiciar succesoral, mai înainte de sesi- 
zarea instanţei judecătorești, reclamantul trebuie să îndeplinească o procedură prea- 
labilă obligatorie, a cărei neîndeplinire va atrage respingerea cererii de partaj ca inad- 
misibilă. Astfel, la data sesizării instanţei, reclamantul trebuie să atașeze cererii sale de 
chemare în judecată o încheiere emisă de notarul public cu privire la verificarea eviden- 
telor succesorale!!! prevăzute de Codul civil, potrivit dispoziţiilor imperative ale art. 193 
alin. (3) NCPC. 

Mijlocul procesual de invocare a neregularităţii îl constituie excepția de inadmisibili- 
tate (excepţie de fond, absolută, peremptorie), norma legală prevăzând expres că „neîn- 
deplinirea procedurii prealabile va fi invocată de către instanţă, din oficiu, sau de către 
pârât”. 

Precizăm însă faptul că această cerinţă a îndeplinirii unei proceduri prealabile se va 
aplica numai în materie de partaj judiciar succesorali, iar nu și în restul cererilor de partaj, 
care nu au ca obiect moștenirea. 


2. Elementele cererii de partaj. Sancţiuni. Cererea de partaj va cuprinde, pe lângă 
elementele oricărei cereri de chemare în judecată prevăzute de art. 194 NCPC, următoa- 
rele mențiuni: 

a) indicarea persoanelor între care urmează a avea loc împărţeala; 

b) titlul în baza căruia se solicită împărţeala, adică cel în baza căruia a luat naștere 
starea de coproprietate: contract, succesiune, uzucapiune, dobândirea de bunuri în tim- 
pul căsătoriei; 

c} bunurile supuse împărțelii; 

d) valoarea lor; 

e) locul unde se află bunurile; 

f) persoanele care deţin sau administrează bunurile supuse împărţelii. 

Împărtășim și noi opinia exprimată în literatura de specialitate, potrivit căreia sin- 
tagma utilizată, conform căreia „reclamantul este obligat” și care ar duce la concluzia 
că textul instituie în sarcina reclamantului o obligaţie imperativă, a cărei nerespectare 
atrage sancţiunea nulităţii cererii, nu trebuie interpretată într-o manieră excesiv de for- 
malistă, ci este necesară determinarea elementelor care au rol esențial și a căror lipsă 
poate atrage sancţiunea nulităţii cereriil?), însă cu nuanţările făcute în comentariile urmă- 
toare. Tot astfel, s-a opinat că lipsa din cuprinsul cererii a valorii masei de împărțit nu 
atrage nulitatea cererii, deoarece valoarea se poate stabili pe parcursul judecării cauzei, 
prin efectuarea unei expertize tehnice de evaluare”, 


1 Precizăm că, în vederea realizării facile a acestei cerinţe, s-au armonizat dispoziţiile din mai multe acte nor- 
mative, cum ar fi art. 44 alin. (2) din Ordinul ministrului justiției nr. 710/C/1995 referitor la Registrul de evidenţă 
a procedurilor succesorale, ca și art. 106, care a fost introdus prin Ordinul ministrului justiţiei nr. 2923/C/2010. 
2 M. Tăbârcă, op. cit., vol. II, 2005, p. 269-270; M. Tăbârcă, Gh. Buta, op. cit., 2007, p. 1488-1489, apud 
G.C. Frențiu, D.L. Băldean, op. cit., p. 1476. 

BI G.C. Frențiu, D.L. Bäldean, op. cit., p. 1476. 

Cu toate acestea, apreciem ca fiind esențiale pentru cererea de partaj menţiunile pri- 
vind persoanele între care are loc partajul, masa bunurilor de împărțit, titlul sau titlurile 
în baza căruia/cărora se realizează împărţeala. 

În doctrină s-a arătat că lipsa acestor elemente ar atrage nulitatea cererii de partaj!. 
Credem că soluţia propusă este excesivă, în condiţiile în care art. 196 alin. (1) NCPC sanc- 
ţionează cu nulitatea expresă numai lipsa din cuprinsul cererii de chemare în judecată a 
numelui și prenumelui sau, după caz, a denumirii oricăreia dintre părţi, a obiectului cere- 
rii, a motivelor de fapt ale acesteia ori a semnăturii părţii sau a reprezentantului aces- 
tuia, iar textul art. 980 NCPC, deși prevede că reclamantul este obligat să indice aceste 
elemente, nu indică totuși o sancţiune pentru nerespectarea ei. 

Mai mult, din interpretarea art. 200 coroborat cu art. 194-197 NCPC rezultă că 
instanţa nu va dispune anularea cererii de chemare în judecată decât pentru lipsa men- 
ţiunilor indicate expres de art. 196 și pentru neplata taxelor judiciare de timbru. În opinia 
noastră, deși suntem de acord că aceste elemente sunt esenţiale în cuprinsul unei cereri 
de partaj, nerespectarea de câtre reclamant a acestei obligaţii poate conduce la suspen- 
darea judecății cauzei, iar, la cererea părții interesate, eventual s-ar putea obţine despă- 
gubiri pentru amânarea procesului, potrivit art. 189 NCPC. Un alt argument suplimentar 
ar fi chiar dispoziţiile articolului subsecvent celui aici analizat (art. 981 NCPC), care statu- 
ează asupra faptului că instanţa se va informa asupra majorităţii acestor elemente, luând 
părţilor declaraţii. 

De asemenea, aceiași autori au mai arătat că menţiunile privitoare la locul unde se 
află bunurile și la persoanele care le deţin sau le administrează sunt esenţiale numai 
dacă s-a cerut aplicarea de măsuri asigurătorii, deoarece executorul care aplică seches- 
trul asupra bunurilor mobile trebuie să cunoască locul unde se află bunurile, iar în cazul 
în care sechestrul privește bunuri imobile, se impune cunoașterea locului situării lor în 
vederea înscrierii măsurii în evidenţele de carte funciarăl?!. Credem că și această soluţie 
trebuie nuanţată, deoarece acțiunea de partaj implică, de regulă, și stabilirea posesiunii 
bunurilor cu consecinţa predării efective a celor atribuite, realizându-se astfel, efectiv, 
rezultatul urmărit prin împărțeală, nemaivorbind de faptul că posesia ar putea fi și unul 
dintre criteriile de atribuire a bunului în natură, astfel că ar trebui să se indice în posesia 
cărui copartajant se află un bun supus partajării, indiferent dacă s-a cerut sau nu insti- 
tuirea vreunei măsuri asigurătorii. 


3. Calitate procesuală. Legitimarea procesuală activă aparţine oricăruia dintre titu- 
larii dreptului de proprietate comună. S-a apreciat că poate solicita partajul şi cel care 
dobândește cota-parte dintr-un bun determinat printr-un act încheiat cu defunctul, 

De asemenea, au calitate procesuală și cesionarii de drepturi succesorale care se 
subrogă în drepturile coindivizarilor cedențţi!“. Titularul unui drept de proprietate 
dobândit prin succesiune poate cere împărţeala bunului imobil, chiar dacă dreptul său 
nu a fost înscris în cartea funciară, partajul constituind doar modalitatea de trecere 
de la dreptul de proprietate pe cote-părţi a coindivizarilor la dreptul de proprietate 


1 AA, Tăbârcă, op. cit., voi. II, 2005, p. 269-270; M. Tăbârcă, Gh. Buta, op. cit., 2007, p. 1488-1489, comentariul 
2, apud G.C. Frentiu, D.L. Băldean, op. cit., p. 1476. 

3 ibidem. 

3) M. Georgescu, Al. Oproiu, Notă critică la decizia nr. 1279/1992 a Tribunalului județean Olt, în Dreptul 
nr. 10-11/1993, p. 101-105. 

'9 D. Chirică, Drept civil. Succesiuni, Ed. Lumina Lex, București, 1996, p. 297. 

determinat al fiecărui coindivizar!!!. Nu au însă calitate procesuală activă cei care au 
renunţat la succesiunel?l. 

În afară de copărtași şi, desigur, succesorii lor în drepturi, partajul poate fi cerut și de 
creditorii personali ai acestora sau de creditorii succesiunii, precum și de procuror, în ipo- 
tezele stabilite de art. 92 alin. (1) NCPC. Cu toate acestea, dacă declanșarea procesului 
poate fi făcută, în condiţiile legii, și de anumite persoane, altele decât copărtașii, aceasta 
nu înseamnă că toți cei care inițiază acţiunea au și calitatea de copărtaș, astfel că bunu- 
rile nu se vor împărți și către aceștia. 

De asemenea, în procesul de partaj pot interveni terțe persoane, fie din proprie ini- 
ţiativă, fie la cererea uneia dintre părţile inițiale}. Persoana care a cumpărat un bun 
determinat din succesiune de la unul dintre coerezi, pe timpul cât aceasta se găsea nedi- 
vizată, este succesor cu titlu particular al eredelui vânzător și are, deci, interesul să inter- 
vină în procedura partajuluil!. 

Oricum, contestațţiile cu privire la calitatea de moștenitor trebuie examinate înainte 
de a intra în fondul cererii de partaj. Recomandarea este firească, având în vedere atât 
caracterul peremptoriu al excepţiei lipsei calităţii procesuale, dar și faptul că, atunci când 
instanţa optează pentru pronunţarea unei încheieri de admitere în principiu, trebuie să fie 
lămurită asupra calității părților din proces, deoarece, potrivit art. 984 raportat la art. 983 
NCPC, instanţa va stabili mai întâi bunurile supuse împărţelii, calitatea de coproprietar, 
cota-parte ce se cuvine fiecăruia şi creantele născute din starea de proprietate comună 
pe care coproprietarii le au unii faţă de alţii. 

Nu în ultimul rând, precizăm că reclamantul din cererea de partaj este obligat să îi 
cheme în judecată pe toți ceilalti coproprietari sau, după caz, pe celălalt soţ, dacă obiec- 
tul procesului priveşte bunurile comune dobândite în timpul căsătoriei (care vor avea 
calitatea de pârâţi), întrucât dispoziţiile art. 684 NCC prevăd că partajul făcut fără parti- 
ciparea tuturor proprietarilor este lovit de nulitate. 

În plan procesual, apreciem că, în ipoteza în care nu sunt chemași toți coproprietarii 
la judecata cererii de partaj, se poate invoca excepția lipsei calității procesuale pasive; 
efectul peremptoriu al acestei excepţii poate fi evitat doar dacă instanţa, în condiţiile 
art. 78 NCPC, pune din oficiu în discuţia celorlalte părţi oportunitatea introducerii în 
cauză și a copărtașului lipsă, iar cel puțin una dintre părți se declară de acord, așa cum 
rezultă din interpretarea per a contrario a art. 78 alin. (2) teza a Il-a NCPC. 

Oricum, nulitatea poate fi invocată numai prin intermediul căilor de atac, nu al acțiu- 
nii în anulare și în orice caz instanţa nu poate respinge cererea de partaj a moștenitorului 
omis, căruia nu îi este opozabilă și care nu poate exercita nici căile de atac, De altfel, și 
în jurisprudenţa mai veche s-a decis în acest fel, precizându-se că, în materie de ieșire din 
indiviziune, chemarea în instanță a tuturor persoanelor interesate este obligatorie, iar în 


1! Trib. Suprem, s. civ., dec. nr. 69/1975, în C.D. 1975, p. 132 și dec. nr. 2491/1985, în C.D. 1985, p. 101; 
G. Kovacs, Notă critică la decizia civilă nr. 1083/1969 a Tribunalului județean Sibiu, în R.R.D. nr. 8/1970, p. 144-147. 
2! Jud. Strehaia, sent. civ. din 27 decembrie 1993, cu Notă critică de A. Sitaru şi Notă aprobativă de C. Turianu, 
în Dreptul nr. 12/1994, p. 52-54. 

3] A se vedea și V.M. Ciobanu, G. Boroi, T.C. Briciu, op. cit., 2011, p. 453-454. 

4 C.S.J., col. civ., dec. nr. 1352/1949, în J.N. nr. 5/1950, p. 664, cu notă de /. Stoenescu; Trib. Suprem, col. civ., 
dec. nr. 1325/1956, în C.D. 1956, p. 361, în G. Boroi, O. Spineanu-Matei, op. cit, p. 903. 

5 VM. Ciobanu, G. Boroi, T.C. Briciu, op. cit., 2011, p. 452-453. 

6l Trib. Suprem, s. civ., dec. nr. 2508/1988, în R.R.D. nr. 8/1989, p. 71. 

virtutea rolului activ instanţa are îndatorirea să pună în vedere reclamantului obligaţia 
de a introduce în cauză toate persoanele interesate”, 

Așa cum s-a arătat în doctrină! şi în jurisprudenţă, procesul de partaj se caracteri- 
zează prin aceea că dă naștere la o judecată dublă (judicium duplex), pârâtul fiind și el 
considerat ca reclamant, deoarece poate obţine „condamnarea” reclamantului iniţial, 
chiar fără să fi făcut o cerere în contra lui. Practic, fiecare parte este în același timp și 
reclamant şi pârât, particularitate care produce efecte și în planul cheltuielilor de jude- 
cată, care, în principiu, vor fi compensatel”!. Cu toate acestea, s-a decis că pârâtul din 
partaj nu poate ataca cu apel sau recurs hotărârea prin care s-a respins cererea, deoa- 
rece nu are interesi“. 


4. Alte incidente. Cu privire la cererea de partaj și învestirea astfel a instanței, se mai 
impun următoarele precizări: 

a) Întrucât în cadrul procesului de împărțeală instanţa este obligată să ia în discuţie 
și să soluţioneze cererile părţilor cu privire la includerea în masa partajabilă a tuturor 
bunurilor, astfel de cereri pot fi deduse judecății fără să fie necesară, în mod obligato- 
riu, o modificare expresă a acțiunii de către reclamant ori să se formuleze în acest sens 
o cerere reconvenţională din partea pârătului; practic, completarea masei bunurilor se 
poate face și la cererea pârâtului. De altfel, prin derogare de la dreptul comun, doctrina 
și jurisprudenţa”! au stabilit că cererea reconvențională formulată în partaj nu poate 
fi judecată deosebit, astfel că apreciem că nici în reglementarea actuală dispoziţiile 
art. 210 NCPC nu sunt aplicabile în materie de partaj. 

Astfel, pretenţiile în legătură cu partajul, „fie că sunt formulate pe calea unui cereri 
reconvenţionale, fie pe calea unei cereri separate ce a fost conexată cu cererea de partaj, 
deoarece vin să întregească această din urmă cerere, trebuie soluționate prin aceeași 
hotărâre și deci nu este posibilă disjungerea lor”®. Cererea reconvenţională este în 
strânsă legătură cu cererea principală, întrucât are ca obiect pretenţiile pârâtei cu privire 
la compunerea masei succesorale, întinderea drepturilor comoștenitorilor și modalitatea 
de împărțire, astfel că soluția disjungerii cererii reconvenţionale în procesele de ieșire 
din indiviziune este potrivnică intereselor moștenitorilor”. S-a decis chiar că instanţa 
este obligată să includă în masa partajabilă și bunurile indicate de părți în fața instanţei, 
fără să fie necesară în mod obligatoriu modificarea cererii principale sau formularea unei 
cereri reconvenţionalei”. 

Potrivit art. 684 alin. (3) teza a Il-a NCC, „pentru bunurile omise se poate face oricând 
un partaj suplimentar”. Soluţia din noua reglementare a Codului civil era deja consacrată 


I3 Trib. reg. Galaţi, s. civ., dec. nr. 446/1956, în L.P. nr. 10/1956, p. 1252, în G. Boroi, O. Spineanu-Matei, 
op. cit., p. 899. 

12 VM. Ciobanu, G. Boroi, T.C. Briciu, op. cit., 2011, p. 452-453. 

3) Trib. mun. București, s. civ., dec. nr. 440/1990, în C.P.J. 1990, p. 130. 

') Trib. jud. Argeș, dec. civ. nr. 954/1979, în R.R.D. nr. 5/1980, p. 60. 

5) A se vedea V.M. Ciobanu, G. Boroi, T.C. Briciu, op. cit., 2011, p. 452-453; }. Deleanu, Tratat de procedură civilă, 
vol. Il, Ed. All Beck, București, 2005, p. 770-793. 

9 VM. Ciobanu, G. Boroi, T.C. Briciu, op. cit., 2011, p. 452-453; C.S.]., s. civ., dec. nr. 1997/1991, în Probleme de 
drept din jurisprudența Curţii Supreme de justiție pe anii 1990-1992, p. 151; Trib. jud. Maramureș, dec. civ. 
nr. 686/1977, în R.R.D. nr. 6/1979, p. 46; Trib. jud. Hunedoara, dec. civ. nr. 1054/1978, în R.R.D. nr. 2/1979, 
p. 61. 

in C.S.., s. civ., dec. nr. 1997/1991, în G. Boroi, O. Spineanu-Matei, op. cit., p. 899-900. 

8 Trib. Suprem, s. civ., dec. nr. 2727/1988, în R.R.D. nr. 9-12/1989, p. 134; C.A. Brașov, dec. civ. nr. 423/R/1994, 
în C.P.]. 1995, p. 17. 

de doctrină și jurisprudenţă. Astfel, s-a decis că numai atunci când au fost omise anumite 
bunuri este admisibil un partaj suplimentar!!! Practic, dacă în cadrul partajului, din dife- 
rite cauze, unele bunuri au fost omise de la lichidarea coproprietăţii sau a patrimoniu- 
lui comunitar, se poate face o altă cerere, pentru o împărțeală suplimentară, dreptul la 
acţiune pentru un partaj suplimentar fiind de asemenea imprescriptibilll. 

b) Cum condiţia împărţelii judecătorești este aceea de a nu fi fost între părți un act de 
împărţeală, prin cererea adresată instanţei trebuie să se învedereze acest aspect, adică 
faptul că anterior nu a avut loc un partaj voluntar. Practic, așa cum s-a subliniat și în doc- 
trină, împotriva cererii de partaj se pot opune numai existenţa unui partaj voluntar și 
prescripția achizitivă, dacă posesia întrunește condiţiile prevăzute de legel”. 

În prezent, dispoziţiile art. 675 NCC prevăd expres că partajul poate fi cerut și în cazul 
în care unul dintre coproprietari a folosit exclusiv bunul, afară de cazul când acesta l-a 
uzucapat, astfel că, per a contrario, convertirea posesiei pentru altul într-o posesie pen- 
tru sine, exclusivă, este de natură să transforme coproprietatea în proprietatea exclusivă 
a celui care a posedat util, potrivit legii. 

c} În cazul în care indiviziunea rezultă din moștenire, este normal ca cererea de împăr- 
teală să cuprindă întreaga avere rămasă de la defunct, inclusiv bunurile supuse raportu- 
lui, deoarece în acest proces între comoștenitori se lichidează, fiind conexe, toate pre- 
tenţiile reciproce dintre ei cu privire la averea succesorală”. 

d) Odată cu partajul sau după introducerea cererii de partaj se poate solicita și înfi- 
ințarea unui sechestru judiciar, dacă se dovedește că măsura este utilă pentru părți și 
este menită să înlesnească efectuarea actelor de conservare sau de administrare asupra 
bunurilor supuse partajului. Însă simpla existenţă a procesului de partaj nu justifică, prin 
ea însăși, înfiinţarea sechestrului judiciar". 


Art. 981. Declaraţiile părților. La primul termen de judecată, dacă părțile 
sunt prezente, instanţa le va lua declaraţie cu privire la fiecare dintre bunurile 
supuse partajului şi va lua act, când este cazul, de recunoaşterile şi acordul lor cu 
privire la existența bunurilor, locul unde se află şi valoarea acestora. 


COMENTARIU 


Instanţa, în temeiul rolului său activ, solicită declaraţii părților în privința bunurilor 
supuse împărţelii, urmând să ia act de recunoașterile și acordul părţilor cu privire la 
existența bunurilor, la locul unde acestea se află și la valoarea lor, în cazul în care părţile 
recunosc sau cad de acord în privinţa acestor aspecte. 

Recunoașterile și acordul părților, precum și declaraţiile privitoare la bunurile supuse 
împărţelii pot fi formulate și în scris, neimpunându-se obligatoriu forma orală!®, 

În practica anterioară s-a decis că, „cu prilejul judecării unei acțiuni de ieșire din indi- 
viziune, pornită de o parte reclamantă înaintea instanţei judecătorești, pârâtul din ace- 
eași acțiune poate cere și oral instanței să oblige pe reclamant să aducă la masa de 


1 Trib. Suprem, s. civ., dec. nr. 785/1988, în R.R.D. nr. 2/1989, p. 71. 

2] . Deleanu, op. cit., vol. II, 2005, p. 770-793. 

5 VM. Ciobanu, G. Boroi, T.C. Briciu, op. cit., 2011, p. 452 și urm. 

4! Trib. Suprem, col. civ., dec. nr. 2549/1955, în C.D. 1955, p. 189; dec. nr. 172/1956, în C.D. 1956, p. 355, în 
G. Boroi, O. Spineanu-Matei, op. cit., p. 900. 

5] Trib. Suprem, s. civ., dec. nr. 1453/1970, în R.R.D. nr. 10/1976, p. 171, idem, p. 899. 

l G.C. Frențiu, D.L. Băldean, op. cit., p. 1478. 

împărțit anumite bunuri care sunt în posesiunea sa, dar fac parte din masă”!!!; pârâtul 
nu trebuie să formuleze cerere reconvenţională pentru a cere reclamantului sau oricărui 
alt participant la partaj să aducă la masa de împărţit și alte bunuri neincluse în cererea 
introductivă, aceasta având caracterul unei apărăril?l. 


Art. 982. Rolul activ al instanţei. Înţelegerile dintre părți. (1) În tot cursul 
procesului, instanţa va stărui ca părțile să împartă bunurile prin bună învoială. 

(2) Dacă părțile ajung la o înțelegere cu privire la împărțirea bunurilor, instanța 
va hotărî potrivit înţelegerii lor. Împărțeala se poate face prin bună învoială şi 
dacă printre cei interesați se află minori, persoane puse sub interdicție judecăto- 
rească ori dispăruți, însă numai cu încuviințarea prealabilă a instanței de tutelă, 
precum şi, dacă este cazul, a reprezentantului sau a ocrotitorului legal. 

(3) În cazul în care înţelegerea priveşte numai partajul anumitor bunuri, 
instanța va lua act de această învoială şi va pronunța o hotărâre parțială, continu- 
ând procesul pentru celelalte bunuri. 

(4) Dispoziţiile art. 438-441 sunt aplicabile. 


COMENTARIU 


1. Înțelegerea părților. Așa cum arătam mai sus, partajul poate fi realizat prin bună 
învoială sau prin hotărâre judecătorească, în condiţiile legii. Instanţa are obligația de a 
stărui pe tot parcursul judecării acțiunii de partaj ca părțile să își împartă bunurile de 
comun acord, pe baza înţelegerii lor, de unde deducem că eventuala înţelegere dintre 
părţi poate interveni oricând în timpul procesului pendinte. Norma art. 982 se corelează 
cu cea de la art. 438 alin. (1) NCPC, potrivit căreia „părţile se pot înfățișa oricând în cursul 
judecății, chiar fără să fi fost citate, pentru a cere să se dea o hotărâre care să consfin- 
țţească tranzacţia lor”. 

Există posibilitatea ca părţile să realizeze o înţelegere fie în privinţa tuturor bunurilor, 
fie numai în privinţa anumitor bunuri. În cazul în care părţile s-au învoit cu privire la par- 
tajarea tuturor bunurilor, instanța va lua act de tranzacţia acestora în condiţiile art. 438 
NCPC, pronunţând o hotărâre care poate fi atacată, pentru motive procedurale, numai 
cu recurs la instanţa ierarhic superioară, potrivit art. 440 din același cod. Părţile se pot 
prezenta la instanţă pentru a se lua act de înțelegerea lor fie la termenul de judecată sta- 
bilit, fie într-o altă zi, în această ultimă situație instanţa urmând să pronunţe hotărârea în 
camera de consiliu, dispoziţiile art. 438 alin. (3) fiind deplin aplicabile. 

În cazul în care învoiala privește numai o parte a bunurilor supuse partajului, instanţa 
va lua act de tranzactia parțială a părţilor și va continua judecata numai în privinţa bunu- 
rilor care nu formează obiect al învoielii părților. 

2. Situaţii speciale. Norma art. 982 alin. (2) teza a Il-a NCPC prevede că, atunci când 
printre copartajanţi sunt minori, dispăruţi ori persoane puse sub interdicție, împărțeala 
bunurilor se poate realiza prin acord comun, însă numai cu încuviințarea prealabilă a 
instanței de tutelă şi, dacă este cazul, şi a ocrotitorului legal sau a reprezentantului legal, 
aşa cum de altfel prevede și art. 674 NCC. 

3. Desființarea partajului prin bună învoială. Potrivit art. 684 alin. (1) NCC, partajul 
prin bună învoială poate fi desființat pentru aceleași cauze ca și contractele (fie pentru 


l Trib. reg. București, dec. nr. 356/1952, în J.N. nr. 1/1953, p. 129, în G. Boroi, O. Spineanu-Matei, op. cit., p. 900. 
12) C.A. Braşov, $. civ., dec. nr. 702/R/2005, în C.P.J.C. 2005, p. 197, idem, p. 900-901. 

incidenţa unei cauze de nulitate absolută, care intervine în cazul încălcării unei dispoziţii 
legale instituite pentru ocrotirea unui interes general, fie pentru incidenţa unei cauze de 
nulitate relativă, care intervine în ipoteza încălcării unor prevederi legale instituite pen- 
tru ocrotirea unui interes particular). 

Una dintre cauzele de nulitate absolută este prevăzută chiar de art. 684 alin. (2) NCC, 
care stabilește că partajul făcut fără participarea tuturor coproprietarilor este lovit de 
nulitate absolută. 


Art. 983. Partajul judiciar. (1) Dacă părţile nu ajung la o înțelegere sau nu 
încheie o tranzacție potrivit celor arătate la art. 982, instanța va stabili bunurile 
supuse împărțelii, calitatea de coproprietar, cota-parte ce se cuvine fiecăruia şi 
creantele născute din starea de proprietate comună pe care coproprietarii le au 
unii faţă de alții. Dacă se împarte o moştenire, instanța va mai stabili datoriile 
transmise prin moştenire, datoriile şi creantele comoştenitorilor față de defunct, 
precum şi sarcinile moştenirii. 

(2) Instanţa va face împărțeala în natură. În temeiul celor stabilite potrivit 
alin. (1), ea procedează la formarea loturilor şi la atribuirea lor. În cazul în care 
loturile nu sunt egale în valoare, ele se întregesc printr-o sumă în bani. 


COMENTARIU 


1. Partajul judiciar. În cazul în care părţile nu cad de acord asupra partajării amiabile 
a bunurilor ori dacă ambele părți sau una dintre ele nu se prezintă ori refuză să declare 
cu privire la bunurile supuse împărțelii, fapt care poate fi apreciat ca o nerecunoaştere 
sau ca lipsă a acordului prevăzut de art. 981 NCPC, partajul se va realiza de instanţa de 
judecată, care va stabili, pe baza probelor, bunurile supuse împărțelii, calitatea de copro- 
prietar a părţilor, cota-parte care revine fiecărei părți, creantele născute din starea de 
proprietate comună pe care coproprietarii le au unii față de alții. 

Dacă este vorba de un partaj succesoral, instanţa va stabili și eventualele datorii 
transmise prin moștenire, datoriile și creanţele comoștenitorilor față de defunct, pre- 
cum și sarcinile moștenirii. 

Atunci când se împart bunurile comune în timpul căsătoriei la cererea unuia dintre 
soți, este necesar ca instanța să stabilească existența motivelor temeinice, iar abia ulte- 
rior va proceda la formarea loturilor și la atribuirea lori! 


2. Formarea loturilor. Regula este cea potrivit căreia partajul se realizează în natură, 
prin formarea de loturi distincte pentru fiecare copârtaș, corespunzătoare cotei de pro- 
prietate a fiecăruia, potrivit art. 676 alin. (1) NCC, ţinându-se seama de valoarea de cir- 
culație a bunurilor supuse împarțelii. 

Această regulă este statuată în mod expres de alineatul secund al art. 983 NCPC și a 
fost consacrată anterior și în doctrina și jurisprudenţa corespunzătoare vechii reglemen- 
tării, 


i! A se vedea și VM. Ciobanu, G. Boroi, T.C. Briciu, op. cit., 2011, p. 452 și urm.; G.C. Frențiu, D.L. Băldean, 
op. cit., p. 1479. 

2! Trib. Suprem, s. civ., dec. nr. 475/1978, în C.D. 1978, p. 24; dec. nr. 710/1981, în R.R.D. nr. 1/1982, p. 57; dec. 
nr. 449/1985, în Repertoriu IV, p. 128-129, nr. 294; C.S.]., s. civ., dec. nr. 49/1990, apud G. Boroi, O. Spineanu- 
Matei, ap. cit., p. 902. 

La formarea loturilor se va ţine seama de mărimea cotei-părţi, de necesitatea de a 
se asigura fiecăruia pe cât posibil bunuri în natură. Totodată, se va avea în vedere profe- 
sia părţilor, persoana care a utilizat bunul o perioadă mai îndelungată, care are o nevoie 
mai mare de bun. Inegalitatea loturilor se compensează prin plata unei sume de bani, 
numită suită. 

În cazul în care bunul este indivizibil ori nu este comod partajabi! în natură, partajul 
se va face în unul dintre următoarele moduri, expres și limitativ prevăzute de art. 676 
alin. (2) NCC: 

a) atribuirea întregului bun, în schimbul unei sulte, în favoarea unuia ori a mai multor 
coproprietari, la cererea acestora; 

b) vânzarea bunului în modul stabilit de coproprietari ori, în caz de neînțelegere, la 
licitaţie publică, în condiţiile legii, și distribuirea preţului către coproprietari proporţional 
cu cota-parte a fiecăruia dintre ei. 

În practica anterioară s-a decis în sensul că, „relativ la modalitatea de partajare 
aleasă de instanţa de fond și confirmată în apel, în mod just s-a optat pentru partajarea 
în natură a imobilului și, prin urmare, a aplicat dispoziţiile art. 673” alin. (2) (CPC 1865 — 
n.n.), cu reținerea incidenţei dispozițiilor art. 6735, care conţin criteriile privind formarea 
loturilor în natură. Din conţinutul raportului de expertiză a rezultat punctul de vedere al 
specialistului privind dificultatea formării celor două loturi în natură pornind de la forma 
triunghiulară a terenului, însă, cu toate acestea, expertul a fost în măsură a propune și 
patru variante de lotizare în natură, instanţa de fond optând pentru cea de-a doua, ca 
soluție optimă pentru situaţia de fapt dedusă judecății și întemeindu-se pe solicitarea 
intimatului căruia i-ar fi revenit lotul cel mai puţin atractiv, decurgând și din cota mino- 
ritară a acestuia. Recurentul face trimitere la neîntrunirea exigenţelor regulamentului 
general de urbanism pentru fiecare lot în parte. Aplicarea acestui text nu este o ches- 
tiune care să intereseze modalitatea de partajare pentru care se optează în cauză. Hotă- 
rârea judecătorească nu se poate pronunţa în considerarea unei situații viitoare sau a 
unei virtualităţi, ci trebuie să se întemeieze pe împrejurări de fapt dovedite, certe și 
concrete. Or, textul vizează o eventuală posibilitate ulterioară de obţinere a unor apro- 
bări urbanistice în vederea ridicării unei noi construcţii sau efectuării unor lucrări supuse 
autorizării în condiţiile regulilor disciplinei în construcţii. În plus, cele două construcţii ce 
fac parte din lotul fiecărei părți beneficiază de intrări separate, se pot exploata ca locu- 
inte în mod distinct, cu minime investiţii privind branșarea sau separarea branșamen- 
telor a căror lipsă recurentul o reclamă. Aceste aprecieri nu constituie argumente pen- 
tru scăderea importantă a valorii economice a imobilului sau modificarea păgubitoare 
a destinaţiei lui, ci, dimpotrivă, prin branșarea separată a celor două loturi la utilități și 
amenajarea dependințelor, va crește valoarea economică a fiecărui lot, cu menţinerea 
indiscutabilă a destinaţiei lor de locuință”. 

Tot în practica anterioară s-a arătat că „omisiunea de obligare a intimatei la predarea 
sumei ascunse către recurent încalcă și dispoziţiile art. 6735 CPC 1865, din a căror inter- 
pretare rezultă că împărțeala în natură implică formarea loturilor și atribuirea lor, prin 
atribuire urmând a se tranșa și problema posesiunii bunurilor, ceea ce se realizează prin 
stabilirea în sarcina posesorului a obligaţiei de predare efectivă a bunurilor către partea 
în al cărei lot au fost incluse. Stabilirea expresă de către instanţă a obligaţiei de predare 
în sarcina posesorului neproprietar asigură realizarea finalităţii hotărârii de partaj, aceea 


Y C.A. Bucureşti, s. a IX-a civ. și propr. int., dec. nr. 71/2005, în C.PJ.C. 2005, p. 412, ibidem. 

de desocotire definitivă a comosștenitorilor cu privire la averea succesorală și, în același 
timp, înlătură eventualele piedici la executare, piedici ce s-ar putea ivi atunci când în dis- 
pozitivul titlului executoriu se prevede generic doar atribuirea loturilor formate”. 

În situaţia împărţirii bunurilor comune ale soţilor, se va stabili în prealabil contribuţia 
acestora la dobândirea bunurilor comune. Prezumția că ambii soți au contribuit în mod 
egal la dobândirea bunurilor comune operează numai în lipsa unor probe din care să 
rezulte că aportul unuia dintre ei a fost mai mare decât al celuilalt!?. 

În cadrul procesului pentru partajarea succesiunii, instanţa trebuie să constate, pe de 
o parte, persoanele cu vocaţie la moştenire și cota lor succesorală, iar, pe de altă parte, 
masa completă a succesiunii care urmează să fie împărţită. Constatările din certificatul 
de moştenitor nu au autoritatea lucrului judecati”. 

În cadrul cererii de ieșire din indiviziune nu se pot discuta drepturile stabilite cu oca- 
zia dezbaterilor succesorale pe baza declarațiilor moștenitorilor. Declaraţiile făcute în 
cadrul dezbaterilor succesorale notariale pot fi numai anulate, dacă se dovedește că au 
fost urmarea unui viciu de consimtämânt!”. 


Art. 984. Încheierea de admitere în principiu. (1) Dacă pentru formarea 
loturilor sunt necesare operații de măsurătoare, evaluare şi altele asemenea, pen- 
tru care instanţa nu are date suficiente, ea va da o încheiere prin care va stabili 
elementele prevăzute la art. 983, întocmind în mod corespunzător minuta. 

(2) Dacă, în condițiile legii, s-au formulat şi alte cereri în legătură cu partajul şi 
de a căror soluționare depinde efectuarea acestuia, precum cererea de reducțiune 
a liberalităților excesive, cererea de raport al donațiilor şi altele asemenea, prin 
încheierea arătată la alin. (1) instanţa se va pronunţa şi cu privire la aceste cereri. 

(3) Prin aceeaşi încheiere, instanţa va dispune efectuarea unei expertize pentru 
formarea loturilor. Raportul de expertiză va arăta valoarea bunurilor şi criteriile 
avute în vedere la stabilirea acestei valori, va indica dacă bunurile sunt comod 
partajabile în natură şi în ce mod, propunând, la solicitarea instanţei, loturile ce 
urmează a fi atribuite. 


COMENTARIU 


1. Obiectul și caracterul încheierii de admitere în principiu. Norma art. 984 NCPC reia 
în totalitate art. 673* CPC 1865, dar îl completează cu dispoziţiile din alineatul secund, 
care au caracter de noutate. Astfel, în cazul în care pentru formarea loturilor este nece- 
sară efectuarea unei expertize de măsurare, de evaluare, iar instanța nu are date sufi- 
ciente pentru aceasta, va stabili, printr-o încheiere de admitere în principiu, bunurile 


i! C.A. București, s. a IV-a civ., dec. nr. 360/2006, în Buletinul Curţii de Apel București nr. 1/2006, p. 26, cu notă 
de G. Boroi, O. Spineanu-Matei, pe care o împărtășim și noi, în care se arată că „este discutabil dacă instanţa a 
încălcat dispoziţiile art. 6735 alin. (3) (CPC 1865 — n.n.), deoarece textul se referă strict la formarea și atribuirea 
loturilor. Cu toate acestea, când bunurile atribuite în lotul uneia dintre părţi se află — în tot sau în parte — în 
posesia părții adverse, soluția propusă de instanţă este, într-adevăr, menită să preîntâmpine și eventualele 
piedici cu ocazia executării” — apud G. Boroi, O. Spineanu-Matei, op. cit., p. 902-903. 

2! Trib. Suprem, s. civ., dec. nr. 2024/1987, în R.R.D. nr. 6/1988, p. 56, în G. Boroi, O. Spineanu-Matei, op. cit., 
p. 902-903. 

BI Trib. Suprem, col. civ., dec. nr. 1733/1957, în C.D. 1957, p. 166, idem, p. 903. 

4! Trib. Suprem, col. civ., dec. nr. 431/1956, în C.D. 1956, p. 352; dec. nr. 1533/1957, în C.D. 1957, p. 164, în 
G. Boroi, O. Spineanu-Matei, op. cit., p. 903. 

supuse împărțelii, calitatea de coproprietar a părților, cota-parte a fiecăruia, creantele 
născute din stare de proprietate comună pe care coproprietarii le au unii față de alţii, iar, 
în situaţia în care obiectul partajului îl constituie o moștenire, instanţa va stabili datoriile 
transmise prin moștenire, datoriile și creanțele comoștenitorilor față de defunct, sarci- 
nile moștenirii. 

În prezent, reglementarea vorbește expres de admiterea în principiu, prin chiar 
denumirea marginală a art. 984, dar, la fel ca în vechea reglementare, pronunţarea aces- 
tei încheieri nu este obligatorie. 

În situaţia în care instanţa are suficiente elemente pentru formarea loturilor, va pro- 
nunta, după dezbateri, direct hotărârea de partaj. Această soluţie rezultă din art. 983 
NCPC, care dispune că, dacă părțile nu se învoiesc, instanţa va stabili bunurile supuse 
împărțelii, calitatea de coproprietari (coindivizari sau devălmași), cota-parte ce se cuvine 
fiecăruia și creanțele născute din starea de proprietate comună pe care titularii le au 
unii faţă de alţii. Pe baza acestor elemente, instanţa va proceda la formarea loturilor și 
la atribuirea lor. 

Dacă însă pentru formarea loturilor sunt necesare operaţii de măsurătoare, evaluare 
și altele asemenea, pentru care instanţa nu are date suficiente, ea va da o încheiere de 
admitere în principiu, prin care va stabili elementele la care ne-am referit mai sus, întoc- 
mind în mod corespunzător minuta, conform art. 984 alin. (1) NCPC. Fiind vorba de o 
hotărâre judecătorească, dispozitivul încheierii trebuie să se găsească în minuta întoc- 
mită cu ocazia deliberării. Opinăm că lipsa minutei atrage nulitatea încheierii, precum și 
nulitatea hotărârii, conform art. 425-426 raportat la art. 179 alin. (3) NCPC. 

Dacă încheierea nu se pronunţă la termenul când a avut loc „judecata“, este necesar 
să existe încheierea de dezbateri, deoarece altfel nu se poate verifica legalitatea și temei- 
nicia încheierii de admitere în principiu. 

În jurisprudenţă s-a deci că încheierea interlocutorie este pronunţată în urma unei 
activități de judecată, îndeplinind condiţiile unei veritabile hotărâri judecătorești, astfei 
că este susceptibilă de lămurire în sensul dispoziţiilor art. 281! CPC 1965! (actualmente 
în baza art. 443 NCPC -— n.n.). Tot astfel, s-a decis că încheierea de admitere în principiu 
este susceptibilă de a fi îndreptată pe calea procedurii prevăzute de art. 281 CPC 1865 
(actualmente în baza art. 442 NCPC — n.n.), în cazul în care cuprinde unele greșeli 
materiale!?. 

Încheierea de admitere în principiu pronunţată potrivit art. 984 trebuie și motivată, 
potrivit art. 425 NCPC, dat fiind faptul că ea se dă după administrare de probe și dezba- 
teri contradictoriitil. 

În trecut, instanţa supremă a precizat că o astfel de încheiere de admitere în principiu 
are autoritate de lucru judecat și nu se poate reveni asupra a ceea ce s-a hotărât nici în 
cadrul altui proces"! însă nu putem fi de acord cu această soluţie excesivă, putând exista 
în mod evident numeroase situații de natură să determine invalidarea acestei încheieri, 
prin chiar căile de atac ce pot fi exercitate împotriva sentinţei de primă instanţă, ocazie 
cu care se atacă și încheierea de admitere în principiu. 


9 C.A. Cluj, s. civ., dec. nr. 839/2002, în B.J. 2002, p. 181, idem, p. 905. 

2) Trib. Suprem, s$. civ., dec. nr. 2102/1975, în Repertoriu III, p. 144, apud G. Boroi, O. Spineanu-Matei, op. cit., 
p. 905, 

BI A se vedea și Trib. Suprem, s. civ., dec. nr. 1522/1986, în R.R.D. nr. 6/1987, p. 72, ibidem. 

) Trib. Suprem, col. civ., dec. nr. 1517/1957, în L.P. nr. 4/1958, p. 80-81. 

Ea are însă caracter interlocutoriu și deci leagă instanţa, aceasta nemaiputând reveni, 
în principiu, asupra a ceea ce s-a stabilit prin încheiereli. Caracterul interlocutoriu al 
încheierii de admitere în principiu este unul relativ, deoarece, prin derogare de la drep- 
tul comun (în materia încheierilor interlocutorii), această împrejurare nu împiedică 
instanţa să completeze încheierea de admitere în principiu printr-o încheiere suplimen- 
tară, dacă, de exemplu, datorită conexării unei cereri reconvenţionale sau unei interven- 
ţii principale, apare necesitatea includerii și a altor bunuri în masa partajabilă ori, pur și 
simplu, în condiţiile la care se referă expres art. 985 NCPC, care stabilește că, în cazul în 
care, după pronunţarea încheierii prevăzute de art. 984, dar mai înainte de pronunţarea 
hotărârii de împărţeală, se constată că există și alți coproprietari sau că au fost omise 
unele bunuri care trebuiau supuse împărţelii, fără ca, privitor la acești coproprietari sau 
la acele bunuri, să fi avut loc o dezbatere contradictorie, instanţa va putea da o nouă 
încheiere, care va cuprinde, după caz, și coproprietarii sau bunurile omise. În aceleași 
condiții, instanţa poate, cu consimţământul tuturor coproprietarilor, să scoată un bun 
care a fost cuprins din eroare în masa de împărțit. 

În practica anterioară s-a arătat că, „cu toate că, aparent, textul art. 673% (CPC 
1865 —n.n.) este formulat în termeni imperativi, interpretarea pur literală nu este utilă, în 
condițiile în care clasificarea în funcţie de caracterul normei este legată de scopul urmărit 
de legiuitor prin prescripţia legală, interesând, așadar, interpretarea teleologică a normei, 
dublată de una sistematică, prin raportare la alte dispoziţii normative relevante. Prin 
art. 673* se urmărește asigurarea unei judecăţi eficiente a cererilor de împărţeală, în 
sensul nu numai al stabilirii certe a cadrului de administrare a probatoriilor, înlăturându-se 
dubiul de formulare a obiectivelor în raport de toate pretenţiile supuse judecății și 
eventuala multitudine a variantelor concluziilor experților, corespunzător pretențiilor 
părţilor cu interese contrare, însă ṣi al posibilităţii de corectare a eventualelor erori 
asupra elementelor descrise de art. 6735, până la încheierea cercetării judecătorești, în 
condițiile art. 6737. Asemenea finalitate preconizată de legiuitor este corelată cu un grad 
sporit de complexitate a cauzei, din perspectiva elementelor prevăzute de art. 6735, în caz 
contrar ajungându-se la o fragmentare a judecății nejustificată în unele situaţii, când ar fi 
posibilă o soluţionare rapidă și eficientă a cauzei chiar şi în absenţa încheierii interlocutorii 
prevăzute de art. 673°. Date fiind aceste elemente, se apreciază că prevederile legale 
în discuţie au caracter dispozitiv, și nu imperativ, cu consecinţa conturării unui anumit 
regim juridic al excepţiei procesuale prin care se valorifică neregularitatea constatată: 
astfel, excepţia nulităţii decurgând din încălcarea unei norme supletive este relativă, 
putând fi invocată doar la prima zi de înfățișare ce a urmat după această neregularitate, 
în speţă prin motivele de apel în condiţiile art. 287 alin. (2) (CPC 1865 - n.n.), fiind vor- 
ba despre însăși nulitatea sentinţei; or, în speță, excepţia a fost invocată abia în faza 
recursului, fapt posibil doar dacă excepţia ar fi avut caracter de ordine publică, fiind de 
reţinut atitudinea procesuală a recurentei-pârâte, care nu s-a prevalat de prevederile 
art. 6735 în cursul judecării fondului, dimpotrivă, a propus probe la termenul la care s-ar 
fi putut da încheierea în discuţie. Pe de altă parte, nulitatea decurgând din prevederile 
legale invocate de către recurentă este virtuală, nefiind expres prevăzută de legiuitor, ca 
atare, vătămarea pricinuită prin actul procedural pretins nul nu se prezumă, ci trebuie 
dovedită. Or, în cauză, nu numai că aceasta nu s-a probat, însă nici nu s-a indicat în ce 


W VM. Ciobanu, G. Boroi, T.C. Briciu, op. cit., 2011, p. 452 și urm,; i. Deleanu, op. cit., vol. II, 2005, p. 386; 
M. Tăbarcă, op. cit., vol. II, 2005, p. 273; M. Tăbârcă, Gh. Buta, op. cit., 2007, p. 1495, comentariul 3. 

constă presupusa vătămare, motiv pentru care excepţia invocată este neiîntemeiată și 
din atare perspectivă”lil, 


2. Solutionarea cererilor accesorii partajului. Potrivit art. 984 alin. (2) NCPC, atunci 
când pe lângă cererea principală de partaj s-au formulat și cereri accesorii în legătură cu 
partajul și de a căror soluţionare depinde efectuarea acestuia ori o cerere de reducțiune 
a liberalităților excesive sau o cerere de raport al donațiilor și altele asemenea, instanța 
trebuie să se pronunțe și cu privire la aceste cereri tot prin încheierea de admitere în 
principiu. 

Textul are caracter de noutate, însă este firesc ceea ce statuează. Cum ar putea 
instanţa să stabilească prin încheierea de admitere în principiu calitatea de coproprietar, 
cota-parte ce se cuvine fiecărui coproprietar și creanţele sau sarcinile născute din starea 
de proprietate comună pe care coproprietarii le au unii față de alţii, dacă nu ar stabili 
mai întâi dacă donația se raportează sau nu, dacă liberalităţile sunt excesive sau nu etc., 
dacă nu ar rezolva în prealabil și aceste cereri accesorii? În fond, încheierea de admitere 
în principiu are tot natura juridică a unei hotărâri, practic, am putea spune că este o 
hotărâre parțială, pentru că, prin ceea ce dispune, instanţa rezolvă o parte din solicită- 
rile privind partajul. 


3. Expertiza pentru formarea loturilor. Prin aceeași încheiere instanţa va dispune 
efectuarea unei expertize pentru formarea loturilor. 

Raportul de expertiză va arăta evaluarea și criteriile avute în vedere la stabilirea aces- 
teia, va indica dacă bunurile pot fi comod partajabile în natură și în ce mod anume, pro- 
punând loturile ce urmează a fi atribuite. Expertul este dator să citeze părțile, potrivit 
art. 335 NCPC, la efectuarea expertizelor. De altfel, și în jurisprudenţă s-a decis că, în 
cazul încuviinţării unei expertize pentru formarea și distribuirea loturilor, expertul tre- 
buie să se deplaseze pe teren și să citeze părţile, dându-le posibilitatea să facă obiecţii și 
să dea indicaţii cu privire la formarea loturilor supuse împărţeliil?. 

Pe de altă parte, s-a decis că, dacă se ordonă expertiza din oficiu, ca fiind indispensa- 
bilă pentru soluţionarea partajului, și toate părţile refuză să avanseze onorariul pentru 
plata expertului, atunci cererea de partaj urmează să fie respinsă”, însă nu suntem de 
acord cu această soluţie. Într-o astfel de situaţie, credem că se poate dispune suspenda- 
rea cauzei", În cazul în care pârâţii solicită expertiză, iar ea este hotărâtoare, instanţa nu 
o poate respinge, pentru că nu a fost solicitată în termen”. 

Faţă de reglementarea din vechiul cod, Curtea Constituţională, cu ocazia soluționării 
unei excepţii de neconstituţionalitate a dispoziţiilor art. 673* CPC 1865, a statuat că „tex- 
tul de lege criticat prevede posibilitatea instanţei judecătorești de a apela la cunoștințele 
unor experți în cadrul procedurii împărţelii judiciare și de a dispune prin încheiere efec- 
tuarea unei expertize atunci când pentru formarea loturilor sunt necesare operaţii de 


9 C.A. Bucureşti, s, a IX-a civ. și propr. int., dec. nr. 193/R/2005, în A. Constanda, Sancţiuni în procesul civil. 
Practică judiciară, Ed. Hamangiu, București, 2007, p. 313, citată în G. Boroi, O. Spineanu-Matei, op. cit., p. 904. 
2) Trib. reg. București, col. III civ., dec. nr. 1909/1956, în L.P. nr. 9/1956, p. 1145, în G. Boroi, O. Spineanu-Matei, 
op. cit., p. 905. 

3) Trib. reg. Suceava, dec. civ. nr. 3357/1959, în L.P. nr. 6/1961, p. 112; Trib. jud. Ilfov, dec. civ. nr. 648/1970, cu 
Note de /. Militaru și |. Stoenescu, în R.R.D. nr. 9/1971, p. 130; Trib. Maramureș, dec. civ. nr. 256/1986, în R.R.D. 
nr. 12/1986, p. 69. 

i4 În același sens, a se vedea G. Boroi, Codul de procedură civilă. Comentat și adnotat, vol. |, Ed. All Beck, Bucu- 
rești, 2001, p. 402. 

5) C.A. Brașov, dec. civ. nr. 840/R/1994, în C.P.). 1994-1998, p. 49. 

măsurătoare sau evaluare. Sub acest aspect, părerile experţilor se limitează la evaluarea 
bunurilor, indicarea posibilității lor de partajare în natură și a modului în care acest lucru 
se poate realiza, precum și la propunerea loturilor ce urmează să fie atribuite. 

Întrucât art. 673% alin. (2) prevede in terminis că expertul doar propune loturile ce 
urmează să fie atribuite, instanţa fiind cea care, prin hotărâre, le stabilește și le atribuie, 
este evident că, din acest punct de vedere, critica de neconstituționalitate este lipsită de 
relevanţă. De altfel, potrivit dispoziţiilor art. 67314 alin. (1), cuprinse în Capitolul «Proce- 
dura împărţelii judiciare», asupra cererii de partaj instanţa se va pronunţa prin hotărâre, 
indiferent de modul cum a intervenit împărţeala bunurilor, prin bună învoială sau nu, sau 
dacă în cauză s-a dispus efectuarea unei expertize. 

Fără îndoială, luând cunoștință de propunerile expertului desemnat - bazate pe măsu- 
rători și calcule care implică cunoștințe de specialitate, pe care instanţa nu le posedă —, 
aceasta și le poate însuşi ca atare, poate solicita lămuriri suplimentare, fie orale, citând 
expertul în faţa instanței, fie în scris, dispunând să răspundă la obiecţiunile părților sau 
să efectueze un supliment de expertiză ori poate dispune o nouă expertiză, la cererea 
părţilor sau din oficiu. Prin urmare, instanţa judecătorească are la dispoziţie posibilități 
ample şi variate de natură a-i permite să pronunţe o hotărâre legală și temeinică. 

împrejurarea că, din comoditate sau pentru alte motive, o instanţă își însușeşte pro- 
punerile deficitare sau discutabile ale expertului, respingând, fără motivare sau cu o 
motivare precară, cererile părţilor în litigiu, nu reprezintă o problemă de neconstitu- 
ționalitate, de natură să legitimeze competenţa Curţii, ci exclusiv un aspect care ţine de 
aplicarea legii, în raport cu o anumită situaţie de fapt, hotărârea astfel pronunţată fiind 
supusă cenzurii instanțelor de control judiciar. Ca atare, raportat la considerentele reți- 
nute, Curtea a reţinut că dispoziţiile analizate constituie expresia înfăptuirii justiţiei cu 
realizarea garanţiilor procesuale ale tuturor părților implicate în proces”. 


Art. 985. Încheierea de admitere în principiu suplimentară. În cazul în 
care, după pronunțarea încheierii prevăzute la art. 984, dar mai înainte de pro- 
nunțarea hotărârii de împărțeală, se constată că există şi alți coproprietari sau 
că au fost omise unele bunuri care trebuiau supuse împărțelii, fără ca privitor la 
aceşti coproprietari sau la acele bunuri să fi avut loc o dezbatere contradictorie, 
instanța va putea da, cu citarea părților, o nouă încheiere, care va cuprinde, după 
caz, şi coproprietarii sau bunurile omise. În aceleaşi condiţii, instanța poate, cu 
consimțământul tuturor coproprietarilor, să elimine un bun care a fost cuprins 
din eroare în masa de împărțit. 


COMENTARIU 


1. Caracter interlocutoriu relativ al încheierii de admitere în principiu. În pofida 
caracterului interlocutoriu al încheierii de admitere în principiu, textul prevede situații în 
care încheierea poate fi completată în privinţa anumitor bunuri sau a anumitor persoane 
ori poate fi modificată prin scoaterea anumitor bunuri din masa bunurilor de partajat. 

De altfel, am precizat la articolul precedent că, în materia încheierii de admitere în 
principiu pronunţate în temeiul art. 984 NCPC, vorbim de un caracter interlocutoriu rela- 
tiv, fiind posibilă revenirea și/sau completarea acesteia, potrivit art. 985 din același cod. 


1 Ç.C., Dec. nr. 269/2003. 

2. Completarea încheierii. Condiţiile cerute pentru pronunţarea unei încheieri de 
admitere în principiu suplimentare, în sensul completării acesteia, sunt: 

a) constatarea existenţei altor coproprietari sau a altor bunuri decât cele indicate și 
care sunt supuse partajării; 

b) cu privire la acești coproprietari sau la aceste bunuri să nu fi avut loc o dezbatere 
contradictorie. În cazul în care o asemenea dezbatere a avut loc, încheierea nu poate fi 
modificată decât prin intermediul căilor de atac; 

c) constatarea existenţei altor coproprietari sau a altor bunuri care trebuie supuse 
împărţelii să intervină în intervalul cuprins între data pronunțării încheierii de admitere 
în principiu și data pronunțării hotărârii de împărţealăl”. 

3. Modificarea încheierii. Tot printr-o nouă încheiere, instanţa poate scoate un bun 
din masa de partajat, în cazul în care se constată că acesta a fost inclus din eroare, însă 
numai condiţionat de acordul tuturor coproprietarilor. 

Pentru pronunţarea unei noi încheieri în acest sens, sunt necesare următoarele cerințe: 

a) constatarea cuprinderii din eroare în masa bunurilor de împărţit a unui bun care 
nu poate fi supus partajului; 

b) existenţa acordului tuturor coproprietarilor pentru scoaterea bunului din masa 
de partajat. Lipsa acordului tuturor determină menţinerea bunului în cadrul bunurilor 
supuse partajului; 

c) constatarea erorii săvârșite constând în cuprinderea unui bun în masa de partajat, 
deși acesta nu era supus partajului, trebuie să intervină în intervalul cuprins între data 
pronunțării încheierii de admitere în principiu și data pronunțării hotărârii de împăr- 
ţealăl?l. 

Precizăm că, și în cazul acestor încheieri de admitere în principiu suplimentare (fie de 
completare, fie de modificare), trebuie întocmită o minută, sub sancţiunea nulităţii hotă- 
rârii de partaj și a noii încheieri de admitere în principiul“. 


Art. 986. Căile de atac împotriva unor încheieri. Încheierile prevăzute la 
art. 984 alin. (1) şi art. 985 pot fi atacate numai cu apel odată cu fondul. 


COMENTARIU 


Încheierile de admitere în principiu pot fi atacate numai odată cu fondul. Acestea 
sunt supuse aceleiași căi de atac ca și hotărârea dată asupra fondului litigiului, respectiv 
numai apelului. 

Chiar dacă în apelul făcut împotriva hotărârii apelantul nu precizează în mod expres 
că declară apel și împotriva încheierii de admitere în principiu asupra partajului, instanţa 
de apel va analiza și legalitatea şi temeinicia acesteia, desigur, ţinând cont și de limitele 
apelului, astfel cum rezultă din motivarea căii de atac. 

În doctrină aferentă codului anterior a fost criticată soluţia legislativă potrivit căreia 
încheierea de admitere în principiu nu poate fi atacată separat, ci numai odată cu fon- 
dul. Astfel, s-a arătat că în mod greșit prin Legea nr. 219/2005 s-a renunţat la soluţia 
prevăzută inițial de O.U.G. nr. 138/2000, care stabilea că, dacă apelul privește stabilirea 
calității de coproprietar, cota-parte cuvenită fiecăruia ori masa bunurilor supuse împăr- 


19 G.C. Frențiu, D.L. Băldean, op. cit., p. 1486. 
2 ibidem. 
3 A se vedea și G.C. Frențiu, D.L. Băldean, op. cit., p. 1486. 

țelii, încheierea poate fi atacată înainte de pronunțarea hotărârii pe fond, iar dacă nu se 
făcuse acest lucru, încheierile nu mai erau supuse apelului în privința aspectelor men- 
ționate. 

Pronunţându-se asupra constituționalității prevederilor art. 673% CPC 1865, ce își au 
corespondent în actualul art. 986 NCPC, Curtea Constituţională a relevat că, dat fiind că 
încheierile prevăzute de art. 673% CPC 1865 preced hotărârea instanţei asupra fondului, 
ele sunt încheieri premergătoare şi, în consecință, este evident că legiuitorul a avut în 
vedere ca acestea să poată fi supuse căii de atac a apelului numai odată cu hotărârea 
asupra fondului. Totodată, Curtea Constituţională a examinat dacă liberul acces la jus- 
titie este compatibil cu instituirea unor proceduri speciale pentru situaţii deosebite sau 
dacă el implică existența unor proceduri unice chiar și pentru situaţii deosebite, inclusiv 
în ceea ce privește exercitarea căilor de atac, statuând că semnificaţia art. 21 din Consti- 
tuţie, potrivit căruia accesul la justiţie nu poate fi îngrădit prin lege, este aceea că nicio 
categorie sau grup social nu se poate exclude de la exerciţiul drepturilor procesuale sta- 
bilite de către legiuitor. Legiuitorul poate însă institui, în considerarea unor situații deo- 
sebite, reguli speciale de procedură, precum și modalităţi de exercitare a drepturilor pro- 
cedurale!!!. Faptul că o asemenea încheiere nu poate fi atacată separat cu apel sau recurs 
se explică, pe de o parte, prin necesitatea evitării unei prelungiri abuzive a procesului, 
iar, pe de altă parte, prin faptul că respectiva încheiere poate fi atacată odată cu hotă- 
rârea prin care s-a soluţionat fondul cauzei. Regula exercitării căilor de atac împotriva 
încheierilor numai odată cu hotărârea prin care s-a soluționat fondul cauzei se impune 
pentru asigurarea desfășurării procesului cu celeritate, într-un termen rezonabil, exi- 
genţă recunoscută cu valoare de principiu atât în sistemul nostru constituțional, cât și în 
Convenţia pentru apărarea drepturilor omului și a libertăţilor fundamentale, care con- 
sacră, la art. 6 parag. 1, dreptul oricărei persoane la judecarea în mod echitabil, în mod 
public și într-un termen rezonabil a cauzei sale. Sub acest aspect, prin posibilitatea exer- 
citării căilor de atac împotriva hotărârilor judecătorești prin care se soluţionează fondul 
cauzei este asigurat accesul liber la justiţie. Totodată, Curtea Europeană a Drepturilor 
Omului, prin hotărârea pronunţată în cauza Golder c. Regatul Unit, 1975, a statuat că 
„Dreptul de acces la tribunale nu este absolut. Fiind vorba de un drept pe care Conven- 
ţia l-a recunoscut fără să îl definească în sensul restrâns al cuvântului, există posibilita- 
tea limitărilor implicit admise chiar în afara limitelor care circumscriu conţinutul oricărui 
drept”. S-a relevat și faptul că textul criticat nu afectează nici cota-parte ideală din masa 
bunurilor care formează proprietatea comună a părţilor şi, cu atât mai mult, dreptul 
autorului excepţiei de a i se atribui, în urma împărţelii, un lot de bunuri corespunzător 
drepturilor sale. Prevederile art. 673% CPC 1865 au ca scop, împreună cu celelalte texte 
ale capitolului respectiv, ieșirea din starea de indiviziune a coindivizarilor?. 


Art. 987. Criteriile partajului. La formarea şi atribuirea loturilor, instanța 
va ține seama, după caz, şi de acordul părților, mărimea cotei-părți ce se cuvine 
fiecăreia din masa bunurilor de împărțit, natura bunurilor, domiciliul şi ocupația 
părților, faptul că unii dintre coproprietari, înainte de a se cere împărțeala, au 
făcut construcții sau îmbunătățiri cu acordul celorlalți coproprietari sau altele 
asemenea. 


t) C.C., Dec. nr. 92/1996. 
2! C.C., Dec. nr. 591/2007, citată de G.C. Frențiu, D.L. Băldean, op. cit., p. 1488. 

COMENTARIU 


1. Regula în materie de partaj. Partajul în natură trebuie să constituie regula. Este o 
soluţie care se desprinde expres din textele anterior citate, care se referă în primul rând 
la această modalitate. După cum s-a subliniat în practică, dacă un bun sau o masă de 
bunuri aparţine mai multor persoane, partajul trebuie să le consacre, când este posibil, 
tot un drept de proprietate, deoarece nu există nicio rațiune a se modifica acest drept, 
dându-i alt conţinutii. 


2. Criterii. Textul art. 987 NCPC indică enumerativ, iar nu limitativ, o serie de crite- 
rii în baza cărora instanţa poate dispune asupra formării și atribuirii loturilor, respectiv: 

— acordul părţilor; 

— mărimea cotei-părți ce se cuvine fiecăreia; 

— masa bunurilor de împărţit; 

— natura bunurilor; 

— domiciliul și ocupaţia părților; 

— faptul că unii dintre coproprietari, înainte de a se cere împărțeala, au făcut con- 
strucţii, îmbunătățiri, cu acordul coproprietarilor. 

Pe lângă aceste criterii legale, instanţa poate avea în vedere și alte aspecte, în funcţie 
de circumstanţele particulare ale fiecărei cauze. 

În doctrină s-au făcut unele exemplificări ale unor posibile criterii, cum ar fi: utili- 
zarea îndelungată a bunului de unul dintre copăriași; nevoia mai mare a unui copărtaș 
de bunul supus partajului: imposibilitatea unui copărtaș de a-și procura un asemenea 
bun; necesitatea protejării terțului de bună-credinţă dobânditor al unui bun aflat în pro- 
prietate comună, prin includerea bunului în lotul înstrăinătorului; necesitatea protejării 
creditorilor prin includerea bunului în lotul debitorului, pentru a se asigura posibilitatea 
urmăririi bunului. 

În practică, într-o decizie de speţă s-a arătat, de asemenea, că „enumerarea nu are 
caracter limitativ, dimpotrivă, la finalul textului este folosită expresia «altele asemenea», 
ceea ce permite concluzia că instanța poate, în afara criteriilor expres menţionate, să 
ţină cont şi de alte criterii de ordin familial, social, material sau moral, în funcţie de speci- 
ficul fiecărei cauze. Valoarea lucrărilor de construcţie efectuate de tatăl pârâtului de 10% 
din valoarea de circulaţie a imobilului nu reprezintă în sine un criteriu determinant care 
să justifice atribuirea imobilului în favoarea pârâtului. Situaţia familială a reclamanțţilor, 
faptul că au doi copii minori, că locuiesc într-un canton, într-o singură cameră încălzită cu 
lemne, justifică atribuirea imobilului în favoarea acestora”. 

Tot în practică s-a decis că, în caz de divorţ, dacă soţii nu s-au înţeles cu privire la atri- 
buirea locuinţei ce a constituit domiciliul comun, nu sunt copii minori rezultați din căsă- 
torie, căsătoria a fost desfăcută din vina ambilor soți, iar împărțirea locuinţei în natură nu 
este posibilă sau nu este indicată, cum este cazul în speţă, instanţa va stabili căruia dintre 
soți i se va atribui locuinţa, luând în considerare mai multe criterii, cum sunt: starea sănă- 
tăţii și veniturile fiecărui soţ, greutăţile familiale, posibilitatea fiecăruia de a-și procura o 
locuință sau de a locui cu propria sa familie ori cu alte persoane, faptul că unul dintre ei 
o foloseşte efectiv, precum și alte împrejurări similare. 


1 VM. Ciobanu, G. Boroi, T.C. Briciu, op. cit., 2011, p. 460. 
a G.C. Frențiu, D.L. Băldean, op. cit., p. 1489. 
3 C.S.J., $. civ., dec. nr. 2726/1991, în G. Boroi, O. Spineanu-Matei, op. cit., p. 908. 

3. Evaluarea bunului. La realizarea partajului instanţa trebuie să aibă în vedere valoa- 
rea de circulație a bunurilor supuse partajului, pe cât posibil, din momentul soluționării 
cauzei. 

Luarea în considerare a valorii bunurilor din momentul partajului face ca diminuarea 
valorii prin uzura fizică sau morală ori sporul de valoare dobândit, în măsura în care nu 
sunt rezultatul intervenţiei unuia dintre copărtași, să se impute asupra drepturilor tutu- 
ror, respectiv să profite tuturor. În situaţia în care uzura sau sporul de valoare sunt deter- 
minate de activitatea unuia dintre copărtași, diminuarea valorică a bunurilor sau sporul 
de valoare influenţează numai drepturile acelui copărtași!!. 

Și în legătură cu aceste aspecte, în doctrină!?! s-au dat câteva exemple. Astfel, pen- 
tru valoarea terenurilor se va ţine cont de: categoria de folosinţă, cultură, importanța 
social-economică, calitatea și proprietăţile solului, relief, gradul de fertilitate, poziţia faţă 
de localităţi, faţă de mijloacele de comunicaţie, înclinare, preţul practicat în zonă, posi- 
bilitatea amplasării de construcţii etc., iar pentru stabilirea valorii construcțiilor se au în 
vedere materialele de construcţie utilizate, finisaje, locul situării, gradul de seismicitate, 
starea construcţiei, distanța faţă de reţelele de apă, canal, gaz, electricitate, preţurile 
practicate în zonă pentru construcţii similare. 

În practică s-a arătat că, cu ocazia împărţelii judiciare, instanţele trebuie să ţină sea- 
ma de interesele tuturor coproprietarilor, şi nu numai de dorinţa reclamanților, care nici 
măcar nu pentru ei au nevoie de construcţiile și terenul în litigiu, ci pentru fiul lor!!, 

Textul corespondent din reglementarea anterioară — art. 673° CPC 1865 — a format 
obiect al excepţiei de neconstituţionalitate, Curtea Constituţională constatând consti- 
tuţionalitatea dispoziției legale și reţinând că textul stabilește criteriile de care instanța 
trebuie să ţină seama la formarea și atribuirea loturilor pentru realizarea împărţelii judi- 
ciare. Examinând aceste criterii legale, Curtea a subliniat că existenţa lor este justificată 
raţional și obiectiv, având finalitatea de a îndruma instanţa tocmai pentru a evita arbi- 
trariul în formarea loturilor și atribuirea lor acelor părţi care au un drept de proprietate 
comună. Textul criticat nu prevede, prin reglementarea criteriilor, niciun fel de inegali- 
tate sau discriminare, întrucât, fără a se crea vreo diferenţiere, este aplicabil tuturor păr- 
ților, în aceeaşi măsură. În consecinţă, Curtea a constatat că nu sunt încălcate dispoziţiile 
art. 16 alin. (1) din Constituție”. 


Art. 988. Atribuirea provizorie. (1) În cazul în care împărțeala în natură a 
unui bun nu este posibilă sau ar cauza o scădere importantă a valorii acestuia 
ori i-ar modifica în mod păgubitor destinația economică, la cererea unuia dintre 
coproprietari instanţa, prin încheiere, îi poate atribui provizoriu întregul bun. 
Dacă mai mulți coproprietari cer să li se atribuie bunul, instanța va ține seama 
de criteriile prevăzute la art. 987. Prin încheiere, ea va stabili şi termenul în care 
coproprietarul căruia i s-a atribuit provizoriu bunul este obligat să consemneze 
sumele ce corespund cotelor-părți cuvenite celorlalți coproprietari. 


i Trib. Suprem, s. civ., dec. nr. 1474/1987, în R.R.D. nr. 4/1988, p. 67, idem, p. 906. 

2! G.C. Frențiu, D.L. Băldean, op. cit., p. 1490. 

BI C.A. Cluj, s. civ., mun. ṣi asig. soc., dec. nr. 311/R/2006, portal.just.ro, apud G.C. Frentiu, D.L. Băldean, op. 
cit., p. 1491-1492. 

14 C.C., Dec. nr. 182/2003, Dec. nr. 719/2007, Dec. nr. 513/2010, idem, p. 1493. 

(2) Dacă coproprietarul căruia i s-a atribuit provizoriu bunul consemnează, în 
termenul stabilit, sumele cuvenite celorlalți coproprietari, instanța, prin hotărâ- 
rea asupra fondului procesului, îi va atribui acestuia bunul. 

(3) În cazul în care coproprietarul nu consemnează în termen sumele cuvenite 
celorlalți coproprietari, instanța va putea atribui bunul altui coproprietar, în con- 
dițiile prezentului articol. 


COMENTARIU 


1. Atribuirea provizorie a bunului unuia dintre coproprietari. Textul reglementează 
posibilitatea atribuirii provizorii a bunului unuia dintre coproprietari. Regula este par- 
tajul în natură şi, numai atunci când această modalitate de împărţire nu este posibilă, 
bunul se atribuire unui copărtaș. 

În cazul în care împărțeala în natură a unui bun nu este posibilă sau ar cauza o scă- 
dere importantă a valorii acestuia ori i-ar modifica în mod păgubitor destinaţia econo- 
mică, la cererea unuia dintre coproprietari, instanţa, prin încheiere, îi poate atribui pro- 
vizoriu întregul bunlil. 

Principiul în materie de partaj este ca, păstrându-se drepturile cuvenite fiecărui păr- 
taş, instanţa să evite fărâmițarea excesivă a terenurilor, care poate duce la diminuarea 
valorii lor economice sau la atribuirea unor loturi neconstruibile, când este vorba de 
locuri de casă. Pe de altă parte, partajul prin atribuire se impune și în cazul în care unul 
dintre copărtași a construit pe terenul indiviz în timpul stării de indiviziune și este posi- 
bilă formarea loturilor, pe întreaga avere indiviză, în aşa fel încât să se poată lăsa acestui 
copărtaș imobilul cu terenul aferent!”. 


2. Condiţiile atribuirii bunului. O asemenea atribuire se poate dispune numai dacă 
sunt îndeplinite cumulativ următoarele condiţii: 

a) împăârțeala în natură nu este posibilă ori, deși este posibilă, ar determina o scădere 
importantă a valorii bunului ori o modificare a destinaţiei economice care ar echivala cu 
o pagubă. Astfel, dacă ar fi vorba despre împărţirea unei locuinţei în natură, o asemenea 
soluție poate fi dispusă de instanţă doar în situaţia în care prin partajarea imobilului bun 
comun se realizează două unităţi locative distincte funcţionale, astfel încât, privite sepa- 
rat, să aibă caracteristicile unei unităţi locative de sine stătătoare, în sensul de a cuprinde 
una sau mai multe camere de locuit cu dependinţele aferente (baie, bucătărie, hol). Cât 
timp nu poate fi realizată o astfel de funcționalitate prin divizarea locuinţei, instanţa 
nu trebuie să o partajeze în natură, ci se impune ca imobilul să fie atribuit unuia dintre 
copărtași, iar celuilalt să i se acorde sultal:i; 

b) să existe cererea unui coproprietar formulată în acest sens. Însă, atunci când mai 
mulți coproprietari solicită instanţei atribuirea în natură, aceasta se va face ținându-se 
seama de criteriile enumerate în art. 987 NCPC. 


3. Încheierea prin care se atribuie bunul unui coproprietar. Potrivit art. 988 alin. (1) 
teza a lll-a NCPC, asupra atribuirii instanţa se pronunţă printr-o încheiere, în cuprinsul 
căreia stabileşte și termenul în care coproprietarul căruia i s-a atribuit bunul trebuie să 
depună sumele de bani ce reprezintă echivalentul valoric al cotelor-părţi cuvenite celor- 
lalți coproprietari (sultele). 


1 VM. Ciobanu, G. Boroi, T.C. Briciu, op. cit., 2011, p. 462. 
12) Trib. Suprem, col. civ., dec. nr. 419/1957, în C.D. 1957, p. 162, în G. Boroi, O. Spineanu-Matei, op. cit., p. 908. 
3 A se vedea și G.C. Frențiu, D.L. Băldean, op. cit., p. 1494. 

În practica anterioară s-a arătat că „ceea ce prezintă relevanţă în procesul de partaj 
este consemnarea propriu-zisă a sumei cu titlu de sultă la dispoziţia creditorului. For- 
mulând critici sub aspectul condiţiilor de formă pentru procedura specială a ofertei de 
plată urmate de consemnaţiune, recurentul a ignorat faptul că oferta reală de plată a 
fost făcută în cadrul unui proces de partaj, ceea ce atrage particularitățile impuse de 
procedura specială a partajului judiciar. Recipisa de consemnare a sumei a fost depusă în 
faţa instanţei de partaj, întrucât acesteia îi revenea competenţa de a lua act de achitarea 
sultei în procedura atribuirii provizorii a bunului imobil supus partajării, față de consecin- 
tele îndeplinirii acestei obligaţii procesuale asupra cursului procedurii partajului judiciar, 
după cum acesteia îi revine și competenţa de a dispune asupra predării recipisei către 
creditorul obligaţiei de plată a sultei, la cererea acestuia, după rămânerea irevocabilă a 
hotărârii judecătorești de partaj” ™., 

Dacă sumele s-au depus în termenul fixat, instanţa va pronunţa direct o hotărâre 
asupra fondului, prin care va atribui definitiv bunul copărtașului căruia inițial i se atribu- 
ise bunul în mod provizoriu. Dacă însă în termenul fixat copărtașul căruia i s-a atribuit 
provizoriu bunul nu consemnează sumele de bani, atunci instanţa va atribui provizoriu 
bunul altui coproprietar. 

Tot practica a evidenţiat faptul că „raţiunea atribuirii provizorii este aceea de a asigura 
protecţia copărtașilor care nu au beneficiat de atribuirea în favoarea lor a bunului, căci 
prin consemnarea sumei ce corespunde sultelor ce li se datorează se asigură certitu- 
dinea că beneficiarul atribuirii are posibilitatea de a plăti sulta, neajungându-se în 
situaţia ca, ulterior partajului, copărtașii cărora li s-au acordat sulte să întâmpine difi- 
cultăți în executarea creanţei lor ori chiar să suporte eventuala lipsă de lichidităţi a 
debitorului sultei. Prin urmare, dispoziţiile art. 673” alin. (1) CPC 1865 — actualul art. 988 
NCPC — sunt edictate în beneficiul părţilor ce urmează a primi sultă, nesocotirea lor fiind 
de natură a le aduce, potrivit celor deja expuse, o vătămare susceptibilă de a atrage nuli- 
tatea hotărârii pronunțate. Pentru identitate de rațiune, trebuie considerat că dispoziţiile 
art. 6731 CPC 1865 — actualul art. 988 NCPC - sunt aplicabile chiar și atunci când bunul 
este partajabil în natură, însă copărtașilor nu li se pot atribui loturi de egală valoare, caz 
în care, fiind necesară plata de sulte, intenţia de protecţie avută în vedere de prevederile 
legale în discuţie este necesar a fi reţinută în beneficiul creditorilor sulteil?l. 


1 C.A. București, s. a IX-a civ. și propr. int., dec. nr. 253/R/2005, în A. Constanda, op. cit., p. 318, citată în G. Boroi, 
O. Spineanu-Matei, op. cit., p. 908-909. 

RI C.A. Cluj, s. civ., mun. şi asig. soc., min. şi fam., dec, nr. 2119/A/2004, în B.J. 2004, p. 332, cu notă de G. Boroi, 
O. Spineanu-Matei: „Deși rațiunile pentru care au fost edictate normele din art. 67310 (CPC 1865 — n.n.) au fost 
corect identificate, credem că nu se putea imputa primei instanţe că nu a aplicat aceste dispoziții legale, prin 
analogie, într-o altă situaţie decât cea vizată de text. Astfel, pentru situaţia în care instanţa face împărţeala în 
natură, iar loturile nu sunt egale ca valoare, art. 6735 alin. (2) prevede doar că acestea se vor întregi printr-o 
sumă de bani (numită, în limbaj juridic, sultă). Textul nu prevede nimic în legătură cu termenul consemnării 
acestei sume de bani și consecinţele nerespectării acestuia, iar sentinţa prin care instanţa a dispus această 
modalitate de împărțire în natură a respectat întocmai dispozițiile legale incidente. Art. 679:0 are în vedere 
situaţia în care, tocmai pentru că bunul nu poate fi împărțit în natură, el urmează a fi atribuit unui singur copro- 
prietar. În atare situaţie, textul vorbește de o încheiere prin care bunul se atribuie provizoriu și se stabilește un 
termen de plată a sumelor cuvenite celorlalți coproprietari. Sancţiunea nerespectării termenului este adaptată 
acestei modalități de împărţire, în sensul că, potrivit alin. (3), instanţa va putea atribui bunul altui coproprietar. 
Această sancţiune ar fi inoperantă în cazul în care s-a hotărât împărţirea în natură. Art. 673" alin. (4) prevede 
șI posibilitatea ca, fără a proceda la o atribuire provizorie condiționată de consemnarea sultei într-un termen 
fixat de instanţă, aceasta să pronunţe direct o sentinţă asupra fondului procesului. În acest din urmă caz, neres- 
pectarea termenului de plată a sumelor de bani către ceilalți copărtași este sancționată, conform art. 6731, cu 


GABRIELA RĂDUCAN 559 


http://bibliotecahamangiu.re 29—Novy—2013 


Art. 989 CARTEA VI. PROCEDURI SPECIALE 


Întrucât legea tace, încheierea de atribuire provizorie a bunului unui copărtaș nu 
poate fi atacată decât cu apel odată cu fondul, conform art. 466 alin. (4) NCPC. 

În cadrul controlului de constituţionalitate al textului corespondent din codul ante- 
rior, s-a decis că fostul art. 6731 CPC 1865 este constituţional, Curtea Constituţională 
reținând faptul dispoziţiile criticate, reglementând posibilitatea instanţei de a stabili prin 
încheiere și termenul în care coproprietarul căruia i s-a atribuit provizoriu bunul este 
obligat să depună sumele ce reprezintă cotele-părţi ale celorlalți coproprietari, nu con- 
travin dispozițiilor art. 21 din Constituţie și nici art. 6 parag. 1 din Convenţia pentru apă- 
rarea drepturilor omului și a libertăţilor fundamentale, ele având caracterul unei garanţii 
în favoarea celorlalți coproprietari. Aceste prevederi nu îngrădesc în vreun fel accesul 
liber la justiţie, ci, dimpotrivă, favorizează accesul la justiție, prin descurajarea tergiver- 
sării executării obligaţiei de plată a cotelor-părţi datorate celorlalţi coproprietari. Aşadar, 
termenul reglementat de dispoziţiile criticate reprezintă un mijloc procedural pentru evi- 
tarea abuzului de drept și nu contravine principiului accesul 

ui liber la justiţie și al dreptului la un proces echitabil, consacrat de art. 21 din Consti- 
tuţie și de art. 6 parag. 1 din Convenţia pentru apărarea drepturilor omului şi a libertă- 
ţilor fundamentale. Curtea a arătat că „stabilirea unor condiţionaări pentru introducerea 
acţiunilor în justiţie”, inclusiv sub aspectul stabilirii de către instanţă a unui termen, „nu 
constituie o încălcare a dreptului la liberul acces la justiție”. Aceasta, deoarece „legiui- 
torul, potrivit dispoziţiilor art. 126 alin. (2) şi ale art. 129 din Constituţie, poate institui, 
în considerarea unor situaţii deosebite, reguli speciale de procedură, ca și modalitățile 
de exercitare a drepturilor procedurale, principiul liberului acces la justiție presupunând 
posibilitatea neîngrădită a celor interesaţi de a utiliza aceste proceduri, în formele și în 
modalităţile instituite de lege”!!. 


Art. 989. Atribuirea definitivă. La cererea unuia dintre coproprietari, in- 
stanta, ținând seama de împrejurările cauzei, pentru motive temeinice, va putea 
să îi atribuie bunul direct prin hotărârea asupra fondului procesului, stabilind 
totodată sumele ce se cuvin celorlalți coproprietari şi termenul în care este obligat 
să le plătească. 


COMENTARIU 


Textul reglementează ipoteza în care, în funcţie de circumstanţele specifice cauzei, se 
poate sări etapa atribuirii provizorii reglementată de art. 988 NCPC, astfel încât instanţa 
poate pronunţa direct hotărârea de atribuire definitivă a bunului câtre un copărtaș și de 
stabilire a sultelor pe care acesta va trebui să le plătească celorlalți copărtași. 

Situaţia premisă care determină incidenţa acestei reglementări este tot aceea în care 
partajul în natură al unui bun nu este posibil ori, deși este posibil, dacă s-ar proceda 
astfel, i-ar scădea considerabil valoarea sau i-ar modifica în mod păgubitor destinația 
economică, numai că la acestea se adaugă și acele „împrejurări” ale cauzei care pot 
determina instanța să procedez astfel. Legea lasă, de altfel, strict la aprecierea instanţei 
să decidă care circumstanţe sunt determinante pentru această soluţie. 


scoaterea la vânzare a bunului, or, nici această sancțiune nu s-ar putea aplica, prin analogie, atunci când bunul 
a fost împărţit în natură” — apud G. Boroi, O. Spineanu-Matei, op. cit., p. 908-910. 
19 C.C., Dec. nr. 52/2003, Dec. nr. 1019/2007. 

De pildă, instanţa ar putea decide să aplice art. 989 NCPC în ipoteza în care doar 
unul dintre copărtași solicită atribuirea și ceilalţi învederează că nu doresc atribuirea în 
natură, întrucât nu au posibilitatea de a plăti sulte, dar pot fi diverse alte situaţii care să 
conducă la această soluţie. 


Art. 990. Vânzarea bunului. (1) În cazul în care niciunul dintre coproprie- 
tari nu cere atribuirea bunului ori, deşi acesta a fost atribuit provizoriu, nu s-au 
consemnat, în termenul stabilit, sumele cuvenite celorlalți coproprietari, instanța, 
prin încheiere, va dispune vânzarea bunului, stabilind totodată dacă vânzarea 
se va face de către părți prin bună învoială ori de către executorul judecătoresc. 

(2) Dacă părțile sunt de acord ca vânzarea să se facă prin bună învoială, 
instanţa va stabili şi termenul la care aceasta va fi efectuată. Termenul nu poate fi 
mai mare de 3 luni, în afară de cazul în care părțile sunt de acord cu majorarea lui. 

(3) În cazul în care vreuna dintre părți nu a fost de acord cu vânzarea prin 
bună învoială sau dacă această vânzare nu s-a realizat în termenul stabilit potri- 
vit alin. (2), instanţa, prin încheiere dată cu citarea părților, va dispune ca vânza- 
rea să fie efectuată de executorul judecătoresc. 

(4) Încheierile prevăzute în prezentul articol pot fi atacate separat numai cu 
apel, în termen de 15 zile de la pronunțare. Dacă nu au fost astfel atacate, aceste 
încheieri nu mai pot fi supuse apelului odată cu hotărârea asupra fondului pro- 
cesului. 


COMENTARIU 


1. Vânzarea bunului. O altă modalitate de realizare a partajului judiciar o constituie 
vânzarea bunurilor. Este vorba despre o modalitate extremă de lichidare a indiviziunii, la 
care se recurge numai în măsura în care partajul nu se poate realiza prin celelalte două 
modalităţi, fie pentru că bunurile nu pot fi împărţite în natură sau atribuite unui copăr- 
taş, fie pentru că toţi copărtașşii solicită să se recurgă la această modalitatel!. 

Uneori, există posibilitatea ca niciunul dintre coproprietari să nu solicite atribui- 
rea bunului. În această situaţie, dar și atunci când bunul a fost atribuit provizoriu și nu 
s-au depus în termenul stabilit sumele cuvenite celorlalți coproprietari, instanţa, prin 
încheiere, va dispune vânzarea bunului. 

Prin aceeași încheiere va stabili dacă vânzarea se va face de bunăvoie, direct de către 
copărtași, ori dacă se va face prin intermediul unui executor judecătoresc. Chiar dacă 
norma legală nu indică, considerăm că are o astfel de competenţă orice executor din 
circumscripţia curții de apel în care sunt situate bunurile a căror vânzare la licitație se 
dispune. 

Pentru ipoteza în care s-a încuviințat copărtașilor ca vânzarea să se facă direct de 
către ei, instanţa trebuie să fixeze prin încheiere și termenul în care trebuie să se efec- 
tueze vânzarea. 

Spre deosebire de vechea reglementare, termenul este, în principiu, mai scurt, anume 
3 luni în loc de 6 luni (cum prevedea art. 673" CPC 1865). Cu toate acestea, dispoziţia 
legală este mai avantajoasă decât cea precedentă, deoarece acest termen poate fi și mai 
mare de 3 luni, dacă toate părțile sunt de acord cu majorarea sa, iar într-o astfel de situație 


1 YM. Ciobanu, G. Boroi, T.C. Briciu, op. cit., 2011, p. 462. 

legiuitorul nu mai fixează o limită, ceea ce ar însemna că termenul ar putea fi chiar și mai 
mare de 6 luni, fiind vorba despre respectarea principiului disponibilităţii părţilor. 

La împlinirea termenului stabilit prin încheiere, părțile au obligaţia de a prezenta 
instanței dovada vânzării. Dacă vânzarea nu s-a efectuat în termenul stabilit în încheiere 
potrivit art. 990 alin. (2) NCPC, indiferent că una dintre părţi nu a fost de acord cu vân- 
zarea prin bună învoială ori din alt motiv, atunci instanța va cita părțile și va pronunţa 
o nouă încheiere, prin care va dispune efectuarea vânzării prin intermediul executorului 
judecătoresc. 


2. Căi de atac. Atât încheierea prin care se dispune vânzarea bunului direct de către 
copărtași, cât și cea prin care se dispune vânzarea la licitaţie prin executor judecăto- 
resc sunt susceptibile de ape! pe cale separată, deci nu odată cu hotărârea pronunţată 
asupra fondului, deosebindu-se astfel de încheierile de admitere în principiu pe care le 
poate pronunța instanța în procesul de partaj. 

De altfel, teza a Il-a a art. 990 alin. (4) prevede în mod imperativ că aceste hotărâri 
nu mai pot fi atacate odată cu hotărârea dată asupra fondului, dacă nu au fost atacate cu 
apel pe cale separată. Altfel spus, prin neexercitarea apelului împotriva acestor încheieri 
prevăzute de art. 990, ele devin definitive în privinţa măsurilor dispuse de instanţă prin 
intermediul lor, lichidarea stării de coproprietate prin vânzare devenind obligatorie în 
acel dosar de partaj. 

Dacă părțile doresc, ulterior pronunțării, să evite efectele acestor încheieri, ar trebui 
să cadă de acord să renunțe la judecata acelui dosar de partaj. Desigur, într-o asemenea 
ipoteză, oricare dintre copărtași poate reitera o cerere de partaj în care să se încerce una 
dintre celelalte două modalități de atribuire, fără a exista autoritate de lucru judecat, 
întrucât nu s-a pronunţat o hotărâre finală asupra fondului în primul dosar de partaj, 
ci cursul acestuia a fost întrerupt printr-o modalitate specifică, eventual a intervenit și 
perimarea, dacă, între timp, s-a scurs și termenul de perimare. Perimarea nu va afecta 
însă exerciţiul dreptului la acțiune, dat fiind caracterul imprescriptibil al cererii de partaj. 

Cu caracter de noutate față de fosta reglementare, termenul de apel este expres pre- 
văzut de legiuitor, ca fiind de 15 zile de la pronunțare, fiind vorba despre un termen spe- 
cial, derogatoriu de la termenul de apel de drept comun, care este de 30 de zile, potrivit 
dispoziţiilor art. 468 alin. (1) NCPC, și care curge direct de la pronunțare (pentru declara- 
rea apelului nefiind necesară comunicarea încheierii). 

În cadrul controlului de constituționalitate al reglementării similare din codul ante- 
rior, s-a decis că art. 6731 CPC 1865 este constituțional în raport cu prevederile art. 44 
alin. (1) și (2) din Constituţie, precum și cu prevederile art. 1 din Primul Protocol adi- 
tional la Convenţia europeană a drepturilor omului. Astfel, dispoziţiile legale criticate 
instituie un tratament juridic egal pentru toți coproprietarii, stabilind aceleași drepturi 
pentru toţi, în ele negăsindu-se vreun privilegiu sau vreo discriminare. De asemenea, nu 
se poate reţine că dispoziţiile art. 673!1 ar leza dreptul de proprietate al vreunuia dintre 
coproprietari, fiecare având drepturi egale asupra cotei ideale ce îi revine din bunul deţi- 
nut în codevălmășie. Vânzarea bunului prin buna învoială a coproprietarilor constituie 
o modalitate deopotrivă echitabilă pentru toţi, dar și aceasta trebuie realizată în cadrul 
unei limite de timp, iar opoziţia unuia dintre coproprietari pentru motivul că preţul ce 
se poate obține nu este suficient de bun ar putea leza drepturile și interesele celor- 
lalţi. Nerealizarea vânzării prin bună învoială nu poate împiedica finalizarea procedurii de 
încetare a stării de indiviziune, ci, dimpotrivă, constituie un motiv ce justifică aplicarea 
procedurilor executării silite, 

Unul dintre principalele atribute ale dreptului de proprietate este dreptul de dispozi- 
tie. În virtutea acestui drept, fiecare coproprietar poate hotări în mod liber dacă dorește 
sau nu să rămână în indiviziune, iar ceilalți coproprietari nu se pot opune hotărârii celui 
care solicită încetarea stării de indiviziune. Încetarea acestei stări se poate realiza prin 
mai multe modalităţi, în principal: conform acordului de voinţă al coindivizarilor sau pe 
baza unei hotărâri judecătorești, prin împărţirea în natură a bunului, când natura aces- 
tuia permite divizarea; prin atribuirea bunului în natură unuia sau unora dintre copropri- 
etari ori prin vânzarea bunului și împărţirea preţului obținut. În cazul în care bunul este 
atribuit în natură unuia dintre coproprietari, dacă nu s-ar prevedea obligaţia acestuia de 
a achita celorlalţi, într-un termen rezonabil, valoarea cotei ce le revine, în mod evident și 
direct ar fi lezat dreptul lor de proprietatel!i. 


Art. 991. Procedura vânzării la licitaţie. (1) După rămânerea definitivă a 
încheierii prin care s-a dispus vânzarea bunului de către un executor judecăto- 
resc, acesta va proceda la efectuarea vânzării la licitaţie publică. 

(2) Executorul va fixa termenul de licitaţie, care nu va putea depăşi 30 de zile 
pentru bunurile mobile şi 60 de zile pentru bunurile imobile, socotite de la data 
primirii încheierii, şi va înştiința coproprietarii despre data, ora şi locul vânzării. 

(3) Pentru termenul de licitație a bunurilor mobile, executorul va întocmi şi 
afişa publicaţia de vânzare, cu cel puțin 5 zile înainte de acel termen. 

(4) În cazul vânzării unui bun imobil, executorul va întocmi şi afişa publicaţia 
de vânzare cu cel puţin 30 de zile înainte de termenul de licitaţie. 

(5) Coproprietarii pot conveni ca vânzarea bunurilor să se facă la orice pret 
oferit de participanții la licitație. De asemenea, ei pot conveni ca vânzarea să nu 
se facă sub un anumit preț. 

(6) Dispoziţiile prezentului articol se completează în mod corespunzător cu 
dispoziţiile prezentului cod privitoare la vânzarea la licitație a bunurilor mobile 
şi imobile prevăzute în materia executării silite. 


COMENTARIU 


1. Procedura de vânzare. Dispoziţiile art. 991 reglementează procedura prin care 
bunul/bunurile imposibil de atribuit prin celelalte două modalităţi de realizare a partaju- 
lui vor fi vândute la licitație publică, prin intermediul executorului judecătoresc, 

Pentru a se angaja această operaţiune, este necesar, în primul rând, ca încheierea 
prevăzută de art. 990 alin. (3) NCPC să aibă caracter definitiv, fie prin respingerea apelu- 
lui ca neîntemeiat sau prin anularea acestuia, fie prin scurgerea termenului de apel fără 
ca vreuna dinire părţi să exercite această cale de atac specifică. 

În acest sens, se prevede că vânzarea bunului de executorul judecătoresc se reali- 
zează prin scoaterea bunului la licitație publică imediat după ce încheierea prin care se 
dispune vânzarea în această modalitate a devenit definitivă. Deși legiuitorul nu prevede, 
se înţelege că încheierea prin care se dispune vânzarea bunului de executorul judecăto- 
resc trebuie adusă la cunoștința acestuia imediat după rămânerea ei definitivă. 

Executorul judecătoresc învestit cu vânzarea bunului la licitație va stabili termenul 
la care aceasta să se desfășoare. Distingând după importanţa și natura bunurilor, legiu- 


i Ç.C., Dec. nr. 138/2002. 

itorul a prevăzut că termenul pentru licitaţie nu poate fi mai mare de 30 de zile în cazul 
bunurilor mobile, respectiv de 60 de zile în cazul imobilelor, termen care se calculează de 
la momentul primirii încheierii instanţei de judecată. 

Executorul judecătoresc are, totodată, obligaţia de a înștiinţa coproprietarii despre 
data, ora și locul unde se va desfășura vânzarea la licitaţie. 

Potrivit art. 991 alin. (2) și (3) NCPC, executorul judecătoresc va întocmi și afișa publi- 
caţia de vânzare cu cel puţin 5 zile înainte de data stabilită pentru licitaţie, în cazul bunu- 
rilor mobile, și cu cel puţin 30 de zile înainte, în cazul bunurilor imobile. 


2. Prețul. Deși legiuitorul tace, se aplică prin asemănare dispoziţiile din materia exe- 
cutării silite, astfel că în publicaţia de vânzare trebuie indicat şi prețul de începere a lici- 
tației. Acest preț este stabilit, de regulă, de un expert, numit fie de către instanţă, fie de 
către executorul judecătoresc; însă, dacă s-a oferit un preţ mai mare decât cel menţionat 
în publicaţii, licitaţia va începe de la acest preţiil. 

Dincolo de preţul care figurează în publicaţia de vânzare, în virtutea respectării prin- 
cipiului disponibilităţii părților, legiuitorul a stabilit în art. 991 alin. (5) că părțile (copro- 
prietarii) pot conveni fie ca vânzarea bunurilor să se facă la orice preț oferit de per- 
soanele care participă la licitaţie, fie pot conveni un preţ minim sub care să nu se facă 
vânzarea. 

În doctrină s-a precizat că, în cazul în care vânzarea a avut loc, pretul va fi consemnat 
la dispoziția instanţei, de către executorul judecătoresc, urmând ca aceasta să îl împartă 
potrivit dreptului fiecărui coproprietar”. 

În legătură cu preţul acestei vânzări la licitație urmează să se țină seama și de preve- 
derile art. 677 alin. (2) NCC. Astfel, oricare dintre coproprietari poate cere stingerea 
datoriilor născute în legătură cu coproprietatea și care sunt scadente ori devin scadente în 
cursul anului în care are loc partajul, iar suma necesară pentru stingerea acestor obligații 
va fi preluată, în lipsa unei stipulaţii contrare, din prețul vânzării bunului comun cu ocazia 
partajului și va fi suportată de către coproprietari proporțional cu cota-parte a fiecăruia. 


Art. 992. Bunurile nesupuse vânzării. La cererea uneia dintre părți, instanța 
poate proceda la împărțeala bunurilor pentru care nu a dispus vânzarea potrivit 


art. 990. 
COMENTARIU 


Este posibil ca doar o parte din bunurile din masa de împărţit să nu poată fi partajate 
prin atribuire în natură către toţi sau doar către unul dintre coproprietari, în timp ce alte 
bunuri (mai ales cele mobile) ar putea fi partajate astfel, caz în care la modalitatea de 
partajare prin vânzare nu se poate recurge decât în privinţa celor dintâi, în privinţa celor- 
lalte instanţa procedând la împărţeală, ţinând cont de criteriile de atribuire incidente în 
respectiva cauză. Practic, bunurile pentru care nu s-a dispus vânzarea pot fi împărțite de 
instanța de judecată între coproprietari, la cererea unuia dintre aceştia. 

Observăm că legiuitorul nu a prevăzut ca fiind necesară solicitarea tuturor părţilor, 
dispunând, practic, că este suficient ca doar unul dintre copărtași să solicite o astfel de 
modalitate de împărţire, pentru ca instanţa să recurgă la ea, desigur, în măsura în care 
nu se impune aplicarea art. 990 NCPC. 


H A se vedea și VM. Ciobanu, G. Boroi, T.C. Briciu, op. cit., 2011, p. 463. 
3 idem, p. 463-464. 

Art. 993. Solutionarea cererii de partaj. (1) În toate cazurile, asupra cererii 
de partaj instanța se va pronunţa prin hotărâre. 

(2) Sumele depuse de unul dintre coproprietari pentru ceilalți, precum şi 
cele rezultate din vânzare vor fi împărţite de instanţă potrivit dreptului fiecărui 
coproprietar. 

(3) În cazul în care partajul nu se poate realiza în niciuna dintre modalitățile 
prevăzute de lege, instanţa va hotărî închiderea dosarului. Dacă se introduce o 
nouă cerere de partaj, încheierile de admitere în principiu prevăzute la art. 984 şi 
98b nu au autoritate de lucru judecat. 


COMENTARIU 


Cererea de partaj se soluţionează de instanţa de judecată prin hotărâre care, rămasă 
definitivă, de principiu constituie titlu executoriu (mai puţin în cazul excepţional prevăzut 
de art. 995 NCPC) și are caracter constitutiv de drepturi, potrivit art. 680 NCC și art. 994 
NCPC. 

Prin această hotărâre instanța va dispune și împărțirea sumelor depuse de copropri- 
etarul căruia i s-a atribuit provizoriu bunul, respectiv cele rezultate din vânzarea bunu- 
rilor de bunăvoie sau de executorul judecătoresc, direct proporţional cu cotele-părți ale 
fiecărui coproprietar. 

Articolul 993 alin. (3) instituie o soluţie specifică, peremptorie, dar care nu va sta în 
autoritate de lucru judecat asupra fondului cauzei. Astfel, în ipoteza în care partajul în 
natură nu este posibil, iar toți copărtașii refuză să le fie atribuit bunul și acesta nici nu 
poate fi vândut, instanţa va hotărî închiderea dosarului. În doctrină!!! s-a subliniat că 
această soluţie se impune față de imposibilitatea sistării stării de indiviziune, însă o nouă 
cerere de partaj poate fi introdusă ulterior. 

Soluția de închidere a dosarului prevăzută de art. 993 alin. (3) se dispune tot printr-o 
hotărâre (sentință), iar nu prin încheiere. 


Art. 994. Hotărârea de partaj. (1) Hotărârea de partaj are efect constitutiv. 

(2) Odată rămasă definitivă, hotărârea de partaj constituie titlu executoriu şi 
poate fi pusă în executare chiar dacă nu s-a cerut predarea efectivă a bunului ori 
instanţa nu a dispus în mod expres această predare. 

(3) Hotărârea de partaj este supusă numai apelului. Cu toate acestea, dacă par- 
tajul s-a cerut pe cale incidentală, hotărârea este supusă aceloraşi căi de atac ca şi 
hotărârea dată asupra cererii principale. Acelaşi este şi termenul pentru exercita- 
rea căii de atac, chiar dacă se atacă numai soluția dată asupra partajului. Aplicarea 
criteriilor prevăzute la art. 987 nu poate fi cenzurată pe calea recursului. 

(4) Executarea cu privire la bunurile împărțite poate fi cerută în termenul de 
prescripţie de 10 ani prevăzut la art. 705. 


COMENTARIU 


1. Efectul constitutiv al hotărârii. Acest articol este nou introdus în reglementarea 
actuală, deși dispoziţiile sale nu sunt întru totul inedite. In principiu, hotărârea de partaj 
este supusă acelorași exigenţe care se impun, potrivit legii, tuturor hotărârilor judecă- 


UYM. Ciobanu, G. Boroi, T.C. Briciu, op. cit., 2011, p. 464. 

torești și urmează același regim procedural. Cu toate acestea, potrivit noii reglementări, 
hotărârea dată asupra cererii de partaj prezintă o serie de particularităţi. 

Primul alineat al art. 994 NCPC, în acord cu noile reglementări din art. 680 NCC, sta- 
tuează cu caracter de noutate caracterul constitutiv al hotărârii de partaj, spre deose- 
bire de reglementarea anterioară, care stabilea caracterul declarativ al acesteia. Prac- 
tic, datorită acestui efect constitutiv, fiecare coproprietar devine proprietarul exclusiv 
al bunurilor sau al sumelor ce i-au fost atribuite începând cu data rămânerii definitive a 
hotărârii de partaj. Mai mult, în conformitate cu art. 680 alin. (2) NCC, în privinţa imobi- 
lelor efectele partajului se produc începând cu data înscrierii în cartea funciară a hotărâ- 
rii definitive de partaj, norma obligând implicit la o astfel de înscriere. 

Potrivit art. 681 NCC corelat cu dispoziţiile art. 641 din același cod, actele încheiate, 
în condiţiile legii, de un coproprietar cu privire la bunul comun rămân valabile și sunt 
opozabile celui căruia i-a fost atribuit bunul în urma partajului 

Tot ca efect al partajului, art. 682 NCC dispune în privinţa garantiilor constituite de 
un coproprietar asupra cotei sale părţi, arătând că ele se strămută de drept asupra bunu- 
lui atribuit acestuia sau, după caz, a sumelor de bani care i-au fost atribuite prin partaj. 


2. Caracterul executoriu. Cel de-al doilea alineat al art. 994 NCPC instituie ca normă 
generală o soluție jurisprudenţială clasică, potrivit căreia hotărârea de partaj rămasă 
definitivă constituie titlu executoriu, chiar dacă prin hotărâre nu s-a dispus predarea 
bunurilor către copărtașii în lotul cărora acestea au căzutii, așa încât nu este necesară 
introducerea de către copărtaș a unei acţiuni în revendicare împotriva copărtașului care 
deţine bunul atribuit și refuză să îl predeal. 


3. Căi de atac. Potrivit art. 994 alin. (3) NCPC, împotriva sentinţei pronunţate de 
prima instanţă (judecătorie) asupra cererii principale de partaj nu se va putea exercita 
decât o singură cale de atac, anume apelul (la tribunal). 

Numai atunci când partajul este solicitat pe cale incidentală, hotărârea va urma ace- 
leași căi de atac ca și hotărârea dată asupra cererii principale. Dacă cererea principală 
ar fi divorțul, care se atacă numai cu apel, potrivit noii reglementări, și există o cerere 
reconvenţională a soțului pârât în care solicită și partajul bunurilor comune, atunci hotă- 
rârea este supusă tot numai apelului. Numai atunci când cererea principală este supusă 
atât apelului, cât și recursului, cererea incidentală de partaj ar putea fi rezolvată în trei 
grade de jurisdicție. 

Mai mult, pentru a evita orice dubiu, teza a Il-a a art. 994 alin. (3) dispune în mod 
expres că și termenul pentru exercitarea căii de atac este același cu cel prevăzut pentru 
calea de atac împotriva cererii principale, chiar dacă se atacă numai soluţia dată asupra 
partajului. 

În fine, din interpretarea tezei a IIl-a a art. 994 alin. (3) înțelegem că aplicarea criteri- 
ilor de atribuire a bunurilor prevăzute la art. 987 NCPC de către instanţă poate fi cenzu- 
rată doar pe cale apelului, iar nu și pe calea recursului (desigur, aceasta numai în situaţia 
în care partajul s-a cerut pe cale incidentală într-un litigiu în care cererea principală este 
supusă recursului). 


4. Prescripţia executării. Prevederile art. 994 alin. (4) NCPC arată expres că termenul 
de prescripţie a cererii de executare a hotărârii de partaj este cel de drept comun, prevă- 
zut de art. 705 alin. (1) NCPC în caz de executare a hotărârilor date în materia drepturilor 


l Trib. Suprem, s. civ., dec. nr. 1805/1980, în R.R.D. nr. 6/1981, p. 84. 
1d Plenul Trib. Suprem, dec. de îndrumare nr. 3/1968, în C.D. 1968, p. 11 şi urm. 

reale. Astfel, atunci când hotărârea de partaj definitivă nu se execută benevol, partea 
interesată poate cere executarea silită a acesteia într-un termen de prescripţie de 10 ani. 

Însă precizăm că textul vizează exclusiv cererea de executare privind bunurile în 
materialitatea lor (cum ar fi predarea silită a bunurilor atribuite unui copărtaș), iar nu și 
plata sultelor. Dispoziţiile privind obligarea unui copărtaş la plata unei sulte pot fi puse în 
executare în termenul general de 3 ani, potrivit aceluiași art. 705 alin. (1) NCPC. 

Mai menţionăm că termenul de prescripţie, indiferent că vorbim de cel de 10 ani sau 
de cel general de 3 ani, începe să curgă de la data când se naște dreptul de a obține exe- 
cutarea silită, adică de la data rămânerii definitive a hotărârii judecătorești și prin care 
s-a rezolvat cererea de partaj. 

Hotărârea de partaj prin care se dispune predarea bunurilor instituie o obligaţie sim- 
plă, chiar dacă în dispozitiv se indică și valoarea fiecărui bun, astfel că nu se poate face 
executarea prin echivalent”. 

Apreciem că este admisibilă o acțiune în despăgubiri, atunci când una dintre părţile 
din procesul de partaj a fost obligată, prin hotărâre definitivă, să predea celeilalte părți 
un bun mobil sau imobil ori a fost obligată la contravaloarea acestuia (calculată la data 
partajului), iar acea parte nu execută de îndată hotărârea, ci lasă să treacă un termen 
important (ani), astfel că, din cauza inflaţiei, valoarea bunului avută în vedere la partaj 
sau, după caz, sulta stabilită prin hotărârea de partaj este mai mică decât contravaloarea 
de piaţă a acelui bun la data executării hotărârii. Într-o astfel de ipoteză, cealaltă parte se 
poate adresa instanţei cu o cerere în pretenţii având ca obiect contravaloarea lipsei de 
folosinţă a bunului sau, după caz, actualizarea sumei datorate cu titlu de sultă, în baza 
principiului reparării integrale în natură a prejudiciului (regula fiind aceea că hotărârea 
definitivă se execută benevol, astfel că partea care nu a executat-o este în culpă, deci 
poate fi trasă la răspundere pentru prejudiciul cauzat prin neexecutarea în termen rezo- 
nabil a hotărârii). Pentru a evita orice confuzii, mai precizăm că obiectul și cauza celor 
două acțiuni sunt diferite (cea de partaj și acţiunea în pretenții), astfel că nu s-ar putea 
vorbi de vreo autoritate de lucru judecat. 


5. Cheltuieli de judecată. Deși nu există o reglementare specială, în mod unanim 
doctrina și practica judecătorească au consacrat regula potrivit căreia, în materia parta- 
jului, se compensează cheltuielile de judecată între copărtași. Astfel, s-a decis că cheltu- 
ielile de judecată vor fi suportate, în principiu, de către toţi copărtașii, potrivit cotei ce 
revine fiecăruia’! Însă s-a decis, totodată, că, în ipoteza în care un copărtaș a formulat 
cereri care s-au dovedit a fi nefondate, cheltuielile ocazionate de acestea vor fi suportate 
exclusiv de acea parte! 


Art. 995. Revendicarea bunurilor atribuite. (1) În cazul în care părţile 
declară în mod expres că nu solicită predarea bunurilor, hotărârea de partaj nu 
este susceptibilă de executare silită. 

(2) Pentru a intra în posesia bunurilor atribuite şi a căror predare i-a fost refu- 
zată de ceilalți coproprietari, partea interesată va trebui să exercite acţiunea în 
revendicare. 


W YM. Ciobanu, G. Boroi, T.C. Briciu, op. cit., 2011, p. 465. 

2! Trib. Suprem, s. civ., dec. nr. 1085/1972, în Repertoriu II, p. 378, nr. 148, în G. Boroi, O. Spineanu-Matei, 
op. cit., p. 912. 

B Trib. Suprem, s. civ., dec. nr. 1410/1976, în C.D. 1976, p. 242, ibidem. 

COMENTARIU 


Textul art. 995 are, de asemenea, caracter de noutate și vizează o situație excepțio- 
nală, derogatorie de la regula stabilită prin art. 994 NCPC. 

Astfel, atunci când părţile declară în mod expres că nu solicită predarea bunurilor, 
hotărârea de partaj nu este susceptibilă de executare — afară de cazul în care unii copăr- 
tași au fost obligaţi să plătească sume de bani, în privinţa cărora hotărârea poate fi pusă 
în executare în termen de 3 ani, așa cum menţionam la articolul anterior = și, pentru ca 
partea interesată să intre în posesia bunurilor atribuite și a căror predare i-a fost refuzată 
de ceilalţi, este necesară introducerea unei acţiuni în revendicare. 

Ca atare, deși copărtașul căruia i s-a atribuit bunul a dobândit un titlu de proprietate 
exclusivă asupra acestuia, prin hotărârea de partaj definitivă, care are caracter constitu- 
tiv Își a și înscris-o în cartea funciară, în respectarea dispoziţiilor art. 680 alin. (2) NCC], 
în fapt el nu are şi posesia bunului atribuit, iar partea care îl deţine refuză să i-l predea 
benevol. Dacă, anterior pronunțării hotărârii de partaj, în baza unor considerente parti- 
culare, părțile au declarat expres că nu solicită predarea bunului potrivit art. 995 alin. (1) 
NCPC, atunci proprietarul exclusiv al bunului, ca orice proprietar neposesor, are deschisă 
o acţiune în revendicare împotriva posesorului neproprietar. 

În lipsa unei declaraţii exprese de tipul celei avute în vedere de primul alineat al 
art. 995, hotărârea are caracter executoriu prezumat, predarea bunului putând fi cerută 
în termenul de prescripţie de 10 ani, stabilit de art. 994 și art. 705 NCPC, de aceea, 
norma art. 995 constituie doar un caz de excepție de la regula caracterului executoriu al 
hotărârii de partaj. 


1) A se vedea această apreciere doctrinară anterioară reglementării în V.M. Ciobanu, G. Boroi, T.C. Briciu, 
op. cit., 2011, p. 465, cu izvorul în jurisprudenţa relevantă, respectiv Plenul Trib. Suprem, dec. de îndrumare 
nr. 3/1968, pct. 2, în Îndreptar interdisciplinar, p. 379-380. 

Art. 996. Condiţii de admisibilitate. (1) Instanţa de judecată, stabilind că 
în favoarea reclamantului există aparenţa de drept, va putea să ordone măsuri 
provizorii în cazuri grabnice, pentru păstrarea unui drept care s-ar păgubi prin 
întârziere, pentru prevenirea unei pagube iminente şi care nu s-ar putea repara, 
precum şi pentru înlăturarea piedicilor ce s-ar ivi cu prilejul unei executări. 

(2) Ordonanţa este provizorie şi executorie. Dacă hotărârea nu cuprinde nicio 
mențiune privind durata sa şi nu s-au modificat împrejurările de fapt avute în 
vedere, măsurile dispuse vor produce efecte până la soluționarea litigiului asu- 
pra fondului. 

(3) La cererea reclamantului, instanța va putea hotărî ca executarea să se facă 
fără somaţie sau fără trecerea unui termen. 

(4) Ordonanţa va putea fi dată chiar şi atunci când este în curs judecata asupra 
fondului. 

(5) Pe cale de ordonanţă preşedințială nu pot fi dispuse măsuri care să rezolve 
litigiul în fond şi nici măsuri a căror executare nu ar mai face posibilă restabilirea 
situației de fapt. 


COMENTARIU 


1. Sediul materiei. Noţiune!!!. Noul Cod de procedură civilă reglementează ordonanța 
președințială în Cartea a VI-a, destinată procedurilor speciale, în Titlul VI, art. 996-1001. 

În literatura de specialitate! s-a arătat că termenul de ordonanţă președinţială este 
susceptibil de două acceptiuni. 

Într-o accepţiune, ordonanta președinţială este o instituţie de drept, reglemen- 
tată de Codul de procedură civilă în cadrul procedurilor speciale, adică un ansamblu de 
norme juridice. 

Din această perspectivă, ordonanța președințială este procedura specială prin inter- 
mediul căreia reclamantul, care afirmă o aparenţă de drept, solicită instanţei să ordone 
măsuri provizorii, în cazuri grabnice, pentru păstrarea unui drept, pentru prevenirea unei 
pagube iminente ori pentru înlăturarea piedicilor ce s-ar ivi cu prilejul unei executări. 
Fiind de natură contencioasă, ordonanța președinţială este guvernată de principiul con- 
tradictorialității şi presupune întotdeauna existența pârăâtului. 

În lipsa unei prevederi legale exprese, procedura specială a ordonanţei președinţiale 
nu poate fi folosită în locul sau pentru atingerea scopului altei proceduri speciale. De 
exemplul, este inadmisibilă cererea prin care se solicită instituirea sechestrului judiciar 
pe calea procedurii ordonanţei președinţiale. 


1! Pentru detalii în legătură cu denumirea și evoluţia instituţiei ordonanţei președinţiale a se vedea A. Hilsenrad, 
|, Stoenescu, op. cit., p. 413 și urm. 
21 D. Zeca, Ordonanţa președinţială, Ed. Hamangiu, București, 2009, p. 2-3. 

Într-o altă accepţiunei!!, ordonanța președinţială semnifică tocmai hotărârea judecă- 
torească prin care instanţa de judecată dispune cu privire la cererea dedusă judecății, în 
cadrul procedurii cu același nume. În acest sens, Codul de procedură civilă folosește fie 
noțiunea de ordonanţă!?i, fie noţiunea de ordonanţă președinţialăl”. 


2. Condiţii de admisibilitate. În mod tradițional!” se consideră că, pentru a fi admi- 
sibilă o cerere de ordonanţă președinţială, trebuie îndeplinite trei condiţii, și anume: 
urgenţa, vremelnicia și neprejudecarea fondului. 

Spre deosebire de vechea reglementare, prevederile actualului Cod de procedură 
civilă în materie sunt mai detaliate, deoarece au fost legiferate aspecte care în trecut 
erau acceptate ca aport al doctrinei și jurisprudenţei. 

Dată fiind structura instituţiei ordonanţei președinţiale, este util ca abordarea tradi- 
ţională să fie adaptată actualei reglementări. 

Apreciem că cererea de ordonanţă președinţială este admisibilă când sunt îndepli- 
nite cumulativ cerințele: (a) aparenţei dreptului, (b) caracterului provizoriu al măsurilor, 
(c) existenței unor cazuri grabnice și (d) neprejudecării fondului. 

2.1. Afirmarea de către reclamant a unei aparente de drept este o condiţie specială 
care face admisibilă cererea de ordonanţă președinţială, desigur, dacă sunt îndeplinite și 
condiţiile de exerciţiu al acţiunii civile referitoare la capacitate, calitate și interes [art. 32 
alin. (1) lit. a), b} și d) NCPC]. 

Spre deosebire de acţiunile civile de drept comun, ordonanța președinţială nu 
presupune dovedirea de către reclamant a temeiniciei pretenţiei formulate, în condiţiile 
art. 32 alin. (1) lit. c) raportat la art. 249 alin. (1) teza | NCPC. 

Deși existența aparenţei de drept în favoarea unei persoane este o chestiune relativă, 
care nu poate fi stabilită în abstract, ci doar prin raportare la persoana căreia i se opune 


9 ș, Les, Tratat de drept procesual civil, ed. a 3-a, Ed. All Beck, București, 2005, p. 721. 

3 Art. 996 alin. (2) teza | şi alin. (4), art. 998 alin. (2) și (4), art. 999 alin. (1) NCPC. 

3) Art. 999 alin.( 4), art. 1001 alin. (1), (2) și (2) NCPC. 

1) A se vedea VM. Ciobanu, Tratat, vol. II, p. 491-495; G. Boroi, D. Rădescu, op. cit., p. 818-819; M. Tăbârcă, 
Gh. Buta, Codul de procedură civilă, comentat și adnotat cu legislaţie, jurisprudenţă și doctrină, ed. a 2-a, 
Ed. Universul Juridic, București, 2008, p. 1508. 

5) Potrivit art. 280 alin. (5) CPC 1865, „Până la dezlegarea cererii de suspendare, aceasta va putea fi încuviinţată 
vremelnic, prin ordonanţă președinţială, chiar înainte de sosirea dosarului”, iar potrivit art. 280 alin, (1), 
„Cererea pentru suspendarea executării vremelnice se va putea face fie odată cu apelul, fie deosebit în tot 
cursul instanţei de apel”. Pe lângă condiţiile generale ce trebuie îndeplinite de orice cerere de chemare în 
judecată, pentru admiterea unei cereri de ordonanţă președinţială trebuie îndeplinite, cumulativ, trei condiţii. 
Două condiţii sunt prevăzute expres de text: urgenţa şi caracterul vremelnic al măsurii, iar a treia rezultă din 
caracterul provizoriu al măsurii, și anume neprejudecarea fondului în analiza aparenţei de drept pe care instanţa 
o realizează în procedură de urgenţă pentru soluționarea unei astfel de cereri. Admisibilitatea ordonanţei 
președinţiale se analizează nu doar din perspectiva formală a condiţiilor prevăzute de alin. (1) al art. 581 CPC 
1865, ci și din perspectiva consecinţelor pe care o astfel de măsură provizorie le poate avea asupra tuturor 
drepturilor părţilor implicate în proces. În cauză, condiţia urgenţei este dovedită în scopul preîntâmpinării 
punerii în aplicare a măsurilor dispuse prin sentinţa primei instanţe, partea potrivnică procedând deja la 
învestirea cu formulă executorie a sentinţei primei instanţe, astfel că petenta este îndreptățită să solicite 
suspendarea efectelor sentinţei tribunalului, prin aceasta evitând producerea unor consecințe deosebit de 
grave asupra tuturor celor implicați în litigiul dedus judecății de față. Caracterul vremelnic rezultă din solicitarea 
petentei în sensul dispunerii măsurii pentru o durată determinată, respectiv până la soluționarea cererii de 
suspendare a executării sentinţei apelate. Condiţia neprejudecării fondului este, de asemenea, îndeplinită 
prin însăși natura cererii care are ca obiect asigurarea desfășurării în bune condiţii a activităţii societăţii, prin 
dispunerea măsurii solicitate pe cale de ordonanţă preşedințială neaducându-se atingere aspectelor deduse 
judecății (1.C.C.]., $. a Il-a civ., dec. nr. 1487/2012, www.scj.ro). 


570 DUMITRU MARCEL GAVRIŞ 


http://bibliotecahamangiu.re 29—Novy—2013 


TITLUL VI. PROCEDURA ORDONANŢEI PREŞEDINŢIALE Art. 996 


dreptul în cadrul unui raport juridic, trebuie punctată lipsa oricărei referiri la pârât sau 
la partea adversă în conţinutul art. 996 alin. (1) teza |, care prevede doar că „instanța 
de judecată, stabilind că în favoarea reclamantului există aparența de drept, va putea 
(...)”. În practica judiciară s-a arătat că, „în cazul în care reclamantul justifică aparenţa 
dreptului său de proprietate asupra unui teren pe care l-a stăpânit înainte de colectivi- 
zare și înscrierea sa la CAP, este îndreptăţit să ceară, pe calea ordonanţei președinţiale, 
obligarea pârâtului de a sista lucrările de construcţii pe acel teren. O atare măsură, deși 
are caracter provizoriu, trebuie însă să fie conformă cu aparenţa dreptului, iar urgenţa 
este justificată de faptul că o eventuală continuare a lucrărilor ar putea să îl prejudicieze 
pe reclamant în situaţia în care va obţine retrocedarea acelui teren în cadrul de apli- 
care al Legii nr. 18/1991 privind fondul funciar”!!. De asemenea, s-a arătat că aparența 
dreptului în favoarea reclamantei și caracterul abuziv al comportamentului pârâtei, care 
excede atribuţiilor unei firme de pază a sediului societăţii, aceasta luând în mod agresiv 
apărarea fostei conduceri, probează îndeplinirea condiţiilor prevăzute de art. 581 CPC 
1865, pârâta fiind obligată să permită reclamantei accesul provizoriu în incinta societăţii 
în vederea desfășurării activităţii până la soluționarea fonduluil”. 

Introducerea cerinţei exprese a stabilirii aparenței de drept în favoarea reclaman- 
tului, alături de cerinţele preluate din art. 581 alin. (1) CPC 1865, este producătoare de 
consecinţe juridice, deoarece în acest fel se stabilesc și limitele în care instanța judecă 
ordonanța președințială. În această ordine de idei, s-ar putea considera că, potrivit actu- 
alei reglementări, formularea cererii reconvenționale de câtre pârât în cadrul procedurii 
sumare a ordonanţei președințiale ar fi inadmisibilă, întrucât instanţa nu este îndrituită 
prin textul legii să stabilească și să dispună în legătură cu eventualele pretenții ale pârâ- 
tului. Totuși, nu trebuie exclusă de plano admisibilitatea unei cereri reconvenționale, 
iar dacă aceasta ar conduce la întârzierea soluționării cererii principale, măsura ce se 
impune este disjungerea. 

Dacă soluțiile de respingere ca neîntemeiate a cererilor de ordonanţă președinţială 
pe motiv că aparenţa dreptului ar fi în favoarea părâtului erau criticabile, inclusiv sub 
imperiul vechii reglementări, apreciem că actuala formulare a art. 996 alin. (1) le inter- 
zice expres. Instanţa care nu stabilește aparenţa de drept în favoarea reclamantului va 
respinge întotdeauna cererea ca inadmisibilă. Soluţia de respingere ca neîntemeiată sau 
ca nefondată a cererii de ordonanţă ar presupune, contrar art. 996 alin. (1) teza |, ori că 
instanţa a stabilit aparența dreptului în favoarea pârâtului, ori că instanţa a prejudecat 
fondul. 

Aparența de drept este în favoarea reclamantului dacă poziţia acestuia, în cadrul 
raportului juridic pe care se grefează ordonanța presedințială, este preferabilă din punct 
de vedere legal, în condiţiile unei sumare caracterizări si analize a situației de fapt. 

Pe drept cuvânt doctrina a evidențiat că „starea de fapt a unui proces se împletește 
întotdeauna indisolubil cu cea de drept și judecătorul, atunci când ordonă chiar o măsură 
provizorie, trebuie să fie convins că această măsură este justă și conformă cu dreptul” P. 

Într-o speţă, plecând de la premisa că măsura evacuării nu poate fi dispusă pe cale de 
ordonanţă președinţială decât în situația ocupării abuzive a unui spațiu, în lipsa oricărui 
titlu care ar putea crea aparenţa deţinerii legale a spaţiului, instanţa a decis că, întru- 


1! Trib. București, s. a IV-a civ., dec. nr. 1754/1991, C.PJ.C. 1991, p. 179, nr. 200, citată în G. Boroi, O. Spineanu- 
Matei, op. cit., p. 858. 

2] C.A. București, s. a V-a com., dec. com. nr. 753/2011, portal.just.ro. 

BI . Stoenescu, S. Zilberstein, Tratat de drept procesual civil, vol. II, București, 1981, p. 111. 

cât pârâta deţine spaţiul în temeiul contractului de închiriere încheiat cu reclamanta și 
refuză predarea spațiului, invocând un drept de retenţie pentru cheltuielile efectuate cu 
îmbunătăţirea bunului, nu sunt întrunite cerinţele legii pentru a se dispune evacuarea pe 
calea ordonanţei președinţialei!. 

Întrucât aparenţa de drept este o condiţie minimală de admisibilitate, nu trebuie să 
se înțeleagă că o persoană al cărei drept se afirmă cu puterea evidenţei (dincolo de orice 
dubiu) nu ar putea apela la procedura ordonanţei atunci când sunt îndeplinite celelalte 
condiții prevăzute în art. 996 NCPC. 


2.2. Caracterul provizoriu’! al măsurilor dispuse este afirmat atât în alin. (1), cât şi în 
alin. (5) teza ultimă ale art. 996 NCPC. 

Termenul provizoriu, cu antonimul definitiv, caracterizează exact specificul procedurii 
ordonanţei președinţiale, deoarece are o dublă semnificaţie. Pe de o parte, se referă la 
conținutul reversibil al măsurilor luate, în condiţiile în care pe calea ordonanţei președin- 
ţiale nu se pot lua măsuri a căror executare nu ar mai face posibilă restabilirea situaţiei 
de fapt. Pe de altă parte, se referă la durata limitată temporar a acestor măsuri. Terme- 
nul vremelnic, folosit în vechiul cod, acoperea doar ultima dintre semnificaţiile menţio- 
nate. Sub acest aspect, doctrina! a arătat că nu întotdeauna măsurile luate au o durată 
limitată în timp, fiind posibilă confirmarea acestora în procesul de fond ori necontesta- 
rea lor de către partea împotriva careia au fost dispuse. 

În alin. (2) al art. 996 se arată că ordonanta este provizorie, iar, dacă hotărârea nu 
cuprinde nicio menţiune privind durata sa, măsurile dispuse vor produce efecte până la 
soluționarea litigiului asupra fondului. Deși articolul nu precizează, soluţionarea litigiului 
asupra fondului presupune pronunţarea unei hotărâri definitive sau pronunțarea unei 
hotărâri executorii. În ambele cazuri, încetează efectele ordonanţei președinţiale. 

În practică!" s-a arătat că prin ordonanţă președinţială se pot lua numai măsuri vre- 
melnice, întrucât caracterul definitiv al acestora ar echivala cu soluţionarea în fond a pri- 
cinii. Astfel, o obligație de a face nu poate fi dispusă prin ordonanţă președințială decât 
în cazurile în care se tinde la încetarea unor acte abuzive, deoarece numai în felul acesta 
se păstrează caracterul vremelnic al măsurilor luate. 

Nu pot face obiectul procedurii ordonanţei președințiale: cererea de desființare a 
unor lucrări, cererea de demolare a unor construcții, cererea de revocare a administra- 
torului societăţii, cererea de convocare a adunării generale a acţionarilor”. Acestea vor 
fi respinse ca inadmisibile, deoarece măsurile dispuse ar avea caracter ireversibil. 


I9 C.A. Bucureşti, s. a V-a com., dec. com. nr. 692/2011, portal.just.ro. 

3 În practică s-a decis că reparațiile urgente pentru preîntâmpinarea unui pericol iminent înlătură necesi- 
tatea determinării caracterului lor vremelnic. Condiţia neprejudicierii fondului se pune în raporturile dintre 
reclamant și pârâți în cererea de ordonanţă președinţială, iar nu în raporturile dintre copărâţi. Când repara- 
tiile urgente privesc zidul şi șanțul care se află la limita proprietăţii dintre doi pârâţi și fiecare dintre ei afirmă 
că aceste lucruri ar aparţine celuilalt, instanţa nu prejudiciază fondul dacă deduce obligația de reparații din 
prezumția legală de coproprietate (Trib. Suprem, dec. civ. nr. 461/1957, extras publicat în Practica judiciară în 
materia civilă, Procuratura R.P.R., Biblioteca lucrătorului operativ, pentru uz intern, p. 188). 

2) A se vedea V.M. Ciobanu, Tratat, vol. Il, p. 494. 

4) Trib. Suprem, dec. civ. nr. 779/1982, în C.D. 1982, p. 204-206. 

5) Trib. București, s. com., sent. com. nr. 2148/2004, extras publicat în C. Cucu, M.V. Gavriș, C.C. Bădoiu, 
C. Haraga, Legea societăților comerciale nr. 31/1990 — repere bibliografice, practică judiciară, decizii ale Curţii 
Constituţionale, adnotări, Ed. Hamangiu, București, 2007, p. 119. 

Este inadmisibilă cererea de ordonanţă președinţială având ca obiect suspendarea 
efectelor deciziei de concedierel!! până la soluționarea contestatiei formulate potrivit 
Codului muncii împotriva acesteia. Decizia de concediere este act unilateral al angaja- 
torului, iar efectele deciziei se produc la momentul comunicării ei către angajat. Prin 
urmare, suspendarea ulterioară a efectelor produse ar echivaia cu o repunere în situaţia 
anterioară, adică cu o reangajare, situație care nu se încadrează în ipotezele reglemen- 
tate de art. 996 alin. (1) teza ultimă NCPC. 

Desființarea căsătoriei și anularea unui act juridic nu pot fi cerute pe calea ordonan- 
tei președinţiale, deoarece luarea unor astfel de măsuri ar prejudeca fondul și nu ar fi 
provizorii. 

Raportat la dispoziţiile art. 613? CPC 1865, s-a stabilit că măsurile vremelnice cu pri- 
vire la încredințarea copiilor minori, la obligaţia de întreţinere, la alocaţia pentru copii 
și la folosirea locuinţei se pot lua de instanţa la care s-a îndreptat acţiunea de divorţ și 
înainte de primul termen de judecată!!. Soluţia este valabilă și prin raportare la dispozi- 
tiile art. 919 NCPC. 

Măsuri precum sistarea lucrărilor de construire, permiterea accesului într-un spa- 
tiu proprietate comună, suspendarea efectelor unui act juridici! până la soluţionarea 
fondului litigiului vizând valabilitatea acestuia sau reluarea furnizării utilităţilor până la 
stabilirea cuantumului exact al debitului contestat, în legătură cu care se invocă și com- 
pensarea, îndeplinesc cerința caracterului provizoriu și pot face obiectul unei cereri de 
ordonanţă președinţială, dacă, în fiecare caz concret, sunt întrunite și celelalte condiţii. 


2.3. Caracterul urgent al măsurilor trebuie stabilit prin raportare la scopul luării aces- 
tora, şi anume: 

a) păstrarea unui drept care s-ar păgubi prin întârziere; 

b) prevenirea unei pagube iminente și care nu s-ar putea repara; 

c) înlăturarea piedicilor ce s-ar ivi cu prilejul unei executări. 


1 Contestaţia formulată potrivit Codului muncii împotriva deciziei de concediere nu este suspensivă de execu- 
tare, iar, în eventualitatea admiterii acesteia, repunerea în drepturi se dispune cu efect retroactiv. 

BI |,C.C.J., s. civ., dec, nr. 497/2004, www.sci.ro. 

31 Suspendarea executării actului administrativ se dispune în condiţiile art. 14-15 din Legea contenciosului 
administrativ nr. 554/2004, procedura ordonanţei președinţiale nefiind aplicabilă. În practică s-a decis că, de 
principiu, este inadmisibilă procedura prevăzută de art. 581 CPC 1865 în soluţionarea litigiilor de contencios 
administrativ și, în concret, acţiunea prin care se solicita, pe calea ordonanţei președinţiale, încuviințarea exe- 
cutării vremelnice a unei hotărâri adoptate de consiliul local, suspendată ca urmare a introducerii de către 
prefect a acţiunii în anularea sa. Prin reglementarea prevăzută de art, 3 alin. (1) din Legea nr. 554/2004, legiu- 
itorul a consacrat efectul suspensiv de drept în privința executării actelor emise de autoritățile administraţiei 
publice locale, atacate de prefect în contencios administrativ, astfel că acțiunea prin care se solicită încuviința- 
rea executării vremelnice a actului suspendat în atare condiţii se impune a fi respinsă ca inadmisibilă și pentru 
acest motiv (C.A., s. a VIll-a cont. adm. și fisc., dec. civ. nr. 2070/2011, portal.just.ro). Ulterior, această poziţie a 
fost parţial revizuită, prin dec. civ. nr. 2462/2012 pronunţată în recurs de [.C.C.]., s. cont. adm. și fisc., având ca 
obiect emiterea unei ordonanţe, stabilindu-se că este admisibilă de principiu cererea de ordonanţă preşedin- 
țială formulată în faţa instanței de contencios administrativ atunci când aceasta nu are ca obiect suspendarea 
unui act administrativ, ci dispunerea unor măsuri provizorii, cum ar fi impunerea unei obligaţii vremelnice în 
sarcina unei părţi, până la dezlegarea fondului cauzei. În speţă, reclamantul solicitase instanţei de contencios 
administrativ, pe calea ordonanţei președinţiale, să se dispună obligarea pârâtei ANI la înlăturarea temporară, 
până la soluţionarea pe fond a acțiunii în contencios administrativ, a menţiunilor de pe site-ul oficial ANI refe- 
ritoare la starea de incompatibilitate a reclamantului. Analizând circumstanţele cauzei, Înalta Curte a apreciat 
că ordonanța președinţială îndeplinește condițiile de admisibilitate prevăzute de art. 581 alin. (1) CPC 1865 
(urgenţa și caracterul vremelnic al măsurii), astfel că a admis recursul, modificându-se sentinţa în sensul admi- 
terii cererii de ordonanţă președinţială. 

Ipotezele luării măsurilor în scopul păstrării unor drepturi care s-ar păgubi prin întâr- 
ziere sau al preveniri unor pagube iminente și care nu s-ar putea repara sunt adesea 
regăsite în dreptul societar. Astfel, „analizând cererea reclamantei de suspendare a hotă- 
rârii adunării generale a asociatilor, doar din perspectiva urgenţei măsurii solicitate, cele- 
lalte cerinţe nefiind în discuţie, instanţa de recurs a apreciat că prima instanţă a reţinut 
în mod corect că aparența în drept acționează în favoarea acesteia, în condiţiile în care 
se urmărește menținerea situației existente anterior adoptării hotărârii în legătură cu 
care se invocă motive de nulitate absolută. Efectele acestei hotărâri, constând inclusiv 
în excluderea participării intimatei, în calitate de asociat minoritar, la luarea deciziilor în 
cadrul societăţii, ar fi imposibil de înlăturat cu mijloace rezonabile în eventualitatea des- 
fiinţării acesteia, existând premisele unei pagube iminente si care nu s-ar putea repara 
în alta modalitate”!!l. 

Necesitatea înlăturării piedicilor ce s-ar ivi cu prilejul executării silite, inclusiv folosind 
procedura ordonanţei președinţiale, este impusă chiar prin dispoziţiile art. 626 NCPC, 
care vorbește despre executarea în mod prompt a titlurilor executorii. Cererea de ordo- 
nanţă președinţțială întemeiată pe acest motiv va putea fi introdusă de creditor împotriva 
terţilor care prin acţiuni sau inacțiuni împiedică executarea silită, deoarece în raporturile 
cu debitorul sunt aplicabile dispozițiile speciale care reglementează executarea silită. 

La aprecierea urgenţei instanţele vor avea în vedere caracterul cert al viitoarei pagube 
sau piedici, întrucât articolul de lege nu se referă la posibile pagube sau piedici. 

Dacă se solicită luarea măsurii fără a fi incident unul dintre cazurile grabnice enume- 
rate de lege, cererea de ordonanţă nu este admisibilă. 

În doctrină!2! s-a arătat că urgenta trebuie să persiste pe tot parcursul judecății, inclu- 
siv în căile de atac. Altfel spus, caracterul urgent al luării măsurii trebuie să subziste până 
la pronunţarea unei hotărâri definitive cu privire la cererea de ordonanță". 

Trecerea unui interval mare de timp!“ de la momentul producerii evenimentului 
ori al nașterii situaţiei care justifică urgenţa și până la momentul introducerii cererii de 
ordonanţă președinţială constituie motiv de respingere a acesteia pentru lipsa urgenţei. 
Așadar, pentru a fi admisibilă cererea, este nevoie de reacţia promptă a persoanei care 
solicită luarea unei măsuri provizorii, într-un caz grabnic. Altfel, pretenţiile acesteia vor 
putea fi cercetate doar pe calea dreptului comun. 


I C.A. București, s. a Vl-a com., dec. com. nr. 978/2010, portal.just.ro. 

12 M. Tăbârcă, Gh. Buta, op. cit., 2008, p. 1508. 

3 În acest sens, s-a decis că urgenţa este una dintre condiţiile specifice procedurii ordonanţei președinţiale. Ea 
trebuie să rezulte din fapte concrete, specifice fiecărui caz, iar în cadrul ordonanţei președinţiale urgenţa se 
apreciază în raport cu situația existentă la momentul judecății, întrucât cererea nu poate fi admisă dacă între 
momentul sesizării și cel al judecății situaţia de fapt s-a schimbat în așa fel, încât nu mai este posibilă restabi- 
lirea ei urgentă. În speţă, cererea de ordonanţă președinţială privind obligarea pârâtului la sistarea lucrărilor 
de demolare a construcției edificate de reclamant a fost respinsă, cu motivarea că în cursul procesului pârâtul 
a finalizat demolarea construcţiei. Lucrările de demolare fiind finalizate, rezultă cu evidenţă că nu mai subzistă 
condiţia urgenței, deoarece, nefiind posibilă restabilirea situației de fapt, reclamantul își poate valorifica pre- 
tenţiile pe calea unei acțiuni de drept comun (C.A. laşi, dec. civ. nr. 1260/2000, în Jurisprudenţa Curţii de Apel 
lași în materie civilă pe anul 2000, p. 217-218, prelucrare citată din M.M. Pivniceru, C. Moldovan, Ordonanţa 
președinţială. Practică judiciară, Ed. Hamangiu, București, 2006, p. 8). 

3 Examinându-se practica diverselor instanţe, în literatura de specialitate s-a arătat că nu este îndeplinită 
urgenţa dacă soţia, care a părăsit domiciliul conjugal de 2 ani, solicită reintegrarea pe calea procedurii ordo- 
nanței președinţiale sau dacă reclamanta, societate comercială, deține titlu cu privire la un spațiu din data de 
10 septembrie 1990 și introduce acţiunea în evacuare pe calea ordonanţei președinţiale la data de 4 iunie 1991 
iC. Crișu, Ordonanţa președinţială, ed. a 2-a, Ed. Argessis, Curtea de Argeș, 1997, p. 40, 44). 

Trebuie distins între urgenţa luarii măsurilor (art. 996 NCPC), urgenţa judecății în pro- 
cedura ordonanţei președințiale (art. 998 NCPC) și celeritatea specifică proceselor civile 
în general (art. 6 NCPC). 

Urgenta luării măsurilor se apreciază în concret, atât prin raportare la conținutul 
subiectiv și obiectiv al situației juridice generatoare, cât şi prin raportare la data jude- 
cării cereriil!. 

Urgenta, specifică judecății în procedura ordonanţei președinţiale, se reflectă în norma 
legală printr-o sumă de particularităţi procedurale, și anume: ordonanța este executorie 
[art. 996 alin. (2)]; la cererea reclamantului, instanţa va putea hotărî ca executarea să se 
facă fără somaţie sau fără trecerea unui termen [art. 996 alin. (3)]; ordonanța va putea fi 
dată chiar și atunci când este în curs judecata asupra fondului [art. 996 alin. (4)]; părțile 
vor fi citate conform normelor privind citarea în procesele urgente [art. 998 alin. (1)]; 
ordonanța va putea fi dată și fără citarea părţilor și, în caz de urgenţă deosebită, chiar 
în aceeași zi [art. 998 alin. (2)]; judecata se face de urgenţă și cu precădere [art. 998 
alin. (3)]; fixarea unor termene mai scurte pentru amânarea pronunțării, motivarea hotă- 
rării şi pentru declararea căii de atac [art. 998 alin. (4) și art. 999 NCPC]. 

Apreciem că îndeplinirea cerinţei urgenței deosebite [necesară pentru ca ordonanța 
să poată fi dată chiar în aceeași zi — art. 998 alin. (2) NCPC] poate fi dedusă din date 
obiective ale situației de fapt. Necesitatea împiedicării producerii efectelor unor calami- 
tăţi naturale, precum inundaţiile, sau limitarea întinderii efectelor acestora, dacă nu se 
tinde la luarea unor măsuri reglementare (general obligatorii), constituie ipoteze care ar 
putea justifica urgenţa deosebită. De asemenea, urgenţa deosebită poate fi dedusă din 
importanţa socială a drepturilor a căror păgubire, pierdere sau periclitare se urmărește 
a fi evitată prin luarea măsurilor pe calea ordonanţei preşedinţialel”. 

Celeritatea judecății, care presupune soluționarea proceselor într-un termen optim 
și previzibil, ţine de principiile fundamentale ale procesului civil, respectiv de buna orga- 
nizare și funcţionare a justiției. În procedura ordonanţei președinţiale imperativul celeri- 
tăţii este cu prisosinţă realizat, întrucât cerința urgenţei judecății a fost prevăzută tocmai 
pentru evitarea neajunsurilor legate de lentoarea inerentă procedurilor de drept comun, 
care presupun o plenară respectare a principiilor contradictorialităţii, dreptului la apă- 
rare și libertăţii de probaţiune. 

2.4. Cerința neprejudecării fondului a fost legiferată în alin. (5) teza | al art. 996 
NCPC. Potrivit acestui text de lege, „pe cale de ordonanţă președinţială nu pot fi dispuse 
măsuri care să rezolve litigiul în fond”. 

Prevederea legală exclude din domeniul de aplicare al procedurii ordonanţei preșe- 
dinţiale cererile de luare a unor măsuri care presupun realizarea definitivă a fondului 
dreptului. 

Această cerinţă se opune soluționării unor cereri de revendicare pe calea ordonanţei 
președinţiale, deoarece, din punct de vedere logic, partea al cărei titlu a fost preferat în 
această procedură ar câștiga şi în cadrul procesului pe fond cu ocazia comparării titluri- 
lor, ceea ce ar echivala cu prejudecarea fondului. 

Condiţia neprejudecării fondului a determinat legiuitorului să limiteze judecata în 
cererea de ordonanţă doar la verificarea aparenței dreptului afirmat de către reclamant. 


ii! În același sens, C. Crișu, op. cit., p. 38-39. 
2) De exemplu, opinăm că urgenţă deosebită ar exista atunci când luarea măsurilor este justificată de necesita- 
tea asigurării securităţii fizice sau psihice a minorilor. 

Pârâtul nu va putea supune propriul drept analizei instanţei, dar va putea aduce critici 
relative la aparenţa dreptului afirmat de către reclamant. 

Dezlegarea problemelor de drept de către judecător cu ocazia motivării!!! ordonanţei 
președinţiale se va circumscrie stabilirii aparenţei de drept invocate de reclamant, fără a 
tranşa irevocabil disputa judiciară în favoarea uneia dintre părți. 

Dacă obiectul cererii de ordonanţă și situația de fapt invocate nu permit respectarea 
exigenţei neprejudecării fondului, cererea de ordonanţă va fi respinsă ca inadmisibilă. 

Necesitatea stopării unor comportamente samavolnice permite luarea unor măsuri 
provizorii pe calea procedurii ordonanţei președinţiale. 


3. Cazuri în care legea prezumă îndeplinirea condiţiilor de admisibilitate a ordo- 
nanței președinţiale. Codul civil, Codul de procedură civilă și diverse legi speciale conţin 
reglementări care fac trimitere la dispoziţiile ordonanţei președinţiale. 

În aceste cazuri, cererea de ordonanţă este admisibilă, întrucât chiar legea prezumă 
aparenţa dreptului, caracterul provizoriu, urgenţa și neprejudecarea fondului, dispen- 
sând persoana interesată de obligaţia dovedirii lor. 

a) Procedura ordonanţei președinţiale este aplicabilă în baza dispoziţiilor Codului 
civil: 

— când se formulează cerere de suspendare a actelor, emise de organele persoanei 
juridice, împotriva cărora s-a introdus acțiune în anulare (217 NCC)2I; 

— când o persoană care se consideră lezată în drepturile sale nepatrimoniale soli- 
cită instanţei luarea unor măsuri provizorii pentru a preîntâmpina un prejudiciu greu de 
reparat (art. 255 NCC); 

— dacă proprietarul cauzează, prin exercitarea dreptului său, inconveniente mai mari 
decât cele normale în relaţiile de vecinătate, iar cauzarea unui prejudiciu este iminentă 
sau foarte probabilă, persoana vătămată va putea să solicite instanței luarea măsurilor 
necesare pentru prevenirea pagubei (art. 630 NCC); 

— dacă o persoană solicită instanţei, pentru motive temeinice, să reducă termenul de 
opţiune succesorală al unui succesibil, înăuntrul unui termen mai scurt de un an (1113 
NCC); 

-la stabilirea de către instanţă a termenului de exercitare a pactului de opțiune, dacă 
părțile nu au prevăzut un termen pentru acceptare (art. 1278 NCC); 


19 Profitäm de prilej pentru a aduce în atenţia legiuitorului propunerea de a se schimba sistemul actual, în care 
soluția se pronunţă înainte de a se motiva. Considerăm că pronunțarea hotărârii concomitent cu motivarea 
acesteia ar reduce atât numărul erorilor materiale, cât și numărul erorilor de judecată. Volumul de muncă 
depus de judecător pentru o cauză nu ar crește, ba chiar ar scădea, în cazul completului cu judecător unic, 
deoarece s-ar aloca o singură sesiune de timp pentru pronunțarea și motivarea hotărârii. Termenul în care s-ar 
pronunţa hotărârea motivată nu ar fi mai lung decât termenul în care se motivează actualmente hotărârea, 
astfel că obiecțiunea relativă la incertitudinea în care se află partea până la pronunțare nu subzistă. Actuali- 
tatea propunerii este justificată de faptul că, în noul Cod de procedură civilă, calea de atac poate fi declarată 
chiar și exclusiv împotriva considerentelor, ceea ce face ca importanța motivării și necesitatea reflectării ei în 
soluția pronunţată să fie mai evidente. Or, fără a da exemple din practică, realitatea a demonstrat, de multe 
ori, că deliberările din cadrul completelor colegiale sunt fidel reflectate doar în soluţie, nu și în motivarea rea- 
lizată ulterior. 

3 În legătură cu procedura de suspendare a hotărârii adunării generale din cadrul societăților reglementate de 
Legea nr. 31/1990, a se vedea: St.D. Cărpenaru, S. David, C. Predoiu, Gh. Piperea, Legea societăţilor comerciale. 
Comentariu pe articole, ed. a 4-a, Ed. C.H. Beck, București, 2009, p. 509-511; C. Cucu, M.V. Gavriș, C.C. Bădoiu, 
C. Haraga, op. cit., p. 280-287. 

— în acţiunea prin care gerantul solicită efectuarea unei expertize pentru înscrie- 
rea în cartea funciară a unei ipoteci legale în vederea garantării cheltuielilor necesare 
(art. 1337 NCC); 

— când cel care a fost deposedat în mod nelegitim de un titlu la purtător solicită 
instanţei pronunţarea unei hotărâri judecătorești prin care să îl împiedice pe debitor să 
plătească creanţa celui care îi prezintă titlul (art. 1592 NCC); 

— în caz de neînțelegere asupra calităţii sau stării mărfii, instanţa, la cererea uneia 
dintre părţi, va putea dispune constatarea stării acesteia de unul sau mai mulți experți 
numiţi din oficiu, precum și sechestrarea mărfii sau depunerea ei într-un depozit public 
ori, în lipsă, într-un alt loc ce se va determina (art. 1979 NCC); 

— la formularea unei cereri pentru stabilirea de către instanţă a termenului de restitu- 
ire în cazul împrumutului de consumatie fără termen (art. 2162 NCC); 

— în cazul cererii creditorilor oricăruia dintre curentiști!!! de încheiere înainte de 
termen a contului curent pentru executarea sau poprirea soldului rezultat în favoarea 
curentistului debitor (art. 2181 NCC); 

— în cazul cererii prestatorului de autorizare a deschiderii casei de valori la împlinirea 
termenului prevăzut în contract, după expirarea unui termen de 3 luni de la notificarea 
adresată clientului (art. 2198 NCC); 

— litigiilor cu privire la caracterul suficient al bunurilor fideiusorului sau al garanţiei 
oferite în locul fideiusiunii (art. 2287 NCC); 

— în cazul apelului declarat împotriva hotărârii pronunţate de către instanţă în opozi- 
ţia la executarea ipotecii mobiliare (art. 2452 NCC). 

b) Procedura ordonanţei președințiale este aplicabilă potrivit dispozițiilor din Codul 
de procedură civilă: 

— cererii de încuviinţare provizorie a suspendării executării provizorii, chiar formulată 
înainte de sosirea dosarului la instanţa de apel [art. 450 alin. (5) NCPC]; 

— cererii adresate tribunalului pentru înlăturarea piedicilor ce s-ar ivi în organizarea și 
desfășurarea arbitrajului, precum și pentru îndeplinirea altor atribuţii ce revin instanţei 
judecătorești în arbitraj (art. 547 NCPC); 

— măsurilor vremelnice dispuse de către instanţă, pe tot timpul procesului, cu privire 
la stabilirea locuinţei copiilor minori, la obligaţia de întreţinere, la încasarea alocaţiei de 
stat pentru copii și la folosirea locuinţei familiei (art. 919 NCPC); 

— măsurilor urgente dispuse de către instanţă pentru asigurarea traficului portuar și 
a siguranţei civile pe durata imobilizării navei (art. 967 NCPC); 

— măsurilor provizorii solicitate de titularul dreptului de proprietate intelectuală sau 
de cel care exercită aceste drepturi, dacă se face dovada credibilă că respectivele drep- 
turi fac obiectul unei acțiuni ilicite, actuale sau iminente și că această acțiune riscă să 
creeze un prejudiciu greu de reparat (art. 978 NCPC); 

— cererilor împotriva locatarului pentru încetarea abuzului de folosință a bunului 
imobil închiriat sau arendat și pentru restabilirea situaţiei anterioare [art. 1045 alin. (1) 
NCPC]; 

-cererilor pentru încetarea oricăror abuzuri săvârșite de proprietarul care prejudiciază 
folosinţa normală a părţilor sau instalaţiilor aflate în proprietate comună din imobilele 
cu mai multe etaje sau apartamente ori care tulbură buna convieţuire în acel imobil 
[art. 1045 alin. (2) NCPC]; 


1! Precizăm că, potrivit art. 2171 NCC, părțile contractului de cont curent sunt denumite curentiști. 

— cererilor de obligare a locatarului sau, când este cazul, a sublocatarului la efec- 
tuarea reparațiilor necesare ce îi revin potrivit legii, precum și la restrângerea folosinţei 
spaţiului închiriat ori chiar la evacuarea din acest spaţiu, dacă aceste măsuri se justi- 
fică pentru efectuarea reparațiilor ori lucrărilor prevăzute de lege în sarcina locatorului 
(art. 1046 NCPC). 

c) Dintre cazurile de admisibilitatea a procedurii ordonanţei președinţiale în baza 
prevederilor legilor speciale, exemplificăm: 

— cererea de suspendare a concordatului preventiv, dacă există o acțiune în anulare a 
creditorilor care au votat împotriva acestuia, în condiţiile art. 32 din Legea nr. 381/2009 
privind introducerea concordatului preventiv și mandatului ad-hoc, astfel cum a fost 
modificată prin Legea nr. 76/2012; 

— cererea prin care primarul solicită instanţei autorizarea efectuării lucrărilor de inter- 
venţie pentru a pune în aplicare hotărârea consiliului local, în condiţiile art. 9 alin. (4) din 
Legea nr. 153/2011 privind măsuri de creştere a calităţii arhitectural-ambientale a clădirilor; 

— cererea de autorizare a accesului formulată de furnizorii de rețele de comunicaţii 
electronice, în lipsa acordului titularului dreptului de folosinţă sau al titularului dreptului 
de proprietate, în condiţiile art. 15 alin. (4) din Legea nr. 154/2012 privind regimul infras- 
tructurii reţelelor de comunicaţii electronice. 


Art. 997. Instanţa competentă. Cererea de ordonanţă preşedinţială se va 
introduce la instanța competentă să se pronunţe în primă instanţă asupra fondu- 
lui dreptului. 


COMENTARIU 


1. Determinarea instanței competente. Instanța competentă să soluţioneze cerere 
de ordonanţă președinţială este, la fel ca în vechiul cod, instanţa competentă să se pro- 
nunţe asupra fondului dreptului. Din considerente de rigoare juridică, art. 997 NCPC pre- 
cizează că trimiterea privește instanța competentă să se pronunţe în primă instanță asu- 
pra fondului dreptului. Prin aceasta, legiuitorul trimite exclusiv la competenţa materială, 
procesuală și funcțională, dacă este cazul. 

Dacă litigiul privind fondul dreptului nu este de competenţa instanţelor judecătoreşti 
(necompetenţă generală) sau nu este de competenţa instanţelor române, cererea de 
ordonanţă președinţială va fi respinsă ca inadmisibilă pentru aceste motive. 

Competenta teritorială se stabilește potrivit regulilor de drept comuniii, dar nu ca 
urmare a trimiterii din art. 997, ci ca urmare a completării procedurii speciale, acolo 
unde aceasta nu dispune, cu dispoziţiile dreptului comun. 

Norma de trimitere la dispoziţiile de drept comun în materie de competenţă nu este 
susceptibilă de a ridica dificultăţi!?! în aplicare, dacă judecătorul stabilește cu certitudine 
care este fondul dreptului. În practică însă, fondul dreptului nu este întotdeauna sim- 
plu de identificat, deoarece instanţa, stabilind aparenţa de drept, nu devoluează fondul 
raportului juridic dintre părţi. Chiar dacă cererea de ordonanţă ar cuprinde suficiente 
date pentru înțelegerea raportului juridic de bază, există situații în care părțile au la dis- 


19 Art. 107-121 NCPC. 

2) Nu considerăm că pentru stabilirea competenţei după valoare în materie de ordonanţă este necesar să se 
evalueze măsurile urgente. Norma de trimitere este clară, iar ceea ce trebuie să se evalueze este fondul drep- 
tului protejat prin procedura ordonanţei. Pentru o altă opinie, a se vedea C. Crișu, op. cit., p. 341-346. 

poziţie mai multe acțiuni pentru protejarea drepturilor, fără ca acestea să fie date de lege 
în competenţa aceleiași instanţe. 

De exemplu, în cazul locaţiunii imobiliare, proprietarul care urmărește recuperarea 
bunului poate introduce atât o acţiune în evacuare, cât și o acţiune în revendicare, dacă, 
urmare a dolului sau violenţei — care ar putea face admisibilă o cerere de ordonanţă —, 
răspunderea a fost strămutată de pe tărâm contractual pe tărâm delictual. Or, potrivit 
art. 94 pct. 1 lit. d) NCPC, cererile de evacuare se judecă în primă instanţă de judecătorie, 
indiferent de valoarea bunului, pe când cererile în revendicarea unor imobile cu o 
valoare mai mare de 200.000 lei se judecă în primă instanţă de către tribunal. În astfel 
de cazuri, judecătorul va avea în vedere instanţa de drept comun competentă să judece 
în primă instanţă cererile care nu sunt date prin lege în competenţa altor instanţe, și 
anume tribunal, conform dispoziţiilor art. 95 pct. 1 NCPC. Utilitatea acestor observaţii 
este mai evidentă dacă se ține seama de faptul că instanţa stabilește competenţa înainte 
de a cerceta admisibilitatea cererii de ordonanţă, iar, în practică, probleme legate de 
competenţă se pun tocmai la ordonanţele inadmisibile. 

Dacă există proces pe fondul dreptului, instanţa sesizată cu acesta este competentă 
să soluţioneze și cererea de ordonanţă preşedinţială. Când fitigiu! privind fondul drep- 
tului se află în ciclul procesual al apelului, cererea de ordonanță va a fi introdusă tot la 
prima instanță, și nu la instanța de apel. 

Nu există probleme cu privire la stabilirea instanței competente să soluţioneze cere- 
rea de ordonanţă președinţială prin care se tinde la înlăturarea piedicilor ce s-ar ivi cu 
prilejul executării. Potrivit art. 997, instanţa de executare, stabilită în condiţiile art. 650 
NCPC, va fi competentă să soluţioneze respectiva cerere. 

„Dreptul” a cărui păstrare se urmărește prin formularea cererii de ordonanţă trebuie 
să constituie punctul de referință al judecătorului care stabilește instanța competentă să 
soluţioneze litigiul privind fondul acestuia. 

La fel, în cazul introducerii ordonanţei pentru prevenirea unor pagube iminente și 
care nu s-ar putea repara, raţionamentul judecătorului trebuie să urmărească identifica- 
rea dreptului care ar fi păgubit. Identificarea dreptului permite atât stabilirea mijloacelor 
legale avute la dispoziţie de parte pentru a-l apăra în procedurile de drept comun, cât și 
instanţa competentă a dispune cu privire la fondul acestuia. 

Dacă aplicabilitatea procedurii ordonanţei președinţiale rezultă din alte dispoziţii 
legale decât cele ale Titlului VI din Cartea a Vl-a a noului Cod de procedură civilă, fondul 
dreptului va fi stabilit prin raportare la respectivele dispoziţii. 

Aplicarea dispozițiilor de la procedura ordonanţei președinţiale în soluționarea căii 
de atac, cum este cazul prevederilor art. 2452 NCC, nu presupune stabilirea instanţei 
competente. 


2. Caracterul normei de competenţă. Caracterul, de ordine publică sau de ordine 
privată, al normei de competenţă și, implicit, felul necompetenţei (absolută sau relativă) 
nu rezultă din art. 997 NCPC, ci trebuie stabilite prin raportare la dispoziţiile legale privi- 
toare la competența soluționării fondului dreptului. 


3. Conexitate și litispendenţă. În lipsa unor dispoziţii contrare, incidentele procedu- 
rale privitoare la competenţa instanţei sunt aplicabile și în procedura ordonanţei preșe- 
dințiale. 

Existenţa concomitentă a procesului cu privire la fondul dreptului și a cererii de ordo- 
nanţă președinţială nu atrage incidenţa normelor relative la conexitate sau litispendenţță. 

Art. 998. Procedura de soluționare. (1) În vederea judecării cererii, părţile 
vor fi citate conform normelor privind citarea în procesele urgente, iar pârâtului 
i se va comunica o copie de pe cerere şi de pe actele care o însoțesc. Întâmpinarea 
nu este obligatorie. 

(2) Ordonanţa va putea fi dată şi fără citarea părților. În caz de urgență deose- 
bită, ordonanța va putea fi dată chiar în aceeaşi zi, instanța pronunțându-se asu- 
pra măsurii solicitate pe baza cererii şi actelor depuse, fără concluziile părților. 

(3) Judecata se face de urgenţă şi cu precădere, nefiind admisibile probe a 
căror administrare necesită un timp îndelungat. Dispoziţiile privind cercetarea 
procesului nu sunt aplicabile. 

(4) Pronunţarea se poate amâna cu cel mult 24 de ore, iar motivarea ordonan- 
tei se face în cel mult 48 de ore de la pronunțare. 


COMENTARIU 


1. Reguli aplicabile. Articolul 998 cuprinde regulile speciale de procedură după care 
se judecă ordonanta președinţială. În completarea dispoziţiilor speciale se aplică dreptul 
comun. 

Cererea de ordonanţă președinţială va avea cuprinsul prevăzut de art. 194 NCPC pen- 
tru cererea de chemare în judecată. 

Potrivit art. 3 lit. b) teza ultimă din Legea nr. 146/1997 privind taxele judiciare de tim- 
bru, cererile de ordonanţă președinţială al căror obiect nu este evaluabil în bani se tim- 
brează cu suma de 10 lei. Cererile de ordonanţă președinţțială al căror obiect este evalu- 
abil în bani se taxează potrivit dispoziţiilor art. 2 alin. (1) din legea menţionată. 

Dispoziţiile art. 200 NCPC relative la verificarea cererii şi regularizarea acesteia sunt 
aplicabile cererilor de ordonanţă președinţială. 


2. Citarea părţilor. Întâmpinare. În materia ordonanţei președinţiale părţile se 
citează conform dispoziţiilor art. 159 teza a ll-a NCPC. Prin urmare, judecătorul va putea 
dispune scurtarea termenului de înmânare a citaţiei. 

Împreună cu citația, pârâtului i se va comunica o copie de pe cerere și de pe actele 
care o însoțesc. Regula înmânării citației și a actelor de procedură cu cel puţin 5 zile 
înaintea termenului de judecată prevăzută de cod sub sancţiunea nulităţii nu este 
aplicabilă ordonanţei președinţiale, cu excepţia cazului în care judecătorul nu a dispus 
scurtarea termenului pentru citare. 

Întâmpinarea nu este obligatorie, ceea ce înseamnă că pârâtului nu i se va aplica 
sancţiunea decăderii reglementată de art. 208 alin. (2) NCPC. Pârâtul nu va fi decăzut din 
dreptul de a mai propune probe și de a invoca excepţii relative, chiar dacă, depunând 
întâmpinarea, omite să le propună sau să le invoce. Așadar, la primul termen pârâtul va 
putea invoca excepţii şi propune probe, dacă ordonanta s-a dat cu citare. 

Întrucât întâmpinarea nu este obligatorie, cererilor de ordonanţă președinţială nu le 
sunt aplicabile dispoziţiile art. 201 alin. (1) teza a Il-a, alin. (2), (3) și (4) teza | și a Il-a rela- 
tive la obligaţia pârâtului de a depune întâmpinarea, comunicarea întâmpinării şi depu- 
nerea răspunsului la întâmpinaral!. 


9 Din păcate, legiuitorul nu a înlăturat obligativitatea depunerii întâmpinării în cazul tuturor procedurilor a 
căror judecată se face de urgenţă și cu precădere. Astfel, în cazul cererilor posesorii sau al contestaţiilor la 
executare, obligativitatea depunerii întâmpinării, cu consecinţa aplicării integrale a dispoziţiilor art. 201 NCPC, 

3. Lipsa citarii părţilor. Alineatul (2) al art. 998 prevede că ordonanța președinţială 
poate fi judecată, în primă instanţă, fără citarea pärtilor™. Judecătorul va putea dispune, 
la cererea reclamantului, ca ordonanța să fie dată fără citarea părţilor. Din teza a l-a a 
alin. (2) rezultă că, pentru a dispune judecarea fără citare, judecătorul va avea în vedere 
urgenţa soluționării cererii. În cazuri de urgență deosebită, instanţa va putea da ordo- 
nanţia în ziua primirii cererii. 

Trebuie reţinut că, atunci când încuviințează ca ordonanța să fie dată fără citare, 
judecătorul nu are în vedere „surprinderea pârâtului”, ci urgenţa luării măsurii solicitate 
de către reclamant. 

În toate cazurile în care ordonanța este dată fără citarea părților, instanţa se va pro- 
nunţa asupra măsurii solicitate doar pe baza cererii și a actelor depuse, fără concluziile 
părților. 

Etapa dezbaterii în fond a procesului nu este parcursă în ipoteza soluționării cererii 
de ordonanţă președinţială fără citarea părţilor. 

Dacă în ordonanța dată fără citare s-ar asculta doar reclamantul, hotărârea ar fi lovită 
de nulitate, în condiţiile art. 176 pct. 6 NCPC, pentru încălcarea dispoziţiilor art. 8 din 
același cod. Aceasta, deoarece, în procesul civil, părților le este garantată exercitarea 
drepturilor procesuale în mod egal și fără discriminări. 

Pronunțarea ordonanţei în aceeasi zi, fără citarea părților, nu poate fi realizată decât 
în situația în care cererea îndeplineşte condiţiile art. 194-197 NCPC, nefiind necesară 
regularizarea acesteia. 


4. Cercetarea procesului. Dacă ordonanța este judecată cu citarea părţilor, nu sunt 
aplicabile dispoziţiile relative la cercetarea procesului, dar sunt aplicabile dispozițiile 
relative la dezbaterea în fond a procesului, care se face în ședință publică, cu excepţiile 
prevăzute în art. 213 alin. (2) NCPC. 

În procedura ordonanţei președinţiale poate fi administrată orice probă admisibilă 
conform legii, cu condiţia ca administrarea să nu necesite un timp îndelungat. Încuviin- 
tarea unei probe trebuie să urmărească a stabili dacă aparenţa de drept este în favoarea 
reclamantului”. 


face ca primul termen de judecată să fie stabilit la un interval de timp prea mare pentru a satisface exigenta 
judecării de urgenţă şi cu precădere. 

1] Potrivit art. 153 alin. (1) teza ultimă NCPC, instanţa va putea hotărî asupra unei cauze, fără ca părţile să fi fost 
legal citate sau prezente, dacă există o prevedere legală în acest sens. 

2 În practică s-a decis că simplele declaraţii ale recurentei-pârâte în sensul ca ar fi scos de la vânzare toate 
produsele purtând marca al cărei unic furnizor pretinde a fi intimata-reclamantă și că le-ar fi distrus nu sunt 
suficiente. Dacă ordonanța nu ar fi admisă, recurenta-pârâtă ar avea posibilitatea oricând în viitor să comercia- 
lizeze aceleași produse, fără ca intimata-reclamantă sa aibă la îndemână o modalitate urgentă de executare 
împotriva ei, punând-o pe aceasta, pe de o parte, în situaţia prea împovărătoare de a urmări vânzările pârâ- 
tei, iar, pe de altă parte, în situaţia ca, ori de câte ori ar observa că pârâta ar comercializa un produs purtând 
mărcile în cauză, să formuleze o cerere de ordonanţă președinţială, care, urmând logica pârâtei, ar trebui sa 
fie respinsă ca neîntemeiată, atât timp cât pârâta ar retrage respectivele produse de la vânzare până la jude- 
carea acesteia. Așa cum corect a reţinut prima instanţă, urgenţa este dată de păstrarea unui drept care s-ar 
păgubi prin întârziere, şi anume dreptul, în aparenţă, al reclamantei de furnizor exclusiv al produselor purtând 
mărcile în cauză, pentru România, raportat la dificultăţile de ordin practic cu privire la cuantificarea în viitor a 
prejudiciului generat reclamantei ca urmare a continuării operaţiunilor de comercializare a produselor purtând 
mărcile pretins contrafăcute. Acestea sunt și motivele pentru care este neîntemeiată și pretenţia recurentei în 
sensul că acțiunea în cauză ar fi rămas fără obiect ca urmare a măsurilor luate deja de către pârâtă (C.A. Bucu- 
rești, s. a IX-a civ și propr. int., dec. nr. 297/R/2010, portal.just.ro). 

Prin urmare, judecătorul nu va încuviinţa o probă care, deși utilă cauzei, este incom- 
patibilă cu caracterul urgent al procedurii ordonanţei. Faţă de durata pe care o presu- 
pune, instituţia administrării probelor de către consilieri juridici sau avocaţi nu este com- 
patibilă cu procedura ordonanţei președinţiale. 

Instanţa nu va încuviința pârâtului administrarea unor probe care ar urmări să tran- 
seze disputa asupra fondului dreptului, și nu combaterea aparenţei de drept invocate de 
reclamant. 


5, Introducerea în cauză a altor persoane. Întrucât scopul introducerii în cauză din 
oficiu a altor persoane este acela al posibilității soluționării cauzei pe fond, apreciem că 
dispoziţiile art. 78-79 NCPC nu sunt aplicabile în procedura ordonanţei președinţiale. 

Pentru același motiv și, în plus, pentru că instanţa ar trebui să se pronunţe asupra 
altor cereri decât asupra cererii de stabilire a aparenţei de drept în favoarea reclamantu- 
lui, considerăm că cererea de intervenţie principală sau accesorie, cererea de chemare 
în judecată a altei persoane, cererea de chemare în garanţie și cererea de arătare a titu- 
larului dreptului sunt inadmisibile în procedura ordonanţei președinţiale. 


6. Renunţarea la judecată. Reclamantul va putea renunţa la judecata cererii în condi- 
tiile art. 406-407 NCPC, dar nu va putea renunța la dreptul pretins, deoarece ordonanta 
nu vizează fondul dreptului. 

Hotărârea prin care se ia act de renunţarea la judecată este supusă căii de atac pre- 
văzute de art. 406 alin. (6) NCPC. 


7. Celeritatea. Cererea de ordonanţă președinţială se judecă de urgenţă și cu precă- 
dere, în condiţiile art. 215 NCPC. 

Pronunţarea se poate amâna cu cel mult 24 de ore, iar motivarea ordonanţei se face 
în cel mult 48 de ore de la pronunțare. Nerespectarea termenelor menţionate nu este 
sancţionată cu decăderea, deoarece se referă la obligaţii ale instanţei, și nu ale părții. 


Art. 999. Calea de atac. (1) Dacă prin legi speciale nu se prevede altfel, ordo- 
nanta este supusă numai apelului în termen de 5 zile de la pronunțare, dacă s-a 
dat cu citarea părților, şi de la comunicare, dacă s-a dat fără citarea lor. 

(2) Instanţa de apel poate suspenda executarea până la judecarea apelului, dar 
numai cu plata unei cauțiuni al cărei cuantum se va stabili de către aceasta. 

(3) Apelul se judecă de urgenţă şi cu precădere, cu citarea părților. Dispoziţiile 
art. 998 alin. (4) sunt aplicabile. 

(4) Împotriva executării ordonanţei preşedinţiale se poate face contestaţie la 
executare. 


COMENTARIU 


1. Calea de atac. Hotărârea pronunţată în procedura ordonanţei președinţiale este 
supusă numai apelului. Întrucât legea nu distinge, calea de atac a apelului poate fi decla- 
rată indiferent dacă cererea este admisă sau respinsă. 

Partea care a pierdut în faţa primei instanţe va putea să achieseze la ordonanţă, în 
condiţiile art. 463-464 NCPC, fără ca prin aceasta să îi fie afectat dreptul de a introduce 
o acțiune pe fondul dreptului. 

Hotărârea pronunţată în apel va fi o decizie. 

Prin legi speciale se poate prevedea că ordonanța pronunţată în primă instanţă este 
definitivă, că poate fi atacată numai cu recurs sau că poate fi atacată și cu recurs. 


2. Prevederi speciale relative la apel. Termenul de apel este de 5 zile şi curge de la 
pronunțare, dacă ordonanța s-a dat cu citarea părţilor, şi de la comunicare, dacă s-a dat 
fără citarea lor. 

Termenul de apel şi apelul declarat în termen nu suspendă executarea. Apelul se 
depune la instanţa a cărei hotărâre se atacă. 

Depunerea întâmpinării este obligatorie în apel, potrivit art. XV alin. (3) din Legea 
nr. 27201311. Cererii de apel în materia ordonanţei președinţiale îi sunt aplicabile dispozi- 
tiile art. 200 şi art. 201 NCPC relative la verificarea și regularizarea cererii de apel, respec- 
tiv la fixarea primului termen de judecată. 

Ordonanţa se comunică părţilor și dacă a fost dată cu citare, și dacă a fost dată fără 
citare. 

Termenul pentru motivarea apelului este de 5 zile și curge întotdeauna de la comuni- 
carea ordonanţei, chiar dacă aceasta a fost dată cu citarea părţilor. 

Citarea părţilor este obligatorie la judecarea apelului, conform dispoziţiilor art. 999 
alin. (3) NCPC. 


3. Suspendarea executării. La cererea apelantului-pârăt, instanţa de apel va putea 
suspenda executarea ordonanţei până la judecarea apelului. Cererea de suspendare se 
va depune fie la prima instanţă, fie la instanţa de apel. 

Suspendarea executării este condiționată de plata unei cautiuni, al cărei cuantum 
va fi stabilit de către instanţa de apel conform dispoziţiilor art. 718 alin. (2) și (3) NCPC. 
Apreciem că dispoziţiile art. 450 alin. (5) NCPC nu își găsesc aplicarea în procedura ordo- 
nanţei președinţiale, deoarece urgenţa caracterizează deopotrivă suspendarea provizo- 
rie și soluţionarea apelului. 


4. Celeritate. Apelul se judecă de urgenţă și cu precădere, astfel că instanţa va putea 
dispune citarea părţilor cu scurtarea termenului prevăzut de art. 159 NCPC. 

Restricția privitoare la probele a căror administrare necesită un timp îndelungat este 
aplicabilă şi în apel. 

Pronunţarea se poate amâna cu cel mult 24 de ore, iar motivarea deciziei se face în 
cel mult 48 de ore de la pronunțare. 


5. Contestaţia la executare. Articolul 999 prevede în alineatul ultim că împotriva exe- 
cutării ordonanţei se poate face contestaţie la executare. Textul nu distinge între execu- 
tarea ordonanţei susceptibile de a fi atacată cu apel și executarea ordonanţei definitive. 

Contestaţia împotriva executării ordonanţei nedefinitive poate fi exercitată în paralel 
cu apelul și îi sunt aplicabile dispoziţiile art. 711-719 NCPC. 


6. Căi extraordinare de atac. a) În procesele pornite începând cu data de 15 februarie 
2013, decizia din apel nu va putea fi atacată cu calea extraordinară de atac a recursului, 
potrivit art. XVIII din Legea nr. 2/2013 (indiferent de motivul de casare). De asemenea, 
potrivit dispoziţiilor art. 483 alin. (2) teza ultimă NCPC, aplicabile proceselor ce se vor 
porni începând cu data de 1 ianuarie 2016, hotărârea pronunţată în apel va fi definitiva 
și nu va putea fi atacată cu recurs în niciun caz. 


W Dispoziţiile art. 471 alin. (5) NCPC, care se vor aplica proceselor pornite începând cu data de 1 ianuarie 2016, 
sunt în același sens. 

b) Împotriva deciziei din apel se poate formula doar contestaţia în anulare de drept 
comun, în condiţiile art. 503 alin. (1) NCPC, dacă partea nu a fost legal citată și nu a fost 
prezentă la data la care a avut loc judecata apelului. 

c) În principiu, calea de atac a revizuirii nu este compatibilă cu procedura ordonan- 
tei președinţiale, deoarece presupune pronunţarea asupra fondului dreptului sau evo- 
carea acestuia. Totuși, în cazurile expres și limitativ prevăzute în art. 509 alin. (2) NCPC, 
se poate formula cerere de revizuire inclusiv împotriva hotarârii pronunţate în materia 
ordonanţei președinţiale. 

Sub imperiul vechiului Cod de procedură civilă se accepta că revizuirea era admisi- 
bilă în materia ordonanţei președinţiale când se invoca faptul că „dispozitivul ordonanţei 
conține dispoziţii potrivnice, care nu pot fi aduse la îndeplinire sau când există contrarie- 
tate între două ordonanţe președinţiale, dacă la data pronunțării celei din urmă situaţia 
de fapt avută în vedere la darea primei ordonanţe era neschimbată”. 

Actualmente, primul dintre motivele arătate nu mai figurează printre cazurile de revi- 
zuire reglementate de art. 509 NCPC. Cele de-al doilea caz se regăsește în dispoziţiile 
art. 509 pct. 8, astfel că cererea de revizuire este admisibilă potrivit alin. (2) al aceluiaşi 
articol. 


Art. 1.000. Transformarea cererii. La solicitarea reclamantului, până la închi- 
derea dezbaterilor la prima instanţă, cererea de ordonanță preşedințială va putea 
fi transformată într-o cerere de drept comun, situație în care pârâtul va fi încu- 
noştințat şi citat în mod expres cu această menţiune. 


COMENTARIU 


Cererea de ordonanţă președinţială poate fi transformată într-o cerere de drept 
comun dacă: 

a) există solicitarea reclamantului în acest sens și 

b) nu s-au închis dezbaterile la prima instanţă conform art. 394 alin. (1) NCPC. 

Per a contrario, transformarea cererii nu poate avea loc în apel. 

Instituţia transformării cererii, reglementată în art. 1000, diferă de instituția modifi- 
cării cererii de chemare în judecată, reglementată în art. 294 NCPC, prima referindu-se 
la schimbarea regulilor aplicabile judecății procesului, iar a doua la schimbarea cuprinsu- 
lui cererii de chemare în judecată. Prin urmare, în temeiul art. 1000, reclamantul nu va 
putea modifica obiectul cererii de chemare în judecată sau cadrul procesual. 

Instanţa nu va putea transforma cererea de ordonanţă din oficiu sau la cererea pârâ- 
tului. 

Încuviinţarea de către instanţă a cererii de transformare nu este condiționată de acor- 
dul pârâtului. Dacă pârâtul nu a fost prezent la termenul la care s-a încuviinţat transfor- 
marea, va fi încunoștinţat și citat în mod expres cu această menţiune. Dacă pârâtul este 
prezent la termenul transformării cererii, atunci, prin ipoteză, el are cunoștință despre 
aceasta, iar termenul de judecată îi va fi dat în cunoștință. 

Într-o astfel de situaţie, dacă pârâtul solicită, instanţa va amâna judecata pentru lipsă 
de apărare, în temeiul art. 222 alin. (1) NCPC, sau pentru a depune întâmpinare, deoa- 
rece faţă de cererea transformată există obligaţia de a se depune întâmpinare. 


HVM. Ciobanu, G. Boroi, Drept procesual civil. Curs selectiv. Teste grilă, ed. a 3-a, Ed. All Beck, Bucureşti, 2005, 
p. 421. 

Articolul 1000 nu prevede forma pe care trebuie să o îmbrace solicitarea reclaman- 
tului de transformare a cererii. Față de dispozițiile art. 148 NCPC, apreciem că cererea 
de transformare trebuie formulată în scris. De altfel, procedura încunoștințării pârâtului 
despre transformare — diferită de procedura citării cu această menţiune — presupune 
comunicarea unui exemplar de pe cererea transformată. 

Nu este permisă transformarea unei cereri introduse pe dreptul comun într-o cerere 
de ordonanţă președinţială. Cererea de ordonanţă nu va putea fi transformată într-o 
cerere necontencioasă, deoarece aceasta din urmă nu este compatibilă cu stabilirea unui 
drept potrivnic față de pârât. 

Instituţia transformării își găsește aplicabilitate atunci când, pe parcursul procesului, 
dispare cerința urgenţei. Reclamantul își va transforma cererea dacă probatoriul admisi- 
bil în procedura ordonanţei nu îi permite să își susțină aparenţa de drept sau dacă există 
dubii cu privire la admisibilitatea cererii de ordonanţă. 

După transformarea cererii instanţa va verifica aspectele relative la timbraj și o va 
judeca conform dispozițiilor de drept comun în materie contencioasă. 


Art. 1.001. Autoritatea de lucru judecat. (1) Ordonanţa preşedinţială are 
autoritate de lucru judecat faţă de o altă cerere de ordonanţă preşedințială, numai 
dacă nu s-au modificat împrejurările de fapt care au justificat-o. 

(2) Ordonanţa preşedinţială nu are autoritate de lucru judecat asupra cererii 
privind fondul dreptului. 

(3) Hotărârea dată asupra fondului dreptului are autoritate de lucru judecat 
asupra unei cereri ulterioare de ordonanţă preşedinţială. 


COMENTARIU 


Articolul 1001 este o aplicare a regulii instituite prin art. 430 alin. (3) NCPC, conform 
căruia hotărârea judecătorească prin care se ia o măsură provizorie nu are autoritate de 
lucru judecat asupra fondului. 

Autoritatea de lucru judecat a ordonanţei președinţiale diferă de autoritatea de lucru 
judecat a celorlalte hotărâri judecătorești pronunţate în materie contencioasă. Caracte- 
rul provizoriu al măsurilor dispuse și cerința neprejudecării fondului impun ca ordonanța 
să aibă autoritate de lucru judecat: 

a) doar faţă de o altă cerere de ordonanţă președinţială, cu aceleași părți, în temeiul 
aceleiași cauze și pentru același obiect și 

b) numai dacă nu s-au modificat împrejurările de fapt care au justificat-ol!!. 

Nesocotirea autorității de lucru judecat relative a ordonanţei președinţiale poate fi 
sancționată, după cum s-a arătat, prin formularea cererii de revizuire întemeiate pe dis- 
poziţiile art. 509 pct. 8 NCPC. 

Ordonanța președinţială nu are autoritate de lucru judecat faţă de hotărârea ce se 
va pronunţa pe fondul litigiului. În schimb, dacă litigiul pe fondul dreptului a fost tranșat 
definitiv, cererea de ordonanţă președințială, aflată în curs de judecată, va fi respinsă ca 
rămasă fără obiect. 


"l în literatura de specialitate s-a arătat că hotărârile provizorii „se bucură de autoritate de lucru judecat cel 
puţin atâta vreme cât se mențin împrejurările care au determinat adoptarea soluţiei” (A. Nicolae, Relativitatea 
și opozabilitatea efectelor hotărârii judecătorești, Ed. Universul Juridic, București, 2008, p. 250). 

Apreciem că prevederea din alin. (3) al art. 1001, conform căreia hotărârea dată asu- 
pra fondului dreptului are autoritate de lucru judecat asupra unei cereri ulterioare de 
ordonanţă președinţială, se referă la hotărârea definitivă asupra fondului dreptului. O 
altfel de interpretare ar fi fost posibilă doar dacă textul ar fi folosit sintagma de autori- 
tate de lucru judecat provizorie, regăsită în art. 430 alin. (4) NCPC. 

Relativitatea autorităţii de lucru judecat a ordonanţei permite ca în litigiul pe fondul 
dreptului să fie rediscutate inclusiv aspectele stabilite prin ordonanţă. De altfel, de cele 
mai multe ori, litigiul pe fondul dreptului este iniţiat de partea care a pierdut în proce- 
dura ordonanţei, astfel că, prin probatoriul administrat, se va tinde la dovedirea contra- 
riului celor reţinute în procedura specială. 

Faţă de caracterul relativ al autorității de lucru judecat în materia ordonanţei preșe- 
dinţiale, considerăm că instanţa nu va putea pronunţa o hotărâre în baza recunoașterii 
pretențiilor sau o hotărâre care să încuviinţeze învoiala părţilor. Nu se poate accepta 
ideea unui proces viitor pe fondul unui drept care a fost recunoscut sau în legătură cu 
care s-a tranzacţionat. Părţile vor putea uza de dispoziţiile art. 436-441 NCPC doar dacă, 
în prealabil, cererea de ordonanţă a fost transformată conform art. 1000 din același cod. 

Art. 1.002. Condiţii de admisibilitate. Cererile posesorii sunt admisibile 
numai în cazurile şi condiţiile prevăzute de Codul civil. 


COMENTARIU 


1. Sediul materiei. Condiţii. Sediul materiei pentru acţiunile posesorii este dat de 
art. 949-952 NCCIUI. 

Instituţial? de drept substanţial reglementată sub denumirea de acţiuni posesorii 
cuprinde mijloacele de apărare a posesiei ca stare de fapt protejată juridick!. Pe plan 
procesual, regulile aplicabile cererilor posesorii sunt cuprinse în cadrul procedurii spe- 
ciale cu același nume. 

Cererile posesorii pot fi introduse în două cazuri, și anume: 

a) când posesia utilă! având o durată de cel puţin un an este tulburată ori tulburarea 
este iminentă; şi 

b) când, indiferent de durata și felul posesiei, există o tulburare sau o deposedare 
violentă a acesteiall. 

În ambele cazuri, acţiunea se introduce în termenul de prescripţie de un an de la data 
tulburării sau deposedării. 

În primul caz, acţiunea este admisibilă dacă sunt întrunite cumulativ următoarele 
condiţii: 

a) posesia reclamantului este utilă; 

b) durata posesiei, anterior tulburării sau anterior introducerii cererii pentru cazul 
prevenirii tulburării, a fost de cel puţin un an; și 

c} posesia a fost ori urmează să fie tulburată. 

În al doilea caz, acţiunea este admisibilă, indiferent de felul sau durata posesiei, dacă 
tulburarea sau deposedarea s-a făcut prin violenţă. 


2. Părţile și obiectul cererii. Exerciţiul acțiunilor posesorii este recunoscut și deten- 
torului precar. Prin detentor precar se înţelege orice persoană care deţine bunul în baza 
unui act juridic care nu a transmis dreptul de proprietate sau un dezmembrământ al 


í Pentru detalii, a se vedea E. Rosioru, în Noul Cod civil. Comentarii, doctrină și jurisprudenţă. Vol. |. Art. 1-952, 
Ed. Hamangiu, București, 2012, p. 1374-1383. 

2! Pentru o tratare exhaustivă, a se vedea E, Prescurea, Acţiunile posesorii. Tratat teoretic și practic, Institutul 
de Arte Grafice „Gorjeanul“, soc. Coop., Târgu Jiu, 1937. 

3 în doctrină s-a arătat că „acţiunile reale imobiliare se împart în acţiuni petitorii şi acțiuni posesorii, după cum 
urmăresc apărarea dreptului de proprietate asupra unui imobil sau a altui drept real imobiliar, respectiv pose- 
sia bunului imobil, deci o situaţie juridică de fapt” (/M. Ciobanu, Tratat, vol. II, p. 532-533). 

l Posesia este utilă dacă nu este afectată de viciile discontinuităţii, violenței sau clandestinității. Până la proba 
contrară, posesia este prezumată a fi utilă — art. 922 alin. (2) NCC. 

5! „Acţiunile posesorii sunt clasificate în acţiuni în complângere (acțiunea generală) și acţiuni în reintegrare 
(acțiunea specială). Acţiunea în complângere (complenda) este acțiunea posesorie generală, de drept comun, 
prin care reclamantul solicită înlăturarea unei tulburări obișnuite a posesiei pașnice prin încălcarea ei de către 
pârâţi, iar acţiunea în reintegrare este acțiunea posesorie specială, prin care reclamantul pretinde să fie repus 
în situaţia anterioară, atunci când a intervenit o deposedare sau tulburare cu violență” — V.M. Ciobanu, Tratat, 
vol. Il, p. 534-535. 

acestuia. Detentorul precar exercită un drept personal — de creanţă — cu privire la bun. 
În art. 918 alin. (2) NCC se arată că detentorul precar poate invoca efectele recunoscute 
posesiei numai în cazurile și limitele prevăzute de lege. 

Reclamant în cererile posesorii poate fi posesorul bunului sau detentorul precar al 
acestuia. Cererea posesorie poate fi introdusă și pe calea acțiunii oblice. 

Proprietarul sau titularii altui drept real pot uza de cererile posesorii, chiar dacă au la 
îndemână și alte mijloace legale pentru apărarea drepturilor. 

Pârât în posesoriu este persoana care tulbură posesia reclamantului ori îl depose- 
dează de bun. 

Prin cererea posesorie reclamantul solicită obligarea pârâtului la a-i lăsa în deplină 
posesie bunul imobil sau la a-i respecta posesialil. 

Acţiunea posesorie nu poate fi utilizată în cazul bunurilor mobile, întrucât art. 935 
NCC stabilește că oricine se află la un moment dat în posesia unui bun mobil este prezu- 
mat că are un titlu de proprietate asupra bunului. 

Prin art. 642 alin. (2) NCC coproprietarului vătamat i se recunoaște dreptul ca, 
înainte de partaj, să exercite acţiunile posesorii împotriva terțului care ar fi intrat în 
posesia bunului comun în urma încheierii unui act cu încălcarea prevederilor art. 641 
din același cod. În acest caz, restituirea posesiei bunului se va face în folosul tuturor 
coproprietarilor, cu daune-interese, dacă este cazul, în sarcina celor care au participat la 
încheierea actului. 

Exercitarea coposesiei de către coproprietari poate fi stabilită de către instanţă prin 
hotărâre judecătorească, în caz de neînțelegere, dar acţiunea reglementată prin art. 639 
NCC nu este o acţiune posesorie. 

Practica a decis că într-o acţiune în tulburarea posesiei intentată de legatarul univer- 
sal, deţinător al bunurilor succesorale — în speţă, soţia lui de cuius —, mostenitorul rezer- 
vatar care nu a atacat testamentul — în speţă, copilul înfiat — nu va putea invoca efec- 
tele sezinei în justificarea actului său de tulburare și pentru a paraliza exercițiul acțiunii 
posesorii. Aceasta, deoarece sezina — care înseamnă numai că moștenitorul se bucură, 
de drept, de posesia titlului de moştenitor și nu are nevoie, spre a intra în posesia moș- 
tenirii, să ceară eliberarea unu certificat de moștenitor — nu poate atinge drepturile celui 
care stăpânește pentru sine, în fapt, bunurile succesorale și care, în această calitate, este 
apărat împotriva unor fapte materiale de deposedare!. 


3. Avantajele acţiunilor posesorii. În doctrină! s-a arătat că acţiunile posesorii pre- 
zintă o sumă de avantaje, și anume: 

a) reclamantul în posesoriu trebuie să dovedească doar posesia de un an sau doar 
simpla detenţie în cazul tulburării ori deposedării violente; 

b) capacitatea cerută pentru introducerea acțiunii posesorii este cea necesară în 
cazul actelor de administrare [art. 41 alin. (2) NCC], pe când capacitatea cerută pentru 


A 


introducerea acțiunii petitorii este cea necesară în cazul actelor de dispoziţie; 


5 În practică s-a decis că încetarea tulburării de posesiune nu se poate cere pe calea ordonanţei președinţiale, 
ci numai prin procedura prevăzută de art. 674 CPC 1865, deoarece în cadrul unei asemenea cereri se atinge 
însuși fondul dreptului și sunt necesare anumite probe care nu pot fi administrate decât pe calea acţiunii pose- 
sorii (Trib. reg. Baia Mare, dec. civ. nr. 736/1956, extras publicat în Practica judiciară în materia civilă, Procura- 
tura R.P.R., Biblioteca lucrătorului operativ, pentru uz intern, p. 189). 

12) Trib. jud. Hunedoara, dec. civ. nr. 138/1971, în R.R.D. nr. 7/1971, p. 153. 

3 £. Prescurea, op. cit., p. 64-65. 

c} cererile posesorii se judecă întotdeauna de judecătorii, aceste instanţe fiind, de 
regulă, mai aproape de justițiabil, pe când cererile petitorii pot fi soluționate, în primă 
instanţă, inclusiv de către tribunal, dacă imobilul are o valoare mai mare de 200.000 lei; 

d) procedura în posesoriu este simplificată și apelul este singura cale de atac, pe când 
procedura în petitoriu este cea de drept comun, iar căile de atac pot fi, în funcţie de 
valoarea imobilului, atât apelul, cât și apelul și recursul; 

e) cel care câștigă procesul în posesoriu va avea situația de pârât în revendicarea ulte- 
rioară, ceea ce îi aduce beneficii în plan probator. 


Art. 1.003. Judecata şi căile de atac. (1) Cererile posesorii se judecă de 
urgenţă şi cu precădere. 

(2) Sunt inadmisibile cererea reconvențională şi orice alte cereri prin care se 
solicită protecția unui drept în legătură cu bunul în litigiu. 

(3) Hotărârea dată asupra cererii posesorii este supusă numai apelului. 


COMENTARIU 


1. Judecata cererii. Cererile posesorii trebuie să cuprindă menţiunile prevăzute la 
art. 194 NCPC pentru cererea de chemare în judecată în general. Dispoziţiile legale 
relative la verificarea și regularizarea cererii [art. 200 NCPC], respectiv la fixarea primului 
termen de judecată [art. 201 NCPC] sunt aplicabile cererilor posesorii. 

Urgenţa și precăderea judecării cererilor posesorii permit judecătorului să dispună 
scurtarea termenului pentru înmânarea citației sau a actelor de procedură. Cauzele 
având ca obiect cereri posesorii vor fi trecute la începutul listelor de ședință. 

Depunerea întâmpinării este obligatorie în cererile posesorii. Prin stabilirea caracte- 
rului obligatoriu al întâmpinării, legiuitorul împiedică posibilitatea practică de realizare a 
dezideratului urgenţei judecării cererii. Opţiunea legiuitorului în sensul arătat este sur- 
prinzătoare, în condiţiile în care vechiul Cod de procedură civilă prevedea că întâmpina- 
rea nu este obligatorie [art. 675 alin. final]. 

Formularea cererii reconvenţionale în acţiunile posesorii este inadmisibilă, pentru a 
nu se contrapune petitoriul posesoriului în cadrul aceluiași proces. 

Dovada posesiei se face prin orice mijloc de probă prevăzut de lege. În cazul cererilor 
posesorii, teza probatorie este posesia, astfel că instanţa nu va încuviinţa probe prin care 
se tinde la dovedirea unor drepturi ale părţilor. 

Reclamantul poate renunța la judecata cererii posesorii, dar nu poate renunța la 
dreptul pretins, deoarece procesul se poartă doar asupra posesiei. 

În doctrină!!! s-a arătat că părţile pot, în virtutea principiului disponibilității, transforma 
posesoriul în petitoriu, dacă se învoiesc să discute proprietatea, și nu posesia. În lipsa acor- 
dului părților, transformarea din posesoriu în petitoriu nu este posibilă. Reclamantul are 
la îndemână procedura modificării cererii, care poate fi făcută doar în condiţiile art. 204 
alin. (1) NCPC, deoarece acțiunea posesorie este acţiune în realizare, și nu în constatare. 
Oricum, dacă cererea posesorie este transformată ca urmare a acordului părţilor, jude- 
cătorul va verifica timbrajul și competenţa. Transformarea posesoriului în petitoriu nu se 
face în condiţiile art. 1000 NCPC, deoarece legiuitorul nu a precizat expres, iar procedu- 
rilor speciale nu li se aplică în completare dispoziții de la alte proceduri speciale. Practic, 


1! A se vedea /. Stoenescu, S. Zilberstein, op. cit., vol. II, p. 143; VM. Ciobanu, Tratat, vol. II, p. 543. 

transformarea avută în vedere de către doctrină este o modificare făcută peste termen, 
cu acordul pârâtului. 

Din teza ultimă a alin. (2) al articolului analizat rezultă că cererea de intervenţie prin- 
cipală (art. 62 NCPC), cererea de chemare în judecată a altor persoane (art. 68 NCPC) și 
cererea de chemare în garanţie (art. 72 NCPC) sunt, de asemenea, inadmisibile în cere- 
rile posesorii. Apreciem că pârâtul nu poate formula cerere de arătare a titularului drep- 
tului (art. 75 NCPC), deoarece aceasta presupune ca reclamantul să pretindă un drept 
real!“ asupra bunului imobil, ceea ce nu este cazul în acţiunile posesorii. Sub imperiul 
vechiului cod, în doctrină?! au fost considerate admisibile cererile de intervenţie princi- 
pală, de chemare în judecată a altor persoane sau de arătate a titularului dreptului, dacă 
se solicita doar ocrotirea posesiunii asupra bunurilor în litigiu, fără a se solicita tranșarea 
definitivă a raporturilor juridice dintre intervenient și celelalte părţi (toate acestea mai 
ales în cazurile de coposesiune). 

Având în vedere că prin cererile posesorii se apără posesia ca stare de fapt, și nu un 
anumit drept, și ţinând seama de faptul că art. 61 alin. (2) teza a Il-a, art. 68 alin. (1) teza 
ultimă și art. 75 alin. (1) NCPC folosesc sintagmele „dreptul dedus judecății sau un drept 
(...)”, „ar putea să pretindă (...) aceleași drepturi” și „un drept asupra unui lucru”, consi- 
derăm că, cel puţin în noua reglementare, soluţia inadmisibilităţii se impune. 


2. Caracterul hotărârii. Căi de atac. a) Hotărârea dată asupra cererii posesorii este 
supusă numai apelului, ceea ce înseamnă că hotărârea din apel nu poate fi atacată cu 
recurs. În procesele pornite începând cu data de 15 februarie 2013 soluţia este înteme- 
iată pe dispoziţiile art. XVIII din Legea nr. 2/2013, iar în procesele care se vor porni înce- 
pând cu data de 1 ianuarie 2016, soluţia va fi întemeiată pe dispoziţiile art. 483 alin. (2) 
teza ultimă NCPC. 

Hotărârea pronunţată în cererea posesorie în primă instanță se numește sentință. 
Hotărârea prin care se soluţionează apelul în cererea posesorie se numește decizie. 

Hotărârea dată în primă instanţă asupra cererii posesorii este executorie de drept 
în condiţiile art. 448 pct. 8 NCPC, numai în ceea ce privește posesia. Executarea hotă- 
rârii are caracter provizoriu. Pârâtul va putea solicita suspendarea executării provizorii 
în condiţiile art. 450 NCPC. Dacă prin hotărârea primei instanţe se acordă cheltuieli de 
judecată sau se dispun alte măsuri care nu privesc posesia, dar sunt susceptibile de exe- 
cutare silită, în privinţa acestora termenul de apel și apelul declarat în termen au efect 
suspensiv de executare. 

Depunerea întâmpinării este obligatorie în apel, potrivit art. XV alin. (3) din Legea 
nr. 2/201312), Faţă de dispoziţiile art. 482 NCPC, cererii de apel îi sunt aplicabile dispoziți- 
ile art. 200 și art. 201 din același cod relative la verificarea și regularizarea cererii, respec- 
tiv la fixarea primului termen de judecată. 

Executarea silită a hotărârii pronunţate într-o cerere posesorie se face în condiţiile 
art. 887-888, respectiv art. 895-901 NCPC. La cererea creditorului, instanţa, dacă sunt 
îndeplinite condiţiile art. 888 NCPC, va putea să dispună, prin încheierea de încuviințare 
a executării silite, ca executare să se facă de îndată și fără somaţie. 


I9 Calificarea acțiunilor posesorii ca fiind reale imobiliare nu înseamnă că posesia își pierde calitatea de stare 
de fapt și devine un drept. Nu trebuie omis faptul că drepturile reale sunt limitate și că în art. 551 NCC nu este 
inclusă posesia. 

12) 4, Deleanu, Tratat de procedură civilă, vol. |, ed. a 2-a, Ed. C.H. Beck, București, 2007, p. 186. 

B) Dispoziţiile art. 471 alin. (5) NCPC, care se vor aplica proceselor pornite începând cu data de 1 ianuarie 2016, 
sunt în acelaşi sens. 

b) Contestaţia în anulare de drept comun poate fi declarată împotriva deciziei pro- 
nunțate într-o cerere posesorie. 

c) Calea de atac a revizuirii este compatibilă cu hotărârea pronunţată în procedura 
cererii posesorii, deși aceasta din urmă nu presupune pronunţarea asupra fondului 
dreptului sau evocarea acestuia. În acest sens, trebuie observat că, atunci când vorbește 
despre „hotărâri pronunţate supra fondului” sau „hotărâri care evocă fondul”, art. 509 
alin. (1) NCPC se referă la fondul litigiului sau al procesului, și nu la fondul dreptului. 
Prin urmare, cererea de revizuire este admisibilă, cu precizarea că, pentru motivul de 
revizuire prevăzut de art. 509 pct. 8, trebuie să se ţină seama de dispoziţiile art. 1004 
NCPC, care circumscriu limitele autorităţii de lucru judecat. Oricum, în cazurile prevăzute 
în art. 509 alin. (2) NCPC, inclusiv cel de la pct. 8, se poate formula cerere de revizuire 
chiar împotriva hotărârii care nu evocă fondul. 


Art. 1.004. Autoritatea lucrului judecat. (1) Hotărârea judecătorească prin 
care s-a soluționat o cerere posesorie are autoritate de lucru judecat într-o cerere 
posesorie ulterioară purtată între aceleaşi părți şi întemeiată pe aceleaşi fapte. 
Ea nu are însă o astfel de autoritate într-o cerere ulterioară privitoare la fondul 
dreptului. 

(2) Hotărârea judecătorească prin care s-a soluționat o acțiune privitoare la 
fondul dreptului are autoritate de lucru judecat într-o cerere posesorie ulterioară 
în legătură cu acelaşi bun. 


COMENTARIU 


Hotărârea judecătorească prin care s-a soluţionat o cerere posesorie are autoritate 
de lucru judecat într-o cerere posesorie ulterioară dacă sunt îndeplinite cumulativ urmă- 
toarele condiții: 

a) privește același imobil; 

b) este purtată între aceleași părți și 

c} este întemeiată pe aceleași faptelll. 

„Dacă reclamantul a pierdut în acţiunea în reintegrare, pentru că nu a putut dovedi 
caracterul violent al tulburării, el va putea intenta o acțiune în complângere, fără ca să i 
se poată opune autoritatea lucrului judecat, pentru că aceste două acţiuni nu au același 
temei. Dar dacă i s-a respins acţiunea, pentru că nu o intentase în termen, el nu va mai 
putea intenta o altă acţiune posesorie, fie ea chiar în complângere”!?. 

Hotărârea pronunţată într-o cerere posesorie nu are autoritate de lucru judecat față 
de o cerere ulterioară privitoare la fondul dreptului care se judecă în petitoriu. 

Hotărârea judecătorească prin care s-a soluţionat o acțiune privitoare la fondul drep- 
tului are autoritate de lucru judecat într-o cerere posesorie ulterioară în legătură cu ace- 


1 Față de părțile care nu au figurat în acţiunea în revendicare, acțiunea în tulburare de posesie devine fără 
obiect, dacă reclamantul din această acţiune a pierdut stăpânirea bunului prin executarea hotărârii pronunţate 
în revendicare (Trib. Suprem, dec. civ. nr. 347/1957, extras publicat în Practica judiciară în materia civilă, Procu- 
ratura R.P.R., Biblioteca lucrătorului operativ, pentru uz intern, p. 205). 

2! „Acţiunile posesorii pot fi intentate de atâtea ori câte tulburări s-au săvârşit asupra posesiunii aceluiaşi imo- 
bil, fără a se putea opune autoritatea lucrului judecat. Dacă printr-o hotărâre posesorie s-a recunoscut cuiva 
posesiunea de un an, această hotărâre nu va putea fi opusă în viitoare litigii posesorii decât timp de un an” 
(E. Prescurea, op. cit., p. 563). 

BI idem, p. 564-565. 

lași bun. Aceasta înseamnă că partea care a triumfat în petitoriu nu va putea pierde ulte- 
rior în posesoriu, chiar dacă ar fi îndeplinite condiţiile de admisibilitate a unei astfel de 
cereri. 

După cum plastic s-a arătat în literatura de specialitate, „hotărârea dată în acţiunea 
posesorie nu are autoritate de lucru judecat asupra problemei proprietăţii, astfel că cel 
care a pierdut acţiunea posesorie poate introduce o acţiune în revendicare a proprietăţii 
bunului a cărui posesie nu a putut-o ocroti; în schimb, hotarârea prin care se stabilește, 
în acțiune petitorie, dreptul de proprietate are autoritate de lucru judecat asupra chesti- 
unii posesiunii, astfel încât cel care a pierdut acțiunea în revendicare a unui bun nu poate 
apoi să ceară prin acţiune posesorie ocrotirea posesiunii sale asupra aceluiași bun”!il. 


1] A. Hilsenrod, |. Stoenescu, op. cit., p. 432-433. 

Art. 1.005. Domeniu de aplicare. Când creditorul refuză să primească plata 
de la debitor, acesta din urmă este în drept să facă ofertă reală şi să consemneze 
ceea ce datorează. 


COMENTARIU 


Oferta de plată la care dispoziţiile Codului civil fac trimitere în art. 1513 este regle- 
mentată de art. 1005-1012 NCPC, în scopul de a da posibilitatea liberării debitorului de 
bună-credinţă de obligaţia sa faţă de creditor, în situaţiile în care acesta ar încerca să 
împiedice liberarea din diverse motive, cum ar fi: pentru a continua luarea dobânzilor, 
pentru a păstra lucrul primit în gaj, pentru a găsi motiv de desființare a convenției din 
vina debitorului etc. 

Așadar, o primă condiţie a procedurii ofertei de plată și consemnațţiunii este aceea ca 
titularul dreptului la plată — creditoru! — să refuze plata. 

Din acest punct de vedere, debitorul trebuie să facă dovadă că: 

a) oferta de plată a fost făcută creditorului, reprezentantului său ori persoanei indi- 
cate de câtre acesta sau autorizate de către instanţă a primi plata, potrivit art. 1475 NCC; 

a) oferta de plată corespunde întocmai obligaţiei de plată a debitorului (plata nu este 
afectată de un termen conceput în interesul legitim al creditorului, este integrală și este 
oferită în condiţiile stabilite de părți). 

Plata oferită trebuie să corespundă întocmai condiţiilor sale legale și convenţionale, 
ţinând cont de natura și întinderea obligaţiei debitorului. 

Refuzul de plată făcut în aceste condiţii poate fi explicit sau tacit, dacă pasivitatea 
creditorului sau a persoanei în drept să primească plata liberatorie poată fi asimilată 
refuzului de plată. 

Precedând oferta de plată urmată de consemnaţiune, ca procedură liberatorie, refu- 
zul de plată va fi evaluat doar ca fapt juridic stricto sensu, astfel încât poate fi demonstrat 
prin orice probă. 

Condiţionat de îndeplinirea acestor cerinţe, în cazul în care creditorul refuză plata, 
debitorul se poate libera făcând acestuia o ofertă reală de plată urmată de consemnaţiune, 
în condițiile de mai jos, în vederea deplinei sale liberări. 


Art. 1.006. Procedura ofertei reale. (1) În scopul prevăzut la art. 1.005, 
debitorul va face creditorului, prin mijlocirea unui executor judecătoresc din cir- 
cumscripția curții de apel în care se află domiciliul ori sediul creditorului sau 
domiciliul ales al acestuia, o somaţie, prin care este invitat să primească prestația 
datorată. 

(2) În acea somaţie se vor arăta locul, data şi ora când suma sau obiectul oferit 
urmează să îi fie predat creditorului. 

COMENTARIU 


1. Condiţii. Oferta de plată, pentru a putea produce efectul liberatoriu, trebuie: 

a) Să îndeplinească condițiile formale. Aceasta semnifică emiterea unei somatii către 
creditor sau către persoana care poate primi valabil plata în numele acestuia, remisă prin 
intermediul unui executor judecătoresc din circumscripția curții de apel în care se află 
domiciliul ori sediul creditorului sau domiciliul ales al acestuia. 

Intermedierea somațţiei prin intervenţia executorului judecătoresc competent terito- 
rial presupune autentificarea și comunicarea sa de către această autoritate. Ea nu este 
integrată actelor de executare silită precedate de somaţie, de aceea, ca act de proce- 
dură, nu trebuie compatibilizată cu dispozițiile incidente în materia plăţii silite, ci trebuie 
raportată doar la dispoziţiile generale, şi anume Legea nr. 188/2000 privind executorii 
judecătorești, republicată, precum și la dispoziţiile speciale ale prezentului titlu. 

Pentru emiterea somației, creditorul se va adresa executorului judecătoresc din cir- 
cumscripţia curții de apel în care se află domiciliul ori sediul creditorului sau domiciliul 
ales al acestuia. Se exclude, desigur, în interpretarea acestei dispoziţii, ideea domiciliului 
procesual al părţii, implicit a domiciliului procesual ales în condiţiile art. 158 NCPC, chiar 
și pentru simplul considerent că, fiind într-o fază pre-procesuală a procedurii, alegerea 
de domiciliu procesual nu ar fi posibilă și, oricum, acesta este un drept al părții, și nu al 
oponentului. În acest caz, domiciliul ales al creditorului poate avea în vedere locul stabi- 
lit de părţi în mod convenţional pentru desfășurarea procedurilor legate de executarea 
convenției ori pentru corespondenţă. 

Somaţia trebuie să cuprindă elementele ofertei de plată, respectiv invitația de a primi 
plata, cu indicarea locului unde, a datei şi orei când suma sau obiectul oferit urmează 
să fie predat; numai ofertele reale valabil făcute și urmate de consemnaţiune ţin loc de 
plată și îl liberează pe debitor, iar nu și o simplă notificare, fără a se indica nici ziua, nici 
ora când suma oferită va fi predată, ceea ce dovedește că oferta este neserioasă, deoa- 
rece este imposibilă constatarea refuzului din partea unui executor judecătoresc și, prin 
urmare, această simplă invitaţie nu poate ţine loc de plată și nu îl liberează pe debitori. 

Cerinţa somaţiei ca formă a actului de ofertă și efectuarea sa prin mijlocirea execu- 
torului judecătoresc competent potrivit legii nu se impun în condiţiile în care oferta de 
plată se realizează în faţa instanţei, în cursul unui proces, în condiţiile art. 1010 NCPC. 

b) Să fie reală. Caracterul real al ofertei se stabilește prin evaluarea condiţiilor de 
valabilitate a plăţii, condiţii regăsite în convenţia părților, completată cu dispoziţiile 
art. 1480 și urm. NCC., 

Astfel, vor fi avute în vedere condiții referitoare la: caracterul conform și integral la 
plății (pentru validitatea ofertelor reale făcute de un debitor creditorului său, se cere ca 
oferta să cuprindă atât capitalul datorat, cât și dobânzile exigibile sau o sumă oarecare 
pentru sumele nelichidate, nefiind indispensabilă o lichidare prealabilă judecătorească 
pentru consemnarea dobânzilor!!); scadenţă și caracterul perfect al obligaţiei de plată; 
respectarea condiţiilor privind locul și data plății, precum și cheltuielile impuse de efec- 
tuarea acesteia, dacă sunt în sarcina debitorului (cu toate acestea, debitorul nu va putea 


I9 C.A. București |, 30 aprllie 1909, Em. Dan, Codul adnotat, p. 929, nr. 2, apud G. Boroi, O. Spineanu-Matei, 
op. cit., p. 867. 
13 Cas. |, 18 noiembrie 1911, Em. Dan, Codul adnotat, p. 928, nr. 5, idem, p. 866. 

reține din suma oferită ca plată cheltuielile de ofertare a plăţii, deoarece semnifică o 
plată neintegrală, ceea ce invalidează ofertall). 

Oferta trebuie să fie adresată creditorului sau persoanei împuternicite să o primească 
(art. 1475, art. 1477-1479 NCC) și capabile (art. 1476 NCC). 

Emisă în aceste condiţii, oferta reală este primul pas al procedurii liberatorii a debi- 
torului. 

Astfel comunicată creditorului, oferta va putea fi acceptată prin primirea bunului ori 
refuzată și urmată de procedura consemnării, pentru finalizarea procedurii. 


2. Sancţiuni. Orice viciu de formă sau de fond al ofertei impune nulitatea acesteia, 
astfel că efectuarea sa nu doar că nu duce la liberarea debitorului, dar poate fi determi- 
nantă, în funcție de natura viciului invocat și de modul de acţiune a debitorului, la sanc- 
ționarea contractului prin incidenţa unei clauze rezolutoriitl. 


Art. 1.007. Acceptarea ofertei reale. În cazul în care creditorul primeşte 
suma sau bunul oferit, debitorul este liberat de obligaţia sa. Executorul judecă- 
toresc va întocmi un proces-verbal prin care va constata acceptarea ofertei reale. 


COMENTARIU 


Somaţia comunicată creditorului sau celui în drept să primească suma pentru acesta 
poate să determine din partea destinatarului său acceptarea plății în condiţiile stipulate 
în somaţie. 

Acceptarea plății astfel oferite poate fi expresă sau tacită, dar presupune din partea 
creditorului și prezentarea sa la locul stabilit în somaţie în vederea ridicării bunului care 
face obiectul material al plăţii. 

Acceptarea plăţii urmată de primirea sumei de bani sau a bunului cu care se face 
plata (primirea trebuie să corespundă conţinutului dreptului transmis) are deplin efect 
liberatoriu pentru debitor. 

Acceptarea ofertei și primirea efectivă a plăţii va fi constatată de executorul judecăto- 
resc printr-un proces-verbal, care are și semnificaţia încheierii procedurii de plată. 


Art. 1.008. Consemnarea sumei sau a bunului. (1) Dacă creditorul nu se 
prezintă sau refuză să primească suma ori obiectul oferit, executorul judecătoresc 
va încheia proces-verbal în care va consemna aceste împrejurări. 

(2) În cazul prevăzut la alin. (1), debitorul, spre a se libera de datorie, va putea 
să consemneze suma sau bunul oferit la CEC Bank - S.A. sau la orice altă insti- 
tuție de credit ori, după caz, la o unitate specializată, iar recipisa de consemnare 
se va depune la executorul judecătoresc care a trimis somația. Procedura de con- 
semnare a sumelor de bani este obligatorie pentru unitatea la care urmează a se 
face consemnarea şi nu poate fi condiționată de existența acordului creditorului. 
Consemnarea bunurilor se face în condițiile prevăzute de lege. 

(3) Consemnarea va fi precedată de o nouă somaţie adresată creditorului în 
care se vor arăta ziua şi ora când şi locul unde suma sau, după caz, bunul oferit 
se va depune. 


W Cas. |, dec. nr. 407/1921, în Codul din 1944, p. 244, nr. 3. 
2! Cas. |, 18 noiembrie 1911, supra cit. 

COMENTARIU 


1. Refuzul creditorului. Refuzul de acceptare a plăţii a cărei ofertă reală a fost adusă 
la cunoștința creditorului prin somaţia comunicată acestuia potrivit art. 1006 NCPC se 
constată, de asemenea, prin întocmirea unui proces-verba! de către executorului jude- 
cătoresc. 

Refuzul de acceptare a ofertei realizate de debitor în condiţiile de mai sus semni- 
fică, în condiţiile art. 1510 NCC, punerea creditorului în întârziere, cu toate consecinţele 
legate de accesorii, garanţii și riscuri. 


2. Procedura consemnării sumei sau a bunului. Pentru atingerea scopului liberator 
de datorie al procedurii demarate, debitorul va putea să consemneze suma sau bunul la 
dispoziţia creditorului, finalizarea procedurii de consemnare având semnificaţia liberării. 

a) Consemnarea sumei sau a bunului la dispoziţia creditorului este precedată de o 
nouă somatie adresată creditorului. 

În mod evident, legiuitorul concepe această somaţie ca act distinct de somația care 
integrează oferta reală de plată, însă omite să arate condiţiile de formă ale actului de 
procedură și dacă, din perspectiva agentului instrumentator, ea trebuie întocmită tot de 
către executorul judecătoresc sesizat cu procedura. 

Întrucât oferta reală și consemnaţiunea sunt concepute a fi efectuate prin inter- 
mediul executorului judecătoresc sesizat în condiţiile art. 1006 NCPC, considerăm că şi 
această somaţie, act obligatoriu integrat procedurii, nu poate fi disociată de activitatea 
executorului sesizat de debitor cu efectuarea procedurii. O notificare adresată prin alt 
mijloc, adică emisă de debitor, indiferent de formula de comunicare folosită, nu poate 
avea semnificaţia reală a acestei somații care este reglementată în alin. (3) al art. 1008 
numai sub aspectul conţinutului său. 

Somațţia precede consemnarea bunului și cuprinde în mod obligatoriu ziua, ora când 
și locul unde suma sau, după caz, bunul oferit se va depune. Lipsa acestor menţiuni obli- 
gatorii afectează valabilitatea somaţiei și a actelor succesive ei. 

b) Consemnarea bunului este un act material prin care debitorul depune (depozi- 
tează) la dispoziţia creditorului suma sau bunul oferit la CEC Bank — SA, la o unitate spe- 
cializată sau la orice altă instituţie de credit ori, după caz, la o unitate specializată. 

Consemnarea bunurilor se face în condiţiile prevăzute de lege, determinată după 
natura depunerii și a condiţiilor sale sau, după caz, a altor condiţii determinate sau 
cerute de debitor. 

Procedura de consemnare a sumelor de bani este obligatorie pentru unitatea la care 
urmează a se face consemnarea și nu poate fi condiționată de existența acordului credi- 
torului. 

Legea civilă cu care dispoziţiile prezentului titlu se completează, potrivit trimiterii cu 
caracter direct pe care art. 1012 NCPC o realizează, prevede două aspecte particulare ale 
actului material de consemnare a sumei sau a bunului oferit ca plată: 

— prima se referă la faptul că toate cheltuielile de consemnare a bunului oferit sunt 
în seama creditorului. Aceste obligaţii sunt generate în patrimoniul lui ope tegis. Totuși, 
solvabilitatea creditorului nu poate fi controlată de către CEC Bank — SA, instituția de 
credit sesizată ori, după caz, unitatea specializată căreia i se solicită consemnarea și, în 
principiu, nu există o predeterminare a conduitei creditorului pentru a se putea anticipa 
întinderea obligaţiei acestuia, dincolo de faptul că el are dreptul de a-și menţine refuzul. 
De aceea, credem că trebuie admis că, deși aceste costuri sunt în sarcina creditorului 

potrivit art. 1512 NCC, ele nu îl pot implica pe creditor într-o relație obligaţională directa 
cu depozitarul. 

Aceste costuri, chiar dacă vor fi finalmente suportate de creditor, rămân un efect al 
raportului juridic care a generat necesitatea plăţii, adică un raport între creditor și debi- 
tor. Numai în acest raport creditorul va fi ținut de tot ceea ce consemnarea angrenează, 
implicit costurile legate de efectuarea și menţinerea sa (astfel, debitorul se va regresa 
împotriva creditorului său după plata depozitarului bunului consemnat); 

— a doua se referă la faptul că actul consemnării bunului oferit ca plată, ca act 
material, nu trebuie privit în sensul său absolut. Mai exact, dispoziţiile art. 1514 NCC 
arată că, dacă natura bunului face imposibilă vânzarea, dacă bunul este perisabil ori 
dacă depozitarea lui necesită costuri de întreţinere ori cheltuieli considerabile, debitorul 
poate porni vânzarea publică, astfel încât consemnarea se va strămuta asupra prețului 
obținut dintr-o astfel de valorificare a bunului destinat plăţii. Desigur, lichidarea bunului 
nu este o opţiune neîngrădită pentru debitor, ci trebuie să respecte anumite condiţii 
și formalitaţi reglementate de lege, în special va trebui să aibă autorizarea instanţei în 
acest scop. 

În parcimonia legii civile, nu putem decât presupune că vânzarea publică se face 
după regulile vânzării silite reglementate în procedura executării silite mobiliare. 

c) După consemnarea sumei sau a bunului la depozitar, debitorul va depune dovada 
efectuării consemnării — recipisa de consemnare — la executorul judecătoresc care a tri- 
mis somațţia, executor care va proceda în condiţiile art. 1009 alin. (1) NCPC. 

Aceasta semnifică finalizarea procedurii și liberarea debitorului, dacă, la sesizarea 
creditorului, instanţa nu anulează oferta de plată și consemnaţiunea, potrivit art. 1009 
alin. (1) și (3) NCPC. 

Actul de liberare a debitorului care face deplină dovadă despre executarea plății va fi 
încheierea emisă de executor în condiţiile art. 1009 alin. (1) NCPC. 

Dacă însă creditorul formulează acţiune pentru anularea încheierii, actul final al pro- 
cedurii este hotărârea judecătorească. Dacă cererea creditorului va fi admisă, întreaga 
procedură va fi invalidată şi va putea, eventual, să fie reluată, lăsând fără semnificație 
actele făcute de debitor în vederea plăţii. Dacă cererea de anulare va fi respinsă, hotă- 
rârea judecătorească este actul final al procedurii, dar actul liberării debitorului va fi tot 
încheierea executorului, a cărei legalitate a fost verificată. 

Deși dispoziţiile Codului civil par să sugereze finalizarea procedurii de validare în 
instanţă, tributar vechii reglementări care impunea o asemenea hotărâre „pentru ca să 
se întărească sau ca să se anuleze aceste oferte“, în prezent Codul de procedură civilă nu 
mai impune validarea ca procedură obligatorie. 

De altfel, instituţia reglementată sub această denumire nu este realizată în noua lege 
generală procesual civilă, controlul jurisdicţional fiind reglementat numai în condițiile 
art. 1009 NCPC; de aceea, în condiţiile provocării sale la cererea creditorului, controlul 
jurisdicţional al procedurii semnifică validarea, ca act cu însemnătate liberatorie pentru 
debitor. 

Recipisa de consemnare a bunului sau a sumei oferite ca plată predată executorului 
judecătoresc și păstrată de acesta va fi predată creditorului la cererea acestuia, iar suma 
sau bunul consemnat la dispoziţia sa va putea fi ridicat în condiţiile legii. 

Cum ridicarea bunului astfel consemnat reprezintă totuși o facultate pentru creditor 
(independent de obligaţiile pecuniare născute potrivit acestor dispoziții), în cazul lipsei 

cererii de eliberare din partea creditorului, în condiţiile legii, bunul va putea fi valorificat 
ca res derelictae (bun fără stăpân), în condiţiile prevăzute de O.G. nr. 14/2007 pentru 
reglementarea modului și condiţiilor de valorificare a bunurilor intrate, potrivit legii, în 
proprietatea privată a statului, republicată. 


3. Retragerea bunului consemnat. Consemnarea bunului este reversibilă. Astfel, 
debitorul poate retrage bunul consemnat în scopul liberării sale: 

a) până la acceptarea consemnării de către creditor; acceptarea consemnării se 
face expres sau tacit, prin nedeclanșarea controlului jurisdictional în condiţiile art. 1009 
NCPC; 

b) până la validarea sa în instanță, atunci când această procedură este declanșată. 

Dacă debitorul retrage bunul consemnat până la acceptarea consemnării sale de 
către creditor, creanta creditorului renaste cu toate garanţiile și accesoriile sale. 


Art. 1.009. Anularea ofertei reale, urmată de consemnațiune. (1) După 
consemnare, executorul judecătoresc va constata, printr-o încheiere dată fără 
citarea părților, efectuarea plății şi liberarea debitorului. Încheierea se comunică 
creditorului în termen de 5 zile de la întocmirea acesteia. 

(2) În termen de 15 zile de la comunicarea încheierii prevăzute la alin. (1), cre- 
ditorul va putea cere anularea acesteia pentru nerespectarea condițiilor de vali- 
ditate, de fond şi de formă ale ofertei de plată şi consemnațiunii, la judecătoria în 
circumscripția căreia s-a făcut consemnarea. Hotărârea poate fi atacată numai cu 
apel, în termen de 10 zile de la comunicare. 

(3) Debitorul este considerat liberat la data consemnării plății, în afară de 
cazul în care se anulează oferta de plată şi consemnațiunea. 


COMENTARIU 


1. Încheierea executorului. După depunerea recipisei de consemnare, eliberată de 
depozitar debitorului ca urmare a consemnării bunului potrivit art. 1008 NCC, la biroul 
executorului judecătoresc, acesta va lua act prin încheiere de efectuarea plăţii și libera- 
rea debitorului. 

Încheierea se pronunţă de către executor într-o procedură grațioasă, nejurisdicțio- 
nală, dată fară citarea părților. 

Executorul judecătoresc va verifica condiţiile formale legale ale procedurii, aşa cum 
sunt ele reglementate în aceste dispoziţii. 

Observăm că executorul constată prin încheiere efectuarea plăţii și liberarea debi- 
torului după depunerea recipisei de consemnare a bunurilor oferite spre plată, dar fără 
indicarea unei limite de timp în care acest act trebuie emis. 

Considerăm, față de efectul liberator pe care încheierea îl atrage, că este necesar ca 
aceasta să fie emisă de îndată după depunerea recipisei de câtre debitor, realizată toc- 
mai în acest scop; executorul are o obligație profesională ale cărei limite și condiţii vor fi 
evaluate în condiţiile legii și regulamentelor care guvernează această profesie. 

De la data întocmirii sale (pe care o prezumam concomitentă datei la care executo- 
rul emite/dă încheierea), în termen de 5 zile, prin grija executorului, încheierea trebuie 
comunicată creditorului, în vederea acceptării sau contestării sale. 

2. Contestarea încheierii și validarea ofertei de plată și consemnațiunii. Legea recu- 
noaşte numai creditorului posibilitatea de a ataca în justiţie încheierea prin care execu- 
torul judecătoresc constată efectuarea plăţii și liberarea debitorului. 

Opţiunea legiuitorului este firească, deoarece încheierea este dată „impotriva” cre- 
ditorului, în timp ce debitorul nu ar putea ataca în justiţie decât un eventual refuz al 
executorului de a emite încheierea, plângere ce nu poate fi încadrată în aceste dispoziţii. 

Deși legiuitorul are ca reper încheierea dată în condiţiile art. 1009 alin. (1) prin care 
executorul constată valabilitatea formală a ofertei de plată și consemnaţiunii acesteia, 
obiectul acțiunii îl constituie atât controlul de legalitate al acestei încheieri, dar şi vala- 
bilitatea de fond si de formă a ofertei reale și consemnațiunii și a efectului său liberator 
pentru debitor. 

Acţiunea se formulează de debitor în 15 zile de la comunicarea încheierii date în con- 
dițiile art. 1009 alin. (1), termen procedura! de decădere. 

În lipsa acestei contestaţii, oferta și consemnațiunea devin perfecte, fiind considerate 
acceptate de creditor, și îsi produc deplin efectul de liberare a debitorului. 

instanța competentă material este judecătoria, iar teritorial instanţa în circumscripţia 
căreia s-a făcut consemnarea; hotărârea instanţei este supusă numai apelului, în 10 zile 
de la comunicare. 

Instanţa sesizată cu judecarea acestei acțiuni va putea: 

— să admită cererea creditorului, să anuleze încheierea executorului judecătoresc și 
actele care au stat la baza acesteia, procedura urmând a fi reluată de la actul anulat, la 
inițiativa debitorului; 

— să respingă cererea, ceea ce semnifică, în același timp, validarea ofertei și a 
consemnaţiunii, validare amintită de dispoziţiile Codului civil, adică verificarea implicită 
a legalității procedurii, chiar dacă instanţa nu pronunţă în mod efectiv în dispozitiv 
validarea (de altfel, obiectul acţiunii astfel promovate nu tinde la validare, ci chiar la 
invalidare). 


3. Retragerea bunului consemnat. Fată de efectul acceptării ofertei și consemnării, 
respectiv rezultatul controlului de legalitate realizat prin mijlocirea instanței, art. 1515 
NCC instituie o reglementare cu consecinte importante pentru efectul procedurii. 

Astfel, până la acceptarea ofertei, potrivit declarației creditorului, sau până la vali- 
darea sa de către instanță, bunul oferit și consemnat ca plată poate fi retras de către 
debitor, creanţa renăscând cu toate garanţiile și accesoriile sale din momentul retragerii 
bunului (retragerea sumei până la acest moment reprezintă o facultate a debitorului în 
revocarea actelor sale de plată). 

Observăm o necorelare a celor două dispoziţii, în măsura în care, potrivit posibilită- 
ţilor recunoscute creditorului, acceptarea ofertei poate fi și nedeclarativă, adică dedusă 
din lipsa oricărei opoziții la încheierea dată de executor, iar validarea ofertei și a consem- 
națiunii poate fi considerată cel mult o procedură indirectă, care derivă tocmai dintr-o 
neacceptare a lor din partea creditorului. Cu toate acestea, credem că sensul liberator al 
actelor trebuie evaluat în funcţie de căile procedurale recunoscute de lege părților, astfel 
că normele Codului de procedură civilă nu pot fi depășite. 

Ulterior acceptării sau validării procedurii — având în vedere semnificaţia propusă în 
aceste analize —, retragerea sumei sau a bunului consemnat de către debitor se situează 
în afara raportului juridic care a generat obligația de plată (dacă debitorul a obţinut 

o hotărâre definitivă prin care oferta și consemnarea au fost declarate valabile, el nu 
mai poate, chiar cu consimțământul creditorului, să retragă suma depusă în prejudiciul 
codebitorilor sau fideiusorilor săi; rezultă deci că, dacă după acest moment debitorul își 
retrage suma, cu consimțământul creditorului, codebitorii și fideiusorii sunt liberaţi, iar 
creditorul pierde dreptul de privilegii sau ipoteci pentru plata creanţei sale). 


Art. 1.010. Oferta de plată în faţa instanţei. (1) Oferta de plată poate fi 
făcută şi în timpul procesului, în faţa oricărei instanţe, în orice stadiu al judecății. 
În acest caz, prin încheiere, creditorul este pus în întârziere să primească suma 
sau, după caz, bunul. Dacă creditorul este prezent şi primeşte prestația datorată, 
liberarea debitorului se va constata prin încheiere. 

(2) În cazul în care creditorul lipseşte sau refuză primirea prestației, debitorul 
va proceda la consemnare conform dispozițiilor art. 1.008 alin. (2), iar recipisa 
de consemnare va fi pusă la dispoziţia instanței, care, prin încheiere, va constata 
liberarea debitorului. 

(3) Încheierile prevăzute la alin. (1) şi (2) se atacă numai odată cu fondul, cu 
excepția celor date în recurs, care sunt definitive. 


COMENTARIU 


Oferta de plată poate porni de la debitor și în cursul procesului, proces intentat de 
creditor și care are ca scop tocmai plata. 

Pe lângă actul de achiesare pe care atitudinea pârâtului — debitor al obligaţiei de 
plată — îl reprezintă și care impune pronunţarea unei hotărâri în condiţiile art. 436-437 
NCPC, aceasta poate fi dublată și de o ofertă reală de plată a obligaţiei care face obiectul 
litigiului. 

Oferta făcută în condiţiile art. 1010 în faţa instanţei de judecată suprimă mult din 
formalismul ofertei de plată și consemnaţiunii, însă, chiar în aceste condiţii, ea trebuie 
să îndeplinească condiţiile de valabilitate ca ofertă reală, condiţii analizate în cadrul 
art. 1006 NCPC. 

Din punct de vedere procedural, oferta reală făcută de debitor în timpul procesului 
este, în sens larg, un incident, astfel încât instanţa îl va analiza prioritar fondului și orică- 
rei alte chestiuni care, în logica actelor de procedură și cercetării procesului, are caracter 
succesiv. 

Prin urmare, soluţionarea acestui incident cade exclusiv în sarcina instanţei care 
judecă procesul, indiferent de stadiul procedurii: fond, apel, recurs. 

În doctrina anterioară s-a subliniat și faptul că în recurs oferta nu poate fi făcută, 
deoarece este un mijloc de apărare și presupune analiza unor chestiuni de fapt!!; însă, 
dincolo de faptul că alin. (1) nu sugerează această limitare, iar alin. (3) al articolului ana- 
lizat chiar o infirmă, întotdeauna oferta de plată însoţeşte un act de dispoziţie al părții, 
care, în plan procesual, îi este recunoscut acesteia în orice stadiu al judecății. 

După verificare, instanţa va constata caracterul real al ofertei prin încheiere, al cărei 
principal efect îl reprezintă punerea în întârziere a creditorului. 


:) A se vedea și VM. Ciobanu, G. Boroi, Probleme privind excepţiile procesuale, în Dreptul nr. 9-12/1990. 
13 A se vedea M. Tăbârcă, Gh. Buta, op. cit., 2008, p. 1523. 

TITLUL VIII. PROCEDURA OFERTEI DE PLATĂ ŞI CONSEMNAŢIUNII Art. 1.011 


Creditorul poate accepta oferta şi primi plata concomitent efectuarii ofertei, ceea ce 
presupune că atât oferta de plată, cât și liberarea debitorului se pot constata printr-o 
încheiere unică, dar o poate accepta și succesiv, instanţa pronunţând o nouă încheiere. 

Dacă creditorul contestă plata, instanţa va trebui să analizeze și să soluţioneze acest 
incident, de asemenea prin încheiere, iar ulterior soluționării creditorul ar putea reveni 
asupra refuzului, acceptând plata. 

Dacă creditorul refuză plata astfel oferită, tacit sau expres, atunci plata trebuie con- 
semnată în condiţiile art. 1008 alin. (2) NCPC, iar recipisa de consemnare va fi pusă la 
dispoziția instanţei, care, prin încheiere, va constata liberarea debitorului. Până la pro- 
nunţarea acestei încheieri, bunul oferit ca plată poate fi retras de debitor, cu consecin- 
tele stabilite prin art. 1515 NCC. 

Toate aceste încheieri au caracter interlocutoriu ṣi nu mai pot fi cenzurate decât în 
sistemul căilor de atac; desigur, încheierile date în recurs sunt definitive. 

Lipsa interpunerii unui executor judecătoresc și efectuarea întregii proceduri direct 
de către instanță suprimă în mod justificat atât necesitatea somării succesive a credito- 
rului, dar și lipsa dreptului la contestaţie al acestuia (presupunând controlul judiciar de 
legalitate al ofertei și consemnaţiunii, care va putea fi efectuat numai în sistemul căilor 
de atac). 


Art. 1.011. Radierea ipotecilor. În baza procesului-verbal întocmit în con- 
diţiile art. 1.007 ori a încheierii emise în condițiile art. 1.009 sau 1.010, cel interesat 
va putea cere radierea din cartea funciară sau din alte registre publice a drep- 
turilor de ipotecă constituite în vederea garantării creanţei stinse în condiţiile 
prezentului titlu, 


COMENTARIU 


Procesul-verbal prin care executorul judecătoresc constată acceptarea ofertei reale 
de către creditor, încheierea prin care executorul judecătoresc constată efectuarea plă- 
ţii și liberarea debitorului ori încheierea instanţei prin care dispune liberarea debitorului 
(fie ca efect al acceptării ofertei, fie după consemnarea plăţii și depunerea recipisei de 
către debitor) sunt acte care, finalmente, constată plata creanţei. 

Considerăm că, din perspectiva art. 1011, de fapt o mai mare importanţă trebuie 
acordată nu actului prin care debitorul se liberează, ci momentului în care se produce 
aceste efect [astfel, chiar dacă, în condiţiile art. 1009 alin. (2) NCPC, încheierea executo- 
rului este suspendată până la soluționarea unei eventuale acţiuni a creditorului, efectul 
său se va consolida la data rămânerii definitive a hotărârii instanţei, dar cu începere de 
la data consemnării plăţii; în mod similar, atunci când liberarea se face prin încheierea 
instanţei, în condiţiile art. 1010 NCPC, efectul se produce, independent de data solutio- 
nării eventualelor căi de atac împotriva încheierii instanţei, de la data consemnaării plăţii 
constatate prin încheiere]. 

Aceasta, întrucât din momentul plăţii datoriei se sting toate accesoriile și toate garan- 
tiile reale care o însoțesc, astfel că, de la data considerată data plăţii, debitorul sau garan- 
tul este liberat de sarcina de garanţie constituită pentru a însoți creanţa a cărei plată a 
fost stinsă în aceste condiţii. 

În mod evident, în acest caz, nici stingerea garanţiei nu este condiţionată de accep- 
tarea din partea creditorului, deoarece ea însoțește în mod obiectiv creanta, care a fost 
plătită. 

De aceea, cel în drept — debitorul obligaţiei de plată, debitorul garanţiei ipotecare, 
orice persoană interesată — poate cere radierea din cartea funciară sau din alte registre 
publice a drepturilor de ipotecă constituite în vederea garantării creanţei stinse în con- 
diţiile prezentului titlu. 

Cererea de radiere a ipotecilor va fi făcută în condiţiile Codului civil referitoare la 
ipoteci și publicitatea drepturilor reale și a legilor speciale în materie de publicitate a 
garanţiilor reale. 


Art. 1.012. Incidența dispoziţiilor Codului civil. Dispoziţiile prezentului 
titlu se completează cu prevederile Codului civil privitoare la plată, precum şi cu 
cele referitoare la ofertele de plată şi consemnațiuni. 


COMENTARIU 


În cuprinsul Cărţii a V-a — „Despre obligaţii”, Titlul V — „Executarea obligațiilor”, Capi- 
tolul | — „Plata”, Secţiune a 6-a — „Punerea în întârziere a creditorului”, Codul civil conţine 
reglementări generale referitoare la oferta de plată și consemnarea acesteia, respectiv în 
art. 1510-1515, la care am făcut deja referire în cuprinsul acestor comentarii. 

Titlul IX. Procedura ordonanţei de plată 


COMENTARIU 


1. Reglementarea anterioară. Procedura ordonanţei de plată reglementată prin 
noul Cod de procedură civilă înlocuiește atât procedura somației de plată, conținută în 
O.G. nr. 5/2001, cât și procedura ordonanţei de plată, prevăzută de O.U.G. nr. 119/2007 
privind măsurile pentru combaterea întârzierii executării obligațiilor de plată rezultate 
din contracte între profesioniști. Astfel, prin Legea nr. 76/2012 pentru punerea în aplicare 
a Codului de procedură civilă au fost abrogate expres atât O.G. nr. 5/2001, cât și O.U.G. 
nr. 119/2007. 

Procedurile reglementate prin actele normative cu caracter special au coexistat până 
la abrogarea lor, în doctrină și în practica judiciară existând opinii diferite în ceea ce pri- 
vește corelaţia dintre cele două acte normative în situațiile de suprapunere a domeniu- 
lui lor de aplicare, și anume cele vizând contractele scrise încheiate între profesioniști. 
Astfel, în cazul acestor contracte, s-a considerat fie că sunt incidente exclusiv prevederile 
O.U.G. nr. 119/2007, care a abrogat implicit O.G. nr. 5/2001"!, fie că se poate urma ori- 
care dintre proceduri, atâta timp cât nu există în O.U.G. nr. 119/2007 o dispoziţie expresă 
prin care să se abroge prevederile O.G. nr. 5/200111. 

instituirea unei proceduri unice de recuperare rapidă a creanţelor are, printre altele, 
avantajul de a fi înlăturat dificultăţile constatate în practica instanţelor în aplicarea celor 
două proceduri paralele, ale căror trăsături caracteristice au fost îmbinate în noua pro- 
cedură. 


2. Corelaţia cu reglementările europene. Codul de procedură civilă respectă regle- 
mentările europene în materie, chiar în condiţiile abrogării O.U.G. nr. 119/2007, ce a 
transpus Directiva nr. 2000/35/CE privind combaterea întârzierii executării obligaţiilor 
plăţilor în cazul tranzacţiilor comerciale (ce urmează a fi înlocuită, începând din data de 
16 martie 2013, cu Directiva nr. 2011/7/UE). 

Reglementarea ordonanţei de plată din noul cod nu aduce, în principiu, atingere apli- 
cării directe de către instanţele române a Regulamentului nr. 1896/2006 de instituire a 
unei proceduri europene de somaţie de plată, deoarece, conform art. 2 alin. (1), acesta 
din urmă are în vedere litigiile transfrontaliere. 

Se observă că, potrivit art. 1013 alin. (1) şi (3) lit. a) NCPC, procedura ordonanţei 
de plată se aplică și în cazul contractelor încheiate între un profesionist și o autoritate 
publică a unui stat membru al Uniunii Europene, care acţionează la nivel central, regio- 


1! De exemplu, E. Oprina, Raportul dintre O.U.G. nr. 119/2007 privind măsurile pentru combaterea întârzierii 
executării obligaţiilor de plată rezultate din contracte comerciale şi O.G. nr. 5/2001 privind procedura somaţiei 
de plată, în Dreptul nr. 9/2008, p. 127-129; Jud. sect. 4 Bucureşti, sent. nr. 7661/2010, citată în A. Orosan, 
Somaţia de plată şi ordonanța de plată. Practică judiciară şi reglementarea din noul Cod de procedură civilă, 
Ed. Hamangiu, Bucureşti, 2012, p. 32. 

2] 7. Deleanu, Gh. Buta, Măsuri normative pentru accelerarea şi simplificarea soluționării diferendelor juridice 
având ca obiect unele categorii de creanţe — O.U.G. nr. 119/2007, în R.R.D.P. nr. 2/2008, p. 54; D.N. Teohari, 
Recuperarea creanţelor prin intermediul procedurilor somaţiei şi ordonanţei de plată, în C.J. nr. 4/2010, p. 204; 
Trib. Vâlcea, s. com, cont. adm. şi fisc., sent. nr. 778/2010, portal.just.ro. 


ANDREIA CONSTANDA 603 


http://bibliotecahamangiu.re 29—Novy—2013 


Art. 1.013 CARTEA VI. PROCEDURI SPECIALE 


nal sau local, ceea ce înseamnă prezenţa unui element de extraneitate. Pe de altă parte, 
potrivit art. 3 alin. (1) din Regulament, un „litigiu transfrontalier” este definit drept „un 
litigiu în care cel puţin una dintre părţi are domiciliul sau reședința obișnuită într-un stat 
membru, altul decât statul membru al instanţei sesizate”, definiţie în care s-ar putea 
încadra un litigiu în care este parte o autoritate publică a unui stat membru al Uniunii 
Europene, de natura celei arătate în art. 1013 NCPC. 

Rezultă, din cele menţionate, că domeniul de aplicare al Codului de procedură civilă 
și cel al Regulamentului nr. 1896/2006 se suprapun în situaţia în care creanta ce for- 
mează obiectul litigiului decurge dintr-un contract încheiat cu o autoritate publică a unui 
stat membru al Uniunii Europene, punându-se problema procedurii aplicabile. Cu toate 
că, în virtutea priorităţii reglementărilor europene față de legea națională, ar trebui să se 
considere că este aplicabilă procedura somaţiei europene de plată, o asemenea conclu- 
zie tranşantă nu este posibilă, dat fiind caracterul facultativ al acelei proceduri, ce per- 
mite creditorului să aleagă între procedura europeană și cea națională (considerentul 10 
din preambulul Regulamentului). 


Art. 1.013. Domeniu de aplicare. (1) Prevederile prezentului titlu se aplică 
creanţelor certe, lichide şi exigibile constând în obligaţii de plată a unor sume de 
bani care rezultă dintr-un contract civil, inclusiv din cele încheiate între un pro- 
fesionist şi o autoritate contractantă, constatat printr-un înscris ori determinate 
potrivit unui statut, regulament sau altui înscris, însuşit de părți prin semnătură 
ori în alt mod admis de lege. 

(2) Nu sunt incluse în sfera de aplicare a prezentului titlu creanțele înscrise la 
masa credală în cadrul unei proceduri de insolvenţă. 

(3) Prin autoritate contractantă, în sensul alin. (1), se înţelege: 

a) orice autoritate publică a statului român sau a unui stat membru al Uniunii 
Europene, care acţionează la nivel central, regional sau local; 

b) orice organism de drept public, altul decât cele prevăzute la lit. a), cu per- 
sonalitate juridică, care a fost înfiinţat pentru a satisface nevoi de interes general, 
fără scop lucrativ, şi care se află în cel puţin una dintre următoarele situații: 

(i) este finanţat, în majoritate, de către o autoritate contractantă, astfel cum 
este definită la lit. a); 

(ii) se află în subordinea sau este supus controlului unei autorităţi contrac- 
tante, astfel cum este definită la lit. a); 

(iii) în componenţa consiliului de administrație ori, după caz, a consiliului de 
supraveghere şi directoratului, mai mult de jumătate din numărul membrilor 
sunt numiţi de către o autoritate contractantă, astfel cum este definită la lit. a); 

c) orice asociere formată de una sau mai multe autorităţi contractante dintre 
cele prevăzute la lit. a) sau b). 


COMENTARIU 


1. Domeniul de aplicare al reglementării. După cum se menţionează explicit în 
alin. (1) al art. 1013, normele ce reglementează procedura ordonanţei de plată sunt apli- 
cabile creanţelor certe, lichide și exigibile, care rezultă din vreuna dintre sursele enu- 
merate de legiuitor. 

Întrucât finalitatea demersului creditorului rezidă în emiterea de către instanţa de 
judecată a unei ordonanţe de plată, ce are valoarea unui titlu executoriu, actul juridic 
reprezentând cauza dreptului de creantă dedus judecății nu trebuie să fie el însuși titlu 
executoriu, indiferent dacă a fost constituit anterior ori ulterior noului Cod de procedură 
civilă, deoarece un atare act poate fi pus în executare, fiind lipsită de interes cererea cre- 
ditorului pentru obținerea unui alt titlu. Pot reprezenta titluri executorii actele menţio- 
nate în art. 633 NCPC, în noul Cod civil (de exemplu, contractul de împrumut de folosință 
și de consumaţie — art. 2157 și art. 2165 NCC) sau în legi speciale [de exemplu, contractul 
de asistenţă juridică — art. 31 alin. (3) din Legea nr. 51/1995 pentru organizarea și exerci- 
tarea profesiei de avocat, republicată]. 

Nu intră în domeniul de aplicare al prevederilor codului creanțele înscrise la masa 
credală în cadrul unei proceduri de insolvenţă, excepţie prevăzută de art. 1013 alin. (2). 


2. Izvorul juridic al creanţei. Creanţa ce formează obiectul pretențiilor în procedura 
ordonanţei de plată poate rezulta din: 

2.1. Un contract civil constatat printr-un înscris, inclusiv unul încheiat între profesio- 
niști ori între un profesionist și o autoritate contractantă. 

a) Caracterele juridice ale contractului. Intră în categoria vizată de noul Cod de pro- 
cedură civilă orice contract civil, indiferent de persoana părților contractante, respectiv 
încheiat între persoane fizice, între profesioniști, astfel cum această noţiune este explici- 
tată în art. 3 NCC și art. 8 din Legea nr. 71/2011 de punere în aplicare a Codului civil, nu 
mai puțin cele încheiate între profesioniști și persoane fizice ori chiar persoane juridice, 
persoane de drept civil (potrivit art. 3 NCC, dispoziţiile acestuia se aplică și raporturilor 
între profesioniști și orice alte subiecte de drept civil). 

În absenţa unei prevederi contrare explicite, se consideră că și contractele încheiate 
între profesioniști și consumatori pot reprezenta temeiul pretențiilor în procedura ordo- 
nanţei de plată reglementată de prezentul cod (aceste contracte erau excluse expres din 
sfera de aplicare a O.U.G. nr. 119/2007). 

În ceea ce privește forma, contractul trebuie încheiat în formă scrisă cerută ad pro- 
bationem. 

În ceea ce privește obiectul contractului, în art. 2 alin. (1) din O.U.G. nr. 119/2007 se 
menţiona expres că acesta poate fi „furnizarea de bunuri sau prestarea de servicii contra 
unui preţ constând într-o sumă de bani”, în timp ce în art. 1 din O.G. nr. 5/2001 se preciza 
că somaţia de plată vizează obligaţii de plată a unor sume de bani decurgând din „execu- 
tarea anumitor servicii, lucrări sau orice alte prestații”. 

Spre deosebire de aceste reglementări, în art. 1013 alin. (1) NCPC se menţionează 
doar că este vorba despre obligații de plată a unor sume de bani, fără vreo referire la 
contraprestație. Acest mod de formulare a normei nu este de natură să excludă actele 
având ca obiect furnizarea de bunuri ori prestarea de servicii, fiind explicabil prin intenţia 
legiuitorului de a acoperi sfera oricărui contract civil. 

b) Contractele încheiate cu o autoritate contractantă. Articolul 1013 alin. (1) NCPC 
prevede că procedura ordonanţei de plată se aplică și în privinţa contractelor civile 
încheiate de profesioniști cu o autoritate contractantă, de natura celor prevăzute în 
alin. (3) al aceluiași articol. 

Este de observat că în categoria „autorităților contractante” enumerate de legiuitor 
se încadrează și autoritățile publice, care, prin specificul atribuţiilor lor, emit acte admi- 
nistrative, conform art. 2 alin. (1) lit. c) din Legea nr. 554/2004 a contenciosului adminis- 

trativ. Acest act normativ asimilează actelor administrative, în sensul legii, „contractele 
încheiate de autorităţile publice care au ca obiect punerea în valoare a bunurilor proprie- 
tate publică, executarea lucrărilor de interes public, prestarea serviciilor publice, achizi- 
tiile publice”. Per a contrario, dacă obiectul contractului îl reprezintă bunuri din proprie- 
tatea privată a statului sau a autorităţii administrative locale, nu este aplicabil regimul 
juridic de drept administrativ”. 

Modul de formulare a normei din noul Cod de procedură civilă este diferit de cel 
al vechii reglementări în materia recuperării creanţelor — O.U.G. nr. 119/2007 —, care 
a inclus în domeniul de aplicare contractele încheiate între profesioniști, inclusiv între 
profesioniști și o autoritate contractantă (având ca obiect furnizarea unor bunuri sau 
prestarea de servicii contra unui preţ constând într-o sumă de bani), fără să limiteze 
sfera acestora la contractele civile, precum în noul cod. Or, precizarea expresă din cod a 
raportării la contracte civile poate conduce ła concluzia excluderii contractelor de drept 
administrativ din domeniul de aplicare al art. 1013 NCPC, chiar dacă ar avea ca obiect o 
obligație de plată a unei sume de bani. 

Pe de altă parte, norma ar putea fi interpretată și în sensul că natura juridică a con- 
tractelor încheiate între un profesionist și o autoritate contractantă (civilă sau de con- 
tencios administrativ) este lipsită de relevanţă pentru includerea acestora în sfera de 
aplicare a reglementării din noul cod, cât timp au fost indicate expres de către legiuitor. 
În acest context, referirea la contractele civile ar avea doar scopul de a sublinia unifica- 
rea domeniilor de aplicare ale legilor speciale anterioare: O.G. nr. 5/2001 (care se refe- 
rea atât la persoanele fizice, cât și la profesioniști) şi O.U.G. nr. 119/2007 (care se referea 
doar la profesioniști). 

Urmează ca în practica judiciară să se clarifice sfera de aplicare a dispoziţiilor 
art. 1013 NCPC din perspectiva contractelor încheiate între un profesionist și o auto- 
ritate contractantă, precizându-se că, până la data intrării în vigoare a codului, instan- 
tele de judecată au considerat admisibilă parcurgerea ordonanţei de plată în cazul cre- 
anțelor decurgând din aceste contracte, este adevărat, în condiţiile unei reglementări 
neechivoce în acest sens. 

Dacă se acceptă interpretarea în sensul excluderii contractelor de drept administrativ 
din domeniul de aplicare al art. 1013, această concluzie ar trebui să vizeze și contractele 
de achiziție publică, contractele de concesiune de lucrări publice și contractele de con- 
cesiune de servicii, în condiţiile modificărilor recente aduse O.U.G. nr. 34/2006 privind 
atribuirea acestor contracte. 

Astfel, până la data de 1 ianuarie 2013, aceste contracte erau considerate, în legea 
specială, drept „comerciale“ (așadar, contracte civile, cu începere de la data intrării în 
vigoare a noului Cod civil, în raport de dispoziţiile art. VII din O.U.G. nr. 73/2011), chiar 
dacă au fost încheiate de autorităţi publice, ceea ce a reprezentat, în mod evident, o 
derogare de la art. 2 alin. (1) lit. c) din Legea nr. 554/2004 a contenciosului administrativ. 

Ca urmare a modificărilor aduse acestei ordonanţe de urgenţă prin O.U.G. nr. 77/2012, 
începând de la data de 1 ianuarie 2013, aceste contracte sunt asimilate, potrivit legii, unui 
act administrativ [art. 3 lit. f), g), h) și art. 3t], calificare ce coincide cu cea regăsită în legea- 
cadru a contenciosului administrativ; ca atare, s-ar putea considera că aceste contracte nu 
intră în domeniul de aplicare al procedurii ordonanţei de plată reglementate în noul Cod 
de procedură civilă. 


9 |.C.C.]., s. cont. adm. şi fisc., dec. nr. 6/2011, www.scj.ro. 

În ceea ce privește noţiunea de autoritate contractantă, aceasta corespunde, în cea 
mai mare parte, celei regăsite în fosta reglementare în materia recuperării creanţelor — 
art. 1 pct. 2 din O.U.G. nr. 119/2007, astfel cum a fost modificată (ce fusese preluată din 
art. 8 din O.U.G. nr. 34/2006 privind atribuirea contractelor de achiziție publică, a con- 
tractelor de concesiune de lucrări publice şi a contractelor de concesiune de servicii). 

Se încadrează în categoria autorităţilor contractante, în primul rând, autorită- 
tile publice ale statului român, care, în conformitate cu art. 2 alin. (1) lit. b) din Legea 
nr. 554/2004, reprezintă „orice organ de stat sau al unităţilor administrativ-teritoriale 
care acţionează, în regim de putere publică, pentru satisfacerea unui interes legitim 
public”. Aceeași normă asimilează autorităţilor publice „persoanele juridice de drept pri- 
vat care, potrivit legii, au obţinut statut de utilitate publică sau sunt autorizate să pre- 
steze un serviciu public, în regim de putere publică”. 

Legiuitorul a adăugat în cod — chiar și faţă de O.U.G. nr. 34/2006 — ipoteza autorităţii 
publice a unui stat membru al Uniunii Europene, care acţionează la nivel central, regio- 
nal sau local [art. 1013 alin. (3) lit. a)], cu scopul de a permite creditorului alegerea între 
procedura somaţiei europene de plată și procedura din legislația națională. 

În noul cod au fost eliminate referirile la alte persoane juridice decât autoritatea con- 
tractantă, ce desfășoară activităţi dintre cele menţionate în Capitolul VIII, Secţiunea 1 
din O.U.G. nr. 34/2006 privind atribuirea contractelor de achiziție publică, a contracte- 
lor de concesiune de lucrări publice și a contractelor de concesiune de servicii, ce erau 
incluse în O.U.G. nr. 119/2007 în categoria autorităților contractante ale căror contracte 
încheiate cu profesioniști puteau reprezenta temei al pretențiilor formulate în proce- 
dura ordonanţei de plată [în art. 8 din O.U.G. nr. 34/2006, acele persoane juridice sunt, 
de asemenea, menţionate ca fiind autorităţi contractante în sensul actului normativ — 
lit. d) și e)]. Eliminarea altor persoane menţionate în reglementarea anterioară a pro- 
cedurii ordonanţei de plată semnifică, fără îndoială, intenţia legiuitorului de limitare a 
„Gutorităţii contractante” la categoriile indicate în art. 1013 alin. (3) lit. a)-c) NCPC, a 
căror enumerare este exhaustivă. 

Din practica judiciară formată în aplicarea O.G. nr. 5/2001 și a O.U.G. nr. 119/2007, 
pot fi menţionate, cu titlu exemplificativ, câteva contracte încheiate cu o „autoritate con- 
tractantă”, pe temeiul cărora se poate iniția, chiar în condiţiile noului cod, procedura 
simplificată de valorificare a creanţei: un contract de lucrări având ca obiect executarea 
unui teren de fotbal, încheiat cu o primăriel”; un contract de furnizare de servicii medi- 
cale încheiat cu casa de asigurări de sănătate [calificat ca fiind civil prin legea specială, 
respectiv art. 246 alin. (1) din Legea nr. 935/2006]. 

2.2. Un statut, un regulament sau un alt înscris, însușit de parți prin semnătură 
ori în alt mod admis de lege. Această ipoteză coincide cu domeniul de aplicare al O.G. 
nr. 5/2001 privind somaţia de plată. 

În măsura în care înscrisul pe care creditorul își întemeiază pretenţiile materializează 
un contract, este incidentă ipoteza de la lit. a), și nu cea de la lit. b). 

Intră în această categorie, cu titlu exemplificativ, pretenţiile asociației de proprietari 
împotriva locatarului legate de cotele de contribuţie la cheltuielile asociaţiei, în condiți- 
ile Legii nr. 230/2007 privind înființarea, organizarea și funcţionarea asociaţiilor de pro- 
prietari. 


1! C.A. Timişoara, $. com., dec. nr. 34/2009, portal.just.ro. 

Art. 1.014. Comunicarea somaţiei. (1) Creditorul îi va comunica debitoru- 
lui, prin intermediul executorului judecătoresc sau prin scrisoare recomandată, 
cu conținut declarat şi confirmare de primire, o somatie, prin care îi va pune în 
vedere să plătească suma datorată în termen de 15 zile de la primirea acesteia. 

(2) Această somaţie întrerupe prescripția extinctivă potrivit dispoziţiilor 
art. 2.540 din Codul civil, care se aplică în mod corespunzător. 


COMENTARIU 


1. Modalitatea comunicării somaţiei. În prealabil formulării cererii privind ordo- 
nanţa de plată, creditorul are obligaţia notificării debitorului în legătură cu creanţa pre- 
tinsă, printr-o somaţie prin care îi solicită acestuia îndeplinirea obligaţiei și îi acordă un 
termen de executare de 15 zile de la primirea somaţiei. 

Comunicarea se realizează fie prin intermediul executorului judecătoresc, fie prin 
poștă, în modalitatea scrisorii recomandate, cu conţinut declarat și confirmare de pri- 
mire. 

Sancţiunea necomunicării somaţiei către debitor constă în respingerea cererii de 
ordonanță de plată ca inadmisibilă, sancţiune prevăzută expres de art. 1016 alin. (2) 
NCPC, ca fiind aferentă obligaţiei creditorului de atașare la cerere a dovezii comunicării 
somației. 

Această sancţiune are aceeași rațiune cu procedura concilierii directe prevăzute de 
art. 720! CPC 1865, așadar, aceea „de a degreva activitatea instanţelor de judecată prin 
soluționarea amiabilă a litigiilor comerciale (cu profesioniști — n.n.) și de a asigura celeri- 
tatea în soluționarea acestora”!!, aplicabilă, de această dată, tuturor litigiilor civile vizate 
de procedura specială. 

Finalitatea urmărită este compatibilă cu procedura ordonanţei de plată, care se 
dorește a reprezenta un mijloc eficient la îndemâna creditorului pentru valorificarea 
rapidă, printr-o procedură sumară, a creanţei sale, reprezentând, în același timp, o justi- 
ficare rezonabilă pentru ingerinţa în dreptul de acces la justiţie al creditorului, creată prin 
restricţia procedurală în discuţie. 

Sunt aplicabile prevederile art. 193 NCPC, în aplicarea cărora neindeplinirea pro- 
cedurii prealabile de comunicare a somațţiei nu poate fi invocată decât de către pârât 
prin întâmpinare, sub sancţiunea decăderii. Ca atare, instanţa nu poate invoca din oficiu 
nerespectarea de către creditor a obligaţiei prevăzute de art. 1014. 


2. Efectele somaţiei. Dacă debitorul nu plătește în termenul prevăzut la art. 1014 
alin. (1), creditorul poate introduce cererea privind ordonanța de plată la instanţa com- 
petentă, conform art. 1015 NCPC. 

Somaţia valorează punere în întârziere a debitorului pentru plata creanţei (în măsura 
în care debitorul nu este de drept în întârziere). Articolul 1014 reprezintă o normă cu 
caracter special, derogator de la dispoziţiile art. 1522 NCC (în cazul obligaţiilor născute 
după data de 1 octombrie 2011, data intrării în vigoare a Codului civil, în conformitate 
cu dispoziţiile art. 114 din Legea de punere în aplicare nr. 71/2011, cu modificările ulte- 
rioare) sau de la art. 1079 C. civ. 1864 (în cazul obligaţiilor născute anterior datei de 1 
octombrie 2011). 


2] C.A. Timişoara, $. com. dec. nr. 159/2011, portal.just.ro. 


608 ANDREIA CONSTANDA 


http://bibliotecahamangiu.re 29—Novy—2013 


TITLUL IX. PROCEDURA ORDONANŢEI DE PLATĂ Art. 1.015 


De la data punerii în întârziere, creanta produce dobânzi în contractele vizate de 
art. 1017 alin. (2) pct. 3 NCPC, respectiv altele decât cele încheiate între profesioniști ori 
între profesioniști și o autoritate contractantă. 

Potrivit alin. (2) al art. 1014, somațţia comunicată în condiţiile alin. (1) întrerupe pre- 
scripția extinctivă potrivit dispoziţiilor art. 2540 NCC, care se aplică în mod corespun- 
zător. În conformitate cu acest din urmă text, „Prescripția este întreruptă prin punerea 
în întârziere a celui în folosul căruia curge prescripţia numai dacă aceasta este urmată 
de chemarea lui în judecată în termen de 6 luni de la data punerii în întârziere”. Efectul 
întreruptiv al notificării nu se produce dacă debitorul nu este chemat în judecată în ter- 
menul de 6 luni menţionat, situaţie în care devin incidente prevederile art. 2537 NCC 
referitoare la cazurile de întrerupere a prescripţiei extinctive. 

Articolul 1014 alin. (2) NCPC este aplicabil doar în măsura în care și art. 2540 NCC este 
incident, respectiv în condiţiile prevăzute de art. 201 din Legea nr. 71/2011 de punere 
în aplicare a noului Cod civil, potrivit căruia „Prescripţiile începute și neîmplinite la data 
intrării în vigoare a Codului civil sunt și ramân supuse dispoziţiilor legale care le-au insti- 
tuit”. Dacă se constată incidenţa art. 16 din Decretul nr. 167/1958 privitor la prescripţia 
extinctivă, plata cu întârziere a debitului principal nu valorează recunoaștere a penalită- 
ţilor aferente acestuia, pentru a opera efectul întreruptiv al cursului prescripţiei dreptu- 
lui de a solicita penalitățile, pe calea ordonanţei de plată, nefiind vorba despre o mani- 
festare de voinţă neechivocă în legătură chiar cu accesoriile debitului principali. 


Art. 1.015. Instanţa competentă. Dacă debitorul nu plăteşte în termenul 
prevăzut la art. 1.014 alin. (1), creditorul poate introduce cererea privind ordo- 
nanţa de plată la instanța competentă pentru judecarea fondului cauzei în primă 
instanță. 


COMENTARIU 


Instanţa competentă pentru soluţionarea cererii privind ordonanta de plată este cea 
căreia îi revine competenţa judecării fondului cauzei în primă instanţă, atât după materie 
și valoare, cât și din punct de vedere teritorial, fiind aplicabile toate dispoziţiile Titlului 
III al Cărţii | din cod. 

Fiind vorba despre cereri de plată a unor sume de bani, determinarea competenţei 
ratione materiae se realizează în funcţie de criteriul valoric, astfel încât cererile vizând 
creanţe de până la 200.000 lei inclusiv urmează a fi adresate judecătoriei, iar pentru cele 
cu valoare superioară limitei legale indicate, creditorul urmează a sesiza tribunalul pen- 
tru soluţionarea cererii în primă instanţă. 

Din punct de vedere teritorial, în ipoteza în care creanţa derivă dintr-un contract, 
competenţa se stabilește, ca regulă, potrivit dispozițiilor art. 113 alin. (1) pct. 3 NCPC, 
fiind vorba despre executarea contractului respectiv, însă este posibilă aplicarea și a dis- 
poziţiilor art. 113 alin. (1) pct. 8, în cazul contractelor încheiate între profesioniști și con- 
sumatori, atunci când consumatorul are calitatea de reclamant. În situaţia în care consu- 
matorul are calitatea de pârât, sunt incidente prevederile art. 121 NCPC. 

În ipotezele în care nu se identifică o normă specială, este aplicabilă regula general, 
prevăzută de art. 107 NCPC. 


1 În sens contrar, a se vedea Trib. Brașov, s. a Il-a civ., încheierea din şedinţa publică din 31 ianuarie 2012, 
portal.just.ro. 

Art. 1.016. Cuprinsul cererii. (1) Cererea privind ordonanța de plată va 
cuprinde: 

a) numele şi prenumele, precum şi domiciliul sau, după caz, denumirea şi 
sediul creditorului; 

b) numele şi prenumele, codul numeric personal, dacă este cunoscut, şi domi- 
ciliul debitorului persoană fizică, iar în cazul debitorului persoană juridică, 
denumirea şi sediul, precum şi, după caz, dacă sunt cunoscute, codul unic de 
înregistrare sau codul de identificare fiscală, numărul de înmatriculare în regis- 
trul comerțului ori de înscriere în registrul persoanelor juridice şi contul bancar; 

c) suma ce reprezintă obiectul creanţei, temeiul de fapt şi de drept al obligaţiei 
de plată, perioada la care se referă acestea, termenul la care trebuia făcută plata şi 
orice element necesar pentru determinarea datoriei; 

d) suma ce reprezintă dobânzile aferente sau alte despăgubiri ce se cuvin 
creditorului, potrivit legii; 

e) semnătura creditorului. 

(2) La cerere se anexează înscrisurile ce atestă cuantumul sumei datorate şi 
orice alte înscrisuri doveditoare ale acesteia. Dovada comunicării somației pre- 
văzute la art. 1.014 alin. (1) se va ataşa cererii sub sancţiunea respingerii acesteia 
ca inadmisibilă. 

(3) Cererea şi actele anexate la aceasta se depun în copie în atâtea exemplare 
câte părți sunt, plus unul pentru instanţă. 


COMENTARIU 


1. Conţinutul cererii. Articolul 1016 enumeră elementele cererii de chemare în jude- 
cată, preluându-le, în esenţă, pe cele din art. 194 NCPC care reglementează cuprinsul 
cererii introductive de instanţă, adaptate la specificul procedurii speciale. 

Astfel, pe lângă datele de identificare a creditorului, respectiv a debitorului, este obli- 
gatorie menţionarea obiectului cererii și a valorii acestuia, după prețuirea reclamantului, 
cu referire atât la debitul principal, cât și la accesoriile acestuia. Precizarea distinctă este 
relevantă din perspectiva art. 98 alin. (2) NCPC, conform căruia, pentru stabilirea valorii 
obiectului cererii — în vederea determinării competenţei de soluţionare a cauzei în prima 
instanţă —, nu se iau în calcul accesoriile pretenţiei principale. Creditorul trebuie să indice 
modul de calcul prin care s-a ajuns la determinarea acestei valori, cu indicarea înscrisu- 
rilor corespunzătoare, perioada la care se referă pretenţiile, scadenţa plății și orice ele- 
ment necesar pentru determinarea datoriei. 

Sancțiunea aplicabilă în ipoteza nerespectării cerințelor de formă din art. 1016 este 
aceea a nulității cererii, în aceleași condiţii cu cele în care această sancţiune operează în 
legătură cu elementele prevăzute în art. 194 NCPCL. 


2. Acte anexate cererii. Creditorul are obligaţia de a atașa la cerere înscrisurile ce 
atestă cuantumul sumei datorate şi orice alte înscrisuri doveditoare ale acesteia, precum 
și dovada comunicării somaţiei prevăzute la art. 1014 alin. (1) NCPC. 

Fiind vorba despre o procedură contencioasă, cererea și actele anexate la aceasta se 
depun în copie în atâtea exemplare câte părți sunt, plus unul pentru instanță. 


n A se vedea comentariile de la art. 196. 

Neîndeplinirea obligaţiei creditorului de atașare la cerere a dovezii comunicării 
somaţiei către debitor constă în respingerea cererii de ordonanță de plată ca inadmisi- 
bilă, sancţiune prevăzută expres de art. 1016 alin. (2) NCPC. 

Sunt aplicabile prevederile art. 193 NCPC, în aplicarea cărora neîndeplinirea pro- 
cedurii prealabile de comunicare a somațţiei nu poate fi invocată decât de către pârât 
prin întâmpinare, sub sancţiunea decăderii. Ca atare, instanţa nu poate invoca din oficiu 
nerespectarea de către creditor a obligaţiei prevăzute de art. 1014 alin. (2). 


3. Timbraj. Cererea privind ordonanța de plată se timbrează, începând cu data 
intrării în vigoare a noului Cod de procedură civilă, cu 150 lei, taxă fixă prevăzută de art. 2 
alin. (15) din Legea nr. 146/1997, astfel cum a fost modificată prin Legea nr. 76/2012. 


Art. 1.017. Determinarea dobânzii. (1) Dacă părțile nu au stabilit nivelul 
dobânzii pentru plata cu întârziere, se va aplica rata dobânzii de referință sta- 
bilită de Banca Naţională a României. Rata de referinţă în vigoare în prima zi 
calendaristică a semestrului se aplică pe întregul semestru. 

(2) Creanţa produce dobânzi după cum urmează: 

1. în cazul contractelor încheiate între profesionişti, de la data la care obligația 
a devenit exigibilă; 

2. în cazul contractelor încheiate între profesionişti şi o autoritate contrac- 
tantă, fără a fi necesară punerea în întârziere a debitorului: 

a) dacă în contract a fost fixat un termen de plată, din ziua următoare acestui 
termen; 

b) dacă termenul de plată nu este fixat în contract: 

(i) după 30 de zile de la data primirii de către debitor a facturii sau a oricărei 
alte asemenea solicitări de plată; 

(ii) dacă data primirii facturii sau a unei solicitări echivalente de plată este 
incertă, după 30 de zile de la receptia mărfurilor sau prestarea serviciilor; 

(iii) dacă solicitarea de plată a fost comunicată înainte de a primi mărfurile 
sau serviciile, la expirarea unui termen de 30 de zile de la primirea mărfurilor 
sau prestarea serviciilor; 

(iv) dacă legea sau contractul stabileşte o procedură de acceptare ori de verifi- 
care, permițând certificarea conformităţii mărfurilor sau serviciilor, iar debitorul 
a primit factura ori solicitarea de plată la data verificării sau anterior acestei date, 
la expirarea unui termen de 30 de zile de la această dată; 

3. în celelalte cazuri, de la data la care debitorul a fost pus sau este de drept în 
întârziere, potrivit legii. 

(3) Creditorul poate să pretindă daune-interese suplimentare pentru toate 
cheltuielile făcute pentru recuperarea sumelor ca urmare a neexecutării la timp a 
obligațiilor de către debitor. 

(4) Este lovită de nulitate absolută convenţia sau clauza prin care se fixează o 
obligaţie de punere în întârziere pentru a opera curgerea dobânzilor în cazurile 
prevăzute la alin. (2) pct. 1 şi 2 sau un termen de la care creanta produce dobânzi, 
mai mare decât cel prevăzut la alin. (2). 

COMENTARIU 


1. Determinarea dobânzii. Conflict de norme. În mod asemănător cu dispoziţiile 
art. 3 din O.U.G. nr. 119/2007 privind măsurile pentru combaterea întârzierii executării 
obligaţiilor de plată rezultate din contracte între profesioniști, și noul Cod de procedură 
civilă conţine norme speciale referitoare la dobânzile moratorii, pornind de la regula 
consacrată în materie de art. 1535 alin. (1) NCC (art. 1088 C. civ. 1864), potrivit căruia 
creditorul unei sume de bani neachitate la scadenţă este îndreptăţit la daune moratorii, 
de la scadență până în momentul plăţii, fără a trebui să dovedească vreun prejudiciu. 

Conform art. 10 din O.G. nr. 13/2011 privind dobânda legală remuneratorie şi 
penalizatoare pentru obligaţii băneștil!!, art. 1535 NCC se aplică dobânzii penalizatoare, 
astfel cum aceasta este definită în art. 1 alin. (3) din ordonanța menţionată, anume ca 
fiind „dobânda datorată de debitorul obligaţiei bănești pentru neîndeplinirea obligaţiei 
respective la scadenţă”, aşadar, cu titlu de daune moratorii (art. 10 din O.G. nr. 13/2011 
este în vigoare de la 1 octombrie 2011, conform normelor tranzitorii ale ordonanţei). 

Articolul 1017 NCPC reglementează nivelul dobânzii datorate de către debitor pentru 
plata cu întârziere, în cazul în care părțile contractante nu au convenit în acest sens, ca 
fiind rata dobânzii de referință stabilită de Banca Naţională a României. 

Este de observat că în O.G. nr. 13/2011 rata dobânzii de referinţă stabilită de Banca 
Naţională a României constituie reperul pentru dobânda remuneratorie, în timp ce 
dobânda legală penalizatoare (care interesează procedura ordonanţei de plată) se stabi- 
leşte la nivelul ratei dobânzii de referință plus 4 puncte procentuale [art. 3 alin. (2)]. De 
asemenea, în raporturile juridice care nu decurg din exploatarea unei întreprinderi cu 
scop lucrativ, în sensul art. 3 alin. (3) NCC, rata dobânzii legale se diminuează cu încă 
20% [art. 3 alin. (3)]. 

Se relevă, astfel, o diferenţă între actul normativ cu caracter special și art. 1017 NCC 
în ceea ce privește nivelul dobânzii pentru plata cu întârziere a unei obligații bănești 
rezultate din contractele ce intră în domeniul de aplicare al codului. 

Într-o primă opinie, s-ar putea susține că, întrucât nu s-ar putea concepe că în proce- 
dura ordonanţei de plată se aplică un alt nivel al dobânzii pentru plata datoriei cu întâr- 
ziere decât cel care s-ar aplica în cadrul cererii vizând fondul dreptului, ar exista un con- 
flict între dispoziţiile legale, care se rezolvă potrivit art. 83 lit. k) din legea de punere în 
aplicare a codului, respectiv Legea nr. 76/2012, potrivit căruia: „La data intrării în vigoare 
a Codului de procedură civilă se abrogă [...) orice alte dispoziții contrare, chiar dacă sunt 
cuprinse în legi speciale”. Astfel, prin intrarea în vigoare a noului Cod de procedură civilă, 
ar opera abrogarea implicită a dispoziţiilor art. 3 alin. (1) și (2) din O.G. nr. 13/2011, în 
conformitate cu art. 67 alin. (1) din Legea nr. 24/2000 privind normele de tehnică legis- 
lativă pentru elaborarea actelor normative, republicată. 

Într-o a doua opinie, spre care înclinăm, s-ar putea considera că nivelul dobânzii 
prevăzut la art. 1.017 NCPC se aplică doar în situaţia în care partea apelează la proce- 
dura ordonanţei de plată, pe când, în ipoteza în care cererea se soluţionează pe dreptul 
comun, devin incidente prevederile O.G. nr. 13/2011. 


2. Data de la care curge dobânda. Articolul 1017 NCPC cuprinde, de asemenea, 
norme referitoare la data de la care se datorează dobânda în cazul diferitelor contracte 
civile, distinct pentru contractele încheiate între profesioniști [alin. (2) pct. 1], între pro- 


9 Care a abrogat expres O.G. nr. 9/2000 privind nivelul dobânzii legale pentru obligaţii băneşti. 

fesioniști și o autoritate contractantă [alin.( 2) pct. 2] — pentru cazurile în care termenul 
de plată este sau nu fixat în contract —, precum și în celelalte cazuri [alin. (2) pct. 3]. 

Este de remarcat că, în ipoteza contractelor încheiate între profesionişti şi o autori- 
tate contractantă, nu este necesară punerea în întârziere a debitorului, sub sancţiunea 
nulităţii convenției sau a clauzei care ar conţine obligaţia de punere în întârziere pentru 
a opera curgerea dobânzilor sau un termen de la care creanta produce dobânzi mai mare 
decât cel prevăzut de legiuitor. 


3. Daune-interese suplimentare. Creditorul este îndreptăţit să pretindă daune- 
interese suplimentare pentru toate cheltuielile făcute pentru recuperarea sumelor ca 
urmare a neexecutării la timp a obligaţiilor de către debitor, conform art. 1017 alin. (3) 
NCPC, în virtutea principiului reparării integrale a prejudiciului suferit de creditor prin 
faptul neexecutării. 


Art. 1.018. Citarea părților. Întâmpinarea. (1) Pentru soluționarea cererii, 
judecătorul dispune citarea părților, potrivit dispoziţiilor referitoare la pricinile 
urgente, pentru explicaţii şi lămuriri, precum şi pentru a stărui în efectuarea 
plății sumei datorate de debitor ori pentru a se ajunge la o înțelegere a părților 
asupra modalităţilor de plată. Citaţia va fi înmânată părții cu 10 zile înaintea 
termenului de judecată. 

(2) La citația pentru debitor se vor anexa, în copie, cererea creditorului şi 
actele depuse de acesta în dovedirea pretențiilor. 

(3) În citaţie se va preciza că debitorul este obligat să depună întâmpinare cu 
cel puțin 3 zile înaintea termenului de judecată, făcându-se menţiune că, în cazul 
nedepunerii întâmpinării, instanța, față de împrejurările cauzei, poate considera 
aceasta ca o recunoaştere a pretențiilor creditorului. 

(4) Întâmpinarea nu se comunică reclamantului, care va lua cunoştinţă de 
cuprinsul acesteia de la dosarul cauzei. 


COMENTARIU 


1. Actele de procedură din etapa prealabilă judecății. Chiar dacă nu există o pre- 
vedere expresă privind completarea dispoziţiilor referitoare la procedura ordonanţei 
de plată cu cele privind judecata în primă instanţă, acestea din urmă sunt aplicabile, 
fiind vorba despre o asemenea judecată și în procedura reglementată de art. 1013-1024 
NCPC, evident, în măsura în care sunt compatibile cu procedura specială. 

Astfel, în absenţa unor norme derogatorii, sunt incidente dispoziţiile referitoare la 
etapa prealabilă judecății propriu-zise privind înregistrarea cererii de chemare în jude- 
cată (art. 199 NCPC), verificarea și regularizarea cererii (art. 200 NCPC), adoptarea de 
măsuri pentru pregătirea judecății de către completul căruia i-a fost repartizată aleatoriu 
cauza (art. 203 NCPC). 


2. Fixarea primului termen de judecată și citarea părților. Cererea privind ordonanța 
de plată se soluţionează cu respectarea principiului celerităţii, sens în care art. 1018 
alin. (1) prevede că, în ceea ce privește citarea părţilor, sunt aplicabile dispoziţiile refe- 
ritoare la pricinile urgente, ceea ce ar echivala cu trimiterea la art. 159 NCPC, potrivit 
căruia, în cazuri urgente, judecătorul poate dispune scurtarea termenului de înmânare 
a citației, prevăzut în cod ca fiind de minimum 5 zile înaintea termenului de judecată. 

Or, în procedura specială se prevede un termen cert de înmânare a citaţiei (10 zile 
înaintea termenului de judecată), de la care nu este posibilă vreo excepţie și care este 
mai lung decât cel ce constituie regula în materie. Ca atare, celeritatea nu se asigură 
prin modalitatea de citare a părţilor, astfel cum ar rezulta din art. 1018 alin. (1), însă se 
ajunge, în mod neîndoielnic, la o diminuare a duratei judecății prin modul de fixare a 
primului termen de judecată. În această privință, nu sunt aplicabile prevederile art. 201 
NCPC, deoarece în procedura ordonanţei de plată actul! de procedură a! stabilirii primului 
termen se îndeplinește de către completul de judecată înainte de comunicarea întâmpi- 
naârii, şi nu după acest moment, precum prevede art. 201. 

Primul termen se fixează în așa fel încât să se asigure primirea citaţiei de către debitor 
cu 10 zile înaintea termenului de judecată, termenul de depunere a întâmpinării necalcu- 
lându-se în raport de comunicarea cererii de chemare în judecată, ca în dreptul comun. 


3. Întâmpinarea. Sancţiunea nedepunerii în termenul legal. Contestarea creanței. 
Întâmpinarea este obligatorie și se depune cu cel puţin 3 zile înaintea termenului de 
judecată, sub sancţiunea asimilarii nedepunerii întâmpinării cu o recunoastere a preten- 
țiilor creditorului, în funcţie de împrejurările cauzei, recunoaștere ce are relevanţă pen- 
tru modul de soluționare a cererii privind ordonanța de plată, conform art. 1020 NCPC. 
Despre această sancţiune debitorul este înștiințat prin citaţie. 

Prezumția instituită de legiuitor în sensul asimilării nedepunerii întâmpinării cu o 
recunoaștere a pretențiilor creditorului a fost criticată în doctrină, din perspectiva regle- 
mentării O.U.G. nr. 119/2007, ce conţinea aceeași prezumție. S-a susținut că achiesarea 
totală la pretenţiile reclamantului, ca formă de manifestare care presupune o voinţă 
neîndoielnică și neviciată, nu poate fi prezumată și, în niciun caz, nu poate rezulta din 
faptul nedepunerii unui act de procedură, prin convertirea efectelor întâmpinării în 
achiesare la pretenţii, denaturându-se natura juridică a întâmpinării și alterându-se func- 
tiile eil”. 

Norma în discuţie nu se referă însă la achiesarea debitorului la pretenţiile reclaman- 
tului, ca act procesual de dispoziție, care ar fi îndreptăţit instanţa să pronunţe o hotărâre 
în limitele recunoașterii, ci la necontestarea creanţei, ce are relevanţă exclusiv în con- 
textul emiterii ordonanţei de plată, conform art. 1021 NCPC. Se instituie o prezumție 
simplă, care ar putea fi valorificată de către judecător ca mijloc de probă, prin coroborare 
cu alte probe administrate. 

În același timp, în reglementarea O.U.G. nr. 119/2007 se prevedea că debitorul poate 
contesta creanţa prin întâmpinare, sub sancţiunea decăderii, context în care, în măsura 
în care nu se depunea întâmpinare, era vorba în mod cert despre o creanță necontestată, 
ceea ce conducea la o anumită modalitate de soluționare a cauzei. Se observă că pre- 
zumţia unei anumite atitudini procesuale a debitorului, deși decurgea din faptul nede- 
punerii întâmpinării, era strâns legată de imposibilitatea contestării ulterioare a creanţei. 

Noul Cod de procedură civilă nu a preluat sancţiunea decăderii debitorului din drep- 
tul de a mai contesta creanţa, ceea ce înseamnă că debitorul poate contesta creanta 
oricând în cursul judecății, cu consecinţele descrise în art. 1020 NCPC. Dacă are loc o 
contestare a creanţei, prezumția desprinsă din art. 1018 este ineficientă, infirmată fiind 
de manifestarea neechivocă de voinţă a debitorului. În aceste condiţii, este superfluă 
menţinerea prevederii referitoare la asimilarea nedepunerii întâmpinării cu o recunoașş- 
tere a pretențiilor creditorului, cu atât mai mult cu cât termenii folosiţi pot conduce la o 


107. Deleanu, Gh. Buta, op. cit., p. 57. 

confuzie în privinţa intenţiei reale a legiuitorului (putând evoca o achiesare a pârâtului la 
pretențiile reclamantului, astfel cum s-a arătat în doctrina menţionată anterior). 

Este de precizat că sancţiunea specifică nu exclude posibilitatea aplicării sancţiunii 
prevăzute de art. 208 alin. (2) NCPC, pentru ipoteza nedepunerii întâmpinării în termenul 
prevăzut de lege, aceea a decăderii pârâtului din dreptul de a mai propune probe si 
de a invoca excepții, în afara celor de ordine publică. Faptul că legiuitorul a renunţat 
să insereze în noul cod această sancţiune, ce se regăsea în reglementarea O.U.G. 
nr. 119/2007, nu are semnificaţia inaplicabilității sancţiunii în procedura specială: nu 
există vreun impediment în aplicarea normei de drept comun, care nu este contrazisă de 
vreo normă specială, în sensul ca debitorul să poată propune probe și invoca excepţii în 
alt mod decât prin întâmpinare. 

În acest context, deși debitorul poate contesta creanţa pe tot parcursul judecății, 
dacă nu a depus întâmpinare sau nu a respectat termenul legal de depunere a acesteia, 
nu va putea produce dovezi în susținerea apărărilor sale, limitându-se la combaterea 
probelor administrate de către creditor. 

Articolul 1018 prevede, de asemenea, că întâmpinarea nu se comunică reclamantu- 
lui, care va lua cunoștință de cuprinsul acesteia de la dosarul cauzei, dispoziţie a cărei 
rațiune este aceea de a accelera judecata. 


Art. 1.019. Declaraţiile părților. Stingerea litigiului. (1) În cazul în care cre- 
ditorul declară că a primit plata sumei datorate, instanţa ia act de această împre- 
jurare printr-o încheiere definitivă, prin care se dispune închiderea dosarului. 

(2) Când creditorul şi debitorul ajung la o înţelegere asupra plății, instanţa ia 
act de aceasta, pronunţând o hotărâre de expedient, potrivit art. 438. 

(3) Hotărârea de expedient este definitivă şi constituie titlu executoriu. 


COMENTARIU 


1. Declaraţia creditorului. Închiderea dosarului. În procedura ordonanţei de plată 
sunt permise acte procesuale de dispoziţie ale părţilor, în art. 1019 reglementându-se 
explicit asemenea acte care conduc la stingerea litigiului. 

Astfel, în cazul în care creditorul declară că a primit plata sumei datorate, instanţa ia 
act de această declaraţie printr-o încheiere definitivă, dispunând, în acest fel, închiderea 
dosarului. 

Acest act de dispoziţie al creditorului nu valorează renuntare la judecată, întrucât 
manifestarea sa neechivocă de voinţă are un alt conţinut, ce trebuie valorificat astfel 
cum a fost exteriorizat. Nu este exclus a se lua act de renunţarea creditorului la judecată, 
chiar motivată de împrejurarea plăţii debitului, însă doar în prezenţa unei manifestări de 
voinţă a creditorului în acest sens, clar și neechivoc exprimate. 

Actul de dispoziţie al creditorului descris în art. 1019 alin. (1) produce numai efecte 
procedurale, în mod asemănător cu cele ale renunţării la judecată, deoarece instanţa 
de judecată nu respinge cererea în fond. Astfel, reclamantul va putea introduce o nouă 
cerere de chemare în judecată, pentru valorificarea aceluiași drept subiectiv, dacă nu a 
intervenit prescripţia dreptului material la acţiune pentru aceeași creanțăl!. 

Pe de altă parte, hotărârea instanţei în cazul din art. 1019 alin. (1) nu este pronun- 
tată în baza recunoașterii pretențiilor creditorului, de natura celei prevăzute de art. 436 


1! A se vedea şi comentariile de la art. 407. 

NCPC, întrucât instanţa nu verifică manifestarea de voinţă a debitorului, ci doar ia act de 
o declaraţie a creditorului. 


2. Tranzacţia părţilor. Hotărârea de expedient. Alineatul (2) al art. 1019 prevede 
posibilitatea stingerii litigiului ṣi în baza înţelegerii creditorului și a debitorului asupra 
plăţii, caz în care instanţa pronunţă o hotărâre de expedient în condiţiile art. 438 NCPC. 
Astfel, părţile se pot înfățișa oricând în cursul judecății, chiar fără să fi fost citate, pentru 
a cere să se dea o hotărâre care să consfințească tranzacţia lor. Dacă părţile se înfățișează 
la ziua stabilită pentru judecată, cererea pentru darea hotărârii va putea fi primită chiar 
de un singur judecător, iar dacă părţile se înfățișează într-o altă zi, instanţa se va pro- 
nunta în camera de consiliu. 

Cu toate că legiuitorul nu face expres referire și la art. 439, aceste dispoziţii sunt apli- 
cabile, tranzacţia încheindu-se în formă scrisă, urmând a alcătui dispozitivul hotărârii de 
expedient. 

Prin derogare de la dispoziţiile art. 440 NCPC, în procedura ordonanţei de plată hotă- 
rârea de expedient este definitivă și constituie titlu executoriu. 


Art. 1.020. Contestarea creanţei. (1) Dacă debitorul contestă creanta, 
instanța verifică dacă contestaţia este întemeiată, în baza înscrisurilor aflate la 
dosar şi a explicațiilor şi lămuririlor părților. În cazul în care apărarea debitorului 
este întemeiată, instanța va respinge cererea creditorului prin încheiere. 

(2) Dacă apărările de fond formulate de debitor presupun administrarea altor 
probe decât cele prevăzute la alin. (1), iar acestea ar fi admisibile, potrivit legii, 
în procedura de drept comun, instanța va respinge cererea creditorului privind 
ordonanța de plată prin încheiere. 

(3) În cazurile prevăzute la alin. (1) şi (2), creditorul poate introduce cerere de 
chemare în judecată potrivit dreptului comun. 


COMENTARIU 


1. Modul de contestare. Atitudinea procesuală a debitorului, în sensul contestării 
sau necontestării creanţei, este relevantă în procedura ordonanţei de plată, întrucât 
de poziţia debitorului depinde modul de soluționare a cererii creditorului, în condiţiile 
art. 1020 și art. 1021 NCPC. 

Astfel, debitorul poate contesta creanta fie prin întâmpinare, fie într-o altă modali- 
tate, oricând în cursul judecății, cu condiţia ca manifestarea de voinţă în acest sens să fie 
expresă și neechivocăl!l. 

Contestarea implică apărări de fond (absenţa caracterului cert, lichid ori exigibil al 
creanţei, excepția de neexecutare etc.), a căror temeinicie se verifică de către instanţă 
pe baza probatoriului administrat. 

Dacă debitorul nu a depus întâmpinare sau nu a respectat termenul legal de depu- 
nere a acesteia, este decăzut din dreptul de a mai propune probe și de a invoca excepţii, 
în afara celor de ordine publică, în aplicarea art. 208 alin. (2) NCPC. În acest caz, debitorul 
care a contestat ulterior creanţa, deși nu mai poate propune și administra dovezi, este 
îndreptățit să formuleze apărări împotriva pretențiilor reclamantului, dând explicații și 
lămuriri în legătură cu creanţa, astfel cum prevede art. 1020 alin. (1), scop în care se des- 


9 A se vedea şi comentariile de la art. 1018. 

fășoară, de altfel, procedura contencioasă, conform art. 1018 alin. (1) NCPC. Totodată, 
debitorul are la îndemână invocarea de excepţii de ordine publică. 


2. Probatoriul. În ceea ce privește probatoriul, acesta este reprezentat, în principal, 
din înscrisuri, însă, având în vedere că judecata se desfășoară pe baza explicaţiilor și 
lămuririlor părților, considerăm că este admisibilă cel puţin mărturisirea, dacă nu chiar 
interogatoriul părţilor, ca mijloc probator prin care părţile pot aduce clarificările nece- 
sare. În practica instanţelor formată în aplicarea O.U.G. nr. 119/2007 (al cărei art. 10 
corespunde, în esenţă, actualului art. 1020 NCPC în ceea ce privește probele), s-a con- 
siderat constant că interogatoriul nu este compatibil cu procedura ordonanţei de plată, 
prin prisma dispoziţiilor legale ce o reglementează”. În doctrină s-a arătat însă, tot în 
legătură cu reglementarea anterioară, că aceasta pune la dispoziția debitorului „probe” 
și excepţii, astfel încât, pentru respectarea drepturilor procesuale ale părții, în raport și 
cu probele propuse spre administrare de către debitor, creditorului nu i se pot refuza a 
priori şi alte probe decât înscrisurile ataşate cererii de chemare în judecată!”. 

Nu este admisibilă însă administrarea altor probe. 


3. Respingerea cererii. Dacă apărările de fond formulate de debitor presupun admi- 
nistrarea altor probe decât cele menționate, iar acestea ar fi admisibile, potrivit legii, în 
procedura de drept comun (respectiv martori, expertiză tehnică), instanţa va respinge 
cererea creditorului privind ordonanta de plată prin încheiere. Această hotărâre se atacă 
de către creditor pe calea cererii în anulare, conform art. 1023 alin. (2) NCPC. 

În măsura în care apărarea debitorului este apreciată ca fiind întemeiată, în baza 
probelor administrate, instanţa se pronunţă tot printr-o încheiere, în sensul respingerii 
cererii creditorului, împotriva căreia creditorul poate formula cerere în anulare. Aceeași 
trebuie să fie soluția, pentru identitate de rațiune, şi în cazul în care debitorul nu con- 
testă creanta, dar instanţa, în baza probelor administrate, constată că cererea nu este 
întemeiată! 

Hotărârea de respingere a cererii creditorului, în oricare dintre cazurile menţionate 
anterior [prevăzute de art. 1020 alin. (1) și (2)], nu are autoritate de lucru judecat în ceea 
ce privește fondul raporturilor juridice dintre părți, astfel încât creditorul poate intro- 
duce cerere de chemare în judecată potrivit dreptului comun, după cum prevede în mod 
expres art. 1020 alin. ultim NCPC. 


Art. 1.021. Emiterea ordonanţei. (1) În cazul în care instanţa, ca urmare 
a verificării cererii pe baza înscrisurilor depuse, precum şi a declaraţiilor părți- 
lor, constată că pretențiile creditorului sunt întemeiate, va emite o ordonanţă de 
plată, în care se precizează suma şi termenul de plată. 

(2) Dacă instanța, examinând probele cauzei, constată că numai o parte din- 
tre pretenţiile creditorului sunt întemeiate, va emite ordonanța de plată numai 
pentru această parte, stabilind şi termenul de plată. În acest caz, creditorul poate 
formula cerere de chemare în judecată potrivit dreptului comun pentru a obține 
obligarea debitorului la plata restului datoriei. 


!! De exemplu, Trib. Bucureşti, s. a VI-a com., sent. nr. 813/2010, portal.just.ro. 
2) f, Deleanu, Gh. Buta, op. cit., p. 60. 
3] În acelaşi sens, E. Oprina, op. cit., p. 123. 

(3) Termenul de plată prevăzut la alin. (1) şi (2) nu va fi mai mic de 10 zile şi 
nici nu va depăşi 30 de zile de la data comunicării ordonanţei. Judecătorul nu va 
putea stabili alt termen de plată, decât dacă părțile se înțeleg în acest sens. 

(4) În cazul creanţelor reprezentând obligaţii de plată a cotelor din cheltuielile 
comune față de asociațiile de proprietari, precum şi a cheltuielilor de întreținere 
ce revin persoanelor fizice corespunzător suprafețelor locative pe care le folosesc 
ca locuinţe, instanţa, la cererea debitorului, va putea, prin excepție de la dispozi- 
tiile alin. (3), să dispună stabilirea unui termen de plată mai mare ori eşalonarea 
plății, ținând seama de motivele temeinice invocate de debitor în ceea ce priveşte 
posibilitățile efective de plată. 

(5) Ordonanţa se va înmâna părții prezente sau se va comunica fiecărei părți 
de îndată, potrivit legii. 


COMENTARIU 


1. Admiterea cererii. Instanţa de judecată poate admite cererea creditorului, pro- 
nunţând o hotărâre denumită ordonanţă de plată, atunci când debitorul fie a contestat 
creanța, fie nu a contestat-o, nici prin întâmpinare, nici ulterior, printr-o manifestare de 
voinţă neechivocă, iar în urma analizării probatoriului administrat s-a constatat că cere- 
rea este întemeiată. 

Are loc, astfel, o judecată pe fondul dreptului dedus judecății, pe baza probelor a 
căror administrare este compatibilă cu procedura specială. 

Instanţa verifică, în primul rând, dacă respectiva creanţă este certă, lichidă și exigi- 
bilă, în sensul art. 662 NCPC. 

Dacă a operat o recunoaștere a pretențiilor reclamantului de către debitor, fie totală, 
fie parțială, instanța admite cererea în limitele achiesării. Pentru diferenţa nerecuperată 
în această procedură, creditorul se poate adresa instanţei pe calea dreptului comun, 
ordonanța de plată beneficiind de autoritate de lucru judecat, în ceea ce privește fondul 
raporturilor juridice dintre părţi, doar pentru pretențiile admise. 


2. Termenul de plată. În cuprinsul ordonanţei de plată, inclusiv în cazul admiterii în 
parte a cererii, trebuie să se precizeze suma și termenul de plată. Acesta din urmă tre- 
buie să se situeze într-un interval de timp de 10-30 de zile de la data comunicării ordo- 
nanței, cu excepţia cazului când părţile convin ca instanţa să stabilească un alt termen. 

Articolul 1021 prevede, derogator de la dispoziţia menţionată anterior, posibilitatea 
stabilirii unui termen de plată mai mare ori chiar eșalonarea plăţii în cazul anumitor cre- 
anţe privind cotele din cheltuielile comune faţă de asociaţiile de proprietari, precum și 
cheltuielile de întreținere ce revin persoanelor fizice corespunzător suprafeţelor locative 
pe care le folosesc ca locuinţe. Instanţa va aprecia asupra cererii debitorului cu acest 
obiect, ţinând seama de motivele temeinice invocate de debitor în ceea ce priveşte posi- 
bilităţile efective de plată. 


3. Natura juridică a ordonanţei de plată. Ordonanţa de plată este o sentință, în apli- 
carea prevederilor art. 424 alin. (1) NCPC, cât timp printr-o asemenea hotărâre prima 
instanță soluţionează cauza; mai mult, nu se prevede expres că ar fi vorba despre o 
încheiere [ca în cazurile descrise de art. 1020 alin. (1) și (2)], excepţiile de la regula din 
art. 424 alin. (1) fiind de strictă aplicare și interpretare. Ordonanţa se va înmâna părţilor 
prezente la pronunțare sau li se va comunica de îndată, potrivit legii. 

Art. 1.022. Durata procedurii. (1) În cazul în care debitorul nu contestă 
creanta prin întâmpinare, ordonanța de plată va fi emisă în termen de cel mult 45 
de zile de la introducerea cererii. 

(2) Nu intră în calculul termenului prevăzut la alin. (1) perioada necesară pen- 
tru comunicarea actelor de procedură şi întârzierea cauzată de creditor, inclusiv 
ca urmare a modificării sau completării cererii. 


COMENTARIU 


Pentru asigurarea soluționării cu celeritate a cererii privind ordonanța de plată, pe 
lângă dispoziţiile speciale referitoare la citarea și comunicarea actelor de procedură, 
depunerea întâmpinării, propunerea şi administrarea probelor, legiuitorul limitează 
durata procedurii la cel mult 45 de zile de la introducerea cererii, în ipoteza particulară în 
care debitorul nu contestă creanţa prin întâmpinare. Această durată este viabilă, ţinând 
cont de faptul că, deși debitorul poate contesta creanta și ulterior depunerii întâmpină- 
rii, nu mai poate administra probe, în aplicarea art. 208 alin. (2) NCPC. 

Nu intră în calculul termenului prevăzut la alin. (1) perioada necesară pentru comuni- 
carea actelor de procedură și întârzierea cauzată de creditor, inclusiv ca urmare a modi- 
ficării sau completării cererii. 


Art. 1.023. Cererea în anulare. (1) Împotriva ordonanţei de plată prevăzute 
la art. 1.021 alin. (1) şi (2) debitorul poate formula cerere în anulare în termen de 
10 zile de la data înmânării sau comunicării acesteia. 

(2) Cererea în anulare poate fi introdusă de creditor împotriva încheierilor 
prevăzute la art. 1.020 alin. (1) şi (2), precum şi împotriva ordonanţei de plată 
prevăzute la art. 1.021 alin. (2), în termenul prevăzut la alin. (1). 

(3) Prin cererea în anulare se poate invoca numai nerespectarea cerințelor pre- 
văzute de prezentul titlu pentru emiterea ordonanţei de plată, precum şi, dacă 
este cazul, cauze de stingere a obligaţiei ulterioare emiterii ordonanţei de plată. 
Dispoziţiile art. 1.020 se aplică în mod corespunzător. 

(4) Cererea în anulare se soluţionează de către instanţa care a pronunţat ordo- 
nanta de plată, în complet format din 2 judecători. 

(5) Cererea în anulare nu suspendă executarea. Suspendarea va putea fi însă 
încuviințată, la cererea debitorului, numai cu dare de cauțiune, al cărei cuantum 
va fi fixat de instanţă. 

(6) Dacă instanţa învestită admite, în tot sau în parte, cererea în anulare, 
aceasta va anula ordonanța, în tot sau, după caz, în parte, pronunţând o hotărâre 
definitivă. Prevederile art. 1.020 alin. (3) şi ale art. 1.021 alin. (2) se aplică în mod 
corespunzător. 

(7) În cazurile prevăzute la alin. (2), dacă instanţa învestită admite cererea în 
anulare, va pronunţa o hotărâre definitivă prin care va emite ordonanța de plată, 
dispoziţiile art. 1.021 aplicându-se în mod corespunzător. 

(8) Hotărârea prin care a fost respinsă cererea în anulare este definitivă. 

COMENTARIU 


1. Cazuri şi termene de formulare. Codul de procedură civilă reglementează o cale 
de atac specifică acestei proceduri speciale, aceea a cererii de anulare, posibil a fi formu- 
lată de către partea interesată împotriva hotărârii pronunţate asupra cererii creditorului 
de pronunțare a unei ordonanţe de plată. 

Spre deosebire de O.U.G. nr. 119/2007, care se referea doar la debitor, ca titular al 
cererii în anulare, în ipoteza admiterii totale sau parţiale a pretențiilor creditorului, noul 
cod, pe lângă această ipoteză, prevede expres posibilitatea atacării ordonanţei de plată 
și de către creditor, în cazul emiterii ordonanţei de plată doar pentru o parte dintre pre- 
tenţiile sale. 

De asemenea, acoperind lacunele reglementării anterioare, codul permite credito- 
rului să formuleze cerere în anulare și împotriva încheierilor de respingere a cererii în 
cazurile prevăzute de art. 1020 alin. (1) și (2), când instanţa constată că cererea este 
neîntemeiată în totalitate ori când dovezile presupuse de analiza apărărilor de fond ale 
debitorului exced limitelor probatoriului compatibil cu această procedură specială. 

În toate cazurile, termenul de formulare a cererii în anulare este de 10 zile, care curge 
diferit, în funcţie de ipotezele posibile. Astfel, atunci când se atacă însăși ordonanta de 
plată, indiferent de titularul cererii în anulare, termenul de declarare a căii de atac se cal- 
culează de la data înmânării ordonanţei, dacă titularul cererii în anulare a fost prezent la 
pronunțare, sau de la data comunicării acesteia. 

În cazul încheierilor prevăzute la art. 1020 alin. (1) și (2), dat fiind că ele nu se înmâ- 
nează părţilor, chiar dacă au fost prezente la pronunțare, termenul de 10 zile nu poate 
curge decât de la data comunicării fiecăreia dintre încheierile respective. 


2. Timbrarea cererii. În absenţa unei dispoziţii exprese în Legea taxelor judiciare de 
timbru nr. 146/1997 referitoare la cererea în anulare, aceasta se timbrează, pentru iden- 
titate de rațiune, în condiţiile prevăzute de art. 11 din acest act normativ, fiind vorba 
despre o cale de atac, respectiv cu jumătate din suma datorată pentru cererea privind 
ordonanța de plată. 


3. Competența de soluţionare a cererii și compunerea completului de judecată. 
Cererea în anulare se soluţionează de către instanţa care a pronunţat ordonanța de 
plată. Chiar dacă nu se precizează expres, pentru identitate de rațiune, aceeași instanţă 
se pronunţă și asupra legalităţii și temeiniciei încheierilor de respingere a cererii credito- 
rului, în cazurile din art. 1020 alin. (1) și (2). 

Cererea în anulare se soluţionează în complet format din 2 judecători. Eventuala 
participare a unuia dintre aceștia în completul care s-a pronunţat asupra cererii privind 
ordonanța de plată nu este menţionată expres printre situaţiile de incompatibilitate 
absolută enumerate în art. 41 NCPC, însă ar putea fi incidentă situația de incompatibi- 
litate descrisă în art. 42, exprimându-și anterior părerea cu privire la soluţie în cauza pe 
care a fost desemnat să o judece. 


4. Judecata cererii. Cererea în anulare este concepută drept o cale de atac de refor- 
mare, devolutivă, deoarece este posibilă rejudecarea cauzei sub toate aspectele, în fapt 
și în drept, verificându-se modul de aplicare de către instanţa care a soluționat cererea 
privind ordonanța de plată a oricăreia dintre dispoziţiile art. 1013-1022 NCPC, după cum 
rezultă din art. 1023 alin. (3). Referirea la art. 1020 este relevantă în acest sens, urmând 
a se proceda la reevaluarea probatoriului administrat, în măsura în care debitorul a con- 

testat creanţa și chiar dacă nu a contestat-o expres (fiind suficient că nu a recunoscut 
creanta în faţa instanţei, prin exprimarea neechivocă a voinţei în acest sens). 

Împrejurarea că cererea în anulare se soluţionează de către aceeași instanţă care s-a 
pronunţat asupra cererii privind ordonanța de plată nu conduce la concluzia că această 
cale de atac ar fi de retractare, și nu de reformare, fiind relevant, pentru determinarea 
naturii acesteia, că are loc o rejudecare a cauzei în fond. 

Legiuitorul prevede expres posibilitatea invocării, drept motive de anulare a hotărâ- 
rii, și a unor cauze de stingere a obligaţiei ulterioare emiterii ordonanţei de plată. 


5. Suspendarea executării. Cererea în anulare nu are caracter suspensiv de execu- 
tare, însă suspendarea executării ordonanţei poate fi solicitată și încuviinţată sub condi- 
tia achitării unei cautiuni, al cărei cuantum va fi fixat de instanţă. Doar debitorul poate 
formula o asemenea solicitare, ordonanța de plată fiind executorie doar în situaţiile de 
admitere, în tot sau în parte, a pretențiilor creditorului. 

În ceea ce privește cuantumul cautiunii și procedura de stabilire a acesteia, în absenţa 
unor dispoziții exprese, sunt aplicabile normele de drept comun în materie, prevăzute de 
art. 1056-1063 NCPC. 


6. Hotărârea. Dacă instanța apreciază că cererea în anulare este întemeiată, o va 
admite şi va anula ordonanța, în tot sau, după caz, în parte, procedând la rejudecarea 
cererii privind ordonanța de plată. Oricare dintre soluţiile preconizate în art. 1020 și 
art. 1021 este posibilă, aceste dispoziţii legale aplicându-se în mod corespunzător. 

Hotărârea pronunţată este definitivă, indiferent dacă prin aceasta s-a emis o ordo- 
nanţă de plată ori s-a respins cererea în anulare. Dacă s-a emis ordonanța de plată, dis- 
poziţiile art. 1021 sunt întru totul aplicabile. 


Art. 1.024. Titlul executoriu. (1) Ordonanţa de plată este executorie, chiar 
dacă este atacată cu cerere în anulare şi are autoritate de lucru judecat provizorie 
până la soluționarea cererii în anulare. Ordonanţa de plată devine definitivă ca 
urmare a neintroducerii sau respingerii cererii în anulare. Dispoziţiile art. 637 
rămân aplicabile. 

(2) Împotriva executării silite a ordonanţei de plată partea interesată poate 
face contestaţie la executare, potrivit dreptului comun. În cadrul contestaţiei nu 
se pot invoca decât neregularități privind procedura de executare, precum şi 
cauze de stingere a obligaţiei ivite ulterior rămânerii definitive a ordonanţei de 
plată. 


COMENTARIU 


1. Caracter executoriu. Articolul 1024 alin. (1) prevede că ordonanța de plată este 
executorie, chiar atunci când nu este definitivă, ceea ce înseamnă că reprezintă titlu exe- 
cutoriu, în conformitate cu art. 632 alin. (2) NCPC. Până la soluţionarea cererii în anulare, 
ordonanța de plată are autoritate de lucru judecat provizorie. 

Legiuitorul prevede că dispoziţiile art. 637 ramân aplicabile, ceea ce înseamnă că 
punerea în executare a hotărârii judecătorești se face pe riscul creditorului, cât timp 
debitorul are deschisă calea cererii în anulare. Dacă titlul executoriu este ulterior anulat, 
iar cererea privind ordonanța de plată este respinsă sau admisă doar în parte, creditorul 
va fi ținut, în condiţiile legii, să îl repună pe debitor în drepturile sale, în tot sau în parte, 
după caz, 

Chiar dacă nu se prevede expres, sunt incidente și dispoziţiile art. 642 NCPC, potri- 
vit cărora, în cazul desființării titlului executoriu, actele de executare sunt desființate de 
drept, debitorul având la îndemână calea întoarcerii executării. 

Ordonanţa de plată devine definitivă ca urmare a neintroducerii cererii în anulare, 
prin împlinirea termenului de declarare a căii de atac, fără ca partea interesată să formu- 
leze cerere în anulare. De asemenea, ordonanța de plată devine definitivă prin respinge- 
rea cererii în anulare, chiar la data pronunțării hotărârii asupra acesteia. 


2. Contestaţie la executare. Debitorul poate formula contestaţie la executare împo- 
triva executării silite a ordonanţei de plată, potrivit dreptului comun, astfel încât sunt pe 
deplin aplicabile toate dispoziţiile art. 711-719 NCPC, nefiind prevăzute derogări de la 
aceste norme. 

Întocmai ca în dreptul comun [art. 712 alin. (1) NCPC], nici în cadrul contestaţiei 
împotriva executării ordonanţei de plată debitorul nu va putea invoca motive de fapt sau 
de drept pe care le-ar fi putut opune în cursul judecății cererii privind ordonanta de plată 
sau a cererii în anulare, contestatorul putând invoca doar neregularități privind proce- 
dura de executare, astfel cum prevede art. 1024 alin. (2). 

În mod evident, cauzele de stingere a obligaţiei ivite ulterior rămânerii definitive a 
ordonanţei de plată nu ar fi putut fi invocate în cursul judecății acesteia ori a cererii în 
anulare, astfel încât pot reprezenta temeiul unei contestaţii la executare, nepunând în 
discuţie fondul raportului juridic dintre părţi. 

Titlul X. Procedura cu privire 
la cererile de valoare redusă 


COMENTARIU 


Pe lângă alte proceduri speciale și accelerate, dispoziţiile Titlului X al noului Cod de 
procedură civilă instituie o procedură simplificată și facilă pentru cererile cu valoare 
redusă, recunoscută alternativ procedurii clasice de judecată, implicând atât caracterul 
accelerat și costuri mai reduse ale judecății, precum și finalizarea acesteia prin obţinerea 
unui titlu executoriu de drept. 

În acest sens, procedura cu privire la cererile cu valoare redusă se poate suprapune 
domeniului ordonanţei de plată, însă nu se confundă cu și nici o exclude pe aceasta. 

Procedura cu privire la cererile cu valoare redusă a avut drept model legislativ Regu- 
lamentul (CE) nr. 861/2007 din 11 iulie 2007 de stabilire a unei proceduri europene cu 
privire la cererile cu valoare redusă, edictat în scopul simplificării și accelerării soluționă- 
rii litigiilor transfrontaliere privind cererile de valoare redusă. 

Aceste reglementari coexistă însă, Regulamentul aplicându-se cu prioritate atunci 
când raportul de drept dedus judecății are un caracter transfrontalier, așa cum rezultă 
din art. 1-3 din acesta. În sensul Regulamentului, o cauză are caracter transfrontalier 
atunci când cel puțin una dintre părți își are domiciliul sau reședința obișnuită — stabi- 
lite în conformitate cu art. 59 și art. 60 din Regulamentul (CE) nr. 44/2001 — într-un stat 
membru, altul decât cel în care se află instanţa judecătorească sesizată. 

La fel ca și procedura reglementată în prezentul cod, Regulamentul (CE) nr. 861/2007 
din 11 iulie 2007 instituie o procedura europeană cu privire la cererile cu valoare redusă, 
care este pusă la dispoziţia justiţiabililor ca o alternativă la procedurile prevăzute de 
legislaţiile statelor membre. 

Reglementările următoare se circumscriu unei proceduri speciale derogatorii de la 
dreptul comun, aplicabile ori de câte ori reclamantul solicită expres și respectând nişte 
reguli formale privind accesul la aceasta. 


Art. 1.025. Domeniu de aplicare. (1) Prezentul titlu se aplică atunci când 
valoarea cererii, fără a se lua în considerare dobânzile, cheltuielile de judecată şi 
alte venituri accesorii, nu depăşeşte suma de 10.000 lei la data sesizării instanţei. 

(2) Prezentul titlu nu se aplică în materie fiscală, vamală sau administrativă şi 
nici în ceea ce priveşte răspunderea statului pentru acte sau omisiuni în cadrul 
exercitării autorității publice. 

(3) De asemenea, prezenta procedură nu se aplică cererilor referitoare la: 

a) starea civilă sau capacitatea persoanelor fizice; 

b) drepturile patrimoniale născute din raporturile de familie; 

c) moştenire; 

d) insolvenţă, concordatul preventiv, procedurile privind lichidarea societăți- 
lor insolvabile şi a altor persoane juridice sau alte proceduri asemănătoare; 

e) asigurări sociale; 

f) dreptul muncii; 

g) închirierea unor bunuri imobile, cu excepţia acțiunilor privind creantele 
având ca obiect plata unei sume de bani; 

h) arbitraj; 

i) atingeri aduse dreptului la viață privată sau altor drepturi care privesc per- 
sonalitatea. 


COMENTARIU 


1. Determinarea valorii obiectului cererii. Procedura cu privire la cererile cu valoare 
redusă se aplică exclusiv litigiilor civile evaluabile în bani, iar nu numai cererilor având ca 
obiect plata unei sume de bani, dacă legea nu o exclude în anumite litigii al căror obiect 
îl delimitează exhaustiv în alin. (2) și (3) ale prezentului articol. 

Subliniem cu acest prilej că nu poate justifica o altă interpretare modul în care a fost 
conceput formularul de cerere publicat în Anexa I a Ordinului nr. 359/C/2013, în care la 
pct. 3.2. este menționată „cererea neevaluabilă în bani”. Dincolo de denumirea proce- 
durii, presupunând că aceasta vizează pretenţii (în sens larg) cu valoare redusă, ceea ce 
imprimă caracterul pecuniar al pretenţiei aduse în judecată, faptul că aceasta se aplică 
doar acţiunilor evaluabile în bani este justificat de interpretarea per a contrario a dispo- 
zițiilor art. 1025 alin. (1) NCPC. 

Așadar, procedura se aplică cererilor al căror obiect principal, delimitat de dobânzi, 
cheltuieli de judecată sau alte accesorii adăugate capitalului, care nu intră în calculul 
valorii litigiului, este mai mic sau ega! valorii de 10.000 lei. 

La calculul valorii obiectului cererii pentru determinarea admisibilităţii procedurii nu 
are importanţă dacă accesoriile (dobânzile, penalităţile, fructele sau alte plăţi cerute ca 
accesorii ale sumei principale) sunt scadente ori ajunse la scadenţă sau dacă devin sca- 
dente în cursul judecății şi chiar dacă valoarea lor însumată depășește întinderea debi- 
tului principal. 

Ele trebuie, dacă sunt solicitate alăturat debitului principal, individualizate distinct 
în cerere, deoarece numai întinderea determinată a debitului principal va fi verificată în 
controlul de admisibilitate a procedurii. 

Există însă posibilitatea ca debitul principal să fie progresiv, adică să reprezinte suma 
unor prestații periodice, dintre care unele să devină scadente pe durata de soluționare 
a cererii, astfel încât, adăugate debitului prestabilit, să depășească valoarea-prag de 
10.000 lei. 

În acest caz, întrucât admisibilitatea cererii este evaluată după câtimea obiectului 
principal „ia data sesizării instanței”, iar procedura de soluţionare a acestor cereri nu 
exclude majorarea pretenţiei, procesul început în aceste condiţii își va continua desfă- 
șurarea, chiar dacă valoarea adăugată la debitul principal face ca acesta să depășească 
limita valorii-prag. Din acest punct de vedere, chiar dacă admisibilitatea procedurii nu 
echivalează determinării competenţei și nu reprezintă o aplicare a art. 106 NCPC, criteri- 
ile privind determinarea obiectului cererii trebuie să fie simetrice. 

Eadem ratio, credem că situația se impune evaluată tot astfel și dacă, în condiţiile 
art. 198 alin. (1) NCPC, reclamantul formulează mai multe petite principale împotriva 
aceluiași pârât, petite care, fiecare în parte, nu depășește valoarea-prag de 10.000 lei. 
În această situaţie, ar putea fi aplicate același reguli ca cele detaliate în art. 99 alin. (1) și 
(2) NCPC, chiar dacă legiuitorul reglementează prin această normă competenţa ratione 

materiae, întrucât premisele reglementării conţin criterii privind modul de evaluare a 
obiectului cererii și întinderii sale. 

De asemenea, tot cu acest prilej subliniem că procedura este aplicabilă numai cereri- 
lor ale căror capete sunt toate evaluabile în bani, indiferent de numărul lor. 

De asemenea, procedura se aplică indiferent de calitatea părților, reclamantul fiind 
cel care are posibilitatea de a opta pentru aceasta, alternativ procedurii obișnuite de 
judecată. 


2. Cazuri în care procedura nu se aplică. Al doilea criteriu de admisibilitate, pe lângă 
cel al valorii debitului principal care intră în componența obiectului, este cel referitor la 
cauza cererii sau raportul juridic pe care pretenția litigioasă se întemeiază. 

Astfel, aplicarea procedurii cu privire la cererile cu valoare redusă nu este admisibilă 
dacă: 

a) litigiul poartă asupra unei pretenții derivate din materie fiscală, vamală sau admi- 
nistrathvă, indiferent de reclamant, și nici în ceea ce privește răspunderea statului pen- 
tru acte sau omisiuni în cadrul exercitării autorității publice, deci în litigiile în răspun- 
dere unde statul are calitatea de pârât, derivate dintr-un raport care implică exerciţiul de 
putere publică al statului; 

b) litigiul priveşte starea civilă sau capacitatea persoanelor fizice; excepţia este oare- 
cum redundantă, în măsura în care pretenția derivata dintr-un astfel de raport juridic 
este, prin natura sa, nepatrimonială. Aplicarea sa nu distinge după cum capătul de cerere 
referitor la starea și capacitatea persoanelor este determinat ca principal, accesoriu sau 
intervine incidental. 

În acest caz, evaluând o problemă de admisibilitate a procedurii, și nu de compe- 
tenţă, regulile de prorogare legală a competenţei stabilite prin art. 123 NCPC nu se aplică; 

c} litigiul privește drepturi patrimoniale născute din raporturile de familie; intră în 
această categorie drepturile derivate din raportul de logodnă, căsătorie, filiaţie sau rude- 
nie, litigiile referitoare la regimul matrimonial sau al comunităţii legale de bunuri, litigiile 
referitoare la dreptul și obligaţia de întreţinere; 

d) este vorba de moștenire, inclusiv în litigiile referitoare la moștenirea deferită prin 
legat; 

e) litigiul privește insolventa, concordatul preventiv, procedurile referitoare la lichida- 
rea societăților insolvabile si a altor persoane juridice ori alte proceduri asemănătoare; 
în măsura în care procedurile pot privi și persoana fizică, excepția trebuie să privească și 
această ipoteză specială referitoare la ele. 

Excepţia vizează însă litigiile derivate din insolvenţă, concordat preventiv sau orice 
formă de lichidare a patrimoniului unei persoane ori care se desfășoară sub auspiciile 
legilor speciale referitoare la acestea. Nu poate fi considerată extinsă excepţia și la situa- 
tiile în care pretenţia este distinctă de starea de insolvenţă a reclamantului și vizează, de 
exemplu, raportul acestuia cu un terţ; 

f) este vorba de cereri referitoare la asigurări sociale; 

g) litigiul este unul de dreptul muncii; 

h) este vorba de închirierea unor bunuri imobile, cu excepția acțiunilor privind cre- 
anțele având ca obiect plata unei sume de bani derivată din derularea unui raport de 
închiriere. 

Prin urmare, în materie de imobile, acţiunile evaluabile în bani, chiar în limita valorii- 
prag stabilite de legiuitor, nu pot fi soluționate după această procedură, afară doar dacă 
ele privesc sume de bani care devin debite ca efect al derulării contractului de închiriere 

a unor astfel de bunuri. Nu vor putea fi, așadar, formulate cereri de anulare, reziliere 
sau alte cereri evaluabile în bani care generează raporturi pecuniare ce exced acțiunilor 
privind creantele având ca obiect plata unei sume de bani. 

Aceste dispoziții sunt corelate și cu cele ale art. 1034 alin. (2) și (3) NCPC, în măsura 
în care arată că litigiile privind drepturile locatorului sau ale proprietarului la plata chi- 
riei, la plata de despăgubiri și alte drepturi născute în temeiul contractului vor putea fi 
soluționate inclusiv după regulile aplicabile în soluționarea cererilor cu valoare redusă. 

În fine, în materia închirierii bunurilor mobile, excepţia vizând inaplicabilitatea pro- 
cedurii nu este incidentă; 

i) este vorba despre arbitraj; excepţia este incidentă atât în sensul că dispoziţiile pre- 
zentului titlu nu pot fi aplicate în procedura arbitrajului, indiferent de forma sa de organi- 
zare, deci este o procedură exclusiv jurisdicţională, cât și în sensul că nu se aplică nici de 
către instanţa statală în prezenţa unei clauze compromisorii de arbitraj în raportul care 
generează pretenția; 

j} este vorba de atingeri aduse dreptului la viață privată sau altor drepturi care pri- 
vesc personalitatea, indiferent de izvorul reglementării lor. 


Art. 1.026. Caracterul alternativ. (1) Reclamantul are alegerea între proce- 
dura specială reglementată de prezentul titlu şi procedura de drept comun. 

(2) Dacă a sesizat instanţa cu o cerere redactată potrivit art. 194, aceasta va fi 
soluționată potrivit procedurii de drept comun, cu excepția cazului în care recla- 
mantul, cel mai târziu la primul termen de judecată, solicită în mod expres apli- 
carea procedurii speciale. 

(3) Atunci când cererea nu poate fi soluționată potrivit dispozițiilor prevăzute 
de prezentul titlu, instanța judecătorească îl informează pe reclamant în acest 
sens, iar dacă reclamantul nu îşi retrage cererea, aceasta va fi judecată potrivit 
dreptului comun. 


COMENTARIU 


1. Caracterul alternativ. Procedura cu privire la cererile cu valoare redusă nu este 
obligatorie pentru reclamant. Indiferent de calitatea cererii și a obiectului său ori de 
determinarea cantitativă a acestuia, alegerea procedurii pentru reclamant este întot- 
deauna o opţiune. 

Însă alegerea acestei proceduri din partea reclamantului nu se poate prezuma ori 
deduce din împrejurări implicite. Ea trebuie să fie expresă și neechivocă. 

Uneori, clarificarea intenţiei reclamantului impune anumite lămuriri pe care instanţa 
va trebui să i le solicite acestuia. 

În mod special însă, în procedura cu privire la cererile cu valoare redusă, legiuitorul 
stabilește cel puţin două criterii legale de clarificare a opțiunii reclamantului: 

a) cererea de sesizare a instanţei cu această procedură se face prin completarea for- 
mularului de cerere și depunerea sau trimiterea acestuia la instanţa competentă, potrivit 
art. 1028 NCPC. 

Formularul de cerere a fost aprobat prin Ordinul nr. 359/C/2013 al ministrului jus- 
tiției și conţine rubrici care permit identificarea părţilor, valoarea pretenţiei, indicarea 
probelor și alte elemente necesare soluționării cauzei. 

Această formulă de sesizare nu este însă absolută și nu îl sancţionează pe reclamant 
cu imposibilitatea de a recurge, în lipsa formularului ori a completării lui, la această pro- 
cedură, potrivit alin. (2) al acestui articol; 

b) dacă sesizarea instanţei se face nu prin completarea și trimiterea acestui formular, 
ci în condiţiile redactării unei cereri după formula generală prevăzută în art. 194 NCPC, 
cererea va fi considerată o cerere îndreptată spre judecată potrivit dreptului comun. 

Este deci o prezumție legală simplă, pe care legea o instituie cu privire la natura pro- 
cedurii solicitate de reclamant, pentru a depăși barierele și necesarul de timp pe care, 
în mod clasic, clarificarea sau lămurirea acestui aspect de procedibilitate le-ar fi atras. 

Prezumtia poate fi răsturnată chiar de către reclamant, numai până la primul termen 
de judecată, când poate lămuri în mod neîndoielnic instanţa asupra intenţiei sale, adică 
asupra faptului că, deși a folosit formula generală de redactare a cererii, a dorit să uzeze 
de procedura cu privire la cererile cu valoare redusă, în condiţiile căreia se încadrează. 

De asemenea, reclamantul îşi poate modifica cererea iniţială, prin schimbarea căii 
procedurale alese, din procedura de drept comun, determinată printr-o atare modalitate 
de redactare a cererii de chemare în judecată, printr-o solicitare expresă de judecare a 
cererii sale în procedura cu privire la cererile cu valoare redusă, în condiţiile art. 204 
NCPC. 


2. Verificarea condițiilor de admisibilitate. Depunerea cererii în una dintre formulele 
de mai sus, de natură să atragă incidenţa acestei proceduri, impune instanţei sesizate 
verificarea, între altele, a condiţiei de admisibilitate a procedurii, din perspectiva celor 
două criterii prezentate mai sus. 

Astfel, dacă instanța apreciază că soluționarea cererii în procedura cu privire la cere- 
rile cu valoare redusă nu este posibilă din cauza neîndeplinirii unuia dintre cele două 
criterii, îl va informa pe reclamant în acest sens. Din suma mijloacelor de procedură 
recunoscute instanței pentru informarea părţilor, instanţa va utiliza calea excepţiei de 
inadmisibilitate, justificată pe argumentul care o impune. 

Desigur că excepția, având în vedere efectele drastice asupra cererii reclamantu- 
lui, va trebui adusă la cunoștința lui; acest lucru nu suprimă dezbaterile, prin ascultarea 
tuturor părților, dacă instanţa va aprecia necesar [art. 1029 alin. (2) NCPC]. 

Apărarea reclamantului va fi orientată în sensul: 

a) fie al combaterii excepţiei, prin prezentarea apărărilor proprii de natură să con- 
vingă instanţa să o respingă. 

În cazul în care instanţa va admite totuși excepţia invocată, în lipsa unei alte mani- 
festări de voinţă a reclamantului, cererea nu va fi respinsă în mod clasic, ca rezultat al 
admiterii unei excepţii dirimante, ci va continua judecata ei potrivit dreptului comun, 
aplicând toate regulile procedurii obișnuite de judecată (schimbarea ex officio a proce- 
durii poate imprima cererii o altă regulă de compunere sau constituire a completului, o 
altă competenţă etc.); 

b) fie al retragerii cererii, adică formularea unui act de renunțare la soluţionarea 
cererii potrivit acestei proceduri. 

Retragerea cererii poate semnifica desistarea părţii de sesizare însăși, adică o renun- 
tare la judecată în condiţiile art. 406 NCPC, sau poate fi dublată de opţiunea judecării în 
regim obişnuit [expres — printr-o modificare a cererii — sau tacit — prin acceptarea efectu- 
lui legal implicit incident în condiţiile alin. (3) al art. 1026). 

În acest caz, în limitele determinate prin voinţa părții, instanţa va consfinţi retragerea 
cererii, pronunţând soluția în funcție de circumstanţele arătate. 

În toate cazurile, hotărârea instanţei se prezintă printr-o încheiere cu caracter inter- 
locutoriu, al cărei dispozitiv nu mai poate fi repus în discuţie decât în sistemul controlului 
jurisdicţional. 


Art. 1.027. Instanţa competentă. (1) Competența de a solutiona cererea în 
primă instanță aparţine judecătoriei. 
(2) Competența teritorială se stabileşte potrivit dreptului comun. 


COMENTARIU 


Normele de competență materială sunt imperative; astfel, indiferent de departajă- 
rile privind valoarea obiectului cererii folosite de legiuitor în art. 98 și urm., competenţa 
aparţine întotdeauna, în primă instanţă, judecătoriei, iar în ceea ce privește competența 
teritorială, sunt aplicabile dispoziţiile art. 107 şi urm. NCPC. 

În ceea ce privește concursul dintre competenţă și admisibilitate (atunci când ea 
are în vedere criteriul valorii-prag, după distincţiile realizate în art. 1025 NCPC), rămâne 
prioritară şi aici analiza competenţei. Astfel, după determinarea alegerii de către recla- 
mant a procedurii de judecată cu privire la cererile cu valoare redusă, instanţa va verifica 
succesiv competenţa și admisibilitatea procedurii. 


Art. 1.028. Declanşarea procedurii. (1) Reclamantul declanşează proce- 
dura cu privire la cererile cu valoare redusă prin completarea formularului de 
cerere şi depunerea sau trimiterea acestuia la instanța competentă, prin poştă 
sau prin orice alte mijloace care asigură transmiterea formularului şi confirmarea 
primirii acestuia. 

(2) Formularul de cerere se aprobă prin ordin al ministrului justiției şi conţine 
rubrici care permit identificarea părților, valoarea pretenției, indicarea probelor 
şi alte elemente necesare soluționării cauzei. 

(3) Odată cu formularul de cerere se depun ori se trimit şi copii de pe înscri- 
surile de care reclamantul înțelege să se folosească. 

(4) În cazul în care informaţiile furnizate de reclamant nu sunt suficient de 
clare sau sunt inadecvate ori formularul de cerere nu a fost completat corect, 
instanța îi va acorda reclamantului posibilitatea să completeze sau să rectifice 
formularul ori să furnizeze informații sau înscrisuri suplimentare. Instanţa va 
folosi în acest scop un formular-tip, care va fi aprobat prin ordin al ministrului 
justiției. 

(5) În cazul în care reclamantul nu completează sau nu rectifică formularul de 
cerere în termenul stabilit de instanţă, cererea se va anula. 


COMENTARIU 


1. Formularul de sesizare a instanţei. Sub denumirea marginală „declanșarea proce- 
durii”, art. 1028 conţine reguli speciale de sesizare a instanţei, care se completează cu 
cele generale. 

Astfel, sesizarea instanţei se face în scris, prin completarea unei cereri a cărei forma 
este stabilită printr-un formular aprobat prin Ordinul ministrului justiţiei nr. 359/C/2013. 

1.1. Conținut. Formularul va conţine rubrici care permit: 

a) identificarea părţilor — aceasta presupune o identificare a părților dupa criteriile 
stabilite în art. 194 pct. a) NCPC, iar dacă este făcută prin reprezentant, de asemenea, 
identificarea acestuia și depunerea procurii se vor face în condiţiile generale [art. 194 
lit. b) și art. 148 NCPC]; 

b) valoarea pretenţiei și a accesoriilor; determinarea valorii pretenţiei este întot- 
deauna posibilă, dar și necesară, după distincţiile arătate la art. 1025 alin. (1); 

c) indicarea probelor, esenţială pentru determinarea procesului de probaţiune, tre- 
buie, la rândul său, să îndeplinească condiţiile cererii de chemare în judecată, având în 
vedere și procedura stabilită prin articolul următor, dar și dispoziţiile alin. (3) al art. 1028 
referitoare la proba cu înscrisuri; 

d) alte elemente necesare soluționării cauzei, care vor oferi instanţei şi părților toate 
elementele necesare pentru identificarea raportului juridic pe care pretenţia se înteme- 
iază; 

e) precizarea dacă reclamantul dorește sau nu să aibă loc o dezbatere orală. 

Așadar, formularul tipizat trebuie să fie o adaptare a cererii de chemare în judecată, 
care înlătură însă orice îndoială referitoare la opţiunea reclamantului pentru această 
procedură. 

Pe de altă parte, reamintind comentariile de la art. 1026 NCPC, reafirmăm că cererea 
pentru aplicarea procedurii cu privire la cererile cu valoare redusă poate avea și forma 
unei cereri de chemare în judecată clasice care, deși prezumă aplicarea procedurii gene- 
rale de judecată, poate, în condiţiile articolului amintit, să atragă aplicarea procedurii 
reglementate prin acest titlu. 

În consecinţă, sesizarea instanţei se face, de regulă, prin formularul aprobat prin ordi- 
nul ministrului justiţiei, dar acest lucru nu trebuie absolutizat, iar lipsa formularului nu 
atrage prin ea însăși aplicarea sancțiunii anulării cererii sau a altei sancţiuni, în afara 
celor arătate de lege în cadrul acestor dispoziţii. 


1.2. Trimitere. Acest formular se depune — de reclamant sau reprezentantul acestuia = 
sau se trimite — prin poștă sau prin orice alte mijloace care asigură transmiterea formularului 
și confirmarea primirii acestuia — la instanţa competentă, în numărul! de exemplare necesar 
stabilit în art. 149 alin. (1), însoţit corespunzător de anexele sale, dar și de dovada legalei 
sale timbrări în condiţiile art. 197 NCPC. 

Potrivit art. 2 alin. (12) din Legea nr. 146/1997 privind taxele de timbru, cererile de 
valoare redusă, soluționate potrivit procedurii speciale prevăzute de Titlul X al Cărții 
a Vl-a din Codul de procedură civilă, se timbrează cu 50 lei, dacă valoarea cererii nu 
depășește 2.000 lei, și cu 150 lei, pentru cereri a căror valoare depășește 2.000 lei. 


2. Solicitarea de regularizare. Sancţiuni. Primind cererea în acest format, instanţa va 
proceda la verificarea conţinutului formularului, a modului său de completare, a carac- 
terului suficient, clar și adecvat al informaţiilor furnizate de reclamant în legătură cu 
pretenţia sa, precum și a depunerii formularului și anexelor impuse de lege în numărul 
necesar. 

Această procedură se realizează preparator termenului acordat, prin trimiterea de 
către instanţă a unui formular de solicitări reclamantului, conform modelului prevăzut 

în Anexa nr. 2 la Ordinul al ministrului justiției nr. 359/C/2013, prin care va acorda recla- 
mantului posibilitatea să completeze sau să rectifice formularul ori să furnizeze informa- 
ţii sau înscrisuri suplimentare. 

Dacă până la termen reclamantul nu rectifică greșelile de completare a formularului 
propriu sau dacă nu completează lipsurile acestuia — elemente intrinseci ale actului de 
sesizare —, instanța va anula prin hotărâre cererea. 

Anularea cererii este o sancţiune specială, în măsura în care este prevăzută printr-o 
normă excepţională într-o procedură cu reglementare particulară, deși descendența sa 
din dispoziţiile generale ale art. 196 NCPC este previzibilă. 

Sancţiunea nu este, așadar, aplicabilă pentru nedepunerea anexelor la formularul tip 
(înscrisuri probatorii sau dovada achitării taxelor judiciare de timbru), pentru care rede- 
vin aplicabile normele generale. 

Deși este drastică, rolul sancţiunii anulării cererii derivă, pe de o parte, din caracterul 
accelerat al procedurii, iar, pe de alta, din natura sa excepţională. 


3. Întâmpinare. Cerere reconvenţională. Chiar dacă dispoziţiile art. 1028 se ocupă 
de cererea privind declanșarea procedurii cu privire la cererile cu valoare redusă și pre- 
văd forma cererii ca act cu funcţie sesizatorie, punându-se accent pe caracterul formula- 
ristic al actului de procedură, este firesc ca și actele de procedură ale pârâtului să împru- 
mute acest caracter. 

Potrivit art. 208 NCPC, întâmpinarea este obligatorie dacă legea nu dispune altfel, iar 
despre depunerea, eventual, a unei cereri reconvenționale pomenește chiar art. 1029 
în alin. (5). 

Din punct de vedere formal, pârâtul va prezenta instanţei formularul de răspuns la 
cererea reclamantului, pe care instanţa i-l trimite odată cu formularul de cerere comple- 
tat corect. Dar ce este întâmpinarea dacă nu răspunsul pârâtului la pretenţiile reclaman- 
tului și la motivele de fapt și de drept, apărările pârâtului faţă de acesta (exprimate prin 
excepţii și dovezi în apărare) de care nu poate fi în niciun caz lipsit? Împrejurarea că răs- 
punsurile și apărările trebuie prezentate tipizat nu schimbă sensul și conţinutul actului 
de procedură la care pârâtul rămâne obligat. 

Atât în privinţa întâmpinarii, cât şi a cererii reconvenţionale, legiuitorul se referă tot 
la un formular dintre cele aprobate prin Ordinul nr. 359/C/2013 al ministrului justiţiei, 
prevăzut în Anexa nr. 3, cu menţiunea că formularul are caracter unic pentru cele două 
acte de procedură care vor fi realizate de către pârât simultan. 

În această ordine de idei, putem concepe că cererea reconvenţională este tot o 
cerere cu caracter sesizator, o cerere de chemare în judecată incidentală într-un proces 
deja început și care, formulată fiind în această procedură, trebuie să fie compatibilizată 
cu forma cererii de chemare în judecată prevăzută în acest titlu, adică pe formularul tipi- 
zat. Repetăm însă, formularul din Anexa nr. 3 înglobează atât întâmpinarea, cât și cererea 
reconvenţională, astfel că pârâtului nu i se cere, în cazul unei pretenţii cu caracter recon- 
vențional, să completeze un formular separat. 

În egală măsură, dacă în privinţa actului de sesizare originar legiuitorul acceptă totuși 
că acesta poate fi adresat instanţei și în condiţiile art. 194 NCPC, trebuie considerat că 
și întâmpinarea și cererea reconvenţională ar putea, la rândul lor, urma forma obișnuită 
de prezentare, adică potrivit regulilor stabilite în art. 205 și art. 209 alin. (3) din același 
cod [de altfel, în alin. (4) teza finală al art. 1029 se prevede expres această posibilitate, 
iar concluzia se justifică și printr-o interpretare a pari a dispoziţiilor art. 1026 alin. (2)]. 

Art. 1.029. Desfăşurarea procedurii. (1) Procedura cu privire la cererile 
cu valoare redusă este scrisă şi se desfăşoară în întregul ei în camera de consiliu. 

(2) Instanţa poate dispune înfăţişarea părților, dacă apreciază acest fapt ca 
fiind necesar sau la solicitarea uneia dintre părți. Instanța poate să refuze o astfel 
de solicitare în cazul în care consideră că, ținând cont de împrejurările cauzei, nu 
sunt necesare dezbateri orale. Refuzul se motivează în scris şi nu poate fi atacat 
separat. 

(3) După primirea formularului de cerere completat corect, instanța va trimite 
de îndată pârâtului formularul de răspuns, însoţit de o copie a formularului de 
cerere şi de copii de pe înscrisurile depuse de reclamant. 

(4) În termen de 30 de zile de la comunicarea actelor prevăzute la alin. (3), 
pârâtul va depune sau trimite formularul de răspuns completat corespunzător, 
precum şi copii de pe înscrisurile de care înțelege să se folosească. Pârâtul poate 
să răspundă prin orice alt mijloc adecvat, fără utilizarea formularului de răspuns. 

(5) Instanța va comunica de îndată reclamantului copii de pe răspunsul 
pârâtului, cererea reconvenţională, dacă este cazul, precum şi de pe înscrisurile 
depuse de pârât. 

(6) Dacă pârâtul a formulat cerere reconvențională, reclamantul, în termen 
de 30 de zile de la comunicarea acesteia, va depune sau va trimite formularul de 
răspuns completat corespunzător ori va răspunde prin orice alt mijloc. 

(7) Cererea reconvențională care nu poate fi soluționată în cadrul prezentei 
proceduri întrucât nu sunt îndeplinite cerințele prevăzute la art. 1.025 va fi dis- 
junsă şi judecată potrivit dreptului comun. 

(8) Instanţa poate solicita părților să furnizeze mai multe informaţii în terme- 
nul pe care îl va stabili în acest scop, care nu poate depăşi 30 de zile de la primirea 
răspunsului pârâtului sau, după caz, al reclamantului. 

(9) Instanţa poate încuviinţa şi alte probe în afara înscrisurilor depuse de părți. 
Nu vor fi însă încuviințate acele probe a căror administrare necesită cheltuieli 
disproportionate față de valoarea cererii de chemare în judecată sau a cererii 
reconvenţionale. 

(10) În cazul în care instanţa a fixat un termen pentru înfăţişarea părților, aces- 
tea trebuie citate. 

(11) Ori de câte ori instanța stabileşte un termen în vederea îndeplinirii unui 
act de procedură, va înştiința partea interesată de consecințele nerespectării aces- 
tuia. 


COMENTARIU 


1. Desfășurarea procesului. Procedura de judecată a cererilor cu valoare redusă se des- 
fășoară integra! în camera de consiliu, deci inclusiv dezbaterile — dacă sunt necesare — sunt 
exceptate de la publicitate. 

Potrivit art. 240 NCPC, regula cercetării procesului în primă instanţă va fi ca ea să se 
desfășoare în camera de consiliu, cu citarea părţilor, iar în căile de atac, dacă este nece- 
sar, se va face în ședință publică. 

Deci, din acest punct de vedere, diferenţa faţă de regula generală este reprezentată 
doar de faptul că publicitatea nu se recâștigă în dezbateri, aşa cum se întâmplă de regulă, 
potrivit art. 244 alin. (1) NCPC. 

Aceasta nu atenuează în vreun fel caracterul contencios al procedurii sau compatibi- 
litatea sa cu regulile generale privind judecata, dacă aceste dispoziţii nu derogă de la ele. 

Deși art. XII alin. (1) din Legea nr. 2/2013 privind unele măsuri pentru degrevarea instan- 
telor judecătorești, precum și pentru pregătirea punerii în aplicare a Legii nr. 134/2010 pri- 
vind Codul de procedură civilă prevede că „Dispoziţiile Legii nr. 134/2010 privind Codul de 
procedură civilă, republicată, privind cercetarea procesului și, după caz, dezbaterea fondu- 
lui în camera de consiliu se aplică proceselor pornite începând cu data de 1 ianuarie 2016”, 
apreciem că această normă nu are aplicabilitate în alte cazuri decât cele prevăzute de 
art. 240 alin. (1) (locul cercetării procesului) și art. 244 NCPC (terminarea cercetării proce- 
sului sau dezbaterea fondului), în condiţiile unei proceduri contencioase ce se derulează 
potrivit dreptului comun, nefiind incidentă în alte cazuri în care codul, în cuprinsul unor 
norme speciale, prevede soluționarea unei cereri în camera de consiliu. 


2. Citare părţilor. În ceea ce privește citarea părţilor la judecată, datorită modului 
în care legiuitorul concepe procedura și succesiunea actelor de procedură (în sensul că 
instanța, după sesizare, comunică în scris cu fiecare dintre părţile implicate, răspunde la 
solicitările părților în scris și motivat, poate solicita informații părților, stabilind în acest 
scop termene și, atunci când dispune înfățișarea părţilor, le citează, ca măsură specială), 
dar și datorită sublinierii legiuitorului că procedura este scrisă și se desfășoară integral 
în camera de consiliu, s-ar impune interpretarea că procedura de soluționare a cererilor 
cu valoare redusă: 

a) derogă de la regula stabilită prin art. 154 și urm. NCPC, în sensul că este o proce- 
dură care se realizează, ca regulă, fără citare; 

b) termenele acordate de judecător, potrivit acestei proceduri, nu au caracterul cla- 
sic al unor termene de judecată, ci au mai mult un caracter informativ, mijlocind între 
părţi și instanță o modalitate de comunicare care să facă posibilă finalizarea procedurii. 

Este o abordare nouă a unei proceduri desfășurate în fața unei instanţe. 

Pe lângă anumite sintagme pe care reglementările acestui titlu le conţin, atașează 
totuși procedura unei modalităţi clasice de abordare |de exemplu, art. 1026 alin. (1) 
vorbește despre termenul de judecată], caracterul contencios al procedurii și faptul că, 
în mod clasic, excepţia necitării în procesele civile trebuie să fie strict determinată prin 
lege vor putea constitui izvoarele unei aplicări neunitare de aplicare a acestor prevederi. 

Astfel, atât comunicarea formularului de cerere, cât ṣi depunerea răspunsului pârâ- 
tului la dosar sunt măsuri compatibile cu o procedură de judecată cu citarea părților, 
deoarece în toate celelalte cazuri în care legiuitorul concepe judecarea unei proceduri 
fără citare suprimă implicit și aceste comunicări sau necesitatea actelor de procedură. 
Prevederea în sensul că instanţa va putea dispune înfățișarea părţilor la dezbateri ar 
putea fi contestată că reprezintă un argument suficient pentru a considera că procedura 
se judecă exclusiv fără citare, deoarece, în cursul oricărui proces — care în mod clasic se 
judecă cu citarea părţilor —, instanţa ar putea totuși să dispună înfățișarea părților (pen- 
tru diverse scopuri procesuale — a se vedea dispoziţiile art. 227 NCPC). Adăugăm la aces- 
tea și faptul că, tradiţional, necitarea este asociată unei situaţii de urgenţă deosebită ori 
naturii măsurilor solicitate, astfel încât să justifice în mod rezonabil atenuarea unui drept 
procesual important al părţilor, și anume dreptul la apărare. 

De aceea, faptul că și în această procedură instanţa va putea dispune prezentarea 
(înfățișarea) părţilor, din oficiu — dacă apreciază necesar — sau dacă părţile ori numai una 
solicită, va putea fi considerat insuficient pentru justificarea necitării ca regulă. 

Datorită însă caracterului său special și excepţional și scopului urmărit de legiuitor — de 
facilitate a obținerii unui titlu în situaţii considerate de mai mică importanţă, prin concepe- 
rea unui mod simplificat de desfășurare a proceselor —, necitarea își poate gasi justificarea, 
dar ar trebui mai bine delimitată. 

Consideram că în prezent argumentul necitării rezultă din însuși alin. (1) al art. 1029 — 
„procedura cu privire la cererile cu valoare redusă este scrisă (...J” (s.n.) —, în antiteză cu 
principiul general al oralităţii procesului statuat prin art. 15 NCPC, care arată că pricinile 
se dezbat oral, cu excepţia cazului când judecata se face numai în baza cererilor din dosar, 
situaţii care au un caracter derogator și excepțional. 


3. Înfăţişarea părților. Nu doar instanţa poate avea iniţiativa de a cere părţilor să se 
înfățișeze la proces, ci și părțile pot solicita luarea unei asemenea măsuri. 

Cererea de înfățișare poate fi respinsă dacă instanța consideră că nu sunt necesare 
dezbateri orale în chestiunea în legătură cu care s-a cerut dispunerea înfățișării părți- 
lor. Instanţa va trebui, în aceste cazuri, să estimeze dacă un asemenea refuz ar putea 
înfrânge totuși principiile fundamentale ale procesului — contradictorialitatea, nemijloci- 
rea, respectarea dreptului la apărare. 

Credem că în niciun caz o instanță nu poate refuza părților dreptul la dezbateri, dacă 
acestea se prezintă în faţa instanţei voluntar, în acest scop. De aceea, justificarea unui 
asemenea refuz s-ar putea întemeia în legătură cu chestiunile necontestate în litigiu sau 
cu chestiuni strict administrative, care nu influențează drepturile părţilor. 

În fine, un asemenea refuz trebuie motivat și se înscrie, ca act al instanţei, în rândul 
încheierilor premergătoare, ce nu pot fi atacate decât odată cu fondul. Din punctul de 
vedere al funcţiei unei asemenea măsuri, nu credem că ea se încadrează în categoria 
celor care, fără a hotărî întru totul asupra procesului, soluţionează totuşi chestiuni liti- 
gioase, având astfel caracter preparatoriu, astfel încât, dacă se schimbă situaţia de fapt, 
instanţa va putea să revină asupra refuzului de înfățișare a părților în scopul dezbaterilor 
orale. 

În cazul în care instanţa dispune înfățișarea părţilor în persoană, ele vor trebui citate 
pentru termenul fixat în acest scop. 

Având în vedere chestiunile subliniate mai sus în legătură cu citarea părţilor în pro- 
cedura de soluţionare a cererilor cu valoare redusă, dispoziţiile art. 1029 alin. (10) tre- 
buie înţelese în sensul că citarea părţilor la termenul la care instanţa a dispus înfățișarea 
lor este obligatorie, indiferent care este soluția procedurală considerată în legătură cu 
această dispută. 


4. Comunicările efectuate de către instanţă. După sesizarea cu cererea (formularul 
de cerere) completată corect, instanţa va trimite pârâtului de îndată atât cererea de che- 
mare în judecată, cât și copia înscrisurilor depuse de reclamant și, din oficiu, va trimite 
pârâtului și formularul de răspuns la cererea reclamantului, așa cum am arătat în comen- 
tariile precedente, un echivalent al întâmpinării. 

În 30 de zile de la primirea acestor acte procedurale, pârâtul va trebui să remită 
instanţei formularul de răspuns completat corespunzător. 

Deși legiuitorul nu subliniază, cum o face în art. 1028 alin. (2), care sunt menţiunile 
obligatorii ale formularului care fac răspunsul corespunzător, după modul în care a fost 
conceput formularul din Anexa nr. 3 a Ordinului nr. 359/C/2013, acesta cuprinde elementele 

întâmpinaării, act de procedură cu care este deplin compatibil. Mai mult, „pârâtul poate să 
răspundă prin orice alt mijloc adecvat, fără utilizarea formularului de răspuns”. 

Subliniem că depunerea formularului de răspuns ori a întâmpinării (chiar dacă poartă 
o denumire atipică) este obligatorie pentru pârât, aşa cum pârâtul este obligat să atașeze 
acesteia şi înscrisurile de care înţelege să se folosească în apărare. 

Pârâtul poate formula și cerere reconvențională. Desigur, cererea reconvenţțională 
trebuie să fie o cerere care să îndeplinească, pe lângă condiţiile generale de admisibili- 
tate prevăzute în art. 209 alin. (1) NCPC, și condiţiile speciale de admisibilitate în această 
procedură stabilite în art. 1025, condiții în lipsa cărora vă fi disjunsă și judecată după 
procedura obișnuită. 

Observăm cu acest prilej că instituţia disjungerii este folosită aici într-o manieră ati- 
pică procesului civil. Dacă, regulat, disjungerea intervine atunci când o cerere este în 
stare de judecată în raport cu o alta formulată în același litigiu, în acest caz disjungerea 
este prilejuită de o situaţie de incompatibilitate a cererii reconvenţionale cu soluţionarea 
sa în procedura privind cererile cu valoare redusă. 

Cu toate acestea, dacă cererea reconvenţională nu îndeplinește condiţiile generale 
de admisibilitate stabilite în art. 209 alin. (1) NCPC, atunci considerăm că se impune reve- 
nirea la soluția obișnuită, respingerea sa ca inadmisibilă, iar nu soluţia disjungerii, care 
este mai mult o măsură de administrare a procesului decât una de soluționare. 

În fine, dreptul pârâtului la formularea unei cereri reconvenţionale nu este corelat 
unei dispoziții cu caracter special în această procedură. Rezultă că cererea reconven- 
ţională se depune odată cu întâmpinarea, potrivit art. 209 alin. (4) NCPC, sub sancţiunea 
decăderii din dreptul de a o formula, în 30 de zile de la primirea, de către pârât, a formu- 
larului de cerere comunicat de instanţă. 

Atât formularul de răspuns al pârâtului (întâmpinarea), cât și cererea reconvențio- 
nală, dacă este formulată, însoţite de înscrisurile pe care pârâtul le depune în apărare 
sau în dovedirea cererii reconvenţionale, se comunică reclamantului de îndată după con- 
semnarea lor la dosar de către pârât. 

În cazul formulării cererii reconvenţionale, chiar dacă reglementarea suferă în acest 
caz o anumită parcimonie, considerăm totuși că, prin grija instanţei, se va comunica 
reclamantului și un formular de răspuns în vederea completării sale de către reclamant. 

După această comunicare, reclamantul va răspunde prin remiterea la dosar a formu- 
larului de răspuns sau a întâmpinării la cererea reconvenţională, tot în 30 de zile calcu- 
late de la comunicare. 

Preocupării deosebite a legiuitorului pentru stabilirea termenelor în care părţile au 
obligaţia de a remite instanţei răspunsurile lor la actele de procedură ale adversarului îi 
scapă însă altele încă mai importante, cum ar fi: reguli de procedură specifice, sancţiuni, 
aspecte ţinând de specificul probelor administrare în acest gen de litigii, pe care le impu- 
nem doar deductiv în aceste comentarii. 


5, Probele. Alte informaţii necesare soluționării cererii. Pe lângă faptul că asimi- 
lăm formularul de răspuns sau orice act de procedură al părții care constituie un astfel 
de răspuns cu întâmpinarea și cu toate consecinţele pe care întâmpinarea le impune în 
plan procesual (de exemplu, prin nedepunerea sa la dosar ori prin neindicarea probelor 
în apărare), mai deducem și, după insistența cu care legiuitorul se referă la înscrisuri, că 

această probă are un caracter principal în faţa altora, sub aspectul admisibilității, fără 
însă să le excludă pe celelalte. 

Astfel, potrivit art. 1029 alin. (8) și (9): 

a) instanţa poate solicita părților să furnizeze mai multe informații în termenul pe 
care îl va stabili în acest scop, care nu poate depăși 30 de zile de la primirea răspunsului 
pârâtului sau, după caz, al reclamantului. 

Furnizarea de informaţii solicitate de instanţă poate avea atât caracterul unor preci- 
zări ori perfectări ale actelor de procedură (de exemplu, apărarea pârâtului este insufi- 
cient expusă ori detaliată), dar se poată prezenta și în solicitarea de probe din oficiu ori 
solicitarea chiar de interogatorii, putând include și altfel de solicitări, dacă ele pot duce 
la soluționarea litigiului sau la previzionarea acestuia. 

Oricum, exprimarea legiuitorului este destul de imprecisă, mai ales că „solicitarea 
de informaţii” nu poate fi asociată unei instituţii procesuale sau încadrată într-un anu- 
mit formalism cu care legea procesuală ne-a obișnuit până acum (de exemplu, ultimul 
alineat arată că instanţa va înştiinţa partea interesată de consecinţele nerespectării unei 
anumite solicitări atunci când dă termen în acest scop, însă întotdeauna acestea trebuie 
să fie reflectate într-o dispoziţie legală; caracterul deosebit de general al „solicitării de 
informații” ar putea lăsa această zonă cel puţin neacoperită; de aceea, ar fi recomanda- 
bil ca instanţele să se limiteze la acele solicitări care corespund posibilităţii lor de inter- 
venție în timpul procesului, pentru care reglementarea este suficientă din toate punctele 
de vedere). 

Pe de altă parte, furnizarea informaţiilor solicitate este destul de importantă pentru 
proces: potrivit art. 1030 alin. (2) NCPC, în cazul în care nu se primește niciun răspuns 
de la partea interesată în termenul stabilit la art. 1029 alin. (4), (6) sau (8), instanța se 
va pronunța cu privire la cererea principală sau la cererea reconvențională în raport cu 
actele aflate la dosar (desigur, dacă aceste acte există și au fost deja consemnate de părți 
și, arătăm noi, au fost încuviinţate în procesul de probaţiune; cu toate acestea, opţiunea 
legiuitorului pentru considerarea actelor ca probe în mod exclusiv este în dauna proce- 
sului și a aflării adevărului, în condiţiile în care în dosar au fost ori se solicită a fi adminis- 
trate și alte probe pe care legea însăși nu le exclude); 

b) instanţa poate încuviința si alte probe în afara înscrisurilor depuse de părţi. Nu vor 
fi însă încuviinţate acele probe a căror administrare necesită cheltuieli disproportionate 
faţă de valoarea cererii de chemare în judecată sau a cererii reconvenționale. 

Din această dispoziţie tragem două concluzii importante: prima, că proba cu înscri- 
suri este, în ierarhia probelor, o opţiunea preferabilă; cu toate acestea, celelalte probe 
nu sunt de plano inadmisibile, de aceea, credem că opţiunea legiuitorului are justificare 
doar în ideea de celeritate; a doua, că probele, oricare ar fi mijlocul de probaţiune folosit 
de părţi, trebuie încuviinţate de instanţă în condiţiile art. 255 NCPC. 

Singura cenzură privind admisibilitatea unei probe în procedura de judecată a cere- 
rilor cu valoare redusă, în afara celei de admisibilitate stabilite prin art. 255 NCPC, este 
aceea ca probele să nu necesite cheltuieli disproportionate față de valoarea cererii prin- 
cipale sau, după caz, reconvenționale. 

Aprecierea acestei disproporționalități trebuie să aibă însă caracter relativ. Dacă păr- 
tile decid o convenţie care să tranzacţioneze asupra acestui aspect sau doresc adminis- 
trarea unei probe chiar în aceste condiții, atunci instanţa ar trebui să dea prioritate dezi- 
deratului de aflare a adevărului. 

Pe de altă parte, disproporționalitatea trebuie evaluată numai în raport cu cheltuie- 
lile bănești impuse de administrarea sa, iar nu cu alte „costuri” procesuale (logistica 
administrării probei, timpul de administrare etc.). Uneori acestea nu pot fi anticipate la 
încuviințarea probei, ci numai după sau concomitent cu procesul de administrare a pro- 
bei, deși condiția impusă de lege este apriorică și ține de faza încuviinţării probei. 

În fine, disproporţia trebuie estimată pe criteriul eficienței procedurii: dacă cererea 
are o anumită valoare, deci părţile își pot estima avantajul dobândit în urma procesului, 
ele sunt demotivate să administreze o probă cu costuri comparabile. Totuși, aceste cos- 
turi trebuie raportate la persoana celui care este obligat să plătească pentru administra- 
rea probei, iar nu la un total estimat al cheltuielilor procesuale pe care cel care pierde va 
ţi ţinut să le plătească. 

În ceea ce privește procedura, alin. (10) al art. 1029 fixează instanţei obligaţia ca, ori 
de câte ori stabilește un termen în vederea îndeplinirii unui act de procedură, să înști- 
ințeze partea interesată de consecinţele nerespectării acestuia. Este doar în aparenţă o 
dispoziție specială, echitatea procedurii și previzibilitatea măsurilor impuse de judecător 
impunând instanţei această obligaţie, indiferent de procedura urmată. 


Art. 1.030. Solutionarea cererii. (1) Instanţa va pronunța şi redacta hotărâ- 
rea în termen de 30 de zile de la primirea tuturor informaţiilor necesare sau, după 
caz, de la dezbaterea orală. 

(2) În cazul în care nu se primeşte niciun răspuns de la partea interesată în 
termenul stabilit la art. 1.029 alin. (4), (6) sau (8), instanţa se va pronunţa cu pri- 
vire la cererea principală sau la cererea reconvențională în raport cu actele aflate 
la dosar. 

(3) Hotărârea primei instanţe este executorie de drept. 


COMENTARIU 


1. Pronunţarea și redactarea hotărârii. După primirea informaţiilor solicitate, admi- 
nistrarea probelor și, eventual, dezbateri, dacă părțile se înfățișează, instanța pronunţă 
și redactează hotărârea în cauză. 

Modalitatea în care legiuitorul a înțeles să asocieze termenii „pronunţare” și „redac- 
tare” induce simultaneitatea între cele două procese. Astfel, dacă în mod clasic solutio- 
narea cauzei, după deliberare, era demarcată prin redactarea minutei, căreia îi succede, 
în 30 de zile de la pronunţarea în şedinţă publică, hotărârea, în procedura de judecată a 
cererilor cu valoare redusă instanța va pronunța și redacta hotărârea în același termen 
de la rămânerea în pronunțare. 

Termenul este prefixat; rămânând în pronunțare, instanța are un termen de 30 de 
zile în care va trebui să delibereze în proces și, totodată, să redacteze hotărârea, iar nu 
în „cel mult 30 de zile”, așa cum este concepută obligaţia de redactare a unei hotărâri în 
procedura obișnuită de judecată [art. 426 alin. (5) NCPC]. 

Legiuitorul mai arată și că lipsa întâmpinării sau a informaţiilor solicitate în condiţiile 
art. 1029 atrage pronunţarea hotărârii de către instanţa sesizată în baza cererii principale 
sau, după caz, reconvenţionale și a actelor care au fost depuse de parte în dosar. 

Încă din comentariile prezentate anterior am subliniat că lipsa întâmpinării (a formu- 
larului de răspuns completat corespunzător sau a actului de procedură având această 
semnificaţie procesuală) implică consecinţele din art. 254 alin. (1) NCPC, adică decăde- 

rea părții din dreptul de a propune probe. În atare circumstanţe, se recunoaște totuși 
celui decăzut din acest drept posibilitatea de a se apăra discutând în fapt și în drept apă- 
rările celeilalte părţi (art. 263 NCPC). 

De asemenea, lipsa informaţiilor solicitate ar putea echivala lipsei suportului pro- 
bator de natură să susțină afirmaţiile părţii rămase în pasivitate, astfel că, în lipsa lor, 
instanţa va trebui să se pronunţe numai în baza probelor de la dosar. Însă, în ambele 
situaţii, dispoziţiile art. 1030 alin. (2) nu au natură sancţionatorie, ci sunt reguli generale 
de administrare a judecății, transpuse în procedura specială. Aceasta nu le conferă un 
caracter excepţional, ci doar au scopul de a atrage părţilor atenţia asupra unei anumite 
discipline procesuale necesare pentru buna desfășurare a judecății. 


2. Caracterul executoriu al hotărârii. Instanţa va soluţiona dosarul prin sentință ata- 
cabilă numai cu apel, în 30 de zile de la comunicare. 

Sentința este executorie de drept, adică executorie provizoriu de la pronunțare și 
până la rămânerea ei definitivă. 

Suspendarea executării unei astfel de hotărâri va putea fi încuviinţată numai de către 
instanţa de apel, pentru motive temeinice, cu condiţia plății unei cauţiuni de 10% din 
valoarea contestată. 


Art. 1.031. Cheltuieli de judecată. (1) Partea care cade în pretenţii va fi 
obligată, la cererea celeilalte părți, la plata cheltuielilor de judecată. 

(2) Cu toate acestea, instanța nu va acorda părții care a câştigat procesul chel- 
tuielile care nu au fost necesare sau care au avut o valoare disproporţionată în 
raport cu valoarea cererii. 


COMENTARIU 


Cheltuielile de judecată semnifică tot ceea ce este în legătură cu procesul, incluzând 
ceea ce partea a cheltuit pentru a obţine rezultatul urmărit. Aceste cheltuieli implică o 
fracțiune determinată sau determinabilă prin raportare la dispoziţiile legale (taxe legale 
de timbru, cheltuieli de administrare a unei probe), dar și o parte determinabilă con- 
ventional și semnifică de obicei onorariul pe care partea îl plătește anumitor partici- 
panţi pentru a obţine un serviciu juridic (de exemplu, un onorariu avocaţial, un onorariu 
plătit unui expert consilier etc.). În acest palier, contractele cu avocaţii sau consilierii se 
încheie pe bază de încredere, renume sau alte asemenea atribute atașate consultanţilor 
în domeniul juridic și libertatea unei asemenea alegeri nu poate fi cenzurată. 

Dacă, dintre aceste categorii, cele dintâi au în mod incontestabil caracter procesual și 
necesar, pentru cea de-a doua categorie stabilirea legăturii cu procesul sau a caracterului 
necesar ori a proporționalității cu valoarea litigiului a unei asemenea cheltuieli poate fi 
uneori plasată sub semnul discuţiilor. 

Este însă acceptabil ca serviciile de justiție să nu fie condiţionate sau prohibite în 
funcţie de potenţialul părţilor de a face anumite alegeri în acest domeniu. Cheltuielile de 
judecată trebuie să reprezinte pentru părți prefigurarea unui prejudiciu limitat la conse- 
cinţele procesului în care participă. Ele trebuie să reprezinte pentru acestea atât confor- 
tul alegerii unui serviciu de calitate, dar și lipsa unei ameninţări asupra cuantumului lor 
exagerat în raport cu valoarea reală a litigiului. 

În această privinţă, la nivelul principiilor, Curtea Europeană a Drepturilor Omului a 
statuat că, în privința onorariilor de avocat, acordarea lor compensativă prin obligarea la 
plată a celui care a pierdut procesul trebuie să aibă în vedere dacă: 

— au fost procesuale, adică sunt plasate într-o legătură directă cu procesul; 

— au fost justificate, adică au fost dovedite în condiţiile legii; 

— au fost necesare (incluzând proporționalitatea), adică ele corespund serviciilor pro- 
cesuale acordate părții care le-a contractat și au determinat sau au putut determina 
rezultatul procesual urmărit de parte la angajarea lor. 

Credem însă că incidenţa și respectarea limitelor acestor principii trebuie evaluată 
cazual. 


Art. 1.032. Căi de atac. (1) Hotărârea judecătoriei este supusă numai apelu- 
lui la tribunal, în termen de 30 de zile de la comunicare. 

(2) Pentru motive temeinice, instanța de apel poate să suspende executarea 
silită, însă numai dacă se consemnează o cauțiune de 10% din valoarea contes- 
tată. 

(3) Hotărârea instanţei de apel se comunică părților şi este definitivă. 


COMENTARIU 


Cererea de plată formulată în condiţiile acestei proceduri se finalizează prin sentinţă 
apelabilă în 30 de zile de la comunicare. 

Apelul se judecă de către instanţa superioară celei care a soluționat cauza în primă 
instanţă, după procedura de judecată tipică apelului și în condiţiile art. 476 NCPC. 

Pentru motive temeinice, instanţa de apel poate să suspende executarea, însă numai 
dacă se consemnează o cauțiune de 10% din valoarea contestată. 

Hotărârea dată în apel sau hotărârea primei instanţe, după expirarea termenului de 
apel, dacă acesta nu a fost declarat, este definitivă și se bucură de autoritate de lucru 
judecat, nu doar într-o procedură de judecată similară, ci și în cazul promovării unei 
acțiuni identice, în procedura obișnuită de judecată. 

Subliniem și faptul că în apel se abandonează atât caracterul formularistic al cereri- 
lor, cât şi natura excepţională a procedurii de judecată în primă instanţă a cererilor cu 
valoare redusă, având în vedere incompatibilităţile acestei proceduri cu cele din materia 
judecării apelului, așa cum se poate deduce din interpretarea art. 482 NCPC [astfel, cita- 
rea părților este obligatore în apel potrivit art. 475, probele vor fi primite cu doar limită- 
rile stabilite potrivit art. 478 alin. (2) etc.]. 

Capitolul |. Dispoziţii generale 


Art. 1.033. Domeniu de aplicare. (1) Dispoziţiile prezentului titlu se aplică 
în litigiile privind evacuarea din imobilele folosite sau, după caz, ocupate fără 
drept de către foştii locatari sau alte persoane. 

(2) În sensul prezentului titlu, termenii de mai jos au următorul înţeles: 

a) locațiune - orice locaţiune scrisă sau verbală, incluzând şi sublocațiunea; 

b) locatar - locatarul principal, chiriaş sau arendaş, sublocatarul sau un cesio- 
nar al locatarului, indiferent dacă persoana care solicită evacuarea este locatorul 
sau sublocatorul ori dobânditorul imobilului; 

c) locator - locatorul principal, sublocatorul, cesionarul şi dobânditorul imo- 
bilului; 

d) imobil - construcția, terenul cu sau fără construcţii, împreună cu accesoriile 
acestora; 

e) ocupantul - oricare persoană, alta decât proprietarul sau locatarul, care 
ocupă în fapt imobilul cu sau fără permisiunea ori îngăduinţa proprietarului; 

f) proprietar - titularul dreptului de proprietate asupra imobilului, inclusiv 
locatarul. 


COMENTARIU 


1. Domeniul de aplicare a procedurii speciale. Evacuarea unei persoane dintr-un 
imobil poate avea loc pe cale amiabilă (în ipoteza în care persoana care folosește sau 
ocupă un imobil fără drept este de acord să îl părăsească, la solicitarea titularului drep- 
tului de folosință) sau pe cale judiciară (în situaţia în care persoana menţionată refuză să 
elibereze imobilul de bunăvoie). 

În ceea ce privește evacuarea pe cale judiciară, aceasta poate fi realizată fie prin pro- 
movarea unei acțiuni de drept comun, fie prin procedura specială reglementată de pre- 
zentul titlu, alegerea aparținându-i reclamantului. 

În situația în care titularul dreptului de folosință asupra imobilul se prevalează de 
un titlu executoriu în privința obligaţiei de predare a bunului împotriva persoanei care 
îl folosește fără drept, acesta poate demara direct procedura executării silite, reglemen- 
tată de art. 895-901 NCPC, fiind lipsită de interes promovarea unei acțiuni în justiție, 
independent de calea procedurală aleasă. 

În acest context, în ipoteza contractului de locaţiune încheiat pe durată determinată, 
acesta încetează de drept la expirarea termenului convenit de părţi sau, după caz, pre- 
văzut de lege, fără a fi necesară o înştiinţare prealabilă. În privinţa obligaţiei de restituire 
a bunului dat în locațiune, contractul încheiat pe durată determinată și constatat prin 
înscris autentic sau prin înscris sub semnătură privată si inregistrat la organul fiscal com- 
petent constituie, în condiţiile legii, titlu executoriu la expirarea termenului, în temeiul 
art. 1809 alin. (2) și (3) NCC. 

De asemenea, în cazul contractului de locațiune încheiat pe durată nedeterminată, 
oricare dintre părţi poate denunța contractul prin notificare, cu respectarea unei termen 
de preaviz. Potrivit art. 1816 alin. (3) NCC, la împlinirea termenului de preaviz, obligația 
de restituire a bunului devine exigibilă, iar contractul de locațiune încheiat sub forma 
înscrisului autentic sau a înscrisului sub semnătură privată şi înregistrat la organul fiscal 
constituie, în condiţiile legii, titlu executoriu cu privire la această obligație. 

În consecinţă, dacă titularul dreptului de folosinţă asupra unui imobil are un contract 
de locaţiune încheiat în formă autentică sau, după caz, în forma înscrisului sub semnă- 
tură privată și înregistrat la organul fiscal (condiţii cumulative), la expirarea termenului 
contractual, în ipoteza contractului de locațiune cu durată determinată, sau la împlini- 
rea termenului de preaviz, în ipoteza contractului de locațiune cu durată nedeterminată, 
acesta poate recurge direct la procedura de executare silită împotriva persoanei care 
folosește imobilul fără drept, fără a se mai impune urmarea unei proceduri judiciare în 
prealabil. 

Prin urmare, procedura judiciară trebuie urmată în situația în care contractul de loca- 
țiune a fost încheiat verbal sau în forma înscrisului sub semnătură privată şi neînregistrat 
la organele fiscale. 

Procedura specială reglementată de prezentul titlu este incidentă nu numai în situa- 
ţia în care între părţi a fost încheiat un contract de locațiune, ci acoperă şi ipoteza în care 
imobilul este ocupat fără drept de către o persoană, cu sau fără permisiunea ori îngă- 
duinţa proprietarului. 

În ceea ce privește prima ipoteză, apreciem că procedura specială este aplicabilă și în 
cazul în care între părţi a fost încheiat un contract de comodat. 

În acest context, se impune însă semnalarea aspectului că, în ceea ce privește 
obligaţia de restituire, contractul de comodat încheiat în formă autentică sau printr-un 
înscris sub semnătură privată cu dată certă constituie titlu executoriu, în condițiile legii, 
în cazul încetării prin decesul comodatarului sau prin expirarea termenului, potrivit 
art. 2157 alin. (1) NCC. Dacă nu s-a stipulat un termen pentru restituire, contractul de 
comodat constituie titlu numai în cazul în care nu se prevede întrebuințarea pentru care 
s-a împrumutat bunul ori întrebuinţarea are un caracter permanent [art. 2157 alin. (2) 
NCC]. În cazurile expuse în precedent, persoana care a dat bunul în folosinţă gratuită are 
posibilitatea demararii procedurii executării silite, introducerea unei acţiuni în justiție 
pentru evacuarea comodatarului fiind lipsită de interes. 

De asemenea, prin raportare la art. 1037 NCPC, rezultă că procedura specială de eva- 
cuare poate fi demarată numai în ipoteza în care contractul de locaţiune a încetat, inde- 
pendent de cauză (expirarea termenului, denunţarea contractului, rezilierea locaţiunii, 
desfiinţarea titlului locatorului etc.). 

În cea de-a două ipoteză, apreciem că se încadrează situația toleratului (persoană 
care foloseşte imobilul cu permisiunea sau îngăduinţa proprietarului, fără ca între aceste 
persoane să se fi încheiat un contract vizând folosinţa bunului) și situația celui care ocupă 
imobilul în fapt, fără permisiunea sau îngăduința proprietarului său. 

Se impune sublinierea faptului că, în ipoteza în care pârâtul se prevalează de un titlu 
de proprietate asupra bunului ocupat, reclamantul poate promova exclusiv acțiune în 
revendicare, în cadrul căreia instanţa va proceda la compararea titlurilor de proprietate 
exhibate de părţi, neavând la îndemână procedura specială pentru apărarea dreptului 
său. 

Procedura în discuţie se aplică exclusiv în privința bunurilor imobile, iar nu și a celor 
mobile. 


2. Înţelesul unor termeni în cadrul procedurii speciale. Pentru a facilita înţelegerea 
domeniului de aplicare, precum și a desfășurării procedurii speciale, codul definește, din 
perspectiva acestui titlu, o serie de termeni juridici. 

2.1. Locațiunea. Astfel, prin locaţiune este desemnată orice locațiuneli! scrisă sau 
verbală, incluzând și sublocaţiunea. După cum am arătat în precedent, apreciem că pro- 
cedura specială este incidentă și în privinţa contractului de comodat. De asemenea, dată 
fiind modalitatea de definire a termenilor de „locatar” și „locator”, considerăm că proce- 
dura specială vizează și cesiunea contractului de locațiune, precum şi ipoteza înstrăinării 
bunului dat în locațiune. 

În ceea ce priveşte încheierea contractului de locaţiune, acesta se consideră încheiat 
îndată ce părțile au convenit asupra bunului și preţului, prin raportare la art. 1781 NCC, 
legea neinstituind o formă specială pentru perfectarea acestuia. În consecință, contrac- 
tul de locaţiune este valabil încheiat din momentul exprimării acordului de voinţă al păr- 
ţilor, inclusiv în formă verbală. 

Prin raportare la art. 1805 NCC, locatarul poate să încheie o sublocaţiune, totală 
sau parţială, a bunului cu o altă persoană, dacă această facultate nu i-a fost interzisă 
în mod expres, fără a se cere, prin urmare, acordul scris sau verbal al locatorului. 
Potrivit art. 1806 alin. (2) NCC, interdicția de a încheia o sublocaţiune privește atât 
sublocaţiunea totală, cât și pe cea parţială. 

2.2. Locatarul și locatorul. În accepțiunea procedurii speciale reglementate de noul 
Cod de procedură civilă, prin locatar este desemnat locatarul principal (chiriaş sau aren- 
daş), sublocatarul sau un cesionar al locatarului. 

Totodată, locatorul poate fi locatorul principal (proprietar sau titular al unui dez- 
membrământ al dreptului de proprietate ce implică prerogativa folosinţei bunului, nu 
nud proprietar), sublocatorul (chiriaş sau arendas al locatorului principal), cesionarul și 
dobânditorul imobilului. 

2.3. imobilul. Prin imobil, noul Cod de procedură civilă desemnează construcţia, tere- 
nul cu sau fără construcții, împreună cu accesoriile acestora. 

Referirea codului la accesoriile imobilului se justifică prin faptul că întinderea obliga- 
tiei de predare a bunului dat în locaţiune, existentă în sarcina locatorului, vizează atât 
bunul în sine, cât și toate accesoriile sale, prin raportare la art. 1787 NCC, aceasta deter- 
minând, implicit, și întinderea obligaţiei de restituire a bunului, instituită în sarcina loca- 
tarului. 

Ca noţiune, potrivit art. 546 alin. (1) NCC, bunul care a fost destinat, în mod stabil și 
exclusiv, întrebuințării economice a altui bun (principal) este accesoriu atât timp cât sati- 
sface această utilizare. În conformitate cu alin. (3) al aceluiași articol, dacă nu se prevede 
altfel, bunul accesoriu urmează situaţia juridică a bunului principal. 

Exemplificând, prin raportare la art. 648 alin. (1) și (2) NCC, în ipoteza închirierii unui 
apartament dintr-o clădire cu mai multe astfel de apartamente, părţile comune ale între- 


1! Potrivit art. 1777 NCC, locaţiunea este contractul prin care o parte, numită locator, se obligă să asigure celeilalte 
părţi, numite locatar, folosința unui bun pentru o anumită perioadă, în schimbul unui preț, denumit chirie. În 
conformitate cu art. 1778 alin. (1) NCC, locațiunea bunurilor imobile și aceea a bunurilor mobile se numește închiriere, 
iar locaţiunea bunurilor agricole poartă denumirea de arendare. Prin urmare, în concepţia noului Cod civil, închirierea 
nu mai vizează exclusiv un imobil cu destinaţia de locuinţă, ci privește orice bun imobil sau mobil, cu excepția bunurilor 
agricole. 

gului imobil sunt bunuri accesorii în raport de spaţiile locative, care constituie bunurile 
principale. 

2.4. Ocupantul. Prin ocupant se înţelege oricare persoană, alta decât proprietarul 
sau locatarul, care ocupă în fapt imobilul cu sau fără permisiunea ori îngăduinţa pro- 
prietarului, fără ca între aceste persoane să se fi încheiat un contract cu privire la folo- 
sinţa bunului. Persoana care ocupă imobilul cu permisiunea sau îngăduința proprietaru- 
lui se numește în doctrină și în practica judiciară tolerat. 

Din definirea acestui termen, precum și din întreaga reglementare decurge concluzia 
că procedura specială de evacuare poate fi uzitată și în ipoteza inexistenței unor rapor- 
turi locative anterioare între părți, singura condiţie fiind aceea ca pârâtul (ocupantul) să 
ocupe imobilul în fapt, fără a putea opune reclamantului un titlu care să justifice folo- 
sința bunului. În ipoteza în care și pârâtul se prevalează de un titlu de proprietate asupra 
bunului ocupat, reclamantul poate promova exclusiv acţiune în revendicare, în cadrul 
căreia instanţa va proceda la compararea titlurilor de proprietate exhibate de părți. 

2.5. Proprietarul. Prin proprietar codul înțelege nu numai titularul dreptului de pro- 
prietate asupra imobilului, dar și pe locatar. În ceea ce privește includerea locatarului 
în cadrul termenului de proprietar, apreciem că noul Cod de procedură civilă a avut în 
vedere, spre exemplu, ipoteza în care un locatar, în apărarea dreptului său de folosinţă, 
promovează o acţiune în evacuare împotriva unui tert care ocupă abuziv bunul. De ase- 
menea, considerăm că noul Cod de procedură civilă nu a inclus în termenul de propri- 
etar și focatorul, întrucât în întreaga reglementare a titlului analizat se face referire la 
proprietar și locator, astfel încât, dacă s-ar fi atribuit și acest înțeles termenului de pro- 
prietar, s-ar fi produs o suprapunere parţială a noțiunilor [art. 1034 alin. (2), art. 1037, 
art. 1038, art. 1039 alin. (1), art. 1040 etc.]. 


Art. 1.034. Caracterul facultativ al procedurii. (1) Reclamantul are alegerea 
între procedura reglementată de prezentul titlu şi procedura de drept comun. 

(2) De asemenea, dispoziţiile prezentului titlu nu aduc nicio atingere dreptu- 
rilor locatorului sau proprietarului la plata chiriei sau arenzii, la plata de despă- 
gubiri şi nici altor drepturi născute în temeiul contractului sau al legii, după caz. 

(3) În cazul arătat la alin. (2), pentru realizarea drepturilor şi îndeplinirea 
obligațiilor izvorând din contract, precum şi a celor prevăzute de dispozițiile 
legale aplicabile în materie, partea interesată, sub rezerva aplicării dispozițiilor 
art. 1.041 alin. (4), va putea proceda, după caz, potrivit dispoziţiilor referitoare la 
ordonanța de plată sau celor privind soluționarea cererilor cu valoare redusă ori 
la sesizarea instanţei competente, în condiţiile dreptului comun. 


COMENTARIU 


1. Caracterul facultativ al procedurii. Procedura specială reglementată de prezen- 
tul titlu nu are caracter obligatoriu, reclamantul având posibilitatea să uzeze sau nu de 
aceasta, după libera sa apreciere. 

În ipoteza în care nu înțelege să urmeze această procedură specială, reclamantul are 
dreptul de a introduce o acțiune în evacuare de drept comun. Este evident că, în situația 
în care reclamantul a obţinut evacuarea pârâtului în procedura specială, introducerea 
unei acțiuni în evacuare de drept comun este /ipsită de interes, reclamantul beneficiind 
deja de un titlu executoriu împotriva pârâtului. 

Este de menţionat faptul că, pe calea procedurii speciale în discuţie, reclamantul 
poate cere nu numai evacuarea pârâtului, dar și obligarea acestuia la plata chiriei sau a 
arenzii exigibile, inclusiv a sumelor devenite exigibile în cursul judecății, aspect ce reiese 
din dispoziţiile art. 1041 alin. (4) NCPC. 

Dacă însă cererea reclamantului promovată pe calea procedurii speciale a vizat exclu- 
siv evacuarea pârâtului, acesta se poate adresa instanţelor judecătorești, pe calea drep- 
tului comun, prin proces distinct, cu acţiune în pretenţii având ca obiect plata chiriei sau 
arenzii ori a despăgubirilor izvorâte din folosirea sau ocuparea fără drept a imobilului 
(spre exemplu, contravaloarea lipsei de folosință a imobilului). 

De asemenea, orice alte drepturi ale reclamantului născute din contract sau din lege 
pot fi solicitate pe calea acţiunilor de drept comun (de pildă, nulitatea contractului de 
locaţiune), fără ca promovarea în prealabil a procedurii speciale să impieteze asupra 
dreptului de introducere a acestora. 

Totodată, această procedură specială nu exclude utilizarea unei alte proceduri spe- 
ciale (procedura ordonanţei de plată sau procedura cu privire la cererile de valoare 
redusă) pentru realizarea drepturilor de creanţă corespunzătoare. 

Apreciem însă că, în situația în care în cadrul procedurii speciale de evacuare recla- 
mantul a solicitat și plata chiriei ori a arenzii exigibile, iar instanţa s-a pronunţat asu- 
pra unei astfel de cereri, el nu mai poate promova ulterior o acțiune distinctă în baza 
altor proceduri speciale sau pe calea dreptului comun, opunându-se autoritatea de lucru 
judecat. 


2. Comparaţie între procedura de drept comun și procedura specială 

2.1. Competența. În ceea ce privește competenţa materială de soluţionare în primă 
instanţă a cererilor de evacuare, independent de procedura urmată, aceasta aparține 
judecătoriei, potrivit art. 94 pct. 1 lit. d), respectiv art. 1035 NCPC. 

În privinţa competenţei teritoriale însă, cererile de evacuare de drept comun deter- 
mină o competenţă cu caracter alternativ, potrivit art. 113 alin. (1) pct. 4 NCPC, fiind 
deopotrivă competente instanţele prevăzute la art. 107-112 NCPC, cât şi instanţa locu- 
lui unde se află imobilul, dacă între părţi s-a încheiat un contract de locaţiune, în timp 
ce pentru soluţionarea cererilor de evacuare promovate pe calea procedurii speciale 
competenţa teritorială are caracter exclusiv, aparținând numai instanţei în circumscripţia 
căreia se află situat imobilul ocupat fără drept ori, după caz, închiriat sau arendat. 

2.2. Calea de atac. Cererile de evacuare, independent că sunt introduse pe calea 
dreptului comun sau pe calea procedurii speciale, sunt supuse numai apelului, prin 
raportare la art. 483 alin. (2) și art. 1041 alin. (5) NCPC, nefiind susceptibile de recurs. 

Hotărârea de evacuare pronunțată în procedură specială poate fi atacată cu apel în 
termen de 5 zile de la pronunțare, dacă s-a dat cu citarea părţilor, sau de la comuni- 
care, când s-a dat fără citarea lor, în timp ce hotărârea de evacuare pronunţată pe drept 
comun este susceptibilă de apel în termen de 30 de zile de la comunicare, potrivit regulii 
generale înscrise în art. 468 alin. (1) NCPC. 

2.3. Citarea și comunicarea actelor de procedură. Procedura specială derogă de la 
anumite reguli de citare și comunicare a actelor de procedură în dispozițiile art. 1036 
NCPC. 

De asemenea, acţiunea în evacuare de drept comun se soluţionează întotdeauna cu 
citarea părților, nefiind instituite norme derogatorii în acest sens de la regula prevăzută 
de art. 153 alin. (1) NCPC. În ceea ce privește evacuarea promovată pe calea procedurii 

speciale, aceasta poate fi judecată cu sau fără citarea părților, după distincţia conținută 
de art. 1041 alin. (1) NCPC. 

2.4. Felul şedinţei de judecată. Judecarea acţiunii în evacuare de drept comun 
urmează regulile generale instituite de art. 213 alin. (1), art. 240 alin. (1), art. 244, art. 261 
alin. (1) NCPC (cercetarea procesului în primă instanţă în camera de consiliu și dezbaterile 
în şedinţă publică, cu excepţiile prevăzute de lege). În schimb, în ceea ce privește cererea 
de evacuare promovată pe calea procedurii speciale, atât cercetarea procesului, cât și 
dezbaterile au loc în camera de consiliu. 

Potrivit art. XII alin. (1) din Legea nr. 2/2013 privind unele măsuri pentru degre- 
varea instanţelor judecătorești, precum și pentru pregătirea punerii în aplicare a Legii 
nr. 134/2010 privind Codul de procedură civilă, dispoziţiile acestuia privind cercetarea 
procesului şi, după caz, dezbaterea fondului în camera de consiliu se aplică proceselor por- 
nite începând cu data de 1 ianuarie 2016. 

În conformitate cu alin. (2) al aceluiași articol, în procesele pornite începând cu data 
de 15 februarie 2013 şi până la data de 31 decembrie 2015, cercetarea procesului şi, 
după caz, dezbaterea fondului se desfășoară în ședință publică, dacă legea nu prevede 
altfel. În acest context, se impune sublinierea faptului că dispoziţiile menţionate anterior 
vizează exclusiv normele cu caracter general prevăzute în cadrul art. 213 alin. (1), 
art. 240 alin. (1), art. 244 alin. (3) și (4), art. 261 alin. (1) NCPC, motiv pentru care procesele 
ce se soluţionează în camera de consiliu potrivit unor norme speciale vor continua a fi 
judecate astfel, iar nu în sedință publică, cum este și cazul procedurii speciale în discuţie. 

2.5. Urgenţa soluționării cauzei. În timp ce cererea de evacuare de drept comun nu 
implică o procedură de soluționare urgentă, nefiind astfel calificată legal, evacuarea în 
procedura specială analizată se judecă de urgență, cu toate consecinţele ce decurg din 
acest caracter. 

2.6. Întâmpinarea şi cererile incidentale. Dacă în cadrul acţiunii în evacuare de drept 
comun pârâtul are obligația depunerii întâmpinării, potrivit art. 208 alin. (1) NCPC, în 
cadrul procedurii speciale, întâmpinarea are caracter facultativ. 

De asemenea, spre deosebire de procedura de drept comun, în cadrul procedurii 
speciale, pârâtul nu are dreptul să formuleze cerere reconvențională, cerere de chemare 
în judecată a altei persoane sau cerere de chemare în garanție, tocmai pentru a nu fi 
lezat caracterul urgent de soluţionare a cererii principale. 

2.7. Caracterul executoriu al hotărârii pronunțate în primă instanță. În timp ce 
hotărârea de evacuare pronunţată în primă instanţă, potrivit dreptului comun, nu are 
caracter executoriu, neputând fi ca atare pusă în executare, în măsura în care nu este 
definitivă, în procedura specială, art. 1041 alin. (5) NCPC îi conferă în mod expres un 
atare caracter. 


Art. 1.0353. Instanța competentă. Cererile formulate în temeiul prezentului 
titlu sunt de competenţa judecătoriei în circumscripția căreia se află situat imo- 
bilul ocupat fără drept ori, după caz, închiriat sau arendat, chiar dacă locatarul a 
părăsit imobilul sau contractul a încetat. 


COMENTARIU 


Competența materială de soluționare a cererilor formulate în temeiul prezentului 
titlu revine în primă instanţă judecătoriei, independent de valoarea bunului imobil. 

În ceea ce privește competenţa teritorială, aceasta are caracter exclusiv, fiind deter- 
minată de locul situării imobilului folosit sau ocupat fără drept, neavând relevanţă faptul 
că locatarul a părăsit imobilul sau contractul a încetat. 


Art. 1.036. Citarea şi comunicarea actelor procedurale. (1) Locatarul şi 
ocupantul imobilului sunt socotiți ca având domiciliul lor obligatoriu la imobilul 
pe care îl ocupă fără niciun drept. 

(2) Dacă imobilul este închis, toate notificările, citațiile şi celelalte acte de proce- 
dură emise potrivit dispozițiilor prezentului titlu vor fi afişate la uşa imobilului. 


COMENTARIU 


Procedura ce face obiectul prezentei analize instituie reguli speciale vizând citarea și 
comunicarea actelor procedurale. Astfel, comunicarea oricăror acte de procedură către 
locatar sau ocupant va avea loc ła imobilul pe care îl folosește sau îl ocupă fără drept, 
independent de domiciliul menţionat în actul său de identitate sau de faptul stabilirii sau 
nu a reședinței la locul situării imobilului. 

Totodată, din coroborarea art. 1035 NCPC cu prezentul articol rezultă că locatarul și 
ocupantul vor fi citați la imobilul pe care îl folosesc sau îl ocupă fără drept și în ipoteza în 
care imobilul a fost părăsit de către aceştia, întrucât procedura specială este incidentă 
și în acest caz. 

De altfel, alin. (2) al art. 1036 NCPC confirmă soluţia menţionată în precedent, 
stipulând faptul că, dacă imobilul este închis, toate notificările, citațţiile ṣi celelalte acte 
de procedură emise vor fi afișate la ușa imobilului. Se impune remarcarea faptului că 
art. 1036 alin. (2) NCPC derogă de la procedura de comunicare de drept comun în 
ipoteza în care imobilul este închis, neprocedându-se, prin urmare, la lăsarea actului 
de procedură în cutia poștală sau, în lipsa acesteia, la afişarea unei înștiințări pe ușa 
imobilului [art. 163 alin. (8) NCPC cu trimitere la alin. (3)-(5) ale aceluiași articol]. 

Apreciem însă că în celelalte situații (pârâtul primeşte actul de procedură şi sem- 
nează dovada de primire, pârâtul primește actul de procedură și refuză sau nu poate 
semna dovada de primire, pârâtul refuză să primească actul de procedură, lipsește pârâ- 
tul de la domiciliu, însă este prezentă o altă persoană căreia i se poate înmâna în mod 
legal actul de procedură) sunt aplicabile dispoziţiile de drept comun prevăzute în cadrul 
art. 163 NCPC. 


Art. 1.037. Încetarea locațiunii. Notificarea locatarului. (1) Atunci când 
dreptul locatarului de a folosi un imobil s-a stins ca urmare a încetării locaţiunii 
prin expirarea termenului, prin acțiunea locatorului, prin neplata chiriei sau a 
arenzii, precum şi din orice altă cauză şi locatorul doreşte să intre în posesia 
imobilului, acesta va notifica locatarul, în scris, prin intermediul executorului 
judecătoresc, punându-i în vedere să elibereze şi să-i predea liber imobilul, în 
termen de cel mult 30 de zile de la data comunicării notificării. 

(2) Dacă locaţiunea este pe durată nedeterminată, denunțarea cerută de lege 
pentru încetarea contractului va fi considerată şi notificare de evacuare a imobi- 
lului, în condiţiile prezentului articol. 

(3) Când locaţiunea este pe durată determinată, notificarea de evacuare a imo- 
bilului trebuie făcută cu cel puţin 30 de zile înainte de expirarea termenului, dacă 
prin lege nu se prevede altfel. 

(4) Locatarul poate renunța la notificarea prevăzută în prezentul articol prin 
act scris cuprinzând recunoaşterea dreptului locatorului de a recurge imediat la 
procedura prevăzută la cap. II din prezentul titlu, dacă locațiunea încetează din 
orice motive, iar dreptul locatarului este socotit stins. 


COMENTARIU 


Articolul 1037 NCPC reglementează etapa notificării, prealabilă introducerii cererii de 
evacuare pe calea procedurii speciale, în ipoteza în care între părți a fost încheiat ante- 
rior un contract de locațiune. 

Pentru a putea fi urmată procedura specială de evacuare, este necesar ca efectele 
contractului de locaţiune să fi încetat (prin excepţie, în ipoteza contractelor de locaţiune 
cu durată determinată, care încetează prin expirarea termenului, notificarea va fi efec- 
tuată înainte de împlinirea termenului contractual și, implicit, de încetarea de drept a 
locaţiunii). 

În consecinţă, ca regulă, premergător introducerii acţiunii la instanţa judecătorească, 
locatorul, dacă dorește să intre în imobil, va comunica prin intermediul executorilor jude- 
cătoresști o notificare scrisă către locatar, prin care îl va soma să elibereze și să-i predea 
liber imobilul, în termen de cel mult 30 de zile de la data comunicării notificării. 

Dacă notificarea nu este comunicată prin intermediul executorilor judecătorești, ci 
prin alte mijloace de comunicare, aceasta este lovită de nulitate. Dat fiind caracterul legal 
al termenului de 30 de zile, apreciem că reclamantul nu poate soma locatarul să elibereze 
imobilul într-un termen mai scurt, cu excepția cazului în care părțile au convenit altfel 
prin contract, o atare concluzie decurgând din faptul că prin acordul părţilor poate fi și 
eliminată în întregime această etapă prealabilă, prin raportare la art. 1037 alin. (4) NCPC. 

Dacă contractul de locaţiune a fost încheiat pe durată determinată și încetează prin 
expirarea termenului contractual, codul impune condiţia ca notificarea de evacuare a 
imobilului să fie făcută cu cel puţin 30 de zile înainte de expirarea termenului, dacă prin 
lege nu se prevede altfel. 

Prin excepţie, codul nu impune cerința notificării prealabile demarării procedurii spe- 
ciale atunci când: 

a) reclamantul a denunțat contractul de locaţiune încheiat pe durată nedeterminată, 
în condiţiile art. 1816 NCC. Astfel, potrivit alin. (1) al art. 1816 NCC, dacă locaţiunea a 
fost făcută fără determinarea duratei, oricare dintre părți poate denunța contractul prin 
notificare (cu respectarea termenului de preaviz). În conformitate cu alin. (2) al aceluiași 
articol, notificarea făcută cu nerespectarea termenului de preaviz stabilit de lege sau, în 
lipsă, de uzante nu produce efecte decât de la împlinirea acelui termen; 

b) locatarul a renunțat la notificarea prevăzută în prezentul articol prin act scris 
cuprinzând recunoașterea dreptului locatorului de a recurge imediat la procedura pre- 
văzută la Capitolul II din prezentul titlu, dacă locaţiunea încetează din orice motive, iar 
dreptul locatarului este socotit stins. 


Art. 1.038. Notificarea ocupantului. Atunci când proprietarul unui imobil 
doreşte să îl evacueze pe ocupantul acestuia, după ce dreptul de a ocupa imo- 
bilul a încetat, proprietarul va notifica în scris ocupantul, punându-i în vedere 
să elibereze imobilul pe care îl ocupă fără niciun drept, în termen de 5 zile de la 
comunicarea notificării. 

COMENTARIU 


În ipoteza în care imobilul este ocupat în fapt de o persoană, care nu are niciun drept 
de folosință asupra acestuia, proprietarul va comunica ocupantului o notificare scrisă, 
somându-l să elibereze imobilul în termen de 5 zile de la comunicarea notificării. Deși 
art. 1038 NCPC face referire la încetarea dreptului acestuia de a ocupa imobilul, apre- 
ciem că textul are în vedere nu numai ipoteza toleratului, dar și a persoanei care ocupă 
imobilul în fapt, fără permisiunea sau îngăduinţa proprietarului şi fără a putea opune 
acestuia vreun titlu cu privire la folosinţa sau proprietatea bunului. 

Legea nu mai prevede în acest caz obligativitatea comunicării notificării prin interme- 
diul executorilor judecătorești, iar termenul de evacuare a imobilului este scurtat de la 
30 de zile la doar 5. 


Capitolul II. Procedura de evacuare 


Art. 1.039. Evacuarea voluntară. (1) Dacă locatarul sau ocupantul care a 
fost notificat în condiţiile prezentului titlu a părăsit imobilul, locatorul sau pro- 
prietarul poate intra în posesia acestuia, de drept, fără nicio procedură judiciară 
de evacuare. În caz contrar, sunt incidente dispozițiile prezentului capitol. 

(2) Se prezumă că imobilul este părăsit în caz de încetare a activității econo- 
mice ori de încetare a folosirii imobilului de către locatar sau ocupant ori de către 
persoanele aflate sub controlul lor, precum şi în cazul returnării cheilor imobilu- 
lui, ridicării echipamentelor, mărfurilor sau altor bunuri mobile din imobil. 


COMENTARIU 


Dacă în urma notificărilor menţionate în articolul anterior locatarul sau ocupantul 
a părăsit imobilul, locatorul sau proprietarul poate intra în posesia acestuia, fără a mai 
fi nevoit să recurgă la proceduri judiciare de evacuare. În caz contrar, va putea demara 
procedura specială în discuţie. 

Codul prezumă relativ faptul că imobilul este părăsit în următoarele situații: 

— în caz de încetare a activităţii economice desfășurate de locatar sau ocupant în 
imobil: 

— în caz de încetare a folosirii imobilului de către locatar sau ocupant ori de către per- 
soanele aflate sub controlul lor: 

— în cazul returnării cheilor imobilului către locator sau proprietar, ridicării echipa- 
mentelor, mărfurilor sau altor bunuri mobile din imobil. 

Prin urmare, spre exemplu, dacă locatarul a predat locatorului cheile imobilului, ope- 
rând prezumția relativă în discuţie, acesta din urmă are dreptul să intre în posesia imobi- 
lului fără a demara procedura specială de evacuare. 

Dacă reclamantul introduce cererea de evacuare pe calea procedurii speciale, pârâtul 
se poate prevala de prezumția menţionată, dovedind, de pildă, faptul încetării activităţii 
economice desfășurate în cadrul imobilului (fapt vecin și conex), caz în care, în măsura 
în care reclamantul nu administrează dovada contrară, s-ar impune respingerea acțiunii. 


Art. 1.040. Sesizarea instanţei. Dacă locatarul sau ocupantul notificat 
în condițiile prezentului titlu refuză să evacueze imobilul ori dacă locatarul a 
renunţat la dreptul său de a fi notificat şi a pierdut, din orice motive, dreptul de 

a folosi imobilul, locatorul sau proprietarul va solicita instanţei să dispună, prin 
hotărâre executorie, evacuarea imediată a locatarului sau ocupantului din imo- 
bil, pentru lipsă de titlu. 


COMENTARIU 


Locatorul sau proprietarul imobilului poate să demareze procedura judiciară specială 
de evacuare în două ipoteze: 

a) locatarul sau ocupantul notificat a refuzat evacuarea imobilului la expirarea terme- 
nului prevăzut în notificare; 

b) locatarul a renunţat anterior prin act scris la dreptul său de a fi notificat şi a pierdut 
dreptul de a folosi imobilul, indiferent de motiv. 

Instanţa se va pronunţa asupra cererii prin sentinţă, cu caracter executoriu, dispu- 
nându-se evacuarea imediată a locatarului sau ocupantului din imobil, pentru lipsă de 
titlu. 


Art. 1.041. Procedura de judecată. Calea de atac. (1) Cererea de evacuare 
se judecă cu citarea părților, în afară de cazul în care evacuarea imobilului pentru 
neplata chiriei sau a arenzii se solicită în baza unui contract care constituie, pen- 
tru plata acestora, titlu executoriu, potrivit legii. 

(2) Cererea de evacuare se judecă de urgenţă, în camera de consiliu, cu dezba- 
teri sumare, dacă s-a dat cu citarea părților. 

(3) Întâmpinarea nu este obligatorie. 

(4) Dacă s-a solicitat şi plata chiriei ori a arenzii exigibile, instanța, cu citarea 
părților, va putea dispune odată cu evacuarea şi obligarea pârâtului la plata aces- 
tora, inclusiv a sumelor devenite exigibile în cursul judecății. 

(5) Hotărârea de evacuare este executorie şi poate fi atacată numai cu apel în 
termen de 5 zile de la pronunțare, dacă s-a dat cu citarea părților, sau de la comu- 
nicare, când s-a dat fără citarea lor. 


COMENTARIU 


1. Citarea parţilor. Ca regulă, cererea de evacuare promovată pe calea procedurii 
speciale se soluţionează cu citarea părților, cu observarea regulilor generale, dar și a 
cerinţelor derogatorii impuse de art. 1036 NCPC. 

Prin excepție, cererea de evacuare în discuţie poate fi soluționată fără citarea părti- 
lor, dacă evacuarea este consecinţa nerespectării obligaţiei de plată a chiriei sau a aren- 
zii, în baza unui contract care constituie, pentru plata acestora, titlu executoriu, potrivit 
legii. Apreciem că această ipoteză presupune ca premisă rezilierea contractului de loca- 
iune anterior demarării procedurii speciale. 

Potrivit art. 1798 NCC, contractele de locaţiune încheiate prin înscris sub semnătură 
privată care au fost înregistrate la organele fiscale, precum și cele încheiate în formă 
autentică constituie titluri executorii pentru plata chiriei la termenele și în modalităţile 
stabilite în contract sau, în lipsa acestora, prin lege. 

De asemenea, în conformitate cu art. 1845 NCC, contractele de arendare încheiate în 
formă autentică, precum și cele înregistrate la consiliul local constituie, în condiţiile legii, 
titluri executorii pentru plata arendei la termenele și în modalităţile stabilite în contract. 

Această excepție este incidentă numai în ipoteza folosirii fără drept a imobilului de 
către un locatar, iar nu și pentru cazul ocupantului bunului, cu care proprietarul nu a 
încheiat contract de locaţiune. 

De asemenea, textul legal vizează numai caracterul de titlu executoriu al contractului 
de locațiune pentru plata chiriei sau a arenzii, iar nu pentru predarea bunului, întrucât 
în acest caz nu se mai impune demararea unei proceduri judiciare de evacuare, locatorul 
având la îndemână procedura executării silite. 

În cadrul acestei proceduri speciale, obiectul cererii nu este restrâns exclusiv la eva- 
cuarea pârâtului din imobil, putându-se solicita inclusiv plata chiriei ori a arenzii exigibile 
sau a sumelor ce au dobândit un atare caracter în cursul judecății. În acest caz, instanţa 
va avea obligaţia să citeze părțile, chiar și în ipoteza art. 1041 alin. (1) teza a Il-a NCPC. 


2. Caracterul urgent al procedurii. Codul atribuie în mod expres caracter urgent pro- 
cedurii speciale de soluționare a cererii de evacuare, cu toate consecinţele ce decurg din 
aceasta [art. 159 teza a Il-a NCPC — posibilitatea judecătorului de a dispune scurtarea 
termenului de înmânare a citaţiei ori a actului de procedură; art. 201 alin. (5) NCPC — 
posibilitatea judecătorului de a stabili un prim termen de judecată acordat în cauză mai 
apropiat de data rezoluţiei etc.]. 

De asemenea, caracterul urgent al procedurii în discuţie a determinat instituirea altor 
prevederi legale convergente în cadrul reglementării supuse analizei (dezbateri sumare, 
caracterul facultativ al întâmpinării, scurtarea termenului de apel, inadmisibilitatea pro- 
movării de către pârât a unor cereri incidentale, caracterul executoriu al hotărârii pro- 
nunţate în primă instanţă, imposibilitatea suspendării executării hotărârii de evacuare). 


3. Soluţionarea cererii în camera de consiliu. Cererea de evacuare promovată pe 
calea procedurii speciale se judecă în camera de consiliu, atât în etapa cercetării proce- 
sului, cât și în cea a dezbaterilor asupra fondului. 

Reamintim faptul că dispoziţiile art. XII alin. (2) din Legea nr. 2/2013, potrivit cărora, 
în procesele pornite începând cu data de 15 februarie 2013 și până la data de 31 decem- 
brie 2015, cercetarea procesului și, după caz, dezbaterea fondului se desfășoară în 
ședință publică, vizează exclusiv normele cu caracter general prevăzute în cadrul art. 213 
alin. (1), art. 240 alin. (1), art. 244 alin. (3) și (4), art. 261 alin. (1) NCPC, motiv pentru 
care procesele ce se soluţionează în camera de consiliu potrivit unor norme speciale vor 
continua a fi judecate astfel, iar nu în ședința publică, cum este şi cazul procedurii spe- 
ciale în discuţie. 


4. Întâmpinarea. Prin derogare de la regula instituită de art. 208 alin. (1) NCPC vizând 
obligativitatea întâmpinării, în cadrul acestei proceduri speciale, în măsura în care se dis- 
pune citarea părților, pârâtul nu este obligat să formuleze și să depună la dosar întâm- 
pinare. 

Dacă procedura specială se soluţionează cu citarea părţilor, prin raportare la art. 157 
alin. (2) teza a Il-a NCPC, în citaţie se va menţiona obligaţia pârâtului de a-și pregăti apă- 
rarea pentru primul termen de judecată, propunând probele de care înțelege să se folo- 
sească, sub sancţiunea decăderii. 


5, Obiectul cererii. Prin promovarea unei cereri pe calea acestei proceduri speciale, 
reclamantul poate solicita instanţei nu numai evacuarea din imobil a părâtului, ci și obli- 
garea acestuia la plata chiriei ori a arenzii exigibile, inclusiv a sumelor cu același titlu ce 
au dobândit un astfel de caracter în cursul judecății. 

Având în vedere că textul articolului analizat face referire exclusiv la sume exigibife, 
considerăm că reclamantul nu poate promova în cadrul procedurii speciale în discuție o 
acţiune preventivă, invocând art. 34 alin. (3) NCPC. 

În ceea ce privește sumele ce au căpătat caracter exigibil pe parcursul judecății, aces- 
tea pot fi acordate de instanță numai în ipoteza în care reclamantul formulează cerere 
adițională în acest sens, potrivit art. 204 NCPC. 

În ipoteza formulării capătului de cerere în pretenţii, procedura de soluţionare a cau- 
zei implică citarea obligatorie a părților. 

6. Hotărârea de evacuare. Hotărârea de evacuare (sentință) pronunțată în primă 
instanţă în cadrul procedurii speciale este executorie, potrivit legii. Ca atare, chiar dacă 
în cauză a fost declarat apel împotriva acesteia, reclamantul poate proceda la demara- 
rea executării silite. 

Hotărârea judecătorească specificată poate fi atacată numai cu apel! în termen de 
5 zile de la pronunțare, dacă s-a dat cu citarea părţilor, sau de la comunicare, când s-a 
dat fără citarea lor. În consecinţă, împotriva deciziei date în apel părţile nu pot promova 
recurs, acesta având caracter inadmisibil. 

Remarcăm faptul că termenul de apel derogă, atât din prisma duratei, cât și din cea 
a momentului de la care începe să curgă, de la normele generale înscrise în art. 468 
alin. (1) NCPC, derogarea fiind instituită în contextul caracterului urgent al procedurii 
speciale. 

Se impune menţionarea faptului că legea instituie caracter executoriu numai pentru 
hotărârea de evacuare, rezultând, prin urmare, concluzia că, în ipoteza în care cererea a 
avut un obiect complex [evacuare și pretenţii, în temeiul art. 1041 alin. (4)], numai dispo- 
ziția vizând evacuarea va avea un atare caracter, iar nu și cea referitoare la plata sumelor 
stabilite prin dispozitiv. 


Art. 1.042. Apărările pârâtului în cazul judecării cu citare. (1) Pârâtul 
chemat în judecată, potrivit procedurii prevăzute în prezentul titlu, nu poate 
formula cerere reconvențională, de chemare în judecată a altei persoane sau în 
garanţie, pretenţiile sale urmând a fi valorificate numai pe cale separată. 

(2) Pârâtul poate invoca apărări de fond privind temeinicia motivelor de fapt 
şi de drept ale cererii, inclusiv lipsa titlului reclamantului. 


COMENTARIU 


Spre deosebire de ipoteza promovării acțiunii în evacuare pe calea dreptului comun, 
în cadrul procedurii speciale, pârâtul nu are posibilitatea să formuleze cerere reconven- 
țională, cerere de chemare în judecată a altei persoane sau cerere de chemare în garan- 
ţie, limitarea acestui drept având ca rațiune asigurarea urgenţei soluționării cererii prin- 
cipale. 

Cererile menţionate anterior pot fi promovate exclusiv în cadrul unui litigiu distinct. 

În situaţia în care pârâtul le formulează totuși în cadrul procedurii speciale, instanţa 
va pronunţa o soluţie de respingere a acestora ca inadmisibile, fără ca o atare hotărâre să 
se impună cu autoritate de lucru judecat în raport de un proces viitor în care vor fi reite- 
rate aceleași pretenţii, întrucât nu s-a statuat judiciar asupra fondului drepturilor deduse 
judecății prin intermediul lor. 

Chiar dacă nu poate introduce cererile incidentale menţionate, pârâtul are dreptul 
legal de a invoca în cadrul procedurii speciale apărări de fond privind temeinicia motive- 
lor de fapt și de drept ale cererii, inclusiv lipsa titlului reclamantului. În dovedirea apă- 
rărilor de fond, pârâtul poate propune probe la primul termen de judecată la care a fost 
legal citat, prin raportare la art. 157 alin. (2) teza a Il-a NCPC. 

Spre exemplu, pârâtul poate invoca tacita relocaţiune sau lipsa operării rezilierii de 
drept a contractului de locațiune ori poate opune reclamantului un titlu de proprietate 
asupra bunului. 

De asemenea, pârâtul poate susține în cadrul procedurii speciale și apărări proce- 
durale (spre exemplu, excepții procesuale), referirea codului la apărările de fond având 
ca fundament numai sublinierea dreptului pârâtului de a susține apărări de fond, iar nu 
excluderea dreptului său de a invoca apărări procedurale. 

Întrucât întâmpinarea are caracter facultativ, pârâtul are dreptul să invoce exceptiile 
de ordine privată cel mai târziu la primul termen de judecată după săvârșirea neregulari- 
tăţii procedurale, în etapa cercetării procesului și înainte de a se pune concluzii în fond, 
prin raportare la art. 247 alin. (2) NCPC. 


Art, 1.043. Contestaţia la executare. Împotriva executării hotărârii de eva- 
cuare cei interesați pot introduce contestaţie la executare, în condiţiile legii. 


COMENTARIU 


Dat fiind faptul că sentinţa pronunţată în primă instanţă în cadrul acestei proceduri 
speciale are caracter executoriu, ea poate fi pusă în executare silită. Prin raportare la 
art. 468 alin. (5) NCPC, apelul nu este suspensiv de executare în privinţa acestei hotărâri 
judecătorești. 

Orice persoană interesată are posibilitatea introducerii unei contestaţii la executare 
împotriva executării silite astfel demarate, contestaţia fiind de competenţa instanţei de 
executare, astfel cum aceasta este determinată de art. 650 NCPC. 

Contestaţia la executare va fi soluționată potrivit dispoziţiilor art. 711-719 NCPC. 

Dacă contestaţia la executare este promovată de pârât, prin raportare la art. 712 
alin. (1) NCPC, acesta nu va putea invoca în cadrul său motive de fapt sau de drept pe 
care le-ar fi putut opune în cursul judecății în primă instanţă a procedurii speciale sau 
în calea de atac a apelului. Prin urmare, inadmisibilitatea formulării unor atare apărări 
în cadrul contestaţiei la executare subzistă chiar și în ipoteza în care judecata în primă 
instanţă a cererii de evacuare în discuție a avut loc fără citarea părţilor, când pârâtul nu a 
fost în drept să invoce apărări de fapt sau de drept, întrucât sentinţa i-a fost comunicată 
în vederea exercitării dreptului de apel, potrivit art. 1041 alin. (5) NCPC, în cadrul căruia 
le-ar fi putut invoca. 


Art. 1.044. Suspendarea executării. (1) Executarea hotărârii de evacuare 
nu va putea fi suspendată. Cu toate acestea, în cazul evacuării pentru neplata chi- 
riei sau a arenzii se va putea dispune suspendarea executării hotărârii în cadrul 
contestaţiei la executare sau a apelului exercitat de către pârât numai dacă acesta 
consemnează în numerar, la dispoziția creditorului, chiria sau arenda la care a 
fost obligat, suma stabilită pentru asigurarea ratelor de chirie sau arendă dato- 

rate până la data cererii de suspendare, precum şi cea aferentă ratelor de chirie 
sau arendă ce ar deveni exigibile în cursul judecății procesului. 

(2) Suspendarea încetează de drept dacă, la expirarea termenului pentru care 
chiria sau arenda a fost astfel acoperită, debitorul nu cere şi nu depune suma ce 
se va fixa de instanța de executare pentru acoperirea unor noi rate, în condiţiile 
prevăzute la alin. (1). 


COMENTARIU 


După cum am arătat în precedent, hotărârea de evacuare pronunţată în primă 
instanţă în cadrul procedurii analizate este executorie, constituind una dintre excepti- 
ile la care face referire art. 468 alin. (5) teza | NCPC vizând efectul suspensiv al apelului. 

Ca regulă, executarea hotărârii de evacuare nu va putea fi suspendată, nici prin for- 
mularea unei cereri incidentale având acest obiect în cadrul căii de atac a apelului (în 
ipoteza în care executarea silită nu a fost demarată), nici prin introducerea unei cereri 
de suspendare a executării silite în cadrul contestației la executare (în ipoteza în care s-a 
procedat la începerea executării silite). 

Prin excepție, suspendarea executării hotărârii de evacuare sau suspendarea execu- 
tării silite demarate în temeiul acestui titlu executoriu va putea fi cerută, cu respectarea 
a două cerințe cumulative: 

a) evacuarea pârâtului din imobil să se fi dispus ca urmare a nerespectării obligaţiei 
contractuale de plată a chiriei sau a arenzii; 

b) pârâtul să consemneze în numerar, la dispoziţia creditorului, chiria sau arenda la 
care a fost obligat, suma stabilită pentru asigurarea ratelor de chirie sau arendă datorate 
până la data cererii de suspendare, precum și cea aferentă ratelor de chirie sau arendă 
ce ar deveni exigibile în cursul judecății procesului (dovada consemnării sumelor urmând 
a fi atașată la dosar în susţinerea cererii de suspendare). 

În ipoteza în care instanţa a admis cererea de suspendare, aceasta va înceta de drept 
dacă, la expirarea termenului pentru care chiria sau arenda a fost astfel acoperită, debi- 
torul nu cere și nu depune suma ce se va fixa de instanța de executare pentru acoperirea 
unor noi rate. Încetarea de drept a suspendării îl va îndritui pe locator sau proprietar să 
continue executarea silită, fără nicio altă formalitate prealabilă. 

Apreciem că se impune reamintirea faptului că legea instituie caracter executoriu 
numai pentru hotărârea de evacuare, rezultând, ca atare, concluzia că, în ipoteza în care 
cererea a avut un obiect complex [evacuare și pretenţii, în temeiul art. 1041 alin. (4)], 
numai dispoziția vizând evacuarea va avea un atare caracter, iar nu și cea referitoare la 
plata sumelor stabilite prin dispozitiv. 


Capitolul III. Dispoziţii speciale 


Art. 1.045. Încetarea abuzului de folosinţă. (1) Dacă locatarul, nerespec- 
tând obligațiile ce îi revin privind folosirea normală, cu prudenţă şi diligență, 
a imobilului închiriat ori arendat, întrebuințează imobilul în alt scop decât cel 
prevăzut în contract, îi modifică structura stabilită prin construcție, îi produce 
stricăciuni ori săvârşeşte orice alte abuzuri de folosinţă, el va putea fi obligat, 
prin ordonanţă preşedințială, dată cu citarea părților, la încetarea acestor abuzuri 
şi la restabilirea situaţiei anterioare. 

(2) Dispoziţiile alin. (1) se aplică în mod corespunzător şi pentru soluționarea 
cererii privind încetarea oricăror abuzuri săvârşite de proprietarul care prejudici- 
ază folosința normală a părților sau instalaţiilor aflate în proprietate comună din 
imobilele cu mai multe etaje sau apartamente ori care tulbură buna conviețuire 
în acel imobil. 


COMENTARIU 


1. Abuzul de folosință al locatarului. În accepțiunea noului Cod de procedură civilă, 
abuzul de folosință a unui imobil presupune: 

a) întrebuintarea imobilului în alt scop decât cel prevăzut în contract. Potrivit art. 1799 
NCC, locatarul este obligat să folosească bunul luat în locaţiune cu prudenţă și diligenţă, 
potrivit destinaţiei stabilite prin contract sau, în lipsă, potrivit celei prezumate după 
anumite împrejurări, cum ar fi natura bunului, destinaţia sa anterioară ori cea potrivit 
căreia locatarul îl folosește. 

În caz contrar, în conformitate cu art. 1800 NCC, locatorul poate cere daune-interese 
și, după caz, rezilierea contractului. Spre exemplu, o casă de locuit nu va putea fi folo- 
sită pentru exercitarea comerțului sau pentru instalarea sediului unui partid politici. În 
schimb, dacă nu s-a prevăzut altfel în contract, locatarul poate să exercite o profesiune 
liberală (de pildă, avocatură) sau chiar o meserie (de pildă, croitorie), cu condiţia să nu 
schimbe destinația imobilului (de exemplu, atelier mecanic)!?i; 

b) modificarea structurii stabilite prin construcţie. În conformitate cu art. 1800 NCC, 
dacă locatarul modifică bunul, locatorul poate cere daune-interese și, după caz, rezilie- 
rea contractului. Evident că, în ipoteza în care transformările bunului sunt autorizate de 
către locator, nu suntem în prezenţa unui abuz de folosinţă a bunului. Sunt permise, în 
lipsă de stipulație contrară în contract, lucrările de mică însemnătate care nu schimbă 
destinaţia bunului, de exemplu, instalarea telefonului sau a televiziunii prin cablul; 

c) producerea de stricăciuni. De asemenea, potrivit art. 1800 NCC, dacă locatarul 
întrebuinţează bunul astfel încât îl prejudiciază pe locator, acesta din urmă poate cere 
daune-interese și, după caz, rezilierea contractului; 

d) săvârșirea oricăror alte abuzuri de folosință. 

În ipotezele menţionate în precedent, noul Cod de procedură civilă instituie la dispo- 
ziția locatorului procedura ordonanţei președinţiale pentru încetarea abuzurilor și resta- 
bilirea situaţiei anterioare, aceasta din urmă putând consta în obligarea locatarului la 
readucerea imobilului în starea în care a fost predat spre folosinţă. 


2. Abuzul de folosinţă al proprietarului. Aceeași procedură a ordonanţei președin- 
tiale se aplică în mod corespunzător și pentru soluționarea cererii privind încetarea ori- 
căror abuzuri săvârșite de proprietarul care prejudiciază folosința normală a părților sau 
instalaţiilor aflate în proprietate comună din imobilele cu mai multe etaje sau aparta- 
mente ori care tulbură buna convietuire în acel imobil. 

În acest context, se impune menţionarea art. 17 din Legea nr. 230/2007 privind înfi- 
ințarea, organizarea și funcționarea asociațiilor de proprietari, potrivit căruia, dacă pro- 
prietarul unui apartament ori spaţiu sau oricare altă persoană care acționează în numele 


il Fr. Deak, Tratat de drept civil. Contracte speciale, Ed. Actami, București, 1999, p. 199. 

2] ibidem. Acelaşi autor apreciază că inserarea ca menţiune în contract a profesiei locatarului conduce la naşterea 
prezumţiei acordului locatorului pentru exercitarea acestei profesii în imobilul închiriat. 

B] Fr. Deak, op. cit., p. 200. 

său provoacă daune oricărei părţi din proprietatea comună sau unui alt apartament sau 
spațiu, respectivul proprietar sau respectiva persoană are obligația să repare stricăciu- 
nile sau să plătească cheltuielile pentru lucrările de reparații. 

De asemenea, potrivit art. 18 din același act normativ, în cazurile în care, în clădirile 
de locuinţe, unul dintre proprietari sau chiriași împiedică, cu bună-știinţă şi sub orice 
formă, folosirea normală a clădirii de locuit, creând prejudicii celorlalți proprietari sau 
chiriași, după caz, proprietarii sau reprezentantul legal al acestora pot solicita instanţei 
să hotărască măsurile pentru folosirea normală a clădirii, precum și plata daunelor. 

Procedura ordonanţei președinţiale în cazurile analizate este reglementată de 
art. 996-1001 NCPC, cu singura regulă derogatorie de la dispozițiile art. 998 alin. (2) 
NCPC, și anume aceea a citării părților în toate cazurile. Această observaţie este valabilă 
şi pentru art. 1046-1048 NCPC., 


Art. 1.046. Efectuarea reparațiilor. Restrângerea folosinţei. Evacuarea. Prin 
ordonanţă preşedinţială, dată cu citarea părţilor, locatarul sau, când este cazul, 
sublocatarul poate fi obligat la efectuarea reparațiilor necesare ce îi revin potrivit 
legii, precum şi la restrângerea folosinţei spaţiului închiriat ori chiar la evacuarea 
din acest spațiu dacă aceste măsuri se justifică pentru efectuarea reparațiilor ori 
lucrărilor prevăzute de lege în sarcina locatorului. 


COMENTARIU 


Pe calea procedurii ordonantei presedintiale, cu citarea părților, locatarul sau, când 
este cazul, sublocatarul poate fi obligat la efectuarea reparațiilor necesare ce îi revin 
potrivit legii. 

Astfel, potrivit art. 1802 NCC, în lipsă de stipulaţie contrară, reparaţiile de întreținere 
curentă (reparațiile locative) sunt în sarcina locatarului, această obligație fiind subsu- 
mată obligaţiei de a folosi bunul cu prudenţă și diligenţă, ca un bun proprietar. 

În conformitate cu art. 1822 alin. (1) NCC, locatarul răspunde pentru degradarea 
bunului închiriat în timpul folosinţei sale, inclusiv cea cauzată de incendiu, dacă nu dove- 
dește că a survenit fortuit. De asemenea, locatarul răspunde inclusiv pentru degradarea 
cauzată de membrii familiei sale, de sublocatarul său, ca și de fapta altor persoane cărora 
le-a îngăduit în orice mod folosirea, deținerea sau accesul la bun [art. 1822 alin. (2) NCC]. 

De asemenea, în mod similar, locatarul sau sublocatarul poate fi obligat la restrânge- 
rea folosinţei spațiului închiriat ori chiar la evacuarea temporară din acest spatiu, dacă 
astfel de masuri se justifică pentru efectuarea reparațiilor ori lucrărilor prevăzute de lege 
în sarcina locatorului. 

În acest context, se impune menţionarea dispoziţiei corespunzătoare din dreptul 
material cuprinse în art. 1803 alin. (1) NCC, potrivit căreia, dacă în timpul locaţiunii bunul 
are nevoie de reparații care nu pot fi amânate până la sfârșitul locațiunii sau a căror amâ- 
nare ar expune bunul pericolului de a fi distrus, locatarul va suporta restrângerea nece- 
sară a locaţiunii cauzată de aceste reparații. 


Art. 1.047. Examinarea imobilului. Dispoziţiile art. 1.046 se aplică şi în 
cazul obligării locatarului sau, după caz, a sublocatarului de a permite, în condi- 
tiile legii, examinarea imobilului deținut în locațiune. 

COMENTARIU 


Pe calea procedurii ordonanţei presedintiale, cu citarea părților, reclamantul poate 
obliga locatarul sau, după caz, sublocatarul să îi permită, în condiţiile legii, examinarea 
imobilului deţinut în locaţiune. 

Obligaţia de a permite examinarea bunului este prevăzută și în dreptul material în 
cadrul art. 1804 NCC, potrivit căruia locatarul este obligat să permită examinarea bunu- 
lui de către locator la intervale de timp rezonabile în raport cu natura și destinaţia bunu- 
lui, precum și de către cei care doresc să îl cumpere sau care, la încetarea contractului, 
doresc sä îl ia în locaţiune, fără însă ca prin aceasta să i se cauzeze o stânjenire nejustifi- 
cată a folosinţei bunului. 

Prin urmare, prin raportare la dispoziţiile de drept substanţial menţionate în prece- 
dent, rezultă faptul că locatorul poate utiliza procedura ordonanţei președinţiale pentru 
a obliga locatarul să permită examinarea imobilului în următoarele ipoteze: 

— când locatorul dorește, la intervale rezonabile de timp, să verifice starea imobilului; 

— când terțe persoane doresc să vizioneze imobilul pentru a-l cumpăra sau închiria 
(în ultima teză, la încetarea locaţiunii). Având în vedere finalitatea avută în vedere de 
această dispoziţie, apreciem că locatorul poate utiliza procedura în discuţie și pentru a 
obliga locatarul să permită examinarea imobilului în vederea efectuării măsurătorilor 
cadastrale. 

Considerăm că în acest caz este necesar ca dispozitivul hotărârii judecătorești să pre- 
vadă în mod expres perioadele de timp în care locatarul trebuie să permită accesul loca- 
torului sau terțelor persoane specificate anterior, pentru a preveni orice formă de abuz 
din partea acestora de natură a-i cauza locatarului o stânjenire nejustificată a folosinţei 
bunului. 


Art. 1.048. Cereri ale asociațiilor de proprietari. Dispoziţiile art. 1.045 se 
aplică în mod corespunzător şi pentru soluționarea cererii formulate de o aso- 
ciație de proprietari împotriva proprietarilor, membri ai acesteia, în cazul în care 
neefectuarea reparațiilor ce sunt în sarcina fiecărui proprietar ori a reparațiilor 
sau a oricăror lucrări la părțile sau la instalaţiile aflate în coproprietatea acestora 
ori la spaţiile aflate în proprietate exclusivă afectează folosința normală a părților 
comune sau a altor spații locative din imobil, precum şi siguranța locuirii în acel 
imobil. 


COMENTARIU 


Procedura ordonanţei președinţiale, dată cu citarea părților, poate fi folosită și pen- 
tru soluţionarea cererii formulate de o asociaţie de proprietari împotriva proprietarilor, 
membri ai acesteia, în următoarele cazuri, dacă afectează folosința normală a părţilor 
comune sau a altor spaţii locative din imobil, precum și siguranţa locuirii în acel imobil: 

a) cazul neefectuării reparațiilor ce sunt în sarcina fiecărui proprietar; 

b) cazul neefectuării reparațiilor sau a oricăror lucrări la părţile sau la instalaţiile 
aflate în coproprietatea acestora (proprietatea comună forţată); 

c} cazul neefectuării reparatiilor la spaţiile aflate în proprietate exclusivă. 

Potrivit art. 14 din Legea nr. 230/2007, proprietarul este obligat să menţină proprie- 
tatea sa individuală, apartament sau spaţiu cu altă destinaţie decât aceea de locuinţă, 
în stare bună, pe propria cheltuială. Niciun proprietar nu poate încălca, afecta sau pre- 

judicia dreptul de proprietate comună sau individuală a celorlalţi proprietari din condo- 
miniu. 

În conformitate cu art. 15 din lege, cu un preaviz de 5 zile, proprietarul este obligat 
să accepte accesul în apartamentul sau în spațiul său al unui delegat al asociaţiei, atunci 
când este necesar să se inspecteze, să se repare sau să se înlocuiască elemente din pro- 
prietatea comună la care se poate avea acces numai din respectivul apartament sau spa- 
tiu. Fac excepţie cazurile de urgenţă, când accesul se poate face fără preaviz. 

De asemenea, proprietarii sunt obligați să ia măsuri pentru consolidarea sau moder- 
nizarea clădirii, pentru reabilitarea termică și eficienţa energetică, potrivit prevederilor 
legale [art. 16 alin. (1) din lege]. 

În clădirile afectate de seisme, proprietarii au obligaţia de a lua de urgență măsuri 
pentru consolidare, cu sprijinul autorităţii publice locale sau centrale [art. 16 alin. (2) 
din lege]. 

Dacă proprietarul unui apartament ori spaţiu sau oricare altă persoană care acţio- 
nează în numele său provoacă daune oricărei părți din proprietatea comună sau unui 
alt apartament sau spațiu, respectivul proprietar sau respectiva persoana are obligaţia 
să repare stricăciunile sau să plătească cheltuielile pentru lucrările de reparaţii (art. 17 
din lege). 

drepturilor dobândite în temeiul uzucapiunii 


Art. 1.049. Domeniu de aplicare. Dispoziţiile prezentului titlu sunt apli- 
cabile oricăror cereri de înscriere în cartea funciară a drepturilor reale imobiliare 
dobândite în temeiul uzucapiunii. 


COMENTARIU 


1. Domeniul de aplicare a procedurii speciale. Uzucapiunea reprezintă modul de 
dobândire a dreptului de proprietate și a altor drepturi reale principale prin exercita- 
rea unei posesii neîntrerupte asupra unui bun, în termenul și în condiţiile prevăzute de 
lege". 

În funcţie de natura bunului asupra căruia s-a exercitat posesia utilă, uzucapiunea 
este imobiliară (art. 930-934 NCC) și mobiliară (art. 939 NCC). 

Uzucapiunea imobiliară, la rândul său, se subclasifică în uzucapiune extratabulară 
(art. 930 NCC) și uzucapiune tabulară (art. 931 NCC), ambele beneficiind și de dispoziţii 
legale comune (art. 932-934 NCC). 

Domeniul de aplicare a prezentului titlu vizează exclusiv uzucapiunea imobiliară, iar 
nu și pe aceea mobiliară, întrucât drepturile asupra bunurilor mobile nu sunt suscepti- 
bile a fi înscrise în cartea funciară. 

De asemenea, titlul analizat privește numai procedura de înscriere în cartea funciară 
a drepturilor reale imobiliare dobândite în temeiul uzucapiunii extratabulare, aspect ce 
transpare din întreaga reglementare a procedurii. Astfel, un argument în acest sens este 
acela că, în ipoteza uzucapiunii tabulare, dreptul posesorului este deja înscris în cartea 
funciară, considerent pentru care nu și-ar mai găsi raţiunea instituirea art. 1052 NCPC. 
Totodată, din observarea documentelor cerute de art. 1050 alin. (3) NCPC rezultă cu evi- 
denţă că acestea sunt solicitate în dovedirea condiţiilor uzucapiunii extratabulare. 

Lipsa reglementării unei proceduri speciale în ipoteza uzucapiunii imobiliare tabu- 
lare și a uzucapiunii mobiliare nu este de natură să conducă la concluzia că acestea nu 
pot fi invocate printr-o cerere de chemare în judecată (principală sau incidentală) ori 
prin intermediul unei apărări de fond în cadrul unui proces. Spre exemplu, în situaţia în 
care reclamantul promovează o acţiune în revendicare imobiliară, pârâtul poate formula 
cerere reconvenţională având ca obiect constatarea dreptului său de proprietate asupra 
imobilului revendicat de reclamant prin efectul uzucapiunii tabulare sau poate invoca 
acest drept prin intermediul întâmpinării, ca apărare de fond. 


2. Condiţiile uzucapiunii extratabulare!?!. În ceea ce privește uzucapiunea extratabu- 
lară, potrivit art. 930 alin. (1) NCC, dreptul de proprietate asupra unui imobil și dezmem- 


W G. Boroi, C.A. Anghelescu, B. Nazat, op. cit., p. 228. 
2] Pentru o analiză detaliată a condiţiilor uzucapiunii extratabulare, a se vedea C. Drăgușin, Comentariile Codului civil. 
Posesia. Uzucapiunea, Ed. Hamangiu, București, 2012, p. 142-171. 


DELIA NARCISA THEOHARI 657 


http:/ /bibliotecahamangiu.re 29—Nov—2013 


Art. 1.049 CARTEA VI. PROCEDURI SPECIALE 


brămintele sale pot fi înscrise în cartea funciară, în temeiul uzucapiunii, în folosul celui 
care l-a posedat timp de 10 ani, dacă: 

a) proprietarul înscris în cartea funciară a decedat ori, după caz, și-a încetat existența; 

b) a fost înscrisă în cartea funciară declaraţia de renunțare la proprietate; 

c) imobilul nu era înscris în nicio carte funciară. 

În conformitate cu alin. (2) al aceluiași articol, în toate cazurile uzucapantul poate 
dobândi dreptul numai dacă și-a înregistrat cererea de înscriere în cartea funciară 
înainte ca o terță persoană să își fi înregistrat propria cerere de înscriere a dreptului în 
folosul său, pe baza unei cauze legitime, în cursul sau chiar după împlinirea termenului 
de uzucapiune. 

Apreciem că pentru dobândirea dreptului real imobiliar în temeiul uzucapiunii extra- 
tabulare este necesară întrunirea cumulativă a următoarelor condiții: 

a) dacă bunul imobil era înscris în cartea funciară, proprietarul tabular, persoană 
fizică sau juridică, să fi decedat ori, după caz, să-și fi încetat existenţa sau să fi renunțat 
la dreptul său de proprietate, iar declarația de renunțare să fi fost înscrisă în cartea fun- 
ciară. 

Articolul 930 alin. (1) lit. b) NCC face referire la declaraţia de renunțare la proprie- 
tate, iar nu și la celelalte dezmembrăminte ale dreptului de proprietate, întrucât dacă o 
persoană ar renunţa, spre exemplu, la dreptul său de uzufruct, acesta s-ar reconsolida în 
patrimoniul nudului proprietar. În acest caz, nu s-ar mai putea invoca uzucapiunea extra- 
tabulară, întrucât în cartea funciară va figura înscris nudul proprietar devenit proprietar 
deplin, această posibilitate rediscutându-se numai la momentul decesului sau al încetării 
existenţei acestuia, după caz. 

Ca atare, pentru considerentele expuse, dreptul de uzufruct, dreptul de uz și drep- 
tul de abitaţie nu pot fi dobândite prin uzucapiune extratabulară, în ipoteza imobilului 
înscris în cartea funciară, această posibilitate existând numai în situația imobilului neîn- 
scris în cartea funciară, al cărui proprietar nu a decedat sau, după caz, nu și-a încetat 
existenţa. Astfel, potrivit art. 746 alin. (1) lit. a) și d) NCC, uzufructul se stinge prin moar- 
tea uzufructuarului ori, după caz, încetarea personalităţii juridice sau prin renunţarea 
la uzufruct, aceste dispoziţii aplicându-se și în ipoteza dreptului de uz și de abitaţie, în 
temeiul art. 754 NCC. 

În ceea ce privește declaraţia de renunțare la proprietate, potrivit art. 889 alin. (1) 
NCC, proprietarul poate renunţa la dreptul său printr-o declaraţie autentică notarială 
înregistrată la biroul de cadastru și publicitate imobiliară pentru a se înscrie radierea 
dreptului. 

Această condiţie nu este necesară dacă imobilul nu este înscris în nicio carte funciară; 

b) uzucapantul a exercitat o posesie utilă (neafectată de vicii). Este de menţionat faptul 
că legea nu solicită condiţia bunei-credinţe pentru incidența uzucapiunii extratabulare. 

De asemenea, regularitatea posesiei se prezumă până la proba contrară. 

Totodată, nu poate uzucapa un detentor precar, ci numai un posesor; 

c) uzucapantul a posedat imobilul cel puţin 10 ani. În ceea ce privește momentul de 
la care începe să curgă termenul de 10 ani, acesta este, ca regulă, data începerii posesiei. 

Prin excepţie, în ipotezele art. 930 alin. (1) lit. a) și b) NCC, termenul uzucapiunii 
începe să curgă de la data decesului sau, după caz, a încetării existenţei juridice a pro- 
prietarului, respectiv de la data înscrierii declaraţiei de renunțare la proprietate, dacă 
intrarea în posesie s-a produs la o dată anterioară, prin raportare la art. 932 alin. (1) NCC. 

Este de menţionat faptul că viciile posesiei suspendă cursul uzucapiunii, potrivit art. 932 
alin. (2) NCC. 

Din moment ce art. 934 NCC face trimitere la dispoziţiile privitoare la prescripția 
extinctivă, pentru calculul termenului de uzucapiune, pentru cauzele de suspendare și de 
întrerupere se vor aplica în completare dispoziţiile art. 2551-2556 și art. 2532-2544 NCC. 

Prin raportare la art. 2552 alin. (1) NCC, când termenul este stabilit pe ani, cum este 
în cazul uzucapiunii, el se împlinește în ziua corespunzătoare zilei de plecare din ultimul 
an (spre exemplu, dacă proprietarul tabular a decedat în data de 1 ianuarie 2014, terme- 
nul de 10 ani se va împlini în data de 1 ianuarie 2024); 

d) uzucapantul si-a înregistrat cererea de înscriere în cartea funciară înainte ca o 
terță persoană să își fi înregistrat propria cerere de înscriere a dreptului în folosul său, pe 
baza unei cauze legitime, în cursul sau chiar după împlinirea termenului de uzucapiune; 

e) cererea de înscriere în cartea funciară a dreptului uzucapantului să fie admisă de 
către instanța judecătorească. Este de menţionat faptul că uzucapiunea extratabulară 
nu operează de drept, ci aceasta trebuie solicitată de către uzucapant instanţei judecă- 
toreşti. 


3. Efectele uzucapiunii extratabulare. În ceea ce privește efectele uzucapiunii extra- 
tabularelii, acestea sunt următoarele: un efect achizitiv, reprezentat de dobândirea de 
către posesor a dreptului real principal asupra bunului, de la data înscrierii cererii în car- 
tea funciară (efect constitutiv de drepturi); un efect extinctiv, în detrimentul proprieta- 
rului ori al titularului altui drept real principal înscris în cartea funciară asupra bunului 
uzucapat. 

Dobândirea dreptului de proprietate nu are loc cu efect retroactiv de la data intrării 
în posesie, ci de la data înscrierii dreptului uzucapantului în cartea funciară, în temeiul 
hotărârii judecătorești. 


Art. 1.050. Instanţa competentă. Cuprinsul cererii. (1) Cererea de uzuca- 
piune se depune la judecătoria în circumscripția căreia este situat imobilul. 

(2) Reclamantul va arăta în cererea de înscriere data de la care posedă imo- 
bilul sub nume de proprietar, temeiul uzucapiunii, faptul dacă imobilul posedat 
este sau nu înscris în cartea funciară, precum şi numele ori denumirea vechiului 
proprietar sau a succesorului acestuia, dacă îl cunoaşte. 

(3) La cerere se vor anexa; 

a) un certificat eliberat de serviciul public comunitar local de evidenţă a per- 
soanelor, care atestă că titularul dreptului înscris în cartea funciară este decedat, 
precum şi data decesului sau, după caz, un certificat emis de autoritatea compe- 
tentă, care atestă faptul că persoana juridică titulară a dreptului înscris în cartea 
funciară şi-a încetat existența; 

b) un certificat eliberat de camera notarilor publici, din care să rezulte faptul 
dacă moştenirea titularului înscris în cartea funciară a fost sau nu dezbătută, iar 
în caz afirmativ, care sunt persoanele care au cules moştenirea respectivă; 


1 C, Bîrsan, Drept civil. Drepturile reale principale — în reglementarea noului Cod civil, Ed. Hamangiu, București, 2013, 
p. 405. 

c) un certificat eliberat de primăria în a cărei rază teritorială este situat imobi- 
lul, din care să rezulte că acesta nu face parte din domeniul public al statului sau 
al unității administrativ-teritoriale; 

d) certificatul de rol fiscal, atunci când este cazul; 

e) înscrisul constatator al actului juridic pe care solicitantul şi-a întemeiat 
posesia, atunci când este cazul; 

f) documentaţia tehnică cadastrală a imobilului, realizată, pe cheltuiala celui 
interesat, de o persoană fizică sau juridică autorizată, potrivit legii; 

g) extrasul de carte funciară pentru informare, cu arătarea titularului înscris 
în cartea funciară ori a înscrierii declarației de renunțare la proprietate, precum şi 
a faptului dacă imobilul este sau nu grevat de sarcini, eliberat de biroul teritorial 
de cadastru şi publicitate imobiliară; în cazul în care imobilul nu este înscris în 
cartea funciară în folosul altei persoane şi nici grevat de sarcini, un certificat emis 
de acelaşi birou, care atestă acest fapt, inclusiv faptul că nu a fost alocat un număr 
cadastral pentru înscrierea imobilului; 

h) lista cuprinzând numele, prenumele şi domiciliul a cel puţin 2 martori. 


COMENTARIU 


1. instanța competentă. În ceea ce privește competenţa de soluţionare în primă 
instanţă a cererii având ca obiect înscrierea în cartea funciară a dreptului real obţinut 
prin efectul uzucapiunii extratabulare, aceasta aparţine judecătoriei în circumscripţia 
căreia este situat imobilul. 

Prin urmare, din punctul de vedere al competenţei materiale, aceasta aparţine jude- 
cătoriei independent de valoarea bunului imobil, norma înscrisă în art. 1050 alin. (1) 
NCPC având caracter special faţa de dispoziţiile de drept comun în materie de compe- 
tenţă. 

Din perspectiva competenţei teritoriale, aceasta are caracter exclusiv, acțiunea fiind 
una reală. 


2. Conţinutul cererii. Ca modalitate de redactare, cererea în discuţie are ca obiect 
înscrierea în cartea funciară a dreptului real obținut prin efectul uzucapiunii extratabu- 
lare, dispozitivul încheierii sau al sentinței pronunţate în cauză urmând să cuprindă în 
mod corespunzător această dispoziţie. 

Cererea analizată reprezintă o cerere în realizare, patrimonială și reală imobiliară. 

De asemenea, aceasta trebuie să cuprindă elementele generale prevăzute de 
art. 194 NCPC, la care se adaugă o serie de elemente speciale, și anume: 

- menţiunea privind data de la care reclamantul posedă imobilul sub nume de 
proprietar; 

— temeiul uzucapiunii; 

— menţiunea dacă imobilul posedat este sau nu înscris în cartea funciară; 

— numele ori denumirea vechiului proprietar sau al succesorului acestuia, dacă îl 
cunoaște. 


3. Înscrisurile anexate cererii. De asemenea, legea prevede în mod expres și obligati- 
vitatea atașării de către reclamant a unei serii de documente, și anume: 

— dovada decesului sau încetării existenţei proprietarului tabular, dovada dezbaterii 
sau nu a succesiunii acestuia, cu indicarea moștenitorilor în caz afirmativ, pentru ipo- 

teza proprietarului tabular persoană fizică [în ipoteza în care sunt incidente dispozițiile 
art. 930 alin. (1) lit. a) NCC]; 

— dovada faptului că imobilul nu face parte din domeniul public al statului sau al 
unităţii administrativ-teritoriale [potrivit art. 929 NCC, nu pot fi uzucapate bunurile 
care, înainte sau după intrarea în posesie, au fost declarate prin lege inalienabile, iar 
în conformitate cu art. 861 alin. (1) NCC, bunurile proprietate publică sunt inalienabile, 
imprescriptibile și insesizabile, motiv pentru care, dacă imobilul posedat face parte din 
domeniul public al statului sau al unităţii administrativ-teritoriale, acesta nu poate fi 
uzucapat, iar cererea va fi respinsă]; 

— certificatul de rol fiscal în dovedirea persoanei care achită impozitele aferente imo- 
bilului, proba având relevanţă prin prisma utilității posesiei exercitate de reclamant; 

— înscrisul constatator al actului juridic pe care posesorul și-a întemeiat posesia, dacă 
acesta există. Lipsa actului nu este de natură să conducă în mod automat la respingerea 
cererii, întrucât pentru uzucapiunea extratabulară nu este solicitată condiţia bunei- 
credinţe; 

— documentaţia tehnică cadastrală a imobilului, efectuată, pe cheltuiala reclamantu- 
lui, de o persoană fizică sau juridică autorizată, potrivit legii; 

— extrasul de carte funciară pentru informare, cu arătarea titularului înscris în cartea 
funciară ori a înscrierii declaraţiei de renuntare la proprietate, precum şi a faptului dacă 
imobilul este sau nu grevat de sarcini, eliberat de biroul teritorial de cadastru și publici- 
tate imobiliară; în cazul în care imobilul nu este înscris în cartea funciară în folosul altei 
persoane și nici grevat de sarcini, este necesar un certificat emis de același birou, care 
atestă acest fapt, inclusiv faptul că nu a fost alocat un număr cadastral pentru înscrierea 
imobilului; 

— lista cuprinzând numele, prenumele și domiciliul a cel puţin doi martori, în dovedi- 
rea posesiei reclamantului. 


Art. 1.051. Procedura de judecată. Căi de atac. (1) După depunerea cere- 
rii, instanța dispune, prin încheiere, citarea titularului dreptului înscris în cartea 
funciară sau a succesorilor acestuia, dacă sunt cunoscuți, precum şi emiterea unei 
somații şi afişarea acesteia la imobilul în litigiu, la sediul instanţei, al biroului 
teritorial de cadastru şi publicitate imobiliară şi la sediul primăriei în raza căreia 
se află imobilul, precum şi publicarea ei în două ziare de largă răspândire, dintre 
care cel puțin unul de circulație națională. 

(2) Afişele şi publicația vor cuprinde: 

a) denumirea instanței care a emis somația, numărul şi data încheierii prin 
care s-a dispus emiterea; 

b) numele, prenumele sau denumirea posesorului şi domiciliul sau, după caz, 
sediul acestuia; 

c) precizarea că acesta invocă dobândirea proprietății sau a unui alt drept real 
prin uzucapiune; 

d) indicarea precisă a imobilului, cu adresa poştală şi, dacă este cazul, cu 
număr cadastral sau topografic şi a numărului de carte funciară, iar în lipsa aces- 
tora, cu precizarea vecinătăților; 

e) somația către toți cei interesați să facă opoziție, cu precizarea că, în caz 
contrar, în termen de 6 luni de la emiterea celei din urmă publicaţii se va trece la 
judecarea cererii. 

(3) Cheltuielile necesare efectuării formalităţilor de afişare şi publicare sunt în 
sarcina reclamantului. 

(4) Indeplinirea acestor formalități va fi constatată într-un proces-verbal, 
întocmit de grefier, ce se va depune la dosarul cauzei. 

(5) Dacă nu s-au făcut opoziții în termenul prevăzut la alin. (2) lit. e) sau dacă 
cel înscris în cartea funciară este decedat ori şi-a încetat existența juridică sau 
a renunţat la proprietate, instanţa se va pronunţa în camera de consiliu, după 
ascultarea reclamantului şi a martorilor şi verificarea îndeplinirii condițiilor 
cerute de lege pentru dobândirea dreptului reclamat în temeiul uzucapiunii, prin 
încheiere. 

(6) Dacă s-au formulat opoziții la cererea de uzucapiune, acestea vor fi comu- 
nicate reclamantului, pentru a formula întâmpinare potrivit dispozițiilor de drept 
comun. După primirea întâmpinării se va fixa termen pentru soluționarea cererii 
de înscriere, cu citarea reclamantului şi a oponenților, cărora li se va comunica 
şi câte o copie de pe cererea de înscriere şi întâmpinarea depusă de reclamant. 

(7) În ambele cazuri, instanţa va cerceta dacă sunt îndeplinite cerințele prevă- 
zute de Codul civil pentru dobândirea dreptului reclamat în temeiul uzucapiunii. 

(8) Încheierea sau, după caz, hotărârea este supusă numai apelului. 


COMENTARIU 


1. Încheierea instanţei. După ce cererea vizând uzucapiunea a fost înregistrată la 
judecătorie, instanţa dispune, prin încheiere, citarea titularului dreptului înscris în car- 
tea funciară sau a succesorilor acestuia, dacă sunt cunoscuți. Este de menţionat faptul 
că referirea „dacă sunt cunoscuți” îi vizează exclusiv pe succesorii proprietarului tabular, 
nicidecum pe acesta, fiind absolut necesar ca reclamantul să individualizeze proprietarul 
tabular în cadrul cererii, pentru ipotezele art. 930 alin. (1) lit. a) și b} NCC. 

Citarea prevăzută la alin. (1) al acestui articol reprezintă o înştiinţare a titularului 
dreptului înscris în cartea funciară sau a succesorilor acestuia, dacă sunt cunoscuți, iar 
nu o veritabilă citare în proces în sensul art. 153 NCPC, deoarece, în cazul în care aceștia 
nu fac opoziţie, cererea se va judeca în procedura necontencioasă, conform art. 1051 
alin. (5). 

De asemenea, instanţa va dispune, prin aceeași încheiere, emiterea unei somaţii și 
afişarea acesteia la imobilul în litigiu, la sediul instanţei, al biroului teritorial de cadas- 
tru și publicitate imobiliară și la cel al primăriei în raza căreia se află imobilul, precum și 
publicarea ei în două ziare de largă răspândire, dintre care cel puţin unul de circulație 
naţională, ultima obligaţie fiind stabilită în sarcina reclamantului. De altfel, toate chel- 
tuielile necesare efectuării formalităţilor de afișare și publicare sunt în sarcina reclaman- 
tului. 


2. Conţinutul afișelor şi al publicaţiei. Afișele și publicaţia au un conținut specificat 
în mod legal, care trebuie respectat ca atare. Cu referire la acesta, trebuie menţionată 
somaţia adresată tuturor celor interesaţi să facă opoziţie, cu precizarea că, în caz con- 
trar, în termen de 6 luni de la emiterea celei din urmă publicaţii, se va trece la judecarea 

cererii. Apreciem că această menţiune vizează numai ipoteza art. 930 alin. (1) lit. c) NCC, 
prin raportare la art. 1051 alin. (5) NCPC. 

îndeplinirea formalităţilor legale se constatată într-un proces-verbal, întocmit de gre- 
fier, ce se va depune la dosarul cauzei, în lipsa efectuării acestora cererea neputând fi 
judecată. 


3. Soluţionarea cererii. Este de menţionat că procedura în discuţie are caracter 
necontencios în ipoteza în care nu s-au făcut opoziții în termenul de 6 luni sau dacă cel 
înscris în cartea funciară este decedat (și nu are moștenitori care să fi formulat opoziţie) 
ori și-a încetat existența juridică sau a renunţat la proprietate și caracter contencios în 
ipoteza în care s-au formulat opoziții la cererea de uzucapiune. 

În primul caz, instanţa se pronunţă în camera de consiliu, prin încheiere susceptibilă 
numai de exercițiul apelului, după ascultarea reclamantului și a martorilor și verificarea 
îndeplinirii condiţiilor cerute de lege pentru dobândirea dreptului reclamat în temeiul 
uzucapiunii. 

Potrivit art. XII alin. (1) din Legea nr. 2/2013 privind unele măsuri pentru degreva- 
rea instanţelor judecătorești, precum și pentru pregătirea punerii în aplicare a Legii 
nr. 134/2010 privind Codul de procedură civilă, dispoziţiile acestuia privind cercetarea 
procesului şi, după caz, dezbaterea fondului în camera de consiliu se aplică proceselor 
pornite începând cu data de 1 ianuarie 2016. 

În conformitate cu alin. (2) al aceluiași articol, în procesele pornite începând cu data 
de 15 februarie 2013 și până la data de 31 decembrie 2015, cercetarea procesului și, 
după caz, dezbaterea fondului se desfășoară în ședință publică, dacă legea nu prevede 
altfel. În acest context, se impune sublinierea faptului că dispoziţiile menţionate ante- 
rior vizează exclusiv normele cu caracter general prevăzute în cadrul art. 213 alin. (1), 
art. 240 alin. (1), art. 244 alin. (3) și (4), art. 261 alin. (1) NCPC, motiv pentru care proce- 
sele ce se soluţionează în camera de consiliu potrivit unor norme speciale vor continua 
a fi judecate astfel, iar nu în ședință publică, aceasta fiind și situaţia cererii ce constituie 
obiectul prezentei analize. 

În cel de-al doilea caz, opoziţiile vor fi comunicate reclamantului, pentru a formula 
întâmpinare potrivit dispoziţiilor de drept comun. După primirea întâmpinării se va fixa 
termen pentru soluționarea cererii de înscriere, cu citarea reclamantului și a oponenți- 
lor, cărora li se va comunica și câte o copie de pe cererea de înscriere și întâmpinarea 
depusă de reclamant. 

În acest caz, judecata va urma dispoziţiile dreptului comun în materie de procedură 
contencioasă, iar cererea va fi soluționată prin sentință, ca regulă, susceptibilă numai de 
exerciţiul apelului. 


Art. 1.052. Înscrierea în cartea funciară a dreptului uzucapat. (1) Recla- 
mantul va putea cere înscrierea provizorie a dreptului ce a uzucapat, în temeiul 
încheierii date potrivit art. 1.051 alin. (5) sau, după caz, al hotărârii judecătoreşti, 
de primă instanță, prin care s-a admis cererea de înscriere, înainte de rămânerea 
definitivă a acesteia. Justificarea înscrierii provizorii se va face pe baza încheierii 
sau, după caz, a hotărârii judecătoreşti, rămase definitivă. 

(2) În toate cazurile, registratorul de carte funciară nu va putea dispune înscri- 
erea dreptului, în temeiul uzucapiunii, dacă acesta a fost intabulat sau înscris 
provizoriu în folosul unei alte persoane, chiar după împlinirea termenului de 

uzucapiune; în cazul în care s-a făcut numai o notare, se va putea dispune înscri- 
erea dreptului, fără ca înscrierea să fie opozabilă celui care a cerut notarea. 

(3) Reclamantul este considerat proprietar de la data înscrierii, în condiţiile 
legii, în cartea funciară a dreptului de proprietate dobândit în temeiul uzucapiunii. 


COMENTARIU 


Înscrierile privind obiectul juridic al cărţii funciare sunt de trei feluri: intabulare, 
înscriere provizorie și notare”, 

Potrivit art. 881 alin. (2) NCC, intabularea și înscrierea provizorie au ca obiect drep- 
turile tabulare, iar notarea se referă la înscrierea altor drepturi, acte, fapte sau raporturi 
juridice în legătură cu imobilele cuprinse în cartea funciară, alin. (3) al aceluiași articol 
menționând faptul că înscrierea provizorie și notarea se fac numai în cazurile anume 
prevăzute de lege. 

Înscrierea provizorie este acea înscriere în cartea funciară prin care se dobândește, 
se modifică sau se stinge un drept real imobiliar, sub condiţia și în măsura justificării ei, 
potrivit art. 899 alin. (1) NCC. 

Reclamantul va putea cere înscrierea provizorie a dreptului ce a uzucapat, în temeiul 
încheierii date potrivit art. 1051 alin. (5) NCPC sau, după caz, al hotărârii judecătorești, 
de primă instanţă, prin care s-a admis cererea de înscriere, înainte de rămânerea defini- 
tivă a acesteia. 

Justificarea înscrierii provizorii se va face pe baza încheierii sau, după caz, a hotărâ- 
rii judecătorești, rămasă definitivă. Este de menţionat faptul că justificarea are ca efect 
dobândirea de către uzucapant a dreptului de proprietate asupra imobilului și, respectiv 
stingerea dreptului fostului titular tabular (în ipoteza în care bunul era înscris în cartea 
funciară) de la data înregistrării cererii de înscriere provizorie, iar nu de la data justificării 
(reprezentată de data rămânerii definitive a încheierii sau a sentinţei). 

Dacă reclamantul nu solicită înscrierea provizorie a dreptului său în cartea funciară, 
acesta va deveni proprietar de la data înscrierii, în condiţiile legii, în cartea funciară a 
dreptului de proprietate dobândit în temeiul uzucapiunii, având la bază încheierea sau 
sentinţa, după caz, rămasă definitivă. 

Ca atare, dreptul de proprietate nu se dobândește în temeiul încheierii sau al sentin- 
tei civile, la data rămânerii definitive a acesteia, ci la momentul intabulării dreptului real 
principal dobândit prin uzucapiune în cartea funciară în favoarea reclamantului. 

În toate cazurile, registratorul de carte funciară nu va putea dispune înscrierea drep- 
tului, în temeiul uzucapiunii, dacă acesta a fost intabulat sau înscris provizoriu în folosul 
unei alte persoane, chiar după împlinirea termenului de uzucapiune. 

În cazul în care s-a făcut numai o notare, se va putea dispune înscrierea dreptului, 
fără ca înscrierea să fie opozabilă celui care a cerut notarea. 


1] Pentru o analiză detaliată a înscrierilor de carte funciară, a se vedea M, Mineran, Comentariile Codului civil. 
Publicitatea drepturilor, a actelor și a faptelor juridice. Cartea funciară, Ed. Hamangiu, București, 2012, p. 154-223. 

înscrisurilor şi hotărârilor dispărute 


Art. 1.053. Refacerea dosarelor sau înscrisurilor în cauzele în curs de 
soluționare. (1) Dosarele sau înscrisurile privitoare la o pricină în curs de jude- 
cată, dispărute în orice mod, se pot reface de însăşi instanţa învestită cu judecarea 
cauzei. 

(2) În scopul prevăzut la alin. (1), instanţa va fixa termen, chiar din oficiu, 
citând părțile şi, după caz, martorii şi experţii; va cere copii de pe înscrisurile ce 
i-au fost trimise de autorități şi de care părțile s-au folosit sau de pe înscrisurile 
depuse de părți, dispunând totodată să se scoată din registrele instanței toate 
datele privitoare la înscrisurile ce se refac. 

(3) Pot servi la refacerea dosarului copiile legalizate de pe înscrisurile dispă- 
rute ce se află în posesia părților ori a altor persoane sau a autorităților. 

(4) Încheierea nu va putea fi atacată decât odată cu fondul. 

(5) Înscrisurile refăcute țin locul originalelor, până la găsirea acestora. 


COMENTARIU 


1. Domeniul de aplicare. Dosarele sau înscrisurile referitoare la o pricină trebuie să 
aparţină unui dosar în curs de judecată, în faţa instanțelor judecătorești din sistemul 
jurisdictional de stat, fără a se distinge după cum dosarul se află în fața instanţei de fond, 
în apel sau în recurs. 

Trebuie ca dosarele sau înscrisurile să fi dispărut în cursul judecății în fața instanţei 
respective, adică după sesizarea instanţei cu cauza, anterior dezinvestirii prin pronunța- 
rea unei hotărâri având acest efect. 

Totuși, dacă după dezinvestirea instanţei sau după epuizarea căilor de atac dosarul 
sau înscrisurile stocate în acesta dispar, la instanța unde dosarul este arhivat sau restituit 
pentru arhivare, chiar dacă acestea nu se mai referă la o pricină în curs, reconstituirea 
trebuie făcută la această instanţă, concluzie pe care o impune prin interpretare a fortiori 
articolul următor, referitor la o altă ipoteză. 

Nu are importanţă dacă dosarul a dispărut integra! sau numai piese ale acestuia ori 
care este cauza dispariţiei, la fel cum nu este important dacă în legătură cu situaţia de 
fapt a dispariţiei s-a demarat o anchetă de altă natură. 

Înscrisurile în legătură cu care se raportează dispariţia trebuie să fi fost piese ale 
dosarului, iar nu acte extrajudiciare în legătură cu dosarul și care nu au fost consemnate 
în acesta. 

De asemenea, corpurile predate registrului sau caselor de valori ale instanţei ori pro- 
bele materiale lăsate în păstrarea terţilor nu pot fi asimilate pieselor care, în sens fizic, 
au fost stocate în dosare, astfel încât ele nu pot fi reconstituite după această procedură. 

În schimb, nu are importanţă dacă înscrisurile dispărute sunt acte emanate de la 
instanţă ori acte procedurale ale părţilor care sunt consemnate la dosar ori dacă repre- 

zintă înscrisuri în sens probator depuse de părți în instanţă, indiferent dacă au fost sau 
nu încuviințate ori administrate ca atare, 


2. Procedura de judecată. Ca incident procesual, refacerea dosarelor sau înscrisurilor 
în cauzele în curs de soluționare cade în competența instanței în fața căreia dosarul se 
află în curs de judecată la data dispariţiei. 

Incidentul poate fi sesizat de părţi, de procuror, în cauzele în care acesta participă, ori 
chiar din oficiu de către instanţa de judecată, oricând înainte de pronunțarea unei hotă- 
râri care finalizează dosarul. 

Desigur, procedura presupune implicarea tuturor celor care ar putea aduce infor- 
maţii necesare instanţei pentru o reconstituire cât mai fidelă a dosarului (părţi, martori, 
experţi, precum și orice alţi participanţi), de aceea procedura debutează cu acordarea 
unui termen în acest scop, cu citarea tuturor celor arătaţi, desigur, în limitele determi- 
nate de actele sau piesele care trebuie reconstituite. 

În acelaşi scop, instanţa va putea cere, premergător termenului acordat şi chiar ante- 
rior citării, să se scoată din registrele instanţei toate datele privitoare la înscrisurile ce 
se refac. În acest sens, instanţa va putea fi corect informată asupra numelui și calităţii 
participanților în proces, va putea aprecia asupra necesității sau oportunității citării lor 
și va putea inclusiv să ceară autorităţilor copii de pe înscrisurile trimise la dosar sau de 
care părțile s-au folosit. 

Uneori identificarea pieselor dispărute este facilă, alteori nu poate fi stabilită direct, 
astfel încât instanţa va trebui să administreze incidental orice probe din care să poată 
determina dacă anumite înscrisuri au fost componente ale dosarului, pentru a autoriza 
sau ordona redepunerea lor în dosar. 

După această determinare, instanţa va primi, în scopul refacerii dosarului, inclusiv 
copiile legalizate de pe înscrisurile dispărute ce se află în posesia părţilor, a altor per- 
soane sau a autorităților. 

Reconstituirea dosarului ori a înscrisurilor dispărute poate fi făcută la o singură înfă- 
țișare, dar poate presupune o procedură mai complexă, implicând reconstituirea unor 
procese probatorii, administrarea sau readministrarea unor probe, astfel încât să fie 
necesare acordarea unei suite de termene și luarea unor măsuri intermediare în acest 
scop. 

Dosarul sau înscrisurile astfel refăcute sau reconstituite vor substitui originalele până 
la regăsirea sau reapariția acestora. 

Procedura se finalizează prin încheiere şi legalitatea sau temeinicia măsurilor dispuse 
de instanţă în acest scop nu poate fi controlată decât odată cu fondul. 

Dacă în cursul reconstituirii dosarului sau înscrisurilor dispărute acestea reapar, cere- 
rea va fi respinsă, la fel cum va fi respinsă și dacă instanța consideră că reclamarea dispa- 
riției, respectiv cererea de refacere nu au fundament. 


Art. 1.054. Refacerea hotărârilor dispărute. (1) Dacă dosarul sau înscrisu- 
rile dispărute priveau o pricină în care se pronunțase o hotărâre, această hotărâre 
se va reface de către instanţa care a pronunţat-o, după cel de-al doilea exemplar 
al hotărârii păstrat la mapă, iar dacă şi acel exemplar ar fi dispărut, vor putea 


:) A se vedea, pentru o diferenţă, și P. Perju, Refacerea înscrisurilor și hotărârilor judecătorești dispărute, în 
R.R.D. nr. 10/1968, p. 82, amintit în M. Tăbârcă, Gh. Buta, op. cit., 2008, p. 1514. 

servi la refacere copiile legalizate de pe hotărâre, ce s-au încredinţat părților sau 
altor persoane. 

(2) În acest scop, instanţa va putea să dispună, din oficiu, să se facă publicații 
într-un ziar de largă răspândire, cu invitaţia ca orice posesor al unei copii de pe 
hotărâre să o depună la grefa instanţei care a ordonat publicaţia. 

(3) Dacă hotărârea nu se poate reface pe calea arătată la alin. (1) şi (2), se va 
trece la refacerea ei de către instanţa care a pronunţat-o, potrivit dispoziţiilor 
art. 1.053. 

(4) În situaţia în care dosarul, inclusiv hotărârea, nu se pot reface nici potrivit 
alin. (3), iar cauza se află în apel, instanţa de apel va judeca din nou pricina în 
fond. Pentru judecata din nou a cauzei, părțile sunt obligate să facă dovada că 
între ele a existat litigiul ce face obiectul rejudecării şi că acesta a fost soluționat 
prin hotărâre judecătorească. Dovada se va face cu orice înscrisuri sau extrase din 
registrele ori din alte evidențe ale instanței judecătoreşti sau ale altor autorități. 

(5) Când procesul se află în recurs, iar dosarul, inclusiv hotărârile date în 
primă instanţă sau apel, nu pot fi refăcute nici potrivit alin. (3), instanța de recurs 
va trimite cauza instanței de apel pentru a proceda potrivit alin. (4). 

(6) Dacă în cursul judecării a fost găsită hotărârea dispărută, cererea de refa- 
cere va fi respinsă. 

(7) Dacă ulterior judecării cererii de refacere hotărârea dispărută a fost găsită, 
hotărârea refăcută potrivit prevederilor alin. (3), (4) şi (5) va fi anulată de către 
instanța care a pronunțat-o. 


COMENTARIU 


1. Procedura. Textul vizează ipoteza dispariției dosarului sau a înscrisurilor din acesta 
după soluționarea sa de către instanță, situaţia în care legiuitorul reglementează proce- 
dura refacerii hotărârii pronunţate în dosar. 

Sub aspectul competenţei, refacerea hotărârii se face de către instanţa care a pro- 
nunţat-o. 

Astfel, dacă este necesară refacerea hotărârii primei instanţe, atunci aceasta va fi 
învestită cu soluţionarea cererii; dacă hotărârea aparține instanţei de apel, atunci com- 
petenta aparţine acesteia etc. 

Din punct de vedere procedural, sesizarea instanţei poate fi făcută de părţile cauzei, 
de instanţa de control care sesizează dispariţia, de procurorul care participă la judecarea 
cauzei. În principiu, autosesizarea nu este exclusă, însă este puţin probabil ca după pro- 
nunţarea hotărârii, adică după dezînvestirea instanţei, aceasta să monitorizeze în conti- 
nuare dosarul pentru a putea observa dispariţia lui ori a înscrisurilor sale. 

Observăm şi că legiuitorul stabilește o anumită succesiune a procedurilor de urmat 
în această ipoteză: 

a) În primul rând, hotărârea va fi refăcută prin reconsiderarea celui de-a! doilea exem- 
plar original al acesteia, depus şi păstrat prin grija grefei la dosarul (mapa) de hotărâri al 
instanţei, în condiţiile art. 426 alin. (6) NCPC. 

Ipoteza are în vedere, prin natura sa, o hotărâre redactată și predată grefei instanţei 
în dublu exemplar, iar nu doar ipoteza pronunțării minutei, adică a dispozitivului sentin- 
tei în cadrul deliberării, caz în care aplicarea acestei proceduri este imposibilă, iar cere- 
rea de refacere a hotărârii trebuie respinsă. 


VERONICA DĂNĂILĂ 667 


http://bibliotecahamangiu.re 29—Novy—2013 


Art. 1.054 CARTEA VI. PROCEDURI SPECIALE 


Redactarea și predarea hotărârii pot fi facil verificate într-o serie de evidențe scriptice 
și electronice organizate și controlate prin grija grefei instanţei. 

b) Dacă exemplarul hotărârii judecătorești care trebuia arhivat în dosarul de hotărâri 
al instanţei este, de asemenea, dispărut, atunci instanţa va putea folosi la refacere copi- 
ile legalizate de pe hotărâre, ce s-au încredințat părților sau altor persoane, în acest scop 
procedând inclusiv la o solicitare publică, ca orice posesor al unei copii de pe hotărâre să 
o depună la grefa instanţei care a ordonat publicaţia, potrivit alin. (2). 

c) Dacă hotărârea instanţei nu se poate reface în condiţiile anterior arătate, atunci 
imposibilitatea refacerii va fi constată prin încheierea instanței competente, urmând ca 
procedura să continue având în vedere următoarele distincții: 

i. instanţa care a pronunţat hotărârea a cărei refacere se impune va proceda la recon- 
stituirea hotărârii în condiţiile art. 1053 NCPC. Aceasta nu trebuie să presupună o reju- 
decare a litigiului, ci doar reconstituirea tuturor actelor procedurale premergătoare, care 
să poată permite, în final, reconstituirea hotărârii. 

Dacă această modalitate de reconstituire a hotărârii nu este posibilă, instanţa va con- 
stata acest lucru prin încheiere supusă căilor de atac; 

ii. dacă refacerea hotărârii a fost solicitată instanţei de către instanţa de control judi- 
ciar, încheierea de respingere a sesizării de refacere pronunţată în condiţiile punctului 
anterior, însoțită de toate actele instanței inferioare prin care s-a încercat refacerea, sunt 
înaintate: 

— instanţei care este sesizată cu apelul declarat împotriva hotărârii a cărei refacere 
este necesară, care va judeca din nou pricina în fond. 

Această judecată din nou a pricinii corespunde însă unei rejudecări în fond în apel, 
astfel că instanţa de apel va pronunţă o decizie, însă va reanaliza litigiul în totalitate, 
independent de limitele devolutive ale apelului, prestabilite prin cererea de apel. 

Judecarea din nou a pricinii sub aceste auspicii este însă condiţionată de demonstra- 
rea (probarea) de către părţile litigiului a următoarelor situații de fapt: că între ele a exis- 
tat litigiul ce face obiectul rejudecării și că acesta a fost soluționat prin hotărâre judecă- 
torească. Proba este circumstanţiată la înscrisurile determinate în alin. (4) — „înscrisuri 
sau extrase din registrele ori din alte evidențe ale instanţei judecătorești sau ale altor 
autorități”. Limitarea probei este justificată de caracterul oficial al situaţiei demonstra- 
bile = existenţa litigiului și a hotărârii judecătorești —, de aceea, părţilor nu le este per- 
misă nicio derogare sub aspect probator. De altfel, ne imaginăm cu greu o situaţie în care 
nicio probă scrisă să nu poată susţine starea de fapt ce face obiectul probaţiunii; 

— instanţei de recurs, dacă soluționarea dosarului și sesizarea dispariţiei au fost făcute 
în această fază procesuală. Constatând imposibilitatea refacerii hotărârilor în condiţiile 
alin. (1)-(3) ale articolului analizat, instanţa de recurs va trimite dosarul la instanţa de 
apel pentru rejudecarea pricinii în fond, în condiţiile anterior arătate. 

Desigur, în ipoteza în care hoțărârea a cărei refacere era necesară era susceptibilă de 
apel, soluţia trimiterii dosarului instanţei de apel își găsește deplină aplicare. În situaţia 
hotărârilor neatacabile cu apel, această soluție nu poate fi însă aplicată. Credem că, în 
această situaţie, având în vedere că necesitatea rejudecării cauzei nu poate fi suprimată, 
cu condiţia demonstrării în faţa instanţei de recurs, în condiţiile alin. (4), a faptului că 
între părţi a existat litigiul ce face obiectul rejudecării și că acesta a fost soluţionat prin 
hotărâre judecătorească, se impune rejudecarea pricinii, care se va face de către prima 
instanță. 

2. Reapariţia hotărârii disparute. Alineatul (6) al art. 1054 vizează ipoteza reapariţiei 
hotărârii care trebuie refăcută, „în cursul judecării”. 

Faţă de economia textului, ne punem întrebarea despre care curs al judecării este 
vorba, în condiţiile în care se pot imagina atât judecarea cererii de refacere, cât și ipoteza 
judecării din nou a litigiului. 

Credem că, deși situat după alin. (4)-(5), totuși, acest alin. (6) nu se poate referi 
decât la cursul judecării cererii de refacere, deoarece, în reglementarea celorlalte două 
alineate precedente, ipoteza este aceea că hotărârea nu a putut fi refăcută, deci cererea 
a fost respinsă, astfel că o nouă respingere a sa pentru un alt temei nu mai este posibilă. 

Ipoteza alin. (7) este încă și mai imprecisă. Dacă ne imaginăm cu ușurință faptul că, 
în cazurile reglementate prin alin. (1)-(3), este posibil ca cererea să fie admisă, iar hotă- 
rârea refăcută prin procedeele stabilite de lege, deci această hotărâre substituentă nu 
își mai găsește utilitatea în prezenţa și unicitatea originalului reapărut, în următoarele 
două situaţii nu mai putem vorbi despre hotărâri refăcute (ci despre decizii date în căile 
de atac în legătură cu un litigiu în care s-a pronunţat o hotărâre care nu a mai putut fi 
refăcută), 

Trecând deci peste această inadvertenţă, considerăm că legea trebuie adaptată la 
realitatea că instanța sesizată în condițiile art. 1054 alin. (7) va „retracta” propria hotă- 
râre, iar în cazul apelului ṣi recursului, acestea se vor relua și judecata litigiului în calea de 
atac se va face în condiţii obișnuite, fără considerarea incidentului generat de dispariţie. 

Deşi în doctrina referitoare la textele corespondente ale vechiului cod s-a conside- 
rat că pentru anularea hotărârii refăcute nu este necesară citarea părților, iar procedura 
trebuie judecată în camera de consiliu, prin încheiere atacabilă cu aceeași cale de atac 
ca şi hotărârea anulată!!!, credem că această procedibilitate excepţională trebuie totuși 
întemeiată pe lege. În lipsa unei dispoziţii exprese, ne reîntoarcem la normele generale, 
atât în privinţa judecății, cât și a naturii şi efectelor actelor de procedură ale instanţei. 


Art. 1.055. Refacerea hotărârilor definitive. Dispoziţiile art. 1.053 şi 1.054 
se aplică în mod corespunzător şi în cazul în care se solicită refacerea unei hotă- 
râri definitive. 


COMENTARIU 


După distincţiile cu care art. 634 NCPC operează, hotărârea definitivă dispărută poate 
fi o hotărâre dată în primă instanţă în condiţiile pct. 1-3, poate fi o decizie pronunţată în 
apel, potrivit pct. 4, o decizie a instanţei de recurs, potrivit pct. 5, sau, în condiţiile pct. 6, 
poate fi orice altă hotărâre care, după caz, nu mai poate fi atacată au cu recurs. 

În aceste condiţii, refacerea hotărârii este în competența exclusivă a instantei care a 
pronunțat hotărârea definitivă dispărută, chiar dacă procedura este inițiată incidental, 
într-un alt proces. 

Cu alte cuvinte, credem că legiuitorul a intenţionat ca o asemenea procedură să 
nu poată justifica un caz de prorogare legală de competenţă dintre cele prevăzute de 
art. 123 NCPC, chiar dacă cererea de refacere a hotărârii se formulează incidental într-un 
proces pendente. Chiar dacă articolul vizat face trimitere deopotrivă la art. 1053 și la 
art. 1.054, care „se aplică în mod corespunzător”, situația premisă este cea a existenţei 
deja a unei hotărâri judecătorești, ceea ce implică incidenţa doar a dispoziţiilor art. 1054, 


1 M. Tăbârcă, Gh. Buta, op. cit., 2008, p. 1519. 

care trimit, la rândul lor, la cele compatibile ale articolului care le preced. Nu credem că 
intenţia legiuitorului a avut un scop de globalizare, spre a accepta că o hotărâre jude- 
cătorească definitivă poate fi considerata pur şi simplu un „înscris privitor la o pricină”, 
chiar și numai dacă aceasta este folosită doar în scop probator într-un alt dosar. 

Desigur că, într-o asemenea succesiune a ideilor, se poate ajunge la ideea că reface- 
rea unei hotărâri definitive ar putea încorpora și procedura dezvoltată în art. 1054 NCPC; 
or, atunci de ce a optat legiuitorul pentru o reglementare cu caracter distinct pentru 
această categorie de hotărâri? 

Credem că accentul reglementării cade în acest caz pe atributul hotărârii de a fi defi- 
nitivă, adică de a îngloba prezumția irefragabilă a lucrului judecat care interzice o nouă 
judecată a aceleiași pricini. 

De aceea, într-o atare situaţie, în mod excepţional o nouă judecată a pricinii este 
acceptată cu imperativul ca instanţa care soluţionează o asemenea cerere să asigure 
caracterul identitar al hotărârii refăcute cu cea dispărută. 

În caz contrar, precum și în cazul în care hotărârea dispărută reapare după ce proce- 
dura refacerii a fost finalizată, remediul procesual recunoscut de lege este cel al revizuirii. 

Art. 1.056. Stabilirea cauţiunii şi depunerea ei. (1) Când legea prevede 
darea unei cauțiuni, suma datorată de parte cu acest titlu se stabileşte de către 
instanţă în condițiile legii şi se depune la Trezoreria Statului, la CEC Bank - S.A. 
sau la orice altă instituţie de credit care efectuează astfel de operaţiuni, pe numele 
părții respective, la dispoziția instanței sau, după caz, a executorului judecăto- 
resc. 

(2) Dacă legea nu prevede altfel, cauțiunea nu va reprezenta mai mult de 
20% din valoarea obiectului cererii, iar în cazul cererilor al căror obiect nu este 
evaluabil în bani, nu va putea depăşi suma de 10.000 lei. 


COMENTARIU 


1. Noţiunea de cauţiune judiciară și cazurile în care se datorează. În vechiul cod, 
art. 723! reprezenta dreptul comun în materia cauţiunii în ceea ce priveşte stabilirea, 
depunerea și restituirea ei, aplicabil în absenţa unor norme speciale derogatorii. Această 
funcţie este îndeplinită în actualul cod de către dispoziţiile art. 1056-1063, prin care se 
reglementează aceleași aspecte, însă într-o formă elaborată. 

Cu toate că nu există vreo definiție a cauțiunii judiciare, din observarea instituțiilor de 
drept procesual în care se regăsește este de necontestat că ea constituie, în primul rând, 
o garanție pentru creditorul unei obligații decurgând dintr-un titlu executoriu de îndepli- 
nire a obligaţiei de către debitor. 

Nu mai puţin însă, cauțiunea poate fi prevăzută pentru acoperirea eventualului pre- 
judiciu cauzat uneia dintre părţile în proces ca urmare a unei măsuri adoptate de către 
instanța de judecată în favoarea celeilalte părți. În practica judiciară formată în aplicarea 
fostei reglementări, s-a arătat că rolul cauţiunii este cel de „garanţie pentru eventualele 
daune suferite ca urmare a întârzierii executării silite și de prevenire sau limitare a abu- 
zurilor debitorilor rău platnici” ™®. 

În acest sens, cauțiunea se stabilește în sarcina debitorului, atunci când el solicită 
suspendarea executării titlului ce conține obligaţia de plată. Această solicitare se poate 
formula în cadrul unei căi de atac: apelul (în cazul suspendării executării provizorii — 
art. 450 NCPC}; recursul [art. 484 alin. (2) NCPC]; contestaţia în anulare (art. 507 NCPC); 
revizuirea (art. 512 NCPC); cererea în anulare împotriva ordonanţei de plată [art. 1023 
alin. (5) NCPC]; apelul împotriva ordonanţei președinţiale [art. 999 alin. (2) NCPC]. 

De asemenea, cazuri de depunere a unei cauţiuni se pot regăsi în cadrul executării 
silite, în condiţiile prevăzute generic de art. 670 NCPC, sume de bani cu titlu de cauţiune 
fiind depuse în scopul participării la desfășurarea, potrivit legii, a executării silite [de 
exemplu, ipoteza creditorilor intervenienţi prevăzută de art. 691 alin. (6) ori a obţinerii 
suspendării executării silite în cadrul contestației la executare — art. 718 NCPC]. 


1 |.C.C.J., s. com., dec. nr. 4170/2010, www.sci.ro. 

Astfel, creditorul unei obligaţii decurgând dintr-o creanţă certă, lichidă și, ca regulă, 
exigibilă, care nu deţine un titlu executoriu (însă a sesizat instanţa de judecată în vederea 
obținerii acestuia), poate fi obligat la plata unei cauţiuni dacă se încuviinţează o măsură 
asigurătorie în condiţiile art. 952, art. 969 sau art. 974 NCPC. De asemenea, titularul unui 
drept de proprietate intelectuală poate beneficia, în condiţiile legii, de măsuri provizorii 
necesare pentru apărarea drepturilor sale, în legătură cu care poate fi obligat ia achita- 
rea unei cauţiuni (art. 978). 

Cauţiunea se datorează în cazurile anume prevăzute de lege, care sunt de strictă apli- 
care, neputând fi extinse la alte situaţii nereglementate de lege. Atunci când, în situati- 
ile anume arătate, legiuitorul nu impune plata cauţiunii, aprecierea necesităţii acesteia 
rămâne la latitudinea instanţei. 

2. Depunerea cautiunii. Cuantumul cauţiunii se stabilește întotdeauna de către 
instanţă, în condiţiile prescrise de lege. 

Articolul 1056 alin. (1) prevede că suma de bani stabilită de către instanţă cu titlu de 
cauțiune se depune la Trezoreria Statului, la CEC Bank — SA sau la orice altă instituție de 
credit care efectuează astfel de operațiuni. 

Cauţiunea se depune pe numele părții care a făcut plata, însă la dispoziția instanţei 
sau, după caz, a executorului judecătoresc (când se depune în cursul executării silite, în 
condițiile art. 670 NCPC, care trimite la dreptul comun reprezentat de art. 1056 și urm.). 

În cazul în care cauţiunea se depune la dispoziţia instanţei, dovada plăţii se face cu 
înscrisul constatator eliberat de către instituţia care a încasat suma de bani, care se păs- 
trează în original la instanţă. În absenţa unei dispoziţii contrare, originalul înscrisului se 
conservă la registrul valorilor și corpurilor delicte, prevăzut de art. 83 alin. (1) pct. 17 din 
Regulamentul de ordine interioară al instanţelor judecătorești, aprobat prin Hotărârea 
Consiliului Superior al Magistraturii nr. 387/2005, cu modificările și completările ulte- 
rioare. 

3. Cuantumul cauţiunii se stabileşte potrivit criteriilor legale. Dacă nu se prevede 
altfel prin dispoziţii particulare, sunt incidente dispoziţiile art. 1056 alin. (2). Întocmai 
ca în reglementarea anterioară, cauţiunea nu se stabilește „în raport de posibilităţile de 
plată sau interesul celui obligat la plată”!!, 

Astfel, în cazul cererilor evaluabile în bani, cauţiunea nu va reprezenta mai mult de 
20% din valoarea obiectului cererii, iar în cazul cererilor neevaluabile în bani, se dato- 
rează o sumă fixă, care nu va depăși suma de 10.000 lei. 

Valoarea obiectului cererii se raportează la cuantumul creanţei reprezentând obiec- 
tul obligatiei de plată, astfel cum rezultă din titlul executoriu sau, după caz, în situați- 
ile expres menţionate prin lege, din înscrisul constatator al creanţei certe, lichide și, ca 
regulă, exigibile. 

Astfel, de exemplu, dacă s-a emis o ordonanţă de plată, în condiţiile art. 1021 NCPC, 
pentru o sumă de 100.000 lei, cauţiunea aferentă cererii de suspendare a executării 
ordonanţei de plată nu va putea fi stabilită într-un cuantum mai mare de 20% din suma 
de 100.000 lei. În același timp, dacă printr-o hotărâre judecătorească executorie s-a sta- 
bilit, de exemplu, ca debitorul să remită creditorului anumite înscrisuri, cauţiunea nu va 
putea depăși 10.000 lei. 


1! C.A. Oradea, $. com., cont. adm. şi fisc., dec. nr. 24/2006, citată în G. Boroi, O. Spineanu-Matei, op. cit., p. 872. 

Art. 1.057. Depunerea în numerar sau în instrumente financiare. (1) Cau- 
țiunea se depune, de regulă, în numerar. 

(2) La cererea debitorului cauțiunii şi dacă partea în favoarea căreia se depune 
declară în mod expres că este de acord, cauţiunea va putea consta şi în instru- 
mente financiare care pot servi ca instrumente de plată. Cu toate acestea, acordul 
părții nu este necesar în cazul titlurilor emise de stat sau de unitățile administra- 
tiv-teritoriale. 

(3) Valoarea instrumentelor financiare prevăzute la alin. (2) este aceea arătată 
în cuprinsul lor. 


COMENTARIU 


Elementul novator din reglementarea cauțiunii prin noul Cod de procedură civilă 
este reprezentat de posibilitatea depunerii cauţiunii și în altă modalitate decât nume- 
rar, respectiv prin depunerea în instrumente financiare (art. 1057) sau oferirii, cu titlu 
de cauţiune, a unor garanţii reale (art. 1058) ori personale (art. 1059). Această posibili- 
tate nu este recunoscută însă în cazurile urgente, în care cauţiunea se va depune doar în 
numerar, în conformitate cu art. 1061 alin. (3) NCPC. 

Depunerea în instrumente financiare care pot servi ca instrumente de plată poate 
fi încuviinţată de către instanţă la cererea debitorului cauţiunii și doar dacă partea în 
favoarea căreia se depune declară în mod expres că este de acord. Legiuitorul prevede 
expres că acordul părţii nu este necesar în cazul titlurilor emise de stat sau de unităţile 
administrativ-teritoriale. 

Valoarea instrumentelor financiare trebuie să rezulte din cuprinsul lor și să fie echiva- 
lentă sumei de bani stabilite cu titlu de cauţiune de către instanţă. 


Art. 1.058. Oferirea de garanţii reale. (1) Sub rezerva acceptării exprese 
de către beneficiar, se poate oferi cauțiune şi un drept de ipotecă imobiliară sau 
mobiliară ori o creanță ipotecară, dacă valoarea acesteia este cel puțin egală cu 
valoarea cauţiunii stabilite de instanţă, în condiţiile legii. 

(2) Când s-a acceptat cu titlu de cauțiune un drept de ipotecă, instanța va 
dispune, din oficiu, intabularea acestuia sau, după caz, înregistrarea la Arhiva 
Electronică de Garantii Reale Mobiliare. 

(3) Cauţiunea care constă într-o creanţă ipotecară produce efecte din momen- 
tul înscrierii sau notării rangului în cartea funciară sau, după caz, în Arhiva Elec- 
tronică de Garantii Reale Mobiliare. Înscrierea sau, după caz, notarea se va dis- 
pune de către instanţă din oficiu. 

(4) Când cauţiunea nu mai este necesară, instanţa va ordona, din oficiu, radi- 
erea înscrierilor făcute. 


COMENTARIU 


În ceea ce privește oferirea unor garanţii reale (art. 1058) ori personale (art. 1059), 
legiuitorul prevede că această modalitate de depunere a cauţiunii poate fi încuviințată 
de către instanța de judecată dacă este acceptată expres de către beneficiar şi dacă aco- 
perä valoarea cautiunii stabilite de instanţă. 

Art. 1.058 CARTEA VI. PROCEDURI SPECIALE 


Garanţiile reale pot consta într-un drept de ipotecă imobiliară sau mobiliară ori o 
creanţă ipotecară, fiind pe deplin aplicabile dispoziţiile Titlului XI al Cărţii a V-a din Codul 
civil, ale legii de aplicare a Codului civil și, după caz, ale Legii nr. 99/1999. 

În aceste cazuri, instanţa, la termenul stabilit, cu citarea părților, va verifica îndepli- 
nirea condiţiilor prevăzute de dispoziţiile legale anterior arătate, în funcţie de obiectul 
ipotecii, și va asigura din oficiu îndeplinirea formalităţilor de publicitate pentru opoza- 
bilitate faţă de terţi, respectiv înscrierea ipotecii imobiliare în cartea funciară ori, după 
caz, înregistrarea ipotecii mobiliare la Arhiva Electronică de Garanţii Reale Mobiliare. 
Aceleași formalități trebuie îndeplinite, tot din oficiu, și în privinţa creanţei ipotecare 
oferite drept cauţiune. 

Considerăm că în aceste situaţii este vorba despre o ipotecă convențională, întrucât 
instanţa ia act de acordul de voință al părților pentru constituirea ipotecii, iar, pe de altă 
parte, Codul civil nu reglementează ipoteca judecătorească. 

Prevederile art. 1058 NCPC au caracter substanţial, astfel încât derogă de la dispoziți- 
ile Codului civil în ceea ce privește constituirea ipotecii. Nu este, astfel, necesară înfăţișa- 
rea înscrisului constatator al contractului de ipotecă, urmând ca acordul de voinţă să fie 
reflectat într-o dispoziţie a instanţei. Hotărârea astfel pronunţată înlocuiește contractul 
de ipotecă și are forţa probantă a unui act autentic, în conformitate cu art. 434 NCPC, 
pe baza sa fiind posibilă înscrierea dreptului de ipotecă în cartea funciară, în aplicarea 
art. 888 NCC. 

Acordul beneficiarului cauțiunii nu este suficient pentru încuviințarea oferirii de 
garanţii reale drept cauțiune, instanţa urmând a verifica îndeplinirea tuturor condiţiilor 
de constituire a ipotecii prevăzute de Codul civil. Deoarece instanţa se va pronunţa asu- 
pra măsurii procesuale solicitate de către debitor, în considerarea căreia a stabilit depu- 
nerea unei cauţiuni, trebuie să se convingă de viabilitatea și seriozitatea ofertei debito- 
rului, întocmai ca în cazul depunerii în numerar ori în instrumente financiare. 

Dacă nu sunt îndeplinite condiţiile legale pentru ca oferta debitorului să fie luată în 
considerare, instanța poate respinge solicitarea debitorului, chiar în prezenţa acordului 
expres al beneficiarului cauţiunii. 

În ceea ce privește momentul de la care cauțiunea astfel stabilită produce efecte între 
părți, în privinţa ipotecii asupra unui bun imobil sunt pe deplin aplicabile dispoziţiile 
art. 2377 NCC, potrivit cărora aceasta se constituie prin înscrierea în cartea funciară, 
operată, în speţă, pe baza hotărârii judecătorești; astfel, o asemenea ipotecă produce 
efecte, chiar între părţi, de la data intabulării dreptului. 

În cazul ipotecii mobiliare, urmează a se face aplicarea prevederilor art. 2387 NCC 
referitoare la momentul de la care aceasta produce efecte între părti. În ceea ce privește 
însă garanţia care constă într-o creanță ipotecară, art. 1058 NCPC prevede expres că pro- 
duce efecte, chiar și între părți, doar din momentul realizării formalităţilor de publicitate. 

Instanţa va dispune radierea înscrierilor făcute atunci când cauţiunea nu mai este 
necesară, respectiv în aceleași cazuri în care s-ar justifica restituirea cauţiunii, conform 
art. 1063 NCPC. Chiar dacă nu este vorba despre numerar sau alte instrumente de plată, 
este necesară ridicarea cauţiunii. Pentru identitate de rațiune, procedura din art. 1063 
este pe deplin aplicabilă, iar, odată cu constatarea împrejurării că nu se impune menține- 
rea cauțiunii, instanţa va dispune, din oficiu, radierea înscrierilor din registrele publice. 

TITLUL XIV. CAUŢIUNEA JUDICIARĂ Art. 1.059-1.061 


Art. 1.059. Aducerea unui garant. (1) La cererea debitorului cauţiunii, 
instanța poate încuviința, cu acordul expres al beneficiarului cauțiunii, ca în locul 
bunurilor arătate la art. 1.056-1.058, să fie adus un garant. 

(2) În cazul prevăzut la alin. (1), instanţa va stabili, cu citarea părţilor, un ter- 
men la care garantul să fie înfățişat. 

(3) Dacă garantul este încuviințat de instanţă, el va da în fața acesteia ori prin 
înscris autentic, depus la dosarul cauzei, o declaraţie că este de acord să garan- 
teze până la nivelul sumei stabilite de instanță. 


COMENTARIU 


Ca modalitate de depunere a cauţiunii, noul Cod de procedură civilă prevede și ofe- 
rirea de garanții personale, la cererea debitorului cauţiunii şi cu acordul expres a! bene- 
ficiarului cautiunii. 

Astfel, după stabilirea cauțiunii, debitorul poate solicita instanţei aducerea unui 
garant în locul bunurilor arătate la art. 1056-1058. Debitorul trebuie să indice datele de 
identificare ale acestei persoane și, în măsura în care creditorul solicită, pentru ca acesta 
să își poată exprima poziţia în cunoștință de cauză, debitorul trebuie să înfăţişeze ele- 
mentele din care să rezulte îndeplinirea cerințelor din art. 2285 NCC pentru fideiusor. 

Instanţa încuviinţează această solicitare pe baza acceptului creditorului, sens în care 
va stabili, cu citarea părților, un termen la care garantul să fie înfățișat. La termenul fixat, 
garantul va da în faţa instanţei o declarație că este de acord să garanteze până la nivelul 
sumei stabilite de instanță, declarație ce se consemnează în încheierea de ședință. Dacă 
garantul nu se prezintă, poate depune la dosarul cauzei un înscris autentic în care să se 
regăsească întocmai conținutul declaraţiei anterior arătate. 


Art. 1.060. Indisponibilizarea cauțiunii. Când cauţiunea a fost depusă 
în numerar sau în instrumente financiare, ea nu poate fi urmărită de creditorii 
depunătorului decât în măsura în care urmează a-i fi restituită acestuia. De ase- 
menea, cauțiunea nu va putea fi urmărită nici de creditorii depozitarului. 


COMENTARIU 


Principalul efect al depunerii la dispoziţia instanţei (ori a executorului judecătoresc, 
după caz) este indisponibilizarea cautiunii depuse în numerar sau în instrumente finan- 
ciare, până la momentul la care depunătorul a formulat cerere de restituire în condiţiile 
art. 1063 NCPC. Din acest moment, creditorii depunătorului pot urmări suma de bani 
depusă cu titlu de cauţiune. 

În ceea ce privește garantiile reale, din momentul îndeplinirii formalităţilor de publi- 
citate, acestea devin opozabile terţilor, inclusiv creditorilor constituitorului cu drep- 
turi anterioare ori ulterioare garanţiei în discuţie, astfel încât beneficiarul cauţiunii va 
suporta, dacă este cazul, concursul altor creditori. 


Art. 1.061. Procedura de stabilire a cauţiunii. (1) Dacă prin lege nu se pre- 
vede altfel, instanţa va cita părţile în termen scurt, în camera de consiliu, şi va 
stabili de urgență cauțiunea. 

(2) Instanţa se pronunţă printr-o încheiere care poate fi atacată odată cu hotă- 
rârea prin care s-a dispus asupra câuţiunii. 

Art. 1.061 CARTEA VI. PROCEDURI SPECIALE 


(3) Când există urgenţă, instanţa va putea stabili cauțiunea şi fără citarea păr- 
ților. În acest caz, cauțiunea se va depune numai în numerar, într-un termen sta- 
bilit de instanță. Debitorului cauțiunii îi va fi comunicată încheierea prin care 
cauțiunea a fost stabilită, de la data acestei comunicări începând a curge terme- 
nul pentru plata cauțiunii. 

(4) Nedepunerea cauţiunii în termenul prevăzut la alin. (3) atrage desființarea 
de drept a măsurilor în legătură cu care s-a dispus stabilirea cauțiunii. 


COMENTARIU 


În măsura în care prin dispoziţii particulare nu este prevăzută o altă procedură pentru 
stabilirea cauţiunii, se aplică procedura de drept comun din art. 1061. Aceasta are carac- 
ter contencios, desfășurându-se cu citarea părţilor, în camera de consiliu. 

Este de precizat că, potrivit art. XII alin. (1) din Legea nr. 2/2013 privind unele măsuri 
pentru degrevarea instanţelor judecătorești, precum și pentru pregătirea punerii în apli- 
care a Legii nr. 134/2010 privind Codul de procedură civilă, „Dispoziţiile Legii nr. 134/2010 
privind Codul de procedură civilă, republicată, privind cercetarea procesului și, după caz, 
dezbaterea fondului în camera de consiliu se aplică proceselor pornite începând cu data 
de 1 ianuarie 2016”. Norma tranzitorie menţionată are în vedere acele dispoziţii din cod 
care instituie regula desfășurării procesului fără prezența publicului, respectiv art. 213 
[cu derogarea din art. 244 alin. (3)], context în care, în procesele pornite începând cu 
data intrării în vigoare a legii și până la data de 31 decembrie 2015, cercetarea procesului 
și, după caz, dezbaterea fondului se desfășoară, ca regulă, în ședința publică, dacă legea 
nu prevede altfel, astfel cum se menţionează explicit în alin. (2) al normei tranzitorii. 

Articolul 144 alin. (1) NCPC reglementează o situație de excepţie de la regula judecă- 
rii procesului în ședința publică, permisă de legiuitor. 

Termenul de judecată va fi fixat cu respectarea principiului celerității, în vederea sta- 
bilirii cuantumului cauţiunii. Această finalitate presupune că, în cazurile în care depune- 
rea unei asemenea garanţii este lăsată la aprecierea instanţei, instanţa s-a pronunţat, în 
prealabil ori concomitent, asupra necesităţii cauţiunii. 

Cauţiunea trebuie achitată până la termenul de judecată fixat pentru soluționarea 
cererii debitorului în legătură cu care s-a stabilit cauțiunea. Dacă debitorul nu îşi înde- 
plinește obligaţia de depunere a garanţiei, cererea sa este respinsă, fără ca instanţa să 
cerceteze motivele acesteia. 

Asupra cuantumului cautiunii instanţa se pronunţă printr-o încheiere, care poate fi 
atacată odată cu hotărârea prin care s-a dispus asupra măsurii procesuale pentru care 
s-a depus cauțiunea. 

Solicitarea debitorului de depunere a cautiunii într-o altă modalitate decât nume- 
rar (alte instrumente financiare, oferirea de garanţii reale sau personale) se formulează 
la termenul la care se stabilește cauţiunea ori la termenul la care instanţa se pronunţă 
asupra cererii debitorului care a justificat stabilirea cauţiunii, însă înainte ca debitorul 
să depună cautiunea în numerar. După acest moment, debitorul poate solicita instanţei 
înlocuirea acestei modalităţi de plată, în condiţiile art. 1062 NCPC. 

În cazuri urgente, cuantumul cautiunii poate fi stabilit şi fără a se dispune citarea păr- 
ților, fixându-se un termen de plată în acest sens. Termenul curge de la data comunicării 
către debitor a încheierii prin care cauţiunea a fost stabilită. 

În aceste cazuri, cauţiunea poate fi depusă numai în numerar. 

TITLUL XIV. CAUŢIUNEA JUDICIARĂ Art. 1.062-1.063 


Odată cu stabilirea cauţiunii, instanţa se pronunţă și asupra măsurii pentru care 
aceasta se datorează, iar nedepunerea sa în termenul fixat de instanţă atrage desfiinta- 
rea de drept a măsurilor în legătură cu care s-a dispus stabilirea cautiunii. Din această 
prevedere legală reiese că instanţa fixează cauţiunea numai dacă admite cererea debi- 
torului pentru luarea unei anumite măsuri procesuale, în caz contrar fiind lipsită de rele- 
vanţă reglementarea sancțiunii în ipoteza nedepunerii cauțiunii. 


Art. 1.062. Înlocuirea cauţiunii în numerar. Cel care a depus cauțiunea în 
numerar va putea cere ulterior ca, în condiţiile stabilite de prezentul titlu, suma 
în numerar să fie înlocuită cu alte bunuri ori prin aducerea unui garant. În acest 
caz, dispoziţiile art. 1.061 alin. (1) şi (2) rămân aplicabile. 


COMENTARIU 


Cauţiunea în numerar deja depusă poate fi înlocuită, la cererea debitorului, cu una 
dintre modalităţile prevăzute de art. 1057-1059 NCPC, sens în care instanţa va cita păr- 
tile în termen scurt, în camera de consiliu, dispunând în consecinţă. 

Întrucât norma nu face vreo distincţie, solicitarea debitorului poate fi formulată și 
ulterior adoptării de către instanţă a măsurii în legătură cu care s-a stabilit cauțiunea, 
însă cauțiunea în numerar nu va fi restituită până când debitorul nu va face dovada 
depunerii acesteia în modalitatea încuviințată ulterior. Întrucât cauţiunea este deja 
depusă, legiuitorul nu a prevăzut un termen pentru depunerea ei în noua modalitate 
încuviinţată, sancţiunea neîndeplinirii acestei din urmă obligaţii fiind nerestituirea cau- 
țiunii în numerar. 


1.063. Restituirea cauţiunii. (1) Cauţiunea depusă se va restitui, la 
cerere, după soluționarea prin hotărâre definitivă a procesului în legătură cu 
care s-a stabilit cauțiunea, respectiv după încetarea efectelor măsurii pentru care 
aceasta s-a depus. 

(2) Cauţiunea se restituie celui care a depus-o în măsura în care asupra aces- 
teia cel îndreptățit nu a formulat cerere pentru plata despăgubirii cuvenite până 
la împlinirea unui termen de 30 de zile de la data rămânerii definitive a hotărârii 
sau, după caz, de la data încetării efectelor măsurii, prevăzute la alin. (1). Cu 
toate acestea, cauțiunea se restituie de îndată dacă partea interesată declară în 
mod expres că nu urmăreşte obligarea celui care a depus-o la despăgubiri pentru 
prejudiciile cauzate prin încuviințarea măsurii pentru care aceasta s-a depus. 

(3) Instanţa se pronunță asupra cererii de restituire a cauțiunii cu citarea păr- 
tilor, printr-o încheiere supusă numai recursului la instanța ierarhic superioară. 
Recursul este suspensiv de executare. Încheierea pronunțată de una dintre secti- 
ile Înaltei Curți de Casaţie şi Justiţie este definitivă. 

(4) Dacă cererea pentru care s-a depus cauțiunea a fost respinsă, instanța va 
dispune din oficiu şi restituirea cauţiunii. 


COMENTARIU 


Dacă cererea pentru care s-a depus cauțiunea a fost admisă, cauţiunea depusă se 
restituie debitorului dacă nu mai este necesară. Astfel, ea trebuie restituită după solu- 

Art. 1.063 CARTEA VI. PROCEDURI SPECIALE 


ţionarea procesului în legătură cu care s-a stabilit cauţiunea, prin hotărâre definitivă (în 
cazurile în care cererea debitorului s-a formulat în cadrul unei căi de atac ori al contesta- 
ţiei la executare) ori după încetarea efectelor măsurii pentru care aceasta s-a depus (în 
cazul măsurilor asigurătorii sau provizorii). 

În aceste cazuri, restituirea cauţiunii se dispune la cererea debitorului, care trebuie 
să atașeze înscrisuri relevante în legătură cu măsurile pentru care s-a stabilit cauțiunea. 

Cauţiunea nu se restituie dacă beneficiarul său a formulat cerere pentru plata des- 
păgubirii cuvenite, în maximum 30 de zile de la data rămânerii definitive a hotărârii sau, 
după caz, de la data încetării efectelor măsurii, prevăzute în art. 1063 alin. (1). 

În ceea ce privește „despăgubirea cuvenită” la care se referă legiuitorul, spre deose- 
bire de art. 723: alin. (3) CPC 1865, care prevedea generic „despăgubiri pentru plata pre- 
judiciilor cauzate”, art. 1063 alin. (2) teza ultimă NCPC arată expres că este vorba despre 
prejudiciul eventual suferit de către creditor ca urmare a măsurilor adoptate de instanţa 
care a stabilit cauţiunea. 

De altfel, chiar în interpretarea și aplicarea vechiului cod, în practica judiciară s-a 
considerat că pot fi vizate „eventualele daune suferite ca urmare a întârzierii executării 
silite”, atunci când s-a dispus suspendarea urmăririi silite. 

Cererea în despăgubiri trebuie formulată de către creditor pe calea unei cereri în jus- 
titie de sine-stătătoare, supuse criteriului valoric, a cărei competenţă de soluționare este 
determinată pe baza dispoziţiilor Codului de procedură civilă și care nu poate fi adresată 
instanţei de restituire a cauţiuniil?. 

Dacă partea interesată a declarat în mod expres că nu urmărește obligarea la des- 
păgubiri a celui care a depus cauțiunea, de natura celor arătate anterior, cauţiunea se 
restituie de îndată, astfel cum prevede art. 1063 alin. (2) teza ultimă. Așadar, dacă decla- 
rația cu acest obiect a beneficiarului cauțiunii se regăsește la dosar, dată oricând în cursul 
judecății, restituirea se dispune prin simpla cerere a debitorului, fără a se urma proce- 
dura din art. 1061 alin. (3) și chiar dacă nu este împlinit termenul de 30 de zile prevă- 
zut în acel text, declaraţia creditorului reprezentând un act juridic unilateral cu caracter 
irevocabil. 

În vederea soluționării cererii de restituire a cauţiunii, instanţa va dispune citarea 
părților și se va pronunţa prin încheiere. Această hotărâre este supusă numai recursului 
la instanţa ierarhic superioară, cu excepţia încheierii pronunţate de una dintre secţiile 
Înaltei Curți de Casaţie și Justiţie, care este definitivă. Recursul este suspensiv de execu- 
tare. 

Dacă cererea pentru care s-a depus cauțiunea a fost respinsă, cauţiunea se restituie 
întotdeauna. În acest caz, restituirea se dispune din oficiu, chiar prin hotărârea prin care 
instanța respinge cererea debitorului în considerarea căreia a fost stabilită cauţiunea. 


2) 1,C.C.]., s. com., dec. nr. 4170/2010, www.scj.ro. 
2 idem. 

CARTEA A VII-A. PROCESUL 
CIVIL INTERNAŢIONAL 


COMENTARIU 


Prezenta carte, inexistentă în reglementarea anterioară, este formată în principal din 
reunirea capitolelor 12 din Legea nr. 105/1992 cu privire la reglementarea raporturilor 
de drept internaţional privat (citată în continuare LDIP), respectiv X și XI ale Cărţii a IV-a 
din Codul de procedură civilă de la 1865. 

În legătură cu denumirea cărții, suntem de părere că este susceptibilă de a produce 
confuzie, trimițând mai degrabă spre procesele purtate în fața instanţelor supranaţionale. 
Credem că ar fi fost mai potrivită denumirea „norme de procedură civilă internaţională”. 

În cadrul acestei cărţi se cuvenea să fie incluse și normele din O.U.G. nr. 119/2006 
privind unele măsuri necesare pentru aplicarea unor regulamente comunitare de la data 
aderării României la Uniunea Europeană, având în vedere că obiectul lor de reglemen- 
tare privește competenţa instanţelor române și procedura de urmat în aplicarea instru- 
mentelor europene în materia reglementată aici. 


Art. 1.064. Domeniul de aplicare. Dispoziţiile prezentei cărți se aplică pro- 
ceselor de drept privat cu elemente de extraneitate în măsura în care prin trata- 
tele internaționale la care România este parte, prin dreptul Uniunii Europene sau 
prin legi speciale nu se prevede altfel. 


COMENTARIU 


1. Cadrul dreptului procesual civil internaţional. Această ramură de drept, contes- 
tată de majoritatea specialiștilor ca fiind independentă de cea a dreptului internaţio- 
nal privat, cuprinde ansamblul normelor care reglementează desfășurarea proceselor 
private cu elemente de extraneitate. Așa cum vom vedea, anumite împrejurări de fapt, 
cum este domiciliul sau locul executării unui contract sau acela al situării unui bun, pot 
atrage competenţa instanțelor mai multor state pentru soluționarea anumitor procese. 
În funcţie de propriile interese, fiecare stat își atrage competenţa instanţelor naţionale. 

Prin procese de drept privat se înţelege procesele în materie civilă și comercială. 
Noţiunii i se va acorda o interpretare largă, fiind excluse însă domeniile gri — fiscalelil, 
vamale și administrative. 

Dispoziţiile cărții de faţă nu se referă doar la procesele private cu element de extra- 
neitate care se desfășoară în fața instanţelor române, ci și la efectele hotărârilor jude- 
cătorești străine pe teritoriul României, dar nu se referă la soarta hotărârilor române în 
străinătate. 

Împărţirea dispoziţiilor are loc după cum litigiile sunt soluționate pe cale judiciară 
sau arbitrală. 


2. Izvoarele dreptului procesual civil internaţional sunt dreptul interni?i, conventiile 
internaţionale, dreptul Uniunii Europene. Cadru! conventional international este alcătuit 


W O excepţie este cuprinsă în art. 1108 NCPC. 
2! Format preponderent din dispoziţiile prezentei cărți. 

din convențiile bilaterale de asistenţă judiciară încheiate de România, precum și din con- 
vențiile multilaterale, preponderent adoptate sub egida Conferinței de Drept Internațio- 
nal Privat de la Haga (HCCH), Organizaţia Naţiunilor Unite (ONU), precum și a Consiliului 
Europei. 

Dreptul Uniunii Europene este alcătuit din regulamente și directive pe care, datorită 
importanţei lor, le vom enumera mai jos: 

— Regulamentul (CE) nr. 44/2001 al Consiliului din 22 decembrie 2000 privind com- 
petenta judiciară, recunoașterea și executarea hotărârilor în materie civilă și comercială 
(Regulamentul Bruxelles |); 

— Regulamentul (CE) nr. 1206/2001 al Consiliului din 28 mai 2001 privind coopera- 
rea între instanţele statelor membre în domeniul obţinerii de probe în materie civilă sau 
comercială; 

— Directiva nr. 2003/8/CE a Consiliului din 27 ianuarie 2003 de îmbunătăţire a acce- 
sului la justiţie în litigiile transfrontaliere prin stabilirea unor norme minime comune pri- 
vind asistenţa judiciară acordată în astfel de litigii; 

— Regulamentul (CE) nr. 2201/2003 al Consiliului din 27 noiembrie 2003 privind com- 
petenţa, recunoașterea și executarea hotărârilor judecătorești în materie matrimonială 
și în materia răspunderii parentale, de abrogare a Regulamentului (CE) nr. 1347/2000 
(Regulamentul Bruxelles II bis); 

— Regulamentul (CE) nr. 805/2004 al Parlamentului European și al Consiliului din 21 
aprilie 2004 privind crearea unui Titlu Executoriu European pentru creanţele necontes- 
tate; 

— Regulamentul (CE) nr. 1896/2006 al Parlamentului European și al Consiliului din 12 
decembrie 2006 de instituire a unei proceduri europene de somaţie de plată; 

— Regulamentul (CE) nr. 861/2007 al Parlamentului European și al Consiliului din 11 
iulie 2007 de stabilire a unei proceduri europene cu privire la cererile cu valoare redusă, 
regulament care are ca obiectiv îmbunătățirea și simplificarea procedurilor în materie 
civilă și comercială; 

— Regulamentul (CE) nr. 1393/2007 al Parlamentului European și al Consiliului din 13 
noiembrie 2007 privind notificarea sau comunicarea în statele membre a actelor judi- 
ciare și extrajudiciare în materie civilă sau comercială (notificarea sau comunicarea acte- 
lor) și abrogarea Regulamentului (CE) nr. 1348/2000 al Consiliului; 

— Convenţia privind competenţa judiciară, recunoașterea și executarea hotărârilor în 
materie civilă și comercială (Convenţia de la Lugano); 

— Directiva nr. 2008/52/CE a Parlamentului European și a Consiliului din 21 mai 2008 
privind anumite aspecte ale medierii în materie civilă și comercială; 

— Regulamentul (CE) nr. 4/2009 al Consiliului din 18 decembrie 2008 privind compe- 
tența, legea aplicabilă, recunoașterea și executarea hotărârilor și cooperarea în materie 
de obligații de întreținere (Regulamentul privind obligaţiile de întreținere). 

Trebuie adăugat faptul că în legătură cu aceste acte normative există o bogată juris- 
prudență a Curţii de Justiție a Uniunii Europene. 

Regulamentul Bruxelles | a făcut recent obiectul unei revizuiri masive!!! al cărei prin- 
cipal scop a fost eliminarea în totalitate a exeguatur-ului în privinţa hotărârilor pronun- 
tate într-un alt stat membru al Uniunii Europene. Din fericire, preconizata extindere a 


I) Este vorba despre Regulamentul (UE) nr. 1215/2012 al Parlamentului European și al Consiliului din 12 
decembrie 2012 privind competența judiciară, recunoașterea și executarea hotărârilor în materie civilă și 
comercială (reformare), care se va aplica începând cu data de 10 ianuarie 2015. 

dispoziţiilor acestuia și în raporturile cu state terțe nu a mai avut loc, dispoziţiile Cărţii 
a VIl-a noului Cod de procedură civilă rămânând aplicabile în cvasitotalitatea lor. În orice 
caz, dat fiind faptul că principalele procese care fac obiectul prezentei cărţi intră mai ales 
în domeniul de aplicare al dreptului Uniunii Europene, am considerat util să facem trimi- 
tere și la dispoziţiile acestuia. 


3. Raportul între izvoarele de drept internaţional şi cele de drept intern. Cu privire 
la raportul între izvoarele de drept internaţional public și cele de drept intern, în doctrină 
nu există o unanimitate de păreri în privinţa efectelor normelor de drept internațional! 
public în ordinea juridică a statelor. De asemenea, la nivelul legislaţiilor diferitelor state 
întâlnim aceeași diversitatel!l. 

Referindu-ne la soluţiile la care s-a oprit legiuitorul constituant, reținem faptul că, 
potrivit art. 11 alin. (1) şi (2) din Constituţie, statul român se obligă să îndeplinească 
întocmai şi cu bună-credinţă obligaţiile ce îi revin din tratatele la care este parte. Trata- 
tele ratificate de Parlament, potrivit legii, fac parte din dreptul intern, 

În privinţa pactelor și tratatelor privitoare la drepturile fundamentale ale omului, la 
care România este parte, art. 20 alin. (2) din Constituţie prevede că, dacă există necon- 
cordanțe între acestea și legile interne, au prioritate reglementările internaționale, cu 
excepția cazului în care Constituţia sau legile interne conţin dispoziţii mai favorabile. 

Nu mai puțin însă, așa cum vom arăta în capitolul următor, dreptul procesual civil 
internaţional a împrumutat din dreptul internaţional public principii, noţiuni etc. Unele 
sunt expres reglementate în legislaţia română, cum ar fi reciprocitatea, curtoazia etc. În 
privinţa celor care nu își găsesc expresia în dreptul intern, nu se poate vorbi însă de o 
lipsă a valenţelor și importanţei acestora. 

3.1. În privinţa raportului dintre izvoarele de drept internaţional privat la care 
România este parte, respectiv dreptul Uniunii Europene, pe de o parte, și dreptul 
intern, pe de altă parte, întâlnim soluţii exprese. Potrivit art. 1064, normele interne de 
drept procesual civil internaţional se aplică proceselor civile cu elemente de extranei- 
tate, în măsura în care prin tratatele internaţionale la care România este parte, prin drep- 
tul Uniunii Europene sau prin legi speciale nu se prevede altfel. De asemenea, potrivit 
art. 2 alin. (1) și (2) din Legea nr. 189/2003 privind asistenţa judiciară internaţională în 
materie civilă și comercială, republicată, activitatea reglementată se realizează potrivit 
dispozițiilor din cuprinsul ei şi ale dreptului intern român. Dispoziţiile acestei legi nu aduc 
însă atingere prevederilor convențiilor bilaterale sau multilaterale la care România este 
sau va deveni parte, completând situaţiile nereglementate de acestea. Așadar, dreptul 
internaţional în materie, precum și cel al Uniunii Europene prevalează în faţa celui intern. 

Așa cum rezultă din numeroase decizii ale Curţii de Justiţie a Uniunii Europene, drep- 
tul intern este înlocuit de dreptul Uniunii Europene, primul fiind aplicabil doar în situați- 
ile nereglementate de ultimul. 

Sunt însă situaţii în care prevalența dreptului intern se datorează existenţei unor dis- 
poziţii mai favorabile, cum este cazul în cadrul exeguatur-ului sau al obţinerii de probel?. 

3.2. Legat de raporturile dintre conventiile internaţionale, respectiv dintre acestea 
și dreptul Uniunii Europene, unele convenţii prevăd în mod expres raportul dintre ele 


1! P Kunig, în W. Graf Vitzthum (coord.], Völkerrecht, 4. Auflage, de Gruyter, Berlin, 2007, p. 104 și urm. 

2 În acest sens, art. 27 din Convenţia privind obținerea de probe în străinătate în materie civilă sau comercială 
prevede posibilitatea ca administrarea probelor să se facă potrivit normelor interne mai puţin restrictive. Ne 
întrebăm dacă, în lipsa unui prevederi speciale, dreptul intern mai favorabil poate fi totuși aplicat. 

și alte instrumente internaţionale. Este cazul Convenţiei de la Viena din 24 aprilie 1963 
cu privire la relaţiile consulare!”, ale cărei dispoziţii nu aduc atingere celorlalte acorduri 
internaţionale în vigoare în relaţiile dintre statele părţi la aceste acorduri. Nicio dispozi- 
ţie din convenţie nu poate împiedica statele să încheie acorduri internaționale care să 
confirme, să completeze sau să dezvolte dispoziţiile acesteia sau care să extindă sfera lor 
de aplicare (art. 73). 

Similar, Convenţia privind obţinerea de probe în străinătate în materie civilă sau 
comercială, adoptată la Haga la 18 martie 19702, prevede că aceasta nu derogă de la 
convențiile la care statele contractante sunt sau vor fi părți şi care conţin dispoziţii în 
materiile reglementate de prezenta convenţie (art. 32). 

Mult mai complexă este reglementarea raportului dintre dreptul Uniunii Europene 
în materie și convențiile internaţionale. Un exemplu este Regulamentul Bruxelles |, care 
în art. 67-72 delimitează câmpul său de aplicare atât faţă de alte acte comunitare, cât și 
faţă de cele internaţionale și naţionale. 

Atunci când asemenea norme lipsesc din cuprinsul tratatelor, stabilirea raportului 
dintre acestea este mai dificilă. Suntem de părere că, în asemenea situații, raportul din- 
tre ele este de egalitate, ambele fiind aplicabile deopotrivă. Desigur, acolo unde este 
cazul, pot fi aplicabile criteriile lex posterioris!*!, lex specialist”! sau principiul legii mai con- 
venabile, prevăzute în mod expres în alte tratatel%. 


România a aderat la această convenţie prin Decretul nr. 481/1971. 

2 România a aderat la această convenţie prin Legea nr. 175/2003, 

2) În practică se obișnuiește ca, în cazul în care între două state sunt mai multe tratate aplicabile în aceeași 
materie, fie unul, fie ambele state să declare care dintre ele este preferat. În cadrul asistenţei judiciare între 
România şi Turcia, de pildă, instanțele Române recurg atât la cadrul juridic oferit de acordul bilateral, cât și la 
cel al Convenţiei privind notificarea și comunicarea în străinătate a actelor judiciare și extrajudiciare în materie 
civilă sau comercială, adoptată la Haga la 15 noiembrie 1965, în schimb, autorităţile turce o preferă aproape 
în mod exclusiv pe ultima. 

4) De exemplu, între România şi Turcia, Convenţia din 1969 a fost înlocuită de Acordul privind asistența 
judiciară în materie civilă din 2005. Potrivit art. 24 din acord, „(1) Prezentul acord va fi ratificat de către părțile 
contractante și va intra în vigoare la 30 de zile după schimbul instrumentelor de ratificare. (2) La data intrării în 
vigoare a prezentului acord, Convenţia de asistenţă juridică în materie civilă și penală între Republica Socialistă 
România și Republica Turcia, semnată la Ankara la 25 noiembrie 1969, își încetează valabilitatea”. 

5) Un asemenea raport de la general la special întâlnim, de exemplu, între convențiile bilaterale de asistență 
judiciară încheiate între România și Spania, respectiv România și Belgia. 

5 Pentru detalii, a se vedea 1.M. Anghel, Dreptul tratatelor, vol. II, Ed. Lumina Lex, București, 2000, p. 608 şi urm. 

a instanţelor române 


Capitolul |. Dispoziţii generale 


Art. 1.065. Competența întemeiată pe domiciliul sau sediul pârâtului. (1) 
Sub rezerva situaţiilor în care legea dispune altfel, instanțele române sunt com- 
petente dacă pârâtul are domiciliul, iar în lipsa domiciliului, reşedinţa obişnuită, 
respectiv sediul principal, iar în lipsa sediului principal, un sediu secundar sau 
fondul de comerţ pe teritoriul României la data introducerii cererii. 

(2) Când există mai mulți pârâți, instanțele române sunt competente dacă 
unul dintre aceştia se află în situația prevăzută la alin. (1), în afară de cazul când 
cererea a fost făcută numai cu scopul de a-l sustrage pe un pârât de la jurisdicția 
domiciliului ori reşedinței obişnuite sau, după caz, a sediului principal ori secun- 
dar situat în străinătate. 

(3) Instanţele române sunt de asemenea competente pentru a judeca orice 
cerere privind activitatea la sediul secundar al unei persoane juridice neavând 
sediul principal în România, când acest sediu secundar este situat în România la 
data introducerii cererii. 


COMENTARIU 


1. Criterii de determinare a competenţei. Principalul criteriu după care este atrasă 
competenţa internaţională a instanţelor române este existenţa pe teritoriul României a 
domiciliului sau sediului pârâtului. Instituirea regulii a fost posibila datorită ajungerii la 
un consens general între state în această privinţă. 

Ca urmare a ultimelor modificări intervenite în planul reglementărilor internaţionale, 
această dispoziţie prezintă unele îmbunătăţiri faţă de cea anterioară (art. 149 pct. 1 
teza | și pct. 2 LDIP). Pe lângă domiciliul pârâtului, a fost adăugată, în lipsa acestuia, 
reședința obișnuită, iar în privinţa sediului, sediul principal, iar în lipsa acestuia, un 
sediu secundar sau fondul de comerț pe teritoriul României la data introducerii cererii 
[art. 1065 alin. (1)]. Criteriile sunt subsecvente, iar nu alternative. 

Prin condițiile cuprinse în art. 1051 s-a dorit garantarea unei legături suficient de 
puternice între instanţa română și obiectul procesului și părţi. Totodată, s-a urmărit ca 
pârâtul să nu fie chemat în judecată în alte state decât cel de domiciliu, reședință obiș- 
nuită, respectiv sediu principal sau secundar, ceea ce i-ar impune cheltuieli nejustificate. 
Reclamantul poate avea domiciliul sau sediul în străinătate, el fiind însă obligat să își 
aleagă un domiciliu procesual în România. Cu toate că dispoziţiile de mai sus se rapor- 
tează doar la persoana pârâtului, observăm faptul că, în anumite litigii — datorită naturii 
acestora sau calităţii persoanei —, regula generală de competenţă este determinată după 
alte persoane, cum este copilul, persoana dispărută, persoana decedată etc. 

Regula generală enunțată proiectează competenţa instanţelor române în plan inter- 
național. O instanță română, aflată în concurs cu alte instanțe străine — competente, 


1! Pe larg, infra, capitolul următor. 

la rândul lor —, va deveni competentă să judece litigiului cu care a fost sesizată. Chiar 
dacă interpretarea dată în dreptul intern noțiunii de domiciliu este una largă (art. 107 
NCPC), înțelegându-se adresa unde pârâtul locuieşte în mod efectiv, statornici!, nu există 
o suprapunere a celor două dispoziţii ori o succesiune secvenţială. Dacă ar fi aceasta 
situaţia, nu s-ar mai justifica dublarea noţiunii de domiciliu și de reședință obișnuită. Pe 
de altă parte, în contextul dreptului internaţional, noţiunea de reședință obișnuită este 
flexibilă, interpretarea dată acesteia putând duce uneori la concluzii contrare sensului 
larg dat în dreptul intern noţiunii de domiciliu. 


2. Reşedinţa obișnuită. Sediul real. Noţiunile de domiciliu”, reşedinţă obișnuită, 
respectiv sediu principal şi sediu secundar”! se interpretează potrivit /ex fori". Dintre 
acestea, reședința obișnuită prezintă un interes deosebit, datorită relativei noutăţi în 
peisajul juridic românesc. 

Trecerea de la noţiunea de domiciliu la cea de reședință obișnuită este determinată 
de observarea faptului că, cel puţin în materie de familie, instanţa cea mai potrivită să se 
pronunţe asupra unor cereri în această materie se află la reședința obișnuită a soților, a 
copilului etc. Acolo se află cele mai multe elemente care pot ajuta la soluționarea cauzei 
într-un termen rezonabil. 

În doctrină s-a arătat că reşedinţa obişnuită este preferabilă domiciliului, deoarece 
noțiunea de domiciliu este legată de lex fori — fapt care poate crea posibilitatea introdu- 
cerii cererii la mai multe instanţe. 

Referitor la persoana juridică, prezintă importanţă și lămurirea aspectului privind 
sediul rea! și cel declarat. Practica judiciară este în sensul de a da prevalenţă sediului real, 
însă nu fiecare stat are aceeași concepţie asupra sediului persoanei juridice. Concepţia 
legiuitorului român este în acord cu această practică, fapt ce rezultă din art. 2571 
alin. (2) și (3) NCC, potrivit căruia, dacă există sedii în mai multe state, determinant pentru 
a identifica naționalitatea persoanei juridice este sediul real. Prin sediu real se înţelege 
locul unde se află centrul principal de conducere și de gestiune a activității statutare, 
chiar dacă hotărârile organului respectiv sunt adoptate potrivit directivelor transmise de 
acţionari sau asociaţi din alte state. 


1 VM, Ciobanu, Tratat teoretic şi practic de procedură civilă, vol. |, Ed. Naţional, București, 1996, p. 423. 

12 În vederea exercitării drepturilor și libertăţilor sale civile, domiciliul persoanei fizice este, potrivit art. 87 
NCC, acolo unde aceasta declară că își are locuinţa principală. Dacă prin lege nu se prevede altfel, o persoană 
fizică nu poate să aibă în același timp decât un singur domiciliu și o singură reședință, chiar și atunci când 
deține mai multe locuinţe [art. 86 alin. (2) NCC]. 

2) Sediul persoanei juridice se stabileşte potrivit actului de constituire sau statutului. În funcţie de obiectul de 
activitate, persoana juridică poate avea mai multe sedii cu caracter secundar pentru sucursalele, reprezentan- 
tele sale teritoriale și punctele de lucru (art. 227 NCC). 

4) Alte reglementări străine, cum ar fi Codul de drept internaţional privat belgian (CDIP) sau LDIP elveţiană, 
cuprind o definiție a tuturor acestor noțiuni. 

5) Reședința obișnuită este, potrivit art. 2570 NCC, „în statul în care persoana își are locuinţa principală, chiar 
dacă nu a îndeplinit formalitățile legale de înregistrare. Reședința obișnuită a unei persoane fizice acționând în 
exercițiul activității sale profesionale este locul unde această persoană are stabilimentul său principal. Pentru 
determinarea locuinţei principale vor fi avute în vedere acele circumstanţe personale și profesionale care 
indică legături durabile cu statul respectiv sau intenţia de a stabili asemenea legături. Reședința obișnuită a 
persoanei juridice este în statul în care aceasta își are stabilimentul principal. Stabilimentul principal al unei 
persoane juridice este locul unde aceasta și-a stabilit administrația centrală. Dovada reședinței obișnuite se 
poate face cu orice mijloace de probă”. 

© H. Schack, Internationales Zivilverfahrensrecht, ed. a 3-a, Ed. C.H. Beck, Munchen, 2002, p. 110. 

Instanţele române sunt, de asemenea, competente a judeca orice cerere privind acti- 
vitatea la sediul secundar al unei persoane juridice care nu are sediul principal în Româ- 
nia, când acest sediu secundar este situat în România la data introducerii cererii. 

În cazul fiduciei, domiciliul se determină potrivit normelor de drept internaţional pri- 
vat ale statului membru a cărui instanţă este sesizatăl!l. 


3. Lipsa domiciliului sau a sediului. Lipsa domiciliului, respectiv a celorlalte elemente 
atrage necompetenţa instanţelor române, cu excepția unor situații expres reglementate. 
În legătură cu dispoziţia cuprinsă în art. 108 NCPCII, potrivit căreia, dacă domiciliul sau 
reședința, respectiv sediul sau reprezentanța pârâtului sunt necunoscute, cererea se 
introduce la instanţa în a cărei circumscripție reclamantul îşi are unul dintre aceste ele- 
mente, ea nu este aplicabilă și în situaţia în care pârâtul domiciliază — în sens larg — în 
străinătate. Admiterea cererilor în acest caz ar crea o competenţă exorbitantă a instan- 
telor române în defavoarea celor străine. În stabilirea competenţei internaţionale a pro- 
priilor instanţe, fiecare stat trebuie să păstreze o separatie rezonabilă între propria com- 
petenţă și cea a altor state. Intruziunea în competenţa internațională a instanţelor altor 
state poate duce la înmulţirea soluţiilor contradictorii pronunţate de instanţele din dife- 
rite state ori la refuzul recunoașterii hotararilor judecătorești în străinătate. 


4. Aspecte privind domiciliul și reședința obișnuită. În ciuda faptului că în legisla- 
ţia românească domiciliul și reședința obișnuită sunt prevăzute în mod subsecvent, în 
dreptul procesual civil internațional acestea se folosesc în mod alternativ, după materie. 

Legiuitorul nostru nu a reţinut acest aspect când a stabilit competenţa jurisdicţio- 
nală în materia desfacerii, nulităţii sau anulării căsătoriei sau a pensiei de întreţinere, 
trimițând tot la criteriul domiciliului [art. 1078 pct. 5, respectiv art. 1080 alin. (1) pct. 1]. 
Trebuie remarcat însă că, în privinţa legii aplicabile răspunderii părintești sau obligaţiei 
de întreținere, legiuitorul a făcut referire la conventiile internaţionale și dreptul Uniunii 
Europene în materie, care cuprind doar criteriul reședinței obișnuitel?l. Sensul normelor 
conflictuale și de competenţă internaţională trebuie să fie unul convergent. De aceea, ar 
fi utilă intervenţia legiuitorului, în vederea înlăturării neconcordanţei în aspectele sem- 
nalate!’ 


5. Forul de necesitate. În cazul în care conditiile art. 1065 nu sunt îndeplinite, com- 
petența instanțelor române mai poate fi atrasă trimițând instrumentul forului de necesi- 
tate (art. 1069). Aceeași soluție este aplicabilă și în cazul în care instanţele din state dife- 
rite își declină competenţa întemeiată pe domiciliul sau sediul pârâtului. 

Criteriile de competenţă exclusivă și preferenţială a instanțelor române, prevăzute în 
art. 1078-1080, sunt independente de criteriul domiciliului sau sediului pârâtului. 


(1! În cazul în care, potrivit art. 2659-2660 NCC, legea aplicabilă fiduciei este legea română, aceasta va determina 
condițiile de validitate, interpretarea și efectele fiduciei, precum și administrarea ei (art. 2661 NCC). Printre 
condiţiile de validitate a fiduciei este și cea de înregistrare la organul fiscal competent (art. 780-781 NCC) — în 
funcţie de care poate fi stabilit „domiciliul” fiduciei într-un proces. Raționamentul se regăsește în art. 123 CDIP 
belgian, potrivit căruia instanțele belgiene judecă litigiile între constituitor, fiduciar și beneficiar, dacă fiducia 
este administrată în Belgia sau dacă bunurile se află în Belgia. 

2] Existentă și în art. 149 pct. 1 teza a Il-a LDIP. 

3! A se vedea art. 2611-2612 NCC. În același timp, constituie o neglijenţă lipsa unei norme de competență 
internaţională în noul Cod de procedură civilă în legătură cu răspunderea părintească. 

1 La fel este și în materie de succesiune, competenţa fiind stabilită după ultimul domiciliu al defunctului 
[art. 1080 alin. (1) pct. 6 NCPC], iar legea aplicabilă după reședința sa obișnuită (art. 2633 NCC). CDIP belgian 
este conceput după același sistem — domiciliul, respectiv reședința prevăzute după materie. 

În situaţia litisconsorțiului subiectiv pasiv, instanţele române sunt competente dacă 
unul dintre pârâți se află în situaţia prevăzută în regula generală, în afară de cazul când 
cererea a fost făcută numai cu scopul de a-l sustrage pe un pârât de la jurisdicţia domi- 
ciliului ori reședinței obișnuite sau, după caz, a sediului principal ori secundar situat în 
străinătate. 

În fine, mai arătăm că în sistemul convențiilor bilaterale de asistență judiciară inter- 
naţională prevalează criteriul cetățeniei, drept criteriu principal de competenţă interna- 
ţională. 


Art. 1.066. Prorogarea voluntară de competenţă în favoarea instanţei 
române. (1) Când, în materii având ca obiect drepturi de care ele dispun liber 
conform legii române, părțile au convenit valabil competenţa instanțelor române 
de a judeca litigii actuale sau eventuale privind asemenea drepturi, instanţele 
române sunt singurele competente. 

(2) Cu excepția cazurilor în care prin lege se dispune altfel, instanța română 
în fața căreia pârâtul este chemat rămâne competentă de a judeca cererea, dacă 
pârâtul se prezintă în fața instanţei şi formulează apărări în fond, fără a invoca 
excepția de necompetenţă, cel mai târziu până la terminarea cercetării procesului 
în fața primei instanțe. 

(3) In situaţiile prevăzute la alin. (1) şi (2), instanța română sesizată poate res- 
pinge cererea, când din ansamblul circumstanțelor rezultă că litigiul nu prezintă 
nicio legătură semnificativă cu România. 


COMENTARIU 


1. Prorogarea şi derogarea de competenţă internațională. Competența internaţio- 
nală a instanţelor este atrasă de către fiecare stat în funcţie de interesele sale, ale ordi- 
nii publice etc. În procesele de drept privat cu elemente de extraneitate, fiind vorba de 
interese private, interesul public nu prevalează în toate cazurile, în așa măsură încât să 
nu fie permisă derogarea prin convenţie de la competenţa stabilită. 

Legiuitorul român a reglementat în noul Cod de procedură civilă atât prorogarea de 
competenţă internaţională, cât și reversul ei, derogarea. Acestea constituie cele două 
fațete ale convențiilor de alegere a forului. Astfel, părţile au la dispoziţie atât posibili- 
tatea desemnării unei instanţe române care să judece litigiul dintre ele, atunci când nu 
sunt competente, cât și invers, să sustragă instanţele române de la competenţa lor. 

Prorogarea și derogarea pot fi convenite atât separat, cât și în cuprinsul aceleiași con- 
venţii. De asemenea, ele pot fi întâlnite printre clauzele unei convenții, dar pot să aibă și 
o existenţă de sine-stătătoare. 

Părţile pot alege prin convenţie o instanţă judecătorească dintr-un stat tert, care să 
judece litigiul cu element de extraneitate dintre ele, prezent sau viitor. În cazul litigiilor 
viitoare, se vor avea în vedere restricţiile existente în lex fori prorogati, cum sunt cele 
în materie de asigurări [art. 115 alin. (2) NCPC] sau protecția consumatorilor [art. 126 
alin. (2) NCPC]. 

Convenţia are un caracter exclusiv în privința competenţei instanțelor române. Cre- 
dem însă că părţile pot conveni și în sens contrar. 

Asemenea convenţii sunt utile atunci când, spre exemplu, desfășurarea procesului 
în faţa instanţei desemnate este mai puţin costisitoare, probele pot fi mai ușor adminis- 

trate etc. Cu toate că asemenea convenţii pot duce la încărcarea rolului unor instanţe 
străine, credem că acest lucru nu poate constitui un motiv de respingere a cererilor. 
Totuși, în măsura în care punctele de legătură dintre România si litigiu nu sunt semnifi- 
cative, instanţa română poate respinge cererea, potrivit alin. (3) al articolului analizat. 
Nu mai puţin însă, o asemenea restricție poate împiedica părțile să decidă asupra unei 
instanţe și astfel să facă legătura cu acel stat și cu dreptul său. Convenţia părților în sine 
creează legătura. De aceea, instanţa trebuie să manifeste atenţie atunci când exami- 
nează o convenţie de alegere a forului sub acest aspect. 

Atunci când părțile convin asupra unei instanţe române, materiile în care se pot 
încheia convențiile de alegere a forului sunt cele privind drepturi de care ele dispun liber 
conform legii române. În determinarea sferei, se urmează dispoziţiile art. 126 NCPC. 

În afara acestui cadru, convențiile sunt valabile doar în cazurile de competenţă prefe- 
rențială, atunci când forul ales este o instanţă română. În cazurile de competenţă exclu- 
sivă, convenţia de alegere a instanţei române este inoperantă (art. 1081). 


2. Condiţii privind prorogarea de competenţă. Condiţiile de fond sunt cele prevăzute 
de lex causaelil. Suntem de părere că nu este necesară indicarea exactă a instanţei com- 
petente din punct de vedere teritorial. 

încheierea unor astfel de convenţii nu trebuie să pună una dintre părţi într-o situaţie 
dezavantajoasă. De aceea, ar fi util ca aceste convenții, asemenea celor de derogare, să 
nu fie acceptate în mod automat în orice materie având ca obiect drepturi de care păr- 
tile pot dispune în mod liber. Un exemplu sunt cererile cu valoare redusă, în care o parte 
poate fi dezavantajată de alegerea unei instanţe din alt stat decât cel de domiciliul”. 

În privința condiţiilor de formă, se înclină spre cele ale /ex fori, împrejurare ce se 
explică prin faptul că această convenţie se prezintă în fața unei instanţe care aplică legea 
procesuală proprie (art. 1087), ce conţine condiţiile privind astfel de convenţii. Din dis- 
poziţiile art. 126 rezultă faptul că o conventie de prorogare poate fi făcută în scris sau, 
în cazul litigiilor născute, și prin declaraţie verbală în fata instanţei. Pe de altă parte, la 
momentul încheierii convenției, părţile nu pot avea întotdeauna cunoștință de prevede- 
rile /ex fori. 

În cazul în care convenţia în care este inserată o clauză de alegere a forului este lovită 
de nulitate, efectele sunt cele prevăzute de lex causael”. 

O formă specială de prorogare, în fapt una mascată, o reprezintă alegerea de domi- 
ciliu („domicile élu”). În doctrină, convenţia a fost prezentată după cum este consti- 
tuită în favoarea reclamantului, a pârâtului sau a ambilor). Această formă prezintă nea- 
junsuri, dacă în realitate ascunde o ficțiune, menită doar pentru a dezavantaja partea 
adversă. 

Observăm că în asemenea cazuri este vorba despre convenţii încheiate anterior naș- 
terii litigiului, întrucât orice schimbare a domiciliului pârâtului, ulterioară sesizării instan- 
tei, nu determină modificarea competenţei. 


3. Dreptul Uniunii Europene. În domeniul de aplicare al Regulamentului Bruxel- 
les |, dispoziţiile art. 23 privitoare la prorogare prevalează în faţa art. 1066-1067 NCPC. 


1! H. Schack, op. cit., p. 196-198. 

2] A se vedea și Regulamentul (CE) nr. 861/2007 al Parlamentului European și al Consiliului din 11 iulie 2007 de 
stabilire a unei proceduri europene cu privire la cererile cu valoare redusă. 

BI Similar clauzei arbitrale, nulitatea ar fi parțială. 

4! La noi, potrivit art. 158 NCPC. 

SI $. Zilberstein, Procesul civil internaţional, Ed. Lumina Lex, Bucureşti, 1994, p. 40-41. 

Această dispoziţie este aplicabilă oriunde forum prorogatum și forum derogatum sunt în 
două state membre diferite. Nu este necesar ca părţile să aibă domiciliul în diferite state 
membre, dacă forum prorogatum sau domiciliul comun ies de la socoteală. 

De asemenea, art. 23 din Regulamentul Bruxelles | este aplicabil chiar acolo unde 
două părţi cu domiciliul în state membre ale Uniunii Europene prorogă în favoarea unei 
instanţe dintr-un stat tert, precum și în situația-oglindă, când niciuna nu are domiciliul 
pe teritoriul unui stat membru și convin în favoarea unei instanţe a unui stat membru. 
Aplicarea art. 23 devine complicată în măsura în care instanţa unui stat membru tre- 
buie să verifice toate competențele din celelalte state membre, sub aspectul încălcării 
vreunei competenţe exclusive. De aceea, s-a exprimat opinia în favoarea unei dispoziţii 
autonome. 

În privinţa obligaţiei de întreţinere, art. 4 din Regulamentul privind obligaţiile de 
întreținere permite părților să încheie convenţii de alegere a forului, în condiţii similare 
cu cele descrise mai sus. Pentru protejarea interesului superior al copilului, asemenea 
convenții nu pot fi încheiate în cazul unui litigiu cu privire la o obligaţie de întreţinere pri- 
vind un copil având vârsta sub optsprezece ani. 

În materie de familie și răspundere părintească, dat fiind interesul superior al copilu- 
lui, precum și caracterul exclusiv al competenţelor prevăzute de regulament, prorogarea 
de competenţă nu este lăsată la latitudinea părţilor, fiind expres reglementată în art. 12 
din Regulamentul Bruxelles II bis. 

Rod al unor îndelungate negocieri, Convenţia privind acordurile de alegere a forului, 
încheiată la 30 iunie 2005 la Haga, reprezintă un instrument complet în această materie. 
Utilitatea sa va fi deplină mai ales în raport cu Statele Unite ale Americii, una dintre ţările 
care au susținut apariţia sal. 


Art. 1.067. Alegerea forului. (1) În materie patrimonială, părțile pot con- 
veni asupra instanței competente să judece un litigiu actual sau eventual izvo- 
rând dintr-un raport cu elemente de extraneitate. Convenţia poate fi încheiată 
prin înscris, telegramă, telex, telecopiator sau orice alt mijloc de comunicare ce 
permite a-i stabili proba printr-un text. În lipsă de stipulaţie contrară, competența 
forului ales este exclusivă. 

(2) Alegerea instanţei este fără efect dacă ea conduce la lipsirea în mod abu- 
ziv a uneia dintre părți de protecţia pe care i-o asigură o instanţă prevăzută de 
legea română. De asemenea, alegerea este fără efect când instanţa aleasă este 
străină, iar litigiul este de competenţa exclusivă a instanțelor române, precum şi 
când instanţa aleasă este română, iar litigiul este de competenţa exclusivă a unei 
instanţe străine. 

(3) Instanţa aleasă nu se poate declara necompetentă dacă: 

a) una dintre părți are domiciliul/reşedința obişnuită, respectiv un sediu 
secundar în circumscripția acestei instanțe; 

b) dreptul aplicabil litigiului conform dreptului internațional privat român 
este legea română. 


I Convenţia a fost semnată în numele Comunităţii Europene (preluată prin succesiune de Uniunea Europeană) 
la 1 aprilie 2009, statele membre fiind legate de convenție ca urmare a acestui fapt. A se vedea R. Wagner, 
Das Haager Übereinkommen von 30.6.2005 über Gerichtsstandsvereinbarungen, Rabels Zeitschrift für 
auslândisches und internationales Privatrecht nr. 1/2009, p. 100-148. 

COMENTARIU 


Spre deosebire de prorogare, derogarea este mai periculoasă, consecinţele fiind mult 
mai grave. Dacă prin prorogare părţile acordă competenţa unei alte instanţe, în acest caz 
ele renunță la competența unei instanțe. Este și motivul pentru care reglementarea este 
mult mai detaliată în art. 1067. În cazul în care convenţia de derogare nu este luată în 
considerare, se naște pericolul nerecunoașterii hotărârii în alte state. De aceea, pentru 
mai multă siguranţă, este util ca părțile să condiționeze derogarea de posibilitatea recu- 
noașterii. 

Asemenea convenţii sunt de regulă utilizate de importatorii care doresc să evite 
instanţele competente asupra chestiunilor legate de conosamenti”. 

Condiţiile de validitate a convențiilor se verifică potrivit lex fori derogati. Acestea 
subzistă chiar în lipsa unor condiţii similare în /ex fori prorogati. 

La noi, asemenea convenţii au fost limitate la materia patrimonială. De asemenea, 
convenţia este lipsită de efect dacă ea conduce la lipsirea în mod abuziv a uneia dintre 
părți de protecţia pe care i-o asigură o instanţă prevăzută de legea română. Nu în ultimul 
rând, derogarea dublată de o prorogare este fără efect dacă se face cu încălcarea com- 
petenţei exclusive a instanţei derogate, română sau străină. Bineînţeles, mai pot fi avute 
în vedere și alte limitări care privesc ordinea publică, dispoziţiile imperative etc. În orice 
caz, vor fi avute în vedere condiţiile de validitate prevăzute pentru ambele. 

Părţile pot conveni asupra instanţei competente care să judece atât un litigiu actual, 
cât și unul! eventual. 

Dacă condiţiile de fond se deduc din condiţiile generale ale convențiilor, cele pri- 
vind forma sunt prevăzute în mod expres. Convenţia poate fi încheiată prin înscris, tele- 
gramă, telex, telecopiator sau orice alt mijloc de comunicare ce permite a-i stabili proba 
printr-un text. Așadar, derogarea tacită este exclusă, lucru explicabil datorită consecin- 
telor acestor convenții. 

În lipsă de stipulaţie contrară, competenţa forului ales este exclusivă. 

Instanţa aleasă cu prilejul derogării nu se poate declara necompetentă, chiar în pre- 
zenţa unei convenții nevalabile, dacă una dintre părţi are domiciliul/reședinţa obișnuită, 
respectiv un sediu secundar în circumscripţia acestei instanţe ori dacă dreptul aplica- 
bil litigiului conform dreptului internaţional privat român este legea română. Cele două 
condiții sunt prevăzute în mod alternativ. 


Art. 1.068. Exceptia de arbitraj. Dacă părţile au încheiat o convenţie de 
arbitraj vizând un litigiu arbitrabil conform legii române, instanța română sesi- 
Zată îşi va declina competenţa, cu excepţia situațiilor în care: 

a) pârâtul nu a invocat excepția de arbitraj până la primul termen la care a fost 
legal citat; 

b) instanţa constată că respectiva convenţie de arbitraj este caducă sau inope- 
rantă; 

c) tribunalul arbitral nu poate fi constituit sau arbitrul unic nu poate fi desem- 
nat din motive vădit imputabile pârâtului. 


0 H. Schack, op. cit., p. 202. 

COMENTARIU 


Dispoziția de faţă reprezintă o aplicare în planul proceselor cu element de extrane- 
itate a dispoziţiilor art. 554 NCPC, la al cărui comentariu trimitem. Adăugăm faptul că, 
prin convenţia arbitrală, părțile pot trimite și la un tribunal arbitra! străin. 


Art. 1.069. For de necesitate. (1) Instanţa română de la locul cu care cauza 
prezintă o legătură suficientă devine competentă să soluţioneze cauza, deşi legea 
nu prevede competenţa instanțelor române, dacă se dovedeşte că nu este posibilă 
introducerea unei cereri în străinătate sau că nu se poate pretinde în mod rezona- 
bil ca ea să fie introdusă în străinătate. 

(2) În situaţiile prevăzute la alin. (1), dacă cererea este formulată de un cetă- 
tean român sau apatrid domiciliat în România ori de o persoană juridică de naţi- 
onalitate română, competenţa instanţei române este obligatorie. 


COMENTARIU 


În practică se pot ivi situaţii în care partea interesată, datorită elementelor cauzei, 
nu poate identifica instanţele cărui stat sunt competente să judece cererea. Pe de altă 
parte, se pot ivi conflicte negative de competenţă între instanţe din state diferite. Nefi- 
ind posibila declinarea de competenţă în dreptul procesual civil internațional, precum și 
pentru a nu priva justițiabilii de la accesul la justiţie, s-a recurs la ficțiunea juridică a foru- 
lui de necesitate (forum necessitatis). 

Neajunsul major al acestei construcţii este faptul că poate ridica probleme în ceea ce 
privește recunoașterea și executarea în alt stat a hotărârii. 

Potrivit art. 1069, condițiile pentru ca instanța română să devină competentă sunt 
următoarele: 

a) existenţa unei legături între litigiu și instanţa română sesizată. Această condiție se 
stabilește pe baza elementelor de fapt din cauză. O astfel de legătură este cetăţenia, de 
exemplu; 

b) necompetenţa altor instanţe străine. Proba se poate face prin hotărârile instan- 
telor străine, care atestă existenţa unui conflict de competenţă. Ipoteza imposibilității 
introducerii în mod rezonabil a cererii în străinătate se poate dovedi prin certificate de 
legislaţie străină. 

Independent de acestea, în cazul în care cererea este formulată de un cetățean român 
sau apatrid domiciliat în România ori de o persoană juridică de naţionalitate română, 
instanţa este obligată să se declare competentă. 

În ciuda faptului că forul de necesitate nu este reglementat la nivel european 
decât în materia obligaţiei de întreţinere, întâlnim trimiteri indirecte la acesta și în alte 
regulamente. Astfel, potrivit art. 7 și art. 14 din Regulamentul Bruxelles II bis, respectiv 
art. 6 din Convenţia de la Lugano, în cazul în care nicio instanţă judecătorească dintr-un 
stat membru nu este competentă potrivit regulilor cuprinse în cele două instrumente, 
competenţa este stabilită, în fiecare stat membru, de legislaţia respectivului stat. Această 
competenţă reziduală, cum este denumită, acţionează ca o măsură de siguranţă, care 
sa acopere situaţiile neprevăzute de aceste instrumente, în scopul evitării denegării de 
dreptate. Așadar, nu este vorba de un vid legislativ din cuprinsul regulamentelor. Faţă de 
reglementarea extensivă a competenţelor, cel puţin în cazul Regulamentului Bruxelles II 
bis, apariţia unor asemenea situaţii în practică tinde spre zero. O întrebare, cel puţin la 

nivel teoretic, persistă: în cazul în care legislaţia instanţei sesizate a unui stat membru 
nu cunoaşte forul de necesitate, cum se va rezolva această situaţie? Un răspuns poate 
fi și competența excepțională, întemeiată pe prezența pârâtului, respectiv a copilului 
(art. 24 din Regulamentul Bruxelles | și art. 24 din Convenţia de la Lugano, respectiv 
art. 5 din Regulamentul privind obligaţiile de întreţinere şi art. 13 din Regulamentul 
Bruxelles II bis). 

Strâns legat de acest aspect este faptul că în sistemul nostru procesual internațional 
nu este reglementată posibilitatea atragerii competenţei internaţionale prin necontes- 
tarea de către pârât, cu o singură excepţie [art. 1066 alin. (2) NCPC]. În schimb, sistemul 
procesual european permite acest lucru (art. 26 din Regulamentul Bruxelles | și art. 26 
din Convenţia de la Lugano, art. 18 din Regulamentul Bruxelles II bis și art. 11 din Regu- 
lamentul privind obligaţiile de întreţinere). 


Art. 1.070. Verificarea competenţei internaționale. (1) Instanța sesizată 
verifică din oficiu competenţa sa internațională, procedând conform regulilor 
interne privind competenţa, iar dacă stabileşte că nu este competentă nici ea, 
nici o altă instanță română, respinge cererea ca nefiind de competenţa jurisdic- 
tiei române, sub rezerva aplicării prevederilor art. 1.069. Hotărârea instanței este 
supusă recursului la instanța ierarhic superioară. 

(2) Necompetenţa internațională a instanței române poate fi invocată în orice 
stare a procesului, chiar şi direct în căile de atac. Dispoziţiile art. 1.066 rămân apli- 
cabile. 


COMENTARIU 


1. Verificarea din oficiu a competenţei. Excepţia de necompetenţă. Atunci când 
instanţa română este sesizată cu o cerere privind un litigiu cu element de extraneitate, 
procedează din oficiu la verificarea competenţei internaţionale. De această hotărâre este 
legată soarta litigiului, respectiv eficienţa hotărârii finale în cazul executării sale în străi- 
nătate. 

Controlul poate interveni și ca urmare a ridicării problemei competenţei pe cale de 
excepţie. Având un caracter absolut, excepţia necompetenţei instanţelor române poate 
fi invocată de părţi, de procuror sau de instanţă în orice stare a procesului, inclusiv în 
căile de atac [art. 1070 alin. (2)]. 

Verificarea competenţei va urma procedura prevăzută în privința competenţei 
interne. Instanţa este obligată să pună în discuţia părţilor această excepţie, în toate cazu- 
rile, fie că excepţia a fost ridicată de părţi sau a fost invocată din oficiu (art. 224 NCPC). 

În stabilirea competenţei, se verifică existenţa legăturilor dintre litigiu şi instanţa 
română sesizată. În realitate, este vorba de un control negativ, respectiv constatarea lip- 
sei criteriilor care pot atrage competenţa instanţelor române. Faţă de dispoziţiile impera- 
tive ale art. 1070 alin. (2), acceptarea competenţei instanţelor române nu poate fi acope- 
rită prin necontestare. Cum am precizat mai sus, necompetenţa internaţională a instan- 
telor române poate fi invocată inclusiv în căile de atac. Acest efect este mai radical chiar 
decât în anumite cazuri de necompetenţă de ordine publică [art. 129 alin. (2) pct. 2 și 3 
NCPC]. Ne putem întreba dacă nu era mai potrivit ca și această excepţie de necompe- 
tenţă să aibă același regim cu cele de ordine publică, respectiv să poată fi invocată de 
părți ori de către judecător cel mai târziu la primul termen de judecată la care părţile 
sunt legal citate în fața primei instanţe. În definitiv, o hotărâre pronunţată de către o 

instanţă română într-un litigiu care nu are legături suficiente cu România este o hotărâre 
fără efect, neputând fi pusă în executare. În cazul în care se încearcă executarea unei 
asemenea hotărâri în străinătate, ea va fi sortită cel mai probabil aceleiași sorţi, datorită 
încălcării competenţei jurisdicţionale a instanţelor acelui stat. 

De la regula de mai sus există o singură excepție, înscrisă în art. 1066 alin. (2): în 
cazul convențiilor atributive de competenţă, instanţa română în faţa căreia pârâtul este 
chemat rămâne competentă a judeca cererea formulată, dacă el nu ridică excepția de 
necompetenţă cel mai târziu până la terminarea cercetării procesului în faţa primei 
instanțe. 

În cazul în care instanţa stabilește că litigiul nu este de competenţa instanţelor 
române, va respinge cererea ca nefiind de competenţa jurisdicției române. Cu toate 
acestea, reclamantul poate recurge la forul de necesitate și astfel să atragă competenţa 
instanţei române sesizate, dacă sunt îndeplinite condiţiile prevăzute de art. 1069. 

Faptul că și o instanţă străină este competentă să judece cauza nu poate determina 
respingerea cererii, ci doar aplicarea dispoziţiilor privind litispendenţa, dacă este cazul. 

Controlul este independent de cel din punct de vedere al competenţei teritoriale, 
fapt care reiese din art. 1071 alin. (2). 

În privinţa ordinii invocării excepțiilor, în cazul în care norma de competenţă indică și 
instanța română competentă din punct de vedere teritorial, verificările arătate mai sus 
pot avea loc și simultan. La urma urmei, judecătorul le va verifica în ordinea după care se 
întrezărește primul caz de necompetenţă. 


2. Dreptul Uniunii Europene. În sistemul competenţelor jurisdicționale ale instanțe- 
lor din statele membre ale Uniunii Europene, verificarea competenţei instanţei sesizate 
se face prin raportare la competențele exclusive ale instanţelor din celelalte state mem- 
bre, așa cum sunt prevăzute de regulamentul aplicabil după materia litigiului. Dacă o 
instanţă dintr-un stat membru, sesizată cu un litigiu, constată că acesta este de compe- 
tenţa exclusivă a unei instanţe din alt stat membru, se declară, din oficiu, necompetentă 
(art. 25 din Regulamentul Bruxelles | și art. 25 din Convenţia de la Lugano, art. 17 din 
Regulamentul Bruxelles || bis, art. 10 din Regulamentul privind obligaţiile de întreţinere). 


3. Perpetuatio fori. Competenta internaţională a instanţelor naţionale este determi- 
nată de întrunirea uneia sau mai multor condiţii, care determină o legătură între litigiu 
și instanţa sesizată. 

Ne putem întreba dacă, în situaţia în care, ulterior sesizării instanței, una sau mai 
multe dintre aceste condiţii nu se mai întrunesc, se menține competența inițială (perpe- 
tuatio fori). În dreptul intern întâlnim asemenea situaţii în care competenţa instanţei se 
menţine!!. Examinându-le, răspunsul nostru ar fi unul afirmativ, în principiu, însă soluţia 
nu se va adopta în mod automat, ci se va examina de la caz la caz. 


Art. 1.041. Competența internă. (1) Când instanțele române sunt compe- 
tente potrivit dispozițiilor cărţii de față, competența se determină conform regu- 
lilor din prezentul cod şi, după caz, a celor prevăzute în legi speciale. 


1 Transmisiunea dreptului litigios (art. 39 alin. (1)], intervenţia forțată (art. 71 alin. (3)], modificarea cuantu- 
mului valorii obiectului cererii (art. 106), schimbarea domiciliului sau sediului pârâtului fart. 107 alin. {2)), 
decesul unei părţi fart. 412 alin. (1) pct. 1 NCPC]. 

(2) Dacă, în aplicarea prevederilor alin. (1), nu se poate identifica instanța 
competentă să judece cauza, cererea va fi îndreptată, urmând regulile de compe- 
tență materială, la Judecătoria Sectorului 1 al municipiului Bucureşti, respectiv la 
Tribunalul Bucureşti. 


COMENTARIU 


Dispoziția de față completează regulile după care se determină competenţa instanțe- 
lor române în procesele civile cu element de extraneitate. 

Articolul 1071 prevede următorul mecanism: regulile de procedură din prezenta 
carte determină doar competenţa internaţională a instanțelor române în raport cu cele 
străine. În continuare, competența internă este stabilită prin regulile din procedura obis- 
nuită, atât sub aspect material, cât ṣi teritorial. 

În cazul în care, din punct de vedere teritorial, instanţa română competentă nu poate 
fi identificată, se instituie o competenţă specială, în funcţie de materie, a Judecătoriei 
Sectorului 1 al municipiului Bucureşti, respectiv a Tribunalului Bucureștilil. 

Ceea ce face în realitate această dispoziţie este să acopere acele situaţii pe care, față 
de datele concrete ale cazului, normele de competenţă obișnuite nu le acoperă. În prac- 
tică ele se ivesc destul de des, mai ales atunci când domiciliul părţilor nu se află în Romă- 
nia, insă, din punct de vedere al materiei, competenţa aparţine instanţelor române. Pro- 
blema se amplifică atunci când competenţa este determinată după criteriul domiciliului 
reclamantului. 


Art. 1.042. Chestiuni preliminare. Instanţa română sesizată judecă pe cale 
incidentală chestiunile care nu întră în competența sa, dar a căror soluționare este 
necesară pentru a decide asupra cererii principale. 


COMENTARIU 


În privinţa chestiunilor preliminare, contrar soluţiei din procedura internă (art. 124 
NCPC), instanţa română sesizată le judecă pe cale incidentală și pe acelea care nu intră 
în competenţa sa, dar a căror soluționare este necesară pentru a decide asupra cererii 
principale. 

De această dispoziție trebuie făcut uz cu multă cumpătare, întrucât, în cazul în care 
se încalcă competenţa exclusivă a unei instanţe străine prin soluționarea chestiunii pre- 
liminare, se naște riscul ca hotărârea astfel pronunţată să nu își producă efectele în stră- 
inătate. 


Art. 1.073. Cereri incidentale. Instanţa competentă să judece cererea origi- 
nară este, de asemenea, competentă să judece: 

a) cererile de intervenţie, cu excepţia cazurilor când asemenea cereri ar fi fost 
formulate numai pentru a-l sustrage pe intervenient de la jurisdicția normal com- 
petentă; 

b) cererea reconvenţională. 


1! CDIP belgian, în art. 13 alin. (2), intercalează între cele două şi normele de competenţă internaţională. 

COMENTARIU 


În afara cererii principale, instanţa sesizată este competentă de regulă și în privinta 
altor cereri. Potrivit art. 1073, acestea sunt cererile de intervenţie și cererea reconven- 
ţională. 

Dispoziţia de față se completează, de asemenea, cu cea generală prevăzută în 
art. 123 NCPCII. 

În privinţa cererilor de intervenție, este vorba de ambele forme = voluntară și forţată. 
În cazul ultimei, fiind vorba de procese în care părțile și terții nu au de regulă domiciliul 
în același stat, o aplicare extinsă a acestei competenţe ar putea conduce la haos. Cauzele 
ar fi dificultatea și durata îndeplinirii procedurii de comunicare de acte, administrarea 
probelor. De aceea, o limitare a numărului intervențiilor este necesară [art. 68 alin. (1), 
respectiv art. 72 NCPC], lucru valabil și în cazul cererilor reconvenţionale. O altă limitare 
a extinderii competenţei la aceste cereri o constituie cererile menite a sustrage pe inter- 
venient de la competenţa normală. Nu este vorba de cazurile de forum shopping, în care 
reclamantul alege între mai multe instanţe deopotrivă competente, ci atunci când recla- 
mantul formulează cereri de intervenţie cu rea-credință, pentru a îngreuna intervenien- 
tului participarea la proces. Pe bună dreptate, în doctrină s-a afirmat că prin chemarea 
în garanţie se evită dispoziţiile privind competenţa exclusivăt?l. 

Competența extinsă asupra cererilor reconvenționale poate ridica unele dificultăţi în 
practică. Astfel, în cazul în care pârâtul doreşte să introducă o cerere reconvenţională la 
o instanţă străină, însă competenţa aparține în mod exclusiv instanţei din statul de reșe- 
dinţă sau dintr-un stat terţ, există riscul ca o hotărâre pronunţată cu încălcarea compe- 
tenţei exclusive să nu fie recunoscută. 

în statele membre, în sistemul Regulamentului Bruxelles | şi al Convenţiei de la Lugano 
(art. 6 pct. 2 și 3), persoana care are domiciliul pe teritoriul unui stat membru mai poate 
fi acționată în justiție: printr-o cerere de chemare în garanţie sau de intervenţie, în faţa 
instanţei sesizate cu cererea principală, dacă aceasta nu a fost introdusă decât în scopul 
scoaterii sale de sub competenţa instanţei în cauză; în cazul unei cereri reconvenţionale 
rezultate în urma aceluiași contract sau fapt pe care s-a bazat cererea principală, în faţa 
instanţei sesizate prin cererea principală. 

Trebuie reținut însă că în Germania, Austria și Ungaria nu sunt cunoscute chemarea 
în garanţie sau alte proceduri similare, în aceste state fiind aplicabile proceduri proprii. 
Cu toate acestea, hotărârile judecătorești în aceste sisteme sunt recunoscute în mod 
reciproc (art. 65 din Regulamentul Bruxelles 1). Natura cererii se stabilește în mod auto- 
nom. Pentru a evita acest neajuns, se poate recurge la convențiile de alegere a forului. 

De asemenea, în cazul unei acţiuni civile în despăgubiri sau în restituire, născută în 
temeiul săvârșirii unei infracțiuni, aceasta poate fi introdusă ca un capăt accesoriu în fața 
instanţei sesizate cu privire la acţiunea publică, în măsura în care, conform legislaţiei 
interne, instanţa în cauză este competentă numai în materia acțiunii civile (art. 5 pct. 4 
din Regulamentul Bruxelles |). 


1 (1) Cererile accesorii, adiţionale, precum și cele incidentale se judecă de instanța competentă pentru cere- 
rea principală, chiar dacă ar fi de competenţa materială sau teritorială a altei instanţe judecătorești, cu excepția 
cererilor prevăzute la art. 120. (2) Dispoziţiile alin. (1) se aplică și atunci când competenţa de soluționare a cererii 
principale este stabilită de lege în favoarea unei secţii specializate sau a unui complet specializat. (3) Când instanţa 
este exclusiv competentă pentru una dintre părți, ea va fi exclusiv competentă pentru toate părțile”. 

3 H. Schack, op. cit., p. 157-158. 

În acord cu domeniul de aplicare, art. 4 din Regulamentul Bruxelles II bis permite 
extinderea competenţei la cererile reconvenționale, în măsura în care intră sub incidenţa 
domeniului de aplicare al acestui regulament. În aceeași măsură, potrivit alin. (8) din 
preambul, este exclusă competenţa asupra eventualelor măsuri accesorii divorţului. 

Cererile accesorii în materia obligaţiei de întreţinere pot fi soluționate de instanţele 
sesizate pe cale principală cu: o acţiune referitoare la starea persoanelor, înaintea instan- 
tei competente conform legii forului competent să instrumenteze cauza; o acțiune privind 
răspunderea părintească, atunci când cererea cu privire la o obligaţie de întreţinere este 
accesorie respectivei acţiuni. Cu toate acestea, competenţa este exclusă în cazurile în 
care respectiva competenţă se întemeiază numai pe cetățenia uneia dintre părţi [art. 3 
lit. c), d) din Regulamentul privind obligaţiile de întreţinere]. 


Art. 1.074. Măsuri provizorii, conservatorii şi de executare. În situații de 
urgenţă, instanța română este, de asemenea, competentă să dispună măsuri pro- 
vizorii, conservatorii şi de executare privind persoane sau bunuri aflate în Româ- 
nia la data introducerii cererii, chiar dacă, potrivit dispozițiilor cărții de față, ea 
nu ar fi competentă să judece fondul. 


COMENTARIU 


În privinţa cererilor având ca obiect luarea unor măsuri provizorii, majoritatea legis- 
lațiilor naţionale și internaționale sunt reticente în a recunoaște hotărârile pronunţate în 
baza acestor cereri de către instanţele străine. Concesii se întâlnesc totuși, cu precădere 
în cadre convenţionale bi- și multilaterale. Legiuitorul român s-a alăturat acestei linii de 
gândire, excluzând de la punerea în executare pe teritoriul României a hotărârilor străine 
prin care s-au luat măsuri asigurătorii și a celor date cu executare provizorie [art. 1102 
alin. (2)]. 

Având în vedere acest risc, art. 1074 oferă posibilitatea ca, în situații de urgenţă, 
instanţa română să aibă competenţa de a dispune măsuri provizorii, conservatorii și de 
executare privind persoane sau bunuri aflate în România la data introducerii cererii, 
chiar dacă, potrivit dispoziţiilor privind competenţa internațională, ea nu ar fi compe- 
tentă să judece fondul. 

Măsurile ce pot fi luate sunt cele prevăzute de lex fori. Observaţia este importantă, 
fiindcă aceste măsuri, datorită varietăţii lor, nu sunt întâlnite în toate legislaţiile în mod 
uniform. 

Prin instituirea unei asemenea competenţe, se derogă de la toate formele de compe- 
tentă a instanțelor străine, inclusiv de la competențele exclusive. 

Hotărârea obținută urmează, așadar, a fi executată în România, fiind exclusă compe- 
tenţa instanţei române pentru luarea unor astfel de măsuri privind persoane sau bunuri 
aflate în străinătate. Cu toate acestea, mecanismul este deschis și creditorilor străini, 
spre exemplu, care indisponibilizează bunurile debitorului aflate în România. 

În al doilea rând, aceste măsuri pot fi dispuse doar în situații de urgență. Această 
condiție are, în contextul litigiilor cu element de extraneitate, o dublă semnificaţie: pe 
această cale se încearcă prevenirea unor prejudicii ce s-ar putea produce până la jude- 
carea fondului și obţinerea unui titlu executoriu; concomitent, se dorește ca, prin nece- 
sitatea dovedirii caracterului de urgenţă, să se instituie un mijloc de limitare a numărului 
acestor cereri introduse la o instanţă necompetentă asupra fondului. 

În plus, forum arresti nu se poate pronunţa asupra fondului cauzei, ceea ce nu 
înseamnă, în opinia noastră, că nu poate să nu se raporteze la acesta. 

În domeniul de aplicare a! legislaţiei europene, măsurile provizorii și de conservare 
prevăzute de legislaţia unui stat membru pot fi solicitate chiar în lipsa unei urgente 
(art. 31 din Regulamentul Bruxelles | şi art. 31 din Convenţia de la Lugano, art. 14 din 
Regulamentul privind obligațiile de întreţinere), cu excepţia materiei matrimoniale și a 
răspunderii părintești (art. 20 din Regulamentul Bruxelles |! bis). 


Art. 1.075. Litispendenţa internațională. (1) Când o cerere este pendinte în 
fața unei instanțe străine şi este previzibil că hotărârea străină va fi susceptibilă 
de recunoaştere sau de executare în România, instanța română sesizată ulterior 
cu o cerere între aceleaşi părți, având acelaşi obiect şi aceeaşi cauză, poate sus- 
penda judecata până la pronunțarea hotărârii de către jurisdicția străină. Instanța 
română va respinge cererea când hotărârea străină pronunțată este susceptibilă 
de a fi recunoscută conform dispozițiilor prezentei cărți. 

(2) In cazul suspendării prevăzut la alin. (1), dacă jurisdicția străină se declară 
necompetentă sau dacă hotărârea străină pronunțată nu este susceptibilă de a fi 
recunoscută în România, instanța română repune procesul pe rol la cererea părții 
interesate. 

(3) Faptul că o cauză este sau nu pendinte în faţa jurisdicției străine se deter- 
mină conform legii statului în care are loc procesul. 


COMENTARIU 


Instituirea competenţei internaţionale a instanţelor unui stat pentru anumite materii 
nu exclude posibilitatea ca un alt stat să fixeze competenţa propriilor instanţe în aceeași 
materie. Posibilitatea își găsește explicaţia în faptul că fiecare stat fixează competenţa 
propriilor instanţe după criterii diferite (cetățenie, domiciliu etc.). De asemenea, compe- 
tenţa preferenţială oferă posibilitatea pentru părţi de a deschide procese în state diferite. 

Până la adoptarea noului Cod de procedură civilă, existenţa unei situații de litispen- 
denţă internaţională nu înlătura competenţa instanţelor române, potrivit art. 156 LDIP®!. 
Instanţa română nu era obligată să ţină seama de existenţa unui proces purtat în străină- 
tate între aceleași părți, cu același obiect și aceeași cauză. Dispoziţia era însă aplicabilă 
în lipsa unor prevederi contrare din convențiile internaţionale la care România este parte 
sau din dreptul Uniunii Europenetl. 

În prezent, litispendenţa internaţională este admisă și în sistemul nostru procesual, 
în procesele cu element de extraneitate. 

Din examinarea dispoziţiei art. 1075 rezultă că litispendența presupune întrunirea 
următoarelor condiţii: 

a) identitatea părţilor, a obiectului și a cauzei; 


1] A ṣe vedea și S. Zilberstein, op. cit., p. 51. 

2) A se vedea art. 21 alin. (2) din Tratatul dintre România şi Ucraina privind asistenţa juridică și relaţiile juridice 
în cauzele civile, semnat la București la 30 ianuarie 2002. Soluţia menţionată a fost reținută și în cadrul juridic 
anterior aderării, prevăzut de art. 31 din Legea nr. 187/2003 privind competenţa de jurisdicție, recunoașterea 
și executarea în România a hotărârilor în materie civilă și comercială pronunţate în statele membre ale Uniunii 
Europene (în prezent abrogată); M. Tăbârcă, Excepţiile procesuale în procesul civil, ed. a 2-a, Ed. Universul 
Juridic, Bucureşti, 2006, p. 324. 

b) anterioritatea cererii introduse la instanţa străină, dovada fiind făcută potrivit legii 
statului în care are loc procesul. Problema sarcinii probei se rezolvă după cum excepţia 
litispendenţei se invocă din oficiu sau la cererea părții interesatel!. Având în vedere fap- 
tul că litispendenţa este o excepţie de ordine publică — în vederea evitării unor hotărâri 
inconciliabile —, credem că ea poate fi invocată și din oficiu; 

c) hotărârea străină să fie susceptibilă de a fi recunoscută în România. Pentru aceasta, 
judecătorul român trebuie să intre în fondul problemei exequatur-ului, respectiv să veri- 
fice condiţiile de recunoaștere a hotărârilor. Acest lucru este valabil chiar dacă instanța 
respectivă nu are competenţa de a judeca cererea de exequatur. În legătură cu acest 
aspect, trebuie observat faptul că, așa cum am arătat și mai sus, aceste norme vor fi 
aplicabile de principiu în lipsa unor norme internaţionale sau comunitare în materie. 
În aceste din urmă cazuri, recunoașterea hotărârilor presupune în principiu existenţa 
reciprocității. Or, așa cum se observă în practică, obținerea acestei dovezi presupune un 
timp destul de îndelungat de soluţionare. 

În cazul invocării existenţei litispendenţei, instanța română are facultatea de a pro- 
nunta suspendarea procesului până la pronunţarea hotărârii de către jurisdicţia străină, 
soluție existentă şi în art. 14 CDIP belgian. Legiuitorul român nu a observat faptul că sus- 
pendarea procesului român poate ţine foarte mult, întrucât unele procese din străină- 
tate pot avea o durată considerabilă!l. De aceea, ar trebui lăsată deschisă posibilitatea 
reluării oricând a judecății, nu doar după pronunţarea hotărârii de către instanţa străină 
sau în cazurile prevăzute la alineatul secund al art. 1075. În orice caz, cu prilejul pronun- 
ţării asupra suspendării, va trebui să ţină cont de o bună administrare a justiţiei, respec- 
tiv să lase posibilitatea judecării cauzei în România, dacă în străinătate este încetinită. 
Formularea din art. 9 alin. (1) LDIP elvețiană sau cea identică din art. 78 C. proc. civ. esto- 
nian este mult mai potrivită, prevăzând că se va suspenda cauza dacă există presupune- 
rea că hotărârea străină va putea fi recunoscută într-un termen rezonabil. 

O chestiune importantă este de a ști dacă hotărârea de respingere a cererii, ca 
urmare a admiterii excepţiei, este supusă unei căi de atac. Cel puţin în cazul litispenden- 
tei interne, legiuitorul a arătat că încheierea dată asupra excepţiei se poate ataca odată 
cu fondul [art. 138 alin. (5) NCPC]. În opinia noastră, împotriva hotărârii de declinare a 
competenţei internaţionale ar trebui prevăzută expres posibilitatea exercitării recursului. 

Având în vedere faptul că art. 1064 reafirmă preeminenţa dreptului internaţional și al 
Uniunii Europene în faţa celui naţional, devine clar faptul că art. 1075 este aplicabil doar 
în lipsa unor astfel de dispoziţii. Deși evidentă, sublinierea este importantă. Din studie- 
rea raportului elaborat de prof. Peter Schlosser cu ocazia aderării Danemarcei, Irlandei și 
Regatului Unit al Marii Britanii și Irlandei de Nord la Convenţia de la Bruxelles din 1968 și 
la Protocolul de interpretare a acesteia! reiese concluzia că, deși regulile litispendenţei 
sunt ușor diferite în aceste țări față de sistemul continental, chiar mai restrictive pe alo- 
curi, ele nu au prioritate în faţa dispozițiilor Convenţiei. 

Cu toate acestea, ne putem întreba dacă dispoziţiile comunitare se completează cu 
cele naţionale pentru situațiile nereglementate. O astfel de problemă o ridică transmi- 
terea pe cale administrativă a dosarului câtre prima instanţă sesizată, potrivit art. 138 
alin. (3) NCPC; cu alte cuvinte, dacă aplicarea dispoziţiilor comunitare referitoare la 
litispendenţă se face potrivit /ex fori sau beneficiază de o interpretare autonomă. 


"l Art. 247 coroborat cu art. 2562 NCC. 
21 H, Schack, op. cit., p. 330. 
3! Publicat în J.O. C 59/1979, p. 128. 


FLAVIUS GEORGE PĂNCESCU 697 


http://bibliotecahamangiu.re 29—Novy—2013 


Art. 1.076 CARTEA VII. PROCESUL CIVIL INTERNAȚIONAL 


Și în cazul de faţă, ne exprimăm opţiunea în favoarea unei interpretări autonome a 
dispoziţiilor în discuţie din regulamente, ceea ce ar face inaplicabile dispoziţiile art. 138 
alin. (3). În sprijinul afirmatiei invocăm și argumentul practic, legat de dificultăţile ocazio- 
nate de transmiterea dosarului, respectiv costurile implicate de transmitere și traducere. 


Art. 1.040. Conexitatea internațională. Când instanța română este sesizată 
cu judecarea unei cereri, ea este competentă să judece şi cererea care este legată 
de cea dintâi printr-un raport atât de strâns, încât există interesul pentru cerce- 
tarea şi judecarea acestora în acelaşi timp, cu scopul de a evita soluţii care nu ar 
putea fi conciliate dacă cererile ar fi judecate separat. 


COMENTARIU 


La fel ca și în procedura obișnuită, uneori există interesul ca anumite cereri pendinte 
în faţa unor instanţe din state diferite să fie judecate laolaltă. Din dispoziţiile art. 1076 se 
pot desprinde următoarele condiţii în vederea conexării unor cereri: 

a) instanța română trebuie să fie competentă asupra cererii inițiale, potrivit dispozi- 
ţiilor legale sau convenției părţilor; 

b) existenţa unor litigii pe rolul instanţelor române și străine; din redactarea textu- 
lui nu reiese cu claritate dacă cererile au fost deja introduse; în caz afirmativ, se pare că 
legiuitorul nu condiționează conexarea de momentul introducerii cererii, respectiv de 
ordinea introducerii; 

c) între cereri să existe un raport strâns, astfel încât să existe interesul pentru cerce- 
tarea și judecarea acestora în același timp, cu scopul de a evita soluţii care nu ar putea fi 
conciliate dacă cererile ar fi judecate separat. 

Așadar, conexitatea se deosebește de forul de necesitate prin faptul că cererile au 
fost introduse la instanţe străine, competente să judece fondul. Mai exact, până când 
instanțele străine nu se pronunţă asupra competenţei, se poate recurge la conexitate. 
Ulterior, forul de necesitate poate fi utilizat fără a mai fi necesară îndeplinirea condiţiei 
privind strânsa legătură dintre cauze. 

Cu toate că legiuitorul român admite conexitatea, trebuie observat că este necesar 
ca statele în care se desfășoară celelalte procese să o permită la rândul lor sau să existe 
un cadru convenţional comun, european sau internaţional. De asemenea, în cazul în 
care conexitatea nu este expres interzisă, ea mai poate fi concepută doar cu asigurarea 
reciprocității. 

Procedura în cazurile de conexitate este cea prevăzută de /ex fori a statului unde are 
loc reunirea. 

Trebuie observat faptul că legiuitorul român nu a reglementat și situaţia inversă, în 
care conexarea are loc în fata unei instanțe străine. De vreme ce nu s-a menținut și în 
noul Cod de procedură civilă interdicţia din LDIP, trebuie să admitem această posibilitate, 
cel puţin în alte situații decât cele în care competenţa instanţelor române nu este exclu- 
sivă. Procedura de urmat ar fi cea prevăzută de tex fori, respectiv art. 139 NCPC. 

În procesele aflate în fata diferitelor instanţe ale statelor membre ale Uniunii Europene, 
problema conexităţii este mai amplu dezvoltată în regulamentele aplicabile în materie. 
Multe dintre golurile lăsate de noul Cod de procedură civilă își găsesc aici un răspuns. 

Aproape identic, art. 28 din Regulamentul Bruxelles | şi art. 28 din Convenţia de la 
Lugano, respectiv art. 13 din Regulamentul privind obligaţiile de întreţinere prevăd că, în 

cazul în care acţiuni conexe se afla pe rolul unor instanţe din state diferite, toate celelalte 
instanţe în afara primei instanţe sesizate pot suspenda judecarea cererilor. 

Dacă acțiunile intră în competenţa exclusivă a mai multor instanţe, orice instanţă, 
alta decât cea care a fost sesizată iniţial, își declină competenţa în favoarea acesteia din 
urmă (art. 29 din Regulamentul Bruxelles | și art. 29 din Convenţia de la Lugano). Dispo- 
ziția nu se regăsește și în Regulamentul privind obligaţiile de întreţinere, lucru explicabil 
prin domeniul special privind obligaţia de întreținere, datorită căruia asemenea ipoteze 
nu se pot întâlni. 

În materie de familie și răspundere părintească, litispendenţa și conexitatea sunt 
reglementate de art. 19 din Regulamentul Bruxelles II bis. 


Art. 1.077. Termene. Când o persoană aflată în străinătate trebuie să res- 
pecte un termen procedural în fața autorităților judiciare sau administrative 
române, este suficient ca cererea sa să parvină în ultima zi a termenului la o 
reprezentanță diplomatică sau consulară română. 


COMENTARIU 


În privinţa termenelor prevăzute pentru introducerea cererilor, acestea sunt cele pre- 
văzute de lex fori. 

Fiind considerată o prelungire a suveranității statului, potrivit dispoziției de faţă, 
cererea este considerată ca fiind introdusă în termen dacă parvine prin orice mijloc în 
ultima zi a termenului la o reprezentanța diplomatică sau consulară română. 

Dispoziţia nu are o finalitate practică, ţinând cont de faptul că majoritatea actelor 
judiciare sunt transmise în temeiul unor instrumente internaţionale!!, în care reprezen- 
tanţa diplomatică sau consulară română nu îndeplinește funcţia de autoritate transmiţă- 
toare decât în mod excepţional și, în orice caz, în sens invers, adică în străinătate. Întâm- 
pinarea, de pildă, ar putea face obiectul unei asemenea comunicări. 


Capitolul II. Dispoziţii speciale de competenţă 
internaţională a instanţelor române 


Art. 1.078. Competența personală exclusivăll. Instanţele române sunt 
exclusiv competente să judece litigii cu elemente de extraneitate din sfera statu- 
tului personal referitoare la: 

1. acte de stare civilă întocmite în România privind persoane domiciliate în 
România şi care sunt cetățeni români sau apatrizi; 


1] Potrivit art. 15 din Acordul dintre România și Republica Turcia privind asistenţa judiciară în materie civilă, 
semnat la Ankara la 28 septembrie 2005, „în cazul în care autorităţile judiciare ale unei părți contractante 
stabilesc un termen limită pentru acțiunea unei persoane cu domiciliul pe teritoriul celeilalte părți contractante, 
termenul va începe să curgă de la data notificării documentelor acestei persoane”. 

2] A se vedea și art. 5-8 și art. 34 din Legea nr. 189/2003 privind asistenţa judiciară internaţională în materie 
civilă și comercială. 

B Competenţe personale internaţionale ale instanţelor române se regăsesc și în alte dispoziţii, interne sau 
internaţionale, în legătură cu cereri privind: numele și prenumele, declararea dispariţiei și a morţii, măsurile de 
protecție a bunurilor incapabilului, stabilirea și contestaţia filiaţiei, măsurile luate ca urmare a faptelor penale 
săvârșite de copii etc. 

2. încuviințarea adopției, dacă cel ce urmează a fi adoptat domiciliază în 
România şi este cetățean român sau apatrid; 

3. tutela şi curatela pentru protecția unei persoane cu domiciliul în România, 
care este cetățean român sau apatrid; 

4. punerea sub interdicție judecătorească a unei persoane cu domiciliul în 
România; 

5. desfacerea, nulitatea sau anularea căsătoriei, precum şi alte litigii între soți, 
cu excepția celor referitoare la imobile situate în străinătate, dacă la data intro- 
ducerii cererii ambii soți domiciliază în România şi unul dintre ei este cetățean 
român sau apatrid. 


COMENTARIU 


1. Actele de stare civilă. Majoritatea statelor și-au rezervat o competenţă exclusivă în 
materie de stare civilă, dacă se referă la cetățenii săi. 

Criteriile după care se fixează această competenţă sunt locul înregistrării actelor, la 
care se adaugă domiciliul și cetăţenia persoanei pe numele căreia a fost înregistrat actul. 
Așadar, este vorba de acte încheiate în România, care privesc persoane domiciliate în 
România şi care sunt cetățeni români sau apatrizi. Reţinem faptul că, în privinţa soluţi- 
onării cererilor de anulare, completare și modificare a actelor de stare civilă formulate 
de cetăţenii români cu domiciliul în străinătate, precum și de străini, competenţa apar- 
ţine Judecătoriei Sectorului 1 al municipiului București, potrivit art. 57 alin. (3) din Legea 
nr. 119/1996 cu privire la actele de stare civilă, republicată. Suntem de părere că și în 
acest caz ne aflăm în prezența unei competenţe internaţionale exclusive, care stabilește 
în același timp și instanța competentă din punct de vedere teritorial și material. 

Ceea ce se urmărește este protecția acestor persoane, dar mai ales siguranța juridică 
a actelor de stare civilă. 

Așa cum reiese din ansamblul Legii nr. 119/1996, coroborată cu art. 94 pct. 1 lit. d) 
NCPC, competența materială revine judecătoriei, iar din punct de vedere teritorial, 
aceasta este împărţită în mod alternativ, după domiciliul din România al persoanelor care 
au calitate procesuală activă. Se observă faptul că aceste procese dobândesc caracter 
de extraneitate dacă reclamantul are domiciliul în străinătate, astfel că dispoziţiile de 
competenţă din legea sus-mențţionată sunt înlocuite de cea din art. 1071 alin. (2) NCPC, 
potrivit căreia, în cazul în care nu se poate identifica instanța competentă să judece 
cauza, cererea va fi îndreptată, urmând regulile de competenţă materială, la Judecătoria 
Sectorului 1 al municipiului București. 

De regulă, în procesele cu element de extraneitate privind actele de stare civilă este 
vorba despre contestaţii referitoare la acte de stare civilă încheiate în România privind 
cetățeni români sau apatrizi domiciliați în România, introduse de reclamanţi cu domici- 
liul în alt stat. 

În materia actelor de stare civilă menţionăm existenţa Comisiei Internaţionale de 
Stare Civilă (CISC), organizaţie interguvernamentală înființată în anul 1948. Obiectivul ei 
este facilitarea cooperării internaţionale în materie de stare civilă și facilitarea schimbu- 
lui de informaţii între ofiţerii de stare civilă. Până în prezent, România a aderat prin Legea 
nr. 65/2012 la Convenţia nr. 16 referitoare la eliberarea extraselor multilingve ale actelor 
de stare civilă, semnată la Viena la 8 septembrie 1976. 

Se observă că în privinţa constituirii și înregistrării persoanelor juridice nu s-a rezervat 
nicio competenţă internaţională. Având în vedere motivele pentru care există o compe- 

tenţă exclusivă în privința persoanelor fizice, suntem de părere că o dispoziţie privind 
competenţa instanțelor române, paralelă cu dispoziţiile privind dreptul aplicabil înscrise 
în art. 2580-2581 NCC, ar fi utile. Așa fiind, propunem de tege ferenda o dispoziţie simi- 
lară cu cea din art. 109 CDIP belgian, care să instituie o competenţă exclusivă a instanțe- 
lor române în privinţa înfiinţării, funcţionării, dizolvării și lichidării persoanelor juridice 
având sediul principal în România la data introducerii cererii. 

2. Adoptia. În etapa judiciară a procedurii adopţiei internaţionale, instanţelor române 
le revine competenţa exclusivă în cazul în care adoptatul domiciliază în România și este 
cetățean român sau apatrid, condiţii care trebuie întrunite în mod cumulativ. În plan 
intern, competenţa este stabilită de art. 74 alin. (3) din Legea nr. 273/2004 privind pro- 
cedura adopţiei, republicată!!, potrivit căruia cererile sunt de competenţa tribunalului în 
a cărui rază teritorială se află domiciliul adoptatului. Cauzele pentru judecarea cărora nu 
se poate determina instanţa competentă se judecă de Tribunalul Bucuresti”. 

Alături de această dispoziţie, întâlnim norme de competenţă și în unele convenţii 
bilaterale?! la care România este parte. De asemenea, o largă incidenţă o are și Conven- 
tia asupra protecţiei copiilor și cooperării în materia adopţiei internaţionale, încheiată 
la Haga la 29 mai 1993", în legătură cu procedura cooperării între autorităţilor centrale 
desemnate ale fiecărui stat contractant, precum și în cea legată de recunoașterea și efec- 
tele adopţiilor. 

Elementul de extraneitate reiese din art. 52 din Legea nr. 273/2004, care prevede că 
adoptatorul sau familia adoptatoare are reședința obișnuită în străinătate. Încuviinţarea 
adopţiei internaţionale este posibilă dacă adoptatorul sau unul dintre soţii din familia 
adoptatoare este rudă până la gradul al IV-lea inclusiv cu copilul pentru care a fost încuvi- 
ințată deschiderea procedurii adopţiei interne. Alte legislații leagă competenţa propriilor 
instanţe de persoana adoptatorului, iar nu de cea a adoptatului, cum sunt legislaţia elve- 
ţiană, precum și majoritatea convențiilor bilaterale amintite mai sus. Însă tot aici întâl- 
nim o competență alternativă, a celor două state contractante, dacă persoana adoptată 
și adoptatorul sunt de cetăţenii diferite". 

Cuprinsul dispozitiei art. 1078 pct. 2 este preluat din LDIP, fără a îndrepta neajunsu- 
rile pe care aceasta le avea. Astfel, s-a păstrat criteriul domiciliului, fără a se observa că 
în practica internaţională în materie s-a renunţat la acesta, în favoarea reședinței obiș- 
nuite., 

De asemenea, nu există în continuare o referire în privința competenţei instanțelor 
române în ceea ce privește desfacerea și anularea adopției. Pe seama acestui aspect 
există o discuţie interesantă în doctrină”. Astfel, în lipsa unei dispoziţii exprese, s-a 
încercat atragerea competenţei instanţelor române pentru cererile privind desfacerea 
și anularea adopţiei prin trimitere la procesele privind actele de stare civilă, respectiv 
cele privind ocrotirea minorilor, pentru ipoteza în care adoptatul și-a stabilit domiciliul 
în alt stat. Dincolo de aprecierile pentru argumentele aduse, suntem de părere că cere- 


1! Potrivit art. 453 NCC, condiţiile și procedura adopţiei internaţionale, ca și efectele acesteia asupra cetăţeniei 
copilului se stabilesc prin lege specială. 

2! Normele speciale de procedură sunt cuprinse în Capitolul VII al Legii nr. 273/2004. 

51 Este vorba de convențiile încheiate cu Albania, Bosnia și Herțegovina, Bulgaria, Cehia, Coreea de Nord, 
Croația, Republica Moldova, Polonia, Rusia, Serbia, Slovacia, Slovenia, Ucraina, Ungaria. 

4 Ratificată prin Legea nr. 84/1994. 

5 Este vorba de art. 29 alin. (1) din Tratatul de asistență judiciară încheiat cu Serbia. 

ll În acest sens, art. 14 din Convenţia asupra protecţiei copiilor și cooperării în materia adopţiei internaționale. 
7 M. Avram, Filiaţia. Adoptia naţională şi internaţională, Ed. All Beck, București, 2001, p. 259-260. 

rile întemeiate pe art. 1078 pct. 1 privesc actul de stare civilă în sensul de instrumentum 
probationis, iar nu de negotium iuris. Acest lucru reiese clar din sintagma: actul întocmit. 
Pe de altă parte, noul Codul civil s-a îndepărtat de la concepţia potrivit căreia adopțţia 
reprezintă o măsură de protecţie a copilului. 

S-ar putea lua în considerare o interpretare extensivă a acestei dispoziţii, devenind 
aplicabilă și în cazurile de încetare a adopţiei. Însă o asemenea interpretare ar veni în 
contradicţie cu norma de competenţă internă, care stabilește că instanţele române sunt 
exclusiv competente doar pentru cererile de încuviințare a adopţiei — nu și pentru alte 
cereri —, dacă cel ce urmează a fi adoptat are domiciliul în România și este cetățean 
român sau persoană fără cetăţenie, 

În același timp, instanţele române sunt competente să judece cererile în materia 
adopţiei dacă cel puţin una dintre părţi are reședința obișnuită în România [art. 74 
alin. (1) și (2) din Legea nr. 273/2004]. Această dispoziţie este suficientă pentru cererile 
referitoare la încetarea adopţiei, ea acoperind situaţia întâlnită în practică în care copilul 
nu a fost deplasat în statul primitor. Dacă s-ar atrage competența exclusivă a instanţelor 
române pentru toate cererile de încetare a adopţiei, se naște pericolul ca hotărârile să 
nu îşi producă efecte în statul primitor, în cazul în care adoptatul și-a stabilit reședința 
în acest stat!!l. Pe de altă parte, în cazul unei adoptii încheiate în străinătate, adoptatorii 
având domiciliul sau reședința obișnuită în România, instanţele române ar deveni com- 
petente asupra încetării adopţiei, în deplină concordanţă cu art. 1065. Nu mai puţin 
însă, pentru cauzele de nulitate a adopţiei anterioare încheierii adopţiei internaţionale, 
instanţele române ar fi cele mai în măsură să se pronunţe. În orice caz, o intervenţie a 
legiuitorului ar fi utilă. 

Privind la legislaţiile altor state, observăm că CDIP belgian sau LDIP elveţiană conţin 
o dispoziție expresă și pentru cererile privind încetarea adopţiei. În același sens sunt și 
unele convenţii bilaterale de asistenţă juridică încheiate de România, cu Republica Mol- 
dova sau Ucraina, de pildă. 

O ultimă observație: așa cum am văzut, competenţa stabilită de lege nu acoperă 
toate situațiile referitoare la adopţia persoanelor cetățeni români, așa cum este situa- 
ţia în care cel ce urmează a fi adoptat nu domiciliază în România. Ne întrebăm dacă în 
asemenea situaţii se poate recurge la forul de necesitate (art. 1069), cel puţin în cazul în 
care adopţia nu poate fi încuviinţată!! în statul de domiciliu al adoptatului. Pornind de la 
principiul interesului superior al copilului, opinăm în favoarea unui răspuns afirmativ. În 
acest caz, legea aplicabilă de instanța română urmează a fi determinată potrivit dispozi- 
ţiilor art. 2607-2610 NCC. 


3. Tutela și curatela. În privinţa tutelei și curatelei — măsuri de ocrotire a minorilor 
și a majorilor —, competenţa exclusivă a instanțelor române are un câmp de aplicare 
restrâns, cel puţin în privinţa ocrotirii minorului, datorită convergenţei cu numeroasele 
instrumente internaţionale și comunitare care prevalează. 

Condiţiile ce trebuie îndeplinite cumulativ pentru atragerea competenţei exclusive 
sunt: persoana ocrotită trebuie să aibă domiciliul în România şi să fie cetățean român 
sau apatrid. Dacă persoana a cărei ocrotire se cere nu este cetăţean român sau nu are 
domiciliul în România, instanţele române sunt în continuare competente, însă nu în mod 
I Potrivit art. 66 LDIP elveţiană, instanţele elveţiene de la reședința obișnuită a copilului sunt competente 
să se pronunţe asupra contestaţiilor privind adopţia, în timp ce, potrivit art. 75, competenţa asupra încheierii 
adopţiei se raportează la domiciliul adoptatorului sau al soților adoptatori. 

3 Aceeași problemă o ridicăm și în cazul încetării adopţiei. 

exclusiv. În sprijinul afirmației sunt și dispoziţiile art. 3 din Legea nr. 272/2004 privind 
protecţia și promovarea drepturilor copilului, referitoare la copiii cărora le sunt aplicabile 
măsurile de ocrotire. 

Dacă legiuitorul român s-a limitat doar la tutelă în privinţa copiilor, Regulamentul 
Bruxelles II bis se referă și la plasamentul transfrontalier, caz în care competenţa instan- 
telor se determină potrivit regulilor referitoare la răspunderea părintească [art. 1 
alin. (2) lit. d) coroborat cu art. 8-15]. În realizarea măsurii speciale, s-a prevăzut 
un mecanism de cooperare între autorităţile statelor membre implicate (art. 53 și 
art. 56). Astfel, în cazul în care instanţa de la reședința obișnuită a copilului preconizează 
luarea acestei măsuri, iar plasarea va avea loc în alt stat membru, consultă în prealabil 
autoritatea centrală sau autoritatea competentă din statul în care urmează a fi plasat 
copilul, în cazul în care intervenţia unei autorităţi publice este prevăzută în acest stat 
membru pentru cazurile interne de plasare a copiilor. 

Dispoziţii similare cu cea de mai sus, însă în privinţa tutelei și curatelei, întâlnim 
în numeroase convenții bilaterale de asistenţă judiciară încheiate de România cu alte 
statelil, 

De utilitate practică este și procedura transmiterii competenţei privind tutela sau 
curatela de la autoritatea din statul de cetăţenie la autoritatea mai bine plasată, din sta- 
tul unde persoana ocrotită are domiciliul, reședința sau bunurilel?l. 

Ne întrebăm dacă dispoziţiile prezentate mai sus sunt aplicabile şi în raporturile dintre 
statele membre, în sistemul competenţelor fixate în cadrul Regulamentul Bruxelles || bis. 
Răspunsul este oferit de art. 59 alin. (1) din regulament, potrivit căruia dispoziţiile sale 
înlocuiesc, pentru statele membre, convențiile existente la data intrării sale în vigoare, 
care au fost încheiate între două sau mai multe state membre și care se referă la materiile 
reglementate de acesta. În opinia noastră, dispoziţiile regulamentului prevalează în 
materiile reglementate, acolo unde există o suprapunere de dispoziții. Or, procedurile 
amintite din conventiile bilaterale nu își găsesc un corespondent în cadrul comunitar. De 
aceea, credem că ele continuă să fie aplicabile. 

Convenţia de la Haga din 19 octombrie 1996 privind competenţa, legea aplicabilă, 
recunoașterea, executarea și cooperarea cu privire la răspunderea părintească și măsu- 
rile privind protecția copiilor?! reprezintă cel mai important şi mai modern instrument 
convențional în materie. Ea reprezintă o dezvoltare substanţială a convențiilor ante- 
rioare în materie încheiate sub egida Conferinţei de Drept Internaţional Privat de la 
Haga. Astfel, s-a dorit un instrument atotcuprinzător, referitor la competenţa jurisdic- 
țională și administrativă, precum și legea aplicabilă în toate materiile implicate, inclusiv 
copiii neînsoțiţi și plasamentul transfrontalier. 


n Albania, Bosnia și Herțegovina, Bulgaria, Cehia, Coreea de Nord, Croația, Republica Moldova, Polonia, Rusia, 
Serbia, Slovacia, Slovenia, Ucraina, Ungaria. Astfel, cele două măsuri pot fi luate și de autorităţile statului pe 
teritoriul căruia se află domiciliul, reședința sau bunurile persoanei căreia i-au fost instituite, cu condiţia înştiin- 
țării autorităţii statului de cetățenie — competentă să ia de regulă aceste măsuri. În pricini grabnice, autoritatea 
poate lua măsura singură, însă cu obligația de informare neîntârziată ulterioară a autorității celuilalt stat. Aşa- 
dar, în sistemul convențiilor bilaterale, competenţa instanţelor române nu este una exclusivă. 

2! Competența privind tutela sau curatela se consideră transmisă, atunci când autoritatea căreia îi este adre- 
sată cererea acceptă preluarea competenţei și informează despre aceasta autoritatea de la care provine cere- 
rea. Cu toate acestea, pe calea preluării competenţei nu se prorogă și competenţa asupra statutului personal al 
persoanei ocrotite, iar în privinţa capacității de folosință sau a capacităţii de exerciţiu se va aplica legea statului 
de cetăţenie. 

BI Rațificată prin Legea nr. 361/2007. 

Măsurile de ocrotire a majorilor fac și obiectul Convenţiei de la Haga din 13 ianuarie 
2000 privind protecţia internaţională a adulţilor, la care România și-a manifestat intere- 
sul de a deveni parte, nefiind însă concretizat până în prezent. 


4. interdicţia judecătorească. Interdicţia judecătorească fiind o măsură de ocrotire 
specială, ce privește capacitatea de exerciţiu a persoanei fizice, dar și siguranţa publică, 
este firesc ca legiuitorul să prevadă o competenţă exclusivă a instanţelor române în 
aceasta materie, în cazul în care persoana asupra căreia urmează a fi instituită, indiferent 
de cetățenie, domiciliază în Românialil. 

Punerea sub interdicţie judecătorească nu figurează în mod expres în cadrul dome- 
niului de aplicare al Regulamentul Bruxelles II bis și al Convenţiei privind competenţa, 
legea aplicabilă, recunoașterea, executarea și cooperarea cu privire la răspunderea 
părintească și măsurile privind protecţia copiilor, referindu-se doar la alte instituţii simi- 
lare tutelei și curatelei și excluzând în același timp din domeniul de aplicare doar chesti- 
unile legate de starea persoanei, iar nu şi cele privind capacitatea. Având în vedere fap- 
tul că, alături de lipsirea de capacitate de exercițiu a persoanei căreia i se aplică măsura, 
interdicţia produce și efectul instituirii tutelei (art. 171 NCC)P!, credem că, cel puţin în 
privinţa acestui din urmă efect, vor prevala dispoziţiile celor două instrumente, în special 
în legătură cu recunoașterea în alt stat membru a instituirii tutelei, cuprinse în hotărârile 
de interdicţie. În același timp, suntem de părere că, acolo unde există un cadru bilate- 
ral cu un alt stat membru, așa cum este cazul cu Polonia (art. 25-27), normele de com- 
petență judiciară întâlnite rămân aplicabile. De altfel, chestiunile legate de interdicţie, 
inclusiv competenţa internaţională, sunt reglementate în mod restrâns în cadrul conven- 
tional?!. O explicaţie este lipsa unei echivalente între cauzele de punere sub interdicţie 
din legislaţiile în cauză. 

Aşa cum s-a precizat și în literatura de specialitate“, competenţa înscrisă în art. 1078 
pct. 4 este valabilă și pentru cererile de ridicare a măsurii interdicţiei. 


5. Desfacerea, nulitatea sau anularea căsătoriei. Având probabil cea mai mare frec- 
venţă în practică, competenţa exclusivă în privinţa divorțului, nulităţii sau anulării căsă- 
toriei este dublu condiţionată ca, la data introducerii cererii, ambii soți să domicilieze în 
România și unul dintre ei să fie cetățean român sau apatrid. 

Prima observaţie se referă la faptul că în alte legislații s-a renunţat la competenţa 
exclusivă în această materie sau, în orice caz, în alte condiţii. Pe de altă parte, era pre- 
ferabilă noţiunea de reședință comună în locul celei de domiciliu, așa cum o regăsim în 
criteriile legii de aplicare în materia divorțului (art. 2597 și art. 2600 NCC). De aceea, 
pentru a urma tandemul competenţei internaţionale cu legea aplicabilă, propunem de 
lege ferenda introducerea următoarelor criterii de determinare a competenţei: reșe- 
dinţa obișnuită a soţilor în România sau ultima reședință obișnuită a soţilor în România, 
în condiţiile în care unul dintre ei încă locuiește acolo sau are cetăţenia română. 

Legarea competenţei de cetățenia unuia dintre soţi este menită să evite utilizarea 
instanţelor române și de către persoane având cetăţenie străină pentru a divorța în con- 


În Belgia, competenţa este condiţionată și în acest caz de cetățenia persoanei asupra căreia se instituie 
măsura (art. 33 CDIP). 

2 Pe larg, a se vedea G. Boroi, Drept civil. Partea generală. Persoanele, ed. a 3-a, Ed. Hamangiu, București, 
2008, p. 507-511. 

3) Soluţii similare întâlnim și în art. 32-34 din Tratatul de asistenţă judiciară încheiat cu Republica Moldova, 
precum și în art. 23 din Tratatul de asistență juridică încheiat cu Ucraina. 

19 5. Zilberstein, op. cit., p. 44. 

diții mai favorabile decât în statul de cetățenie sau de domiciliu. Concomitent, se asigură 
protecţia soţului de cetăţenie română care domiciliază în România împotriva acţiunilor 
introduse de celălalt soț în alt stat. În acest context, ne putem întreba dacă instanţele 
române pot judeca cereri privind desfacerea căsătoriei în lipsa criteriilor de legătură de 
mai sus. Răspunsul este afirmativ, cel puţin prin trimitere la mecanismul forului de nece- 
sitate (art. 1069). În orice caz, nefiind vorba în art. 1078 pct. 5 doar de căsătorii încheiate 
în România, este utilă verificarea posibilităţii de recunoaștere a divorțului astfel pronun- 
tat în statul în care s-a încheiat căsătoria. 

Cererea reconvențională a celuilalt soţ va fi judecată, potrivit art. 1073 lit. b), de 
instanţa sesizată cu cererea principală. De asemenea, instanţa sesizată cu cererea de 
divorț va judeca și cererile accesorii și incidentale prevăzute de art. 918 NCPC. 

Această competenţă exclusivă condiționată este rezervată și în privinţa altor litigii 
între soti, cu excepţia celor referitoare la imobile situate în străinătate. Poate fi vorba 
în acest context de litigiile personale și patrimoniale dintre soţi, care, în caz de neînţe- 
legere, se rezolvă pe cale judecătorească. Ne întrebăm dacă această competenţă pri- 
vește și litigiile ulterioare desfacerii căsătoriei, dar izvorâte din căsătorie. Suntem tentaţi 
a oferi un răspuns afirmativ și în acest caz. 

5.1. Prin comparaţie, în problemele privind divorțul, separarea de drept și anula- 
rea căsătoriei, autoritățile!!! din statele membre ale Uniunii Europene au o competenţă 
mult lărgită, după criterii generoase (art. 3 din Regulamentul Bruxelles II bis). Așa cum 
bine s-a observat, cazul încetării căsătoriei datorită decesului unui soț nu este acoperit 
de regulamenti?. 

Convenţiile bilaterale enumerate atunci când am analizat competenţa prevăzută de 
art, 1078 pct. 2 conţin și dispoziţii referitoare la divorţ. Competența este stabilită astfel: 

a) dacă amândoi soţii au cetățenia unuia dintre state și locuiesc, la data introduce- 
rii acțiunii de divorț, pe teritoriul celuilalt stat, competenţa revine instanţelor ambelor 
state; 

b) în cazul în care, la data introducerii acţiunii de divorţ, fiecare soţ are cetăţenia 
unuia dintre cele două state și locuiește fiecare pe teritoriul unuia dintre state, sunt com- 
petente instanţele ambelor state. 

5.2. Strâns legată de materia matrimonială este și cea a răspunderii părintești. 
Legiuitorul nostru nu a prevăzut nicio competenţă în litigiile cu element de extraneitate 
privind răspunderea părintească — neglijență ce nu poate fi trecută cu vederea. Probabil 
s-a pornit de la presupunerea că, odată cu divorţul, soţii soluţionează și aspectul răspun- 
derii părintești. Însă practica a indicat o frecvenţă ridicată a cazurilor în care apar ase- 
menea litigii chiar în timpul căsătoriei sau în afara căsătoriei, datorită stabilirii copilului 
într-un alt stat. Importanţa legiferării unei competenţe este sporită și de concepţia nou- 
lui Cod civil, potrivit căruia, după divorț, autoritatea părintească revine în comun ambilor 
părinţi (art. 397 NCC). 

Convenţia de la Haga din 1996, menţionată mai sus, cuprinde, la rândul ei, dispozi- 
ţii de competenţă în materia răspunderii părintești, care este stabilită potrivit criteriului 
reședinței obișnuite a copilului. 


1! Este vorba atât de instanţele judecătorești, cât și de autoritățile administrative, așa cum este cazul în Dane- 
marca. 

2! P Stone, EU Private International Law, Edward Elgar Publishing Limited, 2006, p. 385-386. De asemenea, 
din câmpul de aplicare sunt excluse şi desfacerea căsătoriei încheiate între persoane de același sex, precum și 
căsătoriile pur religioase. 

Alături de competenţa în materie matrimonială, Regulamentul Bruxelles II bis o regle- 
mentează și pe cea în materia răspunderii părintești (art. 8-15), care ţine cont de reșe- 
dinţa obișnuită a copilului. Așadar, cele două competenţe sunt menite a avea o existenţă 
de sine-stătătoare. În anumite condiţii, cele două se întâlnesc, având loc o prorogare de 
competenţă, în orice chestiune privind răspunderea părintească, în favoarea instanțe- 
lor judecătorești din statul membru care exercită competenţa cu privire la o cerere de 
divorţ, de separare de drept sau de anulare a căsătoriei (art. 3, art. 12 din Regulamentul 
Bruxelles II bis). 


Art. 1.079. Competența exclusivă în materia unor acțiuni patrimoniale", 
Instanţele române sunt exclusiv competente să judece litigii cu elemente de extra- 
neitate referitoare la: 

1. imobile situate pe teritoriul României; 

2. bunuri lăsate în România de defunctul cu ultimul domiciliu în România; 

3. contracte încheiate cu consumatori având domiciliul sau reşedinţa obişnu- 
ită în România, pentru prestații de consum curent destinate uzului personal sau 
familial al consumatorului şi fără legătură cu activitatea profesională sau comer- 
cială a acestuia, dacă: 

a) furnizorul a primit comanda în România; 

b) încheierea contractului a fost precedată în România de o ofertă sau o publi- 
citate şi consumatorul a îndeplinit actele necesare încheierii contractului. 


COMENTARIU 


1. Imobilele situate în România. Continuând competenţa înscrisă în art. 117 NCPC, 
legiuitorul român a menţinut, în litigiile cu element de extraneitate privind imobilele, 
caracterul exclusiv al competenţei instanțelor de la /ocu/ situării acestora (lex rei sitae). 
Alte legislații, precum cea germană, conţin o reglementare dublă, în sensul unei com- 
petente exclusive a instanţelor naţionale pentru imobilele aflate pe teritoriul statului, 
respectiv o necompetenţă pentru cele situate în străinătate. La noi, interdicţia este men- 
ţionată expres doar în acţiunile succesorale personale. Această modalitate de reglemen- 
tare a competenţei, având o dublă funcţionalitate, nu este ferită de critici, în special 
fiindcă aduce atingere suveranităţii altor state. Chiar dacă nu există o interdicţie gene- 
rală, instanţele trebuie să manifeste atenţie atunci când sunt sesizate cu o acţiune privind 
un imobil aflat în străinătate, întrucât există riscul ca, pronunţând o hotărâre, aceasta să 
nu fie recunoscută în statul în care se află imobilul. 

Din practică s-a observat însă că, spre exemplu, într-un litigiu referitor la închirierea 
unui imobil de vacanţă nu există rațiune pentru o competenţă bazată pe criteriul situă- 


0 Printre competențele exclusive ale instanţelor române, LDIP cuprindea și pe cea privind executarea silită a 
unui titlu executoriu pe teritoriul României (art. 151 pct. 8). Dispoziţia era menită să ferească debitorii cu domi- 
ciliul în România sau ale căror bunuri se află în România de abuzurile din partea creditorului. Totodată, această 
competenţă ține de suveranitatea fiecărui stat, nefiind permisă exercitarea unor atribuții privind executarea 
silită de către instanţe sau organe de executare străine pe teritoriul altui stat. Însă eliminarea dispoziției nu 
poate duce la concluzia că este vorba de o excludere a competenţei exclusive a instanţelor române. 

O altă competenţă exclusivă a instanțelor române cuprinsă în LDIP, care nu a fost reținută de noul Cod de 
procedură civilă, se referă la faliment sau orice altă procedură judiciară privind încetarea plăţilor în cazul unei 
societăţi comerciale străine cu sediul în România. 

Pentru cererile în materie de societate, a se vedea $. Zilberstein, op. cit., p. 52-63. 

rii imobilului, astfel că această competenţă trebuie nuanţată. Prin urmare, în asemenea 
cazuri este preferabilă competenţa instanței domiciliului pârâtului, care este mult mai 
potrivită, mai ales în cazul în care niciuna dintre părţi nu își are domiciliul sau reședința 
în ţara unde se află imobilul. 

În acest sens, art. 22 din Regulamentul Bruxelles | restrânge sfera acestei competenţe 
exclusive la acţiunile reale imobiliare și de închiriere, cu excepţia închirierii în vederea 
utilizării personale temporare pe o perioadă de cel mult șase luni consecutive. 

În sistemul competenţelor stabilite prin LDIP, în doctrină!!! s-a făcut precizarea că dis- 
poziţiile art. 151 pct. 7 se referă la acţiunile reale imobiliare, fiind necesară coroborarea 
cu art. 149 pct. 9, care se aplică acțiunilor personale imobiliare. Aceste considerații sunt 
în continuare de actualitate, urmând a fi aplicate în consecinţă. 

Pe de altă parte, anumite state au reglementat o competenţă proprie și în proce- 
sele privind imobilele situate în alte statel?l. Hotărârile astfel pronunţate riscă consecinţa 
negativă, menţionată mai sus. 


2. Succesiunile. În materie succesorală, atât vechea, cât și actuala reglementare au 
păstrat o competență divizată a instanţelor. Criteriile utilizate sunt ultimul domiciliu a! 
defunctului, respectiv locul situării bunului. Aşadar, față de primul criteriu, competența 
instanţelor române se păstrează, chiar dacă decesul a intervenit în străinătate, însă 
domiciliul se află în România. 

Constatăm că între competență și dreptul aplicabil nu există coincidență, ultimul 
bazându-se în totalitate pe noţiunea de reședință obișnuită. Așa cum vom vedea mai 
jos, dreptul Uniunii Europene a optat pentru o competenţă unică, bazată pe ultima reșe- 
dinţă obișnuită a defunctului. Chiar dacă alte legislații străine au păstrat sistemul dua- 
list de competenţă, s-a trecut la noţiunea mai modernă a ultimei reședințe obișnuite a 
defunctului. 

Faţă de sistemul LDIP?!, situațiile se inversează, noul Cod de procedură civilă urmă- 
rind de această dată o competenţă exclusivă în acțiunile succesorale cu caracter real, 
respectiv una preferenţțială în acțiunile cu caracter personal! |art. 1080 alin. (1) pct. 6]. 
Într-adevăr, așa cum bine s-a observat în doctrină, cele două texte se referă la cele două 
categorii de acţiuni succesoraleltl. 

Subliniem faptul că acţiunile la care se referă art. 1079 pct. 2 au ca obiect și bunurile 
imobile prin destinaţie. 

În privința succesiunilor, la nivel internaţional nu s-a ajuns la o unificare decât în pri- 
vinta dreptului aplicabil). O intenţie există și în privinţa competenţei jurisdicționale. Așa 
cum arătam la început, materia succesiunilor este exclusă în mod expres de la domeniul 
de aplicare al Regulamentelor Bruxelles | și II bis. Proiectul de regulament în materie, 
elaborat de Parlamentul European și Comisia Europeană, încearcă să unifice regulile de 
competenţă, fixând competenţa instanţei de pe teritoriul statului membru în care se afla 
reşedinţa obișnuită a defunctului la momentul decesului. Ne exprimăm în favoarea unei 
competenţe unice în viitor și la noi, aşa cum este înscrisă și în art. 118 NCPC. De aseme- 
nea, o trecere de la domiciliu la reședința obișnuită ar fi mai aproape de realitate. 


| $. Zilberstein, op. cit., p. 32-33. 

2! H. Schack, op. cit., p. 139. 

BI Art. 149 pct. 8, respectiv art. 151 pct. 6. 

4! 5, Zilberstein, op. cit., p. 28-29. 

5! Sub egida Conferinței de Drept Internaţional Privat de la Haga. 

În raporturile bilaterale, competenţa privind procedura succesorală este împărțită 
după cum se referă la bunurile mobile și imobile. Primele revin instanțelor din statul 
de cetăţenie, ultimele celor de la locul situării bunurilor. Competența privind bunurile 
mobile, nefiind exclusivă, permite ca succesorii să determine prin acordul tuturor com- 
petenta instanţelor din statul în care se află toate bunurile mobile, care poate să nu fie 
cea a statului de cetăţenie. 


3. Contractele încheiate cu consumatorii. În materie de consum, competenţa exclu- 
sivă este rezervată instanțelor române în cazul contractelor încheiate cu consumatori 
având domiciliul sau reședința obișnuită în România, pentru prestații de consum curent 
destinate uzului personal sau familial al consumatorului şi fără legătură cu activitatea 
profesională sau comercială a acestuia. 

Următoarele condiții trebuie îndeplinite: 

a) furnizorul a primit comanda în România; 

b) încheierea contractului a fost precedată în România de o ofertă sau o publicitate și 
consumatorul a îndeplinit actele necesare încheierii contractului. 

Prin această competenţă exclusivă, s-a dorit protejarea consumatorilor faţă de furni- 
zorii care au o poziţie mai puternică, împotriva cărora purtarea unui proces în alt stat ar 
putea să îi ducă la cheltuieli procesuale mult peste valoarea litigiului. 

Competența fixată se referă atât la acţiunile introduse de consumator împotriva fur- 
nizorului, cât şi invers. Punctul de legătură îl reprezintă domiciliul sau reședința consu- 
matorului din România, iar nu cetăţenia acestuia. De asemenea, competenţa exclusivă 
nu este atrasă dacă este vorba de un consumator persoană juridică sau dacă consuma- 
torul persoană fizică a încheiat contractul pentru alte prestații decât cele pentru uzul 
personal sau familial, respectiv în legătură cu activitatea profesională sau comercială a 
acestuia. Subzistă întrebarea dacă titular al acţiunii pot fi și organizaţiile neguvernamen- 
tale ale consumatorilor care au capacitate procesuală activă în această materie, potrivit 
art. 32 lit. d) din Legea nr. 296/2004 privind Codul consumului, republicată. 

În privinţa persoanei cu care consumatorul încheie contractul, dispoziţia de față este 
imprecisă, utilizând termenul de furnizorii. S-ar putea ajunge la concluzia că în calitate 
de furnizor poate fi orice persoană, inclusiv o altă persoană fizică sau chiar un alt con- 
sumator. În sistemul Regulamentului Bruxelles | și, anterior, în cel al Convenţiei de la 
Bruxelles, s-a recurs la noţiunea generală de „persoană”. 

Elementul de extraneitate al acestor litigii nu reiese cu claritate din redactarea tex- 
tului. La o primă lectură, s-ar părea că cele două condiţii, respectiv furnizorul să fi primit 
comanda în România; încheierea contractului a fost precedată în România de o ofertă 
sau o publicitate și consumatorul a îndeplinit actele necesare încheierii contractului, 
sunt cumulative. Într-o astfel de situație, constatăm însă că toate elementele litigiului 
se află în România, ceea ce ar elimina caracterul său de extraneitate. În realitate, cele 
două situaţii sunt alternative, elementul de extraneitate fiind conferit de locul încheierii 
contractului, respectiv domiciliul/sediul furnizorului etc. În ambele situaţii, competenţa 
a fost atrasă pe considerentul că furnizorul desfășoară în România o activitate de atra- 
gere a clienţilor. 

Paleta contractelor încheiate cu consumatorii în condiţiile mai sus enunțate cores- 
punde formulării generale, acoperind vânzarea de bunuri și prestarea de servicii — inclu- 
siv cele turistice și financiare —, mai puţin serviciile de transport, pentru care este rezer- 


I Legea nr. 296/2004 privind Codul consumului apelează la națiunea de operator economic în cuprinsul său. 

vată o competenţă preferenţială a instanţelor române. De asemenea, nu sunt incluse 
contractele de asigurare. 

Norma de competenţă acoperă și cazurile, frecvent întâlnite în practică, ale contrac- 
telor încheiate prin mijloace electronice. În cazul furnizorului de servicii ale societății 
informatice stabilit într-un stat care încheie un contract cu un consumator — aşa cum 
sunt definite noțiunile în art. 1 din Legea nr. 365/2002 privind comerţul electronic, repu- 
blicată —, competenţa exclusivă a instanţelor române este atrasă în condiţii identice cu 
cele prezentate mai sus. 

Fiind de regulă vorba de procese privind prestații de consum în care consumatorul a 
efectuat plăţi în avans, în cele mai multe dintre cazuri procesele vor fi îndreptate împo- 
triva furnizorilor. 

În spațiul Uniunii Europene s-a dorit, de asemenea, protejarea părţii defavorizate, 
printr-o competenţa derogatorie de la cea instituită la domiciliul sau sediul pârâtului, 
mai favorabilă intereselor sale (art. 15-17 din Regulamentul Bruxelles |). 

Față de reglementarea noastră, regula specială de competenţă privește consumatorul 
persoană fizică și juridică, contractele încheiate fiind considerate a fi situate în afara 
domeniului său profesional. Este de reținut faptul că norma înscrisă în art. 1079 pct. 3 
are un caracter subsidiar, urmând a se aplica în cazul în care pârâtul nu este domiciliat pe 
teritoriul unui stat membru. Cu toate acestea, dacă partea cu care consumatorul încheie 
un contract deţine o sucursală, agenţie sau altă întreprindere pe teritoriul unuia dintre 
statele membre, se consideră, în cazul contestaţiilor cu privire la exploatarea sucursalei, 
agenţiei sau întreprinderii, că partea în cauză are domiciliul pe teritoriul statului respectiv. 

Contrar dispozițiilor similare existente în alte legislații străine [art. 97 alin. (2) CDIP 
belgian] sau în dreptul Uniunii Europene (art. 17 din Regulamentul Bruxelles |), care pre- 
văd posibilitatea încheierii de convenții de alegere a forului în litigii în această materie, 
legiuitorul român a exclus în totalitate acest lucru”. 


Art. 1.080. Competența preferenţială a instanțelor române. (1) Instanţele 
judecătoreşti române sunt competente să judece şi litigiile în care: 

1. reclamantul din cererea privind obligaţia de întreținere are domiciliul în 
România; 

2. locul unde a luat naştere sau trebuia executată, fie şi numai în parte, o obli- 
gație contractuală se află în România; 

3. locul unde a intervenit un fapt juridic din care decurg obligaţii extracon- 
tractuale sau se produc efectele acestuia se află în România; 

4. stația feroviară sau rutieră ori portul sau aeroportul de îmbarcare/ încărcare 
sau debarcare/ descărcare a pasagerilor sau mărfii transportate se află în România; 

5. bunul asigurat sau locul producerii evenimentului asigurat se află în 
România; 

6. ultimul domiciliu al defunctului se află în România, rezervată fiind compe- 
tenta exclusivă pentru imobilele lăsate de acesta în străinătate. 


1! A se vedea art. 1080 alin. (1) pct. 4. Potrivit pct. 14 din anexa la Legea nr. 296/2004, prin contract încheiat 
cu consumatorii se înțelege contractele încheiate între comercianţi și consumatori, inclusiv certificatele de 
garanţie, bonurile de comandă, facturile, borderourile sau bonurile de livrare, biletele, tichetele care conţin 
stipulări sau referiri la condiții generale prestabilite. 

2! A se vedea, în același sens, art. 2 alin. (1) lit. a) din Convenţia privind acordurile de alegere a forului. Pentru 
dezvoltări, a se vedea supra, comentariul la art. 1066. 


FLAVIUS GEORGE PĂNCESCU 709 


http://bibliotecahamangiu.re 29—Novy—2013 


Art. 1.080 CARTEA VII. PROCESUL CIVIL INTERNAȚIONAL 


(2) Instanţele judecătoreşti române sunt, de asemenea, competente să judece: 

1. procese referitoare la ocrotirea minorului sau persoanei puse sub interdicție 
judecătorească, cetățean român cu domiciliul în străinătate; 

2. cererile de divorț, dacă la data introducerii cererii reclamantul domiciliază 
pe teritoriul României de cel puţin un an; 

3. declararea judecătorească a morţii unui cetăţean român, chiar dacă acesta se 
află în străinătate la data când a intervenit dispariția. Până la luarea unor măsuri 
provizorii de către instanța română rămân valabile măsurile provizorii dispuse 
de instanţa străină; 

4. procese între persoane cu domiciliul în străinătate, referitoare la acte sau 
fapte de stare civilă înregistrate în România, dacă cel puţin una dintre părţi este 
cetățean român; 

5. procese referitoare la ocrotirea în străinătate a proprietății intelectuale a 
unei persoane domiciliate în România, cetățean român sau apatrid, rezervată 
fiind o convenție de alegere a forului; 

6. procese între străini, dacă aceştia au convenit expres astfel, iar raporturile 
juridice privesc drepturi de care ei pot dispune, în legătură cu bunuri sau interese 
ale persoanelor din România; 

7. procese referitoare la abordaţul navelor sau coliziunea aeronavelor, precum 
şi cele referitoare la asistența sau la salvarea unor persoane sau unor bunuri în 
marea liberă ori într-un spațiu nesupus suveranității vreunui stat, dacă: 

a) nava sau aeronava arborează pavilionul român sau, după caz, este înmatri- 
culată în România; 

b) locul de destinaţie sau primul port ori aeroport unde nava sau aeronava a 
ajuns se găseşte pe teritoriul României; 

c) nava sau aeronava a fost sechestrată în România; 

d) pârâtul are domiciliul sau reşedinţa obişnuită în România; 

8. procese privind răspunderea civilă pentru prejudiciile cauzate de produse 
originare din România, indiferent de cetățenia victimei, de locul survenirii acci- 
dentului sau locul producerii prejudiciului. 


COMENTARIU 


În cazul competenţelor reglementate de articolul de faţă, legiuitorul român a înțeles 
să acorde accesul la justiţie în privinţa unor cereri în materii în care sunt deopotrivă com- 
petente și instanțele altor state. 


1. Obligaţia de întreținere. Un prim caz de competenţă preferenţială a instanţelor 
române este rezervată cererilor privind obligaţia de întreţinere, dacă reclamantul are 
domiciliul în România. Această regulă nu trimite în plan intern doar la regula de compe- 
tenţă instituită de 113 alin. (1) pct. 2 NCPC. Astfel, reclamantul poate alege deopotrivă 
între instanţele de la domiciliul sau reședința pârâtului și cele de la propriul domiciliu. La 
acestea se adaugă și cazurile în care cererea privind obligația de întreţinere este acceso- 
rie unei cereri principale. 

De reţinut că dispoziţia nu se referă doar la obligaţia de întreţinere datorată de părinţi 
copiilor, ci la oricare tip de obligaţie de acest fel. 

Această regulă de competenţă este cunoscută în majoritatea legislațiilor naţionale, 
oferind astfel un grad ridicat de recunoaștere a efectelor hotărârilor străine pronunţate 
în materie. 

Problema executării obligaţiilor de întreţinere în străinătate a suscitat un viu interes 
pe plan internaţional. Dovadă sunt multiplele convenţii în domeniu, pornind de la Con- 
venţia privind obţinerea pensiei de întreținere în străinătate, încheiată la New York la 20 
iunie 1956, urmând cele elaborate în cadrul Conferinţei de Drept Internațional Privat de 
la Haga, dintre care importanţă deosebită prezintă Convenţia din 23 noiembrie 2007 pri- 
vind obținerea pensiei de întreținere în străinătate pentru copii și alți membri ai familiei, 
respectiv Protocolul din 23 noiembrie 2007 privind legea aplicabilă obligaţiei de întreţi- 
nere", Initial, aceste convenţii au urmărit instituirea unui sistem de cooperare între sta- 
tele contractante și unificarea dreptului aplicabil în materie. 

Ulterior, materia a fost extinsă la unificarea mecanismului recunoașterii și executării 
hotărârilor judecătorești și, recent, a normelor de competenţă jurisdicțională, prin Regu- 
lamentul (CE) nr. 4/2009°!. Până la intrarea în vigoare a Regulamentului privind obligați- 
ile de întreţinere, competenţa era stabilită potrivit art. 5 pct. 2 din Regulamentul Bruxel- 
les |. Se poate remarca faptul că Regulamentul privind obligaţiile de întreţinere renunţă 
la criteriul domiciliului (păstrându-l în continuare pe cel al cetăţeniei, cel puţin în rapor- 
turile cu statele terţe), lucru care ar trebui avut în vedere în viitor și de legiuitorul nostru. 


2. Divorțul. În materie de divorţ, față de competenţa exclusivă prevăzută de art. 1078 
pct. 5, s-a adăugat recent o competenţă preferenţială, întemeiată pe existența domici- 
liului reclamantului pe teritoriul României la data introducerii cererii, de ce! putin un an. 
Este vorba de situațiile în care soții trăiesc despărțiți în fapt, fiind principalul criteriu de 
competență în această materie. 

Nu trebuie însă scăpat din vedere faptul că, în cazul în care copiii se află la soţul pârât 
din străinătate, instanţa română care judecă și capătul accesoriu al răspunderii părintești 
poate încălca competențele instanțelor de la domiciliul părâtului. 


3. Obligatiile contractuale. În materie contractuală, potrivit art. 1080 alin. (1) pct. 2, 
competenţa instanţelor române este determinată de focul nașterii sau executării, fie şi 
numai în parte, a obligaţiei (forum contractus). Dispoziţia, cu caracter general, are o mare 
incidenţă în practică, părţile recurgând la această competenţă fie prin trimitere directă, 
fie ca urmare a convențiilor de alegere a forului. În ciuda acestui caracter, pentru anumite 
contracte legiuitorul a rezervat competenţe speciale, cum este în materia transporturilor, 
asigurărilor sau a proprietăţii intelectuale. 

Cele două criterii, al nașterii sau al executării totale sau parţiale a obligaţiei, chiar 
dacă sunt cele mai apropiate de voinţa părţilor contractante, nu sunt ferite de neajun- 
suri. Cel mai adesea, se critică faptul că instanţele astfel atrase nu prezintă o legătură 
suficientă cu litigiul. 

Legea aplicabilă locului nașterii sau executării obligaţiei se determină potrivit nor- 
melor conflictuale ale fex foriP!. Este o soluţie menită să vină în sprijinul instanţei care, 
în verificarea propriei competenţe, va aplica normele care sunt cele mai la îndemână, 
fără a fi necesar ca pentru aceasta să intre în fondul cauzei. Potrivit art. 2640 alin. (1) 


i importanţa este dată de faptul că, odată cu intrarea în vigoare a Convenţiei, se va crea un cadru convenţional 
în materie cu Statele Unite ale Americii. 

2] A se vedea și Legea nr. 36/2012 privind unele măsuri necesare pentru aplicarea unor regulamente și decizii 
ale Consiliului Uniunii Europene, precum și instrumente de drept internațional privat în domeniul obligaţiilor 
de întreţinere. 

B3! 7, Pfeiffer, în B. Hess, T. Pfeiffer, P. Schlosser, Report on the Application of Regulation Brussels | in the Member 
States, Ruprecht-Karls-Universităt Heidelberg, institut für Auslăndisches und Internationales Privat - und 
Wirtschaftsrecht, Study JLS/C4/2005/03, versiune finală 2007, p. 91. 

NCC, legea aplicabilă obligaţiilor contractuale se determină potrivit Regulamentului (CE) 
nr. 593/2008 al Parlamentului European și al Consiliului din 17 iunie 2008 privind legea 
aplicabila obligaţiilor contractuale („Roma !”), care oferă părţilor posibilitatea de a alege 
legea aplicabilă contractului (art. 3), iar, în lipsă, determinarea are loc după criterii spe- 
cifice (art. 4). 

Criteriul locului unde a luat naștere obligația ridică dificultăți în practică, mai ales 
atunci când se află la distanţă față de alte elemente de legătură, devenind astfel inutil 
sau greoi. De asemenea, în cazul contractelor încheiate între absenţi, apar numeroase 
probleme legate de calificare!?. S-ar mai putea reproşa faptul că poate da naștere la o 
dublare a competenţei, prin instituirea posibilităţii reclamantului de a introduce cererea 
la domiciliul său, în dauna competenţei după domiciliul pârâtului. Așa cum vom vedea 
mai jos, Regulamentul Bruxelles | nu îl mai reține!!. De aceea, majoritatea opiniilor sunt 
în favoarea menţinerii doar a locului executării. Cu toate acestea, suntem de părere că, 
cel puţin pentru aspectele litigioase legate de încheierea contractului, acest criteriu își 
păstrează utilitatea. 

Criteriul locului executării (forum solutionis) ridică, la rândul său, numeroase dificul- 
täti, datorită numărului mare de noțiuni care pot fi greu calificate. Însă poate prezenta 
un avantaj considerabil cu ocazia executării cheltuielilor de judecată, datorită coinciden- 
tei cu locul unde pot exista bunuri urmăribilel“. 

Se observă că distincţia între competențele în materie contractuală și extracontrac- 
tuală, așa cum sunt reglementate în art. 1080 alin. (1) pct. 2 și 3, nu este una netă. Cali- 
ficarea ca aparținând uneia sau alteia se face potrivit /ex fori. 

O inadvertenţă se constată între dispoziţia pe care o comentăm și corespondentul 
din dreptul comun, care reţine doar competența instanței locului prevăzut în contract 
pentru executarea, fie chiar în parte, a obligatiei, în cazul cererilor privind executarea, 
anularea, rezoluțiunea, rezilierea unui contract [art. 113 alin. (1) pct. 3 NCPC]. Această 
din urmă competenţă, după cum vedem, acoperă și cererile privind validitatea contrac- 
tului. Suntem de părere că o aliniere a celor două dispoziţii, în sensul revizuirii art. 1080 
alin. (1) pct. 2, ar fi binevenită. 

Regulamentul Bruxelles | aduce un plus de claritate, oferind o definiție autonomă 
a locului executării pentru situații speciale, dar cu o frecvenţă ridicată în practică. Ast- 
fel, potrivit art. 5 pct. 1 lit. b), în cazul vânzării de mărfuri, locul executării dintr-un stat 
membru se află acolo unde, în temeiul contractului, au fost sau ar fi trebuit să fie livrate 
mărfurile; în cazul prestării de servicii, este locul dintr-un stat membru unde, în temeiul 
contractului, au fost sau ar fi trebuit să fie prestate serviciile. Cu toate acestea, practica 
a relevat faptul că definiţia conţine unele neajunsuri. 

Economia art. 5 pct. 1 din Regulamentul Bruxelles | dezvăluie următorul mecanism: în 
identificarea locului executării se acordă prioritate acordului părţilor; în lipsa acestuia, se 
recurge la definiţia autonomă. În cazul în care art. 5 pct. 1 lit. b) nu este aplicabil, deter- 
minarea are loc potrivit normelor conflictuale ale lex fori. 


1) O idee similară găsim și în Regulamentul Bruxelles |. 

2) P Jenard, Report on the Convention of 27 September 1968 on jurisdiction and the enforcement of judgments 
in civil and commercial matters, J.O. C 59 din 5 martie 1979, p. 23. 

B! O altă rațiune este și faptul că majoritatea statelor membre acceptă în legislațiile naționale doar acest criteriu. 
i! P jenard, op. cit., p. 24. 

5) Tot în această materie au incidenţă și dispoziţiile art. 6 pct. 3 și 4 din Regulamentul Bruxelles |. 

După cum se poate remarca, atât în legislaţia noastră, cât şi în cea comunitară, este 
vorba despre executarea obligatiei, nu a contractului. Observaţia este importantă, ideea 
din spate fiind cea a asigurării unui echilibru între cele două părţi contractante, prin favo- 
rizarea părţii mai slabeli. 

O chestiune asupra căreia merită să stăruim este aceea că, uneori, convențiile asupra 
locului executării maschează de fapt convenții de alegere a forului. Asemenea convenţii 
pot defavoriza partea mai slabă din contract. Sub acest aspect, Regulamentul Bruxelles | 
nu conţine nicio măsură de protecţie. Ne întrebăm dacă asemenea convenţii care defa- 
vorizează o parte pot fi cenzurate de către instanţă. În acest context, se poate examina 
posibilitatea unei modificări legislative, în sensul obligativităţii caracterului expres al con- 
venţiilor de alegere a foruluil?. 

În conflictele de muncă, în lipsa unei norme dedicate de competenţă internaţională, 
soluția actuală cea mai potrivită este trimiterea la competenţa privind obligaţiile con- 
tractuale [art. 1080 alin. (1) pct. 2]. Competența după domiciliul, respectiv sediul pârâtu- 
lui — cel mai adesea fiind vorba de angajator —, este nefavorabilă salariatului, care repre- 
zintă partea slabă în contract. Trebuie precizat faptul că este vorba despre competenţa 
internaţională în cererile izvorâte din contracte individuale de muncă. 

Însă nici criteriul propus de noi nu este lipsit de fisuri, amintind în acest sens cazul în 
care competența se determină după ultima obligaţie — cea de plată a salariului. În plus, 
criteriul larg al executării contractului nu conferă siguranţă, datorită variabilităţii legii 
aplicabile contractului de muncă, dublată de lipsa unei armonizări a dreptului muncii la 
nivel internaţional. 


4. Actele sau faptele de stare civilă privind persoane cu domiciliul în străinătate. 
Inițial situată în cadrul celor exclusive, competenţa referitoare la procesele între per- 
soane cu domiciliul în străinătate, referitoare la acte sau fapte de stare civilă înregis- 
trate în România, a devenit una preferenţială ca urmare a modificărilor intervenite prin 
Legea nr. 76/2012. Motivul este simplu, fiind mai puţin costisitoare purtarea unui astfel 
de proces în străinătate, dublat de relativa ușurință a circulaţiei internaţionale a actelor 
de stare civilă. 


5. Obligaţiile necontractuale. În materia obligaţiilor necontractuale — egală ca impor- 
tanţă și frecvenţă cu cea a contractelor —, competenţa internaţională a instanţelor române 
revine atunci când locu! unde a intervenit un fapt juridic din care decurg obligaţii necon- 
tractuale sau se produc efectele acestuia se afla în România. 

În raport cu regula generală „actor sequitur forum rei”, observăm aici o derogare, jus- 
tificată de faptul că atât reclamantul, cât și pârâtul, în anumite cazuri, nu au putut să pre- 
vadă urmările faptului juridic. Pentru acest motiv, s-a recurs la forum delicti, care oferă 
un echilibru între cele două părţi!?!, iar, din punctul de vedere al proximităţii, este cel mai 
avantajos pentru stabilirea stării de fapt și administrarea probelor. 

La nivel european există o practică îndelungată și o doctrină bogată pe fondul aces- 
tei problematici, izvorâtă din numărul mare de accidente rutiere!“. De aceea, ne vom 
raporta la concluziile acolo desprinse. 


1 F. Pfeiffer, op. cit., p. 91. 

2l H. Schack, op. cit., p. 124-125. 
2! idem, p. 132. 

41 P jenard, op. cit., p. 26. 

Iniţial, Convenţia de la Bruxelles trimitea doar la instanţa de la locul unde faptul pre- 
judiciabil s-a produs. Această formulare, redactată astfel pentru uniformitate între legis- 
laţiile statelor membre, a fost interpretată în mod autonom încă de la început, în sensul 
că se subînţeleg atât locul faptului prejudiciabil, cât și locul unde prejudiciul s-a produsi”. 
Ulterior, Regulamentul Bruxelles | a extins competenţa și la instanţele de la focul unde 
riscă să se producă fapta prejudiciabilă, adică și la prejudiciile viitoare. De asemenea, 
prin prejudiciu trebuie înţeles doar prejudiciul direct. 

Locul unde a intervenit faptul juridic — criteriu pentru determinarea competenţei — 
își dovedeşte pe deplin utilitatea în cazul prejudiciilor care se produc la distanţă, în care 
sunt implicate mai multe state, cum sunt cele de mediu, cele produse prin presă!?l sau ca 
urmare a unor fapte de concurenţă neloială. În anumite situaţii, locul unde a intervenit 
fapta coincide cu locul unde s-au produs efectele, cum este în cazul accidentelor rutiere. 
Cu toate acestea, s-a oferit posibilitatea alegerii între mai multe instanţe, prin disocie- 
rea celor două elemente, pentru o mai bună convergenţă a dreptului aplicabil cu tex fori. 
Această paletă extinsă de competenţe este bazată pe principiul ubicuităţii. Pentru a evita 
un forum shopping al reclamantului, care ar putea fi devastator pentru pârât, un corectiv 
rezultă din așa-numita teorie a mozaicului, dezvoltată în celebra cauză Shevi!! și altii c. 
Presse Alliance SAI. Astfel, se interzice cumularea pretențiilor la o singură instanţă, dacă 
prejudiciile s-au produs în state diferite. Dificultăţi în determinarea locului unde a inter- 
venit fapta prejudiciului apar atunci când este vorba de fapte produse prin omisiune. 

Revenind la dispoziţia art. 1080 alin. (1) pct. 3, notăm faptul că formularea generală 
a textului deschide această competenţă atât pentru faptul! juridic licit, cât şi pentru ce! 
ilicit. De asemenea, alături de acest sediu „general” de competenţă, pct. 3, 5 și 6 de la 
alin. (2) al art. 1080 conţin alte trei competenţe speciale, pentru fapte juridice în materie 
de proprietate intelectuală, abordaj, respectiv răspunderea pentru produse defectuoase. 

În plan intern, norma de faţă are un corespondent doar în privinţa faptelor ilicite. 
Articolul 113 pct. 9 NCPC prevede că sunt competente instanţele în a căror circumscrip- 
ţie s-a săvârșit fapta ilicită sau s-a produs prejudiciul, pentru cererile privind obligaţiile 
izvorâte dintr-o asemenea faptă. Astfel, pentru faptul juridic licit, se păstrează compe- 
tenţa generală de la domiciliul pârâtului. 

Menționăm prezenţa acestei competenţe speciale și în art. 33 alin. (1)-(3) din Tratatul 
de asistenţă juridică cu Republica Moldova și Ucraina. Criteriul ales este locul săvârșirii 
faptei ilicite sau orice altă împrejurare care servește ca bază pentru cererea de despăgu- 
bire, la care se adaugă, alternativ, domiciliul pârâtului. 

Dispoziţiile de competenţă privind fapta ilicită sunt aplicabile și în cazul în care per- 
soana vătămată sau succesorii acesteia introduc la instanţa civilă română acțiune pentru 
repararea prejudiciului cauzat printr-o infracţiune, dacă nu s-au constituit parte civilă în 
procesul penal. În cazul în care acţiunea civilă se alătură celei penale, competenţa este 
stabilită potrivit Codului de procedură penală (art. 41 și urm.). Această ultimă soluţie 
este expres prevăzută de art. 5 pct. 4 din Regulamentul Bruxelles I"! 


6. Transporturile. În acord cu dispoziţia din dreptul intern (art. 113 pct. 6 NCPC), în 
materie de transport, alături de competenţa generală întemeiată pe domiciliul părâtului, 


) 7, Pfeiffer, op. cit., p. 96. 

2) Trebuie distins net între sediul publicaţiei și domiciliul pârâtului. 

3) C.J.C.E., cauza C-68/93, Decizia din 7 martie 1995, ECR 1995, 1-415. 

i În acest sens, S. Zilberstein, op. cit., p. 28. 

5 Tot aici amintim şi cazul special prevăzut de art. 61 din Regulamentul Bruxelles |. 

reclamantul mai are la dispoziţie și instanţa română a cărei competenţă este determi- 
nată de stația feroviară sau rutieră ori portul sau aeroportul de îmbarcare/încărcare sau 
debarcare/descărcare a pasagerilor sau mărfii. 

Norma de competenţă de față acoperă parțial paleta litigiilor în materia transportu- 
rilor. Alături de litigiile contractuale, cele privind asigurările maritime sunt reglementate 
de art. 1080 alin. (1) pct. 5. Strâns legat de problema asigurărilor este și cea a abordaju- 
lui, de pildă, pentru care competenţa este rezervată distinct în art. 1080 alin. (2) pct. 5. 

Referindu-ne la lex fori, reținem că, de regulă, introducerea unei acţiuni este condiţi- 
onată de parcurgerea unei faze administrative prealabile, aşa cum este cazul în materia 
transporturilor feroviare". Astfel, s-a ţinut cont de specificul contractelor de transport, 
unde criteriile de determinare a competenţei nu se suprapun peste cele de la art. 1080 
alin. (1) pct. 2 analizate mai sus. În privinţa răspunderii delictuale în această materie, ea 
se încadrează la competenţa analizată la punctul precedent. 

Din formularea generală rezultă că este vorba despre toate tipurile de transporturi 
internaționale (de mărfuri sau de persoane, fie terestre, navale sau aeriene). Trebuie 
avut însă în vedere faptul că, de regulă, contractele de transport conţin și convenţii de 
alegere a forului, putând deroga, după caz, de la această competenţă preferențială. 

Această dispoziţie își poate dovedi utilitatea în favoarea părții mai slabe din contrac- 
tul de transport (pasagerul), atunci când domiciliul său coincide cu punctele de mai sus. 
În asemenea cazuri, se justifică o dispoziţie distinctă faţă de cea privind consumatorii. 

În această materie au fost adoptate o serie de convenții multilaterale care conţin 
norme de competenţă jurisdicțională, respectiv: Convenţia referitoare la contractul de 
transport internațional de mărfuri pe șosele, încheiată la Geneva la 19 mai 19561, și 
Convenţia pentru unificarea anumitor reguli referitoare la transportul aerian interna- 
tional, încheiată la Montreal la 28 mai 19994, sau cea încheiată la Hamburg la 31 martie 
1978, Convenţia Naţiunilor Unite privind transportul de mărfuri pe mare (Regulile de la 
Hamburg)". Constatând eficienţa în soluţionarea acestui tip de litigii, convențiile amin- 
tite deschid și calea arbitrajului, limitând autonomia părţilor în privinţa alegerii tribuna- 
lului arbitrai (art. 34 pct. 2 din Convenţia de la Montreal). De asemenea, părțile au posi- 
bilitatea de a încheia convenţii de alegere a forului, atât înaintea, cât și după nașterea 
litigiului (art. 21 pct. 5 din Regulile de la Hamburg). 

În procedura civilă europeană, contractele de transport sunt supuse competenţei 
generale, respectiv competenţei speciale din materia contractelor de prestări servicii 
[art. 2, art. 5 pct. 1 lit. b) a doua liniuță din Regulamentul Bruxelles I]!%. 


7. Asigurările. În materia asigurărilor, procesele cu element de extraneitate sunt de 
regulă cele izvorâte din accidente rutiere. Generalizând însă, este vorba de asigurările 
externe, determinate de domiciliul din străinătate al uneia dintre părţile contractante 


1! A se vedea art. 29, respectiv art. 64 din Regulamentul privind transportul pe căile ferate din România, aprobat 
prin O.G. nr. 7/2005, republicată. Pentru alte detalii legate de aspectele procesuale, a se vedea O. Căpățână, 
Gh. Stancu, Dreptul transporturilor. Partea generală, Ed. Lumina Lex, București, 1996, p. 233 şi urm. 

2] La care România a aderat prin Decretul nr. 451/1972. 

5! Ratificată prin O.G. nr. 107/2000. 

4! La care România a aderat prin Decretul nr. 343/1981. 

5! Reamintim faptul că, în privinţa contractelor de transport care, pentru un preţ forfetar, oferă o combinaţie 
între călătorie și cazare, devine aplicabilă dispoziția referitoare la consumatori [art. 15 alin. (3) din Regulamentul 
Bruxelles 1]. 

sau al beneficiarului, de obiectul asigurării sau riscul asigurat care se află, respectiv se 
poate produce în alt stat decât acela în care a fost încheiat contractul de asigurare!” 

Față de norma de competență internă (art. 115 NCPC), în procesele cu element de 
extraneitate reclamantul poate alege doar între instanța română de la locul situării bunu- 
lui asigurat sau de la locul producerii evenimentului asigurat. Aşadar, este vorba atât de 
asigurări de persoane sau de bunuri, cât și de asigurări de răspundere civilă. 

Cu toate că nu este exclusă în mod expres’, materia reasigurărilor internaţionale nu 
este supusă dispozițiilor de față, competenţa fiind stabilită după regula generală aplica- 
bilă obligațiilor contractuale. 

Rămâne nelămurit dacă regula de competenţă de faţă este aplicabilă în materie de 
asigurări maritime, fluviale și aeriene, precum și posibilitatea de derogare prin convenţii. 
Cel puţin în această ultimă chestiune, suntem de părere că nu este vorba de o omisiune 
a legiuitorului, ci de faptul că, în asemenea situații, instanţa română sesizată își verifică 
competenţa, iar în cazul în care constată existenţa unei convenţii anterioare de alegere 
a forului, își va declina competenţa potrivit lex fori, dacă competenţa nu poate fi atrasă 
potrivit criteriilor de mai sus. 

Remarcăm lipsa pentru asigurat a posibilităţii de a opta pentru instanţa de la propriul 
domiciliu, ceea ce constituie o defavorizare. Desigur, acţiunea poate fi introdusă şi la 
domiciliul sau sediul pârâtului, potrivit regulii generale. 

Formularea generală relevă faptul că este vorba de cererile formulate de toate părțile 
contractului de asigurare. 

Legea aplicabilă în materie de asigurări se determină potrivit art. 7 din Regulamen- 
tul Roma |, coroborat cu art. 2640 alin. (1) NCC, care conţine și trimiteri la instrumentele 
potrivit cărora se determină statul în care este situat riscul. 

O competenţă mult mai amănunţit reglementată se află în Regulamentul Bruxelles | 
(art. 9-14). 


8. Succesiunile. Instanţele române sunt, de asemenea, competente pentru litigiile 
în care ultimul domiciliu al defunctului se află în România, rezervată fiind competenţa 
exclusivă pentru imobilele lăsate de acesta în străinătate. 

Așa cum arătam mai sust!, este vorba de competenţa alternativă a instanţelor române, 
în cererile succesorale in personam. 

A doua categorie de competenţe preferenţiale, prevăzute în alineatul secund al 
art. 1080, cuprinde competențe determinate de materie și calitatea persoanei în procese 
cu element de extraneitate, pentru care legiuitorul a considerat că există un interes 
suficient al statului sau al părţilor să se judece și în România. 


9. Ocrotirea persoanei fizice. Dacă în procesele prevăzute de art. 1078 pct. 3 și 41 
competenţa revine în mod exclusiv instanțelor române, în cazul de față este vorba de o 
competenţă preferenţțială. Deosebirea constă în faptul că aici persoana ocrotită sau pusă 
sub interdicție are domiciliu! în străinătate. Punctul de legătură este cetățenia română 
a ocrotitului, respectiv a interzisului. Și deosebirile nu se opresc aici: de această dată, 
măsurile de ocrotire privesc minorul și interzisul. 


I D. Popescu, I. Macovei, Contractul de asigurare, Ed. Junimea, lași, 1982, p. 33. 
3 Așa cum întâlnim în art. 7 alin. (1) din Regulamentul Roma |. 

B) A se vedea supra, explicaţiile la art. 1079 pct. 2. 

KI A se vedea supra, explicaţiile la acest articol. 

Dincolo de interesul statului în ocrotirea anumitor categorii de cetăţeni români aflați 
în străinătate, trebuie precizat faptul că, în multe situaţii, punerea în executare a măsuri- 
lor luate de instanţele române întâmpină dificultăţi din cauza cheltuielilor de repatriere, 
stării de sănătate a ocrotitului sau interzisului etc. Pentru acest motiv, în cazurile în care 
instanţa română sesizată consideră că instanţa din statul în care ocrotitul sau interzisul 
domiciliază este mai bine plasată pentru a soluţiona cauza sau o parte semnificativă din 
aceasta, transferă procedura acestei din urmă instanțe, folosind mecanismele specifice 
întâlnite în numeroase instrumente internaţionale (art. 8-9 din Convenţia de la Haga din 
1996 privind competenţa, legea aplicabilă, recunoașterea, executarea și cooperarea cu 
privire la răspunderea părintească și măsurile privind protecţia copiilor, art. 8 din Con- 
venţia de la Haga din 2000 privind protecția internaţională a adulţilor, art. 15 din Regu- 
lamentul Bruxelles II bis). 

Aşa cum am văzut mai sus!!, un mecanism de transfer al procedurilor de ocrotire prin 
tutelă sau curatelă se află și în unele convenții bilaterale încheiate de România. 


10. Declararea judecătorească a morţii. Posibilitatea declarării judecătorești a mor- 
ţii în fața instanțelor române, atunci când persoana dispărută este cetățean român cu 
domiciliul în străinătate, prezintă interes pentru succesori în ipoteza când majoritatea 
bunurilor sale se află în România. Astfel, se evită parcurgerea procedurii recunoașterii și 
executării hotărârii judecătorești străine, pronunţată de instanţa de la ultimul domiciliu 
al defunctului din străinătate. 

Convenţiile bilaterale menţionate mai sus!?! prevăd, pentru declararea pe cale jude- 
cătorească a dispariţiei sau a morţii unei persoane și stabilirea datei sau a faptului mortii, 
competența instanţelor statului de cetățenie a persoanei, de la data când, potrivit ulti- 
melor știri, mai era în viaţă. 

În mod alternativ, competenţa poate aparţine și instanţei de pe teritoriul statului 
domiciliului persoanei care a introdus acţiunea, care coincide și cu domiciliul persoanei 
dispărute. În ultima situaţie, competenţa internă se stabilește potrivit /ex fori. Însă com- 
petenta înscrisă în art. 943 NCPC se referă doar la situaţiile în care persoana a avut ulti- 
mul domiciliu cunoscut în România. Tot aici trebuie semnalat faptul că există pericolul ca 
o astfel de hotărâre să nu fie recunoscută în statul al cărui cetățean era persoana — așa 
cum este expres prevăzut în art. 24 alin. (3) din Tratatul bilateral de asistenţă juridică 
încheiat cu Ucraina. 

Legea aplicabilă este ultima lege naţională a persoanei dispărute, potrivit art. 2574 
NCC, 

În doctrină!!! s-a afirmat că această competență se extinde și asupra cererilor 
de constatare a nulităţii hotărârii declarative de moarte, precum și asupra cererilor 
rectificative. Ne întrebăm însă dacă persoana este obligată să se adreseze în acest scop 
instanţei din alt stat decât cel de domiciliu, care a pronunţat hotărârea declarativă a 
morții". În caz afirmativ, persoana ar fi supusă unor cheltuieli suplimentare legate de 
un proces care nu a fost declanșat în alt stat de ea. Dimpotrivă, această persoană are 
interesul să introducă cererea acolo unde se află domiciliul său, unde de regulă se află 
majoritatea bunurilor, familia etc., mai precis acolo unde hotărârea declarativă a mortii 


"i Supra, comentariul la art. 1078 pct. 3. 

2! idem. 

31 în sistemul convențiilor bilaterale amintite, legea aplicabilă este /ex fori. 
4! 5, Zilberstein, op. cit., p. 35. 

5! Cel puţin așa sugerează art. 948-949 NCPC. 

produce efecte asupra sa. De aceea, în examinarea cererilor întemeiate pe competenţa 
de faţă, o atenţie deosebită trebuie acordată interesului invocat de reclamant, precum 
și existenţei unor puncte suficiente de legătură a cauzei cu instanţa română sesizată, 
suplimentare celui al cetăţeniei. 

Măsurile provizorii dispuse de instanţa străină rămân valabile, până la luarea unor 
măsuri provizorii de către instanța română, potrivit art. 944 alin. (3) NCPC. 


11. Drepturile de proprietate intelectuală. Drepturile personal nepatrimoniale sunt 
strâns legate de persoana titularului lor. Pentru acest motiv, legiuitorul a avut în vedere 
o competenţă a instanţelor române, întemeiată pe domiciliul din România al titularului 
dreptului de proprietate intelectuală. În mod cumulativ, este necesar ca acesta să aibă 
cetățenie română sau să fie apatrid. 

Obiectul cererii este ocrotirea în străinătate a proprietăţii intelectuale, ca urmare a 
atingerilor aduse acesteia. Este vorba de cererile izvorâte din ambele forme de răspun- 
dere, contractuală și delictuală. 

Competența internă va fi stabilită potrivit regulilor generale. Astfel, competenţa 
materială va reveni tribunalului, potrivit art. 95 pct. 1 NCPC. Din punct de vedere terito- 
rial însă, situaţia este neclară. Mai multe variante sunt posibile. În cazul puţin probabil că 
pârâtul domiciliază sau își are sediul în România, cererea ar putea fi introdusă la domici- 
liul pârâtului (art. 107 NCPC). În caz contrar, s-ar părea că cererea ar putea fi introdusă la 
domiciliul reclamantului, dacă acesta este și titularul acţiunii. Aceste răspunsuri nu sunt 
însă satisfăcătoare. De aceea, suntem de părere că în acest caz devin aplicabile dispoziţi- 
ile art. 1071 alin. (2), potrivit cărora, dacă nu se poate identifica instanța competentă să 
judece cauza, cererea va fi îndreptată, urmând regulile de competenţă materială, către 
Tribunalul București. 

Dificultăţi se pot ivi cu prilejul recunoașterii și executării hotărârii judecătorești române 
în străinătate, ca urmare a încălcării competenţelor instanţelor din statul respectiv. 

în dreptul procesual civil european s-a rezervat o competenţă exclusivă în privinţa 
înregistrării sau valabilităţii brevetelor, mărcilor, desenelor și modelelor industriale, pre- 
cum și a altor drepturi similare, care necesită depunerea sau înregistrarea, în favoarea 
instanţelor din statul membru pe teritoriul căruia depunerea sau înregistrarea a fost soli- 
citată, a avut loc sau, în temeiul unui instrument comunitar sau al unei convenţii interna- 
tionale, se consideră că a avut loc (art. 22 pct. 4 din Regulamentul Bruxelles Il). În acest 
caz, se poate face o paralelă cu competența exclusivă întemeiată pe locul întocmirii acte- 
lor de stare civilă. 


12. Convenţia părţilor, cetăţeni străini. O altă competenţă preferenţială este cea 
bazată pe convenţia părţilor, cetăţeni străini, care aleg instanțele române să soluţioneze 
procesele între ele. Întrucât nu se precizează, este vorba atât de conventiile anterioare, 
cât și de cele ulterioare nașterii litigiului. Poate fi aleasă o instanţă română determinată 
sau să se desemneze competenţa generală a instanţelor române, urmând ca aceasta să 
se determine potrivit regulilor de competenţă internă. 

Asemenea convenții nu trebuie să permită părţilor să se sustragă competenţelor 
exclusive ale instanțelor străine. Totodată, în scopul protejării altor persoane, litigiul tre- 


I Fără a aduce atingere competenţei pe care Oficiul European pentru Brevete o are în conformitate cu 
Convenţia privind acordarea brevetelor europene, semnată la Munchen la 5 octombrie 1973, instanţele din 
fiecare stat membru au competenţă exclusivă, indiferent de domiciliu, în acţiunile privind înregistrarea sau 
valabilitatea unui brevet european acordat statului în cauză. 

buie să prezinte un minim de puncte de legătură cu instanța română aleasă. De aceea, 
convenția de alegere a forului este valabilă dacă raporturile juridice privesc drepturi de 
care ei pot dispune, în legătura cu bunuri sau interese ale persoanelor din România. 

De observat că, deși este trecută în cadrul competenţelor preferenţiale, convenţia 
atribuie în mod exclusiv competenţa instanţei române. 


13. Situaţii speciale privind transporturile maritime şi aeriene. În domeniul spe- 
cializat al transporturilor maritime și aeriene, este necesară o competenţă preferențială 
a instanţelor române, cel puţin pentru anumite litigii, care să răspundă specificului lor. 

Datorită specificului proceselor referitoare la abordaju! navelor sau coliziunea aero- 
navelor, precum și al celor referitoare la asistența sau la salvarea unor persoane ori 
bunuri, s-a prevăzut o competenţă specială a instanţelor române, de natură a răspunde 
cerinţelor soluționării lor. 

Aceste reguli reprezintă o aliniere la dispoziţiile din instrumentele internaționale în 
materie, la care România este partel!. 

Competența de față privește procese referitoare la fapte petrecute în marea liberă 
ori într-un spațiu nesupus suveranităţii vreunui stat. Apoi, condiţiile enumerate nu tre- 
buie îndeplinite cumulativ, ele fiind prevăzute după cauza procesului (salvare sau asis- 
tenţă, acţiune în răspundere). 

O competenţă asemănătoare este prevăzută și de art. 5 pct. 7 și art. 7 din Regula- 
mentul Bruxelles |. 


14. Răspunderea civilă pentru prejudicii cauzate de produse originare din Româ- 
nia. Distinct de competenţa privind obligaţiile extracontractuale, a fost instituită o com- 
petenţă specială în cererile privind atragerea răspunderii pentru prejudiciile cauzate de 
produse originare din România. 

Această competenţă este menită să protejeze producătorii, exportatorii sau furnizo- 
rii, motiv pentru care ne exprimăm îndoiala în privinţa utilității dispoziţiei. Se poate ivi 
în practică situaţia în care atât furnizorul sau importatorul, cât și persoana vătămată au 
domiciliul sau sediul în alt stat sau state decât România — statul de origine a produsului. 
Astfel, niciuna dintre părţi nu poate beneficia de această competenţă. 


Art. 1.081. Convenții inoperante. Pentru situațiile prevăzute la art. 1.078 şi 
1.079, convenţia de alegere a forului, altul decât instanța română, este inoperantă. 


COMENTARIU 


În cadrul art. 1078 și art. 1079 este reglementată competenţa exclusivă a instanţelor 
române. În acord cu art. 1067 alin. (2), dispoziţia de față interzice părţilor de a deroga 
prin convenţie de la aceste competenţe. 

Pe de altă parte, trebuie observat că, atât timp cât reclamantul nu urmărește să exe- 
cute hotărârea străină în România, dispoziţia de faţă nu are nicio eficienţă. 


1 A se vedea ṣi Convenţia pentru unificarea anumitor reguli referitoare la competenţa civilă în materie 
de abordaj, încheiată la Bruxelles 10 mai 1952, la care România a aderat prin Legea nr. 89/1995, respectiv 
Convenţia pentru unificarea anumitor reguli asupra sechestrului asigurător de nave maritime, încheiată la 
Bruxelles 10 mai 1952, la care România a aderat prin Legea nr. 91/1995. 

Capitolul |. Capacitatea și drepturile 
părţilor în proces 


Art. 1.082. Capacitatea procesuală. (1) Capacitatea procesuală a fiecăreia 
dintre părțile în proces este guvernată de legea sa națională. 
(2) Capacitatea procesuală a apatridului este guvernată de legea română. 


COMENTARIU 


Urmând dreptul material aplicabil în privinţa capacităţii civile!!, art. 1082 desem- 
nează, prin excepție de la principiul lex fori, legea naţională a fiecărei părţi în ceea ce 
privește capacitatea procesuală. Soluţia ţine cont de raportul dintre capacitatea civilă și 
cea procesuală. 

În același timp, prin instituirea acestei reguli se evită refuzarea executării hotărârii în 
statul de cetățenie a străinului împotriva căruia a fost obţinută. 

Regimul excepţiei capacităţii procesuale este cel prevăzut de /ex fori, în cazul de faţă 
de legea procesuală română”. Dovada existenţei capacităţii procesuale are loc potrivit 
dreptului aplicabil. 

Capacitatea procesuală a apatridului este guvernată de legea română (art. 56-58). 
Deși nu reiese cu claritate, dispoziţia privește apatrizii care au domiciliul sau reședința în 
România. Confirmarea vine din art. 12 alin. (1) din Convenţia privind statutul apatrizilor, 
adoptată la New York la 28 septembrie 1954", 

Reprezentarea judiciară! operează potrivit /ex fori, inclusiv sub aspect probator, fiind 
important locul unde se produc efectele. 

Contractul de asistenţă juridică este supus însă legii locului unde se află sediul pro- 
fesional. Este important de amintit faptul că un avocat străin nu poate pune concluzii 
orale sau scrise în faţa instanţelor judecătorești și a celorlalte organe jurisdicționale și 
judiciare române, cu excepţia celor de arbitraj internațional, potrivit art. 13 alin. (4) din 
Legea nr. 51/1995 pentru organizarea și exercitarea profesiei de avocat, republicată. Însă 
avocații care profesează în România sub titlul profesional din statul membru de origine al 
Uniunii Europene și al Spaţiului Economic European, inclusiv Confederaţia Elvețiană, pot 
desfășura aceleaşi activități profesionale ca și avocații care profesează sub titlul profe- 
sional obţinut în România, pot acorda asistenţă juridică ṣi pot reprezenta persoane fizice 
sau persoane juridice în faţa instanțelor române, referitor la dreptul statului membru de 
origine, dreptul Uniunii Europene, dreptul internaţional, precum și dreptul românesc, cu 
respectarea regulilor de procedură aplicabile în fața instanţelor române. 


U Art. 2572 alin. (1), respectiv art. 2580 alin. (1) NCC. 

3 Art. 56 alin. (3), respectiv art. 57 alin. (3)-(6) NCPC. 

5 România a aderat la această convenție prin Legea nr. 362/2005. 
9 Art. 80-89 NCPC. 

Totodată, avocaţii provenind din statele membre ale Uniunii Europene și ale Spaţiului 
Economic European pot desfășura în România activităţi profesionale care pot fi exerci- 
tate ocazional sub forma prestării de servicii, prin reprezentarea drepturilor și interese- 
lor legitime ale persoanelor fizice și persoanelor juridice în justiţie sau în fața autorități- 
lor publice, în condiţiile prevăzute pentru avocaţii stabiliţi în acest stat, fără a fi necesară 
înscrierea în barou fart. 110 alin. (1)-(2) din Legea nr. 51/1995, republicată]. 


Art. 1.083. Condiţia străinului. (1) Persoanele fizice şi persoanele juridice 
străine au, în condițiile legii, în fața instanţelor române, aceleaşi drepturi şi obli- 
gații procesuale ca şi cetățenii români, respectiv persoanele juridice române. 

(2) Cetăţenii străini beneficiază în faţa instanțelor române, în procesele civile 
internaționale, de scutiri şi reduceri de taxe şi alte cheltuieli de procedură, pre- 
cum şi de asistenţă judiciară gratuită, în aceeaşi măsură şi în aceleaşi condiţii ca 
şi cetățenii români, sub condiția reciprocității cu statul de cetățenie sau de domi- 
ciliu al solicitantului. 


COMENTARIU 


În continuarea aspectelor ce ţin capacitatea procesuală a străinului, dispoziţia de față 
consacră egalitatea în privința drepturilor si obligațiilor procesuale între străini şi cetățe- 
nii români, respectiv persoanele juridice române. 

Principiul egalității este cheia funcţionării mecanismului dreptului procesual civil 
internațional, în lipsa căruia nu poate fi concepută desfășurarea proceselor civile cu ele- 
ment de extraneitate sau circulaţia hotărârilor străine. 

Egalitatea privește mai întâi raporturile dintre state!!!, sub acest aspect principiul fiind 
împrumutat din dreptul internaţional public. În dreptul procesual civil internaţional ega- 
litatea semnifică și faptul că fiecare stat trebuie să acorde condiţii egale de desfășurare a 
proceselor private cu element de extraneitate pentru toate părţile. 

Articolul 1082 trimite la legea naţională a străinului doar în ceea ce privește existenţa 
capacităţii procesuale. În privinţa conţinutului însă, determinarea are loc potrivit lex fori. 

Egalitatea este deplină, străinii având în procesul civil desfășurat în România aceleași 
drepturi — cu asigurarea posibilităţii exercitării lor?! —, însă în mod corelativ și aceleași 
obligaţii. Așa este și obligaţia pârâtului cetăţean străin de a-și alege un domiciliu procesual 
în România, deopotrivă cu cetăţenii români domiciliati în străinătate (art. 156 NCPC). 
Egalitatea este acordată în mod necondiţionat, fără cerința existenţei reciprocităţii. 

În schimb, scutirile și reducerile de taxe și alte cheltuieli de procedură, precum și de 
asistenţă judiciară gratuită sunt acordate în același regim de egalitate doar sub condiția 
reciprocității. În această privinţă nu este vorba de condiţia străinului, ci și de interesele 
statului, de relaţiile sale cu alte state. Aspectul menţionat ţine de accesul la justiție al 
străinului în România. 


"i Este vorba despre egalitatea în drepturi și obligaţii, ca o consecință a exerciţiului suveranității; R. Miga- 
Beşteliu, Drept internaţional public, vol. |, Ed. All Beck, București, 2005, p. 27. 

2] Potrivit art. 18 alin. (3) NCPC, cetăţenii străini şi apatrizii care nu înțeleg sau nu vorbesc limba română au 
dreptul de a lua cunoștință de toate actele și lucrările dosarului, de a vorbi în instanță și de a pune concluzii, 
prin traducător autorizat, dacă legea nu prevede altfel. 

Principiul reciprocităţii presupune ca un stat să asigure sau să promită unui alt stat, 
cetățenilor acestuia un tratament egal sau echivalent cu cel pe care cel din urmă îl asi- 
gură sau îl promite. Reciprocitatea este de fapt și de drept. 

Potrivit art. 2561 NCC, aplicarea legii străine este independentă de condiția reciproci- 
tăţii. Îndeplinirea condiţiei reciprocităţii de fapt este prezumată până la dovada contrară, 
care se stabilește de Ministerul Justiţiei, prin consultare cu Ministerul Afacerilor Externe. 
Reciprocitatea rezultă din existența unor cazuri în care fiecare stat a dat curs cererilor 
provenite din celălalt stat sau legislaţia din cele două state stabilește un regim juridic 
similar aplicabil cetățenilor străini. 

Trebuie atrasă însă atenţia că cerința reciprocității este necesară doar în lipsa unui 
cadru lega! între două state, ea fiind prezumată într-un cadru juridic convenţional. Spu- 
nem acest lucru, întrucât în numeroase tratate internaţionale se face trimitere la reci- 
procitate, însă într-un sens mai larg!?. 

Între cele două principii enunțate mai sus există o strânsă legătură. Tendinţa actuală 
este de a diminua rolul jucat de reciprocitate. Pe bună dreptate s-a obiectat!” că cerinta 
reciprocităţii este de cele mai multe ori o piedică în realizarea scopurilor dreptului proce- 
sual civil internaţional. În cazuri concrete, constatarea existenţei reciprocităţii poate 
întâmpina dificultăţi, cu implicaţii directe asupra duratei procesului. Însă cel mai important 
argument este faptul că reciprocitatea este o chestiune ce privește relaţiile dintre state. 
Or, procesele civile cu element de extraneitate au loc între persoane de drept privat, iar 
lipsa reciprocității dintre state are consecinţe nefaste cu precădere asupra acestora. 

Asistenţa judiciară gratuită a făcut obiectul majorităţii convențiilor bilaterale de asis- 
tentă judiciară internaţională. În plan comunitar, Directiva nr. 2003/8/CE a Consiliului din 
27 ianuarie 2003 de îmbunătăţire a accesului la justiţie în litigiile transfrontaliere prin 
stabilirea unor norme minime comune privind asistenţa judiciară acordată în astfel de 
litigii a fost transpusă în plan intern prin O.U.G. nr. 51/2008 privind ajutorul public judi- 
ciar în materie civilă. 

În final, trebuie reţinut că asistenţa judiciară gratuită privește doar persoanele fizice, 
nu şi cele juridice. 


Art. 1.084. Scutirea de cauțiunea judiciară. Sub condiţia reciprocității, 
reclamantul, cetățean străin sau persoană juridică de naţionalitate străină, nu 
poate fi ținut să depună cauţiune sau obligat la vreo altă garanţie pentru motivul 
că este străin sau nu are domiciliul ori sediul în România. 


COMENTARIU 


În trecut, lipsa unui cadru convenţional internaţional lărgit, aşa cum există în prezent, 
care să permită recunoașterea și executarea reciprocă a hotărârilor, a determinat insti- 
tuirea obligaţiei străinului de a achita o garanţie, în cazul în care participa într-un proces. 
Astfel, cealaltă parte avea posibilitatea de a-și recupera cheltuielile ocazionate în pro- 
ces. În Codul de procedură civilă de la 1865 întâlneam dispoziţiile art. 106-107!!, care 


1 Union Académique Internationale, Dictionnaire de la terminologie du droit international, Sirey, Paris, 1960, 
p. 504-505. 

2) Numeroase tratate bilaterale prevăd acordarea „reciprocă” de asistenţă juridică internaţională. 

3) H, Schack, op. cit., p. 15-16. 

4 Pentru un comentariu asupra acestor articole, a se vedea G.G. Tocilescu, Curs de procedură civilă, partea 
a Iil-a, Tipografia Gutenberg, Joseph G6bl, Bucureşti, 1893, p. 173-174, 194. 

ulterior au fost eliminate ca urmare a aderării României la Convenţia privitoare la unele 
chestiuni de procedură civilă, încheiată la 17 iulie 1905 la Haga, care scuteau părțile de 
la această plată. 

Scopul depunerii cauțiunii este acela de acoperire la nevoie a cheltuielilor pârâtu- 
lui, iar nu a taxei de timbrul“. Mai ales în cazul sumelor mici, pârâtul nu ar putea să și le 
recupereze în mod rezonabil prin deschiderea unui proces la domiciliul reclamantului. 

Scutirea nu este însă totală, străinul fiind obligat la depunerea oricăror alte cauţiuni, 
întocmai ca și cetățenii români sau persoanele juridice române. 

În completarea dispoziţiei de față, art. 31 alin. (2) din Legea nr. 189/2003 prevede 
că regula scutirii se aplică și în cazul cauţiunii cerute pentru garantarea cheltuielilor de 
judecată. 

Numeroase convenţii, în special cele bilaterale, în materia asistenţei judiciare inter- 
naţionale consacră această egalitate de tratament. Astfel, ceea ce în trecut era regula, în 
prezent constituie excepţia. 

În cazul inexistenței reciprocității, reclamantului, căci la el se referă dispoziţia de față, 
i se percepe o sumă care să acopere cheltuielile de judecată ale pârâtului. Estimarea 
cuantumului acestor sume este în orice caz destul de dificil de făcut. De asemenea, în 
contextul actual, credem că nu mai poate fi vorba și de acoperirea eventualelor preju- 
dicii suferite de pârât prin introducerea cu rea-credință a unor cereri. Trebuie reţinut 
însă că, dacă străinul are domiciliul sau sediul în România, din nou nu se ridică pro- 
blema depunerii cauțiunii. Rămâne discutabil cazul în care și-a ales domiciliul procesual 
în România. În orice caz, dată fiind scăderea importanţei condiţiei reciprocității, elimina- 
rea sa din text ar fi binevenită. 


Art. 1.085. Curator special. În situaţiile în care reprezentarea ori asistarea 
străinului lipsit de capacitate sau cu capacitate de exercițiu restrânsă nu a fost 
asigurată conform legii sale naționale, iar din această cauză judecata procesului 
întârzie, instanţa îi va putea numi în mod provizoriu un curator special. 


COMENTARIU 


Strâns legată de capacitatea procesuală este și dispoziţia articolului de faţă, referi- 
toare la situaţiile în care reprezentarea ori asistarea străinului lipsit de capacitate sau 
cu capacitate de exerciţiu restrânsă nu a fost asigurată conform legii sale naţionale. Mai 
delicată este ipoteza în care persoana vizată este reclamantul. Se ridică întrebarea dacă 
trebuie să i se acorde acestuia accesul la justiţie potrivit lex fori. În niciun caz nu se pune 
problema examinării capacității procesuale a reclamantului cetățean străin potrivit legii 
române. Dacă răspunsul este afirmativ, pârâtul ar fi net dezavantajat, fiind expus unor 
cheltuieli ocazionate de un incapabil, împotriva căruia ar fi dificil să se întoarcă. Pro- 
blema a fost rezolvată în sensul că, în aceste situații, devin aplicabile dispoziţiile art. 58 
NCPC. Este o soluție menită să salvgardeze interesele străinului. 


0 Explicaţie oferită și în lucrarea lui Em. Dan, Codul de procedură civilă adnotat, ed. a 2-a, Librăria Universală 
„Leon Alcalay”, București, p. 168. 

2! Aceasta nu semnifică faptul că în spatele instituirii cauţiunii nu sunt și rațiuni ce țin de buna administrare a 
justiţiei. 


FLAVIUS GEORGE PĂNCESCU 723 


http://bibliotecahamangiu.re 29—Novy—2013 


Art. 1.086-1.087 CARTEA VII. PROCESUL CIVIL INTERNAȚIONAL 


Intervenţia instanţei este circumscrisă situaţiilor în care, din cauza imposibilității 
reprezentării sau asistării străinului, judecata procesului întârzie. Nuanţând, dispoziția 
este valabilă și în cazuri urgente, în care drepturile străinului s-ar putea pierde. 

Funcţia curatorului special astfel numit durează până la numirea reprezentantului 
legai, potrivit legii naţionale a străinului. 


Art. 1.086. Reguli aplicabile apatrizilor. Prevederile art. 1.082-1.085 se 
aplică în mod corespunzător apatrizilor, fără a fi cerută condiţia reciprocității. 


COMENTARIU 


În condiţii mai favorabile decât cele prevăzute în Convenţia privind statutul apatrizi- 
lor, adoptată la New York la 28 septembrie 195411! prezenta dispoziţie îi scutește pe apa- 
trizi de condiţia reciprocităţii în ceea ce privește asistenţa judiciară gratuită și scutirile 
oferite străinilor. 

Suntem de părere că trimiterea din text este incorectă, ea urmărind de fapt doar nor- 
mele care se referă la condiţia reciprocităţii, respectiv art. 1083-1084. 


Capitolul Il. Legea aplicabilă 
în materie procedurală! 


Art. 1.087. Legea forului. În procesul civil internaţional instanța aplică 
legea procesuală română, sub rezerva unor dispoziţii exprese contrare. 


COMENTARIU 


Dacă principiile enunțate în cadrul comentariilor la art. 1083 urmăresc menţinerea 
unui echilibru între state, necesar pentru administrarea justiției de către fiecare dintre 
acestea potrivit propriilor interese, principiul de faţă se referă în concret la legea după 
care se desfășoară procesele civile cu element de extraneitate. Dintre soluţiile posibile, 
s-a cristalizat sub formă de principiu cea potrivit căreia judecătorul aplică legea proce- 
suală națională („forum regit processum”), consacrat în prezentul articol. Astăzi, majori- 
tatea legislaţiilor străine de drept procesual civil internaţional sunt construite după acest 
principiu, unele chiar fără a admite derogări. În acest sens cităm art. 12 din LDIP ita- 
liană!*! sau art. 3 C. proc. civ. spanioli. 

Dezvoltarea principiului a rezultat din nevoi practice. Judecătorul naţional, atunci 
când are de soluţionat un litigiu cu element de extraneitate, va recurge mult mai ușor la 


I9 Citată supra, la comentariul art. 1082. Prin comparaţie, art. 7 alin. (2) prevede că, abia după o perioadă de 3 
ani în care au avut reședința pe teritoriul statelor contractante, apatrizii vor fi scutiți de condiţia reciprocităţii în 
aceste state. La fel, art. 16 consacră liberul acces al apatridului la instanţele situate pe teritoriul tuturor statelor 
contractante. De asemenea, apatridul beneficiază în statul contractant unde își are reședința obișnuită de 
același tratament ca și cetățenii acestui stat, în probleme legate de accesul la justiţie, inclusiv asistenţa juridică 
și scutirea de cautio iudicatum solvi. În alte state decât cel al reședinței obişnuite, apatridul este asimilat în 
aceste chestiuni cu cetățenii statului reședinței sale obișnuite. 

2 Prezentul capitol cuprinde norme conflictuale, ceea ce constituie o excepţie, dreptul procesual civil interna- 
țional fiind alcătuit în mod preponderent din norme de aplicare directă. 

3) „1! processo civile che si svolge in Italia è regolato dalla legge italiana”. 

4 „Con las solas excepciones que puedan prever los Tratados y Convenios internacionales, los procesos civiles 
gue se sigan en el territorio nacional se regirán únicamente por las normas procesales españolas”. 

propriile normele procesuale, care îi sunt cunoscute, decât la cele străine, al căror conți- 
nut nu îi este cunoscut sau cel puţin nu cu ușurință. Fundamentarea teoretică a acestui 
principiu este căutată de unii autori!!! în natura de drept public a dreptului procesual civil 
internaţional, iar alţii se raportează la diferitele materii care alcătuiesc această ramură. 

Dincolo de aceste fundamentări, este cert faptul că principiul este legat și de terito- 
rialitatea legii procesuale, care oferă măsura deplină a acestuia: în procesele civile cu 
element de extraneitate se aplică legea procesuală națională, pe întreg teritoriul țării 
(s.n.)!?l, cu excepţiile prevăzute de lege. 

Acest principiu nu trebuie interpretat în mod absolut, existând și situații de exceptie, 
în care judecătorul naţional trebuie să aplice norme procesuale străine. Legiuitorul român 
a prevăzut expres cazurile în care se aplică legea procesuală străină, cum ar fi capacitatea 
procesuală (art. 1082), calitatea procesuală și calificarea pretenţiei (art. 1089), probele 
(art. 1090) și obţinerea lor. Cu referire la aceste cazuri, o observaţie se impune: dacă 
trimiterea la legea procesuală străină este exclusivă, se pot crea situaţii care să nu își 
găsească rezolvare! 

Se afirmă că această atenuare este necesară pentru ca normele de drept material să 
poată merge alături de cele de drept procesual, potrivit principiului concomitenţei!"!. Mai 
exact, atunci când norma conflictuală face trimitere la legea străină, norma procesuală 
o va urma. De altfel, această necorelare reprezintă principalul contraargument al adver- 
sarilor principiului fex fori, care rămân adepţii ideii potrivit căreia dreptul procesual este 
o concretizare a celui material. În opinia noastră, trimiterea la legea procesuală străină 
este posibilă doar acolo unde cadrul procesual este reglementat prin norme dispozitive. 

În contextul în care la nivel continental și chiar global se poate vorbi despre o unifor- 
mizare destul de pronunţată a procedurii civile, suntem de părere că discuţia de mai sus 
rămâne una preponderent teoretică. 


Art. 1.088. Calificare. Calificarea unei probleme ca fiind de drept procesual 
sau de drept substanţial se face conform legii române, sub rezerva instituțiilor 
juridice fără corespondent în dreptul român. 


COMENTARIU 


În continuarea problematicii legate de legea aplicabilă, dispoziţia de față reglemen- 
tează sub acest aspect calificarea unei probleme ca fiind de drept procesual sau de drept 
substanţial. În cursul judecății se pot ivi situaţii în care anumite aspecte ce ţin de specifi- 
cul litigiului sunt incerte în privinţa naturii, a conţinutului, necesitând anumite deslușiri. 
Judecătorul recurge la calificare — operaţiune ce poate atinge o complexitate considera- 
bilă. 

Calificarea reprezintă, în opinia noastră, o aplicare a principiului fex fori, aşa cum 
rezultă din dispoziţiile art. 1088, această operaţiune are loc conform legii române, sub 


1 Pentru detalii, F£ Jaecke!, Die Reichweite der lex fori im internationalen Zivilprozess, Duncker und Humblot, 
Berlin, 1995, p. 27 şi urm. 

2! În conformitate cu art. 28 NCPC. 

31 Bunăoară, în ipoteza în care străinul nu are capacitate procesuală potrivit legii sale naționale, nu există 
soluţie alternativă. O rezolvare ar fi trimiterea la fex fori. În sprijinul acestei idei cităm dispoziţiile art. 55 ZPO, 
care, pentru cazul în care partea nu are capacitate procesuală potrivit legii sale naţionale, face trimitere la 
dispozițiile germane privind capacitatea procesuală, în vederea înlesnirii participării persoanei la proces. 

4! Gleichlaufprinzip, în germană. 


FLAVIUS GEORGE PĂNCESCU 725 


http://bibliotecahamangiu.re 29—Novy—2013 


Art. 1.088 CARTEA VII. PROCESUL CIVIL INTERNAȚIONAL 


rezerva instituţiilor juridice fără corespondent în dreptul român. În dreptul internaţional 
privat se detaliază, arătându-se că, în situaţia în care legea română nu cunoaste o institu- 
ție juridică străină sau o cunoaste sub o altă denumire ori cu un alt conținut, se poate lua 
în considerare calificarea juridică făcută de legea străină. Cu toate acestea, când părțile 
au determinat ele însele înţelesul noţiunilor dintr-un act juridic (convențiile judiciare — 
s.n.), calificarea acestor noțiuni se face după voinţa părților [art. 2558 alin. (4) și (5) NCC]. 
Suntem de părere că preluarea acestei reguli în cadrul procesual poate fi primită doar în 
cazul în care, potrivit calificării date de legea străină, este o problemă de drept substan- 
tial. În caz contrar, s-ar produce o încălcare a principiului lex fori. 

La o primă vedere, am fi tentaţi să credem că aceste din urmă situaţii pot fi întâlnite 
cu precădere în afara sistemelor procesuale europene, însă anumite construcţii din drep- 
tul procesual german sau austriac, de pildă, ne contrazici!l. 

În cazul în care calificarea a condus la concluzia că este vorba despre o problemă de 
drept procesual, se va aplica lex fori. Dacă aparține dreptului material, operaţiunea de 
calificare a instituției de drept sau a raportului juridic continuă, în vederea determină- 
rii legii aplicabile, luându-se și în acest caz în considerare calificarea juridică stabilită de 
lex fori |art. 2558 alin. (1) NCC]"!. Această din urmă operaţiune este valabilă și în cazul 
normelor conflictuale de drept procesual civil internaţional. Calificarea raportului juri- 
dic dedus judecății este necesară și pentru determinarea legii aplicabile stabilirii calităţii 
procesuale a părţilor, obiectului şi cauzei acţiunii (art. 1089). 

Aplicaţii ale dispoziţiei art. 1088 întâlnim și în materia probelor!l. Utilitatea se dove- 
dește și în privinţa prescripţiei, a compensaţiei, a cazului fortuit etc. Strâns legată de 
acest aspect este și dubla calificare, situație care poate interveni atunci când dreptul 
procesual împrumută anumite naţiuni, concepte din dreptul substanţial. Ne referim, cu 
titlu exemplificativ, la mandatul procesual"! sau la achiesare, unde se pot ivi cazuri în 
care să se facă apel la dreptul substanţial străin pentru lămurirea unor noţiuni. 

Există și cazuri în care calificarea se face în mod autonom. Astfel de exemple regăsim 
în regulamentele Uniunii Europene în materie, precum și în convențiile internaţionale. O 
alternativă nefericită regăsim în schimb în unele tratate bilaterale, care fac o dublă califi- 
care, după legea ambelor state. O asemenea practică nu face decât să complice activita- 
tea judecătorului și, implicit, durata și soluţia procesului. 

În calificarea unei acţiuni prezintă utilitate practică și dispoziţia potrivit căreia natura 
mobiliară sau imobiliară a bunurilor se determină potrivit legii locului unde acestea se 
află sau, după caz, sunt situate [art. 2558 alin. (3) NCC]. 


0 În acest context, menţionăm faptul că, potrivit art. 65 din Regulamentul Bruxelles |, cererea de chemare în 
garanţie sau cererea de intervenţie nu poate fi invocată în Germania, Austria sau Ungaria. În locul acestui tip 
de cerere, orice persoană domiciliată pe teritoriul unui alt stat membru poate fi acționată în justiţie înaintea 
instanţelor din aceste state, recurgând la intervenţia accesorie sau la litisconsorţiu. 

2) În dreptul internaţional privat, calificarea reprezintă operațiunea de determinare a conţinutului și legăturii 
normei conflictuale, cu ajutorul unor noţiuni specifice (/.P. Filipescu, A.P. Filipescu, Tratat de drept internaţional 
privat, Ed. Universul Juridic, București, 2007, p. 80 şi urm... 

3) A se vedea infra, comentariile la art. 1090. 

4 Art. 86 NCPC cuprinde o dispoziţie specială, referitoare la mandanţii care nu au domiciliul sau reşedinţa în 
țară, situaţie în care dreptul de reprezentare în judecată se presupune a fi dat mandatarului. 

Art. 1.089. Calitatea procesuală şi calificarea pretenţiei. Calitatea proce- 
suală a părţilor, obiectul şi cauza acţiunii în procesul civil internațional se sta- 
bilesc conform legii care guvernează fondul raportului juridic dedus judecății. 


COMENTARIU 


Calitatea procesuală decurge, potrivit art. 1089, din legea care guvernează fondului 
raportului dedus judecății, lucru valabil și pentru obiectul și cauza acţiunii. 

În procesele cu element de extraneitate, interesul introducerii unei cereri în faţa unei 
instanţe străine poate fi determinat inclusiv de faptul că executarea urmează a avea loc 
în statul în care s-a introdus acţiunea. 

Alt motiv determinant poate fi prescripția dreptului la acțiune. Prescripţia este 
supusă lex causae, așa cum rezultă din art. 2663 NCC. Calificarea prescripției ca fiind 
o chestiune de drept material sau procesual decurge din lex fori, potrivit art. 1088. În 
procesele cu element de extraneitate trebuie acordată mare atenţie dispoziţiilor străine 
care limitează sau lipsesc de efecte dispoziţiile naţionale privind prescripţia. Tot așa, 
pot fi declarate imprescriptibile anumite acţiuni, atât timp cât ele nu pot fi introduse la 
instanţa dintr-un alt stat. 

La fel, acțiunile în constatarea existenţei sau inexistenței unui drept pot fi introduse 
dacă se justifică un interes (art. 35 NCPC), care poate fi căutat și în străinătate. În conse- 
cință, hotărârile astfel obţinute sunt utile mai ales atunci când se dorește contracararea 
unor hotărâri pronunţate în străinătate. 

Transmisiunea calităţii procesuale se produce și în faţa unei instanțe străine, însă în 
mod diferit. Transmisiunea legală, cum este introducerea moștenitorilor în cauză, are 
loc potrivit lex fori (art. 38-39 NCPC), pe când cea convenţională este supusă lex causae. 

Tipurile de acţiuni ce pot fi exercitate sunt cele aparținând fex fori, chiar dacă nu sunt 
cunoscute potrivit lex causae. În legătură cu acțiunile populare, trebuie reținut că legiti- 
marea procesuală activă ce este dată în anumite cazuri unor organizaţii derivă din anu- 
mite conventii sau acte comunitare". 

În privinţa condiţiilor de fond și de formă ale cererilor, acestea sunt, evident, tot cele 
prevăzute de lex fori. 


Art. 1.090. Probele. (1) Mijloacele de probă pentru dovedirea unui act 
juridic şi forța probantă a înscrisului constatator sunt cele prevăzute de legea 
convenită de părți, când legea locului încheierii actului juridic le acordă această 
libertate. În lipsa acestei libertăți sau când părțile n-au uzat de ea, se aplică legea 
locului încheierii actului juridic. 

(2) Probațiunea faptelor este supusă legii locului unde ele s-au produs ori au 
fost săvârşite. 

(3) Cu toate acestea, legea română este aplicabilă, dacă ea admite şi alte mijloace 
de probă decât cele prevăzute de legile stabilite conform prevederilor alin. (1) şi 
(2). Legea română se aplică şi în cazul în care ea acceptă proba cu martori şi cu 
prezumțţii ale judecătorului, chiar şi în situaţiile în care aceste mijloace de probă 
n-ar fi admisibile conform legii străine declarate aplicabile. 


H Așa cum este art. 3 din Directiva nr. 2009/22/CE a Parlamentului European și a Consiliului din 23 aprilie 2009 
privind acţiunile în încetare în ceea ce privește protecţia intereselor consumatorilor. 

(4) Proba stării civile şi puterea doveditoare a actelor de stare civilă sunt 
guvernate de legea locului unde a fost întocmit înscrisul invocat. 

(5) Administrarea probelor în procesul civil internațional este guvernată de 
legea română. 


COMENTARIU 


Chestiunea cunoașterii legii aplicabile probelor este strâns legată de aprecierea lor 
ca fiind element de drept material sau procesual!” Dată fiind legătură dintre probe și 
dreptul material, se trimite la /ex causae. Pornind însă de la faptul că dreptul procesual 
este croit după cel material, se naște și dificultatea delimitării dreptului material de cel 
procesual, acolo unde este aplicabilă lex causae. 

Obiectul probei, respectiv faptele care nu trebuie dovedite sunt prevăzute de lex 
causae. De regulă se consideră că, dacă potrivit lex causae trebuie dovedite fapte 
necontestate sau achiesate, /ex fori nu poate acorda scutiri. Faptele notorii și publice 
însă se vor considera potrivit /ex fori, din economie de timp. 

În privinţa interdicțiilor privind dovedirea anumitor fapte părerile nu sunt unanime. 
Se preferă însă o abordare procesuală, aşadar potrivit fex fori, pentru a feri pârâtul de 
introducerea unor cereri cu rea-credințăl?l. 

Sarcina probei va urma lex causae, fiind element de drept material. Invers, sarcina 
probei încălcărilor unor obligaţii procesuale este supusă /ex fori. Îndoieli asupra acestui 
punct de vedere se ivesc în cazul în care este vorba de obligaţii materiale și procesuale 
aflate într-o strânsă legătură”. 

Legea aplicabilă mijloacelor de probă este determinată potrivit art. 1090, mijloacele 
de probă pentru dovedirea unui act juridic sunt cele prevăzute de legea convenită de 
părți, când legea locului încheierii actului juridic le acordă această libertate. Un element 
de noutate este faptul că, în lipsa acestei libertăţi sau când părţile nu au uzat de ea, 
se aplică legea locului încheierii actului juridic. Probațiunea faptelor este supusă legii 
locului unde ele s-au produs ori au fost săvârșite. Legea română devine aplicabilă dacă 
admite și alte mijloace de probă decât cele prevăzute de legile stabilite, potrivit regulilor 
precedente. De asemenea, legea română se aplică și în cazul în care ea acceptă proba cu 
martori și cu prezumţii ale judecătorului, chiar şi în situațiile în care aceste mijloace de 
probă nu ar fi admisibile conform legii străine declarate aplicabilă. 

Înscrisurile nu ridică probleme deosebite, făcându-se trimitere la lex loci actus. Proba 
stării civile și puterea doveditoare a actelor de stare civilă sunt guvernate de legea locului 
unde a fost întocmit înscrisul invocat, aşa cum reiese din alin. (4). 

Actele oficiale, emise de autorităţile judiciare și administrative, se supun lex fori, iar 
nu lex loci actus. Dacă în privinţa celor naţionale există o prezumție de validitate, în pri- 
vinţa celor străine se recurge la formalitatea apostilării sau supralegalizării!“!, 


1] Pentru dezvoltări, E£. Mihuleac, Sistemul probator în procesul civil, Ed. Academiei, București, 1970, p. 101. 
Această dispută există și în doctrina străină — G. Novelli, Compendio di Diritto Internazionale privato e processuale, 
ed. a 11-a, Ed. Simone, Napoli, 2010, p. 156. A se vedea și supra, comentariile la art. 249 și urm. 

2) H. Schack, op. cit., p. 294. 

3 idem, p. 295. A se vedea și Y. Loussouarn, P. Bourel, P. de Vareilles-Sommières, Droit international privé, 
ed. a 9-a, Dalloz, Paris, 2007, p. 706. 

19 A se vedea infra, comentariile la art. 1092. 

Instanţa nu poate ordona o cercetare la fata locului în alt stat, fiind un act de suve- 
ranitatel!]. Este posibilă însă participarea la efectuarea cercetării, în cazul dispunerii unei 
cereri de comisie rogatorie internaţională, în condiţiile prevăzute de art. 20 alin. (2) din 
Legea nr. 189/2003 privind asistenţa judiciară internaţională în materie civilă și comer- 
ciala. 

În privinţa martorilor și a mărturisirii judiciare, se urmează regulile prevăzute de lex 
fori, Împotriva martorilor cetăţeni străini nu pot fi luate măsuri de constrângere; din 
contră, martorii cetățeni români pot fi supuși acestora, oriunde s-ar afla. 

Prezumțiile au un regim juridic diferit. Astfel, prezumţiile legale absolute aparțin /ex 
causae, fiind vorba de un aspect de drept material asupra unei stări de fapti”. Aceeași 
soluție este aplicabilă și în privinţa prezumțţiilor simple, întrucât se răsfrâng asupra rezul- 
tatului. În schimb, prezumţiilor judiciare le este preferabilă /ex fori, fiind strâns legate de 
experienţa judecătorului. 

Aşa cum era și firesc, art. 1090 alin. (5) prevede că administrarea probelor în proce- 
sul civil internaţional este guvernată de legea română (/ex fori}, aplicabilă și aprecierii 
probelor (art. 264 NCPC). Însă în cadrul comisiilor rogatorii internaţionale sunt admise şi 
reguli speciale. 

În privinţa forței probante, fiind o chestiune de drept, există diferite standarde în 
lume. Ar fi preferabilă /ex fori, judecătorul național putând să le aprecieze potrivit drep- 
tului pe care îl cunoaște. Aceste raţiuni ţin mai mult de ordin practic. 


Art. 1.091. Formalități de publicitate. (1) Formalitățile de înregistrare şi 
publicitate, efectele lor şi autorităţile abilitate să instrumenteze sunt cele prevă- 
zute de dreptul țării unde operațiunea a avut loc. 

(2) În materie imobiliară se aplică legea locului unde este situat imobilul. 


COMENTARIU 


Nou-introdusă în această materie, dispoziţia de față reglementează un aspect ce 
tine atât de materia probelor, cât și de formalităţile ulterioare pronunțării unei hotărâri 
într-un proces cu element de extraneitate. 


Art. 1.092. Acte oficiale publice. (1) Actele publice întocmite sau legalizate 
de o autoritate străină sau de un agent public străin pot fi produse în fața instan- 
telor române numai dacă sunt supralegalizate, pe cale administrativă ierarhică 
în statul de origine şi apoi de misiunea diplomatică sau oficiul consular român, 
pentru certificarea autenticității semnăturilor şi sigiliului aplicate pe acestea. 

(2) Supralegalizarea pe cale administrativă este supusă procedurii stabilite 
de statul de origine al actului, urmată de supralegalizarea efectuată, fie de către 
misiunea diplomatică română sau oficiul consular român din acest stat, fie de 
către misiunea diplomatică sau oficiul consular în România ale statului de ori- 


1! Obţinerea directă de probă este posibilă în condiţiile art. 17 din Regulamentul (CE) nr. 1206/2001 din 28 mai 
2001 privind cooperarea dintre organele jurisdicționale ale statelor membre în vederea obţinerii de probe în 
materie civilă sau comercială. 

2. Pentru o soluţie contrară, a se vedea și /.P Filipescu, Drept internaţional privat, vol. II, Tipografia Universității 
din București, 1984, p. 254. 

B Pentru o trimitere la lex fori, Y. Loussouarn, P. Bourel, P de Vareilles-Sommieres, op. cit., p. 706. 

gine şi, în continuare, în oricare dintre cele două situaţii, de către Ministerul Afa- 
cerilor Externe. 

(3) Scutirea de supralegalizare este permisă în temeiul legii, al unui tratat 
internațional la care România este parte sau pe bază de reciprocitate. 

(4) Supralegalizarea actelor întocmite sau legalizate de instanțele române se 
face, din partea autorităților române, de către Ministerul Justiţiei şi Ministerul 
Afacerilor Externe, în această ordine. 


COMENTARIU 


În privinţa înscrisurilor există un consens la nivel mondial în privinţa împărțirii în 
înscrisuri sub semnătură privată și publice. Dovadă stau numeroasele convenţii interna- 
tionale care reglementează recunoașterea reciprocă a actelor publice străine. 

Legea aplicabilă înscrisurilor sub semnătură privată este cea prevăzută de art. 1090 
alin. (1). 

Neîndoielnic, actele publice sunt supuse legii locului unde au fost încheiate. Însă, 
pentru a produce efecte în faţa autorităţilor străine, respectiv a instanţelor, acestea tre- 
buie să fie supuse unei certificări suplimentare cu privire la îndeplinirea condiţiilor pri- 
vind autenticitatea lor, procedură cunoscută sub denumirea de supralegalizare. 

În cadrul juridic convenţional, această procedură greoaie a fost abandonată!” sau a 
fost înlocuită cu alte forme de certificare, cea mai folosită fiind cea a aplicării apostitei, 
conform Convenţiei privind suprimarea cerinţei supralegalizării actelor oficiale străine, 
adoptată la Haga la 5 octombrie 1961”. 

Sfera actelor publice este variabilă, înțelegându-se îndeobște cele emanând de la o 
autoritate administrativă sau judiciarăl”. 

Prezentul articol reglementează procedura supralegalizării actelor publice străine, 
precum și a hotărârilor judecătorești române în vederea utilizării lor în străinătatel“!. 
Adăugăm faptul că Ministerul Justiţiei supralegalizează și actele emise de alte autorități 
publice române, cu excepţia celor notariale"! În mod simetric, ulterior supralegalizării 
de către cele două autorități române, actul public român este prezentat autorităţilor 
diplomatice ale statului de destinaţie. 


0 Atragem atenţia că, în cazul convențiilor bilaterale, este necesară verificarea în parte a sferei actelor publice 
pe care fiecare stat contractant înţelege să le scutească de la orice formalitate de certificare. 

2) La care România a aderat prin O.G. nr. 66/1999. 

d Nu de puţine ori, în practică s-au întâlnit cazuri în care Ministerul Justiţiei a fost solicitat, în mod greșit, să 
supralegalizeze înscrisuri sub semnătură privată. 

4 Desigur, pot fi prezentate și alte acte emise de instanţă, însă acestea au cea mai mare frecvenţă în practică, 
îndeosebi cele de divorţ. 

5 Tot așa, în practică au fost întâlnite cazuri în care s-a solicitat supralegalizarea unui act emis în străinătate, 
eventual pentru a fi utilizat într-un stat terț. A se vedea și art. 138 din Legea nr. 36/1995 a notarilor publici și a 
activităţii notariale, republicată. 

Art. 1.093. Noţiune. În sensul prezentului titlu, termenul de hotărâri stră- 
ine se referă la actele de jurisdicție contencioasă sau necontencioasă ale instan- 
telor judecătoreşti, cele notariale sau ale oricăror autorități competente dintr-un 
stat nemembru al Uniunii Europene. 


COMENTARIU 


Aidoma art. 1064, această dispoziţie încearcă să contureze domeniul de aplicare a! 
prezentului titlu. Astfel, dispozițiile subsecvente sunt aplicabile tuturor hotărârilor stră- 
ine!!! provenind dintr-un stat nemembru al Uniunii Europene. 

În adevăr, regimul recunoașterii și încuviinţării hotărârilor din statele membre ale 
Uniunii Europene este unul special, reglementat de unele dintre actele normative amin- 
tite în cadrul comentariilor la art. 1064. 

Însă așa este și regimul dintr-o anumită parte a cadrului convenţional! internațional 
bi- și multilateral la care este și România parte, în raport cu state nemembre ale Uniunii 
Europene. 

Revenind la definiția de mai sus, termenul de hotărâri strâine se referă la actele de 
jurisdicție contencioasă sau necontencioasă ale instanţelor judecătorești, cele notariale 
sau ale oricăror autorități competente. Reținem faptul că nu are relevanţă natura instan- 
tei care a pronunţat hotărârea (civilă, penală, administrativă). În privinţa actelor notariale 
interesează doar aspectul încuviinţării executării lor pe teritoriul României, alături de 
tranzacţiile judiciare. 

Cadrul convenţional bilateral amintit restrânge sfera termenului la hotărârile jude- 
cătorești. Pe cale de excepție, este extins la hotărârile instituţiilor de tutelă și curatelă 
(Rusia și Ucraina) sau chiar la cele arbitrale (Republica Moldova). Pentru acest motiv, 
suntem de părere că prezentul articol ar putea fi reformulat, în consens cu art. 1064. 
Astfel, termenul de hotărâre menţionat este aplicabil în afara prevederilor contrare din 
tratatele internaţionale la care România este parte și a dreptului Uniunii Europene“. 

De această generozitate de care a dat dovadă legiuitorul român urmează a se bene- 
ficia numai într-un singur sens. Cu alte cuvinte, nu toate actele de mai sus, provenind de 
la instanţele, autorităţile sau alte persoane române, vor beneficia de același tratament 
în străinătate, cu precădere în statele cu care România nu are niciun cadru convenţional. 

Nu în ultimul rând, spre aspectele procedurale din prezentul titlu indică și convențiile 
bilaterale de asistenţă judiciară. 


!! Cu privire la caracterul străin, a se vedea O. Căpăţână, Efectele hotărârilor judecătorești străine în România, 
Ed. Academiei, București, 1971, p. 83 și urm. 

2! Cu titlu de exemplu, arătăm că, potrivit art. 32 din Regulamentul Bruxelles |, „hotărâre” înseamnă o hotărâre 
pronunţată de o instanţă dintr-un stat membru, indiferent de denumirea acesteia, cum ar fi decizie, sentință, 
ordonanţă sau mandat de executare, precum și stabilirea de către un grefier a cheltuielilor de judecată. 

Capitolul |. Recunoașterea hotărârilor străine 


Art. 1.094. Recunoaşterea de plin drept. Hotărârile străine sunt recunos- 
cute de plin drept în România, dacă se referă la statutul personal al cetățenilor 
statului unde au fost pronunţate sau dacă, fiind pronunţate într-un stat tert, au 
fost recunoscute mai întâi în statul de cetățenie al fiecărei părți ori, în lipsă de 
recunoaştere, au fost pronunţate în baza legii determinate ca aplicabilă conform 
dreptului internaţional privat român, nu sunt contrarii ordinii publice de drept 
internațional privat român şi a fost respectat dreptul la apărare. 


COMENTARIU 


Pentru a-și produce efectele în România, o hotărâre străină va fi supusă unei proce- 
duri judiciare de control. 

De la această regulă există o excepție, în care recunoașterea hotărârilor are loc de 
drept (automat). Cel mai adesea este vorba de hotărârile străine pronunţate în materia 
statutului personal al persoanelor fizice. În această materie, așa cum am arătat, actele se 
bucură de o largă circulaţie internaţionalăli!. Pentru susținerea ei, simplificarea regimu- 
lui hotărârilor străine pronunţate în materie este crucială, așa cum este instituit și prin 
dispoziţia de faţă. 

Dispoziţii asemănătoare întâlnim și în numeroase convenţii bilaterale de asistenţă 
juridică. Spre exemplu, art. 40 alin. (2) din Tratatul bilateral de asistenţă juridică cu 
Ucraina extinde sfera şi la hotărârile instituţiilor de tutelă și curatelă, precum și ale altor 
instituţii competente în cauzele civile, care prin caracterul lor nu trebuie executate. 

Pentru spațiul european, art. 21 alin. (2) din Regulamentul Bruxelles II bis prevede că 
nu este necesară nicio procedură pentru actualizarea actelor de stare civilă ale unui stat 
membru pe baza unei hotărâri pronunţate în alt stat membru în materie de divorț, sepa- 
rare de drept sau anulare a căsătoriei care nu mai poate fi supusă niciunei căi de atac în 
conformitate cu dreptul respectivului stat membrul“. 

Consecința art. 1094 este faptul că aceste hotărâri nu vor mai parcurge procedura 
recunoașterii şi încuviinţării executării hotărârilor străine. De altfel, dispozitivul unor ase- 
menea hotărâri nu poate fi pus în mod concret în executare, doar, eventual, în măsura 
în care ofițerul de stare civilă ar refuza înscrierea menţiunilor în registrul de stare civilă. 

Recunoașterea de iure are loc de regulă chiar în lipsa unui cadru juridic între România 
și statul în care a fost emisă hotărârea, fără a fi necesară condiţia reciprocității. În același 
fel, hotărârile române vor fi recunoscute de plin drept în alte state. 

Două aspecte sunt de semnalat în legătură cu aceste hotărâri. Mai întâi, este vorba 
despre o neconcordanţă între dispoziţia de mai sus și cea înscrisă în art. 93 alin. (2)-(3) 
din Metodologia cu privire la aplicarea unitară a dispoziţiilor în materie de stare civilăl?l. 
Potrivit acestora, înscrierea în actele de stare civilă a unor hotărâri străine, care se referă 
la statutul civil al cetăţenilor români, se face după recunoașterea hotărârii străine de 
către tribunalul competent a soluţiona cererea de recunoaștere, respectiv tribunalul de 


1] A se vedea supra, comentariul la art. 1078 pct. 1. 

2) În privinţa hotărârilor în materia obligațiilor de întreținere, a se vedea art. 17 și art. 23 din Regulamentul 
(CE) nr. 4/2009. 

3) Aprobată prin H.G. nr. 64/2011. 

pe raza județului unde își are sau a avut domiciliul persoana interesată. În situaţiile în 
care hotărârile străine sunt recunoscute, potrivit legii, de plin drept în România, înscrie- 
rea are loc în urma obținerii avizului autorității competente. 

În practică, această dispoziţie a fost adesea interpretată de unele oficii de stare civilă 
române în sensul că este necesară parcurgerea procedurii recunoașterii în toate cazurile, 
multe instanţe fiind asaltate cu cereri în acest sens. În opinia noastră, această practică 
este greșită. Fără îndoială, hotărârile străine privind statutul civil sunt recunoscute de 
drept, inclusiv cele de divorţ. Chiar dacă, în ipoteza în care o hotărâre străină de divorț 
s-ar referi și la alte aspecte accesorii divorțului, pentru care ar fi necesară parcurgerea 
procedurii recunoaşterii, aceasta nu s-ar extinde și asupra aspectelor legate de statutul 
civil. 

În baza convențiilor bilaterale de asistenţă juridică, statele își transmit reciproc ase- 
menea hotărâri, în vederea înregistrării. Referitor la cetăţenii români, cel mai adesea 
asemenea comunicări au loc în raport cu Republica Ungară, hotărârile fiind transmise 
prin intermediul autorităților centrale ale celor două state, către autoritățile de stare 
civilă competente. 

Al doilea aspect se referă la faptul că, în unele state, divorțul este pronunţat de auto- 
rităţi administrative sau notariale. De aceea, în acest caz, potrivit art. 1093, prin hotă- 
râre străină se va înţelege, pe lângă actele de jurisdicție contencioasă sau neconten- 
cioasă ale instanţelor judecătorești, și cele notariale sau ale oricăror autorităţi compe- 
tente dintr-un stat nemembru al Uniunii Europene. 


Art. 1.095. Condiţiile recunoaşterii. (1) Hotărârile referitoare la alte pro- 
cese decât cele prevăzute la art. 1.094 pot fi recunoscute în România, spre a bene- 
ficia de autoritatea lucrului judecat, dacă sunt îndeplinite cumulativ următoarele 
condiții: 

a) hotărârea este definitivă potrivit legii statului unde a fost pronunțată; 

b) instanţa care a pronunţat-o a avut, potrivit legii statului de sediu, compe- 
tența să judece procesul fără însă a fi întemeiată exclusiv pe prezența pârâtului 
ori a unor bunuri ale sale fără legătură directă cu litigiul în statul de sediu al 
respectivei jurisdicții; 

c) există reciprocitate în ceea ce priveşte efectele hotărârilor străine între 
România şi statul instanței care a pronunţat hotărârea. 

(2) Dacă hotărârea a fost pronunţată în lipsa părții care a pierdut procesul, ea 
trebuie să constate, de asemenea, că părții în cauză i-a fost înmânată în timp util 
atât citația pentru termenul de dezbateri în fond, cât şi actul de sesizare a instan- 
tei şi că i s-a dat posibilitatea de a se apăra şi de a exercita calea de atac împotriva 
hotărârii. 

(3) Caracterul nedefinitiv al hotărârii străine, decurgând din omisiunea citării 
persoanei care nu a participat la proces în faţa instanţei străine, poate fi invocat 
numai de către acea persoană. 


"u A se vedea infra, consideraţiile de la art. 1105 alin. (2). 
2! Pentru divorțul prin acordul soţilor pe cale administrativă sau procedură notarială, a se vedea art. 375-378 
NCC. 

COMENTARIU 


1. Autoritatea de lucru judecat. Pentru a beneficia de autoritate de lucru judecat, o 
hotărâre străină trebuie să parcurgă procedura recunoașterii. În mod corect s-a arătat în 
doctrină faptul că legea după care se determină hotărârile care beneficiază de autorita- 
tea de lucru judecat este cea după care s-a judecat pricina”. 

Însă, odată recunoscută, hotărârea străină beneficiază de autoritate de lucru judecat 
potrivit lex fori, respectiv art. 430-432 NCPC. În acest sens este și art. 54 din Tratatul bila- 
teral de asistenţă judiciară încheiat cu Republica Moldova. 

Interesant de examinat este și aspectul referitor la beneficiul provizoriu de autoritate 
de lucru judecat. Poate dobândi o hotărâre străină care se bucură de autoritate de lucru 
judecat provizorie același efect în România? Trebuie precizat din capul locului că acest 
aspect se deosebește de cel al recunoașterii parţiale sau totale a hotărârii. Fiind destul 
de evident că este exclusă dobândirea autorităţii depline de lucru judecat, suntem de 
părere că nici cea provizorie nu poate fi acordată. Dacă, potrivit art. 430 alin. (4), hotă- 
rârea care este supusă apelului sau recursului are autoritate de lucru judecat provizorie, 
un motiv de refuz al recunoașterii îl constituie posibilitatea exercitării unor căi de atac 
împotriva hotărârii străine!?. Cel puţin în acest caz, răspunsul este, așadar, negativ. 

Tot în legătură cu autoritatea de lucru judecat se poate vorbi despre opozabilita- 
tea hotărârii străine, efect de mare importanţă în legătură cu hotărârile pronunţate în 
materie necontencioasă. Așa cum s-a arătat în doctrină, acest efect se produce de iurel?l, 
ceea ce nu exclude însă posibilitatea exercitării unui control de regularitate internaţio- 
nală asupra hotărârii, la cererea terțului interesat. 


2. Condiţii privind recunoaşterea 

2.1. Hotărârea să fie definitivă. O primă condiţie pentru recunoașterea unei hotă- 
râri reclamă ca aceasta să fie definitivă potrivit legii statului unde a fost pronunțată. Alte 
legislații, cum este cea belgiană, nu mai rețin în mod expres această condiție, însă ea 
reiese din alte dispoziţii. 

Dovada caracterului definitiv al hotărârii poate rezulta din înscrisuri și/sau din anu- 
mite circumstanţe. Astfel, hotărârea poate purta mențiunea caracterului definitiv. De 
asemenea, ea poate decurge dintr-un certificat care atestă faptul că nu a fost atacată în 
termenul legal. Însă ea poate să reiasă și din susținerea părţii care nu a fost legal citată, 
potrivit alin. (3), sau chiar din prevederile unui text de lege străin adus în faţa instanţei. 
Dacă în privința caracterului executoriu al hotărârii străine există o obligaţie expresă de 
dovadă, nu același lucru este și în privinţa caracterului definitiv. 

Ne putem întreba dacă această condiţie trebuie reținută distinct în continuare, ținând 
cont de faptul că aspectul care interesează cel mai mult — imposibilitatea exercitării unei 
căi de atac — este înscris și el în mod expres. Înclinăm spre un răspuns afirmativ. 

În cazurile expres prevăzute, cum este cel din art. 51 lit. a) teza a Il-a din Tratatul bila- 
teral de asistenţă juridică cu Republica Moldova, sunt recunoscute și hotărârile provizorii 
pronunţate în materia obligaţiei de întreţinere, dacă sunt executorii în statul de origine. 


2.2. instanţa să fi fost competentă. Cu ocazia stabilirii competenţelor jurisdicţionale 
ale propriilor instanţe, fiecare stat trebuie să aibă în vedere posibilitatea recunoașterii 
hotărârilor naţionale în străinătate, mai ales în statele cu care nu există un cadru conven- 


1 O. Căpăţână, op. cit., p. 188. 
2 A se vedea art. 1096 alin. (1) lit. g). 
3) O. Căpățână, op. cit., p. 212. 

tional. Aceasta cu precădere în cazul în care competenţa este una atrasă forţat, fără prea 
multe puncte de legătură. Necesitatea acestei preocupări rezidă din faptul că, de regulă, 
în statul de recunoaștere are loc o verificare a competenţei statului de pronunțare, denu- 
mită și competență indirectă. 

instanţele române sunt obligate să întreprindă aceeași verificare în legătură cu com- 
petenta instanţei străine, urmărindu-se existența unor puncte de legătură suficiente. În 
concret, se mai prevede că o competenţă întemeiată exclusiv pe prezenţa pârâtului ori a 
unor bunuri ale sale fără legătură directă cu litigiul în statul de sediu al respectivei juris- 
dicții nu este suficientă. La o primă vedere, s-ar părea că această interdicţie se contra- 
zice cu regulile de competenţă jurisdicţională analizate anterior. Aici este vorba însă de o 
simplă prezenţă a pârâtului, iar nu de domiciliul sau sediul acestuia. De asemenea, este 
vorba de competenţa bazată pe locul situării în tot sau în parte a patrimoniului — prin 
care urmărește asigurarea executării hotărârii —, iar nu competenţa întemeiată pe situa- 
rea imobilului sau a fondului de comerţ. 

Modurile de stabilire a regulilor de competență internațională sunt diferite: fie se 
precizează distinct competențele, fie, în mod negativ, se exclud anumite competenţe. 
Răspândit este principiul oglinzii, potrivit căruia o hotărâre este recunoscută în situația 
în care cauza putea fi de competenţa statului de recunoaștere, dacă era aplicabil dreptul 
acestuia în cauză. În acest sens, cităm din legislaţia austriacă, respectiv art. 80 pct. 1 
din Regulamentul de executare (Exekutionsordnung), care declară admisibilă o cerere de 
încuviințare a executării unei hotărâri străine doar atunci când cauza, potrivit dreptului 
naţional, ar fi putut fi de competenţa instanţei străinel!l. Acest principiu proclamă o ega- 
litate de competenţe, în contrast cu legislații, cum este cea elveţiană, care sunt gene- 
roase cu competenţa jurisdicțională și mai reţinute în privinţa recunoașterii, În orice 
caz, principiul este mai potrivit decât termenul de minimum contacts — cunoscut în sis- 
temul common law”! —, care este prea vag. Nu mai putin însă, principiul oglinzii poate fi 
înlocuit, credem noi, cu cerința existenței reciprocității. 

Cu alte cuvinte, principiul enuntat exclude de la recunoaștere hotărârile pronunţate 
cu încălcarea propriei competențe exclusive. La noi se face o distincţie între cele două, 
încălcarea competenţei exclusive fiind înscrisă ca un motiv de refuz al recunoașterii. 
Ceea ce se verifică este competența internațională, cea teritorială sau materială neavând 
importanţă, nici faptul dacă instanţa a obţinut competenţa ca urmare a unei dispoziţii 
legale sau pe cale convenţională. Un exemplu de aplicare a principiului oglinzii îl consti- 
tuie art. 22 lit. b) din Convenţia bilaterală de asistenţă judiciară încheiată de România 


Art. 3164 C. civ. Quebec adaugă condiţia unei legături suficient de puternice cu statul de pronunțare („The 
jurisdiction of foreign authorities is established in accordance with the rules on jurisdiction applicable to Quebec 
authorities (...), to the extent that the dispute is substantially connected with the country whose authority is 
seised of the case”). 

2] Art. 26 LDIP elvețiană prevede în mod expres elementele din care rezultă competenţa autorităţilor străine: 
a) dacă ea rezultă din dispoziţiile prezentei legi sau, în lipsa unei asemenea dispoziţii, dacă pârâtul a domiciliat 
în statul în care hotărârea a fost pronunţată; b) dacă, în materie patrimonială, părţile s-au supus printr-o 
convenție valabilă potrivit prezentei legi competenţei autorității care a pronunţat hotărârea; c} dacă, în materie 
patrimonială, pârâtul a invocat fără rezerve apărări pe fond, sau d) dacă, în cazul unei cereri reconvenţionale, 
autoritatea care a pronunţat hotărârea era competentă asupra cererii principale și dacă există conexitate între 
cele două cereri. 

BI O aplicaţie o reprezintă „transient rule”, după care competența aparține instanţei de la locul unde se face 
înmânarea personală a cererii. 


FLAVIUS GEORGE PĂNCESCU 735 


http://bibliotecahamangiu.re 29—Novy—2013 


Art. 1.096 CARTEA VII. PROCESUL CIVIL INTERNAȚIONAL 


cu Algeria, potrivit căruia instanţa statului de pronunțare trebuie să fie competentă din 
punct de vedere material, potrivit legislaţiei statului de recunoaștere sau executarel!. 

În cadrul european, în art. 33 alin. (1) din Regulamentul Bruxelles |, aplicarea prin- 
cipiului oglinzii este mult extinsă, referindu-se și la cazurile când competenţa nu este 
stabilită potrivit acestui regulament. Mai mult, art. 17 din Regulamentul Bruxelles II bis 
interzice categoric verificarea competenţei. 

2.3. Existenţa reciprocităţii. Cea de-a treia condiţie, incomodă de altfel în practica, 
reclamă existenţa reciprocităţii în ceea ce privește efectele hotărârilor străine între 
România și statul instanţei care a pronunţat hotărârea. 

Asupra modalităților de obţinere a dovezii existenţei reciprocității între două state 
am mai vorbit. De aceea, vom vorbi despre dificultățile pe care le ridică această condi- 
ţie în practică. Deși pare o regulă rezonabilă, ea îngreunează recunoașterea, fiecare stat 
așteptând ca celălalt să facă prima mișcare, unul dintre ele putând fi chiar presat. Majo- 
ritatea legislaţiilor străine nu o mai rețin ca pe o condiţie, având o semnificaţie politică, 
însă contrară intereselor părților, chiar neconstituțională, în unele opinii. În fapt, această 
regulă constituie o adevărată frână în calea recunoașterii, mai ales în cazurile în care nu 
există practică cu statul respectiv. Aici se recurge la practica altor instanţe, pe bază de 
expertiză, obţinută prin misiunile diplomatice. 

Dacă suntem în favoarea eliminării acestei cerințe, cum este exemplul salutar al Elve- 
tiei, considerăm că, până la acel moment, ar fi potrivită o interpretare nuanţată a dispo- 
ziției, în sensul asigurării existenței reciprocităţii cu instanța care a pronunţat hotărârea, 
mai ales în cazurile statelor cu sisteme plurilegislative (SUA, de exemplu). De asemenea, 
trebuie remarcat că, din interpretarea art. 2561 alin. (2) NCC, această condiţie este pre- 
zumată, instanţa română putând să facă la fel de bine abstracţie de lipsa reciprocităţii. În 
practică, instanţele române au solicitat dovada existenţei reciprocităţii cu state precum 
Nigeria sau Statele Unite ale Americii. Tot din practică a reieşit că verificarea nu trebuie 
să reprezinte ceva rigid, fiind suficientă constatarea similitudinii cu regulile de recunoaș- 
tere din statul de pronunțare. De asemenea, s-a recurs și la recunoașterea parţială a 
hotărârilor contradictorii, respectiv a celor pronunţate în prezenţa părților etc. 

În convențiile bilaterale, reciprocitatea este evidentă, nefiind necesară verificarea 
îndeplinirii acesteia. 

La nivel european, regulamentele proclamă cu titlu de principiu încrederea reciprocă 
în administrarea justiției în statele membre, având drept consecinţă recunoașterea de 
plin drept a hotărârilor pronunţate într-un stat membru, fără să fie necesară, cu exceptia 
contestaţiilor, recurgerea la o altă procedură asupra hotărârilor. 


Art. 1.096. Motivele de refuz al recunoaşterii. (1) Recunoaşterea hotărârii 
străine poate fi refuzată pentru oricare dintre următoarele cazuri: 

a) hotărârea este manifest contrară ordinii publice de drept internațional pri- 
vat român; această incompatibilitate se apreciază ținându-se seama, în special, de 
intensitatea legăturii cauzei cu ordinea juridică română şi de gravitatea efectului 
astfel produs; 


H Trebuie menţionat că, la momentul negocierii acestei convenţii și a altora care conțin astfel de dispoziţii, 
legislaţia română nu conţinea un sistem de competenţe internaţionale ale instanțelor naţionale. 

b) hotărârea pronunţată într-o materie în care persoanele nu dispun liber de 
drepturile lor a fost obținută cu scopul exclusiv de a sustrage cauza incidenței 
legii aplicabile conform dreptului internațional privat român; 

c) procesul a fost soluționat între aceleaşi părți printr-o hotărâre, chiar nedefi- 
nitivă, a instanţelor române sau se află în curs de judecare în fața acestora la data 
sesizării instanţei străine; 

d) este inconciliabilă cu o hotărâre pronunțată anterior ei în străinătate şi sus- 
ceptibilă de a fi recunoscută în România; 

e) instanțele române aveau competenţa exclusivă pentru judecarea cauzei; 

f) a fost încălcat dreptul la apărare; 

g) hotărârea poate face obiectul unei căi de atac în statul în care a fost pro- 
nunțată. 

(2) Recunoaşterea nu poate fi refuzată pentru singurul motiv că instanţa care 
a pronunţat hotărârea străină a aplicat o altă lege decât cea care ar fi fost determi- 
nată de dreptul internaţional privat român, afară numai dacă procesul priveşte 
starea civilă şi capacitatea unui cetățean român, iar soluţia adoptată diferă de cea 
la care s-ar fi ajuns potrivit legii române. 


COMENTARIU 


Cu toate că art. 1096 se referă la motivele de refuz al recunoașterii, suntem de părere 
că acesta, precum și cel anterior, cuprind condiţii — pozitive, respectiv negative — privind 
recunoașterea. Această concluzie se desprinde din art. 1097, care vorbește despre con- 
diţiile prevazute de cele două articole. 

Motivele de refuz al recunoașterii prevăzute de art. 1096 sunt în număr de șapte, faţă 
de cele trei existente în reglementarea anterioară, ceea ce este, în opinia noastră, exce- 
siv. De altfel, în cadrul analizei ce urmează, vom constata că motivele pot fi grupate, ceea 
ce constituie şi propunerea noastră de lege ferenda. 


1. Încălcarea ordinii publice de drept internațional privat român. Aceasta acţio- 
nează ca o frână de siguranţă în calea recunoașterii hotărârilor străine, fiind cea care 
poate fi opusă în cazul în care suveranitatea statului poate fi atinsă. Este întâlnită în 
aproape!!! toate instrumentele juridice — naţionale, internaţionale, europene — care au 
ca obiect al reglementării recunoașterea hotărârilor străine. 

Conţinutul ei se dizolvă și în alte motive de refuz al recunoașterii, cum este încălcarea 
competenţei exclusive, prevăzută în mod expres în prezent. Întinderea acestui concept 
este diferit de la o legislaţie la alta, de la un caz la altul. Se poate spune că graniţele sale 
nu sunt clar delimitate. 

Față de reglementarea anterioară, s-a introdus sintagma „manifest”, întâlnită și în 
art. 34 pct. 1 din Regulamentul Bruxelles |, respectiv art. 22 lit. a) din Regulamentul 
Bruxelles II bis. Scopul este de a limita utilizarea acestui motiv de refuz, pentru a nu 
deveni un abuz. 

Mai mult, interpretarea nu este autonomă, ci potrivit legislaţiei fiecărui stat membru. 
Cu toate acestea, cel puţin în acest cadru, motivul de refuz trebuie utilizat cât mai rar, 
fiind vorba de încrederea reciprocă în administrarea justiției fiecărui stat membru — ridi- 
cată la nivel de principiu. 


1! Reținem, ca pe o excepţie, Tratatul de asistenţă juridică cu Ucraina. 

La fel ca și în art. 25 alin. (1) pct. 1 CDIP belgian, la noi s-a oferit un criteriu după care 
se poate determina intervenţia acestui mijloc de refuz al recunoașterii: intensitatea legă- 
turii cauzei cu ordinea juridică română şi gravitatea efectului astfel produs. Criteriul este 
deopotrivă aplicabil și atunci când recunoașterea are loc în baza convențiilor bilaterale. 

Atingerile aduse ordinii publice de drept internaţional privat prin hotărârea străină 
pot privi aspecte procesuale, materiale, precum și pe cele conflictuale. Cele procesuale 
sunt foarte rare — ne referim la cele manifest contrare unui proces echitabil. Totuşi, o 
analiză atentă trebuie făcută în fiecare caz concret. De exemplu, o hotărâre pronunţată 
de o instanţă de common law, ce constată „contempt of court” ori care se referă la pro- 
cedura discovery-ului, nu se respinge de plano. Intensitatea legăturii cu ordinea juridică 
română nu se rezumă la o simplă verificare care, în cazul constatării unui corespondent, 
duce la refuzul recunoașterii. Gravitatea efectelor produse semnifică o periclitare a ordi- 
nii juridice române. Este vorba de anticiparea de către instanţă a acestor efecte, iar nu 
constatarea lor. 

De asemenea, aici nu trebuie ca pârâtul să fi putut invoca aceste nereguli în căile de 
atac, așa cum se cere la motivul de refuz privind lipsa citării în termen. 

Aspectele materiale reprezintă centrul de greutate!!! — ele nu se confundă cu revizui- 
rea pe fond (art. 1097). Erorile de judecată sunt frecvente, dar ele nu pot lăsa loc refuzu- 
lui recunoașterii, la fel cum nici diferenţele dintre dreptul celor două state implicate nu o 
fac [art. 1096 alin. (2)]. Sunt vizate acele norme care deschid un câmp de aplicare nelimi- 
tat al lex causae. Aceste situaţii de încălcare a ordinii publice intervin mai ales acolo unde 
există reciprocitate, cum este cazul tratatelor bilaterale. Cu toate acestea, o interpretare 
restrictivă trebuie aplicată și în acest caz. 

Dacă legătura dintre cele două ordini juridice este foarte slabă, refuzul recunoaște- 
rii nu poate fi ocolit. Majoritatea cazurilor se desprind din motivarea hotărârii, întrucât 
faţă de aceasta instanţa de recunoaştere nu este legată!”l. Este de reflectat, de exemplu, 
dacă la noi s-ar putea refuza recunoașterea hotărârilor privind „punitive damages” sau 
„treble damages”, care încalcă principiul proporționalităţii dintre prejudiciu și repararea 
acestuia. 

În cazul normelor conflictuale, majoritatea legislaţiilor au renunţat la posibilitatea 
revizuirii pe fond pentru acest motiv ori refuzul recunoașterii hotărârii, chiar și atunci 
când nu s-a făcut aplicarea unei alte legi decât cea care ar fi fost determinată de dreptul 
internaţional privat român, afară numai dacă procesul privește starea civilă și capacita- 
tea unui cetățean român, iar soluția adoptată diferă de cea la care s-ar fi ajuns potrivit 
legii române [art. 1096 alin. (2)]. 


2. Sustragerea cauzei de la incidenţa legii aplicabile conform dreptului internaţio- 
nal privat român. Al doilea motiv de refuz privește hotărârile pronunţate într-o mate- 
rie în care persoanele nu dispun liber de drepturile lor, obținută cu scopul exclusiv de a 
sustrage cauza incidenţei legii aplicabile conform dreptului internaţional privat român. 
Legătura cu motivul anterior este evidentă. 

Cauza existenţei acestui motiv de refuz este relativ simplu de explicat, dar nu lipsită 
de consecinţe serioase, el urmărind să împiedice în esenţă încălcarea ordinii publice de 
drept român prin înlăturarea legii aplicabile. Fiind vorba de materii în care părţile nu pot 


1 între statele membre apare foarte rar, datorită apropierilor legislative dintre acestea — S. Francq, în Brussels 
| Regulation, edited by U. Magnus, P. Mankowski, Sellier, European Law Publishers, 2007, p. 571. 
3 H. Schack, op. cit., p. 372. 

dispune asupra drepturilor lor, pe aceasta cale s-ar putea aduce o atingere gravă dreptu- 
rilor fundamentale ale omului. 

Aşadar, este vorba de hotărâri pronunţate de o instanţă străină, în procese în care 
reclamantul a atras competenţa acesteia cu singurul scop de a atrage o altă lege aplica- 
bilă în cauză decât cea prevăzută de dreptul internaţional privat român. Fiind vorba de 
materii în care persoanele nu dispun în mod liber de drepturile lor, rezultă că sustragerea 
nu a avut loc pe calea convenției de prorogare sau derogare a forului, acestea fiind lovite 
de nulitate în caz contrar. 

Însă competenta instanţei străine nu trebuie să fie cu necesitate rezultatul unui fapt 
fraudulos, putând fi la fel de bine obţinută prin „forum shopping”. 

Deşi este evident, menţionăm faptul că nu sunt incluse situațiile în care părțile au 
convenit asupra legii aplicabile. 

Materiile în care părțile nu pot dispune liber asupra drepturilor lor sunt cele privind 
starea și capacitatea persoanei, drepturile personale nepatrimoniale, stabilirea paterni- 
tăţii etc. 

Asemenea situații pot fi întâlnite mai ales în cazurile în care instanţele străine au pro- 
nunţat hotărârile în aplicarea unor legi străine de sistemul european continental sau cel 
aparţinând common law. 


3. Existenţa unei hotărâri a instanţei naţionale. Dacă procesul a fost soluționat între 
aceleași părţi printr-o hotărâre, chiar nedefinitivă, a instanţelor române sau se află în 
curs de judecare în faţa acestora la data sesizării instanţei străine, aceste împrejurări pot 
constitui un alt motiv de respingere a recunoașterii. 

Așa cum arătam la început, scopul recunoașterii este dobândirea de către hotărârea 
străină a autorității de lucru judecat. Or, în cazul în care instanţele române au soluționat 
deja acest proces, purtat între aceleași părţi, recunoașterii i se opune excepţia autorităţii 
lucrului judecat. 

Ne întrebăm, cel puţin teoretic, dacă partea care nu a invocat, din diferite cauze, acest 
motiv de refuz la momentul potrivit poate să mai ridice ulterior excepţia autorității de 
lucru judecat. Răspunsul nostru este unul afirmativ, în condiţiile art. 426 NCPC, debitorul 
putând ridica această excepţie chiar și cu ocazia formulării recursului împotriva hotărârii 
de recunoaștere. 

Acest refuz se extinde și la cazul în care hotărârea română este nedefinitivă sau se 
află în curs de judecare în fața instanțelor române la data sesizării instanţei străine. Expli- 
cația în acest caz este mai delicată, întrucât hotărârea străină este definitivă înaintea 
celei române. Însă aici se aplică un principiu egoist, dar sănătos, al preeminenţei hotă- 
rârii naționaie. Se poate spune și că se presupune că hotărârea română ar putea deveni 
definitivă înaintea parcurgerii procedurii recunoașterii de către cea străină, însă acest 
argument nu este valabil tot timpul. 

În doctrină“! s-a arătat faptul că această situaţie se poate rezolva pe trei căi: principiul 
priorităţii, cel opus — „last-in-time-ruie” și cel al preeminenţei hotărârii naţionale, arătat 
mai sus. Acest ultim principiu este înscris și în art. 34 pct. 3 din Regulamentul Bruxelles 
|, art. 22 lit. c) din Regulamentul Bruxelles Il bis, precum și în art. 64 lit. e) LDIP italiană. 


4. Existenţa unei hotărâri a unei instanţe străine. O varietate a motivului anterior 
este situaţia în care hotărârile inconciliabile sunt ambele străine, cea a cărei recunoaș- 


1! idem, p. 367-368. 

tere se dorește fiind ulterioară celeilalte. În acest caz, după cum se observă, situaţia se 
rezolvă recurgându-se la principiul priorităţii, menţionat la paragraful anterior. 

Însă și hotărârea anterioară trebuie să fie susceptibilă de a fi recunoscută în Romăâ- 
nia, adică de a îndeplini toate condiţiile prevăzute de art. 1095-1096. Însă nu înseamnă 
că trebuie să existe o cerere în acest sens. Așadar, instanţa de recunoaștere va trebui să 
verifice toate aceste condiţii. 

Decalajul temporal dintre cele două hotărâri se verifică de instanţa română potrivit 
lex fori. O verificare după legea procesuală a fiecărui stat în care au fost pronunţate cele 
două hotărâri ori a unuia dintre cele două ar duce la confuzii. Tot după această lege se va 
verifica și caracterul inconciliabil. 


5. Încălcarea competenţei internaţionale exclusive. Un motiv de refuz strâns legat 
de interesele statului în protecţia propriilor cetăţeni și a unor bunuri aflate pe teritoriul 
țării este cel al încălcării competenţei internaționale exclusive. Este întâlnit și în conven- 
tiile bilaterale de asistență juridică încheiate de România cu alte stateli!. Competenta 
exclusivă la care se face trimitere este cea prevăzută de art. 1078-1079. 

Arătam mai sus că una dintre condiţiile de recunoaștere a hotărârii este ca instanţa 
care a pronunţat hotărârea să fi fost competentă potrivit lex fori [art. 1095 alin. (1) 
lit. b)]. De asemenea, am adăugat și faptul că această condiţie include în sine și protecţia 
competenţei exclusive a instanțelor din statul de recunoaștere. Este adevărat, fiecare 
dintre cele două condiţii examinează problema competenţei din unghiuri diferite. Însă 
prima ajunge să o includă și pe a doua. Am fi tentaţi să spunem că acest motiv de refuz 
ar putea fi eliminat. Dar instanţa română este mai interesată de protejarea propriei 
competenţe decât a celei a autorităţii care a pronunţat hotărârea. În plus, verificarea 
competenţei instanţei străine este anevoioasă. De aceea, suntem mai degrabă de părere 
că acest motiv de refuz ar trebui păstrat, iar condiţia prevăzută la art. 1095 alin. (1) 
lit. b) să fie eliminată. 

6. Încălcarea dreptului la apărare al persoanei împotriva căreia se urmărește recu- 
noașterea hotărârii străine constituie un alt motiv de refuz al recunoașterii. Pentru clari- 
ficare, adăugăm că este vorba de încălcarea dreptului la apărare în cadrul procesului în 
fata instanţei de pronunțare. 

Cel mai adesea, dreptul de apărare este nerespectat cu ocazia comunicării citației și 
a altor acte procedurale, prin respingerea neîntemeiată a cererilor de asistenţă judiciară 
etc. 

În privinţa comunicării actelor, art. 1095 alin. (2) arată că, dacă hotărârea a fost pro- 
nunţată în lipsa părţii care a pierdut procesul, ea trebuie să constate, de asemenea, că 
părţii în cauză i-au fost înmânate în timp util atât citaţia pentru termenul de dezbateri 
în fond, cât și actul de sesizare a instanţei și că i s-a dat posibilitatea de a se apăra și de 
a exercita calea de atac împotriva hotărârii. În cazul în care se constată că partea nu a 
beneficiat de aceste garanţii, instanţa de recunoaștere va respinge cererea. În niciun caz 
nu i se va acorda părții o revizuire pe fond a hotărârii străine, așa cum vom vedea în arti- 
colul următor. 

Mai reținem faptul că este vorba de partea care a pierdut procesul, aşadar, motivul 
nu este circumscris pârâtului. 


H Art, 24 lit. c) din Convenţia cu Macedonia, art. 51 lit. b) din Tratatul cu Republica Moldova sau art. 18 pct. 3 
din Acordul cu Turcia, art. 43 lit. c) din Tratatul cu Ucraina. 

TITLUL III. EFICACITATEA HOTĂRÂRILOR STRĂINE Art. 1.097 


Analizând dispoziția de față, observăm că se referă doar la hotărârile pronunțate în 
lipsă. Această stare urmează a fi desprinsă de instanţa de recunoaștere din cuprinsul 
hotărârii. În orice caz, nu este vorba despre cazul în care partea a solicitat judecarea în 
lipsă. 

Pentru organizarea apărării, părţii care a pierdut procesul trebuie să îi fi fost comuni- 
cate atât citația pentru termenul de dezbateri în fond, cât și actul de sesizare a instanţei. 
Așa cum s-a observat, nu este vorba de comunicarea ulterioară a unor acte, la fel cum nu 
este vorba de o cerere accesorie, 

Strâns legat de procedura citării, semnalăm aici practica unor instanţe române de a 
recurge la procedura citării prin publicitate atunci când reclamantul învederează că pârâ- 
tul domiciliază în străinătate. Adesea reclamantul are cunoștință de adresa din străină- 
tate a părâtului, refuzând însă să o indice. Sugerăm utilizarea cu precauţie a acestui mij- 
loc substitutiv de comunicare, întrucât el poate constitui cu ușurință un motiv de refuz al 
recunoașterii hotărârii române în străinătate. 

Înmânarea trebuie să fi avut loc în timp util, dându-i-se posibilitatea de a se apăra. 
Această condiţie acoperă cerința conformităţii comunicării. 

Aprecierea încălcării dreptului la apărare se face potrivit legii procedurale aplicate de 
instanţa care a pronunţat hotărârea, ceea ce este destul de dificil de realizat în practică. 

Interesant de stabilit este dacă acest motiv de refuz se referă și la încălcările dreptului 
la apărare prin impunerea unor obstacole de ordin legislativ. Credem că acestea se includ 
mai degrabă în problematica ordinii publice. 


7. Hotărârea nu este definitivă. Cum am văzut și mai sus, fiind admisibile pentru 
recunoaștere doar hotărârile definitive, motivul de refuz de față vine ca o completare, 
excluzând hotărârile care se bucură de autoritate de lucru judecat provizorie. Dovada se 
face de regulă cu certificate emanând de la autoritatea competentă din statul de sediu al 
instanţei care a pronunţat hotărârea, atunci când nu reiese din cuprinsul hotărârii. 

Suntem de părere că este vorba despre căile de atac prevăzute de legea statului de 
pronunțare pentru hotărârea respectivă, iar nu de totalitatea mijloacelor şi remediilor 
procesuale posibile. 


Art. 1.097. Neexaminarea pe fond. Cu excepţia verificării condiţiilor pre- 
văzute la art. 1.095 şi 1.096, instanţa română nu poate proceda la examinarea în 
fond a hotărârii străine şi nici la modificarea ei. 


COMENTARIU 


Recunoașterea hotărârilor străine implică din partea instanţelor solicitate verificări 
în privinţa unor condiţii. Acestea au fost analizate mai sus. La o privire generală, condiţi- 
ile recunoașterii, inclusiv motivele de refuz, urmăresc ca hotărârea străină să nu încalce 
ordinea publică a statului de recunoaștere, elementele suveranităţii, precum și dreptu- 
rile procesuale ale părţilor. 

Verificarea are loc de regulă în cadrul unei proceduri judiciare, în urma unei cereri 
formulate în acest sens, „fondul” procesului fiind strict delimitat la aceste condiţii. Limi- 
tarea este expres prevăzută de art. 1097, potrivit căruia instanţa română nu poate pro- 
ceda la examinarea în fond a hotărârii străine și nici la modificarea ei, excepţia fiind con- 


i 5, Francq, op. cit., p. 581 și 583. 
2! idem, p. 585. 

Art. 1.098 CARTEA VII. PROCESUL CIVIL INTERNAȚIONAL 


trolul condiţiilor prevăzute la art. 1095 şi art. 1096. Așadar, instanţa de recunoaștere nu 
poate refuza recunoașterea datorită soluţiei la care a ajuns instanţa de pronunțare sau 
a dreptului aplicabil. 

Motivul pentru care nu se recurge la examinarea pe fond iese cu ușurință la iveală. O 
verificare pe fond a hotărării străine semnifică încălcarea competenţei instanţei străine, 
ceea ce echivalează cu încălcarea suveranităţii statului străin. 

Această regulă este înscrisă în prezent în majoritatea legislaţiilor, însă ea nu a existat 
de la bun început, când o hotărâre străină era considerat un simplu înscris. Într-adevăr, 
în lipsa unor instrumente internaţionale în materie, recunoașterea implica în realitate 
un nou proces. 

În prezent, în cazul în care s-ar solicita o recunoaștere a unei hotărâri străine, pronun- 
tată într-un stat a cărui legislație ar cuprinde posibilitatea revizuirii pe fond, credem că 
refuzul ar fi întemeiat pe lipsa reciprocității de tratament. 


Art. 1.098. Instanţa competentă. (1) Cererea de recunoaştere se rezolvă pe 
cale principală de tribunalul în circumscripția căruia îşi are domiciliul sau, după 
caz, sediul cel care a refuzat recunoaşterea hotărârii străine. 

(2) În cazul imposibilității de determinare a tribunalului potrivit alin. (1), 
competenţa aparține Tribunalului Bucureşti. 

(3) Cererea de recunoaştere poate fi, de asemenea, rezolvată pe cale inciden- 
tală de către instanţa sesizată cu un proces având un alt obiect, în cadrul căruia se 
ridică excepția autorității lucrului judecat sau o chestiune prealabilă întemeiată 
pe hotărârea străină. 


COMENTARIU 


Dispoziţia de față, conţinând criterii aparent simple de determinare a tribunalului 
competent să judece cererile de recunoaștere, este susceptibilă de unele discuţii. 

Din primul alineat al art. 1098 s-ar putea desprinde faptul că recunoașterea hotărâ- 
rilor are loc în toate cazurile în mod automat, procedura judiciară cu un astfel de obiect 
fiind demarată doar în cazul în care se refuză recunoașterea acesteia de către persoana 
căreia i se opune. O veritabilă procedură automată de recunoaștere este întâlnită în 
state ca Germania, Elveţial!!, precum şi la nivelul legislaţiei europene (art. 33 alin. (1) din 
Regulamentul Bruxelles | şi art. 21 alin. (1) din Regulamentul Bruxelles II bist21]. În ase- 
menea cazuri, sarcina verificării condițiilor recunoașterii revine autorității ce urmează să 
pună hotărârea în executare. 

Însă, așa cum rezultă din art. 1094, de o recunoaştere automată se bucură doar hotă- 
rârile privind statutul civil al persoanelor fizice. De aceea, o interpretare corectă a dis- 
poziţiei art. 1098 alin. (1) este în sensul că hotărârile străine sunt supuse recunoașterii 
ori de câte ori este necesar ca hotărârea să beneficieze de autoritate de lucru judecat în 
România. În opinia noastră, procedura nu trebuie legată de o anumită persoană, căreia 
să îi fie opozabilă. Ne gândim aici la cazurile în care se dorește anticiparea unei eventuale 
acţiuni în România. 


1 În materie de familie există o procedură prealabilă. Ulterior, efectele se produc în statul de recunoaștere în 
mod retroactiv, de la momentul de la care se produc și în statul de pronunțare. 

2) Cele două articole prevăd faptul că hotărârile judecătorești pronunţate într-un stat membru se recunosc în 
celelalte state membre fără a fi necesar să se recurgă la vreo procedură. 

TITLUL III. EFICACITATEA HOTĂRÂRILOR STRĂINE Art. 1.099 


Faţă de reglementarea anterioară, hotărârea pronunţată este supusă și apelului, 
potrivit art. 466 alin. (1) NCPC, soluţie față de care ne exprimăm dezacordul, ținând cont 
de fondul acestui tip de proces. 


Art. 1.099. Documente ataşate Ia cerere. (1) Cererea de recunoaştere a 
hotărârii străine se întocmeşte potrivit cerințelor prevăzute de prezentul cod şi 
va fi însoțită de următoarele acte: 

a) copia hotărârii străine; 

b) dovada caracterului definitiv al acesteia; 

c) copia dovezii de înmânare a citaţiei şi a actului de sesizare, comunicate 
părții care a fost lipsă în instanţa străină sau orice alt act oficial care să ateste că 
citația şi actul de sesizare au fost cunoscute, în timp util, de către partea împo- 
triva căreia s-a pronunţat hotărârea; 

d) orice alt act de natură să probeze, în completare, că hotărârea străină înde- 
plineşte celelalte condiții prevăzute la art. 1.095. 

(2) Actele prevăzute la alin. (1) vor fi însoţite de traduceri autorizate şi vor 
fi supralegalizate, cu respectarea dispoziţiilor art. 1.092. Supralegalizarea nu se 
cere în cazul în care părțile sunt de acord cu depunerea de copii certificate pentru 
conformitate. 

(3) În cazul neprezentării unora dintre documentele prevăzute la alin. (1), 
instanța poate fixa un termen pentru a fi prezentate ori poate accepta documente 
echivalente sau, dacă se consideră suficient edificată, să dispenseze partea de 
producerea lor. 


COMENTARIU 


Cererea de recunoaștere urmează regimul genera! al cererii de chemare în judecată, 
prevăzut de art. 194 și urm. NCPC. La aceasta se vor atașa, pe lângă copia hotărârii a cărei 
recunoaștere se cere, documentele care să dovedească îndeplinirea condiţiilor prevăzute 
de art. 1095 și cel putin a celor prevăzute de art. 1096 lit. f)-g). De nelipsit sunt: dovada 
caracterului definitiv al acesteia; copia dovezii de înmânare a citaţiei și a actului de sesi- 
zare, comunicate părții care a fost lipsă în instanţa străină, sau orice alt act oficial care să 
ateste că citaţia și actul de sesizare au fost cunoscute, în timp util, de câtre partea împo- 
triva căreia s-a pronunţat hotărârea. 

În privinţa dovezii reciprocităţii, aceasta are loc potrivit art. 2561 NCC. Partea va 
putea depune copii ale unor hotărâri pronunţate în cele două state, de pronunțare și de 
recunoaștere, care să confirme existenţa acesteia. 

În cadrul convenţional bilateral se urmează în principiu aceleași cerințe de formă. 
În spaţiul european însă, documentele însoţitoare ale hotărârii, indicate mai sus, sunt 
înlocuite de formulare tipizate, care se completează de instanţa de origine!!! și care fac 
dovada respectării condiţiilor necesare recunoașterii și încuviințării executării. 

În cazul în care se constată lipsa unora dintre documente, instanţa nu va respinge 
cererea, ci fie va fixa un termen pentru a fi prezentate, putând și să accepte documente 
echivalente, fie, dacă se consideră suficient edificată, va dispensa partea de producerea 
lor. De asemenea, va putea cere lămuriri suplimentare de la instanţa de pronunțare. 


:! A se vedea art. |!-l* din O.U.G. nr. 119/2006 privind unele măsuri necesare pentru aplicarea unor regulamente 
comunitare de la data aderării României la Uniunea Europeană. 

Art. 1.100-1.102 CARTEA VII. PROCESUL CIVIL INTERNAȚIONAL 


Precizăm faptul că, în cadrul convenţional bilateral, statele contractante acordă părţi- 
lor sprijinul în transmiterea cererilor de recunoaștere, prin instanţele care au pronunţat 
hotărârea, respectiv organele centrale desemnatel. 

Însă, în afara acestui cadru convenţional, precum și în spaţiul Uniunii Europene, par- 
tea interesată va întreprinde direct, personal sau prin reprezentant, toate demersurile 
pentru sesizarea instanţei de recunoaștere din alt stat, inclusiv din România. 


Art. 1.100. Intreruperea prescripţiei. Cererea de recunoaştere a hotărârii 
străine întrerupe prescripția dreptului de a obține executarea silită. 


COMENTARIU 


În afara cazurilor prevăzute de art. 708 alin. (1) pct. 1-5 NCPC, întreruperea prescrip- 
ţiei dreptului de a obține executarea silită se produce și în alte cazuri prevăzute de lege 
(pct. 6). Un astfel de caz este cererea de recunoaștere a hotărârii străine, de la data 
depunerii acesteia. 

După această întrerupere, un nou termen de prescripţie va începe să curgă. Împlini- 
rea termenului de prescripţie poate avea ca efect pierderea autorității de lucru judecat, 
dacă dreptul de a obţine obligarea pârâtului s-a prescris [art. 706 alin. (2)]. 


Art. 1.101. Citarea părților. (1) Cererea de recunoaştere a hotărâri: străine 
se soluţionează pe cale principală prin hotărâre, iar pe cale incidentă prin înche- 
iere interlocutorie, în ambele cazuri după citarea părților. 

(2) Cererea poate îi soluționată fără citarea părților, dacă din hotărârea străină 
rezultă că pârâtul a fost de acord cu admiterea acţiunii. 


COMENTARIU 


Încheind aspectele referitoare la procedura recunoașterii, art. 1101 precizează că 
recunoașterea unei hotărâri străine poate avea loc pe cale principală sau incidentală — 
de regulă pentru a contracara o acţiune introdusă în România. 

În cazul în care pârâtul din hotărârea a cărei recunoaștere se solicită a fost de acord 
cu admiterea acțiunii şi acest fapt poate fi dovedit, cererea poate fi soluționată și fără 
citarea părților. Aceasta nu înseamnă că instanţa va admite în mod automat cererea de 
recunoaștere, fără a mai proceda la verificarea compatibilităţii hotărârii străine cu ordi- 
nea juridică română. 


Capitolul II. Executarea hotărârilor străine 


Art. 1.102. Instanţa competentă. (1) Hotărârile străine care nu sunt aduse la 
îndeplinire de bunăvoie de către cei obligaţi a le executa pot fi puse în executare 
pe teritoriul României, pe baza încuviinţării date, la cererea persoanei interesate, 
de către tribunalul în circumscripția căruia urmează să se efectueze executarea. 

(2) Hotărârile străine prin care s-au luat măsuri asigurătorii şi cele date cu 
executare provizorie nu pot fi puse în executare pe teritoriul României. 


I De regulă, acestea sunt ministerele justiţiei. 

TITLUL III. EFICACITATEA HOTĂRÂRILOR STRĂINE Art. 1.103-1.104 


COMENTARIU 


Alături de autoritatea de lucru judecat, hotărârile străine beneficiază în România de 
putere executorie. Necesară atunci când nu este adusă la îndeplinire de bunăvoie, hotărârea 
străină trebuie să parcurgă în acest scop o procedură specifică, denumită exequatur. 

Competența revine, în mod tradiţional am putea spune, tribunalului în circumscrip- 
ţia căruia urmează să se efectueze executarea. Aceeași instanţă este competentă și în 
aplicarea Regulamentelor Bruxelles |, Bruxelles II bis, precum și a Regulamentului privind 
obligaţiile de întreţinerel!. 

În cazul în care prin cuprinsul aceleiași cereri se solicită atât recunoașterea, cât și încu- 
viinţarea executării, suntem de părere că petentul poate alege deopotrivă tribunalul în raza 
căruia își are domiciliul sau, după caz, sediul cel care a refuzat recunoașterea hotărârii stră- 
ine, cât și tribunalul în circumscripția căruia urmează să se efectueze executarea. 

Din sfera hotărârilor străine cărora le poate fi acordată putere executorie sunt excluse 
cele prin care s-au luat măsuri asigurătorii si cele date cu executare provizorie. Acest 
lucru se explică, pe de o parte, prin faptul că sfera măsurilor asigurătorii este foarte largă, 
neexistând întotdeauna o corespondenţă între ele în legislaţiile diferitelor state, ceea ce 
poate duce la o încălcare a ordinii publice de drept internaţional privat. Pe de altă parte, 
toate acestea hotărâri au un caracter provizoriu, fiind dificilă întoarcerea executării, în 
anumite cazuri. 


Art. 1.103. Condiţiile încuviinţării executării. (1) Executarea hotărârii 
străine se încuviințează cu respectarea condițiilor prevăzute la art. 1.095, precum 
şi a celei ca hotărârea să fie executorie potrivit legii statului de sediu al instanţei 
care a pronunțat-o. 

(2) Dispoziţiile art. 1.096 şi 1.097 sunt aplicabile în mod corespunzător şi cere- 
rii de încuviințare a executării. 


COMENTARIU 


Față de reglementarea anterioară, dintre condiţiile specifice încuviinţării executării 
a fost eliminată condiţia de a nu fi intervenit prescripţia dreptului de a cere executarea 
silită potrivit legii române. Astfel, s-a menţinut doar condiţia ca hotărârea să fie executo- 
rie potrivit legii statului de sediu al instanţei care a pronunţat-o. 

În rest, executarea hotărârii străine se încuviinţează cu respectarea condiţiilor și 
restricţiilor prevăzute de art. 1095-1097. Bineînţeles, dacă hotărârea străină a fost recu- 
noscută anterior, nu mai are loc o nouă verificare. 


Art. 1.104. Dovada caracterului executoriu. Cererea de încuviințare 
a executării, întocmită în condițiile prevăzute la art. 1.099, va fi însoţită şi de 
dovada caracterului executoriu al hotărârii străine, eliberată de instanța care a 
pronunțat-o. 


COMENTARIU 


Cererea de încuviinţare a executării este supusă acelorași condiții ca şi cererea de 
recunoaștere, prevăzute de art. 1099. Având în vedere condiţia suplimentară prevăzută 


W Art, P art. 1 alin. (1), respectiv art. I? art. 1 alin. (1) din O.U.G. nr. 119/2006, precum și art. 19 din Legea 
nr. 36/2012. 

Art. 1.105 CARTEA VII. PROCESUL CIVIL INTERNAȚIONAL 


la articolul precedent, la acestea se adaugă și dovada caracterului executoriu al hotărârii 
străine, eliberată de instanţa care a pronunţat-o, de regulă sub forma unei adeverinte. 

Menţionăm tot aici faptul că, spre exemplu, potrivit art. 23 alin. (3) din Convenţia de 
asistenţă judiciară încheiată cu Siria, odată cu cererea de recunoaștere a hotărârii și încu- 
viinţare a executării, poate fi cerută și executarea hotărârii. 


Art. 1.103. Solutionarea cererii. (1) Cererea de încuviințare a executării se 
soluţionează prin hotărâre, după citarea părților. 

(2) În cazul în care hotărârea străină conţine soluţii asupra mai multor capete 
de cerere, care sunt disociabile, încuviințarea poate fi acordată separat. 

(3) Executarea hotărârii străine stabilind o obligaţie alimentară prin vărsăminte 
periodice se încuviințează pentru vărsămintele scadente şi cele subsecvente. 

(4) Prin hotărârea de încuviințare a executării hotărârii străine de condam- 
nare la plata unei sume în monedă străină se va dispune conversia în monedă 
națională la cursul de schimb al zilei când hotărârea a devenit executorie în statul 
unde a fost pronunțată. Până la data conversiei, dobânda produsă de suma sta- 
bilită în hotărârea străină este guvernată de legea instanţei care a pronunţat-o. 


COMENTARIU 


Spre deosebire de procedura recunoașterii, cea a încuviințării executării are loc întot- 
deauna cu citarea părților. Citarea are loc potrivit regulilor de asistenţă judiciară inter- 
națională. 

Astfel, dacă cu prilejul judecării cererii de încuviinţare a executării silite instanţa are 
îndoieli sau nelămuriri, ea poate să ceară persoanei care a înaintat cererea să dea expli- 
caţii, precum şi să îl interogheze pe debitor asupra conţinutului cererii. 

Încuviinţarea executării poate fi și parțială, atunci când hotărârea străină conţine 
soluţii asupra mai multor capete de cerere, care sunt disociabile. Dispoziţia își dove- 
dește utilitatea atunci când executarea nu poate fi încuviinţată pentru toate capetele de 
cerere. Această soluţie este valabilă și în privinţa recunoaşterii, chiar dacă nu există o 
dispoziție similară în cadrul acestei proceduril!. 

În mod firesc, pentru hotărârile străine care stabilesc o obligaţie alimentară prin văr- 
saminte periodice, încuviințarea executării are loc o singură dată, atât pentru vărsămin- 
tele scadente, cât şi pentru cele subsecvente. O hotărâre ulterioară va fi supusă însă pro- 
cedurii încuviințării executării. 

Dacă hotărârea străină conţine obligaţia de plată a unei sume de bani, stabilită în 
monedă străină, prin hotărârea de încuviinţare se va dispune conversia în monedă natio- 
nală la cursul de schimb al zilei când hotărârea a devenit executorie în statul unde a fost 
pronunţată. Până la data conversiei, dobânda produsă de suma stabilită în hotărârea 
străină este guvernată de legea instanţei care a pronunţat-o. Ulterior, devin aplicabile 
dispoziţiile art. 3 din O.G. nr. 13/2011 privind dobânda legală remuneratorie și penali- 
zatoare pentru obligaţii bănești, precum și pentru reglementarea unor măsuri financiar- 
fiscale în domeniul bancar. 

Adăugăm faptul că, potrivit art. 2 din Regulamentul nr. 4/2005 privind regimul valu- 
tar, operațiunile valutare curente, printre care se numără și plăţile legate de cheltuieli de 


W Această opinie circulă și în legătură cu dispoziția art. 48 din Regulamentul Bruxelles | — P. Wautelet, în 
Brussels | Regulation, p. 555. 

judecată, se efectuează în mod liber între rezidenți și nerezidenţi, în valută și în moneda 
națională (leu). 


Art. 1.106. Emiterea titlului executoriu. Pe baza hotărârii definitive de 
încuviințare a executării se emite titlul executoriu, în condiţiile legii române, 
menționându-se în titlu şi hotărârea de încuviințare. 


COMENTARIU 


Așadar, în urma rămânerii definitive!!! a hotărârii de încuviințare a executării, instanţa 
emite titlul executoriu, în care se menţionează și hotărârea de încuviinţare. 

Dispoziţia de faţă nu este foarte clară, lăsând loc unor interpretări diferite. Ea s-ar 
transpune în practică astfel: cu prilejul încuviinţării executării silite, instanţa de executare 
va aplica pe traducerea în limba română a hotărării straine formula executorie, în confor- 
mitate cu art. 665 alin. (7) NCPCII. 

Prezenta dispoziție evidenţiază distincţia între procedura încuviințării executării silite 
(exequatur) şi cea ulterioară, din cadrul executării silite, prevăzută de art. 665. 

Executarea silită propriu-zisă are loc potrivit legii române. În legătură cu transferul 
obiectelor şi sumelor de bani obţinute ca rezultat al executării, o parte a cadrului conven- 
tional bilateral al României din domeniul asistenţei judiciare prevede că se îndeplinește 
potrivit legislaţiei părţii contractante pe teritoriul căreia se execută hotărârea, nefiind 
afectate de dispoziţiile referitoare la recunoaștere și încuviințare. La fel sunt reglemen- 
tate aspectele legate de cheltuielile ocazionate de recunoaștere și executare. 


Art. 1.107. Forța probantă a hotărârii străine. (1) Hotărârea străină pronun- 
tată de instanța competentă beneficiază în România de forța probantă în privința 
constatărilor pe care le cuprinde, dacă satisface exigenţele necesare autenticității 
sale conform legii statului de sediu al instanţei. 

(2) Constatările făcute de instanţa străină nu beneficiază de forța probantă 
prevăzută la alin. (1) dacă ele sunt manifest incompatibile cu ordinea publică de 
drept internațional privat român. 

(3) Proba contra faptelor constatate de instanţa străină poate fi făcută prin 
orice mijloace. 


COMENTARIU 


Un alt efect al hotărârii judecătorești străine privește forța sa probantă. Sub acest 
aspect, are loc o asimilare cu hotărârile pronunţate de instanţele române, dobândind 
forţa probantă a unui înscris autentic (art. 434 NCPC). Potrivit art. 270 alin. (1) NCPC, 
hotărârea străină face deplină dovadă, faţă de orice persoană, până la declararea sa ca 
falsă, cu privire la constatările făcute personal de către judecător, în condiţiile legii. În 
privinţa faptelor constatate de instanţa străină, proba poate fi făcută prin orice mijloace. 

În cazurile în care hotărârea judecătorească străină nu a fost recunoscută pe terito- 
riul României, efectul de față nu se produce în mod automat, ci în urma verificării com- 
patibilităţii acesteia cu ordinea publică de drept internaţional privat român. 


"l A se vedea art. 634 NCPC. 
2! 5, Zilberstein, V.M. Ciobanu, Drept procesual civil. Executarea silită, vol. |, Ed. Lumina Lex, București, 1996, 
p. 133. 

În mod evident, hotărârea trebuie să îndeplinească condiţiile de autenticitate conform 
legii statului de sediu al instanţei. În acest scop, este suficientă parcurgerea procedurii 
supralegalizării prevăzute de art. 1092 alin. (1)-(2), respectiv întrunirea condiţiilor de scu- 
tire prevăzute de alin. (3). În lipsa acestei formalităţi, hotărârea străină va avea forța pro- 
bantă a unui înscris sub semnătură privată, în condiţiile prevăzute de lex loci actus. 


Art. 1.108. Hotărâri stabilind obligații fiscale prevăzute de legi străine. 
Hotărârea străină care stabileşte o obligaţie decurgând dintr-o lege fiscală străină 
necesită şi condiţia reciprocității pentru a fi recunoscută şi executată în România. 


COMENTARIU 


Prin prezenta dispoziţie, legiuitorul român a înţeles să extindă sfera domeniului de 
aplicare al prezentului titlu și la materia fiscală, în ciuda dispoziţiilor art. 1064, care se 
referă doar la procese private cu element de extraneitate. 

Trimiterea la procedura recunoașterii produce în mod implicit o restrângere la hotă- 
rârile judecătorești străine, nu și la tranzacţiile judiciare. 


Art. 1.109. Tranzacţii judiciare. Tranzacţiile judiciare încheiate în străină- 
tate produc în România efectele ce decurg, din legea care le-a fost aplicată, în 
condiţiile art. 1.102 alin. (1) şi art. 1.103-1.107. 


COMENTARIU 


Tranzacţiilor judiciare încheiate în străinătate le-a fost acordată aceeași încredere ca 
și hotărârilor judecătoreşti străine!!l. Mai precis, efectele pe care le produc sunt cele care 
decurg din legea care le-a fost aplicată. 

Așa cum se poate observa, dispoziţia de faţă face trimitere la condiţiile pentru încu- 
viințarea executării. S-ar părea că legiuitorul român a dorit să reducă efectele pe care 
le poate produce o tranzacţie judiciară străină la forţa executorie și probantă. Cu alte 
cuvinte, chiar dacă, potrivit legii străine, tranzacţia judiciară străină beneficiază și de 
autoritate de lucru judecat, aceasta nu este acordată în România!?. Nimic nu împiedică 
însă ca partea interesată să invoce efectele convenţionale ale tranzacţiei străine într-un 
proces pendinte în România. 

Prin tranzacție judiciară se înţelege, în opinia noastră, și aceea încheiată în faţa unui 
mediator, care a fost ulterior supusă omologării de către o instanţă judecătoreascăl?. 
Sunt excluse însă orice alte înţelegeri care nu au fost prezentate unei instanţe. Pe de altă 
parte, potrivit art. 1093, prin hotărâre se înțelege și actele notariale, ceea ce face ca și 
tranzacţiile extrajudiciare autentificate să poată fi supuse procedurii încuviinţării execu- 
tării pe teritoriul României. 


A se vedea art. 58 din Regulamentul Bruxelles |. 

2) Hotărârea de expedient nu beneficiază de autoritate de lucru judecat (art. 440 NCPC). Cu privire la acest 
aspect, A. Nicolae, Relativitatea și opozabilitatea efectelor hotărârii judecătorești, Ed. Universul Juridic, 
București, 2008, p. 270. 

3) A se vedea art. 59 din Legea nr. 192/2006 privind medierea și organizarea profesiei de mediator. 

Titlul IV. Arbitrajul internaţional 
şi efectele hotărârilor arbitrale străine 


Capitolul I. Procesul arbitral internaţional 


Art. 1.110. Calificare şi domeniu de aplicare. (1) În sensul prezentului 
titlu, un litigiu arbitral care se desfăşoară în România este socotit internațional 
dacă s-a născut dintr-un raport de drept privat cu element de extraneitate. 

(2) Dispoziţiile prezentului capitol se aplică oricărui arbitraj internațional 
dacă sediul instanței arbitrale se află în România şi cel puțin una dintre părți 
nu avea la data încheierii convenției arbitrale domiciliul sau reşedinţa obişnuită, 
respectiv sediul în România, dacă părţile nu au exclus prin convenția arbitrală 
sau ulterior încheierii acesteia, dar numai prin înscris, aplicarea acestora. 

(3) Sediul instanței arbitrale se stabileşte de părțile în cauză sau de instituția 
de arbitraj desemnată de acestea, iar în lipsă, de către arbitri. 


COMENTARIU 


Primul capitol din cadrul Titlului al IV-lea privește procesul arbitral internaţional în 
România. La fel ca și în cazul procesului civil internaţional (art. 1064), prima dispoziţie 
schiţează cadrul general al acestui tip de proces. 

Una dintre dificultăţile întâlnite în legislațiile în materie este aceea de a identifica ele- 
mentele caracterului „internaţționa!“” al arbitrajului. 

Primul alineat al art. 1110 definește un litigiu arbitral ca fiind internaţional dacă s-a 
născut dintr-un raport de drept privat cu element de extraneitate. Aceasta apropie arbi- 
trajul internaţional de procesul civil internaţionali. 

Fiind vorba de raporturi de drept privat, nu ne aflăm nici în prezenţa arbitrajului de 
drept internațional public, utilizat pentru soluționarea diferendelor dintre state sau din- 
tre acestea și organizaţii internaţionalel?. 

Însă simpla supunere a unui litigiu arbitral izvorât dintr-un raport de drept privat 
cu element de extraneitate unei legi procedurale străine nu este întotdeauna suficientă 
pentru a caracteriza unui litigiu arbitral ca fiind „internaţional”. 

Pentru acest motiv, alin. (2) vine să adauge condiţia ca cel puţin una dintre părţi să nu 
fi avut la data încheierii convenției arbitrale domiciliul sau reședința obișnuită, respec- 
tiv sediul în România”. Reţinem faptul că această condiție trebuie îndeplinită doar la 
momentul încheierii convenției, ulterior partea fiind liberă să se stabilească în România. 


1 Una dintre deosebirile între cele două tipuri de jurisdicții, pe care o vom trata pe larg mai încolo (art. 1114), 
este aceea că, dacă în cazul procesului civil internaţional instanţa aplică tex fori (art. 1087), în cazul arbitrajului 
internațional părţile au libertatea de a alege o lege procedurală străină. 

2! Nu trebuie scăpat din vedere faptul că și subiectele de drept privat pot fi parte în arbitrajele de drept 
internaţional public, precum şi statele în cele private. A se vedea P. Schlosser, Das Recht der internationalen 
privaten Schiedsgerichtsbarkeit, ed. a 2-a, Mohr Siebeck, Tübingen, 1989, p. 2-3. 

BI Această dispoziţie, similară celei din art. 176 alin. (1) LDIP elveţiană, este menită să evite dificultățile din 
practică izvorâte din art. 1504 C. proc. civ. francez, potrivit căruia „este internaţional arbitrajul care privește 
interese de comerţ internaţional”. În acest sens, P Schlosser, op. cit., p. 27. 

De asemenea, prin contrast cu regula de la art. 1065, pârâtul nu trebuie să domicilieze 
sau să aibă sediul în România. Mai mult, ambele părţi pot să se afle în această situaţie. 
De aici se mai trage concluzia că arbitrajul international este deschis atât persoanelor 
fizice, cât și juridicel!!. 

Alte elemente de extraneitate ale litigiului arbitral pot fi reţinute cu ocazia numirii 
arbitrilor”, a stabilirii anumitor aspecte procedurale sau alegerii sediului instanţei arbi- 
trale. În legătura cu acesta din urmă, alin. (2) şi (3) fixează sediul instanței arbitrale în 
România. Aceasta nu înseamnă că unele dezbateri nu pot avea loc în străinătate?! 

Stabilirea sediului are loc prin convenţia părţilor sau de către instituţia de arbitraj 
desemnată de acestea. În lipsă, sediul urmează a fi stabilit de arbitri. În doctrină se arată 
că stabilirea sediului instanţei arbitrale prin convenţia arbitrală nu este eficientă, întrucât 
la acel moment nu se cunosc caracteristicile litigiului care s-a ivit ori relaţiile personale 
ale arbitrilori“l. 

Din alin. (3) mai deducem că fitgiile arbitrale internaționale pot fi soluționate în 
România prin ambele forme de arbitraj — ad-hoc sau instituţionalizat. 

Importanța determinării caracterului internaţional al unui litigiu arbitral este apli- 
carea dispoziţiilor prezentului capitol tuturor proceselor arbitrale, dacă sediul instanţei 
arbitrale se află în România!”. Părţile au însă /ibertatea de a exclude aplicarea lor litigiu- 
lui dintre ele. Aceasta poate avea loc prin convenţia arbitrală sau ulterior încheierii ei. 
Excluderea ulterioară poate avea loc numai printr-un înscris, nu și prin telegramă, telex, 
telecopiator, poștă electronică sau orice alt mijloc. 

Excluzând dispoziţiile de faţă, se înţelege că părțile doresc să supună arbitrajul inter- 
naţional unei legi străine sau unui regulament al unei instituţii de arbitraj, iar nu dispo- 
ziţiilor referitoare la arbitrajul intern din Cartea a IV-a a noului Cod de procedură civilă, 
care se aplică în mod subsidiar dispoziţiilor din prezentul capitoll“. 

Putem conchide că punctele de legătură dintre litigiu și România pot fi reduse la 
minim, respectiv la sediul instanţei arbitrale. Rămâne ca părţile să suporte consecinţa 
lipsei unor puncte de legătură puternice, care să facă din arbitrajul purtat în România 
unul eficient. 


Art. 1.111. Arbitrabilitatea litigiului. (1) Orice cauză de natură patrimoni- 
ală poate face obiectul arbitrajului dacă ea priveşte drepturi asupra cărora părțile 
pot dispune liber, iar legea statului de sediu al instanţei arbitrale nu rezervă com- 
petenţa exclusivă instanțelor judecătoreşti. 

(2) Dacă una dintre părțile convenției arbitrale este un stat, o întreprindere de 
stat sau o organizaţie controlată de stat, această parte nu poate invoca propriul 
său drept pentru a contesta arbitrabilitatea unui litigiu sau capacitatea sa de a fi 
parte în procesul arbitral. 


0 Notăm că în privinţa persoanelor juridice nu se mai face trimitere la sediul secundar, în lipsa celui principal, 
așa cum întâlnim în art. 1065 alin. (1). 

2 A se vedea și 8. Handorn, Das Sonderkollisionsrecht der deutschen internationalen Schiedsgerichtsbarkeit, 
Mohr Siebeck, Tubingen, 2005, p. 9. 

3) P Ritz, Die Geheimhaltung im Schledsverfahren nach schweizerischem Recht, Mohr Siebeck, Tübingen, 2007, 
p. 24. O prevedere expresă în acest sens întâlnim în art. 14 din Regulile de arbitraj ale Curţii Internaţionale de 
Arbitraj de pe lângă Camera de Comerţ Internaţională. 

4) P Schlosser, op. cit., p. 489. 

5) În Germania, de pildă, nu există o asemenea separație. 

9 A se vedea infra, comentariile la art. 1122. 

COMENTARIU 


Noţiunea de arbitrabilitate, care face obiectul art. 1111, reprezintă o condiție care 
precede validitatea convenției arbitrale si competența tribunalului arbitral. Ea este sus- 
ceptibilă de a fi privită din două unghiuri, obiectiv și subiectiv”. 

În primul sens, reglementat în primul alineat, este vorba de aptitudinea unui dife- 
rend de a face obiectul arbitrajului internațional, fiind analizată în funcţie de mai multe 
criterii. 

Sfera litigiilor arbitrabile este circumscrisă cauzelor patrimoniale, cu condiţia să pri- 
vească drepturi asupra cărora părţile pot dispune în mod liber. Majoritatea lor sunt de 
natură comercială. 

O limitare suplimentară este acea ca legea statului de sediu al instanţei arbitrale să 
nu rezerve pentru litigiul dedus arbitrajului competenţa exclusivă instanţelor judecăto- 
rești. Trebuie reținut că este vorba de restricţii decurgând din legea statului de sediu al 
tribunalului arbitral — mai precis legea română —, iar nu din legea străină. Cu toate aces- 
tea, în doctrină s-a arătat că trebuie luate în considerare şi dispozițiile străine cunoscute 
drept „loi de police” sau „loi d'application immédiate”. 

La noi, astfel de competenţe se deduc din art. 542 NCPC, însă lista lor nu se reduce la 
enumerarea cuprinsă în această dispoziţie”. 

Hotărârile arbitrale pronunţate cu încălcarea competenţelor exclusive ale instanțe- 
lor judecătorești ale statului de sediu al instanţei arbitrale nu produc efecte pe teritoriul 
acestui stat. 

În sens subiectiv, noţiunea de arbitrabilitate reprezintă capacitatea unei persoane de 
a fi parte într-un litigiu sau de a reprezenta o parte. În acest context, reamintim că, potri- 
vit prevederilor art. 2572 și art. 2580 NCC, capacitatea persoanei fizice și a celei juridice 
este cârmuită de legea sa naţională. 

O situaţie specială, prevăzută la alineatul secund, se referă la capacitatea statelor, a 
întreprinderilor de stat sau a organizaţiilor controlate de stat. Acestea nu pot invoca pro- 
priul lor drept pentru a contesta arbitrabilitatea unui litigiu sau capacitatea de a fi parte 
în procesul arbitral. 

Pentru a înţelege corect sensul dispozitiei, raportat la cele amintite mai sus, trebuie 
precizat că art. 1111 alin. (2) se referă la capacitatea acestor subiecte de drept de a 
încheia convenţii arbitrale, iar nu la capacitatea stricto sensu, reglementată de art. 2572 
și art. 2580 NCCI. Astfel, se previne interferența dreptului naţional în litigiile privind 
contractele încheiate de stai, o întreprindere de stat sau o organizație controlată de stat, 
care ar putea limita arbitrabilitatea unui litigiu. 


Art. 1.112. Convenţia arbitrală. (1) Convenţia arbitrală se încheie valabil 
în formă scrisă, prin înscris, telegramă, telex, telecopiator, poştă electronică sau 
orice alt mijloc de comunicare permițând a-i stabili proba printr-un text. 

(2) Cu privire la cerințele de fond, convenţia arbitrală este valabilă dacă înde- 
plineşte condițiile impuse de una dintre legile următoare: 


i! Z, Abdulla, în G. Kaufmann-Kohler, B. Stucki (eds.], International Arbitration in Switzerland. A Handbook for 
Practitioners, Kluwer Law International, 2004, p. 21 şi urm. 

21 idem, p. 22. 

B! Pentru detalii, supra, comentariile la art. 542. 

41 Z. Abdulla, op. cit., p. 24-25. 

a) legea stabilită de părti; 

b) legea care guvernează obiectul litigiului; 

c) legea aplicabilă contractului ce conţine clauza compromisorie; 

d) legea română. 

(3) Validitatea convenției arbitrale nu poate fi contestată pe motivul nevala- 
bilității contractului principal sau pentru că ar viza un litigiu care nu există încă. 


COMENTARIU 


Convenţia arbitrală referitoare la un litigiu cu element de extraneitate împrumută 
caracteristicile pe care le trage din raportul din care s-a născut. 

În privinţa condiţiilor de formă, convenţia arbitrală se încheie în formă scrisă, prin 
înscris, telegramă, telex, telecopiator, poștă electronică!!! sau orice alt mijloc de comuni- 
care permiţând a-i stabili proba printr-un text. De la această cerinţă părţile nu pot deroga 
prin trimitere la o lege străină!”. Condiţia formei scrise nu este cerută doar ad probatio- 
nem, ci ad validitatem. Convenţia arbitrală poate îmbrăca și forma unei clauze arbitrale, 
inclusiv cea stabilită într-o convenţie separată, la care contractul principal face trimitere. 

Valabilitatea convenției arbitrale sub aspectul condiţiilor de fond se determină prin 
îndeplinirea condiţiilor impuse de legea aplicabilă acesteia. Potrivit art. 1112 alin. (2), 
care conţine o veritabilă normă conflictuală, aceasta poate fi: 

a) legea stabilită de părți; 

b) legea care guvernează obiectul litigiului; 

c) legea aplicabilă contractului ce conţine clauza compromisorie sau 

d) legea română. 

În practică se întâlnește rar situaţia ca părţile să stabilească o legea aplicabilă anume 
pentru convenția arbitrală, diferită de cea a contractului de care este legată. De aseme- 
nea, legea aplicabilă contractului ce conţine clauza compromisorie coincide de cele mai 
multe ori cu legea care guvernează obiectul litigiului. 

Această lege va determina elementele pe care convenția le va conține. În cazul în 
care legea aplicabilă este cea română, se va ţine cont de condiţiile prevăzute la art. 550, 
respectiv art. 551 NCPC, în special cele essentialia negotii. Urmând specificul arbitrajului 
internaţional, convenției arbitrale îi pot fi adăugate elemente referitoare la sediul instan- 
tei arbitrale, limba arbitrajului, dreptul aplicabil procedurii arbitrale, respectiv litigiului, 
cheltuielile arbitrale ș.a. 

Ultimul alineatalt art. 1112 proclamă autonomia convenției arbitrale fată de contractul 
principal. O consecinţă a acestui fapt este posibilitatea constituirii unui tribunal arbitral, 
care ulterior verifică propria competenţă și validitatea convenției arbitrale (art. 1118). 


Art. 1.113. Tribunalul arbitral. (1) Numirea, revocarea şi înlocuirea arbitri- 
lor se realizează conform convenției arbitrale sau celor stabilite de părți ulterior 
încheierii acesteia, iar în lipsă, partea interesată poate solicita tribunalului de la 
sediul arbitrajului să facă acest lucru, dispozițiile cărții a IV-a aplicându-se prin 
analogie. 


J Potrivit art. 7 alin. (3) din Legea nr. 365/2002 privind comerţul electronic, republicată, „proba încheierii 
contractelor prin mijloace electronice și a obligaţiilor care rezultă din aceste contracte este supusă dispozițiilor 
dreptului comun în materie de probă şi prevederilor Legii nr. 455/2001 privind semnătura electronică”. 

3 Z. Abdulla, op. cit., p. 17. 

(2) Arbitrul poate fi recuzat: 

a) când nu are calificarea stabilită de părţi; 

b) când există o cauză de recuzare dintre cele prevăzute de regulile de proce- 
dură arbitrală adoptate de părți sau, în lipsă, de arbitri; 

c) când împrejurările induc o îndoială legitimă cu privire la independenţa şi 
imparțialitatea sa. 

(3) O parte nu poate recuza un arbitru pe care l-a desemnat sau la a cărui 
numire a contribuit decât pentru o cauză de care a luat cunoştinţă după această 
numire. Tribunalul arbitral şi cealaltă parte trebuie înştiințate fără întârziere des- 
pre motivul de recuzare. 

(4) Dacă părţile nu au stabilit procedura de recuzare, tribunalul de la sediul 
arbitrajului se pronunţă asupra recuzării prin hotărâre definitivă. 


COMENTARIU 


Constituirea tribunalului arbitral revine părţilor, care pot conveni asupra tuturor 
aspectelor legate de aceasta. Libertatea contractuală nu este însă deplină, părţile fiind 
obligate să se supună regulilor prevăzute în Cartea a IV-a a noului Cod de procedură 
civilă, în special ale art. 557 privitoare la ponderea fiecărei părți la numirea arbitrilor. 

Compunerea tribunalului arbitral se întrevede din art. 1120 alin. (1) și art. 1121, 
acesta putând fi alcătuit dintr-un arbitru unic sau o pluralitate de arbitri — caz în care se 
adaugă şi un supraarbitru. În privinţa numărului par sau impar, dispoziţiile prezentei cărți 
nu fac nicio referire. 

În lipsa unei convenţii, respectiv în caz de neînțelegere între părți, sarcina constituirii 
tribunalului arbitral revine tribunalului de la sediul arbitrajului. Constatăm o schimbare 
fără implicaţii pe fond a modului de determinare a instanţei judecătorești în raport cu 
prevederile art. 547, care se referă la tribunalul în circumscripţia căruia are loc arbitrajul. 
În acest caz, numirea are loc potrivit art. 561. 

În legătură cu recuzarea arbitrilor într-un proces arbitral internaţional, semnalăm 
unele diferenţe faţă de arbitrajul intern (art. 562). Din art. 1113 alin. (2) lit. b} rezultă 
faptul că, în afara motivelor legale prevăzute de lit. a) și c) ale aceleiași dispoziţii, părțile 
pot conveni alte motive de recuzare a arbitrilor. 

Procedura de recuzare este, la rândul ei, lăsată la alegerea părților. În lipsă, solutiona- 
rea cererii de recuzare de către tribunalul de la sediul arbitrajului are loc, prin derogare 
de la art. 563 alin. (2), prin hotărâre definitivă. 


Art. 1.114. Procedura arbitrală. (1) Părţile pot stabili procedura arbitrală 
direct sau prin referire la regulamentul unei instituții de arbitraj ori o pot supune 
unei legi procedurale la alegerea lor. 

(2) Dacă părţile nu au procedat conform celor prevăzute la alin. (1), tribunalul 
arbitral stabileşte procedura pe calea uneia dintre modalitățile prevăzute la 
alin. (1). 

(3) Oricare ar fi procedura arbitrală stabilită, tribunalul arbitral trebuie să 
garanteze egalitatea părților şi dreptul lor de a fi ascultate în procedură contra- 


dictorie. 

(4) In arbitrajul internațional, durata termenelor stabilite în cartea a IV-a se 
dublează. 

COMENTARIU 


Procedura arbitrală internaţională prezintă, la rândul ei, datorită prezenţei elementu- 
lui de extraneitate, anumite elemente specifice. 

În primul rând, părţile au libertatea de a stabili regulile procedurale — inclusiv prin 
trimitere la Cartea a IV-a — sau să se refere la regulamentul unei instituţii de arbitraj. Nu 
mai puţin, părţile pot supune arbitrajul unei alte legi procedurale. 

Ceea ce se dorește să se sublinieze prin art. 1114 alin. (1) este faptul că părțile pot 
alege o lege procedurală străină. Aceasta constituie o derogare de la dreptul comun, 
unde legea procedurală arbitrală este cea a statului pe teritoriul căruia se află sediul tri- 
bunalului arbitral. 

Părţile trebuie să aibă în vedere faptul că necunoașterea de către arbitri a legii proce- 
durii alese poate determina întârzieri în soluţionarea litigiului. 

În lipsa convenției părţilor, regulile procedurale sunt stabilite de tribunalul arbitrai, 
având la dispoziţie aceeași libertate de determinare ca și părțile. 

O dispoziţie menită să garanteze un minim de garanţii procesuale este cea din 
alin. (3), potrivit căruia tribunalul arbitral trebuie să garanteze egalitatea părților și 
dreptul lor de a fi ascultate în procedură contradictorie, indiferent de regulile de proce- 
dură stabilite. 

Având în vedere că cel puţin una dintre părţi nu își are domiciliul sau sediul în Româ- 
nia, precum și lipsa obligaţiei de a-și stabili aici domiciliul procesual, este de așteptat ca 
durata procedurii arbitrale internaţionale să fie mai mare decât în cazul celei interne. De 
aceea, ultimul alineat al art. 1114 prevede că durata termenelor stabilite în Cartea a IV-a 
se dublează!!!. Părţile au însă și aici libertatea de a stabili termene mai scurte. 


Art. 1.115. Limba în care se desfăşoară procedura. (1) Dezbaterea litigiului 
în fața tribunalului arbitral se face în limba stabilită prin convenția arbitrală sau, 
dacă nu s-a prevăzut nimic în această privinţă ori nu a intervenit o înțelegere 
ulterioară, în limba contractului din care s-a născut litigiul ori într-o limbă de 
circulaţie internațională stabilită de tribunalul arbitral. 

(2) Dacă o parte nu cunoaşte limba în care se desfăşoară dezbaterea, la cererea 
şi pe cheltuiala ei, tribunalul arbitral îi asigură serviciile unui traducător. 

(3) Părțile pot să participe la dezbateri cu traducătorul lor. 


COMENTARIU 


Dispoziţia de faţă este identică cu cea de la art. 570, reluare ce nu își găsește o justifi- 
care, din moment ce dispoziţiile Cărţii a IV-a se aplică în mod subsidiar. 
Pentru detalii, trimitem la comentariile la articolul mai sus indicat. 


Art. 1.116. Măsuri provizorii şi conservatorii. (1) Tribunalul arbitral poate 
dispune măsuri provizorii sau conservatorii la cererea uneia dintre părți, dacă nu 
este stipulat contrariul în convenția arbitrală. 


9 Reamintim că, potrivit art. 571 alin. (1) lit. a), respectiv art. 573 alin. (1) NCPC, dacă una dintre părți locu- 
iește în străinătate, va arăta și domiciliul ales în România, unde urmează să i se facă toate comunicările privind 
procesul. 


754 FLAVIUS GEORGE PĂNCESCU 


http://bibliotecahamangiu.re 29—Novy—2013 


TITLUL IV. ARBITRAJUL INTERNAŢIONAL ŞI EFECTELE HOTĂRÂRILOR ARBITRALE STRĂINE Art. 1.117 


(2) Dacă partea vizată nu se supune voluntar măsurilor dispuse, tribunalul 
arbitral poate cere concursul tribunalului competent, care aplică propria lege. 
Dispunerea de măsuri provizorii sau conservatorii poate fi subordonată de arbi- 
tru sau judecător dării unei cauțiuni adecvate. 


COMENTARIU 


Spre deosebire de arbitrajul intern, unde măsurile asigurătorii pot fi dispuse și de 
instanţa judecătorească în condiţiile art. 585 alin. (1), în cadrul arbitrajului internaţional 
măsurile provizorii sau conservatorii pot fi dispuse, la cererea uneia dintre părți, doar de 
către tribunalul arbitral, în cursul arbitrajului. 

Măsurile provizorii și conservatorii care pot fi dispuse sunt cele prevăzute de legea 
procedurală aleasă de părţi sau cea desemnată anume pentru aceste măsuri. Măsurile 
sunt menite a fi utilizate în statul în care se desfăşoară arbitrajul, iar nu în străinătate. 
Hotărârile privind luarea unor măsuri provizorii sau conservatorii nu privesc fondul dife- 
rendului, astfel că ele, în principiu, nu își vor produce efectele pe teritoriul altor state. O 
hotărâre arbitrală confirmată de o instanţă judecătorească are însă mai multe șanse de 
a-și produce efectele în străinătate. 

Luarea măsurilor provizorii sau conservatorii este în principiu posibilă, sub condiţia 
ca părţile să nu fi stipulat contrariul. Aceasta poate să însemne excluderea cu desăvârșire 
a posibilității luării măsurii sau limitarea competenţei la instanţele judecătorești. 

În cazul în care se constată refuzul părţii implicate de a se supune măsurilor dispuse, 
tribunalul arbitral — nu și partea care a cerut luarea măsurilor — poate cere sprijinul tri- 
bunalului de la sediul arbitrajului. Acesta din urmă va aplica însă propria lege, iar nu cea 
stabilită potrivit art. 1114 alin. (1). În cazul în care există un conflict între legea aplicabilă 
măsurilor luate și /ex fori, instanţa judecătorească va putea refuza concursul. 

Fie că cererea pentru luarea măsurilor provizorii sau conservatorii se află în fața unui 
arbitru sau judecător, fiecare poate condiţiona măsura de darea unei cautiuni. 


Art. 1.117. Administrarea probelor. (1) Administrarea probelor se face de 
către tribunalul arbitral. 

(2) Dacă pentru administrarea probelor este necesar concursul instanțelor 
judecătoreşti, tribunalul arbitral sau părțile, de acord cu tribunalul arbitral, pot 
solicita concursul tribunalului de la sediul arbitrajului, care aplică legea proprie. 


COMENTARIU 


În materia probelor, se păstrează regula potrivit căreia administrarea probelor se 
face de către tribunalul arbitral. 

O situaţie specială este aceea în care este necesar concursul instanţelor judecăto- 
rești pentru administrarea probelor. Aceasta poate interveni în cazul în care se impune 
recurgerea la mijloace de constrângere sau aplicarea unor sancțiuni. În același timp, asis- 
tenţa judiciară poate fi solicitată și atunci când este necesară obţinerea de probe din 
străinătate. Această ultimă ipoteză are o importanță mai mare în arbitrajul internaţional, 


| A se vedea și R. Morek, Interim Measures in Arbltration Law and Practice in Central and Eastern Europe: 
The Need for Further Harmonization, în Interim Measures in International Commercial Arbitration, editat de 
Association for International Arbitration, Maklu Publishers, Antwerp, 2007, p. 82. 

ţinând cont de faptul că părţile — sau cel puţin una dintre ele — sunt domiciliate sau au 
sediul principal în alt stat decât cel unde se desfășoară arbitrajul. 

Atunci când proba este administrată cu concursul instanţei judecătorești, aceasta va 
aplica legea proprie. Astfel, regimul probelor trebuie să se înscrie în făgașul prevăzut de 
lex fori, indiferent de convenţia părților cu privire la acest aspect. 


Art. 1.118. Competenta tribunalului arbitral. (1) Tribunalul arbitral decide 
asupra propriei competențe. 

(2) Tribunalul arbitral statuează asupra propriei competenţe fără a lua în con- 
siderare o cerere având acelaşi obiect, deja pendinte între aceleaşi părți în fața 
unui tribunal statal sau arbitral, afară numai dacă motive temeinice impun sus- 
pendarea procedurii. 

(3) Excepţia de necompetenţă trebuie ridicată prealabil oricărei apărări pe 
fond. 


COMENTARIU 


Articolul de față are în vedere competenţa tribunalului arbitral. Legiuitorul nu a lăsat 
la voința părţilor chestiunea legată de competenţa tribunalului arbitral (competenţă- 
competenţă), atribuind în mod direct această verificare tribunalului arbitral. Din redac- 
tarea alin. (1) rezultă că nici tribunalul arbitral și nici părțile nu pot să delege această 
atribuție unei instanţe judecătorești. 

Supremaţia competenţei tribunalului arbitral este exprimată în alin. (2), care arată că 
statuarea asupra propriei competenţe nu este subordonată existenţei unei cereri având 
același obiect, deja pendinte între aceleași părţi în faţa unui tribunal statal sau arbi- 
tral. Aceasta semnifică faptul că judecata arbitrală este independentă de soluționarea de 
către o instanţă judecătorească sau un alt tribunal arbitral a unor chestiuni prejudiciale 
sau chiar a fondului cererii cu acelaşi obiect. 

Cu toate acestea, dacă motive temeinice impun, tribunalul arbitral poate ordona sus- 
pendarea procedurii. 

Prin contrast cu alin. (2), ultimul alineat al art. 1118 încătuşează într-o măsură liber- 
tatea tribunalului arbitral, prin faptul că excepţia de necompetenţă trebuie ridicată pre- 
alabil oricărei apărări pe fond”. 


Art. 1.119. Drept aplicabil. (1) Tribunalul arbitral aplică litigiului legea sta- 
bilită de părți, iar dacă părțile nu au desemnat dreptul aplicabil, legea pe care o 
consideră adecvată, în toate situațiile ținând seama de uzante şi reguli profesionale. 

(2) Tribunalul arbitral poate statua în echitate numai cu autorizarea expresă 
a părţilor. 


COMENTARIU 


Așa cum părţile pot alege o anumită lege procedurală aplicabilă arbitrajului, la fel se 
poate conveni și asupra legii aplicate litigiului. In lipsa unei asemenea convenţii, tribu- 
nalul arbitral va aplica legea pe care o consideră adecvată, ţinând cont de elementele 


litigiului. 

9 Majoritatea legislaţiilor străine nu conțin astfel de restricţii. În acest sens, a se vedea P. Schlosser, op. cit., 
p. 420. 

În ambele situaţii, tribunalul arbitral va ţine seama de uzante și reguli profesionale. 

Soluţionarea litigiului în echitate de către tribunalul arbitral poate avea loc numai cu 
acordul expres al părţilor. Aceasta ar limita sau chiar elimina erorile pe care tribunalul 
arbitral le-ar putea comite în aplicarea unui drept străin. 


Art. 1.120. Hotărârea arbitrală. (1) Hotărârea arbitrală este dată cu proce- 
dura convenită de părți. În lipsa unor asemenea prevederi în convenţia arbitrală, 
hotărârea se pronunță cu votul majorităţii arbitrilor, iar în caz de paritate a votu- 
rilor prevalează soluţia care se raliază votului supraarbitrului. 

(2) Hotărârea arbitrală este scrisă, motivată, datată şi semnată de toți arbitrii. 

(3) Hotărârea arbitrală este executorie şi obligatorie de la comunicarea sa păr- 
ților şi poate fi atacată numai cu acțiune în anulare pentru motivele şi în regimul 
stabilite în cartea a IV-a, care se aplică în mod corespunzător. 

(4) Tribunalul arbitral poate pronunţa hotărâri parțiale, în lipsă de stipulație 
contrară în convenţia arbitrală. 


COMENTARIU 


În privinţa hotărârilor arbitrale, art. 1120 reglementează doar aspectele cele mai 
importante, urmând a fi completate în mod corespunzător cu dispoziţiile din Cartea a IV-a. 

Potrivit art. 1120 alin. (1), hotărârile arbitrale sunt pronunţate în modalitatea stabi- 
lită de părţi, la care se adaugă şi cea privind modul de deliberare. În lipsa unei asemenea 
convenţii, nu se mai acordă tribunalului arbitral posibilitatea de a-și stabili propria pro- 
cedură, indicând în mod direct că hotărârea se pronunţă cu votul majorităţii arbitrilor. 
În continuare, se arată că, în caz de paritate a voturilor, prevalează soluţia care se raliază 
votului supraarbitrului. 

Pentru a garanta eficienţa hotărârii arbitrale, art. 1120 nu lasă la voința părţilor 
aspectele privind forma și cuprinsul hotărârii, efectele și modul de desființare. Părţile 
nu pot alege în aceste privinţe o altă lege decât /ex fori. Aşadar, forma hotărârii arbitrale 
este scrisă, fiind în mod obligatoriu motivată, dacă părţile nu convin în sens contrar. De 
asemenea, hotărârea va fi datată și semnată de toți arbitrii care au participat la delibe- 
rare și pronunțare. 

Efectele hotărârii arbitrale se produc de la comunicarea sa părților, devenind execu- 
torie și obligatorie. 

Pentru desfiinţarea hotărârii, partea interesată nu poate recurge decât la acţiunea 
în anulare pentru motivele și în regimul stabilite în Cartea a IV-a, care se aplică în mod 
corespunzător. 

Ultimul alineat al art. 1120 acordă tribunalului arbitral posibilitatea de a pronunţa 
hotărâri parțiale, în lipsă de stipulaţie contrară în convenţia arbitrală. Dispoziţia este 
menită să aducă un plus de claritate, având în vedere că părţile pot alege și o procedură 
străină, care să nu permită acest lucru. 


Art. 1.121. Cheltuieli arbitrale. În afară de cazul în care părţile convin 
altfel, onorariile arbitrilor şi cheltuielile de deplasare ale acestora se suportă de 
partea care i-a numit; în cazul arbitrului unic sau al supraarbitrului, aceste chel- 
tuieli se suportă de părți în cote egale. 

COMENTARIU 


Cheltuielile arbitrale — adică cele privind organizarea și desfășurarea arbitrajului, 
onorariile arbitrilor, cheltuielile de administrare a probelor, cheltuielile de deplasare a 
părţilor, arbitrilor, experţilor, martorilor = sunt suportate potrivit convenției părţilor. 

În lipsa unei atari convenţii, art. 1121 cuprinde, în privinţa onorariului arbitrilor și 
a cheltuielilor de deplasare a acestora, o dispoziție derogatorie de la cea prevăzută de 
art. 595 alin. (2). Astfel, cheltuielile pentru fiecare arbitru se suportă de partea care i-a 
numit. Atunci când tribunalul arbitral este compus dintr-un arbitru unic, aceste cheltuieli 
se suportă de părți în cote egale, dispoziția fiind aplicabilă și pentru supraarbitru. 

Dispoziţia se justifică atunci când unul sau mai mulţi dintre arbitrii numiţi sunt străini, 
care efectuează deplasări în statul în care se află sediul tribunalului arbitral. Partea care 
a pierdut ar fi serios dezavantajată în cazul în care ar trebui să suporte cheltuielile legate 
de arbitrul străin numit de cealaltă parte. Procesul arbitral ar deveni unul mult prea one- 
ros și, în consecinţă, neatractiv. 


Art. 1.122. Reguli de aplicare subsidiară. Orice aspecte privind consti- 
tuirea tribunalului arbitral, procedura, hotărârea arbitrală, completarea, comu- 
nicarea şi efectele acesteia, nereglementate de părți prin convenţia arbitrală şi 
neîncredințate de acestea rezolvării de către tribunalul arbitral, vor fi soluționate 
prin aplicarea în mod corespunzător a dispozițiilor cărții a IV-a. 


COMENTARIU 


Așa cum am văzut în dispoziţiile anterioare, părţile au libertatea de a conveni cu pri- 
vire la numeroase aspecte ale arbitrajului sau pot încredința tribunalului arbitral o ase- 
menea sarcină. 

În lipsa convenției, normele cuprinse în prezentul titlu se completează, asupra aspec- 
telor nereglementate, cu cele corespunzătoare din Cartea a IV-a referitoare la arbitrajul 
intern, potrivit prezentei dispoziții. 

Întinderea este generală, privind aspectele legate de constituirea tribunalului arbi- 
tral, procedura, hotărârea arbitrală, completarea, comunicarea și efectele acesteialil. 

Prin comparaţie, normele procesuale române se aplică în cadrul proceselor civile cu 
element de extraneitate cu prioritate?!, părţile neputând deroga de la acestea (art. 1064 
coroborat cu art. 1087). 

Titlul de față are interferenţe și cu unele instrumente internaţionale, raportul cu 
acestea diferind de la caz la caz, fiind de regulă stabilit în cuprinsul celor din urmă. 

De importanţă notabilă este dispoziţia art. 1 alin. (2) lit. e) din Regulamentul CE 
nr. 593/2008 al Parlamentului European și al Consiliului din 17 iunie 2008 privind legea 
aplicabilă obligaţiilor contractuale (Roma |), potrivit căreia convențiile arbitrale sunt 
excluse domeniului său de aplicare. 

În privința competenţei, a recunoașterii și executării hotărârilor, art. 1 alin. (2) lit. d) 
din Regulamentul (CE) nr. 44/2001 al Consiliului din 22 decembrie 2000 privind compe- 
tenţa judiciară, recunoașterea și executarea hotărârilor în materie civilă și comercială 


) în Elveţia, părțile pot să convină aplicarea exclusivă a regulilor privind arbitrajul intern într-un litigiu cu 
element de extraneitate [art. 176 alin. (2) LDIP elvețiană). 
2) Pentru excepţii, a se vedea comentariile la art. 1087. 

(Bruxelles 1) exclude arbitrajul din domeniul său de aplicare. Aceasta nu înseamnă însă că 
sunt excluse situaţiile în care o cerere se află simultan în faţa unei instanţe judecătoreşti 
dintr-un stat membru și a unui tribunal arbitral. În viitor, se preconizează introducerea 
unor dispoziții care să reglementeze concursul dintre procedurile arbitrale și cele judi- 
ciare care se desfășoară în diferitele state membre. 


Capitolul Il. Efectele hotărârilor arbitrale străine 


COMENTARIU 


Regimul hotărârilor arbitrale străine în România este reglementat prin capitolul 
de față. Acest cadru juridic intern este completat cu instrumentele internaţionale în 
materie. În lipsa unei dispoziții exprese, prezintă importanţă determinarea raportului 
dintre cele două categorii de dispoziții în materie, interne și internaționale. 

Cea mai importantă convenţie internaţională multilaterală este Convenţia Organiza- 
ţiei Naţiunilor Unite pentru recunoașterea și executarea sentinţelor arbitrale străine, 
adoptată la New York la 10 iunie 19581, 

Pentru anumite materii, recunoașterea și executarea hotărârilor sunt reglementate 
de Convenţia europeană de arbitraj comercial internaţional, încheiată la Geneva la 21 
aprilie 1961121, respectiv Convenţia pentru reglementarea diferendelor relative la inves- 
tiții între state și persoane ale altor state, încheiată la Washington la 18 martie 196517. 

Cadrul convenţional bilateral al României în materia asistenţei judiciare internaţio- 
nale este relativ extins!!. În privinţa recunoaşterii și executării hotărârilor arbitrale, majo- 
ritatea acestor convenţii trimit la Convenţia de la New York din 1958(.. 

Tot aici se cuvine amintit faptul că Regulamentul (CE) nr. 44/2001 nu este aplicabil 
pentru recunoașterea și executarea hotărârilor arbitrale pronunţate în statele membre. 


Art. 1.123. Calificare. Sunt hotărâri arbitrale străine orice sentințe arbitrale 
de arbitraj intern sau internațional pronunțate într-un stat străin şi care nu sunt 
considerate hotărâri naţionale în România. 


“l La care România a aderat prin Decretul nr. 186/1961, formulând următoarea rezervă: convenţia se aplică 
numai la diferendele rezultate din raporturi de drept contractuale sau necontractuale care sunt considerate 
comerciale de către legislația română. 

2] Ratificată prin Decretul nr. 281/1963. În privința recunoașterii sau executării hotărârilor arbitrale, art. 9 
din Convenţia de la Geneva din 1961 limitează impactul instanţelor judecătorești din statul de origine asupra 
acestei proceduri. 

5! România a aderat la această convenţie prin Decretul nr. 62/1975. 

1! Statele cu care România a încheiat astfel de convenții ce cuprind dispoziţii referitoare la recunoașterea 
reciprocă a hotărârilor arbitrale sunt: Republica Algeriană Democrată, Republica Cehă, Republica Populară 
Chineză, Republica Cuba, Republica Franceză, Republica Elenă, Republica Italiană, Republica Macedonia, 
Regatul Maroc, Republica Moldova, Republica Arabă Siriană, Republica Slovacă, Republica Tunisia. 

5! Unica convenţie ce conţine dispoziții speciale referitoare la recunoașterea sau executarea hotărârilor 
arbitrale este cea încheiată cu Algeria, la 28 iunie 1979, la București. Având în vedere faptul că la data de & mai 
1989 Convenţia de la New York din 1958 a intrat în vigoare și pentru Algeria, raportul dintre cele două convenții 
este reglementat de art. 7 alin. (1) din convenția multilaterală, potrivit căruia validitatea convenției bilaterale 
nu este atinsă, partea interesată nefiind privată de dreptul pe care l-ar putea avea de a se prevala de o sentinţă 
arbitral în modul ṣi în măsura admisă de legislaţia sau tratatele țării în care sentința este invocată. 

COMENTARIU 


La fel ca și în reglementarea anterioară (art. 370 CPC 1865), prin hotărâri arbitrale 
străine se înţelege, potrivit art. 1123, orice sentinţe arbitrale de arbitraj pronunţate 
într-un stat străin și care nu sunt considerate hotărâri naţionale în România!!. S-a adăugat 
precizarea că sunt vizate hotărârile de arbitraj intern sau internaţional. 

Instanța română stabilește caracterul naţional sau străin al unei hotărâri arbitrale în 
funcţie de elementele cauzei. Astfel, la verificarea condiţiei ca hotărârea arbitrală să fie 
pronunțată într-un stat străin celui de recunoaștere, trebuie distins între sediul instanţei 
arbitrale și locul unde a avut loc arbitrajul, respectiv unde au semnat arbitrii hotărârea 
arbitrală!?. 

O hotărâre este considerată naţională sau străină după elementele de legătură pe care 
le are cu locul unde a fost pronunţată (domiciliul părților, dreptul aplicabil arbitrajului etc.). 

Așa fiind, sfera hotărârilor arbitrale străine, conturată prin prisma prevederilor 
art. 1123 coroborat cu art. 1110 alin. (2), ne indică faptul că este vorba de hotărâri 
pronunţate într-un stat străin, ce nu prezintă suficiente elemente de legătură cu România. 

Condiţia ca hotărârile arbitrale să nu fie considerate hotărâri naţionale în România 
și-a dovedit utilitatea în contextul în care, potrivit art. 369! din vechea reglementare, 
părțile puteau stabili ca arbitrajul internaţional să aibă loc și într-o altă ţară și, cu toate 
acestea, hotărârea să fie considerată naţională. 

În cazul în care o hotărâre arbitrală este considerată naţională, devin aplicabile dis- 
poziţiile Cărţii a IV-a. 

Hotărârile arbitrale străine sunt deosebite și de hotărârile străine prevăzute de 
art. 1093, care includ, pe lângă actele jurisdicționale ale instanţelor judecătorești, și 
actele notariale sau ale altor autorităţi dintr-un stat nemembru al Uniunii Europene”, 

Prin comparaţie, hotărârile arbitrale care fac obiectul prezentului capitol sunt atât 
cele emise în state membre ale Uniunii Europene, cât și în state terțe. 

Prezentul capitol se aplică tuturor hotărârilor arbitrale străine, pronunţate fie în 
cadrul unui arbitraj ad-hoc, fie al unuia instituţionalizat. 


Art. 1.124. Eficacitate. Orice hotărâre arbitrală dintre cele prevăzute la 
art. 1.123 este recunoscută şi poate fi executată în România dacă diferendul 
formând obiectul acesteia poate fi soluționat pe cale arbitrală în România şi dacă 
hotărârea nu conţine dispoziții contrare ordinii publice de drept internațional 
privat român. 


9 Spre deosebire, art. 1 alin. (1) din Convenţia de la New York din 1958 prevede cele două condiţii alternativ, 
nu cumulativ. 

2) Pentru exemplificări, a se vedea H. Bagner, în H, Kronke, P. Nacimiento, D. Otto, N.C. Port (eds.], Recognition 
and Enforcement of Foreign Arbitral Awards: A Global Commentary on the New York Convention, Kluwer Law 
International, 2010, p. 20-25. 

3! Unele convenţii bilaterale în materia asistenței judiciare internaţionale încheiate de România înţeleg prin 
hotărâri supuse recunoașterii și executării și hotărârile arbitrale, așa cum este în art. 50 alin. (2) lit. d) din Tratatul 
dintre România și Republica Moldova privind asistenţa juridică în materie civilă și penală, semnat la Chișinău la 6 
iulie 1996. Sunt întâlnite însă și situaţii opuse, în care, în ciuda lipsei unei menţiuni exprese, operează o asemenea 
asimilare. În acest sens, cităm dispozițiile art. 46 din Tratatul între Republica Populară Română și Uniunea 
Republicilor Sovietice Socialiste privind acordarea asistenţei juridice în cauzele civile, familiale și penale, încheiat 
la Moscova la 3 aprilie 1958 (preluat prin declarație de succesiune de România și Federaţia Rusă). 

COMENTARIU 


Dispoziţia de faţă, care se regăsește și în art. V alin. (2) din Convenţia de la New York, 
reprezintă motive de refuz al recunoașterii sau executării, alături de cele prevăzute de 
art. 1128. 

Verificarea incidenţei motivelor se face prin raportare la legea română. În ceea ce pri- 
vește arbitrabilitatea litigiului, condiţiile sunt prevăzute de art. 542 și art. 1111. Incompa- 
tibilitatea cu ordinea publică de drept internaţional privat român se apreciază ţinându-se 
seama, în special, de intensitatea legăturii cauzei cu ordinea juridică română și de gravi- 
tatea efectului astfel produs [art. 1096 alin. (1) lit. a)]. 


Art. 1.125. Instanţa competentă. (1) Solicitarea de recunoaştere şi execu- 
tare a hotărârii arbitrale străine se prezintă printr-o cerere adresată tribunalului 
în circumscripția căruia se află domiciliul sau, după caz, sediul celui căruia i se 
opune respectiva hotărâre arbitrală. 

(2) În caz de imposibilitate de stabilire a tribunalului prevăzut la alin. (1), 
competența aparţine Tribunalului Bucureşti. 


COMENTARIU 


Competența de soluţionare a cererilor de recunoaștere și executare a hotărârilor 
arbitrale străine revine instanțelor judecătorești din statul în care se urmărește ca aces- 
tea să producă efecte. 

Din punct de vedere material și teritorial, competenţa aparține tribunalului în 
circumscripţia căruia se află domiciliul sau, după caz, sediul celui căruia i se opune 
respectiva hotărâre arbitrală. Așadar, cererea este justificată și atunci când se îndreaptă 
împotriva unui terț, nu doar împotriva celeilalte părți din procedura arbitrală. 

În cazul în care nu poate fi stabilit tribunalul potrivit criteriului de mai sus, de exem- 
plu, în cazul în care cealaltă parte nu domiciliază în România, competenţa aparţine Tri- 
bunalului București. 

În funcţie de instrumentul juridic aplicabil, cererea se adresează tribunalului direct 
și/sau prin Ministerul Justiţiei, în calitate de autoritate centrală desemnată. 


Art. 1.126. Cererea. (1) Cel care se prevalează de o hotărâre arbitrală stră- 
ină poate solicita numai recunoaşterea acesteia pentru a invoca autoritatea de 
lucru judecat sau, când nu este adusă la îndeplinire în mod voluntar, încuviința- 
rea executării silite pe teritoriul României. 

(2) Recunoaşterea unei hotărâri arbitrale străine poate fi cerută şi pe cale inci- 
dentală. 

(3) Dispoziţiile art. 1.100 se aplică în mod corespunzător. 


COMENTARIU 


În funcţie de interesul părţii care se prevalează de o hotărâre arbitrală străină pe 
teritoriul României, cele două cereri, de recunoaștere și de executare, pot fi formulate 
simultan sau succesiv. 

Astfel, dacă partea interesată optează iniţial doar pentru recunoașterea hotărârii 
arbitrale străine, iar aceasta nu este adusă la îndeplinire în mod voluntar, poate fi solici- 

tată și încuviințarea executării. În cazul în care cele două capete de cerere sunt separate, 
cererea de încuviinţare a executării hotărârii arbitrale străine este de competenţa tribu- 
nalului de la locul unde urmează să aibă loc executarea. 

În cazul în care în România are loc un proces care privește litigiul soluționat pe cale 
arbitrală, în vederea evitarii pericolului lipsirii de eficienţă a hotărârii arbitrale străine 
obținute, poate fi solicitată în cadrul acestuia recunoașterea hotărârii arbitrale străine, 
pe cale incidentală. 

Prin recunoașterea hotărârii arbitrale, aceasta dobândește autoritate de lucru jude- 
cat, întocmai ca o hotărâre arbitrală naţională!!. 

Cererea de recunoaștere a hotărârii arbitrale străine întrerupe prescripția dreptului 
de a obține executarea silită, potrivit art. 1100, la care trimite ultimul alineat al artico- 
lului de față. 


Art. 1.123. Documente ataşate la cerere. (1) Cererea trebuie însoțită de 
hotărârea arbitrală şi convenţia de arbitraj, în original sau în copie, care sunt 
supuse supralegalizării în condiţiile prevăzute la art. 1.092. 

(2) Dacă documentele prevăzute la alin. (1) nu sunt redactate în limba română, 
solicitantul trebuie să prezinte şi traducerea acestora în limba română, certificată 
de conformitate. 


COMENTARIU 


Cererea de recunoaștere și de executare a hotărârii arbitrale nu este supusă unor 
condiţii speciale!?!, urmând a fi formulată potrivit cerințelor prevăzute pentru cererile 
din dreptul comun. 

La cerere se vor alătura hotărârea arbitrală și convenţia de arbitraj, în original sau în 
copie — caz în care este necesară și supralegalizarea sau apostilarea lor în condiţiile pre- 
văzute la art. 1092. 

Dacă documentele originale’! nu sunt redactate în limba română, solicitantul trebuie 
să prezinte și traducerea acestora în limba română, certificată. 


Art. 1.128. Motivele de refuz al recunoaşterii sau executării. Recunoaşte- 
rea sau executarea hotărârii arbitrale străine este respinsă de tribunal dacă partea 
contra căreia hotărârea este invocată probează existența uneia dintre următoarele 
împrejurări: 

a) părţile nu aveau capacitatea de a încheia convenţia arbitrală conform legii 
aplicabile fiecăreia, stabilită potrivit legii statului unde hotărârea a fost pronun- 
tată; 

b) convenția arbitrală nu era valabilă potrivit legii căreia părțile au supus-o 
sau, în lipsă de stabilire a acesteia, conform legii statului în care hotărârea arbi- 
trală a fost pronunţată; 


1) A se vedea supra, comentariile la art. 606. 
2) Cu excepţia prevederilor din convențiile bilaterale de asistenţă juridică încheiate de România. 
3 Actele supuse supralegalizării sunt întotdeauna însoţite de o traducere certificată. 

c) partea contra căreia hotărârea este invocată n-a fost cuvenit informată cu 
privire la desemnarea arbitrilor sau cu privire la procedura arbitrală ori a fost în 
imposibilitate de a-şi valorifica propria apărare în procesul arbitral; 

d) constituirea tribunalului arbitral sau procedura arbitrală n-a fost conformă 
convenției părților ori, în lipsa unui acord al acestora, legii locului unde a avut 
loc arbitrajul; 

e) hotărârea priveşte un diferend neprevăzut în convenţia arbitrală sau în 
afara limitelor fixate de aceasta ori cuprinde dispoziții care excedează termenilor 
convenției arbitrale. Totuşi, dacă dispozițiile din hotărâre care privesc aspecte 
supuse arbitrajului pot fi separate de cele privind chestiuni nesupuse arbitraju- 
lui, cele dintâi pot fi recunoscute şi declarate executorii; 

f) hotărârea arbitrală n-a devenit încă obligatorie pentru părți sau a fost anu- 
lată ori suspendată de o autoritate competentă din statul în care sau după legea 
căruia a fost pronunțată. 


COMENTARIU 


Recunoașterea unei hotărâri arbitrale străine nu operează în mod automat, instanţa 
fiind obligată să verifice îndeplinirea condiţiilor prevăzute de art. 1124. 

La rândul ei, partea împotriva căreia hotărârea este invocată poate să dezvăluie anu- 
mite împrejurări care pot duce la blocarea extinderii efectelor acesteia pe teritoriul sta- 
tului român. Motivele sunt limitativ prevăzute de art. 1128, sarcina probei existenței lor 
revenind părții care le-a invocat. 

Primul motiv de refuz al recunoașterii se referă la incapacitatea oricăreia dintre părți 
de a încheia convenţia arbitrală conform legii aplicabile fiecăreia, stabilită potrivit legii 
statului unde hotărârea a fost pronunţată. Este vorba, așadar, despre verificarea „arbi- 
trabilităţii” litigiului din punct de vedere subiectiv. Referirea este la capacitatea părţilor 
la momentul încheierii convenției arbitrale. Important de subliniat este faptul că legea 
aplicabilă capacităţii fiecărei părți este determinată de legea statului unde hotărârea a 
fost pronunţată, iar nu de cea română, a instanţei de recunoastere". 

Motivul secund se referă la invaliditatea convenției arbitrale. Verificarea condiţiilor de 
încheiere a convenției arbitrale se face potrivit legii căreia părţile au supus-o sau, în lipsă 
de stabilire a acesteia, conform legii statului în care hotărârea arbitrală a fost pronunţată. 

În al treilea rând, recunoașterea hotărârii arbitrale poate fi refuzată pentru lipsa 
informării cu privire la desemnarea arbitrilor sau cu privire la procedura arbitrală ori 
dacă partea fost în imposibilitate de a-şi valorifica propria apărare în procesul arbitral. 
O dimensiune importantă a arbitrajului este echilibrul între părți, respectiv garantarea 
dreptului la apărare. Având în vedere că accesul la arbitraj are loc în mod voluntar, este 
firesc ca ambele părţi să fie informate asupra tuturor aspectelor esenţiale ale acestei 
proceduri. Lipsa informării asupra detaliilor legate de numirea arbitrilor, respectiv a pro- 
cedurii arbitrale este considerată de o importanţă care poate duce la refuzul executării. 
Punerea părţii în imposibilitatea de a-și valorifica propria apărare este strâns legată de 
aspectele de mai sus. Cauzele care pot determina această situaţie sunt dintre cele mai 


W Este o soluţie contrară celei din Convenţia de la New York din 1958. Pentru detalii, a se vedea P. Nacimiento, 
în H. Kronke, P Nacimiento, D. Otto, N.C. Port (eds.), op. cit., p. 219. 

diverse: lipsa citării părţii sau a comunicării altor acte, imposibilitatea administrării pro- 
belor etc. 

În lipsa unei menţiuni exprese, se pune problema care este legea aplicabilă după care 
se verifică incidenţa acestor situații. Suntem de părere că, prin această „omisiune”, s-a 
dorit să se indice lex fori. 

Strâns legat de motivul de mai sus este şi următorul, referitor la constituirea tribu- 
nalului arbitral sau la procedura arbitrală. Dacă cele două aspecte nu sunt conforme cu 
convenţia părţilor ori, în lipsa unui acord al acestora, cu legea locului unde a avut loc 
arbitrajul, recunoașterea hotărârii arbitrale poate fi refuzată. În practică, prima situație 
a fost destul de rar opusă cu succes recunoașterii, părţile fiind de regulă de acord cu pri- 
vire la constituirea tribunalului arbitral". În legătură cu procedura arbitrală, subliniem 
faptul că instanța de recunoaștere nu poate verifica decât aspectele procedurale, iar nu 
cele substantiale’! — opunându-se în acest sens interdicţia revizuirii pe fond (art. 1132). 

Cazurile clasice de ultra petita și extra petita constituie, la rândul lor, motive de refuz 
al recunoașterii hotărârii arbitrale. În acest caz, poate avea loc o recunoaștere parțială, 
în măsura în care dispoziţiile din hotărâre care privesc aspecte supuse arbitrajului pot fi 
separate de cele privind chestiuni nesupuse arbitrajului. 

Ultimul motiv este legat de faptul că hotărârea arbitrală nu a devenit încă obligatorie 
pentru părți sau a fost anulată ori suspendată de o autoritate competentă din statul în 
care sau după legea căruia a fost pronunţată. 

În legătură cu caracterul obligatoriu, trebuie observat că acesta nu are în mod nece- 
sar legătură cu caracterul definitiv al hotărârii. Determinarea are loc potrivit legii statului 
în care a fost pronunţată. 

Ultima situaţie constituie o portiță largă de scăpare pentru partea căreia i se opune 
hotărârea, având în vedere că, de regulă, se beneficiază de o paletă mai largă de motive 
de anulare sau de suspendare decât cele prevăzute de prezentul articol!!, Însă, pentru a 
avea loc respingerea recunoașterii, anularea sau suspendarea trebuie să fie efectivă, nu 
să existe un proces pendinte, având acest obiect. 

În final, menţionăm faptul că împrejurările menţionate la lit. c) şi d) se pot încadra 
în noţiunea de ordine publică, putând astfel face obiectul verificării din oficiu în temeiul 
art. 1124. 


Art. 1.129. Suspendarea judecății. (1) Tribunalul poate suspenda judeca- 
rea recunoaşterii şi executării hotărârii arbitrale străine dacă anularea ori suspen- 
darea acesteia este solicitată autorității competente din statul unde a fost pronun- 
tată sau din statul după legea căruia a fost pronunţată. 

(2) În situația prevăzută la alin. (1) tribunalul poate, la cererea părții care soli- 
cită recunoaşterea şi executarea hotărârii arbitrale străine, să dispună depunerea 
unei cauțiuni de către cealaltă parte. 


I idem, p. 282. 

2 Nu se poate verifica legea pe care tribunalul arbitral a aplicat-o fondului procesului — P. Nacimiento, op. cit., 
p. 296. 

3 N. Darwazeh, în H. Kronke, P. Nacimiento, D. Otto, N.C. Port (eds.), op. cit., p. 302. 

COMENTARIU 


Strâns legat de ultimul motiv de respingere a recunoașterii hotărârii arbitrale străine 
prevăzut de art. 1128 lit. f) teza a Il-a, prezentul articol prevede posibilitatea suspendă- 
rii judecării recunoașterii și executării hotărârii arbitrale străine, dacă există un proces 
privind anularea sau suspendarea acesteia în statul unde a fost pronunţată sau în sta- 
tul după legea căruia a fost pronunţată. Astfel, se evită pronunțarea unei hotărâri ce nu 
poate fi adusă la îndeplinire sau a cărei executare nu poate fi întoarsă. 

Suspendarea este facultativă, fiind apreciată de instanţă în funcţie de previzibilitatea 
ca hotărârea să fie anulată sau suspendată în statul unde a fost pronunţată, respectiv în 
statul după legea căruia a fost pronunţată. 

Pentru a acoperi eventualul prejudiciu cauzat părţii care solicită recunoașterea și exe- 
cutarea prin suspendarea judecății, tribunalul poate dispune, la cererea acesteia, depu- 
nerea unei cauţiuni de către cealaltă parte. 


Art. 1.130. Judecata. (1) Cererea de recunoaştere sau de executare a hotă- 
rârii arbitrale străine se soluţionează prin hotărâre dată cu citarea părților şi care 
poate fi atacată numai cu apel. 

(2) Cererea poate fi soluționată fără citarea părților dacă din hotărâre rezultă 
că pârâtul a fost de acord cu admiterea acțiunii. 


COMENTARIU 


Procedura de soluţionare a cererilor de recunoaștere și/sau de executare a hotărârii 
arbitrale străine este cea prevăzută de dreptul comun. 

Dispoziţii speciale se referă la obligativitatea citării părților, cu excepţia cazului în care 
din cuprinsul hotărârii arbitrale rezultă că pârâtul a fost de acord cu admiterea acțiunii, 
nemaifiind incidente dispoziţiile art. 1128. Cu toate acestea, instanţa arbitrală va verifica 
din oficiu cerinţele art. 1124. 

Hotărârea astfel pronunţată poate fi atacată numai cu apel, nefiind posibilă exercita- 
rea recursului, potrivit art. 483 alin. (2) NCPCIUII. 


Art. 1.131. Forţa probantă. Hotărârile arbitrale străine pronunţate de un 
tribunal arbitral competent beneficiază în România de forță probantă cu privire 
la situațiile de fapt pe care le constată. 


COMENTARIU 


Asemeni hotărârilor judecătorești străine, beneficiază de forță probantă cu privire la 
situaţiile de fapt pe care le constată și hotărârile arbitrale străine. 

Astfel, constatările ex proprii sensibus, visu et auditu ale arbitrilor au valoarea pro- 
bantă conferită de legea locului unde a avut loc arbitrajul (/ex foci actus). Celelalte probe 
administrate în cursul procesului arbitral, cuprinse în hotărârea arbitrală, au valoarea 
unor simple înscrisuri, ce pot fi răsturnate prin proba contrară. 


| Potrivit art. XVIII alin. (1) din Legea nr. 2/2013, dispoziţiile art. 483 alin. (2) NCPC se aplică proceselor pornite 
începând cu data de 1 ianuarie 2016. În cazul proceselor pornite începând cu 15 februarie 2013 și până la 31 
decembrie 2015, se aplică dispoziţiile alin. (2) al art. XVIII din Legea nr. 2/2013. 

Art. 1.132 CARTEA VII. PROCESUL CIVIL INTERNAȚIONAL 


Art. 1.132. Examinarea fondului cauzei. Tribunalul nu poate examina 
hotărârea arbitrală pe fondul diferendului. 


COMENTARIU 


La fel ca și în cazul hotărârilor judecătorești străine, hotărârile arbitrale străine se 
bucură de încrederea instanţei române de recunoaștere, în privința modului de soluțio- 
nare a litigiului. 

Pe cale de consecinţă, tribunalul sesizat cu o cerere de recunoaștere și executare nu 
poate examina hotărârea arbitrală pe fond. 


Restricţia nu se întinde și asupra verificărilor condiţiilor prevăzute de art. 1124 și 
art. 1123. 

DISPOZIŢII FINALE 


Art. 1.133. Intrare în vigoare. (1) Prezentul Cod de procedură civilă intră în 
vigoare la data care va fi prevăzută în legea pentru punerea în aplicare a acestuia. 

(2) În termen de 6 luni de la data publicării prezentului cod, Guvernul va 
supune Parlamentului spre adoptare proiectul de lege pentru punerea în aplicare 
a Codului de procedură civilă. 


Notă: 

Reproducem mai jos prevederile art. 74-79 şi 81-83 din Legea nr. 76/2012 pentru punerea 
în aplicare a Legii nr. 134/2010 privind Codul de procedură civilă, care nu sunt încorporate în 
forma republicată a Legii nr. 134/2010 şi care se aplică, în continuare, ca dispoziţii proprii ale 
acesteia: 

„Art. 74. Dreptul la acțiunea ipotecară prevăzut de art. 2.504 din Codul civil nu se stinge prin 
prescripţie, ci doar ca efect al stingerii ipotecii în condiţiile art. 2.428 din Codul civil. Dispoziţiile 
art. 696: alin. (2)!!! din Codul de procedură civilă rămân aplicabile. 

Art. 75. În sensul art. 375 din Codul civil, în cazul căsătoriilor încheiate în străinătate, prin 
locul încheierii căsătoriei se înţelege localitatea în al cărei registru de stare civilă s-a transcris 
certificatul de căsătorie. 

Art. 76. Până la organizarea instanţelor de tutelă şi familie, judecătoriile sau, după caz, 
tribunalele ori tribunalele specializate pentru minori şi familie vor îndeplini rolul de instanţe 
de tutelă şi familie, având competenţa stabilită potrivit Codului civil, Codului de procedură 
civilă, prezentei legi, precum și reglementărilor speciale în vigoare. 

Art. 77. Ori de câte ori prin legi şi prin alte acte normative se face trimitere la Legea nr. 31/1990 
privind societăţile comerciale ori la «societatea comercială/societățile comerciale», după caz, 
trimiterea se consideră a fi făcută la Legea societăţilor nr. 31/1990 ori, după caz, la «societatea/ 
societățile reglementată/reglementate de Legea nr. 31/1990, republicată, cu modificările şi 
completările ulterioare». 

Art. 78. Dispoziţiile art. 17 din Legea nr. 188/2000, republicată, precum și cu modificările 
aduse prin prezenta lege, se aplică și cazurilor de neîndeplinire a obligaţiei prevăzute la 
alin. (1) al aceluiaşi articol, pentru care nu s-a emis, până la data intrării în vigoare a prezenţei 
legi, ordinul ministrului justiţiei de revocare din funcţie a executorului judecătoresc. 

Art. 79. În termen de 2 ani de la data intrării în vigoare a prezentei legi, societăţile înregistrate în 
registrul comerțului care au în denumire sintagma «societate comercială» sunt obligate a efectua 
demersurile necesare înlocuirii acestei sintagme cu termenul «societate». Până la finalizarea 
acestor demersuri, societatea poate funcţiona cu denumirea înscrisă în registrul comerțului la 
data intrării în vigoare a prezentei legi. Înregistrarea în registrul comerţului a menţiunii privind 
modificarea actului constitutiv ca urmare a schimbării denumirii societăţii este scutită de taxă 
de înregistrare. 

Art. 81.1? (1) Legea nr. 134/2010 privind Codul de procedură civilă, publicată în Monitorul 
Oficial al României, Partea |, nr. 485 din 15 iulie 2010, intră în vigoare la 1 septembrie 2012. 


1] Art. 696! alin. (2) din Legea nr. 134/2010, republicată, a devenit art. 706 alin. (2), prin renumerotare. 
2! Ar. Prin O.U.G. nr. 44/2012, alin. (1) al art. 81 a fost modificat, termenul fiind prorogat până la 1 februa- 
rie 2013, iar alin. (2) al aceluiași articol a fost abrogat. Ulterior, prin O.U.G. nr. 4/2013, termenul prevăzut la 


alin. (1) a fost prorogat până la 15 februarie 2013. 

Art. 1.133 DISPOZIȚII FINALE 


(2) Dispoziţiile art. 512-514!!! din Codul de procedură civilă, astfel cum au fost modificate și 
completate prin prezenta lege, se aplică de la data de 1 ianuarie 2013. 

Art, 82.2 Prezenta lege intră în vigoare la data prevăzută la art. 81 alin. (1), cu excepţia 
dispoziţiilor art. 80, care intră în vigoare la 3 zile de la data publicării prezentei legi în Monitorul 
Oficial al României, Partea |. 

Art. 83. La data intrării în vigoare a Codului de procedură civilă se abrogă: 

a) «Codicele de procedură civilă» (sau «Codul de procedură civilă»), republicat în Monitorul 
Oficial, Partea |, nr. 45 din 24 februarie 1948, cu modificările şi completările ulterioare; 

b) Codul de procedură civilă Carol al II-lea (Decretul-Lege nr. 2.899/1940), publicat în Monitorul 
Oficial, Partea |, nr. 201 din 31 august 1940; 

c) Legea nr. 18/1948 pentru modificarea Codului de procedură civilă, publicată în Monitorul 
Oficial, Partea |, nr. 35 din 12 februarie 1948; 

d) Decretul Consiliului de Stat nr. 203/1974 pentru înfiinţarea şi organizarea de secţii maritime 
şi fluviale la unele instanţe judecătoreşti şi unităţi de procuratură, publicat în Buletinul Oficial, 
nr. 131 din 31 octombrie 1974, cu modificările şi completările ulterioare; 

e) Legea nr. 105/1992 cu privire la reglementarea raporturilor de drept internaţional privat, 
publicată în Monitorul Oficial al României, Partea |, nr. 245 din 1 octombrie 1992, cu modificările 
şi completările ulterioare; 

f) art. 24 alin. (2) din Legea nr. 112/1995 pentru reglementarea situaţiei juridice a unor imobile 
cu destinaţia de locuinţe, trecute în proprietatea statului, publicată în Monitorul Oficial al 
României, Partea |, nr. 279 din 29 noiembrie 1995, cu modificările ulterioare; 

g) Ordonanţa Guvernului nr. 5/2001 privind procedura somaţiei de plată, publicată în Monitorul 
Oficial al României, Partea |, nr. 422 din 30 iulie 2001, aprobată cu modificări şi completări prin 
Legea nr. 295/2002, cu modificările şi completările ulterioare; 

h) art. 12 din Legea nr. 240/2004 privind răspunderea producătorilor pentru pagubele generate 
de produsele cu defecte, republicată în Monitorul Oficial al României, Partea |, nr. 313 din 22 
aprilie 2008; 

i) Ordonanţa de urgenţă a Guvernului nr. 119/2007 privind măsurile pentru combaterea 
întârzierii executării obligaţiilor de plată rezultate din contracte între profesionişti, publicată în 
Monitorul Oficial al României, Partea |, nr. 738 din 31 octombrie 2007, aprobată cu modificări 
şi completări prin Legea nr. 118/2008, cu modificările ulterioare; 

j} art. 229! din Legea nr. 71/2011 pentru punerea în aplicare a Legii nr. 287/2009 privind 
Codul civil, publicată în Monitorul Oficial al României, Partea |, nr. 409 din 10 iunie 2011, cu 
modificările şi completările ulterioare; 

k) orice alte dispoziţii contrare, chiar dacă sunt cuprinse în legi speciale”. 


M Art, 512-514 din Legea nr. 134/2010, republicată, au devenit art. 519-521, prin renumerotare. 

2) N.r. Art. 82 a fost modificat prin O.U.G. nr. 4/2013, astfel: „Art. 82. Prezenta lege intră în vigoare la data pre- 
văzută la art. 81, cu excepția dispoziţiilor art. 80, care intră în vigoare la 3 zile de la data publicării prezentei 
legi în Monitorul Oficial al României, Partea |, și a dispoziţiilor art. 38 pct. 1 și 2, care intră în vigoare la data 
de 1 iulie 2013”. 

"I Cifrele fac trimitere la numărul articolului din noul Cod de procedură civilă. Semnul * înlocuieşte într-o expre- 


sie termenul de bază. 

- condiţii de admisibilitate 504 
- instanță competentă 505 
- judecata 508 
- motive 503 
- natură juridică 503 
- obiect 503 
- obișnuită 503 
- specială 503 
- suspendare executare 507 
- termen 506 
Contestaţie la executare 
- căi de atac 717 
- condiţii de admisibilitate 712 
- condiţii de formă 715 

- creditori neurmăritori 712 
- inadmisibilitate 712 
- instanţa competentă 713 
- obiect 711 
- procedura de judecată 716 
- subiecte 711 
- termene 714 
Contestaţie privind tergiversarea 
procesului 
- contestator de rea-credință 526 
- formă 524 
- motive 522 
- plângere 525 
- retragere 523 
- soluționare 524 
- subiecte 522 
Contraprestaţie 676 
Convenţie arbitrală 128 
- competenţă instanță 
- excludere 553 
- verificare 554 
- condiţii de fond 548 
- condiții de formă 548 
- definiţie 548 
- element de extraneitate 1112 
- feluri 549 
- clauza compromisorie 549, 550 
- eficacitate 552 
- compromisul 549, 551 
- formă scrisă 548 
- nulitate parțială 557 
Convenţie de arbitru 559 
Convenție de supraarbitru 560 
Coparticipare procesuală 59, 60, 407 
Creanţă 
- certă 662 
- exigibilă 662 
- lichidă 662 
Curatela specială 58 
Curator 80, 167, 745 


D 
Decădere 254, 304, 311 
Declarare moarte 
- hotărâre 
- comunicare 946 

- nulitate 948 - procedură de judecată 1041 

- instanţă competentă 943 - reparații 1046 

- judecata 945 - sesizare instanță 1040 

- măsuri prealabile 944 - suspendare executare 1044 

- notare cerere în cartea funciară 950 Excepţia de neconstituţionalitate 124 

- rectificare dată 949 Excepţie de necompetenţă 129, 131 

- situaţii speciale 947 Excepţie de nelegalitate 123 
Delegare instanţă 147 Exceptii procesuale 31, 124, 129, 178, 235 
Deliberare - absolute 246 

- continuitate 395 - de fond 245 

- loc 395 - de procedură 245 

- obiect 395 - dilatorii 245 

- ordine 395 - invocare 247 
Dezbatere în fond - noțiune 245 

- chestiuni prealabile 390 - obligaţii părți 247 

- completare probe 391 - ordine de soluționare 248 

- continuare 393 - peremptorii 245 

- deschidere 392 - procedura de soluționare 248 

- închidere 394 - relative 246 

- obiect 389 Executare hotărâri judecătorești 

- refacere probe 391 referitoare la minori 
Disjungere 66 - domeniu de aplicare 909 
Domiciliu 107, 118, 155 - opunere la executare 911 
Drept de preempțţiune 769, 847 - proces-verbal de constatare 913 
Dreptul de a sesiza instanţa 192 - refuz minor 912 
Dreptul la un proces echitabil 192 - reguli speciale 910 
Dualitate de acţiuni 194 Executare provizorie 448, 725 

- de drept 448 

E - judecătorească 449 


- suspendare 450 
Executare silită 
- amânare 699 
- aplicare în timp 622 


Echipolenţă 184, 468 
Efectuare înscrieri în cartea funciară 908 
Evacuare din imobile folosite sau ocupate 


fără drept i 
- abuz de folosință 1045 - bunuri 629, 679, 680 
- acte procedurale 1036 - mobile ipotecate 622 
- apărări pârât 1042 - cerere 663 
- asociații de proprietari 1048 - înregistrare 664 
- caracter facultativ 1034 - reînnoire 698 
- contestaţie la executare 1043 - cheltuieli de executare 669 
- domeniu de aplicare 1033 - conciliere 875 
- examinare imobil 1047 - contra moștenitori 687, 688 
- instanță competentă 1035 - depunere cu afectațiune specială 
- încetare locațiune 1037 - efecte 721 
- notificare ocupant 1038 - domeniu de aplicare 631 
- procedură de evacuare - efectuare 662 
- voluntară 1039 - efectuare plăţi 879 

- enumerare obligații 628 
- eroare de calcul 877 

- greșeală materială 877 
- intervalul orar 683 

- interzicere 686 

- încetare 702 


- terți garanti 643, 647 
- prescripţie 705, 706 
- întrerupere 708 
- repunere în termen 709 
- suspendare 707 
- perimare 696, 697 


- în lipsa părţilor 684 - plată 

- încuviinţare 665 - creanţe 880, 881, 882, 883 
- formula executorie 665 - sumă 878 

- întoarcere 722 - reluare 704 


- restrângere ~ 701 
- rol activ executor judecătoresc 627 
- rol activ stat 626 


- cazuri speciale 724 
- modalitate de restabilire 723 
- înştiinţare debitor 666, 692 


- legalitate 625 - somaţie 667 

- locul 682 - suspendare ~ 638, 700, 718 
- modalităţi 624 - temei 632 

- noțiune 622 - titluri executorii 

- nulitate 703 - desființare ~ 642 


- obligaţii de a face 622 
- opunere la * 681 
- participanţi 


- hotărâri arbitrale 635, 637 
- hotărâri definitive 634 
- hotărâri executorii 633, 637 


- agenţii forţei publice 643, 658 
- creditori intervenienți 643, 648, 689, 
690, 693, 694 
- creditori chirografari 690, 693, 
695 
- creditori privilegiați 690 
- executor judecătoresc 643, 651 
- acte 655, 671 
- competenţa teritorială 651 
- competență 653 
- încheieri 656 
- înlocuire 652 
- obligații 659 
- recuzare 652 
- experţi 643 
- instanţa de executare 643, 650 
- interpreţi 643 
- martori asistenţi 643, 660, 661 
- Ministerul Public 643, 657, 659 
- părți 643 
- creditor 644 
- debitor 644 
- drepturi 645 
- obligații 646 
- terți 649, 659 

- încheieri ale executorilor 
judecătorești 638 
- înscrisuri autentice 638, 639 
- procese-verbale ale executorilor 
judecătorești 638, 678 
- refuz eliberare ~ 641 
- titluri de credit 638, 640 
- titluri executorii europene 636 
- venituri 629 
Executare silită a obligaţiilor 
de a face 902, 903 
- aplicare de penalităţi 905 
- concursul forței publice 907 
- daune cominatorii 906 
Executare silită a obligaţiilor 
de a nu face 902, 904 
- aplicare de penalități 905 
- concursul forței publice 907 
- daune cominatorii 906 
Executare silită directă 
- fără somaţie 888 
- imposibilitate predare bun 890 
- mod de executare 887 
- obligarea debitorului la plata 
contravalorii bunului 891 

- predare silită bunuri mobile - eficacitate 1124 
- depozitare bunuri mobile 898 - executare 
- proces-verbal 899 - de bună voie 614 
- vânzare 900 - silită 615 
- imposibilitate de ~ 894 - suspendare 612 
- înştiinţare debitor 892, 896 - instanță competentă 1125 
- efectuare 893, 897 - îndreptare 604 
- reocupare imobil 901 - lămurire 604 
- termen de executare 895 - păstrare dosar 607 
- proces-verbal 889 - pronunțare 602 
Exercitare autoritate părintească 918 - soluționare litigiu 601 


- structură 603 
Hotărâre judecătorească 

- adăugiri 428 

- completare 444 


Expertiza 
- contraexpertiza 338 
- desemnare experţi 330 
- expert 
- ascultare 331, 334 - comunicare 427 


- drepturi băneşti 339 g conținut 425 
- înlocuire 333 EUS 


înştiinţare 333 - denumire 424 


i - decizie 424 
- numire 331 A , 
- încheiere 424 
- recuzare 332 e i 
de aia - sentinţă 424 
- experți consilieri 330 
- efecte 


- încuviinţare 330 
- la faţa locului 335 
- obiective 330 


- autoritate de lucru judecat 430 
- dezinvestire instanță 429 
- înscris autentic 434 


lapona - putere executorie 433 
- completare 337 - relativitate 435 
CON NURS - îndreptare 442 
- lămurire 337 _lămurire 443 
- termen depunere 336 - noțiune 424 
- recunoaștere pretenţii 436 
H - recurs 437 
Hotărâre arbitrală - redactare 426 
- acţiune în anulare 608 - termen 426 
- instanță competentă 610 - semnare 426 
- judecare 613 - tranzacţie 438 
- renunțare 609 - formă 439 
- termen de exercitare 611 - mediere 441 
- calificare 1123 - recurs 440 


Hotărâre prealabilă pentru dezlegarea 
unor chestiuni de drept 
- condiții de admisibilitate 519 
- hotărâre 521 


- cerere 1126, 1127 
- completare 604 
- comunicare 605 


l Ada aa - obiect 519 
- deliberare 602 ` 
efecte 606 - procedura de judecată 520 
- titulari 519 

| Întâmpinare 65, 77 
incidente procedurale 31, 62, 124 - comună 207 
infracţiune de audienţă 218 - comunicare 206 
Insesizabilitate parțială 728 - conținut 205 
interogatoriu - decădere 208 

- condiţii de admisibilitate 351 - exemplare 206 

- consemnare răspunsuri 354 - întâmpinare 205 

- încuviinţare 351 - noțiune 205 

- neprezentare 358 - scop 205 

- parte aflată în străinătate 356 

- persoane fizice 352 J 

- persoane juridice 355 judicia 

- refuz de a răspunde 358 , 

- amânare 

- reprezentant legal 353 _ cauză 220 

Intervenient 65, 127 _ judecată 221, 222 


intervenţie 
- accesorie 63, 67 
- principală 62, 66 


- procedura de judecată 64 dl | i 
- voluntară 61 - continuitate instanţa 214 


Intervenţie forţată - discutare cereri și excepţii 224 


_ arătare titular drept 75, 76, 77 - folosire traducător și interpret 225 
- în lipsa părţii legal citate 223 


- ascultare minori 226 
- atribuții președinte complet de 
judecată 216 


- chemare în garanţie 72, 73, 74 


- chemarea în judecată a altei - locul judecării 212 

persoane 68 - note de ședință 231 

- comunicare cerere 69 - ordine procese 215 

- introducerea în cauză a altor - poliție ședință 217 

persoane 78, 79 - preschimbare termen 230 

- poziţie tert 70 - prezentare părți 219 

- scoatere pârât din proces 71 - scopul judecării 211 

- termen în cunoștință 229 

I 
Încheiere de ședință 204 L 

- cuprins 233 Legitimare procesuală 192 

- redactare 232 - a altor persoane 37 

- reguli aplicabile 234 Licitaţie 
încheiere interlocutorie 235, 248 - act de adjudecare 852 
încheiere preparatorie 235 - comunicare 853 
Înscrieri drepturi dobândite în temeiul - contestare 854 

uzucapiunii 1052 - predare 853 

- căi de atac 1051 - acţiune în regres 861 

- condiții 1049 - amânare 844 

- domeniu de aplicare 1049 - depunere preț 848 

- efecte 1049 - efecte 

- instanța competentă 1050 - evicțiune 859 

- procedura de judecată 1051 - încetare contracte 858 

- leziune 857 N 

- menţinere contracte 858 Necompetența 

- stingere acţiuni 859 - de ordine privată 131 
- transmitere proprietate 856 - de ordine publică 131 
- vicii ascunse 857 - generală 131 


- efectuare 845 
- intabulare drept de proprietate 855 


- împărţeală preţ 860 O SEN o 
- loc 841 Obligație alternativă 675 


Oferta de plată 
- acceptare 1007 
- anulare 1009 
- consemnare 1008 
- domeniu de aplicare 1005 
- în fața instanţei 1010 
- procedură 1006 
- radiere ipoteci 1011 


- participanţi 842 
- garanţie de participare 843 
- plată preț rate 851 
- proces-verbal 846 
- punere în posesie 855 
- reluare 849 
- restituire garanţii 850 
Limitele urmăririi veniturilor bănești 728 


Litisconsorțiu 59, 100 ordonan See piata 
Litispendenţa 138, 997 Cereale 
Locaţiune 827, 1033 - cerere în anulare 1023 
- contestare creanta 1020 
- contestaţie la executare 1024 

M - declarații părți 1019 
Mărturie mincinoasă 325 - dobândă 1017 
Mărturisire - domeniu de aplicare 1013 

- calificată 349 - durată 1022 

- complexă 349 - emitere 1021 

- divizibilitate 349 - instanță competentă 1015 

- extrajudiciară 350 - întâmpinare 1018 

- feluri 348 i - somaţie 1014 

= forță probantă 349 - titlu executoriu 1024 

- irevocabilitate 349 Ordonanţă președinţială 

- judiciară 349 - apel 999 

- mandatar 349 - autoritate de lucru 

-noțiune 348 judecat 1001 

- simplă 349 - condiții de admisibilitate 996 
Măsuri provizorii. Drepturi de proprietate - contestatie la executare 999 

intelectuală 977-978 - instanță competentă 997 
Mediere 21, 227 i - procedura de soluționare 998 
Mijloace materiale de probă - transformare cerere 1000 

- lucruri 341 - urgență 996 

- păstrare 342 Organ de executare 

- restituire 344 - executori fiscali 623 

- verificare 343 - executori judecătorești 623 


Ministerul Finanțelor Publice 111, 155 
Momentul determinării competenţei 123 

p - coparticipanţi 419 
Partaj judiciar - efecte 422 
- atribuire - instanţă 423 
- definitivă 989 - încheiere 421 
- provizorie 988 - recurs 421 
- cerere - întrerupere curs 417 
- calitate procesuală 980 - noțiune 416 
- cuprins 980 - obiect 416 
- elemente 980 - procedură 420 
- soluționare 993 - pronunțare 420 
- criterii 987 - suspendare curs 418 
- declarații părți 981 Plasament 113 
- evaluare bun 987 Prezumţii 
- feluri 979 - judiciare 327, 329 
- formare loturi 983 - legale 327, 328 
- hotărâre 994 - lucru judecat 431 
- imprescriptibilitate acţiune 979 - noțiune 327 
- instanță competentă 979 Principii ale procesului civil 
- încheiere de admitere în principiu 984 - aflare adevăr 22 
- apel 986 - bună-credinţă 12 
- suplimentară 985 - continuitate 19 
- reguli aplicabile 979 - contradictorialitate 14 


- revendicare bunuri atribuite 995 


- dreptul de dispoziţie al părţilor 9 
- rol activ instanţă 982 


- dreptul la apărare 13 


i suspendare 979 - dreptul la un proces echitabil 6 
- vânzare bun 990 - egalitate 8 

- apel 330 - încercare de împăcare 21 

- bunuri nesupuse ~ 992 - legalitate 7 

- licitație publică 991 - limba 18 


Participanți la procesul civil 
- judecător 41 
- incompatibilitate 41, 42, 45, 54 
- Ministerul Public 
- modalități de participare 92 
- poziție procesuală procuror 92 
- pârât 55 
- părţi 55 
- reclamant 55 
- terţi intervenienți 55 


- nemijlocire 16 

- obligația de primire a cererilor 5 

- obligația de soluționare a cererilor 5 
- obligații părţi 10 

- obligații terți 11 

- oralitate 15 

- publicitate 17 

- respectare ~ 20 

- termen optim și previzibil 6 


Pârâţi 112 Poprire 
- fictiv 112 - asigurătorie 
Pensiile acordate în cadrul ; înființare 969 
asigurärilor sociale 728 - obiect 969 
Perimare - reguli aplicabile 970 
- cereri 416 - cerere 781 
- cheltuieli de judecată 422 - competenţă 781 
- condiţii 416 - condiții 779 

- continuare 785 - convenţii 256 
- desființare 793 - din oficiu 254 
- hotărâre 790 - drept intern 252 
- interdicţie 872 - fapte de notorietate publică 255 
- înfiinţare 782 - hârtii domestice 279 
- efecte - încuviințare 258 
- indisponibilizare creanţă 783 - revenire 259 
- întrerupere prescripţie 783 - înscrisuri 
- obiect 780 - anexe 290 
- publicitate 784 - autentic 
- radiere 793 - condiţii 269 
- subiecte 779 - conversiune 271 
- validare 789 - noţiune 269 
- efecte 791 - nulitate 271 
- vânzare bunuri 792 - putere doveditoare 270 
Principiul proximităţii justiției 145 - care nu pot fi trimise 299 
Proba cu martori - cercetare prin judecător 
- admisibilitate 309 delegat 296 
- apreciere probă 324 - copie certificata 292 
- ascultare 311, 321 - copii 286, 287 
- afini 316 - depunere 292 
- rude 316 - duplicate 285 
- citare 311 - în formă electronică 267 
- confruntare 322 - întocmite de profesioniști 277 
- consemnare declaraţie 323 - mențiuni făcute de creditor 281 
- drepturi bănești 326 - modificări 291 
- identificare martor 318 - noţiune 265 
- imposibilitate de prezentare 314 - obligația de a prezenta 293 
- început de dovadă scrisă 310 - autoritate/instituţie publică 298 
- înlocuire 311 - refuz 295 
- jurământ - respingere cerere 294 
- depunere 319 - tert 297 
- scutire de ~ 320 - pe suport informatic 266 
- necitaţi 312 - noţiune 282 
- persoane care nu pot fi ascultate 315 - prezumție de validitate 283 
- persoane scutite de a depune - putere doveditoare 284 
mărturie 317 - recognitive 288 
- reascultare 322 - semnătura 268 
- refuz de a se prezenta 313 - sub semnătură privată 
Probe - contestare 301 
- administrare 260 - dată certă 278 
- cheltuieli necesare 262 - forță probatorie 278 
- loc 261 - modalităţi de dobândire 278 
- admisibilitate 255 - formalitate „bun și aprobat” 275 
- apreciere 264 - început de dovadă scrisă 276 
- concludenţă 255 - noţiune 272 

- nulitate 276 Procedura falsului 304 
- pluralitate de exemplare 274 - ascultare părți 306 
- putere doveditoare 273 - cercetare 308 
- recunoaștere 301 - suspendare proces 307 
- lege străină 253 Procedura necontencioasă 131 
- lipsa îndatoririi de a proba 251 - judiciară 
- mijloace 250 - apel 534 
- obiect 250 - caracter contencios 531 
- proba contrară 254 - categorii de cereri 527 
- propunere 254 - competenţă 528 
- registre 279 - verificare 529 
- prezentare 300 - contestaţie privind tergiversarea 
- profesioniști 280 procesului 534 
- reglementări locale 255 - cuprins cerere 530 
- renunțare 257 - domeniu de aplicare 527 
- sarcina 249 - efecte hotărâre 535 
- situație parte decăzută 263 - eliberarea de copii de pe hotărâri și 
- uzanţe 255 de pe alte înscrisuri 538 
Procedura arbitrală - inventariere bunuri minori 540 
- apărări de fond 592 - încheiere 537 
- audiere - încheieri pentru eliberarea unor 
- experţi 589 bunuri 539 
- martori 589 - procedură 532 
- cerere de arbitrare 571 - reguli aplicabile 536 
- comunicare cerere 572 - soluționare cerere 533 
- cerere reconvenţională 574 Procedura prealabilă 193 
- excepţii procedurale 592 Procedură divorţ 
- încheiere de ședință 593 - absenţă reclamant 921 
- atacare separată 594 - apel 927 
- întâmpinare 573 - ascultare minor 920 
- judecata 575 - calitate procesuală activă 917 
- comunicare acte de procedură 577 - cerere de divorț 
- în lipsă 583 - conţinut 915 
- reguli de procedură 576 - întâmpinare 915 
- absenţa ambelor părți 584 - proceduri alternative 915 
- absenţa unei părţi 582 - cerere reconvențţională 
- măsuri asigurătorii 585 - caracter facultativ 916 
- participare terți 581 - competenţă 916 
- probe - sancţiune 916 
- administrare 588 - termen 916 
- apreciere 591 - citare pârât 922 
- propunere 587 - competenţă 
- sarcina probei 586 - materială 914 
- termen de citare 580 - teritorială 914 
- verificare competenţă 579 - contestaţie în anulare 927 
- verificare dosar 578 - decesul unui soţ 925 

- din culpa soţilor - litispendenţă internaţională 1075 
- condiții 933 - măsuri 
- culpă în destrămare căsătorie 933 - conservatorii 1074 
- soluţii 933 - de executare 1074 
- din motive de sănătate - provizorii 1074 
- condiţii 932 - prorogare voluntară de competenţă 
- instanţă competentă 914 în favoarea instanţei române 1066 
- împăcare soţi 924 - termene 1077 
- încercare de împăcare 920 - verificare 1070 
- măsuri vremelnice 919 - domeniu de aplicare 1064 
- nemotivare hotărâre 926 - eficacitate hotărâri străine 
- pentru separarea în fapt - noţiune 1093 
îndelungată 934 - recunoaștere 1094 
- prezență personală 920 - cerere 1099 
- prin acordul soţilor - citare părți 1101 
- cerere acceptată de pârât 931 - condiţii 1095 
- cereri accesorii 929 - instanţă competentă 1098 
- depunere cerere 929 - întrerupere prescripţie 1100 
- domeniu de aplicare 928 - neexaminare pe fond 1097 
- soluționare cerere 930 - refuz 1096, 1128 
- publicitate hotărâre 927 - executare hotărâri străine 
- renunțare la judecată 923 - dovadă caracter executoriu 1104 
- revizuire 927 - emitere titlu executoriu 1106 
Procesul arbitral internaţional - forță probantă hotărâre străină 1107 
- arbitrabilitate litigiu 1111 - instanţă competentă 1102 
- calificare 1110 - încuviinţare 1103 
- convenție arbitrală 1112 - obligaţii fiscale 1108 
- domeniu de aplicare 1110 - soluționare cerere 1105 
- procedură 1114 - tranzacţii judiciare 1109 
- limba 1115 - lege aplicabilă 
Procesul civil internațional - apatrizi 1086 
- competenţa internaţională - capacitate procesuală 1082 
- alegere for 1067 - condiţie străin 1083 
- chestiuni preliminare 1072 - curator special 1085 
- competenţă - materie procedurală 
- exclusivă în materia unor acţiuni - acte oficiale publice 1092 
patrimoniale 1079 - calificare 1088, 1089 
- internă 1071 - calitate procesuală 1089 
- personală exclusivă 1078 - formalități de publicitate 1091 
- preferenţială a instanţelor - lege for 1087 
române 1080 - probe 1090 
- conexitate 1076 - scutire de cauțiune 1084 
- excepţie de arbitraj 1068 Pronunțare 
- for de necesitate 1069 - amânare 396 
- întemeiată pe domiciliul sau sediul - dispozitiv hotărâre 401 
pârâtului 1065 - hotărâre 402 

- achiesare expresă 404 
- dată 403 
- loc 402 
- nulitate 405 
- publicitate 402 
- renunțare la calea de atac 404 
- luare hotărâre 398 
- minută 401 
- soluționare cauză 397 
Prorogare de competenţă 112, 118, 120, 
121, 123, 139, 210 
- convențională 126 
- judecătorească 140 
- legală 30, 65, 66, 74 
Punere sub interdicție judecătorească 
- comunicare hotărâre 940 
- conţinut cerere 936 
- instanță competentă 935 
- internare provizorie 938 
- judecată 939 
- măsuri prealabile 937 
- numire tutore 941 
- ridicare interdicţie 942 


R 


Realizare drepturi afectate de termen 34 
Recurs 

- casare 500 

- judecata în fond după ~ 501 

- cerere 486 

- condiții invocare 488 

- depunere 490 

- incident 431 

- instanţă competentă 483 

- motivare 487, 489, 499 

- motive 486 

- casare 488 

- non reformatio in peius 502 

- obiect 483 

- ordine cuvânt 495 

- probe noi 492 

- procedură de filtrare 493 

- provocat 491 

- reguli privind judecata 494 

- scop 483 

- semnătură 486 
- soluții 496, 497, 498 
- suspendare executare 484 
- cauţiune 484 
- condiții 484 
- de drept 484 
- facultativă 484 
- taxă de timbru 486 
- termen 485 
Recurs în interesul legii 
- alcătuire complet 516 
- calitate procesuală 514 
- condiții de admisibilitate 515 
- hotărâre 
- conţinut 517 
- efecte 517 
- încetare 518 
- judecare 516 
Recuzare 44, 46, 54 
- abţinere 48 
- complet de judecată 50 
- condiţii 47 
- soluționare 51 
Refacere înscrisuri și hotărâri dispărute 
- domeniu de aplicare 1053 
- hotărâri definitive 1055 
- hotărâri dispărute 1054 
- procedura de judecată 1053 
Regulator de competenţă 135 
Reguli de competenţă 122 
Renuntare la dreptul pretins 
- căi de atac 410 
- în căile de atac 409 
- în primă instanţă 408 
Renuntare la judecată 
- condiții 406 
- efecte 407 
Reprezentare 
- clasificare 80 
- convenţională 80 
- mandat 
- conţinut 87 
- formă 85 
- general 86 
- încetare 88 
- renunțare 89 
- revocare 89 

- persoane fizice 83 
- persoane juridice 84 
- forme 80 
- judiciară 80, 202 
- legală 80 
- limite 81 
- lipsa dovezii calităţii de 
reprezentant 82 
Repunere cauză pe rol 62, 400 
Revizuire 
- instanţă competentă 510 
- judecata 513 
- motive 509 
- obiect 509 
- suspendare executare 512 
- termen 511 


S 
Sechestru asigurător 
- condiții de înființare 952 
- contestaţie la executare 954 
- desființare de drept 955 
- dispoziţii speciale 958 
- executare 954 
- nave civile 
- autorizare efectuări călătorii 963 
- condiţii 959 
- executare 966 
- instanţă competentă 961 
- interdicţie 962 
- înfiinţare 960 
- mărfuri 965 
- măsuri urgente 967 
- oprire temporară 968 
- strămutare 964 
- noțiune 951 
- procedură de soluţionare 953 
- ridicare 956 
- valorificare bunuri sechestrate 957 
Sechestru bunuri mobile 730, 731, 732 
- autovehicule 739 
- bunuri anterior sechestrate 742 
- casete închiriate 736 
- continuare urmărire 751 
- deschidere încăperi 734 

- deschidere mobile 734 
- garanţii reale 740 
- identificare bunuri 737, 738 
- indisponibilizare 744 
- liberare tert deţinător 749 
- licitație publică 757 
- amânare 765 
- consemnare preţ 770 
- depunere preţ 770 
- efecte adjudecare 774 
- efectuare 768 
- eliberare titlu proprietate 773 
- evaluare bunuri 757 
- garanţie de participare 767 
- închidere ~ 771 
- înştiinţare părţi 760 
- locul 759 
- participanţi 766 
- pregătire 764 
- proces-verbal 772 
- publicitate vânzare 761 
- refacere formalități ~ 763 
- restrângere formalităţi ~ 762 
- termen 758 
- oprire urmărire 750 
- participare specialiști 735 
- păstrare bunuri 745 
- preluare bun în contul creanței 778 
- proces-verbal 743 
- publicitate 741 
- strămutare 746 
- valorificare 752 
- vânzare 
- amiabilă 753 
- desființare 776 
- directă 754 
- silită 755 
- vicii ascunse 775 
Sechestru judiciar 
- administrator provizoriu 976 
- administrator-sechestru 975 
- apel 974 
- condiţii de înființare 972 
- instanţă competentă 973 
- noţiune 971 
- procedură de înfiinţare 974 

Sediu - clasificare 180 
- principal 109 - curgere 184 
- secundar 109 - decădere 185 
Siguranţă publică 141, 142 - împlinire 182 
Strămutare 140 - prelungire 184 
- judecare cerere 144 - repunere în termen 186 
- nouă cerere 146 - stabilire 180 
Soluţionare amiabilă 227 Tert poprit 786 
Soluţionare excepție 132 Timbrare 35, 62, 63 
Succesor cu titlu particular 39 Titluri de credit 745, 756 
Sucursale 109 Transmitere drept litigios 
Suspendare 134, 143, 242, 307, 925, 1129 - acte cu titlu particular pentru cauză de 
- de drept 412 moarte 39 
- decesul - acte între vii cu titlu particular 39 
- reprezentant/mandatar 412 Tribunal arbitral 543 
- uneia dintre părţi 412 - administrare probe 1117 
- deschidere procedură insolvenţă 412 - arbitrii 555 
- dizolvare persoană juridică 412 - abţinere 562 
- interdicţie judecătorească 412 - incompatibilitate 562 
- punere sub curatelă 412 - cazuri 562 
- efecte 414 - înlocuire 564, 1113 
- facultativă - număr 556 
- existența unei alte judecăţi 413 - numire 558, 561, 1113 
- noţiune 413 - onorariu 596 
- proces penal 413 - răspundere 565 
- revenire motivată asupra suspendării - recuzare 562, 563, 1113 
judecătorești 413 - revocare 564, 1113 
- încheiere - competenţă 1118 
- recurs 414 - conflict de competenţă 135 
- reluare judecată 415 - constituire 566 
- voluntară 411 - drept aplicabil 1119 
- la cererea părților 411 - examinare fond cauză 1132 
- lipsă părți 411 - hotărâre 1120, 1131 
- judecată 1130 
S - suspendare 1129 


Şedinţa de judecată - Masuri 


- dezbateri secrete 213 : conservatorii 1116 
- în camera de consiliu 213 - provizorii 1116 
- publică 213 - numire supraarbitru 560 


- secretă 213 
U 
T Urmărire silită 


Termen de graţie 397 3 ea a o 870 nn 
Termen procedural - declarare creanţe stat 


- calcul 181 = desființare masuri 

- asigurătorii 862 - vânzare licitaţie publică 

- de executare 862 - proces-verbal de situație 828 
- eliberare sumă 863 - publicaţii de vânzare 839 
- fructe neculese 794 - publicitate 838 

- înfiinţare sechestru 796 - rang creanţe accesorii 867 

- termene 795 - rang creanţe cu preferință 

- vânzare 798 generală 864 
- imobiliară - rang creanţe garantate 866 

- administrare imobil 830 - recolte prinse de rădăcini 794 

- cerere 818 - înfiinţare sechestru 796 

- înregistrare 819 - termene 795 

- concurs 824 - vânzare 798 

- distribuire venituri imobil 833 - sume neridicate 886 

- efecte 826 - titluri de creanţă 868, 869 

- evacuare debitor 829 - curgere dobânzi 871 

- evaluare imobil 835 - închidere procedură 885 

- imobile înscrise în cartea - predare 884 

funciară 813 - proiect de distribuire 873, 874 

- inopozabilitate drepturi 826 - contestaţie 875, 876 

- interzişi 815 - venituri generale ale imobilelor 799 

- ipotecă 816 - distribuire venituri 810 

- încuviinţare 820 - efecte 806 

- întindere 814 - eliberare venituri 810 

- minori 815 - evacuare debitor 807 

- obiect 812 - încetare 811 

- proprietate comună 817 - predare imobil 805 

- vânzare totală 822 - publicitate 804 

- publicitate 821 - sume necesare întreținerii 

- punere în vânzare 837 debitorului 808 

- stabilire preţ imobil 836 

- sumele necesare întreţinerii V 


debitorului 832 Venituri insesizabile absolut 728 


- suspendare 823 Verificare de scripte 301, 302, 303 
- valorificare 825 

